
1 Itu yo su daptar nu porookian ni Yisus Kristus, mongkupu ni Raja Daud, iri yo mongkupu
         ni Abraham.
         2 Si Abraham amo ni Isak, si Isak amo ni Yakub, si Yakub amo ni Yahuda om kosusulodan
         niyo.
         3 Si Yahuda amo ni Piris om ni Jira. Ino nosiro si Tamar. Si Piris amo ni Ijrun, si
         Ijrun amo ni Aram,
         4 si Aram amo ni Aminadab, si Aminadab amo ni Naasun, si Naasun amo ni Salmun.
         5 Si Salmun amo ni Buas. Ino niyo si Raab. Si Buas amo ni Ubid. Ino niyo si Ruut. Si
         Ubid amo ni Yisai,
         6 si Yisai amo ni Raja Daud. Si Raja Daud amo ni Salumu, ino ni Salumu baya’ sawo ni
         Uria nu gulu ri.
         7 Si Salumu amo ni Riabiam, si Riabiam amo ni Abija, si Abija amo ni Asa,
         8 si Asa amo ni Yusapat, si Yusapat amo ni Yuram, si Yuram amo ni Ujia,
         9 si Ujia amo ni Yutam, si Yutam amo ni Aas, si Aas amo ni Ijikia,
         10 si Ijikia amo ni Manasi, si Manasi amo ni Amun, si Amun amo ni Yusia.
         11 Si Yusia amo ni Yuyakin, om kosusulodan po niyo ri, iya nu pinooda’an nu lobuw Israil
         so Babil.
         12 Si Yuyakin amo ni Sialtil, si Sialtil amo ni Jirubabil,
         13 si Jirubabil amo ni Abiud, si Abiud amo ni Iliakim, si Iliakim amo ni Ajur,
         14 si Ajur amo ni Jaduk, si Jaduk amo ni Akim, si Akim amo ni Iliud,
         15 si Iliud amo ni Iliajar, si Iliajar amo ni Matan, si Matan amo ni Yakub,
         16 si Yakub amo ni Yusup, sawo ni Maria minoganak so si Yisus Kristus, iri Raja Nijanji
         nu Kinoringan.
         17 Indadi, kuwai opulu om opat sinolusukan ungkiat so si Abraham sampai so si Daud.
         Om opulu ya om opat sinolusukan ungkiat so si Daud sampai so pinooda’an nu bansa Israil
         so Babil. Om ungkiat nu iri, opulu po om opat sinolusukan om nologa’ nai’ kinopuonakan
         so si Kristus.
         18 Soko itu yo kinopuonakan so si Yisus Kristus. Ino Niyo si Maria pogong ni Yusup,
         nga dai po nokopuontun nosiro, minomontian-o si Maria ungkiat so kuasa nu Atod nu
         Kinoringan.
         19 Soko iri po mokitototak sono si Yusup momogong so si Maria. Nga pagka otulid inowoon
         niyo, dai ya pinointolang niyo so lobuw suang padu-padu niyo iiri, so’ dai iyo moingin
         mongoiyu’ so si Maria.
         20 Laid ni Yusup mongiro-kiro nu padu-padu niyo iiri, nokoupi iyo nu ido susuu’on nu
         Kinoringan mutangar so iyo nu, “Oo Yusup, solusuk ni Raja Daud! Adang ko yo tumotak
         momogong so si Maria. Ontuno yo iyo, so’ ono yo po pontianon niyo no ungkiat so kuasa
         nu Atod nu Kinoringan.
         21 Muanak iyo nu lolaing kusoi om subai ingoranan mu Iyo so si Yisus, so’ Iyo yo su
         monapul nu lobuw songapan Niyo ungkiat so ponginsaadan nu Kinoringan suat nu koraayan
         nosiro,” koo susuu’on-i.
         22 Nourug ono tayon ong otuman tinangar nu Kinoringan nilombus nu poo’abar Niyo nu gulu
         ri nu,
         23 “Ido roraa momontian om muanak nu lolaing kusoi. Om paawon Iyo so si Imanuil,” koo
         ri, orati nu Imanuil so tangar Ibrani, “maid-waid Kinoringan so toko”.
         24 Norios-o po si Yusup, waido yo niyo tangar nu susuu’on iiri om ontuno yo niyo si
         Maria.
         25 Nga dai po minurompit nosiro musingkopuanak ni Maria nu lolaing kusoi oono. Om nopuanak-o
         po lolaing oono, ingorani yo ni Yusup so si Yisus.

1 Nopuanak-o po si Yisus so Baitlahim so wonuo nu Yudia, iya ni Irudis nosiliw nu raja
         so tontong oono, lumogaa yo so Yirusalim ongo lobuw ungkiat so pusitan koorati nu
         korombituon, gama’ nosiro kaalap nu pongoilaan.
         2 Mongoduato yo nosiro nu, “Siombo ka lolaing nopuanak sumiliw nu raja nu lobuw Yaudi?
         Nosiou mai korombituon Niyo minusit umpak so pusitan, om lumoga’ kai mongusaa’ so
         Iyo,” koo.
         3 Norongou-o po iri ni Raja Irudis, inumagut sono inawo niyo ri, om soko iri ya pudi
         kiawi’ lobuw so Yirusalim-i.
         4 Impugo yo sono niyo kiawi’ wowaidon nu imam om moomontuduk nu Ukum om duato yo niyo
         nu, “Siombo ka kolongusan nu Raja Nijanji nu Kinoringan oono?” koo.
         5 Sumombuto yo nosiro nu, “Dii so bandar Baitlahim so wonuo nu Yudia, so’ ono yo su
         sinurat nu ido poo’abar nu Kinoringan gulu ri nu,
         6 ‘Ikau Baitlahim, so wonuo nu Yudia, ikau-o su obantug po ko’ ongo bandar maayo so
         Yudia, so’ lumoga’ ido koyuwan kiat nai so ikau ourug nu wowaidon, mogkuasa nu lobuw
         Israil,’ koo ri,” koo nosiro.
         7 Indadi mokimuupokato yo sono si Irudis nu kolobuwan kiat so pusitan iiri, siro ya
         siro, om duato yo niyo ong sombiya kinousitan nu korombituon nosiou nosiro ri.
         8 Nopupus iri, suuo yo sono niyo nosiro poian so Baitlahim om kinodawan nu, “Ian kou
         yo om diumo muyu yo lolaing oono. Ooyangan muyu yo, obari muyu sono aku su’ aku nga
         mian-a mongusaa’ so Iyo,” koo.
         9 -
         10 Mungkoyaso yo sono nosiro. Laid nosiro manou-panou, nosiou-o nosiro koimbagu korombituon
         minusit umpak so pusitan-i, om sobana ko osudu’ nosiro nu iiri! Minsid korombituon
         iiri so sunduran nosiro, om minintoron so tontong kinopolakan nu lolaing-i.
         11 Mosuwo yo nosiro so waloi iiri, om nosiou-o sono nosiro Anak-i maid nu ino Niyo,
         si Maria. Sumurukudo yo sono nosiro mongusaa’, om yoyaso yo nosiro niongotungkap nosiro
         ri, ono yo omas, komanyan, om muur.
         12 Tolangi yo sono nu upian ongo lobuw kiat so pusitan iiri nu Kinoringan, nu dai popululi’on
         dii si Irudis. Pagka soko iri maido ya nosiro nu lalan sondiang muli’ so wonuo nosiro.
         13 Nokopanou-o po lobuw koorati nu korombituon iiri, mutongaro yo sono susuu’on nu Kinoringan
         so si Yusup so upian niyo nu, “Diumon ni Irudis lolaing iitu nu potoyon. Indadi rioso,
         owito yo duo muino ono mulaiw so Masir, om molak kou po dii musingkopululi’ Ku pokoilo
         so kou koimbagu,” koo susuu’on-i.
         14 Norios-o po si Yusup, owito yo sono niyo duo muino oono mungkayas so Masir nu awi
         ya iiri.
         15 Minogol nosiro so Masir musingkopatoi ni Raja Irudis. Notuman-o sono tangar nu Kinoringan
         nituturan nu poo’abar Niyo gulu ri nu, “Paawon Ku Anak Ku no kiat so Masir,” koo ri.
         16 Noilaan-o po ni Raja Irudis nu inokalan iyo nu lobuw ungkiat so pusitan-i, minungot
         sobana iyo. Monuuo yo sono iyo nu lobuw niyo ri popomatoi nu kiawi’ lolaing kusoi
         so wonuo nu Baitlahim, ungkiat so lolaing koopuanak om umur duo notoun. Ginama’ niyo
         iri musuat nu norongou niyo so ongo lobuw kiat pusitan-i nu iya kinousitan nu korombituon
         iiri.
         17 Soko ono yo nourug tayon ong otuman tinangar ni Yirimia, poo’abar nu Kinoringan gulu
         ri nu,
         18 “Kuwai lobuw tumangi’ orongou so Rama. Mongusoi si Rahil nu inonakan niyo om dai
         oinsosomodan, so’ kiawi’ inonakan niyo no nopatoi,” koo ri.
         19 Minatoi-o po si Raja Irudis, tolangi yo si Yusup so Masir nu susuu’on nu Kinoringan
         so upian niyo.
         20 Mutongaro yo susuu’on-i nu, “Rioso om owito yo duo muino no muli’ so Israil, so’
         minatoi-o ongo lobuw mokipopomatoi nu Anak oono,” koo.
         21 Rumioso yo si Yusup, om owito yo niyo duo muino ri muli’ so Israil.
         22 Nga lumaa’ si Yusup mogol dii, so’ norongou niyo nu iri ya anak ni Irudis, si Arkilaus
         su nokoganti’ nu amo niyo nosiliw nu raja so tontong iiri. Notudukan po iyo so upian
         niyo, murongkato yo sono iyo so wonuo nu Galilia,
         23 om minogol iyo so bandar Najarit. Indadi, notuman-o sono tinangar nu ongo poo’abar
         nu Kinoringan gulu ri nu, “Paawon Iyo nu lobuw Najarit,” koo ri.

1 Iya oono, lumogaa yo si Yuanis Moongodiu’ so padang pantai so Yudia, om tumimpuuno
         yo iyo montuduk nu kolobuwan dii nu,
         2 “Rorogo kou yo momaal nu koraayan so’ oduruk-o Kinoringan mogkuasa soko raja,” koo
         iyo.
         3 Iyo yo su kinuan ni Yisaya gulu ri nu, “Maau-paau ido koyuwan so padang pantai nu,
         ‘Posodiaa yo inawo muyu no, nu kologa’an nu Tuhan, soko monginduas kou nu lalan ong
         lumoga’ raja,’ koo ri,” koo.
         4 Pokakas ni Yuanis bulu nu unta winaal, kambot niyo ri kulit, om ookanon niyo kokapu
         om paa’ nu munsong.
         5 Osuang lobuw linumoga’ dii so iyo kiat so Yirusalim, so pilolongkop nu wonuo nu Yudia,
         om so musosondipau nu Bowang Yurdan.
         6 Mongaabar nosiro so tiningkuangon nu lobuw suang nu koraayan nosiro, om diuo yo ni
         Yuanis so Bowang Yurdan-i.
         7 Nosiou-o po niyo nu osuang lobuw Parisi om Saduki lumoga’ padu mokidiu’ so iyo, mutongaro
         yo iyo nu, “Kou su ongo topirik, d’ado minonuturan so kou nu kolaiw kou kiat so koo’ungot
         nu Kinoringan ong wagu!
         8 Bang bana-bana nu rumorogo kou yo momaal nu koraayan, pomaal kou yo nu owarong.
         9 Om ikod kou ponokod nu kolaiw kou kiat so ponginsaadan nu Kinoringan ong mutangar
         kou nu solusuk kou ni Abraham. Ondomo muyu nu kikuasa Kinoringan momaal nu solusuk
         ni Abraham kiat so ongo watu iitu!
         10 Kou yo po soko puun dai mubua’. Siowi muyu, nosodia’ yo kampak-o ponogad nu ongo
         puun sampai so wakat-o. Kiawi’ puun dai mubua’ nu owarong, togadon om isubo so apui.
         Soko ono yo koo’ungot nu Kinoringan so kou ong wagu.
         11 Mongodiu’ aku so kou nu sungoi, pongilaan nu rumorogo kou yo momaal nu koraayan.
         Nga lumoga’ po ido koyuwan kikopogboya’an maayo ko’ aku, om dai su otoop monguripon
         so Iyo. Iyo yo su monaak so kou nu Atod nu Kinoringan pororogo so kou momaal nu koraayan,
         soko apui kopongidu’ nu oraai.
         12 Kikinuyut Iyo nu lilibu pongotap nu paroi. Parang nu paroi owiton Niyo om niasuw
         so lingkut, om apo no nisubo Niyo so apui dai moda’,” koo si Yuanis.
         13 Iya oono lumogaa yo si Yisus ungkiat so Galilia so Bowang Yurdan-i.
         14 Padu ni Yuanis dai ya diu’on si Yisus. Mutongaro yo iyo nu, “Aku yo su otoop mokidiu’
         so Ikau, nga Ikau nai’ su linumoga’ mokidiu’ so aku,” koo.
         15 Nga sumombuto yo si Yisus so iyo nu, “Posimaidan-o soko itu nu kosiono tu, su’ monuman
         kito nu koinginan nu Kinoringan,” koo. Soko iri po, diuo yo sono niyo si Yisus.
         16 Nodiu’ yo po Iyo, tumindalo yo sono Iyo. Milok po om minitas su langit om nokosiou
         Iyo nu Atod nu Kinoringan muntiba soko asang sinumangkad so ulu Niyo ri.
         17 Norongou-o sono bongut nu Kinoringan kiat so surga nu, “Itu yo su Anak Ku nu kosomodan
         Ku. Koinsanang Iyo nu inawo Ku no,” koo.

1 Owito yo si Yisus nu Atod nu Kinoringan so padang pantai, tayon ong kinaman nu Wowaidon
         nu Moinat.
         2 Awi runat dai Iyo minongokan solaid opat nopulu runat, om nopupus iri, winitilon-o
         sono Iyo.
         3 Lumogaa yo sono su Wowaidon nu Moinat dii so Iyo om mutongaro yo nu, “Bang bana nu
         Anak Ko nu Kinoringan, popusiliwo yo ongo watu iitu nu baang-baang,” koo.
         4 Sumombuto yo Iyo nu, “Nokosurat so Buuk nu Kinoringan nu, ‘Okon ko ookanon-a su kowiau
         nu lobuw tu, nga ono yo su kowiau, kiawi’ pinutangar nu Kinoringan,’ koo ri,” koo
         si Yisus.
         5 Nopupus iri, owito yo Iyo nu Wowaidon nu Moinat so bandar Yirusalim om potimpako
         yo Iyo so limboungan nu Waloi Maayo nu Kinoringan-i,
         6 om tongaro yo nu, “Bang bana nu Anak Ko nu Kinoringan, tuuno so tana’ no, so’ nokosurat
         so Buuk nu Kinoringan nu, ‘Monuu’ Kinoringan nu susuu’on Niyo popongipat so ikau.
         Soludon ko nosiro nu palad nosiro no su’ dai kosondot akod mu no so kowotuan,’ koo
         ri,” koo Wowaidon nu Moinat-i.
         7 Sumombuto yo Iyo nu, “Nokosurat so Buuk nu Kinoringan nu, ‘Ikod-o ponginam nu TUHAN,
         Kinoringan mu,’ koo ri,” koo.
         8 Nopupus iri owito po Iyo nu Wowaidon nu Moinat-i so ido bulud sobana ko opangkat
         om posiowo yo niyo si Yisus nu onu yo po so wonuo tu om kiawi’ kokoyaan.
         9 Tongaro yo Iyo nu Wowaidon nu Moinat-i nu, “Kiawi’ nosiou Mu oono itaak ku so Ikau
         ong usaa’on Mu aku,” koo.
         10 Nga tongaro yo iyo ni Yisus nu, “Pulaiw-o su Wowaidon nu Moinat! Nokosurat so Buuk
         nu Kinoringan nu, ‘Ido-ido ya TUHAN, ono yo Kinoringan kowasa usaa’on mu,’ koo iri,”
         koo.
         11 Mulaiwo yo sono Wowaidon nu Moinat-i, om lumogaa yo ongo susuu’on nu Kinoringan monabang
         so si Yisus.
         12 Norongou-o po ni Yisus nu nojiil si Yuanis, mululio yo Iyo so Galilia.
         13 Minulaiw Iyo so Najarit om mogolo yo so Kapornaum, ido bandar so imbing nu Liu’ Galilia
         so wonuo nu bansa Jibulun om Naptali.
         14 Minogol Iyo so Kapornaum, tayon ong otuman tinangar ni Yisaya poo’abar nu Kinoringan
         gulu ri nu,
         15 “Oo su ongo lobuw molak so tana’ Jibulun om Naptali, so lalan mian so liu’ ri, so
         sondipawon nu Bowang Yurdan-i, Galilia wonuo nu lobuw okon ko Yaudi.
         16 Kou yo su ongo bansa soko miniau so kotuongan, dai kosiou nu gama’ miau musuat, nga
         kosiono nokosiou kou yo nu kowiawan wagu kiat so Kinoringan, iri soko onawau so kou.
         Om suat so lobuw d’ado kowiawan kiat so Iyo, inowit sono Niyo so konowawan, koo ri,”
         koo.
         17 Kiat nu iri, tinumimpuuno si Yisus montuduk nu, “Rorogo kou yo momaal nu koraayan,
         so’ oduruk-o Kinoringan mogkuasa!” koo.
         18 Iya nu manou-panou si Yisus so imbing nu Liu’ Galilia ri, nokosiou Iyo nu duo musulod
         moomukot mosaan momukot, ono yo si Simun (ngaran koduo si Pitrus) om toudi niyo si
         Andrias.
         19 Tongaro yo Niyo nosiro nu, “Waid kou yo s’Aku. Tudukan Ku kou nu gama’ mongingol
         nu lobuw maid s’Aku,” koo.
         20 Ogoli yo nosiro pukot nosiro ri, om maido yo so Iyo.
         21 Lumombuso yo si Yisus om nokosiou po Iyo duo ya musulod ingoranan so si Yakubus om
         si Yuanis, inonakan ni Jibidius, makoi-sakoi maid nu amo nosiro ri, mongatag nu pukot.
         Paawo yo Niyo nosiro nu powaidon so Iyo.
         22 Ogoli ya sono nosiro alud, pukot om amo nosiro ri, om maido yo so si Yisus.
         23 Lumongkopo yo si Yisus so wonuo nu Galilia montuduk nu lobuw so ongo waloi sosombooyangan-i,
         om monuturan nu Abar Owarong suat so Pogkuosaan nu Kinoringan ong wagu, om momali’
         nu lobuw kiosakit nu boroginis.
         24 Nokolongkop-o sono tuturan suat so Iyo so wonuo nu Siria, sampai osuang lobuw linumoga’
         dii so Iyo. Minongowit nosiro nu lobuw morosakit nu boroginis, kuwai sinorungan nu
         moinat, uumodan, om kuwai ya kakung. Kiawi’ nosiro pinoli’an Niyo.
         25 Nopupus iri osuang sono lobuw minaid so Iyo, ono yo lobuw kiat so Galilia, so Opulu
         Bandar, so Yirusalim, so Yudia, om so sondipawon nu Bowang Yurdan.

1 Nosiou-o po ni Yisus lobuw osuang-i, mindokodo yo Iyo so ido bulud. Nokoogom Iyo,
         lumogaa yo ongo mompomaid Niyo ri dii so Iyo,
         2 om tumimpuuno yo Iyo montuduk so nosiro nu,
         3 “Osanang-o lobuw koilo nu d’ado kobosagan nu inawo sondiang ko umarap so Kinoringan,
         so’ nosiro yo su koirasa nu kosonangan so Pogkuosaan nu Kinoringan.
         4 Osanang-o lobuw kikoogutan, so’ insosomodan nosiro nu Kinoringan.
         5 Osanang-o lobuw obaba’ inawo, so’ nosiro yo su kosongapan nu onu-onu nijanji nu Kinoringan.
         6 Osanang-o lobuw sobana ko moingin momaal nu koinginan nu Kinoringan, so’ popusintopodan
         Niyo nosiro.
         7 Osanang-o lobuw oluluudan so sondad una’, so’ Kinoringan nga oluluudan-a so nosiro.
         8 Osanang-o lobuw otoroido inawo so Kinoringan, so’ nosiro yo su kosiou so Iyo.
         9 Osanang-o lobuw popusulut nu lobuw wokon, so’ nosiro yo su pinokaanak nu Kinoringan.
         10 Osanang-o lobuw indoraayon ong mongowaid nu koinginan nu Kinoringan, so’ nosiro yo
         su koirasa nu kosonangan so Pogkuosaan Niyo.
         11 Osanang kou ya pudi pokoraayon, simbaalan om raayon nu lobuw so’ poimaid kou so Aku,
         12 so’ ongo poo’abar nu Kinoringan gulu ri nga inindoraai-a soko ono. Sumudu’an kou
         yo om posonango muyu ya inawo muyu no, so’ osuang koworongan sinodia’ nu Kinoringan
         so kou so surga,” koo si Yisus.
         13 Mutongaro po si Yisus nu, “Kou yo su soko asin so wonuo tu. Nga bang malo yo asin-o,
         d’ado yo sono kosudaan sondiang ko niada’ om puiningkagan nu lobuw.
         14 Kou yo su onawau so wonuo tu, mongonawau nu lobuw suang lumoga’ so Kinoringan, soko
         waloi so timpak nu bulud, osiou nu kiawi’ lobuw.
         15 D’ado ya lobuw monikit nu politaan om tutuban sono nu montaya, sondiang ko nitimpak
         so pootimpakan nu politaan, tayon ong onawau kiawi’ rinuang nu waloi-o.
         16 Soko ono yo mupatut waalon muyu. Pointolangon-o so lobuw suang gogoma’on owarong,
         su’ mongorayou nosiro nu Amo so surga,” koo.
         17 Sumunduro yo si Yisus mutangar nu, “Kodi muyu yo tokodo nu nokologa’ Aku yo po om
         d’ado yo sono kosudaan nu Ukum ni Musa, om niongotuduk nu ongo poo’abar nu Kinoringan
         gulu ri. Tomod Ku yo po lumoga’, nga potuduk om potarang nu orati nu kiawi’ oono.
         18 Ondomo muyu yo, ido pona urup om titik so Ukum nga dai oliong, ong kakal po tana’
         om langit tu, musingkotuman nu kiawi’ tomod nu Ukum oono.
         19 Ono yo ko’, isai dai mongowaid nu Ukum ni Musa, pudi ido ya ukum nu dai oogot bana,
         om montuduk nu wokon dai popongowaid nu ono, iyo yo su tokodon nu Kinoringan nu d’ado
         pangkat iya nu mogkuasa Iyo so nosiro ong wagu. Nga isai mongowaid nu Ukum, om montuduk
         nu wokon popongowaid nu ono, iyo yo su tokodon nu Kinoringan nu maayo pangkat iya
         nu mogkuasa Iyo so nosiro ong wagu.
         20 Indadi ondomo muyu nu, dai kou koompit nu Pogkuosaan nu Kinoringan ong dai kou ya
         kaalib nu koobinsuut nu lobuw Parisi om moomontuduk nu Ukum momaal nu koinginan nu
         Kinoringan,” koo.
         21 Mutongaro po si Yisus nu, “Nokorongou kou yo nu nituduk nu odu aki toko nu gulu ri
         nu, ‘Adang momatoi nu lobuw. Isai yo po momatoi subai bisora’on,’ koo ri.
         22 Nga mutangar Aku kosiono so kou nu, isai mungot so lobuw, bisora’on, om isai momaki
         nu lobuw, bisora’on so Poongobisora’an nu Ugama, om isai pokolowong nu lobuw, suu’on
         posubo so noraka.
         23 Pagka soko ono, bang kuwai so kou potaak nu onu-onu so Kinoringan, om oondoman niyo
         nu kuwai lobuw noinsokitan niyo nu inawo,
         24 niogol po nitaak niyo no om mian mokimuwarong nu lobuw oono, om mululi’ nai’ potaak
         nu ono so Kinoringan.
         25 Bang kuwai mongodaawa so ikau, dai po kologa’ so pongobisora’an, mokimusulut ko yo
         so iyo. Bang okon ko soko ono, tantu nikomouli’ ko niyo so moongobisara’, om moongobisara’
         oono pokomouli’ so ikau so pulis, om jiilon ko sono nu pulis-o.
         26 Mongaabar aku so ikau nu, tadi’ ya kolabus ko kiat so jiil oono, ong kobarai ko yo,”
         koo si Yisus.
         27 Mutongaro po si Yisus nu, “Nokorongou kou yo nu nituduk so Buuk nu Kinoringan nu
         ‘Adang lumapa’,’ koo ri.
         28 Nga mutangar Aku kosiono so kou nu, isai yo po monsiou nu woinoi om mokisosorong,
         koorotian kolapa’ yo lobuw oono so inawo niyo no.
         29 Bang mato wanan mu no su mongowit so ikau so koraayan, sungkito paada’. Owarong po
         bolou sompodi ko’ osongkayu ko kosubo so noraka.
         30 Bang longon wanan mu no su mongowit so ikau so koraayan, totoko yo. Owarong po sompopodi
         longon mu ko’ osongkayu ko kosubo so noraka,” koo si Yisus.
         31 Mutongaro po si Yisus nu, “Kuwai ya notangar so Buuk nu Kinoringan nu, ‘Isai yo po
         paada’ nu sawo, subai monaak nu surat kopuoda’an so sawo niyo no,’ koo ri.
         32 Nga mutangar Aku kosiono so kou nu, isai paada’ nu sawo, bang okon-a ko nokolapa’
         sawo niyo oono, koorotian iyo yo kondiri su nokolapa’ so sawo niyo oono. Om isai mongontun
         nu woinoi oono, koorotian nokolapa’ ya,” koo si Yisus.
         33 Mutongaro po si Yisus nu, “Nokorongou kou ya nu nituduk so lobuw nu gulu-gulu ri
         nu, ‘Tumano muyu yo onu yo po nojanji muyu so tiningkuangon nu Kinoringan maid nu
         ibot,’ koo ri.
         34 Nga mutangar Aku kosiono so kou nu, bang mongojanji kou, ikod kou yo pongibot. Ikod
         kou yo pongibot momakai nu langit, so’ ono yo po pogkuosaan nu Kinoringan.
         35 Om ikod kou yo pongibot momakai nu wonuo tu, so’ wonuo tu yo su pointoronan nu akod
         Niyo. Om ikod kou yo pongibot momakai nu Yirusalim, so’ Yirusalim-o po bandar pogkuosaan
         nu Kinoringan, ono yo Raja maayo.
         36 Ikod-o pongibot momakai nu ulu mu no, so’ ikau kondiri dai kopogbaya’ poputi’ intawa
         poitom pudi soginting-a nu obuk mu no.
         37 Tongaro ya nu, ‘Oo’ intawa ‘Dai’. Bang sondiang ko ono totongaron mu, ono yo ungkiat
         so Wowaidon nu Moinat,” koo si Yisus.
         38 Mutongaro po si Yisus nu, “Nokorongou kou yo nu pontudukan soko itu, ‘Mato gonti’an
         nu mato, nipon gonti’an nu nipon,’ koo ri.
         39 Nga mutangar Aku kosiono so kou nu, adang-o sumuli’ nu koraayan so lobuw mongoraai
         so ikau. Ala’ nai’ bang sompakon nu lobuw ilaan wanan mu no, posompaki po ilaan gibang
         mu no.
         40 Om bang doowaan ko nu lobuw so’ mokipopongalap nu sabung mu dai owarong-o, taaki
         nai’ so iyo sabung mu owarong-o.
         41 Bang sosogan kou nu lobuw mokiiba nu gonggamon songkilumitor rawu’, ibaa duo nokilumitor
         rawu’,” koo.
         42 “Bang mokitaak lobuw nu onu-onu ya so ikau, taaki yo, om bang mongidam lobuw nu onu-onu
         ya so ikau, poidamo yo,” koo.
         43 Mutongaro po si Yisus nu, “Nokorongou kou ya nu nituduk nu, ‘Somodi muyu yo kouna’an
         muyu, om bisigo muyu alod-alod muyu,’ koo ri.
         44 Nga mutangar Aku kosiono so kou nu, somodi muyu yo alod-alod muyu no, om pogdu’a
         kou yo suat so lobuw mononsara’ so kou no.
         45 Bang waalon muyu soko ono, pointolang kou nu inonakan kou nu Amo muyu so surga, so’
         minongurug Iyo nu runat om posondot nu uran suat so lobuw owarong om oraai pona.
         46 Dai kou ya borokatan nu Kinoringan ong ono ya su koluluudan muyu lobuw oluluudan
         so kou no, so’ pudi ong lobuw oraai, iri moomumpung nu sukai, momaal-a soko ono.
         47 Om bang ono ya su poduli’on muyu kouna’an muyu no, onu kooliban muyu so lobuw wokon?
         Lobuw dai poimaid nu Kinoringan nga momaal-a soko ono!
         48 Soko Amo muyu so surga osamod nu kiawi’ lobuw nu otoroido inawo, kou nga subai soko
         ono ya,” koo si Yisus.

1 Mutongaro po si Yisus nu, “Bang poinsiou-siou-a tomod muyu momaal so tiningkuangon
         nu lobuw suang nu otoop waalon muyu lobuw poimaid so Kinoringan, dai kou borokatan
         nu Amo muyu so surga.
         2 Indadi bang monaak kou so lobuw kikurang kabus, kodi muyu yo intolang-tolangi so
         lobuw suang soko lobuw wokon so ongo waloi sosombooyangan om so lolanon, tayon ong
         royowon sono nu lobuw. Ondomo muyu, ado ya otorima’ nosiro sondiang ko rorayou nu
         lobuw so wonuo tu.
         3 Nga bang monaak kou so lobuw kikurang kabus, adang-o nipoinsiou-siou so lobuw wokon,
         4 so’ Kinoringan, Amo mu so surga su koilo nu waalon mu oono om monaak so ikau nu koworongan
         so surga,” koo si Yisus.
         5 Mutongaro po si Yisus nu, “Bang mogdu’a kou, ikod kou yo kiinsuw nu lobuw musingkopoimaid-poimaid.
         Ototom nosiro mogdu’a mundii so waloi sosombooyangan om so lalan tayon ong osiou nu
         lobuw. Ondomo muyu, d’ado ya otorima’ nosiro sondiang ko rorayou nu lobuw so wonuo
         tu.
         6 Nga bang mogdu’a kou, asuw kou yo so bilik om tutubo muyu su pintu, om mogdu’a kou
         nai’ so Amo muyu dai osiou oono. Onu-onu waalon muyu nu dai osiou nu inong lobuw,
         osiou-a nu Amo muyu so surga, om taakan kou Niyo nu koworongan so surga.
         7 Bang mogdu’a kou, adang-o puuli’-uli’on tongaron ado kosuat-suatan soko lobuw dai
         poimaid. Ponontaman nosiro ong olanggau-o po du’a nosiro, rongowon sono nu Kinoringan.
         8 Adang-o soko nosiro! Oilaan-o laid nu Amo muyu so surga onu pokitaakon muyu, nu dai
         muyu po koimbosang.
         9 Indadi bang mogdu’a kou, soko itu yo du’a muyu, ono yo, Oo Amo mai so surga, orumaton-o
         ngaran Mu,
         10 Logai yo Pogkuosaan Mu so wonuo tu. Otuman-o koinginan Mu so wonuo tu, soko otuman-o
         so surga.
         11 Taaki kai yo nu okanon nu runat tu muuma’ so kai.
         12 Ompuno yo kiawi’ koraayan mai ri, soko kai nga mongampun-a nu lobuw kikoraayan so
         kai.
         13 Kodi kai yo posimaidi oliongan nu koimaidan ong kinaman kai, nga polaiwo kai yo ungkiat
         so kiawi’ koraayan. [Ikau-o so pogkuosaan maayo om kikuasa om kikoorumatan musingkolaid.
         Amin.]
         14 Bang mongampun kou nu lobuw kisala’ so kou, ompunon kou ya nu Amo muyu so surga.
         15 Nga bang dai kou mongampun nu lobuw kikoraayan so kou, Amo muyu so surga nga dai
         ya mongampun so kou,” koo si Yisus.
         16 Mutongaro po si Yisus nu, “Bang mupuasa kou, adang-o momos-tomos soko lobuw musingkopoimaid-poimaid.
         Musinglunggui nosiro tayon ong oilaan nu lobuw nu mupuasa nosiro. Ondomo muyu, ado
         ya otorima’ nosiro sondiang so wonuo tu.
         17 Nga bang mupuasa kou, puragup om pusisir kou yo,
         18 su’ d’ado koilo nu mupuasa kou sondiang ko Amo muyu so surga, iri koilo nu onu-onu
         waalon muyu nu kosusut-o, om taakan kou nu koworongan so surga,” koo si Yisus.
         19 Mutongaro po si Yisus nu, “Ikod kou yo pongimpug nu orata’ so wonuo tu, so’ osuang
         gagat om togor mongusiba’, om tokowon nu lobuw.
         20 Pongimpug kou yo nu orata’ so surga, nu d’ado gagat om togor mongusiba’, om d’ado
         lobuw monakou.
         21 Ombo ya polak nu orata’ muyu no, so wonuo tu ko’ so surga, nai ya inawo muyu no,”
         koo.
         22 Mutongaro po si Yisus nu, “Bang imaidon muyu nu pontudukan Ku no, soko otarang mato
         muyu no om kiawi’ nga osiou muyu.
         23 Nga bang dai kou mongowaid nu pontudukan Ku no, soko osowut mato muyu no om kiawi’
         nga dai owowayan,” koo.
         24 Mutongaro po si Yisus nu, “Ido uripon dai kodapat muripon so duo tuan, so’ rumoraayan
         iyo nu ido no, om osamod nu koduo no, intawa mongimaid iyo so ido no, om dai mongimaid
         so koduo no. Soko ono ya pudi kou. Dai kou kowaid so Kinoringan ong toroidoon muyu
         ya kokoyaan so wonuo tu.
         25 Mutangar Aku so kou nu, ikod kou yo kigagau nu kowiawan muyu no suat so kookanan,
         inumon, intawa pokakas muyu. Oogot po kowiawan ko’ kookanan om oogot po koyuwan ko’
         pinokokasan.
         26 Udioo muyu ya kobombologan-o. Dai ya nosiro mutonoman, nga pookanon-a nu Amo muyu
         so surga. Indadi, boorogo kou po ko’ kobombologan-o!
         27 Ado ido so kou kodapat polanggau sabat pona nu umur niyo, pudi bogagau iyo.
         28 Ondomo muyu tanom-tanom momuwusak so korikutan-o. Dai ya mugogoma’on intawa mongoraro
         29 nga, insan si Raja Salumu ya silaid su landu osuang pokakas owarong, dai ya koimbas
         nu koowarong nu tanom-tanom oono.
         30 Ong tanom-tanom momuwusak, kiwusak nu runat tu, nga pogsusuab ondikuton-a polonot
         om susulan. Pinoriara’ ya nu Kinoringan tanom-tanom momuwusak oono, nadi boorogo ko
         po ko’ tanom-tanom momuwusak oono. Oo su ongo lobuw dai poimaid!
         31 Adang-o gumagau suat so onu okanon, inumon, intawa pokokason muyu.
         32 Ono yo kiawi’ su didiumon nu lobuw dai poimaid so Kinoringan. Nga oilaan-a nu Amo
         mu so surga nu oogot kou nu ono.
         33 Indadi pogului muyu po umarap so Kinoringan om mongowaid nu koinginan Niyo no. Bang
         soko ono waalon muyu, kiawi’ nu ono otaakan kou ya.
         34 Pagka soko ono, kodi muyu po kiro-kiroo kogogawan muyu ong suab, so’ suab sondiang
         po koogutan. Kinaman po koogutan nu runat tu, adang-o ruangan po,” koo si Yisus.

1 Mutongaro po si Yisus nu, “Adang kou yo monginsala’ nu wokon, su’ dai kou insola’on
         nu Kinoringan,
         2 so’ onu-onu koo ya poonginsala’ muyu nu wokon, soko ono ya poonginsala’ nu Kinoringan
         so kou, om sukuban pokayon muyu suat so lobuw, ono ya su pokayon nu Kinoringan suat
         so kou.
         3 Nokuro su mongombiri kou nu limbota so mato nu una’, ampa kou kondiri kilimbota nu
         watang, dai mu ya oirosaan.
         4 Dai otoop ko mutangar nu, ‘Oo lakitu, idu’on ku ya limbota mu no,’ k’ikau, ampa insan
         limbota mu kondiri dai mu osiou.
         5 Oo su lobuw musingkobana-bana! Iduo po laid limbota so mato mu no, om oidu’ mu nai’
         limbota nu una’ mu no.
         6 Kodi muyu yo sumadi so asu onu-onu boorogo so Kinoringan, kalu obuton kou. Om kodi
         muyu yo odai kumala no so unsod, su’ dai ingkagan nu ulod,” koo.
         7 Mutongaro po si Yisus nu, “Pokitaak-o su’ otaakan kou, podium kou yo su’ kooyang
         kou, om koritiko muyu yo pintu no su’ sukaban kou,
         8 so’ lobuw mokitaak, tantu taakan, lobuw modium tantu kooyang, om lobuw mongoritik
         nu pintu, tantu sukaban.
         9 Bang kianak kou yo om mokitaak iyo nu baang-baang, dai musuat ong taakan mu iyo nu
         watu,
         10 intawa mokitaak iyo nu pait om taakan mu iyo nu lopung.
         11 Pudi pona oraai akal muyu no, tantu koilo kou ya nu onu owarong nitaak so anak. Makin
         po ong Amo toko so surga nga monaak nu Atod Niyo so lobuw mokitaak so Iyo no.
         12 Onu yo po koinginan muyu waalon nu lobuw so kou, soko ono ya waalon muyu so nosiro.
         Itu yo su orati nu Ukum ni Musa, om nituduk nu poo’abar nu Kinoringan gulu ri,” koo.
         13 -
         14 Mutongaro po si Yisus nu, “Asuw kou yo so pintu opiit-o, so’ ono yo su toliban mian
         so kowiawan musingkolaid maid so Kinoringan. Kuwai maam pintu olaab om oruoi toliban,
         nga ono yo su sundur so kopotoyan om osuang lobuw lumalan nai. Nga ono pintu opiit
         mian so kowiawan musingkolaid maagut lolanan, om owako lobuw kolalan nai,” koo.
         15 Mutongaro po si Yisus nu, “Ingati muyu yo lobuw musingkopoo’abar nu Kinoringan. Lumoga’
         nosiro nai so kou sumopari nu dumba nga sobana ko orongit nosiro soko ingongansad.
         16 Otondu’an muyu ya nosiro so gogoma’on nosiro no. Ugop nu koruwian dai mubua’ nu anggur.
         17 Bang ookang puun-o, owarong-a bua’ no, nga bang orukung puun-o, oraai-a bua’ no.
         18 Puun ookang, dai mubua’ nu oraai, om puun orukung, dai mubua’ nu owarong.
         19 Puun dai mubua’ nu owarong, togadon om susulan.
         20 Soko ono ya lobuw musingkopoo’abar nu Kinoringan. Otondu’an muyu ya nosiro so koompusan
         nu gogoma’on nosiro no,” koo si Yisus.
         21 Mutongaro po si Yisus nu, “Kolobuwan momaau-a so Aku nu, ‘Oo Tuhan,’ koo, dai ya
         otigkan osiliw nu lobuw nu Kinoringan, sondiang ko ono-ono ya mongowaid nu koinginan
         nu Amo Ku so surga no.
         22 Ologa’ yo Runat Pongukuman, osuang lobuw mutangar so Aku nu, ‘Oo Tuhan, maid nu kuasa
         Mu nobotuturan kai nu tinongaran Mu, minonusub kai nu ongo moinat, om minomaal kai
         nu koiran-iran,’ koo nosiro.
         23 Nga sombutan Ku nu, ‘Dai Ku kou otondu’an! Pulaiw kou ya, kou yo su moomaal nu koraayan,’
         k’Aku.”
         24 “Lobuw mongkinongou om murogama’ nu totongaron Ku no, oilo iyo soko lobuw momuwaloi
         so tana’ okotou.
         25 Insan muran lumoni’ ya om muos nu opogon kotouruk nu waloi oono, dai ya miob so’
         otagap pinowonsukan-o.
         26 Nga lobuw mongkinongou nu totongaron Ku no om dai murogama’ nu ono, olowong iyo,
         soko lobuw momuwaloi so pantai.
         27 Bang muran lumoni’ om muos nu opogon kotouruk nu waloi oono, miob sono, om okon ko
         nogina-gina kousiba’an-o,” koo si Yisus.
         28 Nopupus po si Yisus montuduk, osuang lobuw noiranan nu poomontuduk Niyo,
         29 so’ montuduk Iyo maid nu kopogboya’an, okon ko soko moomontuduk nu Ukum nosiro ri.

1 Nokountiba yo po si Yisus kiat so bulud-i, osuang lobuw minaid so Iyo.
         2 Iya oono lumogaa yo ido koyuwan binolangon. Sumurukudo yo iyo so tiningkuangon ni
         Yisus om mutongaro yo nu, “Oo Tuan, bang moingin Ko, opoli’an Mu ya aku,” koo.
         3 Topopo yo sono ni Yisus lobuw iiri om mutongaro yo nu, “Moingin Aku ya. Opoli’an
         ko yo,” koo, om sonduun-duun-a nopoli’an lobuw iiri.
         4 Tongaro yo Niyo lobuw iiri nu, “Ondomo yo! Kodi yo obar-obari itu no so isai-isai
         ya, nga ian-o osikap so imam mokiudio. Oopod ono pongusaa’ yo suat so kinopoli’an
         mu soko iri nisuu’ ni Musa, pongilaan nu lobuw suang nu nopoli’an ko yo sono,” koo.
         5 Iya ni Yisus masuw so ido kampung ingoranan nu Kapornaum, ido koyuwan wowaidon nu
         soujar okon ko lobuw Yaudi sinumambat so Iyo mokiponobangon nu,
         6 “Oo Tuan, osantap morosakit uripon ku ri, mili-gili so waloi dai koinsid,” koo.
         7 Sumombuto yo si Yisus nu, “Oo. Mian Aku ya momali’ so iyo,” koo.
         8 Nga sumombuto yo soujar-i nu, “Dai su otoop pologa’ so Ikau so waloi ku. Nga toowano
         ya tuui mutangar, tantu opoli’an-a uripon ku no.
         9 Oilaan ku ono so’ aku kondiri kuwai wowaidon kikuasa om opangkat po ko’ aku. Om aku
         nga wowaidon-a nu ongo soujar wokon. Bang suu’on ku soujar oono nu, ‘Panou kou,’ k’aku,
         mompanou-a nosiro. Bang suu’on ku nosiro nu, ‘Loga’ kou,’ k’aku, lumoga’ ya nosiro.
         Om bang suu’on ku uripon ku no nu, ‘Waal-o itu no,’ k’aku, waalon-a niyo,” koo soujar-i.
         10 Noiranan si Yisus nu norongou Niyo tangar iiri. Mutongaro yo sono Iyo so lobuw suang
         maid-waid so Iyo ri nu, “Dai po su insan kolalag nu lobuw soko itu kopiot nu koimaidan,
         pudi so lobuw Yaudi!
         11 Mutangar Aku so kou nu osuang lobuw lumoga’ kiat so pusitan om lidopan maid sumudu’an
         so si Abraham, si Isak, om si Yakub nu tumimpuun Kinoringan mogkuasa.
         12 Nga kolobuwan otoop masuw so Pogkuosaan nu Kinoringan, niada’ so kotuongan. Nai yo
         nosiro tumangi’ osonsara’,” koo.
         13 Tongaro yo sono Niyo soujar oono nu, “Uli’ yo. Onu-onu imaidon mu no otuman-a,” koo
         si Yisus. Iya ya iiri nopoli’an-o uripon nu soujar-i.
         14 Miano yo si Yisus so waloi ni Pitrus. Nosiou Niyo iwan ni Pitrus mili-gili so poomoturuwan
         tumogom.
         15 Kuyuti yo Niyo longon nu woinoi iiri, om sonduun-duun-a nopoli’an. Tumungago yo sono
         woinoi iiri pookan so Iyo.
         16 Nolidop su runat, osuang lobuw minongowit dii so Iyo nu lobuw sinorungan nu moinat,
         om wokon po kirorooton nu boroginis, nga insan-o tinangar Niyo nopoli’an-o nosiro.
         17 Kiawi’ oono winaal ni Yisus, tayon ong otuman tinangar ni Yisaya, iri poo’abar nu
         Kinoringan gulu ri nu, “Tinanggung Niyo kosonsora’an toko, om momali’ nu osakit toko,”
         koo ri.
         18 Nosiou-o po ni Yisus lobuw suang so pililiwut Niyo ri, suuo yo Niyo mompomaid Niyo
         ri muripau so liu’ ri.
         19 Lumogaa yo sono ido moomontuduk nu Ukum dii so Iyo om mutongaro yo nu, “Oo Guru,
         maid aku so Ikau siombo-ombo ya,” koo.
         20 Sumombuto yo Iyo nu, “Kulos-kulos om bombolog kuwai ya ogolan nga Aku, Anak nu Riniba
         d’ado,” koo.
         21 Mutongaro yo mompomaid Niyo wokon nu, “Lilai aku po muli’ polobong nu amo ku ri,”
         koo.
         22 Nga sumombuto yo Iyo nu, “Waid-o so Aku. Posimaidan-a lobuw minatoi polobong nu lobuw
         minatoi-o,” koo.
         23 Sumokoyo yo si Yisus om mompomaid Niyo ri so alud.
         24 Muoso yo sono nu opogon, om liu’ ri nga ginumumbang sampai nosungoyan alud-i, nga
         moturuw si Yisus.
         25 Riosi yo Iyo nosiro om tongaro yo nu, “Oo Tuan, sopulo kai! Matoi toko!” koo.
         26 Tongaro yo sono Niyo nosiro nu, “Nokuro su lumaa’ kou? Dai kou gaam poimaid s’Aku,”
         koo. Mundiio yo sono Iyo pointoron nu uos om gumbang-i. Sonduun-duun-a miningkoyod,
         om liu’ ri nga d’ado yo sono muad gimpung.
         27 Noiranan mompomaid Niyo ri, om mutotongar-tongaro yo nu, “Onu gaam nu lobuw Iyo?
         Insan uos om gumbang-o nga musimaid suu’on Niyo?” koo nosiro.
         28 Nokologa’ yo po si Yisus so Gadara so sondipawon nu liu’ ri, lumogaa yo sono dii
         so Iyo duo koyuwan sinorungan nu moinat kiat so kolobongan. Orampus sobana nosiro
         om d’ado lobuw kooku’ tumalib dii.
         29 Nosiou-o po nosiro si Yisus, lumuapo yo nosiro nu, “Oo Anak nu Kinoringan, kuroon
         Mu ka kai? Sonsora’on Mu bo gaam kai pudi dai po nologa’ pononsora’an so kai no!”
         koo.
         30 Dai orawu’ dii, osuang ulod moingpoongokan.
         31 Mutongaro yo sono komoinatan sinumarung so duo koyuwan iiri so si Yisus nu, “Bang
         susubon Mu kai polabus so lobuw iitu, lilai kai yo sumarung so ulod-o,” koo nosiro.
         32 “Ian kou yo!” koo si Yisus. Mulaiwo yo komoinatan iiri kiat so duo lobuw-i, om sumorungo
         yo so ulod-i. Onu po sono nga noboiasan-a ulod-i mulaiw so piroung-i tumuop so liu’
         ri om nolosod.
         33 Mundako yo sono lobuw minongipat nu ulod iiri mian so bandar pokoilo nu noongolosod
         ulod-i, om botuturano yo suat so duo koyuwan baya’ sinorungan iiri.
         34 Kiawi’ lobuw so bandar iiri minian dii polaiw so si Yisus.

1 Sumokoyo yo si Yisus so alud muripau so liu’ ri, muli’ so polak Niyo kondiri.
         2 Lumogaa yo sono su kolobuwan dii so Iyo mongowit nu ido koyuwan kakung mili-gili
         so poomoturuwan niyo ri. Nosiou-o po Niyo koimaidan nosiro ri, mutongaro yo Iyo so
         lobuw kakung iiri nu, “Oo anak! Pototapo ya koimaidan mu no. Noompunan-o kiawi’ koraayan
         mu ri,” koo.
         3 Norongou nu moomontuduk nu Ukum ni Musa tinangar Niyo iiri, minutangar sono nosiro
         so inawo nu, “Mubaag ong lobuw iitu nu Kinoringan,” koo.
         4 Noilaan-a ni Yisus pikiran nosiro iiri, mutongaro yo Iyo nu, “Nokuro ka su oraai
         pikiran muyu no?” koo.
         5 “Ombo ka su ooluk tongaron, ‘Noompunan-o koraayan mu ri,’ intawa, ‘Tungago om panou-o,’
         koo?
         6 Nga kosiono pointolang Aku so kou nu Aku yo su Anak nu Riniba om kikopogboya’an Aku
         so riniba tu mongampun nu koraayan,” koo. Tongaro yo Niyo lobuw kakung iiri nu, “Undii
         yo, kokato yo poomoturuwan mu no om uli’ yo!” koo si Yisus.
         7 Mundiio yo sono lobuw kakung iiri, om mulio yo.
         8 Kiawi’ lobuw nokosiou nu nourug iiri linumaa’ om mongorayou nu Kinoringan, iri nopotaak
         nu kopogboya’an sobana ko maayo so lobuw.
         9 Nopupus iri, mulaiwo yo si Yisus so tontong iiri. Nokolombus-lombus-a Iyo, nosiou
         aku sono Niyo mogom-ogom so ponorima’an ku nu sukai. Ngaran ku yo po si Matius. Tongaro
         aku yo ni Yisus nu, “Waid-o so aku,” koo. Mundiio aku yo om maido aku yo so Iyo.
         10 Nokologa’ yo po si Yisus om kai ongo mompomaid Niyo ri so waloi ku, pookano ku yo
         sono nosiro. Laid mai mongokan-i, lumogaa yo sono moomumpung nu sukai wokon, om lobuw
         kikoraayan maid so kai mongokan.
         11 Nosiou iri nu lobuw Parisi ri, duato yo nosiro mompomaid Niyo ri nu, “Nokuro ka su
         murung Moomontuduk muyu no mongokan so moomumpung nu sukai om lobuw kikoraayan?” koo.
         12 Norongou Niyo duduat nosiro iiri, sumombuto yo Iyo nu, “Lobuw kaatu’ no ya, dai muru’
         nu duktur, ono ya lobuw dai kaatu’ no.
         13 Orotio muyu yo tinangar so Buuk nu Kinoringan iitu nu, ‘Okon-a ko niongousaa’ su
         koinginan Ku, sondiang ko sian-luluud,’ koo ri. Linumoga’ Aku okon-a ko lobuw ado
         koraayan-i su diumon Ku, nga modium Aku nu lobuw kikoraayan-i, su’ rumorogo nosiro
         momaal nu koraayan,” koo si Yisus.
         14 Lumogaa yo ongo mompomaid ni Yuanis dii si Yisus mongoduat suat so puasa nu, “Nokuro
         ka su kai om lobuw Parisi no mupuasa, nga mompomaid Mu no dai?” koo.
         15 Sumombuto yo Iyo nu, “Oyiyingaan ka ongo lobuw mususuung so rami-rami muontun ong
         mido-ido po pongantin kusoi-o so nosiro? Tantu dai! Nga bang kolaiw-o pongantin kusoi
         oono, oyiyingaan sono nosiro om mupuasa nai’.
         16 D’ado ya lobuw popipil nu kumut owagu po so sabung olaid-o, so’ bang kumut otaan
         nipipil so sabung orobuk-o, rumarad pisi’ nu sabung orobuk oono.
         17 Soko ono ya, d’ado lobuw pogalin nu sungoi nu anggur owagu so poianan olaid-o, so’
         tumodak poianan-o. Sungoi nu anggur-o nga ouyaban, poianan-o nga ousiba’. Sungoi nu
         anggur owagu, subai nigalin so poianan owagu, su’ kiduo-duo nga owarong,” koo.
         18 Dai po nopupus si Yisus mokimutangar-tangar so mompomaid ni Yuanis Moongodiu’ ri,
         lumogaa yo si Yairus, wowaidon so waloi sosombooyangan. Sumurukudo yo iyo so tiningkuangon
         ni Yisus om mutongaro yo nu, “Minatoi anak ku woinoi sisuna, nga waid po s’aku, potopop
         nu palad Mu so koyuwan niyo su’ oluli’an,” koo.
         19 Mundiio yo si Yisus, om maido yo Iyo om mompomaid Niyo ri so si Yairus.
         20 Lumogaa yo sono kiat so tinoudion nosiro ido woinoi morosakit tumuntug, opulu yo
         om duo tinounan laid. Rumonio yo woinoi iiri dii si Yisus, om tudulo yo sabung Niyo
         ri.
         21 Winaal niyo soko iri, so’ inawo niyo sobana ko poimaid nu, “Tantu opoli’an aku ong
         otudul ku po sabung Niyo no,” koo.
         22 Kumowiio yo sono si Yisus, om tongaro yo woinoi iiri nu, “Oo anak, pototogo yo inawo
         mu no. Pagka poimaid ko so Aku, opoli’an ko,” koo, om sonduun-duun-a nopoli’an woinoi-i.
         23 Lumombuso yo Iyo mian so waloi ni Yairus. Nosiou-o po Niyo ongo lobuw poopukai nu
         toburi, om wokon botongi’an,
         24 mutongaro yo Iyo so nosiro nu, “Labus kou kiawi’. Moturuw-a lolaing iitu, okon-a
         ko minatoi,” koo. Nga inoyak-oyakan nai’ Iyo nosiro.
         25 Nokolabus-o po kolobuwan-i, mosuwo yo Iyo so bilik nu lolaing minatoi iiri, kuyuti
         yo Niyo longon-i, om sonduun-duun-a noluli’an.
         26 Nokolongkop-o sono abar iiri dii.
         27 Momponowo yo si Yisus kiat dii. Laid Niyo manou-panou, muut-suut sono so Iyo duo
         koyuwan bolou maid nu monsok-gonsok nu, “Oo su Mongkupu ni Raja Daud, luluudi kai
         yo!” koo.
         28 Nokaasuw-o po Iyo so ido waloi, lumogaa yo duo koyuwan bolou iiri dii so Iyo. Duato
         yo sono Niyo nu, “Poimaid kou ya ka nu opoli’an Ku kou?” koo. Sumombuto yo nosiro,
         “Oo, poimaid kai ya,” koo.
         29 Ingkamo yo sono Niyo mato nosiro ri om mutongaro yo nu, “Pagka poimaid kou, tumbaidon
         Ku ya indomoon muyu no,” koo.
         30 Duo koyuwan iiri nga kosiou-o sono. Pogoso yo Niyo nosiro nu dai nipogalak-galak
         so isai-isai ginama’ Niyo so nosiro ri.
         31 Nga linumongkop-a nosiro so wonuo iiri paabar nu gogoma’on ni Yisus.
         32 Iya nu mungkayas duo koyuwan baya’ bolou iiri, ido koyuwan bobou sinorungan-a nu
         moinat inowit dii si Yisus.
         33 Susubo yo Niyo moinat sinumarung-i, om sonduun-duun-a koputangar lobuw iiri nu osayu.
         Noiranan sobana lobuw suang-i om mutangar nu, “Dai toko po insan nokosiou nu soko
         nosiou toko iitu no pudi so Israil,” koo.
         34 Nga mutongaro yo lobuw Parisi ri nu, “Wowaidon-o nu komoinatan su minonaak so Iyo
         nu kuasa monusub nu moinat,” koo.
         35 Lumongkopo yo si Yisus so bandar om kampung. Minontuduk Iyo so ongo waloi sosombooyangan,
         potuturan nu Abar Owarong suat so Pogkuosaan nu Kinoringan, om momali’ nu lobuw boroginis
         rorooton.
         36 Nosiou-o po Niyo lobuw suang iiri, noluluudan sono Iyo so’ soko osuang koogutan om
         d’ado moonabang, soko baanan nu dumba d’ado moongipat.
         37 Mutongaro yo sono Iyo so mompomaid Niyo ri nu, “Osuang po poroyon, nga owako momaroi.
         38 Pagka soko ono, indamo kou yo so songapan nu umo oono su’ poowit po nu lobuw popomoroyon,”
         koo.

1 Ido runat, inimpug ni Yisus opulu om duo mompomaid Niyo ri. Tinaakan Niyo nosiro
         nu kopogboya’an monusub nu moinat, momali’ nu koginisan nu osakit, om onu ya sonsala’
         so koyuwan.
         2 Ngaran-o po nu ongo pinongoorapan iiri, si Simun (ngaran koduo si Pitrus), si Andrias
         sulod ni Simun, si Yakubus om si Yuanis, iri inonakan ni Jibidius,
         3 si Pilipus, si Bartulumius, si Tumas, aku si Matius iri baya’ moomumpung nu sukai,
         si Yakubus anak ni Alpius, si Tadius,
         4 si Simun iri lobuw kiat so puimpugan lumawan nu lobuw Ruum, om si Yudas Iskariut,
         iri minongoraai so si Yisus.
         5 Suuo yo ni Yisus popanou pinongoorapan iiri om kodawi yo Niyo nu, “Ikod kou yo kiian
         so tontong nu okon-a ko lobuw Yaudi, intawa so bandar polak nu lobuw Samaria.
         6 Nga ian kou yo so lobuw Israil, nosiro nu dai po poimaid-o.
         7 Tuturani muyu nosiro nu oduruk-o Kinoringan mogkuasa soko raja.
         8 Polii muyu yo lobuw sumakit, lulii muyu yo lobuw minatoi, om susubo muyu yo komoinatan.
         Kiawi’ kopogboya’an oono nitaak-a tomod, indadi ponabang kou yo nu lobuw, om adang-o
         mokitapi.
         9 Ikod kou yo pongowit nu siin,
         10 ombubut, imoraan, kasut, intawa susukud, so’ kolobuwan mugogoma’on-o, tantu insukupan-a
         nu kiawi’ oono,” koo.
         11 Mutongaro po si Yisus nu, “Bang kologa’ kou so bandar, intawa kampung, podium kou
         yo nu lobuw oingin polakan muyu, om ogol kou yo nai musingkologa’ nu lombusan muyu.
         12 Bang masuw kou so ido waloi, tongaro muyu yo lobuw nai no nu, ‘Borokatan kou yo nu
         Kinoringan,’ koo yo muyu ya.
         13 Bang poosuwon kou nu songapan nu waloi oono, oborokatan nosiro, nga bang dai kou
         poosuwon nosiro, dikou ya dikou so borakat oono.
         14 Bang dai kou pologa’on nu lobuw intawa dai mongkinongou so kou, laiwi muyu ya nosiro,
         om puyas-o muyu koris so rompam muyu no, pongilaan nu insaadan nosiro nu Kinoringan.
         15 Ondomo muyu yo nu, ologa’ yo Runat Pongukuman nu Kinoringan, ogaan po nai’ ponginsaadan
         so lobuw so Sodom om Gumura ko’ lobuw so bandar oono,” koo si Yisus.
         16 Mutongaro po si Yisus nu, “Orotio muyu yo itu! Poianon Ku kou so lobuw mononsara’
         so kou soko kulos-kulos orongit. Ono yo ko’ mingat-ingat kou yo nga maid nu owarong
         inowoon.
         17 Koingat-ingat-o muyu, so’ okomon om owiton kou so poongobisora’an, om sonsora’on
         kou so ongo waloi sosombooyangan.
         18 Owiton kou so tiningkuangon nu ongo momogkuasa om raja, so’ poimaid kou so Aku, om
         ono yo su kosiwatan muyu potuturan nu Abar Owarong suat so Aku so nosiro om so lobuw
         dai po kotondu’ nu Kinoringan.
         19 Bang owiton kou so poongobisora’an, ikod kou yo kigagau ong onu tongaron muyu. Tudukan
         kou ya nu ono ong ologa’ yo putongaran muyu,
         20 so’ mutotongaron nu iya oono okon ko kou, nga Atod nu Kinoringan suu’on Niyo, ono
         Amo muyu so surga no, su montuduk so kou.
         21 Iya oono, pokomouli’ lobuw nu sulod niyo so poomatoi, om soko ono ya amo pokomouli’
         nu anak niyo no so poomatoi, om inonakan pokomouli’ nu ino amo nosiro no so poomatoi.
         22 Bisigon kou nu kiawi’ lobuw so’ mompomaid Ku kou, nga isai yo po tumaan poimaid so
         Aku musingkopupus nu kosonsora’an oono, osopulan nu Kinoringan.
         23 Bang indoraayon kou so ido bandar, pulaiw kou so bandar wokon. Mongaabar Aku so kou
         nu, dai kou po kolongkop so wonuo nu Israil, kologa’ Aku yo, Anak nu Riniba.
         24 D’ado murid moilo po ko’ moomontuduk so iyo no, intawa uripon oogot po ko’ tuan niyo
         no.
         25 Musuat-o ong koinong-o murid-o nu moomontuduk so iyo no, om uripon-o nga koinong-o
         nu tuan niyo no. Bang Aku kondiri tuan muyu nga ingoranan so si Biiljibul, ingkororaai
         po pongingoranan so kou, mompomaid Ku,” koo.
         26 Mutongaro po si Yisus nu, “Adang-o lumaa’ nu inong-a lobuw ong mononsara’ nosiro
         so kou, so’ onu yo po liningkuman, kousit-a kiawi’. Om onu yo po nisusut, oilaan-a
         nu kiawi’ lobuw.
         27 Onu yo po tongaron Ku so kou nu kou ya kou, tongaro muyu po so lobuw suang. Om onu
         yo po orongou muyu nu kou ya kou, imbosangi muyu po so kiawi’ lobuw.
         28 Ikod kou yo kilaa’ so nosiro ono kopomatoi so kou no, nga d’ado kuasa posubo so kou
         so noraka. Kinoringan-o yo su kolaa’an muyu, so’ Iyo yo su kikuasa momatoi om posubo
         so kou so noraka.
         29 Duo pirit owoli nu ido yo siin. Soko ono pona, bang okon-a ko lila’ nu Kinoringan,
         Amo so surga, ido pona nga d’ado ya matoi opitak so tana’ no.
         30 Nga suat so kou, pudi obuk muyu no noiap-o kiawi’.
         31 Ono yo ko’ ikod kou yo kilaa’, so’ boorogo kou po ko’ ongo pirit,” koo si Yisus.
         32 Mutongaro po si Yisus nu, “Isai mongakun so tiningkuangon nu lobuw suang nu poimaid
         iyo so Aku, Aku nga mongakun-a so Kinoringan, Amo Ku so surga nu mompomaid Ku iyo.
         33 Nga isai mongolim so tiningkuangon nu lobuw suang nu mompomaid Ku iyo, olimon Ku
         ya iyo so tiningkuangon nu Kinoringan, Amo Ku so surga,” koo.
         34 Mutongaro po si Yisus nu, “Ikod kou yo ponokod nu kopusulutan su inowit Ku so wonuo
         tu, sondiang ko koputondiangan.
         35 Kologa’an Ku kourug nu anak kusoi lumawan nu amo niyo no, anak woinoi lumawan nu
         ino niyo no, om woinoi kotakin lumawan nu iwan niyo woinoi.
         36 Om anak sawo niyo no yo su alod-alod niyo.
         37 Isai monamod nu ino amo niyo no kaalib nu poonamod so Aku, dai otoop nu mompomaid
         Ku. Soko ono ya pudi lobuw monamod nu inonakan niyo kaalib so poonamod so Aku.
         38 Isai dai olila’ poogol nu koinginan kondiri, om runat-runat soko monimban nu salib,
         orati maid so Aku sumonsara’ musingkopatoi so’ mongimaid so Aku, dai otoop nu mompomaid
         Ku.
         39 Isai landu momikir suat so kowiawan niyo, oliongan nai’ nu kowiawan. Nga isai dai
         landu momikir nu kowiawan niyo so’ osulut so Aku, kikowiawan iyo musingkolaid,” koo.
         40 Mutongaro po si Yisus nu, “Isai moingin loga’an muyu, ono yo su loga’an Ku. Om isai
         pologa’ so Aku, pologa’ ya nu Kinoringan ono minonuu’ so Aku no.
         41 Isai monorima’ nu poo’abar nu Kinoringan, so’ oilaan niyo nu lobuw oono poo’abar
         nu Kinoringan, koompit nu nitaak so poo’abar nu Kinoringan. Om isai monorima’ nu lobuw
         owarong, so’ oilaan niyo nu lobuw owarong-a, koompit iyo nu onu nitaak so lobuw owarong.
         42 Isai yo po poinum nu lobuw ado pangkat, insan sungoi-a otamis, so’ mompomaid Ku iyo,
         tantu taakan iyo nu Kinoringan nu tutungkap,” koo si Yisus.

1 Notudukan-o po ni Yisus opulu om duo mompomaid Niyo ri, mulaiwo yo Iyo kiat dii om
         miano yo so ongo bandar so kumoronian, montuduk nu kolobuwan, om paabar nu Abar Owarong
         kiat so Kinoringan.
         2 Norongou-o po ni Yuanis Moongodiu’ iri nojiil-i, abar suat so gogoma’on ni Yisus
         Kristus, monuuo yo sono iyo nu tinu-tinu mompomaid niyo ri mian dii si Yisus, mongoduat
         nu,
         3 “Ikau-o ka iri sinuu’ nu Kinoringan notangar ni Yuanis nu indadan mai, ko’ mongindad
         kai po nu lobuw wokon?” koo.
         4 Pagka soko iri, sombuti yo ni Yisus duo koyuwan sinuu’ ni Yuanis iiri nu, “Uli’ kou
         yo, om obari muyu ya iyo ontob nosiou om norongou muyu no,
         5 ono yo lobuw bolou nga kosiou, lobuw kakung nga kopanou, lobuw bolangon nga opoli’an,
         lobuw bongolon nga korongou, lobuw minatoi nga oluli’an, om Abar Owarong nituturan
         so lobuw omiskin.
         6 Osanang-o lobuw dai mintoron poimaid so Aku nu kosiou nu gogoma’on Ku,” koo si Yisus.
         7 Nokoungkayas-o po nosiro muli’, monuturano yo si Yisus so lobuw-i suat so si Yuanis
         nu, “Iya nu inianan muyu dii si Yuanis so padang pantai, onu ka pinokisisiowan muyu?
         Minokisisiou kou nu lobuw dai opiot koimaidan, soko rikut otouruk? Dai!
         8 Onu pinokisisiowan muyu? Minokisisiou kou nu lobuw owarong pokakas? Kolobuwan-o po
         owarong pinokokasan ono, polak nosiro so waloi nu raja!
         9 Tongaro muyu yo, onu pinokisisiowan muyu! Minokisisiou kou ka nu ido poo’abar? Oo
         bana ya. Ala’ nai’ maayo po ko’ poo’abar.
         10 Si Yuanis-o oono su kinuan gulu ri so Buuk nu Kinoringan nu, ‘Koo Kinoringan, itu
         yo sinuu’ Ku. Suu’on Ku yo iyo mogulu so Ikau monginduas nu lolanan mu,’ koo ri.
         11 Si Yuanis Moongodiu’ oono, maayo po ko’ kiawi’ lobuw so wonuo tu, nga lobuw obaba’
         so Pogkuosaan nu Kinoringan maayo po pangkat ko’ si Yuanis.
         12 Kiat nu tumimpuun si Yuanis potuturan nu Abar Owarong sampai kosiono tu, lobuw songapan
         nu Kinoringan dadan indoraayon nu lobuw mokipoponolod so nosiro kiat so Pogkuosaan
         Niyo.
         13 Kiawi’ nituduk nu ongo poo’abar om Ukum ni Musa, musingkologa’ ni Yuanis, momirasat-o
         po suat nu ourug ong wagu.
         14 Om pudi ko dai kou poimaid, si Yuanis-o su soko si Ilia, iri nituduk so Buuk nu Kinoringan
         nu lumoga’.
         15 Ong kitolingo kou, rongowo muyu yo!” koo.
         16 Mutongaro po si Yisus nu, “Soko itu yo poinongan Ku nu kolobuwan kosiono tu. Soko
         kololaingan nosiro, dai oilo oinsosomodan songogoman so pasar om momaau nu kouna’an
         nosiro nu,
         17 ‘Mutogunggu kai suat so kou nga dai kou mongalai. Mongogotuung kai nga dai kou oupusan,’
         koo kololaingan oono.
         18 Soko ono ya ong nokologa’ si Yuanis, minupuasa iyo om dai minonginum nu anggur. Minutangar
         sono lobuw suang nu sinorungan iyo nu moinat.
         19 Nga nokologa’ Aku po, Anak nu Riniba, mongokan monginum Aku soko lobuw suang om tongaron-a
         nu lobuw nu, ‘Siowi muyu bo, oropuk Iyo mongokan om musingowukan. Moomokimuuna’-una’
         Iyo nu moomumpung nu sukai om lobuw wokon iri dai mongimaid nu pontudukan nu ugama,’
         koo. Soko ono pona, koo’ilo nu Kinoringan kointolang-a nu obana so gogoma’on nu lobuw
         poimaid so Iyo,” koo si Yisus.
         20 Tumimpuuno yo si Yisus monginsala’ nu kolobuwan so ongo bandar pinomaalan Niyo nu
         koiran-iran-i, so’ d’ado lobuw so bandar oono rinumorogo momaal nu koraayan.
         21 Mutongaro yo Iyo nu, “Aagut kou yo su lobuw nu Kurajim! Aagut kou yo su lobuw nu
         Baitsaida! Bang dii so Tirus om Sidun su kinourugan nu tanda’ nosiou muyu oono, tantu
         olaid-o nosiro rinumorogo momaal nu koraayan.
         22 Nga bang Runat-o Pongukuman, ogaan po ukuman nu Tirus om Sidun ko’ kou.
         23 Om kou su lobuw nu Kapornaum! Intaman muyu bo gaam ong popongkaton kou so surga!
         Dai! Ala’ nai’ niada’ kou so noraka! Bang dii so Sodom su kinourugan nu tanda’ nosiou
         muyu oono, tantu kakal-a bandar oono nu kosiono tu.
         24 Obaran Ku so kou nu, Runat Pongukuman nu Kinoringan, ogaan po nai’ ukuman nu bandar
         Sodom ko’ ukuman nu bandar oono,” koo.
         25 Iya oono nobogdu’a si Yisus nu, “Oo Amo songapan nu tana’ om langit tu, munsopot
         Aku so Ikau, so’ kiawi’ nu ono nisusut Mu so lobuw opintar om moilo, nga niintolang
         Mu so lobuw d’ado oilo-ilaan.
         26 Ono yo su koinsanang nu inawo Mu,” koo.
         27 Mutongaro po si Yisus nu, “Kiawi’ nga nitaak-o ni Amo Ku so Aku, om d’ado ido kotondu’
         so Aku sondiang ko Amo Ku. Om d’ado ido kotondu’ nu Amo ku sondiang ko Aku om lobuw
         pointolangan Niyo no.
         28 Oo su lobuw maalon om owogatan, loga’ kou yo tuui so Aku.
         29 Waido muyu yo niongosuu’ Ku so kou no, om poguru’ kou yo so Aku, so’ Aku yo po osolimod
         om obaba’ inawo, om kikosonangan kou sono.
         30 Niongosuu’ om nipogama’ Ku so kou no nga oruoi-a,” koo si Yisus.

1 Ido Runat Pongintoronan, laid ni Yisus tumalib so umo, minongotu’ sono mompomaid
         Niyo ri nu paroi om okano yo, so’ winitilon.
         2 Nosiou-o po iri nu lobuw Parisi ri, tongaro yo Iyo nu tinu-tinu koyuwan so nosiro
         nu, “Siowi bo! Dai mongowaid nu Ukum toko mompomaid Mu no. Mugogoma’on nosiro nu dai
         kowasa toko goma’on nu Runat Pongintoronan,” koo nosiro.
         3 Sumombuto yo si Yisus nu, “Dai kou po ka nokobasa’ nu winaal ni Raja Daud gulu ri,
         iya nu winitilon iyo om lobuw niyo ri?
         4 Minasuw iyo so Waloi nu Kinoringan, om minongokan nosiro nu baang-baang nokousaa’
         yo so Kinoringan, om dai insan ininsala’ iyo nu lobuw. Ampa, mongowaid nu Ukum toko,
         ongo imam-a su kowasa mongokan nu iri.
         5 Intawa dai kou po ka nokobasa’ so Ukum ni Musa nu, koduung Runat Pongintoronan, kiawi’
         imam mugogoma’on so Waloi Maayo nu Kinoringan? Ono nga kosala’ ya nu pongoturan nu
         Runat Pongintoronan, nga dai ya nosiro insola’on.
         6 Orotio muyu yo tongaron Ku iitu, tuui kuwai lobuw oogot po ko’ Waloi Maayo nu Kinoringan.
         7 Nokosurat so Buuk nu Kinoringan nu, ‘Okon-a ko ponaak-taak su koinginan Ku, sondiang
         ko sian-luluud,’ koo ri. Bang oorotian muyu tinangar Ku iitu, tantu dai kou ya pokosala’
         nu lobuw d’ado sala’.
         8 Mutangar Aku soko ono, so’ Aku yo su Anak nu Riniba om Aku yo su kopogbaya’ nu Runat
         Pongintoronan,” koo si Yisus.
         9 Mulaiwo yo si Yisus kiat dii, om miano yo so waloi sosombooyangan.
         10 Dii kuwai ido koyuwan kimai sompodi longon, om tinu-tinu koyuwan modium nu pounayan
         monginsala’ so si Yisus. Mongoduato yo nosiro nu, “Kowasa ya ka momali’ nu lobuw nu
         Runat Pongintoronan?” koo.
         11 Sumombuto yo si Yisus nu, “Bang ido so kou kikambing om noratu kambing oono so uang
         olalom nu Runat Pongintoronan, dai ya ka nilabus nu songapan-o kambing oono kiat so
         uang-i?
         12 Boorogo po lobuw ko’ kambing. Indadi, kowasa toko ya monabang nu lobuw nu Runat Pongintoronan,”
         koo.
         13 Tongaro yo sono Niyo lobuw kimai sompodi longon iiri nu, “Kaangi yo longon mu no,”
         koo. Kaangi yo nu lobuw-i longon niyo ri, om sonduun-duun-a nopoli’an.
         14 Mulaiwo yo sono lobuw Parisi ri kiat so waloi sosombooyangan-i, om muupokato yo nosiro
         nu potoyon Iyo.
         15 Noilaan-a ni Yisus nu mokipopongoraai lobuw Parisi ri so Iyo, mulaiwo yo sono Iyo
         kiat dii, om osuang lobuw minaid so Iyo. Polii yo Niyo kiawi’ lobuw morosakit-i,
         16 nga pinogos Niyo nosiro paabar-abar so isai-isai ya.
         17 Soko iri po, notuman-o tinangar nu Kinoringan nilombus nu poo’abar Niyo gulu ri,
         si Yisaya nu,
         18 “Itu yo su pinili’ om sinuu’ Ku. Iyo yo su sinomodan Ku om musuat so inawo Ku no.
         Nitaak Ku Atod Ku no so Iyo, su’ koponuturan Iyo so kiawi’ bansa nu obana Aku.
         19 Dai Iyo mokimudaawa, intawa muap-luap, om dai orongou nu lobuw bongut Niyo so ongo
         lalan.
         20 Dai Iyo mongoraai nu lobuw orukung om d’ado orapan. Om sumundur-a Iyo mugogoma’on
         nu ono sampai mogkuasa Iyo nu kiawi’ bansa maid nu kopuolukan.
         21 Kiawi’ bansa umarap so Iyo,” koo ri.
         22 Indadi owito yo sono nu lobuw ido koyuwan bolou om bobou so’ sinorungan nu moinat.
         Polii yo ni Yisus lobuw oono om koputangar om kosiou sono.
         23 Osuang lobuw noiranan nu iri om minutangar nu, “Iyo yo gaam su Mongkupu ni Raja Daud
         nijanji nu Kinoringan-i,” koo.
         24 Norongou-o po iri nu lobuw Parisi ri, sumombuto yo nosiro nu, “Ono yo ko’ koponusub
         lobuw iitu nu moinat, so’ tinaakan Iyo ni Biiljibul, wowaidon nu kiawi’ moinat, nu
         kuasa,” koo.
         25 Noilaan-a ni Yisus pikiran nosiro ri, mutongaro yo sono Iyo nu, “Bang muimpolanu
         kolobuwan so ido tontong mualod om mutotondiang, tantu obinasa tontong oono. Om soko
         ono ya ong mualod sompinunguan om mususub, tantu dai tumaan nu olaid.
         26 Soko ono ya pudi komoinatan-o, ong mupipinig om mualod, kopogkuosaan nosiro no dai
         tumaan nu olaid.
         27 Bang soko ono, isai ka so kuasa pinakai nu mompomaid muyu no monusub nu moinat? Nosiro
         ya kondiri monginsala’ so kou,
         28 so’ okon ko kuasa ni Biiljibul, nga kuasa nu Atod nu Kinoringan su pinakai Ku monusub
         nu moinat, om ono yo pongilaan muyu nu tumimpuun-o Kinoringan mogkuasa tuui so kou.
         29 Wowaidon nu Moinat-i soko ido koyuwan obasag om osukup sindata nu mongipat nu waloi
         niyo no. Kiawi’ orata’ niyo no osopulan. Nga bang lumoga’ lobuw obasag po ko’ iyo
         mongodoog, osolod sono nu lobuw oono kiawi’ songapan niyo no. Aku yo su soko lobuw
         obasag iiri.
         30 Isai mokimupinig so Aku, lumawan so Aku. Om isai dai tumabang mongowit nu lobuw poimaid
         so Kinoringan, mongogorusou nu gogoma’on Ku.
         31 Ono yo ko’ mutangar Aku so kou nu, kiawi’ koraayan om totongaron mubaag oompunan-a,
         nga totongaron mubaag nu Atod nu Kinoringan, dai oompunan.
         32 Lobuw mutotongaron lumawan so Aku, Anak nu Riniba, oompunan-a, nga bang mutotongaron
         iyo mubaag nu Atod nu Kinoringan, dai iyo oompunan kiat kosiono tu sampai Runat Pongukuman,”
         koo.
         33 Mutongaro po si Yisus nu, “Bang owarong puun-o, owarong-a bua’ no, nga bang oraai
         puun-o, oraai-a bua’ no. Oraai owarong puun-o, otondu’an-a ungkiat so bua’ no.
         34 Kou lobuw oraai inowoon, dai koputotongaron nu owarong. Onu yo po kiro-kiroon muyu
         so inawo, ono ya su otangar muyu.
         35 Lobuw owarong, gogoma’on niyo owarong-a so’ owarong inawo niyo. Nga lobuw oraai,
         gogoma’on niyo oraai-a so’ oraai inowoon niyo.
         36 Indadi ondomo muyu yo, ong ologa’ Kinoringan mongukum, kiawi’ lobuw koirasa ya nu
         ukuman suat so totongaron nosiro nu d’ado kosudaan-o.
         37 Totongaron mu no yo su pongilaan nu kikosola’an kou ko’ d’ado ya,” koo.
         38 Nopupus iri, mutongaro yo tinu-tinu moomontuduk nu Ukum om lobuw Parisi so si Yisus
         nu, “Oo Guru, mokisisiou kai so Ikau momaal nu koiran-iran,” koo.
         39 Nga sumombuto yo si Yisus so nosiro nu, “Landu yo oraai lobuw kosiono tu. Mokisisiou
         kou so Aku momaal nu koiran-iran, nga dai ya su momaal, sondiang ko koiran-iran suat
         so si Yunus, poo’abar nu Kinoringan-i.
         40 Kotoluan si Yunus so tian nu pait aayo ri. Soko ono ya pudi Aku, Anak nu Riniba,
         kotoluan so lobong ong wagu.
         41 Om so Runat Pongukuman, kolobuwan nu bandar Niniwi tumungag maid nu lobuw nu ono
         sono tu, mongukum nu kolobuwan iitu no, so’ rinumorogo yo nosiro momaal nu koraayan
         om minongimaid nu niabar ni Yunus. Nga tuui kuwai oogot po ko’ si Yunus!
         42 So Runat Pongukuman, kuwai raja woinoi gulu ri ungkiat so ido wonuo so solatan. Mundii
         iyo maid nu kiawi’ lobuw ono sono tu, om iyo yo su pobontol nu kosola’an muyu nu dai
         mongimaid so Aku. Raja woinoi oono, kiat so isan nu tana’ om langit tu. Minokirorongou
         iyo nu pontudukan olalom ni Raja Salumu gulu ri. Nga, poorati Aku so kou, tuui kuwai
         maayo po ko’ si Salumu!” koo si Yisus.
         43 Mutongaro po si Yisus nu, “Kolaiw-o po moinat ono kiat so koyuwan nu lobuw, manou-panou
         sono iyo so tontong d’ado lobuw, modium nu intoronan. Pagka dai iyo kooyang,
         44 mutangar sono iyo so inawo nu, ‘Mululi’ aku ya so inintoronan ku laid-i,’ koo. Minululi’
         yo sono moinat-i om osiou niyo d’ado asuw, oborisi om omomos inintoronan niyo gulu
         ri.
         45 Mompanou po moinat oono om mongingol nu turu komoinatan oraai po ko’ iyo, om masuw
         sono so lobuw oono. Kogoyaan nu lobuw oono oraai po ko’ togna ri. Soko ono ya ourug
         so lobuw oraai nu kosiono tu,” koo si Yisus.
         46 Laid po ni Yisus mutangar so lobuw suang-i, nokologa’ yo ino om kosusulodan Niyo
         ri. Mundii-dii nosiro so dilabus-i mokimutangar-tangar so Iyo.
         47 Mutongaro yo ido koyuwan so Iyo nu, “Oo Tuan, nai so dilabus ino om kosulodan Mu
         no, kuwai padu tongaron so Ikau,” koo.
         48 Sumombuto yo sono Iyo nu, “Isai ka su ino om kosusulodan Ku?” koo.
         49 Tuduko yo Niyo mompomaid Niyo ri om mutongaro yo nu, “Itu yo su ino om kosusulodan
         Ku.
         50 Isai mongowaid nu koinginan nu Amo Ku so surga, iyo yo su sulod Ku woinoi kusoi,
         om ino Ku,” koo si Yisus.

1 Runat-a iiri lumobuso yo si Yisus kiat so waloi-i, om miano yo mogom so imbing nu
         liu’.
         2 Pagka osuang lobuw minuimpug so pililiwut Niyo ri, sumokoyo yo Iyo so alud, om lobuw
         suang-i minundii so imbing-i.
         3 Osuang nituduk Niyo so nosiro maid nu salig-salig nu, “Ido koyuwan noposasad nu sampug.
         4 Laid niyo posasad-i, kuwai nopitak so lalan, om lumogaa yo sono su bombolog mongaawi’
         moninduk.
         5 Kuwai ya nopitak so tana’ kikowotuan. Tinumuu’ ya osikap sampug oono so’ onipis tana’
         ri,
         6 nga kumodato yo po, linumonot sono so’ dai nokolalom su wakat.
         7 Kuwai ya nopitak so koruwian. Tinumuu’ ya nga notopu’an nu koruwian-i, om nolonot.
         8 Kuwai ya nopitak so tana’ owarong, om minubua’ sono, kuwai ya maatus, onom nopulu,
         om tolu nopulu minitalan nu pinumpung,” koo.
         9 Nopupus-o po Iyo musalig-salig, mutongaro po Iyo nu, “Bang kitolingo kou ya, rongowo
         muyu yo,” koo.
         10 Nopupus iri, lumogaa yo mompomaid ni Yisus mongoduat so Iyo nu, “Nokuro ka su musalig-salig
         Ko montuduk so lobuw suang iiri?” koo.
         11 Sumombuto yo Iyo so nosiro nu, “Tinaakan kou nu Kinoringan nu pongoorotian suat so
         poomogkuasa nu Kinoringan nu lobuw poimaid so Iyo, nga nosiro dai po.
         12 Suat so lobuw kipongoorotian-o, taakan po nu pongoorotian su’ bolabi, nga lobuw d’ado
         pongoorotian, insan sabat pongoorotian nai so iyo no, olapon koimbagu.
         13 Ono yo ko’ musalig-salig Aku so nosiro, so’ monsiou pona nosiro nga soko dai ya kotondu’.
         Orongou pona nosiro nga soko dai ya korongou om dai koorati.
         14 Nourug itu no su’ monuman nu tangar nu Kinoringan nilombus nu poo’abar Niyo gulu
         ri si Yisaya nu, ‘Mongkinongou-a nosiro dadan, nga dai koorati. Mongiro-kiro ya nosiro
         dadan, nga dai ya moilaan ong onu koompusan.
         15 So’ dai yo nosiro koilo mongiro-kiro. Nobongol om nobolou nosiro. Nourug soko ono
         tayon ong dai nosiro kosiou, korongou om koorati, om mululi’ nosiro tuui so Aku sampai
         tobangon Ku,’ koo ri.
         16 Nga owarong sobana Kinoringan so kou, so’ matag kou ya monsiou om mongkinongou.
         17 Ondomo muyu yo nu, osuang poo’abar nu Kinoringan om lobuw wokon mokisisiou om mokirorongou
         nu noongosiou om noongorongou muyu nu ono sono tu, nga dai nosiro kosiou om korongou,”
         koo si Yisus so mompomaid Niyo ri.
         18 Mutongaro po si Yisus nu, “Rongowo muyu yo orati nu salig-salig suat so lobuw posasad
         nu sampug iiri.
         19 Sampug nopitak so lalan-i soko lobuw mongorongou nu abar suat so Kinoringan om Pogkuosaan
         Niyo, nga dai koorati. Lumoga’ sono Wowaidon nu Moinat monolod nu tinongaran nu Kinoringan
         so inawo nosiro om olupaan nosiro tinongaran iiri.
         20 Sampug nopitak so tana’ kikowotuan-i, soko lobuw mongorongou nu tinongaran iiri om
         poimaid sono nu bana ko osudu’ inawo,
         21 nga tinongaran iiri dai ya kosondot so inawo nosiro, om sontagal-o olupaan-o. Bang
         kikoogutan-o nosiro intawa indoraayon so’ nopoimaid nu totongaran oono, dai yo sono
         nosiro poimaid.
         22 Sampug nopitak so koruwian-i, soko lobuw kuwai yo po kogogawan suat so kokoyaan om
         koinginan so kowiawan nosiro, olupaan-o sono nosiro tinongaran nu Kinoringan, om gogoma’on
         nosiro dai yo sono musuat so koinginan Niyo.
         23 Sampug nopitak so tana’ owarong-i, soko lobuw mongorongou nu tinongaran nu Kinoringan,
         om koorati om gogoma’on nosiro musuat so koinginan Niyo, soko sampug nisasad om osuang
         pinumpung,” koo si Yisus.
         24 Musolig-soligo po si Yisus so lobuw suang-i nu, “Bang mogkuasa yo Kinoringan, soko
         moomutanom noposasad nu sampug owarong so umo niyo.
         25 Ido awi, nokoturuw-o po lobuw-i, lumogaa yo alod-alod nu moomutanom iiri, posasad
         nu linsou nu kutad so umo niyo ri, om mulaiwo yo.
         26 Nokoongotuu’ yo po su paroi om nokopomusit, kutad-i nga otolang-a osiou so isop nu
         paroi oono.
         27 Lumogaa yo sono kolobuwan ginumaji so moomutanom oono om mutongaro yo nu, ‘Sampug-a
         boto iri nu owarong nisasad mu so umo oono, om kuwai sono kutad,’ koo.
         28 Sumombuto yo iyo nu, ‘Ono yo po gogoma’on nu alod-alod toko no,’ koo. Mongoduato
         yo sono kolobuwan ginumaji oono nu, ‘Moingin ko ka ong okaton mai kutad-o?’ koo.
         29 Nga sumombuto yo iyo nu, ‘Adang-a, so’ bang okaton kutad-o, ookat-a pudi paroi-o.
         30 Potuu’on-a kutad oono maid nu paroi-o. Ologa’ yo poomoroyan om tongaron ku nai’ lobuw
         momaroi-o nu, “Okaton po gulu kutad-o, ongkoson, om susulan. Oopod ono momaroi nai’,
         om iasuw so lingkut,” k’aku,’ koo songapan nu umo ri,” koo si Yisus.
         31 Musolig-soligo po si Yisus so nosiro nu, “Ong mogkuasa yo Kinoringan soko raja, gama’
         Niyo soko linsou nisasad nu lobuw so umo.
         32 Pudi landu oworos linsou oono, nga bang kotuu’ po, ourug-a nu kayu okutuw, osiou
         nu lobuw suang, om murumun sono bombolog so raan-o,” koo si Yisus.
         33 Musolig-soligo po si Yisus so nosiro nu, “Bang mogkuasa Kinoringan soko raja, gama’
         Niyo soko pongombang nu tapung. Ong pokayon nu woinoi pongogawul nu osuang tapung
         so sanggan, sabat pona nga okombang-a tapung-o,” koo si Yisus.
         34 Kiawi’ nituduk ni Yisus so kolobuwan-i, solig-soligon Niyo,
         35 tayon ong otuman tinangar nu Kinoringan nituturan nu ongo poo’abar Niyo gulu ri nu,
         “Koduung monuturan Aku so nosiro, solig-soligon Ku, om monuturan Aku nu dai po insan
         kointolang kiat nu kinourugan nu wonuo tu,” koo ri.
         36 Laiwi yo ni Yisus kolobuwan-i, om mulio yo. Lumogaa yo sono mompomaid Niyo ri dii
         so Iyo mutangar nu, “Poorotio kai po nu salig-salig suat nu kutad so paroi iiri,”
         koo nosiro.
         37 Sumombuto yo Iyo nu, “Lobuw noposasad nu sampug owarong iiri, salig-salig suat so
         Aku, Anak nu Riniba.
         38 Om umo ri, salig-salig suat so wonuo tu. Sampug owarong-i, soko kolobuwan nourug-o
         nu inonakan nu Kinoringan. Kutad-i, soko kolobuwan nu dai moingin maid so Kinoringan,
         nga moingin maid so Wowaidon nu Moinat.
         39 Alod-alod nopopulo nu kutad-i, ono yo su Wowaidon nu Moinat. Iya poomoroyan, ono
         yo pongoowi’an nu wonuo tu, om kolobuwan momaroi iiri, ono yo susuu’on nu Kinoringan.
         40 Soko gama’ mongokat, mongongkos om monusul nu kutad-i, soko ono ya ong ologa’ yo
         pongoowi’an nu wonuo tu.
         41 Suu’on nu Anak nu Riniba susuu’on Niyo no potondiang nu kiawi’ lobuw oraai kiat so
         puimpugan nu lobuw songapan nu Kinoringan,
         42 om nisubo so apui dai moda’. Nai yo nosiro tumangi’ osonsara’.
         43 Nga lobuw minongowaid nu koinginan nu Kinoringan, koworongan nosiro kointolang so
         wonuo owagu nu Kinoringan, Amo nosiro, soko kiawi’ osiowan koonawau nu runat. Indadi,
         bang kitolingo kou ya, rongowo muyu yo,” koo.
         44 Musolig-soligo yo si Yisus koimbagu nu, “Iya mogkuasa Kinoringan soko raja, gama’
         Niyo soko orata’ nokolobong so tana’ om nooyangan nu lobuw, nipululi’ yo sono niyo
         polobong. Tanda’ nu osudu’an iyo nu iri, wolii yo sono niyo kiawi’ orata’ nosongapan
         niyo ri, om wolio nai’ niyo tana’ kinooyangan nu orata’ oono,” koo.
         45 Musolig-soligo po si Yisus nu, “Bang mogkuasa yo Kinoringan, gama’ Niyo soko ido
         poowoli modium nu kumala nu sobana ko boorogo.
         46 Nokooyang-o po iyo nu kumala nu sobana ko boorogo, wolii yo sono niyo kiawi’ orata’
         niyo ri, pinomoli nu kumala iiri,” koo.
         47 Musolig-soligo po si Yisus nu, “Bang mogkuasa yo Kinoringan, gama’ Niyo soko pukot
         nitaan, om boroginis pait sumulung.
         48 Pukot ono nga pudikon-o sono nu songapan-o potindal, om pili’on niyo pait-o. Pait
         owarong-i niasuw so raga om oraai-i niada’.
         49 Soko ono ya ong pongoowi’an-o nu wonuo tu. Popinigon nu susuu’on nu Kinoringan kolobuwan
         oraai kiat so kolobuwan mongowaid nu koinginan nu Kinoringan.
         50 Opinig-o po kolobuwan oraai oono, nisubo yo so apui om nai yo tumangi’ nosiro osonsara’,”
         koo si Yisus.
         51 Mongoduato yo si Yisus so nosiro nu, “Oorotian muyu ya ka kiawi’ tinangar Ku iiri?”
         koo. “Oo,” koo nosiro.
         52 Mutongaro yo sono si Yisus so nosiro nu, “Ono yo ko’ moomontuduk nu Ukum iri notudukan
         suat so Pogkuosaan nu Kinoringan-o, soko ido koyuwan polukan nu gonggamon olaid-o
         om owagu no kiat so pootou’an niyo,” koo.
         53 Nopupus-o po si Yisus musalig-salig, mulaiwo yo Iyo kiat dii,
         54 om mulio yo so polak Niyo ri montuduk so ongo waloi sosombooyangan-i. Kiawi’ lobuw
         nokorongou nu poomontuduk Niyo ri, noiranan om minutangar nu, “Siombo gaam pinoguru’an
         Niyo? Om kiat siombo kuasa Niyo momaal nu koiran-iran?
         55 Okon ka ko Iyo iitu anak nu tukang kayu ri? Ino yo po Niyo nga si Maria om kosusulodan
         Niyo si Yakubus, si Yusup, si Simun om si Yudas.
         56 Om tuui ya kosusulodan Niyo woinoi. Siombo kinoguru’an Niyo nu kiawi’ oono?” koo.
         57 Indadi tinulak sono nosiro si Yisus. Mutongaro yo sono Iyo so nosiro nu, “Koduung
         poo’abar nu Kinoringan, orumaton so kiawi’ tontong, sondiang ko so tontong Niyo om
         kosusulodan Niyo kondiri,” koo.
         58 Pagka dai ya nopoimaid nosiro, dai ya osuang winaal Niyo nu koiran-iran dii.

1 Iya iiri norongou ni Irudis, moomogkuasa so wonuo nu Galilia, abar suat so si Yisus.
         2 Mutongaro yo sono iyo so ongo pogawai niyo ri nu, “Tantu lobuw oono si Yuanis Moongodiu’
         noluli’an. Ono yo ko’ kikuasa iyo momaal nu koiran-iran,” koo.
         3 Gulu ri, minonuu’ iyo popongaakom so si Yuanis Moongodiu’, kinogosan, om jiniil mongowaid
         nu koinginan ni Irudias sawo niyo, baya’ sawo ni Pilipus, sulod-a niyo ri.
         4 Kikoinginan iyo soko iri so’ tinangar ni Yuanis si Irudis nu, “Dai mu kowasa ontunon
         si Irudias!” koo.
         5 Padu ri maam potoyon niyo si Yuanis nu iya ya iiri, nga linumaa’ iyo nu kolobuwan-i
         so’ si Yuanis-o po pinokopoo’abar nosiro.
         6 Ido runat, iya ni Irudis minurami-rami pongoondoman nu kinopuonakan so iyo ri, minonari
         sono roraa ni Irudias so tiningkuangon nu lobuw suang-i, om sobana ko noondayan si
         Irudis nu poonari niyo ri.
         7 Mongiboto yo sono iyo nu, onu-onu ya pokitaakon nu roraa ri tumbaidon-a niyo.
         8 Pagka biniatan roraa ri nu ino niyo ri, mutongaro yo sono iyo nu, “Pokitaakon ku
         ulu ni Yuanis Moongodiu’ nu ono sono tu ya, om nisakoi so talam,” koo roraa ri.
         9 Norongou-o po ni Irudis pinokitaak nu roraa iiri, sobana ko olunggui iyo, nga pagka
         nokopongibot-o iyo so tiningkuangon nu tombuoi niyo ri, tumbaido yo niyo pinokitaak
         nu roraa ri.
         10 Monuuo yo iyo nu lobuw poian so jiil momunggol nu ulu ni Yuanis.
         11 Sokoyi yo nosiro ulu iiri so talam, om taaki yo so roraa ri, om owito yo nu roraa
         ri so ino niyo ri.
         12 Nopupus iri, olapo yo nu mompomaid ni Yuanis bangkai niyo ri om lobongi yo, om miano
         yo nosiro paabar nu iri so si Yisus.
         13 Norongou-o po ni Yisus tuturan iiri, sumokoyo yo Iyo nu alud mian so tontong oyiyingo.
         Nga norongou-o po nu lobuw suang-i nu minulaiw Iyo, mulolaiwo yo nosiro kiat so kampung
         nosiro, om montaso ya tumarak so Iyo.
         14 Tumindal si Yisus so alud-i, om nosiou Niyo lobuw suang-i, sobana ko noluluudan Iyo
         so nosiro. Indadi, polii yo sono Niyo lobuw morosakit so nosiro ri.
         15 Awi-awi ri, lumogaa yo mompomaid Niyo ri dii so Iyo om mutongaro yo nu, “Oo Guru,
         pagka tumuong-o om oyiyingo tuui, owarong suu’on Mu nosiro mian so kampung momoli
         nu ingkookan,” koo.
         16 Sumombuto yo si Yisus nu, “Adang-a poponowon nosiro. Pookano muyu ya nosiro,” koo.
         17 Sumombuto yo mompomaid Niyo ri nu, “Ono yo su kuwai so kai, limo nowatu baang-baang
         om duo nokayu pait,” koo.
         18 “Owito muyu yo tuui, ontob kuwai nai so kou no,” koo si Yisus.
         19 Suuo yo sono Niyo poogom kolobuwan iiri so korikutan-i, om olapo yo Niyo limo nowatu
         baang-baang om duo nokayu pait-i, om tumingaa’o yo mongunsopot so Kinoringan. Nopupus
         Iyo mongunsopot, kobi-kobio yo Niyo baang-baang om pait-i, om taaki yo so mompomaid
         Niyo ri ipotayad-tayad so kolobuwan-i.
         20 Nowosugan-o po kolobuwan iiri, pumpungo yo nu mompomaid Niyo ri olu’-olu’ ri, nokoponu’
         po opulu om duo podaka.
         21 Koosampuw nu lobuw minongokan iiri kiro-kiro limo noribu, sondiang po kowoinoyan
         om kololaingan.
         22 Nopupus iri, suuo yo ni Yisus ongo mompomaid Niyo ri sumakoi so alud-i, om pinopogulu
         ya muripau so liu’ ri, nu laid Niyo monuu’ pouli’ nu kolobuwan-i.
         23 Nokouli’ kolobuwan-i, tumidongo yo Iyo so ido bulud mogdu’a. Tumuong-o, kakal po
         Iyo dii.
         24 Iya oono, nokolintonga’ yo mompomaid Niyo ri so liu’ ri. Mulingi’-lingi’ alud nosiro
         ri so’ obasag gumbang-i, om osunsulakan nosiro uos-i.
         25 Duruk sumuab, momponowo yo si Yisus so kulit nu sungoi-i, lumoga’ dii so nosiro.
         26 Nosiou-o po nosiro Iyo manou-panou so kulit nu sungoi-i, nokotigog om nokolaa’ nosiro
         om gumonsoko yo nu, “Moinat-o!” koo.
         27 Nga sumombuto yo Iyo nu, “Ikod kou kigawa! Si Yisus Aku ya. Ikod kou ya kilaa’!”
         koo.
         28 Mutongaro yo sono si Pitrus nu, “Bang bana nu si Yisus ko ya, suuo aku yo mompanou
         so kulit nu sungoi-o mian nai so Ikau,” koo.
         29 Sumombuto yo si Yisus nu, “Tuui ko yo!” koo. Lumintuuno yo si Pitrus kiat so alud-i,
         om momponowo yo so kulit nu sungoi-i lumoga’ dii si Yisus,
         30 nga nosiou-o po ni Pitrus nu opogon uos-i, linumaa’ sono iyo, om nololok. Gumonsoko
         yo iyo nu, “Oo Tuhan, sopulo aku!” koo.
         31 Kuyuti yo iyo ni Yisus om tongaro yo nu, “Oo Pitrus, nokuro su dai ko poimaid so
         Aku nu otoroido inawo?” koo.
         32 Sumokoyo yo nosiro so alud-i, om uos-i nga miningkoyod-o.
         33 Sumurukudo yo sono ongo mompomaid-i so Iyo, om mutongaro yo nu, “Sobana ko Ikau-o
         su Anak nu Kinoringan,” koo.
         34 Nokologa’ yo po nosiro so sondipawon-i, tumidongo yo nosiro so Ginisarit.
         35 Notondu’an-o po nu kolobuwan-i nu si Yisus nokologa’ ri, obari yo sono nosiro so
         pilolongkop nu bandar-i, om kiawi’ lobuw morosakit nga, inowit nosiro dii so Iyo.
         36 Mokililaa yo nosiro monaambai nu insan ririg-a nu sabung Niyo ri, om kiawi’ nosiro
         nopoli’an.

1 Lumogaa yo dii si Yisus tinu-tinu lobuw Parisi, om moomontuduk nu Ukum kiat so Yirusalim
         mongoduat nu,
         2 “Nokuro su dai mongowaid mompomaid Mu no nu poroodatan nu odu aki toko ri? Mongokan
         nosiro nga dai muugas po laid nu palad mongowaid nu adat toko,” koo.
         3 Sumombuto yo si Yisus nu, “Om nokuro su kou nga dai mongowaid nu ponuu’an nu Kinoringan,
         om toroidoon muyu ya mongowaid nu poroodatan nu odu aki muyu?
         4 Minutangar Kinoringan nu, ‘Orumato yo ino amo muyu no, om isai yo po pokoraai nu
         ino amo niyo, subai potoyon,’ koo ri.
         5 Nga montuduk kou nu, bang ido koyuwan kuwai otoop nitaak so ino amo niyo, nga mutangar
         iyo nu, ‘Nokotaak ku yo iri so Kinoringan,’ koo,
         6 lobuw oono dai yo muru’ monabang po nu ino amo niyo. Soko ono yo mongowaid kou ya
         nu poroodatan nu odu aki muyu, nga dai kou mongowaid nu ponuu’an nu Kinoringan.
         7 Kou yo lobuw musingkopoimaid-poimaid! Bana ya nima tinangar nu Kinoringan nilombus
         nu poo’abar Niyo gulu ri si Yisaya nu,
         8 ‘Totongaron-a nu lobuw iitu no mongusaa’ so Aku, nga ado ya pongoondom so Aku.
         9 D’ado ya kosudaan nu poongusaa’ nosiro so Aku, so’ oturan-a nu lobuw nituduk nosiro
         no, okon-a ko oturan Ku,’ koo ri,” koo si Yisus.
         10 Mutongaro po si Yisus so kolobuwan-i nu, “Rongowo om orotio muyu yo.
         11 Okon-a ko onu yo po ookan nu lobuw tu su koinsaim nu lobuw om dai sono otoop mongusaa’
         nu Kinoringan, sondiang ko onu yo po totongaron oraai-o,” koo.
         12 Lumogaa yo sono mompomaid Niyo potuturan so Iyo nu, “Sobana ko sinumona lobuw Parisi
         ri so Ikau nu pinutangar Mu iri,” koo.
         13 Sumombuto yo Iyo nu, “Nosiro yo po soko tonoman okon ko nitanom ni Amo Ku so surga,
         okaton Niyo.
         14 Posimaidi muyu ya lobuw Parisi no. Nosiro yo po oono bolou. Bang lobuw bolou monanud
         nu wokon lobuw bolou, kiduo-duo so nosiro oratu so salut,” koo.
         15 Mutongaro yo si Pitrus so Iyo nu, “Poorotio po so kai salig-salig Mu iiri,” koo.
         16 Sumombuto yo Iyo nu, “Dai po bo gaam pudi kou koorati.
         17 Dai muyu po oorotian totongaron Ku no. Orati yo po nu oono, onu yo po okanon nu lobuw
         tu niasuw so kobang, lumombus so tian om taion sono.
         18 Onu yo po totongaron lumabus kiat so inawo, ono yo su koinsaim nu lobuw,
         19 so’ ungkiat-o so inawo mintolang popoduon oraai, om koowit nu lobuw tu mokipopomatoi,
         lumapa’, sumundal, monakou, momudut, om monimbaal.
         20 Ono yo kiawi’ su koinsaim nu lobuw tu, okon-a ko ono dai kopuugas nu palad-o,” koo
         si Yisus.
         21 Nopupus iri, mulaiwo yo si Yisus kiat dii om miano yo so ido tontong orani so bandar
         Tirus om Sidun.
         22 Lumogaa yo dii so Iyo ido woinoi nu Kanaan mokiluluudon nu, “Oo Mongkupu ni Raja
         Daud! Tobango aku yo! Sinorungan nu moinat anak woinoi ku ri om sobana ko osonsara’,”
         koo.
         23 Nga dai ya sinombutan Niyo woinoi iiri. Miano yo sono dii so Iyo mompomaid Niyo ri
         mutangar nu, “Suuo po woinoi oono popanou! Mongugangau-a iyo muut-suut so toko,” koo.
         24 Sumombuto yo si Yisus nu, “Sinuu’ Aku popodium-a nu lobuw Israil noongopalid-i,”
         koo.
         25 Lumogaa yo woinoi oono sumurukud so tiningkuangon Niyo om mutongaro yo nu, “Oo Tuan,
         tobango aku yo bo!” koo.
         26 Sumombuto yo Iyo nu, “Dai mutoop ong nisumad so asu ingkookan nipookan so inonakan,”
         koo.
         27 Sumombuto yo woinoi-i nu, “Bana ya ono Tuan, nga insan asu no ya mongokan-a nu pinitak
         nu ompuan niyo no,” koo.
         28 Mutongaro yo sono si Yisus so woinoi oono nu, “Sobana ko poimaid ko. Pagka soko ono,
         tumbaidon Ku ya koinginan mu no,” koo. Iya ya iiri nopoli’an-o anak nu woinoi-i.
         29 Soko iri po, lumombuso yo si Yisus yumuyuw so Liu’ Galilia, om tumidongo yo so ido
         bulud mogom.
         30 Lumogaa yo sono osuang lobuw dii so Iyo mongowit nu lobuw kolimpo, bolou, kimai,
         bongolon, om osuang po kirorooton sondiang. Nipolak nosiro so tiningkuangon ni Yisus,
         om polii yo Niyo nosiro.
         31 Noiranan sobana lobuw suang-i nu nosiou nosiro, nu lobuw bobou-i nga koputangar-o,
         kolimpo ri nga nopoli’an, kakung-i nga kopanou-o, om bolou-i nga kosiou-o sono. Mongorayou
         sono nosiro nu Kinoringan nu bansa Israil.
         32 Nopupus iri, paawo yo ni Yisus mompomaid Niyo ri om tongaro yo nu, “Oluluudan Aku
         nu kolobuwan iitu no so’ kotoluan-o nosiro maid-waid so Aku, om kosiono noowi’an-o
         nosiro nu ingkookan. Dai su moingin pouli’ so nosiro ong dai po kookan, so’ lumaa’
         Aku nu oodan nosiro so lolanon-o,” koo.
         33 Mongoduato yo sono mompomaid Niyo ri nu, “Siombo koolapan toko tuui nu ingkookan
         nu muuma’ so nosiro?” koo.
         34 Mongoduato yo Iyo so nosiro nu, “Tinu po ka baang-baang muyu?” koo. “Turu po om tinu-tinu
         gontir nu pait,” koo nosiro.
         35 Suuo yo sono Niyo kolobuwan iiri poogom so tana’ ri.
         36 Olapo yo Niyo turu nowatu baang-baang om gontir nu pait-i, om mongunsopoto yo so
         Kinoringan. Nopupus iri, kobi-kobio yo Niyo baang-baang om pait-i, om taaki yo Niyo
         so mompomaid Niyo ri, nu toyad-toyadon so lobuw-i.
         37 Nowosugan kolobuwan ono, impugo yo nu mompomaid Niyo olu’-olu’ ri turu po nopodaka
         suang.
         38 Lobuw minongokan iiri, opat noribu sampuw dai po koiap kowoinoyan om kololaingan.
         39 Nopupus iri, suuo yo Niyo kolobuwan ono pouli’, om sumokoyo yo sono Iyo so alud mian
         so wonuo nu Magadan.

1 Tinu-tinu lobuw Parisi om Saduki ri minian dii si Yisus mokipoponginam so Iyo. Pinopomaal
         Iyo nosiro nu koiran-iran pongilaan nu kikopogboya’an Iyo ungkiat so Kinoringan.
         2 Nga mutongaro yo Iyo nu, “Bang lumidop runat-o, om omiang su langit, mutangar kou
         nu, muas ong suab.
         3 Nga bang omiang langit-o nu susuab, tongaron muyu nu muran nu runat tu, so’ omiang
         langit om mogluung. Opirasat muyu kogoyaan nu wonuo tu nu muran ko’ muas, so’ siowan
         muyu langit-o, nga dai kou koorati nu waalon nu Kinoringan nu ono sono tu.
         4 Okon ko nowako-wako kooraai om koodouraka nu kolobuwan kosiono tu. Moingin nosiro
         nu ponondu’an koiran-iran kiat so Kinoringan om maid nai’ nosiro so Aku, nga dai ya
         taakan nosiro nu tanda’ sondiang ko tanda’ ni Yunus, poo’abar nu Kinoringan gulu ri,”
         koo. Nopupus-o po Iyo mutangar soko iri, laiwi yo Niyo nosiro.
         5 Nokologa’ mompomaid ni Yisus so sondipawon nu liu’ ri, noilaan nai’ nosiro nu nokolupo
         mongowit nu baang-baang.
         6 Mutongaro yo si Yisus so nosiro nu, “Otago muyu yo! Mingat-ingat kou yo nu pongombang
         nu lobuw Parisi om Saduki,” koo.
         7 Norongou-o po nosiro tinangar Niyo ri, mutongar-tongaro yo nosiro nu, “Ono yo ko’
         mutangar Iyo nu soko ono, so’ dai toko nokopongowit nu baang-baang,” koo.
         8 Noilaan-a Niyo pinutongar-tongaran nosiro ri, mutongaro yo sono Iyo nu, “Nokuro su
         umogutan kou nu ado baang-baang muyu no? Sobana ko dai kou poimaid!
         9 Kakal kou po dai koorati! Dai muyu ka oondoman limo yo nowatu baang-baang kinobi-kobi
         Ku ri om tinayad-tayad so lobuw limo noribu sampuw-i, om osuang po olu’-olu’ inimpug
         muyu?
         10 Om onu koo nu iri turu nowatu baang-baang binaagi’ so lobuw opat noribu sampuw-i,
         nga osuang po olu’-olu’ inimpug muyu?
         11 Nokuro su dai po koorati kou nu okon-a ko suat so baang-baang tongaron Ku so kou
         no? Mingat-ingat kou yo nu pongombang nu lobuw Parisi om Saduki,” koo.
         12 Olaid-o om noorotian nai’ nu mompomaid Niyo ri nu okon-a ko pongombang nu baang-baang
         su kuanon Niyo, ono ya nga pontudukan nu lobuw Parisi om Saduki.
         13 Miano yo si Yisus so tontong orani so bandar Kaisaria Pilipi. Nokologa’ dii, tongaro
         yo Niyo mompomaid Niyo ri nu, “Ponokod nu lobuw, isai Aku ka, Anak nu Riniba oono?”
         koo.
         14 Sumombuto yo nosiro nu, “Kuwai mutangar nu si Yuanis Moongodiu’, kuwai ya nu si Ilia,
         om wokon po mutangar nu si Yirimia intawa poo’abar wokon nu Kinoringan gulu ri,” koo.
         15 “Nga ponokod muyu, isai Aku ka?” koo si Yisus.
         16 Sumombuto yo si Simun Pitrus nu, “Ikau-o su Raja Nijanji nu Kinoringan, Anak nu Kinoringan
         iri miau,” koo.
         17 Mutongaro yo si Yisus nu, “Osanang ko yo sobana, Simun Pitrus, anak ni Yuanis, so’
         okon ko lobuw su nopokoilo so ikau nu ono, sondiang ko Amo Ku so surga.
         18 Ono yo ko’ ondomo yo nu ikau-o po si Pitrus, koorotian watu, om soko waloi maayo
         waalon so watu otagap, pokayon Ku ikau nu impuunon nu osuang lobuw poimaid so Aku
         om dai obinasa koimaidan nosiro pudi ko’ poomatoi.
         19 Taakan Ku ikau nu kopogboya’an suat so isai yo po lobuw mokiaasuw so Pogkuosaan nu
         Kinoringan. Onu yo po nipogos mu so wonuo tu, nipogos-a so surga. Om onu yo po nilila’
         mu so wonuo tu, nilila’ ya so surga,” koo.
         20 Nopupus iri, pogoso yo Niyo nosiro nu dai nipaabar so isai-isai ya nu Iyo yo su Raja
         Nijanji nu Kinoringan.
         21 Kiat nu iri, nopokoilo sono si Yisus so mompomaid Niyo ri nu subai mian Iyo so Yirusalim,
         om osuang kosonsora’an oirosaan Niyo dii kiat so wowaidon nu tontong oono, wowaidon
         nu imam, om moomontuduk nu Ukum. Potoyon Iyo, nga oluli’an-a so kotolu no.
         22 Pudiko yo sono ni Pitrus si Yisus poobi’ dii so iyo om tongaro yo nu, “Oo Tuan, muda-mudaan
         ong sopulon Ko ya nu Kinoringan kiat so kiawi’ ono,” koo.
         23 Kumowiio yo sono Iyo om tongaro yo si Pitrus nu, “Pulaiw-o su moinat! Pikiran mu
         oono, pikiran-a nu lobuw, okon ko pikiran nu Kinoringan,” koo.
         24 Mutongaro yo Iyo so mompomaid Niyo ri nu, “Bang mokiwowaid lobuw so Aku, subai lupaan
         onu yo po koinginan niyo, om soko monimban nu salib, ono yo maid so Aku sumonsara’
         musingkopatoi.
         25 Isai landu momikir suat so kowiawan niyo kondiri, oliongan nai’ nu kowiawan, nga
         isai dai landu momikir nu kowiawan niyo kondiri so’ osulut so Aku, kikowiawan musingkolaid.
         26 Ado kosudaan nu lobuw kosongapan nu kiawi’ so wonuo tu ong oraag-a kowiawan niyo
         insaadan nu Kinoringan musingkolaid. Ado onu-onu otoop pongoganti’ niyo nu kowiawan
         niyo.
         27 Lumoga’ Aku ya, Anak nu Riniba maid nu ongo susuu’on Ku, om kuasa nu Kinoringan,
         Amo so surga. Ukumon Ku kiawi’ lobuw musuat nu onu yo po gogoma’on nosiro.
         28 Ondomo muyu yo nu kuwai so kou tuui dai po matoi ong dai po kosiou so Aku, Anak nu
         Riniba, lumoga’ mogkuasa soko raja,” koo si Yisus.

1 Koonoman kiat nu iri, owito yo ni Yisus si Pitrus, si Yakubus, om si Yuanis sulod
         ni Yakubus tumidong so bulud opangkat nu siro ya siro.
         2 Milok po su musiliwo yo buatan ni Yisus soko runat koonawau so tiningkuangon nosiro
         ri, om pokakas Niyo ri nga milat-kilat kooputi’.
         3 Mintolango yo sono si Musa om si Ilia osiowan nosiro mutangar-tangar so si Yisus.
         4 Mutongaro yo sono si Pitrus so Iyo nu, “Oo Tuhan, owarong bana toko tuui. Bang moingin
         Ko, momosalag aku tuui tolu, ono yo ido Dikau, ido ni Musa, om ido ni Ilia,” koo.
         5 Dai po nopupus si Pitrus mutangar, tumopuo yo sono su kawut dii so nosiro, om kiat
         so kawut iiri, nokorongou nosiro nu bongut nu, “Itu yo su Anak sinomodan Ku. Koinsanang
         bana Iyo nu inawo Ku no. Rongowo muyu yo totongaron Niyo no,” koo.
         6 Norongou nu mompomaid Niyo bongut iiri, sobana ko linumaa’ nosiro om nokotungub so
         tana’ ri.
         7 Nga lumogaa yo si Yisus dii so nosiro om mutongaro yo nu, “Tungag kou yo. Ikod kou
         kilaa’,” koo.
         8 Yumongago nosiro monsiou, d’ado yo nosiou nosiro sondiang ko si Yisus po.
         9 Tumaad nosiro kiat so bulud-i, biati yo Niyo mompomaid Niyo ri nu, “Kodi muyu po
         obar-obari so isai yo po nopusiou muyu sisuna ri ong dai Aku po oluli’an, Anak nu
         Riniba,” koo.
         10 Mongoduato yo mompomaid Niyo ri nu, “Nokuro su minutangar moomontuduk nu Ukum nu
         si Ilia po su gulu lumoga’?” koo.
         11 Sumombuto yo Iyo nu, “Bana ya nu si Ilia po gulu lumoga’. Om iyo yo nai’ su monodia’
         nu onu yo po.
         12 Nga mutangar Aku so kou nu, nokologa’ yo si Ilia, nga dai ya otondu’an nu lobuw suang.
         Pubaag-baagan-a iyo nosiro maid nu koinginan nosiro kondiri, om soko ono ya waalon
         nosiro so Aku,” koo.
         13 Noorotian-o sono nu mompomaid Niyo ri, nu si Yuanis Moongodiu’ yo su kuanon Niyo.
         14 Nokopululi’ yo po si Yisus om tolu koyuwan mompomaid Niyo ri so kinosuang nu lobuw-i,
         lumogaa yo sono ido kusoi sumurukud so tiningkuangon Niyo ri,
         15 om mutongaro yo nu, “Oo Tuan, luluudi yo anak ku no! Uumodan iyo om sobana ko osonsara’
         om obulit-o iyo kosubo so apui om kotuop so sungoi.
         16 Inowit ku yo iyo so mompomaid Mu no, nga dai ya opoli’an nosiro,” koo.
         17 Mutongaro yo Iyo so nosiro nu, “Kou su lobuw kisala’ dai poimaid. Dai Aku osanang
         mido-ido so kou, nga tinaanan Ku ya nu laid iiri. Owito yo lolaing mu no tuui!” koo.
         18 Susubo yo Niyo moinat sinumarung so lolaing iiri, om sonduun-duun-a nopoli’an.
         19 Lumogaa yo sono mompomaid Niyo ri dii so Iyo mongoduat nu, “Nokuro su dai mai osusub
         moinat iiri?” koo.
         20 Sumombuto yo Iyo nu, “Dai muyu nosusub so’ dai kou poimaid nu bana-bana ya nu kopomali’
         Kinoringan nu lolaing oono. Ondomo muyu yo nu, bang kikoimaidan kou pudi soko koo’antab-a
         nu linsou nu sonsam, insan bulud odapat muyu ya monuu’ popinda, om onu yo po nga owaal
         muyu ya. [
         21 Moinat soko itu no, dai osusub ong dai mogdu’a om mupuasa po laid,” koo.]
         22 Noimpug-o po mompomaid ni Yisus so Galilia, mutongaro yo Iyo so nosiro nu, “Dai yo
         olaid nikomouli’ Aku, Anak nu Riniba, so kopogboya’an nu lobuw.
         23 Potoyon Aku, nga so kotolu no oluli’an Aku ya,” koo. Sobana ko olunggui sono mompomaid
         Niyo ri.
         24 Nokologa’ si Yisus om ongo mompomaid Niyo ri so Kapornaum, lumogaa yo ongo moomumpung
         nu sukai-i dii si Pitrus om mongoduato yo nu, “Mongobarai ya ka guru muyu no nu sukai
         suat so Waloi Maayo nu Kinoringan ko’ dai?” koo.
         25 Sumombuto yo si Pitrus nu, “Oo, mongobarai-a,” koo. Nokouli’ yo po si Pitrus, duato
         yo iyo ni Yisus nu, “Dikau so pongiro-kiro, bang momumpung nu sukai raja so wonuo
         tu, isai su pokiborayan nosiro, poranak nosiro ko’ porantau?” koo.
         26 “Porantau,” koo si Pitrus. Mutongaro yo sono Iyo nu, “Bang soko ono, dai muru’ poranak-o
         mongobarai.
         27 Nga dai toko moingin monginsakit nu inawo nu kolobuwan oono. Ian-o mongapon so liu’,
         om pait aapon mu togna no, alap-o om ombiri-o, so’ kisiin so kobang nu pait oono muuma’
         pongobarai to nu sukai,” koo.

1 Iya oono lumogaa yo mompomaid ni Yisus mongoduat so Iyo nu, “Isai ka su oogot so
         kiawi’ lobuw so Pogkuosaan nu Kinoringan?” koo.
         2 Paawo yo sono ni Yisus ido lolaing, om poundiio yo so tiningkuangon nosiro ri,
         3 om mutongaro yo nu, “Ondomo muyu yo! Tadi’ ya kowaid kou so Pogkuosaan nu Kinoringan
         ong rumorogo kou, om minsuw soko lolaing iitu.
         4 Isai musimbaba’ soko lolaing itu, iyo yo su oogot so kiawi’ lobuw iri maid so Pogkuosaan
         nu Kinoringan.
         5 Om isai monorima’ om owarong inowoon so lobuw soko lolaing iitu, so’ poimaid s’Aku,
         monorima’ ya so Aku,” koo.
         6 Mutongaro po si Yisus nu, “Isai koowit-owit nu lobuw wokon momaal nu koraayan om
         dai yo sono poimaid so Aku, om oinsaadan nu Kinoringan, owarong po korobotuan liou
         niyo no nu watu maayo om itobung so raat.
         7 Bana ko oraai kolobuwan dai poimaid so wonuo tu koowit nu lobuw wokon momaal nu koraayan,
         om dai sono poimaid. Kuwai soko ono dadan so wonuo tu, nga aagut sobana kolobuwan
         pourug nu koraayan oono.
         8 Bang longon intawa akod mu no su koowit so kou momaal nu koraayan, totoko yo om odai.
         Owarong po sompopodi longon intawa akod mongimaid so Kinoringan ko’ kiakod kilongon
         kou kiduo nga kosubo so noraka.
         9 Sungkito om odai yo mato mu no nu koowit so ikau momaal nu koraayan. Owarong po sompopodi
         mato mongimaid so Kinoringan, ko’ duo maam mato, nga kosubo so noraka,” koo.
         10 Mutongaro po si Yisus nu, “Otago muyu yo! Adang-o pobaba’ nu lobuw dai oogot, so’
         poilo Aku so kou nu ipatan-a nosiro dadan nu susuu’on nu Kinoringan so tiningkuangon
         nu Amo Ku so surga, [
         11 so’ Aku, Anak nu Riniba, linumoga’ monapul nu lobuw dai po poimaid.]
         12 Onu ponokod muyu? Bang kuwai lobuw kidumba maatus, om noliong ido no, onu goma’on
         nu lobuw songapan nu dumba oono? Tantu iogol po niyo siwoi nopulu om siwoi oono, om
         diumon niyo dumba noliong-i.
         13 Pokoilo aku so kou nu, koduung ooyangan niyo noliong oono, osudu’ po iyo suat so
         noliong oono ko’ siwoi nopulu om siwoi dai noliong-i.
         14 Soko ono ya Amo muyu so surga dai moingin pudi ido ya obinasa nu lobuw wagu ya poimaid
         so Aku,” koo.
         15 Mutongaro po si Yisus nu, “Bang kuwai inong muyu poimaid nokopomaal nu koraayan,
         biati yo iyo suat nu koraayan niyo oono nu kou ya kou. Bang musimaid-a iyo nu pongobiatan
         mu no, kopusulod kou ya koimbagu.
         16 Nga bang dai iyo musimaid, mongowit ko ido intawa duo koyuwan inong poimaid, so’
         itu yo nokosurat so Buuk nu Kinoringan nu, ‘Subai duo intawa tolu koyuwan maid mongorongou
         nu puupokatan ong kuwai otapud nu kikoraayan,’ koo ri.
         17 Bang dai ya iyo musimaid nu biatan nu kolobuwan oono, obari yo so puimpugan nu lobuw
         poimaid. Om bang dai ya iyo musimaid nu pongobiatan nu lobuw so puimpugan oono, tokodo
         muyu ya iyo nu soko lobuw dai poimaid nu Kinoringan intawa moomumpung nu sukai,” koo
         si Yisus.
         18 Mutongaro po si Yisus nu, “Mongaabar Aku so kou nu, onu yo po nipogos muyu so wonuo
         tu, nipogos-a so surga. Om onu yo po nilila’ muyu so wonuo tu, nilila’ ya so surga.
         19 Om mongaabar Aku ya so kou nu, bang muupakat duo koyuwan mindamo so Kinoringan nu
         onu-onu ya indomoon nosiro, tumbaidon-a nu Kinoringan.
         20 Ono yo ko’ insan duo intawa tolu pona koyuwan muimpug so’ poimaid nosiro so Aku,
         nai Aku ya,” koo.
         21 Lumogaa yo sono si Pitrus dii si Yisus mongoduat nu, “Oo Tuhan, bang kikoraayan sulod
         ku no so aku, intinu aku ka mongampun so iyo? Inturu ka?” koo.
         22 Sumombuto yo si Yisus nu, “Okon ko inturu ya, nga inturu kointuru nopulu,
         23 so’ bang lumoga’ yo Kinoringan mogkuasa soko raja, gama’ Niyo soko ido raja mokipopongiap
         ong komuro utang nu kouriponan niyo no.
         24 Tumimpuun iyo mongiap nu utang, owito yo dii so iyo uripon kiutang boribu-ribu ri.
         25 Dai noborayan nu uripon iiri koosuang nu utang niyo ri. Pagka soko iri, ukumi yo
         nu raja ri nu iwoli uripon iiri maid nu anak sawo niyo om kiawi’ gonggamon niyo, pongobarai
         nu utang niyo ri.
         26 Sumurukudo yo sono uripon iiri so tiningkuangon nu raja ri mokiampun nu, ‘Oo tuan,
         tonggu-tonggui aku po. Kisiin aku yo om puuron ku nai’ mongobarai utang ku ri,’ koo.
         27 Noluluudan sono raja ri om dai yo sono minokibarai so uripon-i.
         28 Nokolabus-o po uripon oono, om nosambat niyo una’-una’ niyo kiutang nu owako ya so
         iyo, kotolo yo sono niyo om mutongaro yo nu, ‘Borayi yo utang mu so aku ri!’ koo.
         29 Sumurukudo yo una’-una’ niyo oono so tiningkuangon niyo ri mokiampun nu, ‘Oo lakitu,
         tonggu-tonggui aku po! Borayan ku ya ong kisiin aku yo,’ koo.
         30 Nga dai ya tinumanggu uripon iiri, ala’ nai’ nipojiil niyo una’-una’ niyo iiri musingkobarai
         nu utang niyo ri.
         31 Nosiou-o po nu wokon kouriponan-i, noluluudan sono nosiro om obari yo iri nosiro
         so raja ri.
         32 Paawo yo sono nu raja ri uripon oraai akal iiri om tongaro yo nu, ‘Oo su uripon oraai
         akal! Dai yo su minokibarai so ikau nu utang mu ri so’ minokiampun ko so aku.
         33 Indadi ikau nga otoop-a oluluudan nu una’-una’ mu ri soko koluluud ku so ikau,’ koo
         raja ri.
         34 Sobana ko minungot raja ri, om pojiili yo niyo uripon-i, musingkobarai nu utang niyo
         ri,” koo.
         35 Ompusi yo ni Yisus salig-salig iiri nu, “Soko ono ya pudi gama’ nu Amo Ku so surga
         so ido soido, ong dai kou mongampun nu sulod muyu nu otoroido inawo,” koo.

1 Nopupus-o po si Yisus montuduk nu kiawi’ iiri, momponowo yo Iyo kiat so Galilia,
         mian so Yudia so diipau nu Bowang Yurdan.
         2 Osuang lobuw minaid so Iyo, om pinoli’an Niyo nosiro dii.
         3 Lumogaa yo sono lobuw Parisi monginam so Iyo nu, “Mongowaid nu Ukum ni Musa, kowasa
         ya ka paada’ nu sawo nu onu yo po pounayan?” koo.
         4 Sumombuto yo si Yisus nu, “Tantu nokobasa’ kou yo so Buuk nu Kinoringan nu, ‘Kinoringan-o
         su minongurug nu lobuw tu, pinopupinaa nu kusoi om woinoi.
         5 Ono yo ko’ koputondiang kusoi nu ino amo niyo om muido molak nu sawo niyo no, om
         ourug sono nosiro nu soko ido yo,’ koo ri.
         6 Nadi nosiro nu ono okon-o sono ko duo po koyuwan, nga ido yo. Ono yo ko’, onu yo
         po pinopuido yo nu Kinoringan, dai kowasa poputondiangon nu lobuw,” koo.
         7 Mongoduato po lobuw Parisi iiri so Iyo nu, “Bang soko ono, nokuro su minonuu’ si
         Musa nu lobuw poponaak nu surat kopuoda’an so sawo niyo no om polaiwon sono?” koo.
         8 Sumombuto yo si Yisus nu, “Linila’an kou ni Musa paada’ nu sawo so’ osigor kou tongaron,
         nga sobana yo okon ko soko ono kiat nu togna.
         9 Nadi rongowo muyu yo itu nu, isai yo po paada’ nu sawo ong okon-a ko linumapa’ woinoi
         oono, om montun nu woinoi sondiang, kusoi oono nokolapa’ yo,” koo si Yisus.
         10 Mutongaro yo mompomaid Niyo ri nu, “Bang soko ono pala oturan suat nu sompusosondamin,
         gaam nai’ adang montun,” koo.
         11 Sumombuto yo Iyo nu, “Okon-a ko kiawi’ lobuw taakan nu Kinoringan nu pongoorotian,
         su’ kopongowaid nosiro nu pontudukan oono.
         12 Kuwai lobuw dai koontun so’ kiat nu koolangus, kuwai ya nu dai koontun so’ tomod-a
         niyo dai montun, om kuwai ya nu dai moingin montun tayon ong kotoroido mugogoma’on
         suat so Kinoringan. Nadi isai yo po mongowaid nu pontudukan iitu no waidon-o bana,”
         koo si Yisus.
         13 Owito yo nu ongo lobuw kololaingan dii si Yisus nu ipotopop so Iyo ulu nosiro mongoborakat,
         nga inungotan kolobuwan-i nu mompomaid Niyo ri.
         14 Mutongaro yo sono Iyo so mompomaid Niyo ri nu, “Posimaidi muyu ya kololaingan oono
         lumoga’ tuui so Aku! Kodi muyu ya pogoso, so’ kolobuwan-o soko itu su koirasa nu kosonangan
         so Pogkuosaan nu Kinoringan,” koo.
         15 Topopo yo sono ni Yisus ulu nu kololaingan-i mongoborakat. Noopod iri lumombuso yo
         Iyo.
         16 Ido runat, lumogaa yo ido kusoi dii si Yisus mongoduat nu, “Oo Guru, onu ka nu gogoma’on
         owarong waalon ku su’ kikowiawan aku musingkolaid?” koo.
         17 Sumombuto yo Iyo nu, “Nokuro su mongoduat ko nu onu su owarong? Kinoringan-o su sobana
         ko owarong. Bang moingin ko nu kikowiawan musingkolaid, totog-o mongimaid nu niongosuu’
         Niyo,” koo.
         18 “Ombo nu suu’?” koo lobuw-i. Sumombuto yo Iyo nu, “Adang momatoi, adang lumapa’,
         adang monakou, om adang monimbaal.
         19 Orumato yo ino amo mu, om somodi yo inong lobuw, soko poonamod nu kondiri,” koo.
         20 “Kiawi’ ponuu’an oono nowaal ku yo. Onu po ka opatut waalon ku?” koo omulok-i.
         21 Mutongaro yo si Yisus nu, “Bang oingin ko nu tantu kikowiawan musingkolaid, wolii
         yo kiawi’ orata’ mu, om taaki orogo no so lobuw omiskin. Bang waalon mu ono, kikokoyaan
         ko sono maid so Kinoringan nu dai musiba’. Oopod ono pululi’ yo tuui om waid-o so
         Aku!” koo.
         22 Norongou-o po nu omulok iiri tinangar ni Yisus, momponowo yo iyo maid nu oogutan,
         so’ sobana ko dooyan iyo.
         23 Mutongaro yo sono si Yisus so mompomaid Niyo ri nu, “Obaran Ku kou nu orogon sobana
         lobuw doyaan osongapan nu Kinoringan.
         24 Insan po tongaron Ku nu, oruoi po unta sumuluw so uang nu lawus, ko’ lobuw doyaan
         osongapan nu Kinoringan,” koo si Yisus.
         25 Norongou-o po nu mompomaid Niyo pinutangar Niyo iiri, noiranan nosiro, om mongoduato
         yo so Iyo nu, “Bang soko ono, isai yo su osopulan nu Kinoringan?” koo.
         26 Siowi yo Niyo nosiro om mutongaro yo nu, “Bang lobuw-a, dai kopongurug nu ono, nga
         Kinoringan kopongurug nu onu yo po,” koo.
         27 Mutongaro yo sono si Pitrus nu, “Nga onu koo ka so kai nu nopoogol-o nu onu yo po
         om minaid so Ikau! Onu nitaak so kai nu Kinoringan?” koo.
         28 Mutongaro yo Iyo so nosiro nu, “Poimaid kou yo. Dii so surga, Aku, Anak nu Riniba
         mogom so oogoman nu sobana ko kikoorumatan, om iya yo oono kou kiawi’ mompomaid Ku,
         mogom so opulu om duo oogoman nu kikoorumatan, mogkuasa nu opulu om duo bansa Israil.
         29 Om isai yo po nopoogol-o nu waloi, kosusulodan woinoi kusoi, ino amo, ko’ inonakan,
         intawa umo niyo so’ mompomaid Ku iyo, lobuw oono kotorima’ inggatus kosuang nu niongoogol
         niyo iiri, om kikowiawan po musingkolaid maid so Kinoringan.
         30 Nga osuang lobuw nu ono sono tu kipangkat ourug nu d’ado pangkat, om lobuw d’ado
         pangkat-o ourug nu kipangkat,” koo.

1 Mutongaro po si Yisus nu, “Soko salig-salig iitu yo ong mogkuasa yo Kinoringan, ono
         yo ido koyuwan kitonoman nu anggur. Osarap-sarap po mungkoyaso yo iyo modium nu lobuw
         popukorojaan niyo so tonoman nu anggur oono.
         2 Nookunan-o po niyo mongogaji nu songkaping siin pirok sondunat, popukorajaa yo niyo
         nosiro so tonoman nu anggur oono.
         3 Nologa’ mirotu, momponowo po lobuw songapan nu anggur oono, om nokosiou nu tinu-tinu
         koyuwan songogom-ogom so pasar d’ado goma’on.
         4 Tongaro yo sono niyo nosiro nu, ‘Ian kou yo mukoraja so tonoman ku nu anggur-i. Gojian
         ku ya kou nu mutoop-o,’ koo.
         5 Miano yo nosiro kumoraja. Nopangging, momponowo yo iyo modium nu lobuw, om umpak
         nu awi-awi soko ono ya winaal niyo.
         6 Mintutuong-i, momponowo po iyo om nokosiou nu kolobuwan ado goma’on. Duato yo sono
         niyo nosiro nu, ‘Nokuro su soro sondunat kou songundii-dii tuui ado goma’on?’ koo.
         7 Sumombuto yo kolobuwan ono nu, ‘Ado lobuw popukoraja so kai,’ koo. ‘Bang soko ono,
         ian kou yo mukoraja so tonoman ku nu anggur-i,’ koo songapan nu anggur oono.
         8 Tumuongi po sono, tongaro yo nu lobuw songapan nu tonoman oono wowaidon nu ongo pinopukoraja
         niyo ri nu, ‘Paawo yo kiawi’ lobuw kinumoraja ri om gojii yo nosiro soro ido-ido koyuwan,
         ungkiat so nokotoudi ri kumoo so gulu nokologa’ ri,’ koo.
         9 Minulologa’ yo sono ongo lobuw kinumoraja nu mintutuong-i, om nokotorima’ ya soro
         songkopingan nu siin pirok.
         10 Indadi, lumogaa yo ongo minukoraja nu ungkiat po nu susuab-i. Intaman nosiro ong
         osuang po gaji nosiro ko’ nokoongotoudi ri ya, ampa nosiro nga soro songkopingan-a.
         11 Naalap-o po nosiro gaji iiri, rinumoraayan sono nosiro so songapan nu tonoman-i,
         om mutongaro yo nu,
         12 ‘Ongo lobuw nokotoudi sobana no, sonjaam-o laid mukoraja, om kai su soro sondunat
         nokodatan, nga muinong-a pinongogaji mu so nosiro om kai,’ koo.
         13 Sumombuto yo songapan nu tonoman ono nu, ‘Oo lakitu, rongowo yo! D’ado ya kosola’an
         ku so kou so’ iri yo nima su pinuokunan toko, soro songkopingan-a siin pirok nigaji
         ku sondunat.
         14 Indadi, olapo yo gaji muyu tu, om panou kou yo. Muinong-a pongogaji ku so kou om
         kolobuwan nokotoudi no.
         15 Opogboya’an ku ya onu yo po songapan ku. Mokimurindi ko gaam nu obintaak aku no,’
         koo songapan nu tonoman-i.
         16 Soko ono yo lobuw nu ono sono tu nu kipangkat ourug nu ado pangkat, om lobuw ado
         pangkat-o ourug nu kipangkat,” koo si Yisus.
         17 Laid ni Yisus manou-panou mian so Yirusalim, paawo yo Niyo popuimpug opulu om duo
         mompomaid Niyo ri, om tongaro yo nu,
         18 “Rongowo muyu yo! Kosiono sundur toko so Yirusalim. Dii yo pokomouli’an so Aku, Anak
         nu Riniba, so ongo wowaidon nu imam om moomontuduk nu Ukum, om ukumon nu potoyon.
         19 Opupus ono, ikomouli’ Aku so kolobuwan okon ko Yaudi. Nosiro yo su monoruru om mononsara’
         so Aku om ipopak so kayu salib, nga so kotolu no oluli’an Aku ya,” koo.
         20 Lumogaa yo sono sawo ni Jibidius maid nu inonakan niyo ri dii si Yisus. Sumurukudo
         yo iyo so tiningkuangon ni Yisus mindamo.
         21 Duato yo sono iyo ni Yisus nu, “Oo inan, onu indomoon mu?” koo. Sumombuto yo woinoi-i
         nu, “Moingin aku nu kiduo-duo nu anak ku tu nga kopusompodi ya so obi’ Mu no ong mogkuasa
         Ko soko raja ong wagu,” koo.
         22 Mutongaro yo Iyo so nosiro nu, “Dai muyu ya oilaan ong onu indomoon muyu no. Kotaan
         kou ya ka mongirasa nu kosonsora’an Ku no?” koo. “Oo, kotaan-a,” koo nosiro.
         23 Mutongaro po Iyo nu, “Koirasa ya nai’ pudi kou nu kosonsora’an Ku oono. Nga suat
         so isai su koogom umpak so gibang wanan Ku, okon ko Aku su koilo, nga Kinoringan,
         Amo Ku so surga no,” koo.
         24 Norongou-o po nu opulu mompomaid Niyo wokon-i inindamo nu duo musulod-i, mungoto
         yo nosiro.
         25 Soginaa yo sono Niyo nosiro om mutongaro yo nu, “Oilaan muyu nu, ongo wowaidon nu
         lobuw dai poimaid, kikuasa om kikopogboya’an so nosiro,
         26 nga adang kou yo soko nosiro. Ono ya nga, bang kuwai so kou mokipongkaton, subai
         murug nu uripon so kiawi’ inong niyo.
         27 Om bang kuwai so kou mokisisiliw nu wowaidon, subai musimbaba’ mugogoma’on suat so
         kiawi’ inong niyo.
         28 Soko Aku, Anak nu Riniba, linumoga’ so wonuo tu okon ko monguripon, ono ya nga muripon,
         monganggur matoi mongolukat nu lobuw suang,” koo.
         29 Mungkayas si Yisus om mompomaid Niyo ri kiat so Yiriku, osuang lobuw minaid so nosiro.
         30 So imbing nu lalan-i mogom-ogom duo koyuwan bolou. Norongou-o po nosiro nu tumalib
         si Yisus, gumonsoko yo nosiro nu, “Oo Mongkupu ni Raja Daud. Luluudi kai yo!” koo.
         31 Sowoyo yo nu lobuw suang-i duo koyuwan iiri, nga sumangat nai’ nosiro gumonsok nu,
         “Oo Tuan, Mongkupu ni Raja Daud. Luluudi kai!” koo.
         32 Mintorono yo sono si Yisus om mongoduato yo so nosiro nu, “Onu ka indomoon muyu?”
         koo.
         33 Sumombuto yo nosiro nu, “Oo Tuan, moingin kai kosiou!” koo.
         34 Noluluudan sono Iyo so nosiro, nadi topopo yo Niyo mato nosiro ri, om iya ya iiri
         kosiou-o sono nosiro, om maido yo so Iyo.

1 Nokologa’ yo po nosiro so Bitpagi so Bulud Jaitun, orani yo so Yirusalim, suuo yo
         ni Yisus duo mompomaid Niyo ri popogulu,
         2 om kinodawan nu, “Pogulu kou yo lumoga’ so ido kampung so osunduran toko tu. Kologa’
         kou yo po nai kosiou kou nu koladai mogos-kogos maid nu anak so obi’ niyo no. Uyadi
         muyu kiduo om owito muyu tuui so Aku.
         3 Bang duaton kou ong kuraan muyu, sombuti muyu ya nu, ‘Kuwai kosudaan ni Tuhan,’ koo
         yo muyu ya. Om posimaidan kou ya sono nu lobuw oono,” koo.
         4 Ono yo ko’ soko ono, tayon ong otuman tangar nu Kinoringan nilombus nu ongo poo’abar
         gulu ri nu,
         5 “Obari muyu so bandar Siun nu, manou-panou-o raja mu no lumoga’ nai so ikau. Obaba’
         Iyo, ginumandar so koladai, ono yo uyog nu koladai,” koo ri.
         6 Momponowo yo duo mompomaid Niyo iiri, om waalo yo nosiro kiawi’ nikodau Niyo ri.
         7 Owito yo nosiro koladai duo muino iiri, lopiki yo nosiro likud-i nu sabung nosiro
         ri, om gumondaro yo si Yisus.
         8 Osuang lobuw nopolapik nu sabung nosiro ri so lolanon-i, om wokon-i minonotas nu
         raan nu kayu nikanat so lalan-i.
         9 Lobuw suang manou-panou so pinoguluon om so tinoudion Niyo ri songgonsok-gonsok nu,
         “Royowon Mongkupu ni Raja Daud! Oborokatan-o Iyo ono sinuu’ nu TUHAN Kinoringan-o!
         Royowon-o Kinoringan so polak Niyo so surga!” koo.
         10 Iya ni Yisus masuw so Yirusalim, kiawi’ lobuw so bandar noimbalu om minududuat nu,
         “Isai ka itu?” koo.
         11 Sumombuto yo lobuw suang-i nu, “Iyo yo si Yisus kiat so Najarit so Galilia, iri poo’abar
         nu Kinoringan,” koo.
         12 Nopupus iri, mosuwo yo si Yisus so natad nu Waloi Maayo nu Kinoringan, om susubo
         yo Niyo kolobuwan muwowoli-woli ri. Tinuad balik Niyo su mija pongogonti’an nu siin
         om oogoman nu lobuw powoli nu asang.
         13 Tongaro yo Niyo kolobuwan-i nu, “Itu yo su nokosurat so Buuk nu Kinoringan nu, ‘Waloi
         Ku no yo po pomogdu’aan,’ koo ri, nga siliwon muyu waloi Ku tu soko sususutan nu moonakou,”
         koo.
         14 Mulologaa yo sono lobuw bolou om kakung dii so Iyo om polii yo Niyo nosiro.
         15 Nga minungot ongo wowaidon nu imam om moomontuduk nu Ukum-i nu nosiou pinugama’ Niyo
         koiran-iran-i om norongou kololaingan songluap-luap so Waloi Maayo nu Kinoringan nu,
         “Royowon Mongkupu ni Raja Daud!” koo.
         16 Mutongaro yo nosiro so si Yisus nu, “Orongou mu ya ka totongaron nu kololaingan oono?”
         koo. Sumombuto yo Iyo nu, “Oo, tantu nokobasa’ kou yo nu nokosurat so Buuk nu Kinoringan
         nu, ‘Insan lolaing koolangus sampai so oilo-ilo yo, tinudukan Mu yo poongorayou nu
         musuat,’ koo ri,” koo.
         17 Nopupus iri, laiwi yo Niyo nosiro, om miano yo so Bitania minaloi dii.
         18 Susuab-i, laid ni Yisus manou-panou mululi’ so bandar iiri, winitilon Iyo.
         19 Nokosiou sono Iyo sompuun nunuk so isan nu lalan-i. Miano yo Iyo so puun iiri mongimpa’
         ong kibua’ ko’ d’ado, nga onu ko po roun sompolak-polak. Sumpai yo sono Niyo nu, “Dai
         ko yo sono mubua’ koimbagu,” koo, om mogtuui linumonot nunuk-i.
         20 Noiranan mompomaid Niyo ri nu nosiou nu nolonot-o nunuk-i. Mutongaro yo sono nosiro
         nu, “Onu ka kolonot-lonot nu nunuk oono?” koo.
         21 Sumombuto yo si Yisus nu, “Bang otoroido kou poimaid, dai yo mupiduo inawo, kopomaal
         kou ya nu soko winaal Ku oono. Om okon ko ono ya, nga koponuu’ kou po nu Bulud Jaitun
         iitu no nu, ‘Kakat-o su bulud om tobung so raat-o,’ koo, tantu ourug-a ono.
         22 Bang poimaid kou nu otoroido inawo, onu yo po indomoon muyu, tumbaidon kou ya,” koo.
         23 Nopupus iri, mululio yo si Yisus so natad nu Waloi Maayo nu Kinoringan montuduk nu
         kolobuwan. Laid Niyo montuduk-i, lumogaa yo ongo wowaidon nu imam om wowaidon nu lobuw
         Yaudi mongoduat so Iyo nu, “Isai ka so kopogboya’an Mu momaal nu kiawi’ oono? Isai
         su minonuu’ so Ikau momaal nu ono?” koo.
         24 Sumombuto yo Iyo nu, “Aku nga mongoduat-a so kou. Bang osombutan muyu, sombutan Ku
         ya kou.
         25 Isai so kopogboya’an ni Yuanis Moongodiu’, Kinoringan ko’ lobuw?” koo si Yisus. Muupokato
         yo sono nosiro ong onu isambut nu, “Bang tongaron toko nu, ‘Kiat so Kinoringan,’ koo
         toko, sombutan Niyo nu, ‘Bang soko ono, nokuro su dai kou poimaid so iyo?’ koo ono.
         26 Nga bang tongaron toko nu, ‘Kiat so lobuw,’ koo toko, lobuw suang su kolaa’an toko,
         so’ nosiro kiawi’ monokod nu si Yuanis oono poo’abar nu Kinoringan,” koo.
         27 Pagka soko iri, sumombuto yo nosiro nu, “Dai mai oilaan,” koo. Mutongaro yo sono
         si Yisus nu, “Bang soko ono, Aku nga dai ya paabar so kou nu inungkiaton nu kopogboya’an
         Ku momaal nu kiawi’ oono,” koo.
         28 Mutongaro yo si Yisus nu, “Kosiono mongoduat Aku po so kou ong onu dikou pongoorotian
         nu itu no, ono yo ido amo kianak duo kusoi. Miano yo amo oono so ongko no mutangar
         nu, ‘Oo anak, runat tu kumoraja ko so tonoman nu anggur-i bo!’ koo.
         29 ‘D’aku!’ koo ongko no. Nga laid nu laid mininda ya sono pikiran niyo ri nu moingin-a
         kumoraja.
         30 Nopupus iri, miano yo amo oono so toudi ri mutangar nu soko tinangar niyo so ongko
         ri. Sumombuto yo toudi iiri nu, ‘Oo, moingin aku ya!’ koo, indama’ dai ya minukoraja.
         31 Na, kiduo-duo nu anak oono, isai su minongowaid nu koinginan nu amo nosiro ri?” koo.
         Sumombuto yo nosiro nu, “Ongko ri,” koo. Mutongaro yo si Yisus nu, “Oo, nga mongaabar
         Aku so kou nu, ongo moomumpung nu sukai, om kowoinoyan sundal kopogulu po nai’ so
         kou maid so Pogkuosaan nu Kinoringan.
         32 Mutangar Aku soko ono so’ linumoga’ si Yuanis Moongodiu’ om montuduk so kou nu gama’
         miau mongowaid nu koinginan nu Kinoringan, nga dai kou ya poimaid nu niongotuduk niyo
         no. Nga ongo moomumpung nu sukai om kowoinoyan sundal poimaid nu niongotuduk niyo
         oono. Om nosiou muyu pona kiawi’ oono, dai kou ya rumorogo momaal nu koraayan om poimaid,”
         koo si Yisus.
         33 Mutongaro po si Yisus nu, “Rongowo muyu yo ido po salig-salig. Ido koyuwan kitonoman
         nu anggur. Rininding niyo pililiwut nu tonoman nu anggur oono nu watu om minonguang
         nu tana’ pinomaalan niyo nu poomoga’ nu bua’ nu anggur, om minomaal po iyo nu bosalag
         opangkat poongipatan nu tonoman oono. Nopupus ono niposiwa sono niyo so lobuw om miano
         yo so tontong sondiang.
         34 Nologa’ yo po poongotu’an nu anggur, monuuo yo songapan nu tonoman oono nu kouriponan
         niyo poian so pinosiwaan nu tonoman niyo oono, mongalap nu boogian niyo ri.
         35 Nga inakom nu pinosiwaan niyo oono kouriponan sinuu’ niyo ri, om pininlubakan, wokon-i
         pinupatoi om wokon po pinimpilayan nu watu.
         36 Monuuo po songapan nu tonoman oono nu kouriponan niyo wokon, nu osuang po ko’ sinuu’
         niyo togna ri, nga soko iri ya togna ri kinourugan nosiro.
         37 Pagka soko iri, suuo yo niyo anak niyo ri so’ ponokod niyo nu, ‘Tantu dai ya insaadan
         nosiro ong anak ku tu yo kondiri su kologa’,’ koo inawo niyo.
         38 Nga nosiou-o po nu ongo pinosiwaan-i nu lumoga’ yo anak nu songapan nu tonoman oono,
         muupokato yo nosiro nu, ‘Na, ono yo su anak nu songapan nu tonoman iitu. Potoyo toko
         iyo su’ osongapan toko tonoman tu!’ koo nosiro.
         39 Okomo yo sono nosiro anak nu songapan nu tonoman oono, om owito yo lumabus kiat so
         tonoman-i om potoyo yo nosiro,” koo si Yisus.
         40 Mongoduato yo si Yisus nu, “Bang muli’ songapan nu tonoman oono, onu waalon niyo
         so pinosiwaan niyo ri?” koo.
         41 Sumombuto yo nosiro nu, “Tantu potoyon niyo lobuw ongo roraai oono, om niposiwa sono
         niyo tonoman oono so lobuw sondiang moingin mongobaagi’ so iyo ong ologa’ yo poongotu’an
         nu anggur,” koo.
         42 Mutongaro yo sono si Yisus so nosiro nu, “Tantu nokobasa’ kou nu nokosurat so Buuk
         nu Kinoringan nu, ‘Iri watu niada’ nu moomuwaloi, oogot po nai’ kosudaan ko’ kiawi’
         watu so waloi oono. Itu yo su gogoma’on nu TUHAN nu sobana ko owarong,’ koo ri.
         43 Indadi, ondomo muyu yo nu dai kou kuosaan nu Kinoringan so’ dai kou mongowaid nu
         koinginan Niyo, nga iri yo po bansa wokon mongimaid nu koinginan Niyo, nosiro yo su
         kuosaan Niyo.
         44 [Isai yo po oonsitan nu watu oono, oruta’]” koo si Yisus.
         45 Norongou-o po nu ongo wowaidon nu imam, om lobuw Parisi salig-salig ni Yisus, noorotian
         sono nosiro nu, nosiro yo su kuanon Niyo.
         46 Muupokato yo sono nosiro mongaakom so Iyo, nga linumaa’ nosiro nu lobuw suang-i,
         so’ ponokodan nosiro nu Iyo yo su poo’abar nu Kinoringan.

1 Musolig-soligo po si Yisus montuduk nu lobuw suang-i nu,
         2 “Bang mogkuasa yo Kinoringan soko raja, gama’ Niyo soko ido raja murami-rami nu montun
         anak niyo no.
         3 Suuo yo niyo kouriponan niyo ri pokoilo nu lobuw nosogina yo laid nu poianon so rami-rami
         oono nga dai ya minian.
         4 Monuuo po iyo nu kouriponan niyo wokon-i, om kinodawan nu, ‘Pokoiloo muyu yo lobuw
         nosogina yo laid iiri nu nosodia’ yo kookanan tu, pinugaras ku yo kiawi’ uyog om nosukod
         nu sapi owarong-i su nipolak ku. Poiano muyu yo nosiro tuui!’ koo.
         5 Nga dai ya pinoduli’ nu lobuw nosogina yo laid oono, ala’ nai’ wokon minian so umo,
         wokon minian mupori,
         6 om wokon-i minongaakom nu ongo uripon sinuu’ nu raja iri, linubak om pinatoi.
         7 Norongou-o po iri nu raja ri, sobana ko minungot iyo. Suuo yo sono niyo ongo soujar
         niyo ri, popomatoi nu lobuw minomatoi nu ongo uripon sinuu’ niyo ri, om poponusul
         nu bandar nosiro.
         8 Paawo yo sono niyo kouriponan niyo ri, om tongaro yo nu, ‘Nokosodia’ ku yo kiawi’
         kosukupan nu rami-rami ku tu, nga lobuw sinogina ri dai otoop lumoga’.
         9 Kosiono ian kou yo so pilolongkop nu bandar om soginaa muyu isai-a osambat muyu,’
         koo.
         10 Momponowo yo sono kouriponan oono monogina nu lobuw so pilolongkop nu bandar-i. Nopupus
         iri, impugo yo nosiro kiawi’ lobuw nosambat nosiro ri, dai tuna owarong ko’ oraai
         om owito yo muli’, sampai nodasok nu tombuoi waloi pinuromi-romian oono.
         11 Mosuwo yo sono raja ri monsiou nu tombuoi-i, nosiou sono niyo ido koyuwan dai minupokakas
         nu mutoop nu rami-rami muontun.
         12 Duato yo sono niyo lobuw iiri nu, ‘Oo lakitu, onu k’ikau ka masuw tuui so’ dai ko
         ya minupokakas nu mutoop nu rami-rami muontun?’ koo. Dai ya sinumambut lobuw iiri.
         13 Tongaro yo sono nu raja ri kouriponan niyo ri nu, ‘Kogosi muyu akod longon nu lobuw
         oono om odai muyu so kotuongan. Nai yo iyo tumangi’ om osonsara’,’ koo,” koo si Yisus.
         14 Ompusi yo ni Yisus salig-salig Niyo ri nu, “Osuang sinogina maid so Pogkuosaan nu
         Kinoringan, nga owako ya opili’ masuw so Pogkuosaan oono,” koo.
         15 Soko iri po, muupokato yo lobuw Parisi ri ong onu koo gama’ mongoburunsut so si Yisus.
         16 Suuo yo sono nosiro ongo mompomaid nosiro ri om lobuw kiat so puimpugan ni Irudis
         mutangar so Iyo nu, “Oo Guru, oilaan mai nu Ikau-o po otulid inowoon. Montuduk Ko
         suat so koinginan nu Kinoringan nipogama’ so lobuw, om dai Ko moominig.
         17 Pagka soko ono, obari kai yo onu pikiran Mu, suat so Ukum ni Musa nu kowasa toko
         ya ka mongobarai nu sukai so Raja Maayo nu Ruum ko’ dai?” koo.
         18 Noilaan-a Niyo padu-padu oraai nosiro iiri, mutongaro yo sono Iyo nu, “Oo su lobuw
         musingkopoimaid-poimaid. Nokuro su mongoborunsut kou so Aku?
         19 Posiowo muyu Aku nu siin pongobarai muyu nu sukai oono!” koo. Suloyi yo nosiro songkaping
         siin pirok dii so Iyo.
         20 Duato yo sono Niyo nosiro nu, “Isai ka so gambar om ngaran itu?” koo.
         21 Sumombuto yo nosiro nu, “Ni Kaisar, ono yo Raja Maayo nu Ruum,” koo. Mutongaro yo
         sono Iyo so nosiro nu, “Bang soko ono, taaki muyu yo so wowaidon nu Ruum ong songapan
         niyo, om taaki muyu yo so Kinoringan ong songapan nu Kinoringan,” koo.
         22 Noiranan nosiro nu norongou sambut Niyo iiri. Soko iri po, linaiwan-a sono Iyo nosiro.
         23 Runat-a iiri, lumogaa yo dii si Yisus tinu-tinu lobuw Saduki. Lobuw-o po nu Saduki
         dai poimaid nu oluli’an lobuw minatoi. Indadi musingkoduat-duato yo nosiro so Iyo
         nu,
         24 “Oo Guru, minontuduk si Musa nu, ‘Bang kuwai kusoi kisawo yo om minatoi nu d’ado
         po anak, subai ontunon nu sulod niyo balu oono, su’ kisolusuk kusoi minatoi iiri,’
         koo.
         25 Indadi, gulu ri kuwai turu sonsulod tuui nu nokoontun ongko ri, nga d’ado po anak,
         minatoi-o. Balu niyo ri inontun nu sulod koduo ri,
         26 nga ado po anak, minatoi-o. Soko iri ya sulod kotolu sampai so koturu ri.
         27 Woinoi iiri nga minatoi-o sono.
         28 Na, bang ologa’ yo pongoluli’an nu lobuw minatoi, isai gaam sono sawo nu woinoi iiri,
         so’ turu sonsulod iiri nga nokoontun-a so iyo?” koo nosiro.
         29 Sumombuto yo si Yisus nu, “Sobana ko osala’ pomikiran muyu so’ dai kou koorati nu
         pontudukan so Buuk nu Kinoringan intawa onu yo po owaal Niyo.
         30 Mutangar Aku soko oono, so’ lobuw minatoi-o oluli’an koimbagu. Nosiro soko susuu’on
         nu Kinoringan so surga sono, dai yo muontun.
         31 Indadi suat so koluli’an nu lobuw minatoi, tantu nokobasa’ kou nu tinangar nu Kinoringan
         nu,
         32 ‘Aku yo Kinoringan usaa’on ni Abraham, ni Isak, om ni Yakub,’ koo ri. Indadi, Iyo
         yo su Kinoringan nu lobuw miau, okon ko minatoi,” koo si Yisus.
         33 Sobana ko noiranan lobuw suang-i nu norongou pontudukan ni Yisus iiri.
         34 Norongou-o po nu lobuw Parisi ri nu dai nokosambut lobuw Saduki ri so si Yisus, muimpugo
         yo sono nosiro muupakat mongoburunsut so Iyo.
         35 Mongoduato yo sono so Iyo ido moomontuduk nu Ukum mongoburunsut nu,
         36 “Oo Guru, ombo ka nu ponuu’an oogot sobana so kiawi’ ponuu’an nu Ukum?” koo.
         37 Sumombuto yo si Yisus nu, “ ‘Somodi yo Kinoringan so onu yo po inowoon, kiro-kiroon
         om gogoma’on muyu,’ koo ri.
         38 Ono yo su ponuu’an oogot sobana.
         39 Soko ono ya ponuu’an koduo nu, ‘Somodi yo inong muyu, soko monamod kou nu kondiri,’
         koo ri.
         40 Kiduo nu ponuu’an iitu no impuunon nu kiawi’ Ukum nituduk ni Musa om pontudukan nu
         ongo poo’abar wokon nu Kinoringan,” koo si Yisus.
         41 Dai po noongoias lobuw Parisi minuimpug iiri, duato yo ni Yisus nosiro nu,
         42 “Ponokod muyu, isai ka so solusuk Raja Nijanji nu Kinoringan oono?” koo Iyo. Sumombuto
         yo nosiro nu, “Solusuk ni Raja Daud!” koo.
         43 Mutongaro yo si Yisus nu, “Bang soko ono, nokuro su tinudukan si Daud nu Atod nu
         Kinoringan mongingaran so Iyo nu, ‘Tuhan’? So’ minutangar iyo nu,
         44 ‘Minutangar TUHAN Kinoringan so Tuhan Ku nu, Ogom-o umpak so wanan Ku, om kiawi’
         alod-alod Mu no ipodoog Ku so Ikau!’ koo ri.
         45 Sobana ko nosala’ kou, so’ monokod kou nu Raja Nijanji nu Kinoringan oono, solusuk-a
         ni Raja Daud so’ paawon niyo Raja Nijanji nu Kinoringan oono nu ‘Tuhan ku’,” koo si
         Yisus.
         46 Ado ido nokosambut so si Yisus, om kiat-o nu runat iiri, d’ado yo sono kooku’ mongoduat
         so Iyo nu onu-onu ya.

1 Mutongaro yo si Yisus so lobuw suang-i om mompomaid Niyo ri nu,
         2 “Ongo moomontuduk nu Ukum om lobuw Parisi no kikopogboya’an poorati nu Ukum ni Musa.
         3 Ono yo ko’ waido muyu yo nituduk nosiro no, nga ikod kou yo kiinsuw nu gogoma’on
         nosiro no, so’ nosiro kondiri dai mongowaid nu nituduk oono.
         4 Montuduk nosiro so kolobuwan nu orogon waidon, indama’ dai ya montuduk nosiro nu
         gama’ mongowaid nu ono.
         5 Onu yo po gogoma’on nosiro no, pokiroyowan-a so lobuw suang. Tomodon-a nosiro mutolungas
         om polilit so longon nosiro nu kumut olaab pinonolui nu ponuratan nu tinongaran nu
         Kinoringan. Om tomodon-a nosiro polanggau nu raboi so ririg nu sabung nosiro.
         6 Momili’ nosiro nu oogoman nu lobuw kipangkat so koimpug-impugan intawa so waloi sosombooyangan.
         7 Oondayan sobana nosiro ong orumaton nu lobuw so pasar om paawon nu ‘Guru’.
         8 Nga kou yo po, adang-o mokipaawon nu ‘Guru’, so’ kou yo po sonsulod om ido yo Guru
         muyu.
         9 Om adang kou yo pokaamo so isai-isai ya so wonuo tu, so’ ido yo Amo muyu, ono yo
         Kinoringan so surga.
         10 Om adang kou yo mokipaawon nu ‘Wowaidon’, so’ ido yo wowaidon muyu, ono yo si Yisus
         Kristus, Raja Nijanji nu Kinoringan.
         11 Isai yo po kipangkat so kou, subai sumiliw nu kukumoraja suat so kou.
         12 Lobuw musingantul, poboba’on nu Kinoringan, nga lobuw musimbaba’ no, popongkaton
         Niyo,” koo.
         13 Mutongaro po si Yisus nu, “Aagut kou yo su lobuw Parisi om moomontuduk nu Ukum. Oinsaadan
         kou nu Kinoringan so’ musingkopoimaid-poimaid kou. Ibonan muyu lobuw mokiwowaid so
         Pogkuosaan nu Kinoringan, om kou kondiri dai maid. [
         14 Aagut kou yo su lobuw Parisi om moomontuduk nu Ukum. Oinsaadan kou nu Kinoringan
         so’ musingkopoimaid-poimaid kou! Ongo balu nga okalan om solodan muyu nu waloi om
         mogdu’a kou nai’ nu olanggau pongolikup nu koraayan muyu. Nga ono yo su koowit nu
         ukuman nu owogat sobana so kou.]
         15 Aagut kou yo su lobuw Parisi om moomontuduk nu Ukum. Oinsaadan kou nu Kinoringan
         so’ musingkopoimaid-poimaid kou. Muripau kou so raat, om mompanou nu orawu’ tayon
         ong kuwai mongimaid nu pontudukan muyu. Nga ong kowaid lobuw oono nu pontudukan muyu,
         koompusan niyo oraai po ko’ kou om otoop nu isubo so noraka.
         16 Aagut kou su wowaidon bolou! Montuduk kou soko itu nu, ‘Bang mongibot momakai nu
         Waloi Maayo nu Kinoringan, ado ya koraayan pudi dai tumanon. Nga bang mongibot momakai
         nu omas so Waloi Maayo nu Kinoringan, ono yo su kikoraayan ong dai tumanon,’ koo kou.
         17 Kou su lobuw olowong om bolou! Oogot po Waloi Maayo nu Kinoringan ko’ omas oono.
         18 Itu nga nituduk muyu ya nu, ‘Bang mongibot momakai nu ranggar, ado ya koraayan pudi
         dai tumanon. Nga bang mongibot momakai nu onu yo po nitimpak so ranggar oono, ono
         yo su kourug nu koraayan ong dai tumanon,’ koo kou.
         19 Oo su ongo bolou! Tantu oogot po ranggar ko’ nitimpak so ranggar oono.
         20 Ono yo su bana, isai yo po mongibot momakai nu ranggar-o, onu yo po nitimpak nai
         kowaid-a oibotan niyo.
         21 Om bang mongibot momakai nu Waloi Maayo nu Kinoringan, kowaid-a pudi Kinoringan minolak
         so Waloi oono.
         22 Om bang mongibot momakai nu surga, oibotan-a pudi tontong pogkuosaan nu Kinoringan
         om Iyo kondiri.
         23 Aagut kou yo su moomontuduk nu Ukum om lobuw Parisi. Insaadan kou nu Kinoringan so’
         musingkopoimaid-poimaid kou. Monaak kou so Kinoringan sombaagi’ opulu nu kiawi’ pinumpung
         nu tonoman muyu no, nga pontudukan nu oogot bana, dai muyu poduli’on, ono yo kopuolukan,
         koluluudan, om kototogan. Ampa ono yo su mupatut waalon muyu, om wokon-wokon po pontudukan.
         24 Kou yo po wowaidon bolou! Onu yo po dai oogot, ono yo su waalon muyu, nga onu yo
         po oogot-o dai muyu waalon.
         25 Aagut kou yo su moomontuduk nu Ukum om lobuw Parisi. Insaadan kou nu Kinoringan so’
         musingkopoimaid-poimaid kou. Umpak-a dirimbou nu pinggan om mangkuk muyu no su ugasan
         muyu, nga rinuang-o noponu’ nu sinaim om koraayan nu pinusolod om pinuligot muyu.
         26 Oo su lobuw Parisi bolou! Otago muyu po mongugas rinuang nu pinggan om mangkuk muyu
         no, om dirimbou-o nga oborisi ya.
         27 Aagut kou yo su moomontuduk nu Ukum om lobuw Parisi. Insaadan kou nu Kinoringan so’
         musingkopoimaid-poimaid kou. Kou soko lobong saaton nu oputi’, oparu’ kosiowan dirimbou-o,
         nga dilalom-o noponu’ nu tulang kinowutong-wutong-o.
         28 Kou nga soko ono ya. Owarong kosiowan nu sondad una’, nga so inawo muyu no koraayan-a
         kiawi’ om popuakal-akal kou ya,” koo si Yisus.
         29 Mutongaro po si Yisus nu, “Aagut kou yo su moomontuduk nu Ukum om lobuw Parisi. Insaadan
         kou nu Kinoringan so’ musingkopoimaid-poimaid kou. Mongimbarong kou nu lobong nu poo’abar
         nu Kinoringan gulu ri om momaal kou nu pongoondoman so lobuw owarong pogokalan.
         30 Om mutangar kou nu, ‘Bang nokosakup kai yo nu odu aki mai ri momatoi nu poo’abar
         nu Kinoringan gulu ri, dai kai ya sumimpor so nosiro,’ koo kou.
         31 Soko ono po, kou yo su paabar nu muinong-a pogokalan muyu nu odu aki muyu minomatoi
         nu poo’abar nu Kinoringan gulu ri.
         32 Indadi, tingompusi muyu yo koraayan notimpuunan-o nu odu aki muyu ri.
         33 Ongo roraai kou sobana soko topirik om solusuk kou nu lobuw ongo roraai! Tantu dai
         kou kopomikir nu kolaiw kou kiat so ukuman nisubo so noraka.
         34 Rongowo muyu yo sobana. Suu’on Ku poian nai so kou poo’abar, lobuw oilo, om moomontuduk.
         Nga wokon potoyon muyu, wokon-o solibon muyu, om wokon insaadan muyu so ongo waloi
         sosombooyangan, om torakon muyu so tontong wokon.
         35 Pagka soko ono, ukumon kou suat so pinomotoyan nu lobuw d’ado sala’ ri, kiat-o so
         si Abil kumoo yo so si Jakaria anak ni Birikia, iri pinatoi so puola’an nu Waloi Maayo
         nu Kinoringan om ranggar-i.
         36 Obaran Ku kou nu, ukuman nu lobuw minomatoi nu gulu ri, ono ya su iukum so kou,”
         koo si Yisus.
         37 Mutongaro po si Yisus nu, “Oo su lobuw Yirusalim! Pinupatoi muyu ongo poo’abar nu
         Kinoringan gulu ri, lobuw sinuu’ nu Kinoringan-i nga pinilai muyu nu watu sampai minatoi.
         Obulit Aku yo muropadu mongimpug so kou soko puunan mongingolig nu inonakan so likupan
         nu olad niyo no, nga dai kou ya musimaid.
         38 Pagka soko ono, laiwan kou nu Kinoringan.
         39 Ondomo muyu yo nu, kiat nu ono sono tu, dai muyu yo Aku osiou musingkoputangar muyu
         nu, ‘Oborokatan-o Iyo, ono sinuu’ nu TUHAN Kinoringan-o!’ koo kou,” koo si Yisus.

1 Nokopanou-o po si Yisus kiat so Waloi Maayo nu Kinoringan, lumogaa yo mompomaid Niyo
         ri dii so Iyo maid nu muduk-tuduk nu Waloi Maayo nu Kinoringan-i.
         2 Mutongaro yo sono Iyo so nosiro nu, “Siowi muyu yo! Obaran Ku kou nu d’ado ido oogol
         nu watu so waloi oono. Kiawi’ nga runtu’on,” koo.
         3 Nopupus iri, miano yo si Yisus so Bulud Jaitun om mogomo yo. Lumogaa yo sono mompomaid
         Niyo ri mokimutangar-tangar so Iyo nosiro ya siro nu, “Obari yo so kai ong sombiya
         runtu’on Waloi Maayo nu Kinoringan-o om onu ponondu’an mai nu lumoga’ Ko yo koimbagu
         om pongoowi’an nu wonuo tu,” koo.
         4 Sumombuto yo Iyo nu, “Ingat-ingat kou yo su’ dai kou ookalan nu lobuw.
         5 Mutangar aku soko ono, so’ osuang lobuw lumoga’ ong wagu mongaakal mutangar nu, ‘Aku
         yo su Raja Nijanji nu Kinoringan,’ koo.
         6 Korongou kou nu ugod-ugod mualod om puobaran nu muwiwintos, nga ikod kou kilaa’.
         Subai ourug kiawi’ oono nga okon po ko sonduun-duun pongoowi’an nu wonuo tu.
         7 Ido bansa lumawan nu bansa wokon, om bansa so ido tontong muimpolanu mualod. Siombo-ombo
         nga kilikop om gumunggun su tana’.
         8 Kiawi’ nu ono ponimpuunan nai’ nu kosonsora’an, soko woinoi ingoton mokipupuanak-o.
         9 Iya oono okomon om nikomouli’ kou so lobuw kikopogboya’an monginsaad om potoyon kou.
         Bisigon kou nu kiawi’ lobuw so’ poimaid kou so Aku.
         10 Osuang lobuw mintoron poimaid so Aku, musisindoraai om mubibisig nosiro.
         11 Om osuang lobuw musingkopoo’abar nu Kinoringan, mongaakal nu lobuw suang.
         12 Koraayan nga ruang-rumuang om osuang lobuw mingkoyod sono musosamod,
         13 nga isai yo po ototog poimaid so Aku musingkopupus nu kosonsora’an oono, osopulan
         nu Kinoringan.
         14 Abar Owarong suat so gama’ nu Kinoringan mogkuasa nga niabar so pilolongkop nu wonuo
         tu, tayon ong korongou kiawi’ lobuw. Opupus ono, pongoowi’an nai’ nu wonuo tu,” koo
         si Yisus.
         15 Mutongaro po si Yisus nu, “Kosiou kou kiawi’ nu ‘Koobisigan nu Kinoringan’ iri tinangar
         ni Danil, poo’abar nu Kinoringan gulu ri. Nitou’ ono so tontong nu sobana ko dai otoop
         so iyo, ono yo tontong d’ado koraayan. (Isai su mongobasa’, otagon-o itu mongoorati!)
         16 Lobuw so Yudia nu iya oono, subai mulaiw so kobubuludan.
         17 Lobuw mutingongis so taap nu waloi nu iya oono, adang-o muntiba mongalap nu onu-onu
         ya so rinuang nu waloi-o.
         18 Lobuw mugogoma’on so umo, adang-o muli’ mongalap nu pokakas.
         19 Iya oono sobana ko kolaa’-laa’ so kowoinoyan momontian, om so woinoi potiti’ po nu
         anak.
         20 Pogdu’a kou yo su’ dai ono koiya nu kodarun intawa Runat Pongintoronan.
         21 Mutangar Aku soko ono so’ koogutan nu iya oono dai po noimboya’an nu isai ya kiat
         nu nowaal wonuo tu sampai kosiono tu, om dai yo sono ourug koimbagu.
         22 Bang dai poipakon nu Kinoringan iya koogutan oono, tantu d’ado ido osapul, nga pagka
         oluluudan Kinoringan nu lobuw pinili’ Niyo, poipakon-a.
         23 Indadi, bang mutangar lobuw so kou nu iya oono nu, ‘Siowi muyu, tudi yo Raja Nijanji
         nu Kinoringan!’ intawa ‘Dii Iyo!’ koo, kodi muyu imaido lobuw oono,
         24 so’ ologa’ iya oono tinu-tinu koyuwan momudut mutangar nu nosiro yo Raja Nijanji
         nu Kinoringan om musingkopoo’abar. Mugogoma’on nosiro nu koiran-iran pongaakal nu
         lobuw, om insan lobuw-a pinili’ nu Kinoringan ookalan-a nosiro.
         25 Indadi ondomo muyu yo! Niabar Ku yo ono so kou nu dai po ourug-o.
         26 Bang mutangar lobuw so kou nu, ‘Siowi muyu, dii Iyo so padang pantai,’ koo, adang
         kou mian nai, intawa, ‘Sinumusut Iyo tuui so pisuk tu!’ koo, kodi muyu imaid-o.
         27 Mutangar Aku soko ono so’ kologa’an Ku, Anak nu Riniba, soko kudilop sumibaar koonawau-o
         kiat so pusitan sampai so lidopan.
         28 Soko bombolog lumoga’ mongokan koduung kuwai bangkai, soko ono ya nu tantu ourug-a
         totongaron Ku tu,” koo si Yisus.
         29 Mutongaro po si Yisus nu, “Dai olaid kiat nu ono, tumuong sono runat om wulan, bopuritakan
         su korombituon om kiawi’ mogkuasa so puola’an nu kawut om langit-o minsid kiat so
         pinolakan-o.
         30 Opupus ono, kuwai yo sono tanda’ kologa’an Ku, Anak nu Riniba, osiou so langit-o.
         Iya oono kiawi’ bansa so wonuo tu tumangi’ nu osiou Aku nosiro lumoga’ nosolui nu
         kawut maid nu kuasa om binaang nu sobana ko otarang.
         31 Popukaion-o sono surumpit om monuu’ Aku nu ongo susuu’on Ku popongimpug nu lobuw
         nopili’ Ku yo kiat so pilolongkop nu wonuo tu,” koo.
         32 Mutongaro po si Yisus nu, “Orotio muyu yo iri nunuk, olapon nu poinongan. Bang mutolotad-o
         om mupusuk-o, oilaan muyu nu oduruk-o mimpuas.
         33 Soko ono ya, bang osiou muyu yo nu ourug-o pinutangar Ku oono, oilaan muyu nu oduruk-o
         loga’an Ku no.
         34 Ondomo muyu yo, dai po matoi kiawi’ lobuw nu ono sono tu, ourug-o kiawi’ tinangar
         Ku iitu no.
         35 Lumiong ong tana’ om langit tu, nga tinongaran Ku musingkolaid,” koo.
         36 Mutongaro po si Yisus nu, “D’ado lobuw koilo ong sombiya ourug ono, sondiang ko Kinoringan
         Amo so surga. Insan ongo susuu’on so surga om Aku, Anak Niyo kondiri, nga dai ya koilo
         nu ono.
         37 Iya kologa’an Ku, Anak nu Riniba, soko iya ni Nuu gulu ri.
         38 Laid nu dai po nokoloni’ ri, soko koopotan-a gogoma’on nu lobuw. Mongokan, monginum,
         om muontun nosiro sampai nokosakoi-o si Nuu so kapal-i.
         39 Tadi’ noilaan nosiro nu lusuon-o, ong muran muos om lumoni’ yo sono sampai nolosod
         nosiro kiawi’. Soko ono ya pudi kologa’an Ku, Anak nu Riniba.
         40 Iya oono, duo koyuwan mugogoma’on so umo, ido no owiton om ido no niogol.
         41 Om duo woinoi mongisar nu dolai, ido no owiton om ido no niogol.
         42 Indadi koingat-ingat-o muyu yo, so’ dai muyu oilaan ong sombiya lumoga’ Aku, ono
         yo Tuhan muyu.
         43 Mutangar Aku so kou, bang oilaan nai’ nu songapan nu waloi-o nu lumoga’ moonakou
         so waloi niyo nu awi oono, tantu dai iyo moturuw su’ dai iyo otokowan.
         44 Ono yo ko’ purigap-rigap kou yo dadan, so’ dai muyu oilaan ong sombiya Aku lumoga’,
         Anak nu Riniba,” koo si Yisus.
         45 Mutongaro po si Yisus nu, “Iri uripon ototog om moilo, iyo yo su siliwon nu tuan
         niyo no nu wowaidon nu kouriponan niyo wokon-o om pookan so nosiro.
         46 Osanang-o uripon ong lumoga’ tuan niyo no, om osunsungan mugogoma’on nu ipogama’
         so iyo no.
         47 Obaran Ku kou, pongkaton iyo nu tuan niyo no, om urugon nu pongoorapan nu kiawi’
         orata’ niyo no.
         48 Nga bang oraai uripon oono, mutangar sono iyo so inawo nu,
         49 ‘Olaid ong si tuan muli’,’ koo, om insaadan-o sono niyo kouriponan nu tuan niyo ri
         om mongokan monginum sono maid nu lobuw moomusingawuk.
         50 Milok po om lumoga’ yo tuan niyo no.
         51 Insaadan sono iyo nu tuan niyo no nu soko poonginsaad so lobuw musingkopoimaid-poimaid.
         Nai yo iyo tumangi’ osonsara’ musingkolaid,” koo.

1 Mutongaro po si Yisus nu, “Kologa’an Ku, Anak nu Riniba, soko salig-salig iitu no.
         Opulu kororaa’an sumuung so muontun naanid nu politaan, om minompanou monangkom nu
         pongantin kusoi.
         2 Limo kiat so nosiro olowong, om wokon-i oilo.
         3 Limo olowong-i, minongowit-a nu politaan, nga dai minongawat nu inosak.
         4 Limo oilo ri, minongowit nu politaan om minongawat nu inosak.
         5 Pagka olaid kologa’ pongantin kusoi-i, dinudu’on sono nosiro om nokoturuw.
         6 Tonga’ yo nu awi om kuwai nai’ bogotakan nu, ‘Nokologa’ yo pongantin kusoi-o! Songkomo
         toko yo,’ koo.
         7 Tumungago yo kororaa’an-i, monikit nu politaan nosiro ri.
         8 Mutongaro yo sono kororaa’an olowong-i so kororaa’an oilo ri nu, ‘Mokitaak kai po
         sabat nu inosak muyu no, mokipopoda’ yo politaan mai tu,’ koo nosiro.
         9 Nga sumombuto yo kororaa’an oilo ri nu, ‘Dai kai koponaak so kou so’ musuat-o itu
         so kai. Gaam nai’ mian kou so kadai momoli,’ koo nosiro.
         10 Pagka soko iri, miano yo limo kororaa’an olowong-i so kadai momoli nu inosak. Dai
         po nokouli’ nosiro, nokologa’ yo pongantin kusoi-i. Limo kororaa’an oilo ri nga maido
         yo nu pongantin-i masuw so waloi puromi-romian-i om tutubo yo su pintu.
         11 Dai po olaid, nokologa’ yo limo kororaa’an olowong-i. Momaawo yo nosiro nu, ‘Oo tuan,
         sukabi kai nu pintu!’ koo nosiro.
         12 Nga sumombuto yo pongantin kusoi iiri nu, ‘Dai ku kou otondu’an!’ koo iyo,” koo si
         Yisus.
         13 Ompusi yo ni Yisus salig-salig oono nu, “Ingat-ingat kou yo so’ dai muyu oilaan runat
         loga’an Ku, Anak nu Riniba,” koo.
         14 Musolig-soligo po si Yisus nu, “Soko itu yo gama’ ong mogkuasa yo Kinoringan soko
         raja, ono yo ido kusoi mokipopanou nu orawu’. Indadi nipongaarap sono niyo kiawi’
         orata’ niyo no so tolu uripon niyo ri.
         15 Tinaakan niyo nu siin tolu uripon niyo iiri musuat nu koo’ilo nosiro. Ido ri limo
         noribu, koduo ri duo noribu om kotolu ri oribu, om mungkoyaso nai’ iyo.
         16 Mudogango yo sono uripon tinaakan limo noribu ri, om kiuntung limo ya noribu.
         17 Koduo ri nga soko iri ya winaal, om kiuntung-a duo noribu.
         18 Nga uripon tinaakan oribu ri, minonguang nu tana’ om lobongi yo niyo siin iiri.
         19 Tinu-tinu notoun kiat nu iri, nokouli’ yo sono tuan nosiro ri om iapo yo niyo siin
         nipongaarap niyo so kouriponan niyo ri.
         20 Uripon tinaakan limo noribu ri, nopotaak so tuan nosiro no opulu noribu, inuyud monuturan
         nu, ‘Oo tuan, gulu ri, tinaakan mu aku limo noribu, kosiono kiuntung aku limo ya noribu,’
         koo iyo.
         21 Mutongaro yo tuan-i nu, ‘Owarong om ototog ko sobana. Pagka owako pona nga opongoorapan
         ko ya, osuang nga opongoorapan ku ya ikau. Waid-o so aku mongirasa nu kosonangan ku!’
         koo iyo.
         22 Lumogaa yo sono uripon koduo tinaakan nu siin duo noribu ri om mutongaro yo nu, ‘Tinaakan
         mu aku duo noribu, kosiono kiuntung aku duo ya noribu,’ koo iyo.
         23 Mutongaro yo tuan nosiro no nu, ‘Owarong om ototog ko sobana. Pagka owako pona nga
         opongoorapan ko ya, osuang nga opongoorapan ku ya ikau. Waid-o so aku mongirasa nu
         kosonangan ku!’ koo iyo.
         24 Lumogaa yo sono uripon kotolu tinaakan oribu ri om mutongaro yo nu, ‘Oo tuan, oilaan
         ku nu orampus ko. Okon ko dikau so tonoman nga imbua’on mu ya.
         25 Pagka lumaa’ aku so ikau, nilobong ku siin mu iiri so tana’. Tudi yo siin mu ri,’
         koo iyo.
         26 Mutongaro yo tuan-i nu, ‘Oraai om odoput ko! Oilaan mu yo nu mongimbua’ aku so tonoman
         nu okon ko kosongapan ku.
         27 Makin nai’ ong soko ono nga kopotutan nipoidam mu siin ku oono ri so biing su’ aalap
         ku koimbagu maid nu bunga no ong kouli’ aku yo,’ koo.
         28 Pagka soko iri, tongaro yo sono niyo kouriponan wokon-i nu, ‘Olapo muyu siin ku nai
         so iyo no om taaki muyu so uripon kuwai opulu noribu no.
         29 Waalon ku soko ono so’ lobuw kuwai no yo, taakan po sampai bolabi, nga lobuw d’ado
         no, insan sabat nai so iyo no nga olapon koimbagu.
         30 Om odai muyu lobuw d’ado kosuda-sudaan oono so kotuongan. Nai yo iyo tumangi’ osonsara’,’
         koo tuan-i,” koo si Yisus.
         31 Mutongaro po si Yisus nu, “Bang mululi’ Aku, Anak nu Riniba soko raja, maid nu ongo
         susuu’on Ku, Aku yo sono su mogkuasa.
         32 Kiawi’ bansa impugon sono so tiningkuangon Ku om popupinigon Ku duo tumpuk, soko
         moongipat popupinig nu dumba om kambing.
         33 Lobuw mongowaid nu koinginan nu Kinoringan, impugon Ku umpak so wanan om wokon umpak
         so gibang.
         34 Mutangar Aku sono so lobuw umpak so wanan Ku no nu, ‘Tuui kou yo su lobuw binorokatan
         nu Kinoringan. Asuw kou yo so Pogkuosaan Niyo. Nopili’ kou yo kiat nu nowangun wonuo
         tu ri nu poimaid so Aku,
         35 so’ iya nu winitilon Aku, pinookan muyu Aku, iya linugangon, pinoinum muyu Aku. Iya
         d’ado pinolakan Ku, pinopolak muyu Aku so waloi muyu.
         36 Iya d’ado pokakas Ku, tinaakan muyu Aku nu pokakas. Laid Ku morosakit, inipatan muyu
         Aku, om laid Ku so jiil, inondaa muyu ya Aku,’ k’Aku.
         37 Sumambut sono ongo lobuw oono nu, ‘Oo Tuhan! Sombiya ka kinosiowan mai so Ikau winitilon,
         linugangon, om pinookan pinoinum mai sono Ikau?
         38 Sombiya kinosiowan mai so Ikau d’ado pokakas om d’ado polakan? Sombiya pinomaawan
         mai so Ikau poindakod so waloi mai, om tinaakan mai Ikau nu pokakas?
         39 Sombiya kinosiowan mai so Ikau morosakit intawa nojiil, om sombiya inipatan mai Ikau?’
         koo.
         40 Sumambut Aku sono nu, ‘Ondomo muyu ya iya muyu monabang nu lobuw d’ado pangkat, koorotian
         nowaal muyu yo ono suat so Aku,’ k’Aku.
         41 Opupus ono, tongaron Ku sono lobuw umpak so gibang Ku no nu, ‘Pulaiw kou yo su lobuw
         odouraka. Subo kou yo so apui dai moda’ sinodia’ nu Wowaidon nu Moinat om ongo susuu’on
         niyo no so kou,
         42 so’ iya Ku winitilon dai muyu Aku pinookan. Iya Ku linugangon dai muyu Aku pinoinum,
         43 iya Ku d’ado pinolakan, dai muyu Aku pinopolak so waloi muyu, iya d’ado pokakas Ku,
         dai muyu Aku tinaakan nu pokakas, laid Ku morosakit-i, dai muyu Aku inipatan, om laid
         Ku so jiil, dai muyu Aku inondaa,’ k’Aku so nosiro.
         44 Sumambut sono nosiro so Aku nu, ‘Sombiya ka kinosiowan mai so Ikau winitilon, linugangon,
         d’ado pokakas, d’ado polakan, morosakit intawa nojiil, om dai mai Ikau tinabang?’
         koo nosiro.
         45 Sumambut Aku so nosiro nu, ‘Ondomo muyu ya iya muyu dai monabang nu lobuw d’ado pangkat,
         koorotian dai kou ya monabang so Aku,’ k’Aku.
         46 Ongo lobuw oono ukumon nu ukuman musingkolaid, nga ongo lobuw mongowaid nu koinginan
         nu Kinoringan, koirasa nu kowiawan osanang musingkolaid,” koo si Yisus.

1 Nopupus-o po si Yisus potuduk nu kiawi’ iiri, mutongaro yo Iyo so mompomaid Niyo
         ri nu,
         2 “Koduaan po om ologa’ yo Rami-Rami Paska. Iya oono isalib Aku yo,” koo.
         3 Muimpugo yo sono ongo wowaidon nu imam om wowaidon nu lobuw Yaudi so waloi nu Imam
         Maayo ingoranan so si Kayapas.
         4 Minuupakat nosiro mongaakom so si Yisus nu potoyon, nga pagka osuang lobuw ong Paska,
         mutongaro yo nosiro nu,
         5 “Adang toko yo niiya nu Paska so’ kalu rumoraayan ongo lobuw tu,” koo.
         6 Laid ni Yisus so Bitania, so waloi ni Simun, iri baya’ binolangon-i,
         7 lumogaa yo ido woinoi dii so Iyo minongowit nu pusung kiasuw nu inosak lanung landu
         otaas. Laid ni Yisus mongokan-i, isuo yo nu woinoi-i ulu ni Yisus nu inosak lanung-i.
         8 Nosiou-o po nu mompomaid Niyo ri ginama’ nu woinoi iiri, mungoto yo sono nosiro,
         om mutongaro yo nu, “Pusingraagan-a inosak lanung oono.
         9 Owarong po niwoli ono, om orogo no nitaak so lobuw omiskin!” koo.
         10 Nga noilaan-a ni Yisus pikiran nosiro ri, tongaro yo sono Niyo nosiro nu, “Nokuro
         su umungot kou nu woinoi iitu? Mugogoma’on iyo nu owarong sobana suat so Aku.
         11 Sombiya-biya ya koponabang kou nu lobuw omiskin, nga Aku oduruk-o kotondiang so kou.
         12 Orati yo po nu nopoisu’ iyo so Aku nu inosak lanung-o, putimos-timosan niyo nu polobongan
         so Aku.
         13 Ondomo muyu tangar Ku iitu! Siombo-ombo ya poobaran nu Abar Owarong kiat so Kinoringan
         so pilolongkop nu wonuo tu, ginama’ nu woinoi iitu no nga kotuturan-a, pongoondoman
         so iyo,” koo.
         14 Miano yo sono si Yudas Iskariut, ido ungkiat so opulu om duo mompomaid ni Yisus,
         so ongo wowaidon nu imam,
         15 om mutongaro yo nu, “Bang nikomouli’ ku Iyo so kou, onu itaak muyu so aku?” koo.
         Mongiapo yo sono nosiro tolu nopulu kaping siin pirok, om taaki yo nosiro so iyo.
         16 Kiat-o nu iri minongimat-a si Yudas nu kosiwatan mongoraai so si Yisus.
         17 Nologa’ yo po ponimpuunan nu Rami-Rami nu Baang-Baang D’ado Pongombang, lumogaa yo
         mompomaid ni Yisus dii so Iyo mongoduat nu, “Siombo ka koinginan Mu ponodia’an mai
         nu iinokanon nu Runat Paska?” koo.
         18 Sumombuto yo Iyo nu, “Ian kou yo sumambat so ido koyuwan so bandar iitu om tongaro
         muyu nu, ‘Minutangar guru mai ri nu, oduruk-o kopotoyan Niyo, indadi, moingin Iyo
         om mompomaid Niyo murami-rami nu Paska so waloi mu tu,’ koo yo muyu ya,” koo si Yisus.
         19 Osipo yo nu mompomaid Niyo ri onu yo po nisuu’ Niyo so nosiro ri. Sodiaa yo nosiro
         iinokanon nu Runat Paska oono.
         20 Awi ri po, lumogaa kai yo sono maid so si Yisus so waloi iiri om mongokano kai yo.
         21 Laid mai mongokan-i, mutongaro yo si Yisus nu, “Pokoiloon Ku kou nu, ido koyuwan
         so kou mongoraai so Aku,” koo.
         22 Mompomaid Niyo ri nga ongo lulunggui sono nu norongou tinangar Niyo ri. Sumombuto
         yo nosiro soro ido-ido so Iyo nu, “Oo Tuhan, tantu okon-a ko Aku su kuanon mu!” koo.
         23 Sumombuto yo Iyo nu, “Ono lobuw poloob nu baang-baang so mangkuk Ku no su mongoraai
         so Aku.
         24 Matoi Aku ya nai’, Anak nu Riniba, soko tinangar nu poo’abar nu Kinoringan gulu ri
         nokosurat so Buuk Niyo, nga aagut-o lobuw mongoraai so Aku no. Gaam nai’ dai iyo nopuanak,”
         koo.
         25 Sumombuto yo si Yudas nu, “Oo Guru, tantu okon-a ko aku su kuanon Mu,” koo. Sumombuto
         yo Iyo nu, “Oo, ikau-o!” koo.
         26 Laid mai mongokan-i, mongolapo yo si Yisus nu baang-baang om mongunsopoto yo so Kinoringan.
         Kobi-kobio yo Niyo baang-baang iiri om boogio yo so kai maid nu mutangar nu, “Olapo
         om okano muyu yo! Itu yo su koyuwan Ku,” koo.
         27 Nopupus iri, olapo yo Niyo sawan kiasuw nu anggur-i, mongunsopoto yo so Kinoringan,
         om taaki yo Niyo so kai inuyud mutangar nu, “Ponginum kou yo kiawi’ nu itu.
         28 Itu yo su raa’ Ku, iri minonapus nu janji nu Kinoringan, nituntug suat so lobuw suang
         pongidu’ nu koraayan nosiro.
         29 Pokoiloon Ku kou nu, kiat kosiono dai yo su monginum nu anggur musingkoinum toko
         nu anggur wagu so Pogkuosaan nu Amo Ku,” koo.
         30 Nopupus iri, muloguo kai yo mongorayou nu Kinoringan om noopod kai mulagu, miano
         kai yo so Bulud Jaitun.
         31 Mutongaro yo sono si Yisus so mompomaid Niyo ri nu, “Awi tu, putongiasan muyu Aku
         mongolaiw, so’ nokosurat-o so Buuk nu Kinoringan nu, ‘Potoyon nu Kinoringan wowaidon
         oono, om mompomaid Niyo no botongiasan mulaiw,’ koo ri.
         32 Nga oluli’an Aku ya, om mogulu Aku so kou mian so Galilia,” koo.
         33 Mutongaro yo si Pitrus nu, “Poogol pona nosiro so Ikau, nga aku dai ya,” koo.
         34 Nga mutongaro yo Iyo so si Pitrus nu, “Ondomo yo! Awi tu, dai po kopongingkukuuk
         piu’ no, intolu ko yo mongolim so Aku,” koo.
         35 Nga sumombuto yo si Pitrus nu, “Monganggur aku matoi maid so Ikau. Adang-a nu mongolim
         aku so Ikau,” koo. Wokon mompomaid-i nga soko iri ya tinangar.
         36 Nopupus iri, miano yo si Yisus om mompomaid Niyo ri so ido tontong ingoranan Gitsamani.
         Mutongaro yo Iyo so nosiro dii nu, “Ogom kou po tuui. Mian Aku po dii mogdu’a,” koo.
         37 Iningolan sono Niyo si Pitrus om duo anak ni Jibidius, om Iyo nga umogutan om sobana
         ko gumagau.
         38 Mutongaro yo Iyo so mompomaid Niyo ri nu, “Sobana ko maagut inawo Ku no om moipopatoi
         yo koirosaan Ku. Ogol kou yo tuui om maid kou yo so Aku mingat-ingat,” koo.
         39 Rumowu-rowuo po Iyo om sumurukudo yo so tana’ ri mogdu’a nu, “Oo Amo! Bang oingin
         Ko, kodi yo poirosaani so Aku kosonsora’an iitu no,” koo.
         40 Nopupus iri, mululio yo Iyo so tolu mompomaid iiri, om nosunsungan Niyo moturuw.
         Mutongaro yo sono Iyo so si Pitrus nu, “Insan sonjaam bo gaam nga dai kou koingat-ingat
         maid so Aku.
         41 Pogdu’a om koingat-ingato muyu yo, su’ dai kou maid so ponginaman. Inawo muyu no
         moingin sobana momaal dadan nu owarong, nga dai kogoos kou momaal nu ono so’ kou yo
         po lobuw-a,” koo.
         42 Nobogdu’a po si Yisus nu, “Oo Amo! Bang itu yo su koinginan Mu nu subai oirosaanan
         Ku kosonsora’an iitu, ono yo su otuman,” koo.
         43 Nopupus iri, mululio yo Iyo so mompomaid Niyo ri om nosunsungan-a Niyo nosiro moturuw
         po, so’ sobana ko dinudu’on nosiro.
         44 Niogol po Niyo koimbagu nosiro om minogdu’a yo nu soko tinangar Niyo togna ri.
         45 Nopupus iri, mululio yo Iyo so mompomaid Niyo ri om mutongaro yo nu, “Dai kou po
         ka norios? Siowi muyu yo! Nologa’ yo pokomouli’an so Aku so lobuw oraai.
         46 Rios kou yo om kayo toko yo! Orani yo lobuw mongoraai so Aku no,” koo si Yisus.
         47 Dai po nopupus si Yisus mutangar, lumogaa yo si Yudas, ido kiat so opulu om duo mompomaid
         Niyo ri, minongowit nu lobuw suang, wokon kibosi, wokon kibangkau, om wokon kibobobog.
         Sinuu’ nosiro nu ongo wowaidon nu imam, om wowaidon nu lobuw Yaudi.
         48 Pinokoilo laid ni Yudas ongo lobuw ono nu, “Lobuw singudan ku no, ono yo su okomo
         muyu,” koo.
         49 Tumorus-o ya si Yudas dii si Yisus om mutongaro yo nu, “Oo Guru, onu abar?” koo,
         om singudi yo si Yisus.
         50 Sumombuto yo Iyo nu, “Oo lakitu! Onu tomod muyu lumoga’ tuui?” koo. Rumonio yo sono
         lobuw suang-i mongaakom so si Yisus.
         51 Ido mompomaid Niyo minongaawut nu badung om wintoso yo uripon nu wowaidon nu imam-i,
         noutas tolingo ri.
         52 Tongaro yo sono ni Yisus mompomaid Niyo iiri nu, “Posorungo yo badung ono, so’ isai
         yo po momatoi nu lobuw badung su pokayon, badung-a su kopatoi so iyo.
         53 Bang mokitabang Aku so Amo Ku so surga, sonduun-duun-a monuu’ Iyo nu ongo susuu’on
         Niyo nu osuang po ko’ opulu om duo posukan nu soujar iitu.
         54 Nga bang soko ono, dai otuman tinangar so Buuk nu Kinoringan-i nu, subai ourug itu,”
         koo.
         55 Mutongaro yo sono Iyo so lobuw suang-i nu, “Lobuw oraai Aku bo gaam su linumoga’
         kou maid nu badung om bangkau mongaakom so Aku. Runat-runat montuduk Aku so kou so
         Waloi Maayo nu Kinoringan, nga dai muyu ya Aku inakom.
         56 Nga owarong-a nu soko itu su’ otuman nisurat so Buuk nu Kinoringan nu poo’abar Niyo
         gulu ri,” koo. Nopupus iri, mulaiwo yo sono kiawi’ mompomaid Niyo ri.
         57 Owito yo sono si Yisus nu lobuw minongaakom so Iyo ri so waloi nu Imam Maayo ingoranan
         so si Kayapas, pinuimpugan nu ongo moomontuduk nu Ukum om wowaidon nu lobuw Yaudi
         ri.
         58 Pagka moingin si Pitrus mongimpatong ong onu koompusan so si Yisus, sumuuto yo iyo
         ontob so natad nu waloi nu Imam Maayo ri, om mogomo yo iyo maid nu moongipat nu waloi
         oono.
         59 Mogkari’-kari’ ongo wowaidon nu imam, om lobuw wokon so Poongobisora’an nu Ugama
         modium nu pounayan mongukum so Iyo nu potoyon.
         60 Nga d’ado pounayan nosiro monginsala’ so Iyo pudi osuang lobuw monapud so Iyo nu
         topudan dai obana. Olaid-laid, lumogaa yo sono duo koyuwan mutangar nu,
         61 “Minutangar lobuw iitu nu, ‘Uyason Waloi Maayo nu Kinoringan, om kotoluan-o oulit
         Ku yo,’ koo Iyo,” koo nosiro.
         62 Mundiio yo sono Imam Maayo ri om duato yo niyo si Yisus nu, “Dai Ko ya ka sumambut
         nu topudan so Ikau-o?” koo.
         63 Nga minukokop nai’ si Yisus. Tongaro po Iyo nu Imam Maayo ri nu, “Bontolo yo paabar
         so kai ong Ikau-o su Raja Nijanji nu Kinoringan, ono yo Anak nu Kinoringan,” koo.
         64 Sumombuto yo Iyo nu, “Nosuat bana mu mutangar. Pagka soko ono, kiat kosiono poimaid
         kou yo nu osiou muyu Aku ong wagu mogom umpak so wanan nu Kinoringan, om osiou muyu
         Aku lumoga’ koimbagu so wonuo tu nosolui nu kawut,” koo.
         65 Pisi’-pisio yo sono nu Imam Maayo ri sabung niyo ri om mutongaro yo nu, “Dai muru’
         modium nu wokon lobuw monapud so Iyo, so’ kou kiawi’ nga nokorongou nu tinangar Niyo
         no mongusiba’ nu Kinoringan.
         66 Indadi, onu dikou pikiran kosiono?” koo Imam Maayo ri. Sumombuto yo nosiro nu, “Kisala’
         Iyo om subai potoyon,” koo.
         67 Durai yo nosiro buatan ni Yisus, om lubako yo, wokon monampar
         68 maid nu mutangar nu, “Oo su PinokoRaja Nijanji nu Kinoringan, tokodo ong isai monampar
         so Ikau-o,” koo.
         69 Mogom-ogom si Pitrus so dilabus-i, lumogaa yo sono ido roraa dii so iyo mongoduat
         nu, “Okon ka ko ikau nga una’ ya ni Yisus, lobuw Galilia oono?” koo.
         70 Nga mongolimo yo iyo nu, “Dai ku oilaan ong onu orati nu tongaron mu no,” koo.
         71 Miano yo si Pitrus so pintu nu galang nu natad-i. Nosiou sono iyo nu ido woinoi kukumoraja
         wokon, om mutongaro yo so lobuw wokon dii ri nu, “Lobuw iitu no songuna’an-a so si
         Yisus, iri kiat so Najarit-i,” koo.
         72 Nga mongolimo ya si Pitrus nu, “Bana-bana nu dai ku otondu’an lobuw oono,” koo.
         73 Dai olaid kiat nu iri, lumogaa yo ongo lobuw-i dii so iyo mutangar nu, “Ikau-o po
         una’ ni Yisus, so’ muinong poomutangar muyu,” koo.
         74 Mutongaro yo iyo maid nu mongibot nu, “Dai ku otondu’an lobuw oono,” koo iyo. Soko
         iri po, mongingkukuuko yo su piu’.
         75 Noondoman-o sono ni Pitrus tangar ni Yisus so iyo ri nu, “Tadi’ mongingkukuuk piu’
         no, ong intolu ko yo mongolim nu dai otondu’an mu Aku,” koo ri. Lumobuso yo sono iyo
         om moginoontob-o yo tumangi’.

1 Osarap-sarap po, muimpugo yo ongo wowaidon nu imam om wowaidon nu lobuw Yaudi ri
         muupakat momatoi so si Yisus.
         2 Kogosi yo nosiro akod longon Niyo ri om owito yo dii si Pilatus, gobonor nu Ruum
         so Yudia nu iya iiri.
         3 Noilaan-o po ni Yudas Iskariut nu inukuman si Yisus nu potoyon, minususun-a sono
         iyo. Ulii yo niyo tolu nopulu kaping siin pirok iiri so ongo wowaidon nu imam om wowaidon
         nu lobuw Yaudi ri,
         4 om mutongaro yo nu, “Kikoraayan aku so’ nopokomouli’ aku nu lobuw d’ado sala’ nu
         potoyon,” koo. Nga sumombuto yo nosiro nu, “Poduli’ mai so ikau, okon ko kai ya! Ikau-a
         ikau,” koo nosiro.
         5 Bobiti ya niyo siin iiri so Waloi Maayo nu Kinoringan-i om mulaiwo yo iyo musimpatoi.
         6 Pumpungo yo sono siin iiri nu wowaidon nu imam-i om mutongaro yo nu, “Dai kowasa
         niasuw siin iitu so poianan nu siin so Waloi Maayo nu Kinoringan, so’ pinomatoi nu
         lobuw,” koo.
         7 Nokopuupakat-o po nosiro, pokayo yo sono nosiro siin iiri pomoli nu tana’ ingoranan
         nu Tana’ nu Moomaal nu Kuron. Tana’ oono poolobongan nu lobuw okon ko Yaudi.
         8 Ono yo ko’ sampai kosiono tu, tana’ iiri ingoranan nu Tana’ Raa’ orati nu ono, tana’
         winoli nu siin pinomatoi nu lobuw.
         9 Soko iri po, notuman-o tinangar nu poo’abar nu Kinoringan gulu ri, si Yirimia nu,
         “Orogaan Iyo nu lobuw Israil tolu nopulu siin pirok,
         10 om siin oono pinomoli nu Tana’ nu Moomaal nu Kuron, soko iri nisuu’ nu Kinoringan
         so aku ri,” koo ri.
         11 Nokologa’ si Yisus dii si Pilatus, duato yo sono niyo si Yisus nu, “Raja Ko ka nu
         lobuw Yaudi?” koo. “Oo. Bana ya tangar mu no,” koo si Yisus,
         12 nga dai muad sinumambut Iyo nu topudan nu wowaidon nu imam om wowaidon nu lobuw Yaudi
         ri.
         13 Pagka soko iri, mutongaro yo si Pilatus so Iyo nu, “Orongou Mu ya ka totapud nosiro
         so Ikau-o?” koo.
         14 Nga dai ya muad sinumambut Iyo, sampai noiranan gobonor-i.
         15 Koopotan, koduung ong Runat Paska, polabus gobonor nu ido koyuwan kiat so jiil, mongowaid
         nu koinginan nu lobuw suang.
         16 Iya oono, kuwai ido koyuwan nojiil obantug nu oraai, ngaran niyo si Barabas.
         17 Noimpug-o po lobuw-i, mongoduato yo si Pilatus so nosiro nu, “Isai koinginan muyu
         nilabus ku, si Barabas ko’ si Yisus, ono pinokoRaja Nijanji nu Kinoringan-o?” koo.
         18 Tinangar ni Pilatus soko iri, so’ noilaan-o niyo nu inakom nosiro si Yisus, om nikomouli’
         so iyo, so’ mokimurindi nosiro.
         19 Iya nu dii si Pilatus so poongobisora’an-i, kinodawan iyo nu sawo niyo ri nu, “Ikod-o
         kisimpor mongoraai nu lobuw d’ado sala’ oono, so’ kolaa’-laa’ sobana upian ku siawi
         suat so Iyo,” koo.
         20 Nga ogaran nai’ nu ongo wowaidon nu imam-i lobuw suang-i, mindamo so si Pilatus nu
         nipolabus si Barabas, om si Yisus ukumon nu potoyon.
         21 Mongoduato po gobonor-i so nosiro nu, “Isai ka su koinginan muyu nilabus ku?” koo.
         “Si Barabas!” koo nosiro.
         22 “Bang soko ono, onu waalon ku so Iyo, ono pinokoRaja Nijanji nu Kinoringan-o?” koo
         si Pilatus. “Solibon Iyo!” koo nosiro.
         23 “Nga onu sala’ Niyo,” koo si Pilatus. Lumuapo yo sono nosiro nu osangat nu, “Solibon-a
         Iyo!” koo.
         24 Pagka dai yo koponapan si Pilatus so si Yisus om tumimpuun-o nosiro rumoraayan, mongolapo
         yo iyo nu sungoi om muugaso yo nu palad so tiningkuangon nu lobuw suang-i maid nu
         mutangar nu, “D’ado ya ilo-ilo ku nu poomatoi nu lobuw iitu no. Ono yo ko’ inugasan
         ku palad ku no, pongilaan nu kou ya kou nu itu no,” koo.
         25 Mimbosango yo lobuw suang-i nu, “Oo, kai ya kai om inonakan mai mogkoilo nu poomatoi
         nu lobuw oono,” koo.
         26 Lobusi yo sono ni Pilatus si Barabas om monuuo yo iyo nu lobuw popongolubak om posalib
         so si Yisus.
         27 Nopupus iri, owito yo si Yisus nu ongo soujar-i mian so waloi ni Gobonor Pilatus,
         om muimpugo yo kiawi’ soujar-i so pililiwut Niyo ri.
         28 Luusi yo Iyo nosiro nu pokakas om poingkolomo yo nu sabung mongkomiang-miang.
         29 Tolungasi yo Iyo nosiro nu wakau kiruwi, pinokotupi nu raja. Popongkuyuto yo nosiro
         longon wanan Niyo ri nu tutungkud, om sumurukudo nai’ nosiro so tiningkuangon Niyo
         ri monoruru nu, “Otogui Ko yo su raja nu lobuw Yaudi,” koo.
         30 Durai yo nosiro buatan Niyo ri om olapo nai’ tutungkud-i, pinongolubak nu ulu Niyo
         ri.
         31 Notopodan-o po nosiro monoruru so Iyo, luuso yo nosiro sabung niingkolom nosiro ri,
         om pinopusabung nu sabung Niyo ri. Nopupus iri, owito yo Iyo nosiro lumabus nu nisalib.
         32 Laid nosiro manou-panou, nokosambat nosiro ido koyuwan ingoranan so si Simun kiat
         so Kirini. Sinosogan iyo nosiro monimban nu salib ni Yisus.
         33 Indadi nokologa’ yo sono nosiro so ido tontong ingoranan nu Gulguta, orati “doupuk”.
         34 Poinumo yo nosiro si Yisus nu anggur ginowulan nu ompodu, nga noirosaan-o po Niyo,
         dai ya ininum Niyo.
         35 Solibi yo sono Iyo nosiro om musuuso yo ong isai su kosongapan nu pokakas Niyo ri.
         36 Nopupus iri, mogomo yo nosiro mongipat so Iyo.
         37 Nopopopak nosiro nu papan so dilanggau nu ulu ni Yisus, pinosuratan nu pinounayan
         nosiro momatoi so Iyo nu, Itu Yo Si Yisus, Raja Nu Lobuw Yaudi.
         38 Kuwai ya duo lobuw oraai nisalib nosiro, pinotalad so musompodi Niyo ri.
         39 Ongo lobuw tumalib dii ri, milog-pilog maid-a muragam so Iyo om mutangar nu,
         40 “Minutangar Ko nu uyason Mu Waloi Maayo nu Kinoringan om kotoluan Ko yo mongatag.
         Bang bana nu Anak Ko nu Kinoringan, ulus-o su’ miau Ko,” koo.
         41 Ongo wowaidon nu imam, wowaidon nu lobuw Yaudi om moomontuduk nu Ukum-i nga monoruru
         ya so Iyo nu,
         42 “Monabang Iyo nu lobuw sondiang, nga dai Iyo kopusintabang. Bang bana nu raja Iyo
         nu Israil, mulus Iyo nu ono sono tu om poimaid kai nai’ so Iyo.
         43 Poimaid Iyo nu Kinoringan, om minutangar Iyo nu Anak Iyo nu Kinoringan, nadi siowi
         toko ya ong sopulan ka Iyo nu Kinoringan ko’ dai,” koo nosiro.
         44 Lobuw oraai nisalib so obi’ Niyo ri nga monoruru ya so Iyo.
         45 Tonga’ runat-i, tinumuong sono pilolongkop nu tontong iiri solaid tolu nojaam.
         46 Awi-awi ri, gumiako yo si Yisus mutangar so tangar Niyo nu, “Ili, Ili, Lama Sabaktani!”
         koo. Orati yo po nu iri nga, “Oo Kinoringan Ku, nokuro su linaiwan Mu Aku?” koo.
         47 Mutongaro yo ongo lobuw nokorongou nu tinangar Niyo iiri nu, “Momaau Iyo so si Ilia,”
         koo.
         48 Mongolapo yo sono ido koyuwan so nosiro nu golugut, om loobi yo so sungoi nu anggur
         mousom, tonongi yo Niyo so pompod nu kayu, om suloyi yo niyo so munung ni Yisus.
         49 Nga wokon-i mutangar nu, “Kodi po! Imati toko po ong lumoga’ ya si Ilia monabang
         so Iyo ko’ dai,” koo.
         50 Gumiako po Iyo om nowukatan-o sono.
         51 Iya ya iiri, tabir so Waloi Maayo nu Kinoringan nga nopiduo nopisi’. Tana’ ri nga
         ginumugur sampai noongoruntu’ su bulud nu kowotuan.
         52 Noongobungkar su kolobongan, om osuang lobuw poimaid so Kinoringan iri minatoi-o
         nga noluli’an sono.
         53 Noluli’an-o po si Yisus, nosiro nga linumabus-o kiat so kolobongan om minian so Yirusalim.
         Om osuang lobuw nokosiou so nosiro dii.
         54 Insan wowaidon nu ongo soujar, iri minongipat nu lobong ni Yisus, nga noiranan nu
         nosiou noongourug iiri. Sobana ko linumaa’ nosiro, om minutangar nu, “Bana-bana ya
         nu Anak Iyo nu Kinoringan,” koo.
         55 Kowoinoyan minonundan so si Yisus kiat so Galilia ri, nga nokosiou-a nu nourug iiri
         so dirawu’.
         56 Wokon so nosiro, ono yo, si Maria Magdalina, si Maria ino ni Yakubus om ni Yusup,
         om sawo ni Jibidius.
         57 Awi ri, lumogaa yo ido koyuwan okaya kiat so Arimatia, ingoranan so si Yusup, mompomaid-a
         ni Yisus.
         58 Miano yo iyo dii si Pilatus mokilila’ nu olapon bangkai ni Yisus. Suuo yo sono ni
         Pilatus ongo lobuw niyo ri potaak bangkai ni Yisus so si Yusup.
         59 Olapo yo ni Yusup bangkai iiri om soluyo yo nu koukuputi owagu,
         60 om lobongi yo niyo so lobong winaal niyo so bulud nu watu. Noopod iri, tutubi yo
         niyo nu watu maayo om momponowo yo,
         61 nga mogom-ogom-a si Maria Magdalina om sangai niyo ri so tiningkuangon nu lobong-i.
         62 Susuab nu Runat Pongintoronan-i, sumombato yo ongo wowaidon nu imam om lobuw Parisi
         ri so si Pilatus,
         63 om tongaro yo nu, “Oo tuan! Oondoman mai nu laid po miau nu lobuw moongaakal iri,
         nokoputangar Iyo nu, ‘So kotolu no oluli’an Aku,’ koo.
         64 Pagka soko ono, ponuu’ yo nu lobuw popongipaton nu lobong oono, musingkologa’ nu
         kotolu no, su’ dai otakou nu mompomaid Niyo bangkai Niyo ri om mutangar nai’ nosiro
         nu, ‘Noluli’an-o Iyo,’ koo. Oraai po poongaakal oono ko’ poongaakal nosiro nu timpuun-i,”
         koo nosiro.
         65 Sumombuto yo si Pilatus nu, “Tudi yo ongo soujar moongipat tu. Nosiro yo su mongipat
         nu lobong oono,” koo.
         66 Miano yo sono nosiro maid nu ongo soujar-i mongipat nu lobong-i om momaalo yo nosiro
         nu ponondu’an so watu pinonutub nu lobong-i.

1 Osarap-sarap po nu runat koido ri, miano yo si Maria Magdalina om sangai niyo ri
         so lobong ni Yisus.
         2 Milok po su gumugur tana’ ri nu sobana ko oontob nu ido susuu’on nu Kinoringan kiat
         so surga, minongoluid nu watu pinonutub nu lobong-i, om mogomo yo.
         3 Soko kudilop buatan nu susuu’on iiri, om pokakas-i sobana ko oputi’.
         4 Sobana ko linumaa’ kolobuwan minongipat nu lobong-i, sampai nokokikip om noodan soko
         lobuw minatoi.
         5 Mutongaro yo susuu’on iiri so duo woinoi-i nu, “Ikod kou yo kilaa’! Oilaan ku ya
         nu modium kou so si Yisus, iri nisalib-i.
         6 Nga d’ado yo Iyo tuui so’ noluli’an-o, soko tinangar Niyo nu gulu ri. Siowi toko
         yo so pinopolakan-i.
         7 Uli’ kou yo osikap, om tuturani muyu mompomaid Niyo ri nu noluli’an-o Iyo, om kosiono
         minogulu yo Iyo so Galilia. Dii osiou muyu Iyo. Ondomo muyu yo kodau ku so kou oono,”
         koo susuu’on-i.
         8 Mulaiwo yo sono kiduo woinoi iiri kiat so lobong-i maid nu lumaa’ nga osudu’an-a.
         Mogowo yo nosiro paabar nu noongourug iiri so mompomaid ni Yisus.
         9 Milok po su lumoga’ si Yisus sumambat nu duo woinoi iiri om mutongaro yo nu, “Osanang
         kou yo,” koo. Mundako yo sono nosiro rumani, kumorom so akod Niyo ri, sumamba.
         10 Mutongaro yo Iyo so nosiro nu, “Ikod kou yo kilaa’! Tuturani muyu yo kosusulodan
         Ku ri, su’ mian nosiro so Galilia om osambat Aku nosiro dii,” koo.
         11 Laid manou-panou nu duo woinoi iiri, mulio yo sono tinu-tinu soujar minongipat nu
         lobong ni Yisus, potuturan nu noongourug iiri so ongo wowaidon nu imam-i.
         12 Nokopuupakat-o po ongo wowaidon nu imam-i om wowaidon nu lobuw nu Yaudi ri, taaki
         yo sono nosiro soujar minongipat nu lobong ni Yisus nu osuang siin,
         13 inuyud mutangar nu, “Tuturani muyu yo nu tinakou nu mompomaid ni Yisus bangkai Niyo
         ri nu laid muyu moturuw-i.
         14 Om bang orongou ono nu gobonor-o, imuunan mai ya iyo su’ dai kou kooyang nu kopuraai-raayan,”
         koo nosiro.
         15 Olapo yo nu soujar-i siin nitaak so nosiro ri, om waalo yo niongosuu’ so nosiro ri.
         Nokolongkop-o sono tuturan iiri so lobuw Yaudi om kakal-a poimaid nosiro nu tuturan
         oono nu ono sono tu.
         16 Miano yo sono opulu om ido mompomaid ni Yisus so Galilia, so bulud nituduk ni Yisus
         so nosiro ri.
         17 Nosiou-o po Iyo nosiro so bulud iiri, mongusaa’o yo nosiro so Iyo. Nga kuwai so nosiro
         dai po otoroido inawo.
         18 Mobio yo sono si Yisus dii so nosiro om mutongaro yo nu, “Tinaakan Aku nu kopogboya’an
         nu onu-onu ya so riniba tu om so surga.
         19 Indadi, panou kou yo paabar nu tinongaran Ku, su’ kiawi’ bansa so wonuo tu poimaid
         so Aku, om diu’on muyu nosiro mongorait nu ngaran nu Amo, ngaran Ku Anak Niyo, om
         Atod nu Kinoringan.
         20 Tuduki muyu yo nosiro momaal nu niongosuu’ Ku so kou ri, om ondomo muyu yo nu maid-waid
         Aku so kou musingkologa’ nu pongoowi’an nu wonuo tu,” koo si Yisus.MarkusMarkusMarkusMarkusMarkus
         
            

         
      
   
      
         Markus
12345678910111213141516
   
      
         1
1 Itu yo su ponimpuunan nu Abar Owarong suat so si Yisus Kristus, Anak nu Kinoringan,
         2 soko nokosurat so buuk ni Yisaya, iri poo’abar nu Kinoringan gulu ri nu, “Koo Kinoringan,
         ‘Itu yo sinuu’ Ku, suu’on Ku yo iyo mogulu so Ikau monginduas nu lolanan Mu,’ koo.
         3 Maau-paau ido koyuwan so padang pantai nu, ‘Posodiaa yo inawo muyu no, nu kologa’an
         nu TUHAN, soko monginduas kou nu lalan ong lumoga’ raja,’ koo iyo” koo si Yisaya.
         4 Linumoga’ yo sono si Yuanis Moongodiu’ iiri so padang pantai, mongodiu’ nu lobuw.
         Mutongaro yo iyo nu, “Rorogo kou yo momaal nu koraayan om mokidiu’ yo. Bang waalon
         muyu ono, ompunan kou nu Kinoringan kiat so koraayan muyu,” koo.
         5 Osuang sono lobuw kiat so pilolongkop nu wonuo nu Yudia om kiat so bandar Yirusalim
         minian dii so iyo mongaabar so tiningkuangon nu lobuw suang nu koraayan nosiro, om
         diuo yo ni Yuanis so Bowang Yurdan-i.
         6 Minupokakas si Yuanis nu bulu nu unta winaal, kambot niyo ri nga kulit, om ookanon
         niyo kokapu om paa’ nu munsong.
         7 Minongaabar iyo nu, “Lumoga’ po ido koyuwan maayo kopogboya’an ko’ aku, om dai su
         otoop monguripon so Iyo.
         8 Mongodiu’ aku so kou nu sungoi, nga Iyo yo su monaak so kou nu Atod nu Kinoringan
         pororogo so kou momaal nu koraayan,” koo si Yuanis.
         9 Iya iiri linumoga’ si Yisus kiat so Najarit so wonuo nu Galilia, om diniu’ Iyo ni
         Yuanis so Bowang Yurdan.
         10 Laid Niyo tumindal-i, nosiou Niyo nopitas su langit, om minuntiba Atod nu Kinoringan
         soko asang sinumangkad so ulu Niyo ri.
         11 Norongou-o sono bongut nu Kinoringan kiat so surga nu, “Ikau-o su anak Ku nu koosomodan
         Ku. Koinsanang Ko bana nu inawo Ku,” koo.
         12 Mogtuui inowit si Yisus nu Atod nu Kinoringan so padang pantai.
         13 Opat nopulu runat laid Niyo dii-dii kininaman nu Wowaidon nu Moinat, om mido-ido
         nu kulos-kulos ongo sisiau, nga tinabang-a Iyo nu ongo susuu’on nu Kinoringan.
         14 Nojiil-o po si Yuanis, linumoga’ yo si Yisus dii so Galilia potuturan nu Abar Owarong
         kiat so Kinoringan nu,
         15 “Oduruk-o mogkuasa Kinoringan. Indadi rorogo kou yo momaal nu koraayan om poimaid-o
         nu Abar Owarong oono,” koo.
         16 Laid ni Yisus manou-panou so imbing nu Liu’ Galilia ri, nosiou Niyo duo musulod momukot,
         si Simun om si Andrias.
         17 Tongaro yo Niyo nosiro nu, “Waid kou yo s’aku. Tudukan Ku kou mongingol nu lobuw
         maid so Aku,” koo.
         18 Ogoli ya sono nosiro pukot nosiro ri, om maido yo so si Yisus.
         19 Nokolombus-lombus nosiro, nosiou ni Yisus duo musulod si Yakubus om si Yuanis, inonakan
         ni Jibidius, mongatag nu pukot so alud.
         20 Paawo yo ni Yisus nosiro om ogoli yo nosiro amo nosiro ri om ongo kukumoraja ri,
         om maido yo so si Yisus.
         21 Nokologa’ yo sono si Yisus om mompomaid Niyo ri so Kapornaum. Runat Pongintoronan-i,
         mosuwo yo si Yisus so waloi sosombooyangan-i om montuduko yo.
         22 Noiranan kolobuwan-i so’ montuduk Iyo maid nu kopogboya’an, okon ko soko moomontuduk
         nu Ukum ni Musa.
         23 Mosuwo yo sono ido koyuwan sinorungan nu moinat, om gumonsoko yo nu,
         24 “Oo Yisus, lobuw Najarit, onu ka waalon Mu so kai? Mongobinasa Ko bo gaam so kai.
         Otondu’an ku ya Ikau. Ikau-o su osusi sinuu’ nu Kinoringan,” koo.
         25 Suuo yo ni Yisus moinat sinumarung iiri nu, “Ukokop-o! Pulaiw-o kiat so lobuw iitu!”
         koo.
         26 Pokoporo yo sono nu moinat-i koyuwan nu lobuw-i maid nu ginumonsok, om inuyud-a lumabus.
         27 Lobuw suang-i nga noiranan nu iri, om mududuat nu, “Okon ko nogina-gina tangar Niyo
         iiri. Kikuasa iyo monusub nu komoinatan om musimaid nosiro nu ponuu’an Niyo,” koo.
         28 Nokololongkop-o sono abar suat so si Yisus so wonuo nu Galilia.
         29 Noopod iri, lumobuso yo si Yisus kiat so waloi sosombooyangan-i, om miano yo nosiro
         si Yakubus om si Yuanis so waloi ni Simun om ni Andrias.
         30 Nokaasuw si Yisus so waloi-i, pokoiloo yo sono Iyo nu kolobuwan-i nu tumogom iwan
         ni Simun om migi-gili so poomoturuwan.
         31 Mobio yo si Yisus so woinoi iiri om kuyuti yo Niyo longon-i monuud potungag. Iya
         ya iiri nopoli’an-o woinoi-i om pookano yo niyo nosiro.
         32 Nolidop su runat, osuang lobuw minongowit nu lobuw sumakit om sinorungan nu moinat
         dii si Yisus.
         33 Muimpugo yo lobuw suang kiat so pilolongkop nu bandar iiri so natad nu waloi-i.
         34 Polii yo sono ni Yisus lobuw suang iiri nu boroginis nu osakit om sususubo yo Niyo
         komoinatan-i. Pagka otondu’an Iyo nu komoinatan-i, dai linila’an Niyo nosiro mutangar.
         35 Otuong-tuong po nu susuab-i, tumungago yo si Yisus om miano yo so tontong oyiyingo
         so dilabus nu bandar-i mogdu’a.
         36 Diumo yo sono Iyo ni Simun om kouna’an niyo ri.
         37 Nooyangan-o po nosiro si Yisus, tongaro yo nosiro nu, “Kiawi’ lobuw modium so Ikau,”
         koo.
         38 Nga, sumombuto yo si Yisus nu, “Lumombus toko yo so bandar wokon so kumoronian. Subai
         montuduk Aku ya pudi dii, so’ ono yo su tomod Ku,” koo.
         39 Lumongkopo yo sono si Yisus so wonuo nu Galilia ri montuduk so ongo waloi sosombooyangan
         om monusub nu moinat.
         40 Kuwai lobuw binolangon minian dii si Yisus. Sumorukudo yo iyo so tiningkuangon ni
         Yisus om mutongaro yo nu, “Bang moingin Ko Tuan, opoli’an Mu ya aku,” koo.
         41 Noluluudan si Yisus nu lobuw iiri. Kaangi yo sono Niyo palad Niyo ri potopop so lobuw
         iiri om mutongaro yo nu, “Moingin aku ya. Opoli’an ko yo sono,” koo.
         42 Iya ya iiri nopoli’an-o lobuw-i.
         43 Suuo yo sono ni Yisus lobuw iiri pouli’ om kinodawan nu oogot nu,
         44 “Rongowo yo, kodi yo itu no obar-obari so isai-isai ya, nga panou-o osikap mian so
         imam mokiudio. Oopod ono pongusaa’ yo suat so kinopoli’an mu soko iri nisuu’ ni Musa,
         pongilaan nu lobuw suang nu nopoli’an ko yo sono,” koo si Yisus.
         45 Nga minompanou-a lobuw iiri paabar so siombo-ombo ya, om dai sono kaasuw si Yisus
         so bandar ong osiou nu lobuw suang. Indadi minogol-a sono Iyo so tontong obubulun
         so dilabus nu bandar-i. Soko iri pona, osuang-a lobuw kiat so ombo-ombo lumoga’ dii
         so Iyo.

1 Kotinu-tinuan kiat nu iri, mululio yo si Yisus so Kapornaum. Noilaan-o nu lobuw suang
         nu dii-dii Iyo so waloi.
         2 Indadi osuang sono lobuw linumoga’ muimpug so waloi Niyo ri, sampai ado yo polakan.
         So longobon-i nga nodasok-a nu lobuw. Nopaabar-o sono si Yisus so nosiro nu kodau
         kiat so Kinoringan.
         3 Laid Niyo mutangar-i, lumogaa yo opat koyuwan minonganggung nu lobuw kakung mongowit
         dii so Iyo.
         4 Nga pagka nodasok waloi-i nu lobuw, dai ya nosiro kaasuw mongowit nu kakung iiri
         dii si Yisus. Indadi mindokodo yo sono nosiro so dilanggau nu waloi-i om uangi yo
         taap kosaau dii si Yisus, om uluwi yo nosiro kakung-i maid nu lapik niyo ri.
         5 Noilaan-o po ni Yisus nu opiot koimaidan nosiro so Iyo, mutongaro yo Iyo so lobuw
         kakung-i nu, “Oo lakitu, noompunan-o koraayan mu ri,” koo.
         6 Tinu-tinu moomontuduk nu Ukum ni Musa mogom-ogom dii, mongiro-kiro so inawo nu,
         7 “Isai ka lobuw iitu no? Opogi Iyo mubaag nu Kinoringan. D’ado boto kopongampun nu
         koraayan sondiang ko Kinoringan!” koo.
         8 Noilaan-a ni Yisus kiro-kiroon nosiro ri, mutongaro yo sono Iyo nu, “Nokuro ka su
         mongiro-kiro kou soko ono?
         9 Ombo ka su musuat tongaron so lobuw iitu no nu, ‘Noompunan-o koraayan mu ri,’ intawa,
         ‘Tungag-o om panou-o,’ koo?
         10 Nga kosiono pointolang Aku so kou nu Aku yo su Anak nu Riniba, om kikopogboya’an
         Aku so riniba tu mongampun nu koraayan,” koo. Tongaro yo sono ni Yisus lobuw kakung
         iiri nu,
         11 “Undii yo, kokato yo poomoturuwan mu no om uli’ yo!” koo.
         12 Mundiio yo lobuw iiri, kokato yo poomoturuwan niyo ri, om lumobuso yo siou-siowan
         nu ongo lobuw-i. Sobana ko noiranan nosiro om minongorayou nu Kinoringan. Mutongaro
         yo nosiro nu, “Dai toko po insan nokosiou nu soko itu,” koo.
         13 Nopupus iri, miano yo si Yisus so Liu’ Galilia. Osuang lobuw minian dii, om montuduko
         yo Iyo so nosiro.
         14 Laid ni Yisus manou-panou dii ri, nosiou Niyo ido moomumpung nu sukai ingoranan so
         si Liwi, anak ni Alpius, mogom-ogom so poonorima’an nu sukai. Tongaro yo iyo ni Yisus
         nu, “Waid-o so Aku,” koo. Mundiio yo si Liwi om maido yo so si Yisus.
         15 Nokologa’ yo po si Yisus om mompomaid Niyo ri so waloi ni Liwi, pookano yo sono niyo
         nosiro. Osuang moomumpung nu sukai om wokon lobuw kikoraayan minaid so si Yisus om
         kosuangan so nosiro songogoman so Iyo om mompomaid Niyo ri mongokan.
         16 Nosiou-o po nu tinu-tinu moomontuduk nu Ukum kiat so puimpugan nu Parisi, nu mido
         si Yisus mongokan so moomumpung nu sukai om wokon lobuw kikoraayan iiri, tongaro yo
         sono nosiro mompomaid Niyo ri nu, “Monguro ka Iyo murung mongokan so moomumpung nu
         sukai om lobuw kikoraayan?” koo.
         17 Norongou-a ni Yisus tinangar nosiro iiri, sumombuto yo sono Iyo nu, “Lobuw kaatu’
         no ya, dai muru’ nu duktur, ono-ono ya lobuw dai kaatu’ no,” koo.
         18 Ido runat, minupuasa ongo mompomaid ni Yuanis om lobuw Parisi ri. Miano yo sono tinu-tinu
         koyuwan dii si Yisus mongoduat nu, “Nokuro ka su kai om lobuw Parisi no mupuasa, nga
         mompomaid Mu no dai?” koo.
         19 Sumombuto yo si Yisus nu, “Odapat muyu ka popupuasa lobuw mususuung so rami-rami
         muontun ong mido-ido po pongantin kusoi-o so nosiro? Tantu dai!
         20 Nga bang kolaiw-o yo pongantin kusoi-o nai so nosiro, mupuasa nai’ nosiro.
         21 D’ado ya lobuw popipil nu kumut owagu po so sabung olaid-o, so’ bang kumut otaan
         nipipil so sabung orobuk-o, rumarad pisi’ nu sabung orobuk-o oono.
         22 Soko ono ya, d’ado lobuw pogalin nu sungoi nu anggur owagu so poianan olaid-o, so’
         tumodak poianan-o. Sungoi nu anggur-o nga ouyaban, poianan-o nga ousiba’. Sungoi nu
         anggur owagu, subai nigalin so poianan owagu,” koo si Yisus.
         23 Ido Runat Pongintoronan, laid ni Yisus om mompomaid Niyo ri tumalib so umo, mongotuo
         yo mompomaid Niyo ri nu paroi om okano yo.
         24 Mutongaro yo sono tinu-tinu lobuw Parisi ri nu, “Nokuro ka su momaal kou nu nipogos
         nu Ukum toko so Runat Pongintoronan?” koo.
         25 Sumombuto yo si Yisus nu, “Dai kou po ka nokobasa’ nu winaal ni Raja Daud gulu ri,
         nu winitilon iyo om kouna’an niyo ri?
         26 Iya nu Imam Maayo si Abiatar, minasuw iyo so Waloi nu Kinoringan mongalap nu baang-baang,
         nokousaa’ yo so Kinoringan, inokan niyo om tinaakan-a niyo kouna’an niyo ri, ampa,
         mongowaid nu Ukum, imam-a su kowasa mongokan nu baang-baang iiri.
         27 Lobuw-o su kinopomaalan nu Runat Pongintoronan, om okon-a ko Runat Pongintoronan
         su kinopomaalan nu lobuw tu.
         28 Aku yo su Anak nu Riniba. Aku yo su kopogbaya’ pudi ong Runat Pongintoronan,” koo
         si Yisus.

1 Mululio po si Yisus so waloi sosombooyangan-i. Dii kuwai ido koyuwan kimai sompodi
         longon.
         2 Tinu-tinu koyuwan dii modium nu pounayan monginsala’ so si Yisus. Indadi, tinoyinu
         ya nosiro nu momali’ ka Iyo nu Runat Pongintoronan ko’ dai.
         3 Mutongaro yo si Yisus so lobuw kimai sompodi longon iiri nu, “Tuui ko yo!” koo.
         4 Mongoduato yo Iyo nu ongo lobuw dii ri nu, “Mongowaid nu Ukum toko, onu ka kowasa
         waalon toko nu Runat Pongintoronan, monabang ko’ mongoraai nu lobuw? Kowasa ka monapul
         intawa momatoi?” koo. Nga dai ya sinumambut nosiro.
         5 Aagut sono inawo ni Yisus nu kookosog nosiro. Monomburorowo yo Iyo so pililiwut Niyo
         ri mungot, om mutongaro yo so lobuw iiri nu, “Kaangi yo longon mu no,” koo. Kaangi
         yo nu lobuw-i longon niyo ri, om sonduun-duun-a nopoli’an.
         6 Lumobuso yo sono lobuw Parisi ri so waloi sosombooyangan-i, om muupokato yo nu lobuw
         ni Irudis nu momatoi so si Yisus.
         7 -
         8 Nopupus iri, miano yo si Yisus om mompomaid Niyo ri so imbing nu Liu’ Galilia, om
         osuang lobuw minaid so nosiro kiat so Galilia, Yudia, Yirusalim, wonuo nu Idumia,
         so sondipawon nu Bowang Yurdan, om so bandar Tirus om Sidun. Linumoga’ nosiro dii
         so Iyo so’ nokorongou-o nosiro nu pinuwaal Niyo.
         9 Pagka osuang sobana lobuw-i, suuo yo sono ni Yisus mompomaid Niyo ri mongalap nu
         alud sokoyan Niyo.
         10 Osuang lobuw pinoli’an Niyo, om muimpit-impit lobuw kiosakit-i rumani dii so Iyo
         tayon ong okuyutan Niyo.
         11 Koduung osiou si Yisus nu kolobuwan sinorungan nu moinat-i, mogtuui sumurukud nosiro
         so tiningkuangon Niyo om gumonsok nu, “Ikau-o su Anak nu Kinoringan!” koo.
         12 Nga sinawoi ni Yisus nosiro nu dai ipotuturan ong isai Iyo.
         13 Nopupus iri, tumidongo yo si Yisus so ido bulud, om paawo yo lobuw koinginan Niyo
         ri. Lumogaa yo nosiro,
         14 om momilio yo Iyo opulu om duo so nosiro om iningoranan Niyo nu pinongoorapan. Mutongaro
         yo Iyo so nosiro nu, “Pinili’ Ku yo kou nu maid s’Aku om suu’on Ku kou paabar nu Abar
         Owarong kiat so Kinoringan,
         15 om kikopogboya’an kou sono monusub nu moinat,” koo.
         16 Itu yo su ngaran nu opulu om duo koyuwan iiri, si Simun (paawon so si Pitrus),
         17 si Yakubus om sulod niyo, si Yuanis, iri inonakan ni Jibidius (iningoranan ni Yisus
         nosiro so si Buanirgis, orati, “Anak nu Korud”),
         18 si Andrias, si Pilipus, si Bartulumius, si Matius, si Tumas, si Yakubus anak ni Alpius,
         si Tadius, si Simun, iri kiat so puimpugan lumawan nu lobuw Ruum,
         19 om si Yudas Iskariut, iri minongoraai sono so si Yisus.
         20 Nopupus iri, mulio yo sono si Yisus om mompomaid Niyo ri. Nga osuang po lobuw linumoga’
         dii so nosiro muimpug, sampai dai kotodiri nosiro mongokan.
         21 Norongou-o po iri nu suku-sakat Niyo ri, miano yo nosiro moongoi so Iyo, so’ kuwai
         minutangar nu, “Minulou-o Iyo!” koo.
         22 Mutongaro yo moomontuduk nu Ukum kiat so Yirusalim-i nu, “Sinorungan Iyo ni Biiljibul!
         Wowaidon nu komoinatan oono yo su minonaak so Iyo nu kuasa monusub nu moinat,” koo
         nosiro.
         23 Paawo yo ni Yisus nosiro om monuturano yo Iyo nu salig-salig nu, “Onu koo ka moinat-o
         koponusub nu moinat?
         24 Bang muimpolanu mualod kolobuwan so ido tontong om musosondiang, tantu obinasa tontong
         oono.
         25 Om soko ono ya ong mualod sompinunguan om mususub, tantu dai tumaan nu olaid.
         26 Soko ono ya pudi Wowaidon nu Moinat om komoinatan-o ong mupipinig om mualod, kopogkuosaan
         nosiro no nga dai otatap tumaan, sondiang ko olaid-o po d’ado yo sono.
         27 Wowaidon nu Moinat oono soko ido koyuwan obasag om osukup sindata mongipat nu waloi
         niyo no. Kiawi’ orata’ niyo no osopulan. Nga bang lumoga’ ido koyuwan obasag po ko’
         iyo mongodoog, lobuw oono koponolod nu kiawi’ orata’ nosongapan niyo no. Aku yo soko
         lobuw obasag oono.
         28 Ondomo muyu yo, kiawi’ koraayan om totongaron mubaag, oompunan-a,
         29 nga bang totongaron mubaag nu Atod nu Kinoringan, dai oompunan, so’ ono yo po koraayan
         musingkolaid,” koo.
         30 (Tinangar ni Yisus soko iri so’ kuwai minutangar nu, “Sinorungan Iyo nu moinat,”
         koo.)
         31 Nopupus iri, lumogaa yo sono ino om kosusulodan ni Yisus. Minongindad-a nosiro so
         dilabus-i, om minonuu’ nu lobuw monogina so Iyo.
         32 Iya oono osuang lobuw mogom-ogom so pililiwut ni Yisus. Mutongaro yo nosiro so Iyo
         nu, “Dii maadi so dilabus ino om kosusulodan Mu ri, mokisosambat so Ikau,” koo.
         33 Nga sumombuto yo si Yisus nu, “Isai ka ino om kosusulodan Ku?” koo.
         34 Siowi yo Niyo lobuw minogom so pililiwut Niyo ri, om mutongaro yo nu, “Itu yo su
         ino om kosusulodan ku!
         35 Isai momaal nu koinginan nu Kinoringan, iyo yo su sulod Ku woinoi kusoi, om ino Ku,”
         koo.

1 Montuduko po si Yisus so imbing nu Liu’ Galilia ri. Lumogaa yo sono lobuw suang tumutuk
         dii so Iyo, indadi sinumakoi-a Iyo so alud om lobuw-i minundii so imbing-i.
         2 Osuang nituduk Niyo so nosiro maid nu salig-salig nu,
         3 “Rongowo muyu yo! Ido koyuwan noposasad nu sampug.
         4 Posasad iyo ri, kuwai nopitak so lalan, om lumogaa yo sono su bombolog mongaawi’
         moninduk nu sampug iiri.
         5 Kuwai ya nopitak so tana’ kikowotuan om onipis su tana’. Tinumuu’ ya sampug oono,
         6 nga kumodato yo po, linumonot sono so’ dai nokolalom su wakat.
         7 Kuwai ya nopitak so koruwian. Tinumuu’ ya nga notopu’an nu koruwian-i, om nolonot
         om dai nokopubua’.
         8 Nga kuwai ya nopitak nu sampug iiri so tana’ owarong. Tinumuu’ yo sono, om inumokang
         om minubua’. Pinumpung-i kuwai yo tolu nopulu, onom nopulu om kuwai ya sampai maatus
         minitalan,” koo si Yisus.
         9 Mutongaro po Iyo nu, “Bang kitolingo kou ya, rongowo muyu yo,” koo.
         10 Iya nu ido-ido si Yisus, lumogaa yo sono dii so Iyo opulu om duo mompomaid Niyo ri
         om wokon moongowaid so Iyo ri mongoduat ong onu orati nu salig-salig iiri.
         11 Sumombuto yo si Yisus so nosiro nu, “Tinaakan kou yo nu Kinoringan nu pongoorotian
         suat so gama’ Niyo mogkuasa soko raja nu lobuw poimaid so Iyo.
         12 Ono yo ko’ solig-soligon Ku montuduk so nosiro tayon ong, ‘Monsiou pona nosiro nga
         soko dai ya kotondu’. Orongou pona nosiro nga soko dai ya korongou om dai koorati.
         Bang kotondu’ nosiro om koorati, mululi’ ya nosiro so Kinoringan om ompunan Niyo,’
         koo ri,” koo si Yisus.
         13 Mutongaro yo sono si Yisus so nosiro nu, “Bang dai muyu oorotian salig-salig iiri,
         dai kou ya koorati nu salig-salig wokon.
         14 Lobuw posasad iiri soko lobuw potuturan nu tinongaran nu Kinoringan.
         15 Sampug nopitak so lalan-i, iri yo su soko lobuw mongorongou nu tinongaran nu Kinoringan,
         nga dai ya oorotian nosiro. Lumogaa yo sono Wowaidon nu Moinat monolod nu tinongaran
         iiri so inawo nosiro om olupaan sono.
         16 Sampug nopitak so tana’ kikowotuan-i, iri yo lobuw nu insan-o mongorongou nu tinongaran
         iiri om poimaid sono nu sobana ko osudu’ inawo,
         17 nga dai ya kosondot so inawo nosiro, om sontagal-o olupaanan-o. Bang kikoogutan-o
         nosiro intawa indoraayon so’ nopoimaid nu ono, dai yo sono poimaid nosiro.
         18 Om sampug nokosasad so koruwian-i, iri yo kolobuwan mongorongou nu tinongaran iiri,
         19 nga gumagau-o po nosiro suat so kokoyaan, om koinginan so kowiawan nosiro kondiri,
         olupaan-o sono nosiro tinongaran nu Kinoringan, om gogoma’on nosiro nga dai yo musuat
         so koinginan Niyo.
         20 Nga sampug nokosasad so tana’ owarong-i, iri yo lobuw mongorongou nu tinongaran nu
         Kinoringan, poimaid-o sono om gogoma’on nosiro musuat so koinginan nu Kinoringan,
         soko sampug nisasad om osuang pinumpung. Kuwai yo tolu nopulu, onom nopulu om kuwai
         ya maatus minitalan,” koo si Yisus.
         21 Mutongaro po si Yisus nu, “D’ado ya lobuw monikit nu politaan om tutuban sono nu
         montaya, intawa isusuk so poomoturuwan, sondiang ko nisiit so dilanggau.
         22 Ono sono tu, kuwai yo pontudukan Ku dai oorotian nu lobuw, nga ong wagu kointolang-a
         nu Kinoringan om oorotian nai’.
         23 Bang kitolingo kou ya, rongowo muyu yo itu no kowarong-warong!” koo si Yisus.
         24 Mutongaro po si Yisus so nosiro nu, “Kimati muyu yo onu yo po rongowon muyu! Sukuban
         pokayon muyu so lobuw, ono ya su pokayon nu Kinoringan suat so kou.
         25 Lobuw mongkinongou om mongoorati nu pontudukan Ku no, koorati iyo. Nga lobuw dai
         mongkinongou nu pontudukan Ku no, nokuro ong sabat-a oorotian nga lumiong,” koo si
         Yisus.
         26 Mutongaro po si Yisus nu, “Koduung ong mogkuasa Kinoringan soko raja, gama’ Niyo
         soko ido koyuwan posasad nu linsou so umo.
         27 Awi moturuw iyo, runat mugogoma’on iyo, linsou iiri tumuu’ yo sono om inumokang,
         nga dai ya oilaan niyo ong onu kourug-urug nu iri.
         28 Iri yo tana’ ri su nopookang nu tuu’ nu linsou iiri, gulu po tangkai, taruk, om bua’
         nai’ kionsi.
         29 Noonsak-o po bua’ iiri, kotuo yo sono nu lobuw noposasad-i iya nu poongotu’an,” koo.
         30 Mutongaro po si Yisus nu, “Mongaabar Aku nu gama’ ong mogkuasa yo Kinoringan soko
         raja, ono yo
         31 soko linsou oworos nisasad so umo. Togna ri oworos om dai poduli’on nu lobuw,
         32 nga kotuu’ po, ourug sono nu kayu okutuw, osiou nu lobuw suang, om murumun su bombolog
         so raan-o,” koo.
         33 Soko ono yo poomontuduk ni Yisus nu lobuw suang maid nu boroginis salig-salig ontob
         oorotian nosiro.
         34 Dai Iyo mutangar-tangar so nosiro ong okon ko solig-soligon Niyo. Nga bang Iyo ya
         om mompomaid Niyo ri, potarang Iyo sono nu kiawi’-awi’ oono.
         35 Awi-awi nu runat iiri, tongaro yo ni Yisus mompomaid Niyo ri nu, “Kayo toko yo muripau,”
         koo.
         36 Laiwi yo nosiro lobuw suang iiri, om sumokoyo yo mompomaid ni Yisus so alud sokoi-sokoyan
         laid Niyo ri, om tumulako yo nosiro. Kuwai ya alud wokon sinokoyan nu lobuw sumuut
         so nosiro.
         37 Muoso yo sono nu opogon, om liu’ ri nga ginumumbang sampai nosungoyan alud-i,
         38 nga moturuw si Yisus so muri ri. Riosi yo Iyo nu mompomaid Niyo ri om tongaro yo
         nu, “Oo Guru! Dai mu ka poduli’on? Matoi toko yo itu!” koo.
         39 Rumioso yo si Yisus om suuo yo Niyo uos-i nu, “Odog-o!” koo, om gumbang-i, “Intoron-o!”
         koo. Minintoron-o sono muos, om liu’ ri nga d’ado yo muad gimpung.
         40 Mutongaro yo si Yisus so mompomaid Niyo ri nu, “Nokuro su lumaa’ kou? Dai po ka poimaid
         kou?” koo.
         41 Sobana ko linumaa’ nosiro om mutotongar-tongaro yo nu, “Isai ka lobuw iitu no su
         uos om gumbang nga musimaid suu’on Niyo?” koo.

1 Indadi nokologa’ yo sono nosiro so sondipawon nu Liu’ Galilia so wonuo nu Gorasa.
         2 Nokotindal-a si Yisus so alud-i, lumogaa yo ido kusoi kiat so kolobongan sumambat
         so Iyo.
         3 Lobuw iiri sinorungan nu moinat om polak-polak-o po so kolobongan. Dai yo okogosan
         iyo pudi rantai su pongkogos.
         4 Obulit-o kogosan nu rantai akod longon niyo, nga owukat-o po om bosi niapid so akod
         niyo ri opodang-a niyo. Sobana ko obasag iyo sampai d’ado koponguut so iyo.
         5 Awi runat mogilolongkop iyo so kolobongan om so kobubuludan, maid nu muap-luap om
         musimpilat nu watu.
         6 Orawu’ po, nosiou-o niyo si Yisus. Mundako yo iyo sumamung om sumurukudo yo so tiningkuangon
         Niyo ri.
         7 Lumuapo yo iyo nu, “Oo Yisus, Anak nu Kinoringan Opangkat! Kuroon Mu ka aku? Mindamo
         aku so Ikau so ngaran nu Kinoringan, kodi aku yo sonsoraa!” koo.
         8 (Minutangar iyo soko iri, so’ sinuu’ ni Yisus moinat-i polaiw kiat dii so iyo).
         9 Duato yo iyo ni Yisus nu, “Isai ka ngaran mu?” koo. Sumombuto yo lobuw iiri nu, “Ngaran
         ku si Ligiun, so’ bana ko osuang kai!” koo.
         10 Minindamo sobana lobuw iiri so si Yisus, nu dai niposusub moinat-i kiat dii.
         11 Orani dii, osuang ulod moingpoongokan so ombaron.
         12 Mutongaro yo sono moinat-i so si Yisus nu, “Lilai kai yo sumarung so ulod oono,”
         koo.
         13 Lilai yo ni Yisus nosiro, om lumobuso yo kiat so lobuw-i sumarung so ulod-i. Mundako
         yo sono ulod-i tumuop so liu’ ri, om nolosod-a sono. Koosuang nu ulod iiri kiro-kiro
         duo noribu.
         14 Mundako yo moongipat nu ulod-i potuturan nu iri so lobuw so bandar om kampung so
         kumoronian-i, om osuang lobuw minian monsiou nu iri.
         15 Miano yo nosiro dii si Yisus om nosiou-o nosiro lobuw sinorungan nu moinat-i mogom-ogom.
         Kipokakas-o sono iyo om osayu yo pongindan. Nosiro kiawi’ linumaa’.
         16 Lobuw nokosiou kondiri nu iri, nopotuturan so nosiro nu nourug so lobuw sinorungan
         nu moinat-i om ulod-i.
         17 Suuo yo sono si Yisus nu ongo lobuw-i polaiw.
         18 Iya ni Yisus sumakoi koimbagu so alud-i, mindomoo yo lobuw baya’ sinorungan nu moinat
         iiri nu maid.
         19 Nga dai linila’an ni Yisus. Ala’ nai’ tinangar nu, “Uli’ yo om tuturani yo so anak
         sulod mu poonabang om koowarong nu Kinoringan so ikau,” koo si Yisus.
         20 Momponowo yo lobuw iiri so tontong ingoranan nu Opulu Bandar potuturan nu pinonobangan
         ni Yisus so iyo ri. Noiranan sono lobuw nokorongou nu tuturan niyo ri.
         21 Mululio po si Yisus muripau so liu’ ri. Lumogaa yo sono lobuw suang muimpug so pililiwut
         Niyo ri.
         22 Si Yairus, wowaidon so waloi sosombooyangan so bandar iiri, nga linumoga’ ya. Nosiou-o
         po niyo si Yisus, mundako yo iyo lumoga’ sumurukud so tiningkuangon Niyo ri
         23 mindamo nu, “Sumakit sobana anak woinoi ku ri. Tobango aku yo. Loga’ yo dii potopop
         nu palad Mu no so koyuwan niyo su’ opoli’an,” koo.
         24 Maido yo sono si Yisus so iyo om osuang-a lobuw minaid.
         25 Kuwai sono ido woinoi morosakit nu tumuntug opulu yo om duo toun laid.
         26 Naawi’ yo niyo pobarai kiawi’ orata’ niyo ri so lobuw moongubat so iyo, nga dai ya
         iyo opoli’an, ala’ nai’ sumosooi.
         27 Norongou-o po niyo abar suat so si Yisus, sumurato ya iyo so lobuw suang-i rumani
         dii si Yisus kiat so tinoudion,
         28 so’ oilaan niyo so inawo nu, otudul pona niyo sabung ni Yisus, opoli’an-o iyo!
         29 Tudulo yo niyo sabung ni Yisus om sonduun-duun-a minintoron tumuntug, om noilaan-o
         niyo nu nopoli’an-o.
         30 Iya ya iiri, noirosaan ni Yisus nu kinumurang kuasa Niyo. Kumowiio yo sono Iyo mongoduat
         so lobuw suang-i nu, “Isai ka minonudul nu sabung Ku tu?” koo.
         31 Sumombuto yo sono mompomaid Niyo ri nu, “Siowi bo! Osuang lobuw muimpit-impit. Nokuro
         su mongoduat Ko po nu isai minonudul nu sabung Mu no?” koo.
         32 Nga monomburorowo yo si Yisus so pililiwut Niyo ri mongudio ong isai minonudul nu
         sabung Niyo ri.
         33 Noilaan-o po nu woinoi iiri onu nourug so iyo, miano yo iyo sumurukud so tiningkuangon
         ni Yisus maid nu mikip-kikip lumaa’ om paabar nu iyo yo su minonudul.
         34 Mutongaro yo sono si Yisus so woinoi-i nu, “Oo, anak! Pagka nopoimaid ko, nopoli’an
         ko yo! Panou-o om ikod-o kigagau. Dai yo sono sumoup osakit mu ri!” koo.
         35 Laid ni Yisus mutangar, lumogaa yo tinu-tinu susuu’on kiat so waloi ni Yairus pokoilo
         nu, “Minatoi-o anak mu ri. Kodi yo oguto guru iitu no,” koo.
         36 Dai ya pinoduli’ ni Yisus pinutangar nosiro ri, nga tongaro yo Niyo si Yairus nu,
         “Ikod-a kilaa’! Poimaid-o!” koo.
         37 Lumombuso yo si Yisus, nga dai linila’an Niyo ongo lobuw-i maid so Iyo, sondiang
         ko si Pitrus, om duo musulod si Yakubus om si Yuanis.
         38 Nokologa’ nosiro so waloi ni Yairus, nosiou ni Yisus lobuw dii botongi’an om bousoyan.
         39 Mosuwo yo sono Iyo om mutongaro yo so nosiro nu, “Nokuro su umogutan om tumangi’
         kou? Okon-a ko minatoi lolaing oono, moturuw-a,” koo.
         40 Muoyako yo sono nosiro so Iyo. Pagka soko iri, suuo yo nosiro ni Yisus polabus. Ingoli
         yo Niyo ino amo nu lolaing iiri om tolu mompomaid Niyo ri masuw so bilik ginilian
         nu lolaing-i.
         41 Kuyuti yo ni Yisus longon nu lolaing iiri om mutongaro yo nu, “Talita kum,” koo.
         Orati nu iri, “Oo su woinoi, tungag-o!”
         42 Tumungago yo roraa iiri om musimponowo yo. Umur niyo opulu yo om duo toun. Noiranan
         sono lobuw nokosiou nu iri.
         43 Nga sobana ko pinogos ni Yisus nosiro potuturan nu iri so isai-isai ya. Mutongaro
         yo Iyo nu, “Pookano muyu yo lolaing iitu,” koo.

1 Dai olaid kiat nu iri, mululio yo si Yisus om mompomaid Niyo ri so inungkiaton Niyo
         ri.
         2 Runat Pongintoronan, miano yo si Yisus montuduk so waloi sosombooyangan. Noiranan
         kiawi’ lobuw nokorongou nu pontudukan Niyo ri om minutangar nu, “Siombo gaam pinoguru’an
         Niyo? Om kiat siombo kuasa Niyo momaal nu koiran-iran?
         3 Okon ka ko Iyo yo iri tukang kayu ri? Ino Niyo si Maria, om kosusulodan Niyo si Yakubus,
         si Yusup, si Simun om si Yudas. Kosusulodan Niyo woinoi nga tuui-a minolak,” koo.
         Pagka soko iri, tinulak sono Iyo nosiro.
         4 Mutongaro yo si Yisus so nosiro nu, “Koduung poo’abar nu Kinoringan, orumaton so
         kiawi’ tontong, nga dai orumaton so tontong om kosusulodan niyo kondiri,” koo.
         5 Pagka dai nopoimaid nosiro, dai ya minomaal Iyo nu koiran-iran dii, onu ko po nopotopop
         nu palad Niyo so ulu nu tinu-tinu koyuwan morosakit, momali’ so nosiro.
         6 Noiranan sobana si Yisus nu dai nosiro nopoimaid. Miano yo sono si Yisus so kampung
         orani so tontong iiri montuduk nu lobuw.
         7 Impugo yo Niyo opulu om duo mompomaid Niyo ri, taaki yo Niyo nosiro nu kopogboya’an
         monusub nu moinat om suuo yo Niyo soro duo-duo koyuwan.
         8 Kodawi yo Niyo nosiro nu, “Ikod kou yo pongowit nu onu-onu ya suat so pomponowan
         muyu, sondiang ko susukud. Adang-o mongowit nu baata’, ombubut intawa siin.
         9 Pukasut kou yo, nga ikod kou yo pongowit nu imoraan.
         10 Bang kologa’ kou so ido bandar, intawa kampung, podium kou yo nu lobuw oingin polakan
         muyu, om ogol kou yo nai musingkologa’ nu lombusan muyu.
         11 Bang dai kou pologa’on nu lobuw intawa mongkinongou so kou, laiwi muyu ya nosiro,
         om puyaso muyu koris so rompam muyu no, pongilaan nu insaadan nosiro nu Kinoringan,”
         koo si Yisus.
         12 Miano yo sono nosiro paabar so ongo lobuw nu subai rumorogo momaal nu koraayan.
         13 Minonusub nosiro nu komoinatan, nopotuntug nu inosak lanung so lobuw morosakit, om
         minomali’ so nosiro.
         14 Si Raja Irudis nga nokorongou-a nu noongourug iiri, so’ siombo-ombo nga obantug si
         Yisus. Kuwai minutangar nu, “Noluli’an-o si Yuanis Moongodiu’. Ono yo ko’ kikuasa
         Iyo momaal nu koiran-iran oono,” koo.
         15 Nga wokon-i minutangar nu, “Iyo oono si Ilia,” koo. Kuwai ya minutangar nu, “Iyo
         oono poo’abar nu Kinoringan gulu ri,” koo.
         16 Norongou-o po iri ni Irudis, mutongaro yo sono iyo nu, “Tantu si Yuanis Moongodiu’
         ono noluli’an, iri nipopunggol ku ulu ri,” koo.
         17 Gulu ri minonuu’ iyo nu nipaakom si Yuanis nu jiilon. Winaal niyo soko iri so’ inontun
         niyo si Irudias, sawo ni Pilipus, sulod niyo ri,
         18 om obulit-o iyo tongaron ni Yuanis soko itu, “Dai kowasa ontunon mu sawo nu sulod
         mu no,” koo.
         19 Iri yo ko’ sinumona si Irudias so si Yuanis om mokipopomatoi so iyo, nga dai linila’an
         ni Irudis.
         20 Lumaa’ iyo so si Yuanis so’ oilaan niyo nu lobuw warong iyo om sinuu’ nu Kinoringan.
         Nokoponuu’ yo iyo nu lobuw popongipat so iyo so jiil om pudi pona aagut iyo nu totongaron
         oono, ototom-a bana iyo mongorongou.
         21 Nologa’ rami-rami pongoondoman nu kinopuonakan so si Irudis, nokooyang-a sono si
         Irudias nu kopotoi-potoyan so si Yuanis. Iya oono minonogina si Irudis nu ongo pogawai,
         wowaidon nu soujar, om lobuw Galilia kipangkat-i.
         22 Minonari sono anak woinoi ni Irudias so tiningkuangon nu lobuw suang-i, om sobana
         ko noondayan si Irudis nu poonari nu roraa oono. Mutongaro yo sono iyo so roraa ri
         nu, “Onu-onu ya koinginan mu taakan ku ya ikau,” koo.
         23 Mongiboto yo iyo so roraa oono nu, “Onu yo po pokitaakon mu tumbaidon ku ya, pudi
         pona songintonga’ nu tana’ pogkuosaan ku no,” koo.
         24 Lumobuso yo roraa ri mongoduat so ino niyo ri nu, “Onu ka su owarong pokitaakon ku?”
         koo. Sumombuto yo ino ri nu, “Pokitaako yo ulu ni Yuanis Moongodiu’ ri,” koo.
         25 Mosuwo yo roraa ri om tongaro yo si Irudis nu, “Pokitaakon ku ulu ni Yuanis Moongodiu’
         nu ono sono tu ya,” koo.
         26 Sobana ko aagut si Irudis nu iri nga dai yo niyo oolim so’ nokopongibot-o iyo so
         tiningkuangon nu tombuoi niyo ri.
         27 Mogtuui suuo niyo ido soujar niyo ri popongunggol nu ulu ni Yuanis. Miano yo soujar
         iiri so jiil om punggolo yo niyo ulu ni Yuanis.
         28 Sokoyi yo niyo ulu iiri so talam, om owito yo potaak so roraa ri, om taaki yo sono
         nu roraa ri so ino niyo ri.
         29 Norongou-o po iri nu mompomaid ni Yuanis, miano yo nosiro moongoi nu bangkai niyo
         ri om lobongi yo.
         30 Mululio yo sono pinongoorapan ni Yisus potuturan so Iyo, nu kiawi’ winaal om nituduk
         nosiro ri.
         31 Osuang lobuw minian dii, sampai dai kotodiri nosiro mongokan. Pagka soko iri, mutongaro
         yo si Yisus so pinongoorapan Niyo ri nu, “Mian toko yo so tontong oyiyingo mintoron
         sontagal,” koo.
         32 Sumokoyo yo sono nosiro so alud om miano yo so tontong oyiyingo.
         33 Nga osuang lobuw nokosiou so nosiro nu mungkayas nosiro ri om notondu’an-a. Murongkato
         yo lobuw so pilolongkop iiri minontas-a mogulu so loga’an ni Yisus om mompomaid Niyo
         ri.
         34 Nokotindal-o po Iyo so alud-i, nosiou Niyo osuang lobuw dii. Noluluudan sono Iyo
         so nosiro so’ soko osuang koogutan nosiro om d’ado monabang, soko baanan nu dumba
         d’ado moongipat. Tumugulo yo sono Iyo montuduk so nosiro.
         35 Awi-awi ri, lumogaa yo mompomaid Niyo ri, om mutongaro yo nu, “Oo Guru, pagka tumuong-o
         om oyiyingo tuui,
         36 owarong suu’on Mu nosiro momoli nu ingkookan so kampung,” koo.
         37 Sumombuto yo Iyo nu, “Adang-a poponowon nosiro, pookano muyu ya,” koo. Mutongaro
         yo mompomaid Niyo ri nu, “Oo Guru, moingin ko bo gaam ong kai su mian momoli nu baang-baang,
         orogo duo naatus siin pirok, ipookan so nosiro?” koo.
         38 Mutongaro yo Iyo nu, “Impaa muyu ong komuro po baang-baang muyu,” koo. Noimpa’ yo
         po, sumombuto yo nosiro nu, “Limo po nowatu baang-baang om duo nokayu pait,” koo.
         39 Suuo yo Niyo lobuw-i poogom mututuruk-turuk so korikutan-i.
         40 Mogomo yo nosiro mututuruk-turuk, kuwai maatus sonturuk om kuwai ya limo nopulu.
         41 Olapo yo Niyo limo nowatu baang-baang om duo nokayu pait-i, om tumingaa’o yo mongunsopot
         so Kinoringan. Noopod iri, kobi-kobio yo Niyo baang-baang-i om taaki yo so mompomaid
         Niyo ri nu ipotayad-tayad so lobuw suang-i. Soko iri ya winaal Niyo pudi pait-i.
         42 Mongokano yo ongo lobuw-i sampai nowasug.
         43 Noopod iri, pumpungo yo nu mompomaid Niyo ri olu’-olu’ ri, nokoponu’ po opulu om
         duo podaka.
         44 Koosampuw nu lobuw minongokan iiri kiro-kiro limo noribu, sondiang po kowoinoyan
         om kololaingan.
         45 Suuo yo ni Yisus mompomaid Niyo ri sumakoi nu alud mogulu so kampung Baitsaida so
         diipau nu liu’ ri nu laid Niyo pouli’ nu ongo lobuw-i.
         46 Nokouli’ yo po nosiro, tumidongo yo si Yisus so ido bulud mogdu’a.
         47 Tumuong-i, nokolintonga’ yo mompomaid Niyo so liu’ ri, om kakal po Iyo so tona’on-i.
         48 Nosiou Niyo mompomaid Niyo ri monginoontob gumou so’ sobana ko opogon uos-i om osunsulakan
         po nosiro. Pagka soko iri, duruk sumuab-i lumogaa yo Iyo dii so nosiro minompanou-a
         so kulit nu sungoi-i, om soko mokipopogulu ya Iyo.
         49 Nga nosiou-o po nosiro si Yisus minompanou so kulit nu sungoi-i, tinokod nosiro nu
         moinat Iyo om ginumonsok lumaa’ nu, “Moinat-o!” koo.
         50 Nga tongaro yo ni Yisus nosiro nu, “Ikod kou kigawa! Aku ya itu no! Ikod kou ya kilaa’!”
         koo.
         51 Sumokoyo yo sono Iyo so alud nosiro ri om uos-i nga miningkoyod-o. Sobana ko noiranan
         nosiro,
         52 so’ kakal po dai noorotian nosiro winaal Niyo suat so limo baang-baang iiri.
         53 Muripawo yo sono nosiro so liu’ iiri, om nokologa’ so Ginisarit. Dumudulo yo nosiro
         dii.
         54 Nokotindal-o po nosiro, notondu’an-o sono si Yisus nu ongo lobuw-i.
         55 Owito yo nosiro isai yo po morosakit dii so Iyo so siombo-ombo ya ianan Niyo.
         56 Siombo-ombo ya loga’an Niyo, so ongo kampung ka, so bandar ka intawa so koumaan,
         nai yo nosiro mongowit nu lobuw morosakit. Mokililaa yo nosiro so si Yisus monaambai
         nu insan ririg-a nu sabung Niyo ri, om kiawi’ nosiro nopoli’an.

1 Lumogaa yo dii si Yisus tinu-tinu lobuw Parisi, om moomontuduk nu Ukum kiat so Yirusalim.
         2 Nosiou sono nosiro mompomaid Niyo ri mongokan dai mongowaid nu poroodatan nu odu
         aki suat so poomuugas nu palad.
         3 Lobuw Parisi om kiawi’ lobuw Yaudi mongowaid nu poroodatan nu odu aki nosiro. Dai
         nosiro mongokan ong dai po kopuugas nu palad, mongowaid nu adat notantu yo iiri.
         4 Kuwai po adat nosiro nu dai kookan nu onu-onu ya wolion so pasar ong dai po ougasan,
         om osuang adat wokon soko gama’ mongugas nu sangkir, mangkuk, om gonggamon tombaga
         winaal.
         5 Pagka soko iri, duato yo sono nosiro si Yisus nu, “Nokuro su dai mongowaid mompomaid
         Mu no nu poroodatan nu odu aki toko ri? Mongokan nosiro nga dai musuat poomuugas nosiro
         nu palad,” koo.
         6 Sumombuto yo si Yisus nu, “Kou yo lobuw musingkopoimaid-poimaid! Bana ya nima tinangar
         nu Kinoringan nituturan nu poo’abar Niyo gulu ri si Yisaya nu, ‘Totongaron-a nu kolobuwan
         iitu no mongorumat so Aku, nga inawo nosiro d’ado ya pongoondom so Aku.
         7 D’ado ya kosudaan nu poongusaa’ nosiro so Aku, so’ oturan-a nu lobuw nituduk nosiro
         no, okon-a ko oturan Ku,’ koo ri.
         8 Mongowaid kou nu poroodatan nu lobuw, nga dai mongowaid nu niongosuu’ nu Kinoringan,”
         koo si Yisus.
         9 Mutongaro po Iyo nu, “Moilo kou mongoganti’ nu oturan nu Kinoringan nu poroodatan
         nu lobuw-a.
         10 Nilombus ni Musa oturan nu Kinoringan nu gulu ri nu, ‘Orumato yo ino amo muyu no,
         om isai yo po pokoraai nu ino amo niyo, subai potoyon,’ koo.
         11 Nga montuduk kou sono nu, bang ido koyuwan kuwai otoop itaak so ino amo niyo, nga
         mutangar iyo nu, ‘Dai ku iri kotaak so kou, so’ nokotaak ku yo so Kinoringan,’ koo,
         12 lobuw oono dai yo muru’ monabang po nu ino amo niyo, koo kou.
         13 Indadi, gama’ muyu iitu poogot kou nu poroodatan muyu, om pokomaai-maayan muyu niongosuu’
         nu Kinoringan. Osuang totongaron muyu osala’ om nituduk so lobuw wokon,” koo si Yisus.
         14 Mutongaro yo si Yisus so kolobuwan iiri nu, “Rongowo om orotio muyu yo.
         15 Okon-a ko onu yo po ookan nu lobuw tu su koinsaim nu lobuw om dai sono otoop mongusaa’
         nu Kinoringan, sondiang ko onu yo po oraai kiat so inawo.
         16 Pagka soko ono, bang kitolingo kou ya, rongowo muyu yo,” koo si Yisus.
         17 Nokolaiw-o po si Yisus kiat so lobuw suang-i, om nokaasuw so waloi, duato yo sono
         Iyo nu mompomaid Niyo ri ong onu orati nu salig-salig iiri.
         18 Mutongaro yo si Yisus so nosiro nu, “Dai muyu po ka oorotian tinangar Ku iiri? Orati
         yo po nu iri nga, onu yo po okanon nu lobuw tu niasuw so kobang, lumombus so tian
         om taion sono.
         19 Obana ya ono so’ dai masuw so inawo, nga ontob-a so tian, om taion-a sono,” koo Iyo.
         Totongaron ni Yisus iiri nopoorati nu kiawi’ ookanon kowasa ya okanon.
         20 Mutongaro po si Yisus nu, “Onu yo po lumabus kiat so ido koyuwan, ono yo su koinsaim
         so iyo,
         21 so’ ungkiat-o so inawo mintolang popoduon oraai, sumundal, monakou, mokipopomatoi,
         22 lumapa’, moinsolon, rumoraayan so lobuw, oropuk, mokimurindi, odouraka, musingkaaku-aku
         om olowong.
         23 Kiawi’ nu ono musit kiat so inawo, om ono yo su koinsaim nu lobuw,” koo si Yisus.
         24 Nopupus iri, mulaiwo yo si Yisus kiat dii om miano yo so ido tontong orani so bandar
         Tirus om Sidun. Minasuw Iyo so ido waloi, om dai Iyo moingin ong oilaan nu lobuw nu
         dii Iyo, nga noilaan-a.
         25 Ido ino kianak nu woinoi sinorungan nu moinat, nokorongou nu dii si Yisus. Miano
         yo sono iyo dii si Yisus om sumurukudo yo so tiningkuangon Niyo ri.
         26 Woinoi iiri okon ko bansa Yaudi, nga nopuanak so wonuo nu Punisia so Siria. Minindamo
         iyo so si Yisus nu iposusub moinat-i kiat so anak niyo ri.
         27 Sumombuto yo si Yisus nu, “Dai musuat ong isumad so asu ingkookan ipookan so inonakan,”
         koo.
         28 Sumombuto yo woinoi iiri nu, “Bana ya nai’ ono Tuan, nga insan asu no ya mongokan-a
         nu pinitak nu inonakan,” koo.
         29 Mutongaro yo si Yisus so woinoi iiri nu, “Pagka soko ono sambut mu, uli’ yo! Linumabus-o
         moinat-i kiat so anak mu ri,” koo.
         30 Mulio yo sono iyo om nosiou niyo anak niyo ri mili-gili so poomoturuwan, om bana-bana
         ya nu linumabus-o moinat-i.
         31 Nopupus iri, mulaiwo yo si Yisus kiat so Tirus mian so Liu’ Galilia, tinumalib so
         Sidun, nokolalan so wonuo Opulu Bandar.
         32 Owito yo sono nu kolobuwan ido koyuwan bongol om bobou dii so Iyo ipoingkam tayon
         ong opoli’an.
         33 Owito yo Niyo lobuw iiri sumondiang om susuki yo Niyo tontuduk Niyo ri so tolingo
         nu lobuw-i, om durai yo tontuduk Niyo ri, om tuduli yo so dila’ nu lobuw-i.
         34 Nopupus iri, tumingaa’o yo Iyo om muinowoo yo kaayo om tongaro yo lobuw iiri nu,
         “Ipata”, koo, orati niyo “Osukab-o”.
         35 Iya ya iiri korongou om koputangar-o sono lobuw-i.
         36 Pogoso yo Niyo nosiro nu dai ipotuturan iri so isai-isai ya, nga nituturan-a nosiro.
         37 Kiawi’ lobuw nokorongou nu iri noiranan om mutangar nu, “Sobana ko owarong gogoma’on
         Niyo no. Lobuw bongolon om bobou nga poli’an Niyo,” koo.

1 Dai po olaid kiat nu iri, minuimpug-o ongo lobuw dii. Nosiou-o po ni Yisus nu d’ado
         ingkookan nosiro, paawo yo Niyo mompomaid Niyo ri om tongaro yo nu,
         2 “Oluluudan Aku nu kolobuwan iitu no so’ kotoluan-o nosiro maid-waid so Aku, om kosiono
         noowi’an-o nu ingkookan.
         3 Dai su moingin pouli’ so nosiro ong dai po kookan. Lumaa’ Aku nu oodan nosiro so
         lolanon-o, so’ kuwai so nosiro orawu’ uli’an,” koo.
         4 Sumombuto yo mompomaid Niyo ri nu, “Siombo ka podiuman so padang pantai iitu no nu
         ingkookan muuma’ so nosiro?” koo.
         5 Mongoduato yo si Yisus so nosiro nu, “Komuro po ka nowatu baang-baang muyu?” koo.
         “Turu po,” koo nosiro.
         6 Suuo yo sono Niyo lobuw suang-i poogom so tana’ ri. Olapo yo Niyo turu nowatu baang-baang-i
         om mongunsopoto yo so Kinoringan. Nopupus iri, kobi-kobio yo Niyo om taaki yo Niyo
         so mompomaid Niyo ri, nu toyad-toyadon so lobuw-i.
         7 Kuwai ya tinu-tinu nokayu pait nosiro. Mongunsopoto yo Iyo nu iri so Kinoringan om
         suuo yo Niyo mompomaid Niyo ri poponayad nu pait-i.
         8 Mongokano yo sono nosiro sampai nowasug om impugo yo nu mompomaid Niyo ri olu’-olu’
         ri, turu po nopodaka suang.
         9 Koosampuw nu lobuw minongokan iiri kiro-kiro opat noribu.
         10 Nopupus iri, suuo yo Niyo kolobuwan-i pouli’, om sumokoyo yo sono Iyo so alud mian
         so wonuo nu Dalmanuta.
         11 Tinu-tinu lobuw Parisi minian dii si Yisus mokimusiwal so Iyo monginam-nginam. Sinuu’
         Iyo nosiro momaal nu koiran-iran pongilaan nu kikuasa Iyo kiat so Kinoringan.
         12 Muinowoo yo Iyo kaayo tanda’ nu notopodan nu indomoon nosiro dadan om sumombuto yo
         nu, “Nokuro ka lobuw iitu no su moingin ong momaal Aku nu koiran-iran? Dai ya su momaal
         suat so nosiro,” koo.
         13 Laiwi yo Niyo nosiro om sumokoyo yo so alud muripau so liu’ ri.
         14 Nokolupo mompomaid ni Yisus mongowit nu baang-baang muuma’ so nosiro. Sombatu yo
         noowit nosiro.
         15 Mutongaro yo Iyo so nosiro nu, “Otago muyu yo! Mingat-ingat kou yo nu pongombang
         nu lobuw Parisi om ni Irudis,” koo.
         16 Norongou-o po nosiro tinangar Niyo ri, mutotongar-tongaro yo nosiro nu, “Ono yo ko’
         mutangar Iyo nu soko ono so’ dai toko nokopongowit nu baang-baang,” koo.
         17 Noilaan-a ni Yisus pinutongar-tongaran nosiro ri, mutongaro yo sono Iyo nu, “Nokuro
         su umogutan kou nu d’ado baang-baang muyu no? Dai kou po ka koorati ong isai Aku?
         Okosog sobana inawo muyu.
         18 Kimato om kitolingo kou ya nga dai kou kosiou om korongou!
         19 Kakal kou po dai koorati! Dai muyu ka oondoman limo yo nowatu baang-baang kinobi-kobi
         Ku ri om tinayad-tayad so lobuw limo noribu sampuw, om komuro po kosuang olu’-olu’
         inimpug muyu?” koo. Sumombuto yo nosiro nu, “Oo, opulu om duo nopodaka,” koo.
         20 Mongoduato po si Yisus nu, “Om tinu po podaka noimpug muyu nu olu’-olu’ nu pinookanan
         Ku nu lobuw nu turu yo nowatu baang-baang-i?” koo. Sumombuto yo nosiro nu, “Turu nopodaka,”
         koo.
         21 Mutongaro yo Iyo nu, “Indadi nokuro su kakal kou po dai koorati?” koo.
         22 Nokologa’ po nosiro so Baitsaida, owito yo nu lobuw suang dii si Yisus lobuw bolou,
         om minindamo nu ipoingkam so Iyo.
         23 Kuyuti yo ni Yisus longon nu lobuw bolou iiri om tonudo yo lumabus kiat so bandar-i.
         Durai yo Niyo mato nu lobuw bolou iiri, topopo yo Niyo om mongoduato yo nu, “Kosiou
         ko yo ka?” koo.
         24 Monomburorowo yo lobuw iiri om mutongaro yo nu, “Oo, kosiou aku yo nu lobuw sompanou-panou,
         nga soko puun nai’ nu kayu kosiowan ku,” koo.
         25 Topopi po ni Yisus palad Niyo ri so mato nu lobuw iiri, om sonduun-duun-a nopali’
         om kowawai-o sono.
         26 Tongaro yo iyo ni Yisus nu, “Uli’ yo om ikod-o kipululi’ so bandar oono,” koo.
         27 Miano yo si Yisus so ongo kampung orani so bandar Kaisaria Pilipi. Nokologa’ dii,
         tongaro yo Niyo mompomaid Niyo ri nu, “Ponokod nu lobuw, isai Aku ka itu?” koo.
         28 Sumombuto yo nosiro nu, “Kuwai mutangar nu si Yuanis Moongodiu’, kuwai ya nu si Ilia,
         om wokon po mutangar nu poo’abar nu Kinoringan gulu ri,” koo.
         29 “Nga ponokod muyu, isai Aku ka?” koo si Yisus. Sumombuto yo si Simun Pitrus nu, “Ikau-o
         su Raja Nijanji nu Kinoringan,” koo.
         30 Tongaro yo ni Yisus nosiro nu dai ipotuturan so isai-isai ya ong isai Iyo.
         31 Tumugulo yo si Yisus montuduk nu mompomaid Niyo ri nu, “Aku yo Anak nu Riniba om
         subai osuang kosonsora’an oirosaan Ku kiat so kotutuaan, wowaidon nu imam, om moomontuduk
         nu Ukum. Potoyon Aku, nga oluli’an-a so kotolu no,” koo.
         32 Binontol-a ni Yisus potuturan ono so mompomaid Niyo ri, nga pudiko yo Iyo ni Pitrus,
         om tongaro yo nu dai otoop ong ourug soko ono.
         33 Kumowiio yo sono si Yisus om tongaro yo si Pitrus nu, “Pulaiw-o su moinat! Pikiran
         mu no, pikiran-a nu lobuw okon ko pikiran nu Kinoringan,” koo.
         34 Soginaa yo ni Yisus lobuw suang dii ri om mompomaid Niyo ri om mutongaro yo nu, “Lobuw
         mokiwowaid so Aku, subai lupaan onu yo po koinginan niyo kondiri, om soko monimban
         nu salib, orati maid so Aku sumonsara’ musingkopatoi.
         35 Isai landu momikir nu kowiawan niyo kondiri, oliongan nai’ nu kowiawan. Nga isai
         dai landu momikir nu kowiawan niyo kondiri so’ osulut so Aku, om Abar Owarong nituturan
         Ku no, kikowiawan iyo musingkolaid maid so Kinoringan.
         36 D’ado kosudaan nu lobuw kosongapan nu kiawi’ so wonuo tu ong oraag-a kowiawan niyo
         insaadan nu Kinoringan musingkolaid.
         37 D’ado onu-onu otoop pongoganti’ niyo nu kowiawan niyo.
         38 Om isai moiyu’an so Aku, Anak nu Riniba om pontudukan Ku, Aku nga moiyu’an-a so lobuw
         oono, iya nu kologa’an Ku mogkuasa soko raja. Iya oono kuwai po binaang kiat so Kinoringan
         maid nu ongo susuu’on Niyo kiat so surga,” koo si Yisus.

1 Mutongaro po si Yisus nu, “Ondomo muyu yo, kuwai so kou tuui dai po matoi ong dai
         po kosiou nu Kinoringan mogkuasa soko raja,” koo.
         2 Koonoman kiat nu iri, owito yo ni Yisus si Pitrus, si Yakubus, om si Yuanis sulod
         ni Yakubus tumidong so bulud opangkat nu siro ya siro, om mininda sono buatan Niyo
         kosiowan nosiro.
         3 Pokakas Niyo ri nga milat-kilat nu kooputi’. So wonuo tu ado lobuw kopomupu nu pokakas
         koinong nu iri kooputi’.
         4 Mintolango yo sono si Musa om si Ilia osiowan nosiro mutangar-tangar so si Yisus.
         5 Mutongaro yo sono si Pitrus so Iyo nu, “Oo Guru, owarong bana toko tuui. Bang moingin
         Ko, momosalag aku tuui tolu, ido Dikau, ido ni Musa, om ido ni Ilia,” koo.
         6 Sobana yo dai oilaan ni Pitrus ong onu otoop tongaron niyo, so’ sobana ko lumaa’
         nosiro.
         7 Dai po nopupus si Pitrus mutangar, kuwai sono kawut onawau tinumapu’ dii so nosiro,
         om kiat so kawut iiri nokorongou nosiro nu bongut nu, “Itu yo su Anak sinomodan Ku.
         Koinsanang sobana Iyo nu inawo Ku. Rongowo muyu yo totongaron Niyo no,” koo.
         8 Monomburorowo yo sono nosiro so pililiwut nosiro ri, nga d’ado yo nosiou nosiro sondiang
         ko si Yisus po.
         9 Tumaad nosiro so bulud-i, pogoso yo ni Yisus mompomaid Niyo ri nu, “Bang dai po oluli’an
         Aku, Anak nu Riniba, kodi muyu po obar-obari so isai yo po nopusiou muyu sisuna ri,”
         koo.
         10 Inasip-a nosiro tinangar Niyo iiri, nga minududuat nosiro ong onu kuanon Niyo nu
         koluli’an.
         11 Mongoduato yo mompomaid Niyo ri nu, “Nokuro su minutangar moomontuduk nu Ukum nu
         si Ilia po su gulu lumoga’?” koo.
         12 Sumombuto yo si Yisus nu, “Bana ya nu si Ilia po gulu lumoga’. Om iyo yo nai’ su
         monodia’ nu onu yo po. Nga Aku, Anak nu Riniba okon ko soko ono. Nokosurat-o so Buuk
         nu Kinoringan nu, Aku yo po osuang kosonsora’an om pokoraayon nu lobuw.
         13 Nga mutangar Aku so kou, nokologa’ yo si Ilia. Pubaag-baagan-a iyo nosiro mongowaid
         nu koinginan nosiro musuat nu nokosurat so Buuk nu Kinoringan suat so iyo,” koo si
         Yisus.
         14 Nokopululi’ si Yisus om tolu mompomaid Niyo ri so mompomaid wokon-i, nosiou nosiro
         osuang lobuw om ongo moomontuduk nu Ukum mokimusiwal so nosiro.
         15 Nosiou-o po Iyo nu lobuw suang-i, noiranan nosiro, om mundako yo lumoga’ dii so Iyo.
         16 Mongoduato yo Iyo so nosiro nu, “Onu ka pinuupokatan muyu om moomontuduk nu Ukum
         iiri?” koo.
         17 Sumombuto yo ido koyuwan kiat so nosiro nu, “Oo Guru, inowit ku anak ku iitu tuui
         so Ikau so’ sinorungan nu moinat om nobobou sono.
         18 Bang sumoup-o iyo, mogilamba yo so tana’ no, muputa-puta su kobang, muatip su nipon,
         om kumosig koyuwan niyo no. Minindamo aku yo so mompomaid Mu no nu iposusub ku moinat
         oono nga dai ya osusub,” koo.
         19 Tongaro yo ni Yisus nosiro nu, “Kou su lobuw kisala’ dai poimaid. Dai Aku osanang
         mido-ido so kou, nga tinaanan Ku ya nu laid iiri. Owito yo lolaing mu no tuui!” koo.
         20 Owito yo sono nu lobuw iiri lolaing-i dii so Iyo. Nosiou-o po nu moinat-i si Yisus,
         unggogo yo niyo lolaing-i sampai nogupol om muid-luid, om muputa-puta su kobang.
         21 Duato yo sono Niyo amo nu lolaing iiri nu, “Komuro yo ka kolaid lolaing oono soko
         itu?” koo. Sumombuto yo amo ri nu, “Kiat po koworos.
         22 Dadan moinat oono posubo so iyo so apui om potuop so sungoi nu momatoi so iyo. Indadi
         bang kodapat Ko, luluudi om tobangi kai yo,” koo.
         23 Mutongaro yo si Yisus nu, “Onu tinangar mu ri? Ong kodapat Ko, k’ikau? Onu yo po
         ourug-a ong poimaid-a,” koo.
         24 Lumuapo yo amo ri nu, “Oo Tuhan! Poimaid aku, nga koimaidan ku owako po. Tobango
         aku yo su’ sobana ko poimaid aku,” koo.
         25 Nosiou ni Yisus nu osuang sono lobuw muimpug, suuo yo Niyo moinat iiri nu, “Oo su
         moinat mongobongol om mongobobou, labus-o so lolaing iitu no, om ikod-o sono kipululi’,”
         koo.
         26 Lumuapo yo moinat-i om unggogo yo niyo lolaing-i om lumobuso yo. Nosiou nosiro lolaing
         iiri nu soko bangkai, sampai nokoputangar nosiro nu, “Minatoi-o lolaing-o,” koo.
         27 Nga kuyuti yo ni Yisus longon nu lolaing-i om tuudo yo Niyo potungag, om tumungago
         yo sono.
         28 Nokouli’ si Yisus, lumogaa yo mompomaid Niyo ri mongoduat nu, “Nokuro su dai mai
         nosusub moinat iiri?” koo.
         29 Sumombuto yo Iyo nu, “Moinat soko iri, dai osusub ong dai mogdu’a po laid,” koo si
         Yisus.
         30 Mulaiwo yo sono si Yisus om mompomaid Niyo ri kiat dii, om lumombuso yo linumalan
         so Galilia. Dai Iyo moingin nu oilaan nu lobuw ong siombo Iyo,
         31 so’ montuduk Iyo sono nu mompomaid Niyo ri nu, “Dai olaid ikomouli’ Aku, Anak nu
         Riniba so kopogboya’an nu lobuw. Potoyon Aku, nga so kotolu no oluli’an Aku ya,” koo.
         32 Dai noorotian nosiro nituduk Niyo ri, nga dai kooku’ nosiro mongoduat so Iyo.
         33 Nokologa’ yo sono nosiro so Kapornaum om dii so waloi-i, duato yo ni Yisus mompomaid
         Niyo ri nu, “Onu ka pinusisiwalan muyu sisuna so lolanon-i?” koo.
         34 Nga dai ya sinumambut nosiro so’ minudodaawa nosiro so lolanon-i ong isai su oogot
         so nosiro.
         35 Mogomo yo si Yisus om paawo yo Niyo opulu om duo mompomaid Niyo ri, om mutongaro
         yo nu, “Lobuw moingin nu oogot po ko’ kiawi’ wokon, subai mugogoma’on suat so lobuw
         suang,” koo.
         36 Owito yo ni Yisus ido lolaing so tiningkuangon nosiro ri om koromi yo Niyo maid nu
         mutangar nu,
         37 “Isai monorima’ nu lobuw soko lolaing iitu, so’ poimaid so Aku, monorima’ ya so Aku.
         Om lobuw monorima’ so Aku, okon ko Aku ya su torima’on, nga monorima’ po so Iyo ono
         minonuu’ so Aku no,” koo si Yisus.
         38 Mutongaro yo si Yuanis so si Yisus nu, “Oo Guru! Nokosiou kai nu lobuw minonusub
         nu moinat mongorait nu ngaran Mu. Pinogos mai iyo, so’ okon-a ko kiat so puimpugan
         toko,” koo.
         39 Nga sumombuto yo si Yisus nu, “Adang-o pogoson iyo, so’ d’ado ido kopomaal nu koiran-iran
         mongorait nu ngaran Ku, om mongoraai-a sono so Aku.
         40 Om isai dai lumawan so toko, iyo yo su kouna’an toko.
         41 Ondomo muyu yo, isai poinum so kou so’ moongowaid kou so Aku, Raja Nijanji nu Kinoringan,
         tantu kotorima’ iyo nu tutungkap kiat so Kinoringan.
         42 Isai koowit-owit nu lobuw wokon momaal nu koraayan, oinsaadan. Owarong po korobotuan
         liou niyo no nu watu maayo om itobung so raat.
         43 Bang longon mu no su koowit so ikau momaal nu koraayan, totoko yo om odai. Owarong
         po sompopodi longon mongimaid so Kinoringan ko’ duo nga kosubo so noraka. [
         44 So tontong oono yo dai matoi giuk, om apui-o dai moda’.]
         45 Bang akod mu no su koowit so ikau momaal nu koraayan, totoko yo om odai. Owarong
         po sompopodi akod mongimaid so Kinoringan ko’ duo akod nga kosubo so noraka. [
         46 So tontong oono yo dai matoi giuk, om apui-o dai moda’.]
         47 Sungkito om odai yo mato mu no nu koowit so ikau momaal nu koraayan. Owarong po sompopodi
         mato masuw so Pogkuosaan nu Kinoringan so surga, ko’ duo maam mato nga kosubo so noraka.
         48 So tontong oono yo dai matoi giuk, om apui-o dai moda’.
         49 Kosonsora’an-o yo su poidu’ nu koraayan kiat so lobuw poimaid, soko asin koimbarong
         nu ingkookan iri niusaa’ so Kinoringan.
         50 Bang malo yo asin-o, d’ado yo sono kosudaan. Soko ono ya pudi kou mompomaid Ku. Bang
         dadan kou mualod, ado yo sono kosudaan. Indadi, adang-o mualod, nga pususulut kou
         yo,” koo.

1 Noopod iri mulaiwo yo si Yisus kiat dii om miano yo so wonuo nu Yudia so diipau nu
         Bowang Yurdan. Muimpugo yo sono lobuw suang dii so Iyo om soko koopotan, tumugulo
         yo Iyo montuduk.
         2 Lumogaa yo sono tinu-tinu lobuw Parisi monginam so Iyo nu, “Mongowaid nu Ukum ni
         Musa, kowasa ya ka paada’ nu sawo?” koo.
         3 Sumombuto yo Iyo nu, “Onu ka ponuu’an ni Musa so kou?” koo.
         4 Sumombuto yo nosiro nu, “Minongolila’ si Musa nu lobuw paada’ nu sawo ong monaak-a
         nu surat kopuoda’an,” koo nosiro.
         5 Nga mutongaro yo si Yisus so nosiro nu, “Linila’an kou ni Musa paada’ nu sawo so’
         osigor kou.
         6 Nga togna nu Kinoringan minongurug nu lobuw, kuwai notangar nu, ‘Kinoringan-o su
         minongurug nu lobuw tu, pinopupinaa nu kusoi om woinoi,’ koo iri.
         7 ‘Ono yo ko’ koputondiang kusoi nu ino amo niyo om muido molak nu sawo niyo no,
         8 om ourug nosiro nu soko ido yo koyuwan,’ koo ri. Okon-o sono ko duo po koyuwan, nga
         ido yo.
         9 Ono yo ko’, onu yo po pinopuido yo nu Kinoringan, dai kowasa popusondiangon nu lobuw,”
         koo si Yisus.
         10 Nokouli’ nosiro, mongoduato yo mompomaid Niyo ri suat nu iri.
         11 Mutongaro yo sono si Yisus so nosiro nu, “Kusoi paada’ nu sawo niyo no om montun
         nu woinoi sondiang, nokolapa’ yo so sawo niyo no.
         12 Soko ono ya pudi woinoi. Bang niada’ niyo nu sawo niyo no, om montun nu kusoi sondiang,
         nokolapa’ ya,” koo.
         13 Minongowit lobuw nu kololaingan dii si Yisus su’ topopon Niyo ulu nosiro ri mongoborakat,
         nga inungotan nosiro nu mompomaid Niyo ri.
         14 Nosiou iri ni Yisus, mungoto yo Iyo om mutongaro yo so nosiro nu, “Posimaidi muyu
         ya kololaingan oono lumoga’ tuui so Aku! Kodi muyu ya pogoso so’ kolobuwan-o nu soko
         itu su koirasa nu kosonangan so Pogkuosaan nu Kinoringan.
         15 Ondomo muyu yo, isai dai monorima’ nu pontudukan Ku no soko kololaingan iitu, dai
         koirasa nu kosonangan so Pogkuosaan nu Kinoringan,” koo.
         16 Koromi yo ni Yisus kololaingan-i, om onido yo Niyo monopop ulu nosiro ri mongoborakat.
         17 Laid ni Yisus manou-panou-i, mundak-undak ido omulok lumogaa dii so Iyo. Sumurukudo
         yo iyo so tiningkuangon ni Yisus om mutongaro yo nu, “Oo Guru owarong, onu ka mupatut
         goma’on ku su’ kikowiawan aku musingkolaid?” koo.
         18 Sumombuto yo Iyo nu, “Nokuro ka su pokoworongon mu Aku? D’ado ido owarong sondiang
         ko Kinoringan.
         19 Tantu oilaan mu ponuu’an nu Kinoringan nu, ‘Adang momatoi, adang lumapa’, adang monakou,
         adang monimbaal, adang mongaakal, om orumato yo ino amo mu,’ koo ri,” koo.
         20 Sumombuto yo omulok iiri nu, “Oo, kiawi’ ponuu’an oono winaid ku yo kiat koworos
         ku,” koo.
         21 Siowi yo iyo ni Yisus maid nu oluluudan om mutongaro yo nu, “Ido po suu’ oogot waalon
         mu, ono yo panou-o, wolii yo kiawi’ orata’ mu no, om taaki orogo no so lobuw omiskin,
         su’ kaalap ko nu orata’ kiat so Kinoringan nu dai musiba’. Oopod ono pululi’ yo tuui
         om waid-o so Aku!” koo si Yisus.
         22 Norongou-o po nu omulok iiri tinangar ni Yisus, mulaiwo yo iyo maid nu oogutan, so’
         sobana ko doyaan iyo.
         23 Siowi yo ni Yisus mompomaid Niyo ri om mutongaro yo nu, “Tongaron Ku kou nu, orogon
         sobana lobuw doyaan osongapan nu Kinoringan,” koo.
         24 Noiranan sono mompomaid Niyo ri nu tinangar Niyo iiri, nga mutongaro yo Iyo koimbagu
         nu, “Oo inonakan Ku, orogon sobana sumiliw nu songapan nu Kinoringan!
         25 Oruoi po unta sumuluw so uang nu lawus, ko’ lobuw doyaan osongapan nu Kinoringan,”
         koo.
         26 Norongou-o po nu mompomaid Niyo pinutangar Niyo iiri, noiranan nosiro om mududuato
         yo nu, “Bang soko ono, isai yo su osopulan nu Kinoringan?” koo.
         27 Siowi yo ni Yisus nosiro om mutongaro yo nu, “Bang lobuw-a dai kopongurug nu ono,
         nga Kinoringan, kopongurug nu kiawi’,” koo.
         28 Mutongaro yo sono si Pitrus nu, “Nga onu koo ka so kai nu nopoogol-o nu onu yo po
         om minaid so Ikau?” koo.
         29 Sumombuto yo si Yisus nu, “Isai yo po nopoogol-o nu waloi, kosusulodan woinoi kusoi,
         ino amo, inonakan, intawa umo niyo om mongowaid so Aku om Abar Owarong kiat so Kinoringan,
         30 lobuw oono kotorima’ inggatus koosuang nu waloi, kosusulodan, ino, inonakan, umo
         pudi pona osonsara’, om kikowiawan po musingkolaid ong wagu.
         31 Nga osuang lobuw nu ono sono tu kipangkat ourug nu d’ado pangkat, om lobuw d’ado
         pangkat-o ourug nu kipangkat,” koo si Yisus.
         32 Manou-panou-o sono si Yisus om mompomaid Niyo ri sundur so Yirusalim. Si Yisus so
         pinoguluon om ginumawa sono mompomaid Niyo ri, om ongo lobuw so tinoudion nosiro ri
         nga linumaa’. Insan po inowit Niyo opulu om duo mompomaid Niyo ri sumondiang monuturan
         ong onu ourug so Iyo ong wagu nu,
         33 “Rongowo muyu yo! Kosiono sundur toko so Yirusalim. Dii yo ikomouli’ Aku, Anak nu
         Riniba, so ongo wowaidon nu imam om moomontuduk nu Ukum, om ukumon nu potoyon. Opupus
         ono, ikomouli’ Aku so kolobuwan okon ko Yaudi.
         34 Nosiro yo su monoruru, mononsara’ om momatoi so Aku, nga so kotolu no oluli’an Aku
         ya,” koo.
         35 Rumonio yo sono si Yakubus om si Yuanis anak ni Jibidius dii si Yisus mutangar nu,
         “Oo Guru! Kuwai indomoon mai nu waalon Mu so kai,” koo.
         36 Duato yo ni Yisus nosiro nu, “Onu ka indomoon muyu waalon Ku so kou?” koo.
         37 Sumombuto yo nosiro nu, “Moingin kai musompodi ya mogom so obi’ Mu no ong mogkuasa
         Ko yo soko raja ong wagu,” koo.
         38 Mutongaro yo Iyo so nosiro nu, “Kou kondiri dai koilo ong onu indomoon muyu oono.
         Kotaan kou ya ka mongirasa nu kosonsora’an Ku no?” koo.
         39 “Oo! Kotaan-a,” koo nosiro. Mutongaro yo Iyo so nosiro nu, “Koirasa ya nai’ pudi
         kou nu kosonsora’an Ku oono.
         40 Nga suat so isai su koogom umpak so gibang wanan Ku, okon ko Aku su monantu, ono
         ya nga Kinoringan, Amo Ku so surga no,” koo.
         41 Norongou-o po nu opulu koyuwan wokon mompomaid Niyo ri inindamo nu duo musulod iiri,
         ungoti yo nosiro.
         42 Pagka soko iri, paawo yo ni Yisus nosiro kiawi’ om mutongaro yo nu, “Oilaan muyu
         nu ongo wowaidon so wonuo tu iri dai kotondu’ nu Kinoringan, osokakan mogkuasa so
         poranak nosiro.
         43 Nga adang kou yo soko ono. Ono ya nga, bang kuwai so kou mokipopangkat, subai muripon
         so inong niyo.
         44 Om bang kuwai so kou mokisisiliw nu wowaidon, subai musimbaba’ mugogoma’on suat so
         inong niyo.
         45 Soko Aku, Anak nu Riniba, linumoga’ so wonuo tu okon ko monguripon, ono ya nga muripon,
         minonganggur matoi mongolukat nu lobuw suang,” koo.
         46 Nokologa’ yo sono si Yisus om mompomaid Niyo ri so bandar Yiriku. Iya nosiro lumombus
         kiat dii, osuang lobuw minaid so nosiro. Kuwai ido koyuwan bolou moomokisodaka mogom-ogom
         so isan nu lalan-i, ngaran niyo si Bartimius anak ni Timius.
         47 Norongou-o po niyo nu si Yisus, lobuw Najarit, tumalib iiri, gumonsoko yo iyo nu,
         “Oo Yisus, Mongkupu ni Raja Daud! Luluudi aku yo,” koo.
         48 Sowoyo yo iyo nu lobuw suang dii ri, nga sumangat nai’ iyo gumonsok nu, “Oo Mongkupu
         ni Raja Daud! Luluudi aku yo!” koo.
         49 Mintorono yo si Yisus om mutongaro yo nu, “Soginaa muyu yo lobuw bolou oono,” koo.
         Soginaa yo sono nosiro om tongaro yo iyo nu, “Posonango yo inawo mu no! Undii yo,
         soginaan ko ni Yisus,” koo.
         50 Luuso yo niyo sabung niyo okapal-i, om mogtuui mundiio yo mian dii si Yisus.
         51 Duato yo ni Yisus lobuw bolou iiri nu, “Onu ka koinginan mu?” koo. Sumombuto yo lobuw
         bolou-i nu, “Oo Guru! Moingin aku kosiou,” koo.
         52 Mutongaro yo Iyo nu, “Pagka nopoimaid ko, opoli’an ko yo. Panou-o!” koo. Iya ya iiri,
         kosiou-o sono iyo om maido yo so si Yisus.

1 Nokologa’ nosiro so bandar Bitpagi so Bulud Jaitun, orani yo so Yirusalim, suuo yo
         ni Yisus duo mompomaid Niyo ri popogulu,
         2 om kodawi yo Niyo nu, “Ian kou yo so kampung so sunduron muyu no. Kologa’ kou yo
         po nai, kosiou kou nu ido anak nu koladai mogos-kogos, dai po insan ogondaran. Uyadi
         muyu koladai oono, mongowit tuui.
         3 Bang duaton kou nu lobuw nu, ‘Kuraan muyu ka nu ono?’ koo, sombuti muyu ya nu, ‘Kuwai
         pomokayan nu Tuhan, om niuli’ ya niyo osikap,’ koo ya muyu ya,” koo.
         4 Momponowo yo duo mompomaid Niyo iiri, om nokosiou-o sono nu koladai mogos-kogos so
         pintu nu waloi so imbing nu lalan, om uyadi yo nosiro.
         5 Mongoduato yo lobuw mundii-dii ri so nosiro nu, “Nokuro ka su uyadan muyu koladai
         oono?” koo.
         6 Sombuti yo nosiro lobuw-i nu soko iri nikodau ni Yisus so nosiro ri. Potuudi yo sono
         nosiro nu lobuw-i mongowit nu koladai-i.
         7 Nokologa’ nosiro dii si Yisus, lopiki yo nosiro likud nu koladai-i nu sabung nosiro
         ri om gumondaro yo Iyo.
         8 Osuang lobuw nopokokar nu sabung nosiro so lolanan ni Yisus, om wokon-i nopokanat
         nu raan nu kayu oiyau po.
         9 Lobuw suang manou-panou so pinoguluan om so tinoudian Niyo ri songgonsok-gonsok nu,
         “Royowon-o Kinoringan! Oborokatan-o Iyo, ono sinuu’ nu TUHAN Kinoringan-o!
         10 Oborokatan-o pogkuosaan Niyo so sunduron tu, pogkuosaan ni Raja Daud, iri aki toko
         ri! Royowon-o Kinoringan so polak Niyo so surga!” koo nosiro.
         11 Nokologa’ yo po si Yisus so Yirusalim, mosuwo yo Iyo so Waloi Maayo nu Kinoringan-i.
         Minonomburorou Iyo so pililiwut-i, nga pagka tumuong-o, miano yo Iyo om mompomaid
         Niyo ri so Bitania.
         12 Susuab-i, laid nosiro manou-panou kiat so Bitania, winitilon si Yisus.
         13 Orawu’ po, nokosiou Iyo nu nunuk, oguwun roun-i. Miano yo sono Iyo so puun-i, mongimpa’
         nu kibua’ ko’ d’ado. Nga, nokologa’ Iyo, d’ado ya nosiou Niyo nu bua’, sondiang ko
         roun-o, so’ iya iiri okon po ko poomubua’an nu nunuk.
         14 Indadi, sumpai yo sono Niyo nu, “Kiat kosiono d’ado yo sono lobuw kookan nu bua’
         mu no!” koo. Norongou-a nu ongo mompomaid Niyo ri tinangar Niyo iiri.
         15 Nokologa’ yo sono nosiro so Yirusalim, om miano yo koimbagu si Yisus so Waloi Maayo
         nu Kinoringan. Susubo yo sono Niyo lobuw muwowoli-woli ri. Iniob Niyo su mija pongogonti’an
         nu siin om oogoman nu poowoli nu asang.
         16 Om ido pona koyuwan nga dai lila’an Niyo mongowit nu onu-onu ya tumalib so natad
         nu Waloi Maayo nu Kinoringan iiri.
         17 Montuduko yo Iyo nu lobuw dii ri nu, “Nokosurat-o so Buuk nu Kinoringan totongaron
         Niyo nu, ‘Waloi Ku no yo po nga poomogdu’aan nu kiawi’ bansa,’ koo ri, nga inurug
         muyu sono nu sususutan nu moonakou” koo si Yisus.
         18 Linumaa’ sono so si Yisus ongo wowaidon nu imam om moomontuduk nu Ukum nokorongou
         nu tinangar Niyo ri, so’ kiawi’ lobuw-i nopudik nu pontudukan Niyo ri, om iri yo sono
         su pounayan nosiro modium nu kopatoi-patoi so Iyo.
         19 Mintutuong-i, lumobuso yo Iyo om mompomaid Niyo ri kiat so bandar iiri.
         20 Susuab koimbagu ri, laid nosiro tumalib so puun nu nunuk-i, siowi nosiro su nolonot-o
         sampai so wakat-i.
         21 Noondoman sono ni Pitrus nourug nu runat nokotalib-i. Mutongaro yo sono iyo so si
         Yisus nu, “Oo Guru! Siowi po bo nunuk sinumpaan Mu no ri nga linumonot-o!” koo.
         22 -
         23 Sumombuto yo si Yisus nu, “Bang otoroido kou nai’ poimaid, kopomaal kou ya nu soko
         winaal Ku oono. Om okon ko ono ya, nga koponuu’ kou po nu bulud iitu no nu, ‘Kakat-o
         su bulud om tobung so raat-o,’ koo, om tantu ourug-a ono.
         24 Ono yo ko’ ondomo muyu yo itu nu bang mogdu’a kou nu mindamo, poimaid kou yo nu onu
         yo po indomoon muyu taakan kou ya nu Kinoringan.
         25 Om bang mogdu’a kou om kakal po mungot kou so inong lobuw, ompuno muyu po laid lobuw
         oono, su’ kou nga ompunon-a nu Kinoringan so surga. [
         26 Nga bang dai kou mongampun nu lobuw kikoraayan so kou, Amo muyu so surga no nga dai
         ya mongampun so kou,” koo.]
         27 Mululio po nosiro so Yirusalim. Laid ni Yisus manou-panou tumutuk so natad nu Waloi
         Maayo nu Kinoringan-i, lumogaa yo dii so Iyo ongo wowaidon nu imam, moomontuduk nu
         Ukum, om wowaidon nu lobuw Yaudi ri,
         28 mongoduat nu, “Isai ka so kopogboya’an Mu momaal nu kiawi’ oono? Isai su minonuu’
         so Ikau momaal nu ono?” koo.
         29 Sumombuto yo Iyo nu, “Aku nga mongoduat-a so kou. Bang osombutan muyu ya, sombutan
         Ku nai’ kou.
         30 Isai so kopogboya’an ni Yuanis mongodiu’ nu lobuw, Kinoringan ko’ lobuw?” koo.
         31 Muupokato yo sono nosiro ong onu nisambut nu, “Bang tongaron toko nu, ‘Kiat so Kinoringan,’
         koo toko, sombutan Niyo nu, ‘Bang soko ono nokuro su dai kou poimaid so iyo?’ koo
         ono.
         32 Nga bang tongaron toko nu, ‘Kiat so lobuw,’ koo toko, lobuw suang su kolaa’an toko,
         so’ nosiro kiawi’ monokod nu si Yuanis-o po poo’abar nu Kinoringan,” koo.
         33 Pagka soko iri, sombuti yo nosiro nu, “Dai mai oilaan,” koo. Mutongaro yo sono si
         Yisus nu, “Bang soko ono, Aku nga dai ya mongaabar so kou nu inungkiaton nu kopogboya’an
         Ku momaal nu kiawi’ oono,” koo.

1 Tumugulo yo si Yisus monalig-salig so ongo wowaidon nu imam, moomontuduk nu Ukum,
         om wowaidon nu lobuw Yaudi ri nu, “Ido koyuwan minomulo nu anggur, om rininding niyo
         pililiwut-i nu watu. Noopod iri minonguang iyo nu poomoga’an nu anggur om minomaal
         nu bosalag opangkat poongipatan. Noopod iri, niposiwa sono niyo tonoman oono so tinu-tinu
         koyuwan om murongkato yo so tontong sondiang.
         2 Nologa’ yo po poongotu’an nu bua’ nu anggur, monuuo yo sono songapan nu anggur oono
         nu ido kukumoraja niyo ri mian so pinosiwaan nu anggur-i mongalap nu boogian niyo.
         3 Nga okomo yo nosiro kukumoraja oono om lubako yo, om suuo yo pouli’ d’ado owit-owit.
         4 Monuuo yo songapan nu anggur oono nu kukumoraja niyo wokon, nga lubako yo ulu niyo
         ri nu pinosiwaan-i, om susubo yo.
         5 Monuuo po songapan nu anggur oono nu kukumoraja niyo wokon, nga pinatoi nai’ nosiro
         kukumoraja iiri, om soko ono ya gama’ nosiro nu kukumoraja wokon. Kuwai yo linubak
         om kuwai ya pinatoi.
         6 Indadi, ido po sono koyuwan, iri anak niyo kosomodan niyo ri. Suuo yo sono niyo anak
         oono mian so pinosiwaan nu anggur-i nu, Tantu orumaton-a nosiro ong anak ku no, koo
         so inawo niyo.
         7 Nga muupokato yo pinosiwaan nu anggur-i nu, ‘Iyo yo su kopusaka nu tana’ iitu. Potoyo
         toko iyo su’ osongapan toko pusaka niyo no!’ koo nosiro.
         8 Okomo yo nosiro anak oono om potoyo yo om odai yo nosiro bangkai niyo ri so dilabus
         nu tonoman nu anggur-i,” koo.
         9 Mongoduato yo sono si Yisus so nosiro nu, “Bang muli’ songapan nu tonoman iiri, onu
         waalon niyo so pinosiwaan niyo nu tonoman-i? Potoyon niyo lobuw ongo roraai oono,
         om niposiwa sono tonoman oono so lobuw sondiang.
         10 Tantu nokobasa’ kou yo so Buuk nu Kinoringan nu, ‘Iri watu niada’ nu moomuwaloi,
         oogot po nai’ kosudaan ko’ kiawi’ watu so waloi oono.
         11 Itu yo su gogoma’on nu TUHAN nu sobana ko owarong,’ koo ri,” koo si Yisus.
         12 Norongou-o po nu ongo wowaidon nu imam, om lobuw Parisi ri salig-salig ni Yisus,
         noorotian-o nosiro nu nosiro yo su kuanon nu tangar Niyo ri. Nga pagka lumaa’ nosiro
         nu lobuw suang-i, minulaiw-a sono nosiro.
         13 Tinu-tinu lobuw Parisi om wokon kiat so puimpugan ni Irudis sinuu’ mongoburunsut
         so si Yisus nu ongo duduat.
         14 Lumogaa yo nosiro dii so Iyo om mutongaro yo nu, “Oo Guru, oilaan mai nu Ikau-o po
         otulid inowoon. Montuduk Ko suat so koinginan nu Kinoringan goma’on nu lobuw, om dai
         Ko moominig. Pagka soko ono, obari kai yo nu, mongowaid nu Ukum ni Musa, kowasa toko
         ya ka mongobarai nu sukai so Raja Maayo nu Ruum, ko’ dai?” koo.
         15 Noilaan-a Niyo padu-padu oraai nosiro iiri, mutongaro yo sono Iyo nu, “Oo su lobuw
         musingkopoimaid-poimaid. Nokuro su mongoburunsut kou so Aku? Posiowo muyu Aku nu siin
         pongobarai muyu nu sukai-o!” koo.
         16 Taaki yo Iyo nosiro songkaping siin pirok. Mongoduato yo Iyo nu, “Isai ka so gambar
         om ngaran iitu no?” koo. Sumombuto yo nosiro nu, “Gambar om ngaran nu Raja Maayo nu
         Ruum,” koo nosiro.
         17 Mutongaro yo sono Iyo nu, “Bang soko ono, taaki muyu yo so Raja Maayo nu Ruum songapan
         niyo no, om so Kinoringan songapan Niyo no,” koo. Noiranan nosiro nu tinangar Niyo
         ri.
         18 Tinu-tinu koyuwan kiat so puimpugan nu lobuw Saduki linumoga’ dii si Yisus. Lobuw
         Saduki dai poimaid nu oluli’an lobuw minatoi.
         19 Musingkoduat-duato yo sono nosiro so Iyo nu, “Oo Guru, minonurat si Musa nu ukum
         iitu no so toko nu, ‘Bang kuwai ido kusoi matoi om d’ado po anak, sulod niyo no subai
         montun nu balu niyo oono su’ kisolusuk iyo,’ koo.
         20 Indadi, gulu ri, kuwai turu sonsulod. Ongko bana ri minontun, om minatoi d’ado anak.
         21 Koduo ri minontun nu balu niyo ri, nga minatoi-a pudi iyo d’ado anak. Soko ono ya
         pudi kotolu ri,
         22 sampai so koturu ri. Balu iiri nga minatoi-o sono.
         23 Runat koluli’an nu lobuw minatoi, isai ka sono sawo nu woinoi iiri, so’ koturu-turu
         nu sonsulod iiri nokoontun-o so iyo?” koo nosiro.
         24 Sumombuto yo si Yisus nu, “Sobana ko dai musuat pomikiran muyu so’ dai kou koorati
         nu pontudukan so Buuk nu Kinoringan intawa onu yo po owaal Niyo.
         25 Mutangar Aku soko ono so’ lobuw minatoi-o, oluli’an po dai yo sono montun, soko susuu’on
         nu Kinoringan so surga.
         26 Om suat so lobuw oluli’an, dai kou po ka nokobasa’ so Buuk sinurat ni Musa suat so
         sinupot mikit-sikit iiri? Nokosurat so buuk oono totongaron nu Kinoringan so si Musa
         nu, ‘Aku yo su Kinoringan usaa’on ni Abraham, ni Isak, om ni Yakub,’ koo ri.
         27 Kinoringan oono okon ko Kinoringan nu lobuw minatoi, nga Kinoringan nu lobuw miau.
         Sobana ko nosala’ kou!” koo si Yisus.
         28 Lumogaa yo sono ido moomontuduk nu Ukum mongkinongou nu putongar-tongaran ni Yisus
         om ongo lobuw Saduki ri. Noilaan nu moomontuduk nu Ukum iiri nu nosuat sobana sambut
         ni Yisus. Indadi, mongoduato yo sono iyo so si Yisus nu, “Ombo ka nu ponuu’an oogot
         po ko’ kiawi’ ponuu’an?” koo.
         29 Sumombuto yo si Yisus nu, “Itu yo su ponuu’an oogot sobana, ono yo, ‘Oo su lobuw
         Israil, rongowo muyu yo! Ido-ido ya Kinoringan toko, ado yo sondiang.
         30 Somodi yo Kinoringan nu otoroido inawo, pomikiran om gogoma’on muyu,’ koo ri.
         31 Soko ono ya ponuu’an koduo, ono yo, ‘Somodi yo inong muyu, soko poonamod nu kondiri,’
         koo ri. D’ado yo ponuu’an wokon oogot po ko’ duo ponuu’an oono,” koo.
         32 Mutongaro yo sono moomontuduk nu Ukum iiri so Iyo nu, “Oo Guru, osuat sobana tinangar
         Mu no. Kinoringan toko ido-ido ya, om d’ado yo sondiang.
         33 Lobuw subai monamod nu Kinoringan nu otoroido inawo, so pomikiran om gogoma’on niyo.
         Om subai monamod-a iyo nu inong niyo soko monamod nu kondiri. Owarong po ono ko’ niusaa’
         nu tunuan om niusaa’ wokon so Kinoringan,” koo.
         34 Noilaan ni Yisus nu nosuat sobana sambut nu moomontuduk nu Ukum iiri. Mutongaro yo
         sono Iyo nu, “Ogon-ogon ko yo osongapan nu Kinoringan,” koo. Noopod iri d’ado yo sono
         kooku’ mongoduat so si Yisus.
         35 Laid ni Yisus montuduk so Waloi Maayo nu Kinoringan-i, mongoduato yo Iyo nu, “Onu
         koo ka ongo moomontuduk nu Ukum mutangar nu ono yo po Raja Nijanji nu Kinoringan-o
         solusuk ni Raja Daud?
         36 Si Daud kondiri tinudukan nu Atod nu Kinoringan, minutangar soko itu nu, ‘Minutangar
         TUHAN Kinoringan so Tuhan ku nu, Ogom-o umpak so wanan Ku, om kiawi’ alod-alod Mu
         no ipodoog Ku so Ikau!’ koo ri.
         37 Nosala’ moomontuduk nu Ukum oono so’ tokodon nosiro nu Raja Nijanji nu Kinoringan
         oono, solusuk-a ni Raja Daud, so’ si Daud kondiri momaau nu Raja Nijanji nu Kinoringan
         oono nu ‘Tuhan ku’,” koo si Yisus. Noondayan sobana lobuw suang-i mongkinongou so
         Iyo.
         38 Mutongaro yo si Yisus so nosiro nu, “Ingat-ingat kou yo nu ongo moomontuduk nu Ukum.
         Ototom nosiro manou-panou musabung nu olanggau om mokiorumaton so pasar.
         39 Momili’ nosiro nu oogoman nu lobuw kipangkat so koimpug-impugan intawa so waloi sosombooyangan.
         40 Ongo balu nga okalan om solodan nosiro nu waloi om mogdu’a nai’ nu olanggau, pongolikup
         nu koraayan nosiro. Nga ono yo su koowit nu ukuman nu owogat sobana so nosiro,” koo
         si Yisus.
         41 Insan minogom si Yisus so obi’ nu poianan nu siin so Waloi Maayo nu Kinoringan, mongudio
         nu ongo lobuw paasuw nu siin dii. Ongo lobuw okaya ri nopaasuw nu siin osuang.
         42 Lumogaa ya ido balu omiskin nopaasuw nu duo yo nokaping siin tombaga, omura sobana.
         43 Soginaa yo ni Yisus mompomaid Niyo ri om mutongaro yo nu, “Orotio muyu yo itu. Osuang
         po siin niasuw nu balu omiskin oono ko’ siin niasuw nu lobuw wokon-o.
         44 Mutangar Aku soko ono, so’ nosiro yo po potaak nu ombo olu’-olu’ nu orata’ nosiro
         no, nga balu oono, pudi pona omiskin, nitaak-a niyo onu yo po kuwai so iyo no, ono
         poomoli niyo nu kowiwiau-o,” koo.

1 Lumabus si Yisus so Waloi Maayo nu Kinoringan-i, mutongaro yo ido mompomaid Niyo
         ri so Iyo nu, “Oo Guru, siowi po bo waloi maayo oono. Udioo watu no, okon ko nogina-gina
         nu koowarong!” koo.
         2 Sumombuto yo si Yisus nu, “Monsiou ko gaam nu ongo waloi maayo oono! D’ado ido nu
         watu pinomaal nu ono oolu’ so pinopolakan-o. Kiawi’ nga uyason,” koo.
         3 Miano yo si Yisus mogom so timpak nu Bulud Jaitun so otingkuangan nu Waloi Maayo
         nu Kinoringan. Lumogaa yo sono si Pitrus, Yakubus, Yuanis om si Andrias mokimutangar-tangar
         so Iyo siro ya siro nu,
         4 “Tuturani kai yo ong sombiya ourug ono, om onu ponondu’an nu ologa’ yo ono,” koo.
         5 Sumombuto yo si Yisus nu, “Ingat-ingat kou yo su’ dai kou ookalan nu lobuw.
         6 Mutangar Aku soko ono so’ osuang lobuw lumoga’ ong wagu mongaakal nu, ‘Aku yo su
         Raja Nijanji nu Kinoringan,’ koo.
         7 Korongou kou nu ugod-ugod mualod om puobaran nu muwiwintos, nga ikod kou yo kilaa’.
         Subai ourug kiawi’ oono nga okon po ko sonduun-duun pongoowi’an nu wonuo tu.
         8 Ido bansa lumawan nu bansa wokon, om bansa so ido tontong muimpolanu mualod. Siombo-ombo
         nga kilikop om gumunggun su tana’. Kiawi’ nu ono ponimpuunan nai’ nu kosonsora’an,
         soko woinoi ingoton nu mokipupuanak-o.
         9 Indadi koingat-ingato muyu yo, so’ kou yo po ono okomon om owiton so poomubisora’an.
         Kou kiawi’ lubakon so ongo waloi sosombooyangan. Owiton kou tumingkuang so ongo lobuw
         kikopogboya’an om raja, so’ mongowaid kou so Aku. Om ono yo su kosiwatan muyu potuturan
         so nosiro nu Abar Owarong kiat so Kinoringan.
         10 Subai niabar po Abar Owarong oono so kiawi’ bansa.
         11 Bang okomon om owiton kou so poomubisora’an, adang-o gumagau onu tongaron muyu. Ologa’
         yo putongaran, tongaro muyu ya onu nikoilo so kou nu iya oono, so’ totongaron muyu
         nu iya oono okon ko totongaron muyu kondiri, nga kiat so Atod nu Kinoringan.
         12 Kuwai lobuw monindoraai nu sulod niyo nu potoyon. Soko ono ya pudi amo so anak. Inonakan
         lumawan nu ino amo niyo om pokomouli’ so nosiro nu potoyon.
         13 Kou kiawi’ bisigon nu lobuw so’ mongowaid kou so Aku, nga isai yo po tumaan mongowaid
         so Aku sampai so pongoowi’an nu wonuo tu, osopulan iyo,” koo si Yisus.
         14 Mutongaro po si Yisus nu, “Bang osiou muyu yo ‘Koobisigan nu Kinoringan’ nu sobana
         ko dai otoop nitou’ so Waloi Maayo nu Kinoringan, lobuw so Yudia nu iya oono, subai
         mulaiw so kobubuludan. (Isai yo po mongobasa’, otagon-o itu mongoorati!)
         15 Lobuw mutingongis so taap nu waloi, adang-o muntiba mongalap nu onu-onu ya so rinuang
         nu waloi-o.
         16 Lobuw mugogoma’on so umo, adang-o muli’ so waloi mongalap nu pokakas.
         17 Iya oono sobana ko kolaa’-laa’ so kowoinoyan momontian, om so woinoi potiti’ po nu
         anak.
         18 Pogdu’a kou yo su’ dai ono koiya nu kodarun.
         19 Mutangar Aku soko ono so’ koogutan nu iya oono dai po noimboya’an nu isai ya kiat
         nu nowaal wonuo tu, om dai yo ourug koimbagu.
         20 Bang dai poipakon nu Kinoringan iya koogutan oono, tantu d’ado ido osapul. Nga pagka
         oluluudan Iyo nu lobuw pinili’ Niyo, poipakon-a ono Niyo.
         21 Indadi, bang mutangar lobuw so kou nu iya oono nu, ‘Siowi muyu, tuui Raja Nijanji
         nu Kinoringan!’ intawa ‘Dii Iyo!’ koo, kodi muyu yo imaid-o,
         22 so’ lumoga’ nu iya oono tinu-tinu moomudut nu nosiro yo Raja Nijanji nu Kinoringan
         om musingkopoo’abar nu Kinoringan. Mugogoma’on nosiro nu koiran-iran pomalid nu lobuw,
         om insan lobuw-a pinili’ nu Kinoringan ookalan-a nosiro.
         23 Indadi ondomo muyu yo! Niabar Ku yo ono so kou nu dai po ourug-o,” koo si Yisus.
         24 Mutongaro po si Yisus nu, “Dai olaid kiat nu ono, tumuong sono su runat om wulan.
         25 Bopuritakan su korombituon om kiawi’ moomogkuasa so puola’an nu kawut om langit tu
         minsid kiat so pinolakan-o.
         26 Iya oono, tumangi’ kiawi’ bansa so wonuo tu ong osiou nosiro Aku, Anak nu Riniba,
         lumoga’ nosolui nu kawut maid nu kuasa om binaang nu sobana ko otarang.
         27 Nipoimpug Ku sono so ongo susuu’on Ku lobuw nopili’ Ku yo, kiat so pilolongkop nu
         wonuo tu,” koo si Yisus.
         28 Mutongaro po si Yisus nu, “Orotio muyu yo iri nunuk, olapon nu poinongan. Bang mutolotad-o
         om mupusuk-o, oilaan muyu nu oduruk-o mimpuas.
         29 Soko ono ya, bang osiou muyu yo nu ourug-o pinutangar Ku oono, oilaan muyu nu oduruk-o
         loga’an Ku.
         30 Ondomo muyu yo nu dai po matoi kiawi’ lobuw nu ono sono tu, ourug-o kiawi’ tinangar
         Ku oono.
         31 Lumiong ong tana’ om langit tu, nga tinongaran Ku musingkolaid,” koo.
         32 Mutongaro po si Yisus nu, “Soko ono pona, d’ado ido koilo ong sombiya ourug ono sondiang
         ko Kinoringan Amo so surga. Insan ongo susuu’on so surga om Aku, Anak Niyo kondiri,
         dai ya koilo nu ono.
         33 Indadi, kimati om mingat-ingat kou yo, so’ dai muyu oilaan ong sombiya ourug ono.
         34 Kogoyaan nu iya oono soko ido koyuwan poogol nu waloi niyo om mian so tontong orawu’.
         Suu’on niyo ongo kukumoraja niyo no nu gogoma’on musosondiang, om mongodau so minongipat
         nu pintu ri nu matag mingat-ingat.
         35 Ono yo ko’, koingat-ingato muyu yo, so’ dai muyu oilaan ong sombiya Aku lumoga’,
         kalu umpak nu awi-awi, tonga’ nu awi, duruk sumuab, intawa minsosarap.
         36 Bang milok po om lumoga’ Aku, adang-o osunsungan kou moturuw.
         37 Onu yo po tongaron Ku so kou iitu no, tongaron Ku po so kiawi’ lobuw nu mingat-ingat-o!”
         koo.

1 Koduaan po om ologa’ yo Paska om Rami-Rami nu Baang-Baang D’ado Pongombang. Muupokato
         yo sono ongo wowaidon nu imam om moomontuduk nu Ukum-i ong onu kaakom-akom om kopatoi-patoi
         so si Yisus, nga pagka osuang lobuw ong Paska,
         2 mutongaro yo nosiro nu, “Adang toko yo niiya nu Paska so’ kalu rumoraayan ongo lobuw
         tu,” koo.
         3 Laid ni Yisus so Bitania, so waloi ni Simun, iri baya’ binolangon-i, lumogaa yo ido
         woinoi dii so Iyo minongowit nu pusung kiasuw nu inosak lanung landu boorogo. Laid
         ni Yisus mongokan-i, isuo yo nu woinoi-i ulu Niyo ri nu iri.
         4 Nosiou-o po nu ongo lobuw-i ginama’ nu woinoi iiri, minungot sono nosiro, om minutangar
         nu, “Pusingraagan-a inosak lanung oono!
         5 Owarong po niwoli ono tolu naatus siin pirok, om orogo no nitaak so lobuw omiskin!”
         koo.
         6 Nga mutongaro yo si Yisus nu, “Posimaidan-a iyo! Nokuro su umungot kou so iyo? Mugogoma’on
         iyo nu owarong bana suat so Aku.
         7 Sombiya-biya ya koponabang kou nu lobuw omiskin, nga Aku, oduruk-o kotondiang so
         kou.
         8 Minomaal-o woinoi iitu no nu onu su ogoosan niyo momaal. Orati yo po nu nopoisu’
         iyo so Aku nu inosak lanung-o, nga putimos-timosan niyo nu polobongan so Aku.
         9 Ondomo muyu yo tangar Ku iitu: Siombo-ombo ya poobaran nu Abar Owarong kiat so Kinoringan
         so pilolongkop nu wonuo tu, ginama’ nu woinoi iitu nga kotuturan-a nu pongoondoman
         so iyo,” koo.
         10 Miano yo sono si Yudas Iskariut, ido kiat so opulu om duo mompomaid ni Yisus, so
         ongo wowaidon nu imam.
         11 Osudu’an sobana nosiro mongorongou nu upakat ni Yudas iiri, om minujanji nu taakan
         iyo nu siin. Kiat-o sono nu iri mogkari’-kari’ yo iyo pokomouli’ so si Yisus so lobuw
         oono.
         12 Nologa’ yo po ponimpuunan nu Rami-Rami nu Baang-Baang D’ado Pongombang, laid nu ongo
         lobuw mongogaras nu uyog nu dumba, lumogaa yo ongo mompomaid ni Yisus dii so Iyo mongoduat
         nu, “Siombo ka koinginan Mu ponodia’an mai nu iinokanon nu Paska?” koo.
         13 Indadi monuuo yo sono Iyo nu duo koyuwan kiat so nosiro om tongaro yo nu, “Ian kou
         yo so bandar. Nai kosambat kou nu ido kusoi kiinowit nu sosagob kisungoi. Waid kou
         yo so iyo.
         14 So waloi osuwan niyo no, tongaro muyu songapan nu waloi-o nu, ‘Minongodau guru mai
         ri ong siombo pongoromayan Niyo om mompomaid Niyo ri nu Paska,’ koo yo muyu ya.
         15 Tudukan kou ya nu lobuw oono ido bilik maayo so tingkat koduo, nu nosodia’ yo onu-onu
         ya pokayon mongokan,” koo si Yisus.
         16 Miano yo duo koyuwan iiri so bandar, om dii nooyangan nosiro kiawi’ tinangar ni Yisus
         so nosiro ri, om sodiaa yo sono nosiro iinokanon nu Paska.
         17 Awi ri, lumogaa yo sono si Yisus om opulu om duo mompomaid Niyo ri so bilik iiri.
         18 Laid nosiro mongokan-i, mutongaro yo Iyo nu, “Pokoiloon Ku kou! Ido koyuwan so kou
         mongoraai so Aku,” koo.
         19 Olunggui sono mompomaid Niyo ri norongou tinangar Niyo iiri. Mutongaro yo nosiro
         soro ido-ido so Iyo nu, “Oo Tuhan, tantu okon-a ko aku su kuanon Mu,” koo.
         20 Sumombuto yo Iyo nu, “Iyo yo po nga ono yo kopuurung so Aku nu mangkuk-o.
         21 Matoi Aku ya nai’, Anak nu Riniba, soko tinangar nu poo’abar nu Kinoringan gulu ri
         nokosurat so Buuk Niyo. Nga aagut-o lobuw mongoraai so Aku no. Gaam nai’ dai iyo nopuanak,”
         koo si Yisus.
         22 Laid nosiro mongokan-i, mongolapo yo si Yisus nu baang-baang om mongunsopoto yo so
         Kinoringan. Kobi-kobio yo Niyo baang-baang iiri om boogio yo so mompomaid Niyo ri
         maid nu mutangar nu, “Olapo om okano muyu yo itu! Itu yo su koyuwan Ku,” koo.
         23 Nopupus iri, olapo yo Niyo sawan kiasuw nu anggur-i om mongunsopoto yo so Kinoringan.
         Taaki yo Niyo iri so mompomaid Niyo ri, om monginumo yo nosiro nu anggur iiri.
         24 Noopod iri mutongaro yo Iyo nu, “Itu yo su raa’ Ku, pinonapus nu janji nu Kinoringan.
         Nituntug ono suat so lobuw suang.
         25 Pokoiloon Ku kou nu, kiat kosiono dai yo su monginum nu anggur iitu no musingkoinum
         toko nu anggur owagu so Pogkuosaan nu Amo Ku,” koo.
         26 Nopupus iri, muloguo yo nosiro mongorayou nu Kinoringan. Nokopulagu po, miano yo
         nosiro so Bulud Jaitun.
         27 Mutongaro yo sono si Yisus so mompomaid Niyo ri nu, “Putongiasan muyu Aku mongolaiw
         ong wagu, so’ nokosurat-o so Buuk nu Kinoringan nu, ‘Potoyon nu Kinoringan wowaidon
         oono, om mompomaid Niyo no botongiasan mulaiw,’ koo ri.
         28 Nga oluli’an Aku ya om mogulu Aku so kou mian so Galilia,” koo.
         29 Mutongaro yo si Pitrus so Iyo nu, “Dai! Poogol pona nosiro kiawi’ so Ikau, nga Aku
         dai ya,” koo.
         30 Nga mutongaro yo Iyo so si Pitrus nu, “Ondomo yo! Dai po kopongingkukuuk piu’ no
         induo nu awi tu, intolu ko yo mongolim nu dai otondu’an mu Aku,” koo.
         31 Nga sinobana ni Pitrus sumambut nu, “Monganggur aku matoi maid so Ikau, ikod-a nu
         mongolim aku so Ikau,” koo. Wokon mompomaid-i nga soko iri ya tinangar.
         32 Nokologa’ nosiro so ido tontong ingoranan nu Gitsamani, mutongaro yo si Yisus so
         mompomaid Niyo ri nu, “Ogom kou po tuui. Mian Aku po dii mogdu’a,” koo.
         33 Ingoli yo Niyo si Pitrus, si Yakubus om si Yuanis. Umogutan sobana Iyo om gumagau.
         34 Mutongaro yo Iyo so nosiro nu, “Sobana ko maagut inawo Ku no om moipopatoi yo koirosaan
         Ku. Ogol kou yo tuui om maid kou yo so Aku mingat-ingat,” koo.
         35 Rumowu-rowuo po Iyo om sumurukudo yo so tana’ ri mogdu’a tayon ong dai koirasa nu
         kosonsora’an iiri ong odapat nu,
         36 “Oo Amo! D’ado onu-onu dai Mu owaal. Bang moingin Ko, kodi yo poirosai so Aku kosonsora’an
         iitu, nga okon-a ko koinginan Ku no su ourug, sondiang ko koinginan Mu no ya,” koo.
         37 Nopupus iri, mululio yo Iyo dii so nosiro, om nosunsungan Niyo nosiro moturuw. Mutongaro
         yo Iyo so si Simun Pitrus nu, “Oo Simun! Moturuw ko ka? Insan sonjaam ka, nga dai
         ko koingat-ingat?
         38 Pogdu’a om koingat-ingato muyu yo, su’ dai kou kowaid so ponginaman. Inawo muyu no
         mokipopomaal dadan nu owarong, nga dai kou kogoos momaal nu ono so’ kou yo po lobuw-a,”
         koo.
         39 Mululio yo Iyo mogdu’a, om iri ya iri tinangar Niyo.
         40 Nopupus iri, mululio yo Iyo so mompomaid Niyo ri om nosunsungan-a Niyo nosiro moturuw
         po, so’ sobana ko dinudu’on nosiro. Dai yo sono oilaan nosiro ong onu nisambut so
         Iyo.
         41 Kointolu po Niyo muuli’-uli’ dii so nosiro ri, mutongaro yo Iyo nu, “Dai kou po ka
         norios? Siowi muyu yo! Nologa’ yo pokomouli’an so Aku so lobuw oraai.
         42 Rios kou yo, om kayo toko yo! Orani yo lobuw mongoraai so Aku no,” koo.
         43 Dai po nopupus si Yisus mutangar, lumogaa yo si Yudas, ido kiat so opulu om duo mompomaid
         Niyo ri, minongowit nu lobuw suang, wokon kibosi, wokon kibangkau, om wokon kigayang.
         Sinuu’ nosiro nu ongo wowaidon nu imam, moomontuduk nu Ukum, om wowaidon nu lobuw
         Yaudi.
         44 Pinokoilo laid ni Yudas ongo lobuw iiri nu, “Lobuw singudan ku no, Iyo yo su okomo
         muyu om ipati muyu kowarong-warong su’ dai kolaiw,” koo.
         45 Tumorus-o ya si Yudas dii si Yisus om mutongaro yo nu, “Oo Guru,” koo, om singudi
         yo si Yisus.
         46 Indadi rumonio yo sono lobuw suang-i mongaakom om mongkogos so si Yisus.
         47 Ido koyuwan dii minongaawut nu badung om wintoso yo uripon Imam Maayo ri, noutas
         tolingo ri.
         48 Mutongaro yo si Yisus so nosiro nu, “Lobuw oraai Aku bo gaam su linumoga’ kou maid
         nu badung om bangkau mongaakom so Aku?
         49 Runat-runat montuduk Aku so kou so Waloi Maayo nu Kinoringan, nga dai muyu ya Aku
         inakom,” koo.
         50 Nopupus iri, mulaiwo yo kiawi’ mompomaid Niyo ri.
         51 Ido omulok minaid so si Yisus minupindung-a nu kumut oputi’. Pinokiookoman sono iyo
         nu ongo lobuw-i,
         52 nga luuso ya niyo kumut-i om mundako yo mulaiw lobas-lobas.
         53 Owito yo si Yisus so waloi nu Imam Maayo ri, om nokopuimpug-o dii ongo wowaidon nu
         imam om wowaidon nu lobuw Yaudi om moomontuduk nu Ukum-i.
         54 Pagka poki’iimpotongan ni Pitrus ong onu koompusan so si Yisus, sumuuto yo iyo so
         natad nu waloi nu Imam Maayo ri, om mogomo yo mintarang maid nu moongipat nu waloi
         oono.
         55 Mogkari’-kari’ ongo wowaidon nu imam, om kiawi’ wokon so Poongobisora’an nu Ugama
         ri modium nu pounayan mongukum so si Yisus nu potoyon, nga dai muad kooyang nosiro.
         56 Osuang lobuw sinogina monimbaal suat so Iyo, nga simbaalan nosiro ri musosondiang.
         57 Mundiio yo sono tinu-tinu koyuwan monimbaal so Iyo nu,
         58 “Baya’ mai norongou Iyo minutangar nu, ‘Uyason Ku Waloi Maayo nu Kinoringan winaal
         nu lobuw, om so kotolu no momaal Aku nu sondiang okon ko winaal nu lobuw,’ koo Iyo,”
         koo nosiro.
         59 Nga simbaalan nosiro ri musosondiang.
         60 Mundiio yo sono Imam Maayo ri om duato yo si Yisus nu, “Dai Ko ya ka sumambut nu
         topudan so Ikau-o?” koo.
         61 Nga minukokop nai’ si Yisus. Tongaro po Iyo nu Imam Maayo ri nu, “Bontolo yo paabar
         so kai ong Ikau-o su Raja Nijanji nu Kinoringan, ono yo Anak nu Kinoringan roroyowon
         mai,” koo.
         62 Sumombuto yo Iyo nu, “Nosuat mu bana mutangar. Pagka soko ono, kiat kosiono poimaid
         kou yo nu osiou muyu Aku ong wagu mogom umpak so wanan nu Kinoringan, om osiou muyu
         Aku lumoga’ koimbagu so wonuo tu nosolui nu kawut,” koo.
         63 Pisi’-pisio yo sono nu Imam Maayo ri pokakas niyo ri om mutongaro yo nu, “Dai muru’
         modium nu wokon lobuw monapud so Iyo,
         64 so’ kou kiawi’ nokorongou-o nu tinangar Niyo no mongusiba’ nu Kinoringan. Indadi,
         onu dikou pomikiran kosiono?” koo Imam Maayo ri. Minonantu yo sono nosiro nu kisala’
         si Yisus om otoop potoyon.
         65 Tumugulo yo sono tinu-tinu koyuwan mongodura’, monombol nu mato, om mongolubak so
         Iyo, om mutangar nu, “Tokodo yo ong isai monampar so Ikau-o,” koo. Ongo moongipat-i
         nga minonampar-a so si Yisus.
         66 Laid ni Pitrus so natad nu waloi nu Imam Maayo ri, lumogaa yo sono ido woinoi uripon
         nu Imam Maayo ri.
         67 Nosiou-o po niyo si Pitrus mintarang dii, potongi yo niyo monsiou buatan ni Pitrus
         om mutongaro yo nu, “Okon ka ko ikau nga una’ ya ni Yisus, lobuw Najarit-i?” koo.
         68 Nga mongolimo yo si Pitrus nu, “Dai ku oorotian tongaron mu no,” koo. Miano yo sono
         si Pitrus so pintu nu galang nu natad-i, om iya iiri mongingkukuuko yo su piu’.
         69 Siowi po iyo koimbagu nu roraa iiri om mutongaro yo so lobuw dii ri nu, “Iyo oono,
         tantu una’ ya nosiro,” koo.
         70 Nga minongolim-a si Pitrus. Dai po olaid, mutongaro yo ongo lobuw dii ri so iyo nu,
         “Tantu ikau iitu kouna’an nosiro, so’ ungkiat ko ya so Galilia,” koo.
         71 Mutongaro yo iyo maid nu mongibot nu, “Dai ku otondu’an lobuw oono,” koo.
         72 Soko iri po, mongingkukuuko yo koinduo piu’ ri. Noondoman-o sono ni Pitrus tinangar
         ni Yisus so iyo ri nu, “Tadi’ mongingkukuuk piu’ no induo, ong intolu ko yo mongolim
         nu dai otondu’an mu Aku,” koo ri. Monginoontobo yo sono iyo tumangi’.

1 Susuab-i, muupokato yo sono ongo wowaidon nu imam, wowaidon nu lobuw Yaudi, om moomontuduk
         nu Ukum-i. Kogosi yo nosiro si Yisus, om owito yo pokomouli’ dii si Pilatus.
         2 Nokologa’ si Yisus dii si Pilatus, duato yo niyo si Yisus nu, “Raja Ko ka nu lobuw
         Yaudi?” koo. “Oo. Bana ya tangar mu no,” koo si Yisus.
         3 Ongo wowaidon nu imam-i nga monapud-a so Iyo.
         4 Mongoduato po si Pilatus so Iyo nu, “Soko ono yo kosuang topudan nosiro so Ikau.
         Nokuro su dai Ko sumambut?” koo.
         5 Nga dai ya muad sinumambut Iyo sampai noiranan si Pilatus.
         6 Koopotan, koduung Paska, polabus si Gobonor Pilatus ido koyuwan kiat so jiil, mongowaid
         nu koinginan nu lobuw suang.
         7 Iya iiri, ido koyuwan obantug koraayan ingoranan so si Barabas nojiil maid nu wokon
         moomatoi om lulumawan nu momogkuasa.
         8 Muimpugo yo sono lobuw suang-i mindamo so si Pilatus nu polabus ido koyuwan kiat
         so jiil soko koopotan.
         9 Mongoduato yo si Pilatus so nosiro nu, “Ipolabus muyu ka pinokoraja nu lobuw Yaudi
         iitu?” koo.
         10 Tinangar ni Pilatus soko iri so’ noilaan-o niyo nu inakom nosiro si Yisus om nikomouli’
         so iyo, so’ mokimurindi nosiro so Iyo.
         11 Nga mongaagar nai’ ongo wowaidon nu imam-i nu lobuw suang-i mindamo so si Pilatus
         nu nipolabus si Barabas.
         12 Indadi duato po ni Pilatus lobuw suang iiri nu, “Pagka soko ono, onu su otoop waalon
         ku so lobuw pinokoraja nu lobuw Yaudi muyu iitu?” koo.
         13 Gumonsoko yo nosiro nu, “Solibon Iyo!” koo.
         14 Sumombuto yo iyo nu, “Onu ka koraayan Niyo?” koo. Sumangat nai’ nosiro gumonsok nu,
         “Solibon Iyo!” koo.
         15 Pagka moingin si Pilatus poinsanang nu inawo nu lobuw suang iiri, lobusi yo sono
         niyo si Barabas om monuuo yo nu lobuw popongolubak om posalib so si Yisus.
         16 Owito yo si Yisus nu soujar-i so natad nu waloi ni Gobonor Pilatus, om soginaa yo
         kiawi’ posukan soujar-i muimpug.
         17 Sulungi yo nosiro si Yisus nu sabung olanggau, mongkomiang-miang, om tolungasi yo
         nu wakau kiruwi, pinokotupi nosiro nu raja, om sontoli yo so ulu Niyo ri.
         18 Noopod iri, tobio yo nosiro mubaag nu, “Otogui Ko yo su Raja nu lobuw Yaudi,” koo.
         19 Lubako yo sono nosiro ulu Niyo ri nu tutungkud, om durai yo buatan Niyo ri, om sumurukudo
         yo nosiro so tiningkuangon Niyo ri.
         20 Notopodan-o po nosiro mubaag so Iyo, luuso yo nosiro sabung olanggau iiri om popusobungo
         yo nu sabung Niyo kondiri, om owito yo Iyo lumabus nu nisalib.
         21 So lolanon-i, minonosog nosiro nu ido koyuwan poponimban nu salib ni Yisus. Lobuw
         oono koolabus-a kiat so kampung sundur so bandar, ngaran niyo si Simun, kiat so Kirini,
         amo ni Aliksandir om ni Rupus.
         22 Owito yo nosiro si Yisus so tontong ingoranan nu Gulguta, orati, “tontong nu doupuk”.
         23 Poinumo yo Iyo nosiro nu anggur ginowulan nu muur, nga noirosaan-o po Niyo anggur
         oono, dai ya ininum Niyo.
         24 Solibi yo sono Iyo nosiro, om musuuso yo ong isai su kosongapan nu pokakas Niyo ri.
         25 Mirotu yo nu pinosoliban nosiro so Iyo ri.
         26 Nopopopak nosiro nu papan so dilanggau nu ulu ni Yisus, pinosuratan nu pinounayan
         nosiro momatoi so Iyo nu, Itu Yo Su Raja Nu Lobuw Yaudi.
         27 Kuwai ya duo koyuwan oraai nisalib nosiro, pinotalad so musompodi Niyo ri. [
         28 Om soko iri po, notuman-o nokosurat so Buuk nu Kinoringan nu, “Tokodon Iyo nu lobuw
         oraai,” koo ri.]
         29 Ongo lobuw tumalib-i, milog-pilog maid-a muragam so Iyo om mutangar nu, “Minutangar
         Ko nu uyason Mu Waloi Maayo nu Kinoringan om kotoluan Ko yo mongatag.
         30 Indadi, ulus-o su’ osopulan Ko,” koo.
         31 Ongo wowaidon nu imam om moomontuduk nu Ukum-i nga monoruru ya so Iyo nu, “Monabang
         Iyo nu lobuw sondiang, nga Iyo kondiri dai otabang.
         32 Bang bana nu raja Iyo nu Israil, mulus Iyo nu ono sono tu om poimaid kai nai’ so
         Iyo,” koo. Kiduo lobuw oraai nisalib so musompodi Niyo ri nga minubaag-a so Iyo.
         33 Tonga’ runat-i, rinumondom sono pilolongkop nu tontong iiri solaid tolu nojaam.
         34 Jaam kotolu nu awi-awi ri, gumiako yo si Yisus so tangar Niyo nu, “Ili, Ili, Lama
         Sabaktani?” koo. Orati yo po nu iri nga, “Oo Kinoringan Ku, nokuro su linaiwan Mu
         Aku?”
         35 Mutongaro yo ongo lobuw nokorongou nu tinangar Niyo iiri nu, “Momaau Iyo so si Ilia,”
         koo.
         36 Mongolapo yo sono ido koyuwan so nosiro nu golugut, om loobi yo so sungoi nu anggur
         mousom, tonongi yo niyo so pompod nu kayu, om suloyi yo so munung ni Yisus maid nu
         mutangar nu, “Imati toko ya ong lumoga’ ka si Ilia monabang so Iyo ko’ dai,” koo.
         37 Gumiako po Iyo, om minatoi-o sono.
         38 Iya ya iiri, tabir so Waloi Maayo nu Kinoringan nga nointonga’ nopisi’.
         39 Wowaidon nu soujar mundii-dii so tiningkuangon nu salib iiri, nokosiou nu kinopotoyan
         Niyo ri, mutongaro yo sono nu, “Bana-bana ya nu Anak Iyo nu Kinoringan,” koo.
         40 Tinu-tinu kowoinoyan dii nokosiou nu noongourug iiri, ono yo si Maria Magdalina,
         sangai niyo, ino ni Yakubus omuda po, si Yusup om si Salumi.
         41 Nosiro yo su minaid om minonabang so si Yisus nu laid Niyo so Galilia ri. Om osuang
         po woinoi wokon dii, iri nokologa’ so Yirusalim minaid so Iyo ri.
         42 Pagka tumuong-o sono, om runat iiri yo purigap-rigapan suat so Runat Pongintoronan,
         43 sumombato yo sono si Yusup so si Pilatus mokilila’ nu olapon bangkai ni Yisus. Si
         Yusup oono lobuw nu Arimatia, nokowaid so puimpugan nu Poongobisora’an nu Ugama om
         orumaton iyo. Mindad-indad iyo nu mogkuasa Kinoringan soko raja.
         44 Norongou-o po ni Pilatus nu minatoi-o si Yisus, noiranan sono iyo. Monoginaa yo iyo
         ido wowaidon nu soujar om duato yo niyo ong olaid-o ka kinopotoyan ni Yisus.
         45 Notuturanan-o po iyo nu soujar-i, lilai yo niyo si Yusup mongalap nu bangkai ni Yisus.
         46 Momolio yo sono si Yusup nu koukuputi om untibai yo niyo bangkai ni Yisus kiat so
         salib-i, om soluyo yo niyo nu kumut iiri, om polaki yo niyo so lobong winaal so bulud
         nu watu. Noopod iri, tutubi yo niyo nu watu maayo.
         47 Laid niyo momaal nu iri, inudio ya ni Maria Magdalina, om ni Maria ino ni Yosis ong
         siombo polobongan so si Yisus.

1 Nokotalib Runat Pongintoronan-i, momoli-molio yo si Maria Magdalina, om sangai niyo
         iri ino ni Yakubus, om si Salumi nu kolonung-lonungan ponuntug nu bangkai ni Yisus.
         2 Susuab nu runat minggu iiri, miano yo nosiro so lobong ni Yisus.
         3 Laid nosiro manou-panou-i, mududuato yo nosiro nu, “Isai gaam pokitobangan toko mongoluid
         nu watu pinonutub nu lobong-i?” koo.
         4 Nga nokologa’ nosiro dii, siowi nosiro su noluid-o watu pinonutub-i.
         5 Mosuwo yo nosiro so lobong-i, nokotigog-a nosiro nu nokosiou nu lobuw kisabung nu
         olanggau oputi’ umpak so wanan nosiro ri.
         6 Nga mutongaro yo lobuw iiri so nosiro nu, “Adang lumaa’! Oilaan ku nu modium kou
         so si Yisus, lobuw Najarit nisalib-i. Ado yo Iyo tuui, noluli’an-o. Siowi muyu ya
         pinopolakan so Iyo tu ri.
         7 Panou kou yo, om tuturani muyu yo itu no so mompomaid Niyo ri, om so si Pitrus pona.
         Minogulu yo Iyo so kou so Galilia om dii yo kosombatan muyu soko notangar-o Niyo laid
         so kou ri,” koo.
         8 Lumobuso yo nosiro kiat so lobong-i om mulaiwo yo so’ nokotigog om nokolaa’. D’ado
         yo binongutan nosiro, nu koolaa’.
         9 Noluli’an-o po si Yisus, susuab nu Runat Minggu ri, mokisiowo yo sono Iyo gulu po
         so si Maria Magdalina, iri baya’ sinusuban Niyo turu moinat-i.
         10 Indadi momponowo yo sono si Maria Magdalina paabar nu iri so kouna’an niyo, iri mosaan
         moupus om mutotangi’ ri.
         11 Nga norongou-o po nosiro nu miniau si Yisus, om si Maria su nokosiou, dai nosiro
         nopoimaid.
         12 Nopupus iri, mokisiowo yo si Yisus so duo mompomaid Niyo ri nu laid nosiro manou-panou
         so umo.
         13 Indadi, mululio yo sono nosiro potuturan nu iri so kouna’an nosiro wokon-i, nga dai
         ya nopoimaid nosiro.
         14 Mokisiowo yo sono si Yisus so opulu om ido mompomaid Niyo ri nu laid nosiro mongokan-i.
         Insolaa yo Niyo nosiro, so’ orumbut koimaidan nosiro om okosog sobana sampai dai poimaid
         nu lobuw nokosiou-o so Iyo ri.
         15 Mutongaro yo Iyo so nosiro nu, “Panou kou yo so pilolongkop nu wonuo tu, paabar nu
         Abar Owarong kiat so Kinoringan oono so kiawi’ lobuw.
         16 Lobuw poimaid osopulan om diu’on, nga lobuw dai poimaid ukumon.
         17 Om itu yo ponondu’an nu poimaid nosiro, ono yo koponusub nosiro nu moinat mongorait
         nu ngaran Ku, om koputangar nosiro nu totongaran dai insan orongou.
         18 Koingkag nosiro nu topirik intawa koinum nu kowowanit, dai ya nosiro oinsokitan.
         Bang potopop nosiro nu palad nosiro so ulu nu lobuw sumakit, lobuw oono opoli’an,”
         koo si Yisus.
         19 Noopod si Tuhan Yisus mutangar so nosiro, kinakat-o sono Iyo so surga, om dii mogkuasa
         Iyo maid nu Kinoringan.
         20 Indadi momponowo yo sono nosiro paabar nu abar kiat so Kinoringan siombo-ombo ya,
         om Tuhan nga monabang-a so nosiro maid nu gogoma’on koiran-iran ponondu’an nu bana
         ya nituturan nosiro ri.LukasLukasLukasLukasLukas

1 Oo sulod ku Tiupilus, aku yo si Lukas monurat nu itu so ikau. Osuang-o lobuw nokoponurat
         nu tuturan suat so si Yisus om kiawi’ winaal Niyo ri tuui so toko.
         2 Nisurat-o nosiro ombo norongou nosiro nu nituturan nu lobuw nokokondiri kosiou nu
         noongourug suat so si Yisus ungkiat nu tumimpuun Iyo montuduk nu kolobuwan.
         3 Nadi, pagka aku yo kondiri nokoilo nu kiawi’ tuturan iitu no, pikiran ku owarong
         nu aku nga monurat-a nu osuat sobana nu tuturan iitu no.
         4 Waalon ku soko ono, su’ ikau nga koilo nu obana ya kiawi’ nituturan so ikau-o suat
         so si Yisus.
         5 Iya ni Irudis raja so wonuo nu Yudia, kuwai ido imam ngaran niyo si Jakaria. Si Jakaria
         yo po kiat so puimpugan nu imam ingoranan nu Abija. Sawo niyo, si Ilijabit nga solusuk-a
         nu imam, ono yo solusuk ni Arun.
         6 Kowiawan nu duo musondamin oono, koinsanang nu inawo nu Kinoringan. Kiduo nosiro
         mongimaid nu kiawi’ ponuu’an nu Tuhan.
         7 Nga ado anak nosiro so’ tomonang si Ilijabit, om otuo yo nosiro.
         8 Ido runat minugogoma’on si Jakaria so Waloi Maayo nu Kinoringan nu gogoma’on nu imam,
         so’ nosuat iyo nu boogian.
         9 Nopili’ iyo monusul nu komanyan, indadi, mosuwo yo sono iyo.
         10 Laid niyo so dilalom-i, osuang lobuw minuimpug mogdu’a so dilabus-i.
         11 Milok po om musit susuu’on nu Kinoringan minundii umpak so wanan nu ranggar pinonusulan
         ni Jakaria nu komanyan-i.
         12 Nosiou ni Jakaria susuu’on-i, linumaa’ iyo.
         13 Nga mutongaro yo susuu’on-i nu, “Oo Jakaria, ikod kilaa’. Norongou-o du’a mu ri nu
         Kinoringan. Adi, dai yo olaid moganak sawo mu no nu lolaing kusoi om ingoranan mu
         so si Yuanis.
         14 Kikosonangan kou nu inawo, soko ono ya lobuw suang nga kikosonangan, koduung opuanak
         nu sawo mu no lolaing oono,
         15 so’ mourug iyo nu opangkat so tiningkuangon nu Kinoringan. Dai iyo kowasa monginum
         nu kaawuk. Kiat nu opuanak iyo, Atod nu Kinoringan su mogkuasa so iyo.
         16 Mourug iyo nu moongingol nu lobuw Israil muli’ so Kinoringan.
         17 Mourug iyo nu poo’abar sinuu’ nu Kinoringan nu obasag om kikuasa soko si Ilia silaid-i.
         Mogulu iyo paabar so lobuw suat nu kologa’an nu Kinoringan. Popusulut iyo nu amo om
         anak, om potolunda’ nu lobuw nu dai poimaid mululi’ so pikiran obana. Iyo yo su posodia’
         nu inawo nu kolobuwan, su’ bang kologa’ yo Tuhan, poimaid sono nosiro so Iyo,” koo.
         18 Mutongaro yo si Jakaria so susuu’on-i nu, “Dai su poimaid so ikau, so’ aku om sawo
         ku no otuo yo,” koo.
         19 Sumombuto yo susuu’on-i nu, “Aku si Jibrail. Mugogoma’on aku so Kinoringan, om Iyo
         yo su minonuu’ s’aku potuturan nu abar owarong iitu so ikau.
         20 Onu yo po tongaron ku tu tantu otuman-a ong ologa’ yo, nga pagka dai ko poimaid s’aku,
         bobou ko sono musingkotuman nu ono,” koo susuu’on-i.
         21 Mongindad kolobuwan-i so si Jakaria, om moiranan nosiro nu olaid-o dai po iyo kolabus.
         22 Nokolabus si Jakaria, bobou-o sono iyo. Noilaan-o nosiro nu nokosiou iyo nu koiran-iran
         so asuw nu Waloi Maayo nu Kinoringan-i, om pagka dai iyo koputangar, tudukon-a niyo
         tongaron niyo ri.
         23 Noopod-o po ni Jakaria ginama’ niyo ri, mulio yo sono iyo.
         24 Dai po olaid, momontian-o si Ilijabit, sawo niyo ri, om dai iyo linumiwawa solaid
         limo nowulan.
         25 Mutongaro yo sawo ni Jakaria nu, “Tinabang aku yo nu Tuhan. Inidu’ yo sono Niyo ayak
         tampung nu lobuw suang so aku ri,” koo.
         26 Koonom wulan kiat nu pinomontianan ni Ilijabit, sawo ni Jakaria, pinountiba po nu
         Kinoringan si Jibrail so ido bandar so Galilia ingoranan nu Najarit.
         27 Nopologa’ si Jibrail nu abar so ido roraa, ngaran niyo si Maria. Roraa oono kipogong-o
         ingoranan so si Yusup, solusuk ni Raja Daud silaid-i.
         28 Lumogaa yo susuu’on-i dii si Maria om mutongaro yo nu, “Oo Maria, ounsopot ko yo
         bana! Poriora’on ko nu Tuhan om borokatan ko nu kaalib po ko’ kiawi’ lobuw,” koo.
         29 Norongou ni Maria tinangar nu susuu’on iiri, magau-gagau sono inawo niyo ri om moiranan
         maid nu mongiro-kiro ong onu orati.
         30 Mutongaro po susuu’on-i so si Maria nu, “Oo Maria, ikod kilaa’! Koluluudan ko nu
         Kinoringan.
         31 Pudi roraa ko po, momontian ko, om moganak ko nu lolaing kusoi, om ingoranan mu Iyo
         so si Yisus.
         32 Opangkat lolaing oono, om paawon Iyo nu Anak nu Kinoringan. Tuhan-o su mongurug so
         Iyo nu raja soko aki rumpungan Niyo, si Daud.
         33 Om mourug Iyo nu raja nu solusuk ni Yakub musingkolaid,” koo.
         34 Mutongaro yo si Maria so susuu’on-i nu, “Roraa aku po boto. Onu koo aku ka momontian?”
         koo.
         35 Sumombuto yo susuu’on-i nu, “Atod nu Kinoringan su mogkuasa so ikau. Ono yo ko’ Anak
         oono paawon nu Anak nu Kinoringan.
         36 Ondomo si Ilijabit. Tangar nu lobuw nu tomonang iyo, nga kosiono momontian-o onom
         nowulan pudi otuo yo.
         37 Koduung ong tongaron nu Kinoringan, d’ado ya dai otuman,” koo.
         38 Mutongaro yo si Maria nu, “Uripon aku nu Tuhan. Otuman-o tinangar mu so aku no,”
         koo. Om mulaiwo yo sono susuu’on-i.
         39 Dai po olaid, mutimos-timoso yo si Maria mian so Yudia.
         40 Nokologa’ iyo so waloi ni Jakaria, mutongaro yo iyo nu, “Oo Abu!” koo.
         41 Norongou ni Ilijabit tangar ni Maria, miniuk-o sono lolaing so tian niyo ri.
         42 Kinuasa sono nu Atod nu Kinoringan si Ilijabit om mutongaro yo so si Maria maid nu
         osudu’an nu, “Ikau-o su binorokatan kaalib po ko’ kiawi’ kowoinoyan, om binorokatan
         po nu Tuhan lolaing puonakon mu no.
         43 Oiranan aku su orumaton mu aku soko itu, nu ikau nai’ ino nu Tuhan ku su minongondaa
         so aku.
         44 Norongou ku yo po tinangar mu ri, miniuk sono lolaing so tian ku tu osudu’an.
         45 Osanang ko sobana so’ nopoimaid ko ya nu otuman-a tinangar nu Tuhan so ikau-i,” koo
         si Ilijabit.
         46 Mutongaro yo si Maria nu, “Mongunsopot aku so Tuhan.
         47 Osanang inawo ku no nu minonaak Kinoringan nu kowiawan so aku.
         48 Pudi pona aku yo su lobuw nokobaba’, nga dai ya su lupaan Niyo! Kiat-o nu ono sono
         tu, kiawi’ lobuw mutangar nu maayo kosonangan ku,
         49 so’ koiran-iran winaal Niyo so kowiawan ku. Sobana ko maayo kuasa Niyo.
         50 Nopointolang Iyo nu koluluudan Niyo so lobuw obinsuut so Iyo, kiat po so lobuw togna
         ri so wonuo tu sampai nu ono sono tu.
         51 Pointolang Iyo nu kobosagan Niyo so gogoma’on Niyo, om popusosondiang nu lobuw moongondos
         su’ dai otuman puupokatan nosiro.
         52 Ongo raja poboba’on Niyo, om lobuw obaba’ popongkaton Niyo.
         53 Lobuw witilon powosugan Niyo nu ookanon owarong, nga lobuw doyaan suu’on Niyo popanou
         d’ado owit.
         54 Minonuman-o Iyo nu janji Niyo so odu aki toko ri, nu lumoga’ Iyo monabang nu lobuw
         Israil.
         55 Oondoman-a Niyo janji Niyo so si Abraham om solusuk niyo ri musingkolaid,” koo si
         Maria.
         56 Tolu nowulan si Maria dii-dii so waloi ni Ilijabit, om minuli’ nai’ iyo.
         57 Nologa’ poomuonakan ni Ilijabit, nokopuanak-o iyo nu lolaing kusoi.
         58 Norongou-o po nu kosusulodan om ombaloi nosiro ri poongoluluud nu Tuhan so si Ilijabit,
         nosudu’an sono nosiro.
         59 Nologa’ kowalu runat-i, sunati yo lolaing oono om padu nosiro ingoranan-a so si Jakaria,
         posongayon nu amo niyo ri,
         60 nga, mutongaro yo ino niyo ri nu, “Adang-a! Owarong ingoranan toko so si Yuanis,”
         koo.
         61 Mutongaro yo kolobuwan-i so si Ilijabit nu, “Kiawi’ suku-sakat mu d’ado kingaran
         nu soko ono,” koo.
         62 Mogtuui kopoyo nosiro si Jakaria mongoduat ong onu pongingoranan so lolaing oono.
         63 Pagka bobou po iyo, mokitaako yo iyo nu papan ponuratan om monurato yo nu, “Ngaran
         niyo si Yuanis,” koo.
         64 Koputangar-o sono iyo om minongorayou nu Kinoringan.
         65 Linumaa’ kiawi’ ombaloi nosiro ri nu pinuwaal nu Kinoringan so iyo, om nokolongkop-o
         tuturan oono so wonuo nu Yudia.
         66 Kiawi’ lobuw nokorongou nu tuturan iiri mududuat maid nu mongiro-kiro so inawo nu,
         “Tantu obantug lolaing iitu!” koo. Minutangar nosiro soko iri so’ otolang sobana nu
         Kinoringan-o su mogkuasa so iyo.
         67 Tinaakan si Jakaria, amo ni Yuanis, nu koilaan nu Atod nu Kinoringan, om botuturano
         yo nu tinongaran nu Kinoringan nu,
         68 “Patut toko munsopot so Kinoringan, ono yo Kinoringan nu lobuw Israil, so’ linumoga’
         Iyo monaak nu kowiawan so kolobuwan Niyo ri, om nopolabus so nosiro kiat so alod-alod
         nosiro.
         69 Niintolang Niyo so toko Poowiau kiat so Iyo, ono yo solusuk ni Raja Daud silaid-i.
         70 Gulu ri minongojanji Kinoringan so ongo poo’abar pinili’ Niyo ri nu,
         71 powiau so toko kiat so poomatoi, om mongipat so toko ong rumoraayan lobuw so toko.
         72 Nopointolang Iyo nu koluluudan so odu aki toko ri, om noondoman Niyo janji owarong
         so porookian toko ri.
         73 -
         74 Minujanji Kinoringan nu janji oogot so si Abraham, aki rumpungan toko ri, nu polabus
         so toko kiat so alod-alod, su’ kopugogoma’on toko suat so Iyo nu dai maa’-laa’,
         75 otoroido umarap so Iyo, om posanang nu inawo Niyo nu laid toko po miau so wonuo tu,”
         koo.
         76 Mutongaro yo si Jakaria so si Yuanis nu, “Ikau-o po paawon nu poo’abar nu Kinoringan
         Sobana ko Opangkat. Ikau-o su nokopogulu so Tuhan, posodia’ nu inawo nu ongo lobuw,
         su’ poimaid nosiro so Iyo, ong kologa’ Iyo.
         77 Monuturan ko so ongo lobuw nu, pagka naampun-o koraayan nosiro ri, kikowiawan sono
         nosiro kiat so Kinoringan.
         78 -
         79 Ompunon nu Kinoringan koraayan nosiro, nu oluluudan so nosiro. Kologa’an nu Raja
         Nijanji nu Kinoringan soko runat musit nu susuab, mongonawau so kotuongan. Soko ono
         yo gama’ nu Kinoringan lumoga’ powiau so toko. Iyo soko onawau kotogu’ nu lobuw so
         kotuongan. Iyo yo su monandan so toko so lalan kowiawan,” koo si Jakaria.
         80 Lolaing iiri nga maayo yo sono, om opiot po inawo niyo poimaid so Kinoringan. Minolak
         iyo so padang pantai musingkologa’ nu kotimpuunan niyo montuduk nu lobuw Israil nu
         tinongaran nu Kinoringan.

1 Iya oono si Agustus, Raja Maayo nu Ruum su minogkuasa. Minonuu’ iyo popongiap nu
         lobuw so tontong iiri ong komuro kosuang.
         2 Iri nai’ su togna pinongiapan nu lobuw, nu laid ni Kirinius gobonor so Siria.
         3 Miano yo sono kiawi’ lobuw dumaptar so wonuo inungkiaton nosiro ri.
         4 Pagka soko iri, si Yusup nga minurongkat-o kiat so Najarit, ido kampung so Galilia,
         mian so Baitlahim ido kampung so Yudia, kinopuonakan so si Raja Daud silaid-i. Minian
         si Yusup dii so’ iyo nga solusuk-a ni Raja Daud.
         5 Podoptari yo ni Yusup ngaran nosiro si Maria pogong niyo ri. Iya iiri momontian si
         Maria.
         6 Laid nosiro dii, noirosaan-o ni Maria tian niyo ri sumakit su nologa’ yo poomuonakan
         niyo.
         7 Modiumo yo si Yusup nu waloi polakan nosiro, nga pagka nodasok kiawi’ waloi nu lobuw,
         minolak-a sono nosiro so kandang nu sapi, om nai yo kinopuonakan ni Maria. Soluyo
         yo ni Maria lolaing iiri nu kumut om pogilio yo so poonumadan nu sapi. Ono yo su anak
         niyo ongko kusoi.
         8 Awi ri, mongipat lobuw nu dumba so korikutan.
         9 Nokotigog-a nosiro nu minusit su susuu’on nu Kinoringan so obi’ nosiro ri, om milok
         po su onawau so pililiwut nosiro ri.
         10 Linumaa’ nosiro nga mutongaro yo susuu’on-i nu, “Ikod kou kilaa’. Tomod warong ku
         ya itu. Pologa’ aku nu Abar Owarong kosudu’ nu kiawi’ lobuw.
         11 Awi tu opuanak ido Raja so Baitlahim, iri paawon nu bandar ni Raja Daud silaid-i.
         Iyo yo Raja Nijanji nu Kinoringan, Tuhan toko, koponapul nu ongo lobuw.
         12 Itu yo ponondu’an muyu, bang kosiou kou nu lolaing sinolui nu kumut, pinogili so
         poonumadan nu sapi, Iyo yo ono,” koo.
         13 Milok po su lumoga’ sono osuang susuu’on nu Kinoringan kiat so surga mongorayou nu
         Kinoringan nu,
         14 “Royowon-o Kinoringan so polak Niyo dilanggau. Om osanang-o lobuw so pilolongkop
         nu wonuo tu, iri koinsanang nu inawo nu Kinoringan,” koo.
         15 Nokouli’ yo po ongo susuu’on iiri so surga, mutotongar-tongaro yo sono moongipat-i
         muingol nu, “Mian toko yo so Baitlahim monsiou nu niabar nu Kinoringan so toko oono,”
         koo.
         16 Sumombato yo nosiro so si Maria om si Yusup, om nosiou-o sono nosiro lolaing-i mili-gili
         so poonumadan.
         17 Nosiou-o po nu moongipat-i lolaing iiri, tuturani yo sono nosiro so kiawi’ lobuw
         dii tinangar nu susuu’on nu Kinoringan so nosiro suat so Iyo.
         18 Noiranan kiawi’ lobuw nokorongou nu tuturan nu moongipat nu dumba iiri,
         19 nga, nikorod-a ong ni Maria tuturan iiri so inawo niyo om mongiro-kiro nu iri.
         20 Moongipat iiri nga minululi’ yo sono om minongorayou nu Kinoringan, so’ kiawi’ norongou
         om nosiou nosiro ri minusuat-a nu nituturan nu susuu’on nu Kinoringan-i.
         21 So kowalu runat kinopuonakan, sinunatan-o sono lolaing iiri, om ingorani yo so si
         Yisus, monuman nu tangar nu susuu’on-i nu dai po nokopomontian si Maria.
         22 Nologa’ poomuugasan ni Yusup om ni Maria mongowaid nu adat nu lobuw Yaudi, iri nisurat
         ni Musa so Ukum gulu ri, inowit sono nosiro lolaing iiri so Waloi Maayo nu Kinoringan
         so Yirusalim, nikomouli’ so Tuhan Kinoringan.
         23 Winaal nosiro soko iri so’ nokosurat-o ni Musa so ukum nu Kinoringan nu, “Bang anak
         ongko kusoi, subai nikomouli’ so Tuhan Kinoringan,” koo ri.
         24 Iri nga tomod-a nosiro, pousaa’ nu sompasang bokukur ginaras intawa duo asang raan
         po, mongowaid nu ukum nu Kinoringan.
         25 Dii so Yirusalim, kuwai ido koyuwan, ngaran niyo si Simiun. Lobuw oono owarong om
         lulumaa’ nu Kinoringan. Mongindad iyo ong sombiya Kinoringan paapit nu Raja nijanji
         so nosiro ri, monapul nu lobuw Israil.
         26 Kinuasa iyo nu Atod nu Kinoringan nopokoilo so inawo niyo nu, dai po iyo matoi ong
         dai po kosiou nu Raja Nijanji nu Kinoringan, ono yo si Kristus.
         27 Maid nu ponuu’an nu Atod nu Kinoringan, minasuw sono si Simiun so natad nu Waloi
         Maayo nu Kinoringan. Iya iiri, owito yo sono si Yisus ni Yusup om ni Maria, masuw
         dii mongowaid nu Ukum nu gulu ri po.
         28 Lilio yo ni Simiun anak iiri om mongoroyowo yo nu Kinoringan nu,
         29 “Oo Tuhan, kosiono notuman Mu yo janji Mu ri. Indadi, poomatoi ku nga osanang-a,
         30 so’ nosiou ku yo sono si Kristus, ono yo Raja Nijanji nu Kinoringan.
         31 Iyo yo su sinodia’ Mu suat nu kiawi’ bansa,
         32 iri monaak nu kowiawan kiat so Kinoringan, soko onawau monogu’ nu lobuw bansa wokon,
         su’ koilo nosiro nu gama’ poimaid so Ikau, om mongorumat sobana nosiro nu lobuw Israil,
         songapan Mu no,” koo.
         33 Noiranan si Maria om si Yusup nu pinutangar ni Simiun suat so lolaing iiri.
         34 Borokati yo sono nosiro ni Simiun om mutongaro yo so si Maria nu, “Anak iitu no pinili’
         nu Kinoringan, mongobinasa nu lobuw Israil, iri dai poimaid, om powiau nu lobuw Israil,
         iri poimaid. Pagka Iyo yo su pongilaan kiat so Kinoringan, lowanon Iyo nu lobuw suang.
         35 Indadi, kiawi’ pikiran oraai so inawo nosiro nga kointolang, om sumusaan sono inawo
         nosiro no, soko otobok nu karis, so’ tinulak Iyo nosiro,” koo.
         36 Kuwai ido woinoi, poo’abar nu Kinoringan, ngaran niyo si Aana, anak ni Panuil, kiat
         so suku-sakat ni Asir. Otuo yo iyo. Kisawo iyo solaid turu notoun,
         37 nga balu sono iyo om umur niyo walu yo nopulu om opat toun. Dai insan iyo mulaiw
         kiat so Waloi Maayo nu Kinoringan nga awi runat mongusaa’ iyo nu Kinoringan, mogdu’a
         om mupuasa.
         38 Laid ni Simiun mutangar so Waloi Maayo nu Kinoringan suat so Anak oono, linumoga’
         sono si Aana om minongorayou nu Kinoringan so’ nokosiou-o nu Anak iiri, om nopotuturan
         suat nu Anak iiri so kiawi’ lobuw songimat-imat nu iya nu Kinoringan polabus nu lobuw
         Yirusalim kiat so alod-alod nosiro.
         39 Noopod-o po si Yusup om si Maria mugogoma’on mongowaid nu kiawi’ ukum nu Kinoringan
         gulu ri, mulio yo sono nosiro so Najarit so wonuo nu Galilia.
         40 Lolaing oono nga maayo yo sono, obasag, moilo om kiborakat nu Kinoringan.
         41 Koopotan, toun-toun mian ino amo ni Yisus so Yirusalim murami-rami nu Paska.
         42 Nologa’ umur ni Yisus opulu om duo toun, minian sono nosiro so Yirusalim soko koopotan.
         43 Nopupus rami-rami ri, mulio yo nosiro, nga minogol-a si Yisus so Yirusalim, om dai
         ya noilaan nu ino amo Niyo ri.
         44 Pinonontaman-a nosiro ong nokougop-a so kouna’an nosiro ri. Noowianan-o po nosiro
         mompanou, diumo yo sono nosiro so koronian om kouna’an nosiro ri,
         45 nga, dai ya nooyangan. Minululi’ po sono nosiro so Yirusalim modium so Iyo.
         46 Kotoluan nosiro modium om nooyangan nai’ si Yisus mogom-ogom so dilalom nu Waloi
         Maayo nu Kinoringan. Mongkinongou si Yisus nu ongo moomontuduk nu ugama Yaudi ri om
         mududuat nosiro.
         47 Kiawi’ lobuw-i noiranan so si Yisus so’ oilaan-a Niyo sumambut onu-onu duaton so
         Iyo nu moomontuduk nu ugama Yaudi ri.
         48 Ino amo Niyo ri nga oiranan-a so Iyo. Mutongaro yo sono ino Niyo ri nu, “Oo Anak,
         nokuro ka su koo Ko so kai? Moogutan kai modium so Ikau,” koo.
         49 Sumombuto yo si Yisus nu, “Nokuro ka su diumon muyu Aku? Dai muyu ka oilaan nu subai
         tuui Aku so Waloi Maayo nu Kinoringan, Amo Ku?” koo.
         50 Dai noorotian nosiro ong nokuro su monongamo Iyo so Kinoringan.
         51 Maido yo sono si Yisus so nosiro muli’ so Najarit, om onu-onu ponuu’an nu ino amo
         Niyo ri osipon-a Niyo. Kiawi’ nourug iiri, nikorod-a ni Maria so inawo.
         52 Si Yisus nga sumundur-o sono umayo om rumuang koo’ilo Niyo, om somodan nu Kinoringan
         om lobuw.

1 Iya nu koopulu om limo toun ni Raja Tiborius mogkuasa so pilolongkop nu wonuo nu
         Ruum, nourug si Puntius Pilatus nu gobonor so wonuo Yudia, om si Irudis mogkuasa so
         wonuo nu Galilia. Sulod niyo ri, si Pilipus mogkuasa so Ituria om so Trakunitis, si
         Lisinias mogkuasa so Abilini.
         2 Iya iiri si Anas om si Kayapas-o su Imam Maayo so Yirusalim om pinonuu’an nu Kinoringan
         so si Yuanis, anak ni Jakaria so padang pantai, montuduk nu lobuw.
         3 Miano yo sono si Yuanis lumongkop so wonuo so Bowang Yurdan, potuturan nu abar kiat
         so Kinoringan nu, “Rorogo kou yo momaal nu koraayan, om pokidiu’ kou yo ponondu’an
         nu rumorogo kou. Waalo muyu soko ono su’ ompunon kou nu Kinoringan,” koo.
         4 Gogoma’on ni Yuanis iiri musuat nu nokosurat so buuk ni Yisaya, poo’abar nu Kinoringan-i
         nu, “Maau-paau ido koyuwan so padang pantai nu, ‘Posodiaa yo inawo muyu no nu kologa’an
         nu TUHAN, soko monginduas kou nu lalan ong lumoga’ raja.
         5 Kiawi’ gona’ pumpunan nu tana’. Kiawi’ bulud rontayon. Lalan okilong nga tulidon,
         om lalan okubong, rontayon.
         6 Om kiawi’ lobuw so wonuo tu kosiou nu gama’ nu Kinoringan monapul so nosiro,’ ” koo
         ri.
         7 Osuang lobuw linumoga’ dii si Yuanis mokidiu’. Mutongaro yo iyo so nosiro nu, “Kou
         su ongo topirik, d’ado minonuturan so kou nu kolaiw kou kiat so koo’ungot nu Kinoringan
         ong wagu.
         8 Bang bana-bana nu rumorogo kou yo momaal nu koraayan, pomaal kou yo nu owarong. Om
         kodi muyu ponontami nu kolaiw kou kiat so ponginsaadan nu Kinoringan ong mutangar
         kou nu, solusuk kou ni Abraham. Ondomo muyu nu kikuasa Kinoringan momaal nu solusuk
         ni Abraham pudi kiat-a so watu iitu!
         9 Kou soko puun dai mubua’. Siowi muyu ya kampak-o nosodia’ yo ponogad nu ongo puun
         sampai so wakat-o. Kiawi’ puun dai mubua’ nu owarong, togadon om nisubo so apui. Soko
         ono yo koo’ungot nu Kinoringan so kou ong wagu,” koo.
         10 Mongoduato yo kolobuwan-i so si Yuanis nu, “Onu ka otoop waalon mai?” koo.
         11 Sumombuto yo si Yuanis nu, “Bang kisabung ko duo, taaki ido no so lobuw d’ado no.
         Om isai kiookanon boogi’an-o lobuw d’ado ookanon-o,” koo.
         12 Ongo moomumpung nu sukai nga linumoga’ ya dii si Yuanis mokidiu’. Mongoduato yo nosiro
         so iyo nu, “Oo Guru, onu ka otoop waalon mai?” koo.
         13 Sumombuto yo si Yuanis nu, “Ikod kou yo pokitaak nu kaalib po ko’ notantu yo laid,”
         koo.
         14 Insan ongo soujar-i mongoduat-a so iyo nu, “Onu koo ka ong kai? Onu mutoop waalon
         mai?” koo. Sumombuto yo si Yuanis nu, “Ikod kou yo pongoligot nu siin nu lobuw, pokosala’
         nu lobuw, intawa monapud nu okon ko bana. Pogsukur kou yo nu ontob nu gaji muyu no,”
         koo.
         15 Tumimpuuno yo sono lobuw suang-i monokod nu kalu ong si Yuanis-o iri Raja Nijanji
         nu Kinoringan-i.
         16 Nga mutongaro yo si Yuanis so nosiro nu, “Mongodiu’ aku so kou nu sungoi, nga lumoga’
         po ido koyuwan kikopogboya’an maayo ko’ aku, om dai su otoop monguripon so Iyo. Iyo
         yo su monaak so kou nu Atod nu Kinoringan su’ rumorogo kou momaal nu koraayan, soko
         apui kopongidu’ nu oraai.
         17 Kikinuyut Iyo nu lilibu pongotap nu paroi. Parang nu paroi owiton Niyo om iasuw so
         lingkut, om apo no isubo Niyo so apui dai moda’,” koo si Yuanis.
         18 Osuang gama’ ni Yuanis montuduk nu kolobuwan-i potuturan nu Abar Owarong oono so
         nosiro.
         19 Nga minonginsala’ si Yuanis so si Raja Irudis, so’ inontun niyo si Irudias, sawo
         nu ongko niyo ri, om osuang po koraayan winaal niyo.
         20 Ido po winaal ni Irudis nu oraai, ono yo minonuu’ nu kolobuwan niyo ri popongojiil
         so si Yuanis.
         21 Nodiu’ yo po ni Yuanis lobuw wokon-i, si Yisus nga diniu’ yo niyo. Laid ni Yisus
         mogdu’a, minitas sono su langit,
         22 om minuntiba Atod nu Kinoringan soko asang sinumangkad so ulu Niyo ri. Norongou-o
         sono bongut nu Kinoringan kiat so surga nu, “Ikau-o su Anak Ku nu kosomodan Ku. Koinsanang
         Ko bana nu inawo Ku,” koo.
         23 Iya ni Yisus tumimpuun montuduk, umur Niyo kiro-kiro tolu nopulu toun. Ponokod nu
         lobuw, anak Iyo ni Yusup. Si Yusup anak ni Ili.
         24 Si Ili anak ni Matat, anak ni Liwi, anak ni Malki, anak ni Yanai, anak ni Yusup,
         25 anak ni Matatias, anak ni Amus, anak ni Nahum, anak ni Isli, anak ni Nagai,
         26 anak ni Maat, anak ni Matatias, anak ni Simi, anak ni Yusik, anak ni Yuda,
         27 anak ni Yuanan, anak ni Risa, anak ni Jirubabil, anak ni Sialtil, anak ni Niri,
         28 anak ni Malki, anak ni Adi, anak ni Kusam, anak ni Ilmadam, anak ni Iir,
         29 anak ni Yusua, anak ni Ilijar, anak ni Yurim, anak ni Matat, anak ni Liwi,
         30 anak ni Simiun, anak ni Yahuda, anak ni Yusup, anak ni Yunam, anak ni Iliakim,
         31 anak ni Milia, anak ni Mina, anak ni Matata, anak ni Natan, anak ni Daud,
         32 anak ni Yisai, anak ni Ubid, anak ni Buas, anak ni Salmun, anak ni Naasun,
         33 anak ni Aminadab, anak ni Admin, anak ni Arni, anak ni Ijrun, anak ni Piris, anak
         ni Yahuda,
         34 anak ni Yakub, anak ni Isak, anak ni Abraham, anak ni Tira, anak ni Nahur,
         35 anak ni Sirug, anak ni Riu, anak ni Pilig, anak ni Ibir, anak ni Siila,
         36 anak ni Kinan, anak ni Arpaksad, anak ni Sim, anak ni Nuu, anak ni Lamik,
         37 anak ni Mitusala, anak ni Inuk, anak ni Yarid, anak ni Mahalaliil, anak ni Kinan,
         38 anak ni Inus, anak ni Sit, anak ni Adam. Si Adam-o po pinokaanak nu Kinoringan so’
         iyo yo inurug togna.

1 Nokouli’ yo po si Yisus kiat so Bowang Yurdan, kinuasa sono Iyo nu Atod nu Kinoringan,
         owito yo Iyo nu Atod oono so padang pantai solaid opat nopulu runat.
         2 Iri yo su notatad Niyo dai minongokan nu onu-onu ya om winitilon sono. Om dii yo
         pinonginaman so Iyo nu Wowaidon nu Moinat.
         3 Tongaro yo Iyo nu Wowaidon nu Moinat-i nu, “Bang bana nu Anak Ko nu Kinoringan, popusiliwo
         yo ongo watu iitu nu baang-baang,” koo.
         4 Sumombuto yo si Yisus nu, “Nokosurat-o so Buuk nu Kinoringan nu, ‘Okon ko ookanon-a
         su kowiau nu lobuw tu,’ koo ri,” koo.
         5 Nopupus iri, owito yo si Yisus nu Wowaidon nu Moinat-i so timpak nu ido bulud, om
         pinosiou niyo si Yisus sontagal nu onu yo po so wonuo tu,
         6 om tongaro nai’ nu Wowaidon nu Moinat-i nu, “Kiawi’ nosiou Mu oono itaak ku so Ikau,
         so’ nitaak-o ono so aku, om opogboya’an ku yo ono potaak so isai-isai ya koinginan
         ku potaak.
         7 Kiawi’ oono osongapan Mu ong usaa’on Mu aku,” koo.
         8 Sumombuto yo si Yisus nu, “Nokosurat-o so Buuk nu Kinoringan nu, ‘Ido-ido ya TUHAN,
         ono yo Kinoringan mu kowasa usaa’on mu, om ono yo koinginan Niyo no su waidon mu,’
         koo ri,” koo.
         9 Owito yo si Yisus nu Wowaidon nu Moinat-i so bandar Yirusalim om pinotimpak so limboungan
         nu Waloi Maayo nu Kinoringan-i, om tongaro yo nu, “Bang bana nu Anak Ko nu Kinoringan,
         tuun-o so tana’ no,
         10 so’ nokosurat-a so Buuk nu Kinoringan nu, ‘Suu’on nu Kinoringan ongo susuu’on Niyo
         no popongipat so ikau. Soludon ko ya nosiro nu palad nosiro no,
         11 su’ dai kosondot akod mu no so kowotuan,’ koo ri,” koo Wowaidon nu Moinat-i.
         12 Sumombuto yo si Yisus nu, “Nokosurat-a so Buuk nu Kinoringan nu, ‘Ikod-o ponginam
         nu TUHAN, ono yo Kinoringan mu,’ koo ri,” koo.
         13 Notopodan-o po Wowaidon nu Moinat-i monginam so si Yisus soko iri, laiwi ya sono
         Iyo nu Wowaidon nu Moinat-i, om mongindad nu iya owarong pululi’an monginam so Iyo.
         14 Mululio yo si Yisus so Galilia om kinuasa nu Atod nu Kinoringan. Nokolongkop-o sono
         dii tuturan suat so Iyo.
         15 Montuduko yo Iyo nu kolobuwan so ongo waloi sosombooyangan, om rinayou Iyo nu kiawi’
         lobuw.
         16 Miano yo si Yisus so Najarit, so tontong kinosukodan Niyo ri, om minian so waloi
         sosombooyangan-i nu Runat Pongintoronan, soko koopotan. Minundii Iyo mongobasa’ nu
         Buuk nu Kinoringan.
         17 Taaki yo so Iyo buuk, iri sinurat ni Yisaya poo’abar nu Kinoringan gulu ri, om noyoyak-o
         po Niyo, nololagan-o Niyo totongaron iitu nu,
         18 “Kinuasa Aku nu Atod nu Kinoringan, so’ pinili’ Aku yo Niyo potuturan nu abar owarong
         so lobuw omiskin. Sinuu’ Aku Niyo monuturan so lobuw ong onu koo gama’ rumorogo momaal
         nu koraayan. Sinuu’ Aku popomali’ nu lobuw bolou, om monapul nu lobuw kiat so alod-alod
         nosiro,
         19 om paabar nu iya nu Kinoringan powiau nu lobuw songapan Niyo,” koo.
         20 Luluno yo koimbagu ni Yisus buuk iiri om ulii yo Niyo so moomugogoma’on-i, om mogomo
         yo Iyo. Kiawi’ lobuw so waloi sosombooyangan-i minomontong so Iyo.
         21 Tumimpuuno yo si Yisus mutangar so nosiro nu, “Runat iitu, notuman-o tinangar so
         Buuk nu Kinoringan iitu, iya nu norongou muyu ono,” koo.
         22 Owarong sobana totongaron Niyo iiri, sampai noondayan nosiro om poimbana so Iyo.
         Minutangar sono nosiro nu, “Okon-a ka ko anak Iyo ni Yusup?” koo.
         23 Mutongaro yo sono si Yisus nu, “Tantu sinsiriban iitu yo poinongan muyu so Aku nu,
         ‘Oo duktur, pusimpali’ yo,’ koo kou. Om mutangar kou ya nu, ‘Onu-onu norongou mai
         winaal Mu so Kapornaum, waalo ya pudi tuui so inungkiaton Mu tu,’ koo kou,” koo.
         24 Mutongaro po si Yisus nu, “Ondomo muyu yo nu, koduung poo’abar nu Kinoringan, dai
         imaidon so inungkiaton niyo.
         25 Ondomo muyu, iya ni Ilia, ono yo poo’abar nu gulu ri, osuang balu so wonuo nu Israil.
         Iya iiri minondab tolu notoun om putonga’, om lobuw-i landu osimpit nu mookan.
         26 Soko iri pona, dai ya sinuu’ nu Kinoringan si Ilia poian so ido pona balu bansa Israil-i,
         ala’ nai’ sinuu’ Niyo si Ilia poian so ido balu okon ko Yaudi, so Sarapat, so wonuo
         nu Sidun.
         27 Soko iri ya, osuang lobuw bolangon so wonuo nu Israil nu iya ni Ilisa, nga d’ado
         ido so nosiro nopoli’an, sondiang ko ido yo koyuwan, nga lobuw nu Siria, ngaran niyo
         si Naaman,” koo si Yisus.
         28 Kiawi’ lobuw so waloi sosombooyangan iiri minungot nu norongou tinangar Niyo suat
         nu poo’abar nu Kinoringan gulu ri monabang nu lobuw okon ko Yaudi.
         29 Mogtuui minundii nosiro om sinusub si Yisus polaiw, om inowit nosiro so timpak nu
         bulud opangkat, padu nipulid so piroung-i,
         30 nga sinumiat-a Iyo so puola’an nosiro ri mulaiw.
         31 Noopod iri, miniano sono si Yisus so Kapornaum, ido bandar so wonuo nu Galilia. Minontuduk
         Iyo nu kolobuwan dii nu Runat Pongintoronan.
         32 Noiranan kolobuwan-i nu poomontuduk Niyo, so’ kiawi’ totongaron Niyo ri kikopogboya’an.
         33 So waloi sosombooyangan iiri, kuwai ido koyuwan sinorungan nu moinat. Lumuapo yo
         lobuw iiri nu,
         34 “Uui Yisus lobuw Najarit, onu ka waalon Mu so kai? Mongobinasa Ko bo gaam so kai
         komoinatan. Otondu’an ku ya Ikau. Ikau-o su osusi sinuu’ nu Kinoringan,” koo.
         35 Luapi yo ni Yisus moinat sinumarung iiri nu, “Ukokop-o! Pulaiw-o so lobuw iitu!”
         koo. Pinokurasai po nu moinat-i koyuwan nu lobuw iiri so tiningkuangon nu lobuw suang-i
         om inuyud-a mulaiw, nga dai yo pinosokitan lobuw oono.
         36 Kiawi’ lobuw-i noiranan, om mutotangar-tangar nu, “Okon ko nogina-gina tinangar Niyo
         ri. Kikopogboya’an om kikuasa Iyo monusub nu komoinatan om lumabus sono nosiro!” koo.
         37 Nokolongkop-o sono tuturan suat so si Yisus dii.
         38 Mulaiwo yo si Yisus so waloi sosombooyangan-i om miano yo so waloi ni Simun. Iya
         oono tumogom iwan ni Simun, om niabar-o iri nu kolobuwan-i so si Yisus.
         39 Miano yo Iyo so obi’ nu woinoi sumakit iiri, om polio yo Niyo togom-i. Linumiong-o
         sono togom nu woinoi-i, om mogtuui tinumungag pookan om poinum so nosiro.
         40 Lumidop su runat, osuang lobuw minongowit nu suku-sakat dai kaatu’ ri mian dii si
         Yisus. Topopo yo Niyo ulu nosiro ri soro ido-ido om momali’ nu rorooton nosiro ri.
         41 Minulaiwo sono moinat sinumarung so lobuw iiri maid nu monsok-gonsok nu, “Ikau-o
         Anak nu Kinoringan!” koo. Nga pinogos ni Yisus nosiro poputangar, so’ noilaan-o nosiro
         nu Iyo yo Raja Nijanji nu Kinoringan.
         42 Pogsusuab, mulaiwo yo si Yisus kiat so bandar iiri, om miano yo so tontong oyiyingo,
         nga dinium-a Iyo nu kolobuwan-i. Nooyangan-o po Iyo nosiro, mindomoo yo nosiro nu
         dai polaiwon kiat dii so nosiro.
         43 Nga tongaro yo ni Yisus nosiro nu, “Subai lumongkop Aku ya so tontong wokon, potuturan
         so kiawi’ lobuw nu Abar Owarong, nu oduruk-o mogkuasa Kinoringan soko raja, so’ ono
         yo ponuu’an nu Kinoringan s’Aku,” koo.
         44 Lumongkopo yo sono si Yisus potuturan nu Abar Owarong so waloi sosombooyangan so
         Yudia.

1 Ido runat, minundii si Yisus so imbing nu Liu’ Ginisarit. Osuang lobuw muimpit-impit
         so obi’ Niyo ri mokirorongou nu tinongaran nu Kinoringan.
         2 Nokosiou sono si Yisus duo alud mudul-dudul so imbing-i. Ongo moomukot-i monguugas
         nu pukot nosiro ri.
         3 Sumokoyo yo si Yisus so alud ni Simun, om potulaki yo Niyo potonga’ sabat. Mogomo
         yo Iyo om montuduko yo nu lobuw suang so imbing nu liu’ ri.
         4 Nopupus Iyo montuduk, tongaro yo Niyo si Simun nu, “Gauo yo potonga’ so olalom-o,
         om potaano yo pukot muyu no su’ kipait,” koo.
         5 Sumombuto yo si Simun nu, “Oo Tuan, nosuaban kai siawi mupori, nga insan songkayu
         d’ado ya. Nga pagka monuu’ Ko, itaan ku po koimbagu,” koo.
         6 Taani yo sono nosiro, om nokosuat nu kawan nu pait om ogon-ogon nopisi’ pukot nosiro
         ri.
         7 Pagka soko iri, minokitabang-a nosiro nu kouna’an so ido alud-i. Osuwi yo sono nosiro
         kiduo alud-i nu pait, sampai mokilololok-o nu koo’ogob.
         8 Nosiou iri ni Simun, sumurukudo yo iyo so tiningkuangon ni Yisus om mutongaro yo
         nu, “Oo Tuhan, laiwi aku yo, so’ aku yo po kikoraayan,” koo.
         9 Nopula-pulaan si Simun om kouna’an niyo ri nu koosuang nu pait naalap nosiro ri.
         10 Soko iri ya pudi una’ ni Simun, si Yakubus om si Yuanis inonakan ni Jibidius so ido
         alud-i. Nga, mutongaro yo si Yisus so si Simun nu, “Ikod kilaa’! Kiat kosiono ourug
         ko sono nu moongingol nu lobuw poimaid so Aku, soko inimporian iya nu momukot ko,”
         koo.
         11 Aako yo nosiro alud-i potindal, om ogoli yo nosiro kiawi’-awi’ ri, om maido yo so
         si Yisus.
         12 Ido runat, minian si Yisus so ido bandar. Dii kuwai ido koyuwan noruyut nu balang.
         Nosiou niyo si Yisus, sumurukudo yo iyo so tiningkuangon ni Yisus mindamo nu, “Oo
         Tuan, bang moingin Ko, opoli’an Mu ya aku,” koo.
         13 Topopo yo ni Yisus ulu nu lobuw iiri inuyud mutangar nu, “Moingin Aku ya! Kaatu’
         ko yo sono,” koo. Soko iri po, nopoli’an-o sono lobuw-i.
         14 Kodawi yo iyo ni Yisus nu dai nipogalak-galak iri so isai-isai ya om mutongaro po
         Iyo nu, “Panou-o osikap mian so imam mokiudio pongilaan nu nopoli’an ko yo. Oopod
         ono pongusaa’ yo suat so kinopoli’an mu soko nisuu’ ni Musa, pongilaan nu lobuw suang
         nu nopoli’an ko yo sono,” koo.
         15 Nga, nokolongkop-a dii tuturan suat so si Yisus. Osuang sono lobuw linumoga’ mongkinongou
         so Iyo om mokipali’ nu boroginis nu rorooton, om kiawi’ nosiro nopoli’an.
         16 Pagka soko iri, dadan sono si Yisus mian so tontong oyiyingo mogdu’a.
         17 Ido runat, laid ni Yisus montuduk, osuang lobuw Parisi om moomontuduk nu Ukum ni
         Musa linumoga’ kiat so Galilia, Yudia, om Yirusalim. Kiawi’ nosiro minogom mongkinongou
         so Iyo. Kikuasa Iyo kiat so Kinoringan momali’ nu lobuw morosakit.
         18 Iya iiri lumogaa yo tinu-tinu koyuwan minonganggung nu lobuw kakung. Pokioowitan
         nosiro so rinuang nu waloi-i padu nipolak so otingkuangan ni Yisus,
         19 nga pagka nodasok waloi-i nu lobuw, dai nokaasuw nosiro. Indadi, owito yo nosiro
         lobuw kakung iiri so dilanggau nu waloi-i, om uangi yo nosiro taap-i pinouluwan nu
         lobuw iiri so otingkuangan-o ni Yisus om lobuw suang-i.
         20 Noilaan-o po ni Yisus nu opiot koimaidan nosiro so Iyo, mutongaro yo Iyo so lobuw
         iiri nu, “Oo lakitu, noompunan-o koraayan mu ri,” koo.
         21 Moomontuduk nu Ukum ni Musa om lobuw wokon nu Parisi ri, tumimpuuno sono rumoraayan
         so si Yisus om mongiro-kiro so inawo nu, “Isai gaam lobuw iitu no? Opogi Iyo mubaag
         nu Kinoringan. D’ado boto kopongampun nu koraayan sondiang ko Kinoringan!” koo.
         22 Noilaan-a ni Yisus inawo nosiro, mutongaro yo sono Iyo nu, “Nokuro ka su mongiro-kiro
         kou nu soko ono?
         23 Ombo ka su otoop tongaron, ‘Noompunan Ku yo koraayan mu ri,’ intawa, ‘Tungag-o om
         panou-o,’ koo?
         24 Nga kosiono pointolang Aku so kou nu, Aku yo su Anak nu Riniba om kikopogboya’an
         Aku so riniba tu mongampun nu koraayan,” koo. Tongaro yo Niyo lobuw kakung iiri nu,
         “Undii yo, kokato yo poomoturuwan mu no om uli’ yo!” koo.
         25 Mundiio yo sono lobuw iiri, kokato yo poomoturuwan niyo ri, om mulio yo maid nu mongorayou
         nu Kinoringan.
         26 Noiranan nosiro kiawi’, om minongorayou nu Kinoringan, om mutongaro yo maid nu lumaa’
         nu, “Sobana ko koiran-iran nosiou toko nu runat iitu,” koo.
         27 Nopupus-o po iri, lumobuso yo si Yisus. Nokosiou sono Iyo nu moomumpung nu sukai,
         ingoranan so si Liwi, mogom-ogom so poonorima’an nu sukai. Paawo yo iyo ni Yisus nu,
         “Waid-o so Aku,” koo.
         28 Mundiio yo si Liwi, om ogoli yo niyo kiawi’ songapan niyo ri, om maido yo so si Yisus.
         29 Muromi-romio yo sono si Liwi so waloi niyo ri pinongorumat so si Yisus. Osuang moomumpung
         nu sukai om lobuw wokon songogoman so nosiro mongokan.
         30 Rinumoraayan sono lobuw Parisi om moomontuduk nu Ukum ni Musa. Mutongaro yo nosiro
         so mompomaid ni Yisus nu, “Monguro kou ka murung mongokan so moomumpung nu sukai om
         wokon lobuw kikoraayan?” koo.
         31 Sumombuto yo si Yisus nu, “Lobuw kaatu’ no ya, dai muru’ nu duktur, ono-ono ya lobuw
         dai kaatu’ no.
         32 Linumoga’ Aku okon-a ko lobuw d’ado koraayan-i su diumon Ku, nga modium Aku nu lobuw
         kikoraayan-i, su’ rumorogo nosiro,” koo.
         33 Mutongaro yo lobuw Parisi ri so si Yisus nu, “Mompomaid ni Yuanis om kai, obulit-a
         mupuasa om mogdu’a, nga mompomaid Mu no, mongokan om monginum-a,” koo.
         34 Sumombuto yo si Yisus nu, “Odapat muyu ka popupuasa kolobuwan mususuung so rami-rami
         nu muontun ong mido-ido po pongantin kusoi so nosiro? Tantu dai!
         35 Nga bang kolaiw-o yo pongantin kusoi-o nai so nosiro, mupuasa nai’ nosiro,” koo.
         36 Monolig-soligo yo sono si Yisus so nosiro suat nu gogoma’on owagu om olaid dai otoop
         popugowulon nu, “D’ado ya lobuw moingin mongogunting nu pokakas niyo owagu no po,
         om ipipil so pokakas niyo olaid-o yo, so’ bang waalon niyo soko ono, oraag pokakas
         niyo owagu no po, om kumut owagu no dai mutoop nu kumut otalup-o yo.
         37 Soko ono ya, d’ado lobuw pogalin nu sungoi nu anggur owagu so poianan olaid-o so’
         tumodak poianan-o. Sungoi nu anggur-o nga ouyaban, poianan-o nga ousiba’.
         38 Sungoi nu anggur owagu, subai nigalin so poianan owagu!
         39 Lobuw noopot monginum nu sungoi nu anggur olaid-o, dai moingin monginum nu sungoi
         nu anggur owagu so’ ponontaman nosiro ong ono olaid-o yo su owarong,” koo si Yisus.

1 Ido Runat Pongintoronan, laid ni Yisus om mompomaid Niyo ri tumalib so umo, minongotu’
         sono mompomaid Niyo ri nu paroi, inimporian om inokan.
         2 Tongaro yo nosiro nu tinu-tinu lobuw Parisi ri nu, “Nokuro ka su momaal kou nu nipogos
         nu Ukum toko nu Runat Pongintoronan?” koo.
         3 Sumombuto yo si Yisus nu, “Dai kou po ka nokobasa’ onu winaal ni Raja Daud gulu ri
         nu winitilon iyo om kouna’an niyo ri?
         4 Minasuw iyo so Waloi Maayo nu Kinoringan-i, mongalap nu baang-baang nokousaa’ yo
         so Kinoringan, om inokan Niyo om tinaakan-a kouna’an niyo ri, ampa mongowaid nu Ukum
         toko, imam-a su kowasa mongokan nu baang-baang iiri.
         5 Aku yo su Anak nu Riniba, om Aku yo su kopogbaya’ nu Runat Pongintoronan,” koo si
         Yisus.
         6 Ido Runat Pongintoronan wokon, minasuw si Yisus so waloi sosombooyangan montuduk.
         Kuwai dii ido koyuwan kimai sompodi longon.
         7 Tinu-tinu moomontuduk nu Ukum om lobuw Parisi dii modium nu pounayan monginsala’
         so si Yisus. Iri yo ko’ tinoyinu ya nosiro nu momali’ ka Iyo nu Runat Pongintoronan
         ko’ dai.
         8 Nga noilaan-a ni Yisus padu-padu nosiro ri, tongaro yo Niyo lobuw kimai sompodi longon
         iiri nu, “Undii yo om ian so otingkuangan mai tu,” koo. Tumungago yo lobuw iiri om
         mundiio yo.
         9 Mongoduato yo si Yisus so nosiro nu, “Mongowaid nu Ukum toko, onu ka kowasa waalon
         toko nu Runat Pongintoronan, monabang ko’ mongoraai nu lobuw? Monapul intawa momatoi?”
         koo.
         10 Bontongi yo ni Yisus nosiro om mutongaro yo so lobuw kimai iiri nu, “Kaangi yo longon
         mu no,” koo. Kaangi yo nu lobuw-i longon niyo ri om sonduun-duun-a nopoli’an.
         11 Nga minungot sobana lobuw Parisi om moomontuduk nu Ukum-i, om tumimpuuno yo muupakat
         ong onu opatut waalon nosiro so si Yisus.
         12 Iya iiri tinumidong si Yisus so ido bulud mogdu’a so Kinoringan musingkosuaban.
         13 Nosuab-o po, paawo yo Niyo mompomaid Niyo ri om momilio yo Iyo opulu om duo kiat
         so nosiro. Iningoranan Niyo opulu om duo oono nu pinongoorapan. Nosiro yo po oono,
         14 si Simun (ingoranan-a so si Pitrus), om adi’ niyo si Andrias, si Yakubus, si Yuanis,
         si Pilipus, si Bartulumius,
         15 si Matius, si Tumas, si Yakubus anak ni Alpius, si Simun iri lobuw kiat so puimpugan
         lumawan nu lobuw Ruum,
         16 si Yudas anak ni Yakubus, om si Yudas Iskariut, iri minongoraai sono so si Yisus.
         17 Tumaado yo si Yisus kiat so bulud-i maid nu pinongoorapan Niyo ri, om mundiio yo
         Iyo so gona’-gona’. Osuang-a dii mompomaid Niyo om lobuw wokon linumoga’ ungkiat so
         pilolongkop nu wonuo nu Yudia, Yirusalim, Tirus om Sidun so imbing nu sungoi-i.
         18 Linumoga’ nosiro so’ mokirorongou so si Yisus om mokipali’ nosiro nu rorooton. Ongo
         lobuw sinorungan nu moinat-i nga linumoga’ ya, om nopoli’an-a.
         19 Kiawi’ lobuw-i mogkari’-kari’ monaambai so si Yisus so’ kuwai lumabus nu kuasa ungkiat
         so koyuwan Niyo kopali’ so nosiro.
         20 Bontongi yo ni Yisus mompomaid Niyo ri om mutongaro yo nu, “Osanang kou yo su lobuw
         koilo nu d’ado kobosagan nu inawo sondiang ko umarap so Kinoringan, so’ kou yo su
         koirasa nu kosonangan so Pogkuosaan Niyo.
         21 Osanang kou yo su lobuw sobana ko mokipopomaal nu koinginan nu Kinoringan, so’ popusintopodan
         kou Niyo! Osanang kou yo nu kikoogutan nu ono sono tu, so’ insosomodan kou nu Kinoringan
         ong wagu.
         22 Osanang kou yo ong bisigon, tulakon, usiba’an, om simbaalan kou so’ poimaid kou nu
         Anak nu Riniba.
         23 Soko ono yo gama’ nu odu aki nosiro ri so ongo poo’abar nu Kinoringan gulu ri. Sumudu’an
         kou yo om posonangon-o inawo muyu no, so’ osuang koworongan so surga sinodia’ nu Kinoringan
         so kou.
         24 Nga, aagut kou yo su lobuw okaya nu ono sono tu, so’ nokoirasa kou yo nu kowiawan
         osanang!
         25 Aagut kou yo ong owasug kou nu ono sono tu, so’ witilon kou ong wagu! Aagut kou yo
         ong kokaayak kou nu ono sono tu, so’ lumunggui om tumangi’ kou ong wagu.
         26 Aagut kou yo ong osuang lobuw mongorayou so kou, so’ soko ono ya odu aki nosiro ri
         mongorayou nu musingkopoo’abar nu gulu ri,” koo si Yisus.
         27 Mutongaro yo si Yisus nu, “Nga mutangar Aku so kou lobuw mongkinongou nu tinongaran
         Ku no nu, somodi muyu yo alod-alod muyu no, om worongo muyu yo lobuw obisig so kou
         no.
         28 Borokati muyu yo lobuw mongawag so kou no, om pogdu’a kou yo nu lobuw oraai so kou.
         29 Bang sompakon nu lobuw sompodi ilaan mu no, posompaki po sompodi no. Bang solodon
         sabung mu otalup-o yo, taaki nai’ sabung mu owagu no so iyo.
         30 Ponaak-o so lobuw mokitaak nu onu-onu ya so ikau, om kodi yo ulio gonggamon sinolod
         so ikau-o.
         31 Pomaal-o so lobuw wokon nu onu yo po koinginan muyu waalon nosiro so kou.
         32 Bang ono ya su somodan muyu lobuw osamod so kou no, d’ado ya kosudaan so kou. Insan
         lobuw-a kisala’ no monamod-a nu lobuw osamod so nosiro no!
         33 Om bang momaal kou nu owarong so lobuw owarong so kou no, d’ado ya kosudaan so kou,
         so’ lobuw kisala’ nga soko ono ya!
         34 Om bang ono ya su poidamon muyu nu siin lobuw kopongobarai-a so kou no, d’ado ya
         kosudaan so kou. Lobuw kisala’ no nga poidam-a so lobuw kisala’, om mokibarai ya iyo
         koimbagu ombo ontob noidam-i!
         35 Okon ko soko ono, ala’ nai’ somodi om worongo muyu yo alod-alod muyu no. Poidam kou
         yo nu siin so lobuw, om ikod kou yo pokibarai. Bang soko ono waalon muyu, kikoworongan
         kou om ourug kou nu inonakan nu Kinoringan, so’ owarong-a pudi Kinoringan so lobuw
         oraai nu dai koilo monuli’ nu koworongan.
         36 Lumuluudan kou yo, soko Amo muyu so surga su lumuluudan-a,” koo si Yisus.
         37 Mutongaro yo si Yisus nu, “Ikod kou yo ponginsala’ nu wokon, su’ dai kou insola’on
         nu Kinoringan! Ikod kou yo pongukum nu lobuw, su’ dai kou ukumon nu Kinoringan. Pongampun
         kou yo nu lobuw, om ompunon kou nu Kinoringan.
         38 Ponaak kou yo nu onu-onu so lobuw, su’ taakan kou nu Kinoringan, om kotorima’ kou
         nu itaak nu noinsok po sampai mada’-ada’ po so sukuban. Sukuban pokayon muyu suat
         so lobuw, ono ya su pokayon nu Kinoringan suat so kou,” koo si Yisus.
         39 Monolig-soligo po si Yisus so nosiro nu, “Ido lobuw bolou, dai koponundan nu wokon
         bolou. Bang tundanon niyo, nosiro kiduo kaasuw so uang.
         40 D’ado murid moilo po ko’ moomontuduk so iyo no. Nga bang opaas-o murid oono moguru’,
         muinong-a iyo om moomontuduk niyo no.
         41 Nokuro ka su mongombiri kou nu limbota so mato nu una’, nga so mato muyu no kilimbota
         nu watang dai muyu ya oirosaan?
         42 Dai kou otoop mutangar nu, ‘Oo lakitu, idu’on ku ya limbota mu no,’ koo kou, ampa
         insan limbota muyu no dai muyu osiou. Oo su musingkobana-bana, iduo po laid limbota
         so mato mu no, om oidu’ mu nai’ limbota nu una’,” koo si Yisus.
         43 “Puun ookang, dai mubua’ nu oraai, om puun orukung dai mubua’ nu owarong.
         44 Nga kiawi’ puun otondu’an-a so bua’ no. Ugop nu koruwian dai mubua’ nu anggur.
         45 Lobuw owarong, owarong-a gogoma’on, so’ owarong inawo niyo. Nga lobuw oraai, oraai-a
         gogoma’on, so’ oraai inowoon niyo. Onu yo po kiro-kiroon so inawo, ono ya su otangar
         toko,” koo si Yisus.
         46 Mutongaro po si Yisus nu, “D’ado ya kosudaan pudi dadan momaau kou s’aku nu, ‘Oo
         Tuhan,’ koo, ampa dai muyu ya goma’on totongaron Ku no.
         47 Iri lobuw lumoga’ tuui so Aku om mongkinongou om murogama’ nu totongaron Ku no, kogoyaan
         niyo soko
         48 moomuwaloi monguang nu olalom sampai kosondot so kiwatu om niwansuk nai’ niyo pasok-o
         su’ opiot. Osapu pona nu loni’, dai ya ookat so’ opiot. Kinomuro pona pinogon nu loni’
         no dai ya mooba’.
         49 Nga iri lobuw korongou-a nu tinongaran Ku no om dai murogama’ nu ono, iyo soko moomuwaloi
         so pantai. Lumoni’ yo po, osapu yo sono om osikap miob, om okon ko nogina-gina koo’usiba’
         no,” koo si Yisus.

1 Noopod-o po si Yisus mutangar so lobuw suang-i, miano yo Iyo so Kapornaum.
         2 Dii, kuwai ido koyuwan wowaidon nu soujar Ruum, kiuripon nu dai niyo koyuu’-yuu’an.
         Uripon niyo iiri, osantap morosakit.
         3 Norongou-o po nu wowaidon nu soujar-i nu moomali’ si Yisus, monuuo yo iyo tinu-tinu
         wowaidon nu lobuw Yaudi sumambat so si Yisus mutangar nu pologa’on so waloi niyo momali’
         nu uripon niyo ri.
         4 Nokologa’ yo po nosiro dii si Yisus, tongaro yo Iyo nosiro nu pologa’on so waloi
         nu wowaidon nu soujar-i nu, “Otoop tobangon Mu wowaidon nu soujar oono,
         5 so’ oluluudan-a iyo nu bansa toko, om iyo ya su minongungkus nu pinomaal nu waloi
         sosombooyangan mai tu,” koo.
         6 Maido yo sono si Yisus so nosiro. Nokorani nosiro so waloi nu soujar-i, monuuo yo
         wowaidon nu soujar iiri nu kouna’an niyo ri sumangkom so si Yisus mutangar nu, “Oo
         Tuan, adang Ko yo musinsonsara’. Dai su otoop pologa’ so Ikau so waloi ku tu.
         7 Ono yo ko’ aku nga dai ya otoop sumambat so Ikau. Nga toowano ya tuui mutangar, tantu
         opoli’an-a uripon ku no,
         8 so’ kuwai po wowaidon ku kikuasa om kipangkat po ko’ aku, om aku nga wowaidon po
         nu soujar wokon. Bang suu’on ku soujar oono nu, ‘Panou kou,’ k’aku, mompanou-a nosiro.
         Bang suu’on ku nosiro nu, ‘Loga’ kou,’ k’aku, lumoga’ ya nosiro. Om bang suu’on ku
         uripon ku no nu, ‘Waalo itu no,’ k’aku, waalon-a niyo,” koo kodau nu soujar-i.
         9 Noiranan si Yisus nu norongou Niyo tangar iiri. Kumowiio yo Iyo om mutongaro yo so
         lobuw suang maid-waid so Iyo ri nu, “Dai po su insan kolalag nu lobuw soko itu kopiot
         nu koimaidan, pudi so lobuw Israil!” koo.
         10 Nokopululi’ yo po ongo lobuw sinuu’ iiri so waloi nu wowaidon nu soujar-i, siowi
         nosiro su nopoli’an-o sono uripon-i.
         11 Dai po olaid kiat nu iri, minian si Yisus so bandar Nain. Mompomaid Niyo ri om osuang
         po lobuw wokon tinumundan so Iyo.
         12 Nokologa’ Iyo so pintu nu bandar iiri, kuwai lobuw minatoi inanggung lumabus. Minatoi-o
         po iiri omulok po, ido yo anak nu balu. Osuang-a lobuw kiat so bandar-i minonundan
         nu woinoi-i.
         13 Nosiou-o po ni Yisus balu oono, sobana ko noluluudan Iyo, om tongaro yo nu, “Ikod
         kitangi’,” koo.
         14 Rumonio yo si Yisus om kuyuti yo Niyo pinongonggungan-i, om mintorono yo sono kolobuwan
         minonganggung-i. Mutongaro yo Iyo nu, “Oo su omulok, tungag-o!” koo.
         15 Tumungago yo omulok-i, om nokoimbongut-o sono om komoulii yo ni Yisus so ino niyo
         ri.
         16 Kiawi’ lobuw dii ri nokolaa’ om minongorayou nu Kinoringan nu, “Minintolang-o tuui
         so toko ido Poo’abar nu Kinoringan maayo! Nokologa’ yo Kinoringan monapul so toko!”
         koo nosiro.
         17 Nokolongkop-o sono abar suat so si Yisus so wonuo Yudia om so pililiwut-i.
         18 Obari yo nu mompomaid ni Yuanis kiawi’ nourug iiri so iyo dii so jiil. Monoginaa
         yo sono si Yuanis nu duo mompomaid niyo ri,
         19 om suuo yo niyo mian mongoduat so si Yisus nu, “Ikau-o ka iri sinuu’ nu Kinoringan
         kinuan ni Yuanis indadan mai ri, ko’ mongindad kai po nu lobuw wokon?” koo.
         20 Nokologa’ yo po nosiro dii si Yisus, mutongaro yo nosiro nu, “Sinuu’ kai ni Yuanis
         Moongodiu’ mongoduat so Ikau, ong Ikau-o ka iri kinuan niyo ri, ko’ kuwai po lumoga’
         sondiang ko Ikau indadan mai?” koo.
         21 Muiya nu lumoga’ nosiro ri, momali’ si Yisus nu lobuw suang, monusub nu komoinatan,
         om momali’ nu lobuw bolou.
         22 Pagka soko iri, sumombuto yo si Yisus so duo koyuwan sinuu’ ni Yuanis iiri nu, “Uli’
         kou yo, obari muyu ya si Yuanis nu ontob nosiou om norongou muyu no, ono yo lobuw
         bolou nga kosiou, lobuw kakung nga kopanou, lobuw bolangon nga opoli’an, lobuw bongolon
         nga korongou, lobuw minatoi nga oluli’an, om Abar Owarong nituturan so lobuw omiskin.
         23 Osanang-o lobuw kotondu’ om poimaid so Aku ong kosiou nu gogoma’on Ku,” koo si Yisus.
         24 Nokoungkayas-o po sinuu’ ni Yuanis iiri muli’, tumimpuuno yo si Yisus monuturan so
         ongo lobuw-i suat so si Yuanis nu, “Iya nu inianan muyu dii si Yuanis so padang pantai,
         onu pinokisisiowan muyu? Minokisisiou kou ka nu lobuw dai opiot koimaidan, soko rikut
         otouruk nu uos? Dai!
         25 Onu pinokisisiowan muyu? Minokisisiou kou ka nu lobuw owarong pokakas? Kolobuwan-o
         po owarong pokakas oono om doyaan, polak nosiro so waloi nu raja!
         26 Tongaro muyu yo, onu pinokisisiowan muyu? Minokisisiou kou ka nu ido poo’abar? Oo,
         bana ya. Ala’ nai’ opangkat po ko’ poo’abar.
         27 Si Yuanis-o oono su kinuan gulu ri so Buuk nu Kinoringan nu, ‘Koo Kinoringan, itu
         yo sinuu’ Ku. Suu’on Ku yo iyo mogulu so Ikau monginduas nu lolanan Mu,’ koo ri.
         28 Si Yuanis Moongodiu’ oono, opangkat po ko’ kiawi’ lobuw so wonuo tu. Nga lobuw obaba’
         so Pogkuosaan nu Kinoringan, opangkat po ko’ si Yuanis,” koo si Yisus.
         29 Norongou-o po nu lobuw suang om ongo moomumpung nu sukai, iri nodiu’ yo laid ni Yuanis
         tinangar ni Yisus, nopoimaid-o sono nosiro nu Kinoringan.
         30 Nga lobuw Parisi om moomontuduk nu Ukum-i, minonulak nu padu-padu nu Kinoringan so
         nosiro, om dai minokidiu’ so si Yuanis.
         31 Mutongaro po si Yisus nu, “Soko itu poinongan Ku nu kolobuwan kosiono tu.
         32 Nosiro soko kololaingan mogom-ogom so pasar. Ido tumpuk momaau so koduo tumpuk-o
         nu, ‘Mutogunggu kai suat so kou, nga dai kou mongalai. Mongogotuung kai, nga dai kou
         oupusan,’ koo kololaingan oono.
         33 Nokologa’ si Yuanis, minupuasa iyo om dai minonginum nu anggur. Minutangar sono lobuw
         suang nu sinorungan iyo nu moinat.
         34 Kologa’ yo sono Aku, Anak nu Riniba, mongokan monginum soko lobuw suang, om tongaron-a
         nu lobuw nu, ‘Siowi muyu bo, oropuk Iyo om musingowukan. Momokimuuna’-una’ Iyo nu
         moomumpung nu sukai om lobuw wokon kikoraayan,’ koo nosiro.
         35 Soko ono pona, koo’ilo nu Kinoringan kointolang-a nu obana so gogoma’on nu lobuw
         poimaid so Iyo no,” koo si Yisus.
         36 Ido runat, sinogina si Yisus nu ido lobuw Parisi ingoranan so si Simun, poian so
         waloi niyo ri pookan. Nokologa’ si Yisus so waloi niyo ri, mosuwo yo Iyo om mogomo
         yo mongokan.
         37 So bandar iiri, kuwai ido woinoi obantug nu oraai pogokalan. Norongou-o po niyo nu
         minongokan si Yisus so waloi nu lobuw Parisi iiri, miano yo iyo dii mongowit nu inosak
         lanung.
         38 Sumurukudo yo iyo so obi’ nu akod ni Yisus, maid nu tumangi’ om mongoyopos nu akod
         ni Yisus nu ramou niyo ri. Piido yo niyo akod ni Yisus nu obuk niyo ri, singudi yo,
         om tuadi yo nu inosak lanung-i.
         39 Nosiou-o po ginama’ nu woinoi iiri nu lobuw Parisi minonogina so si Yisus, mutongaro
         yo iyo so inawo nu, “Bang bana-bana nu poo’abar nu Kinoringan lobuw iitu, tantu oilaan-a
         Niyo nu obantug koraayan nu woinoi oono,” koo.
         40 Mutongaro yo si Yisus so iyo nu, “Oo Simun, kuwai tongaron Ku so ikau,” koo. Sumombuto
         yo si Simun nu, “Tongaro yo, Tuan,” koo.
         41 Musolig-soligo yo si Yisus nu, “Duo koyuwan kiutang so poongidaman nu siin, ido ri
         limo naatus kaping siin pirok, koduo ri limo nopulu kaping.
         42 Kiduo-duo so nosiro, dai nokobarai. Pagka soko iri, dai yo sono minokibarai lobuw
         nopoutang so nosiro ri. Kiro-kiro mu, isai gaam su maayo samod so lobuw nopoutang-i,
         iri kiutang limo naatus-i ko’ iri limo nopulu ri?” koo.
         43 Sumombuto yo si Simun nu, “Kiro-kiro ku, iri osuang utang-i,” koo. “Bana ya tangar
         mu no,” koo si Yisus.
         44 Kumowiio yo si Yisus so woinoi-i inuyud mutangar so si Simun nu, “Osiou mu ka woinoi
         iitu? Linumoga’ Aku so waloi mu tu, d’ado ya minonaak ko nu sungoi puugasan Ku nu
         akod mongowaid nu adat toko. Nga woinoi iitu minongugas nu akod Ku no nu ramou niyo
         no, om piniid nai’ nu obuk niyo no.
         45 Dai mu ya Aku ininsamung moningud, nga woinoi iitu d’ado pupus moningud nu akod Ku
         no kiat nu kinologa’an Ku.
         46 Dai ko ya minonodia’ nu inosak lanung pongisu’ nu ulu Ku no, nga woinoi iitu minonuntug
         nu akod Ku no nu inosak lanung.
         47 Mutangar Aku so ikau, ono yo ko’ soko ono kaayo nu samod niyo so Aku, pointolang
         nu osuang koraayan niyo, nga noompunan-a kiawi’. Lobuw owako ya koraayan noompunan,
         owako ya samod niyo,” koo.
         48 Mutongaro yo si Yisus so woinoi-i nu, “Noompunan-o koraayan mu ri,” koo.
         49 Lobuw wokon songogom-ogom so obi’ ni Yisus mongokan-i mongiro-kiro so inawo nu, “Isai
         gaam lobuw iitu su kopongampun nu koraayan nu lobuw?” koo.
         50 Nga mutongaro yo si Yisus so woinoi iiri nu, “Pagka nopoimaid ko so Aku, osopulan
         ko. Uli’ yo, om otago ya,” koo si Yisus.

1 Dai olaid kiat nu iri, monido yo si Yisus so bandar om kampung potuturan nu Abar
         Owarong nu tumimpuun-o Kinoringan mogkuasa soko raja. Opulu om duo mompomaid Niyo
         ri nga minaid-a so Iyo,
         2 om tinu-tinu kowoinoyan baya’ sinorungan nu moinat om wokon po boroginis rorooton
         pinoli’an Niyo, ono yo si Maria Magdalina, baya’ sinusuban ni Yisus nu turu moinat
         sinumarung so iyo ri,
         3 si Yuana, sawo ni Kuja, wowaidon so waloi ni Raja Irudis, si Susana, om wokon po
         kowoinoyan. Kiat so orata’ nosiro ri minonabang nosiro so si Yisus om mompomaid Niyo
         ri.
         4 Osuang lobuw lumoga’ dii si Yisus kiat so siombo-ombo nu bandar. Noimpug-o po nosiro,
         musolig-soligo yo Iyo nu,
         5 “Ido koyuwan noposasad nu sampug. Laid niyo posasad-i, kuwai nopitak so lalan, om
         opuiningkagan, om inawi’ nu bombolog moninduk.
         6 Kuwai ya nopitak so tana’ kikowotuan. Tinumuu’ ya nga osikap linumonot, so’ d’ado
         sungoi nu tana’ ri.
         7 Kuwai ya nopitak so koruwian. Tinumuu’ ya nga notopu’an nu koruwian-i, om linumonot
         sono.
         8 Nga kuwai ya nopitak so tana’ owarong. Tinumuu’ sono iri om minubua’ sampai noinggatus
         koosuang nu pinumpung-i,” koo. Nopupus-o po Iyo musalig-salig, mutongaro po Iyo nu,
         “Bang kitolingo kou ya, rongowo muyu yo,” koo.
         9 Mongoduato yo mompomaid ni Yisus ong onu orati nu salig-salig iiri.
         10 Sumombuto yo sono Iyo nu, “Tinaakan kou yo nu Kinoringan nu pongoorotian nu gama’
         Niyo mogkuasa soko raja nu lobuw poimaid so Iyo. Nga, bang so lobuw dai poimaid, musalig-salig
         Aku, tayon ong osiou pona nosiro nga dai opotongan, om orongou pona nosiro nga dai
         oorotian,” koo.
         11 Mutongaro yo si Yisus nu, “Itu yo orati nu salig-salig iiri. Sampug-o po iiri nga
         tinongaran nu Kinoringan.
         12 Orati nu sampug nopitak so lalan-i, ono yo lobuw nokorongou nu tinongaran nu Kinoringan,
         nga lumogaa yo sono Wowaidon nu Moinat monolod nu tinongaran oono so inawo nosiro.
         Dai yo sono poimaid nosiro nu Kinoringan, om d’ado kowiawan nosiro.
         13 Sampug nopitak so tana’ kikowotuan-i, soko lobuw insan-o mongorongou nu tinongaran
         nu Kinoringan, poimaid sono nosiro nu sobana ko osudu’, nga dai ya kosondot so inawo
         nosiro. Pagka soko iri, nosuat-o po nosiro nu ponginaman, dai yo sono nosiro poimaid.
         14 Sampug nopitak so koruwian-i, soko lobuw mongkinongou-a nu tinongaran nu Kinoringan,
         nga tumimpuun nai’ nosiro poimaid, gumagau-o nosiro. Mokikokaya om mokisosanang nosiro
         so wonuo tu. Olupaan-o sono nosiro tinongaran nu Kinoringan, om gogoma’on nosiro dai
         yo musuat so koinginan Niyo.
         15 Sampug nopitak so tana’ owarong-i, soko lobuw mongorongou nu tinongaran nu Kinoringan,
         koondom om mongowaid nu tinongaran oono, om gogoma’on nosiro musuat so koinginan nu
         Kinoringan soko sampug nokosasad om osuang pinumpung,” koo si Yisus.
         16 Musolig-soligo po si Yisus montuduk so nosiro nu, “D’ado ya lobuw monikit nu politaan
         om tutuban sono nu montaya, intawa isusuk so poomoturuwan, sondiang ko isiit so dilanggau
         su’ onowawan lobuw masuw so waloi-o.
         17 Ono sono tu, kuwai yo pontudukan Ku dai oorotian nu lobuw, nga, kointolang-a ono
         nu Kinoringan om oorotian nai’.
         18 Pagka soko ono, kimato muyu yo onu yo po rongowon muyu, so’ iri lobuw mongorongou
         om monorima’ nu pontudukan Ku, koorati sono sobana. Nga lobuw dai mongorongou nu pontudukan
         Ku no, nokuro ong sabat-a oorotian nga lumiong,” koo si Yisus.
         19 Lumogaa yo sono ino om kosusulodan ni Yisus, nga dai nosiro korani dii so iyo so’
         osuang lobuw.
         20 Mutongaro yo ido koyuwan so Iyo nu, “Oo Tuan, nai dilabus ino om kosusulodan Mu no,
         mokisosambat so Ikau,” koo.
         21 Nga mutongaro yo si Yisus so nosiro nu, “Lobuw mongkinongou nu tinongaran nu Kinoringan
         om murogama’ nu ono, nosiro yo su ino om kosusulodan Ku,” koo.
         22 Ido runat, sinumakoi si Yisus om mompomaid Niyo ri so alud, om mutongaro yo Iyo so
         nosiro nu, “Muripau toko yo so Liu’ Galilia tu,” koo. Tumulako yo nosiro.
         23 Nokolintonga’ nosiro, nokoturuw si Yisus. Muoso yo sono nu opogon, om raat-i nga
         ginumumbang om mokitotogob-o alud nosiro ri.
         24 Riosi yo Iyo nosiro om tongaro yo nu, “Oo Tuan, matoi toko. Mokilololok-o alud tu!”
         koo. Rumioso yo si Yisus om poingkoyodo yo Niyo uos om gumbang-i, om miningkoyod-o
         sono uos om gumbang-i. Mutongaro yo Iyo so nosiro nu,
         25 “Nokuro ka su dai kou poimaid so Aku?” koo. Noiranan nosiro om linumaa’ maid nu mutotangar-tangar
         nu, “Isai ka lobuw iitu! Insan uos om gumbang-o, musimaid poingkoyodon Niyo,” koo.
         26 Kiat so Galilia, linumombus po nosiro muripau. Nokodudul-o sono nosiro so wonuo nu
         Gorasa.
         27 Tumidong si Yisus, sinumambat sono so Iyo ido kusoi kiat so bandar sinorungan nu
         moinat. Olaid-o lobuw iiri d’ado pokakas om dai tumoron so waloi, nga polak-polak
         niyo so kolobongan.
         28 -
         29 Dai po nokosambat lobuw oono so si Yisus, obulit moinat sumarung dii so iyo. Kogosan
         pona akod longon-i nu rantai om ipatan nu lobuw nga wukat-wukaton-a niyo, om owiton
         iyo nu moinat so tontong d’ado lobuw. Nosiou-o po nu lobuw iiri si Yisus, sobana ko
         linumaa’ iyo. Linumuap-o yo iyo om sinumurukud-o yo so tiningkuangon ni Yisus. Mutongaro
         yo sono si Yisus nu, “Oo su ongo moinat, laiw-o so lobuw oono!” koo. Lumuapo yo sono
         lobuw sinorungan iiri mutangar so si Yisus nu, “Oo, Yisus, Anak nu Kinoringan Opangkat,
         kuroon mu ka aku? Mindamo aku so Ikau, kodi aku yo insaadi,” koo.
         30 Duato yo iyo ni Yisus nu, “Isai ka ngaran mu?” koo. Sumombuto yo lobuw-i nu, “Ngaran
         ku, si Ligiun,” koo, so’ osuang moinat sinumarung dii so iyo.
         31 Obulit moinat-i mutangar so si Yisus nu dai moingin ong polaiwon nosiro om iasuw
         so uang d’ado nanad.
         32 Orani dii, monginokan su saluw nu ulod so ombaron. Minokilila’ sono komoinatan-i
         so si Yisus nu sumarung so ulod-i. Pinotuudan-a ni Yisus nosiro.
         33 Lumobuso yo komoinatan iiri so lobuw-i, om sumorungo yo so ulod-i. Tumuopo yo sono
         saluw nu ulod iiri so liu’ ri om naawi’ nolosod.
         34 Nosiou-o po nu lobuw minongipat nu ulod iiri nu soko iri kinourugan nu ulod-i, minogowo
         sono nosiro lumongkop so bandar om kampung, pokoilo.
         35 Miano yo kolobuwan-i monsiou nu iri. Linumoga’ nosiro dii si Yisus om nosiou nosiro
         lobuw baya’ sinorungan-i, mogom-ogom umpak so akod ni Yisus. Kipokakas-o iyo om osayu
         yo pongindan. Kiawi’ nosiro linumaa’.
         36 Nobotuturan-o sono kolobuwan nokosiou nu kinopoli’an nu lobuw iiri so lobuw suang.
         37 Kiawi’ lobuw so wonuo nu Gorasa ri minonuu’ so si Yisus polaiw, so’ lumaa’ nosiro.
         Sumokoyo yo Iyo so alud-i om tumulako yo.
         38 Sobana ko minokiwowaid lobuw baya’ sinorungan-i so si Yisus, nga suuo nai’ ni Yisus
         pouli’ nu,
         39 “Uli’ yo om tuturani yo onu winaal so ikau nu Kinoringan,” koo si Yisus. Lumongkopo
         yo sono lobuw iiri so bandar om kampung potuturan nu ginama’ ni Yisus so iyo ri.
         40 Nokopululi’ si Yisus so sondipawon nu liu’ ri, osuang lobuw mininsamung so Iyo so’
         olaid-o nosiro mongindad so Iyo.
         41 Ido koyuwan ingoranan so si Yairus, wowaidon so waloi sosombooyangan, linumoga’ dii
         si Yisus. Inuyud niyo sumurukud so tiningkuangon ni Yisus om mindamo nu pologa’on
         so waloi niyo ri,
         42 so’ kianak iyo nu woinoi umur opulu om duo toun, osantap morosakit. Laid ni Yisus
         manou-panou mian so waloi ni Yairus, osuang lobuw kotomping so Iyo.
         43 Kuwai woinoi, opulu yo om duo toun laid morosakit tumuntug, om d’ado ido kopomali’.
         44 Sinumoriat-a woinoi iiri so lobuw suang-i lumoga’ dii si Yisus so tinoudion, monudul
         nu pompod nu sabung ni Yisus, om sonduun-duun-a nopoli’an.
         45 Mongoduato yo sono si Yisus nu, “Isai ka minonudul s’Aku?” koo. Kiawi’ lobuw-i dai
         minongakun. Mutongaro yo si Pitrus nu, “Oo Tuan, osuang lobuw so pitutuk Mu kotomping
         so Ikau,” koo.
         46 Sumombuto yo si Yisus nu, “Tinudul aku bo nu ido koyuwan. Moilaan ku ya so’ noirosaan
         Ku kuasa linumabus tuui so Aku,” koo.
         47 Noilaan-o po nu woinoi-i nu oilaan-a ni Yisus nu iyo yo su minonudul nu pompod nu
         sabung Niyo ri, lumogaa yo iyo dii si Yisus maid nu mikip-kikip. Tumungubo yo iyo
         so akod ni Yisus, om paabar so lobuw suang-i ong nokuro su tinudul niyo si Yisus,
         om nopaabar-a nu iya ya iiri nopoli’an iyo.
         48 Mutongaro yo si Yisus so woinoi iiri nu, “Oo anak, nopoli’an Ku ikau so’ poimaid
         ko so Aku. Panou-o, om otago ya,” koo.
         49 Laid ni Yisus mutangar so woinoi iiri, lumogaa yo ido koyuwan kiat so waloi ni Yairus
         paabar nu minatoi-o anak niyo ri nu, “Adang-o oguton guru no, so’ minatoi-o anak mu
         ri,” koo.
         50 Norongou-a ni Yisus tuturan nu lobuw iiri, tongaro yo sono Niyo si Yairus nu, “Ikod-o
         koupus. Poimaid ko yo so Aku. Oluli’an-a anak mu oono,” koo.
         51 Nokologa’ yo po si Yisus so waloi ni Yairus, dai linila’an Niyo lobuw wokon masuw
         so bilik nu lolaing-i sondiang ko si Pitrus, si Yuanis, si Yakubus om ino amo nu lolaing-i.
         52 Kiawi’ lobuw-i tumangi’ oupus. Mutongaro yo si Yisus so nosiro nu, “Ikod kou kitangi’.
         Okon-a ko minatoi iyo. Moturuw-a ono,” koo.
         53 Muoyako yo lobuw-i so Iyo, so’ noilaan nosiro nu minatoi-o lolaing-i.
         54 Kuyuti yo ni Yisus longon nu lolaing iiri om mutongaro yo Iyo nu, “Oo anak, tungag-o!”
         koo.
         55 Sonduun-duun-a noluli’an iyo om tumungago yo. Suuo yo ni Yisus nosiro poponanggu
         pookan so iyo.
         56 Nokotongong ino amo nu lolaing iiri, nga mutongaro yo si Yisus so nosiro nu, “Kodi
         muyu yo obari so isai pona onu yo po winaal Ku tu,” koo.

1 Paawo yo ni Yisus opulu om duo mompomaid Niyo ri, om taaki yo Niyo nu kopogboya’an
         monusub nu komoinatan, om momali’ nu lobuw.
         2 Suuo yo Niyo nosiro mian momali’ nu lobuw sumakit om potuturan nu gama’ nu Kinoringan
         mogkuasa nu lobuw songapan Niyo.
         3 Kodawi yo Niyo nosiro nu, “Ikod kou yo pongowit nu onu-onu ya. Adang-o mongowit nu
         pomoromponan, baata’, siin, susukud, intawa imoraan.
         4 Lobuw moingin polakan muyu, nai kou yo molak musingkologa’ nu ungkoyasan muyu.
         5 Bang kosambat kou nu dai moingin loga’an, laiwi muyu ya nosiro om puyaso muyu koris
         so rompam muyu no pongilaan nu insaadan nosiro nu Kinoringan,” koo.
         6 Monido yo sono mompomaid ni Yisus so kampung so wonuo nu Galilia, paabar nu Abar
         Owarong om momali’ nu lobuw.
         7 Norongou-o po ni Irudis, iri momogkuasa so Galilia ri, abar suat so si Yisus om mompomaid
         Niyo ri, nokotongong iyo, so’ minutangar lobuw nu, “Noluli’an si Yuanis Moongodiu’!”
         koo.
         8 Nga wokon minutangar nu, “Minululi’ si Ilia so wonuo tu,” koo. Om kuwai ya minutangar
         nu, “Ono yo po nga iri poo’abar nu Kinoringan gulu ri, noluli’an,” koo.
         9 Mutongaro yo si Irudis nu, “Nipopunggol ku yo boto iri ulu ni Yuanis. Adi isai po
         ka ono? Osuang-o tuturan norongou ku suat nu lobuw oono,” koo. Mokisosambat sono iyo
         so si Yisus.
         10 Nokouli’ yo sono pinongoorapan ni Yisus om tuturani yo nosiro so Iyo kiawi’ winaal
         nosiro ri. Owito yo sono Niyo nosiro tumondiang so lobuw suang-i, mian so kampung
         ingoranan nu Baitsaida.
         11 Norongou-o po nu lobuw suang-i nu dii si Yisus, minian sono nosiro dii so Iyo. Si
         Yisus nga nopologa’ ya so nosiro. Monuturano yo sono Iyo so nosiro nu gama’ nu Kinoringan
         mogkuasa soko raja, om polii yo Niyo nosiro.
         12 Pagka maawi yo, lumogaa yo opulu om duo mompomaid Niyo ri om mutongaro yo nu, “Poulio
         yo kolobuwan oono su’ kopodium nosiro nu okanon om polakan, so’ tontong iitu nga d’ado
         lobuw minolak,” koo.
         13 Sumombuto yo si Yisus so nosiro nu, “Kou yo su pookan so nosiro,” koo. Mutongaro
         yo nosiro nu, “Ono yo su kuwai so kai limo nowatu baang-baang om duo nokayu pait.
         Suu’on Mu kai gaam momoli nu ingkookan muuma’ nu sinampuw nu lobuw oono?” koo.
         14 Koosampuw nu lobuw oono kiro-kiro limo noribu sondiang po kowoinoyan om kololaingan.
         Mutongaro yo si Yisus so mompomaid Niyo ri nu, “Suuo muyu nosiro popututumpuk-tumpuk
         mogom, kiro-kiro limo nopulu sampuw sotumpuk,” koo.
         15 Waido yo nosiro suu’ ni Yisus, om suuo yo nosiro kolobuwan-i poogom.
         16 Olapo yo ni Yisus nowatu limo baang-baang-i om duo nokayu pait-i om tumingaa’o yo
         so langit mongunsopot so Kinoringan. Noopod iri, kobi-kobio yo Niyo baang-baang om
         pait-i, om taaki yo so mompomaid Niyo ri, nu ipotayad-tayad so lobuw suang-i.
         17 Mongokano yo sono lobuw-i sampai nowosugan. Noopod nosiro mongokan, impugo yo nu
         mompomaid ni Yisus olu’-olu’ ri, opulu po om duo podaka noponu’.
         18 Ido runat minogdu’a si Yisus ido-ido. Lumogaa yo sono mompomaid Niyo ri dii so Iyo
         om duato yo Niyo nosiro nu, “Mongowaid nu tangar nu lobuw suang, isai Aku ka?” koo.
         19 Sumombuto yo nosiro nu, “Osuang lobuw mutangar nu, Ikau-o po si Yuanis Moongodiu’
         noluli’an. Kuwai ya mutangar nu, Ikau-o po si Ilia. Nga wokon mutangar nu, Ikau-o
         po ido poo’abar nu Kinoringan nu gulu ri, noluli’an,” koo.
         20 “Nga bang kou, isai Aku ka?” koo si Yisus. Sumombuto yo si Pitrus nu, “Ikau-o su
         Raja Nijanji nu Kinoringan, sinuu’ Niyo mogkuasa,” koo.
         21 Oogot sono baanda ni Yisus so mompomaid Niyo ri nu dai nipaabar-abar iri.
         22 Mutongaro po si Yisus nu, “Aku, Anak nu Riniba, subai osuang kosonsora’an. Tulakon
         Aku nu kotutuaan, wowaidon nu imam, om moomontuduk nu Ukum. Potoyon Aku, nga oluli’an
         Aku so kotolu no,” koo.
         23 Minutangar po Iyo so lobuw suang-i nu, “Bang moingin lobuw maid so Aku, subai poogol
         nu koinginan kondiri, om runat-runat soko monimban nu salib, orati maid so Aku sumonsara’
         musingkopatoi.
         24 So’ isai yo po toroidoon-a momikir kowiawan so wonuo tu, d’ado kowiawan musingkolaid.
         Nga, isai poogol nu kowiawan so wonuo tu om sumonsara’ musingkopatoi suat so Aku,
         kikowiawan musingkolaid.
         25 D’ado kosudaan nu lobuw kosongapan nu kiawi’ so wonuo tu ong oraag-a kowiawan niyo
         no om ado kowiawan musingkolaid.
         26 Om isai oiyu’an nu mongowaid so Aku om pontudukan Ku no, Aku, Anak nu Riniba nga
         moiyu’an-a mongakun nu lobuw oono ong lumoga’ Aku yo mogkuasa soko raja. Iya oono
         kibinaang kiat so Kinoringan om susuu’on Niyo maid so Aku kiat so surga ri.
         27 Ondomo muyu, kuwai lobuw nu ono sono tu dai po matoi ong dai po kosiou nu Kinoringan
         mogkuasa soko raja,” koo si Yisus.
         28 Kiro-kiro koturuan kiat nu pinontudukan ni Yisus iiri, ingoli yo Niyo si Pitrus,
         si Yuanis om si Yakubus tumidong so ido bulud mogdu’a.
         29 Laid ni Yisus mogdu’a ri, mininda sono buatan Niyo ri om pokakas Niyo ri nga milap-kilap
         nu kooputi’.
         30 Milok po om lumoga’ si Musa om si Ilia maid nu binaang kiat so surga.
         31 Minutangar-tangar nosiro so si Yisus suat nu kopotoyan Niyo nu dai yo olaid so Yirusalim.
         32 Iya iiri, nokoturuw si Pitrus om kouna’an niyo ri. Norios nosiro, nosiou sono nosiro
         si Yisus kibinaang om duo koyuwan mundii-dii so obi’ Niyo ri.
         33 Uyud mulaiw nu duo koyuwan iiri, mutongaro yo si Pitrus so si Yisus nu, “Oo Tuan,
         bana ko osanang toko tuui. Owarong momaal kai tuui tolu bosalag, ido Dikau, ido ni
         Musa om ido ni Ilia,” koo. (Nga tinangar ni Pitrus iiri dai oorotian niyo kondiri).
         34 Dai po nopupus si Pitrus mutangar, kuwai yo sono kawut tinumangkub dii so nosiro,
         om linumaa’ nosiro.
         35 Soko iri po nokorongou-o nosiro nu bongut kiat so kawut iiri nu, “Itu yo su Anak
         Ku nu pinili’ Ku. Rongowo muyu yo tangar Niyo no!” koo.
         36 Nopupus-o po bongut iiri, siowi nosiro su si Yisus po sono dii. Minukokop-a mompomaid
         Niyo ri nu nosiou nosiro iiri, om dai ya niabar so isai-isai ya.
         37 Susuab-i, tumaado yo si Yisus om tolu mompomaid Niyo ri so bulud-i, om osuang lobuw
         linumoga’ dii so Iyo.
         38 Momaawo yo sono ido kusoi so isop nu kolobuwan-i nu, “Oo Tuhan, kokapo po anak ku
         ri, sinorungan nu moinat. Ido yo iyo anak ku.
         39 Koduung sumarung-o moinat so koyuwan niyo no, mongolungkasai-o om gumiak mikip-kikip,
         om muputa-puta su kobang. Moinat oono sobana ko mononsara’ so iyo om dai mulaiw-laiw
         so koyuwan niyo no.
         40 Niposusub ku yo nu mompomaid Mu no, nga dai ya osusub,” koo.
         41 Sumombuto yo si Yisus nu, “Kou su lobuw kisala’ dai poimaid. Komuro po kolaid Ku
         tumaan mido-ido so kou? Owito yo lolaing mu no tuui!” koo.
         42 Nokorani po lolaing iiri dii si Yisus, pogupolo yo sono iyo nu moinat-i so tana’
         ri, om mongolungkasai sono. Susubo yo ni Yisus moinat iiri, om nopoli’an-o sono lolaing-i,
         om tongguo yo poian so amo niyo ri.
         43 Kiawi’ lobuw-i noiranan nu kuasa nu Kinoringan. Laid nu lobuw-i oiranan nu pinuwaal
         ni Yisus iiri, mutongaro yo Iyo so mompomaid Niyo ri nu,
         44 “Orotion-o sobana om ondomo muyu yo totongaron Ku so kou iitu nu, Aku, Anak nu Riniba,
         ikomouli’ so kopogboya’an nu lobuw,” koo.
         45 Dai noorotian nu mompomaid Niyo tinangar Niyo iiri, so’ orogon so nosiro om dai po
         niintolang orati ri. Pokiduduatan Iyo nosiro, nga lumaa’.
         46 Nopupus iri, musosagka’ sono mompomaid ni Yisus ong isai su oogot so nosiro.
         47 Pagka noilaan-a ni Yisus pikiran nosiro ri, monoginaa yo Iyo nu ido lolaing iundii
         so obi’ Niyo ri,
         48 om mutongaro yo nu, “Isai monorima’ nu lolaing iitu so’ poimaid so Aku, monorima’
         ya so Aku. Om isai monorima’ so Aku, monorima’ ya so Iyo, ono minonuu’ so Aku no.
         Isai so kou obaba’ inawo, iyo yo su oogot,” koo si Yisus.
         49 Mutongaro yo si Yuanis so si Yisus nu, “Oo Tuan, nokosiou kai nu ido koyuwan minonusub
         nu moinat mongorait nu ngaran Mu. Pinogos mai iyo, so’ okon-a ko moongowaid so toko,”
         koo.
         50 Sumombuto yo si Yisus so si Yuanis om mompomaid Niyo wokon-i nu, “Kodi muyu ya pogoso
         iyo, so’ isai dai lumawan so kou, nosiro yo su kouna’an muyu,” koo.
         51 Mani-rani koindokodan ni Yisus so surga, topuso yo sono Niyo nu mian so Yirusalim.
         52 Suuo yo Niyo tinu-tinu koyuwan mogulu so ido kampung so Samaria. Nokologa’ yo po
         sinuu’ Niyo iiri, monodiaa yo sono nosiro nu loga’an ni Yisus.
         53 Nga ongo lobuw so kampung iiri dai monorima’ so Iyo, so’ sundur-a Niyo so Yirusalim.
         54 Noilaan-o po iri ni Yakubus om ni Yuanis, mutongaro yo nosiro nu, “Oo Tuhan, moingin
         Ko ka ong mindamo kai so Kinoringan nu apui muntiba kiat so langit mongoompu’ nu ongo
         lobuw oono?” koo nosiro.
         55 Nga kumowiio yo si Yisus om ungoti yo Niyo nosiro.
         56 Soko iri po, miano yo sono nosiro so kampung wokon.
         57 Manou-panou si Yisus om mompomaid Niyo ri, lumogaa yo sono ido koyuwan om mutongaro
         yo so si Yisus nu, “Maid aku so Ikau, siombo-ombo ya ianan Mu!” koo.
         58 Sumombuto yo si Yisus nu, “Kulos-kulos om bombolog kuwai ya ogolan, nga bang Aku,
         Anak nu Riniba, d’ado,” koo.
         59 Mutongaro yo si Yisus so ido koyuwan wokon nu, “Waid-o so Aku,” koo. Nga mutongaro
         yo lobuw iiri nu, “Oo, nga muli’ aku po. Bang matoi-o si amo ku om kolobong ku iyo,
         maid aku nai’ so Ikau,” koo.
         60 Sumombuto yo si Yisus nu, “Isai yo po dai po nokotorima’ nu kowiawan musingkolaid,
         iyo yo su polobong nu lobuw minatoi-o. Nga, ikau-o po, panou-o so siombo-ombo ya potuturan
         nu gama’ nu Kinoringan mogkuasa nu lobuw songapan Niyo,” koo si Yisus.
         61 Ido po koyuwan minutangar nu, “Maid aku so Ikau, nga muli’ aku po laid mokisompiatag
         so suku-sakat ku,” koo.
         62 Mutongaro yo si Yisus so lobuw iiri nu, “Bang mukowii-wii po lobuw mongoradu nu suanan,
         d’ado ya koompusan. Soko ono ya pudi lobuw mokiwowaid so Kinoringan, ong dai otoroido
         inawo, dai ya kowaid so Pogkuosaan nu Kinoringan,” koo si Yisus.

1 Nopupus iri, momilio yo si Yisus turu nopulu om duo koyuwan sondiang ko’ iri opulu
         om duo pinongoorapan Niyo ri, om suuo yo Niyo soro duo-duo koyuwan mogulu so Iyo so
         bandar om kampung koinginan Niyo lumoga’.
         2 Mutongaro yo Iyo so nosiro nu, “Maayo po poroyon, nga owako momaroi. Owarong mindamo
         toko so songapan nu poroyon oono su’ monuu’ Iyo nu lobuw suang momaroi.
         3 Panou kou yo! Suu’on Ku kou soko uyog nu dumba mian so tontong nu lobuw oraai, iri
         soko ingongansad.
         4 Adang kou yo mongowit nu jumpit intawa ombubut poianan nu sodaka, intawa kasut. Om
         adang-o mokimutangar-tangar so lobuw osambat muyu so lolanon.
         5 Bang masuw kou so waloi nu lobuw, tongaro muyu po laid nu, ‘Muda-mudaan ong oborokatan-a
         nu Kinoringan lobuw so waloi iitu,’ koo yo muyu ya.
         6 Bang pologa’on kou ya, koogol-a borakat oono nai so nosiro. Nga bang dai kou pologa’on
         nosiro, dai borokatan nosiro nu Kinoringan.
         7 Siombo-ombo ya pologa’an so kou, mogol-o nai, om okano om inumo muyu yo onu yo po
         nipolak so kou no, so’ otoop ong gojian lobuw mugogoma’on, om ono yo soko gaji muyu.
         Ikod kou yo pupinda-pinda dii-tuui nu woloyan.
         8 Bang lumombus kou so bandar om pologa’on kou ya nai, okano muyu yo onu yo po nipolak
         so kou no,
         9 om polii muyu yo lobuw morosakit nai no, om tongaro muyu nosiro nu, ‘Dai yo olaid
         mogkuasa Kinoringan so kou,’ koo yo muyu ya.
         10 Nga bang mian kou so ido bandar om dai kou pologa’on nai, ian kou ya so ongo alun-alun
         om putangar kou nu,
         11 ‘Insan koris so bandar muyu kokapit so akod mai tu, tontagon mai ya pongoondoman
         muyu nu oinsaadan kou nu Kinoringan. Orotio muyu yo nu, dai yo olaid mogkuasa Kinoringan
         so kou soko raja, nga dai kou ya poimaid!’ koo yo muyu ya.
         12 Obaran Ku kou nu, so Runat Pongukuman, ogaan po ukuman nu Kinoringan so bandar Sodom
         ko’ ukuman so bandar oono,” koo si Yisus.
         13 Mutongaro yo si Yisus nu, “Aagut kou yo su lobuw Kurajim! Aagut kou yo su lobuw Baitsaida!
         Bang dii so Tirus om Sidun su kinourugan nu koiran-iran nosiou muyu oono, tantu olaid-o
         nosiro rinumorogo momaal nu koraayan.
         14 Nga bang ologa’ Runat Pongukuman, ogaan po ukuman so Tirus om Sidun ko’ ukuman so
         kou.
         15 Om kou su lobuw Kapornaum, intaman muyu bo gaam ong popongkaton kou sampai so surga?
         Dai! Ala’ nai’ niada’ kou so noraka!” koo si Yisus.
         16 Mutongaro po si Yisus so mompomaid Niyo ri nu, “Isai mongkinongou so kou, mongkinongou-a
         so Aku, om isai monulak so kou, monulak-a so Aku. Om isai monulak so Aku, monulak-a
         so Iyo, ono minonuu’ so Aku no,” koo si Yisus.
         17 Nopupus iri, nokouli’ yo turu nopulu om duo sinuu’ ni Yisus, om sobana ko nosudu’an
         nosiro. Mongoobaro yo nosiro so Iyo nu, “Oo Tuhan, insan komoinatan-i musimaid susubon
         mai mongorait nu ngaran Mu no,” koo.
         18 Mutongaro yo si Yisus so nosiro nu, “Nokosiou Aku nu Wowaidon nu Moinat noratu kiat
         so surga olangkas soko kudilop.
         19 Indadi, rongowo muyu yo, tinaakan Ku yo kou nu kuasa mongingkag nu topirik om tompoluluu,
         om kuasa mongolawan nu alod-alod, sampai d’ado kopongoraai so kou.
         20 Soko ono pona, ikod kou yo ponginsudu’an pudi musimaid komoinatan-o so kou, nga ponginsudu’an
         kou yo so’ nokodaptar-o ngaran muyu no so surga,” koo.
         21 Iya iiri, sobana ko nosudu’an si Yisus so’ kinuasa nu Atod nu Kinoringan, om mutongaro
         yo Iyo nu, “Oo Amo songapan nu tana’ om langit tu, munsopot Aku so Ikau, so’ kiawi’
         pontudukan nisusut Mu so lobuw kipongoorotian om kikoilaan, nga pinointolang Mu so
         lobuw d’ado oilo-ilaan soko lolaing, so’ ono yo su koinsanang nu inawo Mu.
         22 Kiawi’ nga nitaak Mu yo so Aku, om d’ado ido kotondu’ so Aku, Anak Mu sondiang ko
         Ikau, om d’ado ido kotondu’ so Ikau sondiang ko Aku, Anak Mu om lobuw koinginan Ku
         potondu’ so Ikau-o,” koo si Yisus.
         23 Nopupus iri, tumingkuango yo si Yisus so mompomaid Niyo ri om mutongaro yo so nosiro
         nu, “Sobana ko ountung kou so’ nokosiou kou nu onu yo po pinuwaal Ku nu ono sono tu.
         24 Mongaabar Aku so kou nu, osuang poo’abar nu Kinoringan om raja nu gulu ri minokisisiou
         nu onu yo po nosiou muyu nu kosiono tu, nga dai nosiro nokosiou. Om minokirorongou-a
         nu onu yo po norongou muyu kosiono tu, nga dai ya nokorongou,” koo si Yisus.
         25 Ido runat, kininaman si Yisus nu moomontuduk nu Ukum nu, “Oo Guru, onu ka otoop waalon
         ku su’ kikowiawan aku musingkolaid maid so Kinoringan?” koo.
         26 Sumombuto yo si Yisus nu, “Onu ka nokosurat so Buuk nu Kinoringan? Onu pongoorotian
         mu?” koo.
         27 Sumombuto yo moomontuduk iiri nu, “Somodi yo Kinoringan nu otoroido inawo, so ontob-ontob
         nu kudarat mu no, so ontob-ontob nu pogokalan mu, om somodi yo inong mu soko poonamod
         mu nu kondiri,” koo.
         28 Mutongaro yo si Yisus nu, “Bana ya tangar mu no. Waido yo ono su’ kikowiawan ko musingkolaid,”
         koo.
         29 Nga minusinduat-duat po moomontuduk iiri nu, “Isai ka su inong ku lobuw?” koo.
         30 Sumombuto yo si Yisus nu, “Kuwai ido lobuw kiat so Yirusalim sundur so Yiriku. Laid
         niyo manou-panou, rinompukan sono iyo nu lobuw raai. Sinolod nosiro onu yo po inowit
         niyo ri om linubak, ogon-ogon matoi om linaiwan nai’.
         31 Iya iiri, tinumalib ido imam dii. Nosiou-a niyo lobuw nosaadan-i, nga sinumondipau-a
         so lalan-i om tinoliban-a.
         32 Ido po lobuw Yaudi, solusuk ni Liwi tinumalib dii. Rumonio yo iyo so lobuw nosaadan
         iiri monsiou, nga sumondipawo yo so lalan-i om lumombuso yo.
         33 Nga ido lobuw Samaria minompanou dii. Pogsiou niyo nu lobuw nosaadan iiri, noluluudan
         sono iyo.
         34 Rumonio yo iyo so lobuw iiri om ugasi yo niyo pilat-i nu sungoi nu anggur, om ubati
         yo. Noopod iri, ongkoso yo niyo pilat-i. Gondari yo niyo lobuw iiri so koladai niyo
         ri, om owito yo so waloi sisiwaan om inubatan nai’ sobana.
         35 Susuab-i, taaki yo nu lobuw Samaria ri duo nokaping siin pirok iri songapan nu waloi
         siniwaan niyo ri, om tongaro yo nu, ‘Ubati yo lobuw iitu, om bang dai po kosukup siin
         iitu, borayan ku ya ikau ong kopululi’ aku tuui,’ koo lobuw Samaria ri,” koo si Yisus.
         36 Duato yo sono Niyo moomontuduk iiri nu, “So ponokodan mu, kiat so tolu koyuwan iiri,
         isai yo ka su inong lobuw noluluudan nu nosaadan iiri?” koo.
         37 Sumombuto yo moomontuduk-i nu, “Iri minonabang so iyo,” koo. Mutongaro yo si Yisus
         nu, “Panou-o, om pomaal-o nu soko iri!” koo.
         38 Ido runat minompanou si Yisus om mompomaid Niyo ri, nokologa’ nosiro so ido kampung.
         So kampung iiri, kuwai ido woinoi ngaran niyo si Marta, nopaambai so si Yisus so waloi
         niyo ri.
         39 Si Marta kisulod nu woinoi, ngaran niyo si Maria. Mogomo yo sono si Maria so obi’
         ni Yisus mongkinongou nu pontudukan Niyo ri,
         40 nga si Marta oogutan, so’ monginoogou iyo mugogoma’on. Tuminongo yo sono iyo dii
         si Yisus om mutongaro yo nu, “Oo Tuhan, posimaidan Mu ya ka sulod ku no dai tumabang
         so aku mugogoma’on? Potobango po iyo so aku!” koo.
         41 Sumombuto yo si Yisus nu, “Adii, ikau Marta! Osuang ong dikau tu kogogawan om koogutan.
         42 Bana yo, ido yo su oogot om pinili’ yo ni Maria onu yo po owarong, nu dai osolod
         nu lobuw wokon,” koo si Yisus.

1 Ido runat, minogdu’a si Yisus so ido tontong. Nopupus Iyo mogdu’a, mutongaro yo ido
         mompomaid Niyo ri nu, “Oo Tuhan, tuduki kai po mogdu’a, soko si Yuanis su minontuduk
         nu mompomaid niyo ri,” koo.
         2 Sumombuto yo si Yisus nu, “Bang mogdu’a kou, soko itu yo tongaron muyu, Oo Amo, ido-ido
         Ko ya Kinoringan, muda-mudaan ong usaa’on om orumaton Ko.
         3 Taaki kai yo nu okanon nu runat tu muuma’ so kai.
         4 Ompuno yo kiawi’ koraayan mai ri, soko mongampun kai nu lobuw kikoraayan so kai.
         Kodi kai yo posimaidi oliongan nu koimaidan ong kinaman kai, koo yo muyu ya,” koo
         si Yisus.
         5 Mutongaro po Iyo so nosiro nu, “Bang ido koyuwan so kou mian nu tonga’ nu awi so
         waloi nu una’-una’ niyo om mutangar nu, ‘Oo lakitu, mokitaak aku po nu wogas tolu
         nopuut,
         6 su nokaambai una’ ku nai so aku, om d’ado onu-onu ipookan ku so iyo,’ koo,
         7 sombutan ko sono nu oraai nu, ‘Ikod pongaagut so aku. Notutub-o pintu no om inonakan
         ku tu nga moturuw-o, dai su kotungag monaak so ikau nu pokitaakon mu no,’ koo.
         8 Mutangar Aku so kou, pudi pona una’-una’ mu iyo, dai ya iyo moingin tumungag om monaak
         nu pokitaakon mu no. Nga pagka una’-una’ mu iyo, om ikau nga dai ya moiyu’an mokitaak
         so iyo, tantu tumungag-a iyo monaak so ikau nu onu yo po pokitaakon mu no so’ ado
         ya pupus mu mokitaak so iyo.
         9 Ono yo ko’ mutangar Aku so kou, indamo yo so Kinoringan nu koinginan mu no om taakan
         ko ya Niyo. Podium-o kiat so Kinoringan om kooyang ko ya. Koritiko yo pintu no, om
         sukaban ko ya.
         10 So’ isai mindamo so Kinoringan niyo, taakan-a. Isai modium kiat so Kinoringan, kooyang-a.
         Om isai monoritik nu pintu, sukaban-a nu Kinoringan.
         11 Bang kianak kou yo, dai otoop ong monaak so anak muyu no nu lopung ong mokitaak iyo
         nu pait,
         12 intawa monaak nu tompoluluu ong mokitaak iyo nu ontolu.
         13 Insan oraai-a akal muyu no, tantu koilo kou ya nu onu owarong itaak so anak. Makin
         po ong Amo toko so surga nga itaak-a Atod Niyo so lobuw mokitaak so Iyo no,” koo si
         Yisus.
         14 Ido runat minonusub si Yisus nu moinat kiat so ido lobuw bobou. Nokolabus-o po moinat-i,
         koputangar-o sono lobuw-i. Osuang sono lobuw oiranan,
         15 nga kuwai ya mutangar nu, “Tinaakan Iyo ni Biiljibul iri Wowaidon nu Moinat-i, nu
         kuasa monusub nu moinat,” koo.
         16 Wokon lobuw-i mokipopongoburunsut so Iyo. Mokitaak nosiro nu koiran-iran kiat so
         Kinoringan,
         17 nga noilaan-a ni Yisus padu-padu nosiro ri, mutongaro yo Iyo so nosiro nu, “Bang
         muimpolanu lobuw so ido tontong mualod, sampai mutotondiang, obinasa tontong oono.
         Om soko ono ya ong mualod sompinunguan om mususub, dai ya tumaan nu olaid.
         18 Soko ono ya pudi komoinatan-o, ong mupipinig om mualod, kopogkuosaan nosiro no nga
         dai tumaan nu olaid. Nga tangar muyu, ono yo ko koponusub Aku nu moinat so’ tinaakan
         Aku ni Biiljibul nu kuasa.
         19 Bang soko ono, isai so kuasa pinakai nu mompomaid muyu no monusub nu moinat? Mompomaid
         muyu no ya kondiri su pointolang nu osala’ pikiran muyu no.
         20 Nga Aku yo po, kuasa nu Kinoringan su pinakai ku monusub nu moinat, om ono yo pongilaan
         muyu nu tumimpuun-o Kinoringan mogkuasa tuui so kou.
         21 Wowaidon nu Moinat oono soko ido koyuwan obasag om osukup sindata mongipat nu waloi
         niyo no. Kiawi’ orata’ niyo no dai osolod.
         22 Nga bang kuwai obasag po ko’ iyo mongodoog, lobuw oono koponolod nu kiawi’ sindata
         nosongapan niyo no, om monayad-nayad nu nosolod niyo no. Aku yo su soko lobuw obasag
         oono.
         23 Isai mokimupinig so Aku, lumawan so Aku. Om isai dai tumabang mongingol nu lobuw
         poimaid so Kinoringan, mongogorusou nu gogoma’on Ku,” koo si Yisus.
         24 Mutongaro yo si Yisus nu, “Koduung kolaiw-o moinat-o kiat so koyuwan nu lobuw, manou-panou
         sono iyo so tontong d’ado sungoi, modium nu intoronan. Bang dai iyo kooyang, mutangar
         sono iyo so inawo nu, ‘Gaam nai’ mululi’ aku ya so inintoronan ku laid-i,’ koo.
         25 Kopululi’ po moinat oono, osiou sono niyo nu oborisi om omomos inintoronan niyo gulu
         ri.
         26 Momponowo po moinat oono om minongingol nu turu komoinatan nu oraai po ko’ iyo, om
         masuw-o sono so lobuw oono, om kogoyaan niyo oraai po ko’ togna ri,” koo si Yisus.
         27 Nopupus si Yisus mutangar nu iri, minutangar sono ido woinoi so Iyo nu, “Osanang-o
         woinoi minuanak om nopotiti’ so Ikau-i,” koo.
         28 Nga sumombuto yo si Yisus nu, “Osanang po lobuw mongkinongou nu tinongaran nu Kinoringan
         om poimaid,” koo.
         29 Kakal po si Yisus nopuinliwutan nu lobuw suang, mutongaro yo Iyo nu, “Sobana ko oraai
         lobuw nu ono sono tu! Moingin nosiro nu koiran-iran kiat so Kinoringan pongimaidan
         nosiro so Aku kolaai, nga dai ya taakan nu koiran-iran sondiang ko koiran-iran suat
         so si Yunus, poo’abar nu Kinoringan gulu ri.
         30 Si Yunus-o su sinumiliw nu koiran-iran so kolobuwan so wonuo nu Niniwi. Soko ono
         ya pudi Aku, Anak nu Riniba, sumiliw nu koiran-iran so kolobuwan kosiono tu.
         31 So Runat Pongukuman ong wagu, kuwai lumoga’ raja woinoi gulu ri ungkiat so wonuo
         solatan. Mundii iyo maid nu kiawi’ lobuw nu ono sono tu, om iyo yo su pointolang nu
         kosola’an muyu nu dai mongimaid so Aku. So’ pudi ungkiat-a iyo so isan nu langit,
         nga linumoga’ ya iyo dii si Salumu mongkinongou ong komuro kopintar ni Salumu mutangar.
         Nga, kosiono Aku yo su maayo po ko’ si Salumu tuui so kou, nga dai kou ya mongkinongou
         nu pontudukan Ku.
         32 Ongo lobuw so bandar Niniwi mundii poinsala’ so kou nu Runat Pongukuman, so’ nosiro
         yo po rinumorogo momaal nu koraayan koduung nokorongou nu tangar ni Yunus, nga kosiono
         Aku yo su maayo po ko’ si Yunus, nga dai kou ya mongkinongou nu pontudukan Ku,” koo
         si Yisus.
         33 Mutongaro yo si Yisus nu, “D’ado ya lobuw monikit nu politaan om nirinding so pasok
         intawa tutuban nu montaya. Bang monikit nu politaan, subai nisiit so dilanggau su’
         onowawan lobuw masuw so waloi oono.
         34 Mato mu no yo su soko politaan nu koyuwan mu no. Bang maid ko nu pontudukan Ku no,
         ono yo soko mato konawau nu koyuwan mu no, kosiou nu onawau. Nga bang dai ko maid
         nu pontudukan Ku no, soko osowut mato mu no, om soko otuong koyuwan mu no.
         35 Ono yo ko’, kimati yo su’ dai sumiliw nu otuong ono onawau so koyuwan mu no.
         36 Bang onawau pilolongkop nu koyuwan mu no, om d’ado boogian otuong, tantu otogu’ kiawi’
         koyuwan mu no soko otogu’ ko nu koonawau nu politaan,” koo.
         37 Nopupus-a si Yisus montuduk, ido koyuwan kiat so puimpugan nu Parisi minongingol
         so Iyo muli’ so waloi niyo ri mongokan. Mindokodo yo si Yisus so waloi oono, om mogomo
         yo mongokan.
         38 Noiranan lobuw nu Parisi iiri nu nosiou niyo si Yisus dai minuugas nu uyud niyo mogom
         mongokan-i, mongowaid nu adat nu Parisi.
         39 Nga noilaan-a ni Yisus nu noiranan lobuw Parisi ri, mutongaro yo sono Iyo nu, “Kou
         yo po lobuw Parisi, ono ya su ugasan muyu dirimbou nu pinggan om mangkuk muyu no,
         nga rinuang-o noponu’ nu sinaim om koraayan.
         40 Oo su lobuw olowong, Kinoringan-a su minomaal nu dirimbou om rinuang nu pinggan mangkuk-o.
         41 Nga potaako muyu yo asuw nu pinggan muyu no so lobuw omiskin. Bang soko ono waalon
         muyu, torima’on kou nai’ nu Kinoringan.
         42 Aagut kou yo su lobuw Parisi, so’ pudi pona monaak kou so Kinoringan sombaagi’ opulu
         nu kiawi’ pinumpung nu tonoman muyu, nga dai ya ooluk gogoma’on muyu so lobuw wokon,
         om dai ya somodan muyu Kinoringan, ono yo popusio-sioon muyu. Mupatut ong waalon muyu
         kiawi’ oono.
         43 Aagut kou yo su lobuw Parisi! Momili’ kou nu oogoman so waloi sosombooyangan so otingkuangan
         nu lobuw suang, om mokiorumaton kou so pasar.
         44 Aagut kou yo su lobuw Parisi! Kou yo po soko lobong d’ado ponondu’an, puiningkagan
         nu lobuw, so’ mongowaid lobuw so kou om ponontaman nosiro nu owarong ono so nosiro,
         nga sobana yo oraai so nosiro ong minsuw nosiro nu gogoma’on muyu oraai-o,” koo si
         Yisus.
         45 Sumombuto yo ido koyuwan so Iyo nu, “Oo Guru, bang mutangar Ko nu soko ono, koorotian
         mongusiba’ Ko so kai,” koo.
         46 Nga sumombuto yo si Yisus nu, “Kou su moomontuduk nu Ukum nga aagut-a! Montuduk kou
         so kolobuwan nu orogon waidon, indama kou kondiri dai montuduk ong onu koo gama’ mongowaid
         nu ono musuat so koinginan nu Kinoringan. Soko poponimban kou so nosiro nu owogat,
         nga insan sabat dai kou tumabang monimban.
         47 Aagut kou yo sobana! Inatag muyu lobong nu poo’abar nu Kinoringan, iri pinupatoi
         nu porookian muyu gulu ri,
         48 om ono yo pongilaan nu muinong-a koinginan muyu om odu aki muyu ri momaal nu oraai.
         Odu aki muyu ri su minomatoi nu poo’abar nu Kinoringan, om kou sono su minongatag
         nu lobong nosiro no.
         49 Ono yo ko’ nokosurat-o so buuk ingoranan koilaan nu Kinoringan nu, ‘Pologa’on Ku
         nai so nosiro poo’abar Ku om pinongoorapan Ku, nga wokon potoyon, om wokon po sonsora’on!’
         koo ri.
         50 Nga kou yo kosiono tu su sunsuli’an nu gogoma’on nu odu aki muyu ri momatoi nu poo’abar
         kiat nu nowaal wonuo tu ri,
         51 ono yo kiat nu kinopotoyan ni Abil sampai kinopotoyan ni Jakaria, iri pinatoi so
         puola’an nu ranggar om Waloi Maayo nu Kinoringan-i. Mutangar Aku so kou, lobuw nu
         ono sono tu tantu ukumon suat nu kiawi’ oono.
         52 Aagut kou yo su moomontuduk nu Ukum! Kou yo su nokoilo nu pontudukan so Buuk nu Kinoringan,
         soko nokokuyut nu kunsi nu pintu pongoilaan. Nga kou kondiri dai masuw modium nu koilaan
         oono. Om kuwai maam lobuw wokon mokiaasuw nai bana-bana nu modium nu Kinoringan nga
         tibonan muyu,” koo si Yisus.
         53 Nokolaiw-o po si Yisus dii, lumawan sobana moomontuduk nu Ukum om lobuw Parisi ri
         so Iyo. Osuang duaton nosiro so si Yisus,
         54 pongoburunsut so Iyo tayon ong osala’ sambut Niyo om aakom sono nosiro suat so totongaron
         Niyo ri.

1 Iya oono boribu-ribu sampuw nu lobuw sampai koputotomping om kopuiingkag nu akod.
         Mutongaro yo si Yisus so mompomaid Niyo ri nu, “Ingato muyu yo pontudukan nu lobuw
         Parisi, nosiro kondiri nga dai poimaid.
         2 Onu yo po nokosusut, osiou-a ong wagu, om onu yo po so inawo nga oilaan-a ong wagu.
         3 Onu yo po tongaron muyu so kotuongan, orongou-a nu kiawi’ lobuw so konowawan ong
         wagu, om onu-onu burungon muyu so bilik, kotuturan-a so lobuw suang,” koo si Yisus.
         4 Mutongaro yo si Yisus nu, “Oo su kouna’an Ku, ondomo muyu yo! Ikod kou yo kilaa’
         nu lobuw ontob kopomatoi nu koyuwan muyu, nga dai ya kopomatoi nu atod muyu no.
         5 Tudukan Ku ya kou ong isai su opatut kololaa’an muyu. Kinoringan-o su kolaa’an muyu,
         so’ Iyo yo su kikopogboya’an momatoi nu lobuw om posubo nu atod nosiro so noraka.
         Mongaabar Aku so kou nu, laa’ kou yo nu Kinoringan!
         6 Nga ikod kou kigagau ong Kinoringan-o su opatut kolaa’an muyu, so’ soko itu pomikiran
         Niyo, ono yo pudi ong pirit su ginis nu bombolog nu omura (limo pirit duo yo siin
         orogo), insan ido dai ya olupaan nu Kinoringan.
         7 Indadi, ikod kou yo kigagau so’ boorogo kou po ko’ pirit om insan obuk muyu no nga
         noiap-o kiawi’,” koo si Yisus.
         8 Mutongaro po si Yisus nu, “Mongaabar Aku so kou nu, isai mongakun so lobuw suang
         nu Aku yo su kosongapan so iyo, Aku, Anak nu Riniba nga mongakun-a so iyo so tiningkuangon
         nu susuu’on nu Kinoringan so surga.
         9 Nga isai mongolim so lobuw suang suat so Aku, Aku nga mongolim-a so iyo so tiningkuangon
         nu susuu’on nu Kinoringan.
         10 Om isai mutangar lumawan so Aku Anak nu Riniba, oompunan-a, nga isai mubaag nu Atod
         nu Kinoringan, dai oompunan.
         11 Bang doowaan kou nu lobuw so pubisora’an so’ maid kou so Aku, ikod kou yo kigagau
         ong onu nisambut muyu.
         12 Iya oono, Atod nu Kinoringan kondiri su montuduk so kou onu mupatut tongaron muyu,”
         koo si Yisus.
         13 Ido koyuwan kiat so lobuw suang-i minutangar so si Yisus nu, “Oo Guru, tongaro po
         sulod ku no su’ oboogi’an aku nu pusaka nokoogol ni amo mai no,” koo.
         14 Sumombuto yo si Yisus nu, “Oo lakitu, dai su otoop popubaagi’ so kou nu orata’ oono,”
         koo.
         15 Mutongaro yo sono si Yisus so lobuw suang-i nu, “Ingato muyu yo, ikod kou yo kosimpou
         so’ kowiawan muyu no okon ko suat-a nu orata’ so wonuo tu,” koo.
         16 Musolig-soligo yo sono si Yisus montuduk nu lobuw suang-i nu, “Ido koyuwan doyaan
         so’ kitana’ nu owarong, om dadan osuang pinumpung niyo.
         17 Momikiro yo sono iyo so inawo nu, ‘D’ado ong itu korumposan nu pinumpung ku tu. Onu
         gaam itu waalon ku?
         18 Itu yo su waalon ku. Uyason ku waloi laid ku tu, om momuwaloi aku koimbagu nu maayo
         po ko’ waloi laid ku tu, su’ orumpos kiawi’ pinumpung nu tonoman om orata’ ku no.
         19 Oopod ku yo waloi oono, k’aku sono so inawo ku, Osanang aku yo sono! Nokaalap aku
         yo nu onu yo po owarong, om muuma’ aku yo nu itu botoun-toun. Mintoron aku po sono
         om mongokan monginum om murami-rami,’ koo so inawo nu lobuw doyaan oono.
         20 Nga mutangar sono Kinoringan so iyo nu, ‘Oo su lobuw olowong. Awi ya iitu matoi ko!
         Lobuw-a sondiang kosongapan nu orata’ mu no,’ koo.
         21 Soko ono yo koompusan nu lobuw mokikokaya suat-a so wonuo tu, nga ado pikiran momaal
         nu koinginan nu Kinoringan.” koo si Yisus.
         22 Mutongaro yo si Yisus so mompomaid Niyo ri nu, “Mongaabar Aku so kou nu ikod kou
         yo kigagau suat so ingkookan intawa pokakas muyu.
         23 Oogot po kowiawan ko’ ingkookan, om oogot po koyuwan ko’ pinokokasan.
         24 Udioo muyu ya bombolog-o. Dai ya mutonoman, dai ya momaroi, om d’ado ya gudang intawa
         lingkut, nga pookanon-a nu Kinoringan. Sobana ko boorogo kou po ko’ bombolog-o!
         25 Ado ido so kou kopusintogui sabat, pudi bogagau.
         26 Bang insan ono nga dai muyu owaal, adang kou yo bogagau nu wokon.
         27 Udioo muyu tanom-tanom momuwusak. Dai ya mugogoma’on intawa mongoraro, nga insan
         si Raja Salumu ya silaid-i su landu osuang pokakas owarong, dai ya koimbas pokakas
         niyo nu koowarong nu tanom-tanom oono.
         28 Siowi muyu rikut tumuu’ so umo. Tumuu’ nu runat tu om suab ondikuton-o om susulan,
         nga poriora’on-a nu Kinoringan. Makin po ong kou nga poriora’on-a Niyo. Indadi nokuro
         su dai po poimaid kou sobana?
         29 Ikod kou yo dadan kigagau suat nu okanon inumon muyu.
         30 Ono yo kiawi’ su didiumon nu lobuw dai poimaid so Kinoringan. Nga, Amo muyu so surga
         su koilo nu oogot kou nu ono.
         31 Indadi podulo muyu po Kinoringan mogkuasa so kou, om onu yo po kosimpitan muyu nga
         insukupan-a Niyo,” koo si Yisus.
         32 Mutongaro po si Yisus nu, “Ikod kou yo kilaa’ pudi owako kou poimaid, so’ kou yo
         su koinginan nu Kinoringan kowaid so Pogkuosaan Niyo.
         33 Wolii yo kiawi’ orata’ muyu no om toyad-toyado muyu siin-o so lobuw kikosimpitan.
         Bang waalon muyu ono, soko momaal kou nu poianan nu siin dai musiba’, ono yo orata’
         nitou’ so surga, so’ dii yo po so surga d’ado yo lobuw monakou, om d’ado yo gagat
         mongoraag.
         34 Siombo-ombo ya orata’ muyu no, nai ya inawo muyu no,” koo si Yisus.
         35 -
         36 Musolig-soligo po si Yisus suat nu kologa’an Niyo koimbagu nu, “Mingat-ingat kou
         yo dadan soko kouriponan sumodia’ mongindad nu kouli’ tuan nosiro no kiat so rami-rami
         muontun. Mupokakas nosiro om dai mupoda’ nu politaan. Bang kouli’ tuan oono om mongoritik
         nu pintu, osukaban iyo osikap.
         37 -
         38 Osanang-o kouriponan osunsungan nu tuan niyo no sumodia’ mongindad so iyo nu kouli’,
         pudi tonga’ yo nu awi om kologa’ nai’ intawa olaid po kiat nu ono. Mongaabar aku so
         kou nu, tuan oono kondiri posodia’, momaau so nosiro poogom om momolak nu kookanan
         so nosiro.
         39 Ondomo muyu yo itu, bang oilaan nu songapan nu waloi nu lumoga’ lobuw monakou so
         waloi niyo no, tantu dai iyo moturuw su’ dai kologa’ moonakou oono.
         40 Ono yo ko’, sumodia’ kou yo, so’ dai muyu oilaan ong sombiya kologa’an Ku koimbagu,
         Anak nu Riniba,” koo si Yisus.
         41 Mongoduato yo si Pitrus so si Yisus nu, “Oo Tuhan, suat-a ka so kai salig-salig oono
         intawa kiawi’ ya lobuw tu?” koo.
         42 Sumombuto yo Tuhan nu, “Uripon ototog om moilo, iyo yo su pongkaton nu tuan niyo
         no nu mongipat nu kouriponan wokon om pookan so nosiro, nu notantu yo niyo.
         43 Osanang-o uripon ong lumoga’ tuan niyo no, om osunsungan mugogoma’on nu ipogama’
         so iyo no.
         44 Obaran Ku kou, pongkaton sono iyo nu tuan niyo no, urugon nu pongoorapan nu kiawi’
         orata’ niyo no.
         45 Nga bang mutangar uripon oono so inawo nu, ‘Olaid ong si tuan lumoga’,’ koo, lubakon-o
         sono niyo kouriponan wokon-i woinoi kusoi, mongokan monginum om musingawuk.
         46 Dai yo sono niyo noilo-ilaan, lumoga’ tuan niyo no om nosunsungan nu gogoma’on niyo
         iiri. Om sobana ko pogiontoban nu tuan niyo no mononsara’ om pinoinsuw nu lobuw dai
         mongowaid nu ponuu’an nu Kinoringan.
         47 Iri yo po uripon koilo yo laid nu koinginan nu tuan niyo no, nga tomodon-a dai mongowaid,
         osuang po lulubak oirosaan niyo.
         48 Nga iri uripon dai po koilo nu koinginan nu tuan niyo no, om kopomaal nu kororaayan
         nu tuan niyo no, owako ya lulubak oirosaan. Lobuw notaakan nu osuang, osuang-a uli’on
         nai so iyo, om lobuw pinongoorapan nu osuang, osuang-a uli’on nai so iyo,” koo.
         49 Mutongaro po si Yisus nu, “Tomod Ku yo po lumoga’ nga popilai nu apui so pilolongkop
         nu wonuo tu, ono yo ukuman, om koinginan Ku, apui oono sumikit nu ono sono tu.
         50 Subai osonsara’ Aku po laid so kayu salib, om sobana ko aagut inawo Ku no ong dai
         po kotalib ono.
         51 Monokod kou gaam nu linumoga’ Aku so wonuo tu mongowit nu kopusulutan. Okon ko kopusulutan,
         ala’ nai’ kopuolodan.
         52 Kiat nu ono sono tu, bang kuwai limo koyuwan so sompungu, tolu koyuwan mongolawan
         nu duo no, intawa duo mongolawan nu tolu no.
         53 Dadan nosiro mualod. Amo no mongalod nu anak niyo kusoi-o, om anak kusoi-o lumawan
         nu amo no. Ino no mongalod nu anak niyo woinoi-o, om anak niyo woinoi-o lumawan nu
         ino no. Iwan mongalod nu anak kotakin, om anak kotakin lumawan nu iwan,” koo si Yisus.
         54 Mutongaro yo sono si Yisus so lobuw suang-i nu, “Bang kosiou kou nu mongitom so lidopan,
         tokodon muyu nu muran, om bana-bana ya nu muran.
         55 Om bang muos kiat so solatan, tokodon muyu nu muas, om bana-bana ya nu muas.
         56 Oo su lobuw ongo roraai! Koorati kou nu mongitom om uos, nga dai kou koorati nu ponondu’an
         nu ono sono tu,” koo si Yisus.
         57 Mutongaro po si Yisus nu, “Kopotutan-o po, kou yo su monantu so inawo muyu ong ombo
         su obana.
         58 Bang doowaan ko so pubisora’an, pokimusayu po laid so iyo nu dai po kologa’ so pubisora’an,
         so’ bang okon ko soko ono, owiton ko niyo so moongobisara’ om nikomouli’ ko nu moongobisara’
         no so pulis, om jiilon ko sono nu pulis-o.
         59 Mongaabar Aku so kou nu dai ko po kolabus so jiil oono, ong dai muyu po aawi’ mongobarai
         utang muyu no,” koo si Yisus.

1 Iya oono, kuwai lobuw nopotuturan so si Yisus suat nu lobuw kiat so wonuo nu Galilia
         pinatoi ni Pilatus nu laid nosiro pousaa’ so Kinoringan nu pongayam ginaras so Waloi
         Maayo nu Kinoringan so Yirusalim.
         2 Nga sumombuto yo si Yisus nu, “Indadi, ponontaman muyu sono gaam nu nokaalib koraayan
         nu lobuw Galilia pinatoi oono ko’ lobuw Galilia wokon-o? Sobana ko dai ya.
         3 Mongaabar Aku so kou nu, bang dai kou ya rumorogo momaal nu koraayan, kou nga matoi
         ya soko nosiro!
         4 Om onu ponontaman muyu nu opulu om walu koyuwan minatoi noonsitan nu waloi watu opangkat
         so obi’ nu Siluam-i? Ponontaman muyu ya gaam nu maayo po koraayan nosiro ko’ kiawi’
         lobuw so Yirusalim? Sobana ko dai.
         5 Insan po mongaabar Aku so kou, bang dai kou ya rumorogo momaal nu koraayan, kou nga
         matoi ya soko nosiro,” koo si Yisus.
         6 Musolig-soligo yo si Yisus nu, “Ido koyuwan kitonoman nu bubua’. Arap-arap niyo nu
         kibua’, nga d’ado ya pala.
         7 Mutongaro yo sono iyo so pinopukoraja niyo ri nu, ‘Tolu yo notoun mongindad aku nu
         mubua’ tonoman ku tu, nga dai ya mubua’. Togado yo ono! D’ado ya kosudaan nu ono muu’-tuu’
         so’ dai ya mubua’,’ koo songapan nu bubua’ ri.
         8 Sumombuto yo pinopukoraja oono nu, ‘Oo tuan, adang po togadon nu toun tu. Songkulon
         ku po tana’ so pililiwut-o om bojaan ku,
         9 kalu mubua’ nu toun sunduron tu. Bang dai ya mubua’, togadon nai’ sono,’ koo pinopukoraja
         oono,” koo si Yisus.
         10 Ido Runat Pongintoronan, minontuduk si Yisus so waloi sosombooyangan.
         11 Dii kuwai ido woinoi sinorungan nu moinat. Opulu yo om walu toun laid niyo morosakit,
         om otongkud-o, dai kosintor mundii.
         12 Pogsiou ni Yisus nu woinoi iiri, paawo yo Niyo porani dii so Iyo om tongaro yo nu,
         “Oo inan, kaatu’ ko yo sono,” koo.
         13 Topopo yo Niyo limpupuduan nu woinoi iiri om iya ya iiri kosintor-o sono mundii,
         om minongorayou nu Kinoringan.
         14 Nga minungot wowaidon so waloi sosombooyangan iiri so’ minomali’ si Yisus so Runat
         Pongintoronan. Mutongaro yo wowaidon-i so kolobuwan-i nu, “Onom-o runat kowasa kou
         mugogoma’on, om ono yo su iyaon muyu mokiubat. Nga, ong Runat Pongintoronan, dai kowasa,”
         koo.
         15 Nga sumombuto yo si Yisus nu, “Oo su lobuw ongo roraai, tantu polabus kou ya nu pongayam
         poinum nu Runat Pongintoronan.
         16 Siowi muyu woinoi iitu. Opulu yo om walu toun morosakit om otongkud-o soko winungkakung
         nu moinat mongkogos. Woinoi iitu no nga solusuk-a ni Abraham. Kopotutan-o po uyadan
         om nilabus nu Runat Pongintoronan,” koo si Yisus.
         17 Noiyu’an sono ongo lobuw rinumoraayan so Iyo ri nu norongou sambut Niyo ri, nga wokon-i
         osudu’an nu nokosiou nu koiran-iran winaal Niyo ri.
         18 Mutongaro yo si Yisus nu, “Bang mogkuasa yo Kinoringan soko raja, gama’ Niyo soko
         19 linsou oworos nisasad so umo. Tumuu’ sono om ourug nu kayu okutuw, osiou nu lobuw
         suang, om murumun sono bombolog so raan-o,” koo si Yisus.
         20 Mutongaro po si Yisus nu, “Bang mogkuasa yo Kinoringan soko raja,
         21 rumuang sono lobuw so Pogkuosaan Niyo oono soko poongombang nu tapung nigawul so
         tapung om ouli’ kokombangan,” koo si Yisus.
         22 Laid ni Yisus manou-panou sundur so Yirusalim, mambai-ambai Iyo so ongo bandar om
         kampung montuduk.
         23 Duato yo sono Iyo nu ido koyuwan nu, “Oo Tuan, owako ya ka lobuw kaalap nu kowiawan
         kiat so Kinoringan?” koo.
         24 Sumombuto yo si Yisus nu, “Pogkari’-kari’ kou yo su’ kaasuw kou so pintu opiit-o,
         so’ obaran Ku kou nu osuang lobuw mokiaasuw nai, nga dai kaasuw.
         25 Bang tutubon nu songapan nu waloi-o pintu no, mundii-dii kou ya so dilabus-o maid
         nu monoritik om mutangar nu, ‘Oo tuan, sukabi kai po nu pintu,’ koo kou. Sumambut
         sono iyo nu, ‘Dai ku kou otondu’an. Siombo ka kiat muyu?’ koo.
         26 Sumambut kou sono nu, ‘Nokourung kai so ikau mongokan, om ikau-o su moomontuduk so
         kai,’ koo kou.
         27 Nga sumambut po iyo nu, ‘Dai ku oilaan ong siombo kiat muyu. Oo su moomaal nu koraayan,
         pulaiw kou ya,’ koo iyo.
         28 Iya yo oono osiou muyu si Abraham, si Isak om si Yakub om poo’abar nu Kinoringan
         gulu ri, sumudu’an so surga, nga kou sono mangi’-tangi’ om osonsara’ sobana so’ susubon
         kou polabus.
         29 Lumoga’ sono lobuw okon ko Yaudi kiat so kiawi’ wonuo so pusitan om lidopan, kiat
         so utara om solatan, om osudu’an nosiro so’ nosodia’ yo polakan nosiro so surga.
         30 Soko ono ya pudi lobuw monokod nu kopogulu kologa’ so surga, nga dai ya kologa’.
         Om lobuw monokod nu kotoudi kologa’ so surga, nga kopogulu po kologa’,” koo si Yisus.
         31 Iya oono, lumoga’ yo sono lobuw Parisi dii si Yisus mutangar nu, “Pulaiw-o tuui,
         om ian so tontong wokon so’ pokipopotoyan Ko ni Irudis,” koo nosiro.
         32 Sumombuto yo si Yisus nu, “Panou-o om obari si Irudis, moongaakal oono nu, ‘Runat
         tu om suab monusub Aku nu komoinatan om momali’ nu lobuw, nga so kotolu no, oopod
         Ku yo gogoma’on Ku no,’ koo yo muyu ya.
         33 Soko ono pona, lumombus Aku ya nu runat tu, suab om sonsuaban, so’ subai dii ya so
         Yirusalim su pomotoyan so Aku, soko ongo poo’abar nu Kinoringan gulu ri,” koo.
         34 Koondom-o sono si Yisus nu kogoyaan nu lobuw so Yirusalim om mutongaro yo Iyo nu,
         “Oo su lobuw Yirusalim, sumona Aku so kou nu pinatoi muyu ongo poo’abar nu Kinoringan,
         om pinimpilayan muyu nu watu moomontuduk sinuu’ nu Kinoringan. Obulit Aku yo lumoga’
         mokipopongipat so kou, soko puunan mongoob nu anak niyo, nga dai kou ya musimaid.
         35 Pagka soko ono, dai yo sono maid-waid Kinoringan so kou. Ondomo yo, kiat kosiono
         dai kou yo kosiou so Aku, musingkoputangar muyu so Aku nu, ‘Oborokatan-o Iyo, ono
         linumoga’ sinuu’ nu TUHAN-o,’ koo kou” koo si Yisus.

1 -
         2 Ido Runat Pongintoronan, minian si Yisus mongokan so waloi nu ido wowaidon nu lobuw
         Parisi. Mobio yo sono dii si Yisus ido koyuwan pinolowon. Inatag si Yisus monoyinu
         nu lobuw-i nu momali’ ka Iyo nu lobuw morosakit ko’ dai.
         3 Mongoduato yo si Yisus so moomontuduk nu Ukum ni Musa om lobuw Parisi ri nu, “Kowasa
         ya ka momali’ nu lobuw so Runat Pongintoronan?” koo.
         4 Dai ya sinumambut nosiro. Kuyuti yo sono ni Yisus longon nu lobuw pinolowon iiri,
         om polii yo Niyo om poulio yo.
         5 Nopupus iri, mutongaro yo si Yisus so nosiro nu, “Bang oratu anak intawa pongayam
         muyu so porigi nu Runat Pongintoronan, sopulan muyu ya ko’ dai?” koo si Yisus.
         6 Dai nosiro nokosambut nu tinangar Niyo iiri.
         7 Pagka nosiou ni Yisus kiawi’ tombuoi-i momili’ nu oogoman owarong, musolig-soligo
         yo sono Iyo so nosiro nu,
         8 “Bang soginaan kou poian so rami-rami muontun, adang-o momili’ nu oogoman owarong,
         so’ kalu monogina po iyo nu lobuw opangkat po ko’ kou,
         9 om lobuw minonogina so ikau iiri dai lumoga’ nai so ikau om mutangar nu, ‘Itu yo
         po inogoman mu tu, sinodia’ yo suat so iyo,’ koo lobuw minonogina so ikau oono. Om
         moiyu’an ko sono ong kopinda ko so oogoman oraai-o.
         10 Nga bang soginaan ko nu lobuw, ogom-o so oogoman oraai-o. Posimaidan-a lobuw songapan
         nu waloi oono lumoga’ nai so ikau om mutangar nu, ‘Oo lakitu, tuui ko mogom so oogoman
         owarong tu,’ koo. Bang soko ono, oorumat ko so tiningkuangon nu tombuoi wokon-o.
         11 Isai musimpangkat, poboba’on nu Kinoringan, om isai musimbaba’, popongkaton nu Kinoringan,”
         koo si Yisus.
         12 Mutongaro po si Yisus so lobuw minonogina so Iyo ri nu, “Bang monogina ko nu lobuw
         nu mongokan-ngokan, okon ko kouna’an mu no ya, intawa kosusulodan mu intawa ombaloi
         mu ya ongo kokaya no su soginaan mu, so’ sumuli’ sono nosiro monogina so ikau pookan.
         Indadi ogonti’an-a sono nipookan-okan mu no om dai ko osuli’an nu Kinoringan.
         13 Nga bang monogina ko nu lobuw nu mongokan-ngokan, ono su soginaan mu lobuw omiskin
         om d’ado onu-onu ooyangan nisuli’ so ikau pookan. Soginaa yo lobuw kakung, bolou om
         kimai.
         14 Bang soko ono waalon mu, borokatan ko nu Kinoringan, so’ lobuw oono dai kosuli’ nu
         koworongan mu no. Suli’an-a nu Kinoringan koworongan mu no iya nu pongoluli’an-o Niyo
         nu lobuw poimaid kiat so pinotoyan,” koo si Yisus.
         15 Mutongaro yo sono ido tombuoi nokorongou nu tinangar ni Yisus nu, “Osanang-o lobuw
         kourung mongokan so tiningkuangon nu Kinoringan ong mogkuasa Iyo soko raja,” koo.
         16 Sumombuto yo si Yisus nu salig-salig nu, “Kuwai ido koyuwan minurami-rami maayo,
         om minonogina nu kolobuwan.
         17 Nologa’ yo po rami-rami oono, suuo yo niyo kouriponan niyo ri pokoilo nu lobuw nosogina
         yo laid nu poianon so rami-rami oono nu, ‘Tuui kou yo. Nosodia’ yo kiawi’,’ koo.
         18 Nga, ido po soido nu lobuw nosogina yo laid oono mutangar nu, dai koian so rami-rami
         oono. Iri togna ri minutangar so kouriponan-i nu, ‘Koowoli ku ya nu tana’, om subai
         oimpa’ ku po. Mokimaap aku ya,’ koo.
         19 Wokon-i mutangar nu, ‘Koowoli ku ya opulu korabau, om subai oimpa’ ku po. Mokimaap
         aku ya,’ koo.
         20 Om wokon-i mutangar nu, ‘Koontun ku ya, indadi dai aku po kopanou,’ koo.
         21 Pagka soko iri, mulio ya kouriponan-i paabar nu iri so tuan nosiro ri. Minungot sobana
         tuan oono om minutangar so uripon niyo ri nu, ‘Longkaso muyu yo, ian kou yo so lalan
         nu bandar tu om soginaa muyu lobuw omiskin, kimai, bolou om kakung,’ koo songapan
         nu rami-rami oono.
         22 Nokouli’ kouriponan-i, mutongaro yo nosiro so tuan nosiro ri nu, ‘Oo tuan, minompanou
         kai yo nu suu’ mu ri, nga kuwai po ogoman,’ koo.
         23 Mutongaro po tuan oono so kouriponan niyo ri nu, ‘Ian kou yo so kokompungan om soginaa
         muyu kiawi’ lobuw pologa’. Moingin aku nu odasok waloi ku tu.
         24 Pokoilo aku so kou, ado ido koyuwan nu nosogina yo laid nu pologa’on, koirasa nu
         kookanan ku tu,’ koo tuan oono,” koo si Yisus.
         25 Osuang lobuw maid-waid so si Yisus. Kumowiio yo sono Iyo mutangar so nosiro nu,
         26 “Lobuw mokiwowaid so Aku, subai osamod po s’Aku ko’ ino amo niyo, kosusulodan niyo,
         anak sawo niyo, om iyo kondiri. Bang okon ko soko ono, dai iyo ourug nu mompomaid
         Ku.
         27 Isai dai olila’ monimban nu salib niyo, ono yo tumaan sumonsara’ so’ poimaid so Aku,
         om maid nai’ so Aku, dai ourug nu mompomaid Ku.
         28 Bang mokipopomuwaloi ido lobuw, mongiro-kiro po laid iyo ong komuro siin opakai,
         su’ oilaan niyo nu kouma’ ya ka siin niyo no ko’ dai.
         29 So’ bang kolandu om dai ya oopod, oyak-oyakan sono iyo nu lobuw,
         30 maid nu mutangar nu, ‘Lobuw oono monimpuun-a nu waloi, nga dai ya oopod niyo,’ koo.
         31 Bang ido raja kisoujar opulu noribu sampuw, om mokipopongolawan nu raja wokon nu
         kisoujar duo nopulu ribu sampuw, mongiro-kiro po laid raja oono nu kolawan-a ka nosiro
         ko’ dai.
         32 Bang okiro-kiro yo niyo nu dai kolawan nosiro, dai po kologa’ raja lowanon niyo no,
         monuu’ sono iyo nu lobuw sumamung mokimuwarong nu raja oono.
         33 Soko ono ya pudi kou. D’ado ido so kou kowaid so Aku, ong dai ya powiliw nu onu-onu
         nosongapan niyo,” koo si Yisus.
         34 Mutongaro po si Yisus nu, “Asin-o sobana ko kikosudaan, nga, bang malo yo, dai yo
         sono mongot koimbagu,
         35 om d’ado yo kosudaan pudi nibaja so tonoman. Indadi owarong ong iada’ ya. Bang kitolingo
         kou ya, rongowo muyu yo,” koo si Yisus.

1 Ido runat, osuang lobuw kikoraayan, ono yo moomumpung nu sukai om lobuw dai poimaid
         nu oturan nu ugama Yaudi linumoga’ dii si Yisus mongkinongou nu pontudukan Niyo.
         2 Minungot sono ongo lobuw Parisi om moomontuduk nu Ukum-i so si Yisus om minutangar
         nu, “Siowi muyu po bo nga mokimuuna’-una’ Iyo nu lobuw oraai, om murung so nosiro
         mongokan,” koo.
         3 Musolig-soligo yo sono si Yisus nu,
         4 “Bang ido koyuwan so kou kidumba maatus, om noliongan ido, onu waalon niyo? Tantu
         niogol niyo siwoi nopulu om siwoi oono so korikutan, om diumon niyo ido ri sampai
         ooyangan.
         5 Ooyangan-o po niyo, simbanon-o niyo dumba oono mongowit muli’, maid nu osudu’an.
         6 Pogloga’ niyo so waloi, momaau-o sono iyo nu kouna’an om ombaloi om mutangar nu,
         ‘Simpor kou yo so aku sumudu’an, so’ nooyangan ku yo dumba ku tu!’ koo.
         7 Mongaabar Aku so kou nu soko ono ya pudi kiawi’ so surga koosudu’ ong rumorogo ido
         koyuwan oraai kiat so koraayan niyo. Om labi po koosudu’ so siwoi nopulu om siwoi
         koyuwan owarong-o akal-i om dai yo muru’ rumorogo” koo si Yisus.
         8 Mutongaro po si Yisus nu, “Bang ido woinoi kisiin opulu nokaping, om oliongan songkaping,
         onu waalon niyo? Tantu monikit iyo nu politaan om sopuon niyo waloi niyo modium nu
         siin-i sampai ooyangan.
         9 Ooyangan-o po niyo, momaau-o sono iyo nu kouna’an om ombaloi niyo om mutangar nu,
         ‘Simpor kou yo so aku sumudu’an, so’ nooyangan ku yo siin ku tu!’ koo.
         10 Mongaabar Aku so kou nu soko ono ya koosudu’ nu ongo susuu’on nu Kinoringan so surga
         ong rumorogo ido koyuwan kiat so koraayan niyo,” koo si Yisus.
         11 Monolig-soligo po si Yisus nu, “Ido koyuwan kianak duo kusoi.
         12 Mutongaro yo sono toudi ri so amo niyo ri nu, ‘Oo Apa, taaki yo so aku boogian ku
         nu orata’ ipusaka mu so kai no,’ koo. Boogio yo sono niyo orata’ pusaka oono so kiduo
         anak niyo ri.
         13 Dai po olaid, wolii yo sono nu toudi ri boogian niyo nu orata’ ri, om owito yo mansau
         orogo ri so wonuo orawu’. Dii yo sono iyo minongaawi’ nu siin niyo ri mogkosonangan
         om monongkowoinoyan.
         14 Naawi’ yo po siin niyo ri, kilikop sono dii, om iyo nga d’ado yo sono ingkookan.
         15 Indadi, mukorojaa yo sono iyo so ido lobuw dii, om suuo yo iyo nu lobuw oono poponumad
         nu ulod so umo.
         16 Sobana ko witilon iyo, om mokiookan-o nu nisumad so ulod-i. Soko iri pona kowitil
         niyo, nga d’ado ya pookan so iyo.
         17 Noindanan nai’ sono niyo pogokalan niyo ri, om mutongaro yo so inawo nu, ‘Osuang
         lobuw bogaji dii si Apa om ouma’ nu mookan, nga, aku tuui moipopatoi-o witilon.
         18 Gaam nai’ muli’ aku dii si Apa. Kologa’ aku om tongaron ku iyo nu, “Oo Apa, kikoraayan
         aku so Kinoringan om ikau.
         19 Ikod-o pononganak so aku. Tokodo aku ya nu lobuw sondiang bogaji tuui so ikau,” k’aku,’
         koo so inawo nu anak oono.
         20 Notangar iri niyo om mulio yo so amo niyo ri. Orawu’ po iyo, nosiou-o iyo nu amo
         niyo ri. Sobana ko noluluudan amo niyo ri so iyo, om mundako yo sumamung om koromi
         yo moningud.
         21 Mutongaro yo sono anak oono so amo niyo ri nu, ‘Oo Apa, kikoraayan aku so Kinoringan
         om ikau. Ikod-o pononganak so aku,’ koo.
         22 Nga, paawo yo nu amo niyo ri kouriponan-i om tongaro yo nu, ‘Sikap-o muyu ya mongalap
         nu sabung sobana ko owarong om popusobungo muyu iyo. Popupondulungo om popukosuto
         muyu iyo.
         23 Pomili’ kou nu uyog nu sapi olomu no om goraso muyu. Mongokan-ngokan toko nu osudu’an,
         24 so’ anak ku iitu soko minatoi, nga noluli’an. Nopalid iyo, nga nokoimpolanu yo,’
         koo amo niyo ri. Muromi-romio yo sono nosiro.
         25 Iya oono kakal po mukoraja so umo ongko ri. Mulio yo sono iyo, om nokorani-rani ya
         so waloi-i, nokorongou-o iyo nu kai-kai mutogunggu om mongalai.
         26 Paawo yo niyo ido uripon nosiro ri om duato yo nu, ‘Onu ka nu rami-rami ono?’ koo.
         27 Sumombuto yo uripon-i nu, ‘Nokouli’ si adi’ mu. Indadi minonuu’ sono si amo mu popongogaras
         nu uyog nu sapi olomu ri, so’ osudu’an iyo nu miau-a adi’ mu no om nokouli’ yo,’ koo.
         28 Sobana ko minungot anak ongko oono sampai dai minasuw so waloi-i. Pagka soko iri,
         lumobuso yo sono amo niyo ri mongolimuuk so iyo paasuw.
         29 Nga mutongaro yo ongko oono nu, ‘Botoun-toun aku yo tumotos mukoraja momadul so ikau,
         om dai ya su insan sumiwal nu niongosuu’ mu no. Nga, insan uyog nu kambing dai ko
         po minonaak so aku nu gorason ku purami-rami ku om kouna’an ku no.
         30 Anak mu yo oono su minongorunsur so ikau. Minongaawi’ iyo nu orata’ mu ri, minonomboinoi
         so wonuo nu lobuw, om minuli’ nai’, nga, iyo nai’ su ginorasan mu nu uyog nu sapi
         olomu!’ koo.
         31 Sumombuto yo amo niyo ri nu, ‘Oo Anak, ikau-o po moron-toron-a. Onu-onu so waloi
         tu kourung ko ya so aku momakai.
         32 Patut-o po osudu’an toko kiawi’ om osanang inawo, so’ si adi’ mu soko minatoi, nga
         noluli’an. Nopalid iyo, nga nokoimpolanu yo,’ koo amo oono,” koo si Yisus.

1 Mutongaro yo si Yisus so mompomaid Niyo ri nu, “Ido koyuwan doyaan kuwai moomogkoilo
         niyo nu orata’ om siin. Nokorongou sono iyo nu tinidal siin niyo ri nu moomogkoilo
         oono.
         2 Paawo yo sono niyo moomogkoilo oono om tongaro yo nu, ‘Nokorongou aku nu dai musuat
         gogoma’on mu nu siin ku ri. Obari yo so aku ong onu koo gama’ mu mogkoilo nu siin
         oono, so’ dai ku yo sono ikau popongoorapan nu siin ku no,’ koo lobuw doyaan oono.
         3 Mutongaro yo sono moomogkoilo oono so inawo nu, ‘Onu koo sono gaam gama’ ku? Pointoronon
         aku yo nu tuan ku no. Monangkul nga dai su kaabut, om mokisodaka nga oiyu’an aku ya.
         4 Soko itu waalon ku, ono yo bang kointoron aku yo mukoraja, pokurangon ku sono utang
         nu kouna’an ku so tuan ku no, su’ popolakon aku nosiro so waloi nosiro no,’ koo so
         inawo niyo.
         5 Indadi, soginaa yo sono nu moomogkoilo oono kiawi’ lobuw kiutang so tuan niyo ri.
         Duato niyo ido koyuwan-i nu, ‘Komuro utang mu so tuan ku no?’ koo.
         6 Sumombuto yo lobuw oono nu, ‘Maatus montaya nu inosak,’ koo. Mutongaro yo moomogkoilo
         oono so iyo nu, ‘Na, itu yo suang nu utang mu. Ogomo om surati yo limo nopulu, okon
         ko maatus,’ koo.
         7 Duato yo niyo koduo ri nu, ‘Om ikau, komuro utang mu so tuan ku no?’ koo. Sumombuto
         yo lobuw oono nu, ‘Oribu karut nu paroi,’ koo. Mutongaro yo moomogkoilo oono so iyo
         nu, ‘Itu yo suang nu utang mu. Ogomo om surati yo walu naatus karut, okon ko oribu,’
         koo.
         8 Norongou-o po nu tuan-i gogoma’on nu moomogkoilo niyo iiri, rinayou sono niyo moomogkoilo
         dai otulid inowoon iiri nu, ‘Moilo iyo sobana modium nu kowiwiau,’ koo. Nga suat so
         ongo lobuw mongowaid nu kogoyaan so wonuo tu, oilo po nosiro mogkoilo nu kowiawan
         nosiro ko’ iri ongo lobuw mongowaid nu koinginan nu Kinoringan,” koo.
         9 Mutongaro po si Yisus nu, “Rongowo muyu yo! Pokayo muyu yo kokoyaan muyu so wonuo
         tu modium nu una’-una’, su’ bang oliongan kou yo nu kokoyaan so wonuo tu, popolakon
         kou ya so surga musingkolaid.
         10 Isai opongoorapan nu gogoma’on oruoi, opongoorapan-a nu gogoma’on orogon, nga, isai
         dai opongoorapan nu gogoma’on oruoi, dai ya opongoorapan nu gogoma’on orogon.
         11 Indadi, bang dai kou opongoorapan suat so kokoyaan so wonuo tu, d’ado ya kopongaarap
         so kou suat so kokoyaan so surga.
         12 Om bang dai ko okimat nu orata’ nu lobuw wokon, d’ado yo moingin monaak so ikau nu
         orata’ ong kologa’ ko so surga.
         13 Ido uripon dai kodapat muripon so duo tuan, so’ kalu rumoraayan iyo nu ido no, om
         osamod nu koduo no, intawa mongimaid iyo so ido no, om tumolikud so koduo no. Soko
         ono ya pudi kou. Dai kou kowaid so Kinoringan ong toroidoon-a kokoyaan so wonuo tu,”
         koo si Yisus.
         14 Kiawi’ tinangar ni Yisus iiri norongou-a nu lobuw Parisi ri, nga dai ya nopoimaid
         nosiro ala’ nai’ pinurogaman si Yisus so’ landu okoog nosiro nu siin.
         15 Mutongaro yo si Yisus so nosiro nu, “Kou yo su musingkobana-bana so tiningkuangon
         nu lobuw suang, nga oilaan-a nu Kinoringan inawo muyu no. Onu yo po tokodon toko nu
         boorogo so wonuo tu, dai ya boorogo so Kinoringan.
         16 Ukum ni Musa om pontudukan nu ongo poo’abar nu Kinoringan gulu ri, kakal-a waidon
         musingkologa’ ni Yuanis Moongodiu’. Kiat nu iri, tinumimpuun-o sono si Yuanis potuturan
         nu Abar Owarong suat so gama’ nu Kinoringan mogkuasa soko raja, om mogkari’-kari’
         sono ongo lobuw mimaid so Kinoringan, so’ mokiaasuw nosiro so surga.
         17 Nga oruoi po tana’ om langit tu lumiong, ko’ ido tangar nu Ukum nu Kinoringan oliong.
         18 Isai paada’ nu sawo om montun nu woinoi sondiang, nokolapa’ yo iyo, om ono kusoi
         mongontun nu woinoi niada’ no nga kolapa’ ya,” koo si Yisus.
         19 Mutongaro yo si Yisus nu, “Kuwai ido koyuwan doyaan dadan mupokakas nu owarong om
         otaas, om runat-runat owarong ookanon niyo.
         20 Om kuwai ya ido koyuwan omiskin ingoranan so si Lajarus, nolongkop nu bongkuang koyuwan
         niyo ri. Lobuw oono nipolak so obi’ nu pintu nu waloi nu lobuw doyaan-i.
         21 Pagka witilon iyo, mokiookan iyo nu pinitak kiat so mija pongokanan nu lobuw doyaan
         oono, om asu nga lumoga’ monila’ nu bongkuang niyo ri.
         22 Minatoi-o sono lobuw omiskin oono, om inowit nu susuu’on nu Kinoringan atod-i so
         tontong owarong sobana so obi’ ni Abraham so surga.
         23 Lobuw doyaan iiri nga minatoi-a om nilobong. Kinologa’an-o po niyo so konomotayan,
         om sobana ko osonsara’. Tumingaa’o yo iyo, om nosiou-siou-o si Abraham so dirawu’,
         om mobi’-obi’ si Lajarus so iyo.
         24 Paawo yo sono nu lobuw doyaan oono si Abraham nu, ‘Oo Aki, Abraham, luluudi aku yo.
         Suuo po si Lajarus potudul nu tontuduk niyo no so sungoi-o om mian tuui mongoyopos
         nu dila’ ku tu, so’ sobana ko osonsara’ aku so apui tu,’ koo lobuw doyaan oono.
         25 Nga sumombuto yo si Abraham nu, ‘Oo anak, ondomo yo, laid mu po miau-i, nokoirasa
         ko yo nu kiawi’ kosonangan om koworongan, nga si Lajarus, koraayan-a kiawi’ noirosaan
         niyo nu miau po iyo ri. Kosiono, osanang-o iyo tuui, om ikau nosonsara’.
         26 Sondiang ko ono, so puola’an toko tu kuwai ido timbang olalom, dai oripawan. Kiat
         tuui lumoga’ nai nga dai koripau, om kiat nai lumoga’ tuui nga dai ya koripau,’ koo
         si Abraham.
         27 Mutongaro yo lobuw doyaan-i nu, ‘Oo Aki, bang soko ono, suuo po si Lajarus poian
         so waloi ni amo ku,
         28 so’ kisulod aku po limo koyuwan dii. Indadi owarong ong oilaan nosiro su’ dai nosiro
         kosuut so aku so polak osonsara’ iitu,’ koo.
         29 Nga sumombuto yo si Abraham nu, ‘Kuwai yo dii so nosiro buuk Ukum ni Musa om buuk
         nu poo’abar nu Kinoringan. Indadi owarong ong mongkinongou om maid nosiro nu pontudukan
         nokosurat so ongo buuk oono,’ koo.
         30 Sumombuto yo lobuw doyaan oono nu, ‘Oo Aki Abraham, dai ono muuma’, so’ bang kuwai
         ido koyuwan minatoi oluli’an lumoga’ dii so nosiro, tantu rumorogo ya nosiro momaal
         nu koraayan,’ koo.
         31 Nga mutongaro yo si Abraham nu, ‘Bang dai ya mongimaid nosiro nu sinurat ni Musa
         om ongo poo’abar nu Kinoringan-i, tantu dai ya poimaid nosiro pudi kuwai lobuw oluli’an
         kiat so pinotoyan lumoga’ mongaabar so nosiro,’ koo si Abraham,” koo si Yisus.

1 Mutongaro yo si Yisus so mompomaid Niyo ri nu, “Kuwai ya nai’ gogoma’on koowit nu
         lobuw momaal nu koraayan, nga aagut-o lobuw kopongurug nu koraayan oono.
         2 Owarong po korobotuan liou niyo no om itobung so raat, ko’ koowit iyo nu lobuw orukung
         po koimaidan-o momaal nu koraayan.
         3 Ingato muyu yo! Bang nokopomaal sulod mu nu koraayan, sowoyo yo iyo. Om bang rumorogo
         iyo, ompuno yo.
         4 Inturu pona iyo momaal nu koraayan so ikau sondunat, om ono ya bulit-buliton niyo
         lumoga’ nai so ikau nu, ‘Rumorogo aku yo,’ koo, ompuno yo iyo,” koo si Yisus.
         5 Mutongaro yo pinongoorapan-i so si Yisus nu, “Popiot-o po koimaidan mai no,” koo.
         6 Sumombuto yo si Yisus nu, “Bang kikoimaidan kou, nokuro ong soko linsou-a nu sonsam
         kaayo, koputangar kou yo so sompuun kayu okutuw nu, ‘Mokat ko yo om kopulo yo so raat,’
         koo, tantu mongasip-a puun nu kayu oono so kou,” koo.
         7 Mutongaro yo si Yisus nu, “Bang ido koyuwan so kou kiuripon oliwang momulo so umo
         intawa mongipat nu pongayam, ong kouli’ uripon oono, dai ya paawon niyo uripon oono
         nu, ‘Tuui ko mongokan,’ koo.
         8 Ala’ nai’ mutangar iyo so uripon oono nu, ‘Singkadi aku po nu kookanan. Pusabung
         po nu owarong om ipati aku po musingkoopod ku mongokan om monginum, om sumulang ko
         nai’,’ koo.
         9 Uripon oono dai muru’ royowon pudi nogama’ yo niyo nisuu’ nu tuan niyo no, so’ ono
         yo gogoma’on musuat so iyo.
         10 Soko ono ya pudi kou. Bang ogama’ muyu yo onu yo po nisuu’ so kou no, putangar kou
         yo nu, ‘Kai yo po ombo yo nu uripon. Ombo yo po nisuu’ so kai, ono yo su goma’on mai,’
         koo yo muyu ya,” koo si Yisus.
         11 Pinomponowan ni Yisus sundur so Yirusalim, linumalan Iyo so pubaatan nu Samaria om
         Galilia.
         12 Laid Niyo manou-panou masuw so ido kampung, sumongkomo yo so Iyo opulu koyuwan binolangon.
         Minundii nosiro so dirawu’ ri,
         13 om lumuapo yo nu, “Oo Yisus, Tuan, luluudi kai yo!” koo.
         14 Siowi yo nosiro ni Yisus om mutongaro yo nu, “Ian kou yo so imam, om pokiudio kou,”
         koo. Laid po nosiro manou-panou, nopoli’an-o nosiro.
         15 Noilaan-o po nu ido koyuwan so nosiro nu nopoli’an-o iyo, mululio yo sono iyo dii
         si Yisus maid nu gumonsok mongorayou nu Kinoringan.
         16 Tumungubo yo iyo so akod ni Yisus, om mongunsopoto yo so Iyo. Lobuw oono, lobuw Samaria.
         17 Mutongaro yo si Yisus nu, “Okon ka ko opulu kou koyuwan nopoli’an? Siombo yo siwoi
         koyuwan-i?
         18 Nokuro su itu yo lobuw sondiang nu bansa iitu su minululi’ mongorayou nu Kinoringan?”
         koo.
         19 Tongaro yo ni Yisus lobuw iiri nu, “Undii yo om panou-o! Pagka nopoimaid ko so Aku,
         nopoli’an ko,” koo si Yisus
         20 Tinu-tinu lobuw Parisi minongoduat so si Yisus ong sombiya kologa’an nu Kinoringan
         mogkuasa so wonuo tu. Nga sumombuto yo Iyo so nosiro nu, “Kotimpuunan-o po nu Kinoringan
         mogkuasa okon-a ko osiowan nu osuang lobuw.
         21 Indadi d’ado ya koputangar nu, ‘Itu yo iyo’, koo, intawa, ‘Nai yo iyo,’ koo. Nokotimpuun-o
         Kinoringan mogkuasa tuui so kou nu ono sono tu,” koo si Yisus.
         22 Mutongaro yo Iyo so mompomaid Niyo ri nu, “Mokisisiou kou ong wagu so Aku, Anak nu
         Riniba pudi sontagal-a, nga dai muyu ya osiou.
         23 Tantu mutangar lobuw so kou nu, ‘Siowi, dii maadi Iyo!’ koo, intawa ‘Siowi, tuui
         maadi Iyo!’ koo. Nga ikod kou yo kilabus modium so Iyo.
         24 Soko kudilop tumogu’ kiat so pusitan mian so lidopan om osiou nu kiawi’ lobuw, soko
         ono yo gama’ Ku, Anak nu Riniba, ong lumoga’ Aku.
         25 Nga dai po ologa’ ono, koirasa Aku po laid nu osuang kosonsora’an, om tulakon Aku
         nu lobuw nu kosiono tu.
         26 Kologa’an nu Anak nu Riniba oono, soko iya ni Nuu gulu ri.
         27 Mongokan, monginum om muontun kolobuwan-i, sampai nokosakoi-o no Nuu so kapal-i.
         Linumoni’ yo sono nu maayo sampai noluwus ongo lobuw-i nolosod.
         28 Kologa’an nu Anak nu Riniba oono nga soko iya ya ni Lut silaid-i. Mongokan om monginum
         nosiro. Momoli om powoli nosiro. Mutanom om momuwaloi nosiro soko koopotan.
         29 Nga nologa’ runat linobusan ni Lut kiat so bandar Sodom-i, milok po su sumondot su
         apui, om morirang kisinikit kiat so langit, om naawi’ lobuw-i minatoi.
         30 Soko ono yo ourug ong ologa’ runat pointolangan so Aku, Anak nu Riniba.
         31 Runat oono, isai yo po mutingongis so pontaan om kuwai gonggamon pokioolapan so rinuang
         nu waloi-o, adang-o masuw mongalap nu ono. Bang kuwai lobuw so umo nu runat oono,
         adang-o muli’.
         32 Ondomo muyu yo nololagan nu sawo ni Lut.
         33 Isai mokiwiwiau-a so wonuo tu, oliongan nu kowiawan kiat so Kinoringan. Nga isai
         yo po oliongan nu kowiawan niyo so wonuo tu, kotorima’ nu kowiawan musingkolaid so
         surga.
         34 Mongaabar Aku so kou nu, bang kuwai duo muondot-ondot moturuw nu awi oono, ido no
         owiton om koduo no niogol.
         35 Bang kuwai duo woinoi musoud monutu nu paroi, ido no owiton om koduo no niogol.
         36 [Bang kuwai duo mukoraja so umo, ido no owiton om koduo no niogol,]” koo si Yisus.
         37 Mongoduato yo sono mompomaid Niyo ri nu, “Oo Tuhan, siombo kourugan nu ono?” koo.
         Sumombuto yo si Yisus nu, “Soko bombolog moongokan nu bangkai tantu lumoga’ ong kibangkai,
         soko ono ya totongaron Ku tantu ourug,” koo.

1 Nopupus iri, musolig-soligo yo si Yisus montuduk nu mompomaid Niyo ri su’ dadan mogdu’a
         om dai otopodan nu,
         2 “Kuwai moongobisara’ so ido bandar. Moongobisara’ oono dai lumaa’ nu Kinoringan,
         om dai mongorumat nu sondad una’.
         3 Om kuwai ya ido balu, dadan lumoga’ so moongobisara’ ri mokitabang nu mokiimbonaan.
         4 Olaid-o moongobisara’ oono dai moingin monabang nu balu oono, nga pagka muuli’-uli’
         ya mokitabang, koo sono so inawo nu moongobisara’ oono, ‘Dai pona su lumaa’ nu Kinoringan
         intawa mongorumat nu sondad una’,
         5 nga owarong tobangon ku yo balu iitu nu kosimpitan niyo no, su’ dai obulit iyo muloga’-loga’
         mongaagut so aku,’ koo,” koo si Yisus.
         6 Mutongaro po si Yisus so nosiro nu, “Orotio muyu ya sono tinangar nu moongobisara’
         oraai akal iiri!
         7 Bang lobuw oraai-o nga tumolunda’ ya so koworongan, makin po Kinoringan nga monabang-a
         nu lobuw songapan Niyo, ono mindamo so Iyo awi runat-o, om dai ya Iyo monuput po nu
         iya monabang so nosiro.
         8 Mongaabar Aku so kou nu, tobangon-a osikap nu Kinoringan lobuw pinili’ yo Niyo no.
         Nga bang lumoga’ Aku koimbagu, Anak nu Riniba so wonuo tu mongobisara’ nu lobuw, owako
         ya sono lobuw so wonuo tu poimaid so Aku,” koo si Yisus.
         9 Musolig-soligo yo si Yisus montuduk nu lobuw, iri monokod nu nosiro yo su obana om
         mongobisig nu lobuw wokon-i nu,
         10 “Duo koyuwan minian so natad nu Waloi Maayo nu Kinoringan mogdu’a. Ido ri lobuw Parisi,
         om koduo ri moomumpung nu sukai.
         11 Lobuw Parisi ri tinumondiang nu inundiian om minogdu’a nu, ‘Oo su Kinoringan, munsopot
         aku so Ikau, so’ dai ya su monginroradan, mongaakal, intawa monongkowoinoyan soko
         lobuw wokon-o. Munsopot aku so’ okon-a ko soko moomumpung nu sukai oono.
         12 Induo aku mupuasa nu koturuan, om monaak aku ya so Ikau sombaagi’ opulu nu onu-onu
         ya songapan ku,’ koo lobuw Parisi ri.
         13 Nga moomumpung nu sukai-i minundii so dirawu’ ri, om dai kooku’ tumingaa so langit.
         Musiduntungo yo iyo mususun nu koraayan niyo ri om mutongaro yo nu, ‘Oo, su Kinoringan,
         luluudi aku yo, so’ osuang koraayan ku!’ koo.
         14 Mutangar Aku so kou, muli’ nosiro so waloi, iri ya moomumpung nu sukai-i su owarong
         so ponokodan nu Kinoringan, okon-a ko lobuw Parisi ri, so’ isai musingkaayo-ayo, iyo
         yo su poboba’on, nga isai musimbaba’, iyo yo su popongkaton nu Kinoringan,” koo si
         Yisus.
         15 Osuang lobuw minongowit nu inonakan dii si Yisus su’ otopop Niyo ulu nosiro ri mongoborakat.
         Nosiou-o po nu mompomaid ni Yisus kololaingan iiri, ungoti yo nosiro lobuw-i,
         16 nga paawo nai’ ni Yisus kololaingan iiri om mutongaro yo so mompomaid Niyo ri nu,
         “Posimaidi muyu ya lumoga’ kololaingan iitu tuui so Aku. Kodi muyu yo pogoso, so’
         lobuw soko kololaingan iitu yo su songopanon nu Kinoringan.
         17 Ondomo muyu yo, isai dai musimbaba’ monorima’ nu pontudukan Ku no soko kololaingan
         iitu, dai osongapan nu Kinoringan,” koo.
         18 Ido wowaidon nu lobuw Yaudi minongoduat so si Yisus nu, “Oo Guru owarong, onu ka
         otoop waalon ku su’ kikowiawan aku musingkolaid?” koo.
         19 Sumombuto yo si Yisus nu, “Nokuro su pokoworongon mu Aku? D’ado ido owarong sondiang
         ko Kinoringan.
         20 Tantu oilaan mu yo ongo ponuu’an nu Kinoringan nu, ‘Adang lumapa’, adang momatoi,
         adang monakou, adang momudut, om orumaton-o ino amo,’ koo ri,” koo si Yisus.
         21 Sumombuto yo wowaidon-i nu, “Kiat nu oworos aku po winaid ku yo ponuu’an oono,” koo.
         22 Norongou-o po ni Yisus sambut nu lobuw iiri, mutongaro yo Iyo nu, “Ido po mupatut
         waalon mu, ono yo wolii yo kiawi’ orata’ mu no om toyad-toyado orogo no so lobuw omiskin.
         Bang waalon mu ono, kikowiawan ko musingkolaid maid so Kinoringan. Owaal mu ono om
         maid ko nai’ so Aku,” koo si Yisus.
         23 Nga pogrongou nu lobuw iiri nu tinangar ni Yisus, inumogutan sono iyo so’ landu osuang
         orata’ niyo ri.
         24 Noilaan ni Yisus nu noogutan lobuw-i, mutongaro yo Iyo nu, “Orogon sobana lobuw doyaan
         masuw so Pogkuosaan nu Kinoringan.
         25 Oruoi po unta sumuluw so uang nu lawus ko’ lobuw doyaan masuw so Pogkuosaan nu Kinoringan,”
         koo si Yisus.
         26 Mutongaro yo sono lobuw mongou-rongou nu tinangar Niyo ri nu, “Bang soko ono, d’ado
         ido pala kikowiawan musingkolaid maid so Kinoringan,” koo nosiro.
         27 Sumombuto yo si Yisus nu, “Onu yo po dai owaal nu lobuw, owaal-a nu Kinoringan,”
         koo.
         28 Mutongaro yo sono si Pitrus nu, “Na, niogol mai yo kiawi’ songapan mai om waloi mai,
         om minaid so Ikau,” koo.
         29 Sumombuto yo si Yisus nu, “Obaran Ku kou nu isai yo po poogol nu waloi, anak sawo,
         kosusulodan intawa ino amo niyo, tayon ong kopugogoma’on nu niongosuu’ nu Kinoringan,
         30 lobuw oono kaalap nu osuang po ko’ ono nu ono sono tu, om bang ologa’ Runat Pongukuman,
         kikowiawan iyo musingkolaid maid so Kinoringan,” koo si Yisus.
         31 Popuimpugo yo ni Yisus opulu om duo mompomaid Niyo ri om tongaro yo nu, “Rongowo
         muyu yo, sundur toko itu so Yirusalim, om onu yo po niongosurat nu poo’abar nu Kinoringan
         gulu ri suat so Aku, Anak nu Riniba, otuman kiawi’ nai.
         32 Nikomouli’ Aku so lobuw dai kotondu’ nu Kinoringan, om nosiro yo su monoruru, mongusiba’
         om mongodura’ so Aku.
         33 Sonsora’on Aku nosiro om potoyon, nga so kotolu no oluli’an Aku ya,” koo si Yisus.
         34 Kiawi’ tinangar ni Yisus iiri dai noorotian nu mompomaid Niyo ri, so’ osokakan orogon
         so nosiro. Dai po oorotian nosiro ong onu kuanon ni Yisus.
         35 Mani-rani si Yisus so bandar Yiriku, kuwai ido bolou mogom-ogom so isan nu lalan-i
         mokisodaka.
         36 Norongou-o po niyo nu osuang lobuw tumalib, mongoduato yo iyo nu, “Onu ka ogalak
         oono?” koo.
         37 “Si Yisus bo ono tumalib, iri lobuw Najarit-i,” koo nosiro.
         38 Gumonsoko yo lobuw bolou iiri nu, “Oo Yisus, Mongkupu ni Raja Daud, luluudi aku yo!”
         koo.
         39 Ungoti yo iyo nu ongo lobuw nokopogulu ri om pinoukokop, nga sumangat nai’ iyo gumonsok
         nu, “Oo Mongkupu ni Raja Daud, luluudi aku yo!” koo.
         40 Mintorono yo si Yisus om monuuo yo Iyo popongalap nu lobuw bolou iiri mian dii so
         Iyo. Nokologa’ iyo oono, duato yo ni Yisus nu,
         41 “Onu ka pokitobangan mu so Aku?” koo. Sumombuto yo iyo nu, “Oo Tuan, moingin aku
         kosiou po koimbagu,” koo.
         42 Mutongaro yo si Yisus nu, “Kosiou ko yo. Pagka nopoimaid ko so Aku, opoli’an ko,”
         koo si Yisus.
         43 Iya ya iiri kosiou-o sono iyo, om maido yo so si Yisus om minongorayou nu Kinoringan.
         Nosiou-o po iri nu lobuw suang-i, nosiro nga minongoroyou-a sono nu Kinoringan.

1 Lumombuso yo si Yisus so Yiriku, om linumalan so bandar oono.
         2 Dii, kuwai ido wowaidon nu moomumpung nu sukai doyaan, ngaran niyo si Jakius.
         3 Mokisisiou sobana iyo ong okuro-kuro si Yisus, nga pagka osuang lobuw korinding om
         iyo nga landu moipak, dai ya sono osiou niyo.
         4 Indadi, mundako yo iyo mogulu so lobuw suang-i, om mindokodo yo so kayu, tayon ong
         osiou niyo si Yisus tumalib.
         5 Nokologa’ si Yisus so puun nu kayu oono, tumingaa’o yo Iyo om tongaro yo Niyo si
         Jakius nu, “Oo Jakius, sikap-o ya mulus so’ subai mintoron Aku po so waloi mu no nu
         runat tu,” koo si Yisus.
         6 Mongoogowo yo si Jakius mulus, om owito yo muli’ si Yisus maid nu osudu’an.
         7 Kiawi’ lobuw nokosiou nu iri minongolimut so si Yisus nu, “Nokuro su mintoron lobuw
         owarong iitu no so waloi nu lobuw oraai?” koo nosiro.
         8 Nga nokologa’ nosiro so waloi-i, mundiio yo sono si Jakius om mutongaro yo so si
         Yisus nu, “Oo Tuan, nitaak ku songintonga’ nu orata’ ku tu so lobuw omiskin. Om onu
         yo po linigot ku so kolobuwan nga gonti’an ku oinggopat koosuang nu pinuligot ku ri!”
         koo si Jakius.
         9 Mutongaro yo si Yisus so iyo nu, “Runat-a iitu no ponorima’an nu Kinoringan so kou
         sompungu, so’ nopoimaid ko nu Kinoringan soko si aki mu, si Abraham.
         10 Tomod Ku yo po lumoga’, Anak nu Riniba, nga modium om powiau nu lobuw nopalid,” koo
         si Yisus.
         11 Iya oono, orani yo si Yisus so Yirusalim, om ponontaman nu ongo lobuw-i ong dai yo
         olaid mogkuasa Kinoringan soko raja so wonuo tu. Noilaan ni Yisus nu soko iri ponokodan
         nosiro, musolig-soligo yo sono Iyo nu olaid po Pogkuosaan Niyo soko raja nu,
         12 “Ido koyuwan kipangkat mupadu-padu mian so wonuo orawu’ sumambat nu raja maayo nai
         su’ siliwon iyo nu raja so wonuo niyo kondiri. Osiliw-o po iyo nu raja muli’ nai’
         iyo koimbagu.
         13 Dai po iyo nokoungkayas, inimpug po laid niyo opulu kouriponan niyo ri om taaki yo
         niyo nosiro soro songkopingan nu siin omas, om tongaro yo nu, ‘Pokayo muyu yo itu
         mudagang nu laid ku oliwang,’ koo.
         14 Nga, ongo lobuw inong niyo nu bansa ri obisig so iyo. Indadi, nokoungkayas iyo, monuuo
         yo sono nosiro nu lobuw sumuut so iyo mutangar so raja maayo nai nu, ‘Dai kai moingin
         ourug lobuw iitu nu raja mogkuasa so kai,’ koo.
         15 Nga nourug-a lobuw kipangkat iiri nu raja, om minuli’ yo sono so wonuo niyo ri. Mogtuui
         paawo niyo kouriponan pinongoorapan niyo nu siin omas iiri, mongilo ong komuro yo
         untung nosiro.
         16 Lumogaa yo ido uripon-i om mutongaro yo nu, ‘Oo tuan, kiuntung aku yo. Nokaalap aku
         ya opulu nokaping siin omas, untung nu songkaping niogol mu so aku ri,’ koo.
         17 Sumombuto yo tuan oono nu, ‘Owarong! Ikau-o su uripon owarong. Pagka opongoorapan
         ko ya nu oworos, popogkuosaan ku ikau nu opulu bandar,’ koo.
         18 Lumogaa yo koduo uripon-i om mutongaro yo nu, ‘Oo tuan, kiuntung aku ya nu songkaping
         siin omas niogol mu so aku ri. Nokaalap aku ya limo nokaping siin omas,’ koo.
         19 Mutongaro yo raja oono so koduo uripon-i nu, ‘Popogkuosaan ku ikau nu limo bandar,’
         koo.
         20 Wokon uripon-i nga linumoga’ yo om mutongaro yo nu, ‘Oo tuan, itu yo siin mu ri.
         Sinolui ku nu soputangan.
         21 Lumaa’ aku so ikau, so’ oilaan ku nu orampus ko. Moongalap ko nu okon ko dikau songapan,
         om moonolod ko nu untung nu una’,’ koo iyo.
         22 Sumombuto yo raja oono so iyo nu, ‘Ai atuuk! Ikau-o su lobuw oraai! Kiawi’ tinangar
         mu oono ikau-a su otokuli’an. Noilaan mu yo nu aku yo po orampus, moongalap nu okon
         ko songapan ku, om moonolod nu untung nu una’.
         23 Patut-o po nipoidam mu siin ku oono so biing, su’ bang kouli’ aku, olapon ku nai’
         koimbagu maid nu bunga no,’ koo.
         24 Mutongaro yo raja oono so lobuw songundii-dii ri nu, ‘Olapo muyu nai so iyo songkaping
         siin omas oono, om taaki muyu so uripon nokaalap opulu nokaping siin-o,’ koo.
         25 Tongaro yo nosiro raja oono nu, ‘Nga, kuwai yo boto siin niyo opulu nokaping!’ koo.
         26 Sumombuto yo raja oono nu, ‘Mutangar aku so kou, iri lobuw kuwai yo laid nai so iyo,
         taakan po nu osuang, nga, iri lobuw d’ado laid onu-onu nai so iyo, kuwai pona sabat
         nai so iyo olapon-a.
         27 Om kosiono owito muyu kiawi’ alod-alod ku ri tuui, iri dai tinumaayun nu osiliw aku
         nu raja nosiro ri, om potoyo muyu nosiro so tiningkuangon ku,’ koo raja oono,” koo
         si Yisus.
         28 Nopupus-a si Yisus mutangar, moguluo yo Iyo so nosiro lumoga’ so Yirusalim.
         29 Nokorani-rani Iyo so Bitpagi om Bitania so Bulud Jaitun, monuuo yo Iyo nu duo mompomaid
         Niyo ri mogulu,
         30 om kodawi yo nu, “Pogulu kou ya lumoga’ so kampung so sunduran muyu no. Kologa’ kou
         yo po nai, kosiou kou nu uyog nu koladai mogos-kogos, dai po insan ogondaran. Uyadi
         muyu om owito muyu tuui.
         31 Bang duaton kou nu lobuw ong nokuro su uyadan muyu koladai oono, obari muyu ya nu,
         ‘Kuwai kosudaan nu Tuhan,’ koo yo muyu ya,” koo si Yisus.
         32 Momponowo yo duo mompomaid iiri om notuman-a kiawi’ tinangar ni Yisus so nosiro ri.
         33 Uyud nosiro monguyad nu uyog nu koladai-i, mongoduato yo songapan-i nu, “Nokuro su
         uyadan muyu koladai ku no?” koo.
         34 Sumombuto yo duo koyuwan-i nu, “Kuwai kosudaan nu Tuhan”, koo nosiro.
         35 Owito yo nosiro koladai-i dii si Yisus, om lopiki yo nosiro sabung nosiro ri so likud-i
         om pogondaro yo nosiro si Yisus.
         36 Laid ni Yisus tumalib mandar-gandar so koladai-i, lopiki yo sono nu lobuw-i sabung
         nosiro ri so lalan-i.
         37 Nokorani si Yisus so Yirusalim, so rusudan nu Bulud Jaitun, kiawi’ lobuw minaid so
         Iyo ri ginumonsok mongorayou nu Kinoringan om mongunsopot so Iyo nu koiran-iran nosiou
         nosiro ri nu,
         38 “Oborokatan-o raja toko, ono linumoga’ maid nu kuasa nu TUHAN! Ongo sosanang-o dii
         so surga, om royowon-o Kinoringan so surga!” koo.
         39 Mutongaro yo sono tinu-tinu lobuw Parisi kiat so lobuw suang iiri so si Yisus nu,
         “Oo Guru, poukokopo po ongo lobuw oono,” koo.
         40 Sumombuto yo si Yisus nu, “Obaran Ku kou nu, bang mukokop nosiro, sumulang sono kowotuan
         so lalan iitu no gumonsok mongorayou so Aku so’ oogot ong royowon Aku nu runat tu,”
         koo.
         41 Nokorani yo po bana si Yisus om nosiou Niyo bandar oono, nokotangi’ sono Iyo so’
         oluluudan nu lobuw nai.
         42 Mutongaro yo Iyo suat so lobuw Yirusalim nu, “Owarong ong koorati kou nu onu kogoyaan
         muyu kopongowit so kopusulutan, nga, dai muyu po ono oorotian nu ono sono tu.
         43 Ologa’ ya ong wagu liwuton kou nu alod-alod muyu om tingkolobungon kou nosiro. Soko
         ono yo poongoraai nosiro so kou!
         44 Raagon kou kiawi’ lobuw so bandar oono, om insan ong ido watu koputimpak. Kiawi’
         nga ouyas, so’ dai muyu pinadul kologa’an nu Kinoringan powiau so kou!” koo si Yisus.
         45 Mosuwo yo si Yisus so Waloi Maayo nu Kinoringan, om susubo yo Niyo ongo lobuw muwowoli-woli
         ri,
         46 maid nu mutangar nu, “Nokosurat-o tangar nu Kinoringan so Buuk Niyo nu, ‘Waloi Ku
         tu yo po nga sosombooyangan,’ koo ri, nga urugon muyu sono nu sususutan nu moonakou!”
         koo.
         47 Runat-runat montuduk si Yisus so Waloi Maayo nu Kinoringan. Wowaidon nu imam, moomontuduk
         nu Ukum, om wowaidon nu lobuw Yaudi ri sono mokipopomatoi so Iyo,
         48 nga d’ado pounayan nosiro momatoi, so’ owarong-a ong lobuw wokon-i so si Yisus om
         matag mongkinongou nu niongotuduk Niyo ri.

1 Ido runat, minontuduk si Yisus om nopotuturan nu Abar Owarong so lobuw suang so natad
         nu Waloi Maayo nu Kinoringan. Lumogaa yo sono ongo wowaidon nu imam, moomontuduk nu
         Ukum om wowaidon nu lobuw Yaudi ri,
         2 om tongaro yo nosiro si Yisus nu, “Obari kai yo ong isai so kopogboya’an Mu momogos
         nu lobuw mudagang so natad nu Waloi Maayo nu Kinoringan tu. Isai minonuu’ so Ikau
         popomaal nu ono?” koo nosiro.
         3 Sumombuto yo si Yisus nu, “Aku nga mongoduat-a so kou. Obari muyu Aku,
         4 ong isai so kopogboya’an ni Yuanis Moongodiu’, Kinoringan ko’ riniba?” koo si Yisus.
         5 Muupokato yo sono nosiro nu, “Onu gaam nisambut toko, so’ bang tongaron toko nu,
         ‘kiat so Kinoringan,’ koo toko, sombutan Niyo nu, ‘Bang soko ono, nokuro su dai kou
         poimaid so si Yuanis?’ koo ono.
         6 Nga bang tongaron toko nu, ‘kiat so riniba,’ koo toko, tantu pilayon toko nu lobuw
         suang tu, so’ nosiro kiawi’ poimaid nu si Yuanis-o po poo’abar nu Kinoringan,” koo.
         7 Indadi sombuti ya sono nosiro nu, “Dai mai ya oilaan ong isai so kopogboya’an ni
         Yuanis oono,” koo nosiro.
         8 Mutongaro yo sono si Yisus nu, “Bang soko ono, aku nga dai ya paabar ong isai so
         kopogboya’an Ku momaal nu ono,” koo.
         9 Musolig-soligo yo si Yisus montuduk nu lobuw suang-i nu, “Ido koyuwan kitonoman nu
         anggur. Niposiwa sono niyo tonoman oono so tinu-tinu koyuwan, om minompanou so wonuo
         sondiang nu panou olaid.
         10 Nologa’ yo po poongotu’an nu bua’ nu anggur, monuuo yo songapan nu tonoman oono nu
         ido uripon niyo mian so pinosiwaan-i mongalap nu boogian niyo ri. Nga, linubak nai’
         nu pinosiwaan-i uripon-i om sinuu’ pouli’, d’ado onu-onu owit.
         11 Monuuo po songapan nu tonoman-i nu uripon niyo koduo ri, nga soko iri ya nu linubak-a
         nosiro maid nu pinurogaman om sinuu’ nai’ pouli’ d’ado owit.
         12 Monuuo po songapan nu tonoman-i nu uripon niyo kotolu ri. Uripon iiri nga linubak-a
         nu pinosiwaan nu tonoman-i, om sinusub polabus kiat so tonoman-i.
         13 Mutongaro yo sono songapan nu tonoman-i so inawo nu, ‘Onu po sono gaam itu waalon
         ku? Suu’on ku ido yo anak ku kusoi dai koyuu’-yuu’an ku no, kalu iyo po su orumaton
         nosiro,’ koo.
         14 Nga, nosiou-o po nu pinosiwaan-i anak nu songapan nu tonoman nu anggur-i, mutotongar-tongaro
         yo sono nosiro nu, ‘Iyo yo su kopusaka nu tonoman iitu. Potoyo toko iyo, su’ aalap
         toko pusaka niyo no,’ koo.
         15 Indadi goyato yo sono nosiro anak oono polabus kiat so tonoman-i om potoyo yo,” koo
         si Yisus. Mongoduato yo si Yisus so kolobuwan-i nu, “Kuroon sono nu songapan nu tonoman
         nu anggur oono ongo pinosiwaan-i?
         16 Tantu iyo sono su lumoga’, om momatoi so nosiro om niposiwa sono niyo so lobuw sondiang,”
         koo si Yisus. Norongou-o po nosiro iri, mutongaro yo nosiro nu, “Atuuk! Dai ya ong
         soko ono yo ukuman nu Kinoringan so kai,” koo.
         17 Siowi yo ni Yisus nosiro om mutongaro yo nu, “Subai ourug ono, so’ ono yo su orati
         nu totongaron nokosurat so Buuk nu Kinoringan nu, ‘Iri watu niada’ nu moomuwaloi,
         oogot po nai’ kosudaan ko’ kiawi’ watu so waloi oono,’ koo ri.
         18 Isai kootung so watu oono, orutus, om isai ootungan nu watu oono, osiliw nu awu,”
         koo si Yisus.
         19 Noilaan nu ongo moomontuduk nu Ukum om wowaidon nu imam-i nu nosiro yo su kinuan
         ni Yisus nu salig-salig Niyo ri, pokiookoman sono nosiro Iyo, nga lumaa’ ya nosiro
         nu lobuw suang-i.
         20 Pagka soko iri, minongindad-a ongo moomontuduk nu Ukum om wowaidon nu imam-i nu iya
         owarong kookom-okoman so si Yisus. Suapi yo sono nosiro tinu-tinu koyuwan popusingworong-worongon,
         om sinuu’ popongoburunsut so si Yisus nu boroginis duduat, tayon ong oowit Iyo nosiro
         so gobonor nu Ruum mongodaawa.
         21 Duato yo sono si Yisus nu lobuw sinuapan iiri nu, “Oo Guru, oilaan mai nu obana ya
         kiawi’ nituduk Mu oono. Oilaan mai ya nu dai Ko moominig, om ono-ono ya koinginan
         nu Kinoringan-o su nituduk Mu.
         22 Pagka soko ono, kowasa kai ka mongobarai nu sukai so Raja Maayo nu Ruum, ono yo Kaisar,
         ko’ dai?” koo nosiro.
         23 Nga noilaan-o ni Yisus duduat nosiro iiri nu mongoburunsut-a so Iyo. Indadi, mutongaro
         yo Iyo nu,
         24 “Posiowo muyu Aku songkaping siin pirok,” koo. Posiowo yo sono Iyo nosiro nu siin.
         Mongoduato yo si Yisus nu, “Isai ka nokogambar so siin iitu om isai ngaran?” koo.
         Sumombuto yo nosiro nu, “Gambar om ngaran nu Raja Maayo nu Ruum!” koo.
         25 Mutongaro yo sono si Yisus so nosiro nu, “Bang soko ono, taaki muyu yo so Raja Maayo
         nu Ruum onu mupatut songapan niyo, om taaki muyu yo so Kinoringan onu mupatut songapan
         nu Kinoringan!” koo.
         26 Dai ya sono noburunsutan nosiro si Yisus so tiningkuangon nu lobuw suang-i. Minodog-a
         nosiro noiranan nu nisambut Niyo ri.
         27 Tinu-tinu lobuw Saduki linumoga’ dii si Yisus. Nosiro yo po dai poimaid nu oluli’an
         lobuw minatoi ong wagu. Indadi, musinduat-duato yo nosiro so si Yisus nu,
         28 “Oo Guru, minonurat si Musa nu ukum iitu suat so toko nu, ‘Bang ido kusoi kisawo,
         om minatoi d’ado anak, subai ontunon nu sulod niyo no woinoi oono su’ kisolusuk minatoi
         iiri,’ koo.
         29 Kuwai ya ono silaid turu kusoi sonsulod. Iri ongko ri kisawo yo, om minatoi iyo nu
         ado po anak.
         30 Indadi inontun sono woinoi iiri nu sulod koduo ri,
         31 om soko iri ya pudi kotolu ri sampai naawi’ nosiro turu koyuwan nokoontun nu woinoi-i,
         nga insan ong ido anak om minatoi-o.
         32 Woinoi iiri nga minatoi-o sono.
         33 Indadi, bang ologa’ runat pongoluli’an nu lobuw minatoi, isai sono gaam sawo nu woinoi
         iiri, so’ kituru-turu sonsulod iiri nga nokoontun-a so iyo?” koo nosiro.
         34 Sumombuto yo si Yisus nu, “Kokusoyan om kowoinoyan so wonuo tu muontun,
         35 nga lobuw notaakan nu kowiawan so wonuo owagu om oluli’an kiat so pinotoyan, dai
         yo sono muontun.
         36 Nosiro yo po soko susuu’on nu Kinoringan, dai yo sono matoi koimbagu. Ourug nosiro
         nu anak nu Kinoringan so’ linuli’an-o nosiro kiat so pinotoyan.
         37 Si Musa kondiri nopotarang nu oluli’an lobuw minatoi, so’ minonurat iyo suat so sinupot
         kiapui, om sinupot kiapui iiri yo su Kinoringan. Om iningoranan niyo Tuhan oono nu,
         ‘Kinoringan uusaa’on ni Abraham, ni Isak, om ni Yakub,’ koo.
         38 Orati yo po nu tinangar iiri nga, Kinoringan oono uusaa’on nu lobuw miau, om okon
         ko uusaa’on nu lobuw minatoi-i, so’ pudi ong minatoi koyuwan nu lobuw, miau-a atod
         niyo so surga. Indadi, kiawi’ lobuw, miau-a so ponokodan nu Kinoringan,” koo si Yisus.
         39 Mutongaro yo sono tinu-tinu moomontuduk nu Ukum-i so si Yisus nu, “Oo Guru, owarong
         sobana sambut Mu oono,” koo.
         40 Indadi, dai yo sono kooku’ lobuw Saduki ri mongoduat nu onu-onu ya so si Yisus.
         41 Duato yo ni Yisus ongo moomontuduk nu Ukum-i nu, “Nokuro ka su tongaron nu lobuw
         nu, ‘Ono yo po Raja Nijanji nu Kinoringan oono, solusuk ni Raja Daud?’ koo nosiro.
         42 Ampa si Daud kondiri nokoputangar nu nokosurat so Buuk Lagu soko itu nu, ‘Minonuu’
         TUHAN Kinoringan so Tuhan ku nu: Ogom-o umpak so wanan Ku tu maid so Aku mogkuasa,
         43 om kiawi’ alod-alod Mu no ipodoog Ku so Ikau,’ koo ri.
         44 Si Daud kondiri nga monongTuhan-a nu Raja Nijanji nu Kinoringan oono, indadi opangkat
         po Iyo ko’ si Daud,” koo si Yisus.
         45 Tongaro yo ni Yisus mompomaid Niyo ri so tiningkuangon nu lobuw suang mongorongou
         so Iyo ri nu,
         46 “Ingat-ingat kou yo nu moomontuduk nu Ukum. Ototom nosiro manou-panou musabung nu
         mayat-gayat om mokiroyowon so pasar, om ototom mogom so oogoman owarong so waloi sosombooyangan
         om so rami-rami.
         47 Okalan nosiro ongo balu om solodan nu waloi. Mogdu’a nosiro nu olanggau om mokisiowon
         nu lobuw suang, pongolikup nu koraayan nosiro. Owogat sobana ukuman nu Kinoringan
         so nosiro. Owogat po ko’ ukuman so lobuw wokon!” koo si Yisus.

1 Laid ni Yisus so natad nu Waloi Maayo nu Kinoringan, nosiou Niyo lobuw ongo kokaya
         ri paasuw nu siin niusaa’ nosiro ri so poianan nu siin.
         2 Om nosiou-a Niyo ido balu omiskin, nopaasuw nu siin tombaga duo yo nokaping.
         3 Mutongaro yo si Yisus nu, “Mongaabar Aku so kou, boorogo po niusaa’ nu balu oono
         ko’ niusaa’ nu lobuw wokon-o,
         4 so’ siin niusaa’ nosiro no, olu’-olu’ ya nu orata’ suang nosiro no. Nga balu oono,
         insan soko ono yo komiskin, nga niawi’ ya niyo pousaa’ ombo kuwai nai so iyo, ono
         poomoli niyo nu ingkookan-o,” koo si Yisus.
         5 Tinu-tinu koyuwan mutotangar-tangar pokowarong nu Waloi Maayo nu Kinoringan om watu
         owarong pinongorinding, om gonggamon niusaa’ so Kinoringan. Mutongaro yo si Yisus
         so nosiro nu,
         6 “Kiawi’ nosiou muyu oono, ousiba’ ya ong wagu. Kiawi’ nu watu pinongorinding-o nga
         d’ado ido koputitimpak!” koo.
         7 Mongoduato yo nosiro so si Yisus nu, “Oo Guru, sombiya gaam ourug ono. Om onu ponondu’an
         ong ologa’ yo ono?” koo.
         8 Mutongaro yo si Yisus nu, “Ingato muyu yo su’ dai kou ookalan, so’ osuang lobuw lumoga’
         om momakai nu ngaran Ku no mongaakal so kou. Mutangar nosiro nu, ‘Aku yo iri Raja
         Nijanji nu Kinoringan!’ koo, om ‘Nologa’ yo pomogkuosaan Ku!’ koo, nga ikod kou yo
         kiimaid so nosiro.
         9 Ikod kou yo kilaa’ pudi korongou kou nu abar nu muwiwintos om mongolawan nu momogkuasa
         so’ subai ono po su gulu ourug om otuman nai’ kiawi’ tinangar Ku tu. Nga okon po ono
         ko kopululi’an Ku mogkuasa,” koo si Yisus.
         10 Mutongaro po Iyo nu, “Ido bansa mongolawan nu bansa wokon, om ido momogkuasa mongolawan
         nu momogkuasa wokon.
         11 Siombo-ombo nga gumunggun su tana’, kilikop om koginisan nu osakit koindolaa’. Om
         musit po kolaa’-laa’ om ponondu’an kogagau-gagau so langit.
         12 Nga ono po su kopogulu, okomon om insaadan kou nu lobuw lumawan so Aku. Bisora’on
         kou so waloi sosombooyangan om jiilon. Owiton kou so tiningkuangon nu ongo raja om
         wowaidon wokon, so’ mompomaid Ku kou.
         13 Ono yo su kosiwatan muyu potuturan so lobuw wokon nu Abar Owarong kiat so Kinoringan.
         14 Pototapo muyu yo inawo muyu no su’ dai kou mogawa ong onu nisambut muyu,
         15 so’ Aku ya su montuduk so kou nu isambut muyu, su’ d’ado ido ya nu alod-alod muyu
         kopongodoog so kou, om d’ado ido kosambut nu totongaron muyu no.
         16 Owiton kou nu ino amo muyu, sulod muyu, suku-sakat muyu, om una’-una’ muyu so tiningkuangon
         nu kikuasa nu bisora’on, om kuwai so kou potoyon nu lobuw kikuasa oono.
         17 Kiawi’ lobuw nga obisig so kou so’ poimaid kou so Aku.
         18 -
         19 Nga bang tumaan kou poimaid so Aku, insan soginting obuk muyu no d’ado ya obubul,
         ono yo osopulan kou nu Kinoringan,” koo.
         20 Mutongaro yo si Yisus nu, “Koduung osiou muyu yo bandar Yirusalim-o pusingkolobungan
         nu soujar, ono yo pongilaan muyu nu oduruk-o ono uyason.
         21 Iya oono, lobuw so Yudia subai mogou mulaiw so kobubuludan. Lobuw so bandar subai
         mulaiw kiat so bandar, om lobuw so kampung adang-o mian so bandar.
         22 So’ iya oono yo ukumon nu Kinoringan lobuw Yaudi, tayon ong otuman kiawi’ nokosurat
         so Buuk nu Kinoringan.
         23 Iya yo oono kosongka’an nu kosonsora’an. Aagut sobana kowoinoyan momontian-o om kianak
         nu oworos po nu iya oono. Lobuw so tontong iitu no osuat nu kosonsora’an maayo, ukumon
         nu Kinoringan.
         24 Suat so lobuw Yaudi kuwai so nosiro potoyon momakai nu karis, om kiawi’ wokon okomon
         om owiton so tontong nu lobuw bansa sondiang. Om bandar Yirusalim tu nga ingkag-ingkagan
         nu lobuw bansa sondiang dai poimaid nu Kinoringan musingkotalib nu notantu yo nu Kinoringan
         suat so nosiro mogkuasa nu bandar oono,” koo si Yisus.
         25 Mutongaro po si Yisus nu, “Osiou-a koiran-iran so runat, so wulan, om so korombituon,
         ponondu’an nu kologa’an Ku. Kiawi’ bansa nu lobuw so wonuo tu lumaa’ om gumagau ong
         korongou nu kai-kai osangat nu gumbang maayo so raat.
         26 Mokioodan lobuw-o nu koolaa’ nu laid nosiro momurimon ong onu kourugan nu wonuo tu
         so’ kiawi’ kuasa so langit-o minsid kiat so pinolakan-o.
         27 Iya yo oono loga’an Ku, Anak nu Riniba, om osiowan nu kiawi’ lobuw solui-soluyon
         nu kawut maid nu kuasa om binaang Ku nu sobana ko otarang.
         28 Koduung tumimpuun-o ono, undii om tingaa kou yo, so’ oduruk Aku yo lumoga’ monapul
         so kou,” koo si Yisus.
         29 Monolig-soligo yo si Yisus nu, “Udioo muyu yo puun nu nunuk-o om puun nu kayu wokon.
         30 Bang osiou muyu nu tumimpuun-o mupusuk koimbagu, ono yo pongilaan muyu nu oduruk-o
         muas.
         31 Soko ono ya ong osiou muyu nu ourug-o pinutangar Ku oono, oilaan muyu nu, oduruk-o
         lumoga’ Aku, om taakan Aku nu Kinoringan nu kopogboya’an mogkuasa nu lobuw songapan
         Ku.
         32 Ondomo muyu yo! Kiawi’ nu ono suat so Yirusalim ourug nu dai po aawi’ matoi lobuw
         nu ono sono tu.
         33 Lumiong ong tana’ om langit tu, nga tinongaran Ku musingkolaid,” koo.
         34 Mutongaro po si Yisus nu, “Kimati muyu yo! Ikod kou yo kosokakan musinsonangan om
         moginowukan, intawa osokakan momikir nu kowiau-wiawan, sampai dai kou sono kopurigap-rigap,
         om milok po su ologa’ yo iya ponginsaadan nu Kinoringan nu ongo lobuw oono.
         35 So’ iya oono soko tawos kosulungan nu kiawi’ lobuw so wonuo tu.
         36 Ingat-ingat om pogdu’a kou yo dadan su’ kikobosagan kou mongirasa nu itu no ong ologa’
         yo, om dai kou lumaa’ sumambat so Aku, Anak nu Riniba,” koo si Yisus.
         37 Umpit nu runat, montuduk si Yisus so natad nu Waloi Maayo nu Kinoringan om umpak
         nu awi, mian Iyo so Bulud Jaitun moturuw so ido waloi.
         38 Koduung osuab-o, mululi’ yo Iyo so natad nu Waloi Maayo nu Kinoringan om lumoga’
         yo ongo lobuw mongkinongou nu niongotuduk Niyo.

1 Iya oono, oduruk-o rami-rami nu lobuw Yaudi, ono yo Rami-Rami nu Baang-Baang D’ado
         Pongombang ingoranan nu Paska.
         2 Muupokato yo sono ongo wowaidon nu imam om moomontuduk nu Ukum iiri nu momatoi so
         si Yisus nu d’ado koilo, so’ lumaa’ nosiro nu lobuw suang-i.
         3 Kinuasa yo sono si Yudas Iskariut nu Wowaidon nu Moinat. Si Yudas oono, ido kiat
         so opulu om duo mompomaid ni Yisus.
         4 Indadi, miano yo iyo so ongo wowaidon nu imam om moongipat nu Waloi Maayo nu Kinoringan-i,
         mokimuupakat nu kookom-okoman nosiro so si Yisus.
         5 Sobana ko nosudu’an nosiro om minongojanji nu taakan si Yudas nu siin.
         6 Si Yudas nga tinumaayun-o, om tumimpuuno yo sono iyo mokipopongindoraai so si Yisus
         nu dai oilaan nu lobuw wokon.
         7 Nologa’ yo sono Rami-Rami nu Baang-Baang D’ado Pongombang, ono yo runat pongogorasan
         nu dumba niusaa’ so Kinoringan.
         8 Suuo yo sono ni Yisus si Yuanis om si Pitrus nu, “Ian kou yo monodia’ nu iinokanon
         toko nu Paska,” koo.
         9 Duato yo nosiro si Yisus nu, “Siombo ka koinginan Mu ponodia’an mai nu ono?” koo.
         10 Sumombuto yo si Yisus nu, “Bang mian kou so Yirusalim om kosambat kou nu ido koyuwan
         kisinimban nu montaya kiasuw nu sungoi, waid kou ya so iyo so waloi loga’an niyo no,
         11 om tongaro muyu songapan nu waloi oono nu, ‘Mongoduat tuan mai no ong siombo nu bilik
         pongokanan mai nu iinokanon nu Paska?’ koo yo muyu ya.
         12 Nituduk-a ono nu songapan nu waloi-o ido bilik maayo so dilanggau, nosodia’ yo kiawi’
         kosukupan, om sodiaa muyu yo kiawi’ nai,” koo si Yisus.
         13 Miano yo si Pitrus om si Yuanis, om ombo yo po tinangar ni Yisus so nosiro ri, bana
         ya, om monodiaa yo sono nosiro nu iinokanon nu Rami-Rami Paska.
         14 Nologa’ yo po poongokanan nu iinokanon nu Paska, lumogaa yo sono si Yisus om murungo
         yo mongokan so mompomaid Niyo ri.
         15 Mutongaro yo si Yisus so nosiro nu, “Moingin Aku sobana mokimuurung so kou mongokan
         nu iinokanon nu Paska iitu nu dai po su matoi-o!
         16 Obaran Ku kou nu dai yo sono su kourung so kou mongokan koimbagu so Rami-Rami Paska,
         musingkointolang nu orati nu pongokan-ngokanan iitu, ono yo iya nu mogkuasa Aku so
         Pogkuosaan nu Kinoringan,” koo si Yisus.
         17 Kuyuti yo Niyo sawan kiasuw nu anggur-i om mongunsopoto yo so Kinoringan, om mutongaro
         yo so mompomaid Niyo ri nu, “Olapo muyu yo itu no om pususulang kou monginum,
         18 so’ obaran Ku kou nu kiat kosiono, dai Aku yo monginum nu anggur so Rami-Rami Paska
         musingkologa’ Ku koimbagu mogkuasa soko raja,” koo si Yisus.
         19 Noopod iri, olapo yo Niyo baang-baang-i om mongunsopoto yo so Kinoringan. Kobi-kobio
         yo Niyo baang-baang iiri om taaki yo Niyo so nosiro maid nu mutangar nu, “Itu yo su
         koyuwan Ku, nitaak gumanti’ so kou. Waalo muyu yo soko itu pongoondoman muyu so Aku,”
         koo.
         20 Noopod Iyo mongokan, taaki yo Niyo sawan-i so nosiro maid nu mutangar nu, “Itu yo
         sawan kiasuw nu raa’ Ku nituntug pongolukat so kou, om raa’ Ku oono ponapus nu janji
         owagu nu Kinoringan powiau nu lobuw.
         21 Nga siowi yo! Lobuw mokipopongindoraai so Aku no, songogoman so toko!
         22 Notantu yo nai’ nu Kinoringan nu matoi Aku, Anak nu Riniba, nga aagut sobana isai
         yo po mongoraai s’Aku no!” koo si Yisus.
         23 Muburung-burungo yo nosiro muduat ong isai so nosiro mongoraai sono so si Yisus.
         24 Tumimpuun-o sono mompomaid ni Yisus musisiwal ong isai so nosiro su maayo pangkat
         kosiowan nu lobuw.
         25 Mutongaro yo si Yisus so nosiro nu, “Iri yo po ongo raja nu bansa okon ko Yaudi nga
         osokakan mogkuasa so poranak nosiro, om moingin nosiro nu owarong totongaron nu poranak
         suat so nosiro.
         26 Nga kou yo po okon ko soko ono. Ala’ nai’, isai so kou mokipangkat, subai musimbaba’,
         om ono wowaidon-o subai sumiliw nu soko lobuw gumaji.
         27 Isai gaam su maayo, ono polakan-o ko’ ono momolak-o? Tantu ono ya polakan-o su maayo.
         Nga, Aku dadan mido-ido so kou, om Aku yo su soko moomolak nu kookanan so kou.
         28 Nga suat so kou, otatap kou yo maid-waid so Aku so onu yo po kosonsora’an nololagan
         Ku.
         29 Om pagka tinaakan Aku ni Amo Ku nu kopogboya’an mogkuasa, Aku nga monaak-a nu kopogboya’an
         oono so kou.
         30 Om soko ono po, kowaid kou so Aku mongokan monginum ong mogkuasa Aku yo soko raja.
         Om mogkuasa kou nu solusuk nu opulu om duo inonakan ni Israil,” koo si Yisus.
         31 Mutongaro yo si Yisus so si Simun Pitrus nu, “Oo Simun, rongowo yo! Linila’an nu
         Kinoringan Wowaidon nu Moinat-o monginam so kou. Ponginaman niyo oono soko lobuw mongotap
         nu paroi popupinig nu apo om parang kalu ong soko apo ya apo koimaidan muyu.
         32 Nga suat so ikau, Simun, nobogdu’a Aku, su’ dai ko mingkoyod maid so Aku. Om bang
         opiot ko yo koimbagu poimaid so Aku, subai pobosagon mu kouna’an mu no maid sobana
         so Aku,” koo.
         33 Sumombuto yo si Pitrus nu, “Oo Tuhan, nokosodia’ aku yo jiilon om munung so Ikau
         matoi,” koo.
         34 Mutongaro yo si Yisus nu, “Oo Pitrus, Mongaabar Aku so ikau nu dai po mongingkukuuk
         piu’ no nu awi tu, intolu ko yo mongolim dai ko kotondu’ so Aku,” koo si Yisus.
         35 Mongoduato yo si Yisus so nosiro nu, “Gulu ri, sinuu’ Ku kou popanou d’ado jumpit,
         d’ado ombubut, d’ado kasut. Kisimpit kou ka nu onu-onu ya nu laid iiri?” koo. Sumombuto
         yo nosiro nu, “Dai kai ya insan osimpit,” koo.
         36 Monolig-soligo yo si Yisus so nosiro nu, “Nga kosiono tu, isai kijumpit om kiombubut
         subai owiton. Om isai d’ado badung, subai powoli nu sabung su’ kowoli nu badung, soko
         lobuw sumodia’ nu kologa’an nu alod-alod niyo.
         37 Obaran Ku kou, kinomuro pona nga subai ourug-a iri tinangar nokosurat so Buuk nu
         Kinoringan suat so Aku ri nu, ‘Pokoraayon Iyo nu lobuw,’ koo ri. Nadi sumodia’ yo,
         so’ dai yo olaid otuman pinutangar so Buuk nu Kinoringan suat so Aku oono,” koo si
         Yisus.
         38 “Siowi Tuhan, tudi kuwai duo badung,” koo mompomaid Niyo ri. “Kinaman po ono! Okon-a
         ko muwintos su tomodon” koo si Yisus.
         39 Lumombuso yo si Yisus kiat so Yirusalim mian so Bulud Jaitun soko koopotan, om mompomaid
         Niyo ri nga minaid-a.
         40 Nokologa’ yo po si Yisus so bulud ono, mutongaro yo Iyo so nosiro nu, “Pogdu’a kou
         yo su’ bang kolalag kou nu ponginaman, dai kou mingkoyod maid so Aku,” koo.
         41 Nopupus iri, miano yo Iyo so dirawu’-rawu’ ri, om sinumorukud mogdu’a nu,
         42 “Oo, su Amo Ku Kinoringan, bang moingin Ko, kodi Aku yo poirosaa nu kosonsora’an
         oono. Nga okon-a ko mongowaid nu koinginan Ku, sondiang ko koinginan Mu,” koo Iyo.
         43 Minintolang-o sono ido susuu’on nu Kinoringan pobasag so Iyo.
         44 Pagka owogat sobana kosonsora’an Niyo no, monginoontob nai’ sono Iyo mogdu’a om umos-umosan
         Iyo soko raa’ morontitiik so tana’.
         45 Nopupus Iyo mogdu’a, mululio yo Iyo so mompomaid Niyo ri. Nosunsungan Niyo nosiro
         moimpomoturuw, so’ sobana ko oogutan nosiro.
         46 Tongaro yo Niyo nosiro nu, “Nokuro ka su moturuw kou? Rios kou yo om pogdu’a kou
         yo su’ bang kolalag kou nu ponginaman, dai kou mingkoyod maid so Aku” koo si Yisus.
         47 Dai po nopupus si Yisus mutangar, lumogaa yo sono lobuw suang inowit ni Yudas. Si
         Yudas-o po ido kiat so opulu om duo mompomaid ni Yisus. Mogtuui mobio si Yudas dii
         si Yisus om singudi yo niyo mongowaid nu adat nosiro ong sumambat nu una’.
         48 Nga tongaro yo iyo ni Yisus nu, “Oo Yudas, ono yo pala su tomod mu moningud so Aku,
         Anak nu Riniba,” koo.
         49 Noilaan-o po nu mompomaid ni Yisus ong onu ourug, mutongaro yo nosiro so Iyo nu,
         “Oo Tuhan, lumawan kai ya momakai nu badung!” koo.
         50 Wintoso yo sono nu ido mompomaid ni Yisus, uripon nu Imam Maayo ri, noutas tolingo
         wanan-i.
         51 Mutongaro yo si Yisus nu, “Adang-o lumawan!” koo. Topopo yo Niyo tolingo wanan nu
         uripon iiri, om sonduun-duun-a noulit.
         52 Mutongaro yo si Yisus so lobuw minongaakom so Iyo ri nu, “Ponontaman muyu bo gaam
         ong lobuw raai Aku su linumoga’ kou maid nu badung bangkau?
         53 Runat-runat mido-ido Aku so kou so natad nu Waloi Maayo nu Kinoringan, nga dai muyu
         ya Aku inakom. Nga runat-o iitu posimaidan kou nu Kinoringan monuman nu koinginan
         nu Wowaidon nu Moinat,” koo si Yisus.
         54 Okomo yo nosiro si Yisus mongowit so waloi nu Imam Maayo ri, om muut-suut-a si Pitrus
         so nosiro.
         55 So natad nu waloi oono, kiapui pinurakit nosiro, om mogom-ogom lobuw mintarang nai.
         Sumimpor-o yo sono si Pitrus mintarang.
         56 Ido uripon woinoi nokosiou so si Pitrus mogom-ogom so obi’ nu apui-i. Bontongi yo
         iyo nu woinoi iiri om mutongaro yo nu, “Lobuw iitu nga nosiou ku ya maid-waid so si
         Yisus,” koo.
         57 Nga mongolimo yo si Pitrus nu, “Au! Dai ku ya otondu’an lobuw oono ong isai,” koo.
         58 Dai po olaid, nosiou-o iyo nu ido koyuwan om minutangar nu, “Ikau nga moongowaid-a
         so si Yisus!” koo. Nga sumombuto yo si Pitrus nu, “Au! Okon-a ko aku kuanon mu no!”
         koo.
         59 Kiro-kiro sonjaam kiat nu iri, mutongaro yo ido koyuwan nu, “Bana ya bo nu lobuw
         iitu gugumayud-a so si Yisus, so’ lobuw-a iyo nu Galilia!” koo.
         60 Nga sumombuto yo si Pitrus nu, “Au! Dai ku ya oorotian ong onu tongaron mu no!” koo.
         Laid po ni Pitrus malak-galak-i, mongingkukuuko sono piu’ ri.
         61 Kumowiio yo si Yisus momontong so si Pitrus. Noondoman-o sono niyo tinangar ni Yisus
         so iyo ri nu, “Dai po mongingkukuuk piu’ no, intolu ko yo mongolim nu dai kotondu’
         ko s’Aku,” koo ri.
         62 Lumobuso yo sono si Pitrus kiat dii om monginoontobo yo tumangi’.
         63 Soruruo yo si Yisus nu ongo lobuw minongipat so Iyo ri om tinampar.
         64 Tombolon po nosiro mato ni Yisus om duaton nai’ nu, “Tokodo ong isai mongolubak so
         Ikau-o?” koo.
         65 Osuang po pinutangar nosiro sondiang, mubaag so si Yisus.
         66 Susuab-i, muimpugo yo ongo wowaidon nu lobuw Yaudi, wowaidon nu imam om moomontuduk
         nu Ukum-i om owito yo si Yisus so Poongobisora’an nu Ugama.
         67 Duato yo Iyo nosiro nu, “Obari kai yo ong Ikau-o su Raja Nijanji nu Kinoringan?”
         koo. Sumombuto yo si Yisus nu, “Niabar Ku pona so kou, nga dai kou ya poimaid.
         68 Om bang mongoduat Aku so kou, tantu dai kou ya sumambut.
         69 Nga dai yo olaid om koogom Aku yo, Anak nu Riniba so umpak wanan nu Kinoringan maid
         so Iyo mogkuasa,” koo si Yisus.
         70 “Bang soko ono, Anak Ko bo itu nu Kinoringan?” koo nosiro. Sumombuto yo si Yisus
         nu, “Oo. Bana ya,” koo.
         71 Mutongaro yo nosiro nu, “Adang toko yo modium nu lobuw wokon pokosala’ so Iyo so’
         norongou toko yo tinangar Niyo mongusiba’ nu Kinoringan!” koo nosiro.

1 Mundiio yo kiawi’ lobuw minuimpug iiri, om owito yo nosiro si Yisus dii si Pilatus
         nu nipobisara’.
         2 Tumimpuuno sono nosiro monapud so Iyo dii nu, “Noimpa’an mai lobuw iitu momalid nu
         ongo lobuw. Mongimuun Iyo nu lobuw dai popongobarai nu sukai so Raja Maayo nu Ruum,
         om minutangar po Iyo nu Iyo yo su Raja Nijanji nu Kinoringan,” koo.
         3 Duato yo ni Pilatus si Yisus nu, “Bana ka nu Ikau-o su Raja nu lobuw Yaudi?” koo.
         Sumombuto yo si Yisus nu, “Oo. Bana ya tangar mu no,” koo.
         4 Mutongaro yo si Pilatus so wowaidon nu imam om lobuw suang-i nu, “D’ado ya noimpa’an
         ku kosola’an nu lobuw iitu nu opatut kopongukuman so Iyo,” koo.
         5 Nga mongaagar nai’ nosiro nu, “Ono yo pontudukan Niyo no su pongoboyayat Niyo nu
         lobuw so pilolongkop nu Yudia, gulu po so Galilia, om kosiono nokologa’ yo sono tuui,”
         koo nosiro.
         6 Norongou-o po iri ni Pilatus, mongoduato yo sono iyo nu, “Bana ya ka nu lobuw Iyo
         nu Galilia?” koo.
         7 Noilaan-o po ni Pilatus nu bana ya nu lobuw Galilia si Yisus om poranak ni Irudis,
         poopiti yo sono niyo si Yisus dii si Irudis nu laid niyo so Yirusalim-i.
         8 Nosudu’an sobana si Irudis nu nosambat niyo si Yisus, so’ olaid-o iyo nokorongou
         nu tuturan suat so si Yisus, om mokisisiou so Iyo momaal nu koiran-iran.
         9 Indadi, osuang sono dinuat ni Irudis so Iyo, nga dai ya sinombutan Niyo.
         10 Ongo wowaidon nu imam om moomontuduk nu Ukum-i nga dii ya monapud so si Yisus.
         11 Tumimpuun-o sono si Irudis om ongo soujar niyo ri muragam om mongusiba’ so si Yisus.
         Pinopupokakas Iyo nosiro nu sabung nu raja om inowit nai’ mululi’ dii si Pilatus.
         12 Runat-a iiri minuwarong-o sono si Irudis om si Pilatus, ampa gulu ri nokopualod nosiro.
         13 Soginaa yo ni Pilatus ongo wowaidon nu imam, wowaidon wokon nu lobuw Yaudi, om lobuw
         suang-i,
         14 om tongaro yo niyo nu, “Inowit muyu lobuw iitu tuui so aku, om mutangar kou nu Iyo
         yo po moomalid nu lobuw. Kosiono inudio ku yo Iyo so tiningkuangon muyu tu, nga d’ado
         ya noilaan ku kosola’an Niyo soko ponopudan muyu no.
         15 Si Irudis nga d’ado ya noilaan niyo kosola’an nu lobuw iitu no, ono yo ko’ niapit
         Iyo mululi’ tuui so aku. Dai ya nokowaal lobuw iitu nu kosola’an mupatut kopongukuman
         so Iyo nu potoyon.
         16 Indadi monuu’ aku ya nu soujar mongolubak so Iyo om nilabus-o sono,” koo si Pilatus.
         [
         17 Minutangar iyo soko iri, so’ koopotan ong Rami-Rami Paska, polabus iyo ido koyuwan
         kiat so jiil, om si Yisus su pokilolobusan niyo.]
         18 Lumuapo yo kiawi’ lobuw minuimpug-i nu, “Potoyon Iyo! Lobusi so kai si Barabas!”
         koo.
         19 (Si Barabas-o po jiniil so’ minaid mongolawan nu pogkuosaan nu Ruum so Yirusalim,
         om minomatoi nu lobuw.)
         20 Mutongaro po si Pilatus nu pokilolobusan niyo si Yisus,
         21 nga ginumonsok nai’ lobuw suang-i nu, “Solibon Iyo! Solibon Iyo!” koo nosiro.
         22 Mutongaro po si Pilatus kointolu so nosiro nu, “Onu yo ka bana koraayan nu lobuw
         iitu no? D’ado ya ong aku noimpa’an ku kosola’an Niyo nu otoop kopongukuman nu potoyon!
         Nipolubak ku ya Iyo nu soujar om polobuson ku yo,” koo si Pilatus.
         23 Nga koogaran nai’ nosiro gumonsok nu, subai solibon-a si Yisus. Ompus nu iri, nokomanang-a
         sono lobuw suang-i.
         24 Indadi, ukumo yo sono ni Pilatus si Yisus nu potoyon mongowaid nu koinginan nu lobuw
         suang-i.
         25 Lobusi yo niyo lobuw pinokilabus nosiro ri, iri nojiil so’ linumawan nu pogkuosaan
         nu Ruum om minomatoi nu lobuw-i. Soko iri po, komoulii yo ni Pilatus si Yisus so lobuw
         suang iiri, potuud nu onu yo po koinginan nosiro momaal so si Yisus.
         26 Owito yo nu ongo soujar-i lumabus si Yisus maid nu pinoponimban nu salib. Laid nosiro
         manou-panou-i, nokosambat nosiro nu ido koyuwan sundur so bandar, ngaran niyo si Simun,
         lobuw kiat so Kirini. Okomo yo iyo nu soujar-i, nipososog poponimban nu salib ni Yisus,
         om mompanou so tinoudion Niyo.
         27 Osuang lobuw tinumundan so si Yisus, maid nu kowoinoyan tinumangi’ oupus so Iyo.
         28 -
         29 Kumowiio yo si Yisus so kowoinoyan iiri om mutongaro yo nu, “Oo su kowoinoyan nu
         Yirusalim, ondomo muyu yo, kikoogutan po lumoga’ tuui ong wagu, om mutangar sono lobuw
         nu, ‘Sobana ko osanang kowoinoyan dai insan momontian, dai insan kianak, om dai insan
         potiti’ nu lolaing!’ koo. Indadi, ikod kou yo kitangi’ so Aku, nga tangi’ kou yo so
         kou kondiri om inonakan muyu.
         30 Om iya nu koogutan oono mutangar-a lobuw nu, ‘Oo su bulud opangkat, onsiti kai yo!
         Oo su bulud oyompop, topui kai yo!’ koo nosiro.
         31 So’ bang potoyon Aku nosiro, ono lobuw d’ado sala’ no, soko kayu oiyau po susulan-o,
         ingkololabi pononsara’ nosiro so kou, lobuw kisala’ soko kayu nolonot-o,” koo si Yisus.
         32 Kuwai ya duo koyuwan oraai inowit nosiro nu nisalib maid so si Yisus.
         33 Nokologa’ yo po nosiro so tontong ingoranan nu Doupuk, solibo yo sono nosiro si Yisus
         maid nu duo lobuw oraai iiri, ido umpit so wanan, om ido umpak so gibang Niyo ri.
         34 Mogdu’aa yo si Yisus nu, “Oo Amo! Ompuno yo ongo lobuw oono, so’ dai ya oorotian
         nosiro ong onu winaal nosiro no!” koo. Musuuso yo sono ongo soujar nu Ruum-i pongilaan
         ong isai su kaalap nu sabung olanggau ni Yisus.
         35 Osuang lobuw songundii-dii momontong, om ongo wowaidon nu lobuw Yaudi ri monoruru
         so si Yisus maid nu mutangar nu, “Koponapul Iyo nu lobuw sondiang, nga bang bana-bana
         nu Iyo yo su Raja Nijanji nu Kinoringan, kinaman-o Niyo musapul kondiri!” koo nosiro.
         36 Ongo soujar-i nga mubaag-a so Iyo. Lumogaa yo nosiro dii si Yisus poinum nu anggur
         ousom, om mutangar nu,
         37 “Bang bana-bana nu Raja ko nu bansa Yaudi, pusapul-o kondiri!” koo nosiro.
         38 Kuwai surat nikapit so dilanggau nu ulu Niyo ri nu, Itu Yo Su Raja Nu Lobuw Yaudi.
         39 Ido koyuwan oraai nisalib-i, minubaag so si Yisus nu, “Ikau-o su Raja Nijanji nu
         Kinoringan, kon? Pusapul-o kondiri, om sopulo kai yo!” koo.
         40 Nga ido lobuw oraai-i minonawoi nu una’ niyo ri nu, “Dai ko ya ka lumaa’ nu Kinoringan?
         Toko yo po iitu muinong pinongukuman nu potoyon.
         41 Mutoop nai’ ong kito nu ukumon nu potoyon, so’ oraai. Nga Iyo yo po d’ado ya muad
         kosola’an mutoop kopongukuman so Iyo nu potoyon!” koo.
         42 Mutongaro yo sono iyo so si Yisus nu, “Oo Yisus, ondomo aku yo ong ourug ko yo nu
         Raja!” koo.
         43 Sumombuto yo si Yisus so iyo nu, “Obaran Ku ikau nu runat-a iitu koido ko so Aku
         so polak osanang so surga,” koo.
         44 Kiro-kiro tonga’ runat-i, rinumondom sono so pilolongkop nu tontong iiri sampai jaam
         kotolu nu awi-awi ri.
         45 Iya oono tabir okapal nirinding so lintonga’ nu Waloi Maayo nu Kinoringan-i, nointonga’
         nopisi’ nu kuasa nu Kinoringan.
         46 Gumiako yo sono si Yisus nu, “Oo Amo, nikomouli’ Ku so Ikau atod Ku no!” koo. Notangar-o
         po iri Niyo, minatoi-o sono Iyo.
         47 Nosiou-o po noongourug iiri nu wowaidon nu soujar-i, minongorayou sono iyo nu Kinoringan,
         om minutangar nu, “Bana ya pala lobuw iitu no nu d’ado ya kosola’an!” koo.
         48 Nosiou-o po nu lobuw suang noimpug-i kiawi’ nourug iiri, noboromosingan sono nosiro
         muli’ maid nu musiduntung nu olunggui.
         49 Kiawi’ nokotondu’ yo so si Yisus, om kowoinoyan, iri minaid so Iyo kiat so Galilia
         ri, minundii so dirawu’ ri mongimpatong bana nu iri.
         50 -
         51 Kuwai ido koyuwan ingoranan so si Yusup, lobuw Arimatia so wonuo nu Yudia. Iyo yo
         po owarong om orumaton nu lobuw. Mindad-indad iyo nu mogkuasa Kinoringan nu lobuw
         songapan Niyo. Pudi pona lobuw si Yusup so Poongobisora’an nu Ugama, nga dai ya iyo
         nokotaayun nu ongo lobuw wokon so Poongobisora’an oono nu ukuman so si Yisus nu potoyon.
         52 Nadi, sumombato yo sono iyo so si Pilatus, mokilila’ nu olapon bangkai ni Yisus.
         53 Nolila’an-o po iyo ni Pilatus, untibai yo niyo bangkai ni Yisus kiat so salib-i,
         om soluyo yo niyo nu koukuputi aalus. Noopod iri, osuwi yo niyo bangkai ni Yisus so
         lobong, dai po insan opongolobongan. Lobong-o po iiri nga watu inuangan.
         54 -
         55 Iri yo po kowoinoyan ginumayud so si Yisus kiat so Galilia ri, minaid so si Yusup
         monsiou nu pinolobongan so si Yisus. Inudio ya nosiro gama’ popolak nu bangkai ni
         Yisus so lobong oono. Runat-o po iiri nga runat kolimo, purigap-rigapan nu lobuw Yaudi
         nu Runat Pongintoronan.
         56 Mulio yo sono nosiro monodia’ nu rampa om inosak lanung ponuntug nu bangkai ni Yisus.
         Mintorono yo nosiro mugogoma’on nu Runat Pongintoronan-i mongowaid nu Ukum.

1 Osarap-sarap po nu Runat Minggu ri, miano yo kowoinoyan-i so lobong ni Yisus, minongowit
         nu rampa sinodia’ nosiro ri.
         2 Siowi nosiro watu pinonutub nu lobong-i su nosukab-o.
         3 Mosuwo yo sono nosiro so lobong-i, nga d’ado yo dii bangkai ni Yisus.
         4 Laid nosiro mundii-dii oiranan nu iri, milok po su nokosiou nosiro duo koyuwan mundii-dii
         so obi’ nosiro ri, milap-kilap su pokakas.
         5 Linumaa’ sobana kowoinoyan-i, sampai tinumungub so tana’ ri. Mutongaro yo duo koyuwan
         iiri nu, “Onu po ka kopudiuman muyu nu lobuw noluli’an-o kiat so pinotoyan?
         6 D’ado yo Iyo tuui so’ noluli’an-o. Ondomo muyu ya tinangar Niyo so kou nu laid po
         Niyo so Galilia ri nu,
         7 ‘Aku, Anak nu Riniba okomon ong wagu om nikomouli’ so lobuw kikoraayan om nisalib,
         nga so kotolu no, oluli’an Aku ya koimbagu,’ koo nima tangar ni Yisus gulu ri,” koo
         duo koyuwan-i.
         8 Noondoman nai’ nu kowoinoyan-i iiri tinangar ni Yisus,
         9 om mulio yo nosiro potuturan nu kiawi’ iiri so opulu om ido mompomaid ni Yisus, om
         so kiawi’ lobuw maid-waid so Iyo nu laid iiri.
         10 Ngaran-o po nu kowoinoyan-i, si Maria Magdalina, si Yuana om si Maria ino ni Yakubus.
         Kuwai po kowoinoyan wokon minaid so nosiro potuturan nu noongourug iiri so opulu om
         ido pinongoorapan ni Yisus.
         11 Nga ponontaman nu opulu om ido pinongoorapan iiri ong momaal-maal-a kowoinoyan-i.
         Minongimbuali sono nosiro nu tuturan iiri.
         12 Nga mundiio yo si Pitrus om mundako yo mian so lobong ni Yisus. Nokologa’ iyo so
         lobong-i, mongkubo yo iyo monsiou so dilalom-i, nga iri yo su nosiou niyo kumut pinonolui
         nu bangkai ni Yisus. Mulio yo sono iyo maid nu noiranan om mongiro-kiro nu iri.
         13 Runat-a iiri, duo koyuwan kiat so mompomaid ni Yisus minian so kampung Imaus, kiro-kiro
         opulu om ido kilumitor kiat so Yirusalim.
         14 Sambil nosiro mompanou om mutangar-tangar suat so kinopotoyan ni Yisus om iri tuturan
         nu kowoinoyan-i.
         15 Laid nosiro mutangar-tangar-i, lumogaa yo si Yisus mobi’ dii so nosiro om minaid
         mompanou.
         16 Nosiou-a nosiro si Yisus, nga tou ong nokuro su dai Iyo otondu’an nosiro.
         17 Mongoduato yo si Yisus so nosiro nu, “Onu ka pinutongar-tongaran muyu sisuna ri?”
         koo. Mintorono yo nosiro maid nu oogutan.
         18 Sumombuto yo ido koyuwan, ingoranan so si Kliupas nu, “Ido ko po gaam tuui so Yirusalim
         su dai nokoilo nu noongourug so wagu tu ri?” koo.
         19 Mongoduato yo si Yisus nu, “Onu nu iri?” koo. Sumombuto yo nosiro, “Iri bo noongourug
         suat so si Yisus, lobuw Najarit-i. Iyo yo poo’abar nu Kinoringan. Gogoma’on om totongaron
         Niyo sobana ko kikuasa. Potarang Iyo so lobuw nu Iyo yo sinuu’ nu Kinoringan, om kiawi’
         lobuw nga koilo nu sobana ko maayo kuasa Niyo.
         20 Nga inowit Iyo nu ongo wowaidon nu imam om wowaidon toko ri dii si Pilatus nu nipoukum
         nu potoyon, om nisalib sono Iyo nosiro,
         21 ampa aarap kai nu Iyo yo su polabus nu bansa Israil kiat so pogkuosaan nu Ruum. Om
         kosiono kotolu yo runat kinopotoyan Niyo.
         22 Tinu-tinu kowoinoyan nopotigog so kai. Otuong-tuong po minian-o nosiro so lobong-i,
         23 nga dai nosiro nosiou bangkai ni Yisus. Mulio yo sono nosiro monuturan nu, nokosiou
         nosiro nu ongo susuu’on nu Kinoringan, om minutangar susuu’on iiri nu noluli’an-o
         si Yisus.
         24 Minian sono tinu-tinu una’ mai so lobong-i, om noilaan-o sono nosiro nu bana-bana
         ya tinuturan nu kowoinoyan-i, nga si Yisus dai ya nosiou nosiro,” koo.
         25 Mutongaro yo sono si Yisus so nosiro nu, “Olowong kou ong itu. Olaid sobana om poimaid
         kou nu kiawi’ tinangar nu ongo poo’abar nu Kinoringan gulu ri,
         26 nu subai kolalag nu kosonsora’an om matoi Raja Nijanji nu Kinoringan, om orumaton
         nai’ nu Kinoringan mogkuasa maid so Iyo so surga,” koo si Yisus.
         27 Noopod iri, nopotarang sono si Yisus so duo koyuwan iiri nu nokosurat so Buuk nu
         Kinoringan suat so Iyo, kiat so sinurat ni Musa om kiawi’ sinurat nu poo’abar nu Kinoringan
         gulu ri.
         28 Nokorani-rani nosiro so Imaus, ono yo loga’an nosiro ri, minusinglombus-lombus po
         si Yisus mompanou,
         29 nga inowudan Iyo nosiro nu, “Ikod po kilombus kosiono. Muondot toko po, so’ tumuong-o
         ono,” koo nosiro. Moloyo yo sono Iyo dii so nosiro.
         30 Mogom-ogom nosiro mongokan-i, monomito yo si Yisus nu baang-baang om mongunsopoto
         yo so Kinoringan. Kobi-kobio yo Niyo, om taaki yo Niyo so duo koyuwan-i.
         31 Soko iri po, notondu’an-o sono nosiro nu si Yisus pala una’ nosiro iiri, nga milok
         po su dai yo sono Iyo nosiou nosiro.
         32 Mutongar-tongaro yo nosiro nu, “Sobana ko minurad inawo to no sisuna nu laid Niyo
         mutangar so kito so lolanon-i, potarang nu totongaron so Buuk nu Kinoringan!” koo
         nosiro.
         33 Mundiio yo sono nosiro om mulio yo so Yirusalim. Dii yo kinosombatan nosiro nu opulu
         om ido mompomaid ni Yisus minuimpug om lobuw wokon-i.
         34 Mutongar-tongaro yo nosiro nu, “Bana-bana ya nu noluli’an si Yisus, om minokisiou
         so si Simun Pitrus!” koo.
         35 Tuturani yo sono nu duo koyuwan-i nololagan nosiro nu manou-panou nosiro ri, om onu
         kotondu’-tondu’ nosiro so si Yisus nu laid Niyo mongobi-kobi nu baang-baang-i.
         36 Dai po nopupus nosiro mututuran nu iri, milok po su mundii-dii si Yisus so tiningkuangon
         nosiro ri om mutongaro yo nu, “Posonango muyu yo inawo muyu no!” koo.
         37 Nokotigog nosiro om linumaa’ so’ ontaman nosiro ong moinat.
         38 Nga mutongaro yo si Yisus so nosiro nu, “Nokuro ka su kotigog kou so Aku, om dai
         kou poimaid nu Aku yo si Yisus?
         39 Siowi muyu yo akod longon Ku tu. Aku yo kondiri itu! Ingkamo muyu koyuwan Ku tu,
         so’ ono yo po moinat-o d’ado onsi om tulang, nga Aku yo po kionsi om kitulang-a,”
         koo.
         40 Sambil ni Yisus mutangar om posiou nu longon akod Niyo baya’ nopopakan-i.
         41 Dai po nosiro poimaid nu iri, so’ osokakan nosiro osudu’an om oiran-iranan! Mongoduato
         yo si Yisus so nosiro nu, “Kuwai ka kookanan muyu tuui?” koo.
         42 Taaki yo sono Iyo nosiro songkorot pait tinunuan.
         43 Olapo yo ni Yisus pait iiri om okano yo Niyo so tiningkuangon nosiro ri.
         44 Mutongaro yo sono si Yisus so nosiro nu, “Itu yo iri tinangar Ku so kou nu maid-waid
         Aku po so kou ri nu, subai otuman onu-onu nokosurat suat so Aku so ongo buuk nu Ukum
         ni Musa, om so buuk nu ongo poo’abar nu Kinoringan gulu ri, om so buuk nu Lagu,” koo
         si Yisus.
         45 Indadi, poorotio yo sono bana ni Yisus nosiro nu tinongaran so Buuk nu Kinoringan
         suat so Iyo.
         46 Mutongaro po Iyo so nosiro nu, “Nokosurat-o so Buuk nu Kinoringan nu, Raja Nijanji
         nu Kinoringan, ono yo si Kristus, subai potoyon om oluli’an nu runat kotolu no.
         47 Om nokosurat-a nu, obaran-o momakai nu ngaran Ku kiawi’ bansa nu lobuw nu, subai
         rumorogo momaal nu koraayan, om obaran-a nu, ompunon-a nu Kinoringan koraayan nosiro.
         Om abar oono, subai so Yirusalim su gulu potuturanan.
         48 Kou yo su paabar so kiawi’ lobuw onu nosiou muyu suat so Aku.
         49 Om aku yo su pologa’ tuui so kou nu Atod nu Kinoringan, iri nijanji ni Amo Ku so
         kou ri. Nga subai indadan muyu po so Yirusalim tu nu kuosaan kou nu Atod nu Kinoringan
         nitaak Niyo so kou no,” koo si Yisus.
         50 Nopupus iri, owito yo ni Yisus nosiro lumabus kiat so bandar-i, mian so kampung Bitania,
         om kokato yo sono Niyo longon Niyo mongoborakat so nosiro.
         51 Laid po Niyo mongoborakat so nosiro ri, nokotondiang-o sono Iyo so nosiro, om kinakat-o
         mian so surga.
         52 Mongusaa’o yo sono nosiro so Iyo, om mulio yo so Yirusalim, om sobana ko nosudu’an.
         53 Om dadan muimpug nosiro so natad nu Waloi Maayo nu Kinoringan-i, mongorayou nu Kinoringan.YuanisYuanisYuanisYuanisYuanis

1 Dai po nowaal wonuo tu ri, kuwai yo iri Tinongaran nu Kinoringan. Tinongaran oono
         muido-ido yo nu Kinoringan om muinong-a nu Kinoringan.
         2 Kiat po nu timpuun-i muido-ido yo Kinoringan om Tinongaran oono.
         3 Iyo yo su pinakai nu Kinoringan momaal nu kiawi’ pinuwaal Niyo, om d’ado songginis
         pona ourug so wonuo tu ong d’ado Iyo.
         4 Iyo yo su impuunon nu kowiawan musingkolaid. Om kowiawan oono yo su soko onawau tumogu’
         so kotuongan nu pomikiran nu lobuw.
         5 Onawau oono kotogu’ so kotuongan nu wonuo tu, om kotuongan dai kaalib nu onawau oono.
         6 Ido koyuwan sinuu’ nu Kinoringan, ingoranan so si Yuanis
         7 linumoga’ paabar so lobuw suat nu onawau oono, tayon ong kiawi’ lobuw korongou om
         poimaid.
         8 Okon ko si Yuanis su onawau oono, nga potuturan-a iyo nu ono.
         9 Linumoga’ onawau obana so wonuo tu monogu’ nu pomikiran nu lobuw.
         10 Tuui-tuui yo Iyo so wonuo tu, om Iyo yo su minongowangun nu wonuo tu, nga lobuw so
         wonuo tu dai kotondu’ so Iyo.
         11 Linumoga’ Iyo so bansa Niyo, nga osuang lobuw bansa Niyo dai poimaid so Iyo.
         12 Nga isai monorima’ om poimaid so Iyo, taakan-a Niyo nu kopogboya’an osiliw nu inonakan
         nu Kinoringan.
         13 Osiliw nosiro nu inonakan Niyo okon-a ko puonakon nu lobuw, nga Kinoringan su mongurug
         so nosiro nu inonakan Niyo.
         14 Tinongaran nu Kinoringan oono minusiliw nu lobuw owarong om obana om minogol tuui
         so toko. Nosiou toko yo kobontugan Niyo, iri nitaak nu Kinoringan so Iyo, so’ ido-ido
         ya Iyo Anak nu Kinoringan.
         15 Nopotarang si Yuanis so lobuw suang suat so Iyo nu, “Itu yo lobuw tinangar ku so
         kou nu, ‘Sumusuut so aku lumoga’ nu oogot po ko’ aku, so’ dai po su nopuanak, kuwai
         yo Iyo,’ ” k’aku ri.
         16 Pagka sobana ko owarong Iyo, d’ado pupus Niyo mongoborakat so toko.
         17 Si Musa sinuu’ nu Kinoringan monaak nu Ukum so ongo lobuw, nga si Yisus sinuu’ Niyo
         mongoluluud so toko om obana ya kiawi’ totongaron Niyo.
         18 D’ado po ido nokosiou-o nu Kinoringan, nga si Yisus, iri ido-ido Anak nu Kinoringan
         su pointolang nu Kinoringan so toko, so’ dadan Iyo mido-ido so Amo Niyo.
         19 Minonuu’ lobuw Yaudi kiat so Yirusalim nu imam om lobuw Liwi ri mongoduat so si Yuanis
         nu, “Isai ko ka itu?” koo.
         20 Bontolo ya niyo sumambut nu, “Okon po ko aku su Raja Nijanji nu Kinoringan iiri,”
         koo.
         21 Mongoduato yo nosiro nu, “Bang soko ono, isai ko? Si Ilia ko gaam?” koo nosiro. Sumombuto
         yo si Yuanis nu, “Okon-a,” koo. “Ikau-o gaam iri Poo’abar wokon nu Kinoringan,” koo
         nosiro. “Okon-a”, koo iyo.
         22 “Obari kai yo ong isai ko su’ moilaan mai paabar so lobuw minonuu’ so kai ri,” koo
         nosiro.
         23 Sumombuto yo si Yuanis nu, “Aku yo iri maau-paau so padang pantai nu, ‘Tulido yo
         lalan nu TUHAN!’ soko iri tinangar ni Yisaya,” koo iyo.
         24 -
         25 Mongoduato po sinuu’ nu lobuw Parisi ri so iyo nu, “Bang okon-a ko ikau su Raja Nijanji
         nu Kinoringan, intawa si Ilia, intawa Poo’abar wokon nu Kinoringan, nokuro su mongodiu’
         ko nu lobuw?” koo.
         26 Sumombuto yo iyo so nosiro nu, “Mongodiu’ aku nu lobuw sungoi su pokayon, nga kuwai
         po ido koyuwan nai so kou nu dai muyu otondu’an.
         27 Sumusuut Iyo so aku lumoga’ nga obantug po Iyo ko’ aku, om insan monguyad nu tali
         nu kasut Niyo no nga dai su otoop,” koo.
         28 Pinutongaran-o po niyo nu ono kiawi’ dii so Bitania so sondipawon nu Bowang Yurdan,
         iri pinongodiu’an niyo nu lobuw-i.
         29 Susuab-i nosiou-o ni Yuanis si Yisus lumoga’ dii so iyo. Mutongaro yo iyo nu, “Siowi
         muyu yo! Iyo yo su Anak nu Dumba sinuu’ nu Kinoringan mongidu’ nu koraayan nu lobuw
         so wonuo tu!
         30 Iyo yo iri tinangar ku nu sumusuut so aku lumoga’, nga oogot po Iyo ko’ aku, so’
         dai po su nopuanak, kuwai yo Iyo.
         31 Togna ri dai po su kotondu’ so Iyo, nga linumoga’ aku mongodiu’ nu sungoi pokayon
         su’ otondu’an Iyo nu lobuw Israil,” koo.
         32 Om mutongaro po si Yuanis nu, “Nokosiou aku nu Atod nu Kinoringan kiat so langit
         sinumorupa nu asang, sinumangkad so ulu Niyo ri.
         33 Iya iiri dai ku po notondu’an ong isai Iyo, nga kinodawan aku nu Kinoringan, iri
         minonuu’ so aku popongodiu’ so Iyo momakai nu sungoi-i nu, ‘Bang kosiou ko nu ido
         koyuwan untibaan nu Atod nu Kinoringan, Iyo yo ono su monuu’ nu Atod Niyo mogkuasa
         so kou,’ koo Kinoringan.
         34 Aku yo kondiri nokosiou nu tinuturan ku iitu, om mongaabar aku so kou nu Iyo yo su
         Anak nu Kinoringan,” koo si Yuanis.
         35 Koduo runat-i, kakal po dii si Yuanis om duo mompomaid niyo ri.
         36 Nosiou-o po niyo si Yisus tumalib, mutongaro yo iyo nu, “Siowi muyu yo Iyo, ono Anak
         nu Dumba sinuu’ nu Kinoringan-o!” koo.
         37 Kiduo-duo nu mompomaid niyo ri nga nokorongou nu tinangar niyo iiri, indadi, maido
         yo sono nosiro so si Yisus.
         38 Kumowiio si Yisus su muut-suut nosiro so Iyo. Duato yo sono Niyo nu, “Onu ka diumon
         muyu?” koo. Sumombuto yo nosiro, “Oo Rabi, siombo ka pinolakan Mu?” koo. (Orati nu
         rabi so tangar Ibrani, “moomontuduk”.)
         39 “Tuui kou yo, om siowi muyu yo,” koo si Yisus. Maido yo nosiro om mintorono yo dii
         nu runat iiri. Iya iiri kiro-kiro jaam opat nu awi-awi.
         40 Ngaran-o po nu ido koyuwan nokorongou nu tinangar ni Yuanis om minaid so si Yisus,
         ono yo si Andrias sulod ni Simun Pitrus.
         41 Diumo yo sono ni Andrias sulod niyo ri, si Simun. Nokopusambat-o po, tongaro yo niyo
         nu, “Nosambat mai yo Raja Nijanji nu Kinoringan nu powiau so toko, iri paawon toko
         nu Masias!” koo. (Masias so tangar Ibrani muinong nu Kristus so tangar nu Yunani,
         orati yo po nga Raja Nijanji nu Kinoringan.)
         42 Owito yo ni Andrias si Simun mian dii si Yisus. Bontongi yo iyo ni Yisus om tongaro
         yo nu, “Ikau-o po si Simun, anak ni Yuanis, nga kosiono, ngaran mu sono si Koipas,”
         koo. (Koipas muinong nu Pitrus nga orati nu kiduo oono, watu.)
         43 Pogsusuab, tinantu yo ni Yisus nu mian so Galilia. Nosambat sono Niyo si Pilipus,
         om tongaro yo nu, “Waid-o so Aku!” koo.
         44 Si Pilipus oono kiat so Baitsaida, songido nu kampung so si Andrias om si Pitrus.
         45 Diumo yo ni Pilipus si Natanil om tongaro yo nu, “Nosambat mai yo lobuw kinuan ni
         Musa so buuk niyo ri, om nokosurat so ongo buuk nu poo’abar nu Kinoringan, iri ingoranan
         so si Yisus, anak ni Yusup kiat so Najarit,” koo.
         46 Sumombuto yo si Natanil nu, “D’ado noilaan ku nu kuwai lobuw owarong lumoga’ kiat
         so Najarit,” koo. Sumombuto yo si Pilipus nu, “Kayo, om ikau kondiri su kosiou,” koo.
         47 Nosiou-o po ni Yisus si Natanil lumoga’, mutongaro yo Iyo suat so pogokalan ni Natanil
         nu, “Itu yo su lobuw Israil nu dai moomudut om moongaakal,” koo.
         48 Duato yo ni Natanil si Yisus nu, “Onu ka kotondu’-tondu’ Mu so aku?” koo. Sumombuto
         yo si Yisus nu, “Dai ko po nopaau ni Pilipus, nosiou Ku yo ikau mogom-ogom so obi’
         nu puun nu nunuk,” koo.
         49 Sumombuto yo iyo nu, “Oo Guru, Ikau-o su Anak nu Kinoringan! Ikau-o su Raja nu lobuw
         Yaudi,” koo.
         50 Mutongaro yo si Yisus nu, “Pagka notangar Ku nu nosiou Ku ikau mogom-ogom so obi’
         nu puun nu nunuk, ono yo ko’ oimbonaan ko gaam. Nga momaal Aku ya nu koiran-iran kaalib
         po nu ono ong wagu,” koo.
         51 Om mutongaro po Iyo so nosiro nu, “Bana ya tongaron Ku so kou iitu nu, kosiou kou
         so Aku, Anak nu Riniba, om suminsing langit om ongo susuu’on nu Kinoringan muntiba
         mindakod so tiningkuangon Ku,” koo si Yisus.

1 Koduaan kiat nu iri, kuwai rami-rami muontun so bandar Kana so wonuo nu Galilia,
         om nokosuung-a ino ni Yisus.
         2 Nosogina ya pudi si Yisus om mompomaid Niyo ri.
         3 Naawi’ yo po sungoi nu anggur-i, tongaro yo Iyo nu ino Niyo ri nu, “Noowi’an nosiro
         nu sungoi nu anggur,” koo.
         4 Sumombuto yo si Yisus nu, “Oo ino, ikod po ponuu’ so Aku momaal nu onu-onu ya. Dai
         po nologa’ runat pointolangan Ku ong isai Aku,” koo.
         5 Nga tinangar-a nu ino Niyo ri ongo moomugogoma’on-i nu, “Waid-o muyu yo onu-onu nisuu’
         Niyo so kou no,” koo.
         6 Modia’-sodia’ dii onom montaya puugasan, mongowaid nu adat nu lobuw Yaudi. Ido montaya
         orumposan kiro-kiro walu nopulu intawa maatus litor sungoi.
         7 Tongaro yo ni Yisus ongo moomugogoma’on iiri nu, “Osuwi muyu nu sungoi kiawi’ montaya
         oono,” koo. Osuwi yo sono nosiro montaya ri nu sungoi sampai noponu’.
         8 Tongaro po Niyo nosiro nu, “Ponuuk kou yo sabat nu sungoi-o om owito muyu so wowaidon
         so rami-rami tu,” koo. Waalo yo sono nosiro tinangar ni Yisus iiri.
         9 Nokoinum-o po wowaidon-i nu sungoi minusiliw nu anggur-i, om dai ya noilaan niyo
         ong ombo kiat nu sungoi nu anggur iiri, nga iri yo moomugogoma’on minonuuk nu sungoi
         iiri su nokoilo. Pagka soko iri, soginaa yo sono niyo pongantin kusoi-i,
         10 om tongaro yo nu, “Koopotan nu lobuw wokon, poguluan po popolak sungoi nu anggur
         owarong-o, otopodan-o tombuoi-o monginum, nipolak nai’ sungoi nu anggur koinsuatan-o.
         Nga ikau-o po, pinotoudi mu nai’ popolak sungoi nu anggur owarong tu,” koo.
         11 Ono yo su koiran-iran winaal togna ni Yisus. Pinomaalan Niyo nu ono dii so Kana so
         wonuo nu Galilia. Nopointolang Iyo nu kobontugan Niyo om kiawi’ mompomaid Niyo ri,
         nga nopoimaid so Iyo.
         12 Nopupus iri, miano yo si Yisus, ino Niyo ri, kosusulodan Niyo, om mompomaid Niyo
         ri so Kapornaum, om minolak dii kotinu-tinuan.
         13 Mani-rani ologa’ Rami-Rami Paska nu lobuw Yaudi, minian sono si Yisus so Yirusalim.
         14 Mosuwo yo Iyo so Waloi Maayo nu Kinoringan so Yirusalim, om nosunsungan Niyo lobuw
         mudagang nu sapi, kambing om asang. Lobuw poongogonti’an nu siin nga songogom-ogom.
         15 Mongolapo yo Iyo nu tali winaal nu lulubak, ponusura nu kambing om sapi kiat so Waloi
         iiri. Mija nu poongogonti’an siin nga tinuad balik Niyo om nobotiasan-a su siin nosiro.
         16 Tongaro yo Niyo ongo lobuw nopowoli nu asang-i nu, “Kokato muyu gonggamon itu. Kodi
         muyu siliwo waloi ni Amo Ku tu nu poomudogangan!” koo.
         17 Noondoman sono nu mompomaid Niyo ri nu nokosurat-o so Buuk nu Kinoringan nu, “Oo
         su Kinoringan, sobana ko sinomodan ku waloi Mu. Ono yo ko’ oinsokitan sobana inawo
         ku,” koo ri.
         18 Soguupi yo nu lobuw Yaudi ri si Yisus nu, “Pomaalo ka nu koiran-iran pointolang nu
         kikopogboya’an Ko momaal nu soko ono so kai,” koo.
         19 Sumombuto yo si Yisus nu, “Insan uyason muyu ya Waloi iitu no, kotoluan-o oulit Ku
         yo koimbagu,” koo.
         20 Sumombuto yo nosiro nu, “Opat nopulu om onom toun om noopod nai’ Waloi iitu momaal,
         nga kotolu-toluan ong Ikau momaal nu itu?” koo.
         21 Nga kinuan-o po Niyo nu Waloi Maayo nu Kinoringan, iri koyuwan Niyo ri.
         22 Iri yo ko’, noluli’an-o po Iyo, noondoman sono nu mompomaid Niyo ri nu nokoputangar
         Iyo nu soko iri, om poimaid-o sono nosiro nu Buuk nu Kinoringan om pinutangar Niyo
         ri.
         23 Osuang lobuw nopoimaid so Iyo nu laid Niyo so Yirusalim-i iya nu Rami-Rami Paska
         iri, so’ nokosiou nosiro nu koiran-iran winaal Niyo ri.
         24 Nga Iyo dai poimaid so nosiro so’ oilaan-o Niyo kiro-kiroon so inawo nosiro ido soido.
         25 Pudi pona ado pokoilo so Iyo suat so kiro-kiroon so inawo nu lobuw, nga oilaan-a
         Niyo.

1 Kuwai ido wowaidon nu lobuw Yaudi, ngaran niyo si Nikudimus. Iyo yo po ungkiat so
         puimpugan nu Parisi.
         2 Lumogaa yo iyo umpit nu awi dii si Yisus, om mutongaro yo nu, “Oo Guru, noilaan mai
         yo nu Ikau-o su sinuu’ nu Kinoringan, so’ d’ado ido kopomaal nu koiran-iran soko winaal
         Mu ri ong dai ya taakan nu kuasa kiat so Kinoringan,” koo.
         3 Sumombuto yo si Yisus nu, “Obana ya totongaron Ku iitu nu d’ado ido kowaid so Pogkuosaan
         nu Kinoringan, ong dai po iyo opuanak koimbagu,” koo.
         4 Mongoduato yo si Nikudimus nu, “Onu koo po ka lobuw otuo no yo puonakon koimbagu?
         Kopululi’ po ka so pogonakan nu ino niyo om puonakon po?” koo.
         5 Sumombuto yo si Yisus nu, “Orotio muyu yo nu, bang dai opuanak po koimbagu maid nu
         sungoi om Atod nu Kinoringan, dai kowaid so Pogkuosaan nu Kinoringan so surga.
         6 Ino om amo yo su momoganak nu lobuw, nga Atod nu Kinoringan-o su koponaak nu kowiawan
         so atod toko.
         7 Ikod-o koiran nu tinangar Ku so ikau nu, subai opuanak kou koimbagu no.
         8 Tumouruk uos-o so siombo-ombo, om orongou toko ginuru no, nga dai oilaan ong siombo
         ungkiat intawa kologa’an. Soko ono ya pudi lobuw opuanak nu Atod nu Kinoringan,” koo.
         9 Mongoduato po si Nikudimus nu, “Onu koo ka otuman ono?” koo.
         10 Sumombuto yo si Yisus nu, “Ikau-o su moomontuduk nu lobuw Israil, nga nokuro su dai
         ko koorati nu ono?
         11 Orotio muyu yo, mutangar kai so kou nu onu yo po noilaan mai om nosiou mai, nga dai
         kou ya poimaid nu tinangar mai oono.
         12 Bang tuturanan Ku kou suat nu onu yo po so wonuo tu om dai kou poimaid, makin po
         dai kou poimaid ong tuturanan Ku kou nu onu yo po so surga.
         13 D’ado po ido ya nokoian so surga, inungkiaton Ku no sondiang ko Aku, Anak nu Riniba,
         ono sinuu’ nu Kinoringan-o,” koo.
         14 Mutongaro po si Yisus nu, “Gulu ri nopopangkat si Musa nu lopung tombaga winaal nililit
         so kayu so padang pantai. Soko ono ya pudi Aku, Anak nu Riniba, popongkaton ong wagu.
         15 Waalon soko ono tayon ong kiawi’ lobuw poimaid so Aku no otaakan nu kowiawan musingkolaid.
         16 Pagka osamod sobana Kinoringan nu lobuw so wonuo tu, sinuu’ Aku Niyo, ido yo Anak
         Niyo mian so wonuo tu, su’ isai yo po poimaid so Aku, dai oinsaadan nu Kinoringan,
         sondiang ko taakan nu kowiawan musingkolaid.
         17 Suat so Kinoringan, okon-a ko mongukum nu lobuw so wonuo tu kinoponuu’an Niyo so
         Aku, Anak Niyo, sondiang ko monapul so nosiro.
         18 Isai poimaid so Aku, dai yo ukumon, nga isai dai poimaid, noukum-o nu Kinoringan,
         so’ dai poimaid nu Aku yo su ido-ido Anak nu Kinoringan.
         19 Itu yo su orati nu ukuman oono, ono yo nokologa’ Aku yo, iri onawau so wonuo tu,
         nga ono ya kotuongan-o su koinginan nu lobuw, so’ oraai kogoyaan nosiro.
         20 Isai momaal nu koraayan, rumoraayan nu onawau, om dai rumani so onawau oono, tayon
         ong dai kointolang koraayan niyo no.
         21 Nga isai mongowaid nu pontudukan obana, rumani so onawau-o su’ kointolang gogoma’on
         niyo obana no, musuat nu koinginan nu Kinoringan,” koo si Yisus.
         22 Nopupus iri, miano yo si Yisus om mompomaid Niyo ri so wonuo nu Yudia, om mintorono
         yo nosiro dii kotinu-tinuan mongodiu’ nu lobuw.

         24 Iya oono, dai po nojiil si Yuanis. Iyo nga mongodiu’ ya so Ainun orani so Salim,
         so’ osuang sungoi dii om lumoga’-lumoga’ ya lobuw mokidiu’.
         25 Tumimpuuno sono tinu-tinu mompomaid ni Yuanis mokimusiwal nu lobuw Yaudi suat nu
         adat muugas.
         26 Lumogaa yo nosiro dii so iyo mutangar nu, “Oo guru, oondoman mu po ka iri lobuw nosambat
         toko so sondipawon nu Bowang Yurdan, iri nituduk mu so kai ri? Kosiono Iyo nga mongodiu’
         ya, om osuang lobuw lumoga’ mokidiu’ so Iyo,” koo.
         27 Sumombuto yo si Yuanis nu, “D’ado lobuw kaalap nu onu-onu ya, ong okon ko taakan
         nu Kinoringan.
         28 Kou yo kondiri nokorongou nu tinangar ku nu, aku yo po okon-a ko Raja Nijanji nu
         Kinoringan, nga sinuu’ aku ya nu Kinoringan popogulu so Iyo lumoga’.
         29 Kosongapan-o po nu pongantin woinoi, iri yo pongantin kusoi. Iri minogat-i mundii
         ya mongobi’ nu pongantin kusoi mongkinongou, om oondayan iyo ong korongou nu bongut
         nu pongantin kusoi oono. Soko ono ya pudi aku, sobana ko osudu’an aku nu osuang lobuw
         maid so si Yisus.
         30 Iyo yo su otoop rumuang kobontugan om aku mako kobontugan,” koo.
         31 Iyo, ono linumoga’ kiat so surga no, obantug po ko’ kiawi’ lobuw so wonuo tu. Nga
         lobuw so wonuo tu, suat-a so wonuo tu. Ooliban kiawi’ lobuw so wonuo tu nu linumoga’
         kiat so surga no.
         32 Onu-onu nosiou om nopurongou Niyo, niabar Niyo kiawi’, nga owako lobuw moingin mongimaid
         so Iyo.
         33 Nga isai mongimaid nu totongaron Niyo no, iyo yo su pointolang nu obana ya Kinoringan.
         34 Suat so si Yisus, lobuw sinuu’ nu Kinoringan, Iyo yo su potuturan nu tinongaran nu
         Kinoringan, so’ taakan Iyo nu Atod nu Kinoringan monabang so Iyo.
         35 Osamod Amo so surga so Aku, Anak Niyo no, om nikomouli’ Niyo onu-onu ya so Aku nu
         nipogkuasa.
         36 Isai poimaid nu Anak oono, taakan nu kowiawan musingkolaid. Nga isai dai mongowaid
         nu ponuu’an nu Anak oono, dai taakan nu kowiawan, ala’ nai’ ukumon nu Kinoringan musingkolaid.
         
            

         
      
   
      
         4
1 Norongou-o sono nu lobuw Parisi nu osuang po mompomaid om diniu’ ni Yisus ko’ ni
         Yuanis.
         2 (Sobana yo, okon-a ko si Yisus su minongodiu’, nga mompomaid Niyo ri.)
         3 Noilaan-o po ni Yisus nu norongou-o nu lobuw Parisi noongourug oono, mulaiwo yo Iyo
         kiat so Yudia om mululio yo so Galilia,
         4 linumalan so Samaria.
         5 Nokologa’ sono Iyo so bandar Sikar so wonuo Samaria, orani so tana’ nitaak ni Yakub
         nu gulu ri so anak niyo si Yusup.
         6 Nai yo porigi ni Yakub. Pagka minaalon Iyo mompanou, mogomo yo Iyo so isan nu porigi
         ri, kiro-kiro tonga’ runat.
         7 -
         8 Ido-ido Iyo dii so’ minian mompomaid Niyo ri so bandar momoli nu ingkookan. Lumogaa
         yo sono ido woinoi Samaria monagob so porigi iiri. Tongaro yo Niyo woinoi-i nu, “Poinum-o
         Aku po”, koo.
         9 Sumombuto yo woinoi-i nu, “Ikau-o po lobuw Yaudi, om aku lobuw Samaria. Onu koo aku
         poinum so Ikau?” koo. (Iya oono, lobuw Yaudi dai susumulang nu sawan nu lobuw Samaria.)
         10 Sumombuto yo si Yisus nu, “Bang oilaan mu onu nitaak nu Kinoringan om otondu’an mu
         Aku, ono mokitaak so ikau nu sungoi-o, tantu ikau nga mokitaak so Aku, om taakan Ku
         ya ikau nu sungoi koponaak nu kowiawan,” koo.
         11 Mutongaro yo woinoi-i nu, “Oo Tuan, d’ado ponuuk Mu nu sungoi-o, om olalom porigi
         iitu. Siombo ka pongolapan Mu nu sungoi koponaak nu kowiawan kuanon Mu no?
         12 Si Yakub, aki rumpungan toko ri su nopotaak nu porigi iitu so toko. Iyo, inonakan
         niyo om pongayam niyo ri, nga tuui ya pongolapan nu sungoi inumon. Obantug Ko po ka
         ko’ si Yakub?” koo.
         13 Sumombuto yo si Yisus nu, “Isai monginum nu sungoi iitu, lugangon po.
         14 Nga isai monginum nu sungoi nitaak Ku no, dai yo lugangon musingkolaid. Sungoi nitaak
         Ku oono musiliw nu impuunon nu sungoi so koyuwan niyo, koponaak nu kowiawan musingkolaid,”
         koo.
         15 Sumombuto yo woinoi oono nu, “Oo Tuan, taaki aku yo nu sungoi oono su’ dai aku yo
         lugangon koimbagu, om dai yo su maagut muuli’-uli’ tuui monagob,” koo.
         16 Sumombuto yo Iyo nu, “Panou-o! Paawo yo sawo mu ri, om owito yo mululi’ tuui,” koo.
         17 Sumombuto yo woinoi-i nu, “D’ado yo sawo ku,” koo. Mutongaro yo Iyo nu, “Bana ya
         tangar mu no nu d’ado yo sawo mu.
         18 Inglimo ko yo montun, om kusoi mido-ido so ikau nu ono sono tu, okon-a ko sawo mu.
         Bana ya tinangar mu no,” koo si Yisus.
         19 Mutongaro yo woinoi-i, “Oo Tuan, Ikau-o pala su poo’abar.
         20 Odu aki mai ri mongusaa’ nu Kinoringan so bulud iitu no, nga tangar muyu lobuw Yaudi,
         subai so Yirusalim-a su pongusaa’an so Kinoringan,” koo.
         21 Sumombuto yo si Yisus nu, “Obana ya totongaron Ku iitu nu, ologa’ ong wagu lobuw
         mongusaa’ nu Kinoringan okon ko so bulud iitu intawa so Yirusalim.
         22 Kou lobuw Samaria dai koilo ong isai usaa’on muyu. Lobuw Yaudi koilo ong isai usaa’on
         mai, so’ kosopulan oono linumoga’ kiat so kai lobuw Yaudi.
         23 Nga ologa’ ya ong wagu osuat poongusaa’ nu lobuw so Kinoringan, Amo toko, maid nu
         ponobangon nu Atod Niyo nu osuat gama’. Soko ono yo koinginan nu Kinoringan poongusaa’
         so Iyo.
         24 Kinoringan oono Atod, om isai yo po dai kopongusaa’ so Iyo nu osuat, ong dai ya kuosaan
         nu Atod nu Kinoringan,” koo.
         25 Sumombuto yo woinoi-i nu, “Oilaan ku ya nu lumoga’ ya Raja Nijanji nu Kinoringan,
         iri paawon so si Kristus. Bang kologa’ yo Iyo, potarang Iyo nu onu-onu ya so toko,”
         koo.
         26 Sumombuto yo si Yisus nu, “Aku yo kuanon mu no, ono mutangar-tangar so ikau nu ono
         sono tu,” koo.
         27 Iya iiri, nokopululi’ yo mompomaid ni Yisus. Noiranan sono nosiro nu mokimutangar-tangar
         Iyo nu ido woinoi. Nga d’ado ya kooku’ so nosiro mongoduat nu woinoi-i nu, “Onu ka
         diumon mu?” Om d’ado ya kooku’ so nosiro mongoduat so si Yisus nu, “Oo Guru, monguro
         Ko ka mokimutangar-tangar nu woinoi oono?” koo.
         28 Ogoli ya sono nu woinoi-i sosagob niyo ri, om mulio yo so bandar-i pokoilo nu lobuw
         nu,
         29 “Kayo toko yo monsiou nu lobuw nopotuturan suat nu kiawi’ nowaal ku ri, kalu Iyo
         yo su Raja Nijanji nu Kinoringan,” koo.
         30 Miano yo sono ongo lobuw so bandar iiri dii si Yisus.
         31 Laid nu iri, ingoli yo si Yisus nu mompomaid Niyo ri mongokan nu, “Oo Guru, mongokan
         toko yo,” koo.
         32 Sumombuto yo Iyo, “Kuwai ya kookanan Ku nu dai muyu oilaan,” koo.
         33 Mududuato yo sono nosiro nu, “Kuwai bo gaam lobuw minongowit so Iyo nu kookanan?”
         koo.
         34 Sumombuto yo si Yisus nu, “Ono yo soko kookanan Ku, monuman nu koinginan nu Kinoringan
         iri nisuu’ so Aku sampai oopod, so’ kiat nu ono osanang sono inawo Ku.
         35 Koo kou, ‘Opat po nowulan om ologa’ yo pomoroyan,’ koo, nga mutangar Aku so kou nu
         siowi muyu umo no, moonsak-o paroi-o om oinsuat-o poroyon.
         36 Nokotorima’ yo nu gaji lobuw momaroi-o om nokopongimpug-o nu pinumpung suat so kowiawan
         musingkolaid. Lobuw monuan om momaroi-o osanang sono.
         37 Bana ya sinsiriban iitu nu, ‘Ido koyuwan monuan om lobuw wokon momaroi,’ koo ri.
         38 Suu’on Ku kou popomaroi so umo nu lobuw wokon. Lobuw wokon noposuan nu paroi oono,
         om kosiono kou su mongimpug nu pinumpung nu gogoma’on nosiro no,” koo.
         39 Osuang lobuw Samaria so bandar iiri nopoimaid so si Yisus kiat so tinangar nu woinoi-i
         nu, “Nopotuturan Iyo so aku suat so kiawi’ nowaal ku ri,” koo ri.
         40 Nosambat-o po Iyo nu lobuw Samaria ri, upokato yo Iyo nosiro nu poogolon po Iyo dii.
         Mintorono yo sono Iyo dii koduaan.
         41 Sinumuang-o sono lobuw poimaid so Iyo, so’ nokorongou nu pontudukan Niyo.
         42 Mutongaro yo lobuw-i so woinoi iiri nu, “Kosiono poimaid kai sobana so Iyo so’ kai
         yo kondiri nokorongou so Iyo, okon-o ko tuturan mu ri. Oilaan mai yo sono nu Iyo yo
         su Poowiau nu lobuw so wonuo tu,” koo.
         43 Nokointoron-o po si Yisus koduaan so Sikar, lumombuso yo Iyo so Galilia,
         44 musuat nu tinangar Niyo gulu ri nu, “Poo’abar nu Kinoringan orumaton so kiawi’ tontong
         nga dai orumaton so tontong, Niyo kondiri,” koo ri.
         45 Nokologa’ yo po Iyo so Galilia, insomungo yo Iyo nu lobuw dii ri maid nu osudu’an
         so’ dii-dii nosiro so Yirusalim nu Rami-Rami Paska ri. Om nokosiou-o nosiro nu koiran-iran
         winaal ni Yisus nu iya iiri.
         46 Mululio po Iyo so Kana so wonuo nu Galilia, iri pinopusiliwan Niyo nu anggur kiat
         so sungoi-i. So bandar oono kuwai ido pogawai nu raja, morosakit lolaing niyo ri so
         Kapornaum.
         47 Norongou-o po niyo nu nokologa’ yo si Yisus so Galilia kiat so wonuo nu Yudia, miano
         yo iyo dii si Yisus mongupakat nu pologa’on so Kapornaum popomoli’on nu anak niyo
         ri nu osantap morosakit.
         48 Mutongaro yo si Yisus so iyo nu, “Sobana ko dai kou poimaid ong dai kou ya kosiou
         nu koiran-iran waalon Ku nu dai owaal nu lobuw wokon,” koo.
         49 Sumombuto yo pogawai iiri nu, “Oo Tuan, sikapo ya nu dai po matoi anak ku ri,” koo.
         50 Sumombuto yo Iyo nu, “Uli’ yo. Kaatu’ yo anak mu ri,” koo. Nopoimaid-o sono pogawai
         iiri nu tinangar ni Yisus om momponowo yo.
         51 Dai po iyo nokologa’ so waloi, sumomungo yo kouriponan niyo ri so iyo paabar nu,
         “Oo tuan, kaatu’ yo anak mu ri,” koo.
         52 Duato yo niyo nosiro nu, “Sombiya kinootu’an niyo?” koo. Sumombuto yo nosiro nu,
         “Tonga’ runat siniab-i,” koo.
         53 Noondoman sono nu pogawai-i nu iya yo iiri pinutongaran ni Yisus so iyo nu, “Kaatu’
         yo anak mu ri,” koo ri. Nopoimaid-o sono nosiro sompungu so si Yisus.
         54 Iri yo su koinduo ni Yisus momaal nu koiran-iran so Galilia nu kologa’an Niyo kiat
         so Yudia.
         
            

         
      
   
      
         5
1 Nopupus iri, nologa’ yo runat puromi-romian nu lobuw Yaudi. Miano yo sono si Yisus
         so Yirusalim.
         2 Kuwai ido kulam dii, so obi’ nu pintu ingoranan Pintu nu Dumba. So tangar Ibrani
         kulam oono ingoranan Baitsaida. So imbing nu kulam iiri kuwai limo pontaan tinaapan.
         3 Osuang lobuw morosakit songgili-gili so pontaan-i, kuwai bolou, kakung om kimai.
         Mongindad nosiro nu gumimpung sungoi nu kulam oono, [
         4 so’ kuwai iya nu susuu’on nu Kinoringan muntiba mongogimpung, om isai yo po kopogulu
         tumobung nu koogimpung-o po, opoli’an nu onu-onu ya nu osakit.]
         5 Ido koyuwan dii, tolu yo nopulu om walu toun laid morosakit.
         6 Nosiou-o po ni Yisus lobuw iiri mili-gili om noilaan Niyo nu olaid-o morosakit, duato
         yo sono Niyo nu, “Moingin ko ka opoli’an?” koo.
         7 Sumombuto yo lobuw-i nu, “Oo Tuan, d’ado lobuw monabang so aku lumoob, nu gumimpung
         sungoi-o. Manod minut aku lumoob nga dadan opoguluan aku,” koo.
         8 Sumombuto yo si Yisus nu, “Undii yo, kokato yo poomoturuwan mu no om panou-o,” koo.
         9 Sonduun-duun-a, nopoli’an iyo. Kokato yo niyo poomoturuwan niyo ri om momponowo yo.
         Nourug iri nu Runat Pongintoronan, ono yo intoronan nu lobuw Yaudi mugogoma’on.
         10 Pagka soko iri, tongaro yo sono nu wowaidon nu lobuw Yaudi ri lobuw koopali’ ya iiri
         nu, “Kosiono yo po Runat Pongintoronan. Mongowaid nu adat toko, dai ko kowasa monimban
         nu poomoturuwan mu no,” koo.
         11 Sumombuto yo lobuw iiri nu, “Iri lobuw minomali’ s’aku ri su minonuu’ popongakat
         nu poomoturuwan ku tu om popanou so aku,” koo.
         12 Duato yo nosiro lobuw iiri nu, “Isai ka minonuu’ so ikau popongakat nu poomoturuwan
         om popanou?” koo.
         13 Nga dai ya noilaan nu lobuw nopoli’an iiri ong isai minomali’ so iyo ri so’ osuang
         lobuw-i om si Yisus nga nokolaiw-o.
         14 Dai po olaid kiat nu iri, nosambat sono ni Yisus lobuw pinoli’an Niyo ri so Waloi
         Maayo nu Kinoringan. Tongaro yo sono Niyo nu, “Kosiono nopoli’an ko yo. Rongowo yo!
         Ikod-o sono pomaal nu koraayan su’ dai ko kolalag nu oraai po ko’ noirosaan mu iiri,”
         koo.
         15 Momponowo yo lobuw nopoli’an-o iiri om miano yo so wowaidon nu lobuw Yaudi ri paabar
         nu si Yisus-o su minomali’ so iyo.
         16 Indadi, tumimpuuno sono nosiro mongoraai so si Yisus so’ minomali’ Iyo so Runat Pongintoronan.
         17 Nga tongaro yo ni Yisus nosiro nu, “Dadan-a mugogoma’on si Amo Ku, Kinoringan. Ono
         yo ko’, Aku nga soko ono ya,” koo.
         18 Norurudan-o sono lobuw Yaudi ri mokipopomatoi so si Yisus nu tinangar Niyo iiri,
         so’ okon ko ontob-a nu dai minongowaid Iyo nu oturan nosiro suat so Runat Pongintoronan,
         nga minutangar po Iyo nu Amo yo po Niyo nga Kinoringan, koorotian Iyo yo po Kinoringan.
         19 Sumombuto yo si Yisus nu, “Obana ya totongaron Ku iitu nu, Aku, Anak nu Kinoringan,
         dai kopomaal nu onu-onu ya koinginan Ku ong dai ya osiou Ku Amo Ku momaal nu ono.
         Onu ko po goma’on ni Amo Ku su goma’on Ku.
         20 Suat so Aku, Anak oono, sinomodan Aku nu Amo Ku, om pointolang Iyo so Aku nu kiawi’
         winaal Niyo no. Pointolang Iyo so Aku, Anak Niyo no maid nu gogoma’on maayo po, om
         oiranan kou sono.
         21 Soko si Amo Ku nu luli’an po Niyo lobuw minatoi, soko ono ya pudi Aku, Anak Niyo,
         taakan Ku nu kowiawan isai-isai ya koinginan Ku monaak.
         22 Si Amo Ku dai yo mongukum so isai-isai, so’ Aku yo su pinongoorapan mongukum.
         23 Waalon Niyo soko ono tayon Niyo ong kiawi’ lobuw mongorumat so Aku, soko poongorumat
         nosiro so Iyo. Isai dai mongorumat so Aku, dai ya mongorumat so Iyo, ono minonuu’
         so Aku no.
         24 Bana ya totongaron Ku iitu nu, isai mongkinongou nu tinongaran Ku, om poimaid so
         Amo Ku, ono minonuu’ so Aku no, taakan iyo nu kowiawan musingkolaid. Dai yo iyo ukumon
         so’ nokolaiw-o kiat so poomatoi om nokoian-o so kowiawan.
         25 Bana ya totongaron Ku iitu nu, ologa’ ya ong wagu om nologa’ yo, lobuw dai po poimaid
         korongou-a nu totongaron Ku so nosiro, om isai mongimaid, taakan nu kowiawan musingkolaid.
         26 Soko si Amo Ku su impuunon nu kowiawan, soko ono ya pudi Aku koponaak nu kowiawan
         musingkolaid, so’ inurug Aku Niyo nu impuunon nu kowiawan.
         27 Om suat so Aku, pagka Anak Aku nu Riniba, tinaakan Aku nu Kinoringan nu kopogboya’an
         mongukum.
         28 Ikod kou yo koiranan mongkinongou nu ono, so’ ologa’ ya ong wagu, lobuw minatoi korongou
         nu tinongaran Ku
         29 om oluli’an sono nosiro. Isai nokopomaal nu owarong, taakan nu kowiawan musingkolaid,
         nga isai nokopomaal nu koraayan, ukumon sono,” koo si Yisus.
         30 Mutongaro po si Yisus nu, “Dai su kopomaal nu onu-onu ya maid nu koinginan Ku. Onu
         ko po mongukum Aku mongowaid nu ponuu’an nu Kinoringan so Aku. Ono yo ko’ ooluk poongukum
         Ku, so’ dai su mongowaid nu koinginan Ku, nga mongowaid nu koinginan nu Kinoringan,
         ono minonuu’ so Aku no.
         31 Bang Aku ya su pointolang suat so Aku, mutangar lobuw nu dai opongoorapan niintolang
         Ku oono.
         32 Nga lobuw wokon, ono yo si Yuanis, pointolang suat so Aku, om opongoorapan niintolang
         niyo no.
         33 Minonuu’ kou yo nu lobuw mongoduat so si Yuanis suat so Aku, om nopokoilo yo iyo
         nu obana suat so Aku.
         34 Dai ya su oogot nu kointolangan kiat so lobuw-a, nga poondom Aku so kou nu nopokoilo
         si Yuanis tayon ong poimaid kou so Aku, om taakan kou sono nu kowiawan musingkolaid.
         35 Soko politaan-o si Yuanis mongonawau so kou, nga sontagal kou ya monorima’ nu onawau
         niyo, ono yo pontudukan niyo no.
         36 Niintolang Ku no oogot po ko’ niintolang ni Yuanis, ono yo kiawi’ gogoma’on Ku nipogama’
         nu Kinoringan so Aku no. Ono yo su pongilaan nu, Amo Kinoringan-o su minonuu’ so Aku.
         37 Ido po kointolangan suat so Aku, ono yo Amo Ku iri minonuu’ so Aku, om Iyo yo su
         nopointolang so Aku. Dai kou po nokorongou nu bongut Niyo, om dai kou po nokosiou
         nu buatan Niyo.
         38 Oilaan Ku nu dai kou mongowaid nu tinongaran Niyo, so’ dai kou poimaid so Aku, lobuw
         sinuu’ Niyo no.
         39 Om ido po kointolangan suat so Aku, ono yo Buuk nu Kinoringan. Moguru’ kou nu Buuk
         oono so’ ponontaman muyu nu kiat nu ono kikowiawan kou musingkolaid. Nga pudi pona
         pointolang Buuk oono suat so Aku,
         40 dai kou ya poimaid so Aku, om dai kou sono taakan nu kowiawan musingkolaid.
         41 Dai ya su mokiorumaton nu lobuw.
         42 Nga oilaan Ku ya nu dai kou monamod nu Kinoringan.
         43 Pudi pona linumoga’ Aku maid nu kuasa nu Amo Ku Kinoringan dai muyu ya Aku torima’on.
         Nga bang lobuw wokon lumoga’ nai so kou, maid nu kuasa niyo kondiri, torima’on muyu
         ya iyo.
         44 Ono yo ko’ dai kou poimaid, so’ mokiroyowon kou ya nu inong lobuw, om dai kou mugogoma’on
         nu kopongoroyowan so kou nu Kinoringan.
         45 Ikod kou yo ponokod nu insola’on Ku kou so tiningkuangon nu Amo Ku. Nga si Musa,
         iri pongoorapan muyu ri su monginsala’ so kou ong wagu.
         46 Bang bana nu poimaid kou so iyo, tantu poimaid kou ya so Aku, so’ nokoponurat-o iyo
         pointolang suat so Aku.
         47 Nga bang dai kou poimaid nu nisurat niyo, dai kou ya poimaid nu tinongaran Ku no,”
         koo si Yisus.

1 Nopupus iri, mululio yo si Yisus so sondipawon nu Liu’ Galilia ri, koduo ngaran,
         Liu’ Tiborias.
         2 Osuang lobuw minaid so Iyo so’ nokosiou-o nu koiran-iran pinuwaal Niyo momali’ nu
         lobuw morosakit.
         3 -
         4 Iya ono, oduruk-o puromi-romian Paska nu lobuw Yaudi. Tumidongo yo si Yisus om mompomaid
         Niyo ri so ido bulud, om mogomo yo.
         5 Siowi Niyo pililiwut Niyo ri su osuang lobuw lumoga’. Indadi, mutongaro yo sono Iyo
         so si Pilipus nu, “Siombo gaam pomolian toko nu ingkookan muuma’ ipookan so ongo lobuw
         oono?” koo.
         6 (Minutangar Iyo soko iri monginam so si Pilipus, ampa noilaan-o Niyo onu waalon Niyo.)
         7 Sumombuto yo si Pilipus nu, “Insan orogo ya duo naatus siin pirok nu baang-baang,
         dai ya okanid lobuw oono pudi soro sombotuan-a,” koo.
         8 Mutongaro yo si Andrias, sulod ni Simun Pitrus, ido po mompomaid ni Yisus, nu,
         9 “Ido lolaing tuui kibaang-baang limo nowatu om duo nokayu pait, nga onu yo ka kosudaan
         nu ono ong soko ono kosampuw nu lobuw?” koo.
         10 Tongaro yo Niyo mompomaid Niyo ri nu, “Suuo muyu yo nosiro poogom,” koo. (Dii oguwun
         korikutan.) Indadi mogomo yo lobuw suang iiri so rikut-i. Koosampuw nosiro kiro-kiro
         limo noribu kokusoyan.
         11 Olapo yo Niyo baang-baang-i om mongunsopoto yo so Kinoringan, om suuo yo Niyo mompomaid
         Niyo ri potayad-tayad so lobuw-i. Soko iri ya gama’ Niyo nu pait-i, om kiawi’ lobuw-i
         nga minongokan-o sono sampai nowasug.
         12 Nowosugan-o po lobuw suang-i, tongaro yo ni Yisus mompomaid Niyo ri nu, “Impugo muyu
         yo kiawi’ olu’-olu’ no, om kodi muyu yo odai pudi sabat-a,” koo.
         13 Impugo yo nu mompomaid ni Yisus olu’-olu’ ri, nokoponu’ po opulu om duo podaka.
         14 Nosiou-o po nu lobuw-i winaal ni Yisus koiran-iran iiri, mutongaro yo nosiro nu,
         “Bana-bana ya nu Iyo yo Poo’abar nu Kinoringan sinuu’ lumoga’ so wonuo tu,” koo.
         15 Pagka noilaan ni Yisus padu-padu nosiro nu sosogan Iyo sumiliw nu raja, mulaiwo yo
         sono Iyo mian so bulud.
         16 Awi-awi ri po, sumondoto yo mompomaid ni Yisus so liu’ ri.
         17 Sumokoyo yo nosiro so alud muripau so Kapornaum, nga ololong-o dai po kologa’-loga’
         si Yisus dii so nosiro.
         18 Muoso yo nu opogon om lumubak-o su gumbang.
         19 Kiro-kiro opat intawa limo nokilumitor kinogowan nosiro, milok po om nosiou-o nosiro
         si Yisus mompanou so kulit nu sungoi-i sundur dii so nosiro. Linumaa’ sono sobana
         nosiro,
         20 nga mutongaro yo Iyo nu, “Ikod kou kilaa’! Si Yisus Aku ya itu,” koo.
         21 Pinosakoi nai’ Iyo nosiro, om nokodudul-o sono so loga’an nosiro ri.
         22 Susuab-i, dii-dii po lobuw pinookan ni Yisus so diipau-i. Noilaan nosiro nu ido-ido
         ya alud, iri sinokoyan nu mompomaid ni Yisus om dai ya nokowaid Iyo so nosiro muripau.
         23 Kuwai yo sono tinu-tinu alud sinokoyan nu lobuw linumoga’ kiat so Tiborias dumudul
         so obi’ nu pinongunsopotan ni Yisus so Kinoringan nu baang-baang nipookan so lobuw
         suang iiri.
         24 Pagka noilaan-o nosiro nu d’ado ya dii si Yisus om mompomaid Niyo ri, sumokoyo yo
         sono nosiro so alud iiri om muripawo yo so Kapornaum modium so Iyo.
         25 Nosambat-o po nosiro si Yisus so sondipawon nu liu’ ri, duato yo Iyo nosiro nu, “Oo
         Guru, sombiya loga’ Mu tuui?” koo.
         26 Sumombuto yo Iyo nu, “Bana ya tongaron Ku iitu nu, okon-a ko ono su kopodiuman muyu
         so Aku om moingin mongoorati nu koiran-iran winaal Ku iiri, nga suat-a so notopodan
         kou mongokan nu baang-baang-i.
         27 Ikod kou yo pogkari’-kari’ modium nu ingkookan nu osikap-a munos, nga pogkari’-kari’
         kou yo modium nu ingkookan dai munos om koponaak nu kowiawan obana om musingkolaid.
         Aku, Anak nu Riniba su monaak nu ingkookan oono so kou, so’ tinaakan Aku nu Kinoringan
         nu kuasa monaak nu kowiawan oono,” koo.
         28 Mongoduato po nosiro so Iyo nu, “Onu ka mupatut goma’on mai su’ kopomaal kai nu onu
         yo po koinginan nu Kinoringan?” koo.
         29 Sumombuto yo si Yisus nu, “Itu yo su koinginan nu Kinoringan waalon muyu, ono yo
         poimaid kou yo so Aku, ono sinuu’ nu Niyo no,” koo.
         30 Mongoduato po nosiro so Iyo nu, “Onu ka nu koiran-iran waalon Mu pounayan mai poimaid
         so Ikau?
         31 Odu aki mai ri nokookan nu maana so padang pantai, soko iri nokosurat so Buuk nu
         Kinoringan nu, ‘Tinaakan Niyo nosiro nu ingkookan kiat so surga,’ koo ri.” koo nosiro.
         32 Mutongaro yo si Yisus nu, “Bana ya tongaron Ku iitu nu, okon-a ko si Musa su minonaak
         nu ingkookan kiat so surga, nga Amo Ku no yo su minonaak nu ono. Om monaak po Iyo
         koimbagu nu ingkookan sobana kiat so surga.
         33 So’ ingkookan nitaak nu Kinoringan-o, Iyo yo ono linumoga’ kiat so surga no om monaak
         nu kowiawan so lobuw so wonuo tu,” koo.
         34 Mutongaro yo nosiro nu, “Oo Tuan, taaki kai yo dadan nu ingkookan oono,” koo.
         35 Sumombuto yo Iyo nu, “Aku yo su ingkookan kowiau. Isai poimaid so Aku, dai yo witilon
         om lugangon koimbagu.
         36 Nga soko tinangar Ku so kou ri nu, nosiou muyu yo pona Aku, dai kou ya poimaid.
         37 Kiawi’ lobuw nitaak ni Amo Ku so Aku no, nosiro yo su poimaid so Aku, om isai poimaid,
         torima’on Ku ya.
         38 Tomod Ku yo po lumoga’ kiat so surga, okon ko momaal nu koinginan Ku kondiri, nga
         momaal nu koinginan ni Amo Ku, ono minonuu’ so Aku no.
         39 Itu yo koinginan Niyo, ono yo subai d’ado ido oliong so kiawi’ lobuw nitaak Niyo
         so Aku no, ala’ nai’ luli’an Ku nosiro ong pongoowi’an-o nu wonuo tu.
         40 Koinginan-o po ni Amo Ku, kiawi’ lobuw poimaid so Aku taakan nu kowiawan musingkolaid,
         om luli’an Ku nosiro ong pongoowi’an-o nu wonuo tu,” koo.
         41 Tumimpuun-o sono lobuw Yaudi ri murung-burung mutangar nu oraai suat so si Yisus
         so’ minutangar Iyo nu, “Aku yo su ingkookan minuntiba kiat so surga,” koo.
         42 Mutongaro yo nosiro nu, “Okon-a ka ko Iyo yo su si Yisus, anak ni Yusup. Otondu’an
         mai ya ino amo Niyo. Nokuro su mutangar Iyo nu linumoga’ Iyo kiat so surga?” koo.
         43 Mutongaro yo sono si Yisus nu, “Ikod kou puburung-burung nu soko ono.
         44 D’ado ido poimaid so Aku, ong okon-a ko si Amo Ku, ono minonuu’ so Aku no su mongurug
         so iyo poimaid so Aku. Om isai poimaid so Aku, luli’an Ku ong pongoowi’an-o nu wonuo
         tu.
         45 Nokosurat-o so buuk nu ongo poo’abar nu Kinoringan gulu ri nu, ‘Kiawi’ lobuw tudukan
         nu Kinoringan,’ koo ri. Indadi kiawi’ lobuw iri mongimaid nu pontudukan nu Amo Ku
         Kinoringan, poimaid po so Aku.
         46 Nga okon-a ko koorotian nu kuwai lobuw nokosiou so si Amo Ku. Ido-ido Aku ya, iri
         sinuu’ nu Kinoringan, su nokosiou-o so Iyo.
         47 Bana ya tongaron ku iitu nu, isai poimaid, taakan nu kowiawan musingkolaid.
         48 Aku yo su ingkookan kowiau.
         49 Nokookan-o odu aki muyu ri nu maana so padang pantai, nga minatoi-a nosiro.
         50 Nga suat so ingkookan kiat so surga oono, isai kookan nu ono, miau musingkolaid.
         51 Aku yo su ingkookan kiat so surga kowiau musingkolaid. Isai kookan nu ingkookan oono,
         miau musingkolaid. Ingkookan nitaak Ku no, ono yo koyuwan Ku tu, nitaak Ku so lobuw
         so wonuo tu su’ miau nosiro musingkolaid,” koo.
         52 Mudodoowaa ya sono lobuw Yaudi ri nu norongou tinangar ni Yisus nu, “Onu koo ka Iyo
         potaak nu koyuwan Niyo no okanon toko?” koo nosiro.
         53 Mutongaro yo si Yisus nu, “Bana ya tongaron Ku iitu nu, bang dai kou mongokan nu
         onsi nu koyuwan Ku tu, om monginum nu raa’ Ku no, d’ado kowiawan muyu musingkolaid.
         54 Isai mongokan nu onsi nu koyuwan Ku om monginum nu raa’ Ku no, taakan nu kowiawan
         musingkolaid, om luli’an Ku iyo ong pongoowi’an-o nu wonuo tu,
         55 so’ onsi Ku tu yo su ingkookan obana, om raa’ Ku tu yo su iinumon obana.
         56 Isai mongokan nu onsi Ku om monginum nu raa’ Ku, kopuido kowiawan niyo so Aku om
         kowiawan Ku kopuido so iyo.
         57 Amo Ku, iri minonuu’ so Aku, miau musingkolaid, om Aku nga soko ono ya. Om lobuw
         mongokan nu onsi Ku no, nga miau-a musingkolaid so’ taakan Ku iyo nu kowiawan musingkolaid.
         58 Itu yo su ingkookan kiat so surga. Okon ko soko ingkookan inokan nu odu aki muyu
         ri so’ nookan pona nosiro iri, minatoi-a nosiro. Isai kookan nu ingkookan kiat so
         surga oono, miau musingkolaid,” koo si Yisus.
         59 Kiawi’ oono tinangar ni Yisus nu laid Niyo montuduk so waloi sosombooyangan so Kapornaum.
         60 Norongou-o po nu mompomaid ni Yisus totongaron Niyo iiri, mutongaro yo nosiro nu,
         “Orogon sobana pontudukan Niyo no. Isai ka su koorati nu ono?” koo.
         61 Noilaan-o ni Yisus nu minuburung-burung mompomaid Niyo ri suat so totongaron Niyo
         ri, indadi mutongaro yo sono Iyo nu, “Bang opula’-pula’an kou nu totongaron Ku iiri,
         62 makin po ong osiou muyu Aku, Anak nu Riniba, kokaton muli’ so inungkiaton Ku ri.
         63 Rongowo muyu yo! Bang mutangar Aku nu mongokan nu onsi Ku om monginum nu raa’ Ku,
         koorotian kotorima’ nu Atod nu Kinoringan. Powiau-o po nu lobuw tu, Atod nu Kinoringan,
         om okon ko kiat so lobuw. Pinutangar Ku iiri kiat so Atod nu Kinoringan om koponaak
         nu kowiawan musingkolaid,
         64 nga tinu-tinu so kou dai poimaid,” koo. (Noilaan-o laid ni Yisus ong isai su poimaid
         om isai su monindoraai so Iyo ong wagu.)
         65 Mutongaro po Iyo nu, “Ono yo ko’ pokoiloon Ku kou nu d’ado lobuw poimaid so Aku ong
         okon-a ko lila’ ni Amo Ku Kinoringan,” koo.
         66 Kiat nu iri osuang sono mompomaid Niyo minulaiw, om dai yo maid so Iyo.
         67 Duato yo sono Niyo opulu om duo mompomaid Niyo ri nu, “Kou pona bo gaam nga mulaiw-a
         kiat tuui so Aku?” koo.
         68 Sumombuto yo si Simun Pitrus nu, “Oo Tuhan, isai po ka otoop waidon mai? Tinongaran
         Mu no yo su monaak nu kowiawan musingkolaid.
         69 Poimaid kai yo sobana nu Ikau-o su sinuu’ nu Kinoringan,” koo.
         70 Sumombuto yo Iyo nu, “Aku ya su minomili’ so kou, opulu om duo, nga ido koyuwan so
         kou mugogoma’on suat so Wowaidon nu Moinat,” koo.
         71 Kinuan-o po Niyo nu tangar Niyo iiri si Yudas, anak ni Simun Iskariut. Mompomaid
         pona iyo ni Yisus, nga iyo ya su mongimpolanu mongindoraai so Iyo.

1 Nopupus iri, miano yo si Yisus so Galilia musimpanou. Dai Iyo moingin musimpanou
         so Yudia so’ pokipopotoyan Iyo nu wowaidon nu lobuw Yaudi ri.
         2 Iya iiri, oduruk-o puromi-romian nu lobuw Yaudi, nu Rami-Rami Mubosalag.
         3 Tongaro yo sono Iyo nu kosusulodan Niyo ri nu, “Owarong po mian Ko so Yudia, su’
         kosiou-a pudi lobuw dii nu koiran-iran waalon Mu no.
         4 Dai musuat ong posusut lobuw nu onu-onu waalon niyo ong moingin iyo obantug. Bang
         momaal Ko nu koiran-iran, subai niposiou Mu ya so lobuw suang,” koo.
         5 (Insan kosusulodan-a Niyo ri, dai ya nopoimaid so Iyo.)
         6 Sumombuto yo si Yisus nu, “Dai po nologa’ iya pululi’an Ku dii, nga bang kou sombiya-biya
         ya.
         7 Dai ya rumoraayan so kou lobuw dai poimaid so Aku no, nga bang Aku, rumoraayan nosiro
         so’ kiat so pontudukan Ku no, noilaan-o sono nosiro nu oraai gogoma’on nosiro no.
         8 Ian kou ya so rami-rami oono. Dai ya ong Aku mian so’ dai po nologa’ pululi’an Ku
         dii,” koo si Yisus.
         9 Notangar-o po Niyo soko iri, mogolo yo Iyo so Galilia.
         10 Nokoungkayas-o po kosusulodan Niyo ri mian so rami-rami ri, sumusuuto yo si Yisus
         ido-ido su’ dai oimpa’an nu lobuw suang.
         11 Laid nu rami-rami iiri, diumo yo Iyo nu wowaidon nu lobuw Yaudi ri om mududuato yo
         nu, “Siombo gaam Iyo,” koo.
         12 Osuang sono lobuw muburung-burung suat so Iyo. Kuwai mutangar nu, “Lobuw owarong-a
         Iyo,” koo, nga kuwai ya mutangar nu, “Dai! Iyo yo po moongaakal,” koo.
         13 Nga d’ado ido kooku’ poimbosang mutangar suat so Iyo, so’ lumaa’ nosiro nu wowaidon
         nu lobuw Yaudi ri.
         14 Mintonga’ yo rami-rami ri, mosuwo yo si Yisus so natad nu Waloi Maayo nu Kinoringan
         montuduk.
         15 Noiranan sono wowaidon nu lobuw Yaudi ri om mutongaro yo nu, “Siombo gaam kinoguru’an
         nu lobuw iitu no nu ono? Dai ya boto insan notudukan Iyo nu tinongaran nu Kinoringan,”
         koo.
         16 Sumombuto yo Iyo nu, “Nituduk Ku yo po iitu okon ko pontudukan Ku kondiri, nga kiat
         so Kinoringan, ono minonuu’ so Aku no.
         17 Isai momaal nu koinginan nu Kinoringan, iyo yo su koilo nu pontudukan Ku iitu nu
         kiat so Kinoringan intawa kiat so Aku kondiri.
         18 Isai montuduk kiat so pomikiran niyo, mokibontugon-a, nga isai yo po mokibontugon
         nu minonuu’ so iyo, opongoorapan om dai mongaakal.
         19 Tinudukan kou yo ni Musa nu Ukum, nga d’ado ido so kou mongowaid nu ono so’ pokipopotoyan
         muyu Aku,” koo.
         20 Sumombuto yo ongo lobuw-i nu, “Mulou Ko! Isai ka su mokipopomatoi so Ikau?” koo.
         21 Sumombuto yo Iyo nu, “Ido-ido ya koiran-iran winaal Ku nu Runat Pongintoronan om
         noiranan kou yo sono nu iri.
         22 Sinuu’ kou ni Musa musunat, om insan Runat Pongintoronan-a, monunat kou ya. Sobana
         yo, sunat oono okon-a ko kiat so si Musa, nga odu aki muyu gulu ri su minongowaal
         nu soko ono.
         23 Bang monunat kou nu lolaing so Runat Pongintoronan tayon ong kopongowaid nu Ukum
         ni Musa suat so sunat, nokuro su mungot kou nu momali’ Aku so Runat Pongintoronan?
         24 Ikod kou yo ponginsala’ nu lobuw ong dai muyu oudio po laid onu su obana om dai obana,”
         koo si Yisus.
         25 Nopupus iri, kuwai sono lobuw wokon so Yirusalim minutangar nu, “Okon ka ko si Yisus-o
         padu nosiro potoyon-i?
         26 Siowi muyu bo nga mundii-dii Iyo mutangar so lobuw suang om d’ado ya poingkoyod so
         Iyo. Kalu noilaan-o nosiro nu Iyo yo su Raja Nijanji nu Kinoringan.
         27 Nga bang kologa’ yo Raja Nijanji nu Kinoringan, d’ado ido koilo ong siombo inungkiaton
         Niyo, nga Lobuw iitu, noilaan toko ya inungkiaton Niyo,” koo.
         28 Laid ni Yisus montuduk so Waloi Maayo nu Kinoringan, linumuap-a Iyo mongoduat so
         nosiro nu, “Bana ka nu otondu’an muyu ong isai Aku, om oilaan muyu ong siombo inungkiaton
         Ku? Okon-a ko konia Ku lumoga’, nga konia nu minonuu’ so Aku no om opongoorapan Iyo,
         nga dai muyu Iyo otondu’an.
         29 Aku yo su kotondu’ so Iyo, so’ Iyo yo su minonuu’ so Aku om nai yo so Iyo inungkiaton
         Ku,” koo.
         30 Pinokiookoman sono Iyo nu wowaidon nu lobuw Yaudi ri, nga d’ado ido kooku’ so nosiro
         mongkuyut so Iyo so’ okon po ko lila’ nu Kinoringan.
         31 Osuang so nosiro poimaid sono so Iyo, om mutangar nu, “Bang kologa’ Raja Nijanji
         nu Kinoringan, kaalib ka koiran-iran waalon Niyo ko’ koiran-iran winaal nu lobuw iitu?”
         koo.
         32 Norongou-a nu lobuw Parisi ri pinuburung-burungan nu lobuw suang-i suat so si Yisus.
         Indadi, monuuo yo nosiro om wowaidon nu imam-i tinu-tinu moongipat so Waloi Maayo
         nu Kinoringan mongaakom so Iyo.
         33 Nga mutongaro yo si Yisus nu, “Sontagal Aku po itu mido-ido so kou. Opupus ono muli’
         Aku yo so Kinoringan, iri minonuu’ so Aku ri.
         34 Modium kou ya so Aku, nga dai muyu Aku osambat, so’ dai kou kologa’ so pinolakan
         Ku no,” koo.
         35 Mutongar-tongaro yo sono wowaidon nu lobuw Yaudi ri nu, “Siombo gaam ianan Niyo su
         dai toko Iyo osambat? Mian ka Iyo so bandar wokon pinolakan nu lobuw okon ko Yaudi
         montuduk so nosiro?
         36 Onu ka orati nu tangar Niyo nu, diumon toko pona Iyo nga dai toko ya osambat, om
         dai toko ologa’ pinolakan Niyo no?” koo.
         37 Runat kopupusan om oogot so rami-rami iiri, mundiio yo si Yisus om lumuapo yo nu,
         “Isai lugangon, lumoga’ ya tuui so Aku monginum.
         38 Soko itu yo tinangar so Buuk nu Kinoringan suat so Aku nu, ‘Isai poimaid so Aku,
         kuwai sono lumuyu’ sungoi koponaak nu kowiawan kiat so inawo niyo no,’ koo ri,” koo
         si Yisus.
         39 Orati nu tinangar Niyo iiri, suat so Atod nu Kinoringan otorima’ nu lobuw poimaid
         so Iyo no. Iya oono, dai po nokotaak Atod nu Kinoringan, so’ dai po nokopululi’ si
         Yisus so surga.
         40 Osuang lobuw nokorongou nu pinutangar ni Yisus iiri, om kuwai so nosiro mutangar
         nu, “Bana ya nu Iyo yo su poo’abar nu Kinoringan,” koo.
         41 Wokon-i mutangar nu, “Iyo yo su Raja Nijanji nu Kinoringan,” koo. Nga kuwai ya mutangar
         nu, “Okon-a ko ungkiat so Galilia Raja Nijanji nu Kinoringan,
         42 so’ nokosurat-o so Buuk nu Kinoringan nu, Raja Nijanji nu Kinoringan oono, solusuk
         ni Raja Daud, om puonakon so Baitlahim so polak ni Daud gulu ri,” koo.
         43 Indadi, tumugulo sono lobuw-i musosagka’ suat so si Yisus.
         44 Kuwai mokipopongaakom so Iyo, nga d’ado nokooku’ mongkuyut so Iyo.
         45 Nokopululi’ yo po ongo moongipat nu Waloi Maayo nu Kinoringan, iri sinuu’ popongaakom
         so si Yisus, duato yo nosiro nu wowaidon nu imam om lobuw Parisi ri nu, “Nokuro su
         dai muyu inowit Iyo tuui?” koo.
         46 Sumombuto yo nosiro nu, “Atuuk! Moilo sobana Iyo. D’ado ido koinong nu koo’ilo Niyo
         montuduk,” koo.
         47 Sumombuto yo lobuw Parisi ri nu, “Kou pona bo gaam nga nopalid-a Niyo.
         48 D’ado po ido wowaidon toko intawa toko lobuw Parisi poimaid so Iyo.
         49 Nga lobuw suang iitu nopoimaid so Iyo dai koilo nu Ukum ni Musa, indadi ukumon nosiro
         nu Kinoringan,” koo.
         50 Mutongaro yo si Nikudimus, lobuw Parisi baya’ sinumambat so si Yisus nu,
         51 “Mongowaid nu Ukum toko, dai kowasa mongukum nu lobuw ong dai po oudio nu kisala’
         ko’ d’ado ya,” koo
         52 Sumombuto yo nosiro nu, “Tumapan ko bo gaam so Iyo inong mu lobuw Galilia. Bosaa
         ya so Buuk nu Kinoringan ong kuwai ka poo’abar nu Kinoringan lumoga’ kiat so Galilia
         ko’ d’ado,” koo. [
         53 Indadi dai ya sono inakom nosiro si Yisus, om mulio yo nosiro ido soido,

1 nga si Yisus minian so Bulud Jaitun.
         2 Susuab-i, miano yo Iyo so Waloi Maayo nu Kinoringan, om osuang lobuw linumoga’ dii
         so Iyo. Mogomo yo Iyo montuduk so nosiro.
         3 Laid Niyo montuduk-i, lumogaa yo moomontuduk nu Ukum om lobuw Parisi ri dii so Iyo
         minongowit nu woinoi nosunsungan lumapa’. Suuo yo iyo nosiro poundii so tiningkuangon
         nu lobuw suang-i,
         4 om mutongaro yo nosiro so si Yisus nu, “Oo Guru, woinoi yo po iitu nosunsungan lumapa’.
         5 Nokosurat so Ukum ni Musa nu, woinoi soko itu subai pilayon nu watu sampai matoi,
         nga onu koo ka ong Ikau?” koo.
         6 Minongoduat nosiro soko iri pounayan nosiro monginsala’ so Iyo, nga tumukuo yo Iyo
         monurat so tana’ nu tontuduk Niyo ri.
         7 Pagka opusou nosiro mongoduat, yumongago yo Iyo om mutongaro yo so nosiro nu, “Isai
         so kou d’ado koraayan, iyo yo su mogulu momilai nu woinoi oono nu watu,” koo.
         8 Nopupus Iyo mutangar nu iri, tumukuo yo Iyo koimbagu om monurato yo so tana’ ri.
         9 Norongou-o po nosiro tinangar Niyo iiri, mulaiwo yo nosiro kiat dii soro ido-ido,
         gulu po ongo tutuo ri. Indadi Iyo po sono om woinoi-i dii.
         10 Yumongago yo si Yisus om tongaro yo woinoi-i nu, “Siombo yo ka nosiro? D’ado ya ka
         ido so nosiro minongukum so ikau?” koo.
         11 Sumombuto yo woinoi-i nu, “D’ado ya Tuan,” koo. “Oo. Aku nga dai ya mongukum so ikau.
         Panou-o om ikod-o sono pomaal nu koraayan,” koo si Yisus.]
         12 Mutongaro yo koimbagu si Yisus so lobuw suang-i nu, “Aku yo su onawau so wonuo tu,
         mongonawau nu pomikiran nu lobuw. Isai poimaid so Aku, dai yo sono otuong pomikiran
         niyo, so’ nonowawan Ku yo nu onawau koponaak nu kowiawan musingkolaid,” koo.
         13 Mutongaro yo lobuw Parisi ri so Iyo nu, “Pointolang Ko suat so kowiawan Mu, nga tinangar
         Mu oono dai obana,” koo.
         14 Sumombuto yo Iyo nu, “Pointolang Aku pona suat so kowiawan Ku, nga obana ya tinangar
         Ku no so’ oilaan Ku ya nu siombo inungkiaton Ku, om siombo sundur Ku.
         15 Mongukum kou nu lobuw, mongowaid nu poongukum nu lobuw, nga dai Aku ya mongukum nu
         soko poongukum muyu.
         16 Bang mongukum Aku nu lobuw, pongukuman Ku oono ooluk, so’ okon-a ko ido-ido Aku mongukum
         nga mutabang kai si Amo Ku Kinoringan, ono minonuu’ so Aku no.
         17 Nokosurat-o so Buuk nu Kinoringan nu, bang muinong iri niintolang nu duo koyuwan,
         obana ya niintolang oono.
         18 Soko ono Aku ya pointolang suat so Aku kondiri, om si Amo Ku, ono minonuu’ so Aku
         no, nga pointolang-a suat so Aku,” koo.
         19 Mongoduato yo nosiro nu, “Siombo ka si Amo Mu?” koo. Sumombuto yo Iyo nu, “Dai kou
         kotondu’ so Aku om so si Amo Ku. Bang otondu’an muyu Aku, otondu’an muyu ya si Amo
         Ku,” koo.
         20 Tinangar kiawi’ iitu ni Yisus nu pinontudukan Niyo so Waloi Maayo nu Kinoringan,
         so obi’ nu poongimpugan nu siin-i, nga d’ado ya minongaakom so Iyo, so’ okon po ko
         lila’ nu Kinoringan.
         21 Mutongaro po si Yisus so nosiro nu, “Olaiwan Ku kou om diumon muyu sono Aku. Nga,
         matoi kou so koraayan muyu, om dai kou kologa’ so ianan Ku no,” koo.
         22 Mutongaro yo lobuw Yaudi ri nu, “Musimpatoi bo gaam Iyo, so’ dai kou kologa’ so kologa’an
         Ku no, koo ati Iyo,” koo nosiro.
         23 Mutongaro yo si Yisus nu, “Kou yo po ungkiat-a so wonuo tu, nga Aku ungkiat so surga.
         24 Ono yo ko’ mutangar Aku so kou nu matoi kou so koraayan muyu, om tantu yo nu matoi
         kou so koraayan muyu ong dai kou poimaid nu Aku yo iri paawon nu Kuwai Aku Dadan,
         koo ri,” koo si Yisus.
         25 Mongoduato yo nosiro nu, “Isai Ko ka?” koo. Sumombuto yo si Yisus nu, “Aku yo iri
         tinuturan Ku so kou kiat nu togna ri.
         26 Osuang po tuturanon Ku so kou suat so gogoma’on muyu ongo roraai. Tuturanon Ku oono
         okon ko kiat so pomikiran Ku kondiri, nga kiat so minonuu’ so Aku nu opongoorapan-o,
         om nituturan Ku so lobuw onu yo po norongou Ku kiat so Iyo,” koo.
         27 Dai nosiro noorotian nu kuanon-o po ni Yisus nga Kinoringan, Amo Niyo.
         28 Pagka soko iri, mutongaro yo si Yisus so nosiro nu, “Bang osalib muyu yo Aku, Anak
         nu Riniba, oilaan muyu ya sono nu Aku yo Raja Nijanji nu Kinoringan, om oilaan muyu
         nu onu yo po pinuwaal Ku no, okon ko maid nu koinginan Ku kondiri, sondiang ko mutangar
         Aku nu onu yo po nituduk so Aku ni Amo Ku Kinoringan.
         29 Iyo, ono minonuu’ so Aku no mido-ido so Aku, om dai Aku niogol Niyo so’ dadan Aku
         ya mugogoma’on nu onu yo po koinsanang so Iyo,” koo.
         30 Nokoputangar si Yisus soko iri, osuang sono lobuw nopoimaid so Iyo.
         31 Mutongaro yo si Yisus so lobuw Yaudi musimpoimaid-poimaid so Iyo ri nu, “Bang tumotog
         kou mongowaid nu pontudukan Ku no, bana-bana ya nu mompomaid Ku kou.
         32 Koilo kou nu pontudukan nu obana suat so Kinoringan, om ono yo su polabus so kou,”
         koo.
         33 Mutongaro yo nosiro nu, “Kai yo po solusuk ni Abraham. Dai po insan nouripon kai
         nu isai yo po. Onu ka orati nu tinangar Mu nu polabus so kou, k’ikau-o?” koo nosiro.
         34 Mutongaro yo si Yisus nu, “Bana ya tongaron Ku iitu nu isai yo po momaal nu koraayan,
         lobuw oono uripon nu koraayan.
         35 Uripon-o yo po dai ya otatap so waloi nu tuan niyo no. Nga bang anak nu tuan-o, otatap-a
         molak nai.
         36 Bang Aku, Anak nu Kinoringan su polabus so kou, bana ya nu kolabus kou.
         37 Oilaan Ku ya nu solusuk kou ni Abraham, nga muupakat kou ya momatoi so Aku, so’ dai
         kou poimaid nu pontudukan Ku no.
         38 Ombo yo po norongou Ku so si Amo Ku Kinoringan, ono yo su tuturanon Ku. Nga kou momaal
         nu onu yo po nituduk nu amo muyu,” koo.
         39 Sumombuto yo nosiro nu, “Amo mai yo po si Abraham,” koo. Mutongaro yo si Yisus nu,
         “Bang bana nu anak kou ni Abraham, waalon muyu ya onu yo po winaal niyo.
         40 Goma’on Ku yo po nga paabar so kou nu pontudukan obana kiat so Kinoringan, nga pokipopotoyan
         muyu nai’ Aku. Okon-a ko soko ono ong si Abraham.
         41 Onu yo po waalon nu amo muyu nu gulu ri, ono ya su waalon muyu,” koo si Yisus. Sumombuto
         yo nosiro nu, “Ido-ido ya Amo mai, ono yo Kinoringan, om inonakan Niyo bana kai. Okon-a
         ko pungou,” koo nosiro.
         42 Mutongaro yo si Yisus so nosiro nu, “Bang bana nu Kinoringan-o su Amo muyu, somodan
         muyu ya Aku, so’ linumoga’ Aku kiat so Kinoringan om okon-a ko konia ku lumoga’ tuui,
         nga Iyo yo minonuu’ so Aku.
         43 Ono yo ko’ dai kou koorati nu totongaron Ku no, so’ dai kou mongimaid nu pontudukan
         Ku.
         44 Wowaidon nu Moinat-o yo su amo muyu om mongowaid kou nu koinginan niyo. Kiat-a nu
         togna Wowaidon nu Moinat oono su moomatoi. Dai iyo insan mongowaid nu onu ya obana.
         Koduung mutangar iyo, owudut-a kiawi’ so’ ono yo kogoyaan niyo kiat nu togna, om iyo
         yo su impuunon nu wudut.
         45 Nga Aku yo po mutangar nu onu ya obana. Ono yo ko’ dai kou poimaid so Aku.
         46 D’ado ido so kou kopongintolang nu kikoraayan Aku. Pudi pona pointolang Aku nu onu
         ya obana, dai kou ya poimaid.
         47 Isai yo po ungkiat so Kinoringan, mongowaid nu totongaron Niyo. Nga kou yo po okon
         ko ungkiat so Kinoringan. Ono yo ko’ dai kou mongimaid so Iyo,” koo si Yisus.
         48 Sumombuto yo wowaidon nu lobuw Yaudi ri nu, “Bana ya tongaron mai no nu Ikau-o po
         lobuw Samaria sinorungan nu moinat,” koo.
         49 Sumombuto yo si Yisus nu, “Okon-a ko sinorungan Aku nu moinat. Mongorumat Aku so
         si Amo Ku Kinoringan, nga mongimpii’an kou so Aku.
         50 Dai ya su mokiorumaton, nga kuwai ido moingin ong orumaton Aku nu lobuw, om Iyo yo
         su pointolang nu obana Aku.
         51 Bana ya totongaron Ku so kou iitu nu, isai mongimaid nu totongaron Ku, dai matoi
         musingkolaid,” koo si Yisus.
         52 Mutongaro yo nosiro so Iyo nu, “Noilaan mai yo sono nu bana ya nu sinorungan Ko nu
         moinat. Minatoi-a pudi si Abraham om ongo poo’abar nu Kinoringan gulu ri, nga ong
         Ikau mutangar Ko nu, isai yo po mongimaid nu tinongaran Mu no, dai matoi.
         53 Bang minatoi-o si Abraham, aki rumpungan mai ri, om ongo poo’abar nu Kinoringan-i,
         isai Ko ka itu? Kaalib Ko po ka so si Abraham?” koo.
         54 Sumombuto yo Iyo nu, “Bang mokiorumaton Aku, d’ado ya kogunaan nu ono. Amo Ku no
         yo su mongorumat so Aku, ono Kinoringan mai koo kou no,
         55 ampa dai muyu otondu’an Iyo. Nga otondu’an Ku ya Iyo. Bang mutangar Aku nu dai Aku
         kotondu’ so Iyo, kopomudut Aku soko kou. Nga otondu’an Ku ya Iyo om mongimaid-a nu
         totongaron Niyo.
         56 Aki rumpungan muyu si Abraham minurosiou nu runat kologa’an Ku om noilaan-o niyo
         nu lumoga’ Aku om nosudu’an sono iyo,” koo.
         57 Mutongaro yo nosiro so Iyo nu, “Umur Mu dai po kolimo nopulu toun. Onu ka kosiou-siou
         Mu so si Abraham?” koo.
         58 Sumombuto yo Iyo nu, “Bana ya tongaron Ku iitu nu, dai po nopuanak si Abraham, kuwai
         Aku yo,” koo.
         59 Momumpungo yo nu watu wowaidon nu lobuw Yaudi ri padu pomilai so si Yisus, nga sumusuto
         yo Iyo om mulaiwo yo kiat so Waloi Maayo nu Kinoringan-i.

1 Laid ni Yisus manou-panou-i, nokosambat Iyo nu lobuw bolou kiat kopuanak.
         2 Mongoduato yo mompomaid Niyo ri nu, “Oo Guru, isai ka su kikoraayan so nosiro, iyo
         kondiri ko’ ino amo niyo no sampai nobolou iyo kiat kopuanak?” koo.
         3 Sumombuto yo si Yisus nu, “Okon-a ko koraayan niyo kondiri intawa ino amo niyo, nga
         tayon ong kointolang kuasa nu Kinoringan so kowiawan niyo no.
         4 Laid nu onawau-o po, ono yo laid nu miau toko po, waalo toko po gogoma’on koinginan
         nu Kinoringan nisuu’ so Aku no, so’ bang awi yo, dai yo sono kopomaal nu ono.
         5 Laid nu tuui Aku po so wonuo tu, Aku yo su mongonawau nu pomikiran nu lobuw nu pontudukan
         Ku obana no,” koo.
         6 Nopupus-o po si Yisus mutangar, mongoduraa yo Iyo so tana’ ri, popugowulo yo Niyo
         tana’ ri om dura’ Niyo ri om piidi yo Niyo so mato nu lobuw bolou-i.
         7 Tongaro yo Niyo lobuw bolou-i nu, “Panou-o, muragup so Kulam Siluam,” koo. (Orati
         yo po nu Siluam so tangar Ibrani nga sinuu’.) Momponowo yo lobuw iiri muragup. Nokopululi’
         po iyo, kosiou-o sono iyo.
         8 Kiawi’ ombaloi niyo om lobuw obulit kosiou so iyo mokisodaka ri mutangar sono nu,
         “Okon ka ko iyo yo iri dadan mokisodaka ri?” koo.
         9 Kuwai yo mutangar nu, “Iyo yo ono,” koo, om kuwai ya mutangar nu, “Okon-a, lobuw
         iitu koogio ya nu buatan niyo ri,” koo. Nga kondiri ya nu lobuw iiri mutangar nu,
         “Aku yo iri,” koo.
         10 Duato yo iyo nosiro nu, “Onu nokopali’ nu mato mu no?” koo.
         11 Sumombuto yo iyo nu, “Iri lobuw ingoranan so si Yisus su nopopiid nu tana’ ginowulan
         nu dura’ Niyo ri so mato ku no, om minutangar nu, ‘Panou-o muragup so Kulam Siluam,’
         koo. Miano aku yo sono muragup. Nokopuragup aku po, kosiou aku yo sono,” koo.
         12 Mongoduato po nosiro nu, “Siombo ka lobuw oono,” koo. Sumombuto yo iyo nu, “Tou!”
         koo.
         13 -
         14 Pinomoli’an ni Yisus nu lobuw bolou iiri nokoiya yo nu Runat Pongintoronan. Indadi
         owito yo sono lobuw baya’ bolou iiri so ongo lobuw Parisi ri.
         15 Mongoduato po lobuw Parisi ri so iyo ong onu nokopali’ nu mato niyo ri. Sumombuto
         yo sono iyo nu, “Piniidan Niyo mato ku no nu tana’ ginowulan nu dura’, om minian aku
         yo muragup, om kosiou aku yo sono,” koo.
         16 Mutongaro yo tinu-tinu lobuw Parisi ri nu, “Dai mupatut nu ungkiat so Kinoringan
         lobuw oono, so’ dai Iyo mongowaid nu ukum suat so Runat Pongintoronan,” koo. Nga mutongaro
         yo lobuw iiri nu, “Bang lobuw kikoraayan, dai kopomaal nu koiran-iran soko ono,” koo.
         Minupipinig sono nosiro.
         17 Mongoduato po lobuw Parisi ri so lobuw-i nu, “Onu ka ponokodan mu suat so lobuw minomali’
         so ikau-i?” koo. Sumombuto yo iyo, “Iyo yo poo’abar nu Kinoringan,” koo.
         18 Nga dai ya poimaid wowaidon nu lobuw Yaudi ri nu nobolou iyo om kosiou sono. Indadi,
         paawo yo nosiro ino amo niyo ri,
         19 om duato yo nu, “Bana ka nu anak muyu itu, iri bolou kiat kopuanak-i? Nokuro su kosiou
         sono iyo?” koo.
         20 Sumombuto yo nosiro nu, “Ono-ono ya su oilaan mai, anak mai iyo, om bolou iyo kiat
         kopuanak.
         21 Nga dai mai ya moilaan ong nokuro su tinumungani ya iyo kosiou, om dai mai ya moilaan
         ong isai minomali’ so iyo. Duato muyu ya iyo. Pagka nosukod-o, moilo yo iyo sumambut,”
         koo.
         22 Soko iri sambut nosiro so’ lumaa’ nosiro nu wowaidon nu lobuw Yaudi ri. Minuupakat-o
         wowaidon-i nu isai yo po poimaid nu si Yisus-o Raja Nijanji nu Kinoringan, dai yo
         sono poosuwon so waloi sosombooyangan.
         23 Iri yo ko’ tinangar nu ino amo niyo ri nu, “Duato muyu ya iyo, so’ nosukod-o iyo,”
         koo.
         24 Paawo po nosiro lobuw iiri om tongaro yo nu, “Obari yo so tiningkuangon nu Kinoringan
         onu yo po obana. Oilaan mai nu lobuw iitu no kikoraayan,” koo.
         25 Sumombuto yo lobuw iiri nu, “Dai ku ya oilaan nu kikoraayan ka lobuw oono ko’ d’ado.
         Ono yo su oilaan ku, gulu ri bolou aku, nga kosiono kosiou aku yo sono,” koo.
         26 Mongoduato po nosiro nu, “Onu ka winaal Niyo so ikau su kosiou ko yo sono?” koo.
         27 Sumombuto yo iyo nu, “Notangar ku yo iri so kou nga dai muyu ya rinongou. Nokuro
         su ingguloton muyu po? Kou gaam nga moingin-a sumiliw nu mompomaid Niyo!” koo.
         28 Ungoti yo iyo nosiro om mutongaro yo nu, “Ikau-o bo ono mompomaid Niyo. Kai yo po
         mompomaid ni Musa.
         29 Oilaan mai nu si Musa yo su pinongodawan nu Kinoringan, nga lobuw oono dai mai oilaan
         ong siombo inungkiaton,” koo.
         30 Sumombuto yo lobuw iiri nu, “Oiranan aku sobana nu itu! Pudi pona kopomali’ si Yisus
         nu mato ku, nga dai muyu oilaan ong siombo inungkiaton Niyo.
         31 Oilaan toko nu dai rongowon nu Kinoringan lobuw kikoraayan. Ono yo su rongowon Niyo
         lobuw mongorumat so Iyo om momaal nu koinginan Niyo no.
         32 Kiat nu kinowongunan nu wonuo tu, d’ado po norongou nu kuwai lobuw kopomali’ nu lobuw
         bolou kiat kopuanak.
         33 Bang okon ko kiat so Kinoringan lobuw oono, dai Iyo kopomaal nu onu-onu ya,” koo.
         34 Sumombuto yo nosiro nu, “Kiat kopuanak so ikau, kikoraayan ko yo. Dai mutoop ong
         montuduk ko so kai!” koo. Indadi kiat nu iri dai yo sono pinaasuw iyo so waloi sosombooyangan.
         35 Norongou sono ni Yisus nu dai poosuwon nosiro lobuw baya’ bolou iiri so waloi sosombooyangan.
         Nosambat-o po Niyo lobuw iiri, tongaro yo Niyo nu, “Poimaid ko ya ka nu Anak nu Riniba?”
         koo.
         36 Sumombuto yo lobuw iiri nu, “Oo Tuan, obari yo ong isai Iyo su’ poimaid aku so Iyo,”
         koo.
         37 Sumombuto yo si Yisus nu, “Nosiou mu yo Iyo. Aku yo ono una’ mu mutangar-tangar-o,”
         koo.
         38 Sumombuto yo lobuw iiri nu, “Oo Tuhan, poimaid aku,” koo, om sumurukudo yo so tiningkuangon
         ni Yisus.
         39 Mutongaro yo si Yisus nu, “Tomod Ku yo po lumoga’ so wonuo tu nga mongukum nu lobuw.
         Isai obolou, kosiou sono, om isai kosiou, pobolowon Ku,” koo.
         40 Osuang lobuw Parisi nokorongou nu tinangar Niyo iiri. Mutongaro yo sono nosiro nu,
         “Ontaman Mu ka ong kai nga bolou-a?” koo nosiro.
         41 Sumombuto yo si Yisus nu, “Bang oilaan muyu nu obolou kou, d’ado ya koraayan muyu,
         nga pagka monokod kou nu kosiou kou ya, kakal-a kikoraayan kou,” koo si Yisus.

1 Mutongaro yo si Yisus nu, “Bana ya tongaron Ku so kou iitu nu, bang masuw lobuw so
         kandang nu dumba, om dai mimpolanu so pintu nga mindakod so pagar-o, lobuw oono moonakou
         om moonolod.
         2 Nga bang masuw lobuw so kandang om mimpolanu so pintu no, lobuw oono yo su moongipat
         nu dumba no.
         3 Sukaban iyo nu pintu nu lobuw minongipat nu kandang-o, om ongo dumba no nga kotondu’
         nu bongut niyo ong monogou iyo so nosiro polabus.
         4 Oowit-o po niyo lumabus ongo dumba no, mompanou iyo so pinoguluon, om ongo dumba
         no sumusuut so iyo so’ otondu’an-a nosiro bongut niyo no.
         5 Dai nosiro maid so lobuw sondiang, ala’ nai’ mulaiw so’ dai nosiro otondu’an bongut-o,”
         koo.
         6 Tinuturan ni Yisus salig-salig iitu so nosiro, nga dai noorotian ong onu kuanon Niyo.
         7 Indadi, mutongaro po si Yisus so nosiro nu, “Bana ya tongaron Ku so kou iitu nu,
         Aku yo su pintu nu ongo dumba Ku no.
         8 Kiawi’ nokopogulu so Aku lumoga’ ri, moonakou om moonolod, nga ongo dumba Ku, ono
         yo lobuw songapan Ku, dai maid so nosiro.
         9 Aku yo su pintu. Isai masuw mimpolanu tuui so Aku, osopulan iyo. Osanang iyo sono
         masuw lumabus om kooyang nu ingkookan.
         10 Tomod-o po nu moonakou lumoga’ nga monakou-a, momatoi om mongusiba’. Nga tomod Ku
         yo po lumoga’ tayon Ku ong kikowiawan nosiro, ono yo kowiawan d’ado kurang kabus musingkolaid.
         11 Aku yo su moongipat owarong, olila’ matoi suat so dumba Ku no.
         12 Lobuw kukumoraja nu okon-a ko moongipat intawa songapan nu dumba oono, mongolaiw
         nu dumba no koduung kosiou nu ingongansad lumoga’ monampo nu dumba om oboiasan-a sono
         nosiro.
         13 Mulaiw-a kukumoraja oono, so’ iyo yo po kumoraja ya suat so gaji om dai poduli’on
         niyo dumba no.

         15 Aku yo su moongipat owarong. Otondu’an Aku ni Amo Ku, om otondu’an Ku Iyo. Soko ono
         ya otondu’an Ku dumba Ku om nosiro nga kotondu’ so Aku, om olila’ Aku matoi suat so
         nosiro.
         16 Kuwai po dumba wokon songapan Ku ya, nga dai po nokowaid so baanan iitu. Nosiro nga
         owiton Ku ya om mongkinongou-a nu bongut Ku no, om osiliw nosiro nu sombaanan nu ido
         yo moongipat, ono yo Aku.
         17 Osamod si Amo so Aku so’ olila’ Aku matoi, om oilaan Ku nu miau Aku koimbagu.
         18 D’ado ido kopomatoi so Aku ong okon-a ko lila’ Ku. Nga Aku ya kondiri su olila’ matoi.
         Kikuasa Aku mokipatoi, om kikuasa Aku ya miau koimbagu. Ono yo su nipowaal ni Amo
         so Aku,” koo.
         19 Pagka minutangar si Yisus soko iri, musosongkiwalo yo sono lobuw Yaudi ri.
         20 Osuang minutangar nu, “Sinorungan Iyo nu moinat! Mulou Iyo! Nokuro su rongowon muyu
         Iyo?” koo.
         21 Nga kuwai ya mutangar nu, “Okon-a ko soko ono totongaron ong lobuw sinorungan nu
         moinat. Kopomali’ ka moinat-o nu lobuw bolou?” koo.
         22 Runat nu Rami-Rami Pongoondoman nu Pinongorosmian nu Waloi Maayo nu Kinoringan so
         Yirusalim, inabu yo nu kodarun.
         23 Minanou-panou sono si Yisus so tontong ingoranan nu Pontaan ni Salumu so natad nu
         Waloi Maayo nu Kinoringan-i.
         24 Muimpugo yo sono wowaidon nu lobuw Yaudi ri so pililiwut Niyo ri om mutongaro yo
         nu, “Komuro po ka kolaid dai Ko pokoilo so kai ong isai Ko? Bontolo yo paabar so kai
         ong Ikau-o su Raja Nijanji nu Kinoringan,” koo.
         25 Sumombuto yo Iyo nu, “Nokaabar Ku yo so kou, nga dai kou ya poimaid. Gogoma’on pinuwaal
         Ku, ono nisuu’ ni Amo Ku no, ono yo su pointolang ong isai Aku,
         26 nga dai kou poimaid so’ okon-a ko songido kou nu ongo lobuw songapan Ku.
         27 Ongo lobuw songapan Ku no mongkinongou-a nu totongaron Ku. Otondu’an Ku nosiro om
         mongimaid nosiro so Aku.
         28 Taakan Ku nosiro nu kowiawan musingkolaid, om dai yo sono matoi orawu’ so Kinoringan
         musingkolaid. Om ado yo koponolod so nosiro ungkiat so pogkuosaan Ku.
         29 Amo Ku, ono nopotaak so nosiro tuui so Aku no, kaalib po so onu-onu ya. D’ado ido
         koponolod so nosiro ungkiat so pogkuosaan ni Amo Ku.
         30 Si Amo om Aku, ido-ido ya,” koo.
         31 Norongou-o po ono nu wowaidon nu lobuw Yaudi ri, mongolapo yo nosiro nu watu, padu
         pomilai so si Yisus.
         32 Nga mutongaro yo Iyo so nosiro nu, “Osuang-o gogoma’on owarong nisuu’ ni Amo Ku nowaal
         Ku so tiningkuangon muyu. Ombo ka nu gogoma’on Ku kopomilayan muyu so Aku?” koo.
         33 Sumombuto yo nosiro nu, “Okon-a ko gogoma’on owarong nowaal Mu no su kopomilayan
         mai so Ikau, nga ono yo totongaron Mu mongusiba’ nu Kinoringan-o. Ikau-o po lobuw-a
         kosuangan, nga mutangar Ko nu Ikau-o po Kinoringan,” koo.
         34 Sumombuto yo si Yisus nu, “Nokosurat-o totongaron nu Kinoringan so Buuk nu Ukum muyu
         nu, ‘Kou yo su pinokokinoringan,’ koo ri.
         35 Oilaan toko nu onu yo po nokosurat so Buuk nu Kinoringan otuman-a. Indadi, bang Kinoringan
         kondiri su nopokokinoringan nu ongo lobuw pologa’an nu tinongaran Niyo no,
         36 nokuro su tongaron muyu po nu mongusiba’ Aku nu Kinoringan suat sono nu tangar Ku
         nu Aku yo po Anak nu Kinoringan? Ampa Aku yo su pinili’ nu Kinoringan, Amo Ku, om
         sinuu’ Aku lumoga’ so wonuo tu.
         37 Bang dai Ku waalon nisuu’ ni Amo so Aku no, adang kou yo poimaid so Aku.
         38 Nga pagka waalon Ku ya ono, imaido muyu yo gogoma’on Ku no, pudi dai kou poimaid
         so Aku. Kiat nu ono, oilaan om oorotian muyu nu mido-ido si Amo so Aku, om mido-ido
         Aku so Iyo,” koo.
         39 Padu po nosiro okomon si Yisus, nga mulaiwo yo Iyo.
         40 Mululio yo si Yisus muripau so Bowang Yurdan, so tontong pinongodiu’an ni Yuanis,
         om mintorono yo Iyo dii.
         41 Osuang lobuw linumoga’ dii so Iyo. Minutangar nosiro nu, “D’ado ya nowaal ni Yuanis
         nu koiran-iran, nga kiawi’ nituturan niyo suat so lobuw iitu no bana ya,” koo.
         42 Osuang sono lobuw dii nopoimaid so si Yisus.

1 Kuwai ido koyuwan, ngaran niyo si Lajarus, minolak so Bitania maid nu sulod niyo
         si Maria om si Marta.
         2 Si Maria yo su nopotuad nu inosak lanung so akod ni Yisus, om piniid nu obuk niyo
         ri. Minorosakit sono si Lajarus.
         3 Mongodawo yo kiduo sulod niyo ri, niloga’ dii si Yisus nu, “Oo Tuhan, morosakit una’-una’
         kosomodan Mu ri,” koo.
         4 Norongou-o po Niyo abar iiri, mutongaro yo Iyo nu, “Dai ya kopatoi so iyo osakit
         oono, nga tomod-o po nu ono pobantug nu Kinoringan, om Aku, Anak Niyo nga kobantug-a,”
         koo.
         5 Pudi pona kosomodan Niyo si Marta, si Maria om si Lajarus,
         6 nga norongou-o po Niyo nu morosakit si Lajarus, tinomod-a Niyo mintoron po koduaan
         so pinolakan Niyo ri.
         7 Nokotalib koduaan, tongaro yo Niyo mompomaid Niyo ri nu, “Mululi’ toko yo so Yudia,”
         koo.
         8 Sumombuto yo nosiro nu, “Oo Guru, owagu po boto iri padu ko pilayon om potoyon nu
         wowaidon nu lobuw Yaudi ri. Nokuro su mokipupululi’ Ko po dii?” koo nosiro.
         9 Sumombuto yo si Yisus nu, “Okon ka ko opulu om duo jinaaman laid onawau nu sondunat-o?
         Lobuw mompanou nu onawau-o po tantu dai kosadu, so’ otogu’ nu onawau.
         10 Nga lobuw mompanou so otuong, tantu kosadu, so’ d’ado onawau nai so iyo,” koo.
         11 Soko ono yo tinangar Niyo pokoilo nu dai ya nosiro oinsaadan so Yudia. Om mutongaro
         po Iyo so nosiro nu, “Nokoturuw-o sulod toko ri, si Lajarus, nga mian Aku ya mongorios
         so iyo,” koo.
         12 Mutongaro yo mompomaid Niyo ri nu, “Oo Guru, bang moturuw-a si Lajarus, tantu umatu’
         ya iyo,” koo.
         13 Orati nu tangar ni Yisus iiri, minatoi-o si Lajarus, nga ontaman nosiro ong bana
         nu moturuw-a iyo.
         14 Pagka soko iri, bontolo yo Niyo paabar so nosiro nu, “Minatoi-o si Lajarus.
         15 Nga suat so koworongan muyu, mongunsopot Aku nu d’ado Aku dii nu iya oono su’ poimaid
         kou. Mian toko yo dii si Lajarus,” koo.
         16 Mutongaro yo si Tumas, iri ingoranan so si Apid, so kouna’an niyo ri nu, “Maid toko
         yo, su’ kowaid toko so Iyo matoi,” koo.
         17 Lumogaa si Yisus om mompomaid Niyo ri su koopatan-o kinolobongan so si Lajarus.
         18 Koorawu’ nu Bitania kiat so bandar Yirusalim kiro-kiro opat kilumitor.
         19 Indadi osuang-a sono lobuw Yaudi kiat dii minongondaa so si Marta om si Maria monginsosamod
         suat so kinopotoyan nu sulod nosiro ri.
         20 Norongou-o po ni Marta nu nokologa’ si Yisus, sumomungo yo iyo. Si Maria minogol-a
         so waloi.
         21 Tongaro yo ni Marta si Yisus nu, “Oo Tuhan, bang tuui-tuui Ko nu laid oono ri, dai
         ya matoi sulod ku ri.
         22 Soko ono pona, oilaan ku nu onu-onu ya indomoon Mu so Kinoringan, tumbaidon Ko ya
         nu ono sono tu,” koo.
         23 Sumombuto yo Iyo so si Marta nu, “Oluli’an-a bo ono sulod mu no,” koo.
         24 Mutongaro yo si Marta nu, “Oilaan ku ya nai’ nu oluli’an-a iyo ong pongoluli’an-o
         nu lobuw minatoi so pongoowi’an nu wonuo tu,” koo.
         25 Mutongaro yo si Yisus nu, “Aku yo su poluli’ nu lobuw minatoi om monaak nu kowiawan.
         Isai poimaid so Aku, miau iyo pudi minatoi-o.
         26 Om lobuw miau-o po ong poimaid so Aku, dai yo matoi musingkolaid. Poimaid ko ka nu
         tangar Ku oono?” koo.
         27 Sumombuto yo si Marta nu, “Oo Tuhan, poimaid aku ya nu Ikau-o su Anak nu Kinoringan,
         om Ikau-o su Raja Nijanji nu Kinoringan linumoga’ so wonuo tu,” koo.
         28 Nokoputangar-o po si Marta soko iri, miano yo iyo pokoilo so si Maria binurung nu,
         “Nokologa’ yo guru toko ri, nipopaau ko Niyo,” koo.
         29 Norongou-o po iri ni Maria, mogtuui miano iyo sumambat so si Yisus.
         30 (Iya oono kakal po si Yisus so tontong kinopusomungan nosiro si Marta, dai po nokologa’
         so kampung oono.)
         31 Nosiou-a nu ongo lobuw Yaudi minonginsosamod so si Maria nu olangkas iyo lumabus
         kiat so waloi-i, suuto yo sono iyo nosiro, so’ ontaman nosiro ong mian so lobong tumangi’
         moupus.
         32 Nokologa’ yo po si Maria so pinolakan ni Yisus, sumurukudo yo iyo so tiningkuangon
         ni Yisus om mutongaro yo nu, “Oo Guru, bang tuui-tuui Ko nu iya iiri, miau po sulod
         ku ri nu kosiono tu,” koo.
         33 Nosiou-o po ni Yisus nu tumangi’ si Maria om lobuw minonundan so iyo ri, umurado
         yo sono inawo Niyo ri.
         34 Duato yo Niyo nosiro nu, “Siombo ka pinolobongan muyu so iyo?” koo. Sumombuto yo
         nosiro nu, “Kayo toko yo monsiou,” koo.
         35 Tumongio yo si Yisus.
         36 Mutongaro yo ongo lobuw-i nu, “Siowi toko yo bo, osamod sobana pala Iyo so si Lajarus,”
         koo.
         37 Nga kuwai ya so nosiro minutangar nu, “Kopomali’ Iyo nu lobuw bolou, nga dai ya gaam
         nopogos Niyo si Lajarus dai popatoi,” koo.
         38 Minurad po inawo ni Yisus, om miano yo sono so lobong-i. Lobong iiri bulud nu watu,
         kinuringib monguang om tinutuban nu watu maayo. Mutongaro yo Iyo so nosiro nu,
         39 “Lungkibo muyu watu no,” koo. Nga sumombuto yo si Marta, sulod nu lobuw minatoi iiri
         nu, “Oo Guru, koopatan-o kinolobongan nu ono, tantu owutong-o,” koo.
         40 Sumombuto yo Iyo so si Marta nu, “Okon ka ko notangar Ku yo iri so ikau nu, bang
         poimaid ko, kosiou ko ya nu kobontugan nu Kinoringan?” koo.
         41 Lungkibo yo nosiro watu ri. Tumingaa’o yo si Yisus so langit om mutongaro yo nu,
         “Oo Amo, munsopot Aku so Ikau, so’ rinongou Mu ya Aku.
         42 Oilaan Ku nu rongowon Mu ya Aku dadan. Nga tongaron Ku itu suat so lobuw iitu tayon
         Ku ong poimaid nosiro nu Ikau-o su minonuu’ so Aku,” koo.
         43 Nopupus po si Yisus mutangar soko iri, momaawo yo Iyo nu, “Oo Lajarus, labus-o!”
         koo.
         44 Lumobuso yo lobuw minatoi iiri, nga kakal po nosolui akod longon niyo ri nu koukuputi
         om buatan-i, nga kisosayut po nu soputangan. Tongaro yo ni Yisus ongo lobuw-i nu,
         “Uyadi muyu yo iyo om poponowon-a,” koo.
         45 Osuang lobuw Yaudi, iri minongondaa so no Maria, nopoimaid so si Yisus nu nokosiou
         nu winaal Niyo iiri.
         46 Nga kuwai ya tinu-tinu so nosiro minian so lobuw Parisi ri pokoilo nu winaal ni Yisus.
         47 Pagka soko iri, muimpugo yo lobuw Parisi om wowaidon nu imam-i muupakat maid nu lobuw
         so Poongobisora’an nu Ugama ri nu, “Onu gaam opatut waalon toko? Siowi muyu, osuang-o
         koiran-iran winaal nu lobuw iitu.
         48 Bang posimaidan toko ya Iyo, olaid-o po osuang-o sono lobuw poimaid so Iyo. Koompusan,
         lumoga’ sono momogkuasa nu Ruum mongoraag nu Waloi Maayo nu Kinoringan tu om kiawi’
         bansa toko!” koo.
         49 Mutongaro yo ido koyuwan kiat so nosiro, ingoranan so si Kayapas, Imam Maayo nu toun
         iiri nu, “Ado oilo-ilaan muyu.
         50 Dai muyu oilaan nu owarong po ido koyuwan matoi mongingolig nu bansa toko, ko’ kiawi’
         bansa toko oraag,” koo.
         51 Sobana yo tinangar niyo iiri okon ko ungkiat so pikiran niyo, nga pagka iyo yo su
         Imam Maayo nu toun iiri, tinaakan iyo nu Kinoringan nu pongoilaan nu si Yisus-o su
         matoi suat so lobuw Yaudi.
         52 Om okon ko so lobuw Yaudi ya su kopotoyan Niyo, nga popuido po nu ongo lobuw songapan
         nu Kinoringan nokoias nu pinolakan.
         53 Kiat-o nu runat iiri, tumimpuuno sono muupakat ongo wowaidon nu lobuw Yaudi momatoi
         so si Yisus.
         54 Pagka soko iri, dai yo sono moingin si Yisus mintolang so ongo lobuw Yaudi. Mulaiwo
         yo Iyo kiat so Yudia om miano yo so bandar Ipraim orani so padang pantai. Molako yo
         Iyo om mompomaid Niyo ri dii.
         55 Iya oono oduruk-o Rami-Rami Paska nu lobuw Yaudi. Osuang-o lobuw ungkiat so ongo
         kampung minian so Yirusalim mongowaid nu oturan nu odu aki nosiro, musingugas nu dai
         po ologa’ rami-rami maayo oono.
         56 Minodium sono nosiro so si Yisus, om noimpug-o po nosiro so Waloi Maayo nu Kinoringan-i,
         mududuato yo nosiro nu, “Onu ka pikiran muyu? Koian-a ka Iyo so rami-rami tu?” koo.
         57 Minutangar nosiro soko iri so’ nokoputangar-o wowaidon nu imam om lobuw Parisi ri
         nu, isai-isai kosiou so si Yisus intawa koilo nu pinolakan Niyo, subai niabar su’
         aakom Iyo.

1 Koonoman po om ologa’ yo Rami-Rami Paska, miano yo si Yisus so Bitania, so kampung
         ni Lajarus iri linuli’an Niyo ri.
         2 Pookano yo nosiro si Yisus. Si Marta minomolak om si Lajarus minongurung mongokan.
         3 Lumogaa yo si Maria minongowit sompusung nu inosak lanung ado gawul sobana ko otaas.
         Tuadi yo niyo so akod ni Yisus om piido yo nu obuk niyo ri. Nolongkop rinuang nu waloi-i
         nu awau nu inosak lanung-i.
         4 Nga mutongaro yo ido mompomaid ni Yisus, ingoranan so si Yudas Iskariut, iri minongoraai-a
         sono so si Yisus nu,
         5 “Nokuro ka su dai niwoli ya inosak lanung oono orogo tolu naatus siin pirok, om nitaak
         siin-o so lobuw omiskin?” koo.
         6 Minutangar si Yudas soko iri okon-a ko bana nu oluluudan nu lobuw omiskin, nga iyo
         yo po moonakou. Iyo yo su pootou’ nu ombubut poongianan nosiro nu siin, om obulit-o
         iyo monakou nu siin so ombubut iiri.
         7 Nga mutongaro yo si Yisus nu, “Posimaidan-a woinoi oono! Waalon niyo ono suat so
         runat polobongan so Aku.
         8 Dadan-a mido-ido so kou ong lobuw omiskin, nga Aku dai ya,” koo si Yisus.
         9 Osuang lobuw Yaudi nokorongou nu dii si Yisus so Bitania, indadi miano yo nosiro
         dii. Minian nosiro dii okon-a ko toroido nu mokisosambat so si Yisus, nga mokisisiou-a
         so si Lajarus, iri linuli’an Niyo ri.
         10 Iri yo ko’ minuupakat wowaidon nu imam-i nu potoyon-a pudi si Lajarus,
         11 so’ osuang lobuw Yaudi minonulak so nosiro om nopoimaid sono so si Yisus.
         12 Susuab-i, norongou nu lobuw minian murami-rami nu Paska ri nu manou-panou-o si Yisus
         lumoga’ so Yirusalim.
         13 Indadi monotaso yo nosiro nu raan nu palma om owito yo sumamung so Iyo maid nu gumonsok
         nu, “Royowon Kinoringan! Om royowon lobuw iitu, iri sinuu’ nu TUHAN Kinoringan. Borokatan-o
         nu Kinoringan Raja nu lobuw Yaudi no!” koo.
         14 Iya oono, ginumandar si Yisus so uyog nu koladai. Indadi, notuman-o sono tinangar
         so Buuk nu Kinoringan nu,
         15 “Oo su lobuw nu bandar Siun, ikod kou kilaa’! Siowi raja mu no lumoga’, ginumandar
         so uyog nu koladai!” koo ri.
         16 Iya iiri dai po noilaan mai ong onu orati nu iri. Nga nosalib-o po Iyo om noluli’an
         koimbagu, noondoman mai nai’ nu, onu yo po winaal nu lobuw so Iyo iiri, nokosurat-o
         so Buuk nu Kinoringan.
         17 Ongo lobuw nokosiou nu pinomaawan ni Yisus so si Lajarus polabus kiat so lobong-i,
         om minongoluli’ so iyo ri, nosiro yo su nopotuturan nu pinuwaal Niyo ri.
         18 Iri yo ko’ sinumamung lobuw suang-i so Iyo, so’ norongou-o nosiro nu Iyo yo su minomaal
         nu koiran-iran iiri.
         19 Mutotongar-tongaro yo sono lobuw Parisi ri nu, “Siowi toko yo bo, kiawi’ lobuw, nga
         maid so Iyo. D’ado yo sono koompusan nu kiawi’ winaal toko,” koo.
         20 Tinu-tinu lobuw okon ko Yaudi nokowaid so ongo lobuw minian so Yirusalim mongusaa’
         nu Rami-Rami Paska iiri.
         21 Lumogaa yo sono nosiro dii si Pilipus om mutongaro yo nu, “Oo tuan, mokisosambat
         kai so si Yisus,” koo. (Si Pilipus-o po lobuw Baitsaida so Galilia.)
         22 Miano yo si Pilipus pokoilo so si Andrias nu iri, om mukuupo yo nosiro mian paabar
         so si Yisus.
         23 Mutongaro yo si Yisus so nosiro nu, “Nologa’ yo pongobontugan so Aku, Anak nu Riniba.
         24 Bana ya tongaron Ku so kou iitu nu, bang dai kopulo po somparang paroi-o, kakal-a
         sompoparong, nga bang kopulo yo, sumuang-o sono.
         25 Isai osokakan momikir suat so kowiawan niyo so wonuo tu, oliongan nai’ nu kowiawan,
         nga isai dai osokakan momikir nu kowiawan so wonuo tu, kikowiawan iyo musingkolaid.
         26 Isai mugogoma’on suat so Aku, subai maid so Aku, su’ siombo polakan ku no, nai ya
         polak niyo. Om isai mugogoma’on suat so Aku, orumaton iyo ni Amo Ku,” koo si Yisus.
         27 Mutongaro yo si Yisus nu, “Kosiono umagut inawo Ku no. Onu ka otoop tongaron Ku?
         Otoop Aku ka mutangar nu, ‘Oo Amo, polaiwo Aku yo kiat so kosonsora’an Ku oono,’ k’Aku?
         Nga dai otoop mutangar Aku nu ono, so’ ono yo su tomod Ku lumoga’, mongirasa nu kosonsora’an
         oono.
         28 Oo Amo, pointolango yo kuasa Mu,” koo si Yisus. Nokorongou-o sono Iyo nu bongut kiat
         so surga nu, “Nokointolang Ku yo, om pointolangon Ku po koimbagu,” koo.
         29 Osuang lobuw dii nokorongou nu bongut iiri. Mutongaro yo nosiro nu, “Ono yo po korud,”
         koo. Nga kuwai ya minutangar nu, “Okon-a ono ko korud. Susuu’on ono nu Kinoringan
         mokimutangar-tangar so Iyo!” koo.
         30 Mutongaro yo si Yisus so nosiro nu, “Okon-a ko Aku su porongowon nu tangar iiri,
         nga kou yo su porongowon.
         31 Ono sono tu yo pongukuman nu wonuo tu. Kosiono tu yo ponusuban nu Wowaidon nu Moinat,
         iri mogkuasa nu wonuo tu.
         32 Nga suat so Aku, bang kosalib Aku yo, ingolan Ku kiawi’ lobuw su’ poimaid so Aku,”
         koo.
         33 Minutangar Iyo soko iri pokoilo nu poomatoi Niyo.
         34 Mutongaro yo lobuw suang-i so Iyo nu, “Nokosurat-o so buuk nu Ukum mai nu, Raja Nijanji
         nu Kinoringan oono dai matoi musingkolaid. Nokuro su tongaron Mu nu subai kosalib
         Anak nu Riniba? Isai ka Anak nu Riniba oono?” koo nosiro.
         35 Sumombuto yo si Yisus nu, “Aku yo su onawau, om sontagal po onawau oono nai-nai so
         kou. Sunduri muyu yo gogoma’on muyu no nu laid po nai so kou onawau-o, su’ dai kou
         kopanou so kotuongan. Lobuw mompanou so otuong, dai oilaan sunduran niyo no.
         36 Poimaid kou yo nu onawau oono nu laid po nai so kou no, su’ musiliw kou nu lobuw
         miau so onawau,” koo. Notangar po Niyo iri, mulaiwo yo Iyo om dai yo sono minokisiou
         so nosiro.
         37 Pudi pona osuang-o nowaal ni Yisus nu koiran-iran nosiou nosiro, dai ya poimaid nosiro
         so Iyo,
         38 tayon ong otuman tinangar ni Yisaya, poo’abar nu Kinoringan gulu ri nu, “Oo Tuhan,
         d’ado lobuw poimaid nu tuturan mai no. D’ado lobuw kosiou nu kobontugan Mu,” koo ri.
         39 Dai nosiro poimaid, so’ kitangar Kinoringan nilombus ni Yisaya nu,
         40 “Binolou Ku nosiro, su’ dai nosiro kosiou, om pinokosog Ku inawo nosiro, su’ dai
         nosiro koorati. Om dai nosiro mululi’ tuui so Aku, su’ poli’an Ku nosiro,” koo ri.
         41 Tinangar ni Yisaya soko iri so’ nosiou-o niyo kobontugan ni Yisus, om si Yisus-o
         su kinuan niyo.
         42 Soko iri pona, osuang-a lobuw om pudi wowaidon nu Yaudi nopoimaid so si Yisus. Nga
         dai kooku’ nosiro pointolang so’ lumaa’ nosiro nu dai poosuwon nu lobuw Parisi so
         waloi sosombooyangan.
         43 Mokiroyowon po nosiro so lobuw ko’ so Kinoringan.
         44 Lumuapo yo si Yisus mutangar nu, “Isai poimaid so Aku, okon ko Aku ya su koimaidan
         niyo, nga poimaid po nu minonuu’ so Aku no.
         45 Om isai kosiou so Aku, kosiou-a nu minonuu’ so Aku no.
         46 Linumoga’ Aku so wonuo tu soko onawau, su’ isai poimaid so Aku no dai kopolak so
         kotuongan.
         47 Isai korongou nu pontudukan Ku no nga dai poimaid, okon-a ko Aku su mongukum so iyo.
         Okon ko monginsaad nu lobuw tomod Ku lumoga’ so wonuo tu, sondiang ko’ monapul.
         48 Isai dai monorima’ so Aku om dai mongimaid nu totongaron Ku, ukumon ong wagu. Totongaron
         Ku no yo, pongukum Ku so iyo so pongoowi’an nu wonuo tu.
         49 Dai Aku ya mutotongaron mongowaid nu koinginan Ku kondiri, nga si Amo yo, ono minonuu’
         so Aku lumoga’ no su poputangar so Aku nu onu yo po opatut niabar Ku.
         50 Om oilaan Ku yo nu kiawi’ nisuu’ Niyo koponaak nu kowiawan musingkolaid. Ono yo ko’
         ombo yo po nikodau ni Amo so Aku no, ono yo su nituturan Ku so kou,” koo si Yisus.

1 Sondunat po om ologa’ yo Rami-Rami Paska. Noilaan-o ni Yisus nu dai yo olaid mulaiw
         Iyo kiat so wonuo tu om mululi’ dii si Amo Niyo. Osamod Iyo nu lobuw songapan Niyo
         so wonuo tu om sumundur-a Iyo monamod so nosiro sampai pongoowi’an.
         2 Laid ni Yisus om mompomaid Niyo ri mongokan umpak nu awi, binolinsuu’ yo sono si
         Yudas anak ni Simun Iskariut nu Wowaidon nu Moinat, mongindoraai so si Yisus.
         3 Noilaan-a ni Yisus nu nikomouli’ yo ni Amo Niyo Kinoringan kiawi’ pogkuosaan so Iyo,
         om noilaan-o Niyo nu ungkiat-a Iyo so Kinoringan om muli’ ya Iyo so Kinoringan.
         4 Mundiio yo Iyo om luuso yo sabung Niyo ri, om mutongkoso yo nu dimpou.
         5 Noopod iri, monunguwo yo Iyo nu sungoi so sosanggan, ugasi yo Niyo akod nu mompomaid
         Niyo ri, om piido yo nu dimpou tinangkos Niyo ri.
         6 Nologa’ yo po Niyo si Simun Pitrus, mutongaro yo si Pitrus nu, “Oo Tuhan, Ikau nai’
         su mongugas nu akod ku tu?” koo.
         7 Sumombuto yo si Yisus nu, “Itu yo po waalon Ku iitu no, dai mu po oorotian nu ono
         sono tu, nga oorotian mu ya ong wagu,” koo.
         8 Mutongaro po si Pitrus nu, “Oo Tuhan, kodi yo ugasi akod ku no,” koo. Nga sumombuto
         yo si Yisus nu, “Bang dai Ku ugasan akod mu no, okon-o ko mompomaid Ku ikau,” koo.
         9 Mutongaro yo si Pitrus nu, “Bang soko ono, okon ko akod ku no ya su ugasan Mu, ono
         pona longon om ulu ku no,” koo.
         10 Sumombuto yo si Yisus nu, “Isai nokopodiu’ yo, olinog-o koyuwan niyo no. Dai muru’
         ugasan po kiawi’ koyuwan-o, sondiang ko akod-o po. Kou iitu olinog-o, nga ido po dai
         olinog,” koo.
         11 (Noilaan-o ni Yisus ong isai so nosiro su mongindoraai so Iyo. Iri yo ko’ tinangar
         Niyo nu, “Kou iitu olinog-o, nga ido po dai olinog,” koo.)
         12 Nougasan-o po ni Yisus akod nosiro ri, musobungo yo Iyo koimbagu om mogomo yo. Mutongaro
         yo Iyo so nosiro nu, “Oorotian muyu ya ka ginama’ Ku so kou sisuna ri?
         13 Paawon muyu Aku nu guru om Tuhan om bana ya ono, so’ Aku yo su guru om Tuhan.
         14 Pagka Aku yo su guru om Tuhan muyu minongugas-o nu akod muyu no, kou nga opatut-a
         musimbaba’ soko Aku.
         15 Ono yo ko’ winaal Ku ono tayon Ku ong kou nga momaal-a nu ono.
         16 Bana ya tongaron Ku so kou iitu nu, uripon-o dai kaalib nu tuan-o. Om soko ono ya
         lobuw suu’on-o, dai ya kaalib nu lobuw minonuu’ no.
         17 Bang oorotian muyu yo ono kiawi’, osanang kou yo ong waalon muyu ono.
         18 Okon-a ko kou kiawi’ kosuatan nu tongaron Ku oono, so’ oilaan Ku isai om isai su
         pili’on Ku. Nga onu koo pona, tumanon-a iri nokosurat so buuk nu Kinoringan-i nu,
         ‘Lobuw minurung so Aku mongokan-o, iyo yo su mongoraai so Aku,’ koo ri.
         19 Tongaron Ku laid ono so kou nu dai po otuman-o, su’ bang otuman-o ono, poimaid kou
         sono nu Aku yo iri paawon nu Kuwai Aku Dadan.
         20 Bana ya tongaron Ku iitu nu, isai monorima’ nu lobuw suu’on Ku no, monorima’ ya so
         Aku. Om isai monorima’ so Aku, monorima’ ya nu Kinoringan, ono minonuu’ so Aku no,”
         koo si Yisus.
         21 Notangar-o po ni Yisus soko iri, inumurad sono inawo Niyo ri. Mutongaro yo Iyo nu,
         “Bana ya tongaron Ku so kou iitu nu ido koyuwan so kou mongimpolanu mongoraai so Aku,”
         koo.
         22 Musisiowo kai yo oiranan, so’ dai mai oilaan ong isai kuanon Niyo.
         23 Aku, ido mompomaid landu kosomodan ni Yisus, minogom so obi’ Niyo ri.
         24 Indadi, kopoyo aku yo ni Simun Pitrus popongoduat so si Yisus ong isai kuanon Niyo.
         25 Rumonio aku yo dii si Yisus mongoduat nu, “Oo Tuhan! Isai ka kuanon Mu no?” k’aku.
         26 Sumombuto yo si Yisus nu, “Lobuw potaakan Ku nu baang-baang niloob Ku so mangkuk-o,
         iyo yo ono,” koo. Mongolapo yo Iyo nu baang-baang om loobi yo so mangkuk-i om taaki
         yo Niyo so si Yudas, anak ni Simun Iskariut.
         27 Pogalap ni Yudas nu baang-baang iiri, sinorungan-o sono iyo nu Wowaidon nu Moinat.
         Tongaro yo iyo ni Yisus nu, “Onu-onu ya pokigogoma’an mu, gomaa yo nai’ osikap,” koo.
         28 D’ado ido so kai nokoorati nu tinangar ni Yisus iiri.
         29 Pagka si Yudas-o su pootou’ nu ombubut pongianan mai nu siin, ontaman mai ya ong
         suu’on iyo ni Yisus momoli nu iinokanon suat so rami-rami oono, intawa monaak nu siin
         so lobuw omiskin.
         30 Nosamit-o po ni Yudas baang-baang-i, mongoogowo yo iyo lumabus. Iya oono tumuongo
         sono.
         31 Nokolaiw-o po si Yudas, mutongaro yo si Yisus nu, “Ono sono yo pobontugan so Aku,
         Anak nu Riniba, om Kinoringan nga pobontugon Ku ya.
         32 Om bang tuui yo so Aku su kosiowan nu kobontugan nu Kinoringan, dai yo olaid om Iyo
         pona pointolang-a nu kobontugan Ku no.
         33 Oo su inonakan Ku, sontagal po mido-ido Aku so kou. Dai olaid, diumon muyu pona Aku,
         dai kou kologa’ so ianan Ku no, soko iri tinangar Ku yo so lobuw Yaudi ri.
         34 Itu yo su ponuu’an wagu nituduk Ku so kou, ono yo pusosamod kou yo. Pagka sinomodan
         Ku kou, kou nga subai monamod-a nu lobuw wokon.
         35 Bang musosamod kou, oilaan sono nu kiawi’ lobuw nu mompomaid Ku kou,” koo si Yisus.
         36 Mongoduato yo si Pitrus so si Yisus nu, “Oo Tuhan! Siombo ka ianan Mu?” koo. Sumombuto
         yo si Yisus nu, “Dai ko po kowaid so tontong ianan Ku no nu ono sono tu, nga kowaid
         ko ya ong wagu,” koo.
         37 Mongoduato po si Pitrus nu, “Oo Tuhan! Nokuro su dai aku kowaid so Ikau nu ono sono
         tu? Olila’ aku ya munung so Ikau matoi,” koo.
         38 Sumombuto yo si Yisus so iyo nu, “Bana-bana ka nu olila’ ko munung so Aku matoi?
         Bana ya tongaron Ku iitu no nu dai po mongingkukuuk piu’ no, intolu ko yo mongolim
         nu dai ko kotondu’ so Aku,” koo si Yisus.

1 Mutongaro yo si Yisus so nosiro nu, “Ikod kou yo kigagau. Poimaid kou yo so Kinoringan,
         om poimaid kou po so Aku.
         2 So waloi ni Amo Ku osuang polakan. Mian Aku dii monodia’ nu polakan muyu. Dai su
         mutangar soko ono ong okon ko bana.
         3 Bang osodia’ Ku yo polakan muyu no, mululi’ Aku po mongalap so kou, su’ koido kou
         so Aku nu kopolakan,
         4 om oilaan muyu lalan mian so pinolakan Ku no,” koo.
         5 Mutongaro yo si Tumas so Iyo nu, “Oo Tuhan, dai mai oilaan ong siombo ianan Mu. Onu
         ka koilo-ilo mai nu lalan mian nai?” koo.
         6 Sumombuto yo si Yisus nu, “Aku yo su monundan nu lobuw poimpolanu so Kinoringan,
         om pointolang nu kodau obana, om impuunon nu kowiawan musingkolaid maid so Kinoringan.
         D’ado ido kologa’ so pinolakan nu Kinoringan ong okon ko maid so Aku.
         7 Bang otondu’an muyu Aku, otondu’an muyu ya si Amo. Ono sono tu otondu’an muyu Iyo,
         om osiou muyu yo,” koo.
         8 Mutongaro yo si Pilipus so Iyo nu, “Oo Tuhan, pointolang-o po so kai Amo Mu oono,
         su’ dai kai kopongoduat po so Ikau,” koo.
         9 Nga sumombuto yo si Yisus nu, “Oo Pilipus, olaid Aku yo mido-ido so kou om dai muyu
         po Aku otondu’an. Lobuw nokosiou-o so Aku no, orati nokosiou-o so si Amo. Nokuro su
         pokitudukon mu po ong isai si Amo?
         10 Dai ko bo gaam poimaid nu Aku om si Amo Ku muido-ido ya? Kiawi’ nituduk Ku so ko,
         okon-a ko ungkiat so Aku kondiri, nga si Amo Ku, ono muido-ido so Aku no su nopotuduk
         nu kiawi’ oono.
         11 Poimaid kou yo nu Aku om si Amo Ku muido-ido ya. Intawa bang dai kou poimaid nu totongaron
         Ku oono, nga poimaid kou po so Aku kiat so pinuwaal Ku no.
         12 Bana ya tongaron Ku iitu nu isai poimaid so Aku, kopongowaal iyo nu onu yo po nowaal
         Ku no, om kaalib po nu ono owaal-a niyo, so’ Aku yo po muli’ dii so Amo Ku.
         13 Tumbaidon Ku ya onu-onu indomoon muyu no ong poimaid kou so Aku su’ kointolang Ku
         kobontugan nu Amo Ku.
         14 Onu-onu ya indomoon muyu maid nu mongorait so Aku, waalon Ku ya ong poimaid kou so
         Aku,” koo.
         15 Mutongaro po si Yisus nu, “Bang osamod kou so Aku, osipon muyu ya niongosuu’ Ku no.
         16 Mindamo Aku ya so Amo Ku, su’ taakan kou Niyo nu moonabang wokon sondiang ko Aku,
         ono yo Atod Niyo mido-ido so kou musingkolaid.
         17 Lobuw dai po kotondu’ nu Kinoringan-o, dai koponorima’ so Iyo, so’ dai nosiro kosiou
         intawa kotondu’ so Iyo. Nga kou kotondu’ yo so Iyo, so’ mogol Iyo nai so kou om mido-ido
         so kou.
         18 Dai Ku ya kou niogol soko asi-asi. Mululi’ Aku ya tuui so kou.
         19 Sontagal po om dai Aku yo osiou nu ongo lobuw dai poimaid, nga osiou muyu ya Aku.
         Om pagka miau Aku ya koimbagu, kou pona miau-a.
         20 Bang ologa’ yo ono, oilaan muyu yo sono nu kopuido Aku so si Amo Ku om kopuido kou
         so Aku.
         21 Isai mongkinongou om mongowaid nu niongosuu’ Ku no, iyo yo su monamod so Aku. Monamod
         si Amo nu lobuw monamod so Aku no, om Aku nga monamod so iyo, om mintolang Aku so
         iyo poorati ong isai Aku,” koo.
         22 Mutongaro yo si Yudas (okon ko si Yudas Iskariut) nu, “Oo Tuhan, onu koo gama’ Mu
         mintolang so kai, om dai osiou nu lobuw dai poimaid so Ikau-o?” koo.
         23 Sumombuto yo si Yisus nu, “Isai monamod so Aku, iyo yo su mongimaid nu pontudukan
         Ku, om si Amo Ku nga monamod so iyo. Si Amo om Aku mido so iyo.
         24 Lobuw dai monamod so Aku no, dai mongimaid nu pontudukan Ku no. Pontudukan nopurongou
         muyu iitu, okon-a ko kiat so Aku, nga ungkiat so Amo Ku, ono minonuu’ so Aku no.
         25 Tongaron Ku itu kiawi’ so kou nu mido-ido Aku po so kou no,
         26 nga Atod nu Kinoringan, ono moonabang suu’on nu Amo Ku poganti’ so Aku no, Iyo yo
         su montuduk so kou nu onu-onu ya om poondom so kou nu kiawi’ tinangar Ku so kou ri.
         27 Taakan Ku kou nu kosonangan nu inawo. Kosonangan nu inawo Ku kondiri nitaak Ku so
         kou. Lobuw dai poimaid, dai kotorima’ nu kosonangan nu inawo Ku no. Ikod kou yo kigagau
         om kilaa’.
         28 Nokoputangar Aku so kou nu mungkayas Aku, nga mululi’ Aku ya koimbagu tuui so kou.
         Bang osamod kou so Aku, otoop nu osanang-a inawo muyu no nu mian Aku dii si Amo Ku,
         so’ opangkat po Iyo ko’ Aku.
         29 Tongaron Ku itu so kou nu ono sono tu nu dai po otuman-o, su’ bang otuman-o itu kiawi’,
         poimaid kou sono nu totongaron Ku oono.
         30 Dai yo su koputangar nu osuang so kou so’ oduruk-o lumoga’ Wowaidon nu Moinat, iri
         mogkuasa nu lobuw dai poimaid. Dai ya iyo kopogkuasa so Aku.
         31 Nga subai otuman kiawi’ oono tayon ong oilaan nu lobuw dai poimaid nu osamod Aku
         nu Amo Ku om mongimaid nu kiawi’ ponuu’an Niyo. Mulaiw toko yo kiat tuui,” koo si
         Yisus.

1 Mutongaro po si Yisus nu, “Aku yo su soko puun nu anggur obana, om si Amo Ku yo su
         soko moongipat nu ono.
         2 Tutu’on Niyo raan dai mubua’ no, om intolotadan Niyo raan mubua’ no su’ osampuw po
         bua’.
         3 Soko ono kou ya, ono nougasan-o nu tinongaran nu Kinoringan, nituturan Ku so kou
         no.
         4 Mido kou yo so Aku om Aku nga mido so kou. Raan nu anggur-o, bang dai ya kotandon
         so puun-o, dai kopubua’. Soko ono ya pudi kou. Bang dai kou koido so Aku, dai kou
         ya kopomaal nu onu ya kikosudaan.
         5 Aku yo soko puun nu anggur, om kou yo su soko raan. Isai tumotog mido so Aku, lobuw
         oono osuang kogoyaan nu otoop, soko raan osampuw bua’, so’ bang d’ado Aku, dai kou
         kopomaal nu onu-onu ya kikosudaan.
         6 Om isai dai mido so Aku, insaadan iyo, soko raan tutu’on-i om lumonot. Impugon sono
         raan oono om susulan.
         7 Nga bang mido kou so Aku, om imaidon muyu ongo pontudukan Ku, onu-onu ya indomoon
         muyu no tumbaidon-a nu Kinoringan.
         8 Bang mugogoma’on kou nu owarong, soko raan mubua’ nu osampuw, bontugon sono si Amo
         Ku, om bana-bana nu mompomaid Ku kou.
         9 Monamod Aku so kou soko Amo Ku su monamod-a so Aku. Totog kou yo miau soko lobuw
         sinomodan Ku.
         10 Bang mongimaid kou nu ponuu’an Ku no, otatap Aku ya monamod so kou. Soko Aku su mongimaid-a
         nu ponuu’an ni Amo Ku om otatap-a Iyo monamod so Aku.
         11 Pokoilo Aku nu kiawi’ iitu so kou, tayon Ku ong kowaid kou so Aku sumudu’an om orunsum
         koosudu’ muyu.
         12 Itu yo su ponuu’an Ku so kou, ono yo ponamod kou yo nu inong lobuw, soko Aku nga
         monamod so kou.
         13 Lobuw-o po sobana ko osamod nu kouna’an niyo, olila’ matoi suat so nosiro. D’ado
         kaalib nu samod soko poonamod oono.
         14 Kou yo su una’-una’ Ku ong waalon muyu kiawi’ nisuu’ Ku no.
         15 Dai Ku yo kou paawon nu uripon, so’ uripon-o dai koilo nu onu-onu waalon nu tuan
         niyo no. Paawon Ku yo sono kou nu una’-una’ Ku, so’ onu yo po norongou Ku so si Amo
         Ku, nituturan Ku yo so kou.
         16 Okon-a ko kou su minomili’ so Aku, nga Aku yo su minomili’ so kou, om monuu’ so kou
         mugogoma’on nu owarong, om gogoma’on muyu oono musisinundur. Om soko ono po, taakan
         kou ni Amo Ku nu onu-onu ya indomoon muyu, iri inindamo muyu so’ poimaid kou so Aku.
         17 Itu yo ponuu’an Ku so kou, ono yo pusosamod kou yo,” koo si Yisus.
         18 Mutongaro po si Yisus nu, “Bang bisigon kou nu ongo lobuw dai poimaid, ondomo muyu
         yo nu Aku gulu yo binisig nosiro.
         19 Bang mokimuuna’-una’ kou so nosiro, somodan kou ya nosiro. Nga pagka dai kou mokimuuna’-una’
         so nosiro, bisigon kou sono nosiro so’ pinili’ Ku yo kou kiat nai so nosiro.
         20 Ondomo muyu yo tinangar Ku so kou ri nu, d’ado ya uripon kaalib nu tuan niyo no.
         Bang raai-raayon Aku yo nosiro, kou nga raai-raayon-a. Bang maid nosiro nu niongotuduk
         Ku no, niongotuduk muyu no nga waidon-a nosiro.
         21 Pagka mompomaid Ku kou, waalon nosiro kiawi’ oono so kou, so’ dai nosiro otondu’an
         Iyo, ono minonuu’ so Aku no.
         22 D’ado ya koraayan nosiro ong dai Aku nai’ nokologa’ potuturan nu Abar Owarong so
         nosiro. Nga pagka nokologa’ Aku yo potuturan so nosiro, d’ado yo sono pounayan nosiro
         dumaawa nu nosiro yo po d’ado ya koraayan.
         23 Isai mongobisig so Aku, mongobisig-a so si Amo Ku.
         24 Bang dai nai’ nokosiou nosiro nu koiran-iran pinuwaal Ku ri, nu dai po insan owaal
         nu lobuw, d’ado ya koraayan nosiro. Nga kosiono nokosiou-o nosiro nu koiran-iran oono,
         om obisig-a nosiro so Aku om si Amo Ku.
         25 Nga subai ourug ono, tayon ong otuman iri nokosurat so buuk nu Ukum nosiro ri nu,
         ‘Bisigon Aku nosiro d’ado pounayan mongobisig,’ koo ri.
         26 Suu’on Ku pologa’ Moonabang kiat so Kinoringan. Iyo yo Atod pointolang nu obana ya
         Kinoringan. Bang kologa’ yo Iyo, pointolang sono Iyo ong isai Aku.
         27 Om kou nga subai pointolang-a ong isai Aku so’ kou yo su mido-ido so Aku kiat nu
         timpuun,” koo si Yisus.
         
            

         
      
   
      
         16
1 Mutongaro po si Yisus nu, “Nikoilo Ku ono kiawi’ so kou su’ dai kou otopodan, om
         mintoron sono poimaid.
         2 Susubon kou ono kiat so waloi sosombooyangan ong wagu. Om ologa’ ya ong wagu, lobuw
         momatoi so kou oono monokod nu soko ono yo gama’ poinsanang nu inawo nu Kinoringan.
         3 Waalon nosiro soko ono so kou so’ dai po nosiro kotondu’ so si Amo Ku om Aku.
         4 Nga nituturan Ku ono so kou nu ono sono tu, su’ bang ologa’ yo ono, oondoman muyu
         nu nokokoilo Ku yo ono so kou,” koo. Mutongaro po si Yisus nu, “Dai Ku po ono nituturan
         so kou kiat nu timpuun-i, so’ mido-ido Aku po so kou.
         5 Nga kosiono, oduruk Aku yo mululi’ dii si Amo Ku, iri minonuu’ so Aku ri, nga d’ado
         ya so kou mongoduat ong siombo ianan Ku.
         6 Kosiono pagka notuturan Ku yo ono so kou, umurad sono inawo muyu no.
         7 Nga ondomo muyu yo nu owarong po ong koian Aku, so’ bang dai Aku mian, dai lumoga’
         nai so kou moonabang oono, ono yo Atod nu Kinoringan. Nga bang koian Aku yo, pologa’on
         Ku sono Iyo tuui so kou.
         8 Bang kologa’ Iyo, Iyo yo su potarang so kiawi’ lobuw dai po poimaid suat so koraayan,
         suat so onu ya obana, om suat so pongukuman nu Kinoringan ong wagu.
         9 Potarang Iyo nu kikoraayan nosiro so’ dai poimaid nosiro so Aku.
         10 Potarang Iyo nu obana Aku, so’ mululi’ Aku dii si Amo Ku om dai muyu yo sono Aku
         osiou.
         11 Om potarang-a Iyo suat so pongukuman nu Kinoringan so kiawi’ lobuw, so’ noukuman-o
         Niyo Wowaidon nu Moinat, iri wowaidon nu kiawi’ lobuw dai poimaid.
         12 Osuang po otoop tongaron Ku so kou, nga dai muyu po oorotian nu ono nu ono sono tu.
         13 Nga bang kologa’ yo Atod nu Kinoringan-o, pointolang Iyo so kou nu onu ya obana.
         Dai Iyo mutangar nu onu-onu ya kiat so pomikiran Niyo kondiri, nga monuturan Iyo nu
         onu yo po norongou Niyo kiat so si Amo Ku. Om potarang po Iyo onu ourug ong wagu.
         14 Pobontugon Aku Niyo, so’ kiawi’ niabar Niyo so kou no norongou Niyo kiat so Aku.
         15 Kiawi’ songapan ni Amo Ku, songapan Ku ya. Ono yo ko’ tongaron Ku nu, onu yo po nituturan
         nu Atod nu Kinoringan so kou, norongou-o Niyo kiat so Aku,” koo si Yisus.
         16 Mutongaro po si Yisus nu, “Sontagal po om dai muyu yo Aku osambat, nga sontagal-a
         om osambat muyu ya Aku,” koo.
         17 Mududuato yo tinu-tinu mompomaid Niyo ri nu, “Onu gaam orati nu tinangar Niyo nu,
         ‘Sontagal po om dai muyu yo Aku osambat, nga sontagal-a om osambat muyu ya Aku’? Om
         onu gaam orati nu tinangar Niyo nu, ‘Mian Aku dii si Amo Ku’?
         18 Onu orati nu ‘sontagal po’ oono? Dai oorotian toko tongaron Niyo no,” koo nosiro.
         19 Noilaan-a ni Yisus nu mokipopongoduat nosiro so Iyo. Indadi mutongaro yo Iyo nu,
         “Ono yo bo gaam su pinududuatan muyu ong onu orati nu tinangar Ku nu, ‘Sontagal po
         om dai muyu yo Aku osambat, nga sontagal-a om osambat muyu ya Aku,’ k’Aku ri.
         20 Ondomo muyu yo nu sumudu’an ong alod-alod Ku, nga ong kou tumangi’ monginupusan.
         Oopod ono, koupusan muyu no ogonti’an-a nu kosudu’an.
         21 Woinoi nu oduruk-o muanak, osonsara’ iyo, nga bang kolangus-o lolaing-o, olupaan-o
         sono niyo kosonsora’an niyo no, so’ osudu’an-o nu nokolangus-o lolaing-o.
         22 Soko ono ya pudi kou. Kosiono umagut inawo muyu no, nga kosambat Aku po so kou koimbagu,
         om iya oono sobana ko osudu’an kou, om ado sono onu-onu kopongaagut so kou.
         23 Bang kologa’ Aku yo koimbagu, dai kou yo sono mongoduat nu onu-onu s’Aku. Ondomo
         muyu yo, onu-onu ya indomoon muyu so si Amo Ku, taakan kou ya Niyo.
         24 Dai kou po insan mindamo so si Amo Ku nu onu-onu ya maid nu mongorait s’Aku. Indamo
         kou yo su’ taakan kou, om sobana ko osudu’an kou sono,” koo.
         25 Mutongaro po si Yisus nu, “Montuduk Aku so kou maid nu salig-salig, nga ong wagu,
         dai Aku yo sono musalig-salig, sondiang ko bontolon Ku montuduk so kou suat so si
         Amo Ku.
         26 Iya oono, pagka poimaid kou so Aku, mindamo kou so si Amo Ku, om dai Aku yo sono
         mindamo so Iyo suat so kou,
         27 so’ Iyo yo kondiri monamod so kou. Pagka monamod kou so Aku, monamod-a Iyo so kou,
         om nopoimaid kou nu ungkiat Aku so Kinoringan.
         28 Bana ya nu ungkiat Aku dii si Amo Ku, om nokologa’ Aku so wonuo tu. Nga kosiono mulaiw
         Aku yo sono kiat so wonuo tu, om mululi’ dii so Iyo,” koo.
         29 Mutongaro yo mompomaid Niyo ri nu, “Kosiono binontol Mu yo sono mutangar. Dai Ko
         yo musalig-salig.
         30 Noilaan mai yo sono nu onu-onu nga noorotian Mu, om dai muru’ mongoduat po lobuw
         nu onu-onu so Ikau. Pagka soko ono, poimaid kai yo nu ungkiat Ko so Kinoringan,” koo.
         31 Mutongaro po si Yisus so nosiro nu, “Bana-bana ka nu poimaid kou yo sono nu ono sono
         tu?
         32 Ondomo muyu yo, ologa’ ya ong wagu poputotondiangon kou. Boromosingan kou ya muli’,
         om Aku po su oogol, nga kiuna’ Aku ya so’ maid-waid-a si Amo Ku so Aku.
         33 Tongaron Ku kiawi’ iitu so kou tayon Ku ong koirasa kou nu kosonangan so’ mido-ido
         kou so Aku. Sonsora’on kou nu alod-alod Ku so wonuo tu, nga ikod kou yo kilaa’ so’
         nodoog Ku yo nosiro,” koo si Yisus.

1 Nopupus-o po si Yisus mutangar soko iri, tumingaa’o yo Iyo so langit om mutongaro
         yo nu, “Oo Amo so surga, kosiono nologa’ yo pongorumatan s’Aku. Orumato Aku yo, Anak
         Mu tu su’ Ikau nga orumaton-a.
         2 Pinopogkuasa Mu yo Aku su’ koponaak Aku nu kowiawan musingkolaid so lobuw nitaak
         Mu so Aku no.
         3 Itu yo su koolap-olapan nu lobuw nu kowiawan musingkolaid, ono yo subai otondu’an
         Ko nosiro, ono Kinoringan obana. Om subai otondu’an Aku ya nosiro, ono Anak Mu si
         Yisus Kristus sinuu’ Mu no.
         4 Noorumat Ku yo Ikau so wonuo tu so’ noopod Ku yo momaal kiawi’ nisuu’ Mu so Aku no.
         5 Oo Amo Ku so surga, orumato Aku yo nu ono sono tu so tiningkuangon Mu, soko pinongorumatan
         Mu s’Aku nu dai po nourug wonuo tu ri,” koo.
         6 Sumunduro po si Yisus mogdu’a nu, “Niintolang Ku yo so lobuw nitaak Mu so Aku no
         ong isai Ko. Nosiro yo po songapan Mu om nitaak Mu yo nosiro s’Aku, om inimaid-o nosiro
         tinongaran Mu no.
         7 Ono sono tu noilaan-o nosiro nu kiawi’ nitaak Mu so Aku no, ungkiat-a so Ikau.
         8 Nokotuturan Ku yo so nosiro tangar nikodau Mu s’Aku ri, om nopoimaid-a nosiro. Noilaan-o
         nosiro nu ungkiat Aku nai so Ikau, om Ikau-o su minonuu’ so Aku.
         9 Mogdu’a Aku suat so nosiro. Dai Aku ya mogdu’a suat so lobuw dai poimaid so Ikau,
         sondiang ko suat so lobuw nitaak Mu s’Aku no, so’ nosiro yo su songapan Mu.
         10 Kiawi’ nosongapan Ku no nga songapan Mu ya, om kiawi’ nosongapan Mu no, songapan
         Ku ya. Kogoyaan nosiro no yo su pointolang nu kobontugan Ku no.
         11 Kosiono mian Aku nai so Ikau. Okon-o sono ko tuui Aku so wonuo tu, nga nosiro kakal
         po so wonuo tu. Oo Amo Ku so surga, ingoligi yo nosiro nu kuasa Mu, iri kuasa nitaak
         Mu s’Aku, su’ kopuido nosiro soko Kito su nokopuido.
         12 Laid nu mido-ido Aku po so nosiro, iningoligan Ku nosiro nu kuasa Mu, ono nitaak
         Mu s’Aku no. Iningoligan Ku nosiro sampai d’ado ido so nosiro mulaiw kiat so koimaidan,
         sondiang ko ido koyuwan notantu yo nu mian so noraka, monuman nu nokosurat so Buuk
         Mu no.
         13 Oo Amo Ku, kosiono mian Aku nai so Ikau. Tongaron Ku kiawi’ iitu no nu tuui-tuui
         Aku po so wonuo tu, tayon Ku ong sobana ko sumudu’an nosiro soko koosudu’ Ku no.
         14 Inobaran Ku yo nosiro nu tinongaran Mu no, om bisigon sono nosiro nu lobuw dai poimaid
         so Ikau, so’ dai yo nokoido pogokalan nosiro nu pogokalan nu lobuw dai poimaid oono,
         soko Aku ya nu dai nokoido nu pogokalan nosiro no.
         15 Okon ko mindamo Aku nu tayon ong polobuson Mu nosiro ungkiat so wonuo tu, nga nipoingolig
         Ku nosiro su’ dai oinsaadan nosiro nu Wowaidon nu Moinat.
         16 Pagka dai ya kopuido pogokalan Ku no nu pogokalan nu lobuw dai poimaid oono, mompomaid
         Ku no, nga dai ya kopuido nu pogokalan nosiro no.
         17 Siliwo yo nosiro nu songapan Mu kiat so pontudukan Mu obana no. Tinongaran Mu no
         yo su obana.
         18 Suu’on Ku nosiro so pilolongkop nu wonuo tu, soko poonuu’ Mu so Aku lumoga’ so wonuo
         tu.
         19 Nikomouli’ Ku yo kowiawan Ku tu so Ikau suat so koworongan nosiro, tayon Ku ong osongapan
         Mu nosiro,” koo.
         20 Sumunduro po si Yisus mogdu’a nu, “Oo Amo Ku so surga, okon ko suat-a so nosiro mogdu’a
         Aku, nga suat po so ongo lobuw poimaid nu tuturan nosiro suat so Aku no so sunduron
         tu.
         21 Mindamo Aku so Ikau su’ kopuido nosiro om songido nu pomikiran om tomodon, soko Kito
         su songido ya. Owarong ong songido nosiro nu pomikiran, su’ poimaid ongo lobuw so
         wonuo tu nu Ikau-o minonuu’ s’Aku.
         22 Nitaak Ku yo so nosiro koorumatan nitaak Mu s’Aku ri, tayon Ku ong songido pomikiran
         nosiro, soko Kito su songido ya.
         23 Aku om nosiro nokopuido. Ikau om Aku nga nokopuido, su’ bana-bana nu songido pomikiran
         nosiro. Kiat nu ono, oilaan sono nu lobuw nu Ikau-o su minonuu’ so Aku, om oilaan
         po nosiro nu osamod Ko so nosiro soko poonamod Mu s’Aku.
         24 Oo Amo, moingin Aku ong kiawi’ lobuw nitaak Mu so Aku no koido so Aku nu kopolakan
         ong wagu, su’ kosiou nosiro nu koorumatan nitaak Mu so Aku no, so’ d’ado po wonuo
         tu ri, sinomodan Mu yo Aku.
         25 Oo Amo obana, ongo lobuw dai poimaid so wonuo tu dai kotondu’ so Ikau, nga kotondu’
         Aku ya so Ikau, om oilaan nu lobuw nitaak Mu so Aku no nu Ikau-o su minonuu’ s’Aku.
         26 Pinokoilo Ku yo nosiro ong isai Ko, om sumundur Aku ya momaal nu ono, tayon Ku ong
         musosamod nosiro, soko Ikau su monamod-a s’Aku om kopuido Aku so nosiro,” koo si Yisus.

1 Nokopogdu’a yo po si Yisus soko iri, muripawo kai yo so sungoi-sungoi nu Kidrun,
         om mintorono kai yo so tonoman dii.
         2 Tontong iiri noilaan-o laid ni Yudas, iri mompomaid mongimpolanu mongoraai so si
         Yisus, so’ obulit kai yo muimpug dii.
         3 Nadi, lumogaa yo si Yudas maid nu somposukan soujar om tinu-tinu moongipat nu Waloi
         Maayo nu Kinoringan, iri sinuu’ nu ongo wowaidon nu imam om lobuw Parisi ri. Naanid
         nosiro nu sindata om togu’.
         4 Oilaan-o ni Yisus onu ourug so Iyo, indadi mobio yo sono Iyo so ongo lobuw-i om mutongaro
         yo nu, “Isai ka diumon muyu?” koo.
         5 Sumombuto yo nosiro nu, “Modium kai so si Yisus, iri lobuw Najarit-i,” koo. Sumombuto
         yo Iyo nu, “Aku yo diumon muyu no,” koo. Mundii-dii ya si Yudas, mongoraai iiri so
         obi’ nosiro ri.
         6 Notangar-o po ni Yisus so nosiro nu, “Aku yo diumon muyu no,” koo, nokosunsurut sono
         nosiro om nokolunggang.
         7 Mongoduato po si Yisus so nosiro nu, “Isai ka diumon muyu?” koo. Sumombuto yo nosiro
         nu, “Modium kai so si Yisus, lobuw Najarit-i,” koo.
         8 Mutongaro yo Iyo nu, “Inobaran Ku yo iri kou nu Aku yo diumon muyu no. Bang Aku yo
         su diumon muyu, posimaidi muyu ya ongo lobuw maid-waid s’Aku no,” koo.
         9 (Minutangar Iyo soko iri, tayon ong otuman tinangar Niyo nu gulu ri nu, “Oo Amo,
         ado ido oliong nu ongo lobuw nitaak Mu so Aku no,” koo ri.)
         10 Pagka kibadung si Simun Pitrus, wintoso yo niyo uripon nu Imam Maayo ri, noutas tolingo
         wanan-i. Ngaran nu uripon iiri, si Malkus.
         11 Tongaro yo ni Yisus si Pitrus nu, “Sorungi badung mu no. Dai otoop ong dai koirasa
         Aku nu kosonsora’an notantu yo ni Amo s’Aku no,” koo.
         12 Okomo yo si Yisus nu ongo soujar nu Ruum, wowaidon nosiro ri, om moongipat bansa
         Yaudi, om kogosi yo nu rantai.
         13 Owito yo Iyo nosiro mian dii si Anas. Si Anas-o po iwan ni Kayapas, Imam Maayo nu
         toun iiri.
         14 Si Kayapas-o su minongobiat nu lobuw Yaudi ri nu, owarong po ido koyuwan matoi mongingolig
         nu bansa nosiro, ko’ kiawi’ bansa Yaudi oraag.
         15 Maido yo so si Yisus si Simun Pitrus om ido po mompomaid Niyo ri. Pagka otondu’an
         nu Imam Maayo ri ido mompomaid ni Yisus oono, maido yo iyo so si Yisus masuw so natad
         nu waloi nu Imam Maayo ri.
         16 Si Pitrus minongindad-a so dilabus-i. Lumobuso yo sono ido mompomaid iiri mokimutangar-tangar
         nu woinoi moongipat nu pagar-i, om owito yo niyo si Pitrus masuw.
         17 Nga sombato yo si Pitrus nu woinoi minongipat nu pagar iiri mongoduat nu, “Ikau po
         gaam mompomaid-a nu lobuw oono?” koo. Sumombuto yo si Pitrus nu, “Okon,” koo.
         18 Iya oono osogit, indadi momurokito yo kouriponan om moongipat-i om mintorango yo
         nosiro. Mobio yo sono si Pitrus dii so nosiro sumimpor mintarang.
         19 Mongoduato yo si Anas, iri baya’ Imam Maayo ri, so si Yisus suat nu mompomaid Niyo
         om pontudukan Niyo ri.
         20 Sumombuto yo si Yisus nu, “Laid oono ri, obontol-a poomontuduk Ku so lobuw suang.
         Dadan Aku montuduk so waloi sosombooyangan om so natad nu Waloi Maayo nu Kinoringan
         so poomuimpugan nu lobuw Yaudi. Dai ya su insan posusut nu onu-onu ya pontudukan Ku.
         21 Indadi, nokuro su Aku duaton mu? Duato ya lobuw nokorongou-o nu niongotuduk Ku ri.
         Tantu oondoman-a nosiro pinutangar Ku ri,” koo.
         22 Notangar-o po ni Yisus soko iri, sompako yo Iyo nu ido moongipat dii ri om mutongaro
         yo nu, “Opogi ko sobana mutangar soko ono so Imam Maayo,” koo.
         23 Sumombuto yo si Yisus nu, “Bang mutangar Aku nu dai osuat, obari ya so lobuw iitu
         no ong onu tinangar Ku dai osuat oono. Nga bang bana ya pinutangar Ku no, nokuro su
         sompakon mu Aku?” koo.
         24 Pagka soko iri, opiti yo si Yisus ni Anas dii si Kayapas, Imam Maayo nu toun iiri,
         nga kakal po kikogos longon Niyo.
         25 Kakal po mundii-dii si Simun Pitrus so obi’ nu apui-i, duato yo sono iyo nu ongo
         lobuw-i nu, “Ikau bo gaam nga mompomaid-a nu lobuw oono,” koo. Nga mongolimo yo iyo
         nu, “Okon,” koo.
         26 Mutongaro yo ido uripon nu Imam Maayo ri, koronian-a nu lobuw winintos ni Pitrus
         tolingo ri nu, “Ikau-o bo gaam nosiou ku maid-waid so Iyo so tonoman iiri?” koo.
         27 Mongolimo po si Pitrus nu, “Okon,” koo. Notangar-o po niyo iri, mongingkukuuko sono
         su piu’.
         28 Osarap-sarap po, owito yo nosiro si Yisus kiat so waloi ni Kayapas mian so waloi
         ni Gobonor Pilatus. Nga dai ya minasuw ongo wowaidon nu Yaudi ri, so’ mongowaid nu
         oturan nu ugama nosiro, bang masuw nosiro dii, osaiman nosiro, om dai sono kowasa
         maid mongokan nu iinokanon nu Rami-Rami Paska.
         29 Indadi, lumobuso yo si Pilatus sumamung so nosiro om duato yo niyo nu, “Onu ka kopongobisora’an
         muyu nu lobuw iitu?” koo.
         30 Sumombuto yo nosiro nu, “Dai mai ya owiton Iyo tuui so ikau ong d’ado kosola’an Niyo,”
         koo.
         31 Mutongaro yo si Pilatus nu, “Olapo muyu yo Iyo om ukumo muyu ya mongowaid nu oturan
         nu ugama muyu,” koo. Nga sumombuto yo nosiro nu, “Mongowaid nu oturan nu Raja Maayo
         nu Ruum, dai kai kowasa mongukum nu lobuw nu potoyon,” koo.
         32 (Iri yo ko’ nourug soko iri tayon ong otuman tinangar ni Yisus suat so isai su momatoi
         so Iyo.)
         33 Mosuwo yo si Pilatus so waloi niyo ri om paawo yo niyo si Yisus mongoduat nu, “Ikau-o
         ka su raja nu lobuw Yaudi?” koo.
         34 Sumombuto yo si Yisus nu, “Onu ka duduat mu no, ungkiat so ikau kondiri ko’ norongou
         mu ya so lobuw wokon?” koo.
         35 Mutongaro yo si Pilatus nu, “Okon ko lobuw Yaudi ong aku! Lobuw songinong bansa Mu
         no om ongo wowaidon nu imam-o yo su minongowit so Ikau tuui so aku. Onu ka kosola’an
         Mu?” koo.
         36 Sumombuto yo si Yisus nu, “Pogkuosaan Ku no okon ko suat so wonuo tu. Bang suat so
         wonuo tu, tantu lumawan mompomaid Ku no dai moingin nu nikomouli’ Aku so wowaidon
         nu Yaudi. Nga pogkuosaan Ku no okon ko suat so wonuo tu,” koo.
         37 Duato po Iyo ni Pilatus nu, “Bang soko ono, bana ka nu raja Ko?” koo. Sumombuto yo
         si Yisus nu, “Ikau-o su minutangar nu Aku yo su raja. Nopuanak Aku om nokologa’ so
         wonuo tu nga ido-ido ya tomod Ku, ono yo pointolang nu onu ya obana. Isai moingin
         maid so onu ya obana, mongkinongou iyo nu tongaron Ku no,” koo.
         38 Mongoduato po si Pilatus so Iyo nu, “Onu ka orati nu obana no?” koo. Lumobuso po
         si Pilatus om tongaro yo niyo ongo wowaidon nu Yaudi ri nu, “D’ado ya onu-onu noimpa’an
         ku kosola’an Niyo.
         39 Nga mongowaid nu koopotan muyu, ono yo su kododanan, polabus aku nu lobuw ungkiat
         so jiil iya nu Paska. Moingin kou ka ong nilabus ku pinokoRaja nu lobuw Yaudi iitu
         no?” koo.
         40 Gumonsoko yo nosiro sumambut nu, “Kodi ya lobusi Iyo! Dai kai moingin! Si Barabas-o
         su lobusi!” koo. (Si Barabas oono moonolod.)
         
            

         
      
   
      
         19
1 Mosuwo yo si Pilatus om monuuo yo nu ongo soujar popongolubak so si Yisus.
         2 Minomaal nosiro nu tolungas wakau kiruwi, om sumboli yo nosiro so ulu ni Yisus. Noopod
         iri, popusobungo yo Iyo nu sabung mongkomiang-miang,
         3 om muuli’-uli’ nosiro dii si Yisus musingkoorumat-orumat nu, “Mogkuasa yo musingkolaid
         raja nu lobuw Yaudi!” koo. Noopod iri, sompako yo Iyo nosiro.
         4 Lumobuso po si Pilatus om tongaro yo lobuw suang-i nu, “Siowi muyu yo! Polobuson
         ku Iyo su’ oilaan muyu nu d’ado ya noimpa’an ku kosola’an Niyo,” koo.
         5 Lumobuso yo sono si Yisus minomakai nu tolungas kiruwi om sabung mongkomiang-miang.
         Mutongaro yo si Pilatus so nosiro nu, “Siowi muyu yo lobuw oono!” koo.
         6 Nosiou-o po si Yisus nu ongo wowaidon nu imam om moongipat-i, gumonsoko yo nosiro
         nu, “Solibon Iyo! Potoyon Iyo!” koo. Mutongaro yo si Pilatus so nosiro nu, “Olapo
         muyu yo Iyo, om solibi muyu ya. D’ado ya ong aku noimpa’an kosola’an Niyo,” koo.
         7 Sumombuto yo lobuw suang-i nu, “Mongowaid nu oturan nu ugama mai, subai potoyon Iyo
         so’ minutangar Iyo nu Anak Iyo nu Kinoringan,” koo.
         8 Norongou-o po ni Pilatus tinangar nosiro iiri, sumundur po iyo lumaa’.
         9 Mosuwo yo iyo koimbagu om noowit-o po si Yisus masuw, duato yo niyo nu, “Siombo ka
         inungkiaton Mu?” koo. Nga dai ya sinumambut si Yisus.
         10 Indadi mutongaro po si Pilatus nu, “Dai Ko ka moingin mokimutangar-tangar so aku?
         Ondomo yo nu kikopogboya’an aku polabus intawa posalib so Ikau,” koo.
         11 Sumombuto yo si Yisus nu, “Dai ya kopogbaya’ ko so Aku ong okon ko Kinoringan su
         popogbaya’ so ikau. Ungkiat-o nai, lobuw pokomouli’ so Aku tuui so ikau-o su maayo
         po koraayan ko’ ikau,” koo.
         12 Norongou-o po iri ni Pilatus, moingin po bana iyo polabus so si Yisus. Nga gumonsoko
         yo ongo lobuw Yaudi ri nu, “Bang nilabus mu Iyo, alod-alod ko sono ni Raja Maayo nu
         Ruum. Isai musingkoraja-raja, alod-alod iyo ni Raja Maayo,” koo.
         13 Norongou-o po iri ni Pilatus, owito yo niyo si Yisus lumabus om mogomo yo so oogoman
         moongobisara’ so tontong ingoranan nu Pontaan Watu (bang so tangar Yaudi ingoranan
         nu Gabata).
         14 Iya iiri, oduruk-o mirotu om runat iiri yo putimos-timosan suat nu Rami-Rami Paska.
         Tongaro yo ni Pilatus lobuw Yaudi ri nu, “Tudi yo raja muyu tu,” koo.
         15 Songgonsok-gonsok sono nosiro nu, “Solibon Iyo! Potoyon Iyo!” koo. Duato yo ni Pilatus
         nosiro nu, “Patut ka solibon ku Raja muyu tu?” koo. Sumombuto yo ongo wowaidon nu
         imam-i nu, “Si Raja Maayo ya su raja mai,” koo.
         16 Pagka soko iri, komoulii yo ni Pilatus si Yisus so nosiro nu solibon. Olapo yo sono
         nosiro si Yisus,
         17 om owito yo Iyo lumabus kiat so bandar pinoponimban nu salib Niyo, mian so tontong
         ingoranan nu, “Popolakan nu Doupuk”, bang so tangar nu Yaudi ingoranan Gulguta.
         18 Dii yo pinosoliban nosiro so si Yisus. Om kuwai ya duo koyuwan sondiang ko Iyo nisalib
         so musompodi Niyo ri.
         19 Minonuu’ si Pilatus pokapit nu surat so kayu pinosoliban so si Yisus soko itu, Itu
         Yo Si Yisus Kiat So Najarit, Raja Nu Lobuw Yaudi.
         20 Osuang-a lobuw Yaudi malib-talib nokobasa’ nu surat iiri, so’ orani ya so bandar
         pinosoliban so si Yisus iiri. Surat nikapit iiri sinurat so tangar Yaudi, tangar Ruum,
         om tangar Yunani.
         21 Tongaro yo si Pilatus nu wowaidon nu imam-i nu, “Kodi yo surati nu, ‘Raja nu lobuw
         Yaudi’, nga surati yo nu, ‘PinokoRaja Iyo nu lobuw Yaudi’, koo yo ya,” koo.
         22 Nga sumombuto yo si Pilatus nu, “Onu yo po nokosurat ku no yo, dai yo pindaan,” koo.
         23 Nokosalib-o po nu ongo soujar-i si Yisus, olapo yo nosiro pokakas Niyo ri om boogio
         yo nosiro opat. Olapo po nosiro sabung Niyo olanggau, d’ado wilit-i.
         24 Mutotongaro yo nosiro nu, “Kodi toko yo pisio sabung iitu, nga musuus toko ya ong
         isai kosongapan,” koo. Nourug soko iri tayon ong otuman iri nokosurat so Buuk nu Kinoringan-i
         nu, “Puboboogi’an nosiro pokakas Ku no, om musuus nosiro pongilaan ong isai kosongapan
         nu sabung Ku no,” koo ri. Om soko iri yo winaal nu ongo soujar iiri.
         25 Nga mundii-dii so obi’ nu salib ni Yisus ino om kominan Niyo ri, om si Maria sawo
         ni Kulupas, om si Maria Magdalina.
         26 Nosiou-o po ni Yisus ino Niyo om aku, mompomaid kosomodan bana Niyo, tongaro yo Niyo
         ino Niyo ri nu, “Oo Ino, itu yo su anak mu,” koo.
         27 Om tinangar aku ya Niyo nu, “Itu yo su ino Mu,” koo. Kiat-o nu iri poogolo ku yo
         ino ni Yisus so waloi ku ri.
         28 Noilaan-o ni Yisus nu noopod-o Niyo kiawi’ gogoma’on Niyo ri, om tayon ong otuman
         tinangar so Buuk nu Kinoringan, mutongaro yo sono Iyo nu, “Lugangon Aku,” koo.
         29 Kuwai dii ido mangkuk kiasuw nu sungoi nu anggur mousom. Poloobo yo nosiro nu golugut
         so mangkuk iiri, om tonongi yo nosiro so pompod nu kayu om suloyi yo so munung Niyo
         ri.
         30 Nososop ni Yisus sungoi nu anggur iri, mutongaro yo Iyo nu, “Noopod-o,” koo. Nopupus
         iri, tinumuku ya Iyo om minatoi-o sono.
         31 Dai moingin ongo wowaidon nu lobuw Yaudi ri ong olaid mawid-tawid bangkai nu lobuw
         nisalib-i om otaiwan nu Runat Pongintoronan. Makin-o po Runat Pongintoronan nu iya
         iiri oogot po ko’ koopotan. Pagka runat pinosoliban so si Yisus runat kolimo, mokililaa
         yo ongo lobuw Yaudi ri so si Pilatus nu podangon akod nu ongo lobuw nisalib-i tayon
         ong osikap matoi, om niuntiba yo sono.
         32 Indadi miano yo soujar-i momodang gulu po nu akod nu duo koyuwan nisalib so musompodi
         ni Yisus.
         33 Nga nokologa’ yo po nosiro dii so Iyo, siowi nosiro su minatoi-o Iyo, indadi dai
         yo sono pinodang nosiro akod Niyo ri,
         34 nga tudaa yo nu ido koyuwan soujar-i obik Niyo ri nu bangkau, om minusit sono su
         raa’ mugawul nu sungoi.
         35 (Aku yo su nokosiou nu noongourug iiri, om nituturan ku ono so kou tayon Ku ong poimaid
         kou. Tuturan ku oono obana, om oilaan ku nu obana ya ono).
         36 Ono yo ko’ nourug soko oono tayon ong otuman iri nokosurat so Buuk nu Kinoringan-i
         nu, “D’ado ido ya opodang nu tulang Niyo no,” koo ri.
         37 Kuwai ya wokon nokosurat so Buuk nu Kinoringan nu, “Osuang lobuw kosiou so Iyo, ono
         tinuda’ nosiro no,” koo ri.
         38 Nopupus iri, mokililaa yo si Yusup, lobuw kiat so bandar Arimatia so si Pilatus nu
         olapon bangkai ni Yisus. Iyo nga mompomaid-a ni Yisus, nga dai ya nipokoilo so lobuw
         suang so’ lumaa’ iyo nu wowaidon nu lobuw Yaudi ri. Pagka linila’an-a iyo ni Pilatus,
         olapo yo sono niyo bangkai ni Yisus.
         39 Si Nikudimus, iri baya’ linumoga’ dii si Yisus nu awi, nga minaid-a so si Yusup.
         Minongowit iyo kiro-kiro tolu nopulu kilu nu kolonungan ingoranan nu muur om garu.
         40 Olapo yo nu duo koyuwan iiri bangkai ni Yisus om soluyo yo nu koukuputi maid nu kolonungan-i,
         so’ ono yo su adat nu lobuw Yaudi suat so mongolobong.
         41 Dii so pinosoliban so si Yisus, kitonoman. Tonoman iiri, kiuang nu watu koowaal-a
         om dai po insan opongolobongan.
         42 Lobongi yo sono nosiro dii bangkai ni Yisus so’ iri yo su orani, om susuab koimbagu
         no, Runat Pongintoronan nu lobuw Yaudi.

1 Otuong-tuong po nu susuab nu Runat Minggu ri, minian sono si Maria Magdalina so lobong
         ni Yisus. Siowi niyo su noluid watu pinonutub nu lobong-i.
         2 Mundako yo iyo modium so si Simun Pitrus om aku, kosomodan ni Yisus, om tongaro yo
         niyo nu, “Inalap-o nu lobuw bangkai ni Tuhan Yisus, om dai ku oilaan ong siombo pinopolakan
         nosiro,” koo.
         3 Miano kai yo sono si Pitrus so lobong ni Yisus.
         4 Kiduo-duo so kai minundak, nga olangkas aku po ko’ si Pitrus om aku yo su nokopogulu
         lumoga’ so lobong-i.
         5 Lumiingo aku yo monsiou so dilalom-i om nosiou ku sono molak-polak koukuputi pinonolui-i,
         nga dai aku ya minasuw.
         6 Nokologa’ yo po si Pitrus, mogtuui minasuw iyo. Nosiou-a niyo koukuputi pinonolui
         iiri molak-polak,
         7 nga iri kumut pinonayut nu ulu ni Yisus, nokosondiang nu kinopolakan om mupi’-lupi’
         ya.
         8 -
         9 Sumusuuto aku yo masuw so lobong-i. Nosiou ku yo po iri, nopoimaid aku ya nu noluli’an
         Iyo pudi dai po oorotian mai iri nokosurat so Buuk nu Kinoringan nu subai oluli’an
         Iyo.
         10 Nopupus iri, mulio kai yo.
         11 Nga mundii-dii ya si Maria so ngonga’on nu lobong-i maid nu tumangi’. Lumiingo yo
         sono iyo monsiou so dilalom-i.
         12 Nokosiou sono iyo nu duo susuu’on nu Kinoringan kipokakas nu oputi’ minogom so musompodang
         baya’ pinogilian so si Yisus, ido umpak so ulu, om ido po umpak so akod.
         13 Duato yo nosiro si Maria nu, “Nokuro su tumangi’ ko?” koo. Sumombuto yo si Maria
         nu, “Tinongawan nu lobuw bangkai nu Tuhan ku ri, om dai ku oilaan ong siombo pinopolakan
         so Iyo,” koo.
         14 Notangar-o po iri ni Maria, kumowiio yo iyo, mogtuui nosiou niyo si Yisus mundii-dii,
         nga dai niyo notondu’an nu si Yisus.
         15 Duato yo iyo ni Yisus nu, “Nokuro su tumangi’ ko? Isai diumon mu?” koo. Ponontaman
         ni Maria ong moongipat iyo nu tonoman ono. Indadi, mutongaro yo iyo nu, “Bang ikau-o
         su nopopinda so Iyo, obari so aku ong siombo pinopolakan mu, su’ oilaan ku mongalap,”
         koo.
         16 Tongaro yo sono iyo ni Yisus nu, “Oo Maria,” koo. Kumowiio yo si Maria dii si Yisus
         om mutongaro yo so tangar Ibrani, Rabbuni! koo, orati niyo “Guru”.
         17 Mutongaro yo si Yisus so iyo nu, “Kodi Aku po kuyuti, so’ dai po su nokoindakod dii
         si Amo Ku. Ian-o so kosusulodan Ku ri pokoilo so nosiro nu mian Aku dii si Amo Ku,
         ono yo Amo muyu. Iyo yo Kinoringan usaa’on Ku om usaa’on muyu ya,” koo.
         18 Indadi, pokoiloo yo sono ni Maria ongo mompomaid ni Yisus nu nosiou niyo si Yisus,
         om obari yo iri kodau Niyo ri.
         19 Awi-awi nu Runat Minggu iiri, muimpugo yo mompomaid ni Yisus so ido bilik. Kinunsi
         nosiro pintu ri, so’ lumaa’ nosiro nu ongo wowaidon nu lobuw Yaudi ri. Milok po su
         mundii-dii si Yisus so tiningkuangon nosiro ri, om mutongaro yo nu, “Posonango yo
         inawo muyu no!” koo.
         20 Nokoputangar-o po Iyo soko iri, posiowi yo Niyo palad om obik Niyo ri so nosiro.
         Nosudu’an sobana nosiro nu nosiou-o sono Iyo.
         21 Mutongaro po si Yisus nu, “Posonango yo inawo muyu no! Soko si Amo Ku minonuu’ so
         Aku, soko ono ya monuu’ Aku so kou,” koo.
         22 Nopupus iri, obusi yo Niyo inawo Niyo ri dii so nosiro om mutongaro yo nu, “Torimaa
         muyu yo Atod nu Kinoringan.
         23 Bang mongampun kou nu koraayan nu lobuw, Kinoringan nga mongampun-a so nosiro. Bang
         dai kou mongampun nu koraayan nu lobuw, Kinoringan nga dai ya mongampun so nosiro,”
         koo.
         24 Nga si Tumas, ido kiat so opulu om duo mompomaid ni Yisus, iri paawon so si Apid,
         dai nokowaid muimpug so kai nu linoga’an ni Yisus.
         25 Obari mai yo sono iyo nu, “Nosiou mai si Tuhan Yisus!” koo kai. Nga sumombuto yo
         si Tumas nu, “Bang dai ku po osiou baya’ nu lansang so palad Niyo om posusuk nu tontuduk
         ku no so pilat nu obik Niyo ri, dai po su poimaid,” koo.
         26 Koturuan kiat nu iri, muimpug-o kai po so bilik iiri, om nokowaid-o sono si Tumas.
         Kinunsi mai kiawi’ pintu ri, nga linumoga’ ya si Yisus, om mundii-dii so tiningkuangon
         mai ri om mutongaro yo nu, “Posonango muyu yo inawo muyu no,” koo.
         27 Indadi mutongaro yo sono Iyo so si Tumas nu, “Siowi yo palad Ku tu, om susuki yo
         tontuduk mu no so pilat nu obik Ku no, om poimaid ko yo sono. Ikod-o pongimbuali po,”
         koo.
         28 Sumombuto yo si Tumas nu, “Ikau-o su Tuhan ku. Ikau-o su Kinoringan usaa’on ku,”
         koo.
         29 Mutongaro yo si Yisus so iyo nu, “Poimaid ko yo sono gaam so’ nosiou mu yo Aku. Osanang
         po ongo lobuw nu dai pona insan kosiou so Aku, nga poimaid-a,” koo.
         30 Osuang po koiran-iran winaal ni Yisus so tiningkuangon mai, dai nokosurat so buuk
         iitu.
         31 Nga tomod-o po nu sinurat iitu tayon ong poimaid kou nu si Yisus-o su Anak nu Kinoringan,
         Raja Nijanji nu Kinoringan. Om pagka poimaid kou so Iyo, taakan kou nu kowiawan musingkolaid
         maid so Kinoringan.

1 Nopupus iri, insan po minokisiou si Yisus so kai so Liu’ Tiborias-i. Soko itu nourug.
         2 Ido runat, minuimpug turu mompomaid ni Yisus, ono yo si Simun, si Tumas (iri paawon
         so si Apid), si Natanil (iri lobuw kiat so Kana so wonuo nu Galilia), inonakan ni
         Jibidius, om duo po mompomaid Niyo wokon.
         3 Mutongaro yo si Simun Pitrus so kai nu, “Oo lakitu, mian aku po momukot,” koo. Sumombuto
         kai yo nu, “Maid kai,” koo kai. Sumokoyo kai yo so alud-i, om tumulako kai yo, nga
         nosuaban-a, insan songkayu ado ya pait mai.
         4 Nokousit-o po su runat, mundii-dii sono si Yisus so imbing-i, nga dai mai notondu’an.
         5 Duato kai yo ni Yisus nu, “Oo su kouna’an Ku, kipait kou ya ka?” koo. Sumombuto kai
         yo nu, “Insan songkayu d’ado,” koo kai.
         6 Tongaro kai yo Niyo nu, “Taani muyu yo pukot-o umpak so wanan nu alud-o, su’ kaalap
         kou nu pait,” koo. Taani mai yo sono pukot-i, om ogon-ogon dai opudik mai nu koosuang
         nu pait nokosulung.
         7 Mutongaro aku yo so si Pitrus nu, “Ono yo Tuhan toko ri!” k’aku. Norongou-o po iri
         ni Pitrus, musobungo yo iyo koimbagu om tumoyogo yo rumapit.
         8 Kai nga rinumapit-a maid nu alud-i sambil momudik nu pukot notagub nu pait-i. Orani
         kai ya so imbing-i kiro-kiro maatus-o mitor.
         9 Nokotindal kai yo po, nokosiou kai nu apui om malau-salau su pait om baang-baang.
         10 Mutongaro yo si Yisus so kai nu, “Pongowit kou yo tuui tinu-tinu nokayu nu pait koo’alap
         muyu no,” koo.
         11 Miano yo si Simun Pitrus so alud-i om pudiko yo niyo pukot-i potindal, notagub-a
         nu pait ongo aayo. Koosuang nu pait iiri, maatus limo nopulu om tolu. Nga soko iri
         pona kosuang nu pait-i, dai ya nopisi’ pukot-i.
         12 Tongaro kai yo ni Yisus nu, “Tuui kou yo mongokan,” koo. D’ado ido so kai nokooku’
         mongoduat ong isai Iyo so’ noilaan mai yo nu Iyo yo si Tuhan.
         13 Rumonio yo si Yisus dii so kai om olapo yo Niyo baang-baang-i om taaki kai yo. Om
         soko iri ya gama’ Niyo nu pait-i.
         14 Kointolu yo iri Niyo mokisiou so kai nu noluli’an-o Iyo.
         15 Nokookan kai yo po, mutongaro yo si Yisus so si Simun Pitrus nu, “Oo Simun, anak
         ni Yuanis, bana ka nu osamod ko so Aku nu kaalib po nu koosamod nosiro so Aku?” koo.
         Sumombuto yo si Pitrus nu, “Oo Tuhan, noilaan Mu yo nu osamod aku so Ikau,” koo. Mutongaro
         yo si Yisus nu, “Ipati yo ongo uyog nu dumba Ku no,” koo.
         16 Mongoduato yo koinduo si Yisus so si Pitrus nu, “Oo Simun, anak ni Yuanis, bana ka
         nu osamod ko so Aku?” koo. Sumombuto yo si Pitrus nu, “Bana ya Tuhan! Noilaan Mu yo
         nu osamod aku so Ikau,” koo. Mutongaro po si Yisus nu, “Ipati yo ongo dumba Ku no,”
         koo.
         17 Mongoduato po kointolu si Yisus so si Pitrus nu, “Oo Simun, anak ni Yuanis, bana
         ka nu osamod ko so Aku?” koo. Minurad-o sono inawo ni Pitrus so’ intolu si Yisus mongoduat
         so iyo nu soko iri. Sumombuto yo iyo nu, “Oo Tuhan, Ikau-o su koilo nu onu-onu ya.
         Tantu oilaan Mu ya nu osamod aku so Ikau!” koo. Mutongaro yo si Yisus nu, “Ipati yo
         ongo dumba Ku no.
         18 Bana ya tongaron Ku iitu nu, laid nu omuda ko no po, ikau-o kondiri su murigap-rigap
         sundur mompanou so siombo-ombo ya koinginan mu. Nga bang otuo ko yo, pokaang ko sono
         nu longon mu kogosan nu lobuw om owiton ko so tontong dai koinginan mu mian,” koo.
         19 (Tinangar ni Yisus soko iri so’ paabar Iyo nu poomatoi ni Pitrus ong wagu, om kiat
         nu ono obantug sono Kinoringan.) Mutongaro yo si Yisus so iyo nu, “Waid-o so Aku!”
         koo.
         20 Kumowiio yo si Pitrus om nosiou aku sono niyo, kosomodan bana ni Yisus, iri minogom
         so obi’ Niyo nu laid mai mongokan-i om minongoduat so Iyo nu, “Isai ka su mongoraai
         so Ikau?” k’aku ri.
         21 Nosiou aku yo po ni Pitrus, duato yo niyo si Yisus nu, “Oo Tuhan, onu koo ka nu lobuw
         iitu no?” koo.
         22 Sumombuto yo si Yisus nu, “Bang ono yo su koinginan Ku miau iyo musingkologa’ Ku
         koimbagu, d’ado ya ilo-ilo mu. Nga ikau, waid-o s’Aku,” koo.
         23 Ponontaman sono nu mompomaid wokon-i nu dai aku ya matoi. Ampa d’ado ya notangar
         ni Yisus nu dai aku matoi, sondiang ko, iri yo su notangar Niyo, “Bang ono yo su koinginan
         Ku miau iyo musingkologa’ Ku koimbagu, onu ka koilo-ilo mu,” koo.
         24 Aku yo su kinuan ni Yisus nu iri. Om aku yo su minonurat nu itu om oilaan toko nu
         onu yo po tinangar ku iitu bana ya.
         25 Osuang po wokon pinuwaal ni Yisus. Bang kiawi’ nu ono nga nisurat, boyo-boyoon ku
         nu dai orumpos so wonuo tu ongo buuk posuratan nu ono.PinongoorapanPinongoorapanPinongoorapanPinongoorapanPinongoorapan

1 Oo Tiupilus, so buuk ku togna ri sinurat ku yo onu-onu winaal ni Yisus om niongotuduk
         Niyo ri, kiat nu tinumimpuun Iyo montuduk,
         2 sampai runat kinoindokodan Niyo so surga ri. Dai po nokoindakod Iyo so surga ri,
         maid nu kuasa nu Atod nu Kinoringan, sinuu’ Niyo pinongoorapan Niyo ri potuturan so
         lobuw wokon suat so Iyo.
         3 Solaid opat nopulu runat kiat so kinopotoyan Niyo ri, obulit Iyo mintolang so pinongoorapan
         Niyo, om nopoimaid-o sono nosiro nu miniau-a Iyo koimbagu. Nosiou Iyo nosiro, om monuturan
         Iyo so nosiro suat so Pogkuosaan nu Kinoringan.
         4 Ido runat iya nu minuimpug nosiro, tinangar sono ni Yisus nosiro nu, “Adang kou po
         mulaiw kiat tuui so Yirusalim. Molak kou po tuui mongindad nu Atod nu Kinoringan,
         iri nijanji nu Amo Kinoringan, tinangar Ku so kou gulu ri.
         5 Minongodiu’ si Yuanis nu lobuw, sungoi-a su pinakai, nga dai yo olaid om suu’on nu
         Kinoringan Atod Niyo mogkuasa so kou,” koo si Yisus.
         6 Nokopuimpug po pinongoorapan iiri om si Yisus, mongoduato yo nosiro so Iyo nu, “Oo
         Tuhan, kosiono yo ka ourug Ko nu raja mogkuasa nu bansa Israil soko raja mogkuasa
         nu gulu ri?” koo.
         7 Sumombuto yo si Yisus nu, “Dai kou otoop mongilo nu runat om iya kourugan Ku nu raja,
         so’ si Amo Kinoringan-o su monantu nu ono, maid nu kopogboya’an Niyo.
         8 Nga otoop ong oilaan muyu nu bang lumoga’ yo Atod nu Kinoringan mogkuasa so kou,
         taakan kou Niyo nu kuasa mugogoma’on suat so Iyo, om paabar kou sono so lobuw wokon
         suat so Aku so Yirusalim, so tontong wokon so Yudia, so Samaria, om so pilolongkop
         nu wonuo tu,” koo.
         9 Noopod si Yisus mutangar, kinakat-o Iyo so surga nu laid nosiro momontong so Iyo
         ri. Tinumapu’ su kawut dii so Iyo om dai yo sono nosiou nosiro.
         10 Laid nosiro mingaa-tingaa nu kumakat si Yisus so surga, milok po su mundii-dii duo
         koyuwan so obi’ nosiro ri, kipokakas nu oputi’
         11 om minutangar nu, “Oo su lobuw Galilia, adang-o mundii-dii tumingaa so langit-o!
         Si Yisus, iri kinakat so surga nosiou muyu ri, mululi’ po koimbagu soko kinoindokodan
         Niyo sisuna ri,” koo.
         12 Mululio yo sono pinongoorapan ni Yisus so Yirusalim kiat so Bulud Jaitun. Bulud iiri
         kiro-kiro ido kilumitor rawu’ kiat so bandar.
         13 Nokologa’ yo po nosiro so Yirusalim, miano yo nosiro so waloi pinolakan nosiro ri
         om mosuwo yo so bilik poomuimpugan nosiro ri. Nosiro yo po oono si Pitrus, si Yuanis,
         si Yakubus, si Andrias, si Pilipus, si Tumas, si Bartulumius, si Matius, si Yakubus
         anak ni Alpius, si Simun iri lobuw kiat so puimpugan lumawan nu lobuw Ruum, om si
         Yudas anak ni Yakub.
         14 Dadan nosiro muimpug mogdu’a maid nu kowoinoyan, si Maria, ino ni Yisus, om kosulodan
         Niyo ri.
         15 Ido runat, minuimpug maatus duo nopulu mompomaid ni Yisus. Mundiio yo sono si Pitrus
         so tiningkuangon nosiro ri om mutongaro yo nu,
         16 “Oo su kosulodan ku, onu yo po nokosurat so Buuk nu Kinoringan gulu ri notuman-a.
         Niintolang nu Atod nu Kinoringan so si Daud suat so si Yudas, iri minongowit nu lobuw
         mongaakom so si Yisus.
         17 Si Yudas oono una’ toko ya nu gulu ri, pinili’ ni Yisus mugogoma’on maid-waid so
         toko,” koo si Pitrus.
         18 (Nokotorima’ si Yudas nu siin kiat so gogoma’on niyo oraai. Siin oono pinomoli nu
         tana’ om dii yo pinusimpotoyan niyo, nopopas tian niyo ri, om nolukan kiawi’ asuw
         nu tian niyo ri.
         19 Noilaan-a iri nu kolobuwan so Yirusalim, om iningoranan sono nosiro tana’ iiri so
         tangar nosiro nu Akil, orati yo po nu iri, “Tana’ Raa’”.)
         20 Mutongaro po si Pitrus nu, “Nokosurat-o so buuk Lagu so Buuk nu Kinoringan nu, ‘Olaiw-laiwan-o
         bosalag nosiro no, om insan ido po sono lobuw miau so bosalag oono,’ koo ri. Om nokosurat-a
         nu, ‘Lobuw sondiang su mongowaal nu gogoma’on niyo no,’ koo ri.
         21 Nadi momili’ toko yo ido koyuwan maid so toko potuturan nu kinoluli’an ni Yisus.
         Nga lobuw pili’on toko no subai nokowaid-o so toko nu maid-waid toko po so si Yisus,
         22 kiat nu tumimpuun si Yuanis mongodiu’ nu lobuw sampai kinoindokodan ni Yisus so surga,”
         koo si Pitrus.
         23 Indadi, momilio yo sono nosiro duo koyuwan potingkuangon dii so nosiro, iri yo si
         Matias, om si Yusup pomaawan so iyo si Barsabas (om ingoranan-a so si Yustus).
         24 Mogdu’aa yo sono nosiro nu, “Oo Tuhan, oilaan Mu inawo nu kiawi’ lobuw. Nadi, tuduki
         yo ombo su pili’on Mu nu duo koyuwan iitu,
         25 su’ kopugogoma’on iyo maid so kai, sumulang so si Yudas, pinongoorapan Mu minatoi-i
         om nokoian so tontong mutoop so iyo,” koo.
         26 Nopupus mogdu’a, musuuso yo nosiro om notapus-o nosiro nu si Matias su pinili’ nu
         Kinoringan. Iyo yo su nosuat nu koruang so opulu om ido pinongoorapan-i.
         
            

         
      
   
      
         2
1 Nologa’ yo po runat Rami-Rami Pintakusta, muimpugo yo kiawi’ lobuw poimaid-i so ido
         tontong.
         2 Milok po su kuwai kai-kai osangat kiat so langit soko uos opogon tumouruk orongou
         nu kiawi’ lobuw so waloi-i.
         3 Nokosiou-o sono nosiro nu soko sinikit nu apui minsid dii-tuui so waloi-i om manid
         so ongo lobuw-i.
         4 Kinuasa yo sono nosiro nu Atod nu Kinoringan, om tumimpuun-o mutangar nu sondiang
         tangar musuat nu nitaak nu Atod iiri so nosiro nu tongaron.
         5 Iya iiri osuang lobuw Yaudi, iri obinsuut nu ugama nosiro, nokologa’ so Yirusalim
         kiat so pilolongkop nu wonuo.
         6 Norongou-o po kai-kai iiri, osuang sono lobuw minuimpug dii. Nokotigog nosiro nu
         norongou lobuw poimaid-i mutangar nu tangar nosiro ido soido.
         7 Sobana ko noiranan nosiro om mutotongar-tongaro yo nu, “Lobuw mutangar iitu lobuw
         nu Galilia, om d’ado ya koilo mutangar nu tangar toko dii so Galilia!
         8 Onu ka koo’ilo nosiro mutangar nu tangar toko?
         9 Inungkiaton toko yo po so Partia, Modia, Ilam, Misuputamia, Yudia, Kapadukia, Puntus,
         Asia,
         10 Pirigia, Pampilia, Masir om so wonuo nu Libia orani so Kirini. Om kuwai ya so toko
         ungkiat so Ruum,
         11 lobuw Yaudi om lobuw bansa wokon iri kiugama nu Yaudi ri. Kuwai ya so toko kiat so
         Kiriti om so Arab, nga norongou toko nosiro mutangar so tangar toko suat nu gogoma’on
         obantug nu Kinoringan,” koo.
         12 Noiranan sono nosiro om mududuato yo nu, “Onu gaam orati nu iri?” koo.
         13 Nga wokon-i muragam nu lobuw poimaid-i om mutangar nu, “Oowukan bo gaam kolobuwan
         iitu,” koo.
         14 Nadi mundiio yo si Pitrus maid nu opulu om ido pinongoorapan-i om mutongaro yo iyo
         nu osangat nu, “Oo kosusulodan ku inong Yaudi om kou kiawi’ minogol so Yirusalim,
         rongowo muyu yo tangar ku tu. Potarang aku nu orati nu itu.
         15 Kai yo po okon-a ko oowukan soko ponontaman muyu no, so’ susuab po itu, om lobuw
         tuui d’ado moowukan ong umpit nu susuab.
         16 Nga ono yo po nosiou om norongou muyu no, notangar-o laid nu Kinoringan om nokosurat-o
         ni Yuil, iri poo’abar gulu ri nu,
         17 ‘Soko itu waalon Ku ong ologa’ yo runat pongoowi’an, ono yo itaak Ku Atod Ku tu so
         kiawi’ lobuw. Inonakan muyu kokusoyan, kowoinoyan paabar-o sono nu abar Ku iitu. Kororaa’an
         koomulokan muyu kosiou nu onu ya obana suat so Kinoringan so ponsorowan, om kotutuaan,
         nga koorati nu abar obana suat so Kinoringan so upian nosiro no.
         18 Om uripon Ku woinoi kusoi, taakan nu Atod Ku no nu iya oono, om nosiro nga paabar-a
         nu abar Ku tu.
         19 Om momaal Aku nu koiran-iran so langit, om ponondu’an so riniba, ono yo raa’, apui,
         kawut om lisun.
         20 Om dai po ologa’ runat maayo om obantug, ono yo kologa’an nu TUHAN mongukum nu lobuw,
         rumondom su runat, om wulan nga miang soko raa’.
         21 Iya oono, isai ya momaau mokitabang so TUHAN, dai oinsaadan nu Kinoringan suat so
         koraayan niyo,’ koo ri.
         22 Oo su lobuw Israil, rongowo muyu yo totongaron ku tu! Si Yisus lobuw Najarit, Iyo
         yo su tinaakan nu Kinoringan nu kopogboya’an, om oilaan muyu nu obana ono kiat so
         koiran-iran om ponondu’an winaal Niyo so tiningkuangon muyu. Kou yo kondiri nokoilo
         nu onu-onu winaal Niyo so tiningkuangon muyu.
         23 Maid nu koinginan nu Kinoringan nu notantu yo kiat po nu timpuun-i, nikomouli’ sono
         si Yisus so kou. Om kou yo su minonuu’ nu lobuw oraai posalib so Iyo.
         24 Nga linuli’an-o Iyo nu Kinoringan, so’ dai ya Iyo okuasa nu kopotoyan.
         25 Minutangar si Raja Daud gulu ri suat so si Yisus nu, ‘Oo TUHAN, oilaan ku nu dadan
         Ko maid-waid monabang so aku, om d’ado lobuw kopongaagut so aku.
         26 Nadi osanang inawo ku, om mulagu aku sumudu’an. Pudi pona riniba aku, nga tumotog
         aku ya umarap so Kinoringan,
         27 so’ dai Mu ya aku niogol so konomotayan, om koyuwan ku tu dai Mu posimaidan rumunus
         ong matoi aku yo.
         28 Nopoilo Ko so aku nu lalan sumundur so kowiawan musingkolaid, om sobana ko osudu’
         aku so’ maid-waid Ko so aku,’ koo ri.
         29 Oo su kosusulodan ku, monuturan aku suat so si Raja Daud, aki rumpungan toko ri.
         Minatoi iyo om nilobong, om lobong niyo ri kakal-a nu ono sono tu.
         30 Minongibot Kinoringan so si Daud nu mongurug Iyo nu raja kiat so solusuk niyo ri.
         Noilaan ni Raja Daud janji nu Kinoringan oono so’ iyo pona nga poo’abar-a nu Kinoringan.
         31 Oorotian-a ni Raja Daud onu ya waalon nu Kinoringan. Indadi, minomirasat sono iyo
         suat so koluli’an nu Raja Nijanji nu Kinoringan nu, ‘Dai posimaidan Iyo nu Kinoringan
         kakal so konomotayan, om dai ya rumunus koyuwan Niyo no,’ koo iyo.
         32 Si Yisus-o su linuli’an nu Kinoringan kiat so pinotoyan, om kai kiawi’ nokosiou nu
         ono.
         33 Nopupus iri, kinakat Iyo nu Kinoringan so surga so tontong kikuasa, om tinaakan Iyo
         nu Kinoringan nu Atod Niyo, iri nijanji Niyo ri. Atod oono yo su nitaak ni Yisus so
         kai om onu yo po osiou om orongou muyu nu ono sono tu, ono yo su gogoma’on nu Atod
         oono.
         34 Oilaan toko nu okon-a ko suat so iyo kondiri minutangar si Daud, so’ okon ko iyo
         su minindakod so surga soko si Yisus. Nga minutangar-o iyo nu, ‘Minutangar TUHAN Kinoringan
         so Tuhan ku, ono yo Raja Nijanji nu Kinoringan ku nu, Ogom-o umpak so wanan Ku so
         surga mogkuasa,
         35 om kiawi’ alod-alod Mu ipodoog Ku so Ikau,’ koo ri.
         36 Oo su lobuw Israil, orotio muyu yo sobana nu si Yisus, iri sinalib muyu ri, Iyo yo
         su inurug nu Kinoringan nu Tuhan om Raja Nijanji Niyo,” koo si Pitrus.
         37 Norongou-o po iri nu lobuw suang-i, sobana ko noogutan nosiro, soko tobok-tobokon
         nu pais inawo nosiro ri, om mongoduato yo so si Pitrus om kouna’an niyo ri nu, “Oo
         su kosusulodan, onu ka su otoop goma’on mai?” koo.
         38 Sumombuto yo si Pitrus nu, “Rorogo kou yo momaal nu koraayan, om pokidiu’ kou yo,
         ponondu’an nu poimaid kou so si Yisus Kristus, su’ ompunan koraayan muyu ri, om kotorima’
         kou nu Atod nu Kinoringan.
         39 Minongojanji Kinoringan nu waalon Niyo soko ono, okon ko so kou ya, nga suat po so
         inonakan om solusuk muyu, om lobuw kiat so dirawu’, iri paawon nu Tuhan, Kinoringan
         usaa’on toko no,” koo.
         40 Soko iri yo nitarang ni Pitrus so nosiro om mindomoo po iyo so nosiro nu, “Posimaidi
         muyu yo Kinoringan monapul so kou kiat so ponginsaadan Niyo so lobuw noposalib so
         si Yisus,” koo.
         41 Osuang sono lobuw nopoimaid nu tinangar ni Pitrus om diniu’. Kiro-kiro tolu noribu
         nokoruang so lobuw poimaid nu runat iiri.
         42 Om otigi’ kolobuwan iiri mongowaid nu niongotuduk nu pinongoorapan ni Yisus, om dadan
         muimpug nosiro so kinosuang-i, mongokan soko sonsulod om mogdu’a.
         43 Kiawi’ lobuw so Yirusalim noiranan sobana nu nokosiou nu koiran-iran winaal nu pinongoorapan
         ni Yisus.
         44 Kiawi’ lobuw poimaid sumundur-a muimpug, om muurung-urung nosiro nu onu yo po songapan
         nosiro.
         45 Bang kuwai so nosiro osimpitan, powoli sono wokon-i nu gonggamon, om boogi’on nosiro
         orogo ri musuat nu kosimpitan nu ido soido.
         46 Runat-runat muimpug nosiro so natad nu Waloi Maayo nu Kinoringan, om mususulang mongokan
         so waloi nosiro, maid nu osudu’ om obaba’ inawo.
         47 Dadan nosiro mongorayou nu Kinoringan, om ponokodan nu lobuw wokon nu owarong sobana
         lobuw poimaid-i. Om runat-runat mongoruang Tuhan Kinoringan nu lobuw sopulan Niyo.

1 Ido runat, minian si Pitrus om si Yuanis so natad nu Waloi Maayo nu Kinoringan iya
         nu pomogdu’aan, nu jaam tolu nu awi-awi.
         2 Dii so longobon, ingoranan nu Longobon Oparu’ ri, so rinding watu so pililiwut nu
         Waloi Maayo nu Kinoringan-i, mogom-ogom ido kusoi kakung kiat kopuanak. Runat-runat
         lobuw iiri niogom so obi’ nu longobon-i, mokitaak nu siin so lobuw masuw lumabus so
         natad nu Waloi Maayo nu Kinoringan-i.
         3 Nosiou-o po niyo si Pitrus om si Yuanis masuw, mokitaako yo iyo nu siin.
         4 Bontongi yo nosiro lobuw iiri om mutongaro yo si Pitrus nu, “Siowi kai yo!” koo.
         5 Siowi yo niyo nosiro nu kalu-kalu ong taakan iyo.
         6 Nga mutongaro yo si Pitrus so iyo nu, “D’ado siin ku, nga onu yo po tuui so aku itaak
         ku so ikau, ono yo pagka tinaakan aku ni Yisus Kristus, iri lobuw Najarit-i nu kuasa,
         suu’on ku ikau nu panou-o!” koo.
         7 Kuyuti yo ni Pitrus longon wanan nu lobuw iiri, om tuudo yo poundii. Iya ya iiri
         nopali’ yo akod niyo ri.
         8 Lumunduto yo iyo mundii om mupanou-panou. Maido yo sono iyo so nosiro masuw so natad
         nu Waloi Maayo nu Kinoringan-i om mulagui-lagui mongorayou nu Kinoringan.
         9 Kiawi’ lobuw-i nokosiou-a so iyo mupanou-panou maid nu mongorayou nu Kinoringan.
         10 Notondu’an-o po nosiro nu, lobuw-o po iiri nga iri yo moomokitaak nu siin so Longobon
         Oparu’ ri, noiranan sobana nosiro ong onu nokopali’ so iyo.
         11 Dai yo sono tumotak lobuw iiri so si Pitrus om si Yuanis. Nokologa’ yo po nosiro
         so Pontaan ni Salumu so natad nu Waloi Maayo nu Kinoringan, mutotorako yo lobuw noiranan-i
         rumani dii so nosiro.
         12 Nosiou-o po ni Pitrus lobuw suang iiri, mutongaro yo iyo nu, “Oo su inong ku lobuw
         Israil, nokuro ka su moiranan kou nu iri? Om nokuro su bontongan muyu kai? Monokod
         kou gaam nu dikai kondiri so kuasa intawa koobingasip mai so Kinoringan su pinomali’
         mai nu lobuw kakung iitu?
         13 Okon ko soko ono, nga Kinoringan usaa’on ni Abraham, ni Isak, ni Yakub, om odu aki
         toko ri, Iyo yo su nopotarang nu sobana ko owarong Uripon Niyo si Yisus. Nga nikomouli’
         muyu Iyo so moomogkuasa. Tinulak muyu Iyo so tiningkuangon ni Pilatus, pudi pona pokilolobusan-a
         Iyo ni Pilatus.
         14 Kou yo su minonulak so Iyo, ono obana om obinsuut so Kinoringan, om sinuu’ muyu si
         Pilatus polabus nu lobuw moomatoi.
         15 Pinatoi muyu Iyo, iri impuunon nu kowiawan maid so Kinoringan, nga linuli’an-a Iyo
         nu Kinoringan, om kai yo su nokosiou nu ono.
         16 Kuasa yo ni Yisus su nokopali’ nu lobuw kakung iitu. Onu yo po nosiou om noilaan
         muyu iitu, nourug so’ poimaid kai so si Yisus. Iri yo su nokopali’ nu lobuw iitu so
         tiningkuangon muyu tu.
         17 Oo su kosusulodan ku, noilaan ku ya nu ginama’ muyu om wowaidon muyu oono suat so
         si Yisus, so’ dai muyu oorotian ginama’ muyu oono.
         18 Nopotarang Kinoringan so poo’abar Niyo gulu ri nu ono yo po Raja Nijanji nu Kinoringan-o
         sonsora’on, om notuman-o sono nu Kinoringan kiawi’ nitarang nosiro ri.
         19 Ono yo ko’, rorogo kou yo kiat so koraayan muyu om mululi’ so Kinoringan su’ idu’on
         Niyo koraayan muyu ri
         20 om taakan kou nu kosonangan nu inawo, om suu’on Niyo si Yisus nai so kou, iri Raja
         Nijanji Niyo notantu yo laid so kou.
         21 Subai mogol Iyo so surga, sampai oingwoguan nu Kinoringan onu yo po, musuat nu notangar-o
         Niyo nilombus nu poo’abar gulu ri.
         22 Notangar-o ni Musa nu, ‘Monuu’ TUHAN Kinoringan nu ido Poo’abar kiat so bansa muyu
         soko aku. Rongowo muyu yo Iyo om waalo muyu yo onu yo po tongaron Niyo.
         23 Isai dai mongorongou so Iyo, potondiangon kiat so lobuw nu Kinoringan, om oraag,’
         koo.
         24 Kiawi’ poo’abar nu Kinoringan gulu ri, kiat-o so si Samuil om ongo nokosusuut so
         iyo ri, nokopomirasat-o suat so onu yo po nourug nu ono sono tu.
         25 Kou yo su nokaalap nu kiawi’ janji nu Kinoringan, iri nituturan nu poo’abar nu Kinoringan
         gulu ri. Minujanji Kinoringan so aki rumpungan muyu ri si Abraham nu, ‘Kiat so solusuk
         mu no, kiawi’ bansa so wonuo tu oborokatan,’ koo ri.
         26 Nadi pinili’ yo nu Kinoringan Uripon Niyo si Yisus, om niapit Niyo nai so kou togna
         po su’ mongoborakat so kou, om mongingol so kou rumorogo momaal nu koraayan,” koo
         si Pitrus.

1 Laid po ni Pitrus om ni Yuanis mutangar-tangar so lobuw suang-i, lumogaa yo sono
         su imam, wowaidon nu moongipat nu Waloi Maayo nu Kinoringan om tinu-tinu lobuw Saduki.
         2 Minungot sobana nosiro so’ montuduk si Pitrus om si Yuanis so lobuw suang-i, nu noluli’an
         si Yisus om ono yo su pointolang nu oluli’an-a lobuw minatoi.
         3 Indadi, okomo yo sono nosiro duo koyuwan-i, om pagka awi-awi-o tinaan po nosiro so
         jiil musingkosuab.
         4 Nga osuang-a lobuw nopoimaid nu nokorongou nu pontudukan iiri, om rumuang sono koosuang
         nosiro kiro-kiro limo noribu kokusoyan.
         5 Pogsusuab, muimpugo yo wowaidon nu imam, wowaidon nu lobuw Yaudi, om moomontuduk
         nu Ukum dii so Yirusalim.
         6 Minuimpug nosiro maid nu Imam Maayo si Anas, si Kayapas, si Yuanis, si Aliksandir
         om wokon po kiat so suku-sakat nu Imam Maayo.
         7 Poundiio yo nosiro si Pitrus om si Yuanis so tiningkuangon nosiro ri om duato yo
         nu, “Onu koo ka gama’ muyu momaal nu kiawi’ iitu? Om onu nu kuasa intawa isai inungkiaton
         nu kuasa pinongowaal muyu nu ono?” koo.
         8 Kinuasa si Pitrus nu Atod nu Kinoringan om sumombuto yo sono iyo nu, “Oo su wowaidon
         nu imam om wowaidon nu lobuw Yaudi,
         9 duaton muyu kai gaam nu runat iitu suat so ginama’ mai owarong so lobuw kakung iitu?
         Om mokikoilo kou gaam ong onu nokopali’ mai so iyo?
         10 Na, pokoiloon ku kou om kiawi’ lobuw Israil nu nokopali’ yo po so iyo om mundii-dii
         sono so tiningkuangon muyu tu, nga iri yo kuasa ni Yisus Kristus, lobuw Najarit-i,
         iri sinalib muyu ri, nga linuli’an-a nu Kinoringan.
         11 Si Yisus-o su kuanon nu nokosurat so Buuk nu Kinoringan nu, ‘Iri watu niada’ nu moomuwaloi,
         oogot po nai’ kosudaan ko’ kiawi’ watu so waloi oono,’ koo ri.
         12 Si Yisus-o su koponapul nu lobuw tu, so’ d’ado wokon so wonuo tu tinaakan nu Kinoringan
         nu kuasa koponapul so toko,” koo si Pitrus.
         13 Noiranan lobuw so Poongobisora’an iiri nu koopogi om koo’ilo ni Pitrus om ni Yuanis,
         so’ noilaan-o nosiro nu duo koyuwan oono lobuw-a koopotan om dai ya nokopoguru’, om
         otondu’an po nosiro nu gulu ri maid-waid duo koyuwan oono so si Yisus.
         14 Nga dai nokoimbongut nosiro, so’ nosiou-a nu ongo lobuw-i lobuw nopoli’an-i mundii-dii
         so obi’ ni Pitrus om ni Yuanis.
         15 Indadi suuo yo sono nosiro duo koyuwan oono lumabus, om muupokato yo nosiro nu,
         16 “Onu ka mutoop waalon toko so duo koyuwan iitu? Kiawi’ lobuw so Yirusalim nokoilo
         yo nu minomaal nosiro nu koiran-iran iitu no, om dai toko oolim.
         17 Indadi, owarong ong pogoson toko nosiro paabar suat so si Yisus so lobuw suang, su’
         dai kolongkop abar oono,” koo.
         18 Nokopuupakat-o po nosiro, poosuwo yo nosiro duo koyuwan oono koimbagu, om pogoso
         yo nosiro nu dai popongoobaron suat so si Yisus intawa montuduk suat so Iyo.
         19 Nga sumombuto yo si Pitrus om si Yuanis nu, “Poputodi-todio muyu ya ong ombo su obana
         so tiningkuangon nu Kinoringan, mongowaid kai so kou, intawa mongowaid kai so Kinoringan,
         20 so’ d’ado kointoronan ong kai mongaabar so lobuw suang nu onu ya nosiou om norongou
         mai,” koo.
         21 Nga wowaidon nu puimpugan oono koogaran nai’ momogos nu duo koyuwan-i, nga koompusan
         pinolabus-a nosiro. Oilaan nosiro nu d’ado po pounayan monginsaad so si Pitrus om
         si Yuanis, so’ lobuw suang-i mongorayou nu Kinoringan suat nu noongourug iiri.
         22 Om ponokodan nu lobuw suang-i nu sobana ko koiran-iran iri, so’ lobuw nopoli’an-i
         talib-o opat nopulu toun umur.
         23 Nokolabus-o po si Pitrus om si Yuanis, mulio yo nosiro so kouna’an nosiro ri, om
         obari yo nosiro tinangar nu wowaidon nu imam om wowaidon nu lobuw Yaudi ri.
         24 Norongou-o po iri nu kouna’an nosiro ri, muiyaa yo nosiro mogdu’a nu, “Oo Tuhan Kinoringan,
         Ikau-o su minongowangun nu wonuo tu, langit, raat om kiawi’ asuw-o.
         25 Mongowaid nu nituduk nu Atod Mu, minutangar uripon Mu si Raja Daud, aki rumpungan
         mai ri nu, ‘D’ado kosudaan nu mokimulawan bansa wokon so Kinoringan om lobuw songapan
         Niyo, om muburung-burung mupadu-padu nu d’ado kosudaan.
         26 Insan wowaidon nu bansa oono mugapi’ lumawan so TUHAN om Raja Nijanji Niyo,’ koo
         ri,
         27 om nourug-a kiawi’ oono. Minuupakat si Irudis om si Puntius Pilatus maid nu lobuw
         okon ko Yaudi om lobuw Yaudi so bandar iitu no lumawan so si Yisus, Susuu’on Mu sobana
         ko owarong, iri Nijanji Mu ri.
         28 Minuimpug nosiro momaal nu onu-onu notantu Mu yo nu togna ri, maid nu kobosagan om
         koinginan Mu.
         29 Oo Tuhan, siowi yo gama’ nosiro pooyou so kai. Popogio kai yo, susuu’on Mu tu, su’
         kosundur kai paabar nu abar Mu nu okon ko maa’-laa’.
         30 Polio yo lobuw sumakit su’ koorati lobuw suang nu bana ko kikuasa om obasag Ko. Om
         waalo yo koiran-iran mongorait nu ngaran ni Yisus, iri Uripon Mu nu sobana ko owarong,”
         koo du’a nosiro.
         31 Noopod nosiro mogdu’a, gumuguro yo pinogdu’aan nosiro ri, om pobosago yo nosiro nu
         Atod nu Kinoringan, om tinumimpuuno sono potuturan nu tinongaran nu Kinoringan nu
         sobana ko opogi.
         32 Iri lobuw poimaid so si Yisus kopuiido inawo. D’ado ido monokod nu otoroidaan mononsongapan
         onu yo po gonggamon niyo, sondiang ko songapan kiawi’.
         33 Potuturan pinongoorapan iiri suat nu kinoluli’an ni Tuhan Yisus maid nu kuasa maayo,
         om sobana ko binorokatan nosiro nu Kinoringan.
         34 D’ado ido so nosiro osimpit. Iri kitana’ om kiwaloi-i, powoli nu orata’, om orogo
         ri
         35 nikomouli’ nosiro so pinongoorapan-i, su’ boogi’on so kouna’an nosiro musuat nu kosimpitan
         nu ido soido.
         36 -
         37 Si Yusup nga nopowolii ya nu tana’ niyo ri om orogo ri nikomouli’ niyo so pinongoorapan-i.
         Si Yusup-o po solusuk nu Liwi, nopuanak so puru Siprus. Iningoranan iyo nu pinongoorapan-i
         so si Barnabas (orati yo po nu Barnabas nga “Lobuw koinsosamod nu Inawo”).

1 Kuwai ido kusoi ngaran niyo si Ananias, om sawo niyo si Sapira. Nopowoli si Ananias
         nu tana’ songapan nosiro.
         2 Nitou’ niyo sombaagi’ nu siin orogo ri nu songapan nosiro, om wokon-i nitaak niyo
         so pinongoorapan-i, om noilaan-a iri nu sawo niyo ri.
         3 Pagka soko iri, tongaro yo ni Pitrus si Ananias nu, “Sobana ko oraai su pinotuudan
         mu Wowaidon nu Moinat-o mogkuasa so ikau, nu minomudut ko so Atod nu Kinoringan. Inolim
         mu sombaagi’ nu siin orogo nu tana’ niwoli muyu ri.
         4 Dai po nokowoli mu tana’ iiri, ikau so songapan, nga nokowoli mu ya tana’ oono, sinongapan
         mu ya orogo no. Nokuro su tinapus mu momaal soko ono? Okon ko momudut ko so lobuw-a,
         nga momudut ko po so Kinoringan!” koo si Pitrus.
         5 Pogrongou ni Ananias nu tangar ni Pitrus iiri, linumuluk-a iyo matoi. Kiawi’ lobuw
         nokorongou so si Pitrus om nokosiou nu iri, sobana ko linumaa’.
         6 Mosuwo yo sono koomulokan-i, monolui nu bangkai ni Ananias, om owito yo nosiro polobong.
         7 Kiro-kiro tolu nojaam kiat nu iri, mosuwo yo sawo ni Ananias, nga dai noilaan niyo
         ong onu nourug so sawo niyo ri.
         8 Posiowi yo ni Pitrus so iyo siin iiri om duato yo nu, “Itu yo ka kiawi’ siin orogo
         nu tana’ niwoli muyu ri?” koo. Sumombuto yo sawo ni Ananias nu, “Oo bana ya!” koo.
         9 Mutongaro yo si Pitrus nu, “Oraai sobana kou su tinapus muyu monginam nu Atod nu
         Tuhan mongilo ong onu waalon Niyo. Rongowo yo! Nokouli’ yo lobuw nopolobong nu sawo
         mu ri, om mundii-dii nosiro so labus-o monganggung so ikau pona,” koo.
         10 Na, linumuluk-a iyo matoi so akod ni Pitrus. Nokaasuw koomulokan-i, om noilaan nu
         minatoi-o sawo ni Ananias, owito yo sono nosiro polobong, pinoruruw-a so lobong nu
         sawo niyo ri.
         11 Kiawi’ lobuw nopoimaid so Yirusalim, om lobuw wokon nokorongou nu iri sobana ko linumaa’.
         12 Osuang ponondu’an om koiran-iran winaal nu pinongoorapan iiri. Kiawi’ lobuw poimaid-i
         dadan muimpug so Pontaan ni Salumu so natad nu Waloi Maayo nu Kinoringan.
         13 D’ado ido koyuwan wokon kooku’ mokimuido so nosiro, pudi pona orumaton nosiro nu
         lobuw suang,
         14 nga sumuang-a lobuw poimaid so Tuhan, woinoi kusoi.
         15 Nosiou-o po nu lobuw suang-i koiran-iran winaal nu pinongoorapan-i, owito yo sono
         nosiro lobuw sumakit so isan nu lalan-i. Nigili nosiro so onggung om poomoturuwan
         su’ bang tumalib si Pitrus, pudi osuat-a nu lulungung niyo, opoli’an-o nosiro.
         16 Osuang po lobuw kiat so tontong wokon so Yirusalim linumoga’ dii mongowit nu lobuw
         kiosakit om lobuw sinorungan nu moinat, om kiawi’ nosiro nopoli’an.
         17 Laid nu laid mokimalun sono Imam Maayo, om moongowaid so iyo, ono yo lobuw so puimpugan
         nu Saduki, so’ moingin sobana lobuw suang-i maid so pinongoorapan-i om okon ko so
         nosiro. Indadi mokipopononsara’ sono nosiro nu pinongoorapan-i.
         18 Okomo yo nosiro pinongoorapan-i, om jiilo yo.
         19 Nga awi ri, sukabo yo pintu nu jiil-i nu ido susuu’on nu Kinoringan, om owito yo
         pinongoorapan-i lumabus, om tongaro yo niyo nu,
         20 “Ian kou yo so natad nu Waloi Maayo nu Kinoringan, potuturan so lobuw suang dii onu
         koo kaalap nu kowiawan musingkolaid,” koo.
         21 Osipo yo nu pinongoorapan-i kodau nu susuu’on-i. Osarap po, mosuwo yo sono nosiro
         so natad nu Waloi Maayo nu Kinoringan-i montuduk. Laid nu iri, paawo yo nu Imam Maayo
         om moongowaid so iyo ri ongo wowaidon nu lobuw Yaudi ri popuimpug muupakat so Poongobisora’an
         nu Ugama. Nadi monuuo yo nosiro nu lobuw mongalap nu ongo pinongoorapan nojiil-i,
         nu poundiion so tiningkuangon nu puimpugan nosiro ri.
         22 Nga nokologa’ yo po nosiro so jiil, dai ya nooyangan nosiro pinongoorapan-i, indadi
         minululi’ ya sono nosiro so puimpugan-i, pokoilo nu,
         23 “Nokologa’ kai yo so jiil, nosiou mai pintu ri nopiot-a mongondadu, om moongipat-i
         nga modia’-sodia’ ya so pintu ri. Nga sukabo mai pintu ri, d’ado ido koyuwan nosiou
         mai so dilalom-i,” koo.
         24 Norongou-o po tuturan nosiro iiri nu Imam Maayo om wowaidon nu moongipat nu Waloi
         Maayo nu Kinoringan-i, noiranan sono nosiro ong onu orati nu iri.
         25 Mosuwo yo sono ido koyuwan so puimpugan-i pokoilo nu, “Rongowo muyu! Lobuw jiniil
         muyu ri, dii so natad nu Waloi Maayo nu Kinoringan montuduk nu lobuw suang,” koo.
         26 Indadi, miano yo sono wowaidon nu moongipat nu Waloi Maayo nu Kinoringan om kouna’an
         niyo ri mongalap koimbagu nu pinongoorapan-i, nga dai ya nosiro sinosogan, so’ lumaa’
         nosiro pilayon nu lobuw suang-i.
         27 Owito yo nosiro opulu om duo pinongoorapan iiri so tiningkuangon nu puimpugan-i,
         om duato yo nu Imam Maayo ri nu,
         28 “Pinogos mai yo boto kou nu dai popontudukon so lobuw nu nipotuduk ni Yisus so kou,
         nga nopolongkop kou nai’ nu ono so Yirusalim, om tinapud muyu kai nu kai yo su minomatoi
         so Iyo,” koo.
         29 Sumombuto yo si Pitrus om pinongoorapan wokon-i nu, “Subai maid kai nu suu’ nu Kinoringan,
         okon ko suu’ muyu no.
         30 Si Yisus, iri nisalib muyu ri, linuli’an-o nu Kinoringan, iri usaa’on nu odu aki
         toko ri.
         31 Iyo yo su pinangkat nu Kinoringan umpak so wanan Niyo, sumiliw nu Wowaidon om Poowiau,
         su’ bang rumorogo ongo lobuw Israil kiat so koraayan, ompunan nosiro nu Kinoringan
         om miau musingkolaid maid so Iyo.
         32 Pokoilo kai yo so lobuw suat so si Yisus, om tobangon kai nu Atod nu Kinoringan,
         iri nitaak nu Kinoringan so lobuw mongimaid nu ponuu’an Niyo,” koo.
         33 Norongou-o po iri nu lobuw so puimpugan-i, sobana ko minungot nosiro om pokipopotoyan-o
         nosiro pinongoorapan-i.
         34 Nga kuwai ido lobuw Parisi, ngaran niyo si Gamalil, moomontuduk nu Ukum nu sobana
         ko orumaton nu kiawi’ lobuw Yaudi. Mundiio yo iyo so tiningkuangon nu puimpugan-i,
         om suuo yo niyo nu polobuson sontagal pinongoorapan-i.
         35 Nokolabus nosiro, mutongaro yo iyo so puimpugan-i nu, “Oo su kosusulodan ku lobuw
         Israil, otago muyu mongiro-kiro ong onu waalon muyu so lobuw oono.
         36 Ondomo muyu si Tiudas iri linumawan nu lobuw Ruum nu gulu ri. Nopaabar iyo nu iyo
         yo su maayo pangkat, om kiro-kiro opat naatus koyuwan minongowaid so iyo. Nga nopatoi-a
         iyo, om kiawi’ moongowaid so iyo ri noboiasan.
         37 Nopupus iri, ido po koyuwan ingoranan so si Yudas kiat so wonuo nu Galilia linumawan-a
         nu lobuw Ruum, iya nu pongiapan nu lobuw ong komuro kosuang, om osuang-a lobuw minongowaid
         so iyo, nga nopatoi ya pudi iyo, om noboiasan-a moongowaid so iyo ri.
         38 Nadi soko ono ya pudi ono sono tu. Pokoilo aku so kou nu adang-o kuro-kuroon lobuw
         iitu no. Potuudan-a nosiro, so’ onu yo po pokigogoma’an, bang gogoma’on-a nu lobuw,
         ado kosunduran nu ono.
         39 Nga bang kiat itu no so Kinoringan, dai kou kopongodoog so nosiro, ala’ nai’ kopualod
         kou nu Kinoringan ong wagu!” koo si Gamalil. Osipo yo nosiro pongobiatan ni Gamalil.
         40 Poosuwo yo nosiro koimbagu pinongoorapan-i, lubako yo nosiro, om pinogos nu dai poponuturanon
         so lobuw suat so si Yisus. Nopupus iri, polobuso yo sono nosiro.
         41 Mulaiwo yo ongo pinongoorapan iiri kiat so puimpugan-i maid nu osudu’an, so’ pinokotoop
         nosiro nu Kinoringan sumonsara’ suat so si Yisus.
         42 Runat-runat pinongoorapan-i sumundur montuduk so natad nu Waloi Maayo nu Kinoringan
         om so waloi nu lobuw suang, paabar nu si Yisus-o su Raja Nijanji nu Kinoringan.

1 Dai po olaid, pagka muririnuang lobuw poimaid so si Yisus, musosagka’ sono lobuw
         Yaudi mutangar nu tangar Yunani ri om lobuw Yaudi mutangar nu tangar Ibrani ri. Lobuw
         mutangar nu tangar Yunani ri minutangar nu, balu nosiro dai kotorima’ nu siin tulungan
         runat-runat suat so balu.
         2 Pagka soko iri, popuimpugo yo nu opulu om duo pinongoorapan ni Yisus kiawi’ lobuw
         poimaid-i om mutongaro yo nu, “Dai kai otoop ponuturanan dadan suat nu kosiinan tu,
         so’ dai kai kotoroido monuturan nu tinongaran nu Kinoringan.
         3 Indadi pomili’ kou yo turu koyuwan so kou, isai su opatong, kinuasa nu Atod nu Kinoringan,
         om bana ko oilo, nu opongoorapan mai nu gogoma’on oono.
         4 Bang soko ono, kotoroido kai sono mogdu’a om paabar nu tinongaran nu Kinoringan,”
         koo.
         5 Kiawi’ lobuw nokotaayun-a nu upakat nu opulu om duo pinongoorapan-i, om pilio yo
         nosiro si Stipanus lobuw sobana ko opiot koimaidan-i, om dadan kuosaan nu Atod nu
         Kinoringan, om si Pilipus, si Prokurus, si Nikanur, si Timun, si Porminas, om si Nikulaus
         lobuw nu Antiukia okon ko bansa Yaudi nga minasuw iyo nu ugama Yaudi.
         6 Owito yo sono turu koyuwan oono nu lobuw wokon poimaid-i sumambat so pinongoorapan-i,
         om mogdu’aa yo nosiro maid nu potopop nu palad nosiro so ulu nu turu koyuwan-i monapus
         nu gogoma’on nosiro.
         7 Indadi sumunduro sono kolongkop paabar tinongaran nu Kinoringan. Mompomaid ni Yisus
         so Yirusalim nga rumuang sono, om imam nga osuang nopoimaid so si Yisus.
         8 Si Stipanus-o po sobana ko binorokatan nu Kinoringan om tinaakan nu kuasa momaal
         nu koiran-iran om ponondu’an so tiningkuangon nu lobuw suang.
         9 Nga tinu-tinu koyuwan lumawan so iyo. Nosiro oono kiat so puimpugan so waloi sosombooyangan
         nu lobuw nokolabus kiat so pinonguriponan. Nosiro yo po lobuw Yaudi kiat so Kirini,
         Aliksandria, Kilikia om kiat so wonuo nu Asia.
         10 Nga Atod nu Kinoringan su nopoputangar so si Stipanus nu sobana ko oilo, sampai dai
         kosambut nosiro ong mutangar iyo.
         11 Taaki yo nosiro lobuw wokon-i nu siin, om upokato yo nu popomuduton nu, “Norongou
         mai si Stipanus mubaag so si Musa om Kinoringan,” koo.
         12 Soko ono yo gama’ nosiro poungot nu lobuw suang, wowaidon nu lobuw Yaudi, om moomontuduk
         nu Ukum ni Musa. Okomo yo sono nosiro si Stipanus potingkuang so Poongobisora’an nu
         Ugama
         13 om owito yo nosiro lobuw moomudut om poputongaro yo nu, “Obulit lobuw iitu mubaag
         nu Waloi Maayo nu Kinoringan mai, om Ukum nu Kinoringan iri nilombus ni Musa.
         14 Norongou mai iyo mutangar nu, si Yisus, lobuw Najarit-i monguyas nu Waloi Maayo nu
         Kinoringan iitu, om mominda nu adat noguru’ toko kiat so si Musa!” koo nosiro.
         15 Lobuw suang so Poongobisora’an nu Ugama ri momontong so si Stipanus, om osiou nosiro
         buatan niyo soko buatan nu susuu’on nu Kinoringan.

1 Duato yo nu Imam Maayo ri si Stipanus nu, “Bana ka ponopudan nosiro so ikau oono?”
         koo.
         2 Sumombuto yo si Stipanus nu, “Oo su kosusulodan om kotutuaan, rongowo muyu yo tongaron
         ku tu. Kinoringan, iri sobana ko kikuasa, minokisiou so aki rumpungan toko si Abraham
         nu laid po niyo molak-polak so Misuputamia, dai po nokopinda so Aran-i.
         3 Minutangar Kinoringan so si Abraham nu, ‘Ogoli yo wonuo mu om suku-sakat mu no, om
         ian-o so wonuo nituduk Ku so ikau-o,’ koo.
         4 Mulaiwo yo si Abraham kiat so wonuo nu Kasdim om molako yo so Aran. Minatoi-o po
         amo ni Abraham, tinudukan iyo nu Kinoringan nu popindaan so wonuo kinopolakan muyu
         iitu.
         5 Dai ya minonaak Kinoringan so si Abraham nu tana’ osongapan niyo, nga minujanji Kinoringan
         so iyo nu taakan-a nu tana’ songapan niyo om solusuk niyo, pudi pona d’ado po anak
         niyo nu iya iiri.
         6 Soko itu yo tangar nu Kinoringan so iyo, ‘Solusuk mu no ourug nu porantau so wonuo
         nu lobuw. Ouripon nosiro om sonsora’on solaid opat naatus toun.
         7 Nga insaadan Ku ya lobuw monguripon so nosiro no, su’ kolabus nosiro, om mongusaa’
         so Aku tuui,’ koo.
         8 Om nitaak sono nu Kinoringan so si Abraham ido ponondu’an nu janji oogot so nosiro,
         ono yo sinunatan. Soko iri po sunati yo ni Abraham si Isak so kowalu runat kiat so
         kinopuonakan so iyo ri. Si Isak minonunat nu anak niyo, si Yakub, om si Yakub minonunat
         nu inonakan niyo kokusoyan opulu om duo ri, iri yo su aki rumpungan nu lobuw Yaudi.
         9 Ido koyuwan kiat so opulu om duo iiri, ngaran niyo si Yusup, om pinokimuogil-ogilan
         iyo poroongkaan niyo ri. Niwoli sono nosiro si Yusup dii so Masir om nouripon, nga
         maid-waid-a Kinoringan so iyo,
         10 polaiw kiat so kiawi’ koogutan niyo ri. Nokosambat si Yusup so raja Masir-i. Oingin
         sobana raja ri so iyo om pinangkat iyo nu raja ri nu gobonor. Iyo yo sono su mogkuasa
         nu tana’ so Masir om waloi nu raja ri.
         11 Indadi kilikop sono so pilolongkop nu wonuo Masir om Kanaan, om sobana ko osonsara’
         kolobuwan dii ri. Odu aki toko ri nga sobana ko osimpit nu mookan.
         12 Norongou-o po ni Yakub nu kiingkookan po dii so Masir, suuo yo niyo inonakan niyo
         ri poian dii, nga insan nai’.
         13 Koinduo nosiro mian so Masir-i, minokitondu’ yo sono si Yusup so kosusulodan niyo
         opulu om ido ri. Noilaan nai’ nu raja Masir-i suku-sakat ni Yusup.
         14 Mongodawo yo si Yusup so amo niyo si Yakub nu posuuton so Masir, maid nu suku-sakat
         niyo turu nopulu om limo sampuw.
         15 Murongkato yo sono si Yakub so Masir, om dii yo pinotoyan niyo om odu aki toko ri.
         16 Nga bangkai nosiro ri, inowit-a so bandar Sikim so wonuo iitu, om nilobong so tana’
         winoli ni Abraham so inonakan ni Imur.
         17 Iya nu oduruk-o ourug iri janji nu Kinoringan so si Abraham, sinumuang-o sono bansa
         toko so Masir.
         18 Minogkuasa sono ido raja so Masir dai kotondu’ so si Yusup.
         19 Raja iiri minongoburunsut om minongusiba’ nu odu aki toko ri. Koduung kopuanak-o
         kowoinoyan, sosogan-o niyo nu nipolabus anak-i kiat so waloi, su’ matoi.
         20 Iya yo iiri, kinopuonakan so si Musa om oparu’ sobana iyo. Tolu nowulan laid pinoriara’
         iyo so waloi nu amo niyo ri,
         21 om nilabus sono kiat so waloi. Nga inalap-a iyo nu anak woinoi nu raja ri mongowit
         muli’, om pinoriara’ soko anak niyo kondiri.
         22 Tinudukan iyo nu kiawi’ pontudukan nu bansa Masir, om sobana ko oilo mutotongaran
         om owarong kogoyaan.
         23 Iya nu opat nopulu toun umur ni Musa, tinapus sono niyo nu mongondaa so sondad bansa
         niyo Israil-i.
         24 Laid niyo manou-panou-i, nokosiou iyo ido lobuw Masir monginsaad nu bansa niyo Israil.
         Topano yo ni Musa bansa niyo ri om potoyo yo niyo lobuw Masir-i.
         25 (Ponokodan ni Musa nu oorotian nu bansa niyo ri nu iyo yo po nga pinakai nu Kinoringan
         polabus so nosiro, nga dai ya noorotian nosiro.)
         26 Susuab-i nokosiou-o iyo duo koyuwan bansa Israil minualod, om kininaman niyo popusulut
         duo koyuwan iiri nu, ‘Oo lakitu, kou yo po sonsulod. Dai kou otoop soko ono!’ koo,
         27 nga iri minonginsaad nu una’ niyo ri, sobana ko okosog. Tuuri yo niyo si Musa maid
         nu mutangar nu, ‘Ado ya minongurug so ikau nu wowaidon mongukum so kai!
         28 Kalu ong mokipopomatoi ko so aku, soko lobuw Masir pinatoi mu siniab-i!’ koo.
         29 Norongou-o po iri ni Musa, linumaa’ sono iyo om mulaiwo yo kiat so Masir om minolak
         so wonuo nu Midian. Nokoontun iyo dii, om kianak duo sondad kusoi.
         30 Opat nopulu toun kiat nu iri, minintolang sono susuu’on nu Kinoringan so padang pantai
         orani so Bulud Sinai. Susuu’on iiri minintolang so kosupot-supotan nu ruwi kisinikit.
         31 Noiranan si Musa nu iri, rinumani sono iyo momatong. Nga nokorongou iyo nu tangar
         nu Tuhan nu,
         32 ‘Aku yo su Kinoringan usaa’on nu porookian mu ri, ono yo si Abraham, si Isak om si
         Yakub,’ koo iri norongou niyo ri. Nokokikip sono si Musa lumaa’, om dai nokooku’ sumundur
         momatong.
         33 Mutongaro po Kinoringan so si Musa nu, ‘Luus-o kasut mu no so’ tuui Aku, om tontong
         iitu noborokatan Ku.
         34 Nosiou Ku yo koosonsara’ nu lobuw Ku so Masir. Norongou Ku yo tangi’ nosiro mokiluluudon,
         om linumoga’ Aku yo polabus so nosiro. Kayo, niapit Ku ikau koimbagu so Masir,’ koo
         Kinoringan.
         35 Si Musa yo su tinulak nu bansa Israil. Minutangar nosiro nu, ‘D’ado ya minongurug
         so ikau nu wowaidon mogkuasa om mongukum so kai!’ koo. Nga Kinoringan-a su minongurug
         so iyo nu wowaidon om poolabus maid nu ponobangon nu susuu’on nu Kinoringan, nosiou
         niyo so kosupot-supotan nu ruwi kisinikit-i.
         36 Iyo yo su minonundan nu bansa Israil mulaiw kiat so Masir, maid nu koiran-iran pointolang
         nu monabang Kinoringan so iyo so Masir, so Raat Omiang, om so padang pantai solaid
         opat nopulu toun.
         37 Minutangar si Musa so bansa Israil nu, ‘Monuu’ Kinoringan ong wagu nai so kou ido
         poo’abar bansa muyu kondiri, soko poonuu’ Niyo so aku tu,’ koo.
         38 Si Musa yo su minonundan nu odu aki toko bansa Israil so padang pantai, om pinokoilo
         iyo nu susuu’on nu Kinoringan so Bulud Sinai nu, iyo yo su pinongoobaran nu gama’
         monginsanang nu inawo nu Kinoringan, om nituturan so toko.
         39 Nga dai poimaid odu aki toko ri so si Musa, ala’ nai’ tinulak iyo nosiro om mokipupululi’
         so Masir.
         40 Laid ni Musa so Bulud Sinai, minutangar odu aki toko ri so si Arun nu, ‘Pomaal-o
         nu tinindobuw monundan so toko. Dai yo oilaan mai ong onu nourug so si Musa, iri minonundan
         so toko lumabus kiat so Masir-i,’ koo nosiro.
         41 Momaalo yo sono nosiro nu tinindobuw koogio nu sapi. Iri yo sono su rooraa’on nosiro,
         pounayan murami-rami monginokan so’ sobana ko osudu’ nosiro nu gogoma’on nosiro ri.
         42 Ungkiat-o dii, tinolikudan nosiro nu Kinoringan, om pinosimaidan-a Niyo nosiro mongusaa’
         nu korombituon, soko iri nokosurat so Buuk nu Kinoringan nu, ‘Oo su lobuw Israil!
         Okon-a ko Aku su inusaa’ muyu mongoraa’ solaid opat nopulu toun so padang pantai.
         43 Owit-owiton muyu bosalag nu tinindobuw iri ingoranan nu Molok, om tinindobuw, ingoranan
         nu Ripan, pinokokinoringan muyu so korombituon-o. Tinindobuw oono yo usaa’on muyu
         runat-runat. Ono yo ko’, nipoowit Ku kou nu lobuw orawu’ po kotoliban kiat so wonuo
         nu Babil,’ koo ri.
         44 Odu aki toko ri kuwai Bosalag Sosombooyangan wokon so padang pantai. Bosalag oono
         winaal mongowaid nu tutuduk nu Kinoringan so si Musa.
         45 Bosalag iiri tinorima’ nu odu aki toko kiat so odu aki lombus toko silaid-i, om nosiro
         yo su minongowaid so si Yusua masuw so tana’ iitu no. Tana’ iitu sinolod ungkiat so
         bansa wokon, iri sinusub nu Kinoringan mulaiw so tiningkuangon nu odu aki toko ri.
         Dii-dii yo sono bosalag iiri musingkologa’ nu iya ni Daud.
         46 Sobana ko koinsanang si Raja Daud nu Kinoringan, om minokilila’ iyo so Kinoringan
         usaa’on ni Yakub nu momaal nu waloi sosombooyangan so Kinoringan.
         47 Nga okon ko si Daud minomaal, sondiang ko anak niyo si Salumu su minomaal nu waloi
         sosombooyangan.
         48 Nga Kinoringan Sobana ko Opangkat okon-a ko molak so waloi winaal nu lobuw. Nokosurat-o
         so buuk nu ongo poo’abar tinangar Niyo gulu ri nu,
         49 ‘Langit-o yo su soko oogoman Ku, om wonuo tu soko lapik nu akod Ku tu. Indadi dai
         kou kopomaal nu waloi mutoop so Aku. Om dai kou kopomaal nu intoronan mutoop so Aku.
         50 Kiawi’ iitu no obana, so’ aku yo su minongurug nu kiawi’,’ koo ri,” koo.
         51 Mutongaro po si Stipanus nu, “Sobana ko okosog kou om dai koorati nu tinongaran nu
         Kinoringan! Soko odu aki muyu ri, dai kou moomongkinongou nu Atod nu Kinoringan.
         52 Kiawi’ pinongoorapan nu Kinoringan gulu ri ininsaadan nu odu aki muyu ri. Pinatoi
         nosiro poo’abar nu Kinoringan, iri nopotuturan suat nu kologa’an nu Uripon Niyo Obana,
         ono yo si Yisus. Kosiono ininsaadan muyu Iyo om pinatoi muyu.
         53 Nokotorima’ kou yo nu Ukum ni Musa, iri niloga’ nu ongo susuu’on nu Kinoringan, nga
         dai kou mongowaid nu ono!” koo si Stipanus.
         54 Norongou-o po nu lobuw so Poongobisora’an nu Ugama ri tinangar ni Stipanus, minungot
         nosiro sobana sampai gorigitan,
         55 nga kinuasa si Stipanus nu Atod nu Kinoringan. Tumingaa’o yo iyo so langit, om nosiou
         niyo binaang nu Kinoringan, om si Yisus mundii-dii so pogkuosaan umpak so wanan nu
         Kinoringan.
         56 Mutongaro yo sono iyo nu, “Rongowo muyu! Siou-siowan ku surga nosukab, om mundii-dii
         Anak nu Riniba so umpak wanan nu Kinoringan,” koo si Stipanus.
         57 Indadi songgonsok-gonsok sono nosiro, maid nu monombol nu tolingo om tuminong dii
         si Stipanus.
         58 Owito yo nosiro si Stipanus lumabus om pilayo yo nu watu. Nipolak nosiro pokakas
         nosiro ri so obi’ nu omulok, ingoranan so si Saulus.
         59 Laid nosiro momilai-i, mogdu’aa yo si Stipanus nu, “Oo Yisus Tuhan ku, torimaa yo
         atod ku tu,” koo.
         60 Sumurukudo yo iyo om mutongaro yo nu osangat nu, “Oo Tuhan, kodi yo insaadi nosiro
         suat so kosola’an iitu no,” koo, om nowukatan-o sono iyo.

1 Nokotaayun-a si Saulus nu pinatoi si Stipanus. Runat-a iiri, tumimpuuno osonsara’
         ongo lobuw poimaid dii so Yirusalim. Indadi, minias sono nosiro kiawi’ mulaiw, wokon
         so pilolongkap nu Yudia om wokon so Samaria. Iri po pinongoorapan ni Yisus su dai
         minulaiw.
         2 Nilobong-o sono si Stipanus nu tinu-tinu lobuw moongusaa’ nu Kinoringan, om sobana
         ko tinumangi’ nosiro oupusan.
         3 Nga si Saulus sumundur nai’ mononsara’ nu puimpugan nu lobuw poimaid iiri. Mian iyo
         so kowoloyan polabus nu lobuw poimaid, dai tuna woinoi kusoi, om jiilon sono niyo.
         4 Iri yo po lobuw poimaid noias-ias-i, potuturan sono nu Abar Owarong suat so si Yisus
         so siombo-ombo ya.
         5 Si Pilipus nga minian sono so ido bandar maayo so Samaria, om nopaabar so lobuw dii
         nu si Yisus-o su Raja Nijanji nu Kinoringan.
         6 Nokorongou-o po lobuw suang iiri nu niabar niyo ri, om nosiou nosiro koiran-iran
         winaal niyo, nopoimaid sono nosiro kiawi’ nu tuturan iiri.
         7 Osuang lobuw sinorungan nu moinat sinusuban ni Pilipus, om mulaiwo sono komoinatan-i
         maid nu monsok-gonsok. Om osuang po lobuw kimai om lobuw kolimpo nopoli’an.
         8 Nadi, sobana ko osudu’an lobuw so bandar iiri.
         9 Ido koyuwan minolak so bandar iiri, ngaran niyo si Simun. Olaid-o iyo poiran-iran
         nu lobuw Samaria momakai nu olimu niyo ri. Mutangar iyo nu d’ado ido koinong so iyo.
         10 Kiawi’ lobuw so bandar iiri, maayo oworos, mongowaid so si Simun om mutangar nu,
         “Lobuw iitu no kikuasa nu Kinoringan nu obantug ingoranan nu, ‘Kuasa Maayo’,” koo
         nosiro.
         11 Mongowaid nosiro so iyo, so’ olaid-o iyo poiran-iran so nosiro momakai nu olimu niyo
         ri.
         12 Nga nokologa’ yo po si Pilipus dii, paabar nu Abar Owarong, nu mogkuasa Kinoringan
         soko raja om suat so si Yisus, nopoimaid sono nosiro nu iri. Minokidiu’ sono nosiro
         woinoi kusoi, pointolang nu poimaid nosiro so si Yisus.
         13 Si Simun nga nopoimaid-a. Nodiu’ yo po iyo, maid-waid sono iyo so si Pilipus, om
         oiranan nu ponondu’an om koiran-iran winaal ni Pilipus.
         14 Norongou-o po nu pinongoorapan ni Yisus so Yirusalim-i, nu nopoimaid lobuw dii so
         wonuo nu Samaria nu totongaron nu Kinoringan, opiti yo sono nosiro si Pitrus om si
         Yuanis dii.
         15 Nokologa’ nosiro dii, mogdu’aa yo nosiro nu lobuw poimaid-i, tayon ong loga’on nu
         Atod nu Kinoringan,
         16 so’ d’ado po ido koyuwan dii linoga’ nu Atod nu Kinoringan, ontob nai’ nu diniu’
         nosiro mongorait so si Yisus.
         17 Topopi yo sono ni Pitrus om ni Yuanis palad nosiro ri so ulu nu lobuw poimaid-i,
         om linoga’ yo sono nosiro nu Atod nu Kinoringan.
         18 Nosiou-o po ni Simun nu linoga’ lobuw-i nu Atod nu Kinoringan nu notopop nu pinongoorapan
         ni Yisus ulu nosiro ri, mokipoponaak sono iyo nu siin so nosiro,
         19 om mutongaro yo nu, “Taaki yo kuasa oono so aku su’ isai-isai ya topopan ku nu palad
         ku tu, loga’on lobuw oono nu Atod nu Kinoringan,” koo.
         20 Nga sumombuto yo si Pitrus nu, “Ikau om siin mu no kopurundun-a nisubo so noraka!
         Sobana ko nosala’ pongiro-kiro mu no so’ ponontaman mu nu owoli nu siin kuasa nu Kinoringan-o.
         21 Dai ko otoop maid-waid so gogoma’on mai, so’ inawo mu no dai obana so tiningkuangon
         nu Kinoringan.
         22 Rorogo yo kiat so pikiran mu oraai oono, om pokiampun-o so Kinoringan,
         23 so’ oilaan ku inawo mu no noponu’ nu koraayan, soko ompodu,” koo si Pitrus.
         24 Mutongaro yo si Simun nu, “Pogdu’a kou yo so Kinoringan, su’ dai ourug so aku kiawi’
         tinangar muyu no,” koo.
         25 Nopupus-o po si Pitrus om si Yuanis mutangar suat so pongoilaan nosiro so si Yisus,
         om nopaabar nu tinongaran ni Yisus, mululio yo nosiro so Yirusalim. Laid nosiro manou-panou
         mululi’ ri, nopaabar nosiro nu tinongaran ni Yisus so osuang kampung so wonuo nu Samaria.
         26 Nopupus iri mutongaro yo ido susuu’on nu Kinoringan so si Pilipus nu, “Tungag-o om
         purongkat-o so solatan maid nu lalan tumaad kiat so Yirusalim mian so Gaja,” koo.
         (Lalan iiri sobana ko oyiyingo.)
         27 Murongkato yo sono si Pilipus. Laid niyo manou-panou-i nokosambat iyo nu ido wowaidon
         kiat so Itiupia. (Iyo yo po pinongoorapan nu kosiinan nu raja woinoi dii so Itiupia.)
         Wowaidon iiri koo’opod mongusaa’ nu Kinoringan so Yirusalim,
         28 om mosaan niyo so pomponowan muli’. Mogom-ogom iyo so korita kuda sinokoyan niyo
         ri, mongobasa’ nu buuk sinurat ni Yisaya, poo’abar nu Kinoringan gulu ri.
         29 Mutongaro yo Atod nu Kinoringan so si Pilipus nu, “Rani yo so sosokoyan oono,” koo.
         30 Indadi rumonio yo si Pilipus so sosokoyan-i, om norongou niyo wowaidon iiri mongobasa’
         nu buuk sinurat ni Yisaya. Duato yo niyo wowaidon-i nu, “Oorotian mu ya ka bosa’on
         mu no?” koo.
         31 Sumombuto yo wowaidon-i nu, “Onu ka koorati-rati ku ong d’ado ya montuduk so aku?”
         koo. Indadi posokoyo yo sono niyo si Pilipus so korita kuda niyo ri mokimuobi’.
         32 Itu yo su binasa’ niyo, “Iyo soko dumba ginaras, om soko uyog nu dumba dai mukai
         ong burutan. Soko iri yo, dai muad minimbongut Iyo.
         33 Pubaagan Iyo, om dai otoop poongobisara’ so Iyo. Matoi Iyo nu d’ado solusuk,” koo
         ri.
         34 Mutongaro yo wowaidon iiri so si Pilipus nu, “Obari aku yo ong isai kuanon nu poo’abar
         nu Kinoringan oono, iyo ka kondiri ko’ lobuw sondiang?” koo.
         35 Kiat so ayat iiri, tumimpuuno yo sono si Pilipus potarang nu Abar Owarong suat so
         si Yisus.
         36 Laid nosiro manou-panou, nokolalag sono nosiro nu sungoi. Mutongaro yo wowaidon iiri
         so si Pilipus nu, “Siowi, kisungoi tidi. Gaam nai’ mokidiu’ aku so ikau,” koo. [
         37 Mutongaro yo si Pilipus nu, “Kowasa ko ya diu’on ong bana nu poimaid ko so si Yisus,”
         koo. Sumombuto yo wowaidon-i nu, “Poimaid aku yo so si Yisus. Iyo yo su Anak nu Kinoringan,”
         koo.]
         38 Suuo yo nu wowaidon-i moomongkuyut nu sosokoyan-i pointoron. Sumondoto yo nosiro
         so sungoi-i, om diuo yo iyo ni Pilipus.
         39 Nokotidong nosiro, milok po su inongoi si Pilipus nu Atod nu Kinoringan kiat dii.
         Dai yo sono nosiou nu wowaidon-i si Pilipus, indadi lumombuso yo iyo maid nu sobana
         ko osudu’an.
         40 Pogsiou ni Pilipus, dii yo iyo so bandar Asdud. Lumongkopo yo sono iyo so bandar
         iiri paabar suat so si Yisus sampai nokologa’ so bandar Kaisaria.

1 Laid nu iri sumundur-a si Saulus mongoraai om momatoi nu mompomaid ni Yisus. Minian
         iyo so Imam Maayo so Yirusalim,
         2 mokitaak nu surat kopogboya’an owiton niyo so waloi sosombooyangan nu Yaudi so bandar
         Damsik, su’ bang kolalag iyo nu lobuw woinoi kusoi poimaid so si Yisus, aakom niyo
         nosiro mongowit so Yirusalim om jiilon.
         3 Laid niyo manou-panou mian so Damsik, nokorani-rani so bandar-i, ina’ po om pokikilap
         onawau kiat so langit linumiwut dii so iyo.
         4 Nogupol sono iyo so tana’ ri om nokorongou nu bongut minutangar so iyo nu, “Oo Saulus,
         nokuro su mongindoraai ko so Aku?” koo.
         5 Sumombuto yo si Saulus nu, “Isai ko ka Tuhan?” koo. Sumombuto yo bongut iiri nu,
         “Aku yo si Yisus, indoraayon mu no.
         6 Nga tungag-o om lombus-o so bandar oono. Tudukan ko ya nai onu otoop goma’on mu,”
         koo.
         7 Kouna’an ni Saulus manou-panou-i nga minintoron-a om nokotomos. Norongou-a nosiro
         bongut iiri, nga dai ya nosiou nosiro lobuw-i.
         8 Tumungago yo si Saulus om kumolato yo, nga dai sono iyo kosiou. Indadi, tinanud-a
         sono iyo nu kouna’an niyo ri lumombus so Damsik.
         9 Kotoluan iyo dai kosiou, om notatad-a iri niyo dai mongokan monginum.
         10 Ido koyuwan mompomaid ni Yisus dii so Damsik, ngaran niyo si Ananias. Tongaro yo
         iyo nu Tuhan so ponsorowan nu, “Oo Ananias!” koo. Sumombuto yo si Ananias nu, “Onu
         nu iri, Tuhan?” koo.
         11 Mutongaro yo Tuhan nu, “Koyo, ian-o so lalan iri ingoranan nu Lalan Otulid, om diumo
         yo so waloi ni Yudas ido koyuwan kiat so Tarsus, ingoranan so si Saulus. Mosaan niyo
         mogdu’a,
         12 om so ponsorowan niyo, nosiou ko niyo lumoga’ potopop nu palad mu no dii so iyo,
         su’ kosiou iyo koimbagu,” koo.
         13 Nga sumombuto yo si Ananias nu, “Oo Tuhan, osuang lobuw nopokoilo so aku suat so
         lobuw iitu no, nu osuang gogoma’on niyo nu sobana ko oraai so lobuw poimaid so Ikau
         so Yirusalim.
         14 Om linumoga’ po iyo tuui maid nu kopogboya’an kiat so Imam Maayo, mongaakom nu kiawi’
         lobuw mongusaa’ so Ikau,” koo.
         15 Nga mutongaro yo Tuhan so iyo nu, “Panou-a, so’ pinili’ Ku yo iyo mugogoma’on paabar
         suat so Aku so ongo bansa okon ko Yaudi, ongo raja om so lobuw Israil ono yo lobuw
         Yaudi.
         16 Om niintolang Ku so iyo nu osuang kosonsora’an oirosaan niyo suat so Aku,” koo.
         17 Pagka soko iri, miano yo sono si Ananias so waloi iiri, mosuwo yo iyo, om topopi
         yo niyo palad niyo ri dii si Saulus maid nu mutangar nu, “Oo sulod Saulus! Si Yisus,
         iri nosiou mu so pomponowan mu ri, Iyo yo su minonuu’ so aku mian tuui so ikau, su’
         kosiou ko koimbagu, om kuosaan ko nu Atod nu Kinoringan,” koo.
         18 Iya ya iiri, soko gogas minitak kiat so mato ni Saulus, om kosiou-o sono iyo. Tumungago
         yo sono iyo om diuo yo.
         19 Nokookan po iyo, noulit-o sono kobosagan niyo. Mogolo yo sono si Saulus so Damsik
         kotinu-tinuan, minido so ongo mompomaid ni Yisus.
         20 Miano yo iyo so waloi sosombooyangan paabar nu, si Yisus-o po Anak nu Kinoringan.
         21 Noiranan kiawi’ lobuw mongorongou so si Saulus, om mududuat nu, “Okon ka ko iyo yo
         iri minokipopomatoi nu kiawi’ lobuw nopoimaid so si Yisus so Yirusalim? Om okon ka
         ko iyo yo iri linumoga’ tuui sundur mongaakom nu lobuw poimaid om mongowit so siro
         so tiningkuangon nu wowaidon nu imam?” koo.
         22 Nga sumuang nai’ lobuw poimaid nu pontudukan ni Saulus. Nopoimaid-o sono lobuw suang-i
         nu si Yisus-o su Raja Nijanji nu Kinoringan, kiat so niintolang niyo so nosiro suat
         so si Yisus, sampai dai yo sono kosagka’ so iyo lobuw Yaudi minogol so Damsik-i.
         23 Kotinu-tinuan kiat nu iri, muupokato yo sono lobuw Yaudi ri nu potoyon si Saulus,
         24 nga noilaan-a niyo padu-padu nosiro ri. Awi runat mongindad lobuw Yaudi ri so pintu
         nu bandar-i, tayon ong osipian nosiro si Saulus momatoi.
         25 Nga ido awi, osuwi yo sono nu lobuw poimaid-i si Saulus so wakid, om uluwi yo nosiro
         so uang nu rinding watu, polaiw kiat so bandar iiri.
         26 Miano yo si Saulus so Yirusalim om midoo yo so mompomaid ni Yisus dii, nga lumaa’
         nosiro so iyo, so’ dai po poimaid nosiro nu bana-bana ya ka nu minaid-o iyo so si
         Yisus ko’ dai po.
         27 Lumogaa yo sono si Barnabas monabang so iyo, om owito yo sumamba so opulu om ido
         pinongoorapan ni Yisus, om tuturani yo nu kinosiowan ni Saulus so si Tuhan so lolanon
         mian so Damsik, om iri pinokimutongar-tongaran nu Tuhan so si Saulus, om koopogi niyo
         montuduk so Damsik suat so si Yisus.
         28 Soko iri po, midoo yo sono si Saulus so nosiro, om opogi iyo paabar suat so si Tuhan
         Yisus so pilolongkop nu Yirusalim.
         29 Mokimuupakat om mokimudaawa yo iyo nu lobuw Yaudi, iri mutangar nu tangar Yunani,
         om pokipopotoyan sono iyo nosiro.
         30 Pagka noilaan-a iri nu lobuw poimaid-i, owito yo sono nosiro si Saulus so Kaisaria,
         om opiti yo iyo so Tarsus.
         31 Soko iri po d’ado yo sono koogutan nu puimpugan nu lobuw poimaid so pilolongkop nu
         Yudia, Galilia, om Samaria. Mongorumat nosiro nu Tuhan, om maid nu ponobangan nu Atod
         nu Kinoringan, pinopiot koimaidan nosiro om muririnuang koosuang nosiro.
         32 Iya iiri, minanou-panou si Pitrus mongondaa nu lobuw poimaid so siombo-ombo ya. Ido
         runat minongondaa iyo nu lobuw poimaid dii so Lida.
         33 Nokosambat sono iyo nu lobuw ingoranan so si Onias. Kusoi oono d’ado kaya, om walu
         yo notoun dai kotungag kiat so poomoturuwan niyo ri.
         34 Mutongaro yo si Pitrus so iyo nu, “Oo Onias, poli’an ko ni Yisus. Tungag-o om imomoso
         yo poomoturuwan mu no,” koo. Iya ya iiri, tumungago yo si Onias.
         35 Kiawi’ lobuw so Lida om so pilolongkop nu puola’an nu Yupa om Kaisaria ingoranan
         nu Sarun, nga nokosiou so si Onias, om nopoimaid-o sono nosiro so si Tuhan Yisus.
         36 Ido woinoi so Yupa ingoranan so si Tabita, sobana ko poimaid so si Yisus. (Ngaran
         niyo so tangar Yunani, si Durkas, orati “payou”). Owarong dadan gogoma’on niyo om
         moonabang nu lobuw omiskin.
         37 Dai sono nokaatu’ si Tabita om minatoi. Nodiu’ yo po bangkai niyo ri, polaki yo so
         bilik dilanggau-i.
         38 Dai ya orawu’ Yupa kiat so Lida. Indadi, norongou-o po nu mompomaid ni Yisus so Yupa
         ri nu dii-dii si Pitrus so Lida, monuuo yo nosiro duo koyuwan monogina so iyo om kinodawan
         nu, “Sikap-o ya lumoga’,” koo.
         39 Mutimos-timoso yo si Pitrus om maido yo so duo koyuwan-i. Nokologa’ iyo, owito yo
         iyo so bilik dilanggau-i. Kiawi’ balu ri tumapu’ dii si Pitrus, maid nu tumangi’ om
         posiou so iyo nu pokakas om sabung winilit ni Durkas so nosiro ri.
         40 Polobuso yo ni Pitrus kolobuwan iiri, om sumurukudo yo iyo mogdu’a. Nopupus iri,
         rumonio yo iyo so bangkai ni Durkas om mutongaro yo nu, “Oo Tabita, tungag-o!” koo.
         Kumolato yo si Tabita om nosiou-o po niyo si Pitrus, tumungago yo iyo.
         41 Kuyuti yo ni Pitrus longon nu woinoi iiri, om tongguo yo poundii. Paawo yo niyo lobuw
         poimaid-i, om balu ri, om komoulii yo niyo si Tabita so nosiro.
         42 Nokolongkop-o sono abar iiri so Yupa, om osuang nopoimaid so Tuhan.
         43 Kotinu-tinuan si Pitrus dii mido-ido so pookodat nu kulit nu kulos-kulos, ingoranan
         so si Simun.

1 Ido kusoi so Kaisaria, ngaran niyo si Kurnilius, wowaidon nu posukan nu soujar nu
         Ruum, ingoranan nu Posukan nu Italia.
         2 Iyo om anak sawo niyo sobana ko obinsuut nu oturan nu ugama om mongusaa’ nu Kinoringan.
         Dadan iyo mogdu’a so Kinoringan om monabang nu lobuw Yaudi omiskin.
         3 Ido runat, kiro-kiro jaam tolu nu awi-awi, nokosorou sono iyo nu susuu’on nu Kinoringan
         linumoga’ om minomaau so iyo nu, “Oo Kurnilius,” koo.
         4 Bontongi yo ni Kurnilius susuu’on iiri maid nu maa’-laa’ om mongoduato yo nu, “Onu
         ka, tuan?” koo. Sumombuto yo susuu’on-i nu, “Rinongou-o nu Kinoringan du’a mu ri om
         nosiowan-o Niyo poonabang mu nu lobuw omiskin, om ondomon ko Niyo.
         5 Indadi, ponuu’ yo nu lobuw mian so Yupa monogina nu lobuw ingoranan so si Simun Pitrus.
         6 Minintoron iyo so waloi nu pookodat nu kulit, ngaran-o po si Simun. Waloi niyo no
         so imbing nu raat,” koo susuu’on-i so si Kurnilius.
         7 Nokolaiw susuu’on-i, paawo yo sono ni Kurnilius duo uripon niyo ri, om ido po soujar
         moongipat so iyo, iri poimaid so Kinoringan-i.
         8 Tuturani yo niyo tinangar nu susuu’on nu Kinoringan so iyo iiri, om suuo yo niyo
         tolu koyuwan oono mian so Yupa.
         9 Susuab-i, orani yo nosiro so Yupa, tinumimpak sono si Pitrus so taap nu waloi-i mogdu’a
         kiro-kiro tonga’ runat.
         10 Minokiookan sono iyo so’ witilon sobana, nga dai po noonsak ingkookan-i. Nokosorou
         sono iyo nu,
         11 minitas su langit om kumut olaab niuluw so riniba tu, mawid-tawid opat pupijuan-i,
         om
         12 so asuw nu kumut iiri, osuang ginis nu kulos-kulos opat akod, lulumoloi om bombolog
         osiau.
         13 Norongou-o sono niyo Kinoringan mutangar nu, “Oo Pitrus, tungag-o, goraso yo ono,
         om okano yo sono,” koo.
         14 Sumombuto yo si Pitrus nu, “Dai, Tuhan. Dai po su insan mongokan nu osabul intawa
         osaim,” koo.
         15 Nga mutongaro po Kinoringan nu, “Kiawi’ inurug nu Kinoringan, adang-o tokodon nu
         osaim,” koo.
         16 Intolu muuli’-uli’ nosorou niyo iiri, om nopudik-o koimbagu kumut-i so langit.
         17 Sobana ko noiranan si Pitrus nu nosorou niyo iiri om laid niyo mongiro-kiro nu iri,
         nokologa’ yo tolu koyuwan sinuu’ ni Kurnilius so waloi ni Simun, om dii yo so pintu
         ri.
         18 Monoginaa yo nosiro ido koyuwan, om duato yo nu, “Kuwai ka lobuw minintoron tuui,
         ingoranan so si Simun Pitrus?” koo.
         19 Kakal po si Pitrus mongiro-kiro nu nosorou niyo iiri, mutongaro yo Atod nu Kinoringan
         so iyo nu, “Oo Pitrus, diumon ko nu tolu koyuwan.
         20 Untiba yo, om ikod-o kilaa’ maid so nosiro. Aku yo su minonuu’ so nosiro,” koo Atod
         nu Kinoringan-i.
         21 Muntibaa yo sono si Pitrus om mutongaro yo so kolobuwan-i nu, “Aku yo diumon muyu
         no. Onu ka tomod muyu?” koo.
         22 Sumobuto yo nosiro nu, “Sinuu’ kai ni Kurnilius, iri wowaidon nu soujar-i mian tuui.
         Iyo yo po owarong om lumaa’ nu Kinoringan, om orumaton iyo sobana nu lobuw Yaudi.
         Sinuu’ iyo nu susuu’on nu Kinoringan poponogina so ikau ponumbaid nu du’a niyo ri.
         Sinuu’ iyo mongorongou nu onu tongaron mu so iyo,” koo.
         23 Powoloyo po sono ni Pitrus nosiro dii. Susuab-i momponowo yo nosiro. Tinu-tinu koyuwan,
         iri nopoimaid so Yupa ri nga minaid-a so nosiro.
         24 So koduo runat-i nokologa’ yo nosiro so Kaisaria. Mongindad si Kurnilius om inonakan
         om kouna’an pinologa’ niyo ri.
         25 Nokologa’ yo po si Pitrus, sumomungo yo si Kurnilius so iyo om sumurukudo yo so tiningkuangon
         niyo ri.
         26 Nga mutongaro yo si Pitrus nu, “Undii yo! Aku nga lobuw-a kosuangan,” koo.
         27 Sambil ni Pitrus om ni Kurnilius mutangar-tangar om masuw so waloi-i, om nosiou niyo
         osuang lobuw noimpug.
         28 Mutongaro yo sono iyo so nosiro nu, “Oo su kosusulodan ku! Tantu nokoilo kou yo nu,
         lobuw-o po Yaudi pogoson nu ugama gumosayun intawa muupakat nu lobuw okon ko Yaudi.
         Nga minontuduk Kinoringan so aku, nu dai aku sono kowasa pokosaim intawa pokosabul
         nu isai-isai ya.
         29 Ono yo ko’, dai aku ya nowogatan momikir nu sogina mu ri. Indadi, kosiono mokikoilo
         aku ong onu nipotomod mu so aku,” koo.
         30 Sumombuto yo si Kurnilius nu, “Kotoluan nokotalib-i kiro-kiro soko iya iitu no, minogdu’a
         aku so waloi tu nu jaam tolu nu awi-awi. Milok po su mundii-dii ido kusoi so tiningkuangon
         ku ri, kipokakas nu milap-kilap
         31 om minutangar so aku nu, ‘Oo Kurnilius, tinumbaid-o du’a mu ri nu Kinoringan, om
         pogokalan mu owarong-i nga ondomon-a Niyo.
         32 Indadi ponuu’ yo nu lobuw mian so Yupa monogina so si Simun Pitrus. Minolak iyo so
         waloi nu pookodat nu kulit, ingoranan so si Simun. Waloi niyo ri so imbing nu raat,’
         koo susuu’on-i.
         33 Ono yo ko’, minonuu’ aku nu lobuw monogina so ikau, om sobana ko minoingin ko ya
         mian tuui. Kosiono, minuimpug kai tuui so tiningkuangon nu Kinoringan, mongkinongou
         ong onu nisuu’ Niyo so ikau potuturan so kai,” koo si Kurnilius.
         34 Tumimpuuno yo sono si Pitrus montuduk so nosiro nu, “Noilaan ku nai’ nu ono sono
         tu nu dai ya mominig Kinoringan nu lobuw.
         35 Lobuw lumaa’ so Iyo om momaal nu onu yo po owarong, torima’on-a Niyo pudi okon ko
         bansa Yaudi.
         36 Oo su kosusulodan ku! Noilaan muyu yo orati nu abar niloga’ nu Kinoringan so lobuw
         Israil-i. Abar iiri Abar Owarong suat so kopusulutan ong poimaid so si Yisus Kristus,
         Tuhan nu kiawi’ lobuw.
         37 Noilaan muyu yo noongourug so pilolongkop nu Yudia, iri tinumimpuun so Galilia, nu
         noopod si Yuanis mongaabar suat nu pongodiu’an.
         38 Noilaan-o nu lobuw suang nu si Yisus lobuw Najarit, pinili’ nu Kinoringan, tinaakan
         nu Atod nu Kinoringan om kuasa. Om noilaan-o nu lobuw suang nu minanou-panou si Yisus
         so siombo-ombo ya, momaal nu owarong. Minomali’ Iyo nu lobuw kinuasa nu Wowaidon nu
         Moinat, so’ maid-waid Kinoringan so Iyo.
         39 Kai yo su nokosiou nu pinuwaal Niyo so wonuo nu lobuw Yaudi om so Yirusalim, nga
         nisalib om pinatoi-a Iyo nosiro.
         40 Nga so kotolu runat-i, linuli’an Iyo nu Kinoringan om minokisiou po Iyo so lobuw
         suang.
         41 Okon-a ko so kiawi’ lobuw pinokisiowan Niyo, nga kai ya, iri pinili’ yo nu Kinoringan
         nu gulu ri, nu pinokiimbonaan Niyo. Nokourung kai so Iyo mongokan om monginum, nu
         noluli’an Iyo kiat so kinopotoyan.
         42 Om sinuu’ kai Niyo paabar nu Abar Owarong oono so lobuw suang, om pokoilo nu Iyo
         yo su pinangkat nu Kinoringan, mongukum nu lobuw miau po om minatoi-o.
         43 Kiawi’ poo’abar nu Kinoringan gulu ri nokoputangar-o suat so Iyo. Minutangar nosiro
         nu isai yo po poimaid so si Yisus, ompunon-a koraayan nu kuasa ni Yisus,” koo si Pitrus.
         44 Laid ni Pitrus malak-galak-i, muntibaa yo sono Atod nu Kinoringan mogkuasa nu lobuw
         minongkinongou nu abar iiri.
         45 Noiranan sono lobuw Yaudi minaid so si Pitrus kiat so Yupa ri, nu nosiou nosiro nu
         nopotaak Kinoringan nu Atod Niyo so lobuw okon ko Yaudi,
         46 so’ orongou nosiro ongo lobuw-i malak-galak nu ginis nu tinongaran, om mongorayou
         nu Kinoringan suat nu gogoma’on Niyo maayo. Mutongaro yo si Pitrus nu,
         47 “Siowi muyu, kolobuwan iitu nokoompit-o nu Atod nu Kinoringan soko toko. D’ado kopomogos
         so nosiro nu diu’on,” koo.
         48 Suuo yo sono ni Pitrus nosiro nu diu’on mongorait nu ngaran ni Yisus Kristus. Nopupus
         iri, owudi po nosiro si Pitrus nu popolakon po dii kotinu-tinuan.

1 Norongou-o sono nu pinongoorapan ni Yisus om lobuw poimaid so pilolongkop nu Yudia,
         nu nopoimaid-o ongo lobuw okon ko Yaudi nu tinongaran nu Kinoringan.
         2 Nokopululi’ yo po si Pitrus so Yirusalim kiat so Kaisaria, ininsala’ sono iyo nu
         lobuw Yaudi iri nopoimaid-o so si Yisus om kakal po mongowaid nu adat nu sunat iiri
         nu,
         3 “Nokuro ka su masuw ko so waloi nu lobuw dai po nosunatan-o, om murung so nosiro
         mongokan?” koo.
         4 Nga tuturani yo sono ni Pitrus kiawi’ nourug iiri kiat so timpuun sampai so pongoowi’an
         nu,
         5 “Laid ku mogdu’a so Yupa, nokosorou aku nu kumut olaab niuluw so riniba tu, so tiningkuangon
         ku ri, mawid-tawid opat pupijuan-i.
         6 Potongi ku yo iri om nokosiou aku so dilalom-i nu koginisan nu kulos-kulos opat akod
         ongo sisiau, lulumoloi, om bombolog ongo sisiau.
         7 Mutongaro yo sono Kinoringan so aku nu, ‘Oo Pitrus, undii yo, goraso yo ono, om okano
         yo!’ koo,
         8 nga sombuti ku yo nu, ‘Dai, Tuhan! Dai po su insan mongokan nu osabul intawa osaim,’
         k’aku.
         9 Mutongaro yo Kinoringan so aku nu, ‘Kiawi’ inurug nu Kinoringan, adang-o pokosobulon,’
         koo.
         10 Intolu minuuli’-uli’ nosorou ku iiri, om pinudik-o sono koimbagu so langit.
         11 Iya ya iiri, linumoga’ tolu koyuwan so waloi inintoronan ku so Yupa ri ungkiat so
         Kaisaria, sinuu’ poponogina so aku.
         12 Pudi pona okon ko lobuw Yaudi nosiro, pinowaid aku ya nu Atod nu Kinoringan so nosiro
         om dai ya su maa’-laa’ nu iri. Onom koyuwan lobuw Yaudi nopoimaid so Yupa ri nga,
         minaid-a so aku mian so Kaisaria, om mosuwo kai yo so waloi ni Kurnilius.
         13 Minonuturan sono si Kornilius nu nokosorou iyo nu susuu’on nu Kinoringan minundii
         so asuw nu waloi niyo ri, om minutangar nu, ‘Ponuu’ yo nu lobuw mian so Yupa, monogina
         so si Simun Pitrus.
         14 Potuturan iyo so kou nu abar koponapul so kou, om kiawi’ lobuw so waloi mu no,’ koo
         susuu’on-i.
         15 Laid ku montuduk so nosiro ri, lumogaa yo sono Atod nu Kinoringan mogkuasa so nosiro,
         soko iri nourug so toko nu Runat Pintakusta ri.
         16 Noondoman ku sono tangar ni Yisus gulu ri nu, ‘Mongodiu’ si Yuanis gulu ri, sungoi-a
         su pokayon, nga dai yo olaid om Atod nu Kinoringan-o su mogkuasa so kou,’ koo ri.
         17 Indadi, otolang-o sobana nu Kinoringan-o su monaak so lobuw okon ko Yaudi nu soko
         iri nitaak so toko, iri tinorima’ toko nu iya toko poimaid so si Yisus gulu ri. Pagka
         soko ono, dai su kopomogos nu Kinoringan!” koo si Pitrus.
         18 Pagka soko iri yo tinangar ni Pitrus, dai yo sono ininsala’ iyo nosiro. Minongorayou
         sono nosiro nu Kinoringan, om mutongaro yo nu, “Bang soko ono, lobuw okon ko Yaudi
         nga kikosiwatan-a rumorogo momaal nu koraayan, om miau sono musingkolaid maid so Kinoringan,”
         koo.
         19 Nopatoi-o po si Stipanus, tumimpuun-o sono raai-raayon lobuw poimaid so si Yisus.
         Nokoputotondiang nosiro om minulaiw so wonuo nu Punisia, Siprus, om so bandar Antiukia,
         om tinuturanan nosiro lobuw Yaudi nu abar kiat so Kinoringan.
         20 Nga tinu-tinu koyuwan wokon poimaid so si Yisus, kiat so Siprus om Kirini, minian
         so Antiukia, om nopotuturan nu Abar Owarong suat so si Tuhan Yisus so lobuw okon ko
         Yaudi.
         21 Waid-waidon nosiro nu kuasa nu Tuhan sampai osuang sono lobuw nopoimaid om mululi’
         so Tuhan Kinoringan.
         22 Norongou-o po nu lobuw poimaid so Yirusalim abar suat so lobuw poimaid dii so Antiukia,
         niapit sono nosiro si Barnabas dii.
         23 Nokologa’ yo po si Barnabas, om nosiou niyo nu binorokatan nosiro nu Kinoringan,
         sobana ko nosudu’an iyo. Mutongaro yo sono iyo so nosiro nu subai tumatap poimaid
         so Kinoringan, dai musio-sio om otoroido inawo.
         24 Si Barnabas oono sobana ko owarong kogoyaan, kinuasa nu Atod nu Kinoringan om opiot
         koimaidan, om osuang lobuw noingolan niyo poimaid so Tuhan.
         25 Nopupus iri, miano yo iyo so Tarsus modium so si Saulus.
         26 Nooyangan-o po niyo si Saulus, owito yo niyo mululi’ so Antiukia. Sontoun laid nosiro
         muimpug maid nu lobuw poimaid, om montuduk nu lobuw suang. Om dii yo so Antiukia su
         pinonimpuunan mongingaran nu ongo lobuw poimaid so si Yisus nu Kristian.
         27 Iya iiri, tinu-tinu poo’abar nu Kinoringan ungkiat so Yirusalim minian so Antiukia.
         28 Ido koyuwan so nosiro ingoranan so si Agabus kinuasa nu Atod nu Kinoringan. Mundiio
         yo sono iyo momirasat nu kilikop so pilolongkop nu wonuo tu. (Likop iiri nourug nu
         laid ni Raja Maayo Klaudius mogkuasa.)
         29 Minuupakat sono kiawi’ mompomaid ni Yisus dii ri nu poowit nu tulungan ombo kuwai
         so nosiro so inong poimaid so wonuo nu Yudia ri.
         30 Notuman-o sono pinuupokatan iiri, om suuo yo nosiro si Barnabas om si Saulus paapit
         nu tulungan-i so wowaidon nu lobuw poimaid so Yudia.

1 Iya ya iiri, tumimpuuno sono si Raja Irudis mononsara’ nu lobuw poimaid so si Yisus.
         2 Minonuu’ iyo popomunggol nu ulu ni Yakubus, iri sulod ni Yuanis.
         3 Noilaan-o po niyo nu posanang nu inawo nu lobuw Yaudi iri dai po poimaid so si Yisus
         gogoma’on niyo ri, monuuo po iyo nu lobuw popongaakom so si Pitrus. Pinongookoman
         so si Pitrus nokoiya nu Runat Maayo ingoranan Rami-Rami nu Baang-Baang D’ado Pongombang.
         4 Naakom-o po si Pitrus, jiilo yo sono iyo, om inipatan nu opat posukan soujar. Opat
         koyuwan ido posukan, mususulang mongipat so si Pitrus. Padu ni Irudis, bisora’on-a
         si Pitrus so tiningkuangon nu lobuw suang, ong kotalib-o Paska ri.
         5 Indadi, notaan po sono si Pitrus so jiil, nga kouna’an niyo ri bana-bana ko mogdu’a
         so Kinoringan suat so iyo.
         6 Awi nu dai po nologa’ runat pongobisora’an ni Irudis so si Pitrus so tiningkuangon
         nu lobuw suang, nokoturuw sono si Pitrus so puola’an nu duo soujar moongipat om kinogosan
         musompodi longon niyo ri so longon nosiro ri. Soujar wokon-i mibon-ibon-a so pintu
         nu jiil-i, mongipat.
         7 Milok po su mundii-dii yo susuu’on nu Kinoringan so obi’ ni Pitrus, om tinumogu’
         onawau so rinuang nu jiil-i. Guyuo yo si Pitrus nu susuu’on-i porios om mutongaro
         yo nu, “Sikap-o ya tumungag!” koo. Rantai nokokogos so longon ni Pitrus, nga, minuyad-o
         sono.
         8 Mutongaro po susuu’on-i nu, “Pusabung-o, pukambot-o, pukasut-o, om waid-o so aku”,
         koo. Osipo yo iri ni Pitrus,
         9 om maido yo so susuu’on-i lumabus kiat so jiil, nga dai ya noilaan niyo nu bana-bana
         ka iri ko’ nosorou-sorou-a niyo.
         10 Nokotalib-o po nosiro so tontong pongipatan togna om koduo ri, nokologa’ yo nosiro
         so pintu bosi, lalan mian so bandar. Sinumukab kondiri pintu iiri, om lumobuso yo
         nosiro minaid nu ido lalan, om milok po su linumiong-a susuu’on-i.
         11 Noindanan nai’ ni Pitrus nu bana-bana ya nourug iiri. Mutongaro yo sono iyo nu, “Kosiono
         noilaan ku nai’ nu bana-bana ya nu minonuu’ Tuhan nu susuu’on Niyo polabus so aku
         kiat so kopogboya’an ni Raja Irudis, om koinginan nu lobuw Yaudi suat so aku,” koo.
         12 Nokopomikir-o po si Pitrus sontagal, miano yo iyo so waloi ni Maria, ino ni Yuanis
         (ngaran koduo niyo si Markus). Osuang lobuw minuimpug dii mogdu’a.
         13 Koritiko yo niyo pintu ri, om lumogaa yo ido uripon woinoi, ngaran niyo si Ruda,
         mongilo ong isai mongoritik-i.
         14 Notondu’an nu woinoi-i bongut iiri, nu bongut ni Pitrus. Pagka osudu’an sobana iyo,
         dai po sinukab niyo pintu ri, nga linumalom nai’ koimbagu potuturan nu dii-dii si
         Pitrus so dilabus-i.
         15 Mutongaro yo nosiro so iyo nu, “Mulou ko bo gaam,” koo, nga sumangat nai’ woinoi
         iiri mutangar nu bana ya nu si Pitrus. Mutongaro po nosiro nu, “Iri ya bo ono atod
         niyo ri,” koo.
         16 Nga dai mintoron-toron si Pitrus mongoritik nu pintu ri om sinukab-o sono nosiro.
         Nosiou-o po nosiro si Pitrus, sobana ko noiranan nosiro.
         17 Nga sogkai yo ni Pitrus palad niyo ri poukokop so nosiro. Tuturani yo sono niyo gama’
         nu Tuhan polabus so iyo kiat so jiil om mutongaro yo iyo nu, “Tuturani muyu yo itu
         no so si Yakubus om so inong toko poimaid,” koo. Lumobuso yo sono iyo om miano yo
         so tontong wokon.
         18 Susuab-i, sobana ko noogutan ongo soujar-i ong onu nourug so si Pitrus.
         19 Monuuo yo si Raja Irudis nu lobuw popodium so si Pitrus, nga dai ya nooyangan. Indadi
         nipoduat sono ni Raja Irudis moongipat-i, om potoyon-o sono nosiro. Nopupus iri, momponowo
         yo iyo kiat so Yudia, om molako yo so Kaisaria kotinu-tinuan.
         20 Sobana ko minungot si Raja Irudis so lobuw nu Tirus om Sidun. Pagka soko iri, linumoga’
         sono ido puimpugan kiat so nosiro dii si Raja Irudis mokiluluudon. Gulu po, inimuunan
         nosiro si Blastus, wowaidon so waloi ni Irudis, om ginumapi’ sono iyo so nosiro. Miano
         yo nosiro dii si Raja Irudis mokimuwarong, so’ ingkookan-o po nu lobuw suang iiri
         kiat-a so wonuo pogkuosaan niyo.
         21 Ido runat nu notantu yo ni Irudis, minupokokaso iyo nu pokakas nu raja, mogomo yo
         so oogoman nu raja om mutongaro yo so lobuw suang-i.
         22 Laid niyo mutangar-i, songgonsok-gonsok sono lobuw suang-i nu, “Poomutangar niyo
         no soko poomutangar nu pinokokinoringan, okon ko soko lobuw,” koo.
         23 Iya ya iiri, ininsaadan iyo nu susuu’on nu Kinoringan, so’ dai mongorumat nu Kinoringan.
         Minatoi sono iyo, om inokan nu lingguang.
         24 Rumuang nai’ lobuw korongou nu tinongaran nu Kinoringan, om poimaid sono so si Yisus.
         25 Noopod-o po gogoma’on ni Barnabas om ni Saulus so Yirusalim, mulio yo nosiro so Antiukia
         om pinowaid-a nosiro si Yuanis, iri ingoranan-a so si Markus.
         
            

         
      
   
      
         13
1 Tinu-tinu poo’abar nu Kinoringan om moomontuduk so puimpugan nu lobuw poimaid so
         Antiukia, ono yo si Barnabas, si Simiun, iri ingoranan-a so si Itom, si Lukius kiat
         so Kirini, si Monain una’-una’ ni Raja Irudis kiat koworos, om si Saulus.
         2 Laid nosiro mongusaa’ nu Kinoringan om mupuasa, tongaro yo nosiro nu Atod nu Kinoringan
         nu, “Pilio muyu yo si Barnabas om si Saulus mugogoma’on nu nipogama’ Ku so nosiro,”
         koo.
         3 Noopod nosiro mupuasa om mongusaa’, topopo yo nosiro ulu nu duo koyuwan oono, om
         suuo yo popanou.
         4 Miano yo sono si Barnabas om si Saulus so Soloukia musuat nu ponuu’an nu Atod nu
         Kinoringan so nosiro ri, om kiat dii sumokoyo yo nosiro nu kapal mian so puru Siprus.
         5 Nokologa’ nosiro so bandar Solamis, nopaabar sono nosiro nu tinongaran nu Kinoringan
         so ongo waloi sosombooyangan nu lobuw Yaudi ri. Maid-waid-a si Yuanis Markus so nosiro
         monabang.
         6 Linumongkop nosiro mompanou so puru oono sampai so Papos. Nokosambat sono nosiro
         dii nu lobuw Yaudi, ingoranan so si Bar-Yisus. Iyo yo po nga bolian om monokod nu
         iyo yo su poo’abar nu Kinoringan.
         7 Bolian iiri kiuna’-una’ nu sobana ko oilo, ingoranan so si Sirgius Paulus, gobonor
         so puru oono. Soginaa yo ni Sirgius Paulus si Barnabas om si Saulus, so’ mokirorongou
         nu totongaron nu Kinoringan.
         8 Nga pinogos nosiro ni Ilimas iri bolian-i (si Ilimas-o po ngaran ni Bar-Yisus so
         tangar nu Yunani). Dai moingin si Ilimas ong poimaid una’-una’ niyo iiri so si Yisus.
         9 Nga si Saulus (ngaran koduo si Paulus) kinuasa nu Atod nu Kinoringan, minomontong
         nu bolian iiri,
         10 om mutongaro yo nu, “Oo su anak nu Wowaidon nu Moinat! Ikau-o su alod-alod nu onu
         yo po owarong. Oilo ko sobana mongaakal. Ikau-o su monobon nu pontudukan nu Tuhan
         iri koponapul nu lobuw.
         11 Ingati yo kosiono! Insaadan ko nu Kinoringan. Obolou ko sono om dai kosiou nu runat
         kotinu-tinuan,” koo. Iya ya iiri, noirosaan ni Ilimas nu kuwai tinumombol so mato
         niyo ri om nobolou-o sono iyo. Mongkam-kongkam-a iyo mompanou modium nu lobuw pokitonudan.
         12 Nosiou-o po iri nu gobonor-i, nopoimaid sono iyo, so’ sobana ko noiranan nu pontudukan
         suat so Tuhan Yisus.
         13 Lumoyago yo si Paulus om kouna’an niyo ri kiat so Papos, mian so Porga, ido bandar
         so wonuo Pampilia. Nokologa’ yo po nosiro dii, mogolo yo sono si Yuanis Markus, om
         mululio yo so Yirusalim.
         14 Kiat so Porga linumombus nosiro so Antiukia so wonuo nu Pisidia. Runat Pongintoronan-i,
         miano yo nosiro so waloi sosombooyangan nu lobuw Yaudi.
         15 Noopod mongobasa’ nu Buuk nu Kinoringan inalap so Ukum ni Musa, om nisurat nu poo’abar
         gulu ri, monuuo yo wowaidon so waloi sosombooyangan iiri nu lobuw mutangar so si Paulus
         om kouna’an niyo ri nu, “Tongaro muyu ya ong kuwai kodau muyu poinsanang nu inawo
         mai,” koo.
         16 Mundiio yo sono si Paulus om poukokopo yo niyo lobuw-i, om tumimpuuno yo montuduk
         nu, “Oo su kosusulodan ku bansa Israil, om okon ko bansa Israil iri poimaid nu Kinoringan,
         rongowo muyu yo tangar ku tu.
         17 Pinili’ yo nu Kinoringan bansa Israil, odu aki toko ri, om inurug nu bansa maayo
         nu laid nosiro so Masir soko porantau. Maid nu kuasa Niyo maayo, tinundan Niyo nosiro
         lumabus kiat so Masir.
         18 Pudi pona oraai kogoyaan nosiro solaid opat nopulu toun so padang pantai, kakal-a
         inipatan nosiro nu Kinoringan.
         19 Turu bansa so wonuo nu Kanaan pinatoi Niyo, om tinayad-tayad Niyo tana’ iiri so bansa
         Israil nu niposongapan so nosiro.
         20 Kiawi’ oono nourug solaid opat naatus limo nopulu toun. Nopupus iri, minomili’ Kinoringan
         kiat so nosiro nu moongobisara’ musingkologa’ ni Samuil iri poo’abar nu Kinoringan.
         21 Minindamo sono nosiro nu raja, om pinili’ yo nu Kinoringan si Saul anak ni Kis, kiat
         so suku-sakat ni Binyamin, sumiliw nu raja nosiro solaid opat nopulu toun.
         22 Nologa’ pinoingkoyodan nu Kinoringan so si Saul, pinosulang sono Niyo si Daud sumiliw
         nu raja wagu nosiro. Soko itu yo tangar nu Kinoringan suat so si Daud nu, ‘Osiou Ku
         si Daud, anak ni Yisai, koinsanang nu inawo Ku. Onu-onu koinginan Ku, waidon niyo,’
         koo.
         23 Kiat so solusuk ni Raja Daud, siniliw Niyo si Yisus nu Moonapul nu bansa Israil musuat
         nu nijanji Niyo ri.
         24 Dai po nokotimpuun si Yisus nu gogoma’on nisuu’ nu Kinoringan so Iyo ri, notangar-o
         laid ni Yuanis so lobuw Israil nu subai rumorogo nosiro momaal nu koraayan om diu’on.
         25 Uyud-uyud pongoowi’an nu gogoma’on niyo, pinusou-pusowan ni Yuanis mongoduat ongo
         lobuw-i nu, ‘Isai aku ka itu no, ponokodan muyu? Aku yo po okon-a ko iri lobuw imat-imatan
         muyu ri. Ondomo muyu yo, oopod aku nu gogoma’on ku tu, om lumoga’ nai’ Iyo. Insan
         mongoluus nu kasut Niyo nga dai su otoop,’ koo.
         26 Oo su kosusulodan ku solusuk ni Abraham, om kiawi’ kosusulodan okon ko Yaudi, iri
         ototog poimaid so Kinoringan! Nokotaak-o nu Kinoringan so toko abar nu gama’ Niyo
         monapul nu lobuw.
         27 Nga lobuw minolak so Yirusalim-i om wowaidon nosiro dai nokoilo nu si Yisus-o su
         Moonapul iiri. Dai nosiro koorati nu pontudukan nu poo’abar nu Kinoringan silaid-i,
         iri bobosa’on runat-runat so waloi sosombooyangan koduung Runat Pongintoronan. Nga
         pagka inukum nosiro si Yisus nu potoyon, tinuman sono nosiro totongaron nu poo’abar
         oono.
         28 Dai pona nokooyang nosiro nu kosola’an Niyo, nu mupatut pongukuman so Iyo nu potoyon,
         nga sinosogan-a nosiro si Pilatus nu potoyon-a Iyo.
         29 Nopupus-o po nosiro mongowaal nu kiawi’ nokosurat so Buuk nu Kinoringan suat so Iyo,
         niuntiba yo sono nu kouna’an Niyo bangkai Niyo ri kiat so salib om nilobong.
         30 Nga linuli’an Iyo nu Kinoringan.
         31 Kotinu-tinuan kiat nu kinoluli’an Niyo ri, obulit Iyo mintolang mokisiou so lobuw
         minaid so Iyo kiat so wonuo nu Galilia mian so Yirusalim, om nosiro yo su pointolang
         suat so Iyo nu kosiono so bansa Israil.
         32 Indadi kosiono tu potuturan kai si Barnabas nu Abar Owarong oono so kou, nu onu yo
         po nijanji nu Kinoringan so odu aki toko ri,
         33 tinuman-o sono Niyo so toko nu pinongoluli’an Niyo so si Yisus. Nokosurat so buuk
         Lagu nu, ‘Ikau-o su Anak Ku. Runat tu pokoilo Aku nu, Aku yo su Amo Mu,’ koo ri.
         34 Pinowiau-o Iyo koimbagu nu Kinoringan, om dai yo sono matoi. Suat nu ono, minutangar-a
         Kinoringan nu, ‘Mongoborakat Aku so Ikau nu ongo wowarong om otatap nu otuman soko
         janji Ku so si Daud,’ koo ri.
         35 Kuwai ya tangar wokon nu, ‘Dai Mu ya posimaidan Uripon Mu ototog so Ikau-o rumagas
         so lobong,’ koo ri.
         36 Noopod-o po ni Raja Daud momaal nipogama’ nu Kinoringan so iyo ri, minatoi-o sono
         iyo, om nilobong so pinolobongan nu odu aki niyo ri, om rinumagas-a bangkai niyo ri.
         37 Nga bang si Yisus, iri linuli’an nu Kinoringan, dai ya rinumagas.
         38 -
         39 Oo su kosusulodan ku, mongaabar aku so kou nu noidu’ yo nu Kinoringan koraayan toko
         nu kinopotoyan ni Yisus. Soko ono po, subai oilaan toko nu bang ontob-a nu mongowaid
         nu kiawi’ Ukum ni Musa, dai toko ya kolabus kiat so koraayan, nga isai yo po poimaid
         so si Yisus, kolabus kiat so koraayan.
         40 Ono yo ko’, orotio muyu yo bana, adang-o ourug so kou iri tinangar nu poo’abar nu
         Kinoringan gulu ri, nu,
         41 ‘Oo su lobuw mubaag nu totongaron nu Kinoringan, orotio muyu yo bana! Laid nu miau
         kou po, mugogoma’on Aku. Nga, pudi pona kuwai lobuw oorati so kou suat so gogoma’on
         Ku, dai kou po poimaid. Oiranan kou nga dai poimaid, indadi matoi kou,’ koo,” koo
         si Paulus.
         42 Lumabus si Paulus om ni Barnabas kiat so waloi sosombooyangan-i, minutangar sono
         lobuw-i nu popululi’ so nosiro nu Runat Pongintoronan koimbagu, sumundur montuduk
         so nosiro.
         43 Nokolabus-o po lobuw-i kiat so waloi sosombooyangan-i, tundano yo sono si Paulus
         om si Barnabas nu lobuw Yaudi om okon ko Yaudi iri minasuw nu ugama Yaudi ri. Biati
         yo nosiro ongo lobuw iiri nu subai ototog mongowaid nu koinginan nu Kinoringan.
         44 Nologa’ Runat Pongintoronan koimbagu ri, ogon-ogon ong naawi’ lobuw so bandar iiri
         minian mongkinongou nu tinongaran nu Kinoringan.
         45 Nga, nosiou-o po nu lobuw Yaudi lobuw suang iiri, sobana ko nororaayan nosiro. Rinagam
         nosiro si Paulus om sinumagka’ nu kiawi’ tinangar niyo ri.
         46 Nga sumundur nai’ opogi si Paulus om si Barnabas mutangar nu, “Patut nai’ kou po
         gulu potuturanan nu tinongaran nu Kinoringan. Nga pagka tinulak muyu tinongaran oono,
         kou yo kondiri minonantu nu dai kou otoop kotorima’ nu kowiawan musingkolaid. Om kosiono
         niogol mai kou om mian kai so lobuw okon ko Yaudi.
         47 Waalon mai soko itu so’ itu yo su pinonuu’an nu Kinoringan so kai nu, ‘Tinantu Ku
         yo kou ourug nu mongonawau nu lobuw okon ko Yaudi, su’ koowit kou nu kowiawan so kiawi’
         lobuw so wonuo tu,’ koo ri,” koo nosiro.
         48 Norongou-o po nu lobuw okon ko Yaudi ri tinangar ni Paulus, sobana ko nosudu’an nosiro,
         om minongorayou nu Kinoringan. Om kiawi’ lobuw, iri notantu yo nu Kinoringan nu miau
         musingkolaid-i nga poimaid-o sono.
         49 Nokolongkop-o sono tinongaran nu Kinoringan so wonuo iiri.
         50 Nga kokusoyan om kowoinoyan kipangkat, iri poimaid so Kinoringan so bandar iiri,
         sinuu’ nu lobuw Yaudi mongoraai-raai nu kolobuwan poimaid so si Yisus, popualod so
         nosiro so si Paulus om si Barnabas, om polaiw so nosiro kiat dii.
         51 Puyaso yo sono ni Paulus om ni Barnabas koris so rompam nosiro ri, so tiningkuangon
         nu lobuw iiri pongilaan nu pokoraai so lobuw polaiw so nosiro ri, om lumombuso yo
         so Ikunium.
         52 Lobuw poimaid so Antiukia ri sobana ko nosudu’an, om kinuasa nu Atod nu Kinoringan.

1 Dii so Ikunium, muinong-a nololagan nosiro nu laid nosiro so Antiukia ri. Mosuwo
         yo si Paulus om si Barnabas so waloi sosombooyangan nu lobuw Yaudi ri montuduk so
         nosiro, om osuang lobuw Yaudi om okon ko Yaudi nopoimaid so si Yisus.
         2 Nga iri lobuw Yaudi dai poimaid-i, mongindoso popuinsakit nu inawo nu lobuw okon
         ko Yaudi poimaid so si Yisus om minusisindoraai sono nosiro.
         3 Pagka soko iri, molako yo si Paulus om si Barnabas dii nu olaid-laid. Sumundur nosiro
         opogi montuduk suat so Tuhan Yisus, iri minonaak so nosiro nu kuasa momaal nu koiran-iran,
         ponondu’an nu bana ya tuturan nosiro suat so samod Niyo.
         4 Minupinig sono lobuw dii ri, ono yo sombaagi’ minaid nu lobuw Yaudi dai poimaid so
         si Yisus, om wokon-i minaid so duo pinongoorapan-i.
         5 Muupokato yo sono lobuw Yaudi om wowaidon nosiro ri, nu lobuw okon ko Yaudi ri mononsara’
         om momilai nu duo koyuwan iiri nu watu.
         6 Norongou-o po iri nosiro, mulaiwo yo nosiro om miano yo so Listra om so Darbi, bandar
         so wonuo nu Likaunia, om so pilolongkop nu kampung dii
         7 paabar nu Abar Owarong.
         8 Dii so Listra kuwai ido kusoi kimai kiat koworos, dai kopanou.
         9 Mogom-ogom iyo mongkinongou nu totongaron ni Paulus. Ponsiou-siou ni Paulus nu tantu
         opoli’an lobuw iiri so’ poimaid nu totongaron nu Tuhan. Indadi, bontongi yo sono ni
         Paulus lobuw kimai iiri,
         10 om mutongaro yo nu osangat nu, “Undii yo!” koo. Lobuw iiri nga minundii yo sono,
         om minanou-panou.
         11 Nosiou-o po nu lobuw suang-i gogoma’on ni Paulus, songgonsok-gonsok sono nosiro mutangar
         so tangar Likaunia nu, “Siowi muyu bo, nokountiba yo pinokokinoringan toko ri om sinumiliw
         nu lobuw,” koo.
         12 Ingorani yo sono nosiro si Barnabas so si Jius iri pinokokinoringan nosiro ri, om
         si Paulus iningoranan nosiro so si Irmis iri pinokokinoringan-a nosiro ri, so’ si
         Paulus-o su minutangar.
         13 Lumogaa yo sono iri imam Jius, mongowit nu ongo sapi kusoi om wusak so pintu nu bandar-i,
         so’ moingin iyo maid so lobuw suang-i mongoraa’ so si Barnabas om si Paulus. Iri yo
         po waloi pinoianan nu tinindobuw nu pinokokinoringan Jius dii so dilabus nu bandar-i.
         14 Norongou-o po ni Paulus om ni Barnabas padu-padu nu lobuw suang iiri, pisi’-pisio
         yo nosiro pokakas nosiro ri nu dai kotaayun, maid nu mundak so isop nu lobuw suang-i,
         om lumuap nu,
         15 “Nokuro ka su momaal kou soko itu? Kai yo po lobuw-a, soko kou. Tomod mai yo po tuui
         nga monuturan nu Abar Owarong suat so si Yisus, su’ mongolupo kou nu tinindobuw d’ado
         kosudaan-o, om poimaid kou sono nu Kinoringan miau, iri minomangun nu wonuo, langit,
         raat om kiawi’ asuw nu wonuo tu.
         16 Gulu ri, pinosimaidan nu Kinoringan kiawi’ bansa mongowaid nu koinginan nosiro.
         17 Otolang sobana koworongan nu Kinoringan so gogoma’on Niyo. Tinaakan kou Niyo nu uran,
         om pinumpung iya nu intodon. Tinaakan kou nu okanon, om posanang nu inawo muyu no,”
         koo nosiro.
         18 Nga soko iri pona tinangar nu duo pinongoorapan ni Yisus, ogon-ogon dai nopogos nosiro
         lobuw suang-i mongoraa’ so nosiro.
         19 Lumogaa yo sono tinu-tinu lobuw Yaudi, kiat so Antiukia so wonuo nu Pisidia, om kiat
         so Ikunium, mongimuun nu lobuw suang-i su’ gumapi’ so nosiro. Pilayo yo sono nosiro
         si Paulus nu watu om goyato yo polabus kiat so bandar-i. Ponontaman nosiro ong minatoi-o
         si Paulus,
         20 nga laid nu lobuw poimaid-i mundii-dii so pililiwut niyo ri, tumungago yo sono iyo
         mundii, om mululio yo so bandar-i. Susuab-i murongkato yo nosiro mian so Darbi.
         21 Nokologa’ si Paulus om si Barnabas so Darbi, nopaabar sono nosiro nu Abar Owarong
         dii, om osuang lobuw nopoimaid so si Yisus. Nopupus iri, mululio yo nosiro so Listra,
         Ikunium om so Antiukia so wonuo nu Pisidia.
         22 Nopopiot nosiro nu koimaidan nu lobuw so si Yisus so bandar iiri. Mutongaro po nosiro
         nu, “Subai osuang oirosaan toko nu kosonsora’an om koirasa toko nai’ nu koworongan
         so Pogkuosaan nu Kinoringan,” koo.
         23 Momilio yo sono si Paulus om si Barnabas nu wowaidon so ido soido puimpugan nu lobuw
         poimaid. Nokopogdu’a nosiro maid nu mupuasa, komoulii yo nosiro wowaidon pinili’ nosiro
         iiri so Tuhan, ono yo Tuhan imaidon nosiro.
         24 Nokolongkop-o po si Paulus om si Barnabas so wonuo nu Pisidia, lumombuso yo nosiro
         so Pampilia.
         25 Nokotuturan-o po nosiro tinongaran nu Kinoringan so Porga, lumombuso yo nosiro so
         Atalia.
         26 Nopupus nosiro dii, lumoyago yo nosiro mululi’ so Antiukia, iri inungkiaton nosiro
         ri. Dii yo so Antiukia su pinokomouli’an so nosiro so Kinoringan, tayon ong ipatan
         Niyo nosiro so pomponowan mongaabar nu Abar Owarong. Om kosiono noopod-o nosiro ono.
         27 Nokologa’ yo po si Paulus om si Barnabas so Antiukia, popuimpugo yo nosiro lobuw
         poimaid-i, om tuturani yo nosiro onu yo po ginama’ nu Tuhan, iri nipogama’ so nosiro
         ri. Minonuturan-a nosiro nu tinaakan-o nu Kinoringan lobuw okon ko Yaudi nu kosiwatan
         poimaid so si Yisus.
         28 Olaid-laid-a nosiro minogol dii mido-ido so lobuw poimaid-i.

1 Miano yo sono so Antiukia tinu-tinu koyuwan kiat so Yudia montuduk nu lobuw Yaudi
         poimaid so si Yisus nu, “Bang dai kou osunatan mongowaid nu Ukum ni Musa, d’ado kowiawan
         muyu musingkolaid kiat so Kinoringan,” koo.
         2 Nga sinumagka’ si Paulus om si Barnabas nu pontudukan dai musuat iiri. Indadi nopili’
         sono nosiro maid nu tinu-tinu koyuwan kiat so Antiukia mian so Yirusalim, muupakat
         nu koogutan iiri so pinongoorapan ni Yisus om wowaidon wokon dii.
         3 Opiti yo sono nosiro nu lobuw poimaid so Antiukia ri sampai so dilabus nu bandar-i.
         Laid nosiro manou-panou maid nu lalan so Punisia om Samaria, nopaabar sono nosiro
         nu nopoimaid so si Yisus lobuw okon ko Yaudi so tontong wokon. Osudu’an sobana lobuw
         poimaid dii ri nu nokorongou nu abar iiri.
         4 Nokologa’ yo po nosiro so Yirusalim, somungo yo nosiro nu lobuw poimaid, pinongoorapan
         ni Yisus, om wowaidon-i. Nopotuturan sono nosiro nu kiawi’ winaal nu Kinoringan so
         lobuw okon ko Yaudi nipowaal so nosiro ri.
         5 Nga tinu-tinu lobuw Parisi, iri nopoimaid so si Yisus, minundii om minutangar nu,
         “Subai sunatan lobuw okon ko Yaudi, iri nopoimaid so si Yisus, om popongowaidon nu
         Ukum ni Musa,” koo.
         6 Muimpugo yo sono pinongoorapan ni Yisus om wowaidon wokon-i muupakat nu koogutan
         iiri.
         7 Pagka olaid nosiro mudodaawa, mundiio yo sono si Pitrus mutangar nu, “Oo su kosusulodan
         ku, noilaan muyu yo nu pinili’ aku nu Kinoringan kiat nu gulu ri paabar nu Abar Owarong
         suat so si Yisus so lobuw okon ko Yaudi, tayon ong korongou nosiro om poimaid sono.
         8 Om Kinoringan, iri koilo nu inawo nu kiawi’ lobuw, nopointolang-o nu tinorima’ yo
         Niyo lobuw okon ko Yaudi, iya nu taakan Niyo nosiro nu Atod Niyo, soko iri ya nitaak
         Niyo so toko ri.
         9 D’ado ya kopusondiangan toko so nosiro so tiningkuangon nu Kinoringan. Pagka poimaid-a
         nosiro so si Yisus, inidu’ yo koraayan nosiro ri nu Kinoringan soko toko ya.
         10 Oraai sobana kou su mongolawan nu Kinoringan. D’ado kosudaan muyu monuu’ nu lobuw
         okon ko Yaudi, iri poimaid so si Yisus, mongowaid nu adat owogat, so’ insan odu aki
         toko ri ya om toko dai kogoos mongowaid nu ono.
         11 Ala’ nai’, poimaid toko so si Yisus om kikowiawan toko sono kiat so luluud Niyo,
         om soko ono ya pudi nosiro,” koo si Pitrus.
         12 Kiawi’ lobuw minuimpug-i nokoodog om minongkinongou nu tuturan ni Paulus om ni Barnabas
         suat nu kiawi’ koiran-iran winaal nu Kinoringan so lobuw okon ko Yaudi, nipogama’
         so nosiro ri.
         13 Noopod-o po si Paulus om si Barnabas mutangar, mutongaro yo si Yakubus nu, “Oo su
         kosusulodan ku, rongowo muyu yo aku!
         14 Sisuna ya potuturan ni Simun nu gama’ nu Kinoringan mongoluluud nu lobuw okon ko
         Yaudi, tomod-o po Niyo nga momili’ nu lobuw Niyo kiat nai so nosiro.
         15 Ono yo su musuat nu tinongaran nu ongo poo’abar nu Kinoringan gulu ri nu,
         16 ‘Opupus ono, mululi’ Aku ya om uliton Ku koimbagu pogkuosaan ni Daud,
         17 tayon ong kiawi’ lobuw wokon lumoga’ tuui so Aku maid nu kiawi’ lobuw okon ko Yaudi,
         iri pinili’ Ku yo, nu osongapan Ku.
         18 Soko itu yo tinongaran nu TUHAN, iri nopotuturan-o nu ono kiat nu gulu ri,’ koo ri.
         19 Indadi, so pikiran ku, dai owarong ong mongaagut toko nu lobuw okon ko Yaudi, iri
         poimaid so Kinoringan.
         20 Owarong ong monurat toko montuduk so nosiro, su’ dai nosiro mongokan nu osabul, soko
         nokousaa’ yo so tinindobuw, om mintoron nosiro gumilat, om dai mongokan nu kulos-kulos
         matoi kotolon, intawa mongokan nu raa’.
         21 So’ kiat po nu gulu ri sampai ya nu ono sono tu, bosa’on Ukum ni Musa so waloi sosombooyangan
         koduung Runat Pongintoronan toko, om niabar sono so kiawi’ tontong,” koo si Yakubus.
         22 Momilio yo sono pinongoorapan ni Yisus, wowaidon-i om lobuw wokon poimaid-i, nu tinu-tinu
         koyuwan niapit so Antiukia, maid so si Paulus om so si Barnabas, ono yo si Yudas (ngaran
         koduo niyo si Barsabas), om si Silas. Duo koyuwan oono sobana ko orumaton nu lobuw
         poimaid so Kinoringan so Yirusalim.
         23 Nopoowit-a nosiro nu surat so duo koyuwan oono, om itu yo totongaron so surat oono,
         Orumat kiat so kai pinongoorapan ni Yisus, wowaidon om inong muyu poimaid. Surat iitu
         niloga’ mai so kiawi’ kosusulodan okon ko Yaudi, minolak so Antiukia, Siria, om Kilikia.
         24 Norongou mai nu kuwai tinu-tinu lobuw kiat tuui so kai minongaagut om nopogagau so
         kou nu pontudukan nosiro. Lobuw oono okon-a ko sinuu’ mai.
         25 Pagka soko ono minuimpug kai sono tuui muupakat, om kiawi’ nokotaayun-a nu suu’on
         tinu-tinu koyuwan mian nai so kou, maid so si Barnabas om si Paulus, iri sinomodan
         mai.
         26 Nosiro oono matoi miau, mugogoma’on suat so Tuhan toko si Yisus Kristus.
         27 Indadi sinuu’ mai yo si Yudas om si Silas potarang so kou nu onsi nu surat iitu.
         28 Kai om Atod nu Kinoringan nga nokotaayun-a nu dai kou oguton nu oturan owogat po
         ko’ opatut muyu waidon iitu,
         29 ono yo adang-o mongokan nu nokousaa’ yo so tinindobuw-i, mintoron kou yo gumilat,
         om adang-o mongokan nu kulos-kulos matoi kotolon, intawa mongokan nu raa’. Bang dai
         muyu ono waalon, owarong gogoma’on muyu. Soko ono ya sono surat mai, koo tangar so
         surat oono.
         30 Lumombuso yo sono so Antiukia duo koyuwan pinili’ iiri om minongimpug dii nu lobuw
         poimaid-i om taaki yo nosiro surat-i.
         31 Nobasa’ yo po iri nosiro, sobana ko nosudu’an nosiro noinsosomodan nu onsi nu surat-i.
         32 Olaid si Yudas om si Silas, iri poo’abar nu Kinoringan-i montuduk nu kosusulodan-i
         monginsosamod om posanang nu inawo nosiro.
         33 Olaid-laid-a nosiro molak-polak dii, suuo yo sono nosiro nu lobuw poimaid-i pouli’
         om kinodawan nu, “Sompiatag kai ya nu lobuw minonuu’ so kou ri,” koo.
         34 (Nga topuso yo ni Silas nu mogol po iyo so Antiukia.)
         35 Si Paulus om si Barnabas nga minogol po kotinu-tinuan dii montuduk om potuturan nu
         totongaron nu Tuhan maid nu moomontuduk wokon.
         36 Tinu-tinu nowulan kiat nu iri, mutongaro yo si Paulus so si Barnabas nu, “Owarong
         mululi’ kito po sono mongondaa nu kosusulodan so kiawi’ bandar, iri pinoobaran to
         nu tinongaran nu Tuhan-i ong muro-kuro nosiro,” koo.
         37 Poki’iingolan ni Barnabas si Yuanis Markus,
         38 nga dai tinumaayun si Paulus, so’ dai tinumaan iyo maid-waid musingkaawi’ nu gogoma’on
         nosiro nu gulu ri, om linaiwan-a nosiro ni Markus so Pampilia.
         39 Pagka soko iri, minusagka’ sono si Paulus om si Barnabas sampai minutondiang nosiro.
         Owito yo ni Barnabas si Yuanis Markus om sumokoyo yo nosiro nu kapal mian so Siprus.
         40 Pinili’ sono ni Paulus si Silas om owito yo niyo mompanou nu noopod lobuw poimaid
         so Antiukia ri pokomouli’ so nosiro so Tuhan.
         41 Lumongkopo yo nosiro so wonuo nu Siria om Kilikia, popiot nu koimaidan nu lobuw dii
         ri.

1 Miano yo si Paulus om si Silas so Darbi, om nopupus dii lumombuso yo so Listra. Dii
         so Listra nokosambat nosiro nu lobuw poimaid, ngaran-o po si Timutius. Ino niyo lobuw
         Yaudi nopoimaid so si Yisus, nga amo niyo lobuw Yunani.
         2 Kiawi’ lobuw poimaid so Listra om so Ikunium, koilo nu sobana ko owarong si Timutius.
         3 Poki’iingolan sono ni Paulus si Timutius, nga pinopusunat po laid iyo so’ noilaan
         nu ongo lobuw Yaudi ri nu amo yo po niyo bansa Yunani.
         4 Nopupus iri, lumongkopo yo nosiro so bandar potuturan nu niongopogos notantu yo nu
         pinongoorapan ni Yisus om wowaidon so Yirusalim-i so lobuw poimaid okon ko Yaudi ri.
         5 Soko iri po, sumunduro sono opiot koimaidan nosiro, om laid nu laid rumuang koosuang
         nu lobuw poimaid.
         6 Nopupus iri, tumolibo ya nosiro so Prigia om Galatia so’ pinogos nosiro nu Atod nu
         Kinoringan mambai so wonuo nu Asia paabar nu tinongaran nu Kinoringan.
         7 Nokologa’ nosiro so pubaatan nu Misia om Bitinia, padu nosiro mian so Bitinia, nga
         pinogos-a nosiro nu Atod ni Yisus.
         8 Indadi tumolibo ya nosiro dii, lumombuso so Toruas.
         9 Awi ri, nokosorou sono si Paulus nu ido lobuw Makadunia mundii-dii so tiningkuangon
         niyo ri minutangar nu, “Loga’ yo tuui so Makadunia, om tobango kai yo,” koo.
         10 Topuso mai yo sono nu mian so Makadunia, so’ poimaid kai nu sinuu’ kai nu Kinoringan
         mian dii paabar nu Abar Owarong.
         11 Dii so Toruas sumokoyo kai yo nu kapal mian so Somotraki, om susuab-i lumombuso kai
         yo so Niapulis.
         12 Kiat dii lumombuso kai yo so bandar Pilipi, bandar maayo so wonuo nu Makadunia, om
         molako kai yo dii kotinu-tinuan.
         13 Nologa’ Runat Pongintoronan, minian kai sono so imbing nu sungoi dai orawu’ so pinolakan
         mai ri, so’ ponontaman mai ong kuwai sosombooyangan nu lobuw Yaudi dii. Mogomo kai
         yo mokimutangar-tangar nu kowoinoyan minuimpug-i.
         14 Ido koyuwan so nosiro, ingoranan so si Lidia, kiat so Tiatira, poowoli nu kumut otaas.
         Sobana ko obinsuut iyo nu Kinoringan, om laid niyo mongorongou so kai ri, kinijib
         sono nu Tuhan inawo niyo ri, om tinorima’ niyo pontudukan ni Paulus.
         15 Diuo yo sono si Lidia om kiawi’ lobuw so waloi niyo ri. Nopupus iri soginaa kai yo
         sono niyo poian so waloi niyo ri, om mutongaro yo nu, “Bang oilaan muyu nu bana-bana
         poimaid aku so si Yisus Tuhan ku, maloi kou po dii so kai,” koo. Pagka otigol sobana
         si Lidia powaloi, minimaid kai yo sono.
         16 Ido runat, minanou-panou kai mian so sosombooyangan so imbing nu sungoi iiri. Nokosambat
         kai sono ido woinoi uripon, sinorungan nu moinat om moilo momirasat suat so sunduron.
         Sobana ko osuang siin kountungan niyo nu gogoma’on niyo ri, nitungkap so moonguripon
         so iyo ri.
         17 Muut-suut woinoi iiri so kai maid nu monsok-gonsok nu, “Lobuw iitu no uripon nu Kinoringan
         nu Sobana ko Opangkat. Linumoga’ nosiro paabar so kou nu gama’ muyu kaalap nu kowiawan
         musingkolaid,” koo.
         18 Kotinu-tinuan woinoi iiri monsok-gonsok soko iri, sampai nokoungot-o sono si Paulus.
         Mongkowiio yo iyo mutangar so moinat-i nu, “Maid nu kuasa ni Yisus, susubon ku ikau
         kiat so woinoi iitu,” koo si Paulus. Iya ya iiri, minulaiw-o sono moinat-i kiat so
         woinoi-i.
         19 Noilaan-o po nu moonguripon iiri nu ado yo sono ingkosisiin nu woinoi uripon niyo
         ri, okomo yo sono niyo si Paulus om si Silas.
         20 Owito yo niyo nosiro so tiningkuangon nu wowaidon moongobisara’ so pasar-i om mutongaro
         yo nu, “Duo koyuwan iitu lobuw Yaudi mongaagut so tontong toko tu.
         21 Minontuduk nosiro nu adat dai musuat nu adat toko. Toko lobuw Ruum dai kowasa mongowaid
         nu adat oono,” koo.
         22 Osuang-a sumimpor mongolawan so si Paulus om si Silas. Pisio yo sono nu wowaidon
         moongobisara’ ri pokakas ni Paulus om ni Silas, om monuuo yo nu lobuw popongolubak
         so nosiro.
         23 Nolubak-o po si Paulus om si Silas, jiilo yo sono nosiro. Wowaidon so jiil oono sinuu’
         popongipat sobana so nosiro.
         24 Osipo yo nu wowaidon so jiil-i nisuu’ so iyo ri. Jiilo yo sono si Paulus om si Silas
         so dilalom sobana ri om poyuko yo akod nosiro ri nu kayu.
         25 Kiro-kiro tonga’ nu awi minogdu’a sono si Paulus om si Silas om minulagu mongorayou
         nu Kinoringan, om norongou-a nu wokon nojiil-i.
         26 Milok po su ginumunggun su tana’ sobana ko oontob, om nokogunggun-a waloi pinongojiilan-i.
         Nosukab-o sono kiawi’ pintu ri, om nouyad pinomayuk so nosiro om rantai pinongkogos
         nu lobuw wokon nojiil-i.
         27 Nosiou-o po nu wowaidon so jiil-i nu nosukab kiawi’ pintu ri, owuto yo sono niyo
         gayang niyo ri, padu musimpatoi, so’ ponontaman niyo ong nokolaiw-o pinujiil-i.
         28 Nga lumuapo yo si Paulus nu, “Ikod pusimpatoi! Tudi kai ya!” koo.
         29 Mokitoguo yo wowaidon so jiil-i om mundako yo masuw maid nu mikip-kikip om tumampo
         so tiningkuangon ni Paulus om ni Silas.
         30 Owito yo sono niyo duo koyuwan iiri lumabus kiat so jiil-i om mutongaro yo nu, “Oo
         tuan, onu ka otoop goma’on ku su’ kikowiawan aku musingkolaid?” koo.
         31 Sumombuto yo nosiro nu, “Poimaid ko yo so si Yisus. Bang waalon mu soko ono, ikau
         om suku-sakat mu no kikowiawan musingkolaid,” koo.
         32 Poorotio yo sono ni Paulus om ni Silas tinongaran nu Kinoringan so iri wowaidon nu
         jiil-i om suku-sakat niyo ri.
         33 Awi ya iiri, owito yo nosiro nu wowaidon nu jiil-i so tontong kisungoi mongugas nu
         pilat nosiro ri, om nopupus iri diuo yo sono iyo ni Paulus om ni Silas maid nu suku-sakat
         niyo ri.
         34 Owito yo niyo si Paulus om si Silas mindakod koimbagu so waloi niyo ri, om pookano
         yo niyo. Sobana ko nosudu’an iyo om suku-sakat niyo ri so’ poimaid-o sono nosiro nu
         Kinoringan.
         35 Susuab-i, suuo yo nu wowaidon moongobisara’ ri ongo pulis-i mian so jiil om kinodawan
         nu nipolabus nu wowaidon nu jiil-i si Paulus om si Silas.
         36 Mutongaro yo sono wowaidon nu jiil-i so si Paulus om si Silas nu, “Sinuu’ aku nu
         wowaidon moongobisara’ ri polabus so kou. Indadi, panou kou yo, om otago muyu ya!”
         koo.
         37 Nga mutongaro yo si Paulus so ongo pulis-i nu, “Linubak kai nosiro so tiningkuangon
         nu lobuw suang, om jiniil kai nai’ d’ado sala’, pudi lobuw kai ya nu Ruum. Om kosiono
         simuk-simuk nosiro polabus so kai, nga dai kai ya moingin! Subai nosiro yo su mian
         tuui polabus so kai,” koo.
         38 Mulio yo sono ongo pulis-i pokoilo so wowaidon moongobisara’ ri. Norongou-o po nu
         wowaidon-i nu lobuw-a nu Ruum si Paulus om si Silas, maa’-laa’ sono nosiro.
         39 Miano yo nosiro so jiil-i mokimuwarong so si Paulus om si Silas, om lobusi yo nosiro,
         om tongaro yo kowarong-warong nu polaiwon kiat dii.
         40 Mululio yo sono si Paulus om si Silas so waloi ni Lidia sumambat nu lobuw poimaid-i,
         monginsosamod so nosiro, om mulaiwo yo.

1 Lumombuso yo si Paulus om si Silas so Tisalunika, minaid nu lalan kotalib so Ampipulis
         om Apulunia. Dii so Tisalunika, kuwai ido waloi sosombooyangan nu lobuw Yaudi.
         2 Miano yo si Paulus so waloi sosombooyangan oono soko kododanan koduung kolalag iyo
         nu waloi sosombooyangan nu lobuw Yaudi. Minuupakato sono nosiro dii nu tinongaran
         so Buuk nu Kinoringan solaid tolu nominggu nu Runat Pongintoronan.
         3 Nopotarang si Paulus nu orati nu tinongaran so Buuk nu Kinoringan suat nu kinosonsora’an
         om kinoluli’an ni Yisus nu, “Si Yisus oono yo Raja Nijanji nu Kinoringan,” koo.
         4 Tinu-tinu lobuw Yaudi nopoimaid nu pontudukan ni Paulus om minaid so nosiro. Soko
         iri ya osuang lobuw Yunani iri mongusaa’ so Kinoringan nopoimaid so si Yisus, om osuang
         po kowoinoyan kipangkat nopoimaid-a.
         5 Nga minokimalun lobuw Yaudi ri. Modiumo yo nosiro nu lobuw oraai so pasar-i om ingoli
         yo nosiro mongindoraai so pilolongkop nu bandar-i. Miano yo nosiro so waloi ni Yasun,
         lobuw poimaid-i modium so si Paulus om si Silas nu doowaan so tiningkuangon nu lobuw
         suang.
         6 Pagka dai ya nooyangan nosiro si Paulus om si Silas, sosogi yo sono nosiro si Yasun
         om tinu-tinu po lobuw poimaid-i mongowit so lobuw kikuasa dii, om mutongaro yo nosiro
         nu, “Lobuw iitu mongindoraai so siombo-ombo ya, om kosiono nokologa’ yo tuui.
         7 Pinoindakod nosiro ni Yasun so waloi niyo ri. Kiawi’ ukum nu Raja Maayo nu Ruum dai
         waidon nosiro, so’ minutangar nosiro nu kuwai raja wokon ingoranan so si Yisus,” koo.
         8 Norongou-o po nu lobuw suang om wowaidon so bandar-i tinangar iiri, noogutan sono
         nosiro.
         9 Suuo yo sono nu wowaidon-i si Yasun om kouna’an niyo ri mongobarai pongolukat so
         nosiro, om lobusi yo nosiro.
         10 Awi ri, suuo yo si Paulus om si Silas nu lobuw poimaid so bandar iiri mian so Biria.
         Nokologa’ nosiro dii, miano yo nosiro so waloi sosombooyangan nu lobuw Yaudi.
         11 Owarong po inowoon nu lobuw so Biria ko’ so Tisalunika ri. Sobana ko mokirorongou
         nosiro nu abar suat so si Yisus. Runat-runat mongoorati nosiro nu tinongaran so Buuk
         nu Kinoringan pongilaan ong bana ya ka pontudukan ni Paulus ko’ dai.
         12 Osuang so nosiro nopoimaid so si Yisus, soko ono ya pudi lobuw Yunani woinoi kusoi
         kipangkat-i, nga nopoimaid-a.
         13 Norongou-o po nu lobuw Yaudi so Tisalunika nu minontuduk-a si Paulus nu tinongaran
         nu Kinoringan pudi so Biria, miano yo sono nosiro dii monindoraai om mongaagut nu
         lobuw dii ri.
         14 Mogtuui opiti nu kosusulodan so Biria ri si Paulus so imbing nu raat, nga si Silas
         om si Timutius minogol-a.
         15 Nokaapit po si Paulus so Atina, mululio yo kosusulodan iiri so Biria maid nu kodau
         kiat dii si Paulus, nu posuuton osikap si Silas om si Timutius.
         16 Laid ni Paulus mongimat so si Silas om si Timutius so Atina, olunggui sobana iyo
         nu nosiou niyo bandar oono nolongkop nu tinindobuw.
         17 Pagka soko iri, miano yo iyo so waloi sosombooyangan nu lobuw Yaudi, mokimuupakat
         nu lobuw Yaudi om lobuw wokon po moongusaa’ nu Kinoringan dii, om soko iri ya winaal
         niyo so pasar.
         18 Moomontuduk nu Ipikurus om Istua mokimudaawa so iyo om tinu-tinu koyuwan minongoduat
         nu, “Onu ka oilaan nu lobuw iitu? Sabat-a pongoilaan niyo nga musingkoilo-ilo sono,”
         koo. Nga wokon-i mutangar nu, “Mongaabar iyo gaam suat so pinokokinoringan usaa’on
         nu bansa wokon,” koo. Minutangar nosiro soko iri so’ potuturan si Paulus suat so si
         Yisus om koluli’an nu lobuw minatoi.
         19 Ingoli yo sono nosiro si Paulus mian so puimpugan nu wowaidon moongobisara’ so Ariupagus,
         om mutongaro yo nosiro so iyo nu, “Moki’iilo kai nu pontudukan mu,
         20 so’ minutangar ko nu dai insan mai orongou, om ono yo ko’ pokioorotian mai,” koo.
         21 (Soko iri tinangar nosiro so’ kiawi’ lobuw nu Atina om porantau nai d’ado ya gogoma’on
         sondiang ko mongkinongou om mututuran suat so onu yo po owagu ya.)
         22 Mundiio yo sono si Paulus so tiningkuangon nu lobuw so Ariupagus-i om mutongaro yo
         nu, “Oo su kolobuwan nu Atina, osiou ku nu sobana ko obinsuut kou nu pinokokinoringan
         muyu,
         23 so’ laid ku musimpanou so pililiwut nu bandar tu, monsiou nu sosombooyangan muyu,
         nokolalag aku sono nu sosombooyangan muyu kisurat nu, So Kinoringan Dai Otondu’an,
         koo. Nadi ono yo Kinoringan usaa’on muyu nga dai muyu otondu’an-o su niabar ku so
         kou.
         24 Kinoringan nu minongowangun nu wonuo tu om kiawi’ asuw, Iyo yo su moomogkuasa nu
         langit om wonuo. Dai ya Iyo mogol so waloi sosombooyangan winaal nu lobuw.
         25 Dai ya Iyo mokitabang nu lobuw, so’ Iyo yo su powiau om monaak nu onu-onu ya so kiawi’
         lobuw.
         26 Kiat so ido koyuwan, minongurug Iyo nu kiawi’ bansa, om pointoron so nosiro so wonuo
         tu, om Iyo ya su minonantu kiat po nu gulu ri nu kopolakan nosiro.
         27 Minongurug Kinoringan nu kiawi’ bansa, tayon ong diumon Iyo nosiro, kalu ong kosambat-a
         nosiro so Iyo nu laid nosiro modium. Nga sobana yo, dai ya orawu’ Kinoringan tuui
         so toko,
         28 soko tinangar nu lobuw nu, ‘Kiat so kuasa Niyo, miau toko, kopuiuk-iuk, om tuui toko
         so wonuo tu,’ koo ri. Om soko pinutangar nu moonundait tuui so kou nu gulu ri nu,
         ‘Toko kiawi’ inonakan nu Kinoringan,’ koo ri.
         29 Pagka inonakan toko nu Kinoringan, dai musuat ong popuinongon toko Kinoringan om
         tinindobuw omas, pirok intawa watu winaal, iri winaal maid nu koilaan nu lobuw-a.
         30 Iya nu dai po noilaan nu kolobuwan onu koinginan nu Kinoringan goma’on nosiro, dai
         ya muad ininsaadan Niyo nosiro. Nga kosiono tu monuu’ Iyo nu kiawi’ lobuw so pilolongkop
         nu wonuo tu nu poingkoyodon mongusaa’ nu tinindobuw, om Iyo yo sono su usaa’on.
         31 So’ notatap-o Niyo iya pongukuman nu wonuo tu nu ooluk gama’, om pinili’ yo Niyo
         ido koyuwan nu popongukumon. Om niintolang-o nu Kinoringan nu obana ya ono nu pinongoluli’an
         Niyo nu lobuw oono kiat so kinopotoyan!” koo si Paulus.
         32 Norongou-o po nu lobuw-i nu oluli’an lobuw minatoi, oyak-oyaki yo sono nosiro si
         Paulus, nga wokon-i minutangar nu, “Moingin kai po ong mutangar ko koimbagu nu ono,”
         koo.
         33 Laiwi yo sono ni Paulus nosiro.
         34 Nga tinu-tinu so nosiro tumapan so si Paulus om nopoimaid so si Yisus, ono yo si
         Dionisius, wowaidon so poomubisora’an so Ariupagus, om ido woinoi ingoranan so si
         Damaris, om lobuw wokon po.

1 Nopupus iri, lumombuso yo si Paulus kiat so Atina mian so Kurintus.
         2 Nokosambat iyo dii nu lobuw Yaudi ingoranan so si Akwila ungkiat so Puntus. Koologa’
         ya niyo kiat so Italia maid nu sawo niyo si Priskila. Minian nosiro so Kurintus so’
         pinolaiw ni Raja Klaudius kiawi’ lobuw Yaudi kiat so Ruum. Ondaa’o yo sono ni Paulus
         nosiro,
         3 om mogolo yo dii so nosiro maid mugogoma’on momaal nu kimbos so’ ono yo su ponsaari
         nosiro.
         4 Nga koduung Runat Pongintoronan, miano si Paulus so waloi sosombooyangan montuduk
         nu lobuw Yaudi om okon ko Yaudi, so’ moingin iyo ong poimaid nosiro so si Yisus.
         5 Nokologa’ yo po si Silas om si Timutius kiat so Makadunia, tinoroido yo sono ni Paulus
         potuturan nu abar kiat so Kinoringan so lobuw Yaudi, nu si Yisus oono yo Raja Nijanji
         nu Kinoringan.
         6 Nga pagka mongimbuali om monginsala’ nosiro so iyo, tontago yo sono niyo koris so
         sabung niyo ri, pongilaan nosiro nu kikosola’an nosiro, om mutongaro yo nu, “Bang
         insaadan kou nu Kinoringan, dikou ya so sala’. Ado yo ilo-ilo ku. Kiat kosiono mian
         aku mongaabar so lobuw okon ko Yaudi,” koo.
         7 Indadi laiwi yo sono ni Paulus nosiro om mogolo yo so waloi nu lobuw okon ko Yaudi
         ingoranan so si Titius Yustus so obi’ nu waloi sosombooyangan. Lobuw oono sobana ko
         mongusaa’ nu Kinoringan.
         8 Si Krispus, wowaidon so waloi sosombooyangan oono om anak sawo niyo nopoimaid-o sono
         so si Yisus. Om osuang-a lobuw wokon so Kurintus nokorongou nu abar nituturan ni Paulus,
         nopoimaid so si Yisus, om diniu’ sono.
         9 Ido awi, nosorou sono ni Paulus nu minutangar Tuhan so iyo nu, “Oo Paulus, ikod-a
         kilaa’! Sundur-a potuturan nu tinongaran nu Kinoringan,
         10 so’ maid-waid Aku ya so ikau. D’ado ido kopongindoraai so ikau so’ osuang lobuw tuui
         osongapan Ku,” koo.
         11 Pagka soko iri, molako yo si Paulus so Kurintus sontoun om putonga’ laid potuduk
         nu tinongaran nu Kinoringan so lobuw dii.
         12 Iya nu gobonor si Galiu so Akaya, inakom sono si Paulus nu lobuw Yaudi om inowit
         so poongobisora’an.
         13 Obari yo nosiro so si Galiu nu, “Mongoboyayat lobuw iitu no nu lobuw suang popongusaa’
         nu Kinoringan nu dai kopusuat nu Ukum ni Musa,” koo.
         14 Minokisosambut maam si Paulus nga nokopogulu yo si Galiu mutangar so lobuw Yaudi
         ri nu, “Oo su lobuw Yaudi, bang suat po so kosola’an intawa koraayan ruputan muyu
         oono, rongowon ku ya.
         15 Nga pagka itu yo po ontob-a nu pusombut-sombutan muyu suat nu totongaron, ngaran
         om ukum muyu kondiri, uruso muyu ya. Dai su mongobisara’ nu itu,” koo,
         16 om polobuso yo niyo nosiro.
         17 Okomo yo sono nosiro si Sustinis, iri wowaidon so waloi sosombooyangan-i, om pininlubakan
         so tiningkuangon nu poongobisora’an-i, nga pinosimaidan-a iri ni Galiu.
         18 Minogol po si Paulus so Kurintus kotinu-tinuan mido so lobuw poimaid-i. Nopupus iri,
         sumoginaa yo iyo so nosiro nu mungkayas, om miano yo sono so Kingkiria maid so si
         Akwila om si Priskila. Nokologa’ so Kingkiria minokiburut sono si Paulus so’ notuman-o
         niyo ibot niyo so Kinoringan-i. Kiat dii lumoyago yo iyo om duo musondamin-i mian
         so Siria.
         19 Nokologa’ so Ipisus, niogol-o sono ni Paulus si Priskila om si Akwila om mosuwo yo
         so waloi sosombooyangan mokimuupakat nu lobuw Yaudi ri.
         20 Inowudan sono nosiro si Paulus nu popolakon po nu olaid-laid dii, nga dai iyo tinumaayun.
         21 Soko iri pona, uyud niyo mompanou-i, mutongaro yo iyo nu, “Bang lila’an aku nu Kinoringan,
         kopululi’ aku po tuui,” koo. Nokoputangar po iyo soko iri, lumombuso yo sono iyo lumayag
         so Kaisaria.
         22 Nokodudul iyo so Kaisaria, miano yo iyo so Yirusalim sumambat nu lobuw poimaid-i,
         om lumombuso yo iyo so Antiukia.
         23 Nokoogol-o po iyo dii kotinu-tinuan, momponowo yo iyo so pilolongkop nu Galatia om
         Pirigia sumambat nu lobuw dii popiot nu koimaidan nosiro.
         24 Nokologa’ sono so Ipisus ido koyuwan bansa Yaudi kiat so Aliksandria, ingoranan so
         si Apulus. Oilo sobana iyo mutotongaron om koorati sobana nu tinongaran so Buuk nu
         Kinoringan.
         25 Notudukan-o iyo nu pontudukan suat so si Yisus, om moingin sobana iyo posondot montuduk
         suat so si Yisus, nga ontob nai’ nu pongodiu’ ni Yuanis oilaan niyo.
         26 Opogi sobana iyo montuduk so waloi sosombooyangan. Norongou-o po ni Priskila om ni
         Akwila pontudukan niyo ri, owito yo iyo nosiro muli’. Nokologa’ so waloi, nopotarang
         sono nosiro so iyo nu onu yo po obana suat nu notantu yo nu Kinoringan monapul nu
         lobuw ong poimaid so si Yisus.
         27 Soko iri po minoki’iian sono si Apulus so Akaya. Indadi monurato yo sono lobuw poimaid
         dii so Ipisus niloga’ so kosusulodan poimaid so Akaya nu nipotorima’ si Apulus. Nokologa’
         yo po si Apulus so Akaya, sobana ko kikosudaan ponobangon niyo so lobuw dii, iri nopoimaid
         so si Yisus kiat so koowarong nu Kinoringan.
         28 Nopoorati iyo nu tinongaran so Buuk nu Kinoringan nu si Yisus-o Raja Nijanji nu Kinoringan,
         om ono yo su pinongodoog niyo nu lobuw Yaudi iri mokimudaawa so iyo so tiningkuangon
         nu lobuw suang-i.

1 Laid ni Apulus so Kurintus, linumongkop si Paulus so wonuo nu Asia, om nokologa’
         so bandar Ipisus. Nokosambat sono iyo dii tinu-tinu lobuw poimaid so si Yisus.
         2 Duato yo niyo nosiro nu, “Kinuasa kou yo ka nu Atod nu Kinoringan iya nu nopoimaid
         kou so si Yisus?” koo. Sumombuto yo nosiro nu, “Dai po! Om dai kai po insan nokorongou
         nu kuwai Atod nu Kinoringan,” koo.
         3 Duato yo niyo nosiro nu, “Bang soko ono, onu orati nu diniu’ kou noilaan muyu?” koo.
         Sumombuto yo nosiro nu, “Orati yo po nu diu’on nga soko iri yo tinangar ni Yuanis
         Moongodiu’,” koo.
         4 Mutongaro yo si Paulus nu, “Mongodiu’ si Yuanis nu lobuw ponondu’an nu rumorogo nosiro
         momaal nu koraayan. Nopokoilo ya iyo so lobuw Yaudi nu subai poimaid nosiro nu lobuw
         lumoga’ sumusuut so iyo, ono yo si Yisus,” koo.
         5 Norongou-o po nosiro nu soko iri, diuo yo sono nosiro mongorait nu ngaran ni Tuhan
         Yisus.
         6 Laid ni Paulus potopop nu palad niyo ri dii so nosiro, kinuasa yo sono nosiro nu
         Atod nu Kinoringan, om tumimpuuno yo nosiro mutangar nu totongaron owulug om potuturan
         nu abar kiat so Kinoringan.
         7 Koosampuw nosiro kiro-kiro opulu om duo kokusoyan.
         8 Tolu nowulan laid ni Paulus muian-ian so waloi sosombooyangan-i, om opogi sobana
         iyo montuduk nu ongo lobuw-i, om mokimuupakat tayon ong koorati bana nosiro om poimaid
         nu mogkuasa Kinoringan soko raja.
         9 Nga tinu-tinu so nosiro okosog om dai poimaid. So tiningkuangon nu lobuw suang so
         puimpugan iiri, monginsala’ nosiro nu pontudukan suat nu kinotopusan nu Kinoringan
         monapul nu lobuw poimaid so si Yisus. Pagka soko iri laiwi yo ni Paulus nosiro om
         lobuw wokon poimaid-i, om runat-runat masuw iyo so bilik maayo poomontudukan ni Tiranus
         mokimuupakat nu lobuw poimaid-i.
         10 Duo notoun laid soko iri yo goma’on niyo, sampai nokorongou nu tinongaran nu Tuhan
         kiawi’ lobuw so pilolongkop nu Asia, kiat-o so lobuw Yaudi kumoo yo so bansa wokon.
         11 Osuang koiran-iran winaal nu Kinoringan nu si Paulus su pinopomaal.
         12 Insan sapu tangan-a om dimpou ni Paulus ong nitopis so lobuw dai kaatu’, opoli’an-a
         nosiro, om osusub sono moinat sinumarung so nosiro.
         13 Tinu-tinu bolian nu lobuw Yaudi lumongkop monusub nu moinat kiat so lobuw mongorait
         nu ngaran ni Yisus nu, “So ngaran ni Yisus iri nituturan ni Paulus, susubon ku kou,”
         koo nosiro.
         14 Turu sonsulod kusoi, anak ni Iskiwa, iri Imam Maayo nu lobuw Yaudi, soko iri ya gogoma’on.
         15 Nga mutongaro yo moinat-i so nosiro nu, “Otondu’an ku ya si Yisus om si Paulus, nga
         kou yo po dai ku otondu’an,” koo.
         16 Torako yo sono nosiro monampo nu lobuw sinorungan nu moinat-i om noboundakan-a nosiro
         kiat so waloi iiri, noongopilatan om nolobasan, so’ inuranut pokakas nosiro ri.
         17 Kiawi’ lobuw Yaudi om bansa wokon iri minogol so Ipisus nokorongou-a nu iri om songlaa’-laa’
         sono, om sumundur nai’ royowon ngaran ni Tuhan Yisus.
         18 Osuang lobuw nopoimaid-o so si Yisus lumoga’ om potuturan nu nosiro nga soko ono
         ya nu gulu ri.
         19 Iri lobuw kiolimu ri, nga minongimpugo sono nu buuk pinosuratan nosiro nu olimu ri,
         om sinusulan so tiningkuangon nu lobuw suang-i. Orogo nu buuk iiri, kiro-kiro limo
         nopulu ribu kinopingan nu siin pirok.
         20 Kiat nu iri, nokolongkop-o sono tinongaran nu Tuhan om osuang lobuw korongou om nopoimaid.
         21 Nopupus iri, topuso yo ni Paulus nu mian so Yirusalim, tumalib-a so Makadunia om
         Akaya. Mutongaro yo iyo nu, “Oopod aku dii, lumombus aku po so Ruum,” koo.
         22 Suuo yo sono niyo duo koyuwan pookitobangan niyo ri, ono yo si Timutius om si Irastus,
         nu popoguluon so Makadunia, nu dai po kolaiw iyo kiat so wonuo nu Asia.
         23 Iya oono tumimpuuno sono koogutan so Ipisus suat nu pontudukan nu kinotopusan nu
         Kinoringan monapul nu lobuw poimaid so si Yisus.
         24 So bandar oono, kuwai moonontan nu pirok ingoranan so si Dimitrius, moomaal nu waloi-waloi
         pongusaa’an so si Artimis, pinokokinoringan woinoi nu lobuw dii. Gogoma’on oono yo
         su kountungan maayo nu lobuw mugogoma’on maid so iyo.
         25 Indadi, impono yo niyo lobuw mugogoma’on maid so iyo om moonontan nu pirok wokon-i,
         om mutongaro yo nu, “Oo kosusulodan, oilaan muyu yo, nu kikountungan toko nu gogoma’on
         iitu.
         26 Kosiono norongou om nosiou muyu yo gogoma’on ni Paulus. Minutangar iyo nu tinindobuw
         waalon nu lobuw okon-a ko Kinoringan. Om osuang-o lobuw nopoimaid nu pontudukan niyo
         no, okon ko so Ipisus tu ya, nga so pilolongkop po nu Asia tu.
         27 Aagut ono so kountungan toko, om osindoraai ngaran toko. Okon ko ono ya, nga waloi
         ni Artimis kinoringan toko no poboba’on sono om dai orumaton, ampa iyo yo su kinoringan
         usaa’on nu kiawi’ lobuw so Asia om so pilolongkop nu wonuo tu!” koo si Dimitrius.
         28 Norongou-o po iri nosiro, rinumoraayan sono nosiro om gumonsoko yo nu, “Miau si Artimis,
         kinoringan nu lobuw Ipisus” koo.
         29 Nokolongkop-o sono koogutan iiri so bandar-i. Okomo yo nu lobuw oraai so bandar iiri
         si Gayus om si Aristarkus, una’ ni Paulus kiat so Makadunia ri, om mogtuui owito nosiro
         mian so lologa’an nu lobuw suang so bandar-i.
         30 Minokiwowaid si Paulus so nosiro, nga pinogos iyo nu lobuw suang, iri nopoimaid so
         si Yisus.
         31 Kuwai po wowaidon so tontong wokon nu Asia, una’ ya ni Paulus, minonuu’ nu lobuw
         popomogos so iyo nu dai pointolangon so lologa’on nu lobuw suang iiri.
         32 Soko iri po, muagut-agut-o sono lobuw minuimpug-i. Kuwai gumonsok nu soko itu, kuwai
         ya nu soko ono, so’ kosuangan so nosiro dai koilo ong onu tomod nosiro muimpug dii.
         33 Pagka sinuu’ nu lobuw Yaudi ri si Aliksandir mian so tiningkuangon nu lobuw suang-i,
         tinokod sono nu tinu-tinu koyuwan nu iyo yo su nokourug nu koogutan iiri. Soko iri
         po, sogkai yo niyo palad niyo ri poodog nu kolobuwan-i, pokoilo nu okon ko iyo su
         kisala’.
         34 Noilaan-o po nosiro nu lobuw-a iyo nu Yaudi, muiyaa yo nosiro gumonsok solaid duo
         nojaam nu, “Miau si Artimis, kinoringan nu lobuw Ipisus!” koo.
         35 Koompusan, nodapat-a sono podoog kolobuwan-i nu moonurat so bandar iiri om mutongaro
         yo nu, “Oo su inong ku lobuw Ipisus! Kiawi’ lobuw, nokoilo yo nu so Ipisus tu yo po
         moongusaa’ nu waloi ni Artimis om watu, iri noratu kiat so langit-i.
         36 D’ado ido kopongolim nu ono. Indadi, odog kou yo! Adang-o momaal nu onu-onu ya ong
         dai muyu po okiro-kiro laid!
         37 Itu yo po lobuw inowit muyu tuui iitu, okon-a ko minonolod nu waloi tinindobuw intawa
         minubaag nu kinoringan toko.
         38 Bang kuwai topudan ni Dimitrius om lobuw maid mugogoma’on so iyo suat so nosiro,
         bisora’on-a so poongobisora’an soko koopotan.
         39 Nga ong kuwai po wokon koinginan muyu, bisora’on-a so puimpugan nu lobuw suang nu
         notantu yo laid mongowaid nu oturan,
         40 so’ nourug-o po nu runat iitu kaagut-a so toko kiawi’. Tokodon toko nu lobuw nu mongindoraai
         toko, so’ d’ado ya pounayan toko monapud nu soko ono,” koo moonurat-i.
         41 Notangar-o po iri nu moonurat so bandar-i, poulio yo sono niyo ongo lobuw-i.

1 Noingkoyod-o po koogutan maayo so Ipisus iiri, impugo yo sono ni Paulus lobuw poimaid
         so si Yisus dii ri, popiot nu koimaidan nosiro. Nopupus iri, sumoginaa yo iyo nu lumombus
         so Makadunia.
         2 Linumongkop iyo so wonuo oono montuduk nu lobuw poimaid so si Yisus, om nopopiot
         nu koimaidan nosiro, om lumombuso yo sono iyo so Akaya.
         3 Tolu nowulan laid minogol iyo dii. Laid niyo mutimos-timos lumayag mian so Siria,
         nokorongou iyo nu pokipopotoyan iyo nu lobuw Yaudi. Pagka soko iri topuso yo niyo
         koimbagu nu mompanou-a maid so tidong lumalan so Makadunia.
         4 Maido yo sono so iyo mian so Siria tinu-tinu koyuwan, ono yo si Sopatir anak ni Pirus
         kiat so Biria, si Aristarkus om si Sokundus, lobuw nu Tisalunika, si Gayus lobuw nu
         Darbi, si Tikikus om si Trupimus lobuw nu Asia, om si Timutius.
         5 Minogulu ya nosiro so aku om si Paulus, om minongimat so Toruas.
         6 Nokotalib Rami-Rami nu Baang-Baang D’ado Pongombang, lumoyago kai yo si Paulus kiat
         so Pilipi. Kolimaan om nokopusambat kai nai’ nu kouna’an minogulu so kai so Toruas-i,
         om mogolo kai yo dii koturuan.
         7 So awi nu koturu, ono yo runat togna so minggu iiri, minuimpug kai mongokan mongoondom
         nu kinopotoyan ni Yisus. Minontuduk sono si Paulus so kai sampai nololongan so’ mokilolombus
         iyo nu susuab-i.
         8 Osuang politaan so pinuimpugan mai ri.
         9 Ido omulok ingoranan so si Iutikus minogom so jondila ri. Pagka olaid sobana si Paulus
         montuduk, dinudu’on sono iyo om nokoturuw om noratu kiat so tingkat kotolu ri. Nowukatan-o
         iyo nu pinongokatan nosiro so iyo ri.
         10 Nga muntibaa yo si Paulus, om loubi yo niyo omulok-i om mutongaro yo nu, “Ikod kou
         ya kaagut. Miau po iyo!” koo.
         11 Mindokodo yo koimbagu si Paulus om boogio yo niyo baang-baang-i, om mongokano yo
         nosiro. Nosuaban iyo montuduk, om noopod-o po, lumombuso yo iyo.
         12 Tundano yo nosiro omulok iiri muli’ om sobana ko nosudu’an om noinsosomodan nosiro
         nu miau-a.
         13 Sumondoto kai yo so kapal om lumoyago kai yo mogulu so Asus mongaambai so si Paulus,
         so’ minontas-a iyo.
         14 Nokopusambat kai so Asus, sumokoyo yo si Paulus om lumoyago kai yo so Matilini.
         15 Kiat dii linumayag kai, om susuab-i po notimpan mai yo puru Kios. Koduo runat-i nokotalib
         kai yo so puru Samus om sondunat po laid tumalib kai yo so Militus.
         16 Dai yo minambai si Paulus so Ipisus so’ mokitotalib osikap so Asia, om mokilologa’
         so Yirusalim, nu dai po ologa’ Rami-Rami Pintakusta.
         17 Kiat so Militus, minongodau si Paulus nu mokimusambat nu wowaidon nu puimpugan so
         Ipisus.
         18 Nokologa’ yo po nosiro, mutongaro yo si Paulus nu, “Oo su kosusulodan ku, noilaan
         muyu ya kogoyaan ku nu kinologa’an ku togna so wonuo nu Asia.
         19 Pudi pona osonsara’ aku sampai kotangi’ nu pongindoraai nu lobuw Yaudi, mugogoma’on
         aku ya suat so Tuhan maid nu obaba’ inawo.
         20 Oilaan muyu ya nu dai ya su oontara pokoilo so kou nu onu yo po kiguna suat so kou.
         Montuduk aku so kou so poomuimpugan nu lobuw suang om so waloi muyu.
         21 Dadan aku poondom so lobuw Yaudi om so lobuw bansa wokon, su’ rumorogo nosiro momaal
         nu koraayan, obinsuut so Kinoringan, om poimaid so Tuhan Yisus.
         22 Kosiono, maid nu ponuu’an nu Atod nu Kinoringan, mian aku so Yirusalim, nga dai ku
         oilaan ong onu obomboran ku dii.
         23 Ono yo su oilaan ku, pinokoilo aku nu Atod nu Kinoringan so kiawi’ bandar inianan
         ku, nu jiilon aku om osonsara’ dii.
         24 Nga dai ku ya poduli’on onu kourugan nu kowiawan ku. Ono yo su koinginan ku mongaawi’
         nu gogoma’on nipongaarap ni Tuhan Yisus so aku, potuturan nu Abar Owarong suat nu
         koworongan nu Kinoringan.
         25 Noondaa ku yo kou kiawi’, om notudukan ku yo nu pogkuosaan nu Kinoringan. Opurimon
         ku nu dai toko yo sono kopusambat.
         26 Indadi, tongaron ku itu so kou nu runat tu nu, bang kuwai so kou dai poimaid om matoi
         ukumon nu Kinoringan, okon-o sono ko sala’ ku.
         27 Dai su insan mulaiw kiat so gogoma’on ku potuturan nu kiawi’ notantu nu Kinoringan
         goma’on Niyo.
         28 Pusingipat kou yo om ipati muyu ya lobuw poimaid so si Yisus iri nitaak nu Atod nu
         Kinoringan so kou nu ipoipat-i, so’ nosiliw kou yo nu moongipat so nosiro. Ipati muyu
         yo nosiro soko mongipat nu dumba, so’ sinongapan-o nosiro nu Kinoringan nu kinopotoyan
         nu Anak Niyo pongolukat so nosiro.
         29 Koungkayas aku po itu, tantu lumoga’ lobuw oraai soko kulos-kulos orongit tuui so
         kou, om sindoraayon sono lobuw inipatan muyu no.
         30 Om kuwai ya so kou lobuw potuturan nu abar okon ko bana. Waalon nosiro soko ono tayon
         ong kowaid so nosiro lobuw nopoimaid-o so si Yisus.
         31 Ono yo ko’ mingat-ingat kou yo bana. Ondomo muyu yo nu tolu notoun laid awi runat
         montuduk aku so kou, nu oluluudan so kou.
         32 Kosiono nikomouli’ ku kou so Kinoringan su’ ipatan kou Niyo, om tumatap kou poimaid
         nu abar suat so koworongan Niyo. Iyo yo su kikuasa popiot nu koimaidan muyu om monaak
         so kou nu borakat iri nokosodia’ yo suat so lobuw Niyo.
         33 Dai ya su insan mokitaak nu siin intawa pokakas so isai-isai ya.
         34 Noilaan muyu ya nu mugogoma’on aku modium nu kosukup-sukupan nu kowiawan ku om kouna’an
         maid-waid so aku.
         35 Kiawi’ iitu no winaal ku tayon ong oilaan muyu nu subai owasa mugogoma’on om monabang
         nu lobuw kikosimpitan. Ondomo toko yo tinangar ni Tuhan Yisus nu, ‘Owarong po monaak
         ko’ taakan,’ koo ri,” koo si Paulus.
         36 Noopod-o po iyo mutangar, sumurukudo yo sono nosiro mogdu’a.
         37 Koromi yo sono nosiro si Paulus maid nu tumangi’.
         38 Olunggui sobana nosiro so’ minutangar iyo nu dai yo sono kopusambat nosiro. Soko
         iri po, opiti yo nosiro si Paulus so kapal sokoyan niyo ri.

1 Nokopusosogina kai yo po so nosiro, lumombuso kai yo lumayag so puru Kus, om susuab-i
         nokologa’ kai yo so puru Rodi. Kiat dii lumombuso kai yo so dududulan nu Potara.
         2 Dii so Potara, nokooyang kai nu kapal sundur lumayag so Punisia. Sumokoyo kai yo
         so kapal oono, om lumombuso kai yo lumayag,
         3 om nosiou mai yo puru Siprus umpak so gibang, nga lumombuso kai ya lumayag so Siria.
         Tumidongo kai yo so Tirus, so’ dii yo potindalan nu gonggamon so kapal oono.
         4 Miano kai yo mongondaa nu lobuw poimaid so si Yisus dii, om mogolo kai yo koturuan
         dii so nosiro. Maid nu pontudukan nu Atod nu Kinoringan, inowudan sono nosiro si Paulus
         nu dai polombuson so Yirusalim.
         5 Nokotalib koturuan, lumombuso kai yo mompanou. Niapit kai ya nosiro maid nu anak
         sawo nosiro so imbing, om sumurukudo kai yo dii mogdu’a.
         6 Nokopusosogina kai yo po, sumokoyo kai yo so kapal, om nosiro nga minuli’ yo.
         7 Lumoyago kai yo kiat so Tirus, lumoga’ so Putulimais. Minongondaa kai dii nu kosusulodan
         poimaid om minokilila’ so nosiro nu mogol sondunat dii.
         8 Susuab-i lumombuso kai yo lumayag om nokologa’ kai so Kaisaria. Sumombato kai yo
         so ido koyuwan poolombus nu Abar Owarong, ingoranan so si Pilipus, om mogolo kai yo
         so waloi niyo ri. Si Pilipus-o po ido kiat so turu koyuwan pinili’ nu moonabang so
         Yirusalim gulu ri.
         9 Kianak iyo opat roraa, om dadan nosiro paabar nu kodau kiat so Kinoringan.
         10 Olaid-laid kai ya dii, lumogaa yo sono ido poo’abar nu Kinoringan kiat so Yudia,
         ingoranan so si Agabus.
         11 Nokologa’ yo po iyo, olapo yo niyo kambot so awak ni Paulus om musingkogoso yo nu
         akod longon om minutangar nu, “Itu yo su tinangar nu Atod nu Kinoringan, ono yo songapan
         nu kambot iitu no, kogosan soko itu dii so Yirusalim nu lobuw Yaudi, om nikomouli’
         so lobuw okon ko Yaudi,” koo.
         12 Norongou mai yo po iri, pogoso mai yo om kosusulodan minogol so Kaisaria nu dai poianon
         si Paulus so Yirusalim.
         13 Nga sumombuto yo iyo nu, “D’ado kosudaan muyu tumangi’ paagut nu inawo ku. Dai ku
         ya poduli’on ong kogosan aku dii, om pudi pona potoyon aku nga nokosodia’ aku yo suat-a
         so si Tuhan Yisus,” koo.
         14 Pagka dai ya osawoi si Paulus, mingkoyodo kai ya sono nu, “Muda-mudaan ong ourug-a
         onu ya koinginan nu Tuhan suat so si Paulus,” koo kai.
         15 Olaid-laid kai ya mogol dii, lumombuso kai yo so Yirusalim.
         16 Tinu-tinu kosusulodan minaid kiat so Kaisaria nopaapit so kai so waloi ni Monasun,
         so’ dii yo intoronan mai. Si Monasun-o po kiat so Siprus om olaid-o nopoimaid so si
         Yisus.
         17 Nokologa’ kai yo po so Yirusalim, insomungo kai yo nu kiawi’ kosusulodan dii maid
         nu osudu’an.
         18 Susuab-i maido yo si Paulus so kai mongondaa so si Yakubus. Kiawi’ wowaidon nu puimpugan
         dii otoron-a.
         19 Nokosogina kai yo po so nosiro, monuturano yo si Paulus nu kiawi’ ginama’ nu Kinoringan
         so iyo, iri nobomboran niyo so lobuw okon ko Yaudi ri.
         20 Norongou-o po nosiro tuturan ni Paulus, mongoroyowo yo nosiro nu Kinoringan, om mutongaro
         yo nu, “Oo Paulus, tantu noilaan mu yo nu boribu-ribu yo lobuw Yaudi nopoimaid so
         si Yisus, sobana ko mongowaid nu Ukum ni Musa.
         21 Kosiono norongou-o nosiro nu montuduk ko nu kiawi’ lobuw Yaudi iri nokoido so bansa
         wokon, nu dai popongowaidon nu Ukum ni Musa. Minontuduk ko so nosiro nu dai niposunat
         inonakan nosiro intawa mongowaid nu adat Yaudi.
         22 Tantu orongowan nu lobuw Yaudi iri nopoimaid-i yo nu nokologa’ ko tuui. Indadi onu
         koo yo sono?
         23 Owarong ong soko itu waalon mu, ono yo kuwai opat koyuwan tuui nokopongibot-o so
         Kinoringan,
         24 indadi, waid-o so nosiro muugas mongowaid nu adat nu lobuw Yaudi om topani yo nosiro
         mongobarai su’ kopuburut nosiro, pongilaan nu notuman-o ibot nosiro no, om oilaan
         sono nu lobuw Yaudi nu okon-a ko bana norongou nosiro oono, so’ ikau nga mongowaid-a
         nu Ukum ni Musa.
         25 Nga suat-o po so lobuw okon ko Yaudi nu nopoimaid-o so si Yisus, nokopoowit kai yo
         nu surat so nosiro nu kinotopusan mai iitu, ono yo dai kowasa nosiro mongokan nu osabul,
         soko raa’ nu kulos-kulos, onsi nu kulos-kulos matoi kotolon, om onu yo po niusaa’
         so tinindobuw, om mintoron nosiro gumilat,” koo nosiro.
         26 Indadi, susuab-i maido yo sono si Paulus so opat koyuwan-i musingugas mongowaid nu
         adat nu lobuw Yaudi. Noopod iri, mosuwo yo nosiro so Waloi Maayo nu Kinoringan om
         pokoiloo yo ni Paulus imam-i nu koturuan po laid mongowaid nosiro nu adat nu lobuw
         Yaudi, om koponaak nai’ iyo nu kulos-kulos gorason niusaa’ so Kinoringan suat so nosiro
         ido soido.
         27 Uyud-uyud opupus koturuan-i, nosiou sono si Paulus nu lobuw Yaudi kiat so Asia so
         Waloi Maayo nu Kinoringan-i. Imuuni yo sono nosiro lobuw-i om okomo yo nosiro si Paulus,
         28 maid nu muap-luap nu, “Oo su lobuw Israil, tobangi kai! Lobuw-o iitu su mongoraai
         nu bansa Israil om Ukum ni Musa, om Waloi Maayo nu Kinoringan tu. Kosiono minongowit
         iyo nu lobuw okon ko Yaudi masuw so Waloi Maayo nu Kinoringan monginsaim nu waloi
         oono,” koo nosiro.
         29 (Minutangar nosiro soko iri so’ nosiou nosiro si Trupimus, lobuw nu Ipisus so bandar
         oono maid-waid so si Paulus, om intaman nosiro ong inowit ni Paulus masuw so natad
         nu Waloi Maayo nu Kinoringan-i).
         30 Dai olaid om kikoogutan maayo sono suat so si Paulus so pilolongkop nu bandar oono.
         Mundako yo lobuw-i lumoga’ dii si Paulus mongaakom om goyato yo polabus kiat so natad
         nu Waloi Maayo nu Kinoringan-i om mogtuui tinutub pintu nu pagar-i.
         31 Laid nu lobuw-i mokipopomatoi so si Paulus, pokoiloo yo nu lobuw iri wowaidon nu
         soujar nu Ruum-i nu kikoibukan so pilolongkop nu bandar Yirusalim.
         32 Owito yo sono nu wowaidon-i ongo soujar om pulis-i lumangkas mian so koibukan-i.
         Nosiou-o po nu wowaidon ongo soujar om pulis-i, intoroni ya sono nu ongo lobuw-i mongobobog
         si Paulus.
         33 Miano yo wowaidon-i dii si Paulus mongaakom so iyo, om suuo yo soujar-i mongkogos
         so iyo nu rantai. Duato yo nu wowaidon-i ong isai si Paulus om onu ginama’ niyo.
         34 Kuwai so nosiro sinumambut nu soko itu, om kuwai ya nu soko ono. Pagka soko iri koibuk,
         dai ya sono oilaan nu wowaidon nu soujar-i ong onu sobana yo nourug. Indadi, poowiti
         yo sono si Paulus mian so poomusombatan nu wowaidon nu soujar-i.
         35 Nokologa’ nosiro so tukad-i, onggungo yo si Paulus nu soujar-i su’ kotalib so lobuw
         suang mokipopomatoi so iyo ri.
         36 Muut-suut lobuw ongo roraai iiri so nosiro om muap-luap nu, “Potoyon-o iyo!” koo.
         37 Uyud-uyud nosiro masuw so poomusombatan nu soujar-i, mutongaro yo si Paulus so wowaidon
         nu soujar-i nu, “Oo tuan, mokilila’ aku so ikau mutangar,” koo. Sumombuto yo wowaidon-i
         nu, “Moilo ko bo gaam nu tangar Yunani!
         38 Intaman ku ong lobuw ko nu Masir, iri lumawan nu momogkuasa gulu ri, om minongowit
         mulaiw nu opat noribu sampuw kisindata mian so padang pantai,” koo.
         39 Sumombuto yo si Paulus nu, “Okon-a! Aku yo po lobuw Yaudi kiat so bandar Tarsus,
         bandar maayo so Kilikia. Lilai aku yo mokimutangar-tangar so lobuw oono,” koo.
         40 Nolila’an-o po si Paulus poputangar, mundiio yo iyo maid nu posagka nu palad niyo
         ri poodog nu lobuw-i. Nokoodog-o po nosiro, mutongaro yo sono iyo so tangar Ibrani
         nu,
         
            

         
      
   
      
         22
1 “Oo su kosusulodan om kotutuaan, rongowo muyu yo pusintopanan ku tu!” koo.
         2 Norongou-o po nosiro nu mutangar si Paulus nu tangar Ibrani, minodog po bana nosiro,
         om sumunduro yo iyo mutangar nu,
         3 “Aku yo po lobuw Yaudi, nopuanak so bandar Tarsus so wonuo nu Kilikia, nga naayo
         aku tuui so Yirusalim. Si Gamalil su minontuduk so aku nu gama’ mongowaid nu Ukum
         ni Musa, iri nipolatas so odu aki toko ri, om sobana ko obinsuut aku so Kinoringan
         so kiawi’ gogoma’on ku, soko kou tuui nu runat tu.
         4 Minongindoraai aku nu lobuw nopoimaid so si Yisus om nokopomatoi aku. Osuang so nosiro,
         woinoi kusoi pinuakom ku om jiniil ku.
         5 Noilaan-a nu Imam Maayo om kiawi’ lobuw so Poongobisora’an nu Ugama nu obana ya totongaron
         ku iitu, so’ nosiro yo su minonaak so aku nu surat niposiou ku so lobuw Yaudi so Damsik.
         Surat oono yo su kopogboya’an ku mongaakom nu lobuw nopoimaid so si Yisus om mongowit
         so nosiro so Yirusalim nu ukumon,” koo.
         6 Mutongaro yo si Paulus nu, “Iya nu tonga’ runat dai po nokologa’ so Damsik, milok
         po su kibinaang onawau tumogu’ kiat so langit so pililiwut ku ri.
         7 Noluluk aku sono so tana’, om nokorongou aku nu bongut nu, ‘Oo Saulus, nokuro su
         mongoraai ko so Aku?’ koo.
         8 Sumombuto aku yo nu, ‘Isai ko ka Tuhan?’ k’aku. ‘Aku yo si Yisus lobuw Najarit sindoraayon
         mu no,’ koo Iyo so aku.
         9 Kolobuwan minaid so aku ri nokosiou-a nu binaang-i, nga dai noorotian nosiro bongut
         mokimutangar-tangar so aku ri.
         10 Mutongaro aku yo koimbagu nu, ‘Oo Tuhan, onu su mupatut waalon ku?’ k’aku. Sumombuto
         yo Iyo nu, ‘Tungag-o om lombus-o so Damsik. Pokoiloon ko ya dii nu kiawi’ nipogama’
         nu Kinoringan so ikau,’ koo.
         11 Nobolou aku sono nu binaang iiri. Indadi tinanud aku ya nu kouna’an ku ri lumoga’
         so Damsik.
         12 Kuwai ido koyuwan dii ingoranan so si Ananias. Sobana ko obinsuut iyo so Kinoringan
         om owasa mongowaid nu Ukum ni Musa. Orumaton iyo nu kiawi’ lobuw Yaudi so Damsik oono.
         13 Lumogaa yo iyo dii so aku om mundiio yo so obi’ ku ri om minutangar nu, ‘Oo sulod
         ku Saulus, kosiou ko yo sono koimbagu!’ koo. Iya ya iiri yinumangag aku om nosiou
         ku yo iyo.
         14 Mutongaro po iyo so aku nu, ‘Pinili’ ko yo nu Kinoringan iri usaa’on nu odu aki toko
         ri, su’ oilaan mu nipogama’ Niyo so ikau, om kosiou om korongou ko so si Yisus, Uripon
         nu Kinoringan iri minomaal nu koinginan Niyo.
         15 Pinili’ ko nu Kinoringan paabar so lobuw suang nu onu yo po nosiou om norongou mu
         nu pinutongaran Niyo so ikau.
         16 Kodi yo imati nu olaid po. Tungago om pokidiu’ yo. Pokiidu’ yo so Kinoringan nu kiawi’
         koraayan mu,’ koo si Ananias so aku.
         17 Mululio aku yo sono so Yirusalim, om laid ku mogdu’a so Waloi Maayo nu Kinoringan-i,
         nokosorou-sorou aku sono nu
         18 Tuhan minutangar so aku nu, ‘Sikap-o ya mulaiw kiat so Yirusalim tu so’ lobuw tuui
         dai poimaid nu pontudukan mu suat so Aku,’ koo.
         19 Sumombuto aku yo nu, ‘Oo Tuhan, noilaan-o nosiro nu minasuw aku yo nu gulu ri so
         waloi sosombooyangan mongaakom om mongobobog nu lobuw poimaid so Ikau.
         20 Soko ono ya pudi si Stipanus iri potuturan suat so Ikau gulu ri. Dii-dii aku ya nu
         pinomotoyan so iyo ri, tinumaayun aku nu potoyon iyo, om aku yo kondiri minongipat
         nu sabung nu lobuw minomatoi so iyo ri,’ k’aku.
         21 Nga minutangar po Tuhan so aku nu, ‘Panou-a! Suu’on Ku ikau mian so ongo lobuw okon
         ko Yaudi orawu’ tuui,’ koo,” koo si Paulus.
         22 Norongou-o po nosiro nu moingin si Paulus mian so lobuw okon ko Yaudi, lumuapo yo
         sono nosiro nu, “Potoyon-o iyo! Dai otoop iyo miau!” koo nosiro.
         23 Puiyaon nosiro nu lumuap om polapos nu sabung, om potias nu koris so dilanggau nu
         koo’ungot.
         24 Indadi poowiti yo sono nu wowaidon nu soujar nu Ruum-i si Paulus so poomusombatan
         nu soujar-i nu lubakon, tayon ong niabar niyo koungotan nu lobuw Yaudi so iyo ri.
         25 Nga nokogosan-o po si Paulus nu sundur lubakon, mutongaro yo iyo so wowaidon nu soujar
         mundii-dii ri nu, “Otoop ka insaadan lobuw bansa Ruum, ong dai po oukuman laid?” koo.
         26 Norongou-o po nu wowaidon nu soujar-i tinangar ni Paulus, miano yo sono iyo so wowaidon
         niyo ri om tongaro yo nu, “Oo tuan, adang-a lubakon iyo so’ lobuw-a iyo nu Ruum kolaai,”
         koo.
         27 Miano yo wowaidon niyo iiri dii si Paulus om duato yo nu, “Bana ya ka nu bansa ko
         nu Ruum?” koo iyo. “Oo,” koo si Paulus.
         28 Mutongaro yo wowaidon nu soujar oono nu, “Aku nga nourug-a nu bansa Ruum om osuang
         siin nokobarai ku,” koo. Sumombuto yo si Paulus nu, “Nga aku yo po lobuw bana ya nu
         Ruum so’ ino amo ku lobuw Ruum,” koo.
         29 Indadi iya ya iiri kiawi’ soujar sinuu’ mongolubak so si Paulus rinumawu’ yo sono,
         om noilaan-o po nu wowaidon nu soujar-i nu lobuw-a nu Ruum si Paulus, linumaa’ sono
         iyo, so’ nokoponuu’ yo iyo nu soujar mongkogos so si Paulus.
         30 Inimutig sobana nu wowaidon nu soujar nu Ruum iiri ong nokuro su sindoraayon si Paulus
         nu ongo lobuw Yaudi ri. Indadi susuab-i lobusi yo sono niyo si Paulus, om suuo yo
         niyo wowaidon nu imam om lobuw wokon so Poomubisora’an nu Ugama ri popuimpug, om owito
         yo sono si Paulus tumingkuang so nosiro.

1 Bontongi yo ni Paulus lobuw so Poomubisora’an nu Ugama ri om mutongaro yo nu, “Oo
         su kosusulodan, oilaan ku nu kiawi’ gogoma’on ku sampai kosiono tu koinsanang nu Kinoringan,”
         koo.
         2 Nokoputangar si Paulus soko iri, suuo yo nu Imam Maayo Ananias lobuw minundii so
         obi’ ni Paulus monampak nu kobang niyo ri.
         3 Mutongaro yo si Paulus so Imam Maayo ri nu, “Oo su lobuw oraai musingkowarong-warong,
         ikau nga sompakon-a nu Kinoringan. Mongobisara’ ko so aku mongowaid nu Ukum ni Musa,
         nga ikau-a kondiri dai mongowaid nu Ukum oono, so’ monuu’ ko nu lobuw poponampak so
         aku,” koo.
         4 Mutongaro yo lobuw so obi’ ni Paulus nu, “Dai ko otoop mubaag nu Imam Maayo nu Kinoringan,”
         koo.
         5 Sumombuto yo si Paulus nu, “Oo su kosusulodan, dai ku bo noilaan nu iyo yo su Imam
         Maayo nu Kinoringan. Bang noilaan ku nai’, dai ya su mutangar soko ono so’ nokosurat
         so Buuk nu Kinoringan nu, ‘Adang-o mubaag nu wowaidon nu bansa muyu,’ koo ri,” koo.
         6 Noilaan-o po ni Paulus nu kuwai lobuw Saduki om Parisi so poomubisora’an iiri, mutongaro
         yo sono iyo nu, “Oo su kosusulodan ku, aku yo po lobuw so puimpugan nu Parisi om solusuk-a
         nu Parisi. Binisara’ aku tuui so’ poimaid aku nu oluli’an lobuw minatoi,” koo.
         7 Notangar-o po ni Paulus soko iri, minusosagka’ sono lobuw Parisi om Saduki ri om
         minupinig.
         8 (Minupinig nosiro so’ dai poimaid lobuw Saduki nu oluli’an lobuw minatoi, om dai
         poimaid nu kisusuu’on nu Kinoringan, intawa kiatod, nga lobuw Parisi, poimaid nu kiawi’
         oono.)
         9 Sumunduro sono nosiro musosagka’. Mundiio yo tinu-tinu lobuw Parisi moomontuduk nu
         ugama ri om mutongaro yo dumaawa nu, “D’ado ya sala’ nu lobuw iitu. Kalu kuwai atod
         intawa susuu’on nu Kinoringan minokimutangar-tangar so iyo,” koo.
         10 Sumokakan-o sono pusosogka’an iiri sampai nokolaa’ wowaidon nu soujar-i nu pisi’-pisi’on
         nosiro si Paulus. Monuuo yo sono iyo nu soujar mongalap so si Paulus kiat so isop
         nu kolobuwan-i om owito yo koimbagu so poomusombatan nu soujar-i.
         11 Awi ri, minintolang sono si Tuhan Yisus so obi’ ni Paulus om minutangar nu, “Pototapo
         yo inawo mu no. Nokaabar mu yo abar suat so Aku tuui so Yirusalim, om subai iabar
         mu ya ono pudi so Ruum,” koo.
         12 Susuab koimbagu ri, muupokato yo lobuw Yaudi ri nu kopatoi-patoi nosiro so si Paulus.
         Minongibot nosiro nu dai mongokan monginum ong dai po opatoi si Paulus.
         13 Koosuang nosiro labi opat nopulu.
         14 Miano yo nosiro so wowaidon nu imam om wowaidon nu lobuw Yaudi ri mutangar nu, “Nokopongibot
         kai yo nu dai mongokan monginum ong dai mai po opatoi si Paulus.
         15 Indadi pongodau kou yo so wowaidon nu soujar nu Ruum nu ipoowit si Paulus koimbagu
         tuui, so’ moingin kou kolaai mongolugit so iyo mongoduat. Dai po kologa’ iyo tuui,
         potoyon mai iyo,” koo.
         16 Nga norongou-a nu komonakon ni Paulus pinuupokatan nosiro ri, miano yo sono iyo so
         poomusombatan nu soujar-i, pokoilo nu iri so si Paulus.
         17 Pagka soko iri paawo yo ni Paulus ido wowaidon nu soujar, om tongaro yo niyo nu,
         “Owito omulok iitu so wowaidon nu soujar Ruum oono su kuwai niabar niyo,” koo.
         18 Owito yo sono omulok iiri nu wowaidon nu soujar-i mian so wowaidon nu soujar Ruum
         om mutongaro yo nu, “Sinuu’ aku ni Paulus, iri nojiil-i, mongowit nu omulok iitu tuui
         so ikau su kuwai niabar niyo,” koo.
         19 Kuyuti yo nu wowaidon-i longon nu omulok-i, mongowit rumawu’ sabat om duato yo nu,
         “Onu ka niabar mu so aku?” koo.
         20 Sumombuto yo omulok-i nu, “Minuupakat lobuw Yaudi ri nu ipoowit so ikau si Paulus
         mululi’ koimbagu so Poomubisora’an nu Ugama ong suab, so’ moingin po bana nosiro kolaai
         mongolugit so iyo.
         21 Nga kodi yo imaido suu’ nosiro oono, so’ labi opat nopulu sampuw nosiro sinumusut
         so lolanon. Nokopongibot-o nosiro nu dai po mongokan monginum ong dai po opatoi nosiro
         si Paulus. Nokoputimos-o nosiro, mongimat-a nu sambut kiat so ikau,” koo.
         22 Mutongaro yo wowaidon-i nu, “Kodi yo tuturani so isai ya, nu minongaabar ko tuui
         so aku,” koo, om suuo yo niyo omulok-i pouli’.
         23 Indadi momaawo yo wowaidon iiri duo wowaidon nu soujar om mutongaro yo so nosiro
         nu, “Impugo muyu duo naatus soujar maid nu turu nopulu soujar kikuda om duo naatus
         soujar kibangkau. Jaam siwoi nu awi tu mompanou kou yo mian so Kaisaria.
         24 Sodia’on-a kuda sokoyan ni Paulus om ipati muyu yo iyo pusingkologa’ dii si Gobonor
         Pilik,” koo.
         25 Monurato yo iyo niloga’ dii si Gobonor Pilik soko itu nu,
         26 Oo Gobonor Pilik orumaton ku, surat iitu kiat so aku Klaudius Lisias!
         27 Si Paulus-o po iitu, inakom nu lobuw Yaudi nu potoyon, nga noilaan ku yo po nu lobuw
         iyo nu Ruum, minian aku sono maid nu ongo soujar ku monapul so iyo.
         28 Pagka pokiimutigan ku ong onu pinonopudan nosiro so iyo, inowit ku sono iyo so Poomubisora’an
         nu Ugama nosiro.
         29 Nga noilaan ku nu ado ya nowaal niyo nu otoop pongukuman so iyo nu potoyon intawa
         jiilon. Ponopudan nosiro so iyo suat-a so ukum nu ugama nosiro kondiri.
         30 Pinokoilo aku nu minuupakat lobuw Yaudi momatoi so iyo. Ono yo ko’ nipoowit ku iyo
         nai so ikau, om pinowaid ku ya lobuw monapud so iyo no pokoilo so ikau nu totapud
         nosiro no, koo tangar so surat oono.
         31 Osipo yo nu soujar-i nisuu’ nu wowaidon nosiro ri. Olapo yo nosiro si Paulus om owito
         yo mian nu awi iiri so bandar Antipatris.
         32 Susuab-i lumombuso yo soujar kikuda ri mompanou mongowit so si Paulus, om iri ado
         kuda ri minuli’ yo koimbagu so Yirusalim.
         33 Nokologa’ yo po soujar kikuda ri so Kaisaria, taaki yo nosiro surat-i so Gobonor
         om ogoli yo si Paulus dii.
         34 Nobasa’ yo po nu Gobonor-i surat-i, duato yo sono niyo si Paulus ong siombo inungkiaton.
         Noilaan-o po niyo nu kiat-a si Paulus so Kilikia,
         35 mutongaro yo iyo nu, “Oo, bisora’on ku ya ikau ong kologa’ yo tuui kolobuwan minonapud
         so ikau-i,” koo. Minonuu’ yo sono iyo nu jiilon si Paulus so waloi maayo ni Raja Irudis.

1 Kolimaan kinologa’an ni Paulus so Kaisaria, minian sono dii si Ananias, Imam Maayo,
         om wowaidon nu lobuw Yaudi, om ido koyuwan moongodaawa ingoranan so si Tartulus. Tinumingkuang
         nosiro so si Gobonor Pilik monapud so si Paulus.
         2 Nopaau-o po si Paulus tumingkuang, topudo yo sono ni Tartulus iyo soko itu, “Oo tuan
         gobonor owarong! Kiat nu minogkuasa so tontong iitu, sobana ko osanang kai, om kiat
         so koo’ilo mu, osuang koworongan notorima’ nu bansa mai.
         3 Sobana ko torima’on om mongunsopot kai nu kiawi’ oono siombo-ombo kai ya.
         4 Mindamo aku so ikau nu rongowon mu tuturan ku oipak-a iitu.
         5 Noilaan mai nu sobana ko koindolaa’ lobuw iitu. Siombo-ombo nga mongaagut iyo nu
         lobuw Yaudi, om iyo yo su wowaidon nu lobuw poimaid nu pontudukan okon ko bana kiat
         so ido lobuw Najarit.
         6 Om insan Waloi Maayo nu Kinoringan nga padu niyo insaiman, nga inakom mai iyo. [Padu
         mai bisora’on iyo maid nu ukum nu ugama mai kondiri,
         7 nga si Lisias, iri wowaidon nu soujar-i, minonolod so iyo kiat tuui so kai,
         8 om minonuu’ nu kiawi’ moonapud tumingkuang so ikau.] Bang duaton mu lobuw iitu, ikau-o
         kondiri koilo kiat so iyo nu obana ya kiawi’ topudan mai so iyo no,” koo.
         9 Lobuw Yaudi dii ri nga sinumimpor-a monapud so si Paulus, om poimbana nu kiawi’ tinangar
         ni Tartulus.
         10 Kopoyo yo nu gobonor-i si Paulus poputangar. Mutongaro yo sono si Paulus nu, “Oo
         tuan, oilaan ku yo nu botoun-toun ko yo moongobisara’ so tontong iitu. Ono yo ko’,
         osanang aku musintapan so tiningkuangon mu.
         11 Ikau-o kondiri mongudio nu dai po ko opulu om duo rinunatan kinotoliban, minian aku
         so Yirusalim mongusaa’.
         12 Om dai insan kotoyinu lobuw Yaudi so aku mokimusagka’, intawa mongimpug nu lobuw
         momaal nu koogutan kiat-o so Waloi Maayo nu Kinoringan kumoo yo so ongo waloi sosombooyangan,
         intawa siombo-ombo ya so bandar.
         13 Dai kointolang nosiro so ikau totapud nosiro so aku oono nu bana ko’ dai.
         14 Nga suat so aku, itu yo su obana, ono yo mongusaa’ aku nu Kinoringan, iri usaa’on
         nu porookian mai ri, musuat nu pontudukan ni Yisus, iri tokodon nu kosuangan nu lobuw
         Yaudi nu osala’. Nga poimaid aku ya nu kiawi’ nokosurat so buuk ni Musa om buuk nu
         poo’abar nu Kinoringan gulu ri.
         15 Muinong-a so nosiro, nu aku nga umarap-a so Kinoringan nu, kiawi’ lobuw, oraai owarong
         oluli’an ong matoi.
         16 Ono yo ko’, dadan aku mogkari’-kari’ mugogoma’on nu owarong, tayon ong d’ado oirosaan
         ku so inawo kosola’an suat so Kinoringan om lobuw.
         17 Botoun-toun aku yo noliwang, minululi’ aku yo koimbagu so Yirusalim mongowit nu siin
         ponabang ku nu lobuw omiskin so bansa ku kondiri, om pousaa’ nu onu-onu otoop niusaa’
         ku so Kinoringan.
         18 Laid ku mugogoma’on nu soko iri, nooyangan aku sono nu tinu-tinu lobuw Yaudi so Waloi
         Maayo nu Kinoringan, nu nopupus aku mongowaid nu oturan nu ugama mongugas nu koyuwan.
         Owako ya lobuw maid-waid so aku nu iya iiri, makin po ong koogutan nga d’ado ya.
         19 Nga dii ya tinu-tinu lobuw Yaudi kiat so wonuo nu Asia. Nosiro yo su otoop potuturan
         so ikau ong kuwai ponopudan suat so aku.
         20 Nga pagka d’ado nosiro tuui, lobuw iitu yo su pokoilo nu kinotopusan nu pinongobisora’an
         so aku so Poomubisora’an nu Ugama.
         21 Ido-ido ya su kaabar nosiro so ikau, iri niluap ku so tiningkuang nosiro ri nu, ‘Bisora’on
         aku nu runat iitu so’ poimaid aku nu oluli’an lobuw minatoi,’ k’aku ri,” koo si Paulus.
         22 Indadi inopod-o sono pubisora’an oono ni Pilik, iri osuang oilaan nu pontudukan suat
         so si Yisus nu, “Topuson ku ya pubisora’an iitu no ong kologa’ yo si Lisias, iri wowaidon
         nu soujar-i,” koo iyo.
         23 Monuuo yo iyo nu soujar popongipat so si Paulus, nga olila’an-a iyo ondaa’on nu kouna’an
         niyo om monaak nu onu-onu kosukupan niyo.
         24 Kotinu-tinuan kiat nu iri, lumogaa yo si Pilik om sawo niyo ingoranan so si Durusila,
         lobuw Yaudi. Monuuo yo sono iyo nu lobuw popongalap so si Paulus, so’ mokirorongou
         iyo so si Paulus mutangar suat nu lobuw poimaid so si Yisus Kristus.
         25 Nga nokoputangar-o po si Paulus suat nu gama’ koinsanang nu Kinoringan, kumodos nu
         koinginan, om Runat Pongukuman nu Kinoringan nu lobuw, sobana ko linumaa’ si Pilik
         om mutongaro yo so si Paulus nu, “Panou-o! Soginaan ku ya ikau koimbagu ong kikosiwatan-o,”
         koo.
         26 Soko iri pona su linumaa’ si Pilik, nga dadan-a iyo monuu’ nu lobuw popongalap so
         si Paulus pokimutongar-tongaran tayon niyo ong taakan iyo ni Paulus nu siin.
         27 Duo notoun kiat nu kinologa’an ni Paulus dii, nogonti’an sono si Pilik ni Porkius
         Pistus sumiliw nu gobonor. Pagka mokimuwarong-warong si Pilik nu lobuw Yaudi, pinosimaidan-a
         niyo si Paulus dii-dii so jiil.

1 Kotoluan kinologa’an ni Gobonor Pistus so wonuo nu Yudia, lumombuso yo sono iyo kiat
         so Kaisaria mian so Yirusalim.
         2 Nai yo nopointolang wowaidon nu imam om wowaidon nu lobuw Yaudi nu ponopudan nosiro
         so si Paulus. Otigi’ sobana nosiro mindamo so si Pistus,
         3 tayon ong mimaid so nosiro, om monuu’ sono nu lobuw popongowit so si Paulus mian
         so Yirusalim, so’ minuupakat-o nosiro nu potoyon si Paulus so lolanon.
         4 Nga sumombuto yo si Pistus nu, “Ipat-ipatan-o si Paulus so Kaisaria, om dai yo su
         olaid mululi’ dii.
         5 Adi, owarong maid so aku kouna’an muyu kipangkat-o mian so Kaisaria om monapud so
         iyo dii, ong bana nu kikosola’an iyo,” koo.
         6 Kiro-kiro kowoluan intawa kopuluan po minogol si Pistus so Yirusalim, om mulio yo
         iyo so Kaisaria. Susuab-i miano yo iyo so poomubisora’an om monuuo yo nu pologa’on
         si Paulus dii so iyo.
         7 Nokologa’ yo po si Paulus, mundiio yo sono so pililiwut niyo ri lobuw nu Yaudi kiat
         so Yirusalim, om tumimpuuno yo monapud so iyo. Nga dai ya kointolang nosiro nu bana
         ya ka ponopudan nosiro ri ko’ dai.
         8 Nga musintopano yo si Paulus nu, “D’ado ya nowaal ku nu kosola’an suat so Ukum ni
         Musa, Waloi Maayo nu Kinoringan, intawa Raja Maayo nu Ruum,” koo.
         9 Nga pagka mokimuwarong-warong si Pistus nu lobuw Yaudi ri, duato yo sono niyo si
         Paulus nu, “Kotaayun ko ka ong owiton ku ikau so Yirusalim mongobisara’ suat so topudan
         iitu no?” koo.
         10 Sumombuto yo si Paulus nu, “Mundii-dii aku yo boto so tiningkuangon nu Raja Maayo
         nu Ruum, om tuui yo su otoop pongobisora’an so aku. Ikau-o kondiri koilo nu d’ado
         ya sala’ ku so lobuw Yaudi.
         11 Bang dai su mongowaid nu ukum om minomaal aku nu mutoop nu ukumon nu potoyon, olila’
         aku ya matoi. Nga bang dai ya obana topudan nosiro iitu no, ado ido koyuwan kopogbaya’
         so aku. Mokibisara’ aku ya so tiningkuangon nu Raja Maayo nu Ruum!” koo si Paulus.
         12 Nokopuupakat-o po si Pistus nu moomontuduk so iyo ri, mutongaro yo iyo so si Paulus
         nu, “Pagka mokibisara’ ko so tiningkuangon nu Raja Maayo nu Ruum, subai mian ko dii
         so iyo,” koo.
         13 Dai olaid kiat nu iri, lumogaa yo si Raja Agripa om si Borniki toudi niyo so Kaisaria
         sumambat so si Pistus.
         14 Kotinu-tinuan nosiro dii, obari yo ni Pistus si Raja Agripa suat so si Paulus nu,
         “Kuwai lobuw tuui ingoranan so si Paulus tinaan ni Pilik nu gobonor po iyo ri.
         15 Laid ku so Yirusalim-i, nopaabar wowaidon nu imam om wowaidon nu lobuw Yaudi suat
         nu lobuw oono, om minindamo nu nipoukum so aku.
         16 Nga sinumambut aku nu, mongowaid nu adat nu lobuw Ruum, dai kowasa ukumon lobuw notapud
         ong dai po koputitingkuang nu moonapud so iyo, om taakan nu kosiwatan musintapan,
         k’aku.
         17 Adi nokologa’ yo po nosiro tuui so Kaisaria, dai ku ya inimatan nu olaid po. Susuab-i
         minian aku yo so pongobisora’an om nipoowit ku lobuw oono sumambat so aku.
         18 Nokoundii ongo moonapud-i paabar nu totapud nosiro, d’ado ya nokaabar nosiro nu koraayan
         soko ponokodan so inawo ku.
         19 Kopusondiang pongoorotian nosiro om suat-a so ugama nosiro kondiri, om suat nu ido
         koyuwan ingoranan so si Yisus, iri minatoi-i, nga, tongaron po bana ni Paulus nu lobuw
         oono miau-a.
         20 Pagka dai su koorati nu iri, duato ku yo sono si Paulus nu, ‘Moingin ko ka ong bisora’on
         ko so Yirusalim nu ponopudan so ikau oono?’ k’aku.
         21 Nga minokilila’ iyo nu tumotog po mogol tuui musingkoopod-a nu pongobisora’an nu
         ono ni Raja Maayo. Ono yo ko’, nipotaan ku po iyo tuui musingkologa’ nu kikosiwatan
         aku poowit so iyo dii so Raja Maayo,” koo si Pistus.
         22 Mutongaro yo sono si Agripa so si Pistus nu, “Aku nga mokirorongou-a nu tuturan nu
         lobuw oono,” koo. Sumombuto yo si Pistus nu, “Suab-a om orongou mu nai’,” koo.
         23 Susuab-i mosuwo yo si Agripa om si Borniki, maid nu wowaidon nu soujar om lobuw kipangkat
         so bandar iiri so poomusombatan maayo ri, om sobana ko inorumat iyo nu kolobuwan dii.
         Si Paulus nga nipoowit ni Pistus masuw.
         24 Mutongaro yo si Pistus nu, “Oo Raja Agripa om kiawi’ lobuw tuui, lobuw iitu yo su
         bana ko indomoon nu lobuw Yaudi tuui om so Yirusalim nu potoyon ku. Muap-luap nosiro
         mutangar nu lobuw iitu dai opatut miau po.
         25 Nga ado ya oilaan ku kosola’an niyo nu otoop pongukuman so iyo nu potoyon. Pagka
         mokibisara’ iyo nu Raja Maayo, topuso ku yo sono nu nipoowit iyo dii.
         26 Nga, d’ado oilaan ku suraton ipoowit dii si Raja Maayo suat so iyo, indadi pinotingkuang
         ku sono iyo tuui, koido yo so ikau Raja Agripa, su’ oilaan ku onu bana yo ponopudan
         so iyo om suraton ku sono,
         27 so’ pikiran ku dai mutoop poowit dii so Raja Maayo nu ido koyuwan nojiil, ong d’ado
         ya otolang kosola’an niyo,” koo.

1 Mutongaro yo sono si Raja Agripa so si Paulus nu, “Lila’an ku yo ikau musintapan,”
         koo. Singgori yo ni Paulus longon niyo ri pokoilo nu moingin iyo mutangar, om mutongaro
         yo sono nu,
         2 “Oo Raja Agripa, osudu’an aku bana nu kikosiwatan aku musintapan so tiningkuangon
         mu suat nu ponopudan nu lobuw Yaudi so aku,
         3 om labi po so’ koilo ko sobana nu adat om pomusosogka’an toko lobuw Yaudi. Ono yo
         ko’, mindamo aku, nu otagon mu mongorongou sobana pusintopanan ku tu pudi olanggau.
         4 Noilaan-o nu kiawi’ lobuw Yaudi kogoyaan ku kiat nu lolaing aku po. Noilaan-o nosiro
         nu mido-ido aku so bansa ku togna po so Kilikia, om noopod iri so Yirusalim.
         5 Olaid-o nosiro nokoilo suat so aku. Om bang moingin nosiro, tantu koponuturan nosiro
         nu lobuw aku nu Parisi om bana ko sumuut aku nu oturan nu ugama mai.
         6 Om bisora’on aku nu kosiono tu so’ poimaid aku nu janji nu Kinoringan so porookian
         mai ri nu oluli’an Niyo lobuw minatoi.
         7 Awi runat mongusaa’ so Kinoringan opulu om duo suku-sakat nu bansa mai, so’ nosiro
         nga mimat-imat-a nu janji oono. Oo Raja Agripa, ono yo ko’ topudon aku nu lobuw Yaudi
         so’ poimaid aku nu janji oono.
         8 Nokuro su kou lobuw Yaudi dai poimaid nu kopongoluli’ Kinoringan nu lobuw minatoi?
         9 Gulu ri, nokopomikir aku nu musuat ong lumawan aku so si Yisus, iri kiat so Najarit-i.
         10 Om iri yo su winaal ku so Yirusalim, maid nu kopogboya’an kiat so wowaidon nu imam.
         Osuang lobuw poimaid so si Yisus jiniil ku, om tinumaayun aku ya nu ukumon nu potoyan
         wokon lobuw poimaid.
         11 Obulit aku mononsara’ so nosiro so waloi sosombooyangan, monosog so nosiro popongolim
         nu koimaidan so si Yisus. Sobana ko ororaayan aku so nosiro, sampai suuton ku ya nosiro
         so bandar wokon,” koo.
         12 Sumunduro po si Paulus mutangar nu, “Iri ya pudi tomod ku mian so Damsik maid nu
         surat kopogboya’an kiat so wowaidon nu imam, mongaakom nu lobuw poimaid so si Yisus
         dii.
         13 Oo Raja Agripa, laid ku manou-panou mian so Damsik nu tonga’ runat, milok po su nokosiou
         aku nu binaang tumogu’ kiat so langit nu otarang po ko’ runat so pililiwut ku om lobuw
         songgoyudan so aku ri,
         14 sampai noluluk kai. Nokorongou aku sono nu bongut minutangar so aku so tangar Yaudi
         nu, ‘Oo Saulus, nokuro su mongoraai ko so Aku? Musinsaad ko ya nu ono so’ lumawan
         ko so Aku. Ingkoyod-o lumawan s’Aku, so’ Aku yo su tuan mu,’ koo.
         15 Mutongaro aku yo sono nu, ‘Isai ko ka Tuhan?’ k’aku. Sumombuto yo Tuhan nu, ‘Aku
         yo si Yisus, sindoraayon mu no.
         16 Undii yo. Minokisiou Aku so ikau, tomod Ku mongurug so ikau nu uripon Ku, potuturan
         so lobuw wokon suat so Aku, iri nosiou mu nu runat tu, om suat nu onu yo po niintolang
         Ku so ikau ong wagu.
         17 Sopulan Ku ikau kiat so lobuw Yaudi om okon ko Yaudi, su’ dai oinsaadan ko nosiro.
         Om poianon Ku ikau nai so nosiro.
         18 Suu’on Ku ikau potuturan su’ otondu’an om poimaid nosiro so Aku om kopogkuasa sono
         Kinoringan so nosiro om okon ko moinat su mogkuasa. Bang poimaid nosiro s’Aku, oompunan
         koraayan nosiro om koido so lobuw pinili’ nu Kinoringan,’ koo si Yisus s’aku.
         19 Oo Raja Agripa, ono yo ko’ sobana ko minogkari’-kari’ aku sumulut nu onu yo po nosiou
         ku kiat so Kinoringan.
         20 Om ibanta’ ku ya pokoilo so lobuw suang nu subai rumorogo nosiro momaal nu koraayan
         om poimaid so Kinoringan, om pointolang so kowiawan nosiro nu nokoingkoyod-o nosiro
         momaal nu koraayan. Dii yo so Damsik su pinonuturanan ku togna nu itu, nopupus iri
         so Yirusalim nai’, so pilolongkop nu Yudia, om so lobuw okon ko Yaudi.
         21 Ono yo ko’, inakom aku nu lobuw Yaudi so natad nu Waloi Maayo nu Kinoringan, om mokipopomatoi
         s’aku,
         22 nga sampai-a nu kosiono tu, iningoligan aku nu Kinoringan. Indadi dai su koingkoyod
         monuturan nu itu so kiawi’ lobuw kipangkat d’ado pangkat. Kiawi’ tinangar ku iitu
         notangar-a ni Musa om poo’abar nu Kinoringan gulu ri.
         23 Nopotuturan nosiro nu subai sonsora’on sampai matoi Raja Nijanji nu Kinoringan oono,
         om Iyo yo su togna oluli’an om dai matoi koimbagu. Om nopotuturan po nosiro nu paabar
         Iyo suat so gama’ nu Kinoringan monapul, kiat-o so lobuw Yaudi kumoo yo so okon ko
         Yaudi,” koo si Paulus.
         24 Laid po ni Paulus musintapan-i, gumonsoko yo si Pistus nu, “Mulou ko sobana Paulus!
         Kiawi’ koo’ilo mu no, koulou so ikau,” koo.
         25 Nga sumombuto yo si Paulus nu, “Oo Gobonor Pistus, okon-a ko mulou aku. Obana ya
         totongaron ku iitu om osayu ya pikiran ku tu.
         26 Oilaan-a ono mongiro-kiro nu raja, nu owarong ko’ oraai. Ono yo ko’, kooku’ aku ya
         mutangar nu obontol so tiningkuangon niyo, om oimaidan aku nu oilaan-a niyo kiawi’
         oono, so’ nokointolang-a ono om okon-a ko nourug so tontong ado lobuw.
         27 Oo Raja Agripa, oilaan ku nu poimaid ko ya nu tangar nu poo’abar nu Kinoringan gulu
         ri,” koo si Paulus.
         28 Sumombuto yo sono si Raja Agripa nu, “Ponontaman mu bo gaam ong oruoi-ruoi aku poimaid
         nu tuturan mu suat so si Yisus oono,” koo.
         29 Sumombuto yo si Paulus nu, “Ono sono tu ka ko’ olaid-laid po, mogdu’a aku so Kinoringan,
         su’ ikau om kiawi’ nokorongou so aku nu runat iitu, osiliw nu soko aku, nga okon-a
         ko jiilon om kogosan nu rantai,” koo si Paulus.
         30 Koompusan, mundiio yo sono si Raja Agripa, si Gobonor Pistus, si Borniki, om kiawi’
         lobuw-i.
         31 Nokolabus-o po nosiro, mutotongaro yo nosiro nu, “Lobuw itu no d’ado ya nowaal nu
         onu-onu ya nu mutoop pongukuman nu potoyon intawa jiilon,” koo.
         32 Mutongaro yo sono si Raja Agripa so si Pistus nu, “Bang dai iyo mokibisara’ nu Raja
         Maayo nu Ruum, polobuson ku yo iyo nu ono sono tu,” koo.

1 Notapus-o po ni Pistus nu subai lumayag kai si Paulus so Ruum so wonuo Italia, si
         Paulus om tinu-tinu lobuw tinaan wokon-i nipaarap sono so si Yulius wowaidon nu posukan
         nu soujar nu Ruum, iri ingoranan nu Posukan nu Raja Maayo.
         2 Sumokoyo kai yo so kapal iri nokologa’ kiat so Aduramitium, om uyud-o mian so dududulan
         so Asia. Si Aristarkus, kiat so bandar Tisalunika so wonuo nu Makadunia, nokowaid-a
         so kai.
         3 Susuab-i nokologa’ kai yo so Sidun. Sobana ko owarong si Yulius so si Paulus, om
         linila’an iyo sumambat nu kouna’an niyo dii su’ otaakan nu onu ya kosukupan.
         4 Kiat dii, lumombuso kai yo lumayag, nga pagka nosunsulakan mai uos-i, linumayag kai
         ya sono yumuyuw so imbing nu puru Siprus, nu dai otouruk.
         5 Kiat dii, sinumondipau kai so otingkuangan nu Kilikia om Pampilia, om nokodudul kai
         so Mira so wonuo nu Likia.
         6 Dii yo kinooyangan nu wowaidon nu soujar-i nu kapal kiat so Aliksandria, nu uyud-o
         lumayag so Italia. Nadi popindaa kai yo sono so kapal iiri.
         7 Kotinu-tinuan kai mayag-layag nu obuut sobana, om osuang kosonsora’an mai, nga nokologa’
         kai ya so bandar Konidus. Pagka opogon sobana su uos, dai kai nokolombus lumayag tumolunda’
         so sunduran mai. Indadi linumayag kai sono umpak so puru Kiriti, tumalib so tomui
         ingoranan nu Salmuni, su’ dai kai otouruk.
         8 Sobana ko orogonan kai lumayag yumuyuw so puru oono, nga nokolulut kai ya lumoga’
         so tontong ingoranan nu Dududulan Oparu’, orani yo so bandar Lasia.
         9 Olaid kai mudul-dudul dii sampai notaiwan kai nu iya okon ko owarong loloyagan, ono
         yo nokotalib-o Rami-Rami Pongompunan nu Koraayan. Pagka soko iri, mutongaro yo si
         Paulus nu,
         10 “Oo su kosusulodan, so pomikiran ku, sobana ko aagut ong lumombus toko yo lumayag,
         so’ okon ko gonggamon toko ya intawa kapal toko tu su obinasa, nga insan toko matoi,”
         koo.
         11 -
         12 Dinudulan mai ri dai owarong ong kodarun. Iri yo ko’ kosuangan nu lobuw so kapal-i
         mokilolaiw kiat dii om mokilologa’ so Pinikis, mogol dii musingkotalib nu kodarun-i.
         Pinikis oono yo dududulan so puru Kiriti, umpak so lidopan. Nga dai nopoimaid wowaidon
         nu soujar oono nu tinangar ni Paulus, toroido ya niyo poimaid so moomongkuyut nu kapal-i
         om songapan nu kapal oono.
         13 Muos-o sono kiat so solatan nu dai ya opogon bana. Iri yo ko’, ponontaman nu kukumoraja
         so kapal-i nu kolayag-a nosiro koimbagu. Nadi pudiko yo nosiro su jangkar om lumombuso
         kai yo lumayag yumuyuw so puru Kiriti.
         14 Nga dai po olaid om muos-o sono nu opogon kiat so tidong, ingoranan nu Uos nu Raat
         Pusitan,
         15 nokotouruk nu kapal mai. Pagka dai kai kosundur, pinosimaidan mai ya kapal mai ri
         otouruk.
         16 Laid mai tumalib umpak so diipau nu puru Kouda oworos-i, dai kai otouruk bana, om
         dii yo pinogkori’-kori’an mai posakoi nu alud woros-i.
         17 Nokosakoi mai yo po alud-i, pioto mai yo pokogos. Pagka lumaa’ kai kodampar so bolintang
         Sirtis so wonuo Libia, luluno mai yo layag-i om pinosimaidan mai ya otouruk.
         18 Nga pagka kakal-a opogon su uos, sampai nologa’ yo susuab, tobungi mai yo sono gonggamon
         so kapal mai ri.
         19 So kotolu ri, tobungi yo nu kukumoraja so kapal oono kolongkapan nu kapal-i.
         20 Kotinu-tinuan dai kai nokosiou nu runat om korombituon, om kakal-a opogon su uos,
         sampai d’ado yo tontam mai nu miau kai po.
         21 Olaid-o nosiro dai nokookan, mundiio yo sono si Paulus om mutongaro yo nu, “Oo kosusulodan,
         bang minongimaid kou nu tangar ku nu adang toko po lumombus kiat so Kiriti, dai toko
         ya kobambor nu koogutan om korugian iitu.
         22 Nga kosiono tu, mindamo aku so kou nu pototogo muyu yo inawo muyu no, so’ d’ado ya
         opatoi so kou, sondiang ko kapal toko tu su ousiba’.
         23 Minutangar aku soko ono so’ siawi linumoga’ susuu’on nu Kinoringan so aku, iri Kinoringan
         usaa’on ku om minonongapan so aku ri.
         24 Minutangar susuu’on iiri so aku nu, ‘Oo Paulus, ikod-a kilaa’, so’ tantu tumingkuang
         ko dii si Raja Maayo Ruum, om maid nu koowarong nu inawo nu Kinoringan so ikau, osopulan-a
         kiawi’ kouna’an mu no,’ koo.
         25 Indadi, pototapon-o inawo muyu no, so’ koimaid aku so Kinoringan nu otuman-a onu
         yo po tinangar so aku oono,
         26 nga kodampar toko ya ong wagu so ido puru,” koo si Paulus.
         27 Kiro-kiro tonga’ nu awi nu koopulu om opat runat-i, mantung-lantung kai yo so Raat
         Lintonga’. Kukumoraja so kapal oono koirasa nu mompit-rompit kapal mai so imbing.
         28 Nopouluw sono nosiro nu watu kinogosan nu tali, monukud ong komuro po kolalom, om
         noilaan sono nosiro nu koolalom-i duo po nopulu rinopaan. Dai po olaid sinukud-o nosiro
         koimbagu, om kolalom-i opulu po om limo rinopaan sono.
         29 Pagka lumaa’ nosiro nu kososod kapal-i so watu, nopotobung sono nosiro nu opat jangkar
         umpak so muri nu kapal-i, om murosiou bana nosiro nu susuab-o sono.
         30 Mokisosolinok sono mulaiw kukumoraja so kapal oono om nopotobung-o nu alud woros,
         soko potobung kolaai nu jangkar umpak so dulung nu kapal-i.
         31 Nga tongaro yo ni Paulus wowaidon nu soujar om soujar wokon-i nu, “Bang dai tumotog
         kukumoraja so kapal tu, olosod kou kiawi’,” koo.
         32 Indadi totoko yo sono nu soujar-i kogos nu alud woros-i pooba’.
         33 Duruk sumuab-i, ingoli yo ni Paulus nosiro mongokan om mutongaro yo nu, “Duo yo nominggu
         laid muyu mongimat, om d’ado onu-onu inokan.
         34 Mindamo aku so kou nu pongokan kou po insan sabat-a, su’ osigag kou koimbagu, om
         osopulan kou, om d’ado ido so kou opolisasa,” koo si Paulus.
         35 Mongolapo yo sono iyo nu baang-baang, om mongunsopoto yo so Tuhan so tiningkuangon
         nosiro ri. Noopod iri, boogio yo sono niyo baang-baang-i, om mongokano yo.
         36 Nosiou-o po nosiro nu soko iri winaal ni Paulus, aarap-o sono nosiro, om mongokano
         yo.
         37 Koosampuw nu lobuw so kapal iiri duo naatus turu nopulu om onom.
         38 Noopod-o po nosiro mongokan, odai yo nosiro gandum so kapal-i su’ oinggaanan.
         39 Susuab-i po, nokosiou-o sono kukumoraja so kapal-i nu tona’on, nga dai otondu’an
         nosiro. Nokosiou-o nosiro nu linsuk noosakan su pantai, mokidududul sono nosiro dii.
         40 Totoko yo nosiro tali pinongkogos nu jangkar-i, om pinosimaidan-a ololok. Uyado yo
         nosiro pinonawur nu bonsaan-i, om kokaro yo nosiro layag umpak so dulung, su’ otouruk
         so imbing-i.
         41 Nga nokososod dulung nu kapal-i om dai muad gumuyu’. Muri nu kapal-i nga nouyas nu
         gumbang ologod.
         42 Mokipopomatoi sono soujar-i nu lobuw notaan-i so’ lumaa’ nosiro ong wokon-i tumoyog
         mulaiw.
         43 Nga pinogos-a nosiro nu wowaidon nu soujar-i so’ mokipoponapul-a iyo so si Paulus.
         Suuo yo niyo lobuw wokon-i popogulu tumoyog rumapit,
         44 om wokon-i sumusuut-a tumoyog kumuyut so papan nodinsar so kapal-i. Soko iri yo korapit-rapit
         mai.

1 Nokotindal kai yo po, noilaan mai nai’ nu puru oono ingoranan Malta.
         2 Lobuw so puru oono sobana ko otoua so kai. Owarong nosiro so kai, om pinurokitan
         kai nu apui, so’ minuran om osogit.
         3 Minokikayu sono si Paulus om laid niyo momurakit-i, lumobuso yo sono su topirik noomutan
         om tinduko yo longon ni Paulus.
         4 Nosiou-o po nu ongo lobuw-i nu miis-giis topirik-i so longon ni Paulus, mutotongaro
         yo nosiro nu, “Moomatoi gaam lobuw iitu su pudi pona nokolaiw-o iyo kiat so kosonsora’an
         so raat, nga dai ya iyo pinosimaidan miau nu pinokokinoringan Moonunsuli’,” koo.
         5 Nga puoso yo ni Paulus topirik iiri posubo so apui-i, om insan sabat ado oirosaan
         niyo nu opodos.
         6 Ponokodan nosiro nu maa’ sono longon ni Paulus om lumuluk-a matoi, nga pagka olaid-o
         nosiro momurimon, om ado ya onu-onu oirosaan ni Paulus, mininda yo sono pomikiran
         nosiro om minutangar nu, iyo yo su pinokokinoringan.
         7 Dai orawu’ kiat dii, kuwai tana’ songapan ni Publius, gobonor so puru oono. Sobana
         ko owarong iyo so kai om minogol kai sono dii so iyo kotoluan laid.
         8 Iya oono, tumogom om tumai nu raa’ amo ni Publius. Kokapo yo sono iyo ni Paulus,
         om minogdu’a maid nu nopotopop nu kiduo palad niyo so koyuwan nu amo ni Publius, om
         nopoli’an-o sono.
         9 Pagka soko iri, lumogaa yo sono kiawi’ lobuw sumakit so puru ri dii si Paulus, om
         nopoli’an-a nosiro.
         10 Osuang sono nitungkap nosiro so kai, om uyud mai mungkayas-i nga osuang-a nitaak
         nosiro nu kosukupan mai so poponowan.
         11 Nokotalib tolu nowulan laid mai dii, lumombuso kai yo lumayag maid nu kapal kiat
         so Aliksandria, nu mudul-dudul dii mongindad nu muas. Kapal iiri ingoranan nu “Pinokokinoringan
         Minuapid”.
         12 Nokologa’ kai yo sono so bandar Sirakusa om mombayo kai yo dii kotoluan laid.
         13 Kiat dii linumayag kai yo om nokologa’ so bandar Rigium. Susuab-i, tumimpuun-o sono
         muos kiat so solatan. Koduaan om nokologa’ kai so bandar Putiuli.
         14 Dii yo kinosombatan mai nu lobuw poimaid so si Yisus. Mindomoo yo sono nosiro nu
         poogolon kai dii koturuan. Nopupus iri, lumombuso kai yo so Ruum.
         15 Norongou-o po nu kosusulodan poimaid so si Yisus so Ruum nu lumoga’ kai, miano yo
         nosiro so Pasar Apius om Tolu Oombayan monamung so kai. Nosambat-o po ni Paulus nosiro,
         noinsosomodan sono iyo om mongunsopoto yo so Kinoringan.
         16 Nokologa’ kai so Ruum, linila’an-a si Paulus sumondiang nu polakan maid nu soujar
         moongipat so iyo ri.
         17 Nokotalib kotoluan, impugo yo ni Paulus wowaidon nu lobuw Yaudi so tontong iiri.
         Noimpug-o po nosiro, mutongaro yo iyo nu, “Oo su kosusulodan, d’ado ya onu-onu sala’
         ku so bansa toko, intawa nokopongolampos nu adat nopusaka toko kiat so odu aki toko
         ri. Soko ono pona, inakom aku ya so Yirusalim, om nikomouli’ so lobuw Ruum.
         18 Nobisara’ aku yo po, pinokilolobusan aku yo nosiro, so’ otolang nu d’ado ya nowaal
         ku nu kosola’an mutoop pongukuman so aku nu potoyon.
         19 Nga pagka lumawan ongo lobuw Yaudi ri so aku, sinumosog aku sono mokibisara’ so Raja
         Maayo Ruum. Pudi pona soko ono, okon-a ko mokimudaawa aku nu bansa ku kondiri.
         20 Ono yo ko’ mokimusambat aku om mokimutangar-tangar so kou pokoilo nu kinogosan aku
         nu rantai iitu so’ poimaid aku so Iyo, iri orap-orapon toko lobuw Israil,” koo si
         Paulus.
         21 Mutongaro yo sono nosiro so si Paulus nu, “Dai kai ya insan ologa’an nu surat kiat
         so Yudia suat so ikau, om ado ido koyuwan linumoga’ kiat dii paabar nu oraai suat
         so ikau.
         22 Nga oingin kai ya mongorongou suat nu koimaidan mu, so’ nokorongou kai yo nu monginsala’
         lobuw siombo-ombo ya nu pontudukan winaid mu no,” koo.
         23 Indadi minonantu yo sono nosiro om si Paulus nu runat pusombatan koimbagu, om iya
         oono osuang lobuw linumoga’ so inogolan ni Paulus, om noowianan iyo montuduk om potuturan
         nu gama’ nu Kinoringan mogkuasa nu Iyo yo Raja. Minomakai si Paulus nu Ukum ni Musa
         om nisurat nu poo’abar nu Kinoringan silaid-i, tayon ong poimaid nosiro so si Yisus.
         24 Kuwai ya poimaid, nga kuwai ya dai poimaid nu tinangar niyo ri.
         25 Musosagka’ sono om mokilolaiw nosiro nu notangar ni Paulus so nosiro nu, “Osuat sobana
         onu yo po tinangar nu Atod nu Kinoringan nilombus ni Yisaya so odu aki muyu ri nu,
         26 ‘Panou-o om tuturani so bansa iitu nu mongorongou kou dadan, nga dai kou koorati.
         Monsiou kou dadan, nga dai muyu oilaan ong onu ourug.
         27 Ono yo ko’ soko ono, so’ okosog inawo nu bansa oono. Nobongol nosiro om nobolou.
         Bang okon ko soko ono nosiro, kosiou om koorati ya nosiro s’Aku. Om bang mululi’ nosiro
         tuui so Aku, sopulan Ku nosiro kiat so koraayan nosiro,’ koo ri,” koo si Paulus.
         28 Mutongaro po si Paulus nu, “Ono yo ko’, moingin aku ong oilaan muyu nu, gama’ nu
         Kinoringan monapul nu lobuw, nokotuturan-o nu ono sono tu so bansa okon ko Yaudi,
         om poimaid-a nosiro!” koo. [
         29 Notangar-o po iri ni Paulus, mulaiwo yo lobuw Yaudi ri maid nu musosagka’-sagka’.]
         30 Duo notoun laid ni Paulus molak-polak so Ruum so waloi siniwaan niyo ri. Osanang
         sobana iyo pologa’ nu kiawi’ lobuw mongondaa so iyo ri.
         31 Sobana ko kooku’ iyo paabar nu gama’ nu Kinoringan mogkuasa nu Iyo yo Raja, om montuduk
         so nosiro suat so si Tuhan Yisus Kristus, om d’ado ya muad momogos so iyo.RuumRuumRuumRuumRuum

1 Oo su kosusulodan minolak so bandar Ruum, iri kosomodan nu Kinoringan om pinaau Niyo
         sumiliw nu lobuw songapan Niyo. Aku, si Paulus poowit nu surat iitu nai so kou. Aku
         yo po uripon ni Yisus Kristus, om pinili’ aku yo nu Kinoringan ourug nu pinongoorapan
         potuturan nu Abar Owarong kiat so Iyo.
         2 Abar Owarong oono, olaid-o nijanji nu Kinoringan nu niposurat Niyo nu poo’abar Niyo
         nu gulu ri so Buuk nu Kinoringan.
         3 Ono yo po Abar Owarong oono nga suat so si Yisus, Anak nu Kinoringan om Tuhan toko.
         Mongowaid nu lobuw, Anak-o po oono solusuk ni Raja Daud,
         4 nga mongowaid nu Kinoringan, Iyo yo po Anak nu Kinoringan. Om oilaan toko nu bana-bana
         ya nu Anak Iyo nu Kinoringan kiat so kuasa maayo, iri niintolang so kinoluli’an Niyo
         kiat so pinotoyan-i.
         5 Kinoringan-o su minonuu’ so si Yisus nu mongurug so aku nu pinongoorapan Niyo. Moingin
         Iyo ong mutangar aku maid nu kuasa kiat so Iyo mongingol nu lobuw okon ko Yaudi poimaid
         so si Kristus om mongowaid nu pontudukan Niyo.
         6 Kou pona nai so Ruum nga pinaau-a nu Kinoringan ourug nu songapan ni Yisus Kristus.
         7 Mindamo aku so Kinoringan, Amo toko, om so si Yisus Kristus, nu d’ado ya pupus mongoborakat
         so kou om posanang nu inawo muyu.
         8 Gulu po, mongunsopot aku so Kinoringan suat so gogoma’on ni Yisus Kristus so kou,
         so’ kiawi’ lobuw so siombo-ombo ya nokorongou-o nu poimaid kou so si Kristus.
         9 Oilaan-a nu Kinoringan nu dadan aku mogdu’a suat so kou, so’ otoroido ya inawo ku
         mugogoma’on potuturan nu Abar Owarong suat so Anak Niyo.
         10 Mindamo aku ya so Iyo su lila’an aku Niyo mongondaa so kou.
         11 Ono yo ko’ mokisosambat aku so kou mongobaagi’ nu borakat nitaak so aku nu Atod nu
         Kinoringan, su’ opiot koimaidan muyu so Iyo.
         12 Tomod ku yo po, pagka nopoimaid toko yo so si Kristus, mutotabang toko sono om koorati
         nu gama’ maid nu pontudukan ni Kristus. Indadi, koputotabang toko sono nu koimaidan
         toko.
         13 Oo su kosusulodan ku, moingin aku ong oilaan muyu nu dadan aku mokipopongondaa so
         kou, nga dai aku ya kolombus-lombus so’ d’ado kotodirian ku. Mokipopongaabar aku suat
         so si Kristus nai so kou, tayon ku ong lobuw okon ko Yaudi nai poimaid so Iyo, soko
         winaal ku so lobuw okon ko Yaudi so tontong wokon.
         14 Sinuu’ aku nu Kinoringan potuturan nu abar suat so si Kristus so kiawi’ bansa, kiat-o
         so lobuw kiakal kumoo yo so lobuw tokodon nu d’ado akal, om so lobuw oilo om dai oilo.
         15 Ono yo ko’ moingin aku sobana potuturan nu Abar Owarong oono nai so kou so Ruum.
         16 Oilaan ku sono nu owarong bana ong nituturan ku Abar Owarong oono, so’ bang poimaid
         lobuw nu ono, momakai Kinoringan nu kuasa maayo Niyo monapul so iyo kiat so koraayan,
         sampai kopuwarong sono so Kinoringan. Kai yo lobuw Yaudi su togna nokorongou nu Abar
         Owarong oono om kosiono tu norongou muyu, lobuw okon ko Yaudi.
         17 Abar Owarong oono yo su pinakai nu Kinoringan pointolang so toko ong onu koo gama’
         toko kopuwarong so Iyo, ono yo subai poimaid so Iyo musingkolaid. Soko iri nokosurat
         so Buuk nu Kinoringan nu, “Iri yo po lobuw poimaid so Kinoringan kopuwarong koimbagu
         so Iyo om kikowiawan musingkolaid,” koo ri.
         18 Kiat so surga nopointolang-o Kinoringan nu sobana ko mungot Iyo nu kogoyaan oraai
         nu lobuw om dai mongorumat so Iyo. Pagka oraai kogoyaan nosiro, dai nosiro kodapat
         poimaid nu pontudukan obana.
         19 Otoop ong oinsaadan nu Kinoringan lobuw oono, so’ onu yo po kogoyaan sobana Niyo,
         iri oilaan-a, otolang-o so inawo nosiro, so’ Iyo yo su nopointolang nu ono so nosiro.
         20 Pudi pona dai osiowan Kinoringan, nga kiat so kinowongunan Niyo nu wonuo tu, kopomikir-a
         nosiro suat so Iyo sampai oorotian sono nosiro kogoyaan Niyo kiat so piningwaalan
         Niyo no. Kiat so piningwaalan Niyo, oilaan nosiro nu obana ya nu kuwai Iyo, om Iyo
         yo su Kinoringan.
         21 Insan oilaan-o nosiro nu kuwai ya Kinoringan, om oilaan nosiro nu otoop ong orumaton
         Iyo, nga kakal-a dai nosiro mongorumat so Iyo. Om dai ya mongunsopot nosiro so Iyo
         suat so koworongan Niyo so nosiro. Ala’ nai’ mowong-lowong pomikiran nosiro sampai
         dai yo sono moilo popupinig nu musuat om dai musuat waalon.
         22 Musingkoilo-oilo nosiro, nga sobana yo olowong pomikiran.
         23 Kiat nu ono, miningkoyod sono nosiro mongusaa’ nu Kinoringan, iri miau musingkolaid,
         om mongusaa’ nu tinindobuw, iri winaal-waal om kaanggid-anggid nu lobuw nu matoi-a,
         bombolog, kulos-kulos opat akod, om lulumoloi.
         24 Na, pagka soko ono koolowong nosiro, dai yo sono poduli’on nu Kinoringan, om momaal
         nosiro nu onu-onu ya osaim om koiyu’-iyu’ mongowaid nu koinginan kondiri.
         25 Dai poimaid nosiro nu onu yo po obana suat so Kinoringan, nga poimaid nu onu yo po
         owudut. Orumaton om usaa’on nosiro piningwaalan Niyo, nga dai nosiro orumaton om usaa’on
         Kinoringan, ono minomaal so nosiro no, ampa Iyo yo su otoop royowon musingkolaid.
         26 Pagka dai nosiro momadul nu Kinoringan, pinotuudan sono Niyo nosiro momaal nu koinginan
         nu oraai sobana. Ongo woinoi dai yo sono mondot so kusoi, nga so inong woinoi.
         27 Om soko ono ya pudi kusoi. Mingkoyod nosiro mondot so woinoi nga so inong kusoi.
         Om pagka dadan nosiro momaal nu ono, ukumon nosiro nu Kinoringan musuat nu koraayan
         nosiro no.
         28 Pagka sobana ko dai moingin nosiro poimaid nu onu yo po obana suat so Kinoringan,
         laiwan sono nosiro nu Kinoringan tayon ong kopongowaid nu pomikiran kondiri nu olowong
         sampai momaal nosiro nu sobana ko dai otoop waalon.
         29 Ado pikir-pikiron nosiro sondiang ko koraayan om kogoyaan oraai. Odoot nosiro om
         dadan mongindoraai nu lobuw. Mokimurindi nosiro om moomatoi. Musisiwal nosiro om mongoburunsut.
         Mononsara’ nosiro nu lobuw om mongolimut.
         30 Musisimbaal nosiro om mongobisig nu Kinoringan om pobaba’ nu lobuw wokon. Musingkaayo-ayo
         nosiro om moilo nosiro sobana momuroti nu koraayan wagu. Dai mongowaid nosiro nu ponuu’an
         nu ino amo.
         31 Dai nosiro opikiran ong onu koompusan nu koraayan nosiro. Dai tumanon nosiro onu
         yo po nijanji nosiro ri. Pudi ong songsuku-sakat, nga dai ya poduli’on nosiro. Dai
         nosiro monabang nu lobuw mokitabang so nosiro.
         32 Oilaan-o nosiro nu bang dai mingkoyod momaal nu koraayan soko ono, ukumon nu potoyon,
         nga tomodon-a nosiro sumundur momaal nu ono om osudu’an nosiro ong maid-waid lobuw
         wokon so nosiro.

1 Obana ya nu otoop ukumon nu Kinoringan lobuw momaal nu soko ono. Indadi isai-isai
         pona so kou pokosala’ nu lobuw wokon, kou kondiri nga ukumon-a nu Kinoringan, so’
         muinong-a kogoyaan muyu om lobuw pokosola’on muyu no, om d’ado pounayan muyu pokoado
         sala’ muyu.
         2 Oilaan toko nu ooluk poongukum nu Kinoringan so lobuw momaal nu koraayan soko ono.
         3 Nga, kou yo po muinong-a kogoyaan nu lobuw insola’on muyu no, om dai kou ya kolaiw
         kiat so pongukuman nu Kinoringan.
         4 Ponontaman muyu gaam nu pagka owarong inawo nu Kinoringan nu otaan Iyo om dai osikap
         monginsaad, dai kou ya ukumon Niyo. Bang soko ono ponokodan muyu, dai yo olaid ukumon
         kou Niyo, om dai kou sono rumorogo momaal nu koraayan.
         5 Nga pagka okosog kou om dai rumorogo, rumuang po ponginsaadan nu Kinoringan so kou
         so pongoowi’an nu wonuo tu nu pointolangan Niyo nu pongukuman nu ooluk,
         6 so’ suli’an-a Niyo ido soido nu lobuw musuat nu kogoyaan nosiro so wonuo tu.
         7 Iri yo po lobuw sumundur momaal nu owarong, so’ dadan umarap nosiro nu royowon om
         orumaton nu Kinoringan ong wagu om kaalap nu kowiawan musingkolaid so surga.
         8 Nga iri yo po lobuw dadan momikir nu koinginan kondiri om dai mongowaid nu pontudukan
         obana sondiang ko sumundur maid nu koraayan, sobana ko mungot Kinoringan so nosiro.
         9 Isai momaal nu koraayan soko ono, sobana ko osonsara’ om aagut, kiat-o so lobuw Yaudi
         kumoo yo so okon ko Yaudi.
         10 Nga isai momaal nu owarong, royowon nu Kinoringan, orumaton om taakan iyo nu kosonangan
         nu inawo, kiat-o so lobuw Yaudi kumoo yo so okon ko Yaudi.
         11 Suat so Kinoringan, ooluk poonuli’ Niyo nu lobuw, so’ dai ong Iyo moominig.
         12 Suat so lobuw okon ko Yaudi, insan dai po oilaan nosiro onu yo po nisuu’ so Ukum
         ni Musa, nga pagka oilaan nosiro so inawo onu su oraai om owarong waalon, ukumon-a
         nu Kinoringan, nga okon ko Ukum ni Musa su pongukum so nosiro. Om suat so lobuw Yaudi,
         iri koilo nu onu yo po nisuu’ so Ukum ni Musa, pagka oilaan nosiro so inawo onu su
         oraai om owarong waalon, bang momaal nosiro nu oraai, ukumon-a nu Kinoringan mongowaid
         nu Ukum ni Musa.
         13 So’ dai ya kopuwarong lobuw so Kinoringan ong ontob-a nu mongorongou nu ponuu’an
         so Ukum ni Musa oono, sondiang ko ono yo lobuw mongowaid nu kiawi’ pinonuu’an so Ukum
         oono su kopuwarong so Kinoringan.
         14 Om suat so lobuw okon ko Yaudi, insan dai oilaan nosiro Ukum ni Musa, nga mongowaid-a
         nosiro nu pinonuu’an so Ukum oono so’ kuwai montuduk so inawo nosiro onu su owarong
         waalon.
         15 Kiat so gogoma’on nosiro owarong, oilaan toko nu inawo nosiro no yo su montuduk so
         nosiro onu yo po ponuu’an so Ukum oono. Oilaan nosiro onu owarong om oraai waalon,
         so’ kuwai iya nosiro monokod nu owarong kogoyaan nosiro om kuwai iya nosiro monokod
         nu oraai kogoyaan nosiro.
         16 Om dai lupaan ono nu Kinoringan ong mongobisara’ yo si Yisus Kristus ong wagu suat
         so gogoma’on nu lobuw, pudi pomikiran osusut so inawo nosiro.
         17 Om suat so kou inong lobuw Yaudi, tokodon muyu nu oogot kou po ko’ lobuw okon ko
         Yaudi, om tokodon muyu nu d’ado wokon oogot so kou sondiang ko Ukum ni Musa. Mongondos
         kou nu kou ya su pinili’ nu Kinoringan nu songopanon Niyo.
         18 Oilaan muyu koinginan nu Kinoringan om onu yo po otoop waalon muyu, so’ notudukan
         kou nu Ukum ni Musa oono.
         19 -
         20 Tokodon muyu nu kou yo su monundan nu lobuw poimaid so Kinoringan soko monundan nu
         lobuw bolou. Om tokodon muyu nu kou yo su montuduk so nosiro suat so Kinoringan, soko
         onawau tumogu’ so kotuongan. Om tokodon muyu nu kou yo su kopontuduk nu lobuw tumimpuun
         nai’ boguru’ nu onu yo po obana. Monokod kou soko ono so’ kou yo su pinongoorapan
         nu Kinoringan nu Ukum obana om ado sala’ oono.
         21 Kopontuduk kou nu lobuw wokon, nga nokuro su dai kou kopusintuduk? Montuduk kou nu
         dai kowasa monakou, ampa monakou kou ya.
         22 Montuduk kou nu dai kowasa lumapa’, nga lumapa’ kou ya. Bisigon muyu ongo tinindobuw,
         nga mian kou ya so waloi pongusaa’an nu tinindobuw oono monakou.
         23 Mongondos kou nu niarap Ukum ni Musa so kou, ampa mongusiba’ kou nu Kinoringan so’
         dai kou mongowaid nu oturan Niyo oono.
         24 Nokosurat-o laid so Buuk nu Kinoringan nu, “Kiat so gogoma’on muyu lobuw Yaudi, pokoraayon
         sono Kinoringan nu lobuw okon ko Yaudi,” koo ri.
         25 Sunatan kou lobuw Yaudi ponondu’an nu songapan kou nu Kinoringan, nga bang dai kou
         mongowaid nu kiawi’ ponuu’an so Ukum ni Musa, muinong kou ya nu lobuw okon ko Yaudi
         nu dai sunatan-o.
         26 Soko ono po, bang mongowaid lobuw okon ko Yaudi dai nosunatan nu kiawi’ pinonuu’an
         so Ukum ni Musa, torima’on-a iyo nu Kinoringan so’ timbang-a nu nosunatan iyo.
         27 Insan okon ko lobuw Yaudi iyo, nga kiat so gama’ niyo mongowaid nu Ukum, pointolang
         iyo nu ukumon nu Kinoringan lobuw Yaudi so’ dai kou mongowaid nu Ukum, ampa kou yo
         su pinongoorapan nu Ukum oono om kou yo su sinunatan.
         28 Kiat so kiawi’ tinangar ku oono, oorotian muyu nu okon-a ko ono lobuw miau soko lobuw
         nu Yaudi kosiowan-o ya su osongapan nu Kinoringan, om suat so kisunat, okon ko iri
         ya winaal so dirimbou nu koyuwan su tokodon nu sunat.
         29 Nga ono yo lobuw otoroido inawo mongowaid so Iyo no su tokodon nu Kinoringan nu bana-bana
         yo nu songapan Niyo. Om ono yo Atod mogkuasa so inawo nosiro no su ponondu’an nu ono.
         Lobuw soko ono, okon ko lobuw su mongorayou, nga Kinoringan su mongorayou.
         
            

         
      
   
      
         3
1 Bang soko ono su okon-a ko ono yo su koinginan nu Kinoringan nu so koyuwan-a su kisunat,
         ado gaam kooliban ong lobuw Yaudi kai, om ado gaam kosudaan nu oturan mai musunat?
         2 Nga sobana ko osuang kooliban nu lobuw Yaudi. Koido yo po nga ono yo nipongaarap
         nu Kinoringan tinongaran Niyo so kai.
         3 Nga pudi pona kuwai inong mai lobuw Yaudi dai mongowaid nu tinongaran nu Kinoringan
         nipongaarap Niyo oono, tumanon-a nu Kinoringan onu nijanji Niyo nu gulu ri.
         4 Pudi pona moomudut lobuw so wonuo tu, nga obana ya kiawi’ tinongaran nu Kinoringan,
         soko nokosurat so Buuk nu Kinoringan tangar ni Raja Daud gulu ri nu, “Oo su Kinoringan!
         Obana ya kiawi’ totongaran Mu. Om dai koponapud lobuw nu dai musuat gogoma’on Mu,”
         koo ri.
         5 Nga kuwai gaam lobuw mutangar nu, “Ono yo kooraai nu kogoyaan toko no su pointolang
         so lobuw wokon nu koo’oluk nu Kinoringan. Nadi, bang bana ya ono, dai musuat ong oinsaadan
         toko nu Kinoringan suat so koraayan toko oono,” koo. Nga itu yo po ombo ya tangar
         nu lobuw.
         6 Dai musuat ong mutangar toko nu dai opatut oinsaadan toko nu Kinoringan suat nu koraayan
         toko, so’ okon ko toko ya su oinsaadan Niyo, nga kiawi’ lobuw oinsaadan-a Niyo ong
         wagu.
         7 Kuwai lobuw wokon mutangar nu, “Owarong momudut toko so’ kiat nu ono, oilaan nu lobuw
         nu dai momudut ong Kinoringan, om royowon sono Iyo nosiro, om mutangar nosiro nu owarong
         ono om dai otoop ong oinsaadan nosiro suat so poomudut nosiro no,” koo. Dai musuat
         om olowong totongaran soko ono.
         8 Bang obana ya totongaron nu lobuw oono, koputangar iyo sono nu, “Gaam nai’ momaal
         toko nu oraai su’ kointolang sono ongo wowarong-o,” koo. Kuwai mutangar nu, ono yo
         su pontudukan ku kolaai, nga dai musuat totongaron nosiro oono. Otoop ong oinsaadan
         nu Kinoringan lobuw montuduk nu soko ono.
         9 Monokod kou gaam nu toko lobuw Yaudi, worongon po nu Kinoringan ko’ lobuw wokon.
         Dai musuat ono. Tinudukan ku yo kou nu, kiawi’ lobuw, kiat-o so lobuw Yaudi kumoo
         yo so okon ko Yaudi nga kinuasa nu koraayan.
         10 Soko iri nokosurat-o so Buuk nu Kinoringan nu, “D’ado ido koyuwan d’ado kosola’an,
         insan ido nga d’ado.
         11 D’ado ido koorati nu onu yo po obana suat so Kinoringan, om d’ado ido mongusaa’ so
         Iyo.
         12 Kiawi’ nosiro minulaiw kiat so Kinoringan, om kiawi’ nga d’ado kosudaan. D’ado ido
         momaal nu owarong,” koo ri.
         13 “Osaim totongaron nosiro no om owutong soko lobong nosukab. Moomudut nosiro om opodos
         totongaran poinsakit nu inawo nu lobuw, soko tindukon nu topirik.
         14 Bisigon nosiro lobuw maid nu totongaran koinsakit nu inawo.
         15 Oruoi-ruoi nosiro monginsaad om momatoi nu lobuw.
         16 Siombo-ombo ianan nosiro nga mononsara’ om mongaagut-o po nosiro nu lobuw.
         17 Om dai moilo nosiro muwowarong-warong.
         18 Dai nosiro mongorumat nu Kinoringan,” koo ri.
         19 Indadi, oilaan toko yo nu onu yo po tinangar so Ukum ni Musa nga niarap so toko lobuw
         Yaudi, nu kuosaan toko nu Ukum ni Musa oono, om otoop ong mongowaid toko nu kiawi’
         ponuu’an so Ukum oono. Indadi, dai musuat ong mutangar toko nu dai otoop insaadan
         toko, so’ kiawi’ lobuw so wonuo tu nga kikoraayan.
         20 D’ado ido koyuwan kopuwarong so Kinoringan pudi mongowaid nu Ukum ni Musa. Ido-ido
         ya tomod nu Ukum ni Musa, ono yo pointolang nu bana ya nu kikoraayan toko.
         21 Nga, kosiono nopotuduk-o Kinoringan so toko nu gama’ toko kopuwarong so Iyo, om pontudukan
         Niyo oono d’ado ya kopukowitan nu Ukum ni Musa, pudi pona iri yo Ukum ni Musa om ongo
         buuk sinurat nu poo’abar gulu ri su pointolang nu pontudukan nu Kinoringan oono,
         22 ono yo, tokodon nu Kinoringan nu kopuwarong toko so Iyo ong poimaid toko so si Yisus
         Kristus. Isai yo po nga kopuwarong so Kinoringan ong poimaid so si Yisus Kristus,
         lobuw ka nu Yaudi ko’ okon ko Yaudi, so’ Kinoringan-o po dai mominig nu lobuw.
         23 Kiawi’ lobuw nga kikoraayan, om orawu’ kiat so Kinoringan, ono moingin monapul so
         toko no.
         24 Nga kiat so koowarong nu Kinoringan, tinorima’ toko sono Niyo nu soko dai insan kikoraayan.
         Om okon ko kiat so koo’ilo toko, nga si Yisus Kristus-o su nopolabus so toko kiat
         so koraayan oono.
         25 Si Kristus-o po tinantu nu Kinoringan nu matoi, su’ kiat so kinopotoyan om kinotuntugan
         nu raa’ Niyo ri, ompunon sono nu Kinoringan koraayan toko ong poimaid toko so si Yisus
         Kristus. Waalon nu Kinoringan soko ono tayon Niyo ong oilaan toko nu ooluk pongukuman
         Niyo, pudi pona otaan Iyo om dai osikap mongukum so toko.
         26 Nga pagka subai kuwai ponginsaadan suat so koraayan nu ongo lobuw so wonuo tu, ono
         yo ko’ nipoinsaad nu Kinoringan si Yisus. Kiat nu ono, oilaan toko nu ooluk pongukuman
         nu Kinoringan, om kopuwarong sono so Iyo isai yo po poimaid so si Yisus.
         27 Indadi bang soko ono, dai toko kopongondos nu onu yo po. Dai koputangar toko nu,
         kopuwarong toko so Kinoringan so’ mongowaid toko nu Ukum ni Musa, nga torima’on toko
         nu Kinoringan kiat so koimaidan toko so si Yisus Kristus.
         28 Pagka soko ono, mutangar aku nu, kopuwarong toko so Kinoringan kiat so koimaidan
         toko so Iyo.
         29 Nga kuwai gaam lobuw mutangar nu, lobuw-a nu Yaudi su ipatan nu Kinoringan. Dai obana
         ono, so’ Iyo yo su mongipat nu lobuw Yaudi om okon ko Yaudi.
         30 Pagka ido-ido ya Kinoringan, kopuwarong lobuw Yaudi so Iyo ong poimaid nosiro so
         si Yisus Kristus, om soko ono ya pudi lobuw okon ko Yaudi.
         31 Indadi mutangar aku nu, kiat-a so koimaidan toko so si Yisus su kopuworongan toko
         so Kinoringan. Nga okon ko soko ono yo po tangar ku, d’ado yo sono kosudaan toko nu
         Ukum ni Musa, so’ kiat so koimaidan toko ono, kopongowaid toko sono nu Ukum.

1 Indadi, owarong momikir toko suat so nololagan ni Abraham, aki rumpungan toko lobuw
         Yaudi.
         2 Bang iri yo koowarong nu gogoma’on ni Abraham su kopuworongan nu Kinoringan so iyo,
         kuwai pounayan niyo mongondos so tiningkuangon nu lobuw, nga d’ado ya pounayan niyo
         mongondos so tiningkuangon nu Kinoringan.
         3 Nokosurat-o so Buuk nu Kinoringan nu, “Nopoimaid si Abraham nu Kinoringan om kiat
         nu ono kopuwarong sono iyo so Kinoringan,” koo ri.
         4 Bang gojian lobuw suat so gogoma’on niyo, dai tokodon nu lobuw nu soko tutungkap
         gaji niyo oono so’ musuat nu ginama’ niyo.
         5 Nga suat so Kinoringan, dai toko kopuwarong so Iyo ong ontob-a nu mongowaid toko
         nu ponuu’an Niyo, nga subai poimaid po so si Yisus Kristus.
         6 Si Raja Daud nga nokoputangar-a suat so kosonangan nu lobuw kopuwarong so Kinoringan
         nu okon ko ontob-a nu gogoma’on niyo nu,
         7 “Osanang-o lobuw inidu’ yo koraayan niyo, om noompunan-o ongo sala’ niyo ri.
         8 Osanang-o lobuw dai yo ondomon nu Kinoringan koraayan niyo no,” koo ri.
         9 Indadi kosonangan oono okon ko kai ya lobuw Yaudi nu musunat-o su tinaakan, nga kiawi’
         ya lobuw pudi okon ko Yaudi, iri dai musunat, so’ soko iri yo tinangar ku suat so
         si Abraham sisuna ri nu, nopoimaid iyo so Kinoringan om koimaidan niyo oono su kopuworongan
         niyo so Kinoringan.
         10 Dai po nosunatan si Abraham, nokopuwarong-o iyo so Kinoringan.
         11 Noopod ono, sinunatan nai’ iyo, ponondu’an nu nokopuwarong-o iyo nu Kinoringan nu
         koimaidan niyo nu dai po nosunatan iyo ri. Indadi nosiliw iyo nu aki rumpungan nu
         kiawi’ lobuw poimaid om torima’on-a nosiro nu Kinoringan nu kopuwarong so Iyo pudi
         dai osunatan.
         12 Om aki rumpungan po iyo nu lobuw Yaudi, iri nosunatan-i, nga dai umarap nu kopuwarong
         nosiro so Kinoringan nu sunat nosiro no, sondiang ko iri koimaidan nosiro so Kinoringan,
         soko si Abraham su nopoimaid so Kinoringan, nu dai po nosunatan iyo ri.
         13 Minongojanji Kinoringan so si Abraham om solusuk niyo nu nosiro yo su kosongapan
         nu wonuo tu. Minongojanji Kinoringan soko ono, okon ko iri gama’ ni Abraham mongowaid
         nu Ukum ni Musa, nga iri yo koimaidan niyo ri sampai tinorima’ iyo nu Kinoringan nu
         kopuwarong so Iyo.
         14 Bang toko ya, iri mongowaid nu Ukum su kotorima’ nu nijanji nu Kinoringan, d’ado
         kosudaan nu koimaidan toko om janji Niyo, so’ d’ado ido koyuwan kopongowaid nu kiawi’
         ponuu’an so Ukum ni Musa oono.
         15 Dai toko kopuwarong so Kinoringan ong ontob-a nu mongowaid toko nu Ukum, so’ dai
         kopongowaid toko nu kiawi’ Ukum oono, om mungot sono Kinoringan so toko. Bang d’ado
         ukum, d’ado ya lobuw dai mongowaid nu ukum.
         16 Indadi, nitaak nu Kinoringan kiawi’ nijanji Niyo so lobuw poimaid so Iyo, su’ kiat
         so koworongan Niyo, obana ya nu solusuk toko ni Abraham om kotorima’ toko nu nijanji
         nu Kinoringan. Om okon ko lobuw-a nu Yaudi su kotorima’ nu janji oono, nga kiawi’
         ya lobuw poimaid, so’ si Abraham-o su aki rumpungan nu kiawi’ lobuw poimaid.
         17 Nokosurat-o tinangar nu Kinoringan so si Abraham nu, “Siniliw Ku yo ikau nu aki rumpungan
         nu osuang bansa,” koo ri. Soko ono yo janji nu Kinoringan so si Abraham om nopoimaid-a
         si Abraham so Iyo. Iyo yo su Kinoringan mongoluli’ nu lobuw minatoi. Om Iyo yo su
         Kinoringan, iri mutangar-o po, onu yo po dai insan kuwai, kuwai yo sono.
         18 Om suat so si Abraham, pudi pona soko dai otuman janji nu Kinoringan so iyo, nga
         nopoimaid-a iyo nu tinongaran nu Kinoringan nu kianak-a iyo om ourug iyo nu aki nu
         osuang bansa, so’ tinangar iyo nu Kinoringan nu, koosuang nu solusuk niyo soko korombituon.
         19 Iya oono, otuo yo si Abraham om oilaan niyo nu dai yo iyo kaanak, om si Sara, sawo
         niyo nga tomonang po sono.
         20 Nga dai ya minupiduo inawo niyo, ala’ nai’ opiot po koimaidan niyo om minongunsopot
         so Kinoringan nu onu ya waalon Niyo ong wagu.
         21 Obasag kopongoorapan niyo nu waalon-a nu Kinoringan onu yo po nokojanji yo Niyo.
         22 Iri yo po totongaron so Buuk nu Kinoringan nu, “pinokowarong iyo nu Kinoringan,”
         koo ri,
         23 okon ko suat-a so si Abraham,
         24 nga suat po so toko, ong poimaid toko so Kinoringan, iri minongoluli’ so si Yisus
         Kristus, Tuhan toko.
         25 Si Yisus-o su nikomouli’ nu matoi mongidu’ nu koraayan toko, om linuli’an Iyo, nu
         popuwarong so toko so Kinoringan.

1 Pagka nopoimaid toko so si Tuhan Yisus Kristus, kopuwarong toko sono so Kinoringan,
         nu soko dai insan kikoraayan, om kopusulut toko so Iyo nu kinopotoyan ni Yisus gumanti’
         so toko.
         2 Pagka poimaid toko so si Yisus Kristus, niintolang sono nu Kinoringan koworongan
         Niyo so toko, om sobana ko osudu’an om umarap toko nu orumaton toko maid so Iyo ong
         wagu.
         3 Om osudu’an toko pudi kikoogutan nu ono sono tu, so’ oilaan toko nu kotaan toko sono
         mongirasa nu koogutan oono.
         4 Om bang kotaan toko, osanang-o sono Kinoringan. Om bang osanang inawo Niyo nu kogoyaan
         toko, kiorapan toko nu kotorima’ nu koworongan Niyo ong wagu.
         5 Oilaan toko nu ourug ono, so’ Atod nitaak Niyo so toko no yo su pointolang nu sobana
         ko osamod Iyo so toko.
         6 Oilaan toko nu sinomodan toko nu Kinoringan, so’ laid nu dai toko po nokolabus kiat
         so koraayan, ginonti’an toko ni Kristus matoi, iya nu notantu yo nu Kinoringan.
         7 Orogon sobana gumanti’ matoi pudi so lobuw ooluk gogoma’on, nga kuwai ya gaam lobuw
         kooku’ gumanti’ matoi so lobuw sobana ko owarong.
         8 Nga ong Kinoringan, nopointolang Iyo nu sobana ko osamod Iyo so toko, so’ pinosimaidan
         Niyo nu pinatoi si Yisus gumanti’ so toko nu kakal toko po kikoraayan.
         9 Pagka bana ya nu iri yo kinopotoyan ni Yisus su kopuworongan toko so Kinoringan,
         oilaan toko po nu osopulan toko kiat so ponginsaadan Niyo ong wagu.
         10 Bang laid nu alod-alod toko po nu Kinoringan, pinopuwarong toko so Iyo nu kinopotoyan
         ni Kristus, makin-o po nga sopulan toko ya nu kinoluli’an ni Kristus, so’ nokopuwarong
         toko yo so Kinoringan nu kosiono tu.
         11 Om okon ko ontob-a nu ono, nga osudu’an toko po nu koworongan Niyo so toko, iri niintolang
         Niyo nu pinonuu’an Niyo so si Tuhan Yisus Kristus, popuwarong so toko om Iyo.
         12 Pagka una’-una’ toko yo nu Kinoringan, koorati toko sono nu kuwai kopuinongan nu
         aki rumpungan toko si Adam, om si Yisus Kristus, Tuhan toko. Ono yo, si Adam-o su
         inungkiaton nu koraayan so wonuo tu, om kikopotoyan sono, om linumongkop kopotoyan-o
         so wonuo tu, sampai kiawi’ lobuw kikoraayan sono.
         13 Dai po nokoponaak Kinoringan nu Ukum ni Musa nu gulu ri, oraai sobana kogoyaan nu
         lobuw. Nga pagka d’ado po pomogosan nu Kinoringan, dai po tokodon Niyo nu insaadan
         nosiro suat so koraayan nosiro.
         14 Nga soko ono pona, kiat-o so iya ni Adam, iri dai minongowaid nu pomogosan nu Kinoringan,
         sampai so iya yo pinotaakan ni Musa nu Ukum nu Kinoringan, otatap-o nu opatoi kiawi’
         lobuw. Pudi pona dai nokowaal lobuw wokon nu koraayan soko winaal ni Adam, iri dai
         minongowaid nu pomogosan nu Kinoringan, nga kowaid-a matoi. Nourug soko ono so’ gogoma’on
         ni Adam iiri suat-a so toko kiawi’, soko goma’on ni Kristus nga suat-a so toko kiawi’.
         15 Nga dai muinong bana nosiro. Soko itu kopusondiangan nosiro, ono yo kiat so kosola’an
         nu ido yo koyuwan, ono yo si Adam, matoi sono kiawi’ lobuw. Nga kiat so koworongan
         nu Kinoringan, om koworongan nu ido yo koyuwan, ono yo si Yisus Kristus, taakan sono
         nu Kinoringan nu koworongan osuang lobuw om kopuwarong sono so Iyo.
         16 Om gogoma’on ni Yisus popuwarong so toko so Kinoringan okon ko soko kosola’an ni
         Adam, so’ koompusan nu kosola’an ni Adam, kiawi’ lobuw nga ukumon nu potoyon. Nga
         iya nu osuang koraayan nu lobuw, nopointolang Kinoringan nu koworongan Niyo, su’ kopuwarong
         toko so Iyo soko dai insan toko sono kikoraayan.
         17 Indadi koompusan nu koraayan nu ido yo si Adam, matoi kiawi’ lobuw so wonuo tu. Nga
         sobana ko maayo gogoma’on nu ido koyuwan, ono yo si Yisus Kristus, om isai yo po monorima’
         nu koworongan oono, kopuwarong sono so Kinoringan om taakan nu kowiawan musingkolaid,
         om orumaton maid so Iyo ong wagu.
         18 Soko ono po, oilaan toko nu koompusan nu ido yo kosola’an ni Adam, ukumon kiawi’
         lobuw, nga koompusan nu gogoma’on obana nu ido yo koyuwan, ono yo si Kristus nu olila’
         matoi, isai yo po poimaid, kopuwarong sono iyo so Kinoringan om taakan Niyo nosiro
         nu kowiawan musingkolaid.
         19 Koompusan nu kosola’an nu ido yo koyuwan, ono yo si Adam, kiawi’ lobuw nga kikoraayan.
         Nga koompusan nu gogoma’on nu ido yo koyuwan, ono yo si Yisus Kristus iri minongowaid
         nu kiawi’ koinginan nu Kinoringan, osuang sono lobuw kopuwarong so Kinoringan.
         20 Minonaak Kinoringan nu Ukum tayon Niyo ong kointolang kiawi’ koraayan nu lobuw, nga
         makin nosiro mongowaid nu Ukum oono, makin po kointolang nu osuang koraayan nosiro.
         Nga makin po sono rumuang koworongan Niyo.
         21 Indadi, dai toko kopongowaid nu kiawi’ ponuu’an nu Ukum ni Musa, om matoi toko sono.
         Nga pagka osamod Kinoringan so toko, nopointolang Iyo nu koworongan Niyo tayon Niyo
         ong kopuwarong toko so Iyo, om taakan toko nu kowiawan musingkolaid kiat dii si Yisus
         Kristus, Tuhan toko.

1 Bang soko ono, mutangar gaam lobuw nu, “Pagka moingin Kinoringan pointolang nu koworongan
         Niyo so lobuw kikoraayan, owarong ong sumundur toko ya momaal nu koraayan su’ rumuang
         po koworongan Niyo so toko,” koo.
         2 Osala’ sobana ong momikir kou soko ono, so’ pagka nopoimaid toko yo om soko minatoi
         suat so koraayan, dai toko yo kosundur momaal nu koraayan.
         3 Tantu oilaan muyu nu iya nodiu’ toko, pinopuido toko nu Kinoringan so si Yisus Kristus,
         om soko nokowaid toko so Iyo matoi.
         4 So’ iya nodiu’ toko, soko nokowaid toko so si Kristus matoi, om nokowaid toko so
         Iyo nokolobong. Om iya nu pinongoluli’an nu Kinoringan so si Kristus sampai kikowiawan
         wagu Iyo, toko nga kowaid-a so Iyo miau maid nu kogoyaan wagu.
         5 Pagka soko nokowaid toko so Iyo matoi, kowaid toko ya so Iyo miau.
         6 Om oorotian toko yo nu iri yo po kogoyaan toko laid-i, soko nokosalib-o maid so si
         Kristus su’ oidu’ kogoyaan toko oono. Om kogoyaan toko nu dadan momaal nu koraayan,
         noidu’ yo sono om dai toko yo mokiuripon nu koraayan.
         7 So’ ono yo po lobuw poimaid, minatoi-o maid so si Kristus, om dai yo sono okuasa
         nu koraayan.
         8 Indadi, pagka soko nokowaid toko so si Kristus matoi, oilaan toko nu kowaid toko
         ya so Iyo miau.
         9 So’ oilaan toko nu noluli’an-o si Kristus nu Kinoringan, om dai yo sono Iyo matoi
         koimbagu. D’ado yo onu-onu kopomatoi so Iyo.
         10 Insan-a Iyo minatoi mongidu’ nu koraayan, om d’ado yo sono kuasa nu koraayan so Iyo.
         Nga pagka noluli’an-o Iyo, miau sono Iyo poinsanang nu inawo nu Kinoringan.
         11 Indadi kou nga subai momikir nu soko minatoi kou yo suat so koraayan, nga miau kou
         maid so Kinoringan, so’ nokopuido kou yo so si Yisus Kristus.
         12 Indadi, adang-o posimaidan koinginan oraai so koyuwan muyu no mogkuasa so kou.
         13 Adang toko yo nikomouli’ kowiawan toko momaal nu koraayan, ala’ nai’ posimaidi toko
         ya Kinoringan mogkuasa nu koyuwan toko, so’ ono yo su otoop so toko lobuw nokolabus-o
         kiat so kopotoyan om tinaakan-o nu kowiawan wagu. Om posimaidon-a Kinoringan momakai
         nu kowiawan toko su’ owaal toko onu ya obana.
         14 Adang-o posimaidan koinginan nu oraai mogkuasa so kou, so’ dai toko yo umarap nu
         Ukum ni Musa soko gulu ri, nga umarap-o sono nu koworongan om ponobangon nu Kinoringan.
         15 Nga kuwai gaam monokod nu pagka dai toko yo oogot mongowaid nu Ukum, so’ nopointolang-o
         Kinoringan nu koworongan Niyo so toko, kosundur toko momaal nu koraayan. Dai musuat
         ponokodan oono.
         16 Oilaan muyu nu, bang mokiuripon toko so isai yo po, nokuasa toko sono niyo. Soko
         ono ya pudi lobuw mokiuripon nu koinginan nu oraai. Ukumon iyo nu potoyon om orawu’
         so Kinoringan musingkolaid. Nga isai yo po mokiuripon so Kinoringan, kopuwarong Kinoringan
         so iyo.
         17 Gulu ri, minokiuripon kou nu koinginan muyu oraai, nga kosiono tu munsopot aku so
         Kinoringan so’ mongowaid kou yo sono nu pontudukan obana, iri nituduk ku so kou ri.
         18 Nokolabus kou yo kiat so koraayan om uripon kou yo sono nu Kinoringan mugogoma’on
         nu obana.
         19 Mutangar aku momakai nu poinongan suat so ponguriponan, so’ moingin aku ong oorotian
         muyu sobana pontudukan ku iitu. Gulu ri, sobana ko nikomouli’ muyu kowiawan muyu soko
         uripon mugogoma’on nu osaim om oraai om osuang po kogoyaan oraai. Soko ono ya pudi
         kosiono tu, subai nikomouli’ muyu kowiawan muyu soko uripon nu Kinoringan mugogoma’on
         nu obana.
         20 Laid nu uripon kou po nu koinginan oraai, sobana ko dai kou moingin momaal nu onu-onu
         ya obana.
         21 D’ado onu-onu owarong naalap muyu nu gogoma’on muyu oraai nu gulu ri, om koiyu’-iyu’
         so kou nu kosiono tu. Koompusan-o po nu gogoma’on muyu iiri nga kopotoyan korawu’
         so Kinoringan musingkolaid.
         22 Nga kosiono nilabus toko yo nu Kinoringan kiat so koinginan oraai om uripon toko
         yo sono Niyo. Om ono yo su kountungan maayo so toko, so’ kopongowaid toko sono nu
         koinginan Niyo om koompusan nu ono, taakan toko nu kowiawan musingkolaid.
         23 Bang kuwai lobuw pokomouli’ nu kowiawan niyo sampai kuosaan iyo nu oraai, koompusan
         kopotoyan orawu’ so Kinoringan musingkolaid. Nga ong lobuw poimaid so si Yisus Kristus,
         Tuhan toko, taakan nu Kinoringan nu kowiawan musingkolaid maid so Iyo.

1 Oo su kosulodan ku, tantu koorati kou yo nu oturan so wonuo tu, om subai waidon toko
         ono musingkopatoi. Nga bang matoi toko yo, dai toko yo kopongowaid nu oturan oono.
         2 Soko oturan suat so woinoi. Bang kisawo yo iyo, dai yo iyo kowasa mokiontun nu kusoi
         sondiang ong miau po sawo niyo no. Nga bang minatoi-o sawo niyo no, kowasa nai’ iyo
         mokiontun koimbagu om dai yo iyo insola’on nu lobuw.
         3 Nga bang miau po sawo niyo no, om mondot-o iyo nu kusoi sondiang, dai iyo mongowaid
         nu oturan so wonuo tu om pokosundalon sono, so’ nokolapa’ iyo so sawo niyo no. Nga
         bang matoi-o sawo niyo no, kolabus-o iyo kiat so oturan nu puontunan, om okon-o sono
         ko kolapa’ po koingoranan pudi oontun iyo nu kusoi sondiang.
         4 Oo su kosulodan ku, soko ono ya pudi toko. Soko minatoi toko yo suat so Ukum ni Musa.
         Pagka soko ono, dai toko yo kopongowaid nu Ukum oono, so’ nokopuido toko yo so si
         Kristus. Om kosiono, si Kristus-o, iri noluli’an kiat so pinotoyan-i su mogkuasa so
         toko, om koompusan nu kinopotoyan Niyo ri, kopugogoma’on toko sono nu onu yo po koinginan
         nu Kinoringan.
         5 Gulu ri, laid nu nokuasa toko po nu koinginan toko, minomaal toko nu pomogosan nu
         Ukum oono, om norurudan sono nu Ukum oono koinginan toko momaal nu oraai, ono yo su
         mogkuasa so toko. Koompusan-o po nu gogoma’on toko oono nga sundur so kopotoyan orawu’
         so Kinoringan musingkolaid.
         6 Nga kosiono pagka nopoimaid toko yo so si Yisus Kristus, nilabus toko yo nu Kinoringan
         kiat so pogkuosaan nu Ukum oono. Gama’ toko sono kopuwarong so Kinoringan okon-o ko
         mongowaid nu Ukum, so’ pagka minatoi-o si Yisus, toko nga soko minatoi-a, om nilabus
         toko kiat so ponguriponan momaal nu koraayan. Kosiono gama’ wagu toko mugogoma’on
         suat so Kinoringan, ono yo maid nu ponobangan nu Atod nu Kinoringan, om okon ko soko
         gama’ gulu ri nu subai mongowaid nu Ukum nisurat-i.
         7 Indadi kuwai sono gaam lobuw monokod nu Ukum oono yo su inimpuunon nu gogoma’on oraai.
         Dai obana ono, so’ dai po nokotaak Ukum oono, kuwai yo gogoma’on oraai. Nga kiat so
         Ukum oono, oilaan toko ong onu kuanon nu koraayan oono. Bang d’ado pomogosan nu Ukum
         nu, “Adang moinsolon nu gonggamon nu lobuw wokon,” koo, dai ku ya oilaan nu moinsolon
         oono oraai.
         8 Kuwai koraayan tuui so aku, om pagka notudukan aku nu Ukum onu orati nu sumolon,
         rumuang-o sono koinginan ku sumolon om rumuang po koraayan ku. So’ bang ado Ukum momogos
         so toko, dai toko ya oilaan ong onu orati nu koraayan-o.
         9 Togna ri dai ku oilaan ong onu orati nu Ukum ni Musa, om iya oono soko d’ado koraayan
         ku. Nga pagka notudukan aku nu Ukum, oorotian ku sono nu oraai kogoyaan ku, om oilaan
         ku nu matoi koompusan ku orawu’ so Kinoringan musingkolaid.
         10 Tomod-o po nu Ukum nitaak nu Kinoringan oono nga monaak so lobuw nu kowiawan musingkolaid
         ong waidon toko Ukum oono. Nga pagka dai aku mongowaid nu ono, koompusan, ourug sono
         Ukum ono nu impuunon nu ponginsaadan so aku.
         11 Soko noburunsutan aku nu koinginan oraai, so’ onu yo po nipogos nu Ukum-o, oilaan
         ku sono nu ukumon aku nu matoi orawu’ so Kinoringan musingkolaid.
         12 Ukum-o po oono nga kiat so Kinoringan, om kiawi’ ponuu’an so Ukum oono nga kiat-a
         so Kinoringan. Indadi, Ukum oono musuat-a om owarong-a.
         13 Bang soko ono, okon-a ko iri Ukum ni Musa nu owarong su kopatoi so aku, nga ono yo
         koinginan ku momaal nu koraayan-o su kopatoi so aku. Nga pinakai nu koraayan Ukum
         ni Musa owarong oono poian so aku so kopotoyan, su’ kointolang sobana kogoyaan nu
         koraayan oono. Om iri yo ponuu’an so Ukum oono su poilo so aku nu sobana ko oraai
         kogoyaan oono.
         14 Oilaan toko yo nu owarong Ukum oono, so’ nitaak nu Atod nu Kinoringan. Nga aku yo
         po lobuw-a, mongowaid nu koinginan nu koyuwan ku kondiri, om soko uripon aku sono
         nu koraayan.
         15 Aku kondiri dai koorati nu kogoyaan ku, so’ moingin aku momaal nu owarong, ono yo
         su dai ku waalon. Nga ono koraayan sobana ko dai ku koinginan murogama’ no, ono nai’
         su ogama’ ku.
         16 Indadi, bang goma’on ku onu yo po oraai, ono dai ku koinginan-o, koorotian tumaayun
         aku nu Ukum ni Musa oono owarong.
         17 Bang obana ono, okon-o ko aku su momaal nu koraayan oono, nga koinginan oraai mogkuasa
         so kowiawan ku su popomaal so aku nu koraayan oono.
         18 Oilaan ku nu bang mongowaid nu kogoyaan nu lobuw-a, d’ado onu-onu owarong tuui so
         aku, so’ pudi pona mokipopomaal aku nu owarong, dai aku ya kopomaal.
         19 Dai aku momaal nu owarong, ono koinginan ku no, nga oraai nai’ su waalon ku, ono
         dai ku koinginan-o.
         20 Om bang waalon ku onu yo po dai ku koinginan momaal-o, okon-o ko aku su momaal nu
         ono, nga ono koraayan mogkuasa so aku no.
         21 Om koompusan-o po nu ono, soko kuwai ido ukum koopotan so pomikiran ku, ono yo bang
         moingin aku momaal nu owarong, ono nai’ oraai-o su owaal ku.
         22 Bang so inawo ku po mokipopongowaid aku sobana nu koinginan nu Kinoringan,
         23 nga kinuasa aku nu ukum wokon om koinginan oraai so kowiawan ku lumawan nu ukum so
         inawo ku, iri owarong waidon kosoromaan ku ri. Ono yo ko’ soko nokogosan aku nu ukum
         nu koraayan mogkuasa nu koyuwan ku tu.
         24 -
         25 Indadi, soko itu yo kogoyaan ku, ono yo inawo ku no su mongowaid nu ukum nu Kinoringan,
         nga kogoyaan nu koyuwan ku no nokuasa nu koraayan. Atuuk! Sobana ko aagut aku! Isai
         yo ka su moingin monapul so aku kiat so koinginan oraai so koyuwan ku tu, ono mongowit
         so aku so ukuman nu matoi orawu’ so Kinoringan musingkolaid? Nga mongunsopot aku so
         Kinoringan so’ sinopulan aku Niyo nu si Yisus Kristus su pinonapul!

1 Indadi kosiono, dai yo sono ukumon nu Kinoringan ongo lobuw iri nokopuido yo so si
         Yisus Kristus,
         2 so’ pagka kinuasa toko yo nu Atod nu Kinoringan, kikowiawan wagu toko kopuido so
         Iyo. Iya nu kinuasa toko Niyo, dai yo sono kinuasa toko nu koraayan, iri kopongowit
         so toko so kopotoyan orawu’ so Kinoringan musingkolaid.
         3 Iri yo po Ukum ni Musa dai ya kopongingkoyod so toko momaal nu koraayan so’ dai toko
         kogoos mongowaid nu ono, nga Kinoringan-o su koponabang so toko. Sinuu’ yo Niyo Anak
         Niyo, si Yisus, sumiliw nu lobuw bana. Suat so si Yisus, kikoyuwan Iyo soko toko lobuw
         kikoraayan tayon ong kolalag Iyo nu ponginsaadan nu Kinoringan suat so koraayan toko.
         4 Winaal nu Kinoringan soko ono, tayon ong otuman toko kiawi’ pinonuu’an Niyo so Ukum
         oono maid nu ponobangan nu Atod nu Kinoringan, om okon ko maid nu koinginan nu lobuw.
         5 Isai kinuasa nu koinginan niyo oraai, dai kopomikir nu onu yo po sondiang ko koinginan
         niyo oraai oono. Nga isai yo po kuosaan nu Atod nu Kinoringan, pomikiran niyo no suat-a
         so koinginan nu Atod nu Kinoringan.
         6 Bang kuosaan nu koinginan oraai pomikiran nu lobuw, oinsaadan iyo nu matoi orawu’
         so Kinoringan musingkolaid. Nga bang Atod nu Kinoringan su mogkuasa so iyo, momikir
         iyo suat so koinginan nu Atod nu Kinoringan, om miau iyo musingkolaid maid so Kinoringan
         om osanang inawo niyo.
         7 Isai kipikiran kinuasa nu koinginan oraai, alod-alod nu Kinoringan, so’ dai iyo mongowaid
         nu ponuu’an nu Kinoringan om dai nai’ iyo kopongowaid nu ono.
         8 Isai kinuasa nu koinginan oraai, dai koponginsanang nu inawo nu Kinoringan.
         9 Nga toko yo po dai yo sono kinuasa nu koinginan oraai so’ nokoido toko yo so Atod
         nu Kinoringan om kinuasa toko Niyo. Nga isai yo po dai kinuasa nu Atod nu Kinoringan,
         okon ko songapan ni Kristus.
         10 Nga bang mido-ido si Kristus so kou, pudi pona minatoi kou yo so koraayan muyu, kakal
         po kikowiawan wagu kou nitaak nu Atod nu Kinoringan so’ nokopuwarong kou yo so Kinoringan.
         11 Bang mido-ido so kou Atod nu Kinoringan, iri minongoluli’ so si Kristus kiat so pinotoyan,
         soko ono ya pudi koyuwan muyu nu matoi-o, wiawon-a Niyo.
         12 Oo su kosulodan ku, oogot sobana nu mongowaid toko yo sono nu koinginan nu Kinoringan
         om dai yo mokiuripon nu koinginan oraai so kowiawan toko.
         13 So’ bang mongowaid toko nu koinginan oraai so kowiawan toko, oinsaadan toko nu matoi
         orawu’ so Kinoringan musingkolaid. Nga, bang mulaiw toko kiat so gogoma’on toko oraai
         maid nu ponobangan nu Atod nu Kinoringan, taakan toko sono nu kowiawan musingkolaid
         maid so Iyo.
         14 Isai tundanon nu Atod nu Kinoringan om mongowaid nu kiawi’ koinginan Niyo, inonakan
         sono nu Kinoringan.
         15 So’ iri yo po Atod nu Kinoringan nitaak Niyo so toko, dai ya monguripon so toko nu
         lumaa’ so Iyo. Ala’ nai’ inurug toko Niyo nu inonakan nu Kinoringan, om maid nu ponobangan
         nu Atod Niyo, koputangar toko sono so Iyo nu, “Oo su Amo ku,” koo.
         16 Atod-o nu Kinoringan su poorati so inawo toko nu inonakan toko yo sono nu Kinoringan.
         17 Om pagka inonakan toko Niyo, kotorima’ toko nu koworongan nijanji Niyo. Om okon ko
         ono ya, onu yo po nitaak Niyo so si Kristus, nga nitaak-a so toko, so’ bang osonsara’
         toko nu kosiono tu soko koosonsara’ ni Kristus nu laid po so wonuo tu, kowaid toko
         ya so Iyo orumaton ong wagu.
         18 Mongowaid nu pomikiran ku, oworos sobana koogutan so wonuo tu ong popuinongon nu
         kobontugan itaak so toko ong wagu.
         19 Kiawi’ winaal so wonuo tu mimat-imat nu iya pointolangan nu Kinoringan nu inonakan
         Niyo.
         20 So’ kiawi’ pinuwaal so wonuo tu rumobuk-a om ado kosudaan sono. Okon-a ko koinginan
         nu pinuwaal oono kondiri nu rumobuk, nga ono yo su notantu nu Kinoringan. Soko ono
         pona, kiorapan-a nosiro ong wagu.
         21 Iya oono, pindaan sono nu Kinoringan nu dai rumaag onu-onu ya so wonuo. Soko ono
         ya pudi inonakan nu Kinoringan, pindaan su’ dai matoi om taakan Niyo nosiro nu koworongan
         om koorumatan maid so Iyo.
         22 Oilaan toko nu kiawi’ piningwaalan songodoi-odoi osokitan, soko woinoi ingoton nu
         mokipupuanak-o, so’ kiat nu gulu ri sampai kosiono tu, osonsara’ sobana ongo piningwaalan
         oono mongimat nu poidu’on nosiro nu Kinoringan kiat so pongoraagan.
         23 Nga okon ko nosiro ya su mimat-imat, toko nga mimat-imat-a, iri nokotorima’ yo nu
         Atod nu Kinoringan, ono yo ponondu’an nu kuwai po itaak so toko nu Kinoringan ong
         wagu. Mimat-imat toko nu ono so’ moingin toko ong orumaton toko nu Kinoringan ong
         wagu, om urugon toko nu inonakan Niyo, om taakan toko Niyo nu koyuwan dai matoi.
         24 Inumarap toko nu ono, kiat nu nosopulan toko yo Niyo om nokopuwarong toko yo so Iyo.
         Nga bang osiou toko onu yo po orapon toko, okon-o ko orapan ono, so’ d’ado yo umarap
         nu onu yo po nosiou-o niyo no.
         25 Nga bang umarap toko nu onu yo po dai toko po osiou, ototog toko mongimat nu ono.
         26 Kuwai po wokon gogoma’on nu Atod nu Kinoringan, ono yo pagka dai oilaan toko onu
         otoop indomoon ong mogdu’a toko, monabang Iyo su’ oilaan toko sono. Atod oono yo su
         mindamo so Kinoringan suat so toko nu dai koimbosang ong ontob-a nu totongaron.
         27 Om Kinoringan ono kosondot mongoorati nu inawo toko, oorotian-a Niyo pomikiran nu
         Atod Niyo om onu yo po indomoon nu Atod oono suat so toko. Om indomoon oono, musuat
         so koinginan nu Kinoringan nu nitaak Niyo so toko.
         28 Oilaan toko nu Kinoringan-o su popuatag-atag nu onu yo po owarong intawa oraai, su’
         ourug nu koworongan nu lobuw osamod so Iyo, ono yo ongo lobuw pinili’ Niyo musuat
         nu tomod Niyo.
         29 Lobuw pinili’ yo Niyo kiat nu gulu ri nga pinotondiang-o Niyo ourug nu soko Anak
         Niyo, si Yisus, om soko ono yo osiliw si Yisus soko ongko nu kiawi’ lobuw poimaid.
         30 Indadi suat so toko, iri pinili’ yo Niyo ourug nu inonakan Niyo, pinaau-o Niyo su’
         poimaid toko so Iyo. Om okon ko ontob-a nu ono, nga nokopuwarong-a Iyo so toko, om
         kowaid toko sono so Iyo orumaton ong wagu.
         31 Pagka oilaan toko nu tobangon toko nu Kinoringan so kiawi’ nololagan toko, d’ado
         yo sono kopongodoog so toko.
         32 Pagka nikoyuu ya nu Kinoringan Anak Niyo kondiri, om nikomouli’ yo so ongo wowaidon
         nu potoyon suat so koworongan toko, oilaan toko nu tobangon toko ya Niyo so onu yo
         po.
         33 D’ado ido koponginsala’ nu kakal po kikoraayan toko, lobuw nopili’ yo nu Kinoringan,
         so’ Iyo yo kondiri su minokimuwarong so toko.
         34 Om d’ado ido koputangar nu otoop ong ukumon toko, so’ tobangon toko ni Yisus Kristus.
         Minatoi-o Iyo suat so toko nga noluli’an-a Iyo. Om kosiono tu maayo sobana pangkat
         Niyo so obi’ nu Kinoringan, om kiat nai tobangon toko Niyo.
         35 Indadi d’ado ido kopongingkoyod nu Kinoringan pointolang nu osamod Iyo so toko pudi
         pona osuang kosusaan, soko likop, d’ado pokakas, insaadan toko nu lobuw, om potoyon
         toko.
         36 Soko nokosurat-o so Buuk nu Kinoringan nu, “Pagka poimaid kai so Ikau, dadan pokipopotoyan
         kai nu alod-alod mai, om poinsuwon kai nu dumba gogorason,” koo ri.
         37 Nga pudi pona osuang kosusaan soko ono, dai toko ya lumaa’, ala’ nai’ osudu’an toko
         om maid nu kuasa ni Kristus, komanang toko ya. Sobana ko osamod Iyo so toko.
         38 Oilaan ku nu d’ado onu-onu kopongingkoyod nu Kinoringan pointolang nu osamod Iyo
         so toko pudi ong matoi intawa miau, ongo susuu’on nu Kinoringan intawa komoinatan,
         ololagan nu kosiono tu intawa so sunduron tu,
         39 ololagan dilanggau intawa so diipak tu. D’ado ido nu piningwaalan oono kopongingkoyod
         nu Kinoringan pointolang nu osamod Iyo so toko, maid so si Yisus Kristus, Tuhan toko.

1 Kuwai po tongaron ku so kou, om pagka kopuido aku so si Yisus Kristus, oilaan muyu
         nu obana ya totongaron ku iitu, okon-a ko owudut. Om pagka kinuasa aku nu Atod nu
         Kinoringan, oilaan ku nu obana ya totongaron ku iitu,
         2 ono yo sobana ko olunggui aku, om d’ado koingkoyodan sumakit inawo ku tu suat so
         inong ku Yaudi nu dai poimaid so si Kristus.
         3 Bang odapat po, olila’ aku gumanti’ so nosiro ukumon nu Kinoringan om dai aku sono
         kopuido so si Kristus, su’ kolabus nosiro kiat so ukuman oono.
         4 Nosiro yo po solusuk nu Israil. Nosiliw-o nosiro nu inonakan nu Kinoringan om niintolang-o
         Niyo so nosiro kobontugan Niyo nu owarong sobana. Minongojanji Iyo nu oborokatan nosiro,
         tinaakan nosiro nu Ukum, om tinudukan-o Niyo nosiro nu poongusaa’ so Iyo nu musuat.
         Om osuang po janji Niyo so nosiro.
         5 Pinili’ Niyo aki rumpungan nosiro gulu ri, ono yo si Abraham, si Isak om si Yakub,
         om pagka sinumiliw si Kristus nu lobuw, kiat-o so bansa nosiro su minomoganak so Iyo.
         Iyo yo Kinoringan mogkuasa nu kiawi’-awi’, om otoop royowon musingkolaid! Amin!
         6 Indadi, dai aku mutangar nu dai notuman janji nu Kinoringan so nosiro ri, nga mutangar
         aku nu okon ko kiawi’ solusuk nu Israil oono ourug nu lobuw bana-bana nu songapan
         nu Kinoringan.
         7 Om iri solusuk ni Abraham, okon ko kiawi’ nosiro tokodon nu Kinoringan nu solusuk
         bana ni Abraham. Indadi, okon ko kiawi’ so nosiro kotorima’ nu janji nu Kinoringan,
         so’ minutangar Kinoringan so si Abraham gulu ri nu, “Solusuk-a ni Isak su bana-bana
         yo nu solusuk mu,” koo ri.
         8 Pagka soko iri tinangar nu Kinoringan so si Abraham, itu yo su orati niyo. Iri yo
         su tokodon nu Kinoringan nu solusuk sobana ni Abraham, iri inonakan nopuanak nu nijanji
         Niyo, om nosiro yo su ourug nu inonakan nu Kinoringan, okon ko iri nopuanak nu soko
         koopotan-i.
         9 So’ janji yo po nu Kinoringan so si Abraham nga soko itu, “Mululi’ Aku po tuui nu
         soko iya ya iitu nu toun koimbagu, om iya oono kopuanak si Sara nu kusoi,” koo ri.
         10 Om okon ko si Sara ya su minomontian, nga si Ribka pona nga minuanak-a nu duo kusoi
         minuapid, nu ido yo si Isak amo, iri yo aki rumpungan toko ri.
         11 -
         12 Dai po nopuanak ni Ribka duo muapid iiri, om dai po nokowaal nu owarong ko’ oraai,
         notangar-o laid nu Kinoringan si Ribka nu, “Anak ongko no, ourug nu uripon nu toudi
         no ong wagu,” koo. Soko ono yo ourug, so’ montuduk Kinoringan nu bang momili’ Iyo
         nu lobuw, okon ko suat so gogoma’on nosiro nu owarong, nga kiat so koinginan Niyo.
         13 Soko tangar nu Kinoringan nokosurat so Buuk Niyo nu, “Somodan Ku po si Yakub ko’
         si Isau,” koo ri.
         14 Indadi, bang soko ono, kuwai gaam lobuw mutangar nu dai ooluk gogoma’on nu Kinoringan,
         so’ kuwai lobuw pili’on Niyo om kuwai ya dai pili’on Niyo. Nga sobana ko ooluk gogoma’on
         nu Kinoringan,
         15 so’ minutangar Iyo so si Musa gulu ri nu, “Aku yo su monapus ong isai su luluudan
         Ku, om isai su somodan Ku,” koo.
         16 Indadi, kiat so tinangar nu Kinoringan oono, oorotian toko nu okon-a ko gogoma’on
         owarong-o su kopongoborokatan nu Kinoringan nu ongo lobuw, nga kiat-a so kooluluud
         Niyo.
         17 Nga bang dai moingin Kinoringan mongoluluud nu ido koyuwan, dai ya Niyo luluudan.
         Soko raja nu Masir gulu ri, minutangar Kinoringan so iyo nu, “Ono yo ko’ siniliw Ku
         ikau nu raja, posiou so ikau nu kuasa Ku om kobantug ngaran Ku so pilolongkop nu wonuo
         tu, so’ oraai kogoyaan Mu no,” koo.
         18 Indadi, oilaan toko sono nu oluluudan Kinoringan nu isai yo po lobuw koinginan Niyo
         mongoluluud, om pokosogon Niyo isai yo po koinginan Niyo pokosog.
         19 Tantu kuwai lobuw mongoduat so aku nu, “Bang soko ono gama’ nu Kinoringan mogkuasa
         nu lobuw, nokuro su ungotan po Niyo lobuw suat so koraayan nosiro, so’ Iyo yo su pokosog
         nu inawo nosiro, om d’ado ido koyuwan kolawan nu koinginan Niyo?” koo.
         20 Nga sombutan ku iyo, nu toko yo po ombo yo nu lobuw. Indadi, dai musuat ong dumaawa
         toko nu Kinoringan. Dai musuat ong sumiwal iri winaal-i nu minomaal so iyo ri, om
         mutangar nu, “Nokuro ka su soko itu poomaal mu so aku?” koo.
         21 Soko lobuw moomaal nu kuron kiat so dokuton, nu iyo yo su kopogbaya’ momili’ ong
         okuro-kuro roros nu kuron koinginan niyo. Ido yo inungkiaton nu dokuton, kopogbaya’
         iyo momaal duo kuron. Ido no owarong sobana om dai pokayon runat-runat om koduo no
         koinsuatan om pokayon runat-runat.
         22 Soko gama’ nu lobuw momaal nu kuron musuat nu koinginan niyo, soko ono ya pudi Kinoringan,
         waalon Niyo onu yo po koinginan Niyo so lobuw Yaudi om okon ko Yaudi. Iya nu moingin
         Iyo pointolang nu koo’ungot Niyo om kuasa Niyo nu obasag, dai Iyo oogou-ogou momaal
         nu ono, nga taanan-a Niyo koo’ungot Niyo so ongo lobuw otoop insaadan-o.
         23 Om waalon Niyo ono su’ pointolang nu koworongan Niyo so toko, lobuw koluluudan Niyo.
         Toko yo su lobuw orumaton Niyo ong wagu iya nu pongorumatan so Iyo.
         24 Toko yo su koluluudan Niyo, iri pinaau Niyo, okon ko kiat-a so bansa nu Yaudi, nga
         kiat so okon ko Yaudi pona.
         25 Nokosurat-o tinongaran nu Kinoringan suat so ongo lobuw okon ko Yaudi so Buuk nu
         poo’abar ingoranan so si Usia nu, “Iri lobuw okon ko songapan Ku laid, urugon Ku sono
         nu songapan Ku. Om iri lobuw okon ko sinomodan Ku, somodan Ku sono nosiro ong wagu.
         26 Dii so tontong pinutongaran nu Kinoringan so ongo lobuw nu gulu ri nu, ‘Okon ko lobuw
         Ku kou,’ koo ri, dii ya putongaran so nosiro ong wagu nu inonakan nosiro nu Kinoringan,
         iri miau musingkolaid,” koo ri.
         27 Minutangar si Yisaya nu osangat suat so bansa Israil nu, “Insan muinong-a nu pantai
         koosampuw nu bansa Israil, owako ya owiau so nosiro,
         28 so’ tantu osikap-a TUHAN mongaawi’-awi’ nu pongukuman Niyo so ongo lobuw so wonuo
         tu,” koo ri.
         29 Om minutangar-a si Yisaya nu, “Bang okon ko noluluudan Kinoringan so toko lobuw Yaudi,
         tantu nokoinsuw toko yo nu ongo lobuw so Sodom om Gomura noluwus,” koo ri.
         30 Indadi koorati toko yo sono onu tinangar ku suat so ongo lobuw okon ko Yaudi. Pudi
         pona dai insan mogkari’-kari’ nosiro nu kopuwarong so Kinoringan, kuwai ya tinu-tinu
         so nosiro kopuwarong so Kinoringan so’ poimaid nosiro so Iyo.
         31 Nga suat so solusuk nu Israil, mogkari’-kari’ nosiro mongowaid nu Ukum ni Musa, tayon
         ong kopuwarong nosiro nu Kinoringan, nga dai kodapat.
         32 Dai kodapat nosiro, so’ ono yo su pongorapan nosiro gogoma’on nosiro nu owarong om
         okon ko koimaidan so Kinoringan. Om noiyu’-iyu’an ongo lobuw Yaudi suat nu kinopotoyan
         ni Kristus, so’ soko nokosadu nosiro so ido watu kosoduan.
         33 Muinong ono om iri nokosurat so Buuk nu Kinoringan nu, “Siowi! Pili’on Ku ido Watu
         iri ourug nu kosoduan nu lobuw, om nipolak so bandar Siun, kuanon-o po nu ono nga
         ido koyuwan, iri kinoiyu’an nu lobuw Israil. Nga isai poimaid so Iyo, dai oiman-iman,”
         koo ri.

1 Oo su kosusulodan ku inong koimaidan, moingin aku sobana nu osopulan ongo lobuw inong
         ku bansa Yaudi, om ono yo su indomoon ku so Kinoringan.
         2 Oilaan ku nu sobana ko mogkari’-kari’ nosiro maid so Kinoringan, nga pudi pona soko
         ono, ado kosudaan nu ono so nosiro so’ dai oilaan nosiro koinginan nu Kinoringan.
         3 Pagka dai oilaan nosiro ong onu koo kopuwarong so Kinoringan nu musuat-o so koinginan
         Niyo, maid sono nosiro nu gama’ wokon, ono yo mongowaid nu Ukum ni Musa. Indadi, pagka
         moingin nosiro maid nu gama’ nosiro kondiri, dai sono nosiro musimbaba’ musuat nituduk
         nu Kinoringan oono.
         4 Koompusan nu gogoma’on ni Kristus, d’ado yo sono kosudaan mongowaid nu Ukum. Indadi,
         isai poimaid so Iyo, kopuwarong-o sono so Kinoringan.
         5 Minonurat si Musa so ongo lobuw mokimuwarong so Kinoringan nu gama’ mongowaid nu
         Ukum nu, “Isai mongowaid nu Ukum, om ado ido dai waidon niyo, miau iyo musingkolaid
         maid so Kinoringan,” koo ri.
         6 Nga itu yo su totongaron nokosurat suat so ongo lobuw kopuwarong so Kinoringan, iri
         koimaidan so si Kristus su kopuworongan nu, “Dai musuat ong momikir kou nu, kopuwarong
         lobuw so Kinoringan ong kuwai lobuw mian so surga mongowit so si Kristus muntiba.
         7 Om dai musuat ong momikir kou nu kopuwarong lobuw so Kinoringan ong kuwai lobuw mian
         so polak nu lobuw minatoi mongoluli’ so si Kristus,” koo ri.
         8 Nga itu yo su tinongaran ni Musa suat so gama’ kopuwarong so Kinoringan nu, “Oruoi
         sobana ong poimaid kou nu tinongaran nu Kinoringan. Poimaid kou nu tinongaran oono
         om polombus so lobuw wokon,” koo ri. Ono yo su tinongaran nu Kinoringan nituturan
         mai, nu subai poimaid lobuw so si Kristus.
         9 Om bang paabar toko nu si Yisus-o su Tuhan, om sobana ko poimaid nu noluli’an Iyo
         nu Kinoringan, kolabus toko kiat so koraayan toko om kopuwarong sono nu Kinoringan.
         10 Kiat so poimaid toko so inawo, kopuwarong toko sono nu Kinoringan, om paabar toko
         suat so koimaidan toko, om taakan sono nu kowiawan musingkolaid.
         11 Itu yo su nokosurat so Buuk nu Kinoringan nu, “Isai poimaid so si Yisus, dai oiman-iman
         ong wagu,” koo ri.
         12 Ourug ono so kiawi’ lobuw, so’ Tuhan-o yo po dai moominig, lobuw ka nu Yaudi intawa
         okon ko Yaudi. Ido-ido ya Kinoringan om Iyo yo su Tuhan nu kiawi’ lobuw, om tobangon-a
         Niyo isai yo po mokitabang so Iyo.
         13 Soko tangar nu Kinoringan nokosurat nu, “Isai mokitabang so TUHAN, iyo yo su taakan
         nu kowiawan musingkolaid maid so Iyo,” koo ri.
         14 Nga dai kopokitabang lobuw so Tuhan Yisus Kristus ong dai po nosiro poimaid so Iyo.
         Om dai po poimaid lobuw so Tuhan ong dai po korongou nu abar suat so Iyo. Om dai korongou
         lobuw suat so Iyo ong ado lobuw paabar.
         15 Om dai kopongaabar lobuw ong d’ado monuu’ so iyo. Soko tangar nu Kinoringan nokosurat
         nu, “Sobana ko owarong kologa’an nu ongo lobuw potuturan nu Abar Owarong suat so gogoma’on
         nu Kinoringan monabang so toko,” koo ri.
         16 Nga okon ko kiawi’ lobuw poimaid nu Abar Owarong suat so si Kristus, so’ nokosurat-a
         tinongaran ni Yisaya, poo’abar nu Kinoringan-i nu, “Oo TUHAN, osuang lobuw dai poimaid
         nu abar nituturan mai no,” koo ri.
         17 Indadi, tadi’ ya poimaid lobuw ong korongou-o nosiro nu pontudukan nu obana, om tadi’
         ya korongou lobuw nu pontudukan obana oono ong kuwai lobuw potuturan nu ono, ono yo
         pontudukan obana suat so si Kristus.
         18 Kuwai gaam lobuw mutangar nu, “Dai nopoimaid ongo lobuw Yaudi so’ dai insan opirongou
         nosiro Abar Owarong oono,” koo, nga nokorongou-o bo nosiro, so’ nokosurat-o so Buuk
         nu Kinoringan nu, “Nokolongkop-o so wonuo tu tinongaran nosiro, om pontudukan nosiro
         no nga nokologa’ yo so isan nu tana’ tu,” koo ri.
         19 Nga bang sumambut lobuw nu, “Dai gaam nokoorati lobuw Yaudi nu kodau kiat so Kinoringan
         suat so si Kristus,” koo, tongaron ku sono iyo nu, tantu nokoorati yo bo nosiro nu
         ono, so’ togna ri si Musa yo su minutangar nu nokoorati yo lobuw Yaudi nu kodau nu
         Kinoringan so’ nokosurat-o tinongaran nu Kinoringan so Buuk Niyo nu, “Popomoingaon
         Ku kou nu bansa tokodon muyu nu okon ko bansa pinili’ Ku, om poungoton Ku kou so bansa
         tokodon muyu nu dai koorati no,” koo Kinoringan.
         20 Om opogi si Yisaya mutangar polombus nu tinongaran nu Kinoringan nu, “Nooyangan Aku
         yo nu lobuw dai modium so Aku, om minintolang Aku yo so lobuw dai mongoduat suat so
         Aku no,” koo Kinoringan.
         21 Nga suat so bansa Israil, minutangar si Yisaya nu, “Oowianan Aku maau-paau nu bansa
         dai mongkinongou om okosog oono,” koo ri.

1 Indadi, adang toko yo momikir nu pagka dai poimaid ongo lobuw Yaudi, dai yo sono
         poduli’on nosiro nu Kinoringan, so’ aku nga lobuw-a nu Yaudi, solusuk ni Abraham umpak
         so suku-sakat ni Binyamin.
         2 Dai ya niada’ nu Kinoringan lobuw pinili’ Niyo nu dai po nowangun wonuo tu. Pinili’
         Niyo nosiro ourug nu uripon Niyo. Oilaan toko ono kiat so tinongaran nokosurat so
         Buuk nu Kinoringan suat so si Ilia, iya nu minogdu’a iyo so Kinoringan suat so kogoyaan
         oraai nu inong niyo lobuw Israil nu,
         3 “Oo TUHAN, pinatoi nosiro ongo poo’abar Mu ri om pininguyasan nosiro ongo ranggar
         pongusaa’an so Ikau-o. Aku po su noolu’, nga pokipopotoyan aku ya nosiro,” koo.
         4 Sumombuto yo sono Kinoringan so iyo nu, “Okon ko ikau-a, nga kuwai po inolu’ Ku turu
         noribu kokusoyan, iri dai po insan mongusaa’ nu pinokokinoringan ingoranan nu Baal,”
         koo TUHAN Kinoringan.
         5 Indadi, soko ono ya pudi kosiono tu, so’ kuwai po inolu’ nu lobuw Yaudi pinili’ nu
         Kinoringan kiat so koowarong Niyo so nosiro.
         6 Pinili’ nosiro nu Kinoringan so’ oluluudan Iyo so nosiro om okon-a ko iri gogoma’on
         nosiro ri. Bang iri yo gogoma’on nosiro nu owarong su kinopomili’an nu Kinoringan
         so nosiro, okon-a ko bana-bana nu oluluudan Kinoringan so nosiro.
         7 Pagka soko ono, koorati toko nu sobana ko modium solusuk nu Israil nu gama’ kopuwarong
         so Kinoringan, nga dai ya kooyang. Soko ono pona, kuwai ya tinu-tinu so nosiro pinili’
         nu Kinoringan nu kopuwarong so Iyo. Nga kosuangan so nosiro, okosog inawo om dai mongkinongou
         paawon nu Kinoringan.
         8 Soko tinangar nu Kinoringan nokosurat nu, “Kinoringan-o su nopokosog so nosiro om
         dai nosiro koorati. Om sampai kosiono tu dai koilo nosiro onu su obana om dai koorati
         onu su otoop,” koo.
         9 Pagka dai poimaid ongo lobuw Yaudi, nokoputangar sono si Raja Daud nu, “Iya nu murami-rami
         nosiro mongokan, posimaidan nosiro osulung soko bombolog, om iya mongokan nosiro nu
         niusaa’ so Kinoringan, posimaidan nosiro aakom soko kulos-kulos osulung nu burunsut.
         10 Muda-mudaan ong potuongon pomikiran nosiro no sampai dai nosiro koorati nu onu yo
         po obana. Om muda-mudaan ong tumongkud likud nosiro owogatan nu koogutan musingkolaid,”
         koo ri.
         11 Nokosadu inong ku lobuw Yaudi so’ dai yo poimaid nosiro so si Kristus, nga, adang-o
         monokod nu dai yo sono oowit nosiro nu Kinoringan mululi’ poimaid so Iyo. Pagka dai
         poimaid nosiro nu gama’ koinginan nu Kinoringan nu kopuworongan so Iyo, minonuu’ sono
         Iyo nu lobuw paabar so ongo lobuw okon ko Yaudi nu gama’ Niyo oono om osuang so nosiro
         poimaid om kopuwarong so Iyo. Waalon Niyo soko ono, tayon ong mokimalun lobuw Yaudi
         om poimaid sono nosiro nu kodau Niyo oono.
         12 Pagka dai poimaid nosiro, binorokatan sono nu Kinoringan lobuw bansa wokon. Om pagka
         inalap Niyo borakat Niyo kiat so lobuw Yaudi, nopointolang sono Kinoringan nu koworongan
         Niyo so lobuw okon ko Yaudi. Nga bang rumorogo lobuw Yaudi om poimaid so Iyo, kaalib
         po sono koworongan nitaak Niyo so nosiro ong wagu ko’ so lobuw okon ko Yaudi.
         13 Mongaabar aku so kou ongo lobuw okon ko Yaudi, nu aku yo su pinongoorapan pinili’
         nu Kinoringan potuturan nu tinongaran Niyo nai so kou. Om sobana ko mongowaid aku
         nu gogoma’on nisuu’ Niyo s’aku oono,
         14 so’ moingin aku monginsosolon nu ongo lobuw Yaudi, kalu ong kiat nu ono, kuwai sono
         tinu-tinu so nosiro poimaid, om kolaiw kiat so ponginsaadan nu Kinoringan.
         15 So’ pagka linaiwan nosiro nu Kinoringan, minokimuwarong sono Iyo so ongo lobuw wokon
         so wonuo tu. Indadi bang rumorogo ongo lobuw Yaudi om poimaid so Iyo, sobana ko osudu’an
         kiawi’ lobuw ong wagu, so’ soko lobuw minatoi noluli’an-o.
         16 Pagka songapan nu Kinoringan si Abraham, si Isak, om si Yakub, aki rumpungan nu lobuw
         Yaudi, tantu solusuk nosiro nga osongapan-a nu Kinoringan ong wagu. Soko ido puun
         nitaak soko tutungkap so Kinoringan, kiawi’ puun oono songapan-a nu Kinoringan, kiat
         so wakat-o, kumoo yo so raan-o.
         17 Musalig-salig aku pokoilo so kou lobuw okon ko Yaudi onu otoop pomikiran muyu suat
         so lobuw Yaudi. Lobuw Yaudi oono soko raan nu bubua’ ipatan nu ido koyuwan. Nga sinopi’
         yo tinu-tinu raan nu bubua’ oono om minongalap sono iyo nu raan kiat so puun nu bubua’
         wokon om nitakin niyo so puun nu bubua’ inipatan oono. Kou yo lobuw okon ko Yaudi
         su soko raan nu bubua’ okon ko inipatan, iri nitakin so puun nu bubua’ inipatan oono,
         su’ koompit nu kowiawan kiat so wakat nu puun nu bubua’ inipatan oono. Soko ono ya
         linaiwan lobuw Yaudi oono nu Kinoringan om minokimuwarong sono Iyo so lobuw okon ko
         Yaudi, sampai koompit kou nu ongo borakat nijanji Niyo nu gulu ri so nosiro.
         18 Indadi, dai otoop ong musingkaayo-ayo kou sono om monokod nu kaalib kou po so lobuw
         Yaudi, so’ kou yo po ombo yo nu raan om okon-a ko wakat. Okon-a ko raan su monaak
         nu ookanon nu wakat, nga wakat-o yo su monaak nu ookanon nu raan-o.
         19 Nga kalu mutangar lobuw nu, “Kinoponopi’an-o po nu raan iiri nga tayon ong kotolotad
         so puun inipatan oono,” koo.
         20 Bana ya nai’ ono! Nga ono ya bo ono ko inidu’ nu Kinoringan ongo lobuw Yaudi so’
         dai nopoimaid nosiro nu kodau obana Niyo. Pagka nopoimaid kou, ginonti’an muyu sono
         nosiro. Insan soko ono, adang kou yo musingkaayo-ayo, nga ingati muyu yo su’ dai ourug
         soko ono so kou.
         21 So’ bang dai ouyobanan Kinoringan nu ongo raan laid-i, om inidu’ yo Niyo ono, kou
         nga dai ya kouyobanan Niyo ong mingkoyod kou poimaid so Iyo.
         22 Ono yo ko’, ingati muyu yo nu sobana ko owarong ong Kinoringan, nga owogat-a ponginsaadan
         Niyo. Suat so ongo lobuw Yaudi, iri dai poimaid so Iyo, sobana ko owogat ponginsaadan
         Niyo, nga suat so kou lobuw okon ko Yaudi, sobana ko owarong gogoma’on Niyo so kou,
         ong otatap kou poimaid so Iyo. Bang dai kou otatap poimaid so Iyo, kou nga idu’on-a
         nu Kinoringan.
         23 Om suat so ongo lobuw Yaudi, bang rumorogo nosiro om poimaid, tantu torima’on-a nosiro
         nu Kinoringan, so’ Kinoringan-o po kikuasa popululi’ so nosiro koimbagu.
         24 Om suat so kou lobuw okon ko Yaudi, kou yo po raan-a kiat so puun wokon okon ko inipatan-i,
         om nitakin kou ya so puun inipatan-i. Indadi, bang kikuasa Kinoringan potakin so kou
         so puun inipatan oono, kikuasa ya Iyo popululi’ nu ongo lobuw Yaudi so puun laid nosiro
         no, ono yo popuworongon nosiro so Iyo.
         25 Oo su kosusulodan ku, moingin aku sobana nu koorati kou nu onu dai oorotian nu lobuw
         gulu ri. Potarang aku nu ono, su’ dai kou kopomikir nu kaalib kou po so ongo lobuw
         Yaudi. Pudi pona tinu-tinu lobuw Yaudi posimaidan nu Kinoringan dai poimaid, nga bang
         ogonop-o koosuang nu lobuw okon ko Yaudi poimaid so Iyo, iri notatap-o Niyo ri, poimaid-a
         sono nosiro so Iyo.
         26 Om soko itu yo gama’ nu Kinoringan monaak nu kowiawan musingkolaid so kiawi’ Israil.
         Soko tinangar nu Kinoringan nokosurat-o so Buuk Niyo nu, “Kuwai ido koyuwan Poowiau
         lumoga’ kiat so Siun, ono yo surga. Idu’on Niyo onu yo po dai koinginan nu Kinoringan
         kiat so solusuk ni Yakub.
         27 Iya nu idu’on Ku koraayan nosiro, popioton Ku sono janji Ku so nosiro,” koo ri.
         28 Pagka dai poimaid ongo lobuw Yaudi nu Abar Owarong, nourug sono nosiro nu alod-alod
         nu Kinoringan. Kiat nu ono, poimaid kou sono lobuw okon ko Yaudi om nosopulan kou
         nu Kinoringan. Nga pudi soko ono, kakal-a somodan nosiro nu Kinoringan, so’ nosiro
         yo su pinili’ Niyo, soko nojanji yo Niyo nu gulu ri so odu aki nosiro ri.
         29 So’ dai yo mupinda-pinda padu-padu nu Kinoringan so ongo lobuw pinili’ Niyo om borokatan
         Niyo.
         30 Suat so kou lobuw okon ko Yaudi, gulu ri dai kou mongowaid nu tinongaran nu Kinoringan,
         nga kosiono tu, pagka dai minongowaid lobuw Yaudi nu Kinoringan, ono yo ko’ luluudan
         kou Niyo.
         31 Soko ono ya pudi lobuw Yaudi, so’ pudi pona dai nosiro mongowaid nu Kinoringan kosiono
         tu, nga kiat so poongoluluud Niyo so kou, oluluudan-a sono Iyo so nosiro ong wagu.
         32 Nga pinosimaidan nu Kinoringan kiawi’ lobuw dai mongowaid so Iyo om otoop insaadan,
         tayon Niyo ong kointolang sono koluluudan Niyo so lobuw Yaudi om okon ko Yaudi.
         33 Atuuk! Maayo sobana koworongan nu Kinoringan! Pongoilaan om pongoorotian Niyo dai
         oorotian ong lobuw-a. Dai toko oilaan onu padu-padu Niyo. Om dai toko oorotian gogoma’on
         Niyo.
         34 Soko tangar nu Kinoringan nokosurat nu, “D’ado ido koilo nu pomikiran nu TUHAN, om
         d’ado ido kopontuduk so Iyo.
         35 Ado ido koponaak so Iyo om mokisuli’on,” koo ri.
         36 Kinoringan-o su minomaal nu kiawi’ so wonuo tu, om Iyo yo su mogkuasa nu kiawi’ oono.
         Royowon Iyo nu kiawi’ piningwaalan oono. Royowo toko yo Kinoringan musingkolaid! Amin.

1 Oo su kosusulodan ku, pagka sobana ko oluluudan Kinoringan so toko, mindamo aku so
         kou nu miau kou yo nu otoroido inawo suat so Iyo. Bang soko ono waalon muyu, sobana
         ko osanang inawo Niyo so kou. Om soko ono yo su musuat poongusaa’ so Iyo.
         2 Adang-o minsuw nu kogoyaan nu ongo lobuw dai poimaid so wonuo tu, nga posimaidi muyu
         yo Kinoringan mominda nu pomikiran muyu, su’ oilaan muyu onu koinginan Niyo waalon
         muyu, ono yo kogoyaan obana om koinsanang nu inawo Niyo om dai oinsala’ Niyo.
         3 Pagka kinuasa aku nu Kinoringan polongkop nu tinongaran Niyo, mutangar aku so kou
         kiawi’ nu kodi muyu yo polobi-lobio pomikiran muyu kiat so oilaan muyu. Ono yo, adang
         musingkaayo-ayo om adang osokakan musimbaba’, so’ Kinoringan-o su nopaarap so kou
         nu koilaan muyu mugogoma’on suat so Iyo.
         4 Oilaan muyu nu osuang boogian nu koyuwan muyu om ido soido nu boogian oono musosondiang
         kosudaan.
         5 Soko ono ya pudi toko lobuw poimaid so si Kristus, soko koyuwan Niyo, om toko yo
         su soko boogian nu koyuwan Niyo. Ido soido so toko mutotabang soko boogian nu koyuwan.
         6 Musosondiang ponaak nu Kinoringan so toko. Ono yo ko’ otoop ong pokayon toko ponaak
         oono mugogoma’on suat so Iyo. Isai tinaakan nu Kinoringan nu ponaak polombus nu pontudukan
         Niyo, mogkari’-kari’ yo iyo momaal nu ono, so’ oilaan niyo nu kinuasa iyo nu Atod
         nu Kinoringan.
         7 Isai tinaakan nu Kinoringan nu inawo moingin monabang, subai monabang iyo. Isai tinaakan
         nu Kinoringan nu koo’ilo montuduk, subai montuduk iyo nu lobuw.
         8 Isai tinaakan nu Kinoringan nu koo’ilo mongobiat popiot nu koimaidan nu inong niyo,
         subai mongobiat iyo nu lobuw. Om isai yo po so kou tinaakan nu Kinoringan nu inawo
         obintaak so lobuw kikosimpitan, subai monaak iyo maid nu otoroido inawo. Om isai yo
         po so kou inurug nu Kinoringan nu wowaidon nu lobuw poimaid, mogkari’-kari’ yo iyo
         monundan so nosiro maid so pontudukan nu Kinoringan. Om isai tinaakan nu Kinoringan
         nu inawo mokipoponabang nu lobuw kikoogutan, subai osanang inawo niyo monabang so
         nosiro.
         9 Bang monamod toko nu lobuw, somodan-o nosiro maid nu otulid inawo om okon ko ontob-a
         nu totongaron intawa gogoma’on toko. Bisigo toko yo kogoyaan oraai om tumotog toko
         yo so kogoyaan owarong.
         10 Pointolango muyu yo so kosusulodan muyu nu sobana ko osamod kou so nosiro, om pogulu
         kou yo mongorumat nu lobuw.
         11 Mogkari’-kari’ kou yo mugogoma’on om adang-o dumoput. Om potoroidoo muyu yo dadan
         inawo muyu no mongowaid nu kiawi’ ponuu’an nu Kinoringan.
         12 Sumudu’an kou yo dadan, so’ umarap nu taakan kou nu Kinoringan nu koworongan ong
         wagu. Tumaan kou yo nu kosonsora’an om mogdu’a yo dadan.
         13 Tobango muyu yo inong toko poimaid kikosimpitan-o, om poindokodo muyu yo isai yo
         po lumoga’ nai so kou no.
         14 Bang sonsora’on toko nu lobuw, mogdu’a yo su’ borokatan iyo nu Kinoringan. Adang-o
         mogdu’a nu nipoinsaad iyo nu Kinoringan.
         15 Bang kuwai osudu’an, waid kou yo sumudu’an. Om bang kuwai olunggui, tumopanan kou
         yo so iyo lumunggui.
         16 Puido kou yo nu koinowaan. Adang-o musingkaayo-ayo, adang-o tulakon gogoma’on tokodon
         nu dai oogot. Om adang kou yo monokod nu kou yo su moilo.
         17 Bang raai-raayon kou nu lobuw, adang-o sumuli’ mongoraai, nga sundur kou yo mugogoma’on
         nu onu yo po owarong so ponokodan nu lobuw.
         18 Pogkari’-kari’ kou yo mokimusulut so kiawi’ lobuw, su’ osanang kowiawan muyu om d’ado
         lobuw mongungot so kou.
         19 Oo su kosusulodan ku, ikod kou yo kisuli’ mongoraai nu lobuw mongoraai so kou no.
         Ombo ya Kinoringan sumuli’, so’ nokosurat-o tinangar nu Kinoringan nu, “Aku yo su
         opatut monuli’. Aku yo su opatut monginsaad,” koo ri.
         20 Owarong ong maid toko nu pontudukan nu Kinoringan nokosurat so Buuk Niyo nu, “Bang
         witilon alod-alod mu no, pookano yo om bang lugangon iyo, poinumo yo. Bang waalon
         mu soko ono, oiyu’an sono iyo om borokatan ko nu TUHAN,” koo ri.
         21 Ikod kou yo pusimaid olimuukan nu oraai, nga waalo muyu yo owarong-o. Soko ono yo
         olimuukan muyu sono yo oraai oono.

1 Otoop ong mokikuasa toko nu ongo moomogkuasa so wonuo tu, so’ kuasa yo po nosiro
         oono kiat so Kinoringan. Om kiawi’ moomogkuasa nu kosiono tu notantu yo nu Kinoringan.
         2 Ono yo ko’, isai lumawan nu moomogkuasa, koorotian lumawan nosiro nu onu yo po notantu
         yo nu Kinoringan, om insaadan sono Niyo nosiro.
         3 Bang owarong kogoyaan toko, dai muru’ toko lumaa’ nu moomogkuasa so toko no. Musuat
         ong lumaa’ toko so nosiro ong oraai kogoyaan toko. Bang moingin toko nu dai toko lumaa’
         so nosiro, momaal toko yo nu owarong om royowon toko sono nosiro.
         4 Moomogkuasa oono mugogoma’on suat so Kinoringan, monaak so kou nu kosonangan. Nga
         bang oraai gogoma’on muyu, otoop ong lumaa’ kou so nosiro so’ kikuasa nosiro, insan
         mongukum nu momatoi nga kopogbaya’ ya. Om pagka mugogoma’on nosiro suat so Kinoringan,
         musuat ong mongukum nosiro nu lobuw mugogoma’on nu oraai-o.
         5 Ono yo ko’, waido muyu yo oturan so wonuo tu, okon ko kiat-a so koirosaanan muyu
         nu lumaa’ insaadan nu Kinoringan, nga oilaan muyu so inawo nu otoop waalon muyu ono.
         6 Om ono yo ko’ mongobarai kou nu sukai so moomogkuasa, so’ nosiro ono nga mugogoma’on
         suat so Kinoringan om ototog nosiro mogkuasa.
         7 Indadi otoop ong mongobarai kou nu sukai so moomogkuasa nu onu yo po pokiborayan
         nosiro so kou, om orumaton-o nosiro kiawi’.
         8 Ikod kou yo pongutang nu onu-onu ya so lobuw wokon, nga pusosamod kou yo, so’ isai
         osamod nu lobuw wokon, iyo yo su kopongowaid nu kiawi’ ponuu’an nu Ukum ni Musa.
         9 Soko nokosurat-o so Ukum ni Musa nu, “Adang lumapa’, adang momatoi, adang monakou,
         om adang sumolon,” koo. Kiawi’ ponuu’an oono om ponuu’an wokon, nokopuido yo so ido
         po ponuu’an iitu nu, “Somodi muyu yo inong muyu soko monamod nu kondiri,” koo ri.
         10 Isai monamod nu inong niyo, dai yo sono iyo mongoraai nu lobuw somodan niyo oono.
         Indadi, iri yo po ponuu’an nu monamod nu inong lobuw nga ono yo su tomod nu kiawi’
         pinonuu’an nu Ukum ni Musa.
         11 -
         12 Pusosamod kou yo, so’ nokoilo kou yo nu dai yo olaid om kotalib-o kotuongan om oduruk-o
         onawau nu lumoga’ si Yisus Kristus. Nologa’ yo kooriosan, ono yo iya nu tumimpuun
         toko poimaid so si Yisus Kristus, om kosiono oduruk toko yo kikowiawan musingkolaid
         so surga. Indadi, ingkoyodi toko yo kogoyaan toko oraai, om waido toko yo kowiawan
         obana so konowawan, soko soujar musabung nu poongingolig nu koyuwan niyo.
         13 Om sumundur toko yo powarong nu kogoyaan toko soko mintolang so konowawan su’ osiou
         nu lobuw. Adang toko yo mongokan-ngokan d’ado puontoban, om adang toko yo moginowukan,
         gumilat, monongkowoinoyan, mokimualod, om mokimalun nu wokon.
         14 Nga, pagka nokopuido toko yo so si Yisus Kristus, Tuhan toko, otoop ong minsuw toko
         nu kogoyaan Niyo, om adang toko yo momikir nu koinginan oraai.

1 Bang kuwai inong muyu poimaid so si Kristus nu dai po opiot koimaidan, torima’on-a
         iyo so puimpugan muyu, om adang-o mokimudaawa so iyo suat so onu otoop om dai otoop
         waalon nu lobuw poimaid so si Kristus.
         2 Lobuw opiot-o koimaidan-i monokod nu onu yo po kowasa ya okanon niyo. Nga lobuw dai
         po opiot koimaidan-i, monokod nu koumbusan-a su kuasa okanon niyo.
         3 Indadi iri lobuw mongokan nu onu-onu ri ya, dai otoop monokod nu owarong po iyo ko’
         lobuw koumbusan-a okanon-i. Om iri lobuw umbus-a su kona’on-i, adang-o mongoragam
         nu lobuw mongokan nu onu-onu ri ya, so’ kiduo so nosiro torima’on-a nu Kinoringan.
         4 Dai kowasa toko monginsala’ nu gogoma’on nu lobuw wokon, so’ ono yo tuan niyo no
         su otoop monginsala’ so iyo. Soko ono ya pudi toko lobuw poimaid. Dai toko otoop monginsala’
         nu gogoma’on nu inong toko poimaid, so’ Kinoringan-o su monginsala’ so iyo. Om tantu
         musuat-a gogoma’on niyo so’ tobangon-a iyo nu Kinoringan.
         5 Kuwai lobuw monokod nu oogot po ido runat ko’ runat wokon, om wokon monokod nu kiawi’
         runat muinong-a. Indadi, kiawi’ lobuw subai koorati so inawo niyo no ong onu su obana.
         6 Iri lobuw monokod nu ido yo runat su oogot, waalon niyo soko ono so’ moingin iyo
         poinsanang nu inawo nu Kinoringan. Iri lobuw mongokan nu onu-onu ri ya, waalon niyo
         soko ono so’ moingin iyo poinsanang nu inawo nu Kinoringan, om mongunsopot-a iyo so
         Kinoringan nu ookanon niyo oono. Om soko ono ya pudi lobuw umbus-a su okanon, nu waalon
         niyo soko ono so’ moingin iyo poinsanang nu inawo nu Kinoringan, om mongunsopot-a
         iyo so Kinoringan suat so ookanon niyo oono.
         7 D’ado ido so toko lobuw poimaid, nu okon ko songapan nu Kinoringan pudi tuui-tuui
         toko po so wonuo tu intawa matoi toko yo.
         8 Solaid nu miau toko po, kogoyaan toko otoop kopongorumat nu Tuhan, om matoi toko
         nga koorumat-a nu Tuhan. Indadi, matoi miau toko nga Tuhan-a su mononsongapan so toko.
         9 So’ ono yo tomod ni Kristus musimaid potoyon om noluli’an, tayon ong kopogkuasa Iyo
         so toko lobuw poimaid, iri miau po intawa minatoi-o.
         10 Pagka soko ono, dai owarong ong monginsala’ toko nu inong toko poimaid nu kogoyaan
         nosiro, om monokod nu owarong toko po ko’ nosiro, so’ kiawi’ so toko bisora’on-a nu
         Kinoringan ong wagu.
         11 Soko tinangar Niyo nokosurat nu, “Aku yo su Kinoringan dai matoi. Pagka obana ono,
         kosurukud kiawi’ lobuw mongusaa’ so Aku,” koo ri.
         12 Iya oono, tumingkuang toko kiawi’ so Kinoringan, nu mongudio Iyo so toko, om subai
         potuturan toko so Iyo onu yo po nowaal toko so wonuo tu.
         13 Pagka soko ono su bisora’on toko ya kiawi’ nu Kinoringan, mingkoyod toko yo muiinsala’!
         Ala’ nai’ udio toko po laid kogoyaan toko kondiri, kalu ong kikogoyaan kopongowit
         nu inong toko momaal nu koraayan.
         14 Pagka nokoido aku so si Tuhan Yisus, oilaan ku nu ado ido ginis nu ookanon nipogos
         so toko nu Kinoringan. Nga bang momikir lobuw nu nipogos ido ginis nu ookanon, dai
         owarong ong okanon niyo ono.
         15 Om bang okanon muyu onu tokodon niyo dai kowasa okanon, osakit sono inawo niyo, om
         soko dai somodan muyu iyo. Dai su moingin ong kopongoraag nu koimaidan nu lobuw kogoyaan
         muyu oono, so’ si Kristus nga minatoi-a suat so iyo.
         16 Om bang kuwai kogoyaan tokodon nu ongo lobuw poimaid nu nipogos nu Kinoringan, nga
         oilaan muyu nu dai ya nipogos, kodi muyu yo ono waalo.
         17 So’ bang mogkuasa Kinoringan nu kowiawan nu lobuw, dai yo sono oogot onu yo po kowasa
         niyo okanon om inumon. Ono yo su oogot mongowaid lobuw oono nu ponuu’an nu Kinoringan,
         om kiat nu ono, osanang inawo niyo om osudu’an iyo maid nu ponobangan nu Atod nu Kinoringan.
         18 Bang mugogoma’on toko suat so si Kristus nu soko ono, poinsanang toko nu inawo nu
         Kinoringan, om osanang inawo nu lobuw suat so kogoyaan toko oono.
         19 Ono yo ko’ otoop ong mususulut toko nu inong lobuw poimaid om mutotabang popiot nu
         koimaidan.
         20 Adang-o usiba’on iri winaal nu Kinoringan so inawo nu lobuw poimaid, nu moingin kou
         mongokan nu onu tokodon nu lobuw wokon nu dai kowasa okanon. Kowasa toko yo mongokan
         nu onu yo po, nga bang kopongowit toko nu lobuw wokon momaal nu koraayan nu gogoma’on
         oono, adang-o okanon ono.
         21 Owarong po dai mongokan nu onsi intawa monginum nu batol, intawa onu yo po kopongowit
         nu inong muyu poimaid momaal nu koraayan.
         22 Om onu yo po pomikiran muyu suat nu ookanon intawa onu yo po, adang-o waalon ono
         so tiningkuangon nu lobuw wokon nga so tiningkuangon-a nu Kinoringan, so’ Iyo yo su
         mogkuasa so kou. Osanang-o lobuw dai pokosala’ nu kondiri, ong goma’on niyo onu yo
         po owarong kosoromaan niyo no.
         23 Nga bang kuwai lobuw mupiduo inawo so’ dai oilaan niyo ong kowasa ka mongokan nu
         ono ko’ dai, om okanon-a niyo ono, insola’on iyo nu Kinoringan, so’ dai mongowaid
         nu inawo niyo. Bang momaal toko nu onu-onu ya om mupiduo inawo, kikoraayan toko sono.

1 Indadi suat so toko nu opiot-o koimaidan, owarong ong tumaan toko, om dai mugogoma’on
         nu koowit-owit nu inong toko poimaid momaal nu koraayan. Om adang toko yo maid nu
         koinginan kondiri,
         2 ala’ nai’ owarong po poinsanang toko nu inong toko, su’ koorati sono iyo nu koinginan
         nu Kinoringan.
         3 Suat so si Kristus, dai ya Iyo minomikir nu koinginan Niyo kondiri, nga minomikir
         Iyo nu koinginan nu Kinoringan, soko iri nokosurat so Buuk nu Kinoringan gulu ri nu,
         “Iri yo po ponindoraai nosiro so Ikau-i, Aku ya su nosuat,” koo ri. Orati nu ono,
         bang minaid Iyo nu koinginan Niyo kondiri, dai ya Iyo osindoraai nu lobuw.
         4 Kiawi’ nokosurat so Buuk nu Kinoringan gulu ri montuduk so toko, su’ kiorapan toko
         nu tumanon-a nu Kinoringan janji Niyo ri, om tumaan toko sono so kosonsora’an, om
         umarap nu koworongan ong wagu.
         5 Kinoringan-o su montuduk so toko om poinsanang nu inawo toko, om kotaan toko sono
         nu kosonsora’an. Muda-mudaan ong tobangon kou ya Niyo nu kopuido inowoon muyu minsuw
         nu kogoyaan ni Yisus Kristus,
         6 kopuido inawo om totongaron muyu mongorayou nu Kinoringan toko, ono yo Amo ni Tuhan
         toko Yisus Kristus.
         7 Ono yo ko’, torimaa muyu yo inong lobuw poimaid nu soko kosusulodan muyu sobana,
         so’ tinorima’ kou yo ni Kristus. Bang waalon muyu soko ono, royowon sono Kinoringan.
         8 Bana ya tongaron ku iitu nu, nosiliw-o si Kristus nu soko uripon nu lobuw Yaudi su’
         kointolang Niyo so nosiro nu tumanon-a nu Kinoringan janji Niyo gulu ri so odu aki
         nosiro ri.
         9 Om ido po tomod Niyo sumiliw nu soko uripon, ono yo tayon Niyo ong kiawi’ lobuw okon
         ko Yaudi luluudan-a nu Kinoringan, om royowon sono Iyo nosiro. Soko iri tinangar ni
         Kristus so Kinoringan-i nu, “Sobana ko mongunsopot om mongorayou Aku so Ikau, om mulagu
         Aku maid nu lobuw okon ko Yaudi,” koo ri.
         10 Om nokosurat-a tinangar nu Kinoringan nu, “Suat so kou lobuw okon ko Yaudi, waid
         kou yo sumudu’an, so’ soko bana lobuw kou nu Yaudi, iri pinili’ Ku nu gulu ri,” koo
         ri.
         11 Om nokosurat-a nu, “Oo su kiawi’ lobuw okon ko Yaudi, royowo muyu yo TUHAN. Kiawi’
         lobuw nga mongorayou so Iyo!” koo ri.
         12 Om nokosurat-a tangar ni Yisaya nu, “Lumoga’ ido koyuwan kiat so solusuk ni Yisai.
         Mogkuasa Iyo nu lobuw okon ko Yaudi, om Iyo yo su pongoorapan nosiro,” koo ri.
         13 Kinoringan-o su impuunon nu kiawi’ koworongan orapon toko. Muda-mudaan ong pagka
         poimaid kou so Iyo, taakan kou Niyo nu kosudu’an om kosonangan nu inawo, om maid nu
         kuasa nu Atod Niyo, sumundur kou sono umarap so Iyo.
         14 Oo su kosusulodan ku, oilaan ku nu sobana ko owarong kogoyaan muyu. Koorati kou sobana
         nu tinongaran nu Kinoringan, om kopontuduk kou sono nu ono so lobuw wokon.
         15 Nga, insan soko ono, pagka Kinoringan-o su minonuu’ so aku nu gogoma’on ku iitu,
         musimpogi aku ya monurat nu itu so kou su’ dai lupaanan muyu onu yo po nituduk ku
         so kou gulu ri.
         16 Indadi inurug aku Niyo nu uripon ni Yisus Kristus monabang nu lobuw okon ko Yaudi.
         Soko ido imam ototog mugogoma’on suat so Kinoringan, soko ono ya pudi aku ototog potuturan
         nu Abar Owarong kiat so Iyo so ongo lobuw okon ko Yaudi. Om nosiro yo po soko ponaak
         niusaa’ ku so Kinoringan poinsanang nu inawo Niyo, om songapan sono Niyo nosiro, so’
         maid-waid Atod nu Kinoringan so nosiro.
         17 Indadi pagka kopuido aku so si Yisus Kristus, kopongondos aku ya nu gogoma’on ku
         suat so Kinoringan-o.
         18 So’ dai su kooku’ mutangar nu onu yo po, sondiang ko onu yo po niarap ni Kristus
         nu nipogama’ so aku no, ono yo montuduk nu ongo lobuw okon ko Yaudi nu gama’ mongowaid
         nu tinongaran nu Kinoringan. Totongaron om gogoma’on ku no yo su pontuduk ku so nosiro
         popongowaid nu tinongaran nu Kinoringan,
         19 maid nu ponondu’an koiran-iran om kuasa nu Atod nu Kinoringan. Om ono yo su kinoponowan
         ku lumongkop kiat so Yirusalim lumoga’ so wonuo nu Ilirikum, potuturan so nosiro nu
         Abar Owarong suat so si Kristus.
         20 Om koinginan ku yo po nga potuturan nu Abar Owarong so ongo tontong dai po insan
         nokorongou suat so si Kristus, so’ dai su moingin potuturan koimbagu so ongo tontong
         notuturanan-o nu lobuw wokon.
         21 Soko nokosurat so Buuk nu Kinoringan nu, “Ongo lobuw dai po insan notuturanan suat
         so Iyo nga kotondu’ sono so Iyo, om ongo lobuw dai po insan korongou suat so Iyo nga
         kotondu’ ya nosiro ong isai Iyo,” koo ri.
         22 Om ono yo koosuang nu gogoma’on ku oono su dai ku kotodirian mongondaa so kou.
         23 Nga kosiono tu, pagka d’ado yo sono tontong ianan ku tuui potuturan nu Abar Owarong,
         om olaid aku yo mokipopongondaa so kou,
         24 tinapus ku yo nu mambai nai so kou ong mian aku yo so Sopanyul, om mokiapit aku sono
         so kou lumombus, ong kaambai aku nai so kou kotinu-tinuan mongidu’ nu impong ku so
         kou.
         25 Nga kosiono tu mungkayas aku yo so Yirusalim paapit nu siin ponabang nu lobuw poimaid
         dii.
         26 Moingin sobana ongo lobuw poimaid so Makadunia om so Akaya monabang nu lobuw poimaid
         omiskin so Yirusalim.
         27 Sobana ko moingin nosiro monabang, om ono yo nai’ su otoop goma’on nu lobuw okon
         ko Yaudi, so’ lobuw Yaudi yo su inungkiaton nu tinongaran nu Kinoringan, iri nituturan
         so lobuw okon ko Yaudi. Ono yo ko’, otoop ong paapit nosiro nu siin so lobuw sobana
         ko omiskin dii so Yirusalim.
         28 Indadi bang oopod ku yo ono, mian aku yo sono so wonuo nu Sopanyul, om mambai aku
         nai so kou.
         29 Oilaan ku nu, bang kologa’ aku yo nai so kou, pokoilo aku sono suat so ponobangan
         ni Kristus so toko kiat so koworongan Niyo d’ado kaalib.
         30 Oo su kosusulodan ku, pagka nitaak-o so toko koworongan kiat so Tuhan toko si Yisus
         Kristus, om pagka notudukan toko yo nu Atod nu Kinoringan nu subai musosamod, mindamo
         aku so kou nu simpor kou yo so aku mogdu’a so Kinoringan suat so aku,
         31 su’ dai aku okomon nu lobuw dai poimaid dii so Yudia orani so Yirusalim, om pogdu’a
         kou ya su’ osudu’an lobuw poimaid dii so Yirusalim nu siin niapit ku no.
         32 Oopod ono, bang lila’an aku nu Kinoringan, mian aku nai’ nai so kou maid nu osudu’
         inawo, om oinsonangan muyu sono aku.
         33 Kinoringan-o su impuunon nu kopusulutan. Muda-mudaan ong maid-waid Iyo so kou kiawi’.
         Amin.

1 Indadi moingin aku potondu’ so kou nu ido sulod toko woinoi, ingoranan so si Pibia.
         Iyo yo po nga moonabang nu lobuw poimaid dii so puimpugan so bandar Kingkiria.
         2 Bang kologa’ yo iyo, torimaa muyu yo so’ inong muyu ya iyo nu koimaidan so Tuhan.
         Ono yo su musuat so lobuw poimaid. Om bang kuwai onu-onu pokitobangan niyo so kou,
         tobangi muyu yo, so’ osuang-o lobuw poimaid tinabang niyo, om aku nga tinabang-a niyo.
         3 Logai muyu yo kodau ku tu so si Priskila om si Akwila, una’ ku mugogoma’on nu nisuu’
         so kai ni Yisus Kristus.
         4 Ogon-ogon nosiro matoi so’ minonabang so aku. Munsopot aku sobana so nosiro, om kiawi’
         puimpugan nu lobuw poimaid okon ko Yaudi nga munsopot-a so nosiro.
         5 Logai muyu yo kodau ku so lobuw poimaid moomuimpug mongusaa’ so waloi nosiro. Logai
         muyu yo kodau ku so si Ipinitus, iri sulod kosomodan ku ri. Iyo yo su lobuw togna
         nopoimaid so si Kristus tuui so wonuo nu Asia.
         6 Logai muyu yo kodau ku po so si Maria. Sobana ko mogkari’-kari’ iyo mugogoma’on suat
         so kou.
         7 Logai muyu yo kodau ku po so si Ondronikus om si Yunius, iri inong ku lobuw Yaudi
         nokowaid so aku nojiil-i. Nosiro yo su obantug so pinongoorapan wokon, om gulu po
         nosiro ko’ aku poimaid so si Kristus.
         8 Logai muyu yo kodau ku po so si Ompiliatus, iri kosomodan ku, so’ kopuido kai so
         Tuhan.
         9 Logai muyu yo kodau ku po so si Urbanus, una’ mai mugogoma’on suat so si Kristus,
         om so si Stakis, iri kosomodan ku ri.
         10 Logai muyu yo kodau ku po so si Opilis. Kiawi’ lobuw nokoilo yo nu nosonsara’ iyo,
         nga sobana ko ototog iyo so si Kristus. Om logai muyu yo kodau ku po so no Aristubulus
         sompungu.
         11 Logai muyu yo kodau ku po so si Irudiun, inong ku lobuw Yaudi, om so no Norkisus
         sompungu, iri nopoimaid so Tuhan.
         12 Logai muyu yo kodau ku po so si Tripina om si Tripusa, iri owasa mugogoma’on suat
         so si Kristus. Om logai muyu yo kodau ku po so si Pirsis, una’-una’ kosomodan ku.
         Iyo nga sobana ko owasa mugogoma’on suat so Tuhan.
         13 Logai muyu yo kodau ku po so si Rupus. Oilaan nu kiawi’ lobuw nu sobana ko owarong
         kogoyaan niyo maid so Tuhan. Om logai muyu yo kodau ku so ino niyo, iri pinokoino
         ku ri.
         14 Om logai muyu yo kodau ku po so si Osinkritus, si Pligun, si Irmis, si Potrubas,
         si Irmas om kiawi’ una’-una’ nosiro inong toko poimaid.
         15 Logai muyu yo kodau ku po so si Pilulugus om si Yulia, om sulod niyo woinoi si Nirius,
         om si Olimpas om kiawi’ lobuw poimaid mido-ido so nosiro.
         16 Om suat so kou kiawi’, pusosamod kou yo koduung muimpug kou. Ongo lobuw poimaid tuui
         tu nga pokodau-a nu monamod so kou.
         17 Oo su kosusulodan ku, mindamo aku so kou nu ingati muyu yo. Adang kou yo maid-waid
         so moomontuduk owudut nu moingin poputotondiang so kou om mongoraag nu koimaidan muyu
         so Tuhan. Nosiro yo po dai mongowaid nu pontudukan obana, iri nituduk so kou ri.
         18 Lobuw momaal soko ono, dai mongowaid nu ponuu’an ni Yisus Kristus, Tuhan toko, ala’
         nai’ mongowaid nu koinginan nosiro. Ono yo koo’ilo nosiro potuturan om koowarong nu
         totongaran nosiro no su pongoburunsut nosiro nu lobuw dai oilo.
         19 Osudu’an aku sobana nu nokolongkop-o abar nu mongowaid kou nu ponuu’an nu Kinoringan,
         nga umarap aku sobana nu moilo kou momaal nu koworongan om sobana ko dai oilo momaal
         nu koraayan.
         20 Bang soko ono waalon muyu, tantu doogon nu Kinoringan Wowaidon nu Moinat. Kinoringan-o
         su impuunon nu kopusulutan. Muda-mudaan ong d’ado ya pupus ni Tuhan Yisus Kristus
         mongoborakat so kou.
         21 Si Timutius, una’ ku potuturan nu tinongaran nu Kinoringan, pokodau so kou. Om soko
         ono ya si Lukius, si Yasun, om si Sosipator, iri inong ku lobuw Yaudi.
         22 (Aku, si Tirtius iri sinuu’ ni Paulus monurat nu itu, nga pokodau so kou, so’ toko
         kiawi’ poimaid so si Kristus).
         23 Si Gayus nga pokodau so kou. Om tuui yo so waloi niyo su pinolakan ku, om ongo lobuw
         poimaid nga moomuimpug-a tuui. Si Irastus, iri pootou’ nu siin suat so moomogkuasa
         so bandar iitu, om sulod toko si Kuartus nga pokodau-a so kou. [
         24 Muda-mudaan ong d’ado ya pupus ni Tuhan Yisus Kristus mongoborakat so kou. Amin.]
         25 Royowo toko yo Kinoringan, so’ Iyo yo popiot nu koimaidan muyu nu Abar Owarong suat
         so si Yisus Kristus nituturan ku ri. Om nituturan ku oono musuat nu onu yo po niintolang
         nu Kinoringan, ono yo padu-padu Niyo, iri dai po niintolang Niyo so lobuw nu gulu
         ri.
         26 Om iri yo po dai po niintolang nu gulu ri, nga niintolang-o sono sobana nu kosiono
         tu, iri sinurat nu ongo poo’abar. Om mongowaid nu ponuu’an nu Kinoringan, iri miau
         musingkolaid, abar oono nilombus potuturan so kiawi’ bansa su’ poimaid nosiro so Iyo
         om mongowaid nu tinongaran Niyo.
         27 Ido yo Kinoringan, om sobana ko oilo. Om pagka minonuu’ Iyo so si Yisus Kristus monabang
         so toko, otoop ong royowon toko Iyo musingkolaid! Amin.1 Kurintus1 Kurintus1 Kurintus1 Kurintus1 Kurintus

1 Surat iitu kiat so aku, si Paulus, iri pinili’ nu Kinoringan sumiliw nu pinongoorapan
         ni Yisus Kristus, musuat nu koinginan Niyo, om kiat so sulod toko si Sustinis.
         2 Surat iitu niloga’ ku nai so kou, puimpugan so bandar Kurintus. Sinongapan kou yo
         nu Kinoringan so’ nokoido kou yo dii si Yisus Kristus. Om soko ono ya kiawi’ lobuw
         so siombo-ombo ya, iri mongusaa’ so si Yisus Kristus, Tuhan nosiro om Tuhan toko no
         ya.
         3 Mindamo aku so Kinoringan, Amo toko om si Tuhan Yisus Kristus su’ d’ado ya pupus
         mongoborakat om posanang nu inawo muyu.
         4 Dadan aku mongunsopot so Kinoringan suat so kou, so’ pagka nokoido kou yo so si Kristus,
         osuang sobana koworongan winaal Niyo so kou.
         5 Pagka nosongapan kou ni Kristus, osuang borakat nitaak so kou nu Kinoringan, ono
         yo koorati kou sobana nu kodau kiat so Kinoringan om moilo kou sono potuduk nu ono.
         6 Om nokosondot-o so inawo muyu no abar nituturan mai so kou suat so si Kristus,
         7 sampai dai kou okobusan nu onu-onu ya nitaak nu Atod nu Kinoringan so lobuw poimaid,
         nu laid muyu mongimat nu kologa’an koimbagu ni Kristus.
         8 Si Kristus-o su potatap nu koimaidan muyu musingkologa’ nu pongoowi’an nu wonuo tu,
         su’ bang lumoga’ Iyo koimbagu mongobisara’ nu wonuo tu, dai kou yo sono otapud.
         9 Kinoringan-o su sobana ko opongoorapan. Iyo yo su minomaau so kou popuido so Anak
         Niyo si Yisus Kristus, Tuhan toko.
         10 -
         12 Oo su kosusulodan ku, pinokoilo aku nu suku-sakat ni Klui nu musosagka’ kou, ono
         yo kuwai so kou mutangar nu, “Aku maid so si Paulus,” kuwai ya mutangar nu, “Aku maid
         so si Apulus,” wokon po mutangar nu, “Aku maid so si Pitrus,” nga wokon po mutangar
         nu, “Aku maid so si Kristus,” koo. Pagka sinuu’ aku nu Tuhan toko si Yisus Kristus,
         mindamo aku so kou nu putotaayun kou yo. Adang kou yo mupipinig. Puimpug kou yo om
         muido yo nu pomikiran om koinowaan.
         13 Dai ya nobaagi’-baagi’ si Kristus. Okon-a ko aku, si Paulus su nokosalib polabus
         so kou kiat so koraayan muyu. Om okon-a ko diniu’ kou om ourug sono nu mompomaid ku.
         14 Munsopot aku so’ dai aku ya nokopongodiu’ ido pona so kou, sondiang ko si Krispus
         om si Gayus.
         15 Indadi, adang kou yo mutangar nu minongodiu’ aku so kou su’ siliwon ku kolaai nu
         mompomaid ku.
         16 (Ono po pala, si Stipanus om anak sawo niyo, aku su minongodiu’. Nga sondiang ko
         nosiro, oondoman ku d’ado yo wokon diniu’ ku.)
         17 Okon-a ko mongodiu’ su ponuu’an ni Kristus so aku, sondiang ko potuturan nu Abar
         Owarong kiat so Kinoringan. Om iya nu potuturan aku nu ono, okon-a ko maid nu koo’ilo
         nu lobuw poomutangar ku, su’ oorotian nu lobuw, om dai okomaai-maayan sono kinopotoyan
         ni Kristus so salib.
         18 Iri yo po pontudukan suat so kinopotoyan ni Kristus so salib-i nga pokolowongon nu
         lobuw sundur so kopotoyan. Nga toko yo po, iri kaalap nu kowiawan musingkolaid kiat
         so Kinoringan, oilaan toko nu pontudukan oono yo su pointolang nu kuasa nu Kinoringan.
         19 Nokosurat-o tinangar nu Kinoringan so Buuk Niyo nu, “Raagon Ku koo’ilo nu lobuw kikoilaan,
         om idu’on Ku pongoorotian nosiro,” koo ri.
         20 Indadi, onu kosudaan nu lobuw kikoilaan? Onu po sono kosudaan nu moomontuduk nu Ukum?
         Om onu po sono kosudaan nu lobuw kipongoorotian so wonuo tu? So’ niintolang-o nu Kinoringan
         nu, kiawi’ koilaan so wonuo tu musiliw nu kolowongan.
         21 Kinomuro koilo nu lobuw, dai ya iyo kotondu’ nu Kinoringan ong ontob-a nu koilaan
         niyo kondiri, ala’ nai’ pagka oilo Kinoringan, osanang inawo Niyo monapul nu lobuw
         poimaid so Iyo maid so Abar Owarong nituturan mai, iri tokodon nu lobuw nu tuturan
         olowong.
         22 Lobuw Yaudi sumosog mokisisiou nu koiran-iran ponondu’an nosiro, om lobuw Yunani
         mongoogot nu koilaan so wonuo tu.
         23 Nga toko yo po potuturan nu, minatoi si Kristus so salib. Pontudukan oono koinsosona
         nu lobuw Yaudi, om pokolowongon nu lobuw okon ko Yaudi.
         24 Nga suat so lobuw pinaau-o nu Kinoringan, lobuw ka nu Yaudi ko’ okon ko Yaudi, koorati
         nu pontudukan-o po suat so kinosoliban ni Kristus su pointolang nu kuasa om koo’ilo
         nu Kinoringan.
         25 So’ pudi pona momikir lobuw nu olowong gama’ nu Kinoringan, nga kaalib po koo’ilo
         Niyo nu koo’ilo nu lobuw. Om iri yo po tokodon nu lobuw nu kokugui nu Kinoringan,
         nga obasag po Iyo ko’ lobuw.
         26 Oo su kosusulodan ku, ondomo muyu yo kogoyaan muyu iya nu pinomili’an nu Kinoringan
         so kou ri. Owako so kou oilo, kikuasa, intawa kipangkat so ponokodan nu lobuw,
         27 so’ tinomod-a nu Kinoringan momili’ nu lobuw olowong so ponokodan nu lobuw, su’ mongoiyu’
         nu lobuw oilo. Om pinili’ ya Niyo onu yo po okugui so ponokodan nu lobuw, su’ mongoiyu’
         nu lobuw obasag.
         28 Tinomod-a nu Kinoringan momili’ isai yo po obaba’, bisigon, om d’ado kosudaan so
         ponokodan nu lobuw so wonuo tu, su’ idu’on Niyo onu yo po oogot so ponokodan nu lobuw.
         29 Indadi, d’ado ido kopusingkaayo-ayo so tiningkuangon nu Kinoringan.
         30 Kinoringan-o su nopopuido so kou so si Kristus, om si Kristus-o su inungkiaton nu
         koo’ilo toko. Si Kristus-a su nopopuwarong so toko koimbagu so Kinoringan, minongurug
         so toko nu dadan maid nu koinginan nu Kinoringan, om polabus so toko kiat so koraayan.
         31 Indadi, notuman-o sono nokosurat so Buuk nu Kinoringan nu, “Isai musingondos, subai
         mongondos nu onu yo po gogoma’on nu Tuhan,” koo ri.

1 Oo su kosusulodan ku, iri kinologa’an ku togna nai so kou monuturan nu padu-padu
         nu Kinoringan nu dai po noilaan nu lobuw silaid, okon-a ko maid nu totongaron orogon
         oorotian intawa maid nu koo’ilo nu lobuw.
         2 Laid ku po mido-ido so kou, nouyakin ku yo nu dai aku ya potuturan nu onu-onu sondiang
         ko suat so si Yisus Kristus, om makin po suat so kinopotoyan Niyo so salib.
         3 Laid ku po mido-ido so kou ri, okugui om mikip-kikip aku lumaa’.
         4 Abar nituturan ku so kou ri dai ku ya nituturan maid nu koo’ilo nu lobuw mutotongaron
         nu kolimuuk, nga nituturan ku iri pointolang nu kikuasa Atod nu Kinoringan.
         5 Winaal ku soko ono, tayon ku ong poimaid kou nu kuasa nu Kinoringan, om okon ko koo’ilo
         nu lobuw.
         6 Nga soko ono pona, montuduk aku ya suat nu koo’ilo so lobuw osukod-o koimaidan, nga
         koo’ilo oono okon-a ko koo’ilo nu lobuw-a intawa koo’ilo nu momogkuasa so wonuo tu,
         iri lumiong-a.
         7 Ono yo po koo’ilo nituduk ku no nga koo’ilo nu Kinoringan, iri dai po niintolang
         so lobuw silaid, nga notantu yo ono nu Kinoringan nu dai po nowangun wonuo tu ri nu
         waalon Niyo suat so koworongan toko.
         8 D’ado po ido wowaidon nu ono sono tu nokoilo nu koo’ilo Niyo oono, so’ bang noilaan-o
         ono nosiro, tantu dai ya nisalib nosiro Tuhan obantug oono.
         9 Nga nokosurat-o ono so Buuk nu Kinoringan nu, “Iri yo po dai insan osiou, om orongou
         nu lobuw, om dai insan opikiran nu lobuw nu ourug, ono yo su sinodia’ nu Kinoringan
         itaak so lobuw osamod so Iyo no,” koo ri.
         10 Nga nokointolang-o ono nu Kinoringan so toko, nu Atod Niyo su pointolang. Atod oono
         kosorisid koilo nu onu yo po, pudi pona noongotantu yo nu Kinoringan nu sobana ko
         osusut,
         11 so’ koilo yo po nu pikiran so inawo nu ido soido nga atod-a niyo kondiri. Om soko
         ono ya pudi Kinoringan, ono ya Atod Niyo no su koilo nu pikiran so inawo Niyo.
         12 Pikiran toko lobuw poimaid okon ko soko pikiran nu lobuw dai poimaid, so’ toko yo
         po kinuasa nu Atod nu Kinoringan, tayon ong oilaan toko onu yo po nitaak nu Kinoringan
         so toko.
         13 Ono yo ko’, koduung potuduk kai yo suat so Kinoringan so lobuw kinuasa nu Atod nu
         Kinoringan, dai kai potuduk nu ono maid nu koo’ilo ya nu lobuw, sondiang ko maid nu
         pontudukan nu Atod nu Kinoringan.
         14 Nga iri lobuw dai kinuasa nu Atod nu Kinoringan-i, dai koorati nu onu yo po niintolang
         nu Atod oono, so’ ono yo po soko kolowong so nosiro. Dai koorati nosiro nu ono, so’
         d’ado ido ya koorati ong dai ya tobangon nu Atod nu Kinoringan.
         15 Lobuw kinuasa nu Atod nu Kinoringan koorati nu onu yo po, nga ado ido koponginsala’
         so iyo.
         16 Soko nokosurat-o so Buuk nu Kinoringan nu, “D’ado ido koilo nu pikiran nu TUHAN.
         D’ado ido kopontuduk so Iyo,” koo ri. Nga suat so toko, iri kinuasa nu Atod nu Kinoringan,
         muinong pikiran toko nu pikiran ni Kristus.

1 Oo su kosusulodan ku, iri inianan ku togna nai so kou ri, dai su kopokimutangar-tangar
         so kou nu soko poomutangar ku so lobuw kinuasa nu Atod nu Kinoringan. Ono yo su poomutangar
         ku so kou soko poomutangar ku so lobuw kakal-a miau maid nu koinginan nu lobuw dai
         poimaid, om so lobuw dai po opiot koimaidan so si Kristus.
         2 Iya iiri, onu ko po kopontuduk aku so kou nu oruoi oorotian, soko lolaing su atas
         po okanon. Dai su montuduk nu orogon oorotian so’ dai kou po koorati. Nga ono su kosola’an,
         dai kou ya koorati sampai kosiono tu,
         3 so’ kakal kou ya kinuasa nu koinginan kondiri. Mokimalun om mokimualod kou. Indadi,
         koorotian kakal kou ya kinuasa nu koinginan kondiri soko lobuw dai po poimaid.
         4 Bang mutangar kou nu, “Maid aku so si Paulus,” om wokon mutangar nu, “Maid aku so
         si Apulus,” koo kou, orati kakal kou ya kinuasa nu koinginan muyu soko lobuw dai po
         poimaid.
         5 Ondomo muyu yo ong isai si Apulus, om isai aku. Muinong kai ya mugogoma’on suat so
         Kinoringan nopotolunda’ so kou poimaid so si Kristus. Kai yo po mugogoma’on-a nu nipogama’
         nu Tuhan so kai.
         6 Aku yo su soko populo, om si Apulus soko monuntug nu sungoi, nga Kinoringan-o su
         potuu’ nu ono.
         7 Nadi Kinoringan-o su oogot, so’ Iyo yo su potuu’. Ono populo om monuntug nu sungoi-o
         dai ya oogot.
         8 Kiduo nu ono muinong-a, nu kaalap-a nu ponuli’ kiat so Kinoringan musuat nu nisuu’
         Niyo pogama’.
         9 Kai yo su mutabang mugogoma’on so Kinoringan, om kou soko umo pugogoma’an Niyo. Om
         kou nga soko waloi ya nu Kinoringan.
         10 Maid nu koo’ilo nitaak nu Kinoringan so aku, aku yo su togna minontuduk so kou nu
         abar nu Kinoringan, soko moomuwaloi powansuk nu pasok, impuunon nu waloi. Om lobuw
         wokon sumundur montuduk so kou, soko lobuw moningompus momaal nu waloi oono. Isai-isai
         ya subai mongiro-kiro ong onu koo iyo montuduk, soko mongiro-kiro ong onu koo momaal
         nu waloi oono.
         11 So’ notantu yo nu Kinoringan nu si Yisus Kristus-o su otoop soko pasok ponimpuunan
         nu waloi Niyo, om d’ado sondiang otoop kopongoganti’ so Iyo.
         12 Kuwai ya lobuw moningompus momaal nu waloi oono momakai nu omas, pirok om watu boorogo,
         om kuwai ya momakai nu oruoi oompu’ soko kayu, kutad, intawa raami.
         13 Kiawi’ gogoma’on ido soido nu lobuw, osiou-a ong kologa’ yo koimbagu si Kristus,
         so’ bang oompu’ yo, osiou sono ombo su otaan. Soko ono ya ong kologa’an ni Kristus,
         osiou sono ombo gogoma’on owarong om oraai.
         14 Bang dai ya oompu’ waloi winaal niyo so pinoposokan oono, taakan moomuwaloi oono
         nu ponuli’.
         15 Nga bang oompu’ waloi winaal niyo so pinoposokan oono, dai ya iyo insaadan nga ado
         ponuli’ so iyo. Soko lobuw kolaiw so waloi noompu’ nu d’ado owit-owit.
         16 Tantu oilaan muyu ya nu kou yo po soko waloi nu Kinoringan, om Atod Niyo no su mogkuasa
         nu kowiawan muyu.
         17 Indadi isai yo po montuduk nu dai obana om kopongusiba’ nu koimaidan nu lobuw, insaadan
         nu Kinoringan, so’ waloi nu Kinoringan nga suat-a so Kinoringan, om kou yo su soko
         waloi oono.
         18 Adang-o musingakal suat so isai yo su oilo so kou. Isai so kou musingkoilo-ilo so
         ponokodan nu lobuw dai poimaid, owarong po ong momikir iyo nu ado oilo-ilaan niyo
         su’ urugon iyo nu Kinoringan nu kikoilaan.
         19 So’ onu yo po oilo so ponokodan nu lobuw dai poimaid, olowong-a so ponokodan nu Kinoringan.
         Soko iri nokosurat-o so Buuk nu Kinoringan nu, “Lobuw monokod nu oilo nosiro, burunsuton
         nu Kinoringan nu koilaan nosiro oono,” koo ri.
         20 Nokosurat-a nu soko itu nu, “Oilaan nu TUHAN nu d’ado ya orati nu pomikiran nu lobuw
         oilo,” koo ri.
         21 Pagka soko ono, adang-o mongondos nu gogoma’on nu lobuw, so’ onu yo po nokotaak-o
         nu Kinoringan ourug nu songapan muyu.
         22 Kiawi’ osongapan muyu, ono yo aku, si Apulus, si Pitrus, wonuo tu, kowiawan om kopotoyan,
         iya nu ono sono tu, om so sunduron tu.
         23 Om kou yo po songapan ni Kristus, om si Kristus songapan nu Kinoringan.

1 Tokodo muyu yo nu kai yo po moomugogoma’on suat so si Kristus, pinongoorapan potuturan
         nu padu-padu nu Kinoringan, iri dai po niintolang Niyo so lobuw silaid-i.
         2 Ono yo su oogot sobana togion kiat so moomugogoma’on oono, ono yo ototog iyo so lobuw
         popugogoma’on so iyo no.
         3 Ong aku, dai ya monguro ong onu ponokodan muyu intawa isai-isai ya so aku. Om aku
         kondiri dai ya musintokod nu kisala’ ko’ d’ado.
         4 D’ado ya oirosaan ku nu kisala’ aku so onu yo po, nga insan soko ono, okon-a ko koorotian
         nu d’ado muad sala’ ku, so’ Tuhan-o su monantu nu kisala’ aku ko’ d’ado.
         5 Ono yo ko’, kodi muyu po tontuo nu kisala’ ko’ d’ado sala’ nu isai yo po, so’ dai
         po nologa’ iya nu notapus-o laid nu Kinoringan, ono yo kologa’an koimbagu nu Tuhan
         Yisus. Iyo yo su pointolang nu kiawi’ gogoma’on osusut so kotuongan. Iyo yo su pointolang
         nu kiawi’ koinginan nikorod so inawo nu lobuw. Iya oono suli’an nu Kinoringan ido
         soido lobuw musuat nu gogoma’on nosiro.
         6 Oo su kosusulodan ku, tinangar ku oono pinosuat ku yo so kai si Apulus kondiri suat
         so koworongan muyu, tayon ku ong minsuw kou so kai om musuat sono kogoyaan muyu nu
         tinongaran so Buuk nu Kinoringan. Ono yo, ikod kou yo pokaayo nu ido koyuwan om pokobaba’
         nu wokon.
         7 D’ado ido kaalib so wokon. Onu yo po nai so kou no kiat-a so Kinoringan. Nadi, ikod
         kou yo pusingkaayo-ayo, so’ onu yo po nai so kou no nitaak-a toomod nu Kinoringan,
         okon-a ko pinogkori’-kori’an muyu.
         8 Monokod kou nu sobana ko oborokatan kou yo so onu-onu ya, om d’ado yo sono diumon
         muyu. Monokod kou nu okaya kou yo. Monokod kou nu nosiliw kou yo nu raja, nga kai
         dai po. Komuro kowarong ong bana-bana nu nosiliw kou yo nu raja, su’ kosimpor kai
         so kou mogkuasa.
         9 Nga, so pomikiran ku, kai yo po pinongoorapan ni Yisus nga pinobaba’ sobana nu Kinoringan,
         muinong nu lobuw noukuman nu potoyon so tiningkuangon nu lobuw suang, om puoyakan
         nu kiawi’ lobuw om ongo susuu’on nu Kinoringan.
         10 Pokolowongon kai so’ poimaid kai so si Kristus, om monokod kou nu oilo kou so’ poimaid
         so si Kristus. Monokod kou nu okugui kai, nga obasag ong kou. Sindoraayon kai, nga
         monokod kou nu orumaton kou nu lobuw.
         11 Sampai nu ono sono tu, dadan koirasa kai nu witil om lugang. Pokakas mai nga onu
         ko po sulung-sulungan mai tu. Insaadan kai nu lobuw, d’ado kototogan mai momolak-polak,
         12 om mogkari’-kari’ kai ya modium nu ingkowiwiau. Bang owagan kai, suli’an mai nu borakat,
         om bang sindoraayon kai, tumaan kai ya.
         13 Bang pokoraayon kai, suli’an mai nu totongaron owarong. Poinongon kai nu poraput
         so wonuo tu, om ono sono tu nga soko sinaim kai so ponokodan nu lobuw.
         14 Okon ko mongoiyu’ so kou su koponuratan ku nu itu, nga mongobiat aku yo so kou nu
         soko inonakan kosomodan ku.
         15 Insan opulu ya noribu moomontuduk so kou so puimpugan nu lobuw poimaid so si Kristus,
         nga ido-ido aku ya soko amo muyu. Aku yo su pinokaamo muyu, lobuw nokoido yo so si
         Kristus, so’ aku yo su togna nopotuturan nai so kou nu Abar Owarong suat so si Kristus.
         16 Ono yo ko’ otigi’ aku mindamo so kou nu minsuw kou so aku.
         17 Om ono yo su koponuu’an ku so si Timutius mian nai so kou, potuturan nu kogoyaan
         ku nu nopoimaid aku yo so si Kristus, iri nokotuduk ku yo so siombo-ombo ya nu puimpugan-i.
         Si Timutius-o po iitu nga pinokaanak ku yo so’ mompomaid iyo ni Kristus. Kosomodan
         ku iyo om opongoorapan.
         18 Nga tinu-tinu so kou musingkaayo-ayo, so’ intaman nosiro ong dai aku yo mululi’ nai
         so kou.
         19 Bang lila’ nu Tuhan, lumoga’ aku po nai so kou nu kumodurukan tu. Iya oono yo su
         pongilaan ku ong onu yo owaal nu lobuw musingkaayo-ayo oono, okon ko mongorongou-a
         nu totongaron nosiro no.
         20 So’ bang kuosaan nu Kinoringan kowiawan nu ido koyuwan, kointolang-a pogkuosaan oono
         so gogoma’on niyo, om okon ko ontob-a nu totongaron.
         21 Putadi’-tadi’ kou ya ong ombo koinginan muyu nu lumoga’ aku nai so kou montuduk maid
         nu lulubak intawa maid nu osolimod om oluluudan.

1 Nokorongou aku nu kuwai so kou sinumumbang nu ino tiri niyo. Insan lobuw-a dai po
         kotondu’ nu Kinoringan dai ya momaal nu ono!
         2 Soko ono pona kakal-a musingkaayo-ayo kou. Kotoopan-o po sumusaan kou nu ono, om
         polobuson muyu kiat so puimpugan lobuw nokowaal nu ono.
         3 -
         4 Om insan orawu’ aku ya, nai ya so kou inawo ku no, om soko nai aku ya so kou. Indadi,
         maid nu kuasa ni Tuhan Yisus Kristus, noukuman ku yo lobuw nokowaal nu oraai oono.
         Om bang muimpug kou, tokodo muyu ya nu mido-ido aku ya so kou, om maid nu kuasa nu
         Tuhan toko si Yisus,
         5 subai nikomouli’ muyu lobuw oono so Wowaidon nu Moinat su’ osonsara’ iyo so wonuo
         tu, om pororogoon sono iyo nu Kinoringan, om owiau-a atod niyo nu kologa’an nu Tuhan
         koimbagu mongukum.
         6 Dai musuat ong musingkaayo-ayo kou. Tantu oorotian muyu yo salig-salig iitu nu, “Sabat
         pona pongombang, kokombang-a nu tapung,” koo ri.
         7 Odai muyu yo pongombang olaid-o, ono yo koraayan kiat so puimpugan muyu, soko lobuw
         Yaudi paada’ nu pongombang olaid-o nu dai po ologa’ Runat Paska. Bang waalon muyu
         soko ono, d’ado yo sono koraayan nai so kou. Oborisi om owagu kou soko tapung owagu,
         om soko ono kou yo nai’ so’ nopoimaid kou yo so si Kristus. Nikoilo ku ono so kou,
         so’ soko lobuw Yaudi murami-rami nu Paska mongogaras nu uyog nu dumba, pongoondoman
         nu kinolobusan nosiro kiat so wonuo nu Masir nu gulu ri, soko ono yo si Kristus minatoi
         soko uyog nu dumba monapul so toko kiat so koraayan.
         8 Pagka soko ono, murami-rami toko yo nu Paska oono momakai nu baang-baang d’ado pongombang.
         Baang-baang oono ponondu’an nu d’ado koraayan om onu yo po gogoma’on osuat so koinginan
         nu Kinoringan. Adang-o murami-rami nu Paska ong momakai nu baang-baang nogowulan nu
         pongombang olaid-o, ono yo koraayan om kososaim.
         9 So surat ku nu gulu ri, nopokoilo aku so kou nu adang mokimuuna’-una’ nu lobuw ogilat.
         10 Kuanon ku yo po so surat ku gulu ri nga okon-a ko lobuw nu dai muad poimaid so Tuhan,
         iri sundal, orusuk, moongaakal intawa moongusaa’ nu tinindobuw. So’ bang nosiro su
         kuanon ku, subai lumabus kou muad kiat so wonuo tu.
         11 Kuanon ku yo po, adang kou mokimuuna’-una’ nu lobuw musingkopoimaid-poimaid nga osaim-a
         gogoma’on, intawa orusuk, intawa moongusaa’ nu tinindobuw, intawa pokoraai nu lobuw
         wokon, moomusingawuk, intawa moonakou. Insan mido mongokan so lobuw oono, adang!
         12 -
         13 Okon-a ko mongobisara’ nu lobuw okon ko so puimpugan nu lobuw poimaid su gogoma’on
         ku. Kinoringan-a su mongobisara’ so nosiro. Nga suat so lobuw so puimpugan muyu, kou
         yo su otoop mongobisara’ so nosiro. Soko nokosurat-o so Buuk nu Kinoringan nu, “Susubon-o
         lobuw oraai oono kiat so puimpugan muyu,” koo ri.

1 Dai otoop ong mualod kou muinong poimaid om mokibisara’ sono so moongobisara’ dai
         poimaid so Tuhan. Patut mokibisara’ kou so lobuw nosongapan-o nu Kinoringan.
         2 Dai muyu gaam oilaan nu kou yo lobuw nosongapan nu Kinoringan su mongobisara’ nu
         lobuw so wonuo tu. Nadi, bang kou yo su mongobisara’ so nosiro, tantu ogoosan muyu
         ya mongobisara’ ono oruoi-a bisora’on-o.
         3 Nolupaan muyu yo gaam nu toko yo su mongobisara’ nu kiawi’ susuu’on nu Kinoringan
         ong wagu. Indadi, bang soko ono, ogoosan toko ya onu yo po nololagan toko runat-runat.
         4 Bang kuwai ourug nu soko ono nai so kou, owarong po ong mokibisara’ kou so lobuw
         d’ado muad pangkat so puimpugan muyu ko’ mokibisara’ so lobuw dai poimaid so Tuhan.
         5 Sobana ko koiyu’-iyu’ kou! Dai su oimaidon nu d’ado muad so kou oilo popuusai nu
         pusongkiwalan nu inong poimaid.
         6 Nga, kuwai po lobuw mongodaawa nu inong niyo poimaid, om mokibisara’ so lobuw dai
         poimaid nu Tuhan.
         7 Adang po ka ong mongowit nu inong muyu poimaid mokibisara’ so lobuw dai poimaid,
         insan pusosongkiwalan nai so kou no, ono yo su ponondu’an nu kogoyaan muyu bana ko
         dai musuat so lobuw poimaid so si Yisus. Owarong po pokosola’on kou nu dai musuat
         intawa porugion kou.
         8 Nga kou nai’ su pokosala’ nu dai musuat om mongorugi nu lobuw wokon, om soko ono
         yo goma’on muyu so kosusulodan inong koimaidan!
         9 Oilaan muyu yo nu, lobuw dadan momaal nu koraayan, dai kowaid so Kinoringan mogkuasa
         ong wagu, ono yo lobuw gumilat, moongusaa’ nu tinindobuw, lulumapa’, sondad kusoi
         om sondad woinoi mutolunda’,
         10 moonakou, orusuk, moomusingawuk, pokoraai nu lobuw om mongoligot. Kiawi’ lobuw soko
         ono dai kowaid so Kinoringan mogkuasa ong wagu.
         11 Soko ono yo kogoyaan nu tinu-tinu koyuwan so kou nu gulu ri, nga inidu’ yo nu Kinoringan
         kiawi’ koinginan oraai oono nai so kou. Nosongapan kou yo nu Kinoringan nu mugogoma’on
         so Iyo. Nokopuwarong kou yo so Iyo, so’ poimaid kou so si Tuhan Yisus Kristus om kinuasa
         nu Atod nu Kinoringan toko.
         12 Kuwai gaam mutangar nu, “Kowasa aku ya mugogoma’on nu onu-onu ya koinginan ku,” koo.
         Bana ya nai’ ono, nga suat so aku, okon-a ko kiawi’ nu ono kikosudaan. Osala’ aku
         ong momaal aku nu onu-onu ya, om mokikuasa nu ono.
         13 Kuwai ya mutangar nu, “Kookanan-o yo po suat-a nu tian, om tian-o nga suat-a so kookanan,”
         koo. Bana ya nai’ ono, nga kiduo-duo nu ono liongon-a nu Kinoringan. Koyuwan nu lobuw
         tu dai kowasa pokayon nu nipogsundal, sondiang ko pokayon mugogoma’on so Tuhan, om
         koyuwan toko tu pokayon nu Tuhan.
         14 Linuli’an-o nu Kinoringan si Tuhan Yisus kiat so pinotoyan. Nadi toko nga powiawon-a
         nu Kinoringan nu kuasa Niyo.
         15 Oilaan muyu yo nu, koyuwan muyu no soko ido boogian nu koyuwan ni Kristus, so’ nokopuido
         kou yo so Iyo. Nadi, dai yo su otoop mongalap nu ido boogian nu koyuwan ni Kristus
         om siliwon ku po nu soko ido boogian nu koyuwan nu lobuw susumundal!
         16 Intawa kalu dai muyu po noilaan nu, lobuw mondot so lobuw sundal kopuido yo sono
         nu sundal oono. Soko nokosurat-o so Buuk nu Kinoringan nu, “Nosiro kiduo nga ourug
         nu soko ido yo koyuwan,” koo ri.
         17 Nga isai yo po kopuido yo so Tuhan, Atod nu Tuhan om atod nu lobuw oono osiliw nu
         soko ido yo.
         18 Ikod kou yo kisundal, so’ kiawi’ koraayan wokon waalon nu lobuw, dai ya koinsaim
         bana nu koyuwan, nga bang sumundal, ono yo su koinsaim bana nu koyuwan niyo.
         19 Orotio muyu yo nu koyuwan muyu no yo po intoronan nu Atod nu Kinoringan. Atod oono
         rumusod so koyuwan muyu, om Kinoringan-a su potaak nu Atod oono so kou. Koyuwan muyu
         no okon ko songapan muyu, nga songapan nu Kinoringan.
         20 Winoli kou yo nu Kinoringan om nopuur-o Niyo. Ono yo ko’ pokayo muyu yo koyuwan muyu
         no kowarong-warong suat-a so kobontugan nu Kinoringan.

1 Kosiono, sumambut aku nu duduat muyu so surat muyu iiri. Bang ido kusoi dai moingin
         montun, owarong-a maam.
         2 Nga owarong po ong kiawi’ kusoi om woinoi kisawo, su’ dai ointotayag sumundal.
         3 Waalon-o nu kusoi onu yo po otoop waalon niyo so sawo, om woinoi nga waalon-o onu
         yo po otoop waalon niyo so sawo.
         4 Dai kopogkuasa woinoi nu koyuwan niyo. Kopogkuasa yo po nu koyuwan niyo no nga sawo
         niyo no. Soko ono ya pudi kusoi dai kopogkuasa nu koyuwan niyo. Kopogkuasa yo po nu
         koyuwan niyo no nga sawo niyo no.
         5 Adang-o kumodos nu koinginan nu ido soido. Obuli ya nu soko ono sontagal ong kiduo-duo
         nga koputaayun-a, su’ kopogdu’a nosiro nu osanang. Nga kotalib po ono, subai mutogimumung-o
         soko mupatut waalon nu sompusosondamin. Bang okon ko soko ono, oruoi kou ointotayag
         nu Wowaidon nu Moinat, so’ dai kou kokodos nu koinginan.
         6 Soko ono pona tongaron ku nga okon-a ko ponuu’an ku, sondiang ko ontob-a nu pongobiatan.
         7 Sobana yo moingin aku po ong kiawi’ lobuw minsuw soko aku su d’ado sawo. Nga kiawi’
         lobuw nokotorima’ yo nu kogoosan notantu yo nu Kinoringan. Kuwai lobuw kokodos dai
         montun om kuwai ya nu dai kokodos.
         8 Suat so lobuw dai po nokoontun intawa balu yo, itu su pontudukan ku, ono yo, owarong-o
         nu dai montun soko aku.
         9 Nga bang dai kou kokodos, subai montun-a, so’ owarong po montun kou ko’ okuasa kou
         nu koinginan muyu dai okodosan.
         10 Suat so lobuw nokoontun-o, itu yo su pontudukan ku, (Sobana yo okon-a ko kiat s’aku
         pontudukan iitu no, nga kiat so Kinoringan), ono yo woinoi nu nokoontun-o, adang-o
         paada’ po nu sawo niyo.
         11 Nga bang niada’ ya niyo, adang-o mokiontun po nu kusoi wokon, sondiang ko mululi’
         so sawo niyo gulu ri. Om kusoi nga dai ya kowasa paada’ nu sawo niyo.
         12 Nga suat so lobuw wokon, itu yo su pongobiatan ku kondiri nu okon ko tangar nu Tuhan,
         ono yo bang kuwai kusoi poimaid kisawo nu okon ko poimaid, om moingin-a woinoi oono
         mido so iyo, kusoi oono dai kowasa paada’ so iyo.
         13 Om bang kuwai woinoi poimaid kisawo nu dai po poimaid so si Kristus, om moingin-a
         kusoi oono mido so iyo, dai kowasa woinoi oono paada’ so iyo.
         14 Mutangar aku soko ono, so’ iri kusoi d’ado po koimaidan-i, songopanon nu Kinoringan
         noungkiat so kinopuontunan niyo nu woinoi songapan-o nu Kinoringan. Soko ono ya pudi
         woinoi dai po poimaid-o nga songopanon-a nu Kinoringan noungkiat so pinongontunan
         nu kusoi songapan-o nu Kinoringan. Bang okon ko soko ono, inonakan nosiro no tantu
         soko inonakan nu lobuw dai poimaid so Tuhan, ampa inonakan oono songapan-o nu Kinoringan.
         15 Nga bang kusoi intawa woinoi dai poimaid oono paada’ nu sawo niyo lobuw poimaid,
         adang-o iyo taanon. Kiat-o so kusoi kikoimaidan oono kumoo yo so woinoi kikoimaidan
         oono kikopogboya’an momili’, so’ pinaau toko nu Kinoringan ourug nu lobuw songapan
         Niyo, tayon ong kopususulut kou, ono yo posimaidan-a nosiro momaal nu ono.
         16 Ikau su woinoi kisawo om kikoimaidan so Tuhan, ombo kinoilaan mu nu kopongowit ko
         nu sawo mu no mian so kowiawan musingkolaid. Om kou su kusoi kikoimaidan so Tuhan,
         ombo kinoilaan mu nu kopongowit ko nu sawo mu no mian so kowiawan musingkolaid.
         17 Patut ong ido soido nu lobuw mongowaid nu kogoyaan niyo nu soko notantu yo nu Kinoringan
         so iyo, iya pinomili’an nu Kinoringan nu poimaidon so Iyo, musuat nu kogoosan nitaak
         nu Kinoringan. Nituduk ku yo itu no so siombo-ombo ya nu puimpugan,
         18 ono yo bang kuwai ido koyuwan nosunatan-o laid nu iya niyo poimaid so Tuhan, adang-o
         liongon tanda’ nu sunat oono. Soko ono ya, bang lobuw dai po nosunatan nu iya poimaid
         iyo so Tuhan, adang-o iyo mokisunat po.
         19 Mongowaid nu oturan musunat intawa dai, kiduo-duo nu ono dai ya oogot. Ono yo su
         oogot mongowaid nu ponuu’an nu Kinoringan.
         20 Patut ong ido soido nu lobuw miau maid nu kogoyaan nu soko iya pinomili’an nu Kinoringan
         so iyo,
         21 ono yo bang ido uripon nopoimaid so si Kristus, adang-o mokiingkoyod nu uripon. Nga
         bang lila’an iyo mingkoyod nu uripon, owarong-a mingkoyod iyo.
         22 So’ uripon nu nopoimaid-o so Tuhan Yisus Kristus, songapan-o nu Kinoringan, nu nokolabus-o
         kiat so ponguriponan nu koraayan. Om lobuw okon ko uripon, nu nopoimaid-o so Tuhan,
         soko uripon sono iyo ni Yisus Kristus.
         23 Sinuu’ yo nu Kinoringan si Kristus monapul so kou kiat so koraayan sampai nosongapan
         kou Niyo, om soko uripon kou sono ni Kristus. Indadi ikod kou yo pokiuripon nu lobuw.
         24 Nadi, soko tinangar ku sisuna ri, patut ong ido soido nu lobuw miau musuat nu kogoyaan
         nu iya pinomili’an so iyo nu Kinoringan poimaid so si Kristus.
         25 Kosiono sumambut aku nu duduat muyu suat so lobuw d’ado po sawo. Nisambut ku iitu
         okon-a ko tangar nu Tuhan nga tongaron ku ya ono nu pongobiat ku. Pagka sinomodan
         aku nu Kinoringan, opongoorapan-a tangar ku oono.
         26 Bang siowan kiawi’ koogutan nu ono sono tu, so pikiran ku owarong po ong tumotog-a
         lobuw miau soko kowiawan niyo nu ono sono tu nu d’ado sawo.
         27 Kusoi kisawo yo, adang-o paada’ nu sawo niyo, om kusoi d’ado po sawo ri, adang-o
         modium nu sawo.
         28 Bang montun kou, dai ya mourug nu koraayan. Soko ono ya, bang montun roraa intawa
         omulok, dai ya mourug nu koraayan. Nga lobuw minuontun oono osuang oirosaan nu koogutan,
         om oingin aku nu kolaiw kou kiat so koogutan oono.
         29 Oo su kosusulodan ku, kuanon ku soko itu, dai yo olaid kologa’an koimbagu nu Tuhan.
         Ono yo ko’, kiat kosiono, poguluan po gogoma’on nu Tuhan, om iri nai’ gogoma’on muyu
         kondiri. Indadi, soko ono po, iri kusoi kisawo, popuinongon-a nu kusoi d’ado po sawo.
         30 Lobuw tumangi’, ondomon-o nu sontagal-a koogutan nu ono sono tu. Lobuw osudu’an,
         ondomon-o nu sontagal-a kosudu’an oono. Lobuw nokopomoli nu gonggamon, ondomon-o nu
         sontagal-a iyo sumongapan nu nowoli niyo no,
         31 om lobuw maid-waid nu onu-onu gogoma’on so wonuo tu, ondomon-o nu sontagal-a iyo
         maid-waid nu ono, so’ dai yo olaid wonuo tu lumiong nu soko kogoyaan nu ono sono tu.
         32 Moingin aku nu kolabus kou kiat so koogutan. Kusoi d’ado po sawo no, otoroido niyo
         mugogoma’on so Tuhan, so’ moingin iyo monginsanang nu Tuhan.
         33 Nga iri kusoi kisawo ri yo, osuang bana pikiron niyo suat so onu yo po so wonuo tu,
         so’ moingin iyo monginsanang nu inawo nu sawo niyo.
         34 Koompusan, otayad-tayad sono kiro-kiroon niyo. Woinoi ado po sawo intawa balu, kotoroido
         momikir onu yo po suat so Tuhan, so’ moingin iyo nu osongapan nu Kinoringan kiawi’
         kowiawan niyo. Nga woinoi kisawo yo, subai momikir nu onu yo po so wonuo tu, so’ moingin
         monginsanang nu inawo nu sawo niyo.
         35 Sinurat ku kiawi’ iitu no okon-a ko momogos aku nu itu om ono, nga monabang aku ya
         so kou. Koinginan ku yo po waalon muyu ombo ya obana om osuat-o, om kotoroido kou
         momikir nu Tuhan.
         36 Bang ido amo dai mongolila’ nu roraa niyo montun, om nosukod-o roraa oono, om kopomikir
         iyo koimbagu nu owarong poontunon iyo, patut ong waalon niyo soko ono om ado ya kosola’an.
         37 Nga bang ido amo nokoponapus-o nu dai yo poontunon roraa niyo no, om kokodos-a roraa
         oono nu koinginan niyo om okon ko pogoson-a iyo dai poontun, gama’ nu amo oono owarong-a.
         38 Nadi, lobuw poontun nu anak niyo, owarong, nga lobuw dai poontun nu anak niyo, owarong
         po.
         39 Woinoi kisawo, dai kowasa mokiontun nu sondiang ong miau po sawo niyo no. Nga bang
         matoi-o sawo niyo no, kolabus-o sono iyo so pogkuosaan nu sawo niyo om kowasa yo momili’
         nu isai-isai pokiontunan niyo, nga kusoi pokiontunan niyo oono subai poimaid so si
         Kristus.
         40 Nga dogo so pomikiran, ountung po bana woinoi oono ong dai yo mokiontun koimbagu.
         Om oirosaanan ku nu ono yo su nituduk nu Atod nu Kinoringan so inawo ku.

1 Kosiono sumambut aku nu duduat muyu nu, kowasa ya ka lobuw poimaid mongokan nu niusaa’
         so tinindobuw ko’ dai. Obana ya nai’ totongaron nu lobuw nu, “Oilaan toko nu d’ado
         ya kuasa nu tinindobuw so toko,” koo ri. Nga koilaan soko ono ourug nu kopusingkooyo-oyoan
         sono nu lobuw. Nga bang musosamod, ono yo su popiot nu koimaidan toko.
         2 Iri yo po lobuw monokod nu osuang oilaan, sobana yo dai po nokoilo nu kiawi’ mupatut
         oilaan niyo.
         3 Nga iri yo po lobuw bana-bana ko osamod nu Kinoringan, iyo yo su songapan nu Kinoringan.
         4 Suat so mongokan nu ookanon nokousaa’ yo so tinindobuw, oilaan toko nu tinindobuw
         oono soko ponondu’an nu owod-owodon so pomikiran nu lobuw-a. Om oilaan toko ya nu
         ido-ido ya Kinoringan.
         5 Osuang nai’ pinokokinoringan om pinokotuhan so langit om so wonuo tu,
         6 nga suat so toko, ido-ido ya Kinoringan. Iyo yo su Amo om minongowangun nu onu yo
         po, om miau toko suat so Iyo. Tuhan nga ido-ido ya, ono yo si Yisus Kristus. Iyo yo
         su pinowaidan nu Kinoringan momaal nu kiawi’, om Iyo yo su powiau so toko suat so
         Kinoringan.
         7 Soko ono pona, okon-a ko kiawi’ lobuw poimaid koilo nu d’ado yo kuasa nu tinindobuw
         oono so iyo, so’ ono yo su koopotan mongusaa’ nu tinindobuw. Ono yo ko’, ono sono
         tu kakal po nosiro momikir nu ookanon-o po nokousaa’ yo so tinindobuw nga songapan-o
         nu tinindobuw. Nadi, bang mongokan nosiro nu ono, pagka dai obasag koimaidan nosiro,
         monokod sono nosiro nu kosindoraai so nosiro.
         8 Sobana yo, ookanon oono dai ya kopongimbarong so toko om Kinoringan. Mongokan ko’
         dai, d’ado ya kountungan intawa korugian toko.
         9 Nga, kou opiot-o koimaidan, ingato muyu yo. Adang-o momaal nu koboyayat nu lobuw
         dai po opiot koimaidan kopomaal nu koraayan.
         10 Tomod ku yo po soko itu, ono yo bang ikau, opiot-o koimaidan om oilo, mogom mongokan
         so waloi nu tinindobuw, om osiou ko sono nai nu lobuw dai po opiot koimaidan, kooku’
         sono iyo mongokan nu ookanon nokousaa’ yo so tinindobuw oono.
         11 Nadi, kopongoraag sono koilaan mu oono nu koimaidan nu lobuw dai po opiot koimaidan-i,
         ampa si Kristus nga minatoi-a suat so iyo.
         12 Om bang mongusiba’ kou nu koimaidan nosiro, kopongowaal kou nu koraayan suat so inong
         muyu poimaid om so si Kristus.
         13 Ono yo ko’, bang kourug ookanon oono nu koraayan suat so sulod inong koimaidan, owarong
         po dai yo su mongokan nu onsi nokousaa’ yo so tinindobuw oono, su’ dai aku koowit-owit
         nu inong ku poimaid kopomaal nu koraayan.

1 Kuwai mutangar nu okon-a ko pinongoorapan aku ni Yisus, nga itu yo sambut ku. Kopugogoma’on
         aku so si Kristus om dai yo su okuasa nu oturan nu lobuw Yaudi. Aku yo su pinongoorapan
         ni Yisus so’ nosiou ku yo kondiri Iyo, Tuhan toko, om iri yo gogoma’on ku paabar nu
         Abar Owarong so kou su kinopoimaidan muyu so Iyo.
         2 Insan kuwai ya lobuw dai poimaid nu aku yo su pinongoorapan ni Yisus, nga tantu poimaid
         kou ya, so’ kowiawan muyu kopuido yo so Tuhan-o su pongilaan nu pinongoorapan aku.
         3 Bang insola’on aku nu lobuw, sombutan ku nu,
         4 opatut kai ya si Barnabas kotorima’ nu ookanon om iinumon kiat so gogoma’on mai so
         Tuhan.
         5 Opatut toko ya mongowit mompanou nu sawo poimaid, soko kosusulodan ni Tuhan Yisus
         om pinongoorapan wokon, kumoo yo so si Pitrus.
         6 Dai opatut nu kai ya si Barnabas su modium nu ingkookan kondiri.
         7 D’ado ido soujar mubolanja kondiri so pomutuda’an. Om d’ado ido moomutanom dai mongokan
         nu pinumpung nu tonoman niyo no. Om d’ado ido moongipat nu dumba dai monginum nu atas
         nu dumba niyo no.
         8 Kiawi’ poinongan pinutangar ku so kou no inalap ku so gogoma’on toko runat-runat
         modium nu kowiwiau, om soko ono ya notangar pudi so Buuk nu Kinoringan.
         9 Soko nokosurat-o so Ukum ni Musa nu, “Adang-o kogosan kobang nu korabau mosaan mongupog
         nu gandum” koo ri. Okon ko korabau-a su kuanon nu Kinoringan nu tinangar oono,
         10 nga sobana yo toko ya su kuanon. So’ lobuw populo om lobuw mongindikut opatut nai’
         mugogoma’on maid nu umarap nu koompit nu pinumpung nu ginoma’an nosiro no.
         11 Soko ono ya nopotuturan kai yo nai so kou nu abar suat so Kinoringan, om soko linsou
         owarong tinumuu’ so inawo muyu om oborokatan kou. Indadi opatut nu kotorima’ kai,
         insan sabat-a nu bolanja mai kiat nai so kou.
         12 Bang momikir lobuw wokon nu opatut mokibolanja so kou, makin po so kai nga opatut
         mokibolanja so kou. Nga insan soko ono, dai kai ya minokibolanja so kou nu laid iiri,
         todi’on mai po mubolanja kondiri ko’ kopomaal kai nu pounayan nu lobuw dai poimaid
         nu abar nituturan mai suat so si Kristus.
         13 Tantu oilaan muyu ya, nu iri yo po lobuw momugogoma’on so Waloi Maayo nu Kinoringan
         kaalap-a nu ingkookan nai no, om lobuw posodia’ nu ranggar, oboogi’an-a nu onsi niusaa’
         nai no.
         14 Soko ono ya ponuu’an nu Tuhan pudi so lobuw potuturan nu Abar Owarong, opatut-a kaalap
         nu ingkookan nu gogoma’on niyo oono.
         15 Nga dai aku po insan mokibolanja so kou. Om tomod ku monurat nu itu okon-a ko mokibolanja
         po so kou nu ono sono tu. Owarong po matoi aku ko’ mokibolanja aku so kou, su’ kopongondos
         aku nu dai ibonan ku Abar Owarong suat so si Kristus.
         16 D’ado ya kopogboya’an ku mongondos nu aku yo po pootuturan nu Abar Owarong kiat so
         Kinoringan, so’ Kinoringan-o su minonuu’ so aku mugogoma’on nu ono. Aagut aku yo ong
         dai ku nituturan Abar Owarong oono.
         17 Bang aku su minindamo nu gogoma’on oono, opatut nu mokigaji aku. Nga ono yo su nisuu’
         so aku nu Kinoringan, om niarap-o Niyo nu aku yo su pootuturan nu Abar Owarong oono.
         18 Bang soko ono, onu sono nisuli’ so aku? Itu yo su soko ponuli’ so aku, ono yo koponuturan
         aku nu Abar Owarong nu dai mokitaak nu mupatut aalap nu lobuw potuturan nu Abar Owarong
         oono.
         19 Bang moingin aku, kopomaal aku nu onu-onu ya koinginan ku. Soko ono pona, kondiri
         ku ya sinumiliw nu uripon nu kiawi’ lobuw, om minsuw nu kogoyaan nosiro, tayon ku
         ong osuang lobuw oingolan ku poimaid so si Yisus Kristus.
         20 Bang koian aku so lobuw Yaudi, maid aku nu kogoyaan nosiro, su’ oingolan ku nosiro
         poimaid so si Yisus Kristus. Pudi pona dai su nokuasa nu Ukum ni Musa, mongowaid aku
         ya nu ono, tayon ong oingolan ku nosiro poimaid so si Yisus Kristus.
         21 Bang koian aku so lobuw okon ko Yaudi, maid aku nu kogoyaan nosiro nu dai mongowaid
         nu Ukum ni Musa, tayon ong oingolan ku nosiro poimaid so si Yisus Kristus. Nga okon-a
         ko dai aku po sono mongowaid nu ponuu’an nu Kinoringan, sobana yo kuosaan aku nu ponuu’an
         ni Yisus Kristus.
         22 Bang koian aku so lobuw dai po opiot koimaidan, maid aku ya nu kogoyaan nosiro, tayon
         ong oingolan ku nosiro poimaid so si Kristus. Nadi bang potuturan aku nu abar suat
         so si Yisus Kristus, maid aku nu onu-onu ya kogoyaan nosiro tayon ong oingolan ku
         komuro-komuro ya kosuang so nosiro poimaid so si Kristus.
         23 Waalon ku kiawi’ oono tayon ku ong kolongkop ku potuturan Abar Owarong suat so si
         Yisus om koompit aku nu borakat nijanji so lobuw poimaid.
         24 Tantu oilaan muyu yo nu okon ko kiawi’ lobuw muimbas mundak so puimbasan mundak kotorima’
         nu odia. Ono yo ko’ pogkari’-kari’ kou yo mongowaid nu pontudukan ni Yisus musingkointoron
         muyu so surga, soko lobuw muimbas mundak mokiaalap nu odia.
         25 Isai yo po mokimuimbas mundak, mongoopot po laid nu koyuwan niyo om kumodos nu onu-onu
         ya dai owarong so koyuwan. Waalon niyo soko ono su’ kaalap iyo nu odia nu sontagal-a
         om lumiong. Nga toko yo po poimaid so si Yisus Kristus, mogkari’-kari’ kaalap nu onu
         yo po dai lumiong musingkolaid.
         26 Ono yo ko’, moginoontob aku mundak lumoga’ so pongoowi’an. Om iya nu potuduk aku
         nu tinongaran nu Kinoringan, minsuw aku nu lobuw so puimbasan mutampar, nu okon ko
         songkotampar ku ya, nga nisuat ku.
         27 Soko lobuw mongoopot nu koyuwan suat so puimbasan mutampar, soko ono ya mogkari’-kari’
         aku ontob koinginan nu Kinoringan goma’on ku, om dai yo sono koputangar Iyo nu dai
         otoop aku mugogoma’on suat so Iyo.

1 Oo su kosusulodan ku, ondomo muyu yo iri nololagan nu odu aki toko ri laid nu maid-waid
         po so si Musa. Noingoligan nosiro nu kawut, sampai nokoripau nosiro so Raat Omiang.
         2 Soko nodiu’ nosiro nu kawut om raat iiri, ponondu’an nu mompomaid ni Musa.
         3 Nokookan nosiro nu ido yo ginis nu ookanon ingoranan nu maana, nitaak nu Kinoringan
         kiat so surga.
         4 Om nokoinum nosiro nu ido yo ginis nu iinumon nitaak Niyo kiat so kuasa Niyo. Iinumon
         nosiro iiri sungoi kiat so watu nituduk nu Kinoringan so nosiro. Om watu yo po iiri
         nga soko ponondu’an nu maid-waid si Kristus so nosiro.
         5 Soko iri pona, dai ya ososonangan Kinoringan nu kosuangan so nosiro, om iri yo ko’
         minatoi nosiro so padang pantai.
         6 Kiawi’ nu ono ourug nu pongoondoman toko, su’ dai toko kopomaal nu koraayan soko
         winaal nosiro nu gulu ri.
         7 Om dai toko kowasa mongusaa’ nu pinokokinoringan soko ginama’ nu somboogian so nosiro,
         soko nokosurat-o so Buuk nu Kinoringan nu, “Minurami-rami nosiro mongokan monginum
         om mongalai sono,” koo ri.
         8 Dai toko kowasa minsuw so nosiro lumapa’ nu soko gama’ nu somboogian so nosiro, sampai
         duo nopulu om tolu rinibuan minatoi nu sondunat-i.
         9 Dai toko kowasa monginam-nginam nu Tuhan, soko ginama’ nu somboogian so nosiro nu
         gulu ri, minatoi tininduk nu topirik.
         10 Dai toko kowasa musisingkak-singkak, soko somboogian so nosiro nu gulu ri sampai
         pinatoi nosiro nu Susuu’on Moomatoi.
         11 Nourug kiawi’ oono so odu aki toko gulu ri, tayon ong oorotian toko onu ourug so
         toko ong maid-waid nu kogoyaan iiri. Om sinuu’ si Musa nu Kinoringan monurat nu ono,
         pongoondoman toko nu ono sono tu, nu oduruk-o pongoowi’an nu wonuo tu.
         12 Indadi, isai yo po monokod nu opiot koimaidan niyo, ingat-ingaton-o su’ dai kopomaal
         nu koraayan.
         13 Bang kinaman kou mokipopomaal nu oraai, ondomo muyu yo nu ono yo po noirosaan-a nu
         lobuw wokon nu gulu ri. Nga opongoorapan ong Kinoringan. Dai kou ya posimaidan Niyo
         kinaman nu dai ogoosan muyu. Nga iya nu kinaman kou, taakan kou ya nu kobosagan, su’
         dai kou kopomaal nu koraayan.
         14 Oo su kosusulodan kosomodan ku, pagka soko ono, mindamo aku so kou, nu adang-o sono
         mongusaa’ nu tinindobuw.
         15 Mutangar aku so kou nu soko poomutangar ku so lobuw oilo. Tantu oilaan muyu nu obana
         ya pinutangar ku iitu.
         16 Iya nu moimponginum toko nu sungoi nu anggur kiat so sawan noborokatan-o, mongunsopot
         toko so Kinoringan, so’ iri yo kinotuntugan nu raa’ ni Yisus su koompitan toko nu
         kiawi’ koworongan nu raa’ Niyo oono. Om iya toko mongokan nu baang-baang kinobi-kobi
         iiri pongoondoman nu kinopotoyan ni Kristus, koompit toko sono nu kiawi’ koworongan
         nu koyuwan Niyo no.
         17 Pagka ido-ido ya baang-baang, om toko nga koompit mongokan nu ido yo baang-baang
         oono, koosuang toko iitu ourug nu soko ido yo koyuwan.
         18 Ondomo muyu yo lobuw Israil, nu isai yo po mongokan nu ookanon tunuan so ranggar
         niusaa’ so Kinoringan, kowaid-a mongusaa’ so Kinoringan.
         19 Mutangar aku soko ono poondom so kou nu tinindobuw intawa ookanon niusaa’ so tinindobuw
         oono d’ado ya muad kosudaan.
         20 Onu yo po niusaa’ so tinindobuw nu iri lobuw dai kotondu’ nu Kinoringan-i, nokotaak-o
         so moinat, okon ko so Kinoringan, om dai su moingin ong muido kou nu komoinatan.
         21 Dai kou kowasa monginum so sawan ni Tuhan Yisus pokoilo nu kopuido kou so Iyo, om
         noopod ono monginum kou so sawan nu komoinatan pokoilo nu kopuido kou so nosiro. Dai
         kou kowasa mongokan so poongokanan ni Tuhan Yisus, om mongokan-a so poongokanan nu
         komoinatan.
         22 Tantu dai toko moingin kopokimalun Tuhan nu kogoyaan toko mongusaa’ nu sondiang ko
         Iyo. Tantu dai toko kolaiw kiat so ponginsaadan Niyo nu koraayan toko oono.
         23 Kuwai gaam mutangar nu, “Onu yo po kowasa toko ya waalon,” koo. Obana ya nai’ ono!
         Nga okon ko kiawi’ oono kikosudaan. Kowasa toko ya nai’ momaal nu onu yo po koinginan
         toko, nga okon ko kiawi’ nu ono koponabang nu puimpugan nu lobuw poimaid.
         24 Dai musuat ong momikir toko nu onu ya owarong so toko, nga musuat ong momikir toko
         nu onu koo gama’ monabang nu lobuw wokon.
         25 Onu-onu ya nu onsi niwoli so pasar, kowasa muyu ya okanon, om ikod kou yo pongoduat
         ong siombo kiat nu ookanon wolion muyu no,
         26 so’ nokosurat-o so Buuk nu Kinoringan nu, “TUHAN Kinoringan-o su songapan nu wonuo
         tu. Kiawi’ asuw nu wonuo tu songapan Niyo,” koo ri.
         27 Bang soginaan kou nu lobuw okon ko poimaid mongokan so waloi niyo, om moingin kou
         ya, okano muyu ya onu yo po nipolak so kou no. Dai muru’ mongoduat po ong siombo kiat
         nu ookanon oono, su’ d’ado pukodong surutan so inawo muyu.
         28 Nga bang pokoiloon kou nu lobuw nu, “Nokousaa’ yo ookanon iitu so tinindobuw,” koo,
         adang kou yo mongokan nu ono, su’ dai muyu iyo opalid om dai ousiba’ pomikiran nu
         inawo niyo.
         29 Kuanon ku yo po, okon ko kousiba’ nu pomikiran nu inawo muyu, nga pomikiran nu inawo
         niyo. Nga kalu kuwai wokon mongoduat nu, “Bang kowasa aku ya momaal nu onu yo po koinginan
         ku, nokuro su opogosan aku po nu pomikiran nu inawo nu lobuw dai po opiot koimaidan?
         30 Bang mongunsopot aku ya so Kinoringan nu ookanon nipolak so aku no, dai musuat ong
         insola’on aku po nu lobuw ong mongokan aku nu ono,” koo.
         31 Indadi, itu yo su oogot ondomon muyu nu, onu-onu ya goma’on muyu, mongokan ka intawa
         monginum kou, gomaa muyu yo nu pongorumat nu Kinoringan.
         32 Om poworongo muyu yo dadan kogoyaan muyu su’ dai kou koponginsakit nu inawo nu wokon,
         kiat-o so lobuw Yaudi kumoo yo so okon ko Yaudi, intawa so lobuw nosongapan nu Kinoringan.
         33 Insuw kou yo so aku, ono yo mogkari’-kari’ monginsanang nu inawo nu wokon so onu-onu
         ya gogoma’on, so’ okon ko koworongan ku ya su diumon ku, sondiang ko koworongan nu
         kiawi’ lobuw, tayon ku ong osopulan nosiro.

1 Insuw kou yo so aku, soko aku su minsuw so si Kristus.
         2 Royowon ku kou so’ dadan kou ya koondom so aku om imaidon muyu pontudukan ku ri.
         3 Nga moingin aku po ong oilaan muyu nu, Kinoringan-o su mogkuasa so si Kristus, om
         si Kristus-o su mogkuasa nu kusoi, om kusoi-o su mogkuasa nu sawo niyo no.
         4 Indadi, bang mudolundung kusoi ong mogdu’a intawa potuturan nu abar kiat so Kinoringan
         so tiningkuangon nu lobuw suang, lobuw oono mongusiba’ so si Kristus.
         5 Nga bang dai mudolundung woinoi ong mogdu’a intawa potuturan nu abar kiat so Kinoringan
         so tiningkuangon nu lobuw suang, mongusiba’ iyo nu sawo niyo, iri mogkuasa so iyo.
         Woinoi oono muinong-a nu noburutan-o.
         6 Bang dai mudolundung woinoi, owarong po mupompod iyo nu obuk. Nga pagka koiyu’-iyu’
         ong woinoi muburut intawa mupompod nu obuk, ono yo ko’ owarong po mudolundung.
         7 Kusoi-o po dai musuat mudolundung, so’ kusoi-o su pointolang nu kobuotanon om pongorumatan
         nu Kinoringan. Nga woinoi-o po pointolang nu pongorumatan so kusoi,
         8 so’ okon ko kusoi su inurug kiat so woinoi, sondiang ko woinoi-o su inurug kiat so
         kusoi.
         9 Kusoi nga okon ko inurug monabang nu woinoi, sondiang ko woinoi-o su inurug monabang
         nu kusoi.
         10 Indadi subai mudolundung woinoi ponondu’an nu opogkuosaan iyo nu sawo niyo, su’ osanang
         inawo nu susuu’on nu Kinoringan kosiou nu ono.
         11 Soko ono pona, suat so toko lobuw poimaid-o so si Kristus, woinoi kusoi sompikoogot-a,
         12 so’ pudi pona woinoi togna ri inurug kiat so kusoi, nga noopod iri nopuanak-a kusoi
         kiat so woinoi, om kiawi’ nu ono kiat-a so Kinoringan.
         13 Tantu oilaan muyu yo nu obana ya itu, nu dai opatut woinoi mogdu’a so Kinoringan
         so tiningkuangon nu lobuw suang ong dai mudolundung.
         14 Mongowaid nu koopotan nu lobuw suang, notudukan kou yo nu sobana ko dai musuat ong
         kusoi polanggau nu obuk.
         15 Nga suat so woinoi, ono yo su koporu’an niyo polanggau nu obuk, om ono yo su pongodolundung
         nu ulu niyo.
         16 Bang kuwai sumagka’ nu tinangar ku oono, soko itu nisambut ku: Toko yo po songapan
         nu Kinoringan, d’ado yo koopotan sondiang ko ono.
         17 Kosiono mongobiat aku so kou suat nu gama’ muyu mongowaid nu poginokanan ni Tuhan.
         Om dai su mongorayou so kou nu ono so’ dai owarong tomod muyu muimpug sumombaayang
         sondiang ko oraai nai’.
         18 Gulu po, norongou ku nu kuwai tinu-tinu impug dai kopusuat so puimpugan muyu sumombaayang,
         om kiro ku bana ya gaam abar oono.
         19 Opatut-a nai’ nu kuwai pusosogka’an nai so kou, su’ oilaan ong isai om isai su bana-bana
         nu ototog poimaid so Kinoringan.
         20 Iya nu muimpug kou, okon ko mongokan kou mongoondom nu kinopotoyan ni Tuhan,
         21 so’ iya muyu mongokan, mupopogulu kou ya om boromosingan-a mongokan nu ingkookan
         inowit kiat so waloi, om dai koompit wokon om witilon sono om kuwai ya nu moowukan.
         22 Sobana ko oraai pogokalan muyu oono. Kiwaloi kou ya pongokanan om ponginuman muyu.
         Nokuro su mongusiba’ kou nu koimaidan nu lobuw songapan nu Kinoringan om mongoiyu’
         nu lobuw omiskin? Onu po sono tongaron ku so kou, royowon ku kou? Nga sobana ko dai
         opatut mongorayou aku so kou.
         23 Ombo yo po nituduk nu Tuhan so aku suat so pongoondoman toko nu kinopotoyan Niyo,
         nilombus ku po potuduk so kou, ono yo awi nu pinonindoraayan so si Tuhan Yisus, iya
         nu moimpongokan nosiro, minongalap Iyo nu baang-baang,
         24 mongunsopoto yo Iyo so Kinoringan, kobi-kobio yo Niyo baang-baang iiri om mutongaro
         yo nu, “Itu yo su koyuwan Ku nitaak gumanti’ so kou. Waalo muyu yo soko itu pongoondoman
         muyu so Aku,” koo.
         25 Soko iri ya, nu noopod mongokan, olapo yo ni Yisus sawan pinoosuwan nu anggur om
         mutongaro yo nu, “Itu yo po inumon muyu so sawan iitu nga raa’ Ku, popiot nu porojonjian
         wagu nu Kinoringan. Sombiya-biya kou ya monginum so sawan iitu, waido muyu yo soko
         itu pongoondoman muyu so Aku,” koo.
         26 Ono yo ko’, sombiya-biya kou ya mongokan nu baang-baang om monginum nu anggur oono,
         ono yo su pointolang kou so lobuw wokon nu kinopotoyan ni Tuhan, musingkologa’ Niyo
         koimbagu.
         27 Bang dai musuat poongokan nu lobuw nu baang-baang nu Tuhan intawa poonginum so sawan
         nu Tuhan, kowaal lobuw oono nu koraayan om dai orumaton nu lobuw koyuwan om raa’ ni
         Tuhan.
         28 Nadi, isai yo po subai impa’on po laid inawo niyo ong kikoraayan ko’ d’ado. Bang
         kikoraayan iyo, mokiampun po laid so Kinoringan, om mongokan nai’ nu baang-baang om
         monginum nu sungoi nu anggur so sawan oono.
         29 So’, bang mongokan lobuw nu baang-baang om monginum nu sungoi nu anggur om dai koilo
         nu orati, nu iri yo kinopotoyan ni Tuhan, iyo kondiri su kourug nu pongukuman nu Kinoringan
         so iyo.
         30 Ono yo ko’ osuang so kou sumakit om kumugui, om kuwai ya otilombus matoi.
         31 Bang impa’on toko po laid inawo toko nu d’ado ya ka koraayan, dai toko ya ukumon
         nu Kinoringan.
         32 Nga bang oinsaadan toko nu Kinoringan so wonuo tu, tomod Niyo montuduk so toko, su’
         dai kowaid nu lobuw dai poimaid ukumon Niyo ri.
         33 Oo su kosusulodan ku, ono yo ko’ bang muimpug kou mongokan nu pongoondoman nu kinopotoyan
         ni Tuhan, owarong ong imatan po wokon-o nu oimpug om mongokan kou nai’.
         34 Bang kuwai witilon, owarong mongokan po laid so waloi su’ dai kou ukumon nu Kinoringan
         nu iya muyu muimpug. Iri yo po duduat muyu wokon-i, nitarang ku ya ong kologa’ aku
         yo nai so kou.

1 Kosiono potarang aku suat nu ponaak nu Atod nu Kinoringan. Oo su kosusulodan ku,
         moingin aku nu oilaan muyu onu obana suat nu ono.
         2 Ondomo muyu yo nu, laid dai po kotondu’ kou nu Tuhan, nokowaid-waid kou mongusaa’
         nu tinindobuw nu dai miau.
         3 Ono yo ko’ potarang aku sobana nu, lobuw-o po kuosaan nu Atod nu Kinoringan, dai
         koputangar nu, “Owusung-o si Yisus!” koo. Soko ono ya d’ado ido koputangar nu, “Si
         Yisus-o Tuhan!” koo, ong dai kuosaan lobuw oono nu Atod nu Kinoringan.
         4 Kuwai boroginis ponaak nu Atod nu Kinoringan, nga kiawi’ nu ono ido-ido ya Atod nu
         Kinoringan inungkiaton.
         5 Osuang ginis nu gogoma’on suat so Tuhan, nga ido-ido ya tomod nu gogoma’on oono,
         ono yo Tuhan.
         6 Om pudi pona osuang ginis nu gogoma’on, ido-ido ya Kinoringan su pourug nu ono.
         7 Ido soido lobuw poimaid, taakan nu Kinoringan nu ponondu’an nu kuosaan iyo nu Atod
         nu Kinoringan, om pokayon niyo ono monabang nu kiawi’ lobuw poimaid.
         8 Kuwai lobuw taakan nu koo’ilo potuturan nu abar nu Kinoringan, om kuwai wokon taakan
         nu koo’ilo potarang nu pongoilaan nu olalom.
         9 Atod-a oono su popiot nu koimaidan nu ido koyuwan, om wokon kopomali’ nu lobuw.
         10 Atod-a oono su popomaal nu koiran-iran, om wokon po polombus nu kodau nu Kinoringan,
         om wokon po oilo popupinig nu kuosaan ka ido koyuwan nu Atod nu Kinoringan intawa
         moinat. Kuwai ya koputangar nu boroginis nu tangar, om wokon poorati nu ono.
         11 Kiawi’ oono winaal nu ido yo Atod nu Kinoringan. Ido soido taakan nu musosondiang
         ponaak musuat nu koinginan nu Atod oono.
         12 Si Kristus-o po soko ido koyuwan nu osuang boogian. Osuang pona boogian, nga ido
         yo koyuwan.
         13 Soko ono ya pudi toko, kiat-o so lobuw Yaudi kumoo yo so okon ko Yaudi, kouriponan
         om okon ko uripon. Nodiu’ toko yo kiawi’ nu ido yo Atod nu Kinoringan, sumiliw nu
         puimpugan soko koyuwan ni Kristus. Kuosaan inawo toko nu ido yo Atod oono,
         14 so’ koyuwan nu lobuw tu okon-a ko ido yo boogian nga osuang.
         15 Pudi pona koputangar akod-o nu, “Pagka okon-a ko longon aku, okon ko boogian aku
         nu koyuwan,” koo, otatap-a nu boogian akod-o nu koyuwan.
         16 Pudi pona koputangar tolingo nu, “Pagka okon-a ko mato aku, okon-a ko boogian aku
         nu koyuwan,” koo, otatap-a nu boogian tolingo no nu koyuwan.
         17 Bang olimbatu koyuwan oono nu mato, dai sono korongou koyuwan-o, om bang olimbatu
         koyuwan oono nu tolingo, dai kosingud koyuwan oono.
         18 Nga Kinoringan-o su noposangon nu ongo boogian oono so koyuwan. Nisangon Niyo ido
         soido boogian so tontong otoop musuat nu koinginan Niyo.
         19 Bang kiawi’ nga ido-ido ya boogian, okon ko koyuwan sono koingoranan.
         20 Nga osuang pona boogian nu koyuwan, ido-ido ya koyuwan.
         21 Ono yo ko’, dai koputangar mato no so longon nu, “D’aku moingin so ikau!” intawa
         ulu no mutangar so akod nu, “D’aku moingin so ikau!” koo.
         22 Ala’ nai’ ono boogian tokodon nu okugui, oogot po bana so koyuwan.
         23 Om ono boogian tokodon toko nu oworos kosudaan, ono nai’ su maayo kikosudaan. Boogian
         nu dai oparu’ kosiowan-o, sulungan nai’ nu pokakas,
         24 om boogian nu owarong kosiowan-o, dai muru’ sulungan nu pokakas. Nousai-o nu Kinoringan
         koyuwan toko, su’ ipatan toko boogian tokodon nu dai oogot-o.
         25 Winaal nu Kinoringan soko ono, su’ kopugogoma’on om dai musosagka’ ongo boogian nu
         koyuwan, ala’ nai’ mupopoduli’.
         26 Bang osonsara’ ido boogian nu koyuwan, soko kowaid-a osonsara’ boogian wokon. Bang
         royowon ido koyuwan so puimpugan, maid-a sumudu’an kiawi’ lobuw.
         27 Nadi, kou yo soko koyuwan ni Kristus, om ido soido so kou nga boogian nu koyuwan
         oono.
         28 Soko ono ya pudi puimpugan nu lobuw poimaid, tinantu yo nu Kinoringan gogoma’on nu
         boroginis lobuw. Gulu po pinongoorapan, koduo poo’abar nu Kinoringan iri polombus
         nu kodau Niyo, kotolu moomontuduk iri potarang nu kodau nu Kinoringan, noopod ono
         lobuw momaal nu koiran-iran, lobuw kopomali’, lobuw monabang nu lobuw wokon, wowaidon,
         om lobuw koputangar nu boroginis nu tangar.
         29 Okon-a ko kiawi’ osiliw nu pinongoorapan, intawa poo’abar, intawa moomontuduk. Okon
         ko kiawi’ kopomaal nu koiran-iran,
         30 intawa kopomali’ nu lobuw, intawa mutangar nu boroginis nu tangar, intawa poorati
         nu totongaron oono.
         31 Ono yo ko’ pogkari’-kari’ kou yo mindamo nu ponaak oogot sobana. Nga kosiono tu montuduk
         aku so kou nu kogoyaan owarong po ko’ wokon.
         
            

         
      
   
      
         13
1 Insan koputangar aku ya nu kiawi’ tangar so wonuo tu om so surga, nga bang dai ya
         su monamod nu lobuw, totongaron ku oono soko kai-kai ya kougangau, d’ado orati.
         2 Insan oilo aku ya polatas nu tinongaran nu Kinoringan, om koorati nu kiawi’ orogon
         oorotian, om onu-onu nga oilaan, om sobana ko poimaid aku so Kinoringan sampai koponuu’
         popinda nu bulud, nga bang d’ado samod ku, d’ado ya muad kosudaan so aku.
         3 Insan nitaak ku ya so lobuw omiskin kiawi’ songapan ku, om posimaidan ku alod-alod
         mongoompu’ nu koyuwan ku tu, nga bang dai aku ya monamod nu lobuw wokon, sobana ko
         d’ado ya kosudaan nu ono so aku.
         4 Bang monamod toko nu wokon, otaan inawo om otosu’ toko, dai momoinga, dai musingkaaku-aku,
         dai musingkaayo-ayo,
         5 dai odouraka, dai odoot, dai obingungot, om dai sumona.
         6 Bang osamod toko nu wokon, dai toko osudu’an ong momaal lobuw nu koraayan, onu ko
         po osudu’an toko ong momaal lobuw nu owarong.
         7 Bang osamod toko nu wokon, olulut inawo toko, pokowarong toko nu lobuw, om dai oliongan
         nu orapan, pudi pona koirasa toko nu kosonangan intawa kosusaan.
         8 Kosiono tu kuwai lobuw oilo potuturan nu abar kiat so Kinoringan, nga koingkoyod-a
         iyo ong wagu potuturan nu abar oono. Kosiono tu kuwai oilo mutangar nu musosondiang
         totongaron, nga koingkoyod-a iyo ong wagu mutangar nu ono. Kosiono tu kuwai koorati
         nu osuang orogon oorotian, nga kiawi’ nu ono olupaan-a. Nga suat so musosamod, d’ado
         kopupusan.
         9 So’ dai po kokomuro oilaan toko nu ongo rorogon oorotian. Om koo’ilo toko polombus
         nu pontudukan nu Kinoringan so inawo toko nga dai po orunsum.
         10 Nga bang ologa’ yo iya nu Kinoringan mongorunsum nu onu yo po, lumiong sono iri dai
         po orunsum-i.
         11 Soko itu poinongan ku, ono yo iya nu lolaing aku po, totongaron, kogoyaan om pomikiran
         ku nga lolaing po. Nga kosiono tu nosukod aku yo, om minintoron aku yo sono nu kogoyaan
         ku nu lolaing aku ri po.
         12 Kosiono tu orogon toko oorotian padu-padu nu Kinoringan, soko lulungung nai’ kosiowan
         so soromin. Nga ong wagu, oorotian toko ya ono kiawi’, soko osiowan toko nu koputingkuang.
         Kosiono tu dai ku po orunsum oilaan kiawi’, nga orunsum ku ya oilaan kiawi’ oono ong
         wagu, soko Kinoringan su koilo nu onu yo po suat so aku.
         13 Nadi, ono sono tu kuwai tolu patut waalon toko, ono yo poimaid, umarap om monamod.
         Nga iri yo su oogot sobana kiat so kitolu-tolu oono, monamod.

1 Ono yo ko’, pogkari’-kari’ kou yo monamod nu lobuw wokon. Om iya ya nu ono mindamo
         kou yo so Kinoringan nu ongo ponaak nu Atod nu Kinoringan, labi po ponaak suat so
         koilaan polombus nu pontudukan nu Kinoringan.
         2 Iri yo po lobuw moilo mutangar nu musosondiang totongaron, okon-a ko mokimutangar-tangar
         so inong lobuw, nga so Kinoringan-a. D’ado koorati nu totongaron niyo, so’ Atod-o
         nu Kinoringan su poputangar nu Kinoringan-a su koorati.
         3 Nga iri yo po lobuw oilo polombus nu nituduk nu Kinoringan, lobuw-a su tongaron,
         su’ popiot nu koimaidan nu lobuw, mongobiat, om monginsosamod nu lobuw kikoogutan.
         4 Iri yo po lobuw mutangar nu musosondiang totongaron, ontob-a nu popiot nu koimaidan
         niyo kondiri, nga iri lobuw polombus nu abar kiat so Kinoringan, popiot nu koimaidan
         nu kiawi’ lobuw so puimpugan.
         5 Owarong maam nu kiawi’ so kou moilo mutangar nu musosondiang totongaron, nga owarong
         po ong oilo kou polombus nu tinongaran nu Kinoringan. Lobuw polombus nu tinongaran
         nu Kinoringan, kikosudaan po ko’ lobuw oilo mutangar nu musosondiang totongaron. Owarong-a
         musosondiang totongaron oono ong kuwai lobuw so puimpugan oilo poorati no, su’ kopiot
         nu koimaidan nu lobuw so puimpugan oono.
         6 Oo su kosusulodan ku, bang lumoga’ aku nai so kou om mutangar nu musosondiang totongaron,
         d’ado ya muad orati nu ono so kou. Owarong po potuturan aku nu onu yo po niintolang
         nu Kinoringan so aku, intawa potuturan nu koilaan, potuturan nu kodau kiat so Iyo,
         intawa potuduk nu kodau oono.
         7 Itu yo poinongan nu owarong pokayon suat so musosondiang totongaron dai oorotian
         nu lobuw, ono yo pikiro muyu kokaion nu d’ado inawo soko suling intawa kosapi. Bang
         dai ya osuat gama’ popukai nu ono, dai ya oilaan nu lobuw ong onu nu lagu logu’on
         nu kokaion oono.
         8 Ido po poinongan wokon, ono yo bang popukaion-a tomod surumpit, tantu d’ado ya soujar
         murigap-rigap mian mutuda’.
         9 Soko ono ya pudi kou, bang mutangar kou nu musosondiang totongaron dai oorotian,
         d’ado ya kosudaan, soko uos-a tumalib so tolingo.
         10 Osuang tinongaran musosondiang so wonuo tu, om kiawi’ nu ono kiorati.
         11 Nga bang dai ku oorotian totongaron nu ido koyuwan, soko okon ko muinong kai nu bansa.
         12 Suat so kou kondiri, oilaan ku nu sobana ko otigi’ kou nu ponaak nu Atod nu Kinoringan,
         nga owarong po kaalap kou nu ponaak popiot nu koimaidan nu kiawi’ puimpugan.
         13 Ono yo ko’, lobuw oilo mutangar nu musosondiang totongaron subai mindamo so Kinoringan
         nu koilaan poorati nu ono.
         14 Bang mogdu’a aku momakai nu musosondiang totongaron om dai su koorati, inawo aku
         no ya su mogdu’a, okon ko maid nu pomikiran.
         15 Nadi, bang mogdu’a aku, soko itu gama’ ku, ono yo mogdu’a aku so inawo ku no, nga
         pomikiran ku no maid-a mogdu’a. Mulagu aku so inawo ku no, nga pomikiran ku maid-a
         mulagu.
         16 Owarong ong waalon toko soko ono, so’ bang inawo toko no ya su’ mongunsopot so Kinoringan,
         om lobuw wokon dai koorati nu musosondiang totongaron toko nitaak nu Atod nu Kinoringan
         oono, dai kotaayun lobuw oono nu du’a pongunsopotan toko oono, so’ dai oorotian niyo.
         17 Owarong pona du’a pongunsopotan mu so Tuhan oono, nga d’ado ya muad orati so lobuw.
         18 Mongunsopot aku so Kinoringan so’ koputangar aku nu musosondiang totongaron kaalib
         po ko’ kou.
         19 Nga, bang so puimpugan nu lobuw poimaid, todi’on ku po mutangar limo ya mutingkalos
         oorotian nu lobuw wokon, ko’ mutangar nu boribu-ribu mutingkalos nu musosondiang totongaron,
         su’ kopontuduk aku nu lobuw.
         20 Oo su kosulodan ku, adang-o momikir nu soko pikiran nu lolaing po. Otoop nai’ ong
         soko lolaing kou suat nu koraayan nga bang so pomikiran, otoop ong soko lobuw nosukod-o.
         21 Nokosurat-o so Buuk nu Kinoringan nu tinangar Niyo nu, “Monuu’ Aku nu lobuw bansa
         wokon poputangar so lobuw songapan Ku nu sondiang tangar, nga dai ya mongkinongou
         nosiro nu totongaron Ku,” koo ri.
         22 Nadi bang soko ono, ono yo po ponaak poputangar nu musosondiang totongaron nga ponondu’an
         nu kuasa nu Kinoringan niintolang so lobuw dai poimaid, okon ko so lobuw poimaid.
         Nga, ono yo po ponaak potuturan nu pontudukan nu Kinoringan so inawo, ono yo su ponondu’an
         nu kuasa nu Kinoringan so lobuw poimaid, okon ko so lobuw dai poimaid.
         23 Indadi, bang muimpug kou lobuw poimaid, om kiawi’ so kou nga mutangar nu musosondiang
         totongaron, om lumoga’ sono lobuw dai poimaid, intawa lobuw dai po koorati, tantu
         pokoulowon kou nosiro.
         24 Nga bang kiawi’ so kou potuturan nu abar kiat so Kinoringan, om lumoga’ lobuw dai
         poimaid intawa lobuw dai po koorati, oorotian sono niyo kiawi’ pinutangar muyu iiri
         om oilaan niyo nu kikoraayan iyo.
         25 Om koraayan so pomikiran niyo nga kointolang, om musimbaba’ sono iyo mongusaa’ nu
         Kinoringan, om polongkop paabar nu bana-bana ya nu maid-waid Kinoringan so kou.
         26 Oo su kosusulodan, orati yo po nu ono, bang muimpug kou mongusaa’ nu Tuhan, kuwai
         mulagu, kuwai montuduk, kuwai polombus nu onu yo po kiat so Kinoringan, kuwai ya mutangar
         nu musosondiang totongaron, om kuwai ya potarang nu orati nu tinangar oono. Nga waalo
         muyu yo kiawi’ oono popiot nu puimpugan nu lobuw poimaid.
         27 Bang mokipuputangar ido koyuwan nu musosondiang totongaron, subai duo intawa tolu
         ya koyuwan om mususulang, om ido koyuwan poorati nu ono.
         28 Nga bang d’ado ya ido moilo poorati nu ono, gaam nai’ modog-a lobuw oono, om tongaron-a
         niyo so inawo.
         29 Bang duo intawa tolu koyuwan polombus nu tinongaran kiat so Kinoringan, lobuw wokon
         subai momikir nu obana ya ka ko’ owudut tinangar oono.
         30 Nga bang ido koyuwan pointolangan nu Kinoringan nu abar Niyo, lobuw mosaan mutangar
         oono subai mingkoyod mutangar.
         31 Bang soko ono gama’ muyu, ido soido so kou nga koponuturan nu abar kiat so Kinoringan,
         su’ kiawi’ otudukan om rumuang koimaidan.
         32 Iri lobuw kiponaak nu Atod nu Kinoringan potuturan nu abar kiat so Kinoringan, subai
         kokodos iyo mingkoyod mutangar om kokodos sumundur mutangar,
         33 so’ dai moingin Kinoringan musasak mutangar so puimpugan, sondiang ko mususulang.
         Soko koopotan so kiawi’ puimpugan,
         34 subai modog-odog kowoinoyan. Dai lila’an nosiro mutangar. Mongowaid nu Ukum ni Musa,
         dai kowasa nosiro sumiliw nu wowaidon.
         35 Bang moingin nosiro koilo nu onu-onu ya, duaton-a ono nosiro so sawo nosiro ong kouli’
         yo. Sobana ko dai otoop ong woinoi mutangar so puimpugan.
         36 Ponontaman muyu gaam ong kou yo su inungkiaton nu tinongaran nu Kinoringan, om kou
         ya su potuturanan nu tinongaran Niyo, nga okon-a.
         37 Bang koirasa ido koyuwan nu kiponaak iyo nu koo’ilo polombus nu abar kiat so Kinoringan,
         intawa ponaak wokon nu Atod nu Kinoringan, orotion-o nu lobuw oono nu onu yo po sinurat
         ku iitu no suu’ nu Tuhan.
         38 Nga bang dai iyo mongkinongou nu tinangar ku iitu, kodi muyu yo rongowo iyo.
         39 Oo su kosusulodan ku, ono yo ko’ pogkari’-kari’ kou yo polombus nu tinongaran nu
         Kinoringan, nga adang-o momogos nu lobuw mokipuputangar nu musosondiang totongaron.
         40 Opatut nu waidon muyu kowarong-warong kiawi’ tinangar ku oono, om waalo muyu yo kiawi’
         nu otoop, om ousai sombiya-biya ya muimpug kou.

1 Oo su kosusulodan ku, kosiono poondom aku so kou nu Abar Owarong kiat so Kinoringan
         nituturan ku so kou nu gulu ri, om nopoimaid kou sono so si Kristus, om ono yo su
         inimpuunon nu koimaidan muyu.
         2 Bang tumotog kou mongowaid nu Abar Owarong nituturan ku iiri, osopulan kou, onu ko
         po ong okon ko bana-bana nu poimaid kou.
         3 -
         4 Ono yo su oogot sobana nilombus ku so kou iri nituduk so aku ri, ono yo minatoi si
         Kristus mongidu’ nu koraayan toko, nilobong Iyo om noluli’an Iyo so kotolu runat-i,
         musuat nu nokosurat so Buuk nu Kinoringan.
         5 Minokisiou Iyo so si Pitrus, om so opulu om ido pinongoorapan wokon-i.
         6 Noopod iri, minokisiou po Iyo insan so labi limo naatus mompomaid Niyo. Om kosuangan
         so nosiro miau po nu ono sono tu.
         7 Kiat nu iri minokisiou-a si Kristus so si Yakubus om so kiawi’ pinongoorapan.
         8 Om aku yo su pongoowi’an pinokisiowan Niyo. Iya nu nopoimaid aku, soko lolaing aku
         nolangus nu okon po ko lolongusan.
         9 Aku yo su pinongoorapan Niyo nu sobana ko obaba’. Dai su otoop pongkaton nu pinongoorapan
         so’ nokopongindoraai aku nu lobuw poimaid so si Kristus.
         10 Nga pagka owarong sobana Kinoringan so aku, siniliw aku ya Niyo nu poimaid so Iyo
         om pinongoorapan Niyo. Om sobana ko kikoompusan koworongan Niyo oono. Tanda’ nu ono,
         mogkari’-kari’ aku po mugogoma’on ko’ pinongoorapan wokon. Om ono yo po okon ko pinogkori’-kori’an
         ku, nga ponobangon nu Kinoringan, minonamod so aku ri.
         11 Nadi isai pona nopotuturan nu Abar Owarong so kou, aku intawa pinongoorapan wokon,
         d’ado ya pusondiangan. Ono yo su oogot, potuturan kai nu Abar Owarong oono om kou
         nga poimaid.
         12 Pontudukan mai yo po nga linuli’an si Kristus kiat so pinotoyan. Indadi dai musuat
         ong kuwai po so kou mutangar nu dai ya oluli’an lobuw minatoi.
         13 Bang bana totongaron muyu oono, dai ya noluli’an si Kristus.
         14 Om bang dai noluli’an si Kristus, d’ado ya kosudaan mai potuturan nu abar iitu, om
         d’ado ya kosudaan muyu poimaid, so’ d’ado ya impuunon nu koimaidan muyu.
         15 Soko ono po, dai obana pontudukan mai suat so Kinoringan, nu linuli’an Niyo si Kristus
         kiat so pinotoyan, ong bana nu dai oluli’an lobuw minatoi.
         16 Nadi, bang dai ya oluli’an lobuw minatoi, si Kristus nga dai linuli’an.
         17 Om bang dai linuli’an si Kristus, d’ado ya kosudaan nu koimaidan muyu oono om kakal
         po koraayan-o mogkuasa so kou.
         18 Orati ya wokon, iri lobuw poimaid minatoi-o iiri, d’ado ya iman-imanon nu oluli’an.
         19 Bang so wonuo tu ya su tobangon toko ni Kristus, toko yo su patut luluudan po ko’
         kiawi’ lobuw so wonuo tu.
         20 Nga pagka otantu yo nu noluli’an-o si Kristus, oilaan toko nu oluli’an kiawi’ lobuw
         minatoi-i.
         21 Kopotoyan so wonuo tu notimpuunan nu ido koyuwan, ono yo si Adam. Soko ono ya koluli’an
         notimpuunan nu ido koyuwan, ono yo si Kristus.
         22 Pagka minatoi-o si Adam, kiawi’ lobuw nga soko minatoi-o. Om pagka noluli’an-o si
         Kristus, oluli’an-a kiawi’ lobuw.
         23 Nga kiawi’ lobuw oluli’an musuat nu iya notatap nu Kinoringan. Gulu po linuli’an
         si Kristus, om runat kologa’an Niyo koimbagu, luli’an nai’ lobuw songapan Niyo.
         24 Opupus ono, ologa’ pongoowi’an nai’ nu wonuo tu. Iya yo oono pongodoogan ni Kristus
         nu kiawi’ pomorinta, moomogkuasa om wowaidon om nikomouli’ Niyo so Kinoringan Amo
         toko.
         25 Subai si Kristus-o su mogkuasa musingkodoog nu Kinoringan nu kiawi’ alod-alod Niyo.
         26 Kopotoyan-o su alod-alod toko pongoowi’an doogon.
         27 Nokosurat-o so Buuk nu Kinoringan nu, “Sinuu’ Mu Iyo mogkuasa nu onu yo po winangun
         Mu,” koo ri. Tangar, “onu yo po”, koo oono, dai ya kowaid Kinoringan nu nopokomouli’
         so si Kristus nu onu yo po su opogkuosaan Niyo.
         28 Nga ong okuasa po ni Kristus kiawi’-awi’, Iyo kondiri, Anak nu Kinoringan su mokikuasa
         nu Kinoringan, nu nopokomouli’ so Iyo nu onu yo po opogkuosaan Niyo. Om Kinoringan
         sono su mogkuasa ya nu kiawi’ oono.
         29 Bang dai yo oluli’an lobuw minatoi, d’ado kosudaan nu lobuw miau po mokidiu’ gumanti’
         so lobuw minatoi. D’ado kosudaan nosiro momaal nu ono ong bana nu dai yo oluli’an
         lobuw minatoi.
         30 Bang dai yo oluli’an lobuw minatoi, d’ado ya kosudaan nu kakal kai ya tumaan sumonsara’.
         31 Oo su kosusulodan ku, runat-runat ogon-ogon aku matoi, nga pagka osudu’an aku so
         kou nu nopoimaid kou so si Yisus Kristus, Tuhan toko, ono yo ko’ obaran ku kou nu
         koogutan ku no.
         32 So inawo ku, d’ado kosudaan ong sumundur aku lumawan nu alod-alod ku, iri soko kulos-kulos
         orongit tuui so Ipisus. Bang bana nu dai yo oluli’an lobuw minatoi, owarong po maid
         toko nu sinsiriban iitu nu, “Kayo toko mongokan monginum om musinsonangan so’ kalu
         matoi toko yo suab,” koo ri.
         33 Nga adang-o ookalan kou nu lobuw mutangar soko ono, so’ obana ya sinsiriban iitu
         nu, “Bang mokimuuna’-una’ nu lobuw oraai, oowit-owit toko nosiro rumaai,” koo ri.
         34 Owarong nu momikir kou sobana, om intoron kou yo sono momaal nu koraayan. Opatut
         nu oiyu’an kou so’ kuwai so kou dai po kotondu’ nu Kinoringan.
         35 Kalu kuwai mongoduat nu, “Onu koo ka gama’ nu Kinoringan mongoluli’ nu lobuw minatoi?”
         intawa, “Okuro-kuro ka koyuwan nu lobuw minatoi oluli’an-o?” koo.
         36 Nga sobana ko olowong kou mongoduat soko ono. Pikiro muyu bo linsou nisasad-o. Bang
         populo toko nu linsou, oposa’ po kulupak-o om tumuu’ nai’ linsou-o.
         37 Linsou nipulo muyu oono, linsou ka nu dolai intawa onu-onu ya nu linsou, okon-a sono
         ko linsou musit, nga tuu’.
         38 Ido soido nu tonoman musosondiang korogian nu linsou musuat nu notantu yo nu Kinoringan
         koinginan Niyo.
         39 Kiawi’ pinuwaal nu Kinoringan nu kiinawo, musosondiang korogian. Lobuw, kulos-kulos,
         bombolog om pait nga kopusosondiang korogian nosiro.
         40 Soko ono ya pudi onu-onu so langit om so wonuo tu. Onu-onu ya so langit kopusondiang
         kooparu’ nu onu-onu ya so wonuo tu.
         41 Kooparu’ nu runat, sondiang nu kooparu’ nu wulan, om kooparu’ nu korombituon nga
         musosondiang.
         42 Lobuw minatoi om oluli’an nga soko ono ya. Koyuwan nilobong-o mosa’, nga koyuwan
         nu noluli’an-o dai mosa’.
         43 Suat so koyuwan toko, iya nu ilobong koyuwan oono, dai owarong osiowan om d’ado kosudaan.
         Nga bang oluli’an-o koyuwan oono, owarong-o sono om obasag.
         44 Koyuwan nilobong oono kakal po ponongkoyuwan so wonuo tu. Nga bang oluli’an-o nu
         Kinoringan koyuwan oono, ponongkoyuwan sono kiat so Atod nu Kinoringan.
         45 Nokosurat-o so Buuk nu Kinoringan nu, “Lobuw togna, si Adam, inurug nu Kinoringan
         su’ miau iyo so wonuo tu, nga si Kristus, iri paawon nu si Adam pomupusan, taakan
         nu kowiawan musingkolaid su’ miau toko so surga,” koo ri.
         46 Iri yo po nokopogulu lumoga’ ri, koyuwan niyo suat-a so wonuo tu, nga kosusuut lumoga’
         ri, koyuwan Niyo suat so surga.
         47 Adam nu timpuun winaal nu Kinoringan kiat so tana’, nga Adam pomupusan, inungkiaton
         Niyo so surga.
         48 Kiawi’ koyuwan nu lobuw so wonuo tu, soko koyuwan ni Adam togna ri winaal kiat so
         tana’, nga ongo lobuw poimaid so si Kristus, koyuwan toko soko koyuwan Niyo ong wagu
         suat so surga.
         49 Om kosiono tu koyuwan toko soko koyuwan ni Adam, winaal kiat so tana’, soko ono ya
         ong wagu koyuwan toko soko koyuwan ni Kristus, iri kiat so surga.
         50 Oo su kosusulodan ku, kuanon ku yo po nga itu yo po koyuwan toko nu kionsi om kiraa’
         tu, dai kowaid so Pogkuosaan nu Kinoringan musingkolaid so surga. Om koyuwan toko
         nu iya minatoi toko dai muinong nu koyuwan toko musingkolaid.
         51 Rongowo muyu yo tongaron ku so kou tu, iri dai po niintolang so lobuw silaid, nu
         toko yo po iitu dai ya matoi kiawi’ musingkologa’ ni Kristus koimbagu, nga taakan
         toko nu koyuwan wagu musuat so surga.
         52 Osikap bana ono otuman nu dai oungkudapan. Iya popukaian pongoowi’an nu surumpit
         nu Kinoringan, kiawi’ lobuw minatoi oluli’an maid nu koyuwan wagu musuat so surga
         om dai yo matoi nosiro koimbagu.
         53 Koyuwan toko nu dai po matoi, gonti’an nu koyuwan wagu. Koyuwan nu suat so wonuo
         tu gonti’an nu koyuwan musuat so surga.
         54 Bang ogonti’an-o koyuwan laid toko oono nu koyuwan wagu, om koyuwan suat so wonuo
         tu nga ogonti’an-o nu koyuwan musuat so surga, iya yo oono kotumanan nu nokosurat
         so Buuk nu Kinoringan nu, “Nodoog-o nu Kinoringan kiawi’ alod-alod Niyo. Kopotoyan
         nga d’ado yo sono,” koo ri.
         55 Om koputangar toko sono nu, “D’ado yo sono kopotoyan so’ nogonti’an-o nu kowiawan
         musingkolaid. D’ado yo sono koraayan kopongukuman so toko nu potoyon” koo.
         56 Lumaa’ toko nu kopotoyan so’ oilaan toko nu kikoraayan toko. Om iri yo Ukum ni Musa
         su koilaan toko nu kikoraayan toko.
         57 Nga mongunsopot toko so Kinoringan, iri minongodoog nu kiawi’ alod-alod Niyo, nu
         iri gogoma’on ni Yisus Kristus Tuhan toko.
         58 Oo su kosusulodan kosomodan ku, ono yo ko’, pobosago om popioto yo koimaidan muyu.
         Pogkari’-kari’ kou yo sumundur mugogoma’on suat so Tuhan, so’ oilaan muyu ya nu kikosudaan
         gogoma’on muyu oono.

1 Indadi, itu yo su nisambut ku so kou nu duduat muyu ong onu koo mongorukut nu siin
         ponabang nu lobuw wokon songapan nu Kinoringan so Yudia, ono yo bang mongorukut kou
         nu siin ponabang nu inong poimaid, waido muyu ya iri nokotuduk ku yo so puimpugan
         so Galatia ri.
         2 Ono yo, koduung Runat Pongintoronan potou’ kou laid nu siin ontob nu odapat-dapat
         ponabang muyu nu wokon musingkologa’ ku, su’ dai yo muru’ po mongimpug ong kologa’
         aku.
         3 Kologa’ aku yo, monuu’ aku ya nu kolobuwan nopili’ muyu yo laid paapit nu siin oono
         so bandar Yirusalim, om poowitan ku po nosiro nu surat ponondu’an nu lobuw dii.
         4 Om bang opikir ku nu kuwai opatut tomodon ku so Yirusalim, potundanon ku ya nosiro
         so aku.
         5 Ondaa’on ku ya kou ong opupus aku yo lumongkop so Makadunia so’ notapus ku yo nu
         kotalib aku dii.
         6 Kalu olaid-laid aku mogol nai so kou musingkotalib nu kodarun, su’ otobangan muyu
         aku nu kolombus-lombusan ku.
         7 Dai su moingin ong sontagal aku ya nai so kou. Bang lila’ nu Tuhan, olaid-laid aku
         ya mogol nai so kou.
         8 Tuui-tuui aku so bandar Ipisus nu ono sono tu musingkotalib nu Rami-Rami Pintakusta,
         9 so’ osuang po lobuw mokirorongou nu tinongaran nu Kinoringan pudi osuang-a lobuw
         poingkoyod so aku potuturan nu ono.
         10 Bang kologa’ si Timutius, torimaa muyu yo iyo nu owarong su’ ososonangan iyo mido
         so kou, so’ iyo nga soko aku ya nu mugogoma’on suat so Tuhan Yisus.
         11 Indadi, umarap aku nu d’ado ya so kou pobaba’ so iyo, nga tobangi muyu yo iyo nu
         kopululi’-luli’an niyo tuui so aku nu osanang, so’ mongimat aku ya nu kologa’ iyo
         maid nu kosusulodan toko wokon.
         12 Suat so sulod toko si Apulus, obulit aku yo mindamo so iyo nu powaidon so kosusulodan
         wokon mian nai so kou, nga dai po moingin iyo mian nu ono sono tu. Bang kikosiwatan,
         kalu mian-a iyo.
         13 Koingat-ingato muyu yo om totog kou yo poimaid so si Kristus. Adang lumaa’ om adang
         musimaid kuosaan nu koraayan.
         14 Onu yo po waalon muyu, waalo muyu yo maid nu musosamod.
         15 Tantu otondu’an muyu ya no Stipanus sompungu. Nosiro yo su togna nopoimaid so si
         Kristus tuui so Akaya. Mogkari’-kari’ nosiro monabang nu lobuw songapan nu Kinoringan.
         16 Mindamo aku sobana so kou nu mongowaid kou nu pontudukan nu lobuw soko iyo om lobuw
         wokon mugogoma’on maid so iyo.
         17 Osudu’an aku nu nokologa’ si Stipanus, si Purtunatus om si Akaikus. Pagka sobana
         ko oimpong aku so kou, kinologa’an nosiro soko kou ya su linumoga’ tuui so aku.
         18 Sobana ko nokoponginsudu’ nosiro so aku om so kou. Otoop ong orumaton kolobuwan soko
         ono.
         19 Lobuw poimaid tuui so Asia pokodau so kou. Si Akwila om si Priskila om lobuw muimpug
         so waloi nosiro nga pokodau so kou.
         20 Kiawi’ kosulodan tuui pokodau so kou. Pusosalam-salam kou yo ponondu’an nu musosamod
         kou inong koimaidan so si Yisus Kristus.
         21 Aku nga pokodau-a so kou, om aku kondiri minonurat nu itu. Kodau kiat so aku, Paulus.
         22 Isai obisig nu Tuhan Yisus, ukumon nu Kinoringan. Maranata, ono yo “Loga’ yo Tuhan
         Yisus”.
         23 Muda-mudaan ong borokatan kou ya ni Tuhan Yisus.
         24 Osamod aku so kou kiawi’ nu kopuido yo dii si Yisus Kristus.2 Kurintus2 Kurintus2 Kurintus2 Kurintus2 Kurintus

1 Surat-o po iitu kiat so aku, si Paulus, iri pinili’ nu Kinoringan sumiliw nu pinongoorapan
         ni Yisus Kristus. Kai duo si Timutius sulod toko, pologa’ nu surat iitu no nai so
         kou, lobuw nosongapan nu Kinoringan so Kurintus om so wonuo Akaya.
         2 Mindamo aku so Kinoringan Amo toko, om Tuhan toko si Yisus Kristus, nu d’ado ya pupus
         mongoborakat om posanang nu inawo muyu.
         3 Kayo toko mongorayou nu Kinoringan, Amo nu Tuhan toko Yisus Kristus. Iyo yo su dadan
         mongoluluud om monabang so toko.
         4 Iyo yo su monabang so kai ong kikoogutan kai, su’ koponabang kai nu lobuw so onu
         yo po koogutan musuat nu poonabang nu Kinoringan so kai.
         5 Koponabang kai nu lobuw wokon, so’ bana-bana ya nu nokoirasa kai yo nu kosonsora’an
         so gogoma’on mai suat so si Kristus, soko si Kristus su nosonsara’ ya. Nga bana-bana
         ya nu kaalib po ponobangon ni Kristus so kai.
         6 Bang kolalag kai nu koogutan, oilaan mai nu kountungan muyu ono, so’ posanang kai
         sono so kou om monabang so kou su’ poimaid kou nu sopulan kou ya nu Kinoringan. Om
         bang monabang Iyo so kai, oilaan mai nu kountungan muyu ya, so’ kiat nu ono oilaan
         muyu nu monabang po Iyo so kou om kotaan kou nu kosonsora’an soko nololagan mai ri.
         7 Ono yo ko’ otatap kai ya umarap nu sumundur kou ya poimaid so si Kristus pudi kolalag
         kou nu koogutan, so’ oilaan mai nu tobangon kou ya nu Kinoringan soko poonabang Niyo
         so kai.
         8 Oo su kosusulodan inong ku nu koimaidan, tantu oilaan muyu ya kosusaan noirosaanan
         mai so wonuo Asia. Kosusaan noirosaanan mai oono sobana ko owogat, om moipopatoi kai
         yo maam,
         9 om oirosaanan mai nu soko inukuman kai nu potoyon. Nga sobana yo, nourug kiawi’ oono
         so kai, so’ moingin Kinoringan nu oilaan mai nu dai kai kopusintabang, sondiang ko
         mokitabang so Iyo, iri kikuasa powiau nu lobuw minatoi-i.
         10 -
         11 Nga insan moipopatoi kai yo kosoromaan mai, pinolaiw kai ya nu Kinoringan kiat so
         poomatoi. Oilaan mai nu Iyo ya su dadan polaiw so kai kiat so poomatoi ong wagu. Pogdu’a
         kou yo suat so kai, so’ poimaid kai nu, kiat so du’a muyu no, polaiwon kai ya Niyo
         koimbagu, om oborokatan kai Niyo, om osuang lobuw mongunsopot sono so Kinoringan suat
         so kai.
         12 Itu yo su kopongondosan mai, ono yo oilaan mai so inawo nu owarong-a kogoyaan mai
         so wonuo tu, musuat so koinginan nu Kinoringan, om makin po so kopuidaan toko nga
         maid nu koowarong om kootulid nu inawo nitaak nu Kinoringan, okon ko maid nu koo’ilo
         nu lobuw.
         13 -
         14 Ono-ono ya su suraton mai so kou ombo obasa’ om oorotian muyu no. Umarap kai nu onu
         yo po iri sabat nai’ oorotian muyu suat so kai nu kosiono tu, oorotian muyu sobana
         sono ong wagu, su’ bang kologa’ koimbagu si Tuhan Yisus, kopongondos kou sono so kai,
         soko kai su kopongondos so kou.
         15 Pagka otantu yo ono so inawo ku no, kipadu-padu aku nu gulu ri nu lumoga’ nai so
         kou, su’ kopontuduk so kou koimbagu.
         16 Padu-padu ku mian po laid nai so kou, om lumombus aku nai’ tuui so wonuo Makadunia,
         om mululi’ aku koimbagu nai so kou su’ koponabang kou so aku lumombus so wonuo Yudia.
         17 Indadi, pagka dai su nokotuman lumoga’ nai so kou, ponontaman muyu sono nu dai aku
         moilo monantu nu inawo ku no. Nga sobana yo, okon ko maid aku nu inawo ku kondiri
         monantu nu pomponowan ku, nu insan mutangar “Oo” om koinduo “Dai”.
         18 Om ombo yo po nojanji ku yo nga obana ya, soko Kinoringan su monuman nu janji Niyo
         nu okon ko “Oo” om “Dai”, koo sono.
         19 Iri yo po abar nituturan mai so no Silas om si Timutius so kou ri nga si Yisus Kristus,
         Anak nu Kinoringan, om dai insan kai popupinda-pinda nu abar oono nu mutangar nu,
         “Soko itu gaam kodau Niyo” om “Okon ko soko ono gaam kodau Niyo”, koo sono. Ala’ nai’
         dadan kai mutangar nu, “Itu yo kodau obana,” koo kai.
         20 Kiawi’ janji nu Kinoringan so lobuw songapan Niyo, tumanon-a Niyo ong kopuido toko
         so si Yisus Kristus. Ono yo ko’ pagka waalon ni Yisus Kristus onu yo po pinonuu’an
         so Iyo nu Kinoringan suat so toko, mutangar toko sono nu, “Amin,” koo, koduung mongunsopot
         toko yo so Kinoringan nu gogoma’on Niyo owarong.
         21 Kinoringan-o su pototos so toko poimaid so si Kristus, om Iyo yo su minomili’ so
         toko mido so si Kristus.
         22 Om sinuu’ Niyo Atod Niyo maid-waid so toko ponondu’an nu songapan toko yo Niyo. Om
         pagka sinuu’ Atod Niyo mogkuasa so toko, moingin Iyo ong oilaan toko nu tumanon-a
         kiawi’ nokojanji Niyo so toko ong wagu.
         23 Nga Kinoringan-a kosiou so aku om koilo nu inawo ku no, nu sagai dai aku minian nai
         so kou, so’ lumaa’ aku nu oinsokitan ku inawo muyu no ong dai po owaid muyu pontudukan
         ku nu gulu ri.
         24 Orati nu ono, dai kai moingin monosog so kou nu onu yo po opatut imaidon muyu, so’
         oilaan mai nu otatap-a koimaidan muyu. Ono-ono ya su koinginan mai tumabang toomod
         so kou, nu poinsanang nu inawo muyu.

1 Ono yo ko’, tinapus ku yo nu dai mongondaa so kou ong dai kou po rumorogo nu kogoyaan
         muyu oraai, so’ lumaa’ aku nu oinsokitan ku inawo muyu no koimbagu.
         2 Bang kologa’ aku om oinsokitan ku inawo muyu no, d’ado yo sono poinsanang so aku.
         Opatut nu kou yo su koponginsanang so aku, nga onu koo kou po sono koponginsanang
         so aku ong oinsokitan ku yo inawo muyu no?
         3 Om iri yo su kinopoowitan ku so kou nu surat ku togna ri, tayon ku ong dai oinsokitan
         muyu inawo ku no ong kologa’ aku nai so kou. Kou yo su patut koinsanang so aku so’
         notantu yo so inawo ku no nu bang osudu’an aku, kou nga osudu’an-a.
         4 Iya pinonuratan ku nu iri, sobana ko aagut inawo ku no om owogat so pomikiran ku
         om minoginoontob aku tumangi’ mongoondom nu kogoyaan muyu oraai-o. Nga okon-a ko ono
         su kinoponuratan ku poinsakit nu inawo muyu, nga moingin aku yo ong oilaan muyu nu
         osamod aku sobana so kou.
         5 Nga iri yo po lobuw nokoponginsakit nu inawo nu isai yo po, okon ko aku yo su ininsokitan
         nu inawo nga kou kiawi’, intawa orogon-o nu kou kiawi’ su noinsokitan nu inawo nga
         tinu-tinu so kou. Dai su moingin pokoraai sobana nu lobuw oono.
         6 Muuma’ yo gama’ nu kosuangan so kou mongukum nu lobuw oono, nu pinolaiw iyo kiat
         so puimpugan muyu.
         7 Pagka rinumorogo yo iyo, owarong nu ompunon om insosomodan muyu iyo, su’ dai osokakan
         aagut inawo niyo sampai d’ado yo orapan niyo, om dai yo sono poimaid.
         8 Ono yo ko’, mindamo aku so kou nu pointolangon muyu nu sobana ko osamod kou so iyo.
         9 Kopongindamo aku soko ono, so’ iri yo su tomod ku monurat so kou nu gulu ri, mongilo
         ong bana-bana ka nu mongimaid kou nu niongosuu’ ku ri ko’ dai.
         10 Bang ompunon muyu lobuw oono, aku nga mongampun-a so iyo. Onu yo po kosola’an nu
         lobuw noompunan ku, ong ooluk ompunon ku, noompunan ku yo ono so tiningkuangon ni
         Kristus, tayon ku ong minsuw kou nu kogoyaan ku oono.
         11 Musuat ong waalon toko soko ono, su’ dai kopogkuasa Wowaidon nu Moinat so toko, so’
         oilaan toko onu yo po padu-padu niyo.
         12 Pudi pona linila’an aku ni Yisus Kristus mian so Toruas paabar nu Abar Owarong suat
         so Iyo,
         13 nga maagut aku ya so’ dai ku nosambat sulod toko si Titus dii. Iri yo ko’ minokilila’
         aku nu ongo lobuw poimaid dii nu lumombus aku so wonuo nu Makadunia.
         14 Nga mongunsopot kai so Kinoringan nu pinointolang Niyo so kiawi’ lobuw nu komanang
         si Kristus nu kiawi’ lulumawan so Iyo so’ songopanon toko Niyo, soko muli’ wowaidon
         nu soujar kiat so putuda’an om muut-suut alod-alod inakom niyo, ponondu’an nu d’ado
         ido kolawan so iyo. Om royowon mai Kinoringan so’ sinuu’ kai yo Niyo so siombo-ombo
         ya poorati so lobuw nu sopulan nosiro ni Kristus.
         15 -
         16 Kai yo su sinuu’ nu Kinoringan paabar suat so si Kristus. Ong kuwai lobuw poimaid,
         osopulan iyo nu Kinoringan musingkolaid. Nga lobuw dai poimaid om dai rumorogo kiat
         so koraayan, niogol nu Kinoringan. Om soko noilaan nu lobuw nu nokomanang wowaidon
         nosiro iya nu kosingud nosiro nu awau nu komanyan susulan so ranggar, soko ono ya,
         laid mai paabar nu Abar Owarong oono, soko owodung ponondu’an nu kopotoyan so lobuw
         dai poimaid, om soko olanung ponondu’an nu kowiawan so lobuw poimaid. Tantu kuwai
         monokod nu d’ado ido otoop koponundur nu gogoma’on oono.
         17 Muinong kai nu kosuangan nu lobuw, iri mokigaji tomod paabar nu tinongaran nu Kinoringan.
         Nga pagka Kinoringan-o su minonuu’ so kai, otulid-a inowoon mai mugogoma’on nu ono
         om d’ado ya sala’ mai so Iyo, so’ kopuido kai yo so si Kristus.

1 Okon-a ko mokiroyowon kai po sono kinoponuratan mai nu ono, nga bana-bana ya nu moomugogoma’on
         kai so Kinoringan. Om okon-a ko muru’ kai nu surat pongilaan kiat so lobuw wokon intawa
         kiat so kou, soko lobuw wokon.
         2 Nga, kou yo kondiri su pinokosurat mai pongilaan nu lobuw nu bana-bana ya nu moomugogoma’on
         kai so Kinoringan. Isai yo po korongou om kosiou so kou, oilaan nosiro nu bana ya
         nu sinuu’ kai nu Kinoringan paabar so kou suat so si Kristus, om oilaan nosiro nu
         obana ya pontudukan mai no.
         3 Kogoyaan owarong muyu no yo su pongilaan nu lobuw nu inowit kou ni Kristus mido so
         Iyo, om kowiawan muyu no yo su soko surat nipoowit ni Kristus so kai nu pokayon mai.
         Gogoma’on ni Kristus so kou okon ko maid nu kodau sinurat so koratas, iri moilo ya
         lumugas-i, nga maid nu kuasa nu Atod nu Kinoringan iri miau musingkolaid-i. Om dai
         pinakai Niyo kodau sinurat so watu, soko silaid-i, nga ono yo pindaan Niyo kowiawan
         muyu.
         4 Kooku’ kai mutangar soko ono, so’ maid nu ponobangon ni Kristus, oilaan mai sobana
         nu kopomaal kai nu onu-onu ya nisuu’ nu Kinoringan.
         5 Okon ko kai kondiri kopomaal nu ono, nga maid nu kuasa nu Kinoringan so kowiawan
         mai.
         6 Kinuasa kai nu Kinoringan mugogoma’on so Iyo paabar nu porojonjian wagu Niyo oono.
         Om maid nu porojonjian wagu oono, dai kai montuduk so kou popongowaid nu ukum nisurat
         nu lobuw oono, nga montuduk kai nu subai kuosaan kou nu Atod nu Kinoringan. Montuduk
         kai soko ono, so’ lobuw dai mongowaid nu ukum oono, ukumon nu Kinoringan nu matoi
         om korawu’ so Iyo musingkolaid. Nga kosiono tu, monuu’ Iyo nu Atod Niyo mogkuasa so
         kowiawan toko, om miau toko sono musingkolaid maid so Iyo.
         7 Iya nopotaak Kinoringan so si Musa nu Ukum, ono yo porojonjian laid nisurat so watu
         ri, koonawau nu Kinoringan tinumogu’ so buatan ni Musa sampai dai kosirara lobuw Israil-i
         monsiou nu buatan niyo ri, pudi tumimpuun-o tumulom iri. Indadi, bang soko iri yo
         koonawau tinumogu’ iya nu pinotaakan nu Ukum koowit so kopotoyan ong dai waidon iri,
         8 otarang po kobontugan nu porojonjian wagu, iya nu mogol Atod nu Kinoringan so inawo
         toko.
         9 Pudi pona kikobontugan porojonjian laid, iri kopongowit so kopotoyan nipokoilo maid
         nu binaang-i, tantu kaalib po kobontugan nu porojonjian wagu, iri popuwarong nu lobuw
         om Kinoringan-i.
         10 Ukum ni Musa gulu ri dai obantug nu ono sono tu, nga ono su obantug, Abar Owarong
         suat so si Yisus Kristus.
         11 Pagka oilaan toko nu obantug oturan gulu ri, iri sontagal-a tumaan-i, oilaan toko
         nu obantug po porojonjian wagu, iri tumaan musingkolaid-i.
         12 Indadi, pagka oilaan toko nu obana ya ono, kooku’ toko sono paabar nu Abar Owarong
         suat so si Kristus.
         13 Okon ko soko si Musa kai nu tinongkuban niyo buatan niyo ri tayon ong dai osiou nu
         lobuw Israil nu tumulom binaang nu Tuhan so buatan niyo ri.
         14 Nga iri yo po lobuw Israil, okosog inawo. Sampai kosiono tu, mongobasa’ nosiro nu
         tinongaran nu Kinoringan nokosurat so porojonjian laid, nga dai ya nosiro oorotian,
         so’ okosog inawo nosiro om dai po noidu’ nokoibon so pomikiran nosiro ri. Nga bang
         poimaid nosiro so si Kristus, koorati nai’ sono nosiro.
         15 Ono sono tu pona, ong bosa’on nosiro Ukum ni Musa, dai ya oorotian nosiro, so’ kakal-a
         oibonan pomikiran nosiro.
         16 Nga bang kuwai ido so nosiro poimaid so Tuhan, oidu’ nai’ nokoibon so inawo nosiro
         om koorati yo sono, soko nokosurat-o so Buuk nu Kinoringan suat so si Musa nu, “Koduung
         tumingkuang-o iyo so Kinoringan, oidu’ sono pinonangkub nu buatan niyo ri,” koo ri.
         17 Indadi Kinoringan, iri minokimutangar-tangar so si Musa iiri muinong-a so si Tuhan
         Yisus, iri minonuu’ nu Atod Niyo mogkuasa so toko, om isai yo po kuosaan nu Atod Niyo,
         dai yo sono muru’ mongowaid nu oturan gulu ri.
         18 Soko si Musa su oidu’ pinonangkub nu buatan niyo ong mokimutangar-tangar nu Kinoringan,
         sampai kosiou iyo sobana nu kobontugan nu Kinoringan om sondiang sono kowiawan niyo,
         soko ono ya pudi toko, ono yo koorati toko sobana nu kodau nu Kinoringan suat so Tuhan
         Yisus Kristus, om koorati toko nu sobana ko owarong Iyo. Muinong sono kogoyaan toko
         nu kogoyaan nu Tuhan kiat so gogoma’on nu Atod Niyo so inawo toko.

1 Pagka luluudan kai nu Kinoringan, ono yo ko’ sinuu’ kai Niyo mugogoma’on suat so
         Iyo om dai kai ya oiman-iman.
         2 Okon-a ko oraai poomurogama’ mai nu ono nu osusut om koiyu’-iyu’, om dai kai ya mongaakal
         nu lobuw intawa mominda nu tinongaran nu Kinoringan mongowaid nu koinginan mai kondiri.
         Ala’ nai’, potuturan kai nu pontudukan obana, om ono yo ko’ nipotondu’ mai so ido
         soido kogoyaan mai, tayon mai ong opikiran nosiro nu owarong kai ya so ponokodan nu
         Kinoringan.
         3 Bang kakal-a dai koorati lobuw nu Abar Owarong nituturan mai oono, ono-ono ya lobuw
         sundur so kopotoyan musingkolaid orawu’ so Kinoringan-o su dai koorati.
         4 Ono yo Wowaidon nu Moinat-o su minongibon nu pomikiran nu lobuw dai poimaid so si
         Kristus, so’ iyo yo su pinokokinoringan nosiro so wonuo tu om dai nosiro koorati nu
         Abar Owarong nu sobana ko obantug si Kristus, om muinong-a Iyo nu Kinoringan. Dai
         koorati nosiro nu ono, soko lobuw bolou dai kosiou nu onu-onu ya so tiningkuangon
         nosiro pudi onawau-a.
         5 Dai kai pokoilo so kou nu kai yo su wowaidon muyu, ala’ nai’, pokoilo kai nu si Yisus
         Kristus-o su wowaidon muyu, om kai yo po uripon muyu suat so Iyo.
         6 Iya nu pinongurugan nu Kinoringan nu wonuo tu ri, minutangar Iyo nu, “Musit-o su
         onawau kiat so kotuongan,” koo. Kinoringan oono yo su poorati so toko nu Abar Owarong
         suat so si Kristus, su’ koponuturan toko so lobuw wokon nu sobana ko owarong Kinoringan,
         iri osiowan so kogoyaan ni Kristus.
         7 Nga kai yo po iitu koinong-inong nu montaya dokuton winaal, nu kiorata’ boorogo tuui
         so kai, ono yo koilaan mai nu Abar Owarong kiat so si Kristus. Om pinongoorapan kai
         nu Kinoringan potuturan nu Abar Owarong oono, su’ bang poimaid lobuw nu ono, oilaan
         nu lobuw wokon nu gogoma’on mai oono maid so kuasa nu Kinoringan, om okon ko kai kondiri.
         8 Pudi pona dadan kai sindoraayon, dai kai ya dumoog. Ogogawan kai, nga dai kai ya
         oiman-iman.
         9 Osuang pona alod-alod lumawan so kai, nga dai kai ya laiwan nu Kinoringan. Om pudi
         pona insaadan kai dadan, dai kai ya matoi so’ tobangon kai nu Kinoringan.
         10 Bisigon kai dadan om pokipopotoyan nu lobuw soko noirosaan ni Yisus, su’ oilaan nu
         lobuw nu miau kai maid nu kuasa Niyo.
         11 Pagka mugogoma’on kai suat so si Yisus nu laid mai po miau, pokipopotoyan kai dadan,
         tayon ong oilaan nu lobuw nu miau si Yisus so koyuwan mai nu matoi tu ya.
         12 Pagka soko ono, sumundur kai ya paabar nu kodau nu Kinoringan pudi dadan kai pokipopotoyan,
         su’ miau kou musingkolaid maid so Kinoringan.
         13 Poimaid kai nu tobangon kai ya nu Kinoringan ong kolalag kai nu koogutan, soko totongaron
         so Buuk nu Kinoringan nu, “Potuturan aku ya suat so Kinoringan, so’ poimaid aku nu
         tobangon aku ya Niyo,” koo ri. Indadi kai nga soko ono ya nu poimaid so Kinoringan,
         om ono yo ko’ sumundur kai ya potuturan suat so Iyo.
         14 Mutangar kai soko ono, so’ oilaan mai nu noluli’an-o Niyo si Yisus, om poimaid kai
         nu luli’an kai ya Niyo maid so si Yisus, om owiton toko so tiningkuangon Niyo.
         15 Kiawi’ kosonsora’an nololagan mai, nu laid mai potuturan nu Abar Owarong kiat so
         Kinoringan oono, nourug nu koworongan muyu, tayon ong rumuang po koworongan Niyo so
         lobuw, om muririnuang lobuw poimaid, om mongunsopot nosiro so Iyo nu ponobangon Niyo
         so nosiro, om obantug sono Kinoringan.
         16 Pagka ruang-rumuang-a lobuw poimaid so si Kristus, dai kai ya oiman-iman. Pudi pona
         sumundur rumaag koyuwan mai tu osuat nu kosonsora’an, nga runat-runat oimbarong inawo
         mai.
         17 Mutangar aku soko ono so’ sontagal-a kosusaan oirosaan mai ogaan-a oono. Om oilaan
         mai nu dai owogat bana kosusaan oono ong popuinongon mai nu koorumatan om kobontugan
         musingkolaid nitaak so kai nu Kinoringan ong wagu.
         18 Dai kai ya momikir bana nu koogutan mai nu ono sono tu, nga dadan kai momikir nu
         kobontugan so surga, so’ sontagal-a koogutan oono, nga musingkolaid ong kobontugan
         so surga oono.
         
            

         
      
   
      
         5
1 Dai kai ya lumaa’ potuduk nu Abar Owarong oono so’ oilaan mai nu itu yo po koyuwan
         toko tu nga soko bosalag-a, polakan toko nu laid po miau so wonuo tu. Bang uyason-o
         bosalag toko tu, ono yo matoi toko, nga kuwai ya koyuwan toko owagu, soko waloi dai
         muyas sinodia’ nu Kinoringan so toko so surga.
         2 Laid toko po momolak-polak so koyuwan toko nu ono sono tu, dadan toko mingi’-ringi’
         so’ sobana ko mokipopolak so surga.
         3 Bang kikoyuwan toko yo nu owagu so surga, okon ko atod-a sono nga maid-a nu koyuwan,
         soko lobuw mupokakas nu owagu.
         4 Laid nu molak-polak toko po so koyuwan toko so wonuo tu, mingi’-ringi’ toko so’ sobana
         ko owogatan nu kosonsora’an. Okon-a ko mokipopatoi toko, nga moingin toko nu gonti’an
         koyuwan toko kiat so wonuo tu nu koyuwan wagu iri musingkolaid-i.
         5 Kinoringan-a su posodia’ so toko nu ono, om taakan toko Niyo nu Atod Niyo mogkuasa
         so toko, su’ oilaan toko nu bana-bana ya nu otuman ono.
         6 Ono yo ko’, dadan-a otatap inawo mai, pudi oilaan mai nu laid mai po molak-polak
         so koyuwan nu ono sono tu, orawu’ kai po kiat so surga, iri ogolan musingkolaid maid
         so Tuhan.
         7 Mutangar aku nu orawu’ kai so Tuhan, so’ pagka tuui-tuui kai po so wonuo tu, poimaid
         kai ya so Iyo pudi pona dai mai osiou Iyo.
         8 Pikiran mai, owarong po niogol mai koyuwan mai nu ono sono tu, om mido so Tuhan maid
         nu koyuwan wagu mai.
         9 Pagka soko ono, mogkari’-kari’ kai monginsanang nu inawo nu Kinoringan solaid mai
         po so wonuo tu maid nu koyuwan nu ono sono tu, om dii so surga maid nu koyuwan musingkolaid.
         10 Mutangar aku soko ono, so’ tumingkuang toko ya so Kinoringan ong wagu nu bisora’on
         Niyo, musuat nu gogoma’on toko so wonuo tu, oraai ko’ owarong.
         11 Indadi, pagka oilaan mai nu tantu bisora’on toko ya nu Kinoringan, dai kai moingin
         poinsakit nu inawo Niyo. Ono yo ko’ mogkari’-kari’ kai potolunda’ nu lobuw wokon su’
         poimaid nosiro nu Abar Owarong. Nga oilaan-a nu Kinoringan nu owarong-a kogoyaan mai,
         indadi aarap aku nu kou nga soko ono ya nu koilo sobana so kai
         12 Tomod mai pokoilo suat so gogoma’on mai okon-a ko mokitokodon so kou nu owarong om
         oogot kai, nga moingin kai ong oilaan muyu onu kopongondosan muyu so kai, om moingin
         kai nu kosambut kou nu lobuw musimpangkat nai so kou, nga dai momikir suat so inowoon
         nosiro.
         13 Ono yo, kuwai mutangar nu moulou gogoma’on mai nu laid mai nai so kou ri. Dai obana
         ono! Sobana yo, gogoma’on waalon mai oono poinsanang nu inawo nu Kinoringan. Om kuwai
         ya mutangar nu owarong-a gogoma’on mai, nga ono yo po suat-a so koworongan muyu.
         14 Pagka osamod si Kristus so kai, ono yo su kobasag nu inawo mai, so’ oilaan mai nu
         bana ya itu, ono yo minatoi-o si Yisus suat so kiawi’ lobuw, indadi kiawi’ lobuw nga
         soko nokowaid-o minatoi.
         15 Minatoi-o si Yisus suat so kiawi’ lobuw, su’ isai yo po miau kopuido so Iyo, dai
         yo sono mongowaid nu koinginan nosiro, nga mongowaid nu koinginan ni Kristus. Iyo
         yo su nolila’ matoi, om kiat so kuasa nu Kinoringan noluli’an Iyo koimbagu suat so
         koworongan nu lobuw.
         16 Indadi, kiat nu ono sono tu, dai kai yo sono monsiou nu kobuotanon nu lobuw mongowaid
         nu pomikiran nu lobuw-a. Pudi pona soko ono pomikiran mai gulu ri suat so si Kristus,
         nga kosiono d’ado yo sono.
         17 Indadi, isai nokoido yo so si Kristus, minda yo sono kogoyaan nosiro. Dai yo sono
         mongowaid nosiro nu kogoyaan gulu ri, nga owagu kogoyaan nosiro.
         18 Kinoringan-o su minomaal nu kiawi’ oono maid nu gogoma’on ni Kristus so toko. Okon-o
         sono ko alod-alod toko Niyo, nga una’-una’ Niyo. Om suu’on toko Niyo mongingol nu
         wokon su’ ourug nosiro nu una’-una’ Niyo.
         19 Itu yo su orati nu pontudukan nisuu’ nu Kinoringan so kai potuturan so kiawi’ lobuw,
         ono yo kiat so gogoma’on ni Kristus monapul nu kiawi’ lobuw kiat so koraayan nosiro,
         ourug sono nosiro nu una’-una’ Niyo, nu dai yo sono ondomon Niyo koraayan nosiro ri.
         Om ipokodau Niyo so kai nu moingin Iyo ong kopuwarong kiawi’ lobuw so Iyo om okon-o
         sono ko alod-alod Niyo, nga una’-una’ Niyo.
         20 Pagka soko ono, kai yo po susuu’on ni Kristus, om kai yo su sinuu’ nu Kinoringan
         polombus nu kodau Niyo. Indadi mindamo kai sobana so kou, nu posimaidi muyu yo Kinoringan
         mongurug so kou nu una’-una’ Niyo.
         21 Mindamo kai so kou so’ pudi pona d’ado koraayan ni Kristus, nga inurug Iyo nu Kinoringan
         nu soko kikoraayan. Winaal Niyo ono su’ bang mido toko so si Kristus, kopuwarong toko
         so Kinoringan.

1 Pagka moomugogoma’on kai suat so Kinoringan, mindamo kai so kou nu, kodi muyu yo
         pokomaai-maayi koworongan nu Kinoringan so kou,
         2 so’ nokosurat-o tangar nu Kinoringan so Buuk Niyo nu, “Nologa’ yo iya koinginan Ku
         mongorongou nu pinokitabang mu, om nologa’ yo koinginan Ku monaak so ikau nu kowiawan,”
         koo ri. Om sobana yo, ono sono tu yo su kuanon nu iri koinginan nu Kinoringan mongkinongou
         nu indomoon muyu, om runat-o iitu osopulan kou!
         3 Mogkari’-kari’ kai powarong nu kogoyaan mai, tayon mai ong d’ado pounayan nu lobuw
         pokosala’ nu pontudukan mai, om okon-a ko kopalid pontudukan mai oono.
         4 Ala’ nai’, onu yo po goma’on mai, tondayan mai nu pointolang so lobuw nu bana-bana
         ya nu moomugogoma’on kai suat so Kinoringan, om ono yo ko’ tumaan kai mongirasa nu
         kosusaan, kosimpitan om koogutan.
         5 Dadan kai sonsora’on, jiilon, om urutan monginsaad. Dadan kai osonsara’ mugogoma’on,
         om kotinu-tinuan kai dai koturuw om dai kookan.
         6 Itu yo su kogoyaan mai niposiou so lobuw wokon nu bana-bana ya nu moomugogoma’on
         kai suat so Kinoringan, ono yo, kootulid nu inawo mai, koilaan mai suat so Kinoringan,
         kootaan nu inawo mai, koowarong mai, kinuasa kai nu Atod nu Kinoringan, koosamod mai
         so lobuw,
         7 potuturan kai nu kodau kiat so Kinoringan, om kinuasa kai nu Kinoringan mugogoma’on
         so Iyo. Sumundur kai mongowaid nu koinginan nu Kinoringan nu laid mai paabar nu kodau
         Niyo, ponambut nu lobuw lulumawan nu totongaron mai.
         8 Sumundur kai ya mugogoma’on suat so Kinoringan, dai kiro orumaton intawa pubaagan
         kai, royowon intawa simbaalan. Om pudi pona pokowuduton kai nu lobuw, nga obana ya
         totongaron mai.
         9 Tokodon kai po nu dai otondu’an nu lobuw nu pinongoorapan kai ni Yisus, nga otondu’an
         kai ya nu lobuw suang so siombo-ombo ya. Pudi pona moipopatoi kai yo, nga kakal kai
         ya miau. Insaadan kai nga dai po minatoi.
         10 Dadan inglungguyan kai, nga sumudu’an kai yo po. Omiskin kai kosiowan nu lobuw, nga
         kai yo su nopokaya nu kosuangan nu lobuw nu kowiawan kiat so Kinoringan, kiat so pontudukan
         mai. Bana ya nu d’ado onu-onu tuui so kai, nga kiawi’ nijanji nu Kinoringan, osongapan
         mai.
         11 Oo su kosulodan ku so Kurintus, nokotarang mai yo so kou kiawi’ pomikiran mai suat
         so kou om nokotarang mai yo nu sobana ko monamod kai so kou.
         12 Dai kai ya mingkoyod monamod so kou, nga kou nai’ su mingkoyod monamod so kai.
         13 Mongobiat aku so kou soko poongobiat nu amo so inonakan. Soko ono ya, somodi muyu
         yo kai soko poonamod mai so kou.
         14 Adang-o mokimuuna’-una’ nu lobuw dai poimaid so si Yisus, so’ dai muinong lobuw poimaid
         so si Yisus om lobuw dai poimaid. Dai otoop ong lobuw moomaal nu koworongan mokimuuna’-una’
         nu lobuw moomaal nu koraayan. Dai muinong lobuw poimaid sobana so Kinoringan om lobuw
         dai poimaid so Kinoringan, soko onawau su dai muinong nu otuong.
         15 Dai muinong pomikiran ni Kristus om pomikiran nu Wowaidon nu Moinat. Lobuw poimaid
         so si Kristus taakan nu osuang koworongan kiat so Kinoringan, nga lobuw dai poimaid
         dai otaakan nu onu-onu ya kiat so Iyo.
         16 Dai otoop niasuw tinindobuw, iri pinokokinoringan nu lobuw dai poimaid, so waloi
         sosombooyangan nu Kinoringan. Toko yo lobuw poimaid, su soko waloi sosombooyangan
         so Kinoringan. Soko totongaron Niyo so buuk Niyo nu, “Mintoron aku nai so nosiro om
         mido Aku so nosiro. Aku yo su Kinoringan usaa’on nosiro, om songapan Ku nosiro,” koo
         ri.
         17 Om minutangar po Kinoringan so Buuk Niyo nu, “Tondiang kou yo kiat so lobuw dai poimaid
         so Aku, om rawu’ kou yo so nosiro. Odai muyu yo kogoyaan nu lobuw dai poimaid so Aku,
         om miau-o sono so kogoyaan wagu. Adang-o momaal nu ongo sosaim, om torima’on Ku nai’
         kou nu una’-una’ Ku.
         18 Aku yo su pinokaamo muyu, om kou yo su pinokaanak Ku woinoi kusoi, koo tangar nu
         Tuhan Maayo Kuasa,” koo ri.

1 Oo su kosulodan kosomodan ku, pagka nojanji yo nu Kinoringan nu waalon Niyo kiawi’
         oono suat so toko, otoop ong mingkoyod toko yo mugogoma’on koinsaim nu pomikiran nu
         inawo toko. Pagka lumaa’ toko poinsakit nu inawo nu Kinoringan, subai owarong pogokalan
         toko.
         2 Moingin aku ong tokodon muyu kai nu una’-una’ muyu. Oilaan muyu ya nu dai insan oraai
         gogoma’on mai so isai-isai ya, om dai kai insan mongorugi so isai-isai ya, om dai
         kai modium nu kountungan kiat so isai-isai ya.
         3 Tomod ku mutangar soko ono, okon-a ko pokosala’ so kou. Soko notangar ku ri yo, nu
         sobana ko osamod kai so kou, om matoi miau nga toko yo su sompuuna’.
         4 Oimaidan aku ya so kou, om mongondos aku so kou. Noinsonangan muyu aku, om pudi pona
         osuang koogutan mai, sobana ko osudu’ ya inawo ku.
         5 Nokologa’ kai so Makadunia, dai kai ya kosanang, so’ siombo-ombo ianan mai kuwai
         yo po kosusaan mai. Kuwai lobuw mokimusiwal so kai, om gumagau kai nu dai yo sono
         opiot koimaidan nu lobuw so si Kristus.
         6 Nga Kinoringan-o su dadan posanang nu inawo nu lobuw ogon-ogon otopodan. Pinosanang
         Niyo inawo mai nu kinologa’an ni Titus.
         7 Om okon ko iri ya kinologa’an niyo su nokoinsanang so kai, nga iri po tuturan niyo
         nu noinsosomodan muyu iyo. Inobaran kai niyo nu sobana ko oimpong kou so aku, om sobana
         ko mususun kou nu koraayan muyu, iri koogutan mai ri, om tumapan kou yo sono so aku.
         Ono yo su nokoruang nu koosanang ku no.
         8 Pudi pona nokolunggui so kou tinangar ku so surat ku gulu ri, dai ya su mususun nu
         nokoponurat aku nu iri. Nga mususun aku ya sabat nu noilaan ku nu kopongolunggui so
         kou surat ku iiri, pudi pona sontagal-a koolunggui muyu ri.
         9 Osudu’an aku yo sono, nga okon ko suat nu nokopongolunggui so kou, sondiang ko nosudu’an
         aku nu kolungguyan muyu oono nokopongowit so kou rumorogo kiat so pogokalan muyu oraai.
         Om iri yo kolungguyan muyu ri su pinakai nu Kinoringan pororogo so kou, om koompusan
         nu tinangar ku so kou so surat ku ri nga okon ko minongorugi so kou.
         10 Ono yo, bang kolungguyan oono musuat so koinginan nu Kinoringan, om rumorogo sono
         lobuw oono om osopulan nu Kinoringan, dai muru’ pususunan kolungguyan oono. Nga bang
         olunggui suat so koraayan om okon ko musuat so koinginan nu Kinoringan, d’ado ya kosudaan
         nu kolungguyan oono om koowit nai’ so poomatoi orawu’ so Kinoringan musingkolaid.
         11 Orotio muyu komuro kowarong nu koompusan nu kolungguyan muyu musuat nu koinginan
         nu Kinoringan, soko kosiono tu su mogkari’-kari’ kou sono pointolang nu d’ado ya kosola’an
         muyu. Dai kou yo sono moingin nu koraayan, om lumaa’ kou insaadan nu Kinoringan, oimpong
         kou sono so aku, owasa kou mugogoma’on nu owarong, om moingin kou mongukum nu lobuw
         kikoraayan. Om ono yo kiawi’ su pinointolang muyu pongilaan nu d’ado kosola’an muyu.
         12 Indadi, insan soko iri yo nokosurat ku nu gulu ri nu pokosala’ so kou, nga okon ko
         suat so lobuw nokosala’, intawa so lobuw noukuman nu kosola’an niyo. Kinoponuratan
         ku yo po nu iri tayon ku ong oilaan muyu so tiningkuangon nu Kinoringan nu sobana
         ko momadul kou so kai.
         13 Om iri yo kogoyaan muyu iya nu rinumorogo kou ri su nokoinsanang nu inawo mai. Om
         noruangan po koosanang nu inawo mai nu nosiou mai yo koosudu’ ni Titus. Tinuturanan
         kai niyo nu noinsonangan muyu inawo niyo.
         14 Dai po nokoian si Titus nai so kou, inobaran ku iyo nu owarong kou. Om mongunsopot
         aku nu dai muyu ya aku pinoiyu’, so’ dai kai po insan mutangar nu dai obana nai so
         kou, om soko ono ya pudi pongondosan mai suat so kou so si Titus nga obana ya.
         15 Kosiono osamod po bana iyo so kou, so’ oondoman niyo gama’ muyu mongowaid nu niongotuduk
         niyo so kou ri, tinorima’ muyu iyo nu oorumat, om lumaa’ kou dai mongowaid nu pontudukan
         niyo.
         16 Indadi, sobana ko osudu’ aku so’ oilaan ku nu opongoorapan kou so onu-onu ya.

1 Oo su kosusulodan ku, mongaabar kai so kou nu sobana ko owarong Kinoringan so puimpugan
         nu lobuw poimaid so wonuo nu Makadunia.
         2 Insan osuang-o noirosaan nosiro nu koogutan monginam so nosiro, osanang-a nosiro.
         Om insan sabat-a orata’ nosiro, nga obintaak-a nosiro so lobuw kikosimpitan.
         3 -
         4 Tongaron ku itu so’ aku yo su nokosiou nu nokoponaak-o nosiro ombo kuwai so nosiro,
         om labi kiat so kuwai nai so nosiro nga monaak-a nosiro. Om nosiro ya su minokilila’
         so kai nu moingin monabang nu lobuw songapan nu Kinoringan so Yudia.
         5 Om iri yo po nitaak nosiro nga kaalib po ko’ koinginan mai. Togna po, nikomouli’
         nosiro so Kinoringan kowiawan nosiro momaal nu onu-onu nisuu’ Niyo so nosiro. Noopod
         ono, nikomouli’ ya nosiro so kai kowiawan nosiro momaal nu onu-onu nisuu’ mai so nosiro
         musuat nu koinginan nu Kinoringan.
         6 Ono yo ko’ sinuu’ mai si Titus poian nai so kou posundur nu gogoma’on muyu owarong-o,
         so’ iyo yo su togna minongobiat so kou poponaak nu siin.
         7 Oilaan ku nu oilo kou sobana so onu-onu ya, ono yo opiot kou poimaid nu abar nu Kinoringan
         suat so si Yisus Kristus, moilo kou paabar nu ono, owarong pongoorotian muyu nu ono,
         sobana ko moingin kou mutotabang, om nopointolang kou nu monamod kou sobana so kai.
         Pagka kaalib kou nu lobuw wokon so kiawi’ oono, moingin aku nu kaalib kou po suat
         so poonabang muyu nu lobuw poimaid so Yudia.
         8 Nga tongaron ku yo po iitu okon-a ko monuu’ so kou, sondiang ko pokoilo aku ya nu
         kotigi’-o nu lobuw nu Makadunia monabang nu lobuw wokon, om kiat nu ono umarap aku
         nu minsuw kou nu gogoma’on nosiro no, su’ oilaan nu bana-bana ya nu osamod kou nu
         lobuw.
         9 Noilaan muyu yo nu maayo sobana koworongan ni Tuhan Yisus Kristus so kou. Pudi pona
         nosongapan Niyo onu-onu ya so surga, nga sinumiliw Iyo nu lobuw d’ado onu-onu songapan,
         tayon Niyo ong kotorima’ kou nu kiawi’ koworongan so surga.
         10 Nga dogo yo po so pomikiran, pagka notimpuunan muyu yo mongimpug nu siin nu toun
         nokotalib-i, om olila’ kou posundur nu ono, indadi owarong po ong tingompusan muyu
         ono nu kosiono tu.
         11 Indadi, tingompusi muyu yo ono! Subai okoog kou mongoopod nu ono, soko kookoog muyu
         nu tumimpuun kou nai’ mongiro-kiro nu ono.
         12 Bang bana-bana nu kikoinginan kou monaak, onu yo po nitaak muyu no koinsanang-a nu
         Kinoringan. Ono yo ponaak kou yo ontob odapat muyu potaak. Dai ya mokitaak Kinoringan
         nu onu-onu ya d’ado nai so kou.
         13 -
         14 Okon ko koinginan ku nu oogutan kou sono so’ monabang kou nu lobuw wokon kikoogutan,
         nga koinginan ku yo po, pagka doyaan kou nu ono sono tu, opatut ong monabang kou nu
         lobuw kikosimpitan nu ono sono tu. Bang soko ono waalon muyu, tobangon kou ya sono
         nosiro ong kou yo su kikosimpitan ong wagu. Indadi, koputotabang kou sono.
         15 Soko ono yo totongaron nu Kinoringan gulu ri nokosurat so Buuk Niyo nu, “Lobuw osuang
         pinumpung, d’ado ya laba’, om lobuw sabat-o pinumpung, dai ya osimpit,” koo ri.
         16 Sobana ko mongunsopot kai so Kinoringan so’ pinowasa niyo si Titus soko koowasa mai
         monabang so kou mongimpug nu siin.
         17 Okon ko ontob-a nu moingin si Titus mongowaid nu ponuu’an mai so iyo nu poianon nai
         so kou, nga iyo ya su otigi’ monabang, om iyo ya kondiri su mokiian nai so kou.
         18 Om powaidon mai po so iyo ido koyuwan sulod toko sobana ko orumaton nu lobuw poimaid
         so puimpugan siombo-ombo ya, so’ polongkop iyo potuturan nu Abar Owarong kiat so Kinoringan.
         19 Om okon ko ono ya, nga pinili’ yo iyo nu puimpugan nu lobuw poimaid tuui maid so
         kai paapit nu siin oono so ongo lobuw omiskin. Niapit mai ono, su’ orumaton Tuhan
         om oilaan nu lobuw nu sobana ko moingin kai monabang.
         20 Moingin kai ong kiuna’ kai paapit nu siin oono su’ dai koputangar lobuw nu kai ya
         kondiri su momakai nu ono.
         21 Okon ko so tiningkuangon-a nu Tuhan moingin kai momaal nu onu ya obana, nga so tiningkuangon
         po nu lobuw.
         22 Ono yo ko’ monuu’ kai po ido koyuwan monguna’ so no Titus. Iyo yo po nga obulit mai
         yo kinaman om oilaan mai nu otigi’ sobana iyo monabang, om makin po otigi’ iyo nu
         kosiono tu so’ aarap iyo nu tobangon muyu ya iyo.
         23 Si Titus-o po nga una’ ku mugogoma’on monabang so kou. Om ono yo po duo koyuwan pinotundan
         so iyo no sinuu’ nu puimpugan nu lobuw poimaid tuui, om kiat so gogoma’on nosiro oono,
         orumaton sono si Kristus.
         24 Ono yo ko’, pointolango muyu yo nu sobana ko osamod kou so nosiro, su’ oilaan nu
         kiawi’ puimpugan minonuu’ so nosiro no nu obana ya totongaron mai suat so kou nu obintabang
         kou.

1 Sobana yo dai muru’ monurat aku po so kou nu gama’ mupatut monabang nu lobuw poimaid
         so Yudia,
         2 so’ oilaan ku nu sobana ko mokipoponabang kou. Inobaran ku yo lobuw poimaid so Makadunia,
         nu dadan kou mokipoponabang. Inobaran ku ya nosiro nu kiat po nu toun nokotalib-i,
         nokotimpuun kou yo mongimpug nu siin ponabang nu lobuw. Norongou-o po nosiro ono,
         otigi’ po sono kosuangan so nosiro monabang.
         3 Indadi, kosiono suu’on ku si Titus om duo sulod toko oono mian nai so kou, su’ osodia’
         muyu laid siin iri niabar ku ri, om onu yo po niondos-ondos mai suat so kou, okon
         ko ontob-a nu totongaron. Subai kosodia’ kou yo monabang, so’ nokoputangar aku yo
         nu nokosodia’ kou yo nu ono.
         4 Indadi, bang kologa’ aku om ongo lobuw poimaid kiat so Makadunia, dai su moingin
         ong osunsungan kou nosiro nu dai po nokopongimpug nu siin nitabang oono, su’ dai toko
         oiyu’an, so’ ono yo su orap-orapon so inawo mai suat so kou, om kou nga dai oiyu’an.
         5 Pagka soko ono, popoguluon ku ya nosiro mian nai monabang so kou mongimpug nu siin,
         iri nijanji muyu nu nitaak-i, om oilaan nosiro nu olila’ kou ya monaak, okon ko logos-logoson-a.
         6 Ondomo muyu yo salig-salig iitu nu, “Bang owako sampug nisasad, owako ya pinumpung-o,
         nga bang osuang sampug nisasad, osuang-a pinumpung-o,” koo ri.
         7 Ido soido nu lobuw subai momikir ong onu mupatut nitaak niyo so lobuw wokon. Adang-o
         monaak ong mususun-a intawa sosog-sosogan-a, so’ iri yo po lobuw monaak maid nu osanang
         inawo, somodan nu Kinoringan.
         8 Koponaak Kinoringan so toko kaalib po ko’ onu yo po oogot so toko, su’ dadan kikosukupan
         om kuwai po laba’ nu ono ponabang toko nu lobuw wokon.
         9 Nokosurat-o so Buuk nu Kinoringan nu, “Toyad-toyadon niyo orata’ niyo no so lobuw
         omiskin, om dadan momaal nu owarong,” koo ri.
         10 Kinoringan-o su monaak nu sampug so moomutanom om ookanon toko, soko ono ya monaak
         Iyo so kou nu onu yo po, su’ obintaak kou so lobuw omiskin.
         11 Taakan toko Niyo nu onu-onu ya, su’ koponabang toko dadan nu lobuw kikosimpitan.
         Indadi, osuang sono lobuw mongunsopot so Kinoringan nu siin nitaak muyu tomod so lobuw
         so Yudia, nipoowit muyu so kai no.
         12 So’ onu yo po nitaak muyu tomod okon ko ontob-a nu koponabang nu kosimpitan nu lobuw
         songapan nu Kinoringan, nga tomod sobana yo kopontuduk nu lobuw su’ dadan mongunsopot
         so Kinoringan.
         13 Koompusan nu koowarong muyu no, osuang sono lobuw poimaid so Yudia mongorayou nu
         Kinoringan, so’ noilaan nosiro nu poimaid kou nu Abar Owarong suat so si Kristus om
         waalon muyu ya niongosuu’ Niyo. Om mongorayou po nosiro nu Kinoringan nu koobintaak
         muyu so nosiro om so lobuw wokon.
         14 Kiat nu ono, mogdu’a sono nosiro suat so kou maid nu osamod, so’ oondoman nosiro
         nu sobana ko osamod Kinoringan so kou.
         15 Oo su kosusulodan ku, otoop ong mongunsopot toko kiawi’ so Kinoringan, so’ nitaak-o
         Niyo anak Niyo no nu owarong sobana so toko om dai kotarang ong ontob-a nu totongaron.

1 Kuwai mutangar nu aku yo po osolimod mutangar ong so tiningkuangon muyu, nga bang
         so surat ogaap aku kolaai. Nga maid nu koolimomod ni Kristus, mindamo aku kosiono
         so kou nu,
         2 poworongo muyu yo kogoyaan muyu no, su’ dai muru’ ogaap poomutangar ku so kou ong
         kologa’ aku. Bana ya nu ogaap aku mutangar so moomontuduk nu dai obana, iri monokod
         nu muinong kogoyaan ku no nu kogoyaan nu lobuw mongowaid nu koinginan so wonuo tu.
         3 Kai yo po lobuw-a, nga nidaawa mai so lobuw montuduk nu owudut oono, okon ko kiat
         so pomikiran nu lobuw.
         4 Nidaawa mai oono okon ko soko sindata pokayon nu lobuw mutuda’, nga obasag po ono
         so’ kiat so Kinoringan. Om ono yo su pongodoog mai nu pudodoowaan nu lobuw, iri monokod
         nu kopongingol nosiro nu lobuw om dai yo sono poimaid nu kodau obana kiat so Kinoringan.
         5 Nidaawa mai oono pongodoog nu nisiwal nu lobuw musingkaayo-ayo, iri dai poimaid nu
         pontudukan suat so Kinoringan. Om doogon mai pomikiran nosiro su’ kopomikir nosiro
         nu onu yo po obana om mongimaid sono nosiro so si Kristus.
         6 Bang oilaan mai kiat so gogoma’on muyu nu sobana ko ototog kou so si Kristus, insaadan
         mai sono isai yo po dai ototog mongimaid nu tinongaran nu Kinoringan.
         7 Pikiro muyu yo onu ya obana. Bang kuwai so kou monokod nu otatap poimaid nu songapan
         iyo ni Kristus, subai monokod-a nu kai nga songapan-a ni Kristus.
         8 Dai aku ya moiyu’an pudi osokakan aku mongondos nu kopogboya’an nitaak-o nu Tuhan
         so kai, so’ kopogboya’an mai oono okon ko posurut nu koimaidan muyu, sondiang ko popiot.
         9 Om dai su moingin ong tokodon muyu nu pongindolaa’ ku so kou pinusurat ku iiri.
         10 Kuwai mutangar nu, “Ogaap om osokakan totongaron ni Paulus so surat niyo, nga bang
         kokoyuwan nai’ iyo so toko, osolimod iyo om d’ado orati totongaron niyo!” koo.
         11 Lobuw mutangar soko ono, orotion-o niyo nu muinong-a totongaron om kogoyaan nu kokoyuwan
         kai nai so kou om so surat mai.
         12 Sobana ko dai musuat ong popuinong-inongon mai kogoyaan mai om kogoyaan nu lobuw
         musingkaaku-aku oono. Om dai musuat ong popuinong kai so nosiro ong isai su kaalib.
         Olowong sobana nosiro, so’ nosiro ya kondiri monokod ong onu owarong om onu osala’
         nu kogoyaan nosiro.
         13 Suat so kai, dai osokakan poongondos mai. Onu ko po mongondos kai ombo ontob owaal
         mai musuat nu nisuu’ nu Kinoringan, om ombo yo po ponuu’an nu Kinoringan so kai montuduk,
         nai kai yo mian. Kou nga nokaasuw po so tontong pontudukan mai.
         14 Dai kai ya nokorarad so tontong wokon iya nu inianan mai nai so kou porongou nu Abar
         Owarong suat so si Kristus, om kai yo su nokopogulu lumoga’ nai so kou potuturan nu
         Abar Owarong oono.
         15 Dai kai ya mongondos nu gogoma’on nu lobuw wokon so tontong okon ko pinonuu’an so
         kai nu Kinoringan. Nga pagka sinuu’ kai mian nai so kou, moingin kai ong rumuang koimaidan
         muyu, su’ kosundur kai sono montuduk nai so kou, ono tontong notantu yo nu Kinoringan
         so kai.
         16 Bang soko ono, koponuturan kai sono nu Abar Owarong so tontong wokon om dai kai kopongondos
         nu gogoma’on nu lobuw so tontong dai nologa’ mai.
         17 Nokosurat-o tangar nu Kinoringan so Buuk Niyo nu, “Isai moingin mongondos, mongondos-o
         nu onu yo po winaal nu TUHAN,” koo,
         18 so’ dai moingin Kinoringan ong musingondos toko nu gogoma’on toko. Ono yo su koinginan
         Niyo ong royowon Iyo so gogoma’on toko.

1 Pagka kuwai pokosala’ so aku nu gogoma’on ku, lilai muyu yo aku mutangar pudi soko
         olowong sabat aku musingkaayo-ayo.
         2 Umogutan aku so kou soko Kinoringan su umogutan. Soko roraa dai po nokosala’, nipopogong
         nu amo niyo nu ido yo kusoi, moingin aku nu sobana ko otoroido inawo muyu maid so
         Tuhan Yisus Kristus.
         3 Nga gumagau aku nu sumondiang-a sono inawo muyu, oboyayat nu lobuw montuduk nu owudut
         om dai yo sono otoroido inawo muyu maid so si Kristus, soko si Awa nu gulu ri su nointotayag
         nu koo’ilo nu lopung, ono yo Wowaidon nu Moinat.
         4 Gumagau aku so kou so’ osiou ku nu osikap kou maid-waid nu isai yo po mian nai so
         kou porongou nu pontudukan suat so si Yisus, pudi pona kosondiang nu pontudukan mai.
         Poimaid kou nu pontudukan nosiro suat so Atod nu Kinoringan pudi pona kosondiang nu
         pontudukan mai. Om poimaid kou nu onu ya niabar nosiro pudi pona kosondiang nu Abar
         Owarong nituduk mai so kou ri.
         5 So pomikiran ku, d’ado ya kinoboba’an ku so lobuw montuduk nu owudut nai so kou,
         ono tokodon muyu nu “pinongoorapan d’ado kaalib” oono.
         6 Insan dai su moilo mutangar, nga bang pongoilaan suat so Tuhan, aku yo su oilo. Om
         nokotarang mai yo ono so pontudukan mai gulu ri so kou.
         7 Iri pinonuturanan ku nai so kou nu Abar Owarong kiat so Kinoringan, dai ya su minokibolanja
         so kou pudi sabat-a, om kalu nu ono yo su koponokodan muyu nu d’ado kosudaan nu pontudukan
         mai oono. Nga dai ya su minokibolanja so kou, so’ moingin aku musimbaba’ om mongorumat
         so kou, om pikiran ku nu dai ya osala’ gogoma’on ku oono.
         8 Iri pinontudukan ku so kou ri, binolonjaan aku ya nu puimpugan nu lobuw poimaid so
         ongo bandar wokon, om so pikiran ku minongorugi aku so nosiro su’ koponabang aku so
         kou.
         9 Insan kikosimpitan aku ya nu laid ku po nai so kou ri, dai ya su insan mokitaak nu
         onu-onu ya so kou, so’ bang osimpitan aku, iri ya kosusulodan toko kiat so Makadunia
         ri su monaak so aku nu onu-onu ya. Kiat-a nu gulu, om sombiya-biya dai aku ya mongaagut
         so kou.
         10 Insan dai ya su mokibolanja so kou, kikosukupan aku ya, nga musingkaayo-ayo aku gaam
         nu soko ono tangar ku no, nga dai aku ya mintoron polongkop nu totongaron ku iitu
         nai so Akaya, so’ obana ya ono, nu soko tangar ni Kristus.
         11 Tokodon muyu sono gaam nu bang mutangar aku soko ono, dai aku osamod so kou. Nga
         sobana ko osamod aku ya so kou, om oilaan-a ono nu Kinoringan.
         12 Otatap-a tangar ku nu dai mokibolanja so kou sombiya-biya ya, su’ d’ado pounayan
         nu pinongoorapan owudut oono musingkaayo-ayo om mutangar nu muinong-a gogoma’on nosiro
         nu gogoma’on mai no.
         13 Ongo lobuw-o po oono okon ko pinongoorapan ni Kristus, nga pinongoorapan owudut.
         Ono yo su pongaakal nosiro, gogoma’on nosiro no, om minsuw nosiro nu pinongoorapan
         ni Kristus.
         14 Om d’ado ya nai’ koiranan toko nu kopomaal nosiro nu soko ono, so’ insan ono ya Wowaidon
         nu Moinat-o moilo ya minsuw nu susuu’on nu Kinoringan kiat so surga nu sobana ko onawau.
         15 Indadi, d’ado ya koiranan toko nu koinsuw ongo uripon nu Wowaidon nu Moinat nu uripon-a
         bana nu Kinoringan. Nga koompusan nosiro ukumon nu Kinoringan ong wagu musuat nu gogoma’on
         nosiro oraai oono.
         16 Insan aku po mutangar nu, adang kou yo pokolowong so aku nu totongaron ku so kou
         no. Nga bang tokodon muyu ya nu olowong aku, pongkinongou kou po so aku, su’ kuwai
         po sabat pounayan ku mongondos, soko lobuw lulumawan so aku no.
         17 Itu yo po tongaron ku so sumundur iitu okon ko nisuu’ nu Tuhan, nga tongaron ku yo
         po oono musingondos, soko bana totongaron nu lobuw olowong.
         18 Nga pagka osuang lobuw mongondos suat so gogoma’on nosiro so wonuo tu, aku nga mongondos-a.
         19 Om pagka monokod kou nu sobana ko oilo kou, ono yo ko’ kotaan kou nu totongaron nu
         lobuw olowong.
         20 Musimaid kou uriponon nosiro, okalan, intawa solodan nu gonggamon, intawa poboba’on
         intawa tomparon.
         21 Kooku’ sobana nosiro, nga dai ong kai kooku’, om moiyu’an aku mutangar nu sobana
         ko dai kai kosoromo momaal nu soko ono. Nga pudi pona olowong ong mongondos aku, mongondos
         aku ya so’ mongondos-a pudi lobuw montuduk nu owudut-o.
         22 Mutangar nosiro nu nosiro yo po lobuw pinili’ nu Kinoringan so’ bansa nosiro Yaudi,
         solusuk nosiro nu lobuw Israil, om mongkupu ni Abraham. Aku nga solusuk-a nu lobuw
         Israil, om mongkupu ya ni Abraham.
         23 Om bang mutangar nosiro nu, “Kai yo po nga moomugogoma’on suat so si Kristus,” koo,
         makin po so aku nga moomugogoma’on-a suat so si Kristus. Soko bana totongaron nu oulou
         tongaron ku oono, nga aku yo su pinongoorapan ni Yisus, nu owarong po ko’ nosiro.
         Orogon sobana onu yo po nisuu’ Niyo so aku momaal. Dadan aku jiilon, nga dai ya ong
         nosiro. Lubakon aku nu alod-alod nu Kinoringan kaalib po nu poongolubak so nosiro.
         Osuang po noirosaan ku nu kosonsora’an ko’ nosiro sampai moipopatoi aku yo.
         24 Inglimo aku yo linapos nu lobuw Yaudi nu soro tolu nopulu om siwoi.
         25 Intolu aku linapos nu lobuw Ruum, insan aku pinilai nu watu, intolu aku kowaid notogob
         so raat, om insan aku sondunat om songgawi mantung-lantung so raat.
         26 Om laid ku so poponowan, dadan aku kolalag nu koogutan soko loni’, om kosamung nu
         moonolod. Sinonsara’ aku nu inong ku lobuw Yaudi om okon ko Yaudi. Dadan aku kolalag
         nu koogutan so bandar, so kampung om so raat. Om inogutan aku ya nu lobuw musingkopoimaid-poimaid.
         27 Sobana ko moginoontob aku mugogoma’on, obulit dai koturuw, witilon, lugangon om sogiton
         so’ d’ado pokakas om d’ado kotontuan nu intoronan.
         28 Om okon ko ono ya, nga runat-runat umogutan aku nu puimpugan nu lobuw poimaid so
         siombo-ombo ya.
         29 Bang kuwai lumunggui, kowaid aku ya lumunggui. Bang kuwai mongoboyayat nu wokon momaal
         nu koraayan, lumunggui aku ya.
         30 Dai su moingin mongondos, nga bang ologos-o, mongondos aku ya, onu ko po suat so
         kosonsora’an nololagan ku, so’ aku kondiri dai kopomaal nu onu-onu ya.
         31 -
         33 Laid ku po dii so bandar Damsik, minonuu’ iri gobonor pinili’ nu Raja Aritas nu soujar
         niyo ri mongipat nu rinding nu bandar oono su’ popongaakom so aku. Nga, owarong po
         su kuwai raga maayo pinouluwan so aku mulaiw kiat so bandar iiri niwaid so ido uang
         nu rinding nu bandar-i. Iri ya ko’ dai su nopatoi nu gobonor-i. Muda-mudaan ong royowon
         Kinoringan, Amo ni Tuhan Yisus Kristus. Oilaan-a Niyo nu okon-a ko momudut aku.

1 D’ado ya nai’ kosudaan nu musingondos-o, nga opatut aku ya monuturan so kou nu nosorou
         om niintolang nu Tuhan so aku ri.
         2 Otondu’an ku ido koyuwan nopoimaid so si Kristus, nu milok po su soko sinimbit-a
         kinakat so tontong opangkat sobana so surga, nu opulu om opat toun nokotalib-i. (Nga
         dai ku oilaan bana nu koyuwan ka nu lobuw iiri su kinakat ko’ niposiou-a tomod nu
         Kinoringan. Kinoringan-o su koilo nu iri.)
         3 Ono yo su oilaan ku inowit lobuw iiri so Wonuo Owagu. (Mutangar aku po nu dai ku
         oilaan nu bana-bana ya ka nu inowit intawa nosorou-sorou ku ya iri. Kinoringan-a su
         koilo.)
         4 Nokologa’ yo po iyo dii, nokorongou sono iyo nu ongo wowarong nu dai otangar ong
         lobuw-a, om dai nilila’ potangar ong lobuw-a.
         5 Om aku yo, si Paulus su kuanon ku nu nokosiou nu niposiou oono. Om opatut nu mongondos
         aku nu ono, nga dai ya su musingondos nu ono. Ono-ono ya su pongondosan ku pointolang
         nu kookugui ku no, ono yo kosonsora’an nololagan ku no.
         6 Nga insan mongondos aku ya nu onu yo po niposiou so aku oono, okon-a ko olowong aku
         so’ obana ya tongaron ku no. Nga dai ya su mongondos, su’ dai aku orumaton nu lobuw
         kaalib po ko’ gogoma’on ku nosiou nosiro, om pontudukan ku norongou nosiro no.
         7 Nga pinosakit koyuwan ku tu nu Kinoringan su’ dai aku musingkaayo-ayo suat so nosorou-sorou
         ku so surga iiri. Osakit oono soko bana ruwi nokotobok so koyuwan ku tu. Om osakit
         ku oono yo su pinononsara’ nu Wowaidon nu Moinat so aku su’ dai aku musingkaayo-ayo.
         8 Intolu aku yo minogdu’a so Tuhan tayon ong opali’ osakit oono.
         9 Nga, sinumambut nai’ Iyo nu, “Monabang aku so ikau su’ kotaan ko, om muuma’ ko yo
         nu ono so’ bang dai ko kopomaal nu onu-onu ya, kointolang sono nu obasag po kuasa
         Ku suat so ikau,” koo. Ono yo ko’, moingin aku po mongondos nu dai aku kopomaal kondiri
         nu onu-onu ya, su’ pobosagon aku sono nu kuasa ni Kristus mongingolig so aku.
         10 Indadi, ono yo ko’ sumudu’an aku nu dai aku kopomaal nu onu-onu ya, om sindoraayon
         nu lobuw, om osuang kosusaan om koogutan ku maid so si Kristus. So’ oilaan ku nu bang
         dai su kopomaal nu onu-onu ya, iya yo oono pobosagon aku nu Kinoringan.
         11 Suat so aku, nologos muyu ya aku musingondos, om soko olowong aku sono. Bana ya nu
         opatut ong royowon muyu aku, so’ pudi pona tokodon nu pinongoorapan owudut nu ado
         kosudaan ong aku, nga opatut nu owarong-a totongaron muyu suat so aku so’ owarong
         po gogoma’on ku ko’ lobuw paawon muyu nu “pinongoorapan” orumaton muyu no.
         12 Laid ku po nai so kou ri, nopointolang Kinoringan nu aku yo su bana-bana nu pinongoorapan
         ni Kristus, kiat so osuang koiran-iran nowaal ku, om gama’ ku tumaan pudi osuang kosonsora’an
         ku. Ono yo ponondu’an nu bana-bana ya nu pinongoorapan aku ni Kristus.
         13 Muinong-a poonabang ku so kou om poonabang ku so lobuw poimaid so tontong wokon.
         Nga tokodon muyu gaam nu d’ado kosudaan nu ponobangan ku so kou so’ dai aku mokitaak
         nu siin so kou. Bang bana nu dai musuat gama’ ku oono so kou, mokimaap aku ya.
         14 Om sobana yo kointolu ku yo itu mutimos mongondaa so kou. Om soko gulu ri ya nu dai
         aku ya mokitaak nu siin so kou, so’ kou yo su diumon ku, okon-a ko siin muyu no. Aku
         yo su pinokaamo muyu so’ poimaid kou so si Yisus Kristus. Om dai otoop ong amo su
         mokitaak so inonakan niyo oworos-o po. Ono yo su otoop ong inonakan oworos-o po su
         mokitaak so amo.
         15 Osanang bana inawo ku ong koponaak aku nu onu yo po koponabang so kou, nokuro ong
         matoi aku. Nga pudi pona osamod aku so kou, soko dai kou ya osamod so aku.
         16 Oilaan muyu ya nu dai ya su moomokitaak so kou. Nga kuwai lobuw mutangar nu, momudut
         om mongaakal aku so kou suat so siin impugon muyu nipoowit so aku no.
         17 Bang soko ono ponokodan muyu, tuturani muyu ong onu koo poongoligot mai so kou. Iri
         gaam su poongoligot ku nu siin kiat nai so kou, iri pinonuu’an ku nu kouna’an ku mian
         nai so kou ri.
         18 Iya nu pinonuu’an ku so si Titus mian nai so kou, sagai kuwai ya lobuw wokon inong
         toko poimaid pinoponundan ku so iyo. Inokalan kou ka nosiro? Nga dai mupatut nu inokalan
         kou nosiro so’ kai yo po si Titus muinong tomod om gama’ mai, om obana ya kiawi’.
         19 Monokod kou gaam nu laid iiri nu musintapan kai so tiningkuangon muyu, nga okon-a
         ko soko ono tomod ku mutangar. Kinoringan-o su koilo nu, onu ya tongaron ku so kou
         no musuat-a so koinginan Niyo, so’ kopuido kai so si Kristus. Om onu yo po goma’on
         mai nga popiot nu koimaidan muyu.
         20 Gumagau aku nu bang kologa’ aku nai so kou, osunsungan ku nu dai musuat so koinginan
         ku kogoyaan muyu no, so’ bang soko ono, tantu ungotan ku kou, om dai sono musuat kogoyaan
         ku no so koinginan muyu. Ono yo, lumaa’ aku nu kuwai po so kou mualod, mokimurindi,
         obingungot, kondiri ya su poduli’on, om kalu ong kuwai po muroragam om musisimbaal,
         musingkaayo-ayo om mongogorusou.
         21 Om umogutan aku po nu bang kologa’ aku nai so kou, moiyu’an aku sono so tiningkuangon
         nu Kinoringan, om olungguyan aku monsiou nu lobuw nokopomaal nu koraayan nu gulu ri,
         nga dai rinumorogo momaal nu kososaim, ono yo gumilat om monongkowoinoyan.

1 Itu yo su kointolu ku lumoga’ mongondaa so kou. Bang kuwai monapud nu wokon, waidon-o
         tangar nokosurat so Buuk nu Kinoringan nu, “Bang ido koyuwan kiponopudan so inong
         niyo, subai duo intawa tolu koyuwan nokosiou-o kondiri nu kosola’an niyo om obana
         nai’ ponopudan oono,” koo ri.
         2 Iri kinologa’an ku koinduo nai so kou ri, oraai kogoyaan muyu om minutangar aku nu,
         “Bang dai kou mingkoyod momaal nu kogoyaan oraai oono, insaadan ku kou ong kopululi’
         aku,” k’aku. Om kosiono tongaron ku po so kou nu orawu’ aku po so kou nu, isai yo
         po kikogoyaan oraai, tantu insaadan ku ong kologa’ aku.
         3 Iya oono, oilaan muyu nai’ nu si Kristus-o su minonuu’ so aku mutangar soko ono.
         Bang kuwai waalon ni Kristus suat so kou, dai pointolang Iyo nu okugui nga pointolang-o
         Iyo nu kuasa maayo Niyo no.
         4 Pudi pona soko okugui si Yisus iya nu kinosoliban so Iyo ri, noluli’an-a Iyo nu kuasa
         nu Kinoringan. Soko ono ya pudi kai. Pagka osuang koogutan mai nu ono sono tu, soko
         okugui kai, nga maid nu kuasa nu Kinoringan monabang so kai, kikowiawan wagu kai sono,
         om koponabang kai so kou.
         5 Udioo muyu yo inawo muyu no su’ oilaan muyu nu bana-bana ya ka nu poimaid kou so
         si Kristus ko’ dai. Tantu oilaan muyu ya ong mido-ido Iyo so kou, nga bang dai muyu
         oilaan nu mido-ido Iyo so kou, okon-a ko obana koimaidan muyu no.
         6 Om ido po, moingin aku sobana ong oilaan muyu nu kai yo po bana-bana ya nu pinongoorapan
         ni Kristus.
         7 Mogdu’a kai so Kinoringan suat so kou, su’ d’ado yo sono so kou momaal nu kosola’an.
         Tomod mai yo po mogdu’a okon ko tayon ong oilaan sono nu lobuw nu mongowaid kou ya
         nu pontudukan mai so kou. Dai ya oogot pudi poimaid kou nu kai yo su pinongoorapan
         bana ni Kristus, nga ono yo su oogot musuat kogoyaan muyu so lobuw poimaid so si Kristus.
         8 Dai kai kopomaal nu onu-onu ya lumawan nu onu yo po obana, sondiang ko mongowaid
         kai nu obana.
         9 Osanang kai ong dai kou otapud nu lobuw nu oraai kogoyaan, pudi pona soko d’ado kuasa
         mai. Om mogdu’a kai su’ sumundur po kogoyaan muyu owarong oono.
         10 Om ono yo su kinoponuratan ku nu itu nu dai aku po kologa’ nai so kou, nu pagka maid
         kou ya nu pontudukan ku so surat iitu, dai muru’ aku sono monginsaad so kou maid nu
         kopogboya’an kiat so Tuhan. Kinoponaakan-o po nu Tuhan so aku nu kopogboya’an oono
         nga popiot nu koimaidan muyu, okon ko mongoraag.
         11 Oo su kosulodan ku, itu yo su pongoompusan nu tongaron ku so kou. Sumudu’an kou yo.
         Poworongo muyu yo kogoyaan muyu no. Waalo muyu yo onu yo po nisuu’ ku so kou. Puido
         kou yo nu koinowaan om mususulut-o. Bang waalon muyu ono, maid-waid Kinoringan so
         kou, om Iyo yo su impuunon nu koworongan om kopusulutan.
         12 Pusosamod kou yo, pongilaan nu mususulut kou songinong koimaidan.
         13 Kiawi’ lobuw poimaid so Kinoringan tuui pokodau so kou.
         14 Muda-mudaan ong maid-waid-a koworongan ni Tuhan Yisus Kristus so kou. Om muda-mudaan
         ong niintolang-a nu Kinoringan so kou nu sobana ko osamod Iyo so kou. Om muda-mudaan
         ong maid-waid-a Atod nu Kinoringan so kou kiawi’.GalatiaGalatiaGalatiaGalatiaGalatia

         3 Oo su kosusulodan ku inong poimaid so wonuo nu Galatia, itu yo surat kiat so aku
         si Paulus, niloga’ ku nai so kou. Aku om kiawi’ kosusulodan inong poimaid tuui mindamo
         so Kinoringan Amo toko om si Yisus Kristus Tuhan toko, su’ d’ado ya pupus mongoborakat
         om posanang nu inawo muyu. Aku yo po pinaau sumiliw nu pinongoorapan ni Yisus. Nga
         okon-a ko lobuw su inungkiaton nu kopogboya’an ku oono, om okon-a ko lobuw su minomili’
         so aku, nga si Yisus Kristus om Kinoringan, iri minongoluli’ so si Yisus Kristus kiat
         so pinotoyan su minomili’ so aku.
         4 Oilaan muyu nu mongowaid nu koinginan nu Kinoringan, Amo toko, nolila’ si Yisus potaak
         nu koyuwan Niyo om matoi soko niusaa’ so Kinoringan, polabus so toko kiat so koraayan,
         om monabang so toko su’ dai sumimpor nu gogoma’on nu lobuw lumawan nu Kinoringan nu
         ono sono tu.
         5 Royowon-o Kinoringan musingkolaid! Amin.
         6 Oiranan aku so kou nu sobana ko osikap kou mulaiw kiat so Kinoringan, iri minomili’
         so kou maid nu koluluudan ni Kristus, om poimaid kou sono nu abar wokon. Abar oono
         paawon nu lobuw nu, abar owarong, nga kopusondiang nu Abar Owarong nituturan ku so
         kou ri,
         7 om okon ko abar obana suat so si Kristus. Mutangar aku soko ono so’ kuwai lobuw popuagut-agut
         so kou om moingin nosiro mominda nu abar obana suat so si Kristus tayon ong opalid
         kou.
         8 Nga, adang po ong lobuw sondiang, insan kai ya intawa susuu’on nu Kinoringan kiat
         so surga, ong potuturan so kou nu pontudukan sondiang ko iri Abar Owarong nituturan
         mai so kou ri, ukumon iyo nu Kinoringan om nisubo so noraka.
         9 Notangar mai yo nu gulu ri, kosiono tongaron ku po koimbagu nu, bang kuwai lobuw
         potuturan nai so kou nu pontudukan, musondiang nu Abar Owarong norongou muyu yo kiat
         so kai, ukumon iyo nu Kinoringan om nisubo so noraka.
         10 Okon ko so lobuw-a su mokimuwarong aku, nga so Kinoringan po. Om dai ya su moingin
         mogkari’-kari’ mongolimuuk nu lobuw-a tayon ong worongon aku nu lobuw. Bang mokimuwarong-warong
         aku so lobuw, okon ko uripon aku ni Kristus.
         11 Moingin aku ong oilaan muyu nu, okon-a ko winaal-waal nu lobuw Abar Owarong suat
         so si Yisus nituturan ku oono.
         12 Okon-a ko so lobuw kinorongowan ku nu Abar Owarong oono om d’ado ya lobuw minontuduk
         so aku nu ono, nga si Yisus Kristus kondiri su nopointolang nu Abar Owarong oono so
         aku.
         13 Tantu nokorongou kou yo suat nu kowiawan ku gulu ri, iya nu owasa aku po mongowaid
         nu pontudukan nu ugama Yaudi, nu sobana ko mononsara’ aku nu lobuw poimaid so si Kristus,
         tayon ku ong mintoron nosiro poimaid so Iyo.
         14 Nokaalib aku po so kosuangan nu lobuw Yaudi inong ku tinuu’an suat so koobinsuut
         nu ongo pontudukan nu ugama. Minogkari’-kari’ aku maid sobana nu kiawi’ oturan nituduk
         nu odu aki mai ri suat so gama’ miau om mongusaa’ nu Kinoringan.
         15 Nga pinili’ aku yo nu Kinoringan nu dai po su nopuanak, om maid nu koowarong Niyo
         so aku pinaau aku posundur nu gogoma’on Niyo.
         16 Pinointolang nu Kinoringan so aku Anak Niyo, si Yisus, nu isai bana yo Iyo, tayon
         ong koian aku so lobuw okon ko Yaudi potuturan nu Abar Owarong suat so Iyo. Om iya
         iiri, dai yo su minian po so lobuw sondiang mokituduk.
         17 Om dai ya su minian so bandar Yirusalim mokituduk so pinongoorapan wokon ni Yisus,
         nga mogtuui minian aku so wonuo nu Arab. Noopod aku dii, minululi’ aku yo so bandar
         Damsik.
         18 Tolu notoun kiat nu iri, minian aku sono so Yirusalim mokimutondu’ so si Pitrus.
         Opulu yo om limo runat momolak-polak aku dii so iyo,
         19 nga dai ya su nokosambat nu pinongoorapan wokon-i, sondiang ko si Yakubus, sulod
         ni Tuhan Yisus.
         20 Onu yo po sinurat ku iitu no bana-bana ya. Oilaan-a nu Kinoringan nu okon-a ko momudut
         aku!
         21 Kiat nu iri, lumongkopo aku yo so wonuo nu Siria om Kilikia.
         22 Iya iiri, kakal po dai su otondu’an nu lobuw poimaid so Yudia.
         23 Onu ko po korongou nosiro nu tangar nu lobuw suat so aku nu, “Iri lobuw mononsara’
         so kai nu gulu ri, poimaid-o sono om paabar suat so si Kristus,” koo.
         24 Nadi minongorayou sono nosiro nu Kinoringan suat so aku.

1 Indadi nologa’ po opulu om opat toun, minululi’ aku yo so Yirusalim maid so si Barnabas,
         om si Titus nga inowit mai ya.
         2 Minian aku dii so’ iri yo su ponuu’an nu Kinoringan so aku. Sinumambat aku nu wowaidon
         nu lobuw poimaid dii, potarang so nosiro nu Abar Owarong nituturan ku so lobuw okon
         ko Yaudi, so’ dai su moingin ong d’ado koompusan nu gogoma’on ku nu gulu ri om kosiono
         tu.
         3 Nga koompusan nu pinusombatan iiri, una’ ku si Titus, pudi pona lobuw iyo nu Yunani,
         dai ya iyo sinosogan nu ongo wowaidon-i popusunat mongowaid nu Ukum ni Musa.
         4 Iya iiri, lobuw wokon moingin ong sunatan si Titus. Nosiro oono musingkopoimaid-poimaid
         nu kodau suat so si Kristus. Sumolinok nosiro masuw monoyinu so puimpugan toko ong
         onu waalon toko. Mongilo nosiro ong mongowaid toko ya ka nu kiawi’ nu Ukum ni Musa
         oono ko’ dai, nga dai toko yo sono maid nu oturan oono so’ poimaid toko yo so si Kristus.
         5 Indadi, dai kai yo minaid nu koinginan nosiro ri, so’ oingin kai mongipat nu Abar
         Owarong oono otatap om dai pindaan so kou.
         6 Dai ya minonosog wowaidon-i so aku mominda nu pontudukan nituturan ku ri. Om kinomuro
         pona kaayo nu pangkat nosiro, nga d’ado ya kopusondiangan ong aku, so’ Kinoringan-o
         po dai ya mominig nu kipangkat om d’ado pangkat.
         7 Ala’ nai’, noilaan nosiro nu, itu yo po gogoma’on ku potuduk nu Abar Owarong so lobuw
         okon ko Yaudi, nga nisuu’ nu Kinoringan so aku, soko si Pitrus su sinuu’ nu Kinoringan
         popontuduk nu Abar Owarong so lobuw Yaudi.
         8 Siniliw aku nu Kinoringan nu pinongoorapan, paabar so lobuw okon ko Yaudi, soko si
         Pitrus siniliw nu Kinoringan nu pinongoorapan so lobuw Yaudi.
         9 Om noorotian-o sono ni Yakubus, ni Pitrus om ni Yuanis, iri tokodon nu wowaidon so
         puimpugan nu lobuw poimaid-i, nu aku yo po pinongoorapan nu Kinoringan nu gogoma’on
         iitu. Indadi, minokimusikin sono nosiro so kai si Barnabas, ponondu’an nu muinong
         gogoma’on mai. Noopod iri, nokoputaayun kai yo sono nu kai si Barnabas mian paabar
         so lobuw okon ko Yaudi om nosiro tolu mian so lobuw Yaudi.
         10 Nga iri po indomoon nosiro so kai, poponobangon kai nu lobuw Yaudi omiskin, om sobana
         ko otigi’ aku momaal nu ono.
         11 Nokologa’ si Pitrus so bandar Antiukia, ininsawai ku iyo so tiningkuangon nu lobuw
         suang-i, so’ dai musuat gogoma’on niyo.
         12 Dai po nokologa’ lobuw sinuu’ ni Yakubus, minido iyo mongokan so lobuw poimaid okon
         ko Yaudi. Nga nokologa’ yo po lobuw sinuu’ ni Yakubus, sinumondiang sono si Pitrus
         nu inogoman, so’ lumaa’ iyo nu lobuw iri monosog popusunat nu lobuw poimaid okon ko
         Yaudi ri.
         13 Lobuw Yaudi wokon poimaid-i om si Barnabas nga nokowaid-waid-a nu kogoyaan oraai
         ni Pitrus iiri.
         14 Osiou ku gogoma’on nosiro dai musuat nu Abar Owarong oono, ininsawai ku sono si Pitrus
         so tiningkuangon nu lobuw-i nu, “Ikau-o po lobuw Yaudi, om noopot ko yo mongowaid
         nu adat nu lobuw okon ko Yaudi, om okon-o ko maid po nu adat koopotan toko ri. Indadi,
         nokuro su monosog ko po nu lobuw okon ko Yaudi popongowaid nu koopotan toko?” k’aku.
         15 Kai yo po lobuw Yaudi dadan mongowaid nu oturan nu ugama, om lobuw bansa wokon tokodon
         mai nu kikoraayan so’ dai nosiro mongowaid nu oturan nu ugama mai.
         16 Soko ono pona, oilaan mai nu tadi’ ya kopuwarong lobuw so Kinoringan ong poimaid
         so si Yisus Kristus, om okon ko koobinsuut nu Ukum ni Musa. Kai nga poimaid-a so si
         Yisus Kristus tayon ong kopuwarong kai nu Kinoringan nu koimaidan mai oono, om okon
         ko koobinsuut mai nu Ukum ni Musa. Soko tinangar nu Kinoringan nu, “D’ado ido kopuwarong
         so Kinoringan ong ontob-a nu obinsuut nu Ukum ni Musa,” koo ri.
         17 Om kosiono, otoop nu kopuwarong kai so Kinoringan, so’ nokoido kai yo so si Kristus.
         Nga insan soko ono, kakal-a kikoraayan kai kosiowan nu lobuw, soko lobuw okon ko Yaudi.
         Mutangar sono lobuw nu, si Kristus-o su inungkiaton nu koraayan. Sobana ko dai musuat
         totongaron soko ono!
         18 Bang mululi’ aku mongowaid nu Ukum ni Musa, iri nokaada’ ku ri yo, otolang sobana
         nu kikoraayan aku, so’ nokobaya’ aku dai mongowaid nu Ukum oono.
         19 Oilaan ku nu dai taakan nu kowiawan musingkolaid maid so Kinoringan ong ontob-a nu
         obinsuut aku nu Ukum ni Musa, soko minatoi aku nu Ukum oono. Pagka nokolaiw aku so
         gama’ oono miau aku sono kopongowaid sobana nu ponuu’an nu Kinoringan, soko nokowaid
         aku so si Kristus nosalib.
         20 Indadi, kosiono okon-o sono ko aku su mogkuasa nu kowiawan ku, nga si Kristus su
         mogkuasa so aku. Kosiono, laid nu miau aku po so wonuo tu, miau aku sono musuat so
         koinginan nu Kinoringan, so’ umarap aku nu Anak Niyo tumabang so aku. Iyo yo su minonamod
         so aku, om nolila’ matoi suat so aku.
         21 Dai ku ya pokomaai-maayan koworongan nu Kinoringan so aku. Nga bang kopuwarong lobuw
         so Kinoringan ong ontob-a nu obinsuut nu Ukum ni Musa, d’ado kosudaan nu kinopotoyan
         ni Kristus oono!

1 Oo su lobuw poimaid so Galatia, sobana ko dai musuat pikiran muyu! Tantu binoyayat
         kou nu lobuw so pikiran dai musuat oono! Nokotarang ku yo so kou orati nu kinopotoyan
         ni Yisus Kristus so salib-i!
         2 Tantu oilaan muyu yo nu nokotorima’ kou nu Atod nu Kinoringan iya nu nokorongou om
         nopoimaid kou nu Abar Owarong suat so si Yisus Kristus, om okon ko koobinsuut muyu
         nu Ukum ni Musa.
         3 Olowong ong momikir kou nu pudi pona nokotimpuun kou yo so kowiawan wagu maid so
         Atod nu Kinoringan, kosundur kou sono so kowiawan wagu oono mongowaid nu pikiran muyu
         kondiri.
         4 Bang soko ono, ado gaam kosudaan nu kinosonsora’an muyu suat so Abar Owarong oono,
         nga dai su poimaid nu d’ado kosudaan nu kinosonsora’an muyu oono.
         5 Indadi, moingin aku ong oorotian muyu nu tinaakan kou nu Kinoringan nu Atod Niyo
         om momaal nu koiran-iran, so’ nopoimaid kou so si Kristus om okon ko koobinsuut muyu
         nu Ukum ni Musa.
         6 Soko ono ya, orotio muyu totongaron nisurat so Buuk nu Kinoringan suat so si Abraham
         nu, “Nopoimaid si Abraham nu Kinoringan om kiat nu iri kopuwarong sono iyo so Kinoringan,”
         koo ri.
         7 Indadi, kiat so totongaron iitu no, oilaan muyu yo nu kiawi’ lobuw poimaid so Kinoringan
         soko si Abraham, nosiro yo su solusuk bana ni Abraham.
         8 Nokosurat-o nu gulu ri so Buuk nu Kinoringan nu, “Kopuwarong lobuw okon ko Yaudi
         so Kinoringan ong poimaid nosiro so Iyo,” koo ri. Iri yo ko’ inobaran laid nu Kinoringan
         si Abraham nu Abar Owarong nu, “Pokayon Ku ikau mongoborakat nu kiawi’ bansa so wonuo
         tu,” koo ri.
         9 Nopoimaid si Abraham nu Kinoringan, iri yo ko’ noborokatan iyo. Soko ono ya pudi
         kiawi’ lobuw poimaid, oborokatan-a nu Kinoringan soko si Abraham.
         10 Iri yo po lobuw monokod nu kopuwarong nosiro nu Kinoringan ong mongowaid nu Ukum
         ni Musa, ukumon nosiro nu Kinoringan, so’ nokosurat-o so Buuk nu Kinoringan nu, “Isai
         yo po dai obinsuut nu kiawi’ Ukum, iri niposurat nu Kinoringan so buuk nu Ukum, ukumon
         Niyo,” koo ri.
         11 Indadi, otolang sobana nu d’ado ido kopuwarong nu Kinoringan pudi obinsuut nu Ukum
         ni Musa, so’ nokosurat-a so Buuk Niyo nu, “Ido-ido ya gama’ nu lobuw kopuwarong so
         Kinoringan, ono yo bang poimaid nosiro so Iyo om kikowiawan sono musingkolaid maid
         so Iyo,” koo ri.
         12 Nga bang mongowaid lobuw nu Ukum ni Musa, dai yo muru’ iyo poimaid so Kinoringan,
         so’ nokosurat-o so Buuk nu Kinoringan nu, “Lobuw obinsuut nu kiawi’ ponuu’an so Ukum,
         kikowiawan iyo sono musingkolaid,” koo ri.
         13 Om oilaan toko nu ado ido kopomaal soko ono. Nga pudi pona dai toko mongowaid nu
         kiawi’ Ukum ni Musa, pinolabus toko ya ni Kristus kiat so ponginsaadan nu Ukum oono.
         Winaal ni Kristus soko ono nu nolila’ Iyo gumanti’ so toko ukumon. Oilaan toko nu
         obana ono so’ nokosurat-o so Buuk nu Kinoringan nu, “Bang kuwai lobuw potoyon nu solibon,
         koorotian noukuman-o iyo nu Kinoringan,” koo ri.
         14 Winaal ni Kristus soko ono tayon ong koompit-a pudi lobuw okon ko Yaudi nu borakat
         iri nijanji nu Kinoringan so si Abraham, om kotorima’ sono nu Atod Niyo, iri nijanji
         Niyo, mogkuasa so toko lobuw poimaid so Iyo.
         15 Oo su kosusulodan ku! Pokayon ku poinongan nu koopotan toko runat-runat. Bang mongojanji
         lobuw om notapus-o janji oono, d’ado yo kopongoliong, intawa kopongoruang nu onu-onu
         so janji oono so iyo.
         16 Janji nu Kinoringan winaal Niyo nga suat so si Abraham om solusuk niyo. Ado nokosurat
         so Buuk nu Kinoringan nu, “Om suat so ongo solusuk ni Abraham,” koo, osuang lobuw.
         Ono-ono ya su nokosurat, “Om suat so solusuk mu,” koo, koorotian ido-ido ya koyuwan,
         ono yo si Kristus.
         17 Orati yo po nu tongaron ku iitu, ono yo iri janji nu Kinoringan suat so si Abraham
         nowaal-o om notapus-o nu gulu ri po. Nga iri yo po Ukum ni Musa, nitaak nu Kinoringan
         opat naatus tolu nopulu toun nu toudi yo, dai kopongidu’ intawa dai potuman nu janji
         nu Kinoringan oono.
         18 So’ bang kopuwarong lobuw so Kinoringan ong obinsuut nosiro nu Ukum ni Musa, borakat
         oono okon-a ko iri nijanji Niyo ri. Nga musuat-a ono so’ Kinoringan-o su minongojanji
         nu borakat oono, om ono yo su nitaak Niyo so si Abraham.
         19 Bang soko ono, onu ka tomod nu Kinoringan monaak nu Ukum ni Musa ong taakan toko
         ya nu kowiawan kiat so janji Niyo? Tomod-o po Niyo monaak nu Ukum oono, nga pokoilo
         so lobuw nu kikoraayan nosiro. Ukum iiri kikosudaan musingkologa’ nu ido koyuwan solusuk
         ni Abraham, iri notangar so janji nu Kinoringan so si Abraham. Om Ukum-o po iiri pinolombus
         nu susuu’on so si Musa, so’ iyo yo su poolombus nu tinongaran nu Kinoringan so ongo
         lobuw Israil.
         20 Bang duo koyuwan mujanji nu oogot subai kuwai poolombus, nga dai yo momakai ong Kinoringan
         nu poolombus so’ Iyo yo kondiri su momaal nu onu-onu ya janji Niyo.
         21 Bang soko ono, dai ka kopusuat Ukum ni Musa om janji nu Kinoringan? Bana ko kopusuat-a!
         Nga bang tomod nu Ukum oono monaak nu kowiawan so lobuw, kopuwarong-a lobuw so Kinoringan
         pudi ontob-a nu mongowaid nu Ukum.
         22 Nga nokosurat-o so Buuk nu Kinoringan nu, kiawi’ lobuw, koinginan oraai yo po su
         mogkuasa so nosiro. Ono yo ko’, iri koworongan nijanji nu Kinoringan ong poimaid so
         si Yisus Kristus, nitaak so lobuw poimaid so Iyo.
         23 Dai po nokologa’ si Kristus, ono imaidon toko nu kosiono tu, nokuasa toko nu Ukum
         ni Musa, soko nokurung toko musingkologa’ nu pointolangan nu Kinoringan nu nokolabus
         toko kiat so pogkuosaan nu Ukum ni Musa, ono yo iya nu poimaid toko so si Yisus.
         24 Nadi, nosiliw Ukum oono nu soko moongipat so toko musingkologa’ ni Kristus popuwarong
         so toko om Kinoringan so’ poimaid toko yo so Iyo.
         25 Kosiono, pagka nokologa’ yo si Kristus, ono imaidon toko nu kosiono tu, dai toko
         yo sono oipatan nu Ukum.
         26 Pagka poimaid kou yo so si Yisus Kristus, koido kou yo sono so Iyo, om osiliw kou
         nu inonakan nu Kinoringan.
         27 Nopoimaid kou so si Kristus om nodiu’ kou yo kiawi’, ponondu’an nu nokoido kou yo
         so Iyo, om minsuw kou sono nu kogoyaan Niyo.
         28 Suat nu ono, d’ado yo sono pusondiangan nu lobuw Yaudi om okon ko Yaudi, uripon om
         okon ko uripon, kusoi om woinoi. Kou kiawi’ nokopuido yo dii si Yisus Kristus.
         29 Pagka songapan kou yo ni Kristus, solusuk kou ya ni Abraham, om kotorima’ kou nu
         onu yo po nijanji nu Kinoringan.

         2 Nga oogot ong nitarang ku po tuui nu, laid nu dai po osukod ido anak nu lobuw doyaan
         minatoi-o, kuwai lobuw mongipat so iyo om mogkoilo nu kowiawan niyo musingkologa’
         nu umur notatap-o laid nu amo niyo no. Soko uripon po iyo pudi iyo yo su kosongapan
         nu kiawi’ orata’ oono.
         3 Soko ono ya pudi toko, laid nu dai toko po osukod, ono yo dai po poimaid so si Kristus,
         nouripon toko nu komoinatan mogkuasa so lobuw lumawan nu Kinoringan.
         4 Nga nologa’ yo po iya nu notatap-o nu Kinoringan, sinuu’ yo sono Niyo Anak Niyo lumoga’
         so wonuo tu. Pinuanak Iyo nu ido roraa bansa Yaudi, om minongowaid Iyo nu Ukum ni
         Musa.
         5 Tomod-o po Niyo nga polabus nu lobuw iri miau mongowaid nu Ukum oono, su’ osiliw
         toko kiawi’ nu inonakan nu Kinoringan.
         6 Pagka inonakan kou yo sono nu Kinoringan, sinuu’ Niyo Atod nu Anak Niyo mogkuasa
         so inawo toko, om koponongAmo toko sono nu Kinoringan.
         7 Nadi, okon-o sono ko soko uripon kou kinuasa nu komoinatan, nga anak kou yo nu Kinoringan.
         Om pagka anak kou nu Kinoringan, onu yo po songapan Niyo songapan muyu yo.
         8 Gulu ri dai kou po nokotondu’ nu Kinoringan, nosiliw kou soko uripon nu pinokokinoringan
         muyu, nga okon-a ko Kinoringan bana.
         9 Nga kosiono kotondu’ kou yo nu Kinoringan, intawa osuat po ong tongaron nu, Kinoringan-o
         su kotondu’ so kou. Olowong kou sobana ong mokiuripon kou po nu komoinatan mogkuasa
         so wonuo tu, iri d’ado kosudaan, okugui om omiskin.
         10 Osiou ku nu mogkari’-kari’ kou maid-waid-a nu Ukum ni Musa nu adat suat so runat,
         wulan, om toun notatap.
         11 Gumagau aku nu kiawi’ gogoma’on ku so kou d’ado ya sono koompusan.
         12 Oo su kosusulodan, moingin aku sobana nu minsuw kou nu kogoyaan ku, nu dai yo sono
         okuasa nu Ukum ni Musa, so’ aku nga nokoinsuw-o so kou lobuw okon ko Yaudi. Om dai
         po insan nokopomaal kou nu kosola’an so aku.
         13 Tantu kakal po oondoman muyu nu, iri yo ko’ nokoponuturan aku nu Abar Owarong nai
         so kou nu togna ri so’ dai su nokaatu’.
         14 Iya iiri, dai kou ya ororaayan so aku, pudi kogoyaan nu koyuwan ku tu ri soko ido
         ponginaman maayo so kou. Ala’ nai’, tinorima’ muyu ya aku soko monorima’ nu susuu’on
         nu Kinoringan kiat so surga, intawa soko monorima’ so si Yisus Kristus kondiri.
         15 Sobana ko osudu’an kou nu iya iiri, nga dai kou yo sono osudu’an kosiono! Oondoman
         ku iya iiri, nokuro ong niposungkit ku mato muyu no nu nitaak so aku, oingin kou ya
         ong odapat.
         16 Tokodon muyu yo sono gaam aku kosiono nu alod-alod muyu, ontob potarang aku nu obana
         nai so kou.
         17 Lobuw wokon sobana ko mokimuwarong so kou, nga tomod nosiro oraai. Moingin nosiro
         popuriang so toko, tayon ong maid kou so nosiro.
         18 Opatut nai’ ong mokimuwarong toko so lobuw wokon, nga tomod-a owarong. Om dadan waalon
         ku soko ono suat so kou, om okon ko iya ya nu mido-ido aku nai so kou.
         19 Oo su kosusulodan kosomodan ku, sobana ko osonsara’ aku yo koimbagu so kou so pomikiran
         ku, soko koosonsara’ nu woinoi muanak, om sumundur aku ya osonsara’ nu dai po koinong
         kogoyaan muyu nu kogoyaan ni Kristus.
         20 Oimpong aku sobana mokimuido so kou nu ono sono tu, su’ kopukoyuwan toko mutangar-tangar
         nu ono, so’ dai ku yo oilaan ong onu po opatut tongaron ku so kou so surat iitu.
         21 Oo su lobuw mokipopongowaid nu Ukum, rongowo muyu yo aku! Poorati aku so kou onu
         sobana yo nokosurat so Ukum ni Musa.
         22 Nokosurat so buuk iiri nu, si Abraham kianak duo kusoi. Ino nu ido lolaing iiri uripon,
         om ino nu koduo lolaing-i okon ko uripon.
         23 Anak nu uripon woinoi-i pinuanak soko anak wokon-a so’ maid nu koinginan nu lobuw,
         nga anak nu woinoi okon ko uripon-i pinuanak maid so janji nu Kinoringan so si Abraham.
         24 Itu yo po ontob-a nu poinongan. Duo woinoi oono soko duo janji nu Kinoringan. Woinoi
         uripon-i si Agar ngaran, om minuanak iyo nu nourug nu uripon. Si Agar-o po pinoinongan
         nu Ukum ni Musa, iri nitaak nu Kinoringan so Bulud Sinai.
         25 Bulud Sinai-o po dii so wonuo nu Arab, om si Agar nga pinoinong-a nu bandar Yirusalim
         nu kosiono tu nu uriponon, so’ lobuw minolak so Yirusalim moongowaid nu Ukum ni Musa,
         soko anak ni Agar nu nouripon.
         26 Nga toko yo po lobuw poimaid so si Yisus soko Yirusalim so surga. Okon ko uripon
         toko, nga soko anak ni Sara. Nga iri yo po Yirusalim so surga pinoinongan so sawo
         ni Abraham, ono yo si Sara, om Yirusalim so surga oono yo su pinokoino toko lobuw
         poimaid so si Yisus Kristus
         27 Oilaan muyu nu obana ono, so’ nokosurat-o so Buuk nu Kinoringan nu, “Sumudu’an ko
         yo su woinoi dai insan momoganak. Dai ko insan koirasa nu osakit muanak, nga kosiono
         gumonsok ko sono osudu’an, so’ iri woinoi iogol-ogol nu sawo niyo, osuang po anak
         ko’ iri woinoi mido-ido so sawo niyo ri,” koo ri.
         28 Oo su kosusulodan ku, inonakan kou yo nu Kinoringan maid so janji Niyo, soko si Isak
         nopuanak maid so janji nu Kinoringan.
         29 Iya ni Abraham gulu ri, si Ismail-o po nopuanak maid nu koinginan nu lobuw, om mongindoraai
         iyo so si Isak, iri pinuanak maid nu koinginan nu Atod nu Kinoringan. Soko ono ya
         pudi kosiono tu nu, iri lobuw mongowaid nu Ukum ni Musa monindoraai nu lobuw mongowaid
         so si Kristus.
         30 Nga nokosurat-o so Buuk nu Kinoringan tangar Niyo nu, “Susubo yo uripon woinoi oono
         maid nu anak niyo no, so’ anak nu uripon woinoi oono dai oboogi’an nu onu-onu ya osongapan
         nu anak nu woinoi okon ko uripon-o,” koo ri.
         31 Indadi, toko yo po itu okon ko soko anak nu uripon woinoi oono, nga soko anak nu
         woinoi okon ko uripon-o.

1 Nokolabus toko yo kosiono kiat so ponguriponan mongowaid nu Ukum ni Musa, so’ pinolabus
         toko yo ni Kristus! Pagka soko ono, kimati muyu yo. Adang-o sono posimaidan lobuw
         monosog so kou koimbagu soko uripon kuminam dadan mongowaid nu Ukum ni Musa.
         2 Rongowo muyu yo. Aku, si Paulus mutangar nu itu nu, bang mokisunat kou, koorotian
         d’ado kosudaan muyu nu gogoma’on ni Kristus.
         3 Insan aku po poondom nu lobuw mokisunat nu, bang mokisunat iyo subai waidon sono
         niyo kiawi’ Ukum ni Musa.
         4 Bang mogkari’-kari’ kou mokimuwarong so Kinoringan nu ontob mongowaid nu Ukum ni
         Musa, koorotian sumondiang kou so si Kristus, om dai kou koirasa nu koworongan nu
         Kinoringan.
         5 Nga kai yo po umarap nu kopuwarong so Kinoringan so’ poimaid kai so si Kristus kiat
         so ponobangon nu Atod Niyo.
         6 Bang koido toko yo so si Yisus Kristus, mokisunat intawa dai nga muinong-a. Ono yo
         su oogot, poimaid so si Kristus, om koimaidan oono kointolang so poonamod toko nu
         lobuw wokon.
         7 Gulu ri owasa kou momaal nu owarong, nga kosiono tu dai kou yo sono mongowaid nu
         koinginan nu Kinoringan. Noboyayat kou yo gaam nu lobuw.
         8 Tantu okon-a ko Kinoringan, iri minomaau so kou ri, su minongoboyayat so kou.
         9 Insan sabat-a koraayan waalon, koompusan umayo ya, soko pongombang nu sabat pona
         nga kokombang-a nu tapung waalon nu baang-baang.
         10 Soko ono pona, pagka nokoido toko yo so si Kristus, kopongaarap aku nu dai kou ya
         maid so koimaidan wokon. Nga isai-isai mongoboyayat so kou, ukumon iyo nu Kinoringan.
         11 Oo su kosusulodan ku, aku yo po dai insan montuduk nu popusunat tayon ong kikowiawan
         musingkolaid, om ono yo su koponginsokitan nu ongo lobuw Yaudi so aku. So’ insan montuduk
         aku ya suat so kinopotoyan ni Kristus so kayu salib-i, om montuduk aku ya nu popusunat,
         dai ya rumoraayan nosiro so aku.
         12 Owarong po ong muiya ya mulaiw kiat so puimpugan lobuw mongaagut nu pikiran muyu,
         nu monuu’ so kou musunat-o!
         13 Oo su kosusulodan ku, pinolabus kou yo nu Kinoringan kiat so ponguriponan mongowaid
         nu Ukum ni Musa. Soko ono pona, okon-a ko pounayan muyu po sono ono maid-waid nu koinginan
         muyu kondiri, ala’ nai’ kiat so koosamod muyu, subai mutotabang kou.
         14 So’ kiawi’ Ukum ni Musa nokopuido so ido yo ponuu’an iitu nu, “Somodi yo lobuw wokon,
         soko poonamod mu nu kondiri,” koo ri.
         15 Nga otago muyu yo so’ bang okon ko muwowarong kou ala’ nai’ musisindoraai, d’ado
         sono puimpugan nu lobuw poimaid.
         16 Itu yo su tomod ku, ono yo posimaidi muyu yo Atod nu Kinoringan mogkuasa so kou,
         om ikod kou yo sono kiwaid nu koinginan nu lobuw nu ado ontob.
         17 So’ koinginan nu lobuw mulawan nu koinginan nu Atod nu Kinoringan, om koinginan nu
         Atod nu Kinoringan mulawan nu koinginan nu lobuw. Kiduo-duo nu ono mutori, sampai
         dai kou kopomaal nu onu yo po koinginan muyu.
         18 Nga bang dadan mongowaid kou nu suu’ nu Atod nu Kinoringan, dai yo sono otoop ong
         sosogan kou dadan mongowaid nu Ukum ni Musa.
         19 Kogoyaan-o po nu lobuw maid so koinginan nu inawo niyo nga otolang so gogoma’on niyo,
         ono yo ogilat, osaim, dai mutoop,
         20 mongusaa’ nu moinat, momakai nu olimu, mubibisig, momusagka’, momoinga, obingungot,
         kondiri ya su poduli’on, musosondiang, mupipinig,
         21 obinsolon, moomusingawuk, mogkosonangan d’ado ontob, om wokon po koraayan. Kiawi’
         nu ono nipoondom ku so kou, soko iri ya pinutangar ku nu gulu ri nu, lobuw kikogoyaan
         soko ono dai posimaidan nu Kinoringan mido so Iyo so surga.
         22 Nga bang Atod nu Kinoringan su mogkuasa so lobuw, kosunduran nosiro, ono yo musosamod,
         susumudu’an, osanang inawo, otaan sonsora’on nu lobuw, obintaak, owarong so lobuw
         wokon, ototog,
         23 obaba’ inawo om okodos. Bang soko ono kogoyaan toko, mongowaid toko nu oturan nu
         Kinoringan.
         24 Lobuw nosongapan-o ni Yisus Kristus, nokopongingkoyod-o nu koinginan nosiro oraai.
         25 Tinaakan toko yo nu Atod nu Kinoringan nu kowiawan wagu, ono yo ko’ posimaidan-o
         Iyo mogkuasa nu kowiawan toko.
         26 Adang toko yo musingkaayo-ayo, muiinsakit nu inawo om mokimurindi.

1 Oo kosusulodan ku, bang koimpa’ kou nu ido koyuwan kowaal nu koraayan, kou nu nokuasa
         yo nu Atod nu Kinoringan, owarong potolunda’ so iyo so gogoma’on obana, nga maid nu
         olimomod om owarong gama’, om ingati muyu yo su’ dai kou kowaid-waid so koraayan niyo
         no.
         2 Tobango muyu yo lobuw kikoogutan. Bang waalon muyu ono, mongowaid kou nu ponuu’an
         ni Kristus.
         3 Bang monokod ido koyuwan nu oogot sobana iyo, ampa dai ya, musingwudut-a iyo.
         4 Isai yo po subai mongiro-kiro nu kogoyaan niyo kondiri nu owarong ko’ oraai. Bang
         owarong, otoop sumudu’an iyo om adang-o popuinong nu kogoyaan niyo om kogoyaan nu
         lobuw wokon,
         5 so’ kiawi’ lobuw subai mogkoilo nu kogoyaan niyo kondiri.
         6 Lobuw nokotorima’ yo nu pontudukan ni Kristus, subai taakan niyo moomontuduk so iyo
         no nu onu-onu ya opatut nitaak niyo.
         7 Adang-o musingwudut! Okon ko puulilangan ong Kinoringan! Onu yo po nipulo, ono ya
         su imbua’on.
         8 Soko ono ya pudi lobuw mugogoma’on mongowaid nu kogoyaan niyo kondiri, koompusan
         kopotoyan. Nga bang dadan iyo mongowaid nu ponuu’an nu Atod nu Kinoringan, taakan
         iyo nu kowiawan musingkolaid kiat so Atod oono.
         9 Ono yo ko’ adang-o otopodan mugogoma’on nu owarong, so’ bang d’ado pupus toko nu
         soko ono, borokatan toko nu Kinoringan, iya nu notatap-o Niyo.
         10 Nadi, laid nu kikosiwatan toko po, momaal toko yo nu owarong so kiawi’ lobuw, om
         gulu po so kosusulodan toko songinong koimaidan so si Kristus.
         11 Orotio muyu yo bana nisurat ku kondiri aayo urup itu.
         12 Iri yo lobuw mokirayou-a suat nu gogoma’on, nosiro su mokipoponosog so kou mongowaid
         nu oturan nu sunat. Nga, ono yo ko’ soko ono gama’ nosiro, tayon ong dai raayon nosiro
         nu lobuw Yaudi so’ paabar nosiro suat so kinopotoyan ni Kristus.
         13 Nga insan ono ya lobuw nosunatan-o, dai ya mongowaid nu Ukum ni Musa. Nga ono ya
         ko moingin nosiro nu osunatan kou, tayon ong kuwai pounayan nosiro mongondos nu kou
         yo po mongowaid nu oturan musunat.
         14 Nga ong aku, dai ya su moingin mongondos suat so onu-onu ya, sondiang ko si Yisus
         Kristus, Tuhan toko iri minatoi so kayu salib-i. Pagka minatoi-o Iyo so kayu salib,
         onu yo po so wonuo tu d’ado yo orati so aku, om aku nga soko minatoi suat so gogoma’on
         so wonuo tu.
         15 Osunatan ko’ dai osunatan, muinong-a d’ado kosudaan. Ono yo su oogot so Kinoringan
         ong miau toko maid nu kogoyaan wagu musuat so koinginan Niyo.
         16 Nga mindamo aku so Kinoringan suat so lobuw mongowaid nu pontudukan iitu, om kiawi’
         lobuw Israil nu bana-bana nu songapan nu Kinoringan, su’ posonangon Niyo inawo nosiro
         om luluudan Niyo nosiro.
         17 Adang-o oguton aku nu lobuw, so’ kibantar-o so koyuwan ku tu, ponondu’an nu uripon
         aku ni Yisus.
         18 Oo su kosusulodan ku, mindamo aku so si Tuhan toko Yisus Kristus su’ d’ado ya pupus
         Niyo mongoborakat so kou. Amin!IpisusIpisusIpisusIpisusIpisus

1 Oo su kosusulodan ku songapan nu Kinoringan nai so Ipisus, iri ototog poimaid so
         si Yisus Kristus, itu yo surat kiat tuui so aku, si Paulus, iri pinili’ nu Kinoringan
         sumiliw nu pinongoorapan ni Yisus Kristus musuat nu koinginan Niyo.
         2 Muda-mudaan ong d’ado ya pupus nu Kinoringan, Amo toko om si Yisus Kristus, Tuhan
         toko, mongoborakat om posanang nu inawo muyu no.
         3 Royowo toko yo Kinoringan Amo nu Tuhan toko Yisus Kristus, so’ pagka nokopuido toko
         yo dii si Kristus, nitaak Niyo so toko kiawi’ borakat so atod toko nu ono sono tu
         om musingkolaid.
         4 Otoop royowon Iyo so’ dai po nowangun wonuo tu nu Kinoringan, pinili’ toko yo laid
         Niyo nu songopanon ni Kristus, su’ bang tumingkuang toko so Iyo, dai yo sono oraai
         inowoon toko, om dai topudon nu kikosola’an. Pagka osamod Iyo so toko,
         5 tinapus-o laid nu Kinoringan nu siliwon toko nu inonakan Niyo maid so kopuidaan toko
         so si Yisus Kristus, iri minatoi suat so toko. Winaal Niyo soko ono tayon ong
         6 royowon Iyo nu inonakan Niyo so’ kiat so koowarong Niyo, nopointolang-o Iyo nu sobana
         ko osamod Iyo so toko, nu kopuido toko nu Anak kosomodan Niyo no.

         8 Soko ono yo ourug so’ pagka sobana ko osamod Iyo so toko, linukat toko yo nu Kinoringan
         nu iri kinopotoyan ni Kristus, ono yo noidu’ yo koraayan toko. Maid nu pongoorotian
         om koo’ilo nu Kinoringan
         9 pinointolang Niyo so toko koinginan Niyo momaal, iri dai po niintolang Niyo so lobuw
         silaid-i. Om notantu yo Niyo laid nu, koinginan Niyo momaal oono si Kristus su mongorunsum,
         nu iri pinonuu’an Niyo so si Yisus Kristus matoi suat so toko.
         10 Koinginan-o po nu Kinoringan nu notantu yo Niyo oono nga onu yo po so surga om so
         wonuo tu popuidoon Niyo dii si Kristus, om si Kristus-o su wowaidon om mogkuasa nu
         kiawi’ oono.
         11 Dai po nowangun Niyo wonuo tu, pinili’ toko yo nu Kinoringan ourug nu inonakan Niyo,
         so’ kopuido toko so si Kristus. Kiawi’ oono tumanon Niyo musuat nu notapus-o Niyo,
         12 tayon ong kai lobuw Yaudi, iri nokopogulu yo mongaarap nu lumoga’ si Kristus, mongorayou
         so Iyo nu sobana ko obantug.
         13 Soko ono ya pudi kou okon ko Yaudi nu nopoimaid-o, nosiliw kou ya nu inonakan nu
         Kinoringan, iya nu nokorongou kou nu Abar Owarong suat so gogoma’on ni Kristus monapul
         so kou. Nopoimaid kou so si Yisus Kristus, om notaakan kou nu Kinoringan nu Atod Niyo,
         iri nijanji Niyo nu gulu ri, pongilaan nu nosongapan kou Niyo.
         14 Atod Niyo oono yo su ponopusan toko nu kaalap toko nu onu yo po nijanji nu Kinoringan
         nu itaak so inonakan Niyo ong wagu, om polobuson toko Niyo, lobuw songapan Niyo. Royowo
         toko yo koobantug Niyo.
         15 Norongou ku yo po nu poimaid kou so si Yisus, Tuhan toko, om osamod kou nu kiawi’
         lobuw nosongapan nu Kinoringan,
         16 dadan aku mongunsopot so Kinoringan suat so kou, om dadan ku kou soobion koduung
         mogdu’a aku so Kinoringan.
         17 Iyo yo su otoop orumaton om orumaton po Iyo ni Yisus Kristus, Tuhan toko om Iyo yo
         Amo toko nu sobana ko owarong so surga. Mindamo aku so Iyo su’ taakan kou Niyo nu
         Atod Niyo, posondot poorati om potondu’ so kou nu kiawi’ obana suat so Kinoringan,
         sampai otondu’an muyu Iyo.
         18 Mindamo aku so Kinoringan su’ potoromon pomikiran muyu om oilaan muyu onu yo po kiat
         so Iyo, ono yo orap-orapon muyu so sunduron tu, iri kinopomaawan Niyo so kou, om koilo
         kou nu sobana ko owarong om osuang borakat nijanji Niyo so lobuw songapan Niyo,
         19 om oilaan muyu po nu sobana ko maayo kuasa Niyo monabang so toko lobuw poimaid so
         Iyo. Kuasa Niyo monabang so toko oono muinong nu kuasa
         20 pinongoluli’ Niyo so si Kristus kiat so pinotoyan, om popangkat sono so Iyo mogom
         so umpak wanan Niyo maid so Iyo mogkuasa so surga.
         21 Opangkat po si Kristus ko’ kiawi’ susuu’on nu Kinoringan om moinat, om pangkat Niyo
         kaalib po ko’ kiawi’ kipangkat nu ono sono tu intawa so sunduron om musingkolaid.
         22 Kiawi’ nga nipokuasa nu Kinoringan so si Kristus, om inurug Niyo si Kristus nu wowaidon
         nu kiawi’ lobuw songapan Niyo.
         23 Iri yo po puimpugan nu kiawi’ inonakan nu Kinoringan nga soko koyuwan ni Kristus,
         om Iyo soko ulu. Nosiro yo su mongorunsum so si Kristus, om si Kristus-o su mongorunsum
         nu onu yo po so siombo-ombo ya.

1 Suat so kou lobuw poimaid okon ko Yaudi, gulu ri soko minatoi kou so kosola’an om
         koraayan muyu, so’ dai kou po poimaid so Kinoringan.
         2 Iya iiri minaid kou nu poroodatan so wonuo tu, iri gogoma’on nu lobuw oraai. Mongusaa’
         kou nu komoinatan iri pinokokinoringan muyu nai so puola’an nu tana’ om langit-o,
         mogkuasa nu lobuw dai mongkinongou nu tinongaran nu Kinoringan.
         3 Sobana yo, toko kiawi’ nu gulu ri nga muinong-a so nosiro. Miau toko mongowaid nu
         kogoyaan oraai nu lobuw, mongowaid toko nu onu yo po koinginan kondiri, momikir toko
         nu oraai, om toko nga kikogoyaan koungotan nu Kinoringan, soko lobuw wokon.
         4 Nga sobana ko oluluudan om osamod Kinoringan so toko,
         5 nu pudi pona soko minatoi toko so’ dai toko mongimaid so Iyo, soko noluli’an toko
         Niyo maid so si Kristus. Sinopulan kou yo nu Kinoringan, nu koowarong Niyo so kou.
         6 Pagka nokoido toko yo so si Yisus Kristus, soko noluli’an toko nu Kinoringan om maid
         so Iyo mogkuasa so surga.
         7 Winaal nu Kinoringan soko ono tayon ong osiowan ong wagu nu kiawi’ lobuw nu sobana
         ko owarong Iyo, iri niintolang Niyo nu koosamod Niyo, ono yo sinuu’ si Yisus Kristus
         monabang so toko.

         9 Maid so koworongan nu Kinoringan, sinopulan kou Niyo so’ nopoimaid kou so si Yisus.
         Kinosopulan muyu oono okon-a ko pinogkori’an muyu, nga ono yo su taak nu Kinoringan,
         so’ dai moingin Iyo ong kuwai ido musingkaayo-ayo nu onu yo po nowaal niyo kondiri.
         10 Toko yo po nga winaal nu Kinoringan, om inurug toko koimbagu kopuido so si Yisus
         Kristus tayon Niyo ong mugogoma’on toko nu owarong, iri nosodia’ yo nu Kinoringan
         nu waidon toko.
         11 Oo su kosusulodan ku okon ko Yaudi, ondomo muyu yo nu, gulu ri minutangar lobuw Yaudi
         nu, kou yo po dai mongowaid nu Kinoringan so’ dai kou musunat soko nosiro, ono yo
         sunat waalon nu lobuw so koyuwan.
         12 Iya iiri dai kou po nokoido so si Kristus. Okon ko lobuw Israil kou, iri pinili’
         Niyo nu inonakan Niyo, dai kou koompit nu porojonjian nu Kinoringan so nosiro ri,
         d’ado orapan muyu so wonuo tu, om dai kou kotondu’ nu Kinoringan.
         13 Nga pudi pona gulu ri orawu’ kou po so Kinoringan, nga pagka nokoido kou yo so si
         Yisus Kristus, nokorani kou yo sono so Iyo, nu minatoi Iyo mongolukat so kou kiat
         so koraayan muyu.
         14 Si Kristus-o su nopoingkoyod so toko mubibisig om popusulut so toko lobuw Yaudi om
         okon ko Yaudi. Pinopuido toko yo Niyo, ourug nu ido yo bansa. Koompusan nu kinopotoyan
         Niyo, dai yo sono mubisig nosiro, soko monguyas nu rinding pinonapad so nosiro.
         15 Ukum ni Musa maid nu kiawi’ ponuu’an om oturan nga inidu’ yo ni Kristus, su’ osiliw
         Niyo duo bansa oono nu ido yo sono bansa wagu kopuido so Iyo. Ono yo su gama’ Niyo
         popusulut so toko.
         16 Nga kinopotoyan Niyo so salib, okon ko ido yo tomod popusulut nu lobuw Yaudi om okon
         ko Yaudi, tomod-o po Niyo koduo nga mongurug so nosiro nu ido yo koyuwan om popusulut
         so nosiro om Kinoringan soko ido bansa.
         17 Ono yo ko’ linumoga’ si Kristus paabar nu Abar Owarong suat nu kopusulutan toko so
         Kinoringan, kiat-o so kou lobuw okon ko Yaudi nu gulu ri nokorawu’ so Kinoringan,
         kumoo yo so lobuw Yaudi iri nokorani yo so Kinoringan.
         18 Koompusan nu gogoma’on ni Kristus, toko kiawi’, kiat-o so lobuw Yaudi kumoo yo so
         okon ko Yaudi, nga kooku’ tumingkuang so Amo toko Kinoringan mogdu’a, maid nu ponobangon
         nu ido yo Atod nu Kinoringan.
         19 Nadi, okon-o sono ko soko porantau kou lobuw okon ko Yaudi, ono ya nga, kosiono tu
         kou om inonakan nu Kinoringan soko ido yo polak, om sonsuku-sakat so Iyo.
         20 -
         21 Kou kiawi’, lobuw Yaudi om okon ko Yaudi soko ido waloi maayo, so’ tinudukan kou
         yo nu ongo pinongoorapan ni Yisus om poo’abar nu tinongaran nu Kinoringan, soko moomuwaloi
         powansuk nu pasok ponimpuunan nu waloi. Montuduk nosiro nu lobuw om muririnuang sono
         lobuw poimaid, soko moomuwaloi momakai kiawi’ porokakas waalon nu ido yo waloi. Si
         Yisus Kristus-o su mongurug so toko lobuw poimaid nu ido puimpugan om soko ido waloi
         toko mongusaa’ so Iyo, om Iyo soko pasok impuunon nu waloi su’ otagap om dai ouyas.
         22 Soko lobuw molak so waloi ong noopod-o momaal, soko ono ya pudi Atod nu Kinoringan
         mido so inonakan Niyo, iri lobuw Yaudi om okon ko Yaudi.

1 Ono yo ko’, jiniil aku si Paulus so’ mugogoma’on aku suat so si Yisus Kristus montuduk
         so kou lobuw okon ko Yaudi.
         2 Tantu nokorongou kou yo nu, kiat so koworongan nu Kinoringan, tinaakan aku Niyo nu
         gogoma’on montuduk so kou.
         3 Kosiono tu niintolang-o nu Kinoringan so aku, onu notantu yo Niyo suat so kou, iri
         dai po niintolang Niyo so lobuw silaid-i, soko iri notangar ku yo so kou sisuna ri.
         4 Om bang obasa’ muyu itu no, oorotian muyu sono tomod nu Kinoringan, soko aku su koorati,
         iri dai oorotian nu lobuw nu gulu ri, nga kosiono tu nokointolang-o sono ni Kristus.
         5 Dai insan nipokoilo nu Kinoringan so lobuw nu gulu ri tomod Niyo, nga kosiono tu
         niintolang-o sono nu Atod nu Kinoringan so pinongoorapan ni Yisus om poo’abar so Iyo
         ri.
         6 Orati yo po nu tomod nu Kinoringan, iri dai po niintolang Niyo nu gulu ri nga soko
         itu: Lobuw okon ko Yaudi nga kosongapan-a nu borakat kiat so Kinoringan, so’ poimaid
         nosiro nu Abar Owarong iri nisuu’ Niyo so si Kristus, om ourug nosiro nu ido puimpugan,
         soko koyuwan ni Kristus, om nosiro nga koompit-a nu janji nu Kinoringan so’ kopuido
         nosiro so si Yisus Kristus.
         7 Pinili’ aku nu Kinoringan polombus nu Abar Owarong iitu, okon ko mongowaid so pongoilaan
         ku, nga kiat so samod Niyo, om tinaakan aku Niyo nu kuasa mugogoma’on nu itu.
         8 Aku yo su sobana ko d’ado kosudaan om d’ado kinoinong-inongan so lobuw wokon songapan
         nu Kinoringan. Soko ono pona, pinongoorapan aku ya nu Kinoringan nu gogoma’on paabar
         nu Abar Owarong so lobuw okon ko Yaudi, suat nu koowarong ni Kristus nu d’ado ontob,
         iri otorima’ toko ong poimaid toko so Iyo ri.
         9 Om tinaakan aku po Niyo nu kuasa potarang so kiawi’ lobuw nu notantu yo nu Kinoringan,
         iri dai po niintolang Niyo so lobuw silaid-i, tayon ong koilo nosiro nu tumanon nu
         Kinoringan notantu yo Niyo iiri so lobuw okon ko Yaudi. Gulu ri, dai oingin Iyo pointolang
         nu notantu yo Niyo oono. Iyo yo su minongurug nu onu yo po.
         10 Tomod-o po Niyo pointolang nu notantu yo Niyo oono nga tayon ong osiowan nu kiawi’
         mogkuasa so langit onu winaal Niyo so inonakan Niyo, om oilaan sono nosiro nu sobana
         ko oilo Kinoringan so kiawi’ gogoma’on Niyo.
         11 Nopointolang Kinoringan nu koo’ilo Niyo musuat nu notantu yo Niyo kiat nu timpuun,
         om nilombus sono murogama’ ni Yisus Kristus, Tuhan toko.
         12 Indadi, ono sono tu, pagka nokoido toko so si Kristus om nopoimaid so Iyo, kooku’
         toko sono tumingkuang so Kinoringan mogdu’a.
         13 Ono yo ko’, mindamo aku so kou nu, adang kou yo umogutan nu kosiou kou nu kosonsora’an
         ku suat so kou, so’ sobana yo kosonsora’an ku oono koponabang so kou.
         14 Pagka sobana ko binorokatan toko nu Kinoringan, iri nopoimaid-o so si Kristus, ono
         yo ko’ mogdu’a aku so Amo toko so surga,
         15 iri nopourug nu kiawi’ lobuw poimaid nu sonsuku-sakat so Iyo, iri miau po so wonuo
         tu intawa minatoi-o om nokoian so surga.
         16 Om mindamo aku so Kinoringan, su’ monuu’ nu Atod Niyo pobasag nu inawo muyu,
         17 om mogdu’a aku po su’ sumundur si Kristus mogkuasa nu inawo muyu, so’ poimaid kou
         so Iyo, om kiawi’ gogoma’on muyu nga maid so osamod kou so lobuw wokon om so Kinoringan.
         18 -
         19 Mindamo aku ya so Kinoringan, su’ koorati kou om kiawi’ lobuw nosongapan Niyo, nu
         sobana ko osamod si Kristus so toko, kaalib po ko’ oorotian nu lobuw. Om mogdu’a aku
         ya, su’ koorati kou nu poonamod ni Kristus so toko, om koinong kogoyaan muyu nu kogoyaan
         nu Kinoringan.
         20 Otoop royowon toko Kinoringan so’ Iyo yo su kopomaal nu osuang po ko’ pokitaakon
         intawa kiro-kiroon toko, om waalon Niyo ono maid nu kuasa Niyo so kowiawan toko.
         21 Indadi, royowo toko yo Kinoringan musingkolaid so’ nosongapan toko Niyo om kopuido
         yo so si Yisus Kristus. Amin.

1 Pagka soko ono, aku iri jiniil so’ mugogoma’on suat so Tuhan, mindamo so kou nu poworongo
         muyu yo dadan kogoyaan muyu no musuat nu tomod nu Kinoringan momaau so kou.
         2 Subai obaba’ inawo muyu, owarong inowoon so sondad una’ om okodos. Pointolango muyu
         so gama’ muyu mutotabang-o nu osamod kou so sondad una’.
         3 Pinopuido kou yo nu Atod nu Kinoringan. Indadi pogkari’-kari’ kou yo sumundur mususulut
         su’ ototog kou kopuido.
         4 Oilaan muyu yo nu ido yo puimpugan muyu, om ido yo Atod nu Kinoringan nai so kou,
         om kinopomaawan nu Kinoringan so kou nga ido-ido ya, ono yo umarap nu kotorima’ kou
         nu koworongan nijanji Niyo.
         5 Ido yo Tuhan wowaidon muyu, om ido yo koimaidan muyu, ono yo si Kristus, om kou kiawi’
         diniu’, ponondu’an nu nosongapan muyu si Kristus,
         6 om ido yo Kinoringan, Amo nu kiawi’ lobuw. Iyo yo su mogkuasa so kou, om pinakai
         kou Niyo momaal nu koinginan Niyo, om nai Iyo so kou.
         7 Kiawi’ so toko nokotorima’ nu odia nitaak ni Kristus kiat so kooliban Niyo.
         8 Soko nokosurat-o so Buuk nu Kinoringan nu, “Mindakod Iyo so surga ri, minongowit
         Iyo nu ongo lobuw naakom, om minonaak Iyo nu odia so ongo lobuw so wonuo tu,” koo
         ri.
         9 Indadi, onu ka orati nu, “Mindakod Iyo,” koo ono? Ido yo orati nu ono, ono yo, gulu
         ri minuntiba Iyo so wonuo tu.
         10 Om Iyo nu minuntiba oono, Iyo ya su minindakod so surga, om mogkuasa nu kiawi’-awi’.
         11 Iyo yo su nopotaak nu odia so ongo lobuw inurug nu pinongoorapan, poo’abar, pootuturan
         nu Abar Owarong, moongipat om moomontuduk so puimpugan.
         12 Soko ono yo gama’ nu Kinoringan, tayon ong sobana ko kosodia’ lobuw songapan Niyo
         no om kopugogoma’on suat so Tuhan pobasag nu puimpugan nu lobuw poimaid,
         13 sampai kopuido toko nu koimaidan om pongoorotian suat nu Anak nu Kinoringan, sumukod
         koimaidan so Kinoringan, om orunsum soko si Kristus.
         14 Soko ono po, okon-o sono ko soko lolaing toko po musimaid owiton dii-tuui nu lobuw
         mongoburunsut nu osuang pontudukan kopalid.
         15 Ono ya nga, pokoilo toko so lobuw nu pontudukan obana suat so Kinoringan om sumundur
         musosamod, om laid nu laid muinong kogoyaan toko so si Kristus, wowaidon toko no,
         so’ Iyo yo su soko ulu om toko soko koyuwan Niyo.
         16 Suat so koyuwan nu lobuw, bang kaatu’ mugogoma’on kiawi’ boogian nu koyuwan, koyuwan
         oono kaatu’ om tumuu’ nu owarong. Soko ono ya pudi si Kristus monundan sobana nu inonakan
         Niyo, ong kopuido lobuw nosongapan Niyo, om otoop mugogoma’on. Musosamod nosiro sono
         om laid nu laid opiot koimaidan om mugogoma’on suat so Kinoringan.
         17 Ono yo ko’ maid nu kuasa nitaak nu Tuhan so aku, monawoi aku so kou nu adang kou
         yo miau soko lobuw dai osongapan ni Kristus, iri d’ado kosudaan nu pikiran nosiro.
         18 Otuong pomikiran nosiro. Dai kotondu’ nosiro nu kowiawan nitaak nu Kinoringan, om
         d’ado oilo-ilaan nu onu-onu suat so Kinoringan. Soko ono nosiro so’ okosog inawo nosiro.
         19 Dai koorati nosiro nu onu yo po koiyu’-iyu’ om momaal nu osuang koraayan soko obingawuk,
         ogilat, om dai otopodan nosiro momaal nu ono.
         20 Nga pontudukan so kou suat so si Kristus okon ko soko ono.
         21 Tantu nokorongou kou yo suat so Iyo! Om iya nokowaid kou so Iyo, notudukan kou yo
         nu gama’ miau nu obana minsuw nu kowiawan ni Yisus kondiri.
         22 Pagka soko ono, ingkoyod kou yo nu soko gulu ri mongowaid nu koinginan muyu oraai,
         so’ koinginan oono laid nu laid momalid so kou.
         23 Inowoon om pikiran muyu subai ingwoguon.
         24 Kowiawan muyu subai soko kowiawan nu lobuw wagu inurug nu Kinoringan muinong so Iyo
         kondiri. Wiau kou yo maid nu pontudukan kiat so Kinoringan, ono yo owarong so lobuw
         wokon om dai pokoraayon nu lobuw.
         25 Oo su kosusulodan ku, pagka lobuw wagu kou inurug nu Kinoringan, adang-o sono momudut.
         Kou kiawi’ subai mutangar nu obana so sondad una’, so’ toko kiawi’ nokopuido yo so
         ido puimpugan nu lobuw poimaid, ono yo soko koyuwan ni Kristus.
         26 Bang mungot kou, adang-o momaal nu koraayan, om subai oingkoyod koo’ungot muyu oono
         nu dai po tumuong.
         27 Adang-o posimaidan Wowaidon nu Moinat mongoboyayat so kou momaal nu koraayan.
         28 Lobuw moonakou, adang-o sono monakou, otulid-o inowoon mugogoma’on suat so ingkookan
         om monabang nu lobuw kikosimpitan.
         29 Adang-o osaim kokobangon. Onu ya nga mutangar-o nu owarong nu koponabang nu wokon,
         su’ koponabang Kinoringan nu lobuw mongorongou nu totongaron owarong oono.
         30 Adang-o polunggui nu Atod nu Kinoringan nu gogoma’on muyu, so’ nitaak-o Atod oono
         ponondu’an nu kou yo po inonakan Niyo, om osopulan kou kiat so koraayan muyu.
         31 Ingkoyodi muyu yo kiawi’ iitu, ono yo mokimurindi, obingungot, muap-luap, mokimusagka’
         om pokoraai nu lobuw.
         32 Ono ya nga, subai owarong inawo muyu om obingluluudan nu wokon, om mongampun soko
         Kinoringan su mongampun-a so kou so’ kopuido kou yo so si Kristus.

1 Kou yo su inonakan nu Kinoringan om sinomodan Niyo. Indadi pogkari’-kari’ kou yo
         minsuw so Iyo.
         2 Pointolango muyu yo so gogoma’on muyu nu osamod kou, soko si Kristus su nopointolang
         nu osamod Iyo so toko, nu minatoi Iyo soko niusaa’ so Kinoringan pongidu’ nu koraayan
         toko, om nokoponginsanang nu inawo Niyo.
         3 Pagka inonakan kou yo nu Kinoringan, dai musuat ong gumilat kou intawa monolod nu
         sawo nu lobuw, intawa mokisisiin.
         4 Om dai otoop ong osaim kokobangon intawa muimbuar. Ono ya nga, pongunsopot kou yo
         so Kinoringan.
         5 Noilaan muyu yo nu dai kowaid so Pogkuosaan ni Kristus om Kinoringan musingkolaid
         ong lobuw ogilat, monolod nu sawo nu lobuw, intawa mokisisiin (so’ mokisisiin oono
         muinong nu mongusaa’ nu pinokokinoringan).
         6 Adang kou yo maid-waid nu totongaron owudut, iri dai pokobana nu pontudukan oono,
         so’ ono yo su koungotan nu Kinoringan so nosiro ong dai obinsuut so Iyo.
         7 Nadi, adang-o mokimuuna’-una’ nu lobuw soko ono.
         8 Gulu ri, soko so kotuongan kou dai koilo ong onu koo gama’ miau musuat so koinginan
         nu Kinoringan, nga kosiono so konowawan kou yo. Indadi, wiau kou yo musuat so koinginan
         nu Kinoringan.
         9 Bang miau toko mongowaid nu koinginan nu Kinoringan, gogoma’on toko nga owarong,
         obana, om opatong.
         10 Pogkari’-kari’ kou yo mugogoma’on nu onu yo po koinsanang nu inawo nu Tuhan.
         11 Adang-o maid-waid so gogoma’on d’ado kosudaan, soko gogoma’on nu lobuw so kotuongan,
         dai koilo ong onu mutoop waalon nosiro. Ono ya nga, pokoiloon-o nosiro nu oraai sobana
         gogoma’on oono.
         12 Insan dai ya osiou nu lobuw gogoma’on nosiro no, nga bang putotongaran-a ono, sobana
         ko koiyu’-iyu’.
         13 Onu yo po so konowawan, osiowan-a.
         14 Soko ono ya, ong osiou nu lobuw gogoma’on nosiro osala’, nosiro sono soko lobuw miau
         so onawau, ono yo oilaan nosiro onu obana om osala’. Soko ono yo orati nu totongaron
         nu lobuw gulu ri nu, “Ikau nu moturuw, rios-o om tungag-o kiat so pinotoyan, om urugon
         ko ni Kristus nu onawau,” koo ri.
         15 Indadi ipati muyu yo bana kogoyaan muyu no. Adang-o miau soko lobuw olowong, nga
         miau-o soko lobuw oilo.
         16 Pomaal kou yo dadan nu owarong, so’ ono sono tu osuang lobuw momaal nu koraayan.
         17 Ono yo ko’, adang-o olowong. Pikiron-o bana onu yo po koinginan nu Tuhan.
         18 Adang-o musingawuk, so’ ono yo su kosindoraai so kou. Ala’ nai’ pokikuasa kou yo
         nu Atod nu Kinoringan.
         19 Bang muimpug kou, mutotangar-tangar-o nu totongaron kiat so Buuk Lagu nu Kinoringan,
         lagu royowan so Kinoringan, om lagu nituduk nu Atod nu Kinoringan. Pulagu kou yo pongorayou
         so Tuhan maid nu osudu’ inawo.
         20 Pongunsopot kou yo dadan so Kinoringan, Amo so surga, nu kiawi’ winaal ni Yisus Kristus
         Tuhan toko so kou.
         21 Imaido muyu yo ponuu’an nu lobuw otoop monuu’ so kou, nu mongorumat kou so si Kristus.
         22 Oo su kowoinoyan, imaido muyu yo ponuu’an nu sawo muyu, soko poongimaid muyu so Tuhan.
         23 Otoop ong kusoi su monuu’ nu sawo niyo, soko si Kristus otoop monuu’ nu puimpugan
         nu lobuw poimaid, so’ Iyo yo su minonapul om minongurug so nosiro ido yo puimpugan,
         soko koyuwan Niyo kondiri.
         24 Indadi kowoinoyan subai mongimaid nu ponuu’an nu sawo soko puimpugan su mongimaid
         nu ponuu’an ni Kristus.
         25 Oo su kokusoyan, somodi muyu yo nu sawo muyu, soko si Kristus su monamod nu lobuw
         Niyo, sampai sinumonsara’ Iyo matoi suat so nosiro.
         26 Minatoi si Kristus tayon ong ourug Niyo nosiro nu d’ado koraayan kiat so pontudukan
         Niyo, om soko ugasan Niyo nosiro nu sungoi, om osongapan sono nu Kinoringan.
         27 So’ moingin Iyo ong oborisi sobana kolobuwan Niyo om dai totopudon nu lobuw, soko
         kumut owagu, sobana ko oparu’ om dai osaim.
         28 Soko ono ya pudi kou su kokusoyan, subai mongipat nu sawo, soko mongipat nu kondiri.
         Isai mongipat nu sawo, mongipat nu kondiri.
         29 Oilaan muyu nu d’ado ido mongindoraai nu kondiri. Ono ya nga, runat-runat mongokan
         iyo om musingipat, soko si Kristus mongipat nu lobuw songapan Niyo,
         30 so’ toko yo su soko boogian nu koyuwan Niyo.
         31 Soko totongaron nu Kinoringan so Buuk Niyo nu, “Ono yo ko’ koputondiang kusoi nu
         ino amo niyo om muido molak nu sawo niyo no, om ourug sono nosiro nu soko ido yo,”
         koo ri.
         32 Kiat nu ono pointolang Kinoringan nu ido pontudukan dai oorotian nu lobuw, om boyo-boyoon
         ku si Kristus-o om lobuw songapan Niyo su kuanon nu ono.
         33 Nga totongaron oono suat po so kou, ono yo kusoi subai osamod nu sawo niyo soko koosamod
         nu kondiri, om woinoi nga subai mongorumat nu sawo niyo.

1 Oo su inonakan, pagka songapan kou nu Tuhan, waido muyu yo ponuu’an nu ino amo muyu,
         so’ ono yo su otoop waalon muyu.

         3 Soko ono yo tangar nu Kinoringan so buuk Niyo nu, “Podulio yo ino amo mu, su’ osanang
         om otogui kou,” koo ri. Itu yo su suu’ togna nu Kinoringan maid nu janji.
         4 Oo su ongo amo, adang-o poungot nu inonakan muyu nu totongaron intawa gogoma’on muyu,
         ala’ nai’ ipatan, tudukan om tobangan-o su’ oilaan nosiro onu koinginan nu Kinoringan
         waalon nosiro.
         5 Oo su kouriponan, waido muyu yo suu’ nu tuan muyu no. Orumato muyu yo nosiro maid
         nu otulid inawo, so’ bang waalon muyu ono, muinong-a nu mongowaid kou so si Kristus.
         6 Adang-o musingkowaal-waal nu owarong ong iya ya nu oipatan nu mokirayou-a, nga pugogoma’on
         kou yo suat so si Kristus. Indadi pugogoma’on kou yo nu owarong, so’ ono yo su koinginan
         nu Kinoringan.
         7 Pugogoma’on kou yo maid nu osudu’ inawo nu okon ko suat-a so lobuw, nga suat po so
         Tuhan.
         8 Bang waalon muyu soko ono, Tuhan-o su monuli’ so kou, uripon intawa okon ko uripon.
         9 Oo su ongo tuan nu uripon, worongo muyu yo uripon muyu no. Adang-o dadan mongogoratak
         so nosiro. Ondomo yo, ido-ido ya kosongapan nu kiawi’ lobuw, ono yo Tuhan so surga,
         nu dai mominig nu lobuw.
         10 Itu yo pongoowi’an nu tongaron ku so kou nu subai obasag kou so’ nokoido kou yo so
         Tuhan, om Iyo yo su pobasag so kou.
         11 Putimos-timos kou yo soko soujar nu dai po koungkayas mutuda’. Olapo muyu yo kiawi’
         itaak nu Kinoringan monabang so kou, su’ odoog Wowaidon nu Moinat ong lumoga’ lumawan
         so kou.
         12 Waalo muyu yo soko ono, so’ lumawan toko okon ko mongodoog nu sondad toko, ono ya
         nga lumawan mongodoog nu kuasa nu moinat so langit, om kiawi’ mogkuasa so langit obasag
         sobana, iri usaa’on nu lobuw.
         13 Indadi, pokayo muyu yo kiawi’ sindata pomutuda’ nu Kinoringan oono, su’ sombiya-biya
         ya ologa’ runat oraai, odoog muyu sono kiawi’ alod-alod muyu, om kakal-a obasag kou
         so kopupusan.
         14 Indadi, purigap-rigap kou yo, ono yo oilo om poimaid kou yo nu pontudukan nu Kinoringan,
         su’ kosodia’ kou lumawan nu Wowaidon nu Moinat, soko soujar mutangkos nu uyud mutuda’.
         Om pomaal kou yo dadan nu obana so’ ono yo su soko ponangkub so inawo muyu, soko sabung
         bosi ponangkub so koyuwan nu soujar.
         15 Om putimos-timos kou yo mian paabar nu Abar Owarong iri popusulut, ono yo soko mukasut
         kou, soko soujar mukasut ong mian mutuda’.
         16 Poimaid kou yo dadan so Kinoringan nu moonabang so kou, soko mongkuyut kou nu sindata
         ponangkis, su’ dai kou sono kowaid-waid momaal nu oraai ong kinaman kou nu Wowaidon
         nu Moinat, soko alod-alod popana nu ramok kiapui.
         17 Sundur kou yo poimaid, soko soujar mutupi nu tupi bosi, ponangkub nu ulu. Dai kou
         po oburunsutan nu Wowaidon nu Moinat. Indamo kou yo so Atod nu Kinoringan su’ kosambut
         kou maid nu totongaron kiat so Buuk nu Kinoringan, soko soujar momakai nu karis otarom
         mongodoog nu alod-alod.
         18 Putimos-timos kou yo soko ono, om suat so onu-onu ya, pogdu’a kou yo mokitabang so
         Kinoringan. Ikod kou yo kotopodan mogdu’a suat nu kiawi’ lobuw nosongapan nu Kinoringan.
         19 Pogdu’a kou yo suat so aku, su’ tudukan aku nu Kinoringan nu totongaron musuat so
         pubisora’an, om kooku’ aku sono mutangar om poorati so lobuw nu Abar Owarong, nu sinuu’
         Niyo si Yisus Kristus monabang so nosiro.
         20 Sinuu’ aku nu Kinoringan potuturan Abar Owarong oono, om ono yo su kinopongojiilan
         so aku. Pogdu’a kou yo su’ kooku’ aku potuturan nu Abar Owarong oono.
         21 Indadi, suu’on ku si Tikikus mian nai pokoilo so kou ong muro-kuro aku tuui. Iyo
         yo po sulod kosomodan toko, om ototog mugogoma’on suat so Tuhan.
         22 Ono yo ko’ sinuu’ ku iyo paabar nai so kou poilo ong muro-kuro kai, su’ oinsosomodan
         kou.
         23 Mindamo aku so Kinoringan, iri Amo toko, om Tuhan toko si Yisus Kristus, su’ popusulut
         so kou, musosamod om otatap poimaid so si Kristus.
         24 Mindamo aku so Kinoringan nu d’ado ya pupus Niyo monamod nu kiawi’ lobuw iri monamod
         so si Yisus Kristus, Tuhan toko.PilipiPilipiPilipiPilipiPilipi

1 Surat iitu kiat so aku, si Paulus om si Timutius, uripon ni Yisus Kristus, niloga’
         mai nai so kou, wowaidon om moonabang maid nu kiawi’ lobuw songapan nu Kinoringan
         so bandar Pilipi, iri nokopuido yo dii si Yisus Kristus.
         2 Mindamo aku so Kinoringan, Amo toko, om si Yisus Kristus, Tuhan toko, su’ d’ado pupus
         mongoborakat om posanang nu inawo muyu.
         3 Koduung oondoman ku yo kou, munsopot aku yo so Kinoringan.
         4 Om koduung mogdu’a aku yo suat so kou, osanang sobana inawo ku.
         5 Munsopot aku so Kinoringan, so’ kiat nu timpuun muyu poimaid so si Kristus, sampai
         ono sono tu, tinabang muyu aku polongkop potuturan nu Abar Owarong kiat so Kinoringan.
         6 Om otantu ku nu Kinoringan-o kondiri su minonimpuun nu gogoma’on owarong oono so
         inawo muyu, om poimaid aku nu sumundur-a Iyo mugogoma’on nu ono musingkoopod, ong
         kologa’ koimbagu ni Tuhan Yisus.
         7 Otoop nai’ nu osanang inawo ku no so kou so’ dadan ku kou oondoman, om kou kiawi’
         nga nokotabang so aku potuturan nu Abar Owarong, iri nisuu’ nu Kinoringan so aku ri.
         Kiat nu dai po su nojiil-i, tumabang kou yo so aku sampai kosiono tu su nojiil aku
         yo, gama’ ku mogkari’-kari’ poorati so lobuw lulumawan nu Kinoringan, nu obana ya
         kodau Niyo suat so si Yisus Kristus.
         8 Oilaan-a nu Kinoringan nu obana ya totongaron ku nu oimpong aku sobana so kou om
         osamod soko koosamod ni Yisus Kristus so kou.
         9 Mindamo aku so Kinoringan suat so kou, su’ sumundur kou osamod nu Kinoringan om inong
         lobuw, om muririnuang po pongoorotian muyu suat so Kinoringan, om oilo kou sono popupinig
         onu su obana om dai obana.
         10 Om kiat nu ono, oilaan muyu momili’ onu yo po owarong sobana. Mogdu’a aku po su’
         osiliw kou nu lobuw owarong om d’ado ido pona topudan ong kologa’ koimbagu si Kristus.
         11 Mindamo aku nu kiawi’ oono su’ sumundur kou mugogoma’on nu sobana ko owarong, maid
         nu ponobangan ni Yisus Kristus, om orumaton om royowon sono Kinoringan.
         12 Oo su kosusulodan ku inong poimaid. Oingin aku oilaan muyu nu, kiat so onu-onu nololagan
         ku nu oraai, osuang sono lobuw korongou om poimaid nu Abar Owarong iitu.
         13 Koompusan, kiawi’ moongipat so waloi nu raja om lobuw wokon so bandar iitu nokoilo
         nu, ono yo ko’ jiniil aku so’ mugogoma’on aku suat so si Kristus.
         14 Om koompusan nu pinongojiilan so aku, sinumundur sono opiot koimaidan nu kosuangan
         nu lobuw poimaid so si Kristus so bandar iitu, om opogi po nosiro paabar nu kodau
         nu Kinoringan om dai maa’-laa’.
         15 Kuwai ya so nosiro paabar suat so si Kristus so’ mokimurindi nosiro so aku, om moingin
         nosiro kaalib so aku. Nga wokon-o owarong-a tomod paabar nu kodau oono,
         16 so’ osamod nosiro so Kinoringan om aku, om oilaan-o nosiro nu Kinoringan-o su minonuu’
         so aku potarang so lobuw lulumawan nu obana ya Abar Owarong oono.
         17 Nga iri lobuw wokon mokimurindi ri, tomod-o po nosiro potuturan nu abar suat so si
         Kristus nga moingin musingkaalib-alib so aku, om ponontaman nosiro nu sumundur aku
         po osonsara’ so jiil tu ong soko ono waalon nosiro.
         18 Nga dai ya monguro ono. Oraai owarong tomod nosiro nga bang si Kristus-a su nituturan
         nosiro, osanang-a inawo ku no. Om dadan-a nai’ osanang inawo ku no,
         19 so’ oilaan ku nu kiat so du’a muyu om ponobangon nu Atod ni Yisus Kristus, polobuson
         aku ya kiat so jiil tu.
         20 Ono yo su sobana ko koinginan om orapan ku, dai su kopomaal nu onu-onu ya koiyu’-iyu’
         so gogoma’on ku, ala’ nai’ runat-runat, om makin po nu ono sono tu opogi aku sobana,
         sampai kiawi’ totongaron om gogoma’on ku kopongobantug so si Kristus, nu miau aku
         po intawa matoi aku yo.
         21 Suat so aku, laid nu miau aku po, subai mongowaid aku nu ponuu’an ni Kristus. Indadi
         bang matoi aku, ountung aku ya.
         22 Nga bang laid nu miau aku po, kopugogoma’on aku nu bana ko kikountungan suat so si
         Kristus. Nadi dai ku oilaan ong ombo su otoop pili’on ku.
         23 Orogonan aku momili’ so’ kiduo-duo nga sobana ko koinginan ku. Oingin aku mulaiw
         kiat so wonuo tu om mido dii si Kristus, so’ ono yo su sobana ko owarong.
         24 Nga, bang suat so kou, owarong po ong miau aku su’ koponabang aku so kou.
         25 Poimaid aku nu miau aku po om mido so kou, su’ koponabang aku popiot nu koimaidan
         muyu om osanang inawo muyu so’ poimaid kou.
         26 Ono yo ko’, bang kolabus aku kiat so jiil tu om kopululi’ aku nai so kou, kou nu
         nokoido yo dii si Kristus, makin po kipounayan mongorayou so si Kristus.
         27 Indadi, ono yo su oogot nu ono sono tu, miau kou musuat nu pontudukan nu Abar Owarong
         suat so si Kristus, su’ kopusambat toko ko’ dai, nga orongou ku ya nu ototog kou om
         kopuido inawo muyu om koinginan mogkari’-kari’ poorati so lobuw lulumawan so kou no
         nu obana ya kodau kiat so Kinoringan suat so si Yisus Kristus.
         28 Om subai opogi kou dadan. Adang-o lumaa’ nu alod-alod muyu. Kiat-o nai kointolang
         muyu nu odoog-a nosiro, om omanang kou, so’ Kinoringan-o su pomanang so kou.
         29 So’ okon ko ontob-a nu poimaid so si Kristus su kinopomaawan nu Kinoringan so kou,
         nga sumonsara’ kou po suat so Iyo.
         30 Ono yo ko’ pogkari’-kari’ kou yo om sumonsara’ polombus nu Abar Owarong, soko gama’
         ku nosiou muyu mogkari’-kari’ so bandar Pilipi, om soko norongou muyu suat so aku
         tuui so bandar Ruum nu ono sono tu.

1 Pagka nokopuido kou so si Kristus, obasag kou sono. Pagka osamod Iyo so kou, osudu’
         sono inawo muyu no. Om pagka kinuasa kou nu Atod nu Kinoringan om mongoluluud kou
         nu lobuw wokon,
         2 mindamo aku so kou nu bana-bana ko monginsudu’ kou nu inawo ku, ono yo wiau kou yo
         nu koputotaayun, musosamod so kiawi’ lobuw d’ado kopupinigan, om puido kou yo nu pomikiran
         om tomodon.
         3 Adang-o mugogoma’on nu onu-onu ya ong suat-a so kou kondiri intawa pusingkooyo-oyoan
         muyu ya. Om adang-o momikir nu owarong kou po ko’ lobuw wokon, nga pikiro muyu yo
         nu owarong po lobuw wokon ko’ kou.
         4 Podulio muyu yo kosimpitan nu lobuw wokon, okon ko kosimpitan muyu no ya.
         5 Owarong ong minsuw kou nu kogoyaan ni Yisus Kristus, ono yo,
         6 Dai po nokologa’ si Kristus so wonuo tu, Iyo yo su Kinoringan soko Amo Niyo, nga
         dai ya pinakai Niyo pangkat oono, momaal nu koinginan Niyo kondiri.
         7 Ala’ nai’, linaiwan Niyo pangkat ono, om nolila’ sumiliw nu uripon. Sinumiliw Iyo
         nu lobuw, om siowan Iyo nu lobuw nu soko lobuw-a bana.
         8 Minusimbaba’ Iyo, om obingasip so Kinoringan sampai minatoi Iyo so salib, om poomatoi
         oono yo su nopoiyu’ so Iyo.
         9 Ono yo ko’ pinopangkat Iyo sobana nu Kinoringan, nu kaalib po so kiawi’ mogkuasa
         wokon.
         10 Om kiawi’ piningwaalan so surga om so wonuo tu, om so konomotayan, mongusaa’ so si
         Yisus, nu pongorumat so Iyo.
         11 Nosiro kiawi’ nga paabar nu si Yisus Kristus-o su Tuhan, om soko ono po obantug sono
         Kinoringan, iri Amo toko kiawi’ ri.
         12 Oo su kosusulodan sinomodan ku, pagka soko ono, soko iri dadan kou maid so aku nu
         mido-ido aku po so kou ri, makin po nu ono sono tu su kopurawu’ toko, nga waido muyu
         yo ponuu’an ku so kou. Insuw kou yo so aku mogkari’-kari’ miau maid nu kogoyaan otoop
         so lobuw nosopulan nu Kinoringan. Waalo muyu yo soko ono nu oorumat so Iyo,
         13 so’ Iyo yo su mugogoma’on so kowiawan muyu, sampai olila’ kou mugogoma’on nu koinsanang
         nu inawo Niyo.
         14 Onu-onu ya goma’on muyu, adang-o maid nu rumoraayan intawa sumiwal,

         16 su’ dai kou pokoraayon nu lobuw, om ourug kou nu soko d’ado sala’, om ado kogoyaan
         oraai, so’ kou yo su pinokaanak nu Kinoringan mido-ido so lobuw dai otulid inawo om
         oraai sobana kogoyaan. Pagka soko ono, nowawo muyu yo nosiro, soko korombituon mongonawau
         so langit otuong, iya muyu potuturan nu tinongaran koponaak so nosiro nu kowiawan
         musingkolaid. Bang soko ono kogoyaan muyu, osudu’ sono inawo ku so kou nu kologa’an
         ni Kristus koimbagu, so’ nourug kou sono nu lobuw pointolang nu kikoompusan gogoma’on
         ku so kou ri.
         17 Pagka nokoimaid kou yo nu kodau nu Kinoringan suat so si Kristus, kowiawan muyu no
         yo su nitaak muyu so Kinoringan, soko niusaa’ so Iyo. Om insan potoyon aku ya om kotuntug
         raa’ ku no, soko kowaid so niusaa’ muyu no, osanang aku ya om kowaid-a so kou sumudu’an.
         18 Om kou nga subai osanang-a om kosimpor-a so aku sumudu’an.
         19 Indadi, umarap aku nu tobangon aku ni Tuhan Yisus, su’ osuu’ ku osikap si Timutius
         mongondaa so kou, om osanang inawo ku no ong korongou nu abar muyu.
         20 Si Timutius-o su suu’on ku, so’ iyo yo su koilo nu inawo ku om sobana ko momoduli’
         so kou.
         21 Nga ong wokon-o momoduli’ ya nu kowiawan nosiro kondiri, om okon ko posundur nu gogoma’on
         suat so si Yisus Kristus.
         22 Nga si Timutius-o po, kou yo kondiri nokoilo nu ototog sobana mugogoma’on suat so
         Kinoringan, om tinumabang iyo so aku polongkop potuturan nu Abar Owarong, soko anak
         ku kondiri.
         23 Ono yo ko’, suu’on ku iyo mian nai so kou, ong oilaan ku yo onu koompusan so aku.
         24 Om umarap aku ya nu tobangon aku nu Tuhan su’ kopongondaa aku osikap so kou.
         25 Suat nu sulod toko si Ipapruditus, iri pinoponabang muyu so aku ri, popululi’on ku
         nai so kou. Iyo nga una’ ku ya potuturan nu Abar Owarong, om una’ ku ya soko soujar
         ni Kristus.
         26 Oimpong sobana iyo so kou, om oogutan iyo so’ norongou muyu nu dai iyo kaatu’.
         27 Om bana ya nu dai iyo nokaatu’ om mokipopatoi-o, nga linuluudan-a iyo nu Kinoringan,
         om okon ko iyo ya su luluudan nu Kinoringan, nga aku pona, tayon ong dai aku sumundur
         umagut.
         28 Ono yo ko’ sinuu’ ku iyo popululi’ nai so kou, su’ osudu’ kou ong kosambat so iyo,
         om osanang sono inawo ku.
         29 Indadi pologaa muyu yo iyo maid nu osanang inawo soko sulod muyu so koimaidan. Orumato
         muyu yo kiawi’ lobuw soko iyo,
         30 so’ sinumonsara’ yo iyo om ogon po matoi mugogoma’on suat so si Kristus, nu ginumanti’
         so kou monabang so aku.

1 Oo su kosusulodan ku, dai ku po oompusan surat ku iitu, tongaron ku po nu sumudu’an
         kou yo so’ nokoido kou yo so Tuhan. Dai aku ya orogonan monurat koimbagu nu nituduk
         ku, iri nosurat ku yo so kou ri, om oilaan muyu sobana tomod ku, tayon ku ong opiot
         koimaidan muyu so si Kristus, om dai kou oburunsutan nu lobuw.
         2 Ono yo, ingati muyu yo alod-alod muyu, iri lobuw odupang om kikogoyaan soko asu,
         iri momaal nu koraayan om monosog so kou popusunat.
         3 Adang-o poimaid nu lobuw oono, so’ okon ko nosiro su tokodon nu Kinoringan nu kopuwarong
         so Iyo. Toko yo su tokodon Niyo nu songapan Niyo so’ mongusaa’ toko so Iyo maid nu
         ponobangon nu Atod Niyo om sumudu’an toko nu pinuwaal ni Yisus Kristus so toko, om
         dai toko yo sono umarap nu oturan om adat.
         4 Sobana yo aku nga kuwai ya pounayan umarap nu ongo oturan om adat oono. Bang kuwai
         lobuw momikir nu kaarap iyo nu ono, makin-o po ong aku.
         5 Kowoluan nai’ umur ku, nosunatan aku yo mongowaid nu adat mai, so’ aku nga lobuw-a
         nu Israil, kiat so suku-sakat ni aki Binyamin, om kiawi’ porookian ku poomutangar
         nu Ibrani. Kiat aku so puimpugan nu Parisi, iri ototog sobana mongowaid nu Ukum ni
         Musa.
         6 Sobana ko owasa aku mongowaid nu Ukum oono, om ono yo su pinounayan ku mongindoraai
         nu lobuw poimaid so si Kristus. Bang kopuwarong lobuw tu so Kinoringan ong mongowaid
         nu kiawi’ Ukum ni Musa, soko d’ado sala’ ku, so’ nowaal ku yo kiawi’ Ukum oono.
         7 Nga onu yo po tokodon ku nu gulu ri nu kountungan ku, oilaan ku nu ono sono tu nu
         d’ado kosudaan so’ maid aku yo sono so si Kristus.
         8 Okon ko ono ya, nga pikiran ku sono nu kiawi’ oono d’ado yo kosudaan. Songapan ku
         nu ono sono tu boorogo po, ono yo kotondu’ aku so si Yisus Kristus, Tuhan ku. Pagka
         maid aku sono so Iyo, niada’ ku yo kiawi’ gogoma’on koopotan ku nu gulu ri, om tokodon
         ku kiawi’ iiri soko sinupot-a, so’ poimaid aku yo so Iyo.
         9 Om bana-bana ko koido aku so Iyo. Indadi dai yo sono su momikir nu obana aku so tiningkuangon
         nu Kinoringan ong ontob-a nu mongowaid nu Ukum ni Musa. Ala’ nai’ kopuwarong aku so
         Iyo so’ poimaid aku so si Kristus. Kinoringan-o su nopopuido so aku so si Kristus
         nu gama’ ku poimaid so Iyo.
         10 Ido-ido yo sono koinginan ku, ono yo kotondu’ aku sobana so si Kristus, om moingin
         aku ong taakan aku nu Kinoringan nu kuasa miau suat so Iyo, soko iri kuasa pinongoluli’
         Niyo so si Kristus. Om moingin aku sumonsara’ soko kinosonsora’an Niyo, pudi ko matoi
         aku soko Iyo, su’ opatoi iri kogoyaan ku nu gulu ri.
         11 Om umarap aku nu luli’an aku ya Niyo kiat so pinotoyan.
         12 Okon ko mutangar aku nu nokoinong aku yo sobana so si Kristus, intawa d’ado yo sono
         koraayan ku. Nga ono yo mogkari’-kari’ aku miau maid so koinginan Niyo, orapan ku
         ourug aku nu lobuw kikogoyaan nu koinginan Niyo, so’ ono yo su kinopongurugan Niyo
         so aku nu songapan Niyo.

         14 Oo su kosusulodan ku, sobana yo, okon ko monokod aku nu koinong aku yo sobana so
         si Kristus, nga kuwai ido waalon ku, ono yo soko muimbas mundak, mongolupo aku nu
         onu yo po so tinoudion ku, om monginoontob mundak maid nu monsiou so sunduron ku,
         su’ kikowiawan aku musingkolaid, iri niodia so aku, so’ ono yo su kinopomaawan nu
         Kinoringan popuido so aku so si Yisus Kristus.
         15 Indadi, toko nu nosukod-o so koimaidan, subai momikir soko ono. Nga bang kuwai so
         kou kipomikiran nu sondiang, niintolang-a ono nu Kinoringan so kou.
         16 Indadi, komuro pona, sumundur toko yo miau musuat so koinginan nu Kinoringan, iri
         nokotuduk-o so toko nu laid iiri.
         17 Oo su kosusulodan ku, insuw kou yo so aku om udioo muyu yo ongo lobuw dadan minsuw
         nu kogoyaan ku, so’ ono yo su opatut insuwon muyu.
         18 Obulit aku yo mutangar so kou, om kosiono tongaron ku po sampai kotangi’ nu, osuang
         lobuw mutangar nu mompomaid nosiro ni Kristus kolaai, nga kogoyaan nosiro no mulawan
         nu tomod nu kinopotoyan ni Kristus so salib.
         19 Om koompusan-o po nu kowiawan nosiro nga ukumon nu Kinoringan om nisubo so noraka
         musingkolaid, so’ ono yo su pinokokinoringan nosiro, koinginan nu koyuwan, om iri
         nai’ koiyu’-iyu’ so nosiro ri su niondos-ondos om pokiroyowan nosiro, om toroidoon-a
         nosiro momikir koinginan so wonuo tu.
         20 Nga toko yo po okon ko so wonuo tu ya polak musingkolaid, nga polak toko bana dii
         so surga, om kiat-o so surga si Kristus, iri Tuhan om Poowiau so toko lumoga’ koimbagu.
         Iyo yo su purosiou-siowon toko nu lumoga’.
         21 Kologa’ yo po Iyo, pindaan sono Niyo koyuwan toko iri musuat so wonuo tu om matoi,
         nu poinongon nu koyuwan Niyo kondiri nu sobana ko obantug om musuat so surga. Owaal
         Niyo soko ono momakai nu kuasa maayo Niyo, so’ kopogkuasa Iyo nu onu yo po.

1 Oo su kosusulodan kosomodan ku, sobana ko oimpong aku so kou. Kou yo su koinsanang
         nu inawo ku, om kou yo su soko koompusan nu gogoma’on ku. Indadi moingin aku ong sumundur
         kou yo bana miot poimaid so Tuhan.
         2 Oo Iudia om Sintiki, oingin aku nu kopuido inawo muyu, so’ songapan kou nu Tuhan.
         3 Oo Sunsugus, una’ ku ototog, oingin aku nu biatan mu duo woinoi oono su’ mintoron
         nosiro mudaawa. So’ nosiro yo po oono, maid so si Klimin om kouna’an ku wokon nga
         nosonsara’ yo monabang so aku potuturan nu Abar Owarong suat so si Kristus. Ngaran
         nosiro no nokosurat-o nu Kinoringan so buuk nu lobuw miau musingkolaid.
         4 Oo su kosusulodan ku, sumudu’an kou yo dadan so’ nokoido kou yo so Tuhan. Insan po
         tongaron ku, sumudu’an kou yo!
         5 Pointolango muyu yo so kiawi’ lobuw nu sobana ko owarong inawo muyu so wokon so’
         dai yo olaid kologa’an koimbagu ni Tuhan toko.
         6 Adang-o gumagau momikir nu onu yo po, nga bang kikoogutan kou, mogdu’a yo so Kinoringan,
         om indamo kou yo so Iyo nu onu yo po kosimpitan muyu, maid nu mongunsopot.
         7 Bang waalon muyu ono, sobana ko osanang inawo muyu so’ poimaid kou so si Yisus Kristus
         om koworongan kiat so Kinoringan, iri dai oorotian nu lobuw, mongipat nu inawo om
         pomikiran muyu, so’ nokoido kou yo so si Yisus Kristus.
         8 Oo su kosusulodan ku, pongoompusan nu tongaron ku so kou, ono yo pikiro muyu yo onu
         yo po owarong, otoop royowon, obana so ponsiowan nu Kinoringan om lobuw, dai ogilat,
         kosanang nu lobuw, om otoop orumaton.
         9 Waido muyu yo onu yo po nituduk ku so kou kiat so totongaron intawa gogoma’on ku,
         su’ maid-waid so kou Kinoringan iri popusulut so kou.
         10 Osudu’an aku sobana om mongunsopot so Tuhan nu tobangon muyu aku koimbagu nu kosiono
         tu, om oilaan ku ya nu mokipoponabang kou ya so aku nu laid oono ri, nga d’ado kosiwatan
         muyu.
         11 Mutangar aku soko itu, okon-a ko umarap nu taakan muyu aku nu onu yo po, so’ notopodan
         aku nu onu yo po pudi osuang intawa sabat-a.
         12 Nokoirasa aku yo nu sobana ko osimpit om sobana ko kikosukupan, om onu yo po nga
         noopot aku yo, witilon intawa owasug.
         13 Maid nu kuasa nitaak ni Kristus so aku, kogoos aku sono moningkuang nu onu-onu ya
         ololagan ku.
         14 -
         15 Oo su kosusulodan ku so Pilipi, sobana ko owarong gogoma’on muyu monabang so aku
         so koogutan ku. Oilaan muyu yo nu, iri tumimpuun aku nai’ potuturan nu Abar Owarong
         nu pinomponowan ku kiat so wonuo nu Makadunia gulu ri, puimpugan muyu ya su minonabang
         so aku, ono yo tinaakan muyu aku nu siin. D’ado po wokon puimpugan nu lobuw poimaid
         so si Kristus nu soko ono gama’.
         16 Laid ku po so bandar Tisalunika ri, okon ko insan induo kou ya poowit nu siin monabang
         nu kosimpitan ku.
         17 Nga okon ko ontob-a nu moingin aku monorima’ nu niongotaak muyu, nga ono yo moingin
         aku po ong rumuang po bana gogoma’on muyu owarong om osuli’an kou nu Kinoringan kiat
         so gogoma’on muyu.
         18 Kosiono, obaran ku kou nu notorima’ ku yo kiat so si Ipapruditus kiawi’ nipoowit
         muyu so aku ri, om ongo nipoowit muyu iri laba’ ya ko kosukup. Niongotaak muyu iiri
         soko niusaa’ muyu so Kinoringan olanung sobana om torima’on Niyo nu osanang inawo.
         19 Sobana ko doyaan ong Kinoringan ono usaa’on ku no, om kiat so kokoyaan Niyo, taakan
         kou Niyo nu kiawi’ kosimpitan muyu, so’ nokoido kou yo so si Yisus Kristus.
         20 Royowon-o Kinoringan, Amo toko musingkolaid! Amin.
         21 Logai muyu yo kodau ku tu so kiawi’ lobuw songapan nu Kinoringan nu nokoido yo so
         si Yisus Kristus, om torimaa muyu yo kodau kiat so kosusulodan mido-ido so aku tuui.
         22 Kiawi’ lobuw songapan nu Kinoringan so bandar iitu, om lobuw mugogoma’on so waloi
         ni Raja Maayo nu Ruum, nga pokodau so kou.
         23 Muda-mudaan ong maid-waid so kou koworongan ni Tuhan Yisus Kristus.KulusiKulusiKulusiKulusiKulusi
         
            

         
      
   
      
         Kulusi
1234
   
      
         1
1 -
         2 Oo su kosusulodan ku so bandar Kulusi, iri songapan nu Kinoringan om ototog maid
         so tinongaran ni Kristus, itu yo surat kiat so aku, si Paulus, iri pinili’ nu Kinoringan
         maid nu koinginan Niyo nu pinongoorapan ni Kristus, om kiat so si Timutius, sulod
         toko. Mindamo kai so Kinoringan, Amo toko su’ mongoborakat om posanang nu inawo muyu
         no.
         3 Koduung mogdu’a kai yo suat so kou, mongunsopot kai ya so Kinoringan, Amo ni Yisus
         Kristus, Tuhan toko,
         4 so’ norongou mai nu sobana ko poimaid kou so si Yisus Kristus, om osamod kou nu kiawi’
         lobuw songapan nu Kinoringan.
         5 Ono yo ko’ poimaid kou so si Kristus om monamod kou nu lobuw songapan nu Kinoringan,
         so’ umarap kou nu taakan kou nu nijanji yo laid nu Kinoringan so kou dii so surga.
         Norongou muyu janji nu Kinoringan oono iya nu nokorongou kou nu pontudukan obana nu
         gulu ri, ono yo Abar Owarong suat so si Kristus.
         6 Abar Owarong nokotuduk so kou oono, nokolongkop-o so wonuo tu, om kiat nu ono, muririnuang
         sono kogoyaan owarong nu lobuw. Om kou nga soko ono ya kiat nu nokorongou om nokoilo
         kou nu gama’ nu Kinoringan osamod so kou.
         7 Ono yo su nituduk so kou ni Ipapras, una’ mai mugogoma’on om kosomodan mai. Iyo yo
         po nga moomugogoma’on suat so si Kristus, om ototog monabang so kou.
         8 Om iyo yo su nopokoilo so kai nu osamod kou nu lobuw wokon maid nu ponobangon nu
         Atod nu Kinoringan.
         9 Ono yo ko’, norongou mai yo po abar muyu, d’ado pupus mai mindamo so Kinoringan suat
         so kou, su’ taakan kou Niyo nu pongoilaan om pongoorotian kiat so Atod Niyo, sampai
         koilo kou sobana nu onu yo po koinginan nu Kinoringan waalon muyu.
         10 Koompusan nu ono, miau kou sono mongowaid nu koinginan nu Tuhan, om dadan mugogoma’on
         nu koinsanang nu inawo Niyo, om muririnuang sono oilaan muyu suat so Kinoringan.
         11 -
         12 Mindamo kai ya so Kinoringan su’ popioton Niyo koimaidan muyu nu kuasa maayo Niyo,
         om kotaan kou sono mongirasa nu kosonsora’an. Maid nu osudu’an, pongunsopot kou yo
         so Kinoringan, Amo, iri nopotoop so toko koompit nu onu-onu ya nijanji Niyo so ongo
         lobuw songapan Niyo so Pogkuosaan Niyo so surga, iri polak Niyo kibinaang-i.
         13 Sinopulan toko yo nu Kinoringan kiat so pogkuosaan nu Wowaidon nu Moinat om inowit
         toko yo so pogkuosaan nu Anak Niyo, iri kosomodan Niyo ri,
         14 ono yo linukat toko om inidu’ Niyo koraayan toko ri.
         15 Si Kristus-o su pointolang ong okuro-kuro Kinoringan, so’ Kinoringan-o yo po dai
         osiou toko. Om si Kristus-o su soko anak ongko nu opangkat po ko’ kiawi’ pinuwaal
         nu Kinoringan.
         16 Si Kristus-o su sinuu’ nu Kinoringan mongurug nu kiawi’ so surga, iri dai osiou,
         om so wonuo tu, iri osiou-i, om kiawi’ komoinatan iri obasag om mogkuasa om kikopogboya’an
         so langit-o. Kiawi’ so wonuo tu winaal ni Kristus om Iyo yo su songapan.
         17 Dai po nowaal wonuo tu ri, kuwai yo si Kristus om Iyo yo su mongogonggom nu onu yo
         po.
         18 Iyo yo su mogkuasa nu kiawi’ lobuw poimaid nu Kinoringan, soko ulu nu koyuwan, om
         Iyo yo su impuunon nu kowiawan nu koyuwan oono, so’ Iyo yo su gulu linuli’an kiat
         so pinotoyan, tayon ong maayo po pangkat Niyo ko’ onu yo po, ono yo Iyo yo su mogkuasa
         nu kiawi’.
         19 Ono yo su notantu yo laid nu Kinoringan, nu onu yo po kogoyaan Niyo kondiri, nga
         kuwai ya so Anak Niyo no.
         20 Om notantu yo nu Kinoringan nu, maid nu ponobangan nu Anak Niyo, popuworongon Niyo
         koimbagu onu yo po tuui so wonuo tu om so surga. Gama’ yo po nu Kinoringan popuwarong
         nu onu yo po, nga iri yo kinopotoyan ni Kristus iya nu nokotuntug raa’ Niyo so pinosoliban
         so Iyo ri.
         21 Suat so kou, gulu ri nokosondiang kou so Kinoringan, om alod-alod kou Niyo, so’ oraai
         pikiran om gogoma’on muyu.
         22 Nga kosiono, nokopuwarong kou yo sono so Iyo koimbagu nu kinopotoyan nu Anak Niyo,
         su’ ourug kou nu lobuw dai totopudon nu kisala’ om aawi’-awi’ owarong kogoyaan muyu
         so tiningkuangon nu Kinoringan ong wagu.
         23 Indadi, sumundur kou yo poimaid nu kodau obana kiat so Kinoringan, ono yo subai otatap
         kou poimaid so si Kristus, om sumundur kou yo umarap nu koworongan Niyo, iri norongou
         muyu so lobuw nopaabar nu Abar Owarong suat so si Yisus Kristus so kou ri. Abar Owarong
         oono norongou-o nu lobuw suang so siombo-ombo ya, om aku, si Paulus nga nourug-a nu
         moomugogoma’on polongkop potuturan nu Abar Owarong oono.
         24 Indadi, insan osonsara’ aku ya nu kosiono tu, nga osudu’ aku ya, so’ itu yo su gama’
         ku monabang so kou. Ono yo, kiat so kosonsora’an ku iitu mongoopod aku nu nisuu’ ni
         Kristus, monabang nu lobuw songapan nu Kinoringan so puimpugan Niyo, iri soko koyuwan
         ni Kristus.
         25 Om nourug aku yo nu moomoriara’ nu puimpugan nu lobuw poimaid, musuat nu nisuu’ nu
         Kinoringan so aku posisid sobana potuduk nu tinongaran Niyo so kou, lobuw okon ko
         Yaudi.
         26 Orati nu tinongaran oono, dai po niintolang nu Kinoringan so lobuw nu gulu ri, nga
         kosiono tu niintolang-o sono Niyo so lobuw songopanon Niyo.
         27 Om tinantu yo Niyo nu pointolangon orati nu tinongaran oono so lobuw okon ko Yaudi,
         ono yo mido-ido si Kristus so kou, indadi, kaarap kou nu taakan-a nu kobontugan nu
         Kinoringan.
         28 Si Kristus oono yo su nituturan mai so kiawi’ lobuw. Poondom om montuduk kai so ido
         soido soko moomontuduk oilo, tayon mai ong kiawi’ lobuw songapan Niyo sobana ko obinsuut
         so Iyo, om oowit so tiningkuangon nu Kinoringan.
         29 Om ono yo su ponginoontoban ku mugogoma’on maid nu kobosagan nitaak ni Kristus so
         aku om mogkuasa so koyuwan ku, su’ otuman kiawi’ oono.
         
            

         
      
   
      
         2
1 Pokoilo aku so kou nu mogkari’-kari’ aku mugogoma’on suat so kou lobuw poimaid so
         Kulusi, om kiawi’ lobuw poimaid so Laudikia, om lobuw poimaid dai po kotondu’ so aku
         no.
         2 Waalon ku soko ono, tayon ku ong ototog inawo muyu om nosiro, om muido inawo muyu
         so’ musosamod kou, om tayon ku ya ong sobana ko koorati kou om nosiro nu kodau kiat
         so Kinoringan, iri dai noilaan nu lobuw gulu ri, ono yo kodau suat so si Kristus.
         3 Bang nokoido kou yo so si Kristus, koorati kou sono bana nu kodau oogot Niyo, iri
         dai oilaan nu lobuw nu gulu ri nga niintolang Niyo nu ono sono tu.
         4 Niabar ku ono so kou, su’ dai kou oburunsutan nu totongaron nu lobuw owudut, iri
         soko obana korongowan-i.
         5 Om oingin aku ong oilaan muyu nu, pudi pona okon ko nai-nai aku so kou, nga dadan
         aku ya momikir so kou, om osudu’ aku so’ oilaan ku nu kopuido kou, om sobana ko poimaid
         kou so si Kristus.
         6 Pagka mutangar kou nu, si Yisus Kristus-o Tuhan muyu, miau kou yo nu kopuido so Iyo.
         7 Totog kou yo mido so Iyo, om waido muyu yo dadan ponuu’an Niyo so kowiawan muyu.
         Tumatap kou yo poimaid so si Kristus, iri nituduk so kou ri, om pongunsopot kou yo
         dadan so Kinoringan.
         8 Koingat-ingato muyu yo su’ dai kou kowaid-waid nu pontudukan d’ado kosudaan, so’
         kiawi’ pontudukan oono okon ko kiat dii si Kristus, nga ombo yo nu kiat so lobuw,
         om kiat so komoinatan mogkuasa so pilolongkop nu wonuo tu.
         9 Ingato muyu yo nu dai kou maid nu pontudukan oono, so’ laid nu miau po si Kristus
         so wonuo tu ri, d’ado muad kopusondiangan Niyo om Kinoringan.
         10 Pagka nokoido kou yo so si Kristus, kou nga notaakan-a nu kowiawan obana. Om maayo
         po kuasa Niyo ko’ kiawi’ kuasa wokon tuui so wonuo tu om so langit-o.
         11 Iya nu nokoido kou so si Kristus, sinunatan kou yo, nga okon ko sunat winaal nu longon
         nu lobuw, nga nilabus kou ni Kristus kiat so koinginan oraai so inawo muyu.
         12 So’ iya nu diniu’ kou, soko minatoi kou, om nokowaid kolobong so si Kristus. Om iya
         nu noluli’an si Kristus kiat so kinopotoyan, soko linuli’an kou nu Kinoringan maid
         so Iyo, so’ nopoimaid kou nu kuasa Niyo minongoluli’ so si Kristus kiat so pinotoyan.
         13 Kou lobuw okon ko Yaudi, gulu ri soko minatoi kou so’ kikoraayan kou om soko dai
         kou po nosunatan ni Kristus, ono yo dadan kou mongowaid nu koinginan oraai so inawo
         muyu. Nga kosiono, linuli’an kou yo nu Kinoringan maid so si Kristus. Inidu’ yo Niyo
         kiawi’ koraayan toko ri.
         14 Inidu’ yo Niyo kiawi’ utang toko nokosurat-i, ono yo utang nu dai toko minongowaid
         nu oturan Niyo, om ponginsaadan Niyo so toko suat so utang toko oono nga inidu’ yo
         Niyo, iya nu pinopopakan so si Yisus so kayu salib-i.
         15 Om iri yo kinopotoyan ni Kristus so kayu salib-i su pinongodoog Niyo nu komoinatan
         iri mogkuasa om kikopogboya’an, soko alod-alod kinogosan om sosogan nosiro mompanou
         so tinoudion, pongilaan nu kiawi’ lobuw nu nodoog nosiro.
         16 Indadi, ikod kou yo pongkinongou nu isai-isai ya monapud so kou, nu mongokan kou
         nu itu, monginum kou nu ono, dai kou maid nu adat suat so rami-rami, intawa adat suat
         so kousitan nu wulan wagu, intawa adat suat so Runat Pongintoronan.
         17 Mongowaid lobuw nu kiawi’ oturan oono so’ moingin nosiro kaalap nu koworongan kiat
         so Kinoringan. Nga gama’ yo po musuat nu koolapan nu koworongan kiat so Kinoringan
         ono yo mongimaid so si Kristus.
         18 Ikod kou yo pusimaid ookalan nu lobuw iri mutangar nu, dai kou torima’on nu Kinoringan
         so’ dai kou maid nu kiawi’ ponuu’an Niyo, ono yo monuu’ iyo musingkobaba’-baba’ om
         mongusaa’ nu ongo susuu’on nu Kinoringan. Lobuw-o po oono musingkaayo-ayo, om mongondos
         nu kuwai nosorou-sorou niyo, nga d’ado ya pounayan niyo musingkaayo-ayo, so’ pikiran
         niyo no ombo yo nu pikiran nu lobuw momolak-polak so wonuo tu.
         19 Om dai yo sono iyo potuduk nu pontudukan obana suat so si Kristus, iri wowaidon nu
         lobuw poimaid nosongapan nu Kinoringan. Soko koyuwan nu lobuw pinoputanong su ongo
         uat om puungolan, soko ono yo popuido si Kristus nu lobuw songapan Niyo om miau sono
         nosiro musuat so koinginan nu Kinoringan.
         20 Pagka soko nokowaid kou yo so si Kristus minatoi, om nokolabus kou yo kiat so kuasa
         nu komoinatan, iri mogkuasa so pilolongkop nu wonuo tu, dai yo sono otoop ong maid
         kou po nu oturan om adat soko lobuw wokon, iri mutangar nu,
         21 “Dai kowasa mongkuyut nu itu, dai kowasa mongirasa nu itu, dai kowasa pudi monudul-a
         nu itu,” koo.
         22 Adang kou yo mingkoyod momakai nu onu ya, so’ koinginan nu Kinoringan pokayon muyu
         kiawi’. Om adang-o maid nu oturan intawa pontudukan nosiro, so’ ono yo po ombo yo
         nu oturan om pontudukan winaal-waal nu lobuw.
         23 Pudi pona soko oilo sobana pontudukan nu lobuw oono, nu popongusaa’on nosiro lobuw
         nu susuu’on nu Kinoringan, om monuu’ nosiro musingkobaba’-baba’, om musinsonsara’,
         nga d’ado ya kosudaan nu ono, so’ dai ya kopongingkoyod nu koinginan oraai.

1 Linuli’an si Yisus Kristus kiat so pinotoyan om soko nokowaid kou yo so Iyo linuli’an,
         so’ kikowiawan musingkolaid toko. Pagka soko ono, kiro-kiroo muyu yo dadan onu yo
         po so surga, so’ nai yo inogolan ni Kristus so umpak wanan nu Kinoringan, tontong
         opangkat sobana.
         2 Toroidoo muyu yo momikir onu yo po koinginan muyu kopusuat so surga, okon ko so wonuo
         tu ya,
         3 so’ kou yo po soko minatoi-o om miningkoyod kou yo nu kogoyaan muyu gulu ri. Miau
         kou yo sono maid so si Kristus, iri kopuido so Kinoringan.
         4 Si Kristus-o su impuunon nu kowiawan muyu, om bang mintolang Iyo koimbagu so wonuo
         tu, kou nga kowaid-a so Iyo, om kointolang sono nu Kinoringan koowarong muyu om koowarong
         ni Kristus.
         5 Pagka soko ono, iduo muyu yo koinginan oraai nu koyuwan so wonuo tu, iri monuu’ so
         inawo muyu no, ono yo gumilat, monongkowoinoyan, osokakan koinginan, om lumigot, so’
         bang lumigot kou nu orata’, soko gonti’an muyu Kinoringan nu orata’ so inawo muyu
         no.
         6 Dai kowasa miau soko ono, so’ insaadan nu Kinoringan lobuw dai mongowaid nu koinginan
         Niyo.
         7 Gulu ri, soko ono ya kogoyaan muyu, nu dai kou po nokowaid so Kinoringan.
         8 Nga kosiono, dai kowasa ong waalon muyu itu, ono yo mungot, obinsona, mononsara’
         nu lobuw, monimbaal, mutotongaron nu koimbuar om
         9 muwuwudut, so’ nokoingkoyod kou yo nu kogoyaan silaid-i.
         10 Kosiono, notaakan kou yo nu kogoyaan wagu, ono yo ingwoguan nu Kinoringan, iri minomaal
         nu kogoyaan wagu poinongon nu kogoyaan Niyo kondiri, su’ kotondu’ kou sobana so Iyo.
         11 Pagka soko ono, d’ado yo sono pusondiangan lobuw okon ko Yaudi om lobuw Yaudi. D’ado
         yo sono pusondiangan nu lobuw nosunatan om dai nosunatan. Muinong-a lobuw noboguru’
         om lobuw dai noboguru’, uripon om okon ko uripon. Suat so toko lobuw ingwoguon nu
         Kinoringan, ido-ido ya si Yisus Kristus su oogot.
         12 Pagka toko yo su pinili’ nu Kinoringan nu songopanon Niyo om kosomodan Niyo, subai
         pointolangon-o poongoluluud toko so lobuw wokon, koowarong nu inowoon toko, koobaba’
         nu inawo toko, koolimomod toko, om kootangka’ toko no.
         13 Subai otaan kou so sondad una’, om puaampun-ampun kou yo ong kuwai kororaayan muyu,
         so’ Tuhan nga minongampun-a so kou.
         14 Oogot sobana nu musosamod kou. Bang musosamod kou, kopuido bana kou sono.
         15 Pagka nokopusulut kou yo ni Kristus, wiau kou yo mususulut, so’ ono yo su nisuu’
         so kou nu Kinoringan, om ourug nu soko ido yo koyuwan, om pongunsopot kou yo dadan
         so Iyo.
         16 Pagka noilaan muyu yo pontudukan ni Kristus, pogkari’-kari’ kou yo mongoorati nu
         pontudukan oono sampai kosondot so inawo muyu. Pututuduk om pubibiat kou yo nu ono
         nu musuat gama’. Pulagu kou yo nu nokosurat so buuk Lagu, om ongo lagu pongorayou
         so Tuhan, iri nituduk nu Atod nu Kinoringan-i. Pulagu kou yo mongorayou nu Tuhan maid
         nu mongunsopot nu koowarong Niyo so kou.
         17 Onu yo po waalon intawa tongaron muyu, waalo muyu yo nu soko gama’ nu lobuw poimaid
         so si Tuhan Yisus, om pongunsopot kou yo so Kinoringan, Amo toko, nu kiawi’ pinuwaal
         ni Kristus so kou.
         18 Oo su kowoinoyan, subai olila’ kou maid nu tangar nu sawo muyu no, so’ ono yo su
         otoop waalon muyu, lobuw songapan nu Tuhan.
         19 Oo su kokusoyan, somodi muyu yo sawo muyu no, om adang-o mongindoraai so nosiro.
         20 Oo su kololaingan, waido muyu yo pontudukan nu ino amo muyu no, so’ ono yo su kosudu’
         nu inawo nu Kinoringan.
         21 Oo su ongo amo, kodi muyu yo insokiti inawo nu inonakan muyu no ong montuduk kou
         so nosiro, su’ dai kumous nosiro.
         22 Oo su ongo uripon, waido muyu yo kiawi’ ponuu’an nu tuan muyu. Okon ko so tiningkuangon-a
         nosiro su owarong kou nu poinsiou so nosiro, ono ya nga, otulid po inowoon muyu mugogoma’on
         suat so nosiro, so’ mongorumat kou so si Tuhan Yisus.
         23 Onu yo po waalon muyu, subai maid nu otoroido inawo, so’ mugogoma’on kou okon ko
         suat-a so lobuw, nga suat po so Kinoringan.
         24 Ondomo muyu yo nu Tuhan-o su monuli’ so kou, ono yo taakan kou Niyo nu nijanji Niyo
         so lobuw Niyo, so’ si Kristus-o su tuan muyu sobana
         25 Nga isai-isai ya momaal nu kosola’an, suli’an-a nu Kinoringan musuat nu kosola’an
         niyo, so’ dai mominig ong Kinoringan.
         
            

         
      
   
      
         4
1 Oo su ongo tuan songapan nu uripon, subai musuat om owarong gama’ muyu so uripon
         muyu, om adang-o mominig. Ondomo muyu yo nu kou nga kuwai ya Tuan so surga.
         2 Oo su kosusulodan, subai owasa kou mogdu’a maid nu mingat-ingat, om pongunsopot kou
         yo so Kinoringan.
         3 Pogdu’a kou yo suat so kai, su’ kolongkop kai paabar nu kodau suat so si Kristus,
         iri dai oorotian nu lobuw gulu ri, so’ ono yo su kinopongojiilan s’aku.
         4 Indadi pogdu’a kou yo suat so aku su’ kopongaabar aku koimbagu nu kodau oono om poorati,
         so’ ono yo su patut goma’on ku.
         5 Om subai dadan oilo kou powarong nu kogoyaan muyu osiowan nu lobuw dai po poimaid
         so si Kristus, om sombiya-biya kikosiwatan kou, momaal-o nu owarong so nosiro.
         6 Mutangar kou yo so nosiro nu totongaron owarong om koinginan nosiro mongkinongou.
         Subai oilo kou sumambut so ido soido nu lobuw ombo opatut sombutan muyu.
         7 Suu’on ku si Tikikus nai so kou, mongaabar suat so aku. Iyo yo po inong toko poimaid
         sinomodan ku sobana. Ototog iyo maid so aku mugogoma’on suat so Tuhan Yisus.
         8 Indadi, suu’on ku iyo mongondaa so kou. Bang kologa’ iyo, pokoilo sono iyo so kou
         ong muro-kuro kai tuui so Ruum.
         9 Om powaidon ku po si Unisimus. Si Unisimus nga inong toko ya poimaid sinomodan mai
         sobana, om kiat-a iyo nai so kou. Pokoilo nosiro so kou nu noongowaal ku tuui.
         10 Si Aristarkus, iri nokowaid so aku nojiil-i pokodau so kou, om soko ono ya pudi si
         Markus, pinsan ni Barnabas. (Minutangar aku gulu ri so kou nu, bang lumoga’ iyo, torimaa
         muyu yo iyo.)
         11 Om si Yusua iri iningoranan so si Yustus, nga pokodau so kou. Nosiro yo po tolu koyuwan
         nga lobuw Yaudi, kouna’an ku potuturan nu Abar Owarong nu mogkuasa Kinoringan nu lobuw
         songapan Niyo, om nosiro po su koinsanang nu inawo ku no.
         12 Si Ipapras, iri kiat nai so kou ri nga pokodau so kou. Iyo nga mugogoma’on-a suat
         so si Yisus Kristus. Dadan iyo mogdu’a suat so kou su’ sumukod koimaidan muyu so si
         Yisus Kristus, om otoroido inawo muyu mongowaid nu koinginan nu Kinoringan.
         13 Om aku yo kondiri su nokosiou nu sobana ko tumotos iyo mugogoma’on suat so kou om
         lobuw so Laudikia, om so Irapulis.
         14 Si Lukas, iri duktur kosomodan toko ri om si Dimas nga, pokodau-a so kou.
         15 Logai muyu yo kodau mai so kosusulodan toko so Laudikia, om si Nimpa om lobuw moomuimpug
         sumombaayang so waloi niyo ri.
         16 Bang muimpug kou, bosa’on-o surat iitu no so lobuw suang. Obasa’ muyu, niapit sono
         so puimpugan so Laudikia su’ obasa’ nosiro, om surat niapit ku so nosiro ri, nga owarong
         nu bosa’on muyu ya.
         17 Tongaro muyu yo si Arkipus nu, “Opod-o yo gogoma’on niarap nu Kinoringan so ikau-i,”
         koo yo muyu ya.
         18 Aku, si Paulus, pokodau so kou, om aku kondiri minonurat nu itu no. Kodi muyu yo
         lupai mogdu’a suat so aku tuui so jiil. Muda-mudaan borokatan kou nu Kinoringan.1 Tisalunika1 Tisalunika1 Tisalunika1 Tisalunika1 Tisalunika

1 Surat iitu kiat tuui s’aku si Paulus, si Silas om si Timutius niloga’ so puimpugan
         so bandar Tisalunika nu nosongapan-o nu Kinoringan, Amo so surga om Anak Niyo si Tuhan
         Yisus Kristus. Muda-mudaan ong d’ado pupus nu Kinoringan mongoborakat om posanang
         nu inawo muyu.
         2 Dadan mogdu’a om mongunsopot kai so Kinoringan suat so kou.
         3 Koduung mogdu’a kai, oondoman mai yo nu koimaidan muyu nu osiou mai so kowiawan muyu.
         Osiou mai nu kisamod kou so Kinoringan so’ owasa kou mugogoma’on suat so Iyo. Om osiou
         mai nu ototog kou umarap nu lumoga’ po Iyo koimbagu.
         4 Oo su kosusulodan ku sinomodan nu Kinoringan, oilaan mai nu pinili’ kou Niyo sumiliw
         nu songapan Niyo.
         5 Inobaran mai yo kou nu Abar Owarong, om okon ko ontob-a nu mangar-tangar kai, nga
         waid-waidon kai po nu kuasa nu Atod nu Kinoringan. Oilaan muyu nu owarong kogoyaan
         mai so kou nu laid mai po mido-ido so kou ri.
         6 Mininsuw kou so kai om so si Tuhan Yisus. Pudi ko osuang lobuw mononsara’ so kou,
         koduung notorima’ muyu tuturan mai tu, sobana ko osanang kou ya so’ maid-waid Atod
         nu Kinoringan so kou.
         7 Koompusan nu ono, insuwon kou sono nu kiawi’ lobuw poimaid so Kinoringan so wonuo
         nu Makadunia om Akaya.
         8 Tinumimpuun nai so kou om linumongkop-o sono tinongaran nu Tuhan, okon ko so Makadunia
         om so Akaya ya, nga kiawi’ lobuw siombo-ombo nu tontong nokorongou-o nu abar suat
         so koimaidan muyu so Kinoringan. Indadi dai kai yo muru’ paabar so nosiro nu koimaidan
         muyu no.
         9 Norongou nosiro iri gama’ muyu monorima’ so kai nu kinologa’an mai nai so kou ri.
         Niabar nosiro nu mingkoyod kou mongusaa’ nu komoinatan om pinokokinoringan om tumolunda’
         kou yo so Kinoringan. Kosiono tu muripon kou yo sono so Kinoringan nu miau om obana.
         10 Minongaabar-a nosiro nu mongindad kou nu kologa’an koimbagu nu Anak Niyo ri kiat
         so surga, ono yo si Yisus, iri linuli’an nu Kinoringan kiat so pinotoyan-i. Iyo yo
         su monapul so toko kiat so koungotan nu Kinoringan suat nu koraayan nu lobuw.

1 Oo su kosusulodan ku, noilaan muyu yo nu kikosudaan kinologa’an mai nai so kou ri.
         2 Oilaan muyu nu dai po nokologa’ kai so Tisalunika, sobana ko nosonsara’ om inindoraai
         kai so Pilipi. Soko iri pona, tinaakan kai ya nu Kinoringan nu kopogian paabar nu
         Abar Owarong nai so kou.
         3 Montuduk kai so kou okon-a ko momalid, intawa oraai tomod, intawa mongaakal,
         4 ala’ nai’, koimaid Kinoringan so kai om pinongoorapan kai Niyo paabar nu Abar Owarong
         oono. Ono yo ko’ okon-a ko posanang nu inawo nu lobuw kiawi’ tinangar mai oono, nga
         posanang nu inawo nu Kinoringan. Oilaan-a Niyo nu inawo om tomod mai nu obana ya.
         5 Noilaan muyu nu dai kai ya insan musingkowarong-warong nu totongaron intawa musintapan
         nu d’ado koraayan mai. Osiou-a ono nu Kinoringan.
         6 Om dai kai insan mokiroyowon so kou intawa so lobuw wokon.
         7 Pudi pona maayo kopogboya’an mai su pinongoorapan kai ni Kristus, osulut-a inawo
         mai, soko ino mongipat nu inonakan niyo.
         8 Sobana ko osamod kai so kou, om okon ko ontob-a nu paabar kai so kou nu Abar Owarong,
         nga mogkari’-kari’ kai po suat so kou musingkopatoi.
         9 Oo su kosusulodan ku, oondoman muyu po gaam poomogkari’-kari’ mai mugogoma’on-i.
         Awi runat modium kai nu ingkookan tayon mai ong dai kai kopongaagut so kou nu laid
         mai paabar nu Abar Owarong kiat so Kinoringan.
         10 Miou-siou kou om Kinoringan nu onu yo po kogoyaan mai so tiningkuangon muyu, owarong-a,
         obana om d’ado koraayan.
         11 Oilaan muyu ya nu poomontuduk so kou ri, soko poomontuduk nu amo so inonakan niyo.
         12 Biniatan, sinuu’, om sinosogan mai kou maid so kogoyaan musuat so koinginan nu Kinoringan.
         Iyo yo su popoimaid so kou su’ mido-ido kou so Iyo mogkuasa so wonuo wagu nu Kinoringan.
         13 Om ido po pongunsopotan mai so Kinoringan suat so kou, ono yo, laid mai paabar nu
         Abar Owarong nai so kou ri, sobana ko minongkinongou kou. Rinongou muyu ya tuturan
         oono so’ oilaan muyu nu tuturan oono okon ko kiat so koilaan nu riniba, ono ya nga,
         kiat so Kinoringan, kopongimbarong nu inawo muyu lobuw poimaid so si Kristus.
         14 Muinong-a nololagan muyu om puimpugan so wonuo Yudia, iri nosongapan ni Yisus Kristus.
         Ininsaadan nosiro nu inong nosiro lobuw Yaudi, om soko ono kou ya ininsaadan nu inong
         muyu lobuw okon ko Yaudi.
         15 Kolobuwan-a nu Yaudi minomatoi so si Yisus om ongo poo’abar nu Kinoringan, iri polatas
         nu abar Niyo gulu ri, om kai nga sinindoraai-a nosiro. Kogoyaan nosiro oono sobana
         ko dai koinginan nu Kinoringan,
         16 sampai pogoson kai nosiro paabar nu Abar Owarong so ongo bansa okon ko Yaudi, so’
         dai oingin nu osopulan nosiro nu Kinoringan. Soko ono pona, dadan-a mongoruang nu
         koraayan ongo lobuw Yaudi, om kosiono ungotan nosiro nu Kinoringan.
         17 Oo su kosusulodan ku, pudi pona sontagal nai’ kinoputondiangan toko, nga sobana ko
         oimpong kai yo so kou. Pudi pona nokopusosondiang toko yo, nga dadan kai ya muropadu
         mongondaa so kou.
         18 Mokipopongondaa kai so kou, om insan induo aku yo kuminam maam, nga inibonan kai
         nu Wowaidon nu Moinat.
         19 Mokipupululi’ kai nai so kou so’ ono yo koimaidan muyu ototog-o su orapan, kosudu’an
         om pongondosan mai ong lumoga’ koimbagu si Yisus Kristus.
         20 Osudu’an kai sobana nu kowiawan muyu om kou yo su kopongoroyowan so kai nu ongo lobuw.

1 Oirosaanan mai nu dai kai yo tumaan nu koo’impong so kou. Indadi tinapus mai yo nu
         owarong ong mogol kai ya so bandar Atina,
         2 om suu’on mai si Timutius, sulod toko mian nai so kou. Iyo yo po uripon nu Kinoringan
         om una’ mai ya polongkop nu Abar Owarong suat so si Kristus. Tomod mai yo po monuu’
         so iyo, nga pobasag om popiot nu koimaidan muyu om montuduk so kou,
         3 su’ bang kolalag kou nu kosonsora’an om kosusaan, kakal kou ya umarap so Kinoringan.
         Oilaan muyu nu kiawi’ kosonsora’an oono, noirosaanan muyu musuat nu koinginan nu Kinoringan.
         4 Iya nu mido-ido kai po so kou ri, nokokoilo mai yo laid nu osuang lobuw mongindoraai
         so kou. Om nokoilo kou yo nu ono sono tu nu kiawi’ nu ono, nga nourug-a.
         5 Pagka dai yo su tumaan koo’agut ku so kou, suu’on ku si Timutius poian nai so kou
         mongilo ong muro-kuro yo koimaidan muyu no om niabar niyo tuui so aku. Lumaa’ aku
         nu komanang Wowaidon nu Moinat monginam so kou, om onu yo po pinutangar mai so kou
         ri nga ado ya sono koompusan.
         6 Nga, kosiono nokopululi’ yo si Timutius tuui so kai. Noobaran kai yo niyo nu kodau
         owarong nu koimaid kou sobana nu Kinoringan om kisamod kou so sondad-una’. Inobaran
         kai niyo nu dadan kou oimpong so kai om mokiondaa so kai, soko iri ya koinginan mai
         mongondaa so kou ri.
         7 Oo su kosusulodan, ono yo ko’, pudi pona osuang kosusaan mai om osonsara’ kai nu
         ono sono tu, osanang kai ya suat so kou nu norongou mai tuturan ni Timutius nu opiot
         koimaidan muyu.
         8 Nga kosiono, osanang kai nu norongou mai koimaidan muyu nu otatap so Kinoringan.
         9 Dai kai otopod-topodan mongunsopot so Kinoringan suat so kou, so’ osudu’an kai sobana
         so kou.
         10 Awi runat mogdu’a kai nu otoroido inawo, so’ aarap kai nu kopuondaa toko po koimbagu
         om popiot nu koimaidan muyu no.
         11 Mogdu’a kai su’ borokatan toko nu Kinoringan Amo toko so surga om Anak Niyo si Yisus,
         Tuhan toko, om kopuondaa toko sono koimbagu.
         12 Mogdu’a kai ya su’ ruangan po nu Kinoringan koosamod muyu so sondad una’, om so kiawi’
         lobuw, soko poonamod mai so kou.
         13 Mogdu’a kai ya su’ popioton inawo muyu no nu Kinoringan Amo toko, om ourug kou sono
         nu songapan Niyo d’ado koraayan so tiningkuangon Niyo, ong kologa’ yo si Yisus koimbagu
         maid nu lobuw songapan Niyo.

1 Oo su kosusulodan ku, notudukan mai yo kou nu gama’ miau koinsanang nu inawo nu Kinoringan,
         om ono yo su winaid muyu nu kosiono tu. Kosiono mindamo kai sobana so kou, nu pagka
         nokopuido kou yo so si Tuhan Yisus, posunduro muyu ya kogoyaan muyu owarong oono,
         2 so’ noilaan muyu yo laid nu, iri yo po niongotuduk mai ri nga maid nu kuasa ni Tuhan
         Yisus.
         3 Itu yo su koinginan nu Kinoringan, ono yo kogoyaan muyu subai otoop so kolobuwan
         nosongapan Niyo. Ono yo ko’ dai kowasa gumilat,
         4 ala’ nai’ isai yo po kusoi subai momaal nu owarong om kiorumat so sawo niyo musuat
         so koinginan nu Kinoringan om lobuw.
         5 Om adang-o mongowaid nu inowoon muyu so kowoinoyan om kolapa’ sono, soko lobuw dai
         kotondu’ nu Kinoringan nu dadan maid nu koinginan kondiri.
         6 Suat so gumilat, adang-o nu kuwai po rumaai pogokalan intawa monolod nu sawo nu sulod
         niyo. Pinokoilo mai yo kou nu gulu ri nu insaadan nu Kinoringan lobuw momaal nu ono,
         7 so’ kinopomaawan-o po nu Kinoringan so toko ourug nu lobuw poimaid so Iyo, nga tayon
         Niyo ong miau toko musuat nu koinginan Niyo, okon ko gumilat.
         8 Isai monangkis nu pontudukan oono, okon-a ko lobuw su tongkison, ono ya nga Kinoringan,
         iri monaak so toko nu Atod Niyo kondiri.
         9 Dai muru’ pokoiloon ku kou so surat iitu nu subai musosamod kou, so’ Kinoringan-o
         su minontuduk so kou nu ono.
         10 Om bana ya nu osamod kou nu kiawi’ lobuw inong koimaidan minolak so pilolongkop nu
         Makadunia. Nga mindamo kai sobana so kou nu rumuang po koo’ingin muyu musosamod oono.
         11 Pogkari’-kari’ kou yo mususulut om pikiro muyu yo gogoma’on muyu kondiri. Podium
         kou yo nu ingkookan kondiri, soko iri tinangar mai nu gulu ri.
         12 Bang soko ono kogoyaan muyu, tantu orumaton kou nu lobuw dai po poimaid so si Yisus,
         om dai kou mongaarap nu lobuw wokon monaak so kou nu ookanon.
         13 Oo su kosusulodan ku, moingin kai nu oilaan muyu sobana suat so ongo lobuw poimaid
         iri minatoi-o, su’ dai kou landu oupus soko lobuw wokon d’ado orapan.
         14 Dai otoop ong oupus toko soko lobuw ado koimaidan, so’ poimaid toko nu minatoi si
         Yisus om noluli’an-a. Indadi poimaid toko ya nu iri yo po lobuw minatoi-o nu nopoimaid
         so si Yisus, luli’an-a nu Kinoringan ong lumoga’ yo koimbagu si Yisus, om owiton sono
         nu Kinoringan maid so Iyo.
         15 Itu yo su pontudukan ni Tuhan Yisus poorotion ku so kou nu, toko yo po nu miau po
         nu kologa’an koimbagu Niyo, dai popoguluon so lobuw minatoi, iri nopoimaid so si Yisus.
         16 Iya oono, gumonsok wowaidon nu susuu’on nu Kinoringan, om popukaion surumpit nu Kinoringan
         pokoilo, om muntiba yo sono si Tuhan Yisus kiat so surga. Nga poguluan po Niyo mongoluli’
         kiawi’ lobuw minatoi, iri nopoimaid so Iyo ri.
         17 Oopod ono, toko nu miau po nu iya oono kokaton maid so nosiro so kawut, sumambat
         nu Tuhan so dilanggau, om kopuido toko sono nu Kinoringan musingkolaid.
         18 Indadi, puiinsosamod kou yo nu pontudukan oono.
         
            

         
      
   
      
         5
1 Oo su kosusulodan ku, dai muru’ pokoiloon mai kou so surat iitu ong sombiya bana
         yo ourug ono,
         2 so’ kou kondiri nga koilo yo nu dai oponontuan runat kologa’an ni Yisus monginsaad
         nu ongo lobuw soko moonakou nu tigog-a lumoga’ nu tonga’ nu awi.
         3 Iya oono kuwai mutangar nu, “Osanang toko yo sono, d’ado yo kosusaan,” koo, nga milok
         po su loga’on nosiro nu kosusaan om d’ado ido kolaiw, soko woinoi mokipupuanak-o nu
         subai koirasa nu osakit.
         4 Nga kou yo po su kosusulodan ku, okon ko soko lobuw miau so kotuongan. Dai opatut
         ong kotigog kou ong ologa’ yo ponginsaadan nu Kinoringan nu lobuw dai poimaid, soko
         kotigog kou ong kuwai moonakou dai opongilaan lumoga’,
         5 so’ kou yo po miau so onawau, ono yo opogboya’an kou nu Kinoringan. Toko yo po okon
         ko miau so kotuongan.
         6 Ono yo ko’ adang toko yo moturuw-a soko lobuw wokon, nga mingat-ingat toko yo om
         dadan murigap-rigap,
         7 so’ lobuw moturuw-o ya, moturuw umpak nu awi, om lobuw maawuk-o, musingowukan umpak
         nu awi.
         8 Nga toko yo po miau so konowawan. Ono yo ko’ mingat-ingat toko yo. Tumatap toko yo
         poimaid so Tuhan, monamod nu lobuw wokon maid nu umarap sobana nu sopulan toko ya
         nu Kinoringan. Ono yo su pinokosindata toko mongingolig so toko.
         9 Pinili’ toko nu Kinoringan okon-a ko tomod Niyo insaadan toko, nga sopulan toko Niyo
         nu iri kinopotoyan ni Tuhan Yisus Kristus.
         10 Minatoi Iyo suat so toko, tayon ong miau toko musingkolaid mido so Iyo ong kopululi’
         yo Iyo koimbagu, dai kiro nu miau toko po ka ko’ minatoi-o nu iya oono.
         11 Ono yo ko’ puiinsosamod kou yo om putotabang kou yo soko waalon muyu nu ono sono
         tu.
         12 Oo su kosusulodan ku, mindamo kai sobana nu orumato muyu yo wowaidon, iri mogkari’-kari’
         mugogoma’on suat so kou, om pinili’ nu Kinoringan montuduk so kou ri.
         13 Orumato muyu yo sobana nosiro, maid nu osamod suat so kiawi’ pinuwaal nosiro no so
         kou. Ikod kou yo puaalod, nga pususulut kou yo.
         14 Oo su kosusulodan ku, biati muyu yo lobuw odoput mugogoma’on-o. Pobosago muyu yo
         inawo nu lobuw lulumaa’. Tobangi muyu yo ongo lobuw ooluk tobangon-o, om potaanon-o
         inawo muyu so kiawi’ lobuw.
         15 Ingato muyu yo! Ikod kou yo kisuli’ so lobuw mongoraai so kou, ala’ nai’ pogkari’-kari’
         kou yo dadan mokimuwarong om monabang nu wokon.
         16 Subai dadan osanang inawo muyu no,
         17 om pogdu’a kou yo dadan so Kinoringan.
         18 Pongunsopot kou yo so Kinoringan nu onu yo po, insan osusa ko’ osanang kou. Ono yo
         su koinginan Niyo waalon muyu, so’ kopuido kou yo so si Kristus.
         19 Kodi muyu yo poingkoyodo gogoma’on nu Atod nu Kinoringan, soko momoda’ nu apui.
         20 Om kodi muyu yo purogam-rogami pontudukan nu Kinoringan nilombus nai so kou, iri
         nituduk nu Atod nu Kinoringan so inawo nosiro ri.
         21 Orotio muyu yo kiawi’ pontudukan, om ombo yo po owarong-i, ono yo su waidon muyu.
         22 Tolikudi muyu yo kiawi’ koraayan.
         23 Muda-mudaan ong Kinoringan-o su monaak so toko nu kosonangan nu inawo, posiliw so
         kou nu bana-bana miau suat so Iyo. Muda-mudaan ong ipatan-a atod, inawo om koyuwan
         muyu no nu Kinoringan, sampai d’ado kosola’an muyu nu kologa’an koimbagu ni Yisus,
         Tuhan toko.
         24 Tantu tumanon-a ono nu Kinoringan so’ Iyo yo imaidon muyu om ototog Iyo sobana.
         25 Oo su kosusulodan, pogdu’a kou yo suat so kai.
         26 Polombuso muyu yo kodau nu samod mai tu so kiawi’ lobuw inong koimaidan, ponondu’an
         nu kopusulodan dii si Kristus.
         27 Mindamo aku so kou so tiningkuangon nu Tuhan, nu bosaa muyu yo surat iitu so tiningkuangon
         nu kiawi’ kosusulodan inong poimaid.
         28 Muda-mudaan ong d’ado ya pupus ni Tuhan Yisus Kristus mongoborakat so kou.2 Tisalunika2 Tisalunika2 Tisalunika2 Tisalunika2 Tisalunika

1 Aku si Paulus, si Silas, om si Timutius poowit nu surat iitu so puimpugan so bandar
         Tisalunika nu nosongapan-o nu Kinoringan, Amo so surga om si Yisus Kristus, Tuhan
         toko.
         2 Muda-mudaan ong ado pupus nu Kinoringan, Amo toko, om si Yisus Kristus, Tuhan toko
         mongoborakat om posanang nu inawo muyu.
         3 Oo su kosusulodan, dadan kai mongunsopot so Kinoringan suat so kou so’ rumuang-o
         bana koimaidan om samod muyu.
         4 Ono yo ko’ sombiya ya mian kai mongondaa so puimpugan nu Kinoringan so tontong wokon,
         pokoilo kai so nosiro nu sobana ko opiot kou poimaid so Kinoringan, pudi pona dadan
         kikosusaan om kikosonsora’an kou.
         5 Itu yo ponondu’an nu ooluk pongukuman nu Kinoringan so gama’ muyu tumaan poimaid
         so kosonsora’an, ono yo kiat so kosonsora’an oono, pointolang Kinoringan nu otoop
         kou yo sono maid so lobuw kuosaan Niyo,
         6 om monunsuli’ Iyo nu lobuw mononsara’ so kou no.
         7 Toko nu osonsara’ nu ono sono tu, sopulan Niyo kiat so kiawi’ oono, ong kologa’ koimbagu
         si Yisus, Tuhan toko, maid nu apui mikit-sikit om ongo susuu’on nu Kinoringan ungkiat
         so surga.
         8 Iya oono insaadan Niyo lobuw dai kotondu’ so Iyo om dai poimaid nu Abar Owarong suat
         so si Yisus, Tuhan toko.
         9 Insaadan Niyo nosiro nu matoi musingkolaid. Potondiangon nosiro kiat so tiningkuangon
         nu Tuhan om so binaang nu koobantug Niyo.
         10 Ourug ono ong kologa’an-o Niyo koimbagu. Tomod-o po Niyo mululi’ so wonuo tu, tayon
         ong royowon om bontugon Iyo nu kiawi’ lobuw poimaid so Iyo, om kou nga kowaid-a so
         nosiro, so’ nopoimaid kou yo nu pontudukan mai so kou ri.
         11 Dadan kai mogdu’a suat so kou su’ siliwon kou nu Kinoringan nu otoop maid nu koinginan
         Niyo. Ono yo su pinomaawan so kou. Muda-mudaan ong taakan kou nu Kinoringan nu kuasa
         Niyo mugogoma’on nu owarong, om mongoopod nu kiawi’ gogoma’on muyu, so’ poimaid kou
         so Iyo.
         12 Soko ono po, orayou muyu sono si Tuhan Yisus Kristus, om kou nga royowon-a Niyo maid
         so koworongan nu Kinoringan toko om si Tuhan Yisus Kristus.

1 Oo su kosusulodan ku, moingin aku sobana poorati so kou suat so kopululi’an koimbagu
         ni Tuhan toko si Yisus Kristus, om suat so pongimpugan Niyo so toko mido so Iyo musingkolaid.
         2 Adang-o oogou-ogou umagut nu totongaron nu lobuw momudut nu, “Nokologa’ yo si Tuhan
         koimbagu,” koo. Adang-o poimaid nu ono, pudi kuwai musingkokuasa-kuasa om monimbaal
         nu kai su minutangar nu ono, intawa surat oono kiat tuui so kai.
         3 Adang-o oburunsutan nu lobuw oono. Runat kologa’an ni Tuhan Yisus koimbagu, gulu
         po osuang lobuw mongindoraai nu Kinoringan. Om iya oono kointolang koraayan nu ido
         koyuwan Lobuw Oraai, iri ukumon nu Kinoringan, isubo so noraka.
         4 Lobuw oono lumawan nu Kinoringan om musingkaayo-ayo so kiawi’ pinokokinoringan om
         onu yo po su usaa’on nu lobuw. Om ruang-rumuang koraayan nu lobuw oono sampai masuw
         so waloi sosombooyangan om mutangar sono nu, “Aku yo su Kinoringan,” koo.
         5 Ondomo muyu yo pinutangar ku so kou suat nu Lobuw Oraai oono, laid nu mido-ido aku
         po so kou ri.
         6 Oilaan muyu nu Lobuw Oraai oono noibonan po nu ono sono tu, nga kointolang-a iyo
         ong ologa’ yo iya notatap-o nu Kinoringan.
         7 Nokotimpuun-o Lobuw Oraai oono mugogoma’on, nga musut-susut po nu ono sono tu. Bang
         kolaiw-o moongibon oono,
         8 kointolang-o sono bana Lobuw Oraai oono. Nga, bang kologa’ yo si Yisus, potoyon-a
         Niyo Lobuw Oraai oono nu binaang kikuasa. Timpuon-a Niyo momatoi Lobuw Oraai oono.
         9 Koduung kointolang-o Lobuw Oraai oono maid nu kuasa maayo kiat so Wowaidon nu Moinat,
         momaal sono iyo nu koiran-iran pongaakal.
         10 Lobuw Oraai oono sompini momudut om momalid nu lobuw, iri insaadan nu Kinoringan,
         so’ dai mongimaid nu pontudukan Niyo nu koponapul so nosiro musingkolaid.
         11 Ono yo ko’, pinosimaidan-a nosiro nu Kinoringan oburunsutan, om poimaid sono nu onu
         dai obana.
         12 Pagka soko ono, isai dai poimaid nu pontudukan obana om ototom nu koraayan, ukumon
         nu Kinoringan.
         13 Oo su kosusulodan sinomodan nu Tuhan, mongunsopot kai dadan so Kinoringan suat so
         kou, so’ pinili’ kou yo Niyo kiat po nu gulu ri nu sopulan Niyo. Maid nu kuasa nu
         Atod nu Kinoringan, sinongapan kou Niyo, so’ nopoimaid kou nu pontudukan obana.
         14 Kinoringan-o su minomaau so kou iya nu nopaabar kai nai so kou nu Abar Owarong, so’
         oingin Iyo ong kou nga koompit-a nu kobontugan ni Tuhan Yisus Kristus.
         15 Oo su kosusulodan ku, pobosagon-o koimaidan muyu, om pioti muyu yo mongkuyut pontudukan
         obana, iri nilatas om sinurat mai ri.
         16 -
         17 Osamod Kinoringan Amo so toko om pagka owarong Iyo, polulut Iyo so toko umarap nu
         onu yo po owarong. Muda-mudaan ong si Tuhan Yisus Kristus om Amo toko oono monginsosamod
         om pobasag so kou su’ dadan kou mugogoma’on om paabar nu onu yo po owarong.

1 Oo su kosusulodan ku, pogdu’a kou yo suat so kai su’ kolongkop kai paabar nu tinongaran
         nu Tuhan so kiawi’ lobuw om poimaid nosiro nu ono, soko kou su nopoimaid.
         2 Om pogdu’a kou yo su’ sopulan kai nu Kinoringan kiat so ongo lobuw oraai, so’ okon
         ko kiawi’ lobuw poimaid nu kodau oono.
         3 Nga ototog ong si Tuhan. Popiot Iyo nu inawo muyu om ipatan kou Niyo kiat so Wowaidon
         nu Moinat.
         4 Oilaan mai nu, onu yo po nituduk mai so kou ri imaidon muyu ya, so’ toko kiawi’ songapan
         nu Tuhan.
         5 Muda-mudaan potolunda’on-a nu Tuhan inawo muyu poorati nu samod nu Kinoringan om
         koolulut nitaak ni Kristus.
         6 Oo su kosusulodan ku, maid nu kopogboya’an nitaak nu Tuhan, suu’on mai kou nu, ikod
         kou yo pokimuuna’-una’ nu isai ya odoput om dai maid nu pontudukan mai no.
         7 Oilaan muyu yo nu opatut waalon muyu soko winaal mai gulu ri, laid nu mido-ido kai
         po so kou ri, ono yo okon ko odoput kai.
         8 Dai kai minokitaak nu onu yo po so lobuw, ong dai mai ya orogaan, ono ya nga awi
         runat kai mogkari’-kari’ modium nu ingkookan, su’ dai kai kopongaagut so kou.
         9 Otoop-a nu mokitaak kai so kou, nga dai kai moingin, tayon ong minsuw kou so kai.
         10 Laid nu mido-ido kai so kou ri, pinokoilo mai kou nu, “Isai ya dai mugogoma’on, adang
         mongokan,” koo kai.
         11 Minutangar kai soko ono, so’ norongou mai nu kuwai lobuw kikoimaidan nai so kou odoput,
         om ono yo su gogoma’on nosiro manid gumosayun om dai mugogoma’on kondiri.
         12 Maid nu kopogboya’an nitaak ni Tuhan Yisus Kristus, suu’on mai lobuw oono nu poworongon-o
         kogoyaan om modium nu ingkookan kondiri.
         13 Nga adang kou yo otopodan momaal nu onu yo po owarong.
         14 Bang kuwai dai maid nu pontudukan mai so surat iitu no, koingat-ingato muyu yo nu
         lobuw oono, om ikod kou yo pokimuuna’-una’ so iyo su’ oiyu’an sono iyo.
         15 Nga adang-o olodon nosiro, ono ya nga biati muyu yo nu soko sulod muyu.
         16 Tuhan-o su impuunon nu kopusulutan toko. Muda-mudaan ong dadan monaak Iyo so kou
         nu kopusulutan so onu-onu ya. Muda-mudaan ong maid-waid Tuhan so kou kiawi’.
         17 Aku yo su minonurat nu itu no, ono yo orumat kiat so aku, si Paulus. Soko itu yo
         gama’ ku so pongoopodan nu kiawi’ surat ku ri, ponondu’an nu kiat so aku.
         18 Muda-mudaan ong borokatan kou kiawi’ ni Tuhan Yisus Kristus.1 Timutius1 Timutius1 Timutius1 Timutius1 Timutius

         2 Surat iitu kiat so aku, si Paulus, pinongoorapan ni Kristus mongowaid nu koinginan
         nu Kinoringan, iri Poowiau so toko, om si Yisus Kristus, iri orap-orapon toko ri.
         Iloga’ ku surat iitu so ikau, Timutius, pinokaanak ku sobana so’ muido koimaidan to
         so si Kristus. Mindamo aku so Kinoringan, Amo toko, om Tuhan toko si Yisus Kristus
         su’ d’ado pupus mongoborakat so ikau, oluluudan so ikau, om posanang nu inawo mu no.
         3 Iya nu lumombus aku mian so wonuo nu Makadunia ri, tinangar ku ikau nu poogolon ko
         po so bandar Ipisus, om tongaron ku po so surat ku iitu. Pinoogol ku po ikau so Ipisus,
         so’ kuwai tinu-tinu koyuwan montuduk nu pontudukan dai obana, om subai poingkoyodon
         mu nosiro potuduk nu ono.
         4 Suuo yo nosiro mintoron boguru’ nu tutunud om tuturan suat nu solusuk-monolusuk d’ado
         pupus-o, so’ iri yo po nga kourug nu puolodan om okon ko posundur nu tomod nu Kinoringan,
         iri noilaan toko kiat so koimaidan toko so si Kristus.
         5 Tomod ku yo po monuu’ soko ono, tayon ku ong oborisi inawo nosiro, owarong pomikiran
         nosiro sampai d’ado ponokodan so inawo nu osala’, opiot koimaidan so Tuhan, om kiat
         nu ono kopusosamod sono nosiro.
         6 Nga kuwai yo tinu-tinu koyuwan minulaiw kiat so pontudukan iitu, om tinumapik sono
         so pusombut-sombutan d’ado kosudaan.
         7 Pudi pona mokiuurug nosiro nu moomontuduk nu Ukum ni Musa, nga insan nosiro ya dai
         koorati ong onu tongaron nosiro, intawa pontudukan nosiro.
         8 Oilaan toko nu Ukum ni Musa oono owarong ong waidon sobana tomod-o.
         9 Ondomo yo nu kiawi’ ukum oono okon ko suat so lobuw owarong, sondiang ko suat so
         lobuw odouraka, lobuw oraai, lobuw dai poimaid nu Kinoringan, lobuw dai opatong, lobuw
         dai orumat nu Kinoringan, lobuw momatoi nu ino amo om momatoi nu lobuw wokon,
         10 lobuw ongo gigilat, mugama’ sondad kusoi om sondad woinoi, moonguripon nu lobuw,
         moomudut, moonimbaal, om lobuw momaal nu onu yo po oraai lumawan nu pontudukan obana
         nu Kinoringan.
         11 Pontudukan obana oono nga kiat so Abar Owarong, iri obantug nipongaarap nu Kinoringan
         so aku polongkop potuturan-i. Obantug sobana Kinoringan, om otoop royowon.
         12 Mongunsopot aku so si Tuhan Yisus Kristus so’ pinobasag aku Niyo mugogoma’on suat
         so Iyo, om tinokod-o Niyo nu otoop aku mugogoma’on suat so Iyo, om ono yo ko’ pinili’
         aku Niyo nu uripon Niyo.
         13 Pudi pona inindoraai ku Iyo nu gulu ri, om ininsokitan ku lobuw songapan Niyo, om
         pinubaagan ku Iyo, linuluudan aku ya nu Kinoringan, so’ iya iiri, dai ku po otondu’an
         pontudukan obana, om dai aku po poimaid so Iyo.
         14 Sobana ko sinomodan aku ni Tuhan Yisus Kristus, nu nopoimaid aku sono so Iyo, om
         osamod aku so sondad una’. Soko ono ya gama’ nu Kinoringan so kiawi’ lobuw kopuido
         yo so si Yisus Kristus.
         15 Bana ya tuturan iitu, om subai poimaid kiawi’ lobuw, ono yo linumoga’ si Yisus so
         wonuo tu monapul nu lobuw kiat so koraayan. Kiat so kiawi’ lobuw, aku yo su maayo
         po koraayan.
         16 Nga pagka osuang sobana koraayan ku, ono yo ko’ linuluudan aku nu Kinoringan, tayon
         Niyo ong kointolang so lobuw kootaan nu inawo ni Yisus Kristus, mongidu’ nu koraayan
         suang ku ri. Winaal Niyo soko ono tayon Niyo ong ourug aku nu insuwon nu lobuw moingin
         poimaid so Iyo ong wagu, om kikowiawan sono nu obana om musingkolaid.
         17 Ido-ido ya Kinoringan om dai Iyo osiou. Iyo yo su Raja nu kiawi’ lobuw so wonuo tu
         om dai matoi. Opatut nu orumaton om royowon Iyo. Amin!
         18 Oo anak ku Timutius, niarap ku yo so ikau kodau ku iitu. Itu yo su tinongaran musuat
         nu nokokoilo yo laid nu poo’abar maid nu kuasa nu Kinoringan nu gulu ri, om ikau-o
         su kuanon nu iri. Ondomo yo sobana tinongaran oono, so’ ono yo su pinokosindata lumawan
         nu koraayan so wonuo tu.
         19 Popioto yo koimaidan mu om poworongo yo pomikiran nu inawo mu. Kuwai tinu-tinu koyuwan
         dai momoduli’ nu pomikiran nu inawo nosiro, pudi pona oilaan-o nosiro nu obana ya,
         om mintoron sono poimaid so Kinoringan.
         20 Soko si Iminius om si Aliksandir, su nipoinsaad ku nu Wowaidon nu Moinat, tayon ku
         ong rumorogo mubaag nu Kinoringan.

1 Pagka soko ono, itu yo su indomoon ku nu oogot bana waalon muyu lobuw poimaid so
         si Kristus, ono yo pogdu’a kou yo suat so kosimpitan om koogutan nu kiawi’ lobuw,
         om pogdu’a kou yo mongunsopot so Kinoringan nu winaal Niyo so nosiro.
         2 Mogdu’a yo suat nu ongo raja om kiawi’ lobuw kipangkat su’ miau toko osanang. Subai
         oorumat toko nu Kinoringan om owarong so sondad una’,
         3 so’ ono yo su owarong om kosanang nu inawo nu Kinoringan, iri Poowiau so toko ri.
         4 Koinginan-o po nu Kinoringan nga kiawi’ lobuw koorati nu pontudukan obana om osopulan
         nosiro.
         5 Ido-ido ya Kinoringan om ido yo kodapat popuwarong so toko om Iyo, ono yo si Yisus
         Kristus, iri linumoga’ so wonuo tu om sinumiliw nu lobuw.
         6 Nitaak Niyo koyuwan Niyo nu matoi mongolukat nu kiawi’ lobuw kiat so koraayan musuat
         nu iya notantu yo nu Kinoringan pointolangan Niyo nu, moingin Iyo ong kiawi’ lobuw
         kikowiawan musingkolaid.
         7 Ono yo ko’ pinili’ aku nu Kinoringan ourug nu pinongoorapan, om sinuu’ aku Niyo montuduk
         nu kodau oono. Kiawi’ tinangar ku oono bana ya. Pinili’ aku Niyo tayon ong mian aku
         montuduk so lobuw okon ko Yaudi om poimaid nosiro sono nu pontudukan oono.
         8 Ono yo ko’ moingin aku sobana ong kokusoyan so kiawi’ puimpugan dadan mogdu’a. Om
         iya mogdu’a nosiro, subai d’ado yo koraayan so inawo, om d’ado yo koungotan intawa
         pusongkiwalan.
         9 Om suat so kowoinoyan, subai mupokakas nu koinsuatan, nu dai koiyu’-iyu’, om adang-o
         posurugawon su obuk, om adang-o momakai nu poroomasan otaas sobana nu pokiroyowan.
         10 Ala’ nai’, ono yo su patut tondayan sobana nosiro inawo om mugogoma’on owarong, soko
         wokon kowoinoyan iri mongowaid nu koinginan nu Kinoringan-i.
         11 Opatut ong modog-odog nosiro mongkinongou nu pontudukan om musimbaba’.
         12 Dai su mongolila’ nu kowoinoyan montuduk so puimpugan intawa monuu’ nu kokusoyan.
         Owarong ong modog-odog nosiro.
         13 Mutangar aku soko ono so’ si Adam-a su gulu winaal nu Kinoringan, om si Awa nai’,
         14 om okon-a ko si Adam su noburunsutan, nga si Awa ya su dai minongowaid nu nisuu’
         nu Kinoringan.
         15 Ono yo ko’ orogonan kowoinoyan muanak. Nga pudi pona soko ono, pagka nosiro yo su
         muanak, osopulan-a nosiro ong otatap-a nosiro poimaid so si Kristus, osamod-a nosiro
         so lobuw wokon, om sobana ko owarong om otoop kogoyaan nosiro.

1 Sobana ko osuat totongaron iitu no nu, “Iri yo po lobuw mokiuurug nu wowaidon nu
         lobuw poimaid, pinili’ yo niyo gogoma’on sobana ko owarong,” koo ri.
         2 Ono yo po wowaidon nu lobuw poimaid, okon ko totopudon nu lobuw nu kisala’, dai monapil,
         okodos, moilo momikir, opatong, poo’indakod nu lobuw so waloi niyo, om moilo montuduk
         nu lobuw.
         3 Wowaidon nu lobuw poimaid dai kowasa musingawuk, intawa mokimualod, ono yo nga otulid
         inowoon, dai mokimusiwal om okon ko oulou nu siin.
         4 Wowaidon nu lobuw poimaid subai moilo momoriara’ nu anak sawo, om montuduk nu inonakan
         su’ waidon om orumaton iyo nosiro.
         5 So’ bang dai oilo momoriara’ nu anak sawo, dai ya oilo momoriara’ nu lobuw poimaid
         so Kinoringan.
         6 Om ono yo po lobuw sumiliw nu wowaidon-o, okon ko owagu ya poimaid so si Yisus, so’
         bang owagu ya koimaidan niyo, musingkaayo-ayo sono iyo om oinsaadan nu Kinoringan
         soko iri Wowaidon nu Moinat-i.
         7 Om lobuw siliwon nu wowaidon-o, subai otondu’an nu lobuw dai po poimaid nu owarong
         kogoyaan, su’ dai iyo insola’on om dai osulung nu tawos nu Wowaidon nu Moinat.
         8 Soko ono ya pudi moonabang nu puimpugan, subai oorumaton nu lobuw wokon, dai moonginum
         nu kaawuk, om okon ko oulou nu siin.
         9 Sumundur-o nosiro tumatap so koimaidan om pontudukan obana, iri niintolang-o nu Kinoringan,
         om otulid inowoon nu dai totopudon nu lobuw.
         10 Kinaman po laid nu bang tatap-a nu d’ado kosola’an nosiro om d’ado ido ya monapud
         so nosiro, topuson nai’ nu urugon nosiro nu moonabang so puimpugan.
         11 Sawo nosiro no nga subai owarong kogoyaan, orumaton nu lobuw wokon, dai olinsugat,
         okon ko moonginum, om opongoorapan nu onu-onu ya.
         12 Lobuw moonabang oono subai dai monapil, om moilo momoriara’ nu anak sawo,
         13 so’ bang owarong poomurogama’ nu moonabang so puimpugan oono, kiawi’ lobuw nga mongorumat
         so iyo, om kooku’ po sono iyo paabar nu ido-ido ya si Yisus koponapul so nosiro.
         14 Pudi pona so pomikiran ku nu dai yo olaid aku kopongondaa so ikau, nga nipoowit ku
         ya surat iitu nai so ikau,
         15 su’ olaid aku pona kologa’, oilaan muyu so surat ku iitu ong onu kogoyaan mupatut
         toko lobuw poimaid so Kinoringan. Toko yo po songsuku-sakat so Kinoringan, ono yo
         puimpugan nu Kinoringan miau musingkolaid. Om toko yo po soko pasok om popanggor nu
         pontudukan obana kiat so Kinoringan.
         16 Oilaan toko kiawi’ nu kaalib sobana pontudukan suat so si Yisus Kristus niintolang
         nu Kinoringan nu ono sono tu, iri nisusut Niyo gulu ri nu. Si Kristus-o su linumoga’
         sumiliw nu lobuw. Pinointolang nu Atod nu Kinoringan nu obana Iyo nu Anak nu Kinoringan.
         Nosiou Iyo nu ongo susuu’on nu Kinoringan. Iyo yo su nituturan so kiawi’ bansa, om
         imaidon nu lobuw so pilolongkop nu wonuo tu. Iyo yo su kinakat mido so Kinoringan
         so surga.
         
            

         
      
   
      
         4
1 Nokokoilo yo nu Atod nu Kinoringan, nu kuwai tinu-tinu koyuwan mulaiw kiat so pontudukan
         nu koimaidan toko ong wagu, om mongkinongou nu komoinatan iri momalid, om poimaid
         nu pontudukan nu komoinatan.
         2 Pontudukan ono nituturan nu ongo lobuw odupang om moomudut, om dai yo sono kotolunda’
         nosiro so koworongan, so’ pomikiran nosiro soko onsi nu d’ado yo sono oirosaanan.
         3 Nosiro oono montuduk nu dai kowasa montun lobuw poimaid so Kinoringan om kuwai ginis
         nu ingkookan dai kowasa okanon. Pontudukan oono dai obana, so’ kiawi’ ingkookan, inurug
         nu Kinoringan okanon nu kiawi’ lobuw poimaid so si Kristus, om poimaid nu pontudukan
         obana, om mongunsopot toko ya nu ono.
         4 Oilaan toko nu owarong kiawi’ winaal nu Kinoringan, om d’ado ido nipogos pookan ong
         kopongunsopot toko yo so Iyo nu ookanon oono.
         5 Oilaan toko kiat so tinongaran nu Kinoringan nu, kiawi’ kowasa toko ya okanon ong
         mongunsopot toko ya.
         6 Oo Timutius, bang nituduk mu pontudukan ku iitu so lobuw wokon poimaid, ourug ko
         sono nu moonabang owarong so si Yisus Kristus, om ikau kondiri sumundur koilo nu tinongaran
         nu Kinoringan iri imaidon toko, om pontudukan obana, iri winaid mu nu laid iiri.
         7 Kodi yo rongowo tutunud oraai d’ado kosudaan kiat so odu aki ri, om okon ko suat
         so Kinoringan, ono ya nga pogkari’-kari’ yo mongowaid nu koinginan nu Kinoringan.
         8 Kikosudaan nai’ mongoopot nu koyuwan, nga makin po kikosudaan musingopot mongowaid
         nu koinginan nu Kinoringan, so’ ono yo su kountungan nu kowiawan toko nu ono sono
         tu om so sunduron tu.
         9 Sobana ko musuat totongaron iitu no, om opatut waidon nu kiawi’ lobuw.
         10 Ono yo su tomod to mogkari’-kari’ potuturan nu Abar Owarong, umarap Kinoringan, iri
         miau, so’ Iyo yo su Poowiau nu kiawi’ lobuw, gulu po lobuw poimaid so Iyo.
         11 Potuduko yo kiawi’ tinangar ku iitu so lobuw, om suuo yo nosiro mongowaid nu ono.
         12 Kodi yo posimaidi lobuw pobaba’ so ikau nu omulok ko po kosiowan nosiro, nga urug-o
         nu lobuw owarong insuwon nu lobuw poimaid so totongaron mu, kogoyaan mu, poonamod
         mu nu wokon, koimaidan mu so si Kristus, om koowarong nu inowoon mu so sondad una’.
         13 Pogkari’-kari’ yo mongobasa’ nu totongaron nu Kinoringan so puimpugan nu lobuw poimaid,
         om potarang nu ono om montuduk so nosiro musingkologa’ ku nai.
         14 Kodi yo pokomaai-maayi ponaak nu Kinoringan so ikau oono, iri notangar-o laid nu
         ongo poo’abar maid nu kuasa nu Kinoringan, iya nu potopop wowaidon nu puimpugan nu
         palad nosiro so ulu mu no ri, ponondu’an nu pinili’ ko mugogoma’on suat so Tuhan.
         15 Kodi yo lupai kiawi’ tinangar ku oono, om waido yo sobana, su’ otolang oilaan nu
         kiawi’ lobuw nu sumundur-a owarong kogoyaan mu no.
         16 Kimati yo kogoyaan mu om pontudukan mu. Ikod-o kotopodan mugogoma’on nu itu, so’
         bang waidon mu ono, miau ko om soko ono ya pudi lobuw mongkinongou so ikau-o.

1 Bang monawoi ko nu kusoi otuo yo, adang-o mangas-langas, nga popuinongo ya nu poonawoi
         mu nu amo mu kondiri. Om poomontuduk mu nu koomulokan, popuinongo ya nu poomontuduk
         mu nu sulod mu kondiri.
         2 Om poomontuduk mu nu woinoi otuo no yo, popuinongo ya nu poomontuduk mu nu ino mu
         kondiri. Om poomontuduk mu nu kororaa’an, popuinongo ya nu poomontuduk mu nu sulod
         mu kondiri, maid nu otulid inowoon.
         3 Orumato om tobango yo ongo balu, iri d’ado muad pokiporiora’an.
         4 Nga bang iri balu kianak intawa kimongkupu ri, tuduki yo nosiro nu nosiro yo su otoop
         mogulu momoriara’ nu ino intawa odu nosiro, om ono yo ko’ orumaton nosiro, so’ bang
         sumuli’ momokan nu kotutuaan, ono yo su koinginan nu Kinoringan.
         5 Iri yo po balu d’ado muad pokiporiora’an-i, umarap-a so Kinoringan, om awi runat
         mogdu’a mokitabang so Kinoringan.
         6 Nga iri balu manou-panou-a gogoma’on om mogkosonangan so wonuo tu, pudi pona miau
         po, soko minatoi-o.
         7 Tuturani yo pontudukan iitu so ongo lobuw poimaid, om suuo yo nosiro mongimaid, su’
         dai nosiro pokoraayon nu lobuw wokon.
         8 Bang kuwai ido koyuwan poimaid dai momoduli’ nu suku-sakat intawa anak sawo niyo,
         mongolim iyo nu poimaid so si Kristus, om oraai po iyo ko’ lobuw dai poimaid.
         9 Iri yo balu opatut podoptaron ngaran niyo nu tobangon, ong labi yo onom nopulu toun
         umur, om insan-a nokoontun,
         10 om obantug nu owarong kogoyaan, ono yo momoriara’ nu inonakan, poo’indakod nu lobuw
         wokon so waloi niyo nu miau po sawo niyo ri, monabang nu lobuw songapan nu Kinoringan,
         obintabang nu lobuw kikosusaan, om dadan mugogoma’on nu owarong.
         11 Nga kodi yo doptari balu omuda no po nu tobangon, so’ bang dai iyo kokodos nu koinginan,
         kalu mokiontun po nosiro koimbagu, om dai sono mugogoma’on suat so si Kristus,
         12 om kisala’ sono nosiro so si Kristus, om ukumon nu Kinoringan so’ dai minongowaid
         nu janji nosiro so si Kristus.
         13 Sondiang ko ono, dumoput sono nosiro om manid gumosayun so waloi nu lobuw, om oraai
         po su olinsugat om popuasa’ nosiro nu lobuw om mutangar nu dai mupatut tongaron.
         14 Ono yo ko’, moingin aku nu balu omuda no po mokiontun po, om kianak nosiro, om momoriara’
         nu anak sawo kondiri, su’ d’ado pounayan nu alod-alod toko pokoraai so toko lobuw
         poimaid.
         15 Mutangar aku soko ono so’ kuwai balu minulaiw-o kiat so koimaidan nosiro, om mimaid
         sono so Wowaidon nu Moinat.
         16 Bang kuwai woinoi poimaid so Kinoringan, kisuku-sakat nu balu, poriora’on-o bana
         niyo balu oono, su’ dai koinsuang nu tobangon nu ongo lobuw poimaid. Indadi koponabang
         sono puimpugan oono nu balu d’ado muad pokiporiora’an.
         17 Iri wowaidon so puimpugan nu lobuw poimaid owarong poomurogama’ ri, opatut oinduo
         gama’ so nosiro mongobarai kiat so koopotan, makin-o po iri lobuw owasa potuturan
         nu Abar Owarong om montuduk-i.
         18 Soko ono yo tangar so Buuk nu Kinoringan nu, “Dai kowasa kogosan kobang nu sapi popongupogon
         nu paroi-o,” koo ri. Om, “Mupatut-a nu borayan iri lobuw mugogoma’on-i,” koo ri.
         19 Adang-o osikap poimaid nu ponopudan nu lobuw suat so wowaidon so puimpugan, ong d’ado
         ya duo intawa tolu koyuwan nokosiou nu ponopudan so iyo no.
         20 Bang sumundur po iyo momaal nu kosola’an, sowoyon-o wowaidon oono so tiningkuangon
         nu lobuw suang su’ dai minsuw so iyo wowaidon wokon.
         21 So tiningkuangon nu Kinoringan om si Yisus Kristus om ongo susuu’on nu Kinoringan
         nu nopili’, mindamo aku so ikau nu waido yo sobana pontudukan iitu, su’ dai ko popupinig
         nu lobuw, insan wowaidon-a intawa lobuw-a koopotan, nu bang nokosala’ yo, ikod-o koontara
         monawoi.
         22 Owarong-a ong ooyadan mu po laid momikir om tontuon mu nai’ lobuw posiliw nu wowaidon
         nu puimpugan mugogoma’on suat so Kinoringan. Om ikod-o kiwaid-waid so kosola’an nu
         lobuw wokon. Kimato yo sobana kootulid nu inowoon mu no su’ dai ko gumilat.
         23 Okon ko sungoi-o po su inumon mu, nga monginum ko ya sabat nu anggur, su’ koubat
         nu koyuwan mu so’ dadan ko nima dai kaatu’.
         24 Kuwai lobuw nu mogtuui oilaan kosola’an niyo pudi pona dai po obisara’. Kuwai ya
         lobuw wokon nu tadi’ ya oilaan kosola’an niyo ong obisara’ yo.
         25 Soko ono ya, kuwai lobuw nu osikap kointolang gogoma’on niyo owarong, om kuwai ya
         lobuw nu olaid kointolang gogoma’on niyo owarong, nga kointolang-a ong wagu.

1 Iri yo po uripon poimaid so si Kristus subai mongorumat nu tuan nosiro, su’ d’ado
         pokoraai nu Kinoringan om pontudukan toko.
         2 Kouriponan poimaid so Tuhan iri nouripon nu inong poimaid, opatut orumaton po nosiro
         tuan nosiro oono, so’ tuan oono sonsulod-a so nosiro nu muido koimaidan. Goma’on-o
         kowarong-warong nisuu’ nu tuan-o, so’ ono lobuw koirasa nu gogoma’on nosiro no sulod-a
         nosiro so koimaidan om kosomodan nu Kinoringan. Tuduki om biati yo lobuw nu popongowaidon
         nu kiawi’ totongaron ku.
         3 Isai potuduk nu sondiang ko pontudukan obana ni Tuhan Yisus Kristus, om pontudukan
         suat so koinginan nu Kinoringan,
         4 musingkoilo-ilo ya lobuw oono, ampa d’ado oilo-ilaan. Kototoman-o po niyo nga mokimusambut-sambut
         om mokimusiwal suat nu pongingoranan. Om ono yo su kourug nu puririndian, pupipinigan,
         pusisimbaalan, putotontaman nu oraai,
         5 om pusosombutan d’ado koopodan maid nu lobuw dai oilo momikir, om dai koorati nu
         onu yo po obana. Ponontaman nosiro nu kumaya ong maid nosiro nu ugama.
         6 Nga bang maid toko nu koinginan nu Kinoringan om mogsadang sukur nu ontob kuwai no,
         kikountungan toko maayo.
         7 D’ado ya inowit toko masuw so wonuo tu iya nu kinopuonakan so toko, om d’ado ya oowit
         toko mulaiw kiat so wonuo tu ong matoi toko yo.
         8 Ono yo ko’ musuat ong kuwai po ingkookan om pokakas toko.
         9 Nga iri lobuw mokikokaya ri, ointotayag om oburunsut nu osuang koinginan koowit so
         nosiro lumowong, sampai dai yo sono maid so Kinoringan om osonsara’ nosiro musingkolaid
         orawu’ so Kinoringan.
         10 Ono yo mokisisiin-o su impuunon nu momaal nu kiawi’ oraai. Kuwai tinu-tinu koyuwan
         mokisisiin-o po om mingkoyod sono nosiro poimaid so si Kristus, nga koompusan osuang
         kosonsora’an tumokuli’ so nosiro.
         11 Nga, ikau-o su uripon nu Kinoringan. Adang-o maid-waid nu kogoyaan mokisisiin-o.
         Pogkari’-kari’ yo sumundur so kogoyaan owarong, mongowaid nu koinginan nu Kinoringan,
         poimaid so si Kristus, osamod nu lobuw inong koimaidan, otaan mongirasa nu kosonsora’an
         om olimomod.
         12 Soko lobuw muimbas mundak mokimomanang su’ kaalap nu odia, soko ono ya pogkari’-kari’
         yo miau mongimaid bana so si Kristus, su’ kikowiawan ko musingkolaid, so’ ono yo su
         kinopomaawan nu Kinoringan so ikau poimaid so Iyo, iya nu nopaabar ko nu poimaid so
         si Kristus so tiningkuangon nu lobuw.
         13 Om kosiono mutangar aku so ikau so tiningkuangon nu Kinoringan, impuunon nu kowiawan,
         om so tiningkuangon ni Yisus Kristus, iri minutangar so si Puntius Pilatus nu isai
         Iyo,
         14 waido yo sobana niongosuu’ nu Kinoringan, su’ dai ko otapud nu lobuw nu kisala’ ko,
         musingkologa’ koimbagu ni Yisus Kristus, Tuhan toko,
         15 iri pologa’on nu Kinoringan iya nu notatap-o Niyo ri. Kinoringan-o po nga ido yo
         Momogkuasa Maayo, om patut royowon om mogkuasa nu kiawi’ raja om tuan.
         16 Ido yo Iyo su dai matoi. Molak Iyo so konowawan nu dai ologa’ nu isai ya, om d’ado
         po ido lobuw nokosiou so Iyo, om Iyo nga dai osiou. Muda-mudaan ong royowon Iyo om
         mogkuasa musingkolaid! Amin.
         17 Oo Timutius, pogoso yo lobuw doyaan, su’ dai musingkaayo-ayo om dai umarap nu gonggamon
         nosiro dai otiru no. Ono ya nga, opatut ong umarap nosiro so Kinoringan, so’ Iyo yo
         su koponukup nu onu-onu ya om dai mawi’, su’ osudu’an toko sono.
         18 Suuo yo lobuw doyaan poimaid-i popomaal nu owarong, obintaak, om obintabang nu lobuw
         wokon.
         19 Bang soko ono waalon nosiro, soko mongimpug nosiro nu gonggamon kiorogo, om ourug
         ono nu impuunon nu kowiawan nosiro so surga, om kikowiawan sono nosiro musingkolaid
         maid so Kinoringan.
         20 Oo Timutius, kimato yo bana onu yo po niarap so ikau nu Kinoringan. Kodi yo imaido
         totongaron d’ado orati om pusongkiwalan d’ado kosudaan, so’ ponontaman nosiro nu ono
         yo oilo-ilaan nosiro no su obana,
         21 so’ kuwai yo lobuw mutangar nu kipongilaan kolaai, nga koompusan mingkoyod sono nosiro
         mongowaid nu pontudukan toko obana no. Muda-mudaan ong borokatan ko ya nu Kinoringan.2 Timutius2 Timutius2 Timutius2 Timutius2 Timutius

         2 Oo Timutius, ikau-o pinokaanak ku om kosomodan ku bana. Itu yo surat kiat so aku,
         si Paulus, pinongoorapan ni Yisus Kristus, musuat nu koinginan nu Kinoringan potuturan
         nu kikowiawan lobuw musingkolaid, iri nijanji nu Kinoringan ong mido nosiro so si
         Yisus Kristus. Mindamo aku so Kinoringan, Amo, om so si Yisus Kristus, Tuhan toko
         su’ d’ado pupus mongoborakat, mongoluluud om posanang nu inawo mu no.
         3 Mongunsopot aku so Kinoringan, iri usaa’on ku maid nu inawo ku dai totopudon, soko
         gama’ nu odu aki ku silaid-i. Dadan ku ya ikau oondoman koduung mogdu’a aku yo mongunsopot
         so Kinoringan awi runat.
         4 Om koduung oondoman ku tinongi’an mu nu pinutondiangan to ri, sobana ko oimpong aku
         so ikau, om mokisosambat aku yo so ikau, su’ osanang inawo ku tu.
         5 Oondoman ku ya nu opiot sobana koimaidan mu so si Kristus, soko koimaidan ni ino
         mu si Uniki om ni odu mu si Luis, om aarap aku nu otatap-a koimaidan mu oono nu kosiono
         tu.
         6 Ono yo ko’, poondomon ku ikau nu sumundur ko mugogoma’on momakai nu ponaak nu Kinoringan
         so ikau-i maid nu kuasa nu Atod Niyo, iya nu pinonopopan ku nu ulu mu no, ponondu’an
         nu pinili’ ko mugogoma’on suat so Tuhan.
         7 Ono yo po Atod nu Kinoringan nitaak Niyo so toko no, okon ko potalou, ala’ nai’ monaak
         nu kuasa om montuduk so toko nu poponamod nu wokon, om pokodos so toko.
         8 Ono yo ko’, adang-o moiyu’an potuturan nu Abar Owarong suat nu Tuhan toko, om adang-o
         moiyu’an nu nojiil aku so’ nopotuturan nu Abar Owarong suat so si Kristus. Ono ya
         nga, waid-o sumonsara’ potuturan nu Abar Owarong oono maid nu kuasa nu Kinoringan,
         iri maid-waid so ikau.
         9 Sinopulan om pinaau toko nu Kinoringan ourug nu songapan Niyo, nga okon-a ko ono
         su kinoponopulan Niyo so toko so’ owarong gogoma’on toko, sondiang ko ono yo su notantu
         Niyo, om osamod Iyo so toko. Dai po nowaal wonuo tu ri, osamod-o Kinoringan so toko
         om koosamod Niyo oono niintolang Niyo dii si Yisus Kristus.
         10 Om kosiono nokointolang-o nu osamod Iyo so’ nokologa’ yo si Yisus Kristus, Poowiau
         so toko. Nodoog-o ni Yisus kiawi’ kololaa’an suat so kopotoyan, om kiat so Abar Owarong,
         nopointolang Iyo nu kikowiawan wagu nu ono sono tu om musingkolaid.
         11 Ono yo ko’ pinili’ aku nu Kinoringan sumiliw nu pinongoorapan om moomontuduk paabar
         nu Abar Owarong,
         12 om ono yo su nokosonsara’ om kinopongojiilan so aku. Nga, dai ya su moiyu’an, so’
         otondu’an ku ya nu, isai koimaidan ku, ono yo si Yisus Kristus, om otatap-a inawo
         ku no nu Iyo yo su mongipat nu Abar Owarong nipongaarap Niyo so aku musingkologa’
         nu runat kopululi’an Niyo so wonuo tu mongobisara’.
         13 Waido yo sobana pontudukan owarong, iri nituduk ku so ikau-i, sumundur ko yo poimaid
         om monamod nu lobuw wokon so’ kopuido ko yo so si Yisus Kristus,
         14 om ipati yo bana Abar Owarong niarap so ikau, maid nu ponobangan nu Atod nu Kinoringan,
         iri mogkuasa so toko.
         15 Oilaan mu nu linaiwan aku nu kiawi’ lobuw poimaid so pilolongkop nu Asia. Insan si
         Pigilus om si Irmuginis, nga, minulaiw-a.
         16 Nga muda-mudaan ong luluudan-a nu Kinoringan sompungu no Unisipurus, so’ iyo po su
         muuli’-uli’ mongondaa om monginsosamod so aku, om dai moiyu’an iyo sumambat so aku
         pudi tuui aku so jiil.
         17 Koduung nokologa’ iyo tuui so Ruum, mogtuui dinium aku niyo, om nooyangan aku tuui
         so jiil.
         18 Om noilaan mu ya nu sobana ko monabang iyo so aku nu laid ku po so Ipisus nu gulu
         ri. Muda-mudaan ong oluluudan-a Kinoringan so iyo nu runat kopululi’an koimbagu ni
         Yisus mongobisara’.

1 Oo anak ku Timutius, kooku’ ko yo posundur nu gogoma’on mu nu wowaidon, so’ iri yo
         borakat nu Kinoringan kiat dii si Yisus Kristus su pooku’ so ikau.
         2 Om onu yo po norongou mu kiat so aku nu laid ku montuduk so lobuw suang-i, polombuso
         yo potuduk so lobuw wokon opongoorapan mu, om oilo potuduk nu ono.
         3 Soko soujar sumonsara’ ong mian iyo mutuda’, ikau nga soko ono ya nu subai tumaan
         sumonsara’ suat so si Yisus Kristus.
         4 Insuw-o nu soujar, dai yo mukokowii po so tinoudion, ono yo dai yo mongoondom nu
         kowiawan niyo kondiri, su’ koinginan iyo nu wowaidon niyo.
         5 Insuw-o nu lobuw muimbas mundak nu subai mongowaid nu oturan notantu yo su’ kaalap
         iyo nu odia.
         6 Om insuw-o nu moomutanom, monginoontob mutanom om iyo yo su otoop kookan mogulu nu
         ginoma’an niyo.
         7 Ondomo yo sobana totongaron ku iitu, so’ Kinoringan-o su monaak so ikau nu pongoorotian
         nu onu yo po.
         8 Ondomo yo si Yisus Kristus, iri noluli’an kiat so pinotoyan-i, so’ Iyo yo su solusuk
         ni Raja Daud, om Iyo yo su kinuan so Abar Owarong, iri nituduk ku so ikau-i.
         9 Om ono yo pinonuturanan ku nu Abar Owarong oono su kinosonsora’an ku, sampai nokogosan
         nu rantai soko bana lobuw raai aku. Nga soko ono pona, d’ado ido ya koponginkoyod
         potuturan nu tinongaran nu Kinoringan.
         10 Ono yo ko’ taanan ku ya kosonsora’an monabang nu ongo lobuw pinili’ nu Kinoringan,
         tayon ku ong nosiro nga kikowiawan-a musingkolaid so’ poimaid nosiro so si Yisus Kristus,
         om koido so Kinoringan so tontong owarong sobana musingkolaid.
         11 Oo Timutius, tumaan-o sumonsara’ so’ itu yo su tangar obana nu, “Bang kowaid toko
         so Iyo matoi, kowaid toko ya so Iyo miau.
         12 Bang tumaan toko ya sumonsara’, kowaid toko ya so Iyo mogkuasa, om bang mongolim
         toko so Iyo, Iyo nga mongolim-a so toko.
         13 Pudi pona dai ototog toko so Iyo, dadan-a ototog Iyo so toko, so’ onu yo po tongaron
         Niyo, tumanon-a Niyo,” koo ri.
         14 Poondomi yo tinangar ku iitu so lobuw montuduk nu lobuw wokon-i, om sowoyo yo nosiro
         so tiningkuangon nu Kinoringan su’ dai nosiro musisiwal suat nu pongingoranan, so’
         d’ado ya kosudaan ong musisiwal, ala’ nai’ mongoraag-a nu koimaidan nu lobuw korongou
         nu ono.
         15 Pogkari’-kari’ yo sumiliw nu lobuw koinginan nu Kinoringan, soko lobuw dai oiyu’an
         mugogoma’on nu nipogama’ so iyo no, om subai osuat poomontuduk mu nu pontudukan obana
         kiat so Kinoringan.
         16 Adang-o maid-waid nu totongaron d’ado kosudaan, so’ koompusan nu lobuw mutangar soko
         ono, mulaiw sono kiat so Kinoringan.
         17 Pontudukan nosiro dai obana oono, soko kupos munana’ dai opali’-pali’. Muinong nu
         pontudukan ni Iminius om ni Pilitus.
         18 Minulaiw-o nosiro kiat so pontudukan obana, so’ minutangar nosiro nu, “Nokotalib-o
         poongoluli’an nu Kinoringan nu lobuw minatoi,” koo.
         19 Ono yo po pontudukan nu Kinoringan-o dai opinda, soko popolakan nu waloi dai ounggog,
         so’ nokosurat-o so Buuk nu Kinoringan nu, “Otondu’an-a nu Tuhan lobuw songapan Niyo
         no,” koo, om “Isai yo po mutangar nu songapan iyo nu Tuhan, subai mingkoyod momaal
         nu kosola’an,” koo ri.
         20 Iri yo po gonggamon so waloi nu lobuw doyaan okon-a ko kiawi’ omas om pirok winaal,
         nga kuwai ya nu kayu om dokuton winaal. Gonggamon omas om pirok oono pokayon ong murami-rami,
         nga bang gonggamon kayu om tana’ dokuton winaal oono, opakai-a dadan.
         21 Soko ono ya pudi lobuw dai maid so pontudukan dai obana om maid sono nu pontudukan
         obana nu Kinoringan, boorogo sobana iyo so Kinoringan om opakai sono nosiro momaal
         nu onu-onu ya owarong.
         22 Ono yo ko’, pulaiw-o kiat so kogoyaan oraai, iri koinginan nu koomulokan. Simpor-o
         so lobuw mokiponobangon so Tuhan maid nu inawo owarong, nu tumotos mongowaid nu koinginan
         nu Kinoringan, ototog so Iyo, osamod nu lobuw inong koimaidan om mususulut so nosiro.
         23 Adang-o gumawul nu pusosombutan nu lobuw olowong d’ado oilo-ilaan, so’ oilaan mu
         yo nu ono yo su puun nu puolodan.
         24 Lobuw-o po mugogoma’on suat so Tuhan dai otoop mokimualod, ala’ nai’ otoua so kiawi’,
         moilo montuduk om okodos mungot.
         25 Subai osolimod iyo montuduk nu lobuw lulumawan, kalu potolunda’on-a nu Kinoringan
         om rumorogo sono, om kotondu’ nu pontudukan obana.
         26 Bang soko ono, oindanan sono nosiro koimbagu, om kolaiw nosiro kiat so kuasa nu Wowaidon
         nu Moinat, iri minongaakom so nosiro su’ maid nu koinginan niyo.
         
            

         
      
   
      
         3
1 Oo Timutius, ondomo yo nu koduung ong oduruk-o pongoowi’an nu wonuo tu, osuang sono
         musit nu kosonsora’an.
         2 Iya oono, kuwai lobuw nu kondiri ya su poduli’on, oulou nu siin, om musingkaaku-aku.
         Musingkaayo-ayo nosiro, mongusiba’ nu sondad nosiro, om dai mongkinongou nu pontudukan
         nu ino amo. Dai mongunsopot nosiro, om sobana ko dai momoduli’ nu ugama.
         3 Dai nosiro osamod so sondad una’, om dai muad oluluudan. Olinsugat nosiro om dai
         okodos mungot, orampus, om dai moingin nosiro nu onu-onu ya owarong.
         4 Mongimpolanu nosiro mongindoraai, om dai momikir po gulu suat nu koompusan nu gogoma’on
         nosiro oraai oono. Musingkoilo-ilo nosiro, om pikiran nosiro suat-a so kosonangan
         so wonuo tu, okon ko suat nu samod so Kinoringan.
         5 Owasa nosiro sumombaayang kosiowan, nga dai poimaid bana nosiro nu kikuasa Kinoringan.
         Nga ikau-o po, rawu’ yo kiat so lobuw oono.
         6 Kosiono tu kuwai tinu-tinu koyuwan kouna’an nosiro manid so kowoloyan montuduk om
         mongobobayat nu kowoinoyan d’ado pongoilaan, iri osuang koraayan om kinuasa nu boroginis
         nu koinginan oraai.
         7 Kowoinoyan oono dadan mokitudukon, nga dai insan kotondu’ ong ombo su pontudukan
         obana kiat so Kinoringan.
         8 Om iri yo po kokusoyan mongoboyayat nu kowoinoyan oono, soko si Yanis om si Yambris,
         iri linumawan so si Musa nu gulu ri. Lumawan nosiro nu pontudukan obana om oraai sobana
         pomikiran nosiro, om koimaidan nosiro so si Kristus nga sontagal-a.
         9 Nga d’ado ya koompusan nu gogoma’on nosiro oono, so’ kinomuro pona, oilaan-a nu kiawi’
         lobuw nu olowong nosiro, soko si Yanis om si Yambris.
         10 Nga ikau Timutius, nokoilo yo nu pontudukan ku. Nokosiou ko yo nu kogoyaan ku om
         tomod nu kowiawan ku. Oilaan mu yo nu sobana ko poimaid aku so si Yisus Kristus om
         tinumaan mongirasa nu kosonsora’an, poonamod ku nu lobuw songinong koimaidan, om kootangka’
         ku.
         11 Ikau-o kondiri nokosiou nu kosusaan om kosonsora’an ku. Noilaan mu yo poongindoraai
         so aku dii so bandar Antiukia, so Ikunium om so Listra, nga sinopulan aku ya nu Tuhan
         kiat so kiawi’ oono.
         12 Nga koo ya koo nai’ ong lobuw poimaid so si Yisus Kristus om moingin mongowaid nu
         koinginan nu Kinoringan, kolalag nu pongindoraayan.
         13 Nga lobuw oraai om moongaakal, sumundur po bana kooraai nosiro. Mongoborunsut nosiro
         nu lobuw om nosiro kondiri oburunsutan-a.
         14 Nga ikau-o po Timutius, sundur-o mongowaid nu pontudukan obana, iri nituduk so ikau
         om imaidon mu ri, om dadan mongoondom nu lobuw minontuduk so ikau-i.
         15 Ondomo yo nu iri lolaing ko ri po, nokoilo ko yo nu totongaron so Buuk nu Kinoringan,
         iri montuduk so ikau nu pongoilaan su’ kaalap ko nu kowiawan musingkolaid so’ poimaid
         ko so si Yisus Kristus.
         16 Kiawi’ tinongaran nokosurat so Buuk nu Kinoringan, iri nituduk nu Kinoringan so inawo
         nu lobuw, kiguna pokayon montuduk nu onu yo po obana, pointolang nu kosola’an nu lobuw,
         poimpolanu nu lobuw kiat so kosola’an, om montuduk nu lobuw su’ mongowaid nu koinginan
         nu Kinoringan.
         17 Kiat so totongaran nu Kinoringan oono, toko lobuw mugogoma’on suat so Iyo kopomaal
         sono nu onu yo po owarong.

1 Lumoga’ po koimbagu si Yisus Kristus so wonuo tu, mongobisara’ nu lobuw miau po om
         minatoi-o om mogkuasa soko raja. Ono yo ko’, suu’on ku ikau so tiningkuangon nu Kinoringan
         om ni Yisus Kristus nu,
         2 tuturani yo tinongaran nu Kinoringan om totos-o porongou nu ono, dai kiro moingin
         intawa dai moingin lobuw mongkinongou. Om poorotio yo sobana sampai poimaid lobuw
         tuturanan mu no, om sowoyo yo lobuw nokosala’, om potaano yo inawo mu montuduk nu
         lobuw su’ waalon nosiro onu su obana.
         3 Olulut ko yo montuduk so nosiro, so’ ong wagu dai yo sono moingin lobuw mongorongou
         nu pontudukan obana, ala’ nai’ mongowaid nu koinginan nosiro kondiri om mongimpug
         nu moomontuduk nu pontudukan owarong korongou-rongowan.
         4 Iya oono, tombolon nosiro tolingo nosiro no ong korongou-o nu pontudukan obana, nga
         mongorongou-a nu tutunud d’ado orati ri.
         5 Nga ikau-o po Timutius, kodosi ya inawo mu no, om taani ya onu yo po kosusaan, om
         sundur-o potuturan nu Abar Owarong so lobuw dai po nokorongou, om gomaa yo kowarong-warong
         gogoma’on mu soko uripon nu Kinoringan.
         6 Suat so aku, oirosaanan ku nu dai yo olaid ologa’ sukud ku, iya nu olapon aku nu
         Kinoringan kiat so kowiawan ku so wonuo tu.
         7 Tinumotos aku yo mugogoma’on nu kiawi’ nipogama’ nu Kinoringan so aku, om nokologa’
         aku yo so pongoowi’an, om ototog aku ya poimaid nu pontudukan obana.
         8 Om ono sono tu nokosodia’ yo so surga odia kinomonangan ku so’ gama’ ku miau obana,
         iri nitaak nu Tuhan, Moongobisara’ ooluk, nu runat intolangan Niyo koimbagu. Om okon
         ko aku ya su otaakan nu odia oono, nga iri pona kiawi’ lobuw murosiou nu intolangan
         Niyo no.
         9 Oo Timutius, sikap-o ya mian tuui.
         10 Linaiwan aku yo ni Dimas so’ noboyayat iyo nu kosonangan so wonuo tu, om minian-o
         so Tisalunika. Si Kriskis nga minian-o so Galatia, om si Titus minian-o so Dalmatia.
         11 Si Lukas po una’ ku. Bang mian ko yo tuui, ingoli sono si Markus, su’ pokitobangan
         ku tuui.
         12 Si Tikikus nga sinuu’ ku mian so Ipisus.
         13 Bang mian ko yo tuui, owito sono iri sabung okapal ku ri, noogol ku so Toruas so
         waloi ni Karpus, om owito ya ongo buuk-i, om iri koratas winaal kiat so kulit nu kambing-i.
         14 Si Aliksandir, iri moomaal nu tombaga ri sobana ko osuang koraayan winaal niyo so
         aku, nga ombo ya Tuhan monunsuli’ nu onu-onu ya pinuwaal niyo oono.
         15 Koingat-ingato yo nu lobuw oono, so’ sobana ko lumawan iyo nu pontudukan toko no.
         16 Iya nu minusintapan aku so pubisora’an-i, ado ido koyuwan tinumabang so aku, ala’
         nai’ minulaiw kiawi’. Muda-mudaan ong dai ya posola’on nosiro nu Kinoringan.
         17 Soko iri pona, waid-waidon aku ya nu Tuhan monaak nu kobosagan, om nokoponuturan
         aku sono nu Abar Owarong so lobuw okon ko Yaudi. Iyo ya su nopolabus s’aku kiat so
         poomatoi.
         18 Om koimaid aku nu sopulan aku ya nu Tuhan kiat so onu-onu ya koraayan, om owiton
         aku Niyo masuw so pogkuosaan Niyo so surga. Muda-mudaan ong royowon-a Iyo musingkolaid!
         19 Obari yo kodau ku so si Priskila om si Akwila om sompungu no Unisipurus.
         20 Si Irastus minogol po dii so Kurintus, nga si Trupimus niogol ku po so Militus so’
         dai kaatu’ iyo.
         21 Owarong ong mian ko tuui osikap nu dai po ologa’ kodarun. Si Ibulus, si Pudis, si
         Linus, si Klaudia om kiawi’ kosusulodan koimaid tuui pokodau so ikau.
         22 Muda-mudaan ong waid-waidon ko ya nu Tuhan. Muda-mudaan ong borokatan kou ya nu Tuhan.TitusTitusTitusTitusTitus
         
            

         
      
   
      
         Titus
123
   
      
         1
1 Oo Titus, itu yo surat kiat so aku si Paulus iloga’ ku nai so ikau. Uripon aku nu
         Kinoringan om pinongoorapan ni Yisus Kristus. Pinili’ om sinuu’ aku montuduk nu lobuw
         pinili’ Niyo, pobasag nu koimaidan nosiro, om potuduk nu pontudukan obana musuat so
         koinginan nu Kinoringan.
         2 Kiat so pontudukan obana oono, umarap toko sono nu miau toko musingkolaid, so’ ono
         yo su nijanji nu Kinoringan nu dai po nowaal wonuo tu ri, om dai momudut ong Kinoringan.
         3 Iya nu notatap-o laid Niyo, niintolang-o Niyo so aku janji oono, ono yo si Yisus
         Kristus. Om ono yo su nipongaarap om nisuu’ so aku nu Kinoringan, Poowiau so toko,
         polombus so ongo lobuw.
         4 Oo Titus, pinokaanak ku ikau, so’ muido koimaidan to. Mindamo aku so Kinoringan Amo
         toko, om si Yisus Kristus, Tuhan toko, su’ d’ado ya pupus mongoborakat, mongoluluud,
         om posanang nu inawo mu no.
         5 Ono yo ko’ pinoogol ku ikau so Kiriti, su’ moningompus nu gogoma’on dai ku po noopod
         nu laid ku dii, om momili’ nu wowaidon nu lobuw poimaid so ido koido nu bandar soko
         nikodau ku so ikau-i.
         6 Lobuw pili’on mu no subai dai totopudon nu lobuw nu kisala’, dai monapil, kiawi’
         anak niyo poimaid-o so si Kristus, om okon ko totopudon nu lobuw nu oraai akal intawa
         otangar nu lobuw nu anak oono odouraka intawa dai musimaid nu kotutuaan.
         7 Ono yo po wowaidon nu puimpugan nu lobuw poimaid nga pinongoorapan nu Kinoringan.
         Indadi dai mutoop ong kuwai pounayan nu lobuw wokon pokosala’ so iyo, dai kowasa musingkaayo-ayo,
         dai obingungot, okon ko moomuinum, dai kowasa mokimualod, om dai oulou nu siin.
         8 Ala’ nai’, lobuw pili’on nu wowaidon so puimpugan subai poo’indakod nu lobuw so waloi
         niyo, ototom mongowaal nu owarong, moilo mogkimat nu kogoyaan niyo, otulid inowoon,
         kowiawan niyo no niarap so Tuhan om okodos.
         9 Lobuw oono subai ototog koimaidan so nituduk mai obana ri, su’ kodapat iyo pobasag
         nu lobuw poimaid so pontudukan obana, om kopongintolang iyo nu kosola’an nu lobuw
         lumawan nu pontudukan obana oono.
         10 Montuduk aku soko ono so’ osuang lobuw lumawan nu pontudukan obana, om montuduk nu
         d’ado kosudaan om mongaakal nu lobuw wokon, makin-o po ong lobuw Yaudi, iri wagu ya
         kolaiw kiat so ugama Yaudi ri.
         11 Ikau om wowaidon pili’on mu no, subai pointoron nu moomontuduk nu dai obana oono,
         so’ manid nosiro so waloi om mongogorusou nu sompuaanak sawo tayon ong mulaiw kiat
         so koimaidan so Kinoringan. Tomod-o po nosiro montuduk nu pontudukan dai obana oono
         nga modium-a nu siin, om sobana ko koiyu’-iyu’ gogoma’on nosiro no.
         12 Kuwai ido poo’abar nu Kinoringan gulu ri, lobuw-a nu Kiriti nokoputangar nu, “Ono
         yo su kinoopotan nu lobuw so wonuo nu Kiriti moomudut. Pikiran nosiro soko pikiran
         nu kulos-kulos orongit. Odoput nosiro nga olinggokan-a,” koo.
         13 Kiawi’ tinangar nu poo’abar iiri, bana ya. Indadi, pogoso yo lobuw, iri dai mongowaid
         nu pontudukan obana ri, su’ oilaan nosiro nu nosala’ nosiro om poimaid sono nu pontudukan
         obana oono,
         14 om dai yo mongimaid nu tutunud nu lobuw Yaudi, om oturan winaal-waal nu lobuw wokon,
         iri dai moingin nu pontudukan obana ri.
         15 Iri lobuw owarong inowoon, mongaarap nu owarong-a onu yo po winaal nu Kinoringan.
         Nga iri lobuw oraai inowoon om dai poimaid nu Tuhan Yisus, monokod nu oraai-a kiawi’,
         so’ oraai inowoon om pomikiran nosiro.
         16 Mutangar pona nosiro nu kotondu’ ya nosiro nu Kinoringan, nga oilaan-a nu dai nosiro
         kotondu’ nu Kinoringan so’ oraai ya kogoyaan. Dai moilo nosiro tudukan, koindoromuw
         nosiro, om dai koilo momaal nu owarong.

1 Nga ikau-o po Titus, potuduko yo so nosiro pontudukan obana kiat so Kinoringan.
         2 Biati yo kotutuaan kusoi su’ moilo nosiro mogkuasa nu inawo kondiri, om musuat kogoyaan
         nosiro. Subai ototog nosiro so pontudukan obana kiat so Kinoringan, osamod nu lobuw
         inong koimaidan, om otangka’ nu kosonsora’an.
         3 Soko ono ya pudi kotutuaan kowoinoyan-o. Biati yo nosiro nu kogoyaan owarong om musuat
         so lobuw poimaid so Kinoringan. Dai kowasa nosiro monimbaal, obinginum nu kaawuk,
         om subai oilo nosiro montuduk nu kogoyaan owarong.
         4 Subai miau nosiro soko ono, su’ kopontuduk nosiro nu kowoinoyan omuda po monamod
         nu sawo om inonakan,
         5 okodos, dai ogilat, owasa mongurug nu ingkookan nu anak sawo, om mongowaid nu ponuu’an
         nu sawo nosiro. Bang soko ono kogoyaan nosiro, d’ado sono lobuw pokoraai nu tinongaran
         nu Kinoringan.
         6 Tuduki yo kokusoyan ongo mumuda no po su’ okodos nosiro nu onu-onu ya.
         7 Om ikau nga poworongo ya kogoyaan mu no su’ insuwon nu lobuw omuda po. Bang montuduk
         ko, subai otoroido yo inawo om opatong.
         8 Potuduko yo onu ya obana su’ dai oinsala’ totongaron mu no nu lobuw wokon, om oiyu’an
         sono lobuw mokilolawan so ikau-o, om d’ado pounayan nosiro monginsala’ so toko.
         9 Tuduki yo kouriponan-o popongowaid dadan nu ponuu’an nu tuan nosiro no, su’ oondayan
         tuan nosiro no nu kiawi’ gogoma’on nosiro. Uripon-o yo po dai kowasa sumiwal
         10 intawa monakou, ala’ nai’ opatong om ototog. Bang dadan soko ono, oilaan sono nu
         lobuw wokon nu owarong sobana pontudukan suat so Kinoringan, Poowiau so toko.
         11 Poworongon-o kogoyaan muyu soko ono, so’ sinuu’ yo nu Kinoringan si Yisus Kristus
         mian so wonuo tu monapul nu kiawi’ lobuw, pongilaan nu osamod Iyo.
         12 Om pagka osamod Kinoringan, moingin Iyo nu niada’ toko kogoyaan oraai, koinginan
         oraai so wonuo tu, okodos, otulid inowoon, om maid toko sono nu koinginan nu Kinoringan.
         13 Patut miau toko soko ono su’ osanang toko mongindad nu runat kologa’an koimbagu ni
         Yisus Kristus, iri Kinoringan Obantug om Poowiau so toko.
         14 Nikomouli’ Iyo matoi mongolukat so toko kiat so koraayan, su’ dai toko yo sono momaal
         nu koraayan, osongapan toko Niyo, om owasa momaal nu owarong.
         15 Oo Titus, potuduko yo so lobuw poimaid nai no nituduk ku so ikau iitu no maid nu
         opatong. Sowoyo yo nosiro su’ imaidon nosiro pontudukan iitu, om poimbana sono nosiro,
         om kodi yo potuudi nosiro pobaba’ so ikau.

1 Oo Titus, poiloo yo lobuw poimaid so si Yisus nu subai mongimaid nu wowaidon om lobuw
         kipangkat so wonuo tu, om subai waidon kiawi’ oturan nosiro, om dadan kosodia’ momaal
         nu onu yo po owarong.
         2 Om poiloo yo nosiro nu adang monimbaal so isai-isai ya, om adang mokimualod, ala’
         nai’ otoua, om okodos inawo so sondad una’.
         3 Toko yo po nu gulu ri d’ado po oilo-ilaan suat so Kinoringan, dai mongimaid, noburunsutan
         om nouripon toko nu osuang koinginan oraai, mokimurindi, mokimualun, om mubibisig-bisig.
         4 Nga, iya nu pinointolangan nu Kinoringan, iri Moonapul so toko, nu osamod om owarong
         Iyo so toko,
         5 iya yo iiri sinopulan toko Niyo. Nga okon ko koworongo nu winaal toko su kinoponopulan
         Niyo so toko, nga oluluudan Iyo so toko. Om sinopulan toko Niyo, so’ inugasan-o Niyo
         koraayan toko, om iya ya iiri soko nopuanak toko koimbagu nu Atod Niyo, iri mogkuasa
         so inawo toko, om ingwoguon toko.
         6 Poorati aku po sabat suat nu itu nu, si Yisus Kristus, iri Moonapul so toko ri su
         minonuu’ nu Atod nu Kinoringan mogkuasa so toko.
         7 Pagka osamod Iyo so toko, winaal Niyo soko ono, tayon ong kopuwarong toko koimbagu
         so Kinoringan om kikowiawan toko musingkolaid, iri orap-orapon toko ri.
         8 Kiawi’ tinangar ku oono obana ya. Moingin aku ong nipoorati mu bana potuduk itu no
         so kiawi’ lobuw poimaid-o nu Kinoringan, su’ mogkari’-kari’ sono nosiro mugogoma’on
         nu owarong om kikosudaan so lobuw wokon.
         9 Nga ikod-o kigawul nu pusombut-sombutan d’ado kosudaan, om tuturan suat nu solusuk-monolusuk
         nu odu aki, om puoolodan intawa pusisiwalan suat nu Ukum ni Musa, so’ kiawi’ nu ono
         ado kosudaan om ado kountungan.
         10 Bang kuwai mongogorusou om poputotondiang nu lobuw poimaid, otago yo momogos insan
         intawa induo. Bang dai ya nosiro mongkinongou so ikau, adang-o mokimuuna’-una’ so
         nosiro,
         11 so’ oilaan mu yo nu lobuw soko ono oraai om minulaiw-o kiat so pontudukan obana,
         om ono yo gogoma’on niyo oraai oono su pointolang nu otoop insaadan iyo nu Kinoringan.
         12 Oo Titus, bang kologa’ si Artimas intawa si Tikikus iri suu’on ku mian nai so ikau-i,
         sumangkom ko sono so aku osikap so bandar Nikupulis, so’ tinantu ku yo nu mogol aku
         po dii laid nu kodarun tu.
         13 Om tobango yo si Jinas, moongodaawa ri, om si Apulus, om taaki yo nosiro nu kosukupan
         nu laid nosiro so poponowan kiat so wonuo nu Kiriti.
         14 Om tuduki yo sobana lobuw poimaid nai no su’ mugogoma’on nosiro modium nu mookan
         om koponabang nu lobuw kikurang kabus. Dai musuat ong odoput lobuw poimaid so Kinoringan
         so’ d’ado kosudaan ong soko ono.
         15 Kiawi’ kosusulodan mido-ido so aku tuui, pokodau nai so ikau. Om lombusi yo kodau
         mai tu so kouna’an toko songinong koimaidan. Muda-mudaan ong borokatan kou ya kiawi’
         nu Kinoringan.PilimunPilimunPilimunPilimunPilimun

         2 Oo sulod ku Pilimun, una’ mai om songinong gogoma’on, Aku, si Paulus, iri nojiil
         so’ polongkop nu abar suat so si Yisus Kristus, monurat nu itu kai si Timutius, sulod
         toko, niloga’ nai so ikau, om so lobuw poimaid moomuimpug sumombaayang so waloi mu,
         om so si Apia, sulod toko woinoi om so si Arkipus iri una’ toko mugogoma’on suat so
         si Kristus.
         3 Mindamo kai so Kinoringan Amo om so Tuhan toko, si Yisus Kristus su’ mongoborakat
         om posanang nu inawo muyu.
         4 Oo sulod ku Pilimun, koduung mogdu’a aku yo, roiton ku ya ngaran mu no maid nu mongunsopot
         so Kinoringan,
         5 so’ norongou ku nu sobana ko poimaid ko so Tuhan Yisus om osamod ko nu kiawi’ lobuw
         songapan nu Kinoringan.
         6 Pagka sonsulod toko so koimaidan so si Kristus om kopuido so Iyo, mogdu’a aku su’
         ruang-rumuang pongoorotian toko suat nu kiawi’ borakat nosongapan toko no.
         7 Oo sulod ku Pilimun, osudu’an om noimbosagan aku nu koosamod mu nu lobuw songapan
         nu Kinoringan! Kiawi’ lobuw songapan nu Kinoringan nga osudu’an nu koowarong nu inawo
         mu no.
         8 Pagka musulod kito so koimaidan so si Kristus, kopogbaya’ aku ya monuu’ so ikau onu
         mupatut goma’on mu.
         9 Nga soko ono pona, pagka osamod aku so ikau, onu ko po mindamo aku. Waalon ku soko
         ono, pudi pona sinuu’ aku ni Kristus om nojiil po sono so’ potuturan aku so lobuw
         suat so Iyo.
         10 Indomoon ku yo po so ikau oono nga suat so si Unisimus, iri uripon mu minulaiw kiat
         nai so ikau-i. Pinokaanak ku iyo, so’ iyo nga poimaid-a so si Kristus. Laid ku so
         jiil tu, nourug aku nu soko amo niyo.
         11 Gulu ri d’ado kosudaan mu so iyo, nga kosiono tu kikosudaan-o sono okon ko so ikau-a,
         nga so aku pona.
         12 Om kosiono suu’on ku mululi’ nai so ikau lobuw kosomodan ku oono.
         13 Bang so koinginan ku no po, potuui-tuuyon ku yo maam iyo, ganti’ mu monabang so aku
         nu laid ku po so jiil tu, nu potuturan nu Abar Owarong su kinopongojiilan so aku.
         14 Nga, soko ono pona, dai ya su kosoromo ong okon ko kolila’an mu yo, so’ dai su moingin
         monosog so ikau, sondiang ko kiat so kolila’an mu.
         15 Tokodon ku ya nu ono yo ko’ nokoputondiang kou sontagal, su’ kotoron iyo sono nai
         so ikau musingkopatoi.
         16 Kosiono okon-o sono ko uripon mu bana iyo, nga kaalib po ko’ uripon, so’ nourug-o
         sono iyo nu sulod mu. Kosomodan ku iyo, om makin po so ikau nga osamod-a so iyo, so’
         uripon mu ya iyo, om sulod mu po inong koimaidan so Tuhan.
         17 Indadi, bang tokodon mu aku nu inong mu lobuw poimaid, torimaa yo koimbagu si Unisimus
         soko poonorima’ mu so aku.
         18 Bang kisala’ intawa kiutang iyo so ikau, tokodo ya nu aku su nokosala’ intawa nokoutang.
         19 Bosaa yo sinurat ku kondiri iitu nu, aku si Paulus, momuur mongobarai so ikau. (Dai
         muru’ poondomon ku ikau nu ikau nga soko kiutang so aku, ono yo kowiawan wagu mu nu
         nopoimaid ko so Tuhan-o.)
         20 Oo sulod ku, ono yo ko’ mindamo aku mokiluluud nu pagka poimaid kito so Tuhan, posonango
         yo inawo ku no.
         21 Laid ku monurat nu itu no, otatap inawo ku no nu waalon mu ya indomoon ku no, om
         oilaan ku ya nu kaalib po so indomoon ku oono nga waalon mu ya.
         22 Om sondiang ko ono, ponodia’ yo nu bilik polakan ku so waloi mu no, so’ poimaid aku
         nu tumbaidon-a nu Kinoringan du’a muyu nu popululi’on aku koimbagu nai so kou.
         23 Minongodau-a si Ipapras so ikau, iri una’ ku nojiil-i, nu si Yisus Kristus su kinopongojiilan.
         24 Torimaa yo kodau nu kouna’an ku tu, ono yo si Markus, si Aristarkus, si Dimas om
         si Lukas.
         25 Mindamo aku so si Yisus Kristus, Tuhan toko su’ d’ado pupus mongoborakat so kou.IbraniIbraniIbraniIbraniIbrani

1 Gulu ri muuli’-uli’ Kinoringan mutangar so ongo poo’abar nu Kinoringan, nipolombus
         so odu aki toko ri. Osuang gama’ Niyo mutangar so nosiro om osuang abar nikoilo Niyo
         so nosiro.
         2 Nga ono sono tu, iya so pongoowi’an, minutangar Kinoringan so Anak Niyo ri, om nilombus
         so toko. Om Anak Niyo oono yo su sinuu’ nu Kinoringan mongurug nu wonuo tu om kiawi’
         asuw-o. Om Anak Niyo oono yo su tinantu nu Kinoringan nu monongapan nu kiawi’ so wonuo
         tu.
         3 Om Iyo yo su’ ponondu’an nu koworongan nu Kinoringan om muinong-a Iyo nu Kinoringan.
         Om Iyo yo su, inungkiaton nu suu’ Niyo nu sobana ko kikuasa, sumundur mongipat nu
         wonuo tu, iri inurug Niyo. Noopod Iyo mongidu’ nu kosola’an nu lobuw, minogom sono
         Iyo so kopogboya’an so surga maid nu Kinoringan Maayo Kuasa.
         4 Anak oono maayo po pangkat ko’ ongo susuu’on nu Kinoringan, om pinongingoranan so
         Iyo nu Kinoringan, nga kaalib po nu pinongingoranan so ongo susuu’on nu Kinoringan.
         5 Dai insan Kinoringan mutangar so susuu’on Niyo ri nu, “Ikau-o su Anak Ku, om runat
         tu pokoilo Aku nu, Aku yo su Amo mu.” koo. Om dai insan mutangar Kinoringan so susuu’on
         Niyo ri nu, “Ourug Aku nu Amo niyo, om urugon Ku iyo nu Anak Ku,” koo.
         6 Nga iya nu Kinoringan monuu’ nu ido yo Anak Niyo so wonuo tu ri, minutangar po Iyo
         nu, “Kiawi’ susuu’on Ku subai mongusaa’ so Iyo,” koo.
         7 Om suat so ongo susuu’on Niyo ri, minutangar Iyo nu, “Inurug Ku ongo susuu’on Ku
         nu sobana ko olangkas pologa’ nu abar Ku soko uos, om ongo uripon Ku taakan Ku nu
         kuasa soko kudilop,” koo.
         8 Nga suat so Anak Niyo iiri, minutangar Iyo nu, “Taakan Ku Ikau nu pogkuosaan ototog
         musingkolaid. Om ooluk Ko mogkuasa nu poranak Mu.
         9 Oingin Ko nu kogoyaan owarong om bisigon Mu kogoyaan oraai. Ono yo ko’, pinili’ Ko
         nu Kinoringan, kaalib po pangkat Mu ko’ kouna’an Mu om taakan Ko Niyo nu kosonangan
         maayo,” koo ri.
         10 Minutangar po koimbagu Kinoringan suat so Anak Niyo ri nu, “Ikau-o TUHAN, su minongurug
         nu wonuo tu nu togna ri, om longon Mu no yo su minongurug nu langit.
         11 Pudi pona oluwus kiawi’ oono, nga ong Ikau kakal-a. Soko pokakas nosiro tumalup,
         nga Ikau dai tumalup.
         12 Raagon Mu wonuo tu om iada’ Mu soko pokakas otalup-o nu lobuw, om gonti’an nu owagu.
         Nga Ikau dai tumalup, om dai Ko matoi musingkolaid,” koo ri.
         13 Dai insan mutangar Kinoringan so ongo susuu’on Niyo ri nu, “Ogom-o umpak so wanan
         Ku maid so Aku mogkuasa, om doogon Ku sono kiawi’ alod-alod Mu,” koo ri.
         14 Ongo susuu’on-o po nu Kinoringan nga atod mugogoma’on suat so Kinoringan moonabang
         nu kolobuwan Niyo, iri kotorima’ nu kosopulan.

1 Ono yo ko’, poimaid toko yo nu pontudukan obana norongou toko ri, su’ dai toko ooba’
         kiat so koimaidan toko.
         2 Kodau nilombus nu ongo susuu’on nu Kinoringan so odu aki toko ri, nokointolang-o
         nu obana ya, om isai dai poimaid, insaadan nu Kinoringan.
         3 Indadi bang dai toko yo sono poimaid nu pontudukan suat nu kosopulan oono, insaadan
         toko nu Kinoringan, so’ si Tuhan Yisus-o su togna nopaabar nu kosopulan oono. Om kolobuwan
         togna nokorongou-i, nopoorati yo so toko nu obana ya ono.
         4 Nopoorati Kinoringan nu obana ya itu kiat so koiran-iran winaal nosiro maid nu Atod
         Niyo, musuat nu koinginan Niyo.
         5 Okon-a ko susuu’on su pinili’ nu Kinoringan mogkuasa so wonuo wagu.
         6 Ono ya nga, soko nokosurat so Buuk nu Kinoringan nu, “Oo Kinoringan, moiranan aku
         nu mongondom Ko sono nu ongo lobuw nu sobana ko obaba’. Pudi pona sobana ko oogot
         Ko, ipatan Mu ya nosiro.
         7 Sontagal-a poboba’on Mu lobuw tu kiat so susuu’on Mu, nga popongkaton om orumaton
         Mu sono.
         8 Sinuu’ Mu nosiro mogkuasa nu kiawi’ winangun Mu,” koo ri. Indadi bang tongaron nu
         Kinoringan nu lobuw tu su “mogkuasa nu kiawi’”, koorotian, ado ido dai okuasa nu lobuw.
         Pudi pona soko ono, oilaan toko nu dai po kopogkuasa toko nu kiawi’ nu ono sono tu.
         9 Nga nosiou toko yo nu kikuasa ya si Yisus. Pudi pona soko ono, pinobaba’ Iyo sontagal
         kiat so susuu’on, su’ kiat so koowarong nu inawo nu Kinoringan, osonsara’ po Iyo om
         matoi suat nu kiawi’ lobuw. Nga noilaan toko yo nu ono sono tu nu pinangkat om inorumat
         Iyo mogkuasa nu kiawi’-awi’.
         10 Otoop-a nu soko ono waalon nu Kinoringan iri minomangun nu kiawi’-awi’, so’ kiat
         nu ono nourug si Yisus nu moonapul nu kiawi’ lobuw om kiat so kinosonsora’an Niyo
         ri, osuang lobuw kowaid mogkuasa so Iyo, so’ Iyo yo su pootolunda’ nu lobuw tu mian
         so kosopulan.
         11 Si Yisus-o su minongidu’ nu kosola’an toko, om toko nu inidu’an tu, kopuido ya Amo,
         ono yo Kinoringan. Ono yo ko’ dai moiyu’an si Yisus pokosulod so toko.
         12 Soko tinangar Niyo nokosurat so Buuk nu Kinoringan nu, “Oo su Kinoringan, nituturanan
         ku gogoma’on Mu so inong ku nu bansa. Iya nu muimpug nosiro mongusaa’ so Ikau, royowon
         ku Ikau,” koo ri.
         13 Minutangar po Iyo nu, “Umarap Aku so Kinoringan,” koo. Om minutangar-a Iyo nu, “Nokosodia’
         Aku yo om inonakan Ku nitaak Mu yo so Aku no mongowaid nu koinginan Mu,” koo.
         14 Suat so toko, iri pinokaanak nu Kinoringan, matoi-a. Ono yo ko’ sinumiliw si Yisus
         nu lobuw so’ moingin Iyo mido so toko, om kiat so kinopotoyan Niyo, kopongodoog Iyo
         nu Wowaidon nu Moinat, iri inungkiaton nu kopotoyan.
         15 Om soko ono po, polabus Iyo so toko kiat so ponguriponan nu lumaa’ matoi.
         16 Indadi, otantu yo nu okon-a ko susuu’on nu Kinoringan su tobangan Niyo, ono ya nga
         solusuk ni Abraham.
         17 Pagka soko ono, subai sumiliw Iyo nu soko toko kosulodan Niyo so kiawi’ su’ ourug
         Iyo nu Imam Maayo ototog om kiluluud, om opatong Iyo mugogoma’on suat so Kinoringan,
         mongidu’ nu kosola’an toko.
         18 Indadi koponabang sono Iyo so toko ong osuat toko nu ponginaman so’ Iyo kondiri nokobaya’
         ya kininaman om nosonsara’.

1 Oo su kosulodan ku inong koimaidan iri pinaau nu Kinoringan, ondomo muyu yo sobana
         si Yisus. Iyo yo su sinuu’ nu Kinoringan om sinumiliw soko Imam Maayo, om Iyo yo su
         wowaidon toko.
         2 Obingasip Iyo nu Kinoringan, iri minonuu’ so Iyo nu gogoma’on Niyo, soko si Musa
         gulu ri obingasip-a so gogoma’on niyo ri.
         3 Nga otoop nu orumaton po si Yisus ko’ si Musa, soko moomuwaloi, maayo po koorumatan
         ko’ waloi winaal niyo no.
         4 Bana ya nu lobuw su minomaal nu kiawi’ waloi, nga Kinoringan-o su minomaal nu onu-onu
         ya.
         5 Ototog si Musa mugogoma’on suat so ongo lobuw nu Kinoringan, om iyo yo ponondu’an
         nu onu yo po nipokoilo nu Kinoringan ong wagu.
         6 Nga ong si Yisus Kristus, ototog Iyo mongipat nu lobuw nu Kinoringan, so’ Iyo yo
         su Anak nu Kinoringan. Om toko yo su lobuw Niyo, ong bana-bana nu sumundur toko poimaid
         so si Yisus om kooku’ toko paabar suat so koimaidan toko so lobuw wokon.
         7 Pagka soko ono, waido toko yo tinangar nu Atod nu Kinoringan nu, “Kosiono, bang korongou
         kou nu tinongaran nu Kinoringan,
         8 kodi muyu yo pokosogo inawo muyu no, soko odu aki muyu ri nu linowanan nosiro so
         Kinoringan om minonginam nu Kinoringan so padang pantai nu ukumon ka Niyo nosiro ko’
         dai,” koo ri.
         9 Minutangar Iyo nu, “Pudi pona nosiou-o nosiro kiawi’ gogoma’on Ku koiran-iran solaid
         opat nopulu toun, dadan-a odu aki muyu ri lumawan om monginam s’Aku.
         10 Ono yo ko’ minungot Aku so nosiro sampai nokoputangar Aku nu, ‘Dadan dai obinsuut
         nosiro om dai mongowaid nu ongo ponuu’an Ku no,’ k’Aku.
         11 Om pagka sobana ko minungot Aku, minongibot Aku sono nu, ‘Dai koian nosiro so tontong
         koinginan Ku potaak nu intoronan nosiro no!’ k’Aku,” koo.
         12 Oo su kosusulodan ku, kimato muyu yo bana su’ d’ado ido so kou sobana ko oraai inawo
         om d’ado koimaidan, om mulaiw sono iyo kiat so Kinoringan iri miau musingkolaid-i.
         13 Nga, ono yo pubibiat kou yo nu ono sono tu, solaid toko po miau so wonuo tu, su’
         d’ado ido so kou oburunsutan nu koraayan om lumawan sono nu Kinoringan.
         14 Bang tumatap toko poimaid so si Kristus, soko iri timpuun toko poimaid so Iyo sampai
         so pongoowi’an, tantu kowaid toko so Iyo mogkuasa.
         15 Itu yo su nokosurat so Buuk nu Kinoringan nu, “Kosiono, bang korongou kou nu tinongaran
         nu Kinoringan, kodi muyu yo pokosogo inawo muyu no, soko odu aku muyu ri nu linowanan
         nosiro so Kinoringan,” koo ri.
         16 Lobuw-o po nokorongou nu tangar nu Kinoringan om linumawan so Iyo nga iri yo ongo
         lobuw Israil inowit ni Musa lumabus kiat so Masir muli’ so wonuo nosiro kondiri ri.
         17 Om lobuw-o po inungotan nu Kinoringan solaid opat nopulu tinounan-i nga iri yo lobuw
         Israil minomaal nu koraayan sampai nopatoi so padang pantai.
         18 Om lobuw-o po sinumpaan nu Kinoringan nu, “Dai nosiro kopolak so wonuo pointoronan
         Ku so nosiro,” koo ri, nga iri yo ongo lobuw Israil dai minongowaid nu tinongaran
         Niyo.
         19 Kosiono, oilaan toko yo sono nu dai kaasuw nosiro so wonuo pointoronan nu Kinoringan
         so nosiro ri, so’ dai nosiro poimaid so Kinoringan.

1 Pudi pona soko ono, tumanon-a nu Kinoringan janji Niyo so toko, nu kopolak toko so
         iintoronan popolakan Niyo so toko maid so Iyo. Indadi, kimato toko yo bana su’ ado
         ido so toko niogol om dai koian so iintoronan nijanji nu Kinoringan oono.
         2 Soko odu aki toko ri, nokorongou toko yo nu Abar Owarong oono, nga ado kosudaan nu
         Abar oono suat so nosiro so’ dai nosiro nopoimaid.
         3 Toko yo po nu nopoimaid-o nu Kinoringan kosiono tu, popolakon Niyo so pointoronan
         nijanji Niyo ri, so’ insan noopod-o Niyo momaal wonuo tu, nga minutangar po Iyo nu
         gulu ri suat so lobuw dai poimaid so Iyo soko itu nu, “Pagka sobana ko minungot Aku
         so nosiro, sumpaan Ku nosiro nu dai kopolak so wonuo pointoronan Ku so nosiro no,”
         koo ri.
         4 Nokosurat-o so Buuk nu Kinoringan suat so runat koturu iya nu pinongurugan nai’ Niyo
         nu wonuo tu ri nu, “Minintoron Kinoringan mugogoma’on so runat koturu, nu noopod-o
         Niyo momaal wonuo tu ri,” koo ri.
         5 Tinangar po ono koimbagu nu Kinoringan nu, “Dai koian nosiro so tontong, iri koinginan
         Ku pointoronan so nosiro no!” koo ri.
         6 Ono yo ko’ oilaan toko nu, iri kolobuwan gulu yo nokorongou nu Abar Owarong oono,
         dai koian so pointoronan nijanji nu Kinoringan oono, so’ dai nosiro nopoimaid. Nga,
         oilaan toko ya nu kuwai lobuw wokon kopolak nai.
         7 Oilaan toko ono so’ notantu yo nu Kinoringan nu, ido runat kaasuw toko ya nai, soko
         iri tinangar Niyo nu, “Runat tu,” koo ri. Nobotoun-o pinutongaran nu Kinoringan nipolombus
         so si Daud nokosurat so Buuk nu Kinoringan sisuna ri nu, “Kosiono, bang korongou kou
         nu tinongaran nu Kinoringan, kodi muyu yo pokosogo inawo muyu no,” koo ri.
         8 Suat so odu aki toko gulu ri, bang nokotaak-o ni Yosua so nosiro pointoronan otatap,
         iri nijanji nu Kinoringan-i, ado yo kosudaan ong mutangar po Kinoringan suat so sondiang
         nu runat pointoronan so toko.
         9 Ono yo ko’, oilaan toko nu kuwai po ido runat sondiang pointoronan nu ongo lobuw
         nu Kinoringan, soko Kinoringan minintoron nu runat koturu, iya nu pinongurugan nai’
         Niyo nu wonuo tu ri.
         10 Isai koian so pointoronan nijanji nu Kinoringan oono, bana-bana ko kointoron iyo
         kiat so kiawi’ gogoma’on niyo, soko inintoronan nu Kinoringan mugogoma’on-i.
         11 Pagka soko ono, mogkari’-kari’ toko yo su’ kopolak toko so intoronan nijanji yo nu
         Kinoringan oono. Om adang-o nu ido pona dai kopolak so intoronan oono, soko odu aki
         toko gulu ri, so’ dai nopoimaid so Kinoringan.
         12 Sobana ko kikuasa om kopomiau nu lobuw tinongaran nu Kinoringan. Tinongaran nu Kinoringan
         otarom po ko’ karis kitarom musompodi. Tinongaran nu Kinoringan kosondot so inawo
         sampai so atod toko om pointolang nu kiawi’ pomikiran, tomodon om koinginan toko.
         13 Ado ido kosusut so Kinoringan, onu yo po nga kointolang so tiningkuangon Niyo. Om
         Iyo yo su mongudio nu onu yo po gogoma’on toko.
         14 Ono yo ko’, sumundur toko yo sobana so koimaidan toko, so’ kuwai yo Imam Maayo toko,
         nokoian-o so tiningkuangon nu Kinoringan, ono yo si Yisus, Anak nu Kinoringan.
         15 Imam Maayo toko oono obingluluud so toko nu dai obasag koimaidan tu, so’ Iyo kondiri
         nokolalag-a nu ponginaman, nga dai ya nokopomaal nu koraayan.
         16 Ono yo ko’, adang toko yo maa’-laa’ mogdu’a so Kinoringan, iri obingluluud nu lobuw
         mokiponobangon so Iyo. Om iya nu osimpitan toko, oluluudan-a Iyo so toko om tobangon
         toko ya Niyo.

1 Ido soido nu Imam Maayo silaid-i pinili’ kiat so sondad-a lobuw. Gogoma’on-o po nosiro
         nga pousaa’ so Kinoringan nu pongayam gorason pongidu’ nu koraayan nu kolobuwan.
         2 Imam Maayo oono koirasa ya nu iyo kondiri osuang koraayan. Ono yo ko’ oluluudan-a
         iyo nu lobuw d’ado ooroti-rotian om obinsala’ no.
         3 Om ono yo ko’ subai pousaa’ iyo so Kinoringan suat so koraayan niyo om koraayan nu
         lobuw wokon.
         4 Ado ido kopusingkoImam Maayo ong okon-a ko Kinoringan su mongurug so iyo, soko iri
         poomili’ so si Arun nu gulu ri.
         5 Indadi, si Kristus nga soko ono ya nu okon-a ko kinumondiri Iyo modium nu koorumatan
         sumiliw nu Imam Maayo, nga Kinoringan-o su minomili’ so Iyo. Om minutangar Kinoringan
         so Iyo nu, “Ikau-o su Anak Ku. Runat tu pokoilo Aku so lobuw nu Aku yo su Amo Mu,”
         koo.
         6 Om nokosurat-a tinangar nu Kinoringan nu, “Ikau-o po nga imam musingkolaid, soko
         si Milkisidik, iri imam nu gulu ri,” koo.
         7 Laid nu tuui po si Yisus so wonuo tu ri, minogdu’a Iyo maid nu tumangi’ mokitobangon
         so Kinoringan, iri kikuasa powiau so Iyo kiat so kopotoyan. Om rinongou-a nu Kinoringan
         du’a Niyo ri, so’ minusimbaba’ Iyo om bana ko minongowaid nu koinginan nu Kinoringan.
         8 Pudi pona Anak si Yisus nu Kinoringan, subai osonsara’ po Iyo om oilaan nai’ Niyo
         gama’ mongowaid nu koinginan nu Kinoringan.
         9 Nokaalib-o po Iyo nu kiawi’ lobuw, nourug sono Iyo nu otoop sobana wowaidon nu inonakan
         nu Kinoringan, om nourug Iyo nu impuunon nu kowiawan suat so kiawi’ lobuw mongimaid
         so Iyo no.
         10 Om Kinoringan nga nopointolang-o nu si Yisus-o su Imam Maayo, muinong so si Milkisidik
         nu gulu ri.
         11 Oo su kosusulodan ku, osuang po nipokoilo mai so kou suat so si Yisus ong onu kopuinongan
         Niyo so si Milkisidik, nga orogon kai potarang, so’ obuut kou mongoorati.
         12 Olaid kou yo poimaid so si Yisus, om otoop nu montuduk kou yo sono. Nga dai kou po
         kopontuduk, so’ dai kou po koorati bana pudi pona pontudukan oruoi-a, om subai otudukan
         kou po nu lobuw. Kou yo po nu ono sono tu soko lolaing nu kakal po tumiti’ om dai
         po kopongokan nu okanon.
         13 Isai dai po koilo nu pontudukan nu Kinoringan ong onu su obana om dai obana, kakal-a
         potiti’on soko lolaing po.
         14 Iri yo po pontudukan olalom nga soko kookanan okotou, iri ookanon nu lobuw nosukod-o,
         ono yo boogian nu lobuw noopot-o mongkunam, koorotian koilo yo popupinig nu owarong
         om oraai.

1 Pagka soko ono, sumundur toko yo bana so pontudukan iri orogon oorotian-i, om adang-o
         puuli’-uli’on-a mongiro-kiro iri pontudukan oruoi oorotian-i. Om adang toko yo mululi’
         so pontudukan nu impuunon nu koimaidan toko nu, subai rumorogo toko momaal nu koraayan,
         poimaid so Kinoringan,
         2 mokidiu’, suat nu monopop nu ulu nu lobuw mokiborakat, pontudukan suat nu koluli’an
         kiat so pinotoyan, om pongukuman nu Kinoringan musingkolaid.
         3 Bang lila’an toko nu Kinoringan, sumundur toko yo mongoorati nu pontudukan orogon
         oorotian.
         4 -
         6 Subai soko ono toko, so’ bang dai yo poimaid lobuw so si Kristus, dai yo sono iyo
         kopululi’ koimbagu om rumorogo. So’ iri yo po lobuw olaid-o nokoorati sobana nu Abar
         Owarong suat so si Kristus, om nokoirasa yo nu kuasa nu Kinoringan, om nokotorima’
         yo nu Atod nu Kinoringan, om noilaan-o niyo nu obana ya tinongaran nu Kinoringan,
         om nokoilo yo iyo nu kuosaan iyo nu Kinoringan, dai yo sono nosiro odapat popululi’
         poimaid om rumorogo, ong mintoron iyo poimaid so si Kristus, so’ sobana ko oraai kogoyaan
         nosiro, ono yo soko momatoi nosiro koimbagu nu Anak nu Kinoringan om mongusiba’ so
         Iyo so tiningkuangon nu ongo lobuw.
         7 Iri yo po lobuw mongowaid nu koinginan nu Kinoringan, soko tana’ borokatan nu Kinoringan,
         ono yo obulit ouranan om tumuu’ sono su tonoman sampai mubua’ om kikountungan songapan
         nu tana’ oono.
         8 Nga, bang kutad om ruwi su tumuu’ so tana’ oono, d’ado ya kosudaan nu tana’ oono,
         om osuat sono nu sumpa nu Kinoringan om susulan. Soko ono yo koompusan nu lobuw mintoron
         poimaid so si Kristus ukumon nu Kinoringan.
         9 Oo su kosusulodan ku, pudi pona soko itu tinangar mai, nga bana-bana ko oimaidan
         kai ya so kou. Oilaan mai nu nosongapan muyu ongo borakat maid so kinosopulan so kou.
         10 Kinoringan-o po nga otulid inowoon. Ondomon-a Niyo onu yo po gogoma’on muyu suat
         so Iyo, om oilaan-a Niyo nu osamod kou so Iyo kiat so poonabang muyu nu lobuw songapan
         Niyo kiat nu gulu ri om ono sono tu.
         11 Moingin aku nu mogkari’-kari’ kou sumundur mugogoma’on nu owarong musingkopatoi maid
         so si Yisus, su’ otorima’ muyu onu yo po orap-orapon muyu.
         12 Dai musuat ong odoput kou, ala’ nai’ moingin aku ong minsuw kou nu lobuw, iri sumundur
         poimaid so Kinoringan, om kiat nu ono koompit sono nosiro nu nijanji nu Kinoringan
         iiri.
         13 Iya nu pinujonjian nu Kinoringan so si Abraham nu gulu ri, minongibot Iyo nu tumanon-a
         Niyo onu yo po nokojanji yo Niyo ri. Pagka d’ado ido opangkat po ko’ Kinoringan, ngaran-a
         sono Niyo kondiri rinait Niyo mongibot, monapus nu janji Niyo oono.
         14 Minutangar Iyo nu, “Mongojanji Aku nu borokatan Ku ikau, om posuangon Ku sobana solusuk
         mu,” koo.
         15 Om si Abraham nga otaan mongindad musingkotuman nu Kinoringan nu janji Niyo ri.
         16 Ong kuwai lobuw mongojanji, pokayon niyo ngaran nu lobuw opangkat po ko’ iyo, monapus
         nu janji niyo oono.
         17 Tinapus-o nu Kinoringan janji Niyo iiri, so’ moingin Iyo ong koorati lobuw kotorima’
         nu janji Niyo iiri nu, dai ya Niyo pindaan janji Niyo oono.
         18 Duo gogoma’on nu Kinoringan dai odapat mominda nu isai ya. Koido, janji Niyo, om
         koduo pinonopusan Niyo nu janji Niyo. Indadi koorati toko sono nu Kinoringan-o po
         nga dai moomudut. Ono yo ko’, toko lobuw poimaid so Iyo opiot sobana koimaidan, om
         umarap toko nu kiawi’ nijanji Niyo iiri.
         19 -
         20 Obasag sobana om opiot orapan toko nu tumanon-a nu Kinoringan janji Niyo, so’ ido
         yo Iyo koimaidan toko. Om suat so si Yisus, Iyo yo wowaidon toko. Mundii Iyo so tiningkuangon
         nu Kinoringan, om sinumiliw nu Imam Maayo musingkolaid suat so toko, soko si Milkisidik,
         imam nu gulu ri.

         2 Si Milkisidik-o po nga raja dii so bandar Salim nu gulu ri po. Duo orati nu Milkisidik,
         koido, Raja Obana, om koduo, pagka Raja Salim iyo, orati yo po nu Raja Salim nga Raja
         Popusulut nu Lobuw. Om sondiang ko ono, si Milkisidik nga imam-a momugogoma’on suat
         so Kinoringan Maayo Kuasa. Ido iya, nokouli’ si Abraham om ongo soujar niyo kiat so
         pinongodoogan nosiro nu ongo soujar nu opat raja, binorokatan sono si Abraham ni Milkisidik.
         Om iya iiri, minonaak sono si Abraham so si Milkisidik sombaagi’ opulu nu kiawi’ gonggamon
         sinolod niyo ri.
         3 Nga d’ado nokosurat suat so si Milkisidik ong isai ino amo niyo, odu aki niyo, om
         suat so kinopuonakan so iyo intawa kinopotoyan niyo. Iyo yo po nga soko Anak nu Kinoringan,
         so’ soko ado impuunon niyo om ado kopupusan niyo mugogoma’on soko imam musingkolaid.
         4 Indadi oilaan toko yo nu sobana ko maayo pangkat ni Milkisidik, so’ insan si Abraham-a
         su amo nu bansa toko ri, nga minonaak-a so iyo sombaagi’ opulu nu pinusolod niyo ri.
         5 Indadi, suat nu ongo imam nu lobuw Yaudi, iri solusuk ni Liwi, pinili’ nosiro nu
         Kinoringan om mongowaid nu Ukum ni Musa, kaalap-a nosiro sombaagi’ opulu nu kountungan
         nu inong nosiro lobuw Yaudi, pudi pona nosiro kondiri solusuk ni Abraham.
         6 Si Milkisidik-o po okon ko solusuk ni Liwi, nga notaakan-a iyo ni Abraham sombaagi’
         opulu kiat so pinusolod niyo iiri, om binorokatan sono iyo ni Milkisidik.
         7 Om oilaan toko yo kiawi’ nu, iri yo po lobuw mongoborakat nu lobuw wokon nga maayo
         po pangkat ko’ lobuw borokatan-o.
         8 Om suat so ongo imam solusuk ni Liwi, iri koompit nu sombaagi’ opulu nu kountungan
         nu lobuw Yaudi ri, minatoi-a. Nga ong si Milkisidik, iri kinuan so Buuk nu Kinoringan,
         om nokaalap sombaagi’ opulu nu pinusolod ni Abraham, soko miau-a iyo!
         9 Om suat so si Liwi, iri aki nu kiawi’ imam nu lobuw Yaudi, oorotian toko yo nu iya
         nu minonaak si Abraham so si Milkisidik nu sombaagi’ opulu iiri, soko si Liwi ya kondiri
         minonaak so si Milkisidik.
         10 Indadi, oorotian toko soko ono, so’ iya nu nokopusambat si Milkisidik om si Abraham,
         soko dii-dii po si Liwi so koyuwan ni Abraham, aki niyo ri, om iya iiri d’ado po si
         Liwi.
         11 Oilaan toko nu, iya nu notaakan nu Kinoringan porookian toko lobuw Yaudi silaid-i
         nu Ukum, sinuu’ sono Niyo ongo imam, solusuk ni Liwi potuduk nu Ukum oono so lobuw
         Israil. Pagka dai winaal nosiro nu musuat ponuu’an oono, subai kuwai sono imam wokon
         soko si Milkisidik, okon ko kiat so solusuk ni Arun.
         12 Indadi, bang pindaan-o oturan nu imam, Ukum ni Musa nga opinda ya.
         13 -
         14 Suat so Tuhan toko si Yisus, iri paawon nu imam wagu, Iyo yo po kiat so suku-sakat
         wokon, ono yo suku-sakat ni Yahuda, om d’ado po ido kiat so suku-sakat Niyo nourug
         nu imam. Om oilaan toko nu, Tuhan toko no kiat so suku-sakat ni Yahuda, om d’ado pontudukan
         ni Musa gulu ri nu kuwai osiliw nu imam kiat so suku-sakat ni Yahuda.
         15 Nga otolang-o sono nu nopinda yo nu Kinoringan oturan suat nu imam silaid-i om Ukum
         ni Musa, so’ nokologa’ yo si Kristus sumiliw nu imam wagu, soko si Milkisidik.
         16 Si Yisus-o po okon ko soko imam wokon nu nourug nu imam so’ solusuk nu Liwi mongowaid
         nu Ukum ni Musa. Nga sinumiliw Iyo nu imam so’ maayo kuasa Niyo om miau Iyo musingkolaid.
         17 Nokosurat-o so Buuk nu Kinoringan nu, “Ikau-o su Imam musingkolaid, soko si Imam
         Milkisidik gulu ri,” koo ri.
         18 Kiat nu ono, oorotian toko nu, ginonti’an-o nu Kinoringan oturan toko gulu ri, so’
         d’ado kosudaan nu oturan nu ugama oono om dai ya koponabang so toko.
         19 Iri yo po Ukum ni Musa dai kopongimbarong sobana nu kogoyaan toko so tiningkuangon
         nu Kinoringan. Ono yo ko’ minonaak Kinoringan so toko nu orapan owarong po om kiat
         so orapan toko oono korani toko sono so Iyo.
         20 Sondiang ko ono, pinongurugan nu Kinoringan so si Yisus nu imam nga maid po nu ibot.
         Okon ko soko ono nu gulu ri, iya nu urugon lobuw kiat so kotuturan ni Liwi nu imam.
         21 Nga si Yisus-o po siniliw nu imam maid nu ibot iya nu pinutongaran nu Kinoringan
         soko itu nu, “Suat so Aku, Kinoringan, mongibot Aku nu dai yo mupiduo inawo Ku no
         nu, Ikau-o su imam musingkolaid,” koo ri.
         22 Pagka minongojanji Kinoringan soko iri suat so si Yisus, si Yisus nga monuman nu
         porojonjian wagu nu owarong po ko’ porojonjian laid-i.
         23 Gulu ri, bang matoi ido imam solusuk ni Liwi, subai ogonti’an iyo nu lobuw wokon
         nu gogoma’on nu imam.
         24 Nga si Yisus-o po miau musingkolaid, om gogoma’on Niyo soko imam d’ado yo wokon kosulang.
         25 Ono yo ko’ kopomiau Iyo nu ono sono tu om musingkolaid nu isai-isai ya lumoga’ so
         Kinoringan ong maid nosiro so Iyo, so’ miau Iyo musingkolaid om mindamo Iyo so Kinoringan
         suat so nosiro.
         26 Si Yisus-o su Imam Maayo toko om moonabang so toko. Pinotondiang Iyo nu Kinoringan
         kiat so lobuw kikoraayan, om Iyo yo su maayo pangkat so surga.
         27 Si Yisus-o po okon ko soko Imam Maayo gulu ri, nu subai runat-runat pousaa’ suat
         so kosola’an nosiro kondiri om kosola’an nu lobuw suang. Nga bang si Yisus insan-insan-a
         Iyo nopousaa’ so Kinoringan, iya nu minatoi Iyo suat nu kosola’an nu kolobuwan.
         28 Mongowaid nu Ukum ni Musa, lobuw-a su siliwon nu Imam Maayo pudi pona kikoraayan
         nosiro. Nga kiat nu iri, ginonti’an-o nu Kinoringan Ukum silaid-i, ono yo tinapus-o
         Niyo Anak Niyo, iri d’ado muad koraayan-i sumiliw nu Imam Maayo musingkolaid.

1 Tomod ku yo po mutangar soko ono tayon ku ong oorotian toko nu kuwai Imam Maayo toko
         mogom-ogom so umpak wanan nu Kinoringan nu ono sono tu mogkuasa maid so Iyo, ono yo
         si Yisus.
         2 Mugogoma’on Iyo soko Imam dii so sosombooyangan obana so surga winaal nu Tuhan, okon
         ko winaal nu lobuw.
         3 Ido soido nu Imam Maayo nu gulu ri tinantu yo nu potaak nu onu yo po nitaak toomod
         so Kinoringan, om pousaa’ so Iyo nu pongayam. Soko ono ya pudi Imam Maayo toko nga
         kuwai ya sogit nitaak Niyo so Kinoringan.
         4 Bang tuui-tuui so wonuo tu si Yisus, okon ko imam Iyo so’ kuwai yo imam wokon so
         wonuo tu solusuk ni Liwi, potaak nu onu yo po so Kinoringan, mongowaid nu ponuu’an
         so Ukum ni Musa.
         5 Gogoma’on-o po nu ongo imam iiri soko gambar-a nu onu yo po gogoma’on ni Yisus so
         surga, nga dai po otolang bana nu tuui-tuui po so wonuo tu. Oilaan toko ono, so’ iya
         nu pinomaalan ni Musa nu Bosalag Sosombooyangan-i, tinangar iyo nu Kinoringan nu,
         “Ondomo yo, subai waalon mu kiawi’ oono mongowaid nu niposiou Ku so ikau so timpak
         nu bulud-i,” koo.
         6 Nga kosiono tu, gogoma’on ni Yisus soko imam, owarong po ko’ gogoma’on nu ongo imam
         gulu ri. Om soko ono ya gama’ Niyo nu ono sono tu nu koponorima’ toko nu Kinoringan,
         owarong po bana ko’ gama’ nu gulu ri. Om gama’ nu ono sono tu oono, impuunon nu ongo
         janji wagu nu Kinoringan owarong po ko’ janji laid-i.
         7 Gama’ nu Kinoringan togna ri, dai koponabang bana so toko, so’ bang koponabang ono
         so toko, ado yo kosudaan mongojanji po Kinoringan koinduo.
         8 Nga dai musuat so koinginan nu Kinoringan kogoyaan nu ongo lobuw dai minongimaid
         nu janji Niyo laid-i, so’ nokosurat-o tangar Niyo so Buuk nu Kinoringan nu, “Kuwai
         ido iya ong wagu gonti’an Ku porojonjian Ku gulu ri nu porojonjian wagu so lobuw Israil
         om lobuw Yahuda.
         9 Porojonjian wagu Ku oono okon ko soko porojonjian Ku so odu aki nosiro ri iya nu
         pinongowitan Ku so nosiro lumabus so wonuo nu Masir-i. Dai minaid nosiro nu porojonjian
         Ku so nosiro ri, ono yo ko’ dai pinoduli’ Ku nosiro.
         10 Nga ono sono tu, mongojanji Aku koimbagu so lobuw Israil nu, ologa’ ong wagu, poorati
         Aku so nosiro nu kiawi’ tomod Ku no sampai obingasip nosiro so Aku. Om Aku yo su Kinoringan
         usaa’on nosiro, om osongapan Ku nosiro.
         11 Indadi dai yo muru’ mututuduk nosiro sondad bansa suat so Aku. Om dai muru’ kuwai
         po lobuw potarang so sondad nosiro nu bansa ong isai Aku, so’ iya oono kiawi’ lobuw,
         kiat-o so d’ado pangkat kumoo yo so kipangkat nga kotondu’ ya so Aku.
         12 Ompunon Ku kiawi’ kosola’an nosiro no, om lupaanan Ku yo kiawi’ koraayan nosiro no,”
         koo ri.
         13 Indadi, pagka nokoputangar-o Kinoringan nu janji wagu, koorotian ado yo kosudaan
         nu janji laid-i. Onu yo po otalup om olaid-o, gonti’an sono nu owagu.

1 Iya nu minongojanji Kinoringan so lobuw Israil nu togna ri, minontuduk Iyo so nosiro
         nu gama’ mongusaa’ so Iyo, om kuwai poongusaa’an nosiro so Iyo nu lobuw su minomaal.
         2 Poongusaa’an oono bosalag kimbos winaal, om kuwai duo bilik. Bilik dilabus-i ingoranan
         nu Bilik Osusi. So Bilik Osusi oono kuwai potimpakan nu politaan om potimpakan nu
         baang-baang niusaa’ so Kinoringan.
         3 Bilik dilalom-i ingoranan nu Bilik Sobana ko Osusi, om kuwai tabir niwolad so puola’an
         nu duo bilik oono.
         4 So asuw nu Bilik Sobana ko Osusi oono tinou’an nosiro nu ranggar omas poonusulan
         nu komanyan, om kuwai po nitou’ nosiro nu Boul Porojonjian linopisan nu omas pinoosuwan
         nu janji nu Kinoringan, togoyog omas kiasuw nu ingkookan kiat so Kinoringan ingoranan
         nu maana, susukud ni Arun minutolotad-i, om duo nokaping watu aalus pinosuratan nu
         opulu ukum nu Kinoringan.
         5 So timpak nu Boul oono, kuwai duo tinindobuw kiolad ingoranan nu korub. Korub oono
         soko ponondu’an nu dii-dii Kinoringan so asuw nu bilik oono. Niungkolad kiduo korub
         oono so tutub nu boul-i, iri yo tontong pokiompunan nu kosola’an nu lobuw. Nga kiawi’
         nu ono dai ku odapat potarang nu ono sono tu nu osorisid.
         6 Soko ono yo gama’ pinongoturan nu kiawi’ so asuw oono, om runat-runat ongo imam masuw
         so bilik togna ri mugogoma’on nu onu yo po nisuu’ nu Kinoringan.
         7 Nga bilik koduo ri, Imam Maayo ya su kowasa masuw, om insan-o sontoun masuw iyo dii.
         Koduung masuw iyo nai, subai mongowit iyo nu raa’ nu pongayam niusaa’ so Kinoringan,
         mongidu’ nu kosola’an niyo om lobuw wokon, iri kosola’an okon ko tinomod-i.
         8 Nopointolang Atod nu Kinoringan so kiawi’ oturan iiri, nu dai po kaasuw lobuw kosuangan
         so Bilik Sobana ko Osusi iiri ong kakal po mongusaa’ lobuw so bosalag sosombooyangan
         iri kimbos winaal-i.
         9 Indadi, kiawi’ oono poinongan nu iya nu kosiono tu. Orati yo po nu ono nga onu yo
         po niusaa’ nu ongo lobuw so Kinoringan, dai ya kopongidu’ nu kosola’an nu lobuw mongusaa’
         oono, musingkoilo nosiro so inawo nu noidu’an-o nosiro nu kosola’an.
         10 Poongusaa’ so Kinoringan maid nu adat suat so mongokan, monginum om poomuugas, nga
         so dilabus-a nu koyuwan mongowaid nosiro nu adat oono, dai ya kosondot so inawo nosiro.
         Kikosudaan-a ono musingkologa’ nu pongogonti’an nu Kinoringan nu oturan wagu.
         11 Nga nokologa’ yo si Yisus, sumiliw nu Imam Maayo suat so oturan wagu nu ono sono
         tu nu owarong po ko’ gulu ri. Om minasuw Iyo so waloi sosombooyangan owarong po, nu
         okon ko winaal nu lobuw om okon ko so wonuo tu.
         12 Om insan-o minasuw si Yisus so Bilik Sobana ko Osusi so waloi sosombooyangan dii
         so surga musingkolaid. Okon ko minongowit Iyo nu raa’ nu kambing kusoi intawa raa’
         nu uyog nu sapi, nga raa’ Niyo kondiri su inowit Niyo. Om ono yo su pinongolukat Niyo
         so toko kiat so pongukuman nu Kinoringan musingkolaid.
         13 Silaid-i po, maid nu oturan nu ugama, bang kuwai ido koyuwan nosaiman, subai tiasan
         nu raa’ nu kambing om sapi om tiasan po nu awu nu uyog nu sapi inompu’, su’ ougasan
         lobuw osaim oono.
         14 Indadi, bang raa’ nu pongayam nga kopongidu’ nu koraayan nu lobuw, makin-o po ong
         raa’ ni Yisus su kikuasa nga kopongidu’ nu koraayan so inawo toko. Kogoyaan toko ado
         kosuda-sudaan-i inugasan-o nu raa’ ni Kristus su’ kopugogoma’on toko nu obana suat
         so Kinoringan miau musingkolaid.
         15 Om ono yo ko’ nourug si Kristus nu wowaidon toko lumoga’ so Kinoringan mongowaid
         nu gama’ so porojonjian wagu, su’ toko nu pinaau nu Kinoringan ourug nu songapan Niyo,
         kotorima’ nu kiawi’ koworongan nijanji nu Kinoringan. Ourug soko ono, so’ minatoi-o
         si Yisus mongidu’ nu kosola’an toko iya nu maid-waid toko po nu porojonjian laid-i.
         16 Bang kuwai lobuw monurat nu janji nu nipopusaka niyo onu yo po orata’ niyo so anak
         niyo ong matoi iyo, subai otantu yo sobana nu minatoi-o iyo om osongapan nai’ nu anak
         oono orata’ niyo no.
         17 Dai po opakai janji niyo oono ong miau po iyo. Nga bang minatoi-o iyo opakai nai’
         sono janji niyo oono.
         18 Ono yo ko’ tadi’ opakai porojonjian togna ri ong kuwai yo gorason nu pongayam niusaa’
         so Kinoringan.
         19 Togna po, nopaabar si Musa nu kiawi’ ponuu’an so Ukum niyo so ongo lobuw Israil.
         Noopod iri, minongogaras iyo sono nu uyog nu sapi om kambing kusoi om raa’ ri ginowulan
         nu sungoi, om minoongoi iyo nu ombiau om pinopuongkos nu bulu nu dumba omiang, om
         niloob niyo so raa’ ri, om nitias sono so buuk pinosuratan nu Ukum iiri om so ongo
         lobuw Israil-i.
         20 Laid niyo momaal nu iri, minutangar iyo nu, “Itu yo raa’ pinonopusan nu janji nu
         Kinoringan, iri nisuu’ Niyo so kou nu subai waidon muyu,” koo.
         21 Noopod iri, nitias sono niyo raa’ iiri so waloi sosombooyangan-i om so kiawi’ gonggamon
         so waloi oono, iri popokayon mongusaa’ ri.
         22 Bana yo, mongowaid nu Ukum ni Musa, ogon-ogon kiawi’ tiniasan nu raa’ su’ oborisi
         so tiningkuangon nu Kinoringan, so’ subai kiraa’ om oidu’ nai’ koraayan nu lobuw.
         23 Suat so waloi sosombooyangan nu lobuw Yaudi so wonuo tu om kiawi’ popokayon mongusaa’,
         kiawi’ nu ono soko gambar-a nu waloi sosombooyangan dii so surga. Om kiawi’ popokayon
         mongusaa’ nu Kinoringan so waloi sosombooyangan oono tiasan nu raa’ pongugas. Nga
         waloi sosombooyangan so surga, subai raa’ ni Yisus su pongugas, iri owarong po ko’
         raa’ nu pongayam.
         24 Ono yo ko’ minatoi si Yisus om nokotuntug raa’ Niyo om minasuw Iyo so waloi sosombooyangan
         obana so surga. Om dai insan Iyo minasuw so Bilik Sobana ko Osusi so waloi sosombooyangan
         so wonuo tu, so’ ono yo po soko gambar-a nu waloi sosombooyangan obana so surga. Om
         kosiono tu, Iyo yo su wowaidon toko om moonabang so toko so tiningkuangon nu Kinoringan.
         25 Suat so Imam Maayo nu lobuw Yaudi, toun-toun masuw iyo so Bilik Sobana ko Osusi so
         waloi sosombooyangan so wonuo tu pousaa’ nu raa’. Nga ong si Yisus, insan-o minatoi
         nopotuntug nu raa’ Niyo, om okon ko dadan.
         26 Bang soko ono dadan, koorotian kiat po so kinourugan nai’ nu wonuo tu sampai kosiono,
         subai muuli’-uli’ Iyo osonsara’ matoi. Nga okon-a ko soko ono, so’ insan-o Iyo linumoga’
         mongidu’ nu koraayan toko, nu iri kinopotoyan om kinotuntugan nu raa’ Niyo ri.
         27 Tinantu yo nu Kinoringan nu, kiawi’ lobuw insan-o matoi, om ukumon sono Niyo nosiro.
         28 Soko ono ya pudi si Kristus, insan-o Iyo minatoi, nopousaa’ nu koyuwan Niyo pongidu’
         nu koraayan nu lobuw suang. Ong lumoga’ Iyo koimbagu so wonuo tu, okon-o sono ko mongidu’
         po Iyo nu koraayan nu lobuw, nga momiau nu ongo lobuw, iri mongimat nu kologa’an Niyo.

1 Oorotian toko nai’ nu ono sono tu nu iri yo po Ukum ni Musa nga soko gambar-a nu
         onu yo po owarong sobana lumoga’ ong wagu, ono yo gogoma’on ni Kristus. Om mongowaid
         nu Ukum ni Musa, subai toun-toun pousaa’ so Kinoringan, om kiat nu ono oorotian toko
         bana nu niusaa’ so Kinoringan oono dai kopongimbarong nu lobuw sumiliw nu d’ado muad
         koraayan so tiningkuangon Niyo.
         2 So’ bang bana-bana nu koidu’ niusaa’ oono nu kiawi’ koraayan nosiro, iri lobuw pousaa’
         ri dai yo koirasa nu kakal po kikoraayan nosiro, om mingkoyod-o sono nosiro pousaa’
         so Kinoringan nu pongayam.
         3 Nga sobana yo, iri yo po niusaa’ nosiro toun-toun-i poondom so nosiro nu kuwai po
         koraayan nosiro,
         4 so’ raa’ nu sapi om kambing kusoi iiri dai ya kopongidu’ nu koraayan.
         5 Oilaan toko nu iri yo po raa’ nu pongayam dai ya koidu’ nu koraayan, so’ iya nu kinologa’an
         ni Kristus so wonuo tu, minutangar Iyo so Kinoringan Amo Niyo nu, “Inurug Mu yo koyuwan
         Ku tu ganti’ nu pongayam niusaa’ so Ikau,
         6 so’ dai Ko yo moingin nu pongayam tinunuan nu niusaa’ intawa raa’ nu pongayam, pongidu’
         nu kosola’an nu lobuw,” koo.
         7 Minutangar po si Kristus so Kinoringan nu, “Oo Kinoringan, tidi Aku yo, linumoga’
         Aku momaal nu onu yo po nisuu’ Mu ri, soko iri nokosurat so Buuk ni Musa, nu Aku su
         kuanon,” koo ri.
         8 Gulu po minutangar si Kristus so Kinoringan nu, “Dai Ko yo moingin nu kuwai po gorason
         nu niusaa’ so Ikau, om dai Ko yo moingin nu pongayam tunuan niusaa’ so Ikau, om dai
         Mu yo torima’on raa’ nu pongayam pongidu’ nu koraayan,” koo. Minutangar Iyo soko ono
         pudi pona gama’ oono ponuu’an-a nu Ukum ni Musa.
         9 Om minutangar po si Kristus nu, “Oo Kinoringan, tidi Aku yo. Linumoga’ Aku momaal
         nu onu yo po nisuu’ Mu ri soko nokosurat so Buuk ni Musa, nu Aku su kuanon,” koo.
         Na orati yo po nu ono, ginonti’an-o nu Kinoringan poongusaa’ so Iyo nu gulu ri nu
         poongusaa’ so Iyo wagu, nu kinopotoyan ni Kristus.
         10 Om pagka nowaid-o ni Yisus koinginan nu Kinoringan, nu insan-o Iyo minatoi, noidu’an
         toko yo sono nu kiawi’ koraayan.
         11 Runat-runat imam nu Yaudi posundur nu gogoma’on nosiro pousaa’ so Kinoringan mongowaid
         nu Ukum ni Musa, nu iri ya om iri niusaa’ nosiro, nga ongo niusaa’ nosiro oono dai
         ya kopongidu’ nu koraayan.
         12 Nga ong si Yisus, insan-o minatoi mongidu’ nu koraayan, om ado ya kosudaan muuli’-uli’
         Iyo pousaa’. Om noopod-o po Niyo gogoma’on oono, minogom-o sono so umpak wanan nu
         Kinoringan maid mogkuasa.
         13 Om dii-dii yo Iyo nu kosiono tu, mongindad nu iya wagu nu nipodoog nu Kinoringan
         so Iyo alod-alod Niyo.
         14 Iri yo kinopotoyan Niyo ri su nokopongidu’ nu koraayan toko, om nosiliw toko nu lobuw
         songapan Niyo musingkolaid.
         15 Om Atod nu Kinoringan nga pokoilo so toko nu obana ono musuat nu tinangar nu Kinoringan
         nu,
         16 “Itu yo su porojonjian wagu Ku so lobuw songapan Ku. Poorati Aku so nosiro nu kiawi’
         tomod Ku sampai otatap nosiro mongowaid so Aku,” koo.
         17 Om minutangar-a Atod nu Kinoringan nu, “Lupaanan Ku yo kiawi’ kosola’an om koraayan
         nosiro ri,” koo ri.
         18 Indadi, pagka noidu’ yo kosola’an om koraayan, d’ado yo sono kosudaan nu kuwai po
         niusaa’ toko pongidu’ nu koraayan.
         19 Oo su kosusulodan ku, pagka minatoi-o si Yisus, dai toko yo sono lumaa’ mogdu’a so
         Iyo, soko mian so Bilik Sobana ko Osusi so waloi sosombooyangan so surga.
         20 Tinaakan toko yo ni Yisus nu kowiawan musingkolaid kiat so kinopotoyan Niyo ri.
         21 Om Iyo yo su Imam Maayo nu ono sono tu suat so toko lobuw poimaid so Kinoringan.
         22 Pagka soko ono, rumani toko yo so Kinoringan maid nu owarong inawo om opiot koimaidan,
         so’ noilaan toko yo nu noborisi toko yo nu Kinoringan nu kinopotoyan ni Yisus, ono
         yo noidu’ yo koraayan toko, om nodiu’ toko yo, ponondu’an nu nougasan toko yo nu Kinoringan.
         23 Oilaan toko nu opongoorapan sobana Kinoringan, om waalon Niyo onu ya nijanji Niyo
         so toko. Indadi sumundur toko yo bana umarap nu kaalap toko nu kowiawan musingkolaid
         ong wagu.
         24 Opatut ong mupopoduli’ toko, su’ kopusosamod toko om mutotabang nu gogoma’on owarong.
         25 Om sumundur toko yo owasa muimpug mongusaa’ so Kinoringan. Adang-o minsuw nu wokon
         lobuw poimaid odoput mian mongusaa’. Ala’ nai’ muiingol toko yo muimpug mongusaa’,
         so’ oilaan toko nu dai yo olaid kologa’an koimbagu ni Tuhan Yisus.
         26 Nga bang koorati toko yo nu pontudukan obana kiat so Kinoringan, om tomodon toko
         ya sumundur momaal nu koraayan, d’ado yo sono niusaa’ torima’on nu Kinoringan poidu’
         nu koraayan toko.
         27 Ono po su kuwai pongukuman nu Kinoringan om koo’ungot Niyo soko apui mongompu’ nu
         kiawi’ lobuw lumawan so Iyo no!
         28 Gulu ri, isai dai mongowaid nu Ukum ni Musa, potoyon nu d’ado muad luluud, maid nu
         duo intawa tolu koyuwan pointolang.
         29 Indadi, bang soko ono, owogat po pongukuman so lobuw mongobisig nu Anak nu Kinoringan,
         om momikir nu d’ado kosudaan nu kinopotoyan ni Kristus, om mongusiba’ nu Atod nu Kinoringan,
         iri monamod so toko, om momikir nu d’ado kosudaan nu kinopotoyan ni Kristus, ampa
         raa’ yo Niyo ri su ponondu’an nu porojonjian nu Kinoringan nu idu’on Niyo koraayan
         nosiro.
         30 Om musuat nai’ nu owogat sobana pongukuman so nosiro so’ noilaan toko yo nu Kinoringan-o
         su minutangar nu, “Aku yo su opatut monunsuli’. Aku yo su mongukum so nosiro suat
         so kogoyaan nosiro oraai-o,” koo. Om minutangar po Iyo nu, “Aku yo su mongobisara’
         nu kolobuwan Ku,” koo.
         31 Sobana ko koindolaa’ pongukuman nu Kinoringan, iri miau musingkolaid.
         32 Oo su kosusulodan, ondomo muyu yo gulu ri, iya nu tumimpuun kou nai’ koorati nu pontudukan
         obana, om nopoimaid kou yo sono so si Yisus. Iya iiri nosonsara’ kou sobana, nga otatap
         kou ya tumaan, om dai kou ya minulaiw kiat so koimaidan muyu.
         33 Oilaan ku nu inusiba’an kou so tiningkuangon nu lobuw suang om kowaid-waid kou so
         lobuw wokon sumusaan, iri nosuat nu kosonsora’an soko ono.
         34 Om kosimpor kou oluluudan nu lobuw nojiil. Om pudi pona nosolodan kou nu orata’,
         osanang-a inawo muyu, so’ oilaan muyu nu kuwai orata’ muyu owarong po om otaan musingkolaid
         dii so surga.
         35 Pagka soko ono, adang kou yo osikap oliongan nu orapan, nga tumatap-o bana poimaid,
         so’ taakan kou ya nu owarong po kiat so Kinoringan.
         36 Totog kou yo sumundur momaal nu koinginan nu Kinoringan, musingkotorima’ muyu nu
         janji notapus-o Niyo iiri.
         37 Waalo muyu yo ono so’ nokosurat-o so Buuk nu Kinoringan suat so si Kristus nu, “Sontagal
         po om lumoga’ yo Iyo, iri kuanon nu lumoga’ ri, om lumoga’ Iyo osikap.
         38 Om iri yo po lobuw otulid inawo so’ poimaid so Aku, taakan nu kowiawan musingkolaid.
         Nga bang kuwai so nosiro mulaiw kiat tuui so Aku, sobana ko dai osanang inawo Ku so
         nosiro,” koo ri.
         39 Nga, toko yo po su kosusulodan ku, okon ko lobuw minulaiw kiat so koimaidan toko
         om insaadan sono nu Kinoringan, ono ya nga toko yo po poimaid so Kinoringan om sinopulan
         kiat so pongukuman Niyo.

1 Orati yo po nu kikoimaidan nga ono yo otatap inawo toko koilo nu taakan toko nu Kinoringan
         nu onu yo po orap-orapon toko, om kiat so koimaidan toko, oilaan toko nu obana ya
         onu yo po dai po osiowan toko.
         2 Suat so lobuw silaid-i, rinayou nosiro nu Kinoringan so’ poimaid nosiro so Iyo.
         3 Pagka kikoimaidan toko, oilaan toko nu kiawi’ so wonuo tu inurug nu Kinoringan kiat
         so tangar Niyo. Ono yo ko’, oilaan toko nu onu yo po osiou nourug kiat so onu yo po
         dai osiou.
         4 Pagka kikoimaidan si Abil gulu ri, nitaak niyo so Kinoringan owarong po ko’ nitaak
         nu aka’ niyo si Kain. Tinorima’ nu Kinoringan nitaak ni Abil om pagka poimaid iyo
         nu Kinoringan, rinayou iyo nu Kinoringan nu iyo yo su lobuw obana. Pudi pona olaid-o
         patoi ni Abil, kakal-a otudukan toko niyo nu ono sono tu nu koopiot nu koimaidan niyo
         ri.
         5 Om si Inuk nga kinakat miau-wiau so surga so’ nopoimaid iyo nu Kinoringan, su’ dai
         iyo koirasa nu kopotoyan. Om ado ido nokooyang so iyo so’ inowit-o iyo nu Kinoringan.
         Nokosurat so Buuk nu Kinoringan nu, dai po nokakat iyo so surga, nokoponginsanang
         iyo nu Kinoringan.
         6 Nga lobuw d’ado koimaidan, dai koponginsanang nu inawo nu Kinoringan. Isai lumoga’
         so Kinoringan, subai poimaid nu kuwai ya Kinoringan, om poimaid po nu kuwai itaak
         nu Kinoringan isuli’ so lobuw modium so Iyo no.
         7 Pagka opiot koimaidan ni Nuu, pinokoilo iyo gulu ri nu Kinoringan nu lusuon, om nopoimaid-a
         si Nuu pudi dai po osiou nu lusuon-o. Indadi, minomaal iyo sono nu kapal maayo om
         kapal-o oono su nokoponapul so iyo om anak sawo om nokotakin so iyo, nu nologa’ yo
         sono lusuon. Pagka nopoimaid si Nuu, pinokobana iyo nu Kinoringan, om inukum sono
         nu Kinoringan lobuw kikoraayan-i.
         8 Pagka opiot koimaidan ni Abraham, minongowaid-a iyo nu ponuu’an nu Kinoringan nu
         poianon so tontong, iri nijanji nu Kinoringan so iyo ri, om minompanou-a iyo pudi
         dai oilaan niyo ong siombo kologa’an niyo.
         9 Pagka opiot koimaidan niyo, minolak iyo soko porantau so tontong nijanji nu Kinoringan
         so iyo iiri. Minogol iyo so bosalag kimbos. Om soko iri ya pudi si Isak om si Yakub
         nokotorima’ ya nu janji kiat so Kinoringan nu iposongapan so nosiro tana’ iiri.
         10 Minogol iyo dii, mongindad nu bandar dai oraag musingkolaid dii so surga. Om Kinoringan-o
         su mongowaal nu bandar oono.
         11 Om pagka kikoimaidan si Sara, sawo ni Abraham, kianak-a iyo pudi otuo yo sobana om
         tomonang po sono. Oilaan-a niyo nu tumanon-a nu Kinoringan janji Niyo ri.
         12 Pudi pona otuo yo sobana si Abraham om dai yo kaabut, nga kisolusuk-a iyo soko korombituon
         koosuang om pantai so imbing nu raat.
         13 Nga kiawi’ lobuw kikoimaidan so Kinoringan nu gulu ri minatoi-o, dai po nosongapan
         nosiro tana’ nijanji nu Kinoringan iiri. Pudi pona soko ono, kakal-a nosiro poimaid
         so’ oilaan nosiro nu otorima’ ya nosiro ong wagu nijanji nu Kinoringan so nosiro ri,
         soko osiou nosiro kiat so dirawu’, om koirosaan nosiro nu soko notorima’ ya nosiro.
         Iri yo ko’ minutangar nosiro nu, okon-a ko so wonuo tu su polak bana yo nosiro.
         14 Lobuw mutangar soko ono pointolang nu okon-a ko tuui so wonuo su polak nosiro otatap,
         nga modium po nosiro nu tontong kototogan-o nosiro molak.
         15 Nga okon-a ko wonuo nolaiwan-o nosiro ri su orap-orapon nosiro, so’ bang iri po orap-orapon
         nosiro, tantu kopululi’ po nosiro so wonuo iiri.
         16 Nga koimpongan-o po sobana nosiro so wonuo owarong po ko’ ono, ono yo so surga. Ono
         yo ko’, dai ya oiyu’an Kinoringan nu paawon nosiro nu Iyo yo su Kinoringan nosiro,
         so’ nowaalan-o nosiro nu Kinoringan nu tontong popolakan so nosiro.
         17 Pagka kikoimaidan si Abraham, niusaa’ niyo so Kinoringan ido yo anak niyo ri, si
         Isak, iya nu pinonginaman so iyo nu Kinoringan. Pudi pona minongojanji Kinoringan
         so si Abraham nu Kinoringan nu kisolusuk iyo, nga nolila’ ya iyo pousaa’ nu anak niyo
         oono so Kinoringan.
         18 Nokoputangar-o Kinoringan so si Abraham suat nu janji Niyo iiri nu, “Kiat-o so anak
         mu si Isak su kodopatan mu nu osuang solusuk iri janji Ku so ikau gulu ri,” koo.
         19 Pagka poimaid si Abraham nu kikuasa ya Kinoringan mongoluli’ nu lobuw minatoi, iri
         yo ko’ notantu yo ni Abraham nu oluli’an-a si Isak.
         20 Pagka kikoimaidan si Isak, binorokatan niyo si Yakub om si Isau anak niyo ri suat
         so sunduron nosiro.
         21 Pagka kikoimaidan si Yakub, binorokatan niyo inonakan ni Yusup uyud niyo matoi-i,
         om sinumondiu iyo so susukud niyo ri, om minongusaa’ so Kinoringan.
         22 Pagka kikoimaidan si Yusup, uyud niyo matoi-i, minutangar iyo nu kolabus-a solusuk
         nu Israil kiat so Masir, om nipoowit niyo so nosiro bangkai niyo ri polobong so wonuo
         loga’on nosiro ri.
         23 Pagka kikoimaidan ino amo ni Musa, dai ya nosiro linumaa’ nu ponuu’an nu raja Masir
         nu nipopatoi kiawi’ anak kusoi nu lobuw Yaudi, ala’ nai’ nisusut nosiro si Musa tolu
         nowulan laid kiat nu kinopuonakan so iyo ri, so’ osiou nosiro nu oparu’ sobana lolaing
         oono.
         24 Pagka kikoimaidan si Musa, naayo po iyo, minulaiw sono iyo kiat so waloi nu raja
         ri so’ dai iyo moingin paawon nu anak iyo nu raja woinoi nu Masir.
         25 Moingin po iyo maid sumonsara’ so lobuw nu Kinoringan ko’ sontagal-o koirasa nu kosonangan
         so wonuo tu.
         26 Tinapus-o niyo nu owarong po rogam-rogamon iyo nu murosiou iyo nu kologa’an nu raja
         nijanji nu Kinoringan, ono yo si Kristus, ko’ kosongapan nu kiawi’ orata’ otaas sobana,
         iri songapan nu lobuw Masir, so’ mongindad iyo nu itaak nu Kinoringan ong wagu.
         27 Pagka kikoimaidan si Musa, minulaiw iyo kiat so Masir nu okon-a ko maid nu maa’-laa’
         oungotan nu raja. Ono ya nga sinumundur-a iyo soko bana nosiou-o niyo Kinoringan nu
         dai osiou-o.
         28 Om kiat-a so koimaidan ni Musa, minurami-rami iyo nu Paska, pongoondoman nu kinolaiwan
         nosiro kiat so Masir. Om minonuu’ iyo paanid potias nu raa’ so longobon nu waloi nu
         lobuw Israil-i, su’ dai opatoi inonakan ongko kusoi nosiro nu Susuu’on Moomatoi.
         29 Pagka kikoimaidan so Kinoringan bansa Israil, odu aki toko ri, minuripau nosiro so
         Raat Omiang, soko mompanou-a nosiro so tona’on, nga iri soujar nu Masir-i noongolosod
         iya nu muripau nosiro.
         30 Pagka kikoimaidan lobuw Israil, nokologa’ nosiro so rinding watu so bandar nu Yiriku,
         linumiwut nosiro koturuan laid sampai rinuntu’ nu Kinoringan rinding watu iiri.
         31 Om gulu ri so bandar Yiriku, kuwai ido woinoi sundal ingoranan so si Raab, minonabang
         nu soujar nu Israil, moonoyinu nu bandar oono. Indadi, dai ya sono nokowowaid iyo
         so kolobuwan lumawan so Kinoringan-i nopatoi, so’ kikoimaidan-a iyo.
         32 Osuang po tongaron ku suat so koimaidan ni Gidiun, ni Barak, ni Simsun, ni Ipta,
         ni Raja Daud, ni Samuil om ongo poo’abar nu Kinoringan, nga dai ku osorisid mutangar
         gogoma’on nosiro ri.
         33 Pagka kikoimaidan nosiro, kuwai so nosiro nokopongodoog nu pogkuosaan nu raja so
         wonuo wokon, om nokopogkuasa sono nu ooluk. Om kuwai ya so nosiro nokotorima’ nu nijanji
         nu Kinoringan so nosiro ri, om kuwai ya so nosiro nokoponuyu’ nu singa nga dai nopatoi.
         34 Kuwai so nosiro nisubo so apui, nga dai ya noompu’, om kuwai ya so nosiro dai nopatoi
         nu alod-alod nosiro. Kuwai ya so nosiro okugui, nga obasag sono so’ kikoimaidan nosiro.
         Om kuwai nu sobana ko opogi, sampai kopongodoog nu ongo soujar kiat so wonuo sondiang.
         35 Om kowoinoyan opiot koimaidan nu gulu ri nu opiot koimaidan, noluli’an koimbagu anak
         nosiro. Om kuwai ya lobuw poimaid so Kinoringan gulu ri pinujiil. Om pudi pona nosonsara’
         nosiro sampai minatoi, nga dai ya minintoron nosiro poimaid, so’ moingin nu kowiawan
         owarong po.
         36 Kuwai po lobuw poimaid nu gulu ri pinubaagan, tinampar, kinogosan nu rantai om jiniil.
         37 Kuwai ya pinilai nu watu sampai matoi, om kuwai ya piniduo mongogorogadi, om kuwai
         ya winintos. Kuwai ya nu kulit-o nu dumba intawa kulit nu kambing su pokakas nosiro
         manou-panou, ponondu’an nu sobana ko omiskin nosiro. Inindoraai om sinonsara’ nosiro.
         38 Kuwai so nosiro sinosogan mulaiw kiat so waloi nosiro om manou-panou sono soko lobuw
         nopalid so padang pantai om so kobubuludan, om mogol nosiro so uang nu watu om uang
         nu tana’. Ogon-ogon dai otoop nosiro miau so wonuo tu so’ owarong nosiro om opiot
         koimaidan.
         39 Sobana ko osanang inawo nu Kinoringan so lobuw oono so’ kikoimaidan nosiro. Nga soko
         ono pona, dai nokotorima’ nosiro nu iri nijanji nu Kinoringan so nosiro ri.
         40 Dai nokotorima’ nosiro nu ono so’ kuwai yo tinantu nu Kinoringan nu owarong po suat
         so toko. Moingin Iyo ong minsuw toko so nosiro nu gulu ri sampai d’ado yo koraayan
         toko so tiningkuangon Niyo.

1 Suat so toko, poimaid toko so Kinoringan om soko muimbas toko mundak. Om osuang po
         poimaid nu gulu ri nopoorati so toko nu sobana ko opatong Kinoringan. Pagka soko ono,
         wiliwi toko yo onu yo po kopudik nu inawo toko om koraayan mogkuasa so toko no. Om
         monotos toko yo mundak sumundur so loga’on toko.
         2 Toroidoo toko yo momikir si Yisus, so’ Iyo yo su koimaidan toko kiat nu timpuun,
         om Iyo yo su mongipat so toko sampai so pongoowi’an. Om pagka nopikiran-o Niyo laid
         nu kikosudu’an Iyo ong wagu, tinaanan-a Niyo kosonsora’an Niyo so kayu salib om dai
         yo Niyo inondom koiyu’-iyu’ Niyo nu matoi so salib. Om ono sono tu, mogom-ogom Iyo
         so umpak wanan nu Kinoringan maid mogkuasa.
         3 Ondomo muyu yo nu sobana ko owogat kosonsora’an ni Yisus iya nu ininsosona Iyo nu
         lobuw kikoraayan om mongobisig so Iyo. Om adang-o lumuoi inawo muyu no om mingkoyod
         sono mongimaid so Iyo,
         4 so’ pudi pona mongolawan kou nu koraayan, nga d’ado ido so kou nokobaya’ lumawan
         om pinatoi nu lobuw.
         5 Adang-o lupaanan pontudukan nu Kinoringan so kou, inonakan Niyo nu, “Oo anak Ku,
         orotio muyu yo kowarong-warong pomogosan Ku so kou. Om adang-o lumuoi inawo muyu no
         ong sowoyon Ku kou,
         6 so’ isai kosomodan Ku, iyo yo su tudukan Ku, om isai yo pongokanon Ku, iyo yo su
         insaadan Ku,” koo ri.
         7 Indadi bang kuwai kosonsora’an muyu, taani muyu ya, so’ ono yo po nga gama’ nu Kinoringan
         montuduk so kou, om ono yo ko’ tudukan kou Niyo so’ inonakan kou yo Niyo. D’ado ido
         anak dai insaadan nu amo montuduk so iyo.
         8 Bang dai kou insaadan tudukan nu Kinoringan soko poomontuduk Niyo nu inonakan Niyo
         wokon, koorotian okon ko anak kou bana Niyo, nga pungou.
         9 Kiamo toko kiawi’ so wonuo tu montuduk so toko om oinsaadan toko, om mongowaid toko
         sobana nu pontudukan nosiro. Indadi, otoop po mongowaid toko nu pontudukan nu Amo
         toko so surga, su’ kaalap toko nu kowiawan musingkolaid.
         10 Suat so amo toko so wonuo tu, sontagal-a insaadan toko nu montuduk musuat nu onu
         yo po owarong so pomikiran nosiro. Nga ono yo po nituduk so toko nu Kinoringan, Amo
         toko so surga, kosonangan toko ya su’ koinong toko so Iyo d’ado koraayan.
         11 Bang osonsara’ toko tudukan nu Kinoringan, dai osanang inawo toko om mungot toko
         sono. Nga bang kotalib po kosonsora’an toko oono, om oilaan toko nu iri yo po nga
         montuduk so toko, osanang-o sono inawo toko om owarong-o sono kogoyaan toko.

         13 Pagka soko ono, adang-o mulaiw kiat so koimaidan muyu, nga sumundur kou yo poimaid,
         soko lobuw pobasag nu longon niyo maalon-o, om soko lobuw mikip-kikip su otud om tumoor
         sono mundii. Om waid kou yo dadan so lalan otulid, su’ opiot koimaidan nu lobuw dai
         po bana opiot-o, soko lobuw kolimpo opali’ om owarong-o sono poomompanou.
         14 Oo su kosusulodan ku, pogkari’-kari’ kou yo mususulut so kiawi’ lobuw, om pogkari’-kari’
         kou yo miau d’ado koraayan, so’ bang okon ko soko ono, dai kou kosambat nu Tuhan.
         15 Kimato toko yo su’ d’ado ido pona so toko mulaiw kiat so Kinoringan, iri minongoborakat
         so toko ri. Kimato toko yo su’ d’ado musit nu oraai so inawo toko, kopongaagut nu
         lobuw wokon om koinsaim nu lobuw suang.
         16 Om kimato muyu yo su’ ado ido so kou lumapa’ intawa tumolikud kiat so Kinoringan
         soko si Isau, so’ iyo yo su anak ongko om kopusaka nu orata’ nu amo niyo ri, nga d’ado
         pikiran niyo suat so Kinoringan om niganti’ sono niyo nu somangkuk-o sinarug nu bolatung.
         17 Noilaan muyu nu, kiat nu iri ososog iyo sobana mokiborakat so amo niyo ri, nga dai
         yo sono binorokatan iyo. Pudi pona mangi’-tangi’ iyo mokiborakat, nga dai yo iyo noborokatan
         so’ dai yo obuli popugonti’on koimbagu.
         18 Oo su kosulodan ku, gama’ toko rumani so Kinoringan iri nituduk so toko ri okon ko
         soko gama’ nu odu aki toko lobuw Israil silaid-i. Linumoga’ nosiro so Bulud Sinai,
         iri osiou-i, om nokosiou nosiro nu sinikit ookang, om tinumuong sobana om minuos nu
         opogon.
         19 Nokorongou nosiro nu kai-kai nu surumpit om bongut nu Kinoringan nu sobana ko osangat
         sampai nokolaa’ nosiro, om minindamo so si Musa nu dai yo sono nosiro moingin mongkinongou
         nu bongut nu Kinoringan iiri,
         20 so’ dai kotaan nosiro mongkinongou nu nisuu’ nu Kinoringan nu, “Ono po ka ong lobuw,
         insan kulos-kulos-a ong kokuyut so bulud oono, subai pilayon nu watu sampai matoi,”
         koo ri.
         21 Onu yo po nosiou nosiro sobana ko koindolaa’, sampai nokoputangar si Musa nu, “Kokikip
         aku lumaa’,” koo.
         22 Nga okon ko soko ono ong lumoga’ toko so Kinoringan. Toko yo po nokologa’ yo so Bulud
         Siun om so bandar nu Kinoringan, iri miau musingkolaid, ono yo Yirusalim dii so surga,
         om nai yo puimpugan nu bolaksa-laksa susuu’on nu Kinoringan.
         23 Ono yo soko nokologa’ toko yo so puimpugan nu inonakan nu Kinoringan gulu ri, iri
         nokoongodaptar-o su ngaran nosiro so surga. Om nokorani toko po so Kinoringan, iri
         moongobisara’ nu kiawi’ lobuw. Om soko nokorani toko yo so lobuw poimaid minatoi-o,
         iri noidu’an-o nu kiawi’ koraayan-i.
         24 Om nokorani toko yo dii si Yisus, iri poopulatas nu janji owagu nu Kinoringan so
         toko. Kiat so kinopotoyan Niyo, noidu’an toko nu koraayan. Kinopotoyan om raa’ Niyo
         ri yo su ponondu’an nu kopuworongan nu Kinoringan so toko. Om raa’ ni Yisus oono owarong
         po ko’ raa’ ni Abil, so’ iri yo po raa’ ni Abil pinongoondoman-a nu oukuman si Kain
         suat so kinopotoyan ni Abil.
         25 Oo su kosusulodan, pagka soko ono, kimato muyu yo, kodi muyu yo tulako iri tinongaran
         nu Kinoringan so toko ri, so’ bang iri lobuw Israil-i nga dai ya kolaiw kiat so ukuman
         nu Kinoringan iya nu minonulak nosiro so si Musa, tantu toko nga dai ya kolaiw kiat
         so ukuman nu Kinoringan ong tulakon toko si Yisus, iri montuduk so toko kiat so surga.
         26 Gulu ri, ontob kogunggun su tana’ ong mutangar Kinoringan, nga ono sono tu, kuwai
         po koimbagu janji Niyo nu, “Insan po pogunggunon Ku tana’ tu, om okon ko tana’ tu
         ya, nga maid po nu langit-o,” koo ri.
         27 Orati yo po nu, “Insan po gunggunon Ku,” koo oono, nga pokoilo nu onu yo po pinuwaal
         iri ogunggun-i nga oliong, om ombo yo po dai ogunggun-i, ono yo su oolu’.
         28 Pagka soko ono, opatut nu mongunsopot toko so Kinoringan, so’ nokotorima’ toko yo
         nu pogkuosaan dai ogunggun musingkolaid maid so Kinoringan. Kayo toko mongunsopot
         om mongusaa’ nu Kinoringan, maid nu oorumat om maa’-laa’, musuat nu koinginan Niyo,
         29 so’ mongukum Kinoringan soko apui mongompu’ nu kiawi’.

1 Oo su kosusulodan ku, sundur kou yo musosamod so’ kou yo po sonsulod so koimaidan
         muyu so si Yisus.
         2 Ikod kou yo koontara poindakod nu lobuw dai muyu po otondu’an-o so waloi muyu, so’
         kuwai lobuw gulu ri nopoindakod nu lobuw dai po otondu’an niyo, ombo pala su susuu’on
         nu Kinoringan iri.
         3 Om tobango muyu yo lobuw jiniil so’ poimaid nosiro so si Kristus, om tumopanan kou
         yo so nosiro umogutan. Om tobango muyu yo lobuw nosonsara’ so’ poimaid nosiro so si
         Kristus, soko kou kondiri su osonsara’.
         4 Sompikototog kou yo sompusondamin. Adang-o lumapa’, so’ bang lumapa’ ukumon nu Kinoringan.
         5 Om adang kou yo osokakan mokisisiin, nga pogsadang sukur kou yo nu onu-onu ya kuwai
         nai so kou no, so’ minutangar Kinoringan nu, “Dai Ku ya kou posimaidan, om dai Ku
         ya kou laiwan,” koo.
         6 Pagka soko ono, kooku’ toko sono mutangar nu, “Dai aku lumaa’ nu onu-onu ya waalon
         nu lobuw so aku so’ tantu tobangon aku ya nu Kinoringan,” koo.
         7 Adang-o lupaanan nu wowaidon muyu, iri nopotuturan nu pontudukan suat so Kinoringan
         nai so kou nu gulu ri. Udioo muyu yo kogoyaan nosiro om insuwo muyu yo koimaidan nosiro
         no,
         8 so’ si Yisus Kristus-o po nga dai minda kiat nu gulu ri, ono sono tu, om musingkolaid.
         9 Ikod kou yo kiwaid nu ono yo po pontudukan sondiang ko’ pontudukan obana nokotuduk-o
         nai so kou. Owarong po ong pobosagon toko koimaidan toko niungkiat so samod nu Kinoringan
         okon ko niungkiat so kogoyaan toko maid-waid-a nu adat nu dai kowasa mongokan nu itu
         om ono, iri d’ado kosudaan.
         10 Nga toko yo po poimaid so si Yisus Kristus, iri insan-o minatoi soko niusaa’ so Kinoringan
         poidu’ nu koraayan toko, nga ong lobuw Yaudi iri kakal po mongowaid nu oturan gulu
         ri, dai koompit nu koworongan nu kinopotoyan Niyo ri.
         11 Oilaan muyu so oturan gulu ri nu, ong kuwai niusaa’ toko pongidu’ nu koraayan toko,
         subai owiton nu Imam Maayo toko raa’ no masuw so Bilik Sobana ko Osusi so waloi sosombooyangan
         toko so Yirusalim, nga bangkai nu pongayam ginaras iiri, owiton rumawu’ kiat so polak
         om susulan sono.
         12 Indadi, si Yisus nga soko ono ya nu nosonsara’ om pinatoi so dilabus nu bandar, mongidu’
         nu koraayan nu lobuw songapan Niyo, nu raa’ Niyo ri su pinongidu’.
         13 Pagka soko ono, kayo toko rumawu’ kiat so polak, ono yo lumabus toko kiat so oturan
         nu lobuw Yaudi, om lumoga’ toko dii si Yisus om maid so Iyo sumonsara’,
         14 so’ tuui yo po so wonuo tu d’ado polakan toko nu otatap. Nga umarap toko nu kopolak
         toko so ido polakan wagu musingkolaid.
         15 Pagka ido yo si Yisus Imam Maayo toko, otoop ong dadan toko mongorayou nu Kinoringan,
         soko niusaa’ toko so Iyo. Mongunsopot toko yo dadan so Kinoringan.
         16 Kodi muyu yo lupai dadan mugogoma’on nu owarong om putotabang kou yo, so’ ono yo
         su soko niusaa’ muyu koinsanang nu inawo nu Kinoringan.
         17 Orumato muyu yo wowaidon muyu no, om waido muyu yo ponuu’an nosiro so kou no, so’
         nosiro yo su mongipat so kou. Ologa’ ong wagu, mongudio Kinoringan so nosiro nu olulut-a
         ka gama’ nosiro mongipat so kou ko’ dai. Bang mongowaid kou ya so nosiro, osanang
         inawo nosiro. Nga bang dai kou mongowaid, dai sono osanang inawo nosiro mugogoma’on,
         om kou nga soko ono ya.
         18 Pogdu’a kou yo suat so kai. Oilaan mai nu dai kai otapud so’ moingin kai nu obana
         kiawi’ gogoma’on mai.
         19 Om insan po mindamo aku so kou nu mogdu’a kou yo bana suat so aku, su’ popululi’on
         aku osikap nu Kinoringan nai so kou.
         20 Kinoringan-o su minongoluli’ so si Yisus kiat so pinotoyan. Nokotuntug-o raa’ Niyo,
         ponondu’an nu nopopiot Kinoringan nu porojonjian wagu om musingkolaid so toko. Om
         pagka soko ono, nourug sono Iyo nu Moongipat obantug so toko dumba Niyo.
         21 Muda-mudaan ong sukupan kou nu Kinoringan nu onu yo po owarong su’ kopomaal kou nu
         koinginan Niyo. Om muda-mudaan ong ourug toko nu lobuw koponginsanang nu inawo nu
         Kinoringan, so’ poimaid toko so si Yisus Kristus. Om muda-mudaan ong royowon Iyo musingkolaid
         nu kiawi’ lobuw. Amin!
         22 Oo su kosusulodan ku, mindamo aku so kou nu olulut kou mongkinongou nu kiawi’ pontudukan
         ku so surat iitu no so’ dai ya olanggau bana surat ku iitu.
         23 Om moingin aku pokoilo so kou nu nokolabus-o sulod toko si Timutius kiat so jiil.
         Bang kologa’ yo iyo tuui so aku, owiton ku ya iyo mongondaa so kou.
         24 Logai muyu yo kiawi’ kodau mai iitu so kiawi’ wowaidon muyu om kiawi’ lobuw poimaid
         so Kinoringan. Om pokodau po so kou kosusulodan toko kiat so Italia.
         25 Muda-mudaan ong borokatan kou ya kiawi’ nu Kinoringan.YakubusYakubusYakubusYakubusYakubus

1 Oo su kosusulodan inong ku poimaid so opulu om duo bansa lobuw Yaudi, iri noias so
         pilolongkop nu wonuo tu! Itu yo surat kiat s’aku, si Yakubus, uripon nu Kinoringan
         om ni Tuhan Yisus Kristus.
         2 Oo su kosusulodan ku, tokodo muyu ya nu kountungan ong koirasa kou nu boroginis nu
         kosusaan,
         3 so’ oilaan muyu nu bang ototog-a koimaidan muyu iya nu kikosusaan kou, koompusan,
         kotaan kou sono mongirasa nu onu-onu ya kosusaan.
         4 Kimati muyu yo su’ rumuang kotaanan nu inawo muyu mongirasa nu onu-onu ya sampai
         osukod om opiot koimaidan so Kinoringan so onu-onu ya.
         5 Bang kuwai so kou owako po koilaan, owarong mindamo iyo so Kinoringan, su’ otaakan
         sono iyo, so’ Kinoringan-o po obintaak so kiawi’ lobuw maid nu osanang inawo.

         8 Nga bang mindamo kou so Iyo, adang-o mupiduo inawo nu poimaid om dai, so’ ono yo
         po lobuw mupiduo inawo no, d’ado kototogan nu kowiawan. Soko gumbang iyo muuli’-uli’
         otouruk. Lobuw soko ono, adang-o miman-iman nu kotorima’ po nu onu-onu ya kiat so
         Kinoringan.
         9 Lobuw omiskin poimaid so Tuhan, sumudu’an-o ong popongkaton iyo nu Kinoringan.
         10 Soko ono ya pudi lobuw doyaan poimaid so Tuhan subai sumudu’an-a ong poboba’on iyo
         nu Kinoringan om umarap sono so Kinoringan-a, so’ lobuw doyaan oono idu’on-a so wonuo
         tu ong wagu soko wusak lumiong.
         11 Iya nu musit su runat nu bana ko maamut, lumonot sono su rikut om tumontag wusak-o,
         om koowarong-o nga oidu’. Soko ono ya pudi lobuw doyaan, matoi iyo nu laid niyo mogkari’-kari’
         modium nu kokoyaan.
         12 Osanang-o lobuw otaan mongirasa nu ponginaman, so’ bang kotaan iyo mongirasa nu ono,
         kotorima’ iyo nu odia, ono yo kowiawan nijanji nu Kinoringan so lobuw osamod so Iyo.
         13 Bang kuwai so kou ointotayag so koraayan, adang-o mutangar nu, “Noboyayat aku nu
         Kinoringan,” koo, so’ dai ointotayag ong Kinoringan momaal nu koraayan om dai ya Iyo
         mongoboyayat nu lobuw.
         14 Nga ono yo koinginan oraai toko kondiri no su koboyayat so toko.
         15 Indadi, bang waalon toko koinginan oraai oono, kikoraayan toko sono, om bang sumundur
         toko ya momaal nu koraayan oono, koompusan matoi.
         16 Oo su kosusulodan sinomodan ku, adang kou yo ookalan momikir nu Kinoringan-o su mongintotayag
         nu lobuw,
         17 so’ kiawi’ nitaak nu owarong om odia owarong sobana no kiat-a so surga, nitaak nu
         Kinoringan, iri minomaal nu kiawi’ mongonawau so langit. Iyo yo Kinoringan dai mupinda-pinda.
         18 Musuat nu koinginan Niyo, pinokaanak toko Niyo iya nu nokoorati toko nu tinongaran
         Niyo obana, tayon ong kaalib toko po ko’ kiawi’ pinuwaal Niyo wokon.
         19 Oo su kosusulodan sinomodan ku, orotio muyu yo itu! Kiawi’ lobuw subai oining mongkinongou,
         nga adang osikap sumambut om adang oruoi rumoraayan,
         20 so’ bang rumoraayan toko, dai toko sono kopomaal nu owarong, ono koinginan nu Kinoringan
         so toko no.
         21 Ono yo ko’, odai muyu yo kiawi’ kinoopotan nu sobana ko osaim om oraai. Pobobaa yo
         inawo muyu no monorima’ nu tinongaran nu Kinoringan iri nikorod so inawo muyu, so’
         tinongaran oono koponapul so kou musingkolaid.
         22 Waalo muyu yo onu yo po pinutangar nu Kinoringan. Bang ontob-a nu mongorongou kou
         om dai muyu ya goma’on, musingakal kou ya ono.
         23 Lobuw korongou nu tinongaran nu Kinoringan, nga dai goma’on niyo, ado kosudaan nu
         tinongaran oono so iyo. Muinong iyo nu lobuw monsiou nu buatan so soromin om dai muatag-atag.
         24 Oopod-o po monsiou nu buatan niyo no so soromin, mompanou-o sono om mogtuui olupaanan
         ong okuro-kuro buatan niyo.
         25 Totongaron nu Kinoringan d’ado muad oraai om kopongingkoyod nu lobuw momaal nu koraayan.
         Isai mongatag mongoorati om obinsuut nu totongaron oono, om okon ko ontob-a nu mongorongou
         om lupaanan-o, lobuw oono borokatan nu Kinoringan so onu yo po gogoma’on niyo.
         26 Bang kuwai lobuw momikir nu sobana ko ototog iyo mongusaa’ nu Kinoringan, nga dai
         ya mogkimat nu kokobangon, musingakal-a iyo om d’ado ya kosudaan nu poongusaa’ niyo
         so Kinoringan-o.
         27 Itu yo su poongusaa’ musuat so ponokodan nu Kinoringan, ono yo monabang nu asi-asi
         om balu, om ingkoyodan kogoyaan oraai so wonuo tu, soko kogoyaan nu lobuw lumawan
         nu Kinoringan.

1 Oo su kosusulodan ku! Pagka poimaid kou so Tuhan Yisus Kristus, iri Tuhan orumaton
         toko, ikod kou yo popupinig nu lobuw suat so binuotanon nosiro.
         2 Onu koo ka ong kuwai duo koyuwan masuw so waloi sosombooyangan muyu, ido no okaya
         kipondulung nu omas om owarong pokakas niyo, nga iri koduo ri omiskin om otalup-o
         pokakas niyo ri.
         3 Bang orumaton mu po lobuw doyaan oono om mutangar ko so iyo nu, “Oo tuan, ogom-o
         so oogoman owarong bana tu,” k’ikau, nga tongaron mu lobuw omiskin oono nu, “Undii
         ya dii-i”, intawa “Ogom-a so suliw tu,” k’ikau,
         4 osala’ kou, so’ popupinig kou nu sondad una’ nu oraai tomod.
         5 Oo su kosusulodan sinomodan ku, orotio muyu yo! Lobuw owako orata’ so wonuo tu, nosiro
         yo su pili’on nu Kinoringan nu popioton koimaidan, om nosiro yo su songopanon nu Kinoringan
         soko nijanji Niyo so isai-isai ya osamod so Iyo.
         6 Nga, rogam-rogamon muyu nai’ lobuw omiskin, ombo pala su ono yo lobuw doyaan-o su
         mongoraai-raai om mongowit so kou so pongobisora’an.
         7 Nosiro yo su minongoragam nu ngaran ni Yisus nu bana ko oorumat om mononsongapan
         so kou.
         8 Momaal kou nu onu yo po obana ong waidon muyu ponuu’an nu Kinoringan oogot sobana
         nokosurat so buuk Niyo nu, “Somodi yo inong mu soko poonamod mu nu kondiri!” koo ri.
         9 Nga bang popupinig kou nu lobuw, nokopomaal kou yo nu koraayan, om kosalag kou nu
         Ukum.
         10 Lobuw dai mongowaid nu ido pona ponuu’an so Ukum, nokosalag-o iyo nu kiawi’ Ukum
         oono,
         11 so’ Kinoringan-o su minutangar nu, “Adang-o lumapa’,” om “Adang-o momatoi” koo. Nga,
         insan dai kou nokolapa’ ong momatoi kou ya, nokosalag kou ya nu Ukum.
         12 Kimato muyu yo totongaron om gogoma’on muyu, so’ kiawi’ so toko bisora’on-a nu Ukum,
         om ono yo su polabus so toko su’ kowaid toko so Iyo.
         13 Dai ya oluluudan Kinoringan nu lobuw dai moongoluluud nu inong niyo, nga iri lobuw
         mongoluluud nu inong niyo, dai ukumon nu Kinoringan.
         14 Oo su kosusulodan ku, d’ado kosudaan mutangar nu, “Poimaid aku nu Kinoringan,” koo,
         ong dai ya mongowaid nu koinginan nu Kinoringan. Koimaidan soko ono dai musuat om
         dai koponapul kiat so ukuman nu Kinoringan.
         15 Soko itu, bang kuwai lobuw inong toko poimaid woinoi intawa kusoi kikurang kabus
         nu mookan intawa pokakas,
         16 om mutangar toko sono so iyo nu, “Otago muyu ya! Umarap kai nu kaalap kou nu mookan
         om pokakas,” koo, nga ado kosudaan nu totongaron toko oono ong dai toko ya taakan
         iyo nu ingkookan intawa pokakas.
         17 Soko ono ya pudi koimaidan, bang dai ya niintolang so gogoma’on toko, d’ado ya kosudaan.
         18 Kalu mutangar lobuw nu, “Kuwai lobuw umarap nu koimaidan niyo om lobuw wokon umarap
         nu gogoma’on niyo,” koo, sombutan ku lobuw oono nu, “Obari aku ka ong onu koo lobuw
         kikoimaidan ong okon-a ko maid nu gogoma’on, om obaran ku ikau nu gogoma’on ku no,
         pongilaan nu kikoimaidan aku,” k’aku so lobuw oono.
         19 Poimaid toko nu ido-ido ya Kinoringan. Owarong nai’ ono, nga dai ono muuma’. Insan
         komoinatan-o ya poimaid-a nu ono, maid nu kumikip ololaa’an so’ oilaan nosiro nu ukumon
         nosiro nu Kinoringan ong wagu.
         20 Olowong kou sobana! Patut oilaan muyu yo nu ado kosudaan pudi kikoimaidan ong okon-a
         ko goma’on koimaidan oono.
         21 Ondomon-a sono si Abraham, aki rumpungan toko ri. Tinokod iyo nu Kinoringan nu kopuwarong
         so Iyo so’ ginama’ niyo, iri nisuu’ nu Kinoringan so iyo nu nipogaras anak niyo si
         Isak, niusaa’ so Kinoringan.
         22 Kiat nu ono, otolang sobana nu koimaidan niyo subai waidan-a nu gogoma’on om opiot
         sono sobana koimaidan niyo.
         23 Om ono minusuat nu tinongaran so Buuk nu Kinoringan iitu nu, “Nopoimaid si Abraham
         nu Kinoringan om iri yo ko’ tinokod iyo nu Kinoringan nu kopuwarong sono so Iyo,”
         koo ri. Ono yo ko’ iningoranan si Abraham nu una’-una’ nu Kinoringan.
         24 Indadi, oilaan toko yo kosiono nu ono ya gogoma’on nu lobuw-o su koponorima’an nu
         Kinoringan, om okon ko ontob-a nu poimaid.
         25 Ondomon-a pudi si Raab, iri woinoi osundal-i. Tinorima’ iyo nu Kinoringan nu kopuwarong
         so Iyo kiat so gogoma’on niyo owarong-i. Ono yo nisusut niyo so waloi niyo ri lobuw
         moonoluku sinuu’ ni Yusua, om minonuud so nosiro mulaiw maid nu lalan sondiang.
         26 Na, bang d’ado yo inawo nu ido koyuwan, oilaan toko nu minatoi-o om ado yo kosudaan.
         Soko ono ya pudi koimaidan ong dai ya waidan nu gogoma’on nu owarong, d’ado ya kosudaan.

1 Oo su kosusulodan ku, oogot sobana totongaron toko. Ono yo ko’, dai musuat ong osuang
         so kou mokisisiliw nu moomontuduk, so’ oilaan muyu nu owogat po ukuman nu Kinoringan
         so toko moomontuduk ko’ lobuw wokon.
         2 Toko yo po so wonuo tu dadan kowaal nu kosola’an. Nga lobuw dai insan osala’ totongaron,
         d’ado yo sono koraayan om kopogkuasa nu koyuwan niyo kondiri.
         3 Bang mongipat toko nu kuda, songaban toko nu bosi oworos kobang niyo no, su’ ombo
         ya koinginan toko mompanou nai ya ponowan niyo.
         4 Soko ono ya pudi kapal nu raat-o. Pudi pona maayo sobana om otouruk nu uos opogon,
         nga otulid-a nu bonsaan opodok siombo-ombo ya koinginan nu sarang-o sumundur.
         5 Om soko ono ya pudi dila’ nu lobuw tu. Pudi pona oworos, nga kopusingkaayo-ayo ya.
         Kiro-kiroo muyu oba’on, pudi pona sobana ko maayo, nga oompu’ ya nu apui oworos.
         6 Dila’ nu lobuw tu nga soko apui ya. Dila’ no yo su impuunon nu kiawi’ koraayan om
         polongkop nu koraayan oono so koyuwan toko. Laid nu laid, dila’ oono kopongindoraai
         nu pomikiran om inawo toko om osiliw sono nu koopotan, om mononsara’ so toko solaid
         nu miau toko, om muinong nu apui so noraka.
         7 Oilaan toko nu koponuyu’ lobuw nu onu-onu ya ginis nu kulos-kulos orongit, bombolog,
         lulumoloi, om pait,
         8 nga ado ido kopogkuasa nu dila’ niyo kondiri. Sobana ko oraai dila’ toko om dai opogkuosaan.
         Dila’ tu yo po nga d’ado kointoronan poimbosang nu totongaron oraai. Soko topirik,
         kopatoi.
         9 Dila’ toko tu yo su pongunsopot so Tuhan om Amo toko, nga dila’ ya oono su pongawag
         nu sondad una’, iri inurug nu Kinoringan nu koogio so Iyo.
         10 Koiran-iran sobana, su kobang tu yo su pongawag om pongunsopot-a. Oo su kosusulodan
         ku, sobana ko dai ono musuat!
         11 D’ado sungoi opalo om opait musit kiat so ido yo impuunon nu sungoi.
         12 Oo su kosusulodan ku, d’ado ya puun nu nunuk mubua’ nu jaitun, om d’ado ya puun nu
         anggur mubua’ nu nunuk. D’ado ya musit nu sungoi opalo so impuunon nu sungoi maasin.
         13 Isai yo po so kou opintar om osuang oilo-ilaan, pointolangon-o niyo so gogoma’on
         niyo owarong, om obaba’ inawo.
         14 Nga bang mokimurindi kou om kondiri ya su poduli’on, adang-o mongondos nu koo’ilo
         oono, so’ bang soko ono gama’ muyu, lumawan kou nu pontudukan obana kiat so Kinoringan.
         15 Koo’ilo soko ono okon ko kiat so Kinoringan, nga kiat so wonuo tu, okon ko nitaak
         nu Atod nu Kinoringan nga kiat so Wowaidon nu Moinat.
         16 Bang kuwai lobuw so ido puimpugan mokimurindi om kondiri ya su poduli’on, nai ya
         kuwai puolodan om boroginis nu koraayan.
         17 Nga lobuw kikoilaan nitaak nu Kinoringan, gulu po, miau iyo bana-bana maid nu koinginan
         nu Kinoringan, osulut nu sondad una’, otoua, okon ko okosog nga musimaid tudukan,
         obingluluud, moilo mugogoma’on nu owarong, dai mokimupinig, om dai musingkopoimaid-poimaid.
         18 Lobuw popusulut, mongowit nu kopusulutan om koompusan koworongan.

1 Oilaan muyu nu impuunon-o po nu poomuolodan om poomusogka’an nai so kou no, ono yo
         koinginan muyu modium nu kosonangan-o, om koinginan oono dadan mulawan nu koinginan
         owarong so inawo muyu.
         2 Mokisosongapan kou nu onu-onu ya, nga dai kou kaalap nu ono, om mokipopomatoi kou
         sono. Oinsolon kou nu onu-onu ya so lobuw, nga dai kou kooyang. Musosagka’ om mualod
         kou sono. D’ado ya onu-onu aalap muyu so’ dai kou mindamo so Kinoringan.
         3 Om manod mindamo kou, nga dai kou ya kaalap so’ tomod muyu mokitaak nu ono dai musuat.
         Onu yo po indomoon muyu suat-a so kou kondiri.
         4 Kou yo su lobuw dai ototog so Kinoringan! Tantu oilaan muyu yo nu, bang mokimuuna’-una’
         kou nu wonuo tu, alod-alod kou sono nu Kinoringan.
         5 Oilaan muyu nu osuat sobana tinangar nu Kinoringan so Buuk Niyo nu, “Iri yo po atod
         nitaak so toko nu Kinoringan, osuang koinginan oraai,” koo ri.
         6 Soko ono pona, kaalib po koluluudan nitaak nu Kinoringan so toko, ko’ koinginan nu
         atod toko oono. Ono yo ko’ nokosurat-a pudi so Buuk nu Kinoringan nu, “Luluudan nu
         Kinoringan lobuw obaba’ inawo, nga lobuw musingkaayo-ayo lowanon Niyo,” koo ri.
         7 Pagka soko ono, waido yo Kinoringan om lowano yo Wowaidon nu Moinat om mulaiw sono
         iyo kiat nai so kou.
         8 Rani yo so Kinoringan om rumani ya Iyo so kou. Oo su lobuw kikoraayan, ogoli yo kogoyaan
         muyu oraai-o! Oo su lobuw mupiduo inawo, posimaidi yo Kinoringan mongimbarong nu pikiran
         om inawo muyu no.
         9 Pususun kou yo nu koraayan muyu. Polungguyo yo inawo muyu no om tangi’ kou yo. Ingkoyod
         kou yo muayak om tangi’ kou yo. Ingkoyod kou yo sumudu’an om sumusaan kou yo.
         10 Pobobaa yo inawo muyu no so tiningkuangon nu Kinoringan, om popongkaton kou sono
         Niyo.
         11 Oo su kosusulodan ku, adang-o muroraai-raai intawa muiinsala’. Isai mongoraai intawa
         monginsala’ nu inong niyo poimaid, koorotian pokoraai om pokosala’ iyo nu Ukum. Bang
         waalon niyo soko ono, dai yo sono mongowaid iyo Ukum nu oogot sobana. Om bang monginsala’
         kou nu Ukum, dai kou ya mongowaid nu Ukum oono, sondiang ko kou nai’ su moonantu nu
         Ukum.
         12 Kinoringan-o su kopogbaya’ monaak nu ukum om mongobisara’ nu lobuw. Iyo yo su koponapul
         intawa mongoraag nu lobuw. D’ado ya kopogboya’an nu lobuw monginsala’ nu inong niyo.
         13 Rongowo muyu yo pontudukan ku so kou tu su lobuw mutangar nu, “Kosiono intawa suab
         murongkat kai so ido bandar om molak dii sontoun laid, mudagang om modium nu siin,”
         koo.
         14 Nga kou kondiri dai koilo onu kourugan nu kowiawan muyu suab! Kou yo po soko lisun,
         sontagal-o osiowan om lumiong-o.
         15 Patut soko itu yo tongaron muyu, “Bang lila’an kai nu Kinoringan, mugogoma’on kai
         nu itu om ono,” koo kou.
         16 Nga, kosiono osumbung kou om moglabi-labi nu totongaron. Kiawi’ totongaron soko ono
         dai musuat.
         17 Ono yo ko’, iri lobuw koilo yo nu onu mupatut goma’on nga dai ya niyo goma’on, osala’
         iyo.

1 Oo su kosusulodan ku ongo kokaya! Rongowo muyu yo pontudukan ku tu. Tangi’ om upus
         kou yo so’ koirasa kou nu kosonsora’an om kosusaan so sunduron tu.
         2 Rinumaag-o orata’ muyu no om pokakas muyu no kinokot-o nu gagat.
         3 Naawus-o nu togor omas om pirok muyu no, om togor oono yo su pongilaan nu odoot kou.
         Ono yo ko’ owogat sobana ukuman so kou, soko apui mongompu’ nu onsi so runat pongoowi’an.
         Nokopongimpug kou yo nu orata’ so pongoowi’an nu wonuo tu.
         4 Dai muyu gojian lobuw mugogoma’on so umo muyu. Rongowo muyu yo kosiono ponginsola’an
         nosiro so kou! Gumonsok nosiro mokiponobangon, om norongou-o ono nu Kinoringan, Tuhan
         Maayo Kuasa.
         5 Sobana ko osanang kou so’ pinakai muyu yo orata’ muyu mogkosonangan so wonuo tu.
         Nolomu kou yo musingkologa’ nu Runat Pongukuman, soko lobuw polomu nu kambing nosodia’
         yo nu runat poongogorasan.
         6 Ukumon om potoyon muyu ongo lobuw d’ado sala’, om dai ya lumawan nosiro.
         7 Oo su kosusulodan ku! Pagka soko ono, pototogo yo inawo muyu no musingkologa’ koimbagu
         ni Tuhan Yisus. Minsuw-o nu koototog nu moomutanom, mongindad nu uran iya nu poomuwusakan
         om poomoroyan, om kipinumpung sono iyo nu owarong.
         8 Pototogo muyu yo inawo muyu no om umarap-a, so’ oduruk-o kologa’an koimbagu nu Tuhan.
         9 Oo su kosusulodan ku! Adang-o mungot om muiinsala’, su’ dai kou ukumon nu Tuhan.
         Ingati muyu! Oduruk-o lumoga’ Moongobisara’.
         10 Oo su kosusulodan ku! Ondomo muyu yo poo’abar nu Kinoringan gulu ri. Otatap inawo
         nosiro om otaan mongirasa nu kosonsora’an. Indadi, insuw kou yo so nosiro.
         11 Pokosonangon nosiro nu lobuw so’ otatap inawo nosiro. Nokorongou kou yo nu kootatap
         ni Ayub, gama’ nu Tuhan mongoborakat so iyo koimbagu. Kiat nu ono, oilaan muyu nu
         sobana ko kikoluluudan om owarong inawo nu Kinoringan.
         12 Oo su kosusulodan ku, itu yo su oogot sobana, ono yo ikod kou yo pongibot momakai
         nu langit, wonuo, intawa onu-onu ya. Bang bana ya, “Oo”, koo yo muyu ya, om bang dai
         ya obana, “Dai!”, koo yo muyu ya, su’ dai kou ukumon nu Kinoringan.
         13 Bang kuwai osusaan so kou, owarong mogdu’a iyo so Kinoringan. Bang kuwai osudu’an
         so kou, owarong mulagu iyo mongorayou nu Kinoringan.
         14 Bang kuwai so kou dai kaatu’, owarong monogina nu ongo wowaidon nu lobuw poimaid
         mogdu’a nu lobuw oono, om mongisu’ nu inosak lanung maid nu mokiponobangon nu Tuhan.
         15 Bang mogdu’a om sobana ko poimaid nosiro, poli’an-a nu Kinoringan lobuw oono om oompunan
         koraayan niyo ri.
         16 Ono yo ko’ pukokoilo kou yo nu koraayan om pududu’a kou yo su’ opoli’an kou. Du’a
         yo po nu lobuw mongowaid nu koinginan nu Kinoringan, sobana ko kikuasa.
         17 Kuwai ido poo’abar nu Kinoringan gulu ri, ingoranan so si Ilia. Iyo nga inong toko
         ya lobuw. Nga nobogdu’a iyo sobana-bana su’ dai muran, om bana-bana ya nu dai minuran
         tolu notoun om putonga’ laid.
         18 Nokotalib iri, nobogdu’a po iyo su’ muran, om bana-bana nu minuran-a om tinumuu’
         sono tonoman-i nu olabung.
         19 Oo su kosusulodan ku, bang kuwai ido koyuwan nai so kou minulaiw kiat so pontudukan
         obana nu Kinoringan, om kuwai wokon popululi’ koimbagu so iyo mongowaid nu pontudukan
         oono,
         20 ondomon-o totongaron iitu. Iri yo po lobuw popululi’ koimbagu nu lobuw kikoraayan
         mongowaid nu pontudukan obana nu Kinoringan, lobuw oono koponapul nu atod nu lobuw
         kikoraayan oono kiat so poomatoi musingkolaid om osuang koraayan niyo idu’on nu Kinoringan.1 Pitrus1 Pitrus1 Pitrus1 Pitrus1 Pitrus

         2 Oo su kosusulodan ku songapan nu Kinoringan, iri nokoias so wonuo nu Puntus, Galatia,
         Kapadukia, Asia om Bitinia. Itu yo surat ku, si Pitrus, pinongoorapan ni Yisus Kristus,
         niloga’ ku nai so kou. Muda-mudaan ong d’ado ya pupus nu Kinoringan mongoborakat om
         posanang nu inawo muyu. Pinili’ kou yo songopanon nu Kinoringan Amo toko, musuat nu
         notantu yo Niyo laid. Om inurug kou yo nu Atod nu Kinoringan nu d’ado koraayan, mugogoma’on
         suat-a so Kinoringan, su’ obingasip kou so si Yisus Kristus om ougasan nu raa’ Niyo.
         3 Mongunsopot toko yo so Kinoringan, Amo ni Yisus Kristus, iri Tuhan toko! Otoop ong
         mongunsopot toko, so’ pagka sobana ko oluluudan Iyo so toko, tinaakan toko yo Niyo
         nu kowiawan wagu. Om ono yo su orapan toko nu oluli’an toko ong wagu, so’ noluli’an-o
         Niyo si Yisus Kristus.
         4 Kiat nu ono, umarap toko po nu kaalap nu koworongan nosodia’ nu Kinoringan so lobuw
         songapan Niyo. Koworongan oono nitou’ Niyo so surga su’ dai ousiba’, rumobuk intawa
         lumiong.
         5 Kiawi’ oono nosongapan muyu so’ nopoimaid kou yo so si Kristus. Kosiono ipatan kou
         nu kuasa nu Kinoringan, su’ bang pongoowi’an-o nu wonuo tu, kotorima’ kou nu kowiawan
         musingkolaid nosodia’ yo nu Kinoringan.
         6 Pagka soko ono, sumudu’an kou yo pudi pona osonsara’ kou sontagal nu ono sono tu
         nu boroginis kosusaan.
         7 Tomod-o po posimaid so kou koirasa nu kosusaan, nga pointolang nu bana-bana ya ka
         poimaid kou so si Yisus ko’ dai. Insan omas-o ya su musiba’, nga nisubo ya so apui
         su’ luun-luun sono omas. Koimaidan muyu boorogo po ko’ omas. Indadi subai kinaman-a
         su’ makin po sono opiot, om runat loga’an ni Yisus Kristus koimbagu, royowon, orumaton
         om bontugon kou sono so’ obana ya koimaidan muyu no.
         8 Pudi pona dai kou nokosiou so Iyo nu gulu ri, osamod kou ya so Iyo. Om poimaid kou
         so Iyo pudi dai muyu osiou Iyo nu kosiono tu. Ono yo ko’ osudu’an kou sobana nu dai
         kointolang ong ontob-a nu totongaron koosudu’ muyu no,
         9 so’ osopulan sono atod muyu kiat so ponginsaadan nu Kinoringan, iri orapon muyu nu
         kinopoimaidan muyu so si Kristus.
         10 Kosopulan oono pinokoilo yo laid nu poo’abar nu Kinoringan silaid-i. Kiniro-kiro
         om minomirasat nosiro nu gama’ nu Kinoringan monapul nu lobuw poimaid so si Kristus
         so’ sobana ko maayo koworongan Niyo so toko.
         11 Poo’abar nu Kinoringan oono kinuasa nu Atod ni Kristus, om Atod oono minonuu’ so
         nosiro pokoilo laid suat nu kosonsora’an ni Kristus so wonuo tu, om kobontugan Niyo
         nu kotalib po kosonsora’an Niyo oono. Om minogkari’-kari’ nosiro mongilo ong onu koo
         ourug ono om sombiya.
         12 Nopokoilo Kinoringan so nosiro nu, kodau niabar nosiro no okon-a ko suat so iya nosiro
         gulu ri, nga suat so sunduron, ono yo kou. Om kosiono norongou muyu yo kodau oono
         kiat so lobuw pootuturan nu Abar Owarong suat so si Yisus, maid nu kuasa nu Atod nu
         Kinoringan sinuu’ kiat so surga, om insan susuu’on nu Kinoringan nga moki’iilo ya
         nu ono.
         13 Pagka soko ono, mingat-ingat kou yo om dadan momikir nu onu yo po koinsanang nu inawo
         nu Kinoringan. Kimato muyu yo om umarap-o sobana nu borakat nitaak so toko nu kologa’an
         ni Yisus Kristus koimbagu.
         14 Pagka inonakan kou yo nu Kinoringan, subai obingasip kou nu ponuu’an Niyo. Adang-o
         potuudan koinginan muyu oraai nu gulu ri, nu dai kou po koorati nu Abar Owarong suat
         so si Yisus Kristus.
         15 Ala’ nai’, tondiang kou yo so gogoma’on oraai, soko Kinoringan, iri nopokaanak so
         kou su nokotondiang so gogoma’on oraai,
         16 so’ nokosurat-o so Buuk nu Kinoringan nu, “Tondiang kou yo kiat so gogoma’on oraai,
         soko Aku su kotondiang,” koo ri.
         17 Pagka pokoAmo toko nu Kinoringan koduung mogdu’a toko, patut orumaton toko Iyo laid
         nu miau toko po so wonuo tu, so’ mongukum Iyo nu kiawi’ lobuw musuat nu gogoma’on
         nosiro ido soido.
         18 Noilaan toko yo nu nolukat toko yo kiat so adat d’ado kosudaan, iri nopusaka so odu
         aki toko ri. Om pinongolukat oono okon ko pirok intawa omas, iri rumaag-a,
         19 sondiang ko iri yo raa’ ni Kristus nokotuntug nu sobana ko boorogo. Iyo yo su soko
         dumba d’ado koraayan ginaras niusaa’ so Kinoringan.
         20 Pinili’ yo Iyo nu Kinoringan nu dai po nowangun wonuo tu, om minintolang nu ono sono
         tu, nu mani-rani yo pongoowi’an nu wonuo tu monapul so kou.
         21 Si Kristus-o su lalan muyu poimaid so Kinoringan, iri minongoluli’ so Iyo kiat so
         pinotoyan om nopobantug so Iyo. Indadi, kosiono poimaid kou yo sono nu Kinoringan
         om otoroido umarap so Iyo.
         22 Pagka poimaid kou yo nu pontudukan obana, noidu’ yo sono koraayan kiat so inawo muyu
         om otoroido yo inawo muyu no osamod nu inong lobuw poimaid. Indadi, pusosamod kou
         yo nu otoroido inawo.
         23 Kiat so koimaidan muyu nu tinongaran nu Kinoringan musingkolaid, tinaakan kou nu
         kowiawan wagu nu okon ko kiat so lobuw, nga kiat so Kinoringan Amo toko, iri miau
         musingkolaid.
         24 Nokosurat-o so Buuk nu Kinoringan nu, “Kiawi’ lobuw so wonuo tu muinong nu rikut.
         Koorumatan nosiro muinong nu wusak. Lumonot-o po rikut-o, tumontag-o wusak-o.
         25 Nga ong tinongaran nu Kinoringan, otatap musingkolaid,” koo ri. Tinongaran oono yo
         su Abar Owarong, iri nituturan so kou ri.

1 Pagka lobuw wagu kou yo sono, odai muyu yo kiawi’ gogoma’on oraai. Adang-o sono mongoburunsut,
         musingkopoimaid-poimaid, mokimurindi intawa pokoraai nu wokon.
         2 Urug kou yo nu soko lolaing koopuanak, moingin dadan tumiti’, ono yo dadan mokirorongou
         nu tinongaran nu Kinoringan, su’ opiot koimaidan muyu om osopulan kou.
         3 Soko iri nokosurat so Buuk nu Kinoringan nu, “Nokoirasa kou yo nu koworongan nu TUHAN,”
         koo ri.
         4 Pagka soko ono, loga’ kou yo so Tuhan, iri soko watu nga miau, niada’ nu lobuw so’
         ponontaman nosiro nu d’ado kosudaan. Nga sobana yo, watu oono pinili’ nu Kinoringan,
         om kikosudaan sobana suat so Iyo.
         5 Kou nga soko watu ya miau. Pagka soko ono, wiau kou yo nu owarong su’ pokayon kou
         nu Kinoringan, soko watu pokayon nu moomuwaloi. Pinili’ kou Niyo osiliw nu moomugogoma’on
         suat so Iyo, om gogoma’on oono yo su soko niusaa’ muyu so Kinoringan sobana ko koinsanang
         nu inawo Niyo, maid nu gogoma’on ni Yisus Kristus so kou.
         6 Nokosurat-o so buuk nu Kinoringan tinangar Niyo gulu ri nu, “Rongowo muyu yo! Pinili’
         Ku yo ido watu boorogo, nipolak Ku dii so Siun ourug nu soko watu obasag om kaalib
         po ko’ kiawi’ ponimpuunan nu waloi, om isai poimaid so Iyo dai oiman-iman ong wagu,”
         koo ri.
         7 Suat so kou nu poimaid so Iyo, sobana ko boorogo Iyo, nga suat so lobuw nu dai poimaid
         so Iyo, niada’ nai’ Iyo nosiro, soko iri nokosurat so Buuk nu Kinoringan nu, “Iri
         watu niada’ nu moomuwaloi, oogot po nai’ kosudaan ko’ kiawi’ watu so waloi oono,”
         koo ri.
         8 Nokosurat po so Buuk nu Kinoringan nu, “Watu oono kosoduan nu lobuw om kotunguban
         nosiro,” koo ri. Notantu yo laid nu gulu ri nu kosadu nosiro, so’ dai nosiro poimaid
         nu tinongaran nu Kinoringan.
         9 Nga suat so kou, kou yo su bansa pinili’ nu Kinoringan. Kou yo su inurug nu soko
         puimpugan nu imam mugogoma’on so Kinoringan, Raja toko. Kou yo su puimpugan pinotondiang
         Niyo suat so Iyo. Kou yo su nosongapan nu Kinoringan. Pinili’ kou yo paabar nu waalon
         Niyo ongo wowarong. Iyo yo su nopolabus so kou kiat so kotuongan om poian so koonawau
         Niyo, nu dai odapat potarang ong ontob-a nu totongaron.
         10 Gulu ri okon ko songapan kou nu Kinoringan, nga kosiono nosongapan kou yo sono Niyo.
         Gulu ri dai kou somodan nu Kinoringan, nga kosiono tu sinomodan kou yo sono Niyo.
         11 Oo su kosusulodan koluluudan ku. Kou yo po soko porantau, dai ya otatap molak so
         wonuo tu. Ono yo ko’ mindamo aku so kou nu adang-o sumimpor nu gogoma’on oraai nu
         lobuw dai poimaid, iri soko alod-alod lumawan so kou.
         12 Poworongon-o kogoyaan muyu so tiningkuangon nu lobuw dai poimaid so si Kristus, su’
         pokoraayon kou pona nosiro, osiowan nosiro nu owarong-a kogoyaan muyu om mongobantug
         sono nosiro nu Kinoringan nu runat kologa’an Niyo.
         13 Pagka poimaid kou so Tuhan toko Yisus Kristus, subai mongimaid kou ya nu kiawi’ lobuw
         mogkuasa so wonuo tu, ungkiat-o so raja
         14 kumoo yo so lobuw pinili’ Niyo mongukum nu lobuw oraai, om mongorumat nu lobuw owarong.
         15 Moingin Kinoringan nu poingkoyodon muyu lobuw mutotongaron nu d’ado kosuatan kiat
         so kogoyaan muyu owarong-o.
         16 Okon-o ko uripon kou nu lobuw, nga adang-o momikir nu kopogbaya’ kou sono momaal
         nu onu-onu ya koinginan muyu. Ala’ nai’ pomaal kou yo nu onu yo po koinginan nu Kinoringan
         so’ uripon kou yo Niyo.
         17 Orumato muyu yo kiawi’ lobuw. Somodi muyu yo inong muyu poimaid. Orumato muyu yo
         sobana Kinoringan, om orumato muyu yo raja.
         18 Kou su ongo uripon, osipo muyu yo moonguripon so kou no om orumato muyu yo sobana.
         Okon ko ono ya owarong om otoua so kou no su osipon muyu, nga ono pona obisig so kou
         no.
         19 Bang sonsora’on kou pudi okon ko kosola’an muyu, om tumaan kou ya mongirasa nu kosonsora’an
         oono so’ oilaan muyu onu koinginan nu Kinoringan, borokatan kou ya Niyo.
         20 D’ado ya kosudaan pudi otaan kou mongirasa nu ponginsaadan ong kisala’ kou. Nga bang
         otaan kou mongirasa nu kosonsora’an pudi momaal kou ya nu owarong, borokatan kou nu
         Kinoringan.
         21 Ono yo tomod nu Kinoringan momili’ so kou, so’ si Kristus gulu yo nosonsara’ suat
         so kou om ono yo su otoop waidon muyu om minsuw kou nu kogoyaan Niyo.
         22 Dai insan Iyo momaal nu koraayan om dai insan monimbaal.
         23 Pudi pona inindoraai Iyo nu lobuw, dai ya Iyo sinumuli’. Pudi pona nosonsara’ Iyo,
         dai ya Iyo minogintori. Nikomouli’ ya Niyo iri kiawi’ so Kinoringan, ono Moongobisara’
         nu ooluk-o.
         24 Si Kristus-o su ginumanti’ oinsaadan suat so koraayan toko nu pinotoyan Niyo so kayu
         salib-i, tayon ong dai toko sumundur momaal nu koraayan, nga miau maid nu kogoyaan
         owarong so’ nosopulan toko yo nu pilat Niyo ri.
         25 Gulu ri nopalid kou soko dumba, nga kosiono inowit toko yo sono mululi’ so Moongipat
         so toko ri.

1 Soko ono ya pudi kou su woinoi kisawo yo, waido muyu yo sawo muyu, su’ bang kuwai
         so kou kisawo nu dai poimaid nu tinongaran nu Kinoringan, insan dai tongaron muyu
         nosiro ong osiowan nosiro kogoyaan muyu, poimaid sono nosiro so si Kristus,
         2 so’ osiou nosiro kogoyaan muyu owarong om kiorumat.
         3 Adang-o dadan momikir suat nu poomusimparu’ nu ontob-a nu koyuwan, soko mongatag
         nu obuk, momakai nu poroomasan intawa mupokakas nu ongo totaas.
         4 Sondiang ko, kooparu’ nu kogoyaan muyu no otondu’an so koototog om koobaba’ muyu.
         Ono yo su kooparu’ dai tumalup musingkolaid om sobana ko boorogo so Kinoringan.
         5 Soko itu yo poomusimparu’ nu kowoinoyan uumarap so Kinoringan nu gulu ri, ono yo
         mongimaid nu sawo nosiro.
         6 Soko ono ya pudi si Sara, minongimaid so si Abraham, sawo niyo ri, sampai monontuan
         iyo so si Abraham. Om kou su kowoinoyan nu kosiono tu, ourug kou nu inonakan ni Sara
         ong momaal kou nu owarong om dai lumaa’ nu onu-onu ya koogutan muyu.
         7 Soko ono ya pudi kou su kokusoyan kisawo yo, poworongon-o kogoyaan so sawo muyu.
         Oilaan muyu nu obasag kou po ko’ nosiro, nga orumato muyu yo nosiro so’ kopusaka ya
         pudi nosiro nu nitaak nu Kinoringan, ono yo kowiawan musingkolaid. Waalo muyu yo ono
         su’ rongowon du’a muyu no nu Kinoringan.
         8 Itu yo su tomod om onsi nu totongaron ku so kou kiawi’, ono yo subai muido inawo
         om songinong pikiran muyu. Pusosamod kou yo soko sonsulod, mululuud om obaba’ inawo.
         9 Bang raayon om poki’an kou nu lobuw, adang-o sumuli’. Ala’ nai’ pogdu’a kou yo so
         Kinoringan, mindamo nu borokatan lobuw mongoraai so kou no, so’ ono yo su kinopomaawan
         nu Kinoringan so kou, su’ kotorima’ kou nu borakat nijanji Niyo.
         10 Nokosurat-o so Buuk nu Kinoringan nu, “Isai mokiirasa nu owarong om mokitotogui,
         adang-o mutangar nu oraai suat so lobuw, om adang-o ototom mongaakal.
         11 Dai yo iyo kowasa momaal nu koraayan, nga momaal-o nu owarong, om subai mogkari’-kari’
         yo iyo mokimusulut.
         12 So’ ipatan nu TUHAN lobuw momaal nu koinginan Niyo, om tobangon Niyo ong mokiponobangon,
         nga lobuw oraai gogoma’on, lowanon Niyo,” koo ri.
         13 Tantu d’ado mononsara’ so kou, ong mogkari’-kari’ kou momaal nu owarong.
         14 Nga insan osonsara’ kou pudi owarong gogoma’on muyu, osanang kou ya. Indadi adang-o
         lumaa’ so isai-isai ya, om adang-o gumagau.
         15 Ala’ nai’ orumato muyu yo si Kristus so inawo muyu, so’ Iyo yo Tuhan toko. Sumodia’
         kou yo dadan potarang so isai-isai ya mongoduat suat so orapan muyu so si Yisus Kristus.
         16 Waalo muyu yo ono nu owarong om kiorumat, okon ko sosog-sosogan-a. Waalo muyu yo
         onu oilaan muyu nu obana, su’ bang indoraayon kou nu lobuw, nosiro ya sono su oiyu’an,
         so’ osiou kogoyaan muyu owarong om otoop so lobuw poimaid so si Kristus.
         17 Bang ono su koinginan nu Kinoringan nu osonsara’ kou, owarong po osonsara’ kou mugogoma’on
         nu owarong, ko’ osonsara’ mugogoma’on nu oraai.
         18 Minatoi-a pudi si Yisus Kristus mongidu’ nu koraayan toko, nga insan-a. D’ado muad
         koraayan ong Iyo, nga minatoi-a Iyo gumanti’ so toko lobuw kikoraayan, su’ oowit toko
         Niyo mululi’ so Kinoringan. Iri yo po koyuwan Niyo ri pinatoi nu lobuw, nga Atod Niyo
         ri miau-a.
         19 Om Atod Niyo ri minian potuturan nu kodau kiat so Kinoringan so ongo atod kinurung
         so polak nu lobuw minatoi.
         20 Atod-o po iiri nga atod nu lobuw minatoi, iri dai minongowaid nu pontudukan nu Kinoringan
         nu iya po ni Nuu gulu ri. Iya iiri, otatap inawo nu Kinoringan mongindad so nosiro
         nu rumorogo nu laid ni Nuu momaal nu kapal-i. Walu yo koyuwan dai nolosod nu loni’
         maayo ri, iri nokosakoi so kapal-i.
         21 Sungoi nu loni’ iiri yo su poinongan nu pongodiu’an, iri kopomiau so kou nu ono sono
         tu. Pongodiu’an oono okon ko orati mongugas nu sinaim kiat so koyuwan toko, sondiang
         ko janji muyu so Kinoringan maid nu inawo owarong nu dadan otoroido inawo muyu momaal
         nu obana. Pongodiu’an oono kowiau so kou, so’ noluli’an-o si Yisus Kristus kiat so
         pinotoyan,
         22 om nokoindakod-o so surga. Kosiono mogkuasa Iyo maid so Kinoringan nu kiawi’ susuu’on
         om kiawi’ kikopogboya’an om kikuasa dii.

1 Indadi pagka nokoirasa yo si Kristus nu kosonsora’an nu koyuwan, pikiran muyu subai
         soko pikiran-a Niyo sampai kosodia’ kou sumonsara’, so’ iri yo po lobuw nosonsara’,
         dai yo sono moingin sumundur momaal nu koraayan.
         2 Ono yo ko’, laid muyu po miau so wonuo tu, pomaal kou yo dadan nu onu yo po koinginan
         nu Kinoringan, okon ko koinginan kondiri.
         3 Olaid kou yo sobana momaal nu onu yo po kototoman nu ongo lobuw dai poimaid nu Kinoringan.
         Gulu ri dai owarong kogoyaan muyu, ono yo monongkowoinoyan kou, moomusingawuk, osokakan
         kou murami-rami muinum, om mongusaa’ kou nu tinindobuw pudi koinsakit ono nu inawo
         nu Kinoringan.
         4 Nga kosiono tu oiranan sono so kou ongo lobuw dai poimaid nu Kinoringan, so’ dai
         kou yo sono maid-waid so nosiro momaal nu koraayan d’ado puontoban. Ono yo ko’ raai-raayon
         kou nosiro.
         5 Nga ong wagu, lobuw mongoraai-raai so kou no subai mundii potarang nu koraayan nosiro
         so tiningkuangon nu Kinoringan, nu nokosodia’ yo mongobisara’ nu lobuw miau po om
         minatoi-o.
         6 Ono yo ko’ nokotuturan-a pudi Abar Owarong oono so lobuw minatoi-o, tayon ong miau
         atod nosiro soko Kinoringan su miau, pudi pona minatoi koyuwan nosiro soko kiawi’
         lobuw nga matoi-a.
         7 Oduruk-o pongoowi’an nu onu-onu ya so wonuo tu. Ono yo ko’, kodosi muyu yo kowiawan
         muyu no om mingat-ingat su’ kopogdu’a kou.
         8 Nga itu po su oogot sobana, ono yo pusosamod kou yo nu otoroido inawo, so’ bang musosamod
         kou, ado yo sono pongoondom muyu nu kosola’an muyu gulu ri.
         9 Poindokodo muyu yo lobuw so waloi muyu, om adang-o rumoraayan nu ogosoyunan kou.
         10 Nokotorima’ kou yo nu musosondiang nitaak nu Kinoringan. Indadi, pokayo muyu yo nitaak
         nu Kinoringan oono monabang nu lobuw wokon, ono yo polatas nu koworongan nu Kinoringan
         so nosiro.
         11 Isai notaakan nu koilaan montuduk, potuduk-o sobana nu tinongaran nu Kinoringan.
         Isai notaakan nu koinginan monabang nu lobuw wokon, monabang-o maid nu kobosagan kiat
         so Kinoringan, su’ orayou Iyo so onu yo po, so’ tobangon iyo ni Yisus Kristus momaal
         nu ono. Kinoringan-o su kikuasa om otoop bontugon musingkolaid. Amin.
         12 Oo su kosusulodan sinomodan ku. Ikod kou yo koiranan nu ologa’an kou nu kosonsora’an
         owogat sobana monginam so kou, om soko sondiang-diang-o sono iri koirosaan toko, so’
         ono yo po nga noopotan toko yo.
         13 Ala’ nai’ sumudu’an kou yo nu nokowaid kou so si Kristus osonsara’. Bang soko ono,
         kaalib po koosudu’ muyu nu kologa’an Niyo koimbagu maid nu kobontugan Niyo.
         14 Osanang kou yo ong raai-raayon kou so’ mompomaid kou ni Kristus. Ono yo su pongilaan
         nu waid-waidon kou nu Atod nu Kinoringan, ono yo Atod obantug.
         15 Adang-o kuwai so kou osonsara’ suat nu gogoma’on iitu, ono yo moomatoi nu lobuw,
         moonakou, odouraka, intawa poopuasa’ nu lobuw.
         16 Nga bang osonsara’ kou so’ poimaid kou so si Yisus Kristus, adang-o moiyu’an nu ono,
         ala’ nai’ mongunsopot kou yo so Kinoringan so’ mompomaid kou Niyo.
         17 Oduruk-o tumimpuun Kinoringan mongobisara’ nu wonuo tu, om toko yo su poguluan Niyo
         mongobisara’. Indadi, bang toko yo su poguluan Niyo mongobisara’, aagut po lobuw dai
         poimaid nu Abar Owarong kiat so Iyo.
         18 Soko ono yo nokosurat so Buuk nu Kinoringan nu, “Bang lobuw pona owarong-o nga orogon-a
         osopulan, makin po lobuw oraai nu dai poimaid so Kinoringan,” koo ri.
         19 Indadi, isai osonsara’ so’ ono yo su koinginan nu Kinoringan, sumundur-o mugogoma’on
         nu owarong, om pokomouli’ nu kowiawan niyo so Kinoringan, iri Minomangun so nosiro,
         om monuman nu janji Niyo.

1 Moingin aku montuduk so kou su wowaidon nu puimpugan nai no. Aku yo po wowaidon nu
         puimpugan om nosiou ku yo gulu ri si Yisus nosonsara’. Om oilaan ku nu kosimpor aku
         ya obantug ong wagu nu pointolangan nu kobontugan ni Kristus so kiawi’ lobuw. Mindamo
         aku so kou wowaidon wokon nai nu,
         2 olila’ kou mongipat nu puimpugan, iri niarap so kou nu Kinoringan musuat nu koinginan
         Niyo, om okon ko sosog-sosogan-a inawo muyu no, om okon ko mangut-a nu siin, nga bana-bana
         yo nu moingin kou mugogoma’on.
         3 Adang-o dadan monuu’ nu lobuw ipatan muyu no, nga miau-o maid nu kogoyaan owarong
         om minsuw sono nosiro so kou.
         4 Bang waalon muyu soko ono, kotorima’ kou nu odia nu sobana ko owarong om dai musiba’,
         iya nu kologa’an ni Yisus Kristus, ono yo Wowaidon nu kiawi’ moongipat.
         5 Om kosiono mutangar aku so kou su koomulokan. Waido muyu yo tangar nu lobuw ongo
         tutuo no yo. Adang kou yo moglabi-labi nga putotabang kou yo maid nu obaba’ inawo,
         so’ nokosurat-o so Buuk nu Kinoringan nu, “Lowanon nu Kinoringan iri lobuw moglabi-labi,
         nga oluluudan Iyo nu lobuw obaba’ inawo,” koo ri.
         6 Ono yo ko’ pusimbaba’ kou yo so tiningkuangon nu Kinoringan nu maayo kuasa, iri koponabang
         so kou. Bang waalon muyu soko ono, popongkaton kou ong ologa’ yo koinginan Niyo popangkat
         so kou.
         7 Komoulii muyu yo so Kinoringan kiawi’ kogogawan muyu, so’ Iyo yo su mongipat so kou.
         8 Mingat-ingat om kodosi muyu yo! Wowaidon nu Moinat oono yo alod-alod muyu. Mompanou
         iyo dii-tuui modium nu lobuw poimaid mongusiba’ nu koimaidan nosiro, soko ingongansad
         witilon marom-garom modium nu kulos-kulos tompaan.
         9 Osonsara’ kou pona, sundur kou yo poimaid, so’ kosusulodan muyu inong poimaid so
         si Kristus so pilolongkop nu wonuo tu nga osonsara’ ya soko kou.
         10 Nga, kolabus kou yo po kiat so kosonsora’an muyu, taakan kou nu Kinoringan nu kosonangan
         nu inawo. Pototog, pobasag om popiot Iyo so kou. Kinoringan-o su sobana ko owarong,
         iri minomili’ so kou maid so si Kristus mongirasa nu kobontugan Niyo musingkolaid.
         11 Iyo yo su mogkuasa musingkolaid. Amin!
         12 Surat oipak ku iitu no, niposurat ku so si Silas, sulod opongoorapan ku om ototog.
         Moingin aku mongobiat so kou nu itu yo su abar obana suat nu koworongan nu Kinoringan.
         Ikod kou yo kilaiw kiat so koworongan oono.
         13 Lobuw poimaid so si Yisus Kristus tuui so Babilun, iri pinili’ nu Kinoringan soko
         kou, pokodau so kou. Soko ono ya pudi pinokaanak ku, si Markus.
         14 Pukokodau-kodau kou yo ponondu’an nu kopusulodan muyu so koimaidan so si Kristus.
         Mindamo aku so Kinoringan su’ posonangon-a Niyo inawo muyu, ono nokopuido yo dii so
         si Kristus.2 Pitrus2 Pitrus2 Pitrus2 Pitrus2 Pitrus

1 Surat iitu kiat so aku, si Simun Pitrus, uripon om pinongoorapan ni Yisus Kristus.
         Poowit aku nu surat iitu no so kou, inong poimaid so si Yisus Kristus, so’ maid nu
         kobonaan nu Kinoringan om si Yisus Kristus, Poowiau so toko, nitaak-o so kou koimaidan
         iri sobana ko boorogo, ono yo koimaidan nitaak so kai ri.
         2 Pagka kotondu’ kou sobana nu Kinoringan om si Yisus Kristus, Tuhan toko, mindamo
         aku so Kinoringan, su’ d’ado pupus Niyo mongoborakat om posanang nu inawo muyu.
         3 Maid nu kuasa nu Kinoringan nitaak so si Yisus Kristus, om koo’ilo toko so Iyo, tinaakan
         toko ni Yisus Kristus nu onu yo po kikosudaan su’ miau toko mongowaid nu koinginan
         nu Kinoringan. Pinaau toko Niyo mongirasa nu koworongan om kobontugan Niyo.
         4 Ono yo su gama’ nu Kinoringan monaak so toko nu borakat sobana ko owarong, iri nijanji
         yo Niyo laid-i. Waalon Niyo soko ono tayon Niyo ong koidu’ kou kiat so kiawi’ koinginan
         sobana ko oraai om kopongoraag so wonuo tu, om koinsuw kou sono nu kogoyaan nu Kinoringan.
         5 Ono yo ko’, pogkari’-kari’ kou yo sumundur poimaid so si Kristus, maid nu kogoyaan
         owarong, om pogkari’-kari’ kou yo mongoruang nu pongoilaan muyu suat so koinginan
         nu Kinoringan.
         6 Sondiang ko ono, subai okodos kou nu onu ya koinginan muyu, om subai otaan inawo
         muyu moningkuang nu onu-onu ya kosusaan, om miau mongowaid nu koinginan nu Kinoringan.
         7 Sondiang ko miau mongowaid nu koinginan nu Kinoringan, pusosamod kou yo soko sompususulod
         so koimaidan, om somodi muyu yo kiawi’ lobuw.
         8 Bang soko ono kogoyaan muyu om oruangan po ono, sobana ko kikosudaan pongoilaan muyu
         suat so Tuhan Yisus Kristus, om kikoompusan gogoma’on muyu.
         9 Nga iri yo po lobuw d’ado kogoyaan soko ono, soko lobuw dai kowawai intawa bolou,
         so’ nolupaanan niyo nu noidu’ yo nu Kinoringan koraayan niyo ri.
         10 Oo su kosulodan ku, mindamo aku nu pogkari’-kari’ kou yo pointolang so lobuw nu pinaau,
         om pinili’ kou nu Kinoringan nu songopanon Niyo. Bang waalon muyu ono, dai kou yo
         sono mintoron poimaid so si Kristus.
         11 Kiat nu ono, lila’an kou yo sono nu Kinoringan masuw musingkolaid so Pogkuosaan ni
         Tuhan Yisus Kristus iri Poowiau so toko.
         12 Ono yo ko’, dadan aku poondom so kou nu ono, pudi pona noilaan muyu yo ono om otoop
         gama’ muyu sumundur poimaid nu pontudukan obana, iri nituduk so kou ri.
         13 Laid nu miau aku tu po, pikiran ku nu otoop ong dadan aku poondom so kou nu ono.
         14 Pagka pinokoilo aku yo nu Tuhan toko si Yisus Kristus, oilaan ku sono nu oduruk aku
         yo matoi.
         15 Ono yo ko’ mogkari’-kari’ aku monurat nu itu poorati so kou nu ono sono tu, su’ matoi
         aku pona nga kakal-a oondoman muyu.
         16 Iri yo po nituturan mai so kou gulu ri suat so koobantug nu kologa’an koimbagu ni
         Tuhan toko si Yisus Kristus, obana ya, okon-a ko ombo yo nu tutunud winaal-waal nu
         lobuw oilo monutunud. Kai yo kondiri nokosiou nu kobontugan ni Kristus oono.
         17 Dii-dii kai ya nu pinongorumatan om pinongobontugan so Iyo nu Kinoringan Amo toko.
         Iya iiri, norongou mai Kinoringan Sobana ko Obantug minutangar nu, “Itu yo su Anak
         kosomodan Ku. Sobana ko koinsanang Iyo nu inawo Ku!” koo ri.
         18 Kai kondiri nokorongou nu bongut iiri kiat so surga, nu dii-dii kai so timpak nu
         bulud osusi ri maid so si Yisus.
         19 Ono yo ko’, makin po sono poimbana kai nu kodau nu Kinoringan nilombus nu poo’abar
         Niyo gulu ri. Indadi kou nga subai mongoorati ya nu kodau oono, so’ ono yo po soko
         politaan tumogu’ so kotuongan musingkologa’ nu Runat Kopululi’an ni Kristus, om musingkousit
         nu korombituon, ingoranan nu korombituon mingkas, ono yo si Kristus mululi’ koimbagu
         poorati so inawo muyu.
         20 Itu yo oogot sobana ondomon muyu nu, iri yo po kodau nu Kinoringan nituturan nu poo’abar
         Niyo gulu ri, dai odapat poorati ong ontob-a nu koilaan kondiri.
         21 Ono yo ko’ dai odapat poorati ong ontob-a nu koilaan kondiri, so’ d’ado ido kodau
         nu Kinoringan nituturan nu poo’abar gulu ri kiat so koilaan nu lobuw-a, nga Atod-o
         nu Kinoringan su mogkuasa nu lobuw, iya potuturan nosiro nu abar Niyo.
         
            

         
      
   
      
         2
1 Gulu ri tinu-tinu koyuwan lobuw Israil minusingkopoo’abar. Soko ono ya pudi kosiono
         tu, kuwai lobuw musingkomoomontuduk obana musit nai so kou, polongkop nu pontudukan
         dai obana suat so Kinoringan, om poputondiang nu lobuw kiat so Iyo. Mongolim nosiro
         nu kotondu’ so si Yisus Kristus, iri minatoi monapul so nosiro kiat so koraayan nosiro
         ri. Pagka soko ono, ukumon nosiro osikap nu Kinoringan.
         2 Soko ono pona, osuang-a lobuw maid nu kogoyaan oraai nu moomontuduk owudut oono.
         Om pagka osiowan nu lobuw dai poimaid kogoyaan oraai nu lobuw poimaid oono, oraai
         sono totongaron nosiro suat so pontudukan obana nu Kinoringan.
         3 Om koompusan nu kogoyaan nosiro nu osuang koinginan d’ado ontob-o, mogkari’-kari’
         sono nosiro modium nu kountungan botuturan so kou nu tuturan winaal-waal nosiro kondiri.
         Nga olaid-o nokosodia’ Kinoringan mongukum om monginsaad so nosiro om tantu binosaan
         Niyo nosiro.
         4 Ongo susuu’on nokopomaal nu koraayan nu gulu ri nga inukum-a nu Kinoringan. Niada’
         Niyo nosiro so noraka, kinogosan om kinurung so kotuongan musingkologa’ nu Runat Pongukuman.
         5 Wonuo tu silaid nga inukum-a nu Kinoringan. Pinoloni’ Niyo nu maayo, momatoi nu ongo
         lobuw oraai kogoyaan nu iya iiri. Iri po su pinowiau nu Kinoringan si Nuu om turu
         koyuwan anak sawo niyo ri, so’ iyo po su mongowaid nu koinginan nu Kinoringan.
         6 Soko iri ya pudi bandar Sodom om Gomura inukum nu Kinoringan. Rinaag Niyo bandar
         iiri nu apui, tayon Niyo ong oilaan nu ongo lobuw nu kosiono om so sunduron tu, ong
         onu koompusan nu lobuw oraai kogoyaan.
         7 Nga si Lut pinolaiw nu Kinoringan kiat so bandar iiri, so’ si Lut po su mongowaid
         nu koinginan Niyo, om sobana ko aagut inawo ni Lut nu koosundal nu lobuw so bandar
         iiri.
         8 Laid po ni Lut mido-ido so nosiro, awi runat kosiou om korongou iyo nu gogoma’on
         nu lobuw oraai, sampai osakit sobana inawo niyo ri.
         9 Kiawi’ nituturan ku sisuna iiri, oilaan toko yo gama’ nu Kinoringan monapul nu lobuw
         kiat so ponginaman mongowaid nu koinginan Niyo, om gama’ Niyo pokurung nu lobuw dai
         mongowaid nu koinginan Niyo, om sonsora’on nu Runat Pongukuman,
         10 makin po so lobuw mongowaid nu koinginan oraai om osaim, om dai mokikuasa nu Kinoringan.
         Sobana ko dai moiyu’an ongo moomontuduk owudut oono om osumbung, sampai d’ado loman-loman
         nosiro mongusiba’ nu moomolak-polak so surga, ono maid mogkuasa so Kinoringan-o.
         11 Ampa, insan ongo susuu’on-a nu Kinoringan, iri obasag om kikuasa po ko’ moomontuduk
         owudut oono, dai ya mongusiba’ so tiningkuangon nu Tuhan nu moomolak-polak maid mogkuasa
         so Kinoringan oono.
         12 Nga moomontuduk owudut oono soko kulos-kulos orongit. Ono yo po kulos-kulos-o, d’ado
         pikiran om ono-ono ya su kosudaan so nosiro okomon om potoyon nu lobuw. Soko ono ya
         pudi moomontuduk owudut oono, d’ado pikiran nosiro om songkotangar-a. Mugogoma’on
         nosiro mongowaid nu koinginan kondiri om sumongkiwal nu onu yo po dai oorotian nosiro
         maid nu totongaron oraai. Pagka soko ono, oraag nosiro nu kogoyaan oraai oono, soko
         kulos-kulos orongit.
         13 Sonsora’on nosiro nu Tuhan so’ minononsara’ nosiro nu lobuw wokon. Awi runat musinsonangan
         nosiro, musintopod nu koinginan kondiri. Bang kopuido nosiro so kou so rami-rami,
         moilulua’ kou nu kogoyaan nosiro oono. Ososonangan nosiro so’ ookalan kou nosiro.
         14 Dadan modium nosiro nu woinoi susumundal, om dai otopodan momaal nu koraayan. Lobuw
         dai obasag koimaidan, boyoyaton nosiro tayon ong kowaid nu kogoyaan nosiro. Noopot-o
         nosiro nu osuang koinginan d’ado ontob. Indadi, sumpaan nosiro nu Kinoringan.
         15 Pagka dai yo nosiro mongowaid nu pontudukan nu Kinoringan obana, nopalid sono nosiro.
         Mininsuw nosiro nu gogoma’on ni Biliam, anak ni Biur. Si Biliam-o po moingin sobana
         gojian momaal nu oraai,
         16 nga sinawoi iyo nu Kinoringan so’ minongowaid iyo nu koinginan kondiri om okon ko
         koinginan nu Kinoringan. Oilaan muyu onu koo gama’ nu Kinoringan monginsala’ so iyo?
         Iya oono, inurug nu Kinoringan koladai niyo ri moilo mutangar soko lobuw, monawoi
         nu nipoingkoyod gogoma’on niyo mulou-ulou iiri.
         17 Moomontuduk owudut oono muinong nu towud nu sungoi noosakan, om kawut notilib nu
         uos opogon. Nosodia’an-o nosiro nu Kinoringan nu intoronan sobana ko otuong.
         18 Ono yo totongaron nosiro aanggai-anggai om d’ado orati no, om gogoma’on nosiro sumundal-o
         su pongoboyayat nosiro nu lobuw wagu ya poimaid, tayon ong kowaid nu koraayan nosiro
         no.
         19 Mongojanji moomontuduk owudut oono so ongo lobuw nu, kodapat nosiro miau mongowaid
         nu koinginan kondiri, ampa nosiro kondiri nouripon nu ongo gogoma’on oraai kototoman,
         iri mongowit so nosiro so kopotoyan, so’ onu yo po mongodoog nu lobuw, ono yo su monguripon
         nu lobuw oono.
         20 Iri yo po lobuw nokotondu’ yo so si Yisus Kristus, Tuhan om Poowiau, nokolabus-o
         kiat so kogoyaan koinsaim so wonuo tu, nga bang oboyayat po nosiro om okuasa nu kogoyaan
         koinsaim oono, oraai po sono kogoyaan nosiro ko’ iri dai po nokotondu’ nosiro so si
         Kristus.
         21 Indadi, owarong po ong dai insan oilaan nosiro gama’ miau musuat so koinginan nu
         Kinoringan, ko’ oilaan-o om dai sono mongowaid nu ono.
         22 Indadi, onu yo po gogoma’on nosiro, musuat nu sinsiriban iitu nu, “Tila’an koimbagu
         nu asu lua’ niyo,” om, “Iri ulod nokopodiu’ ri yo, mongindolobuon po koimbagu so butak,”
         koo ri.

1 Oo su kosusulodan kosomodan ku! Itu yo su surat koduo ku so kou. So kiduo-duo nu
         surat iitu no, mogkari’-kari’ aku posundur nu pongoorotian obana muyu nu gama’ miau
         otoop so lobuw poimaid.
         2 Moingin aku ong oondoman muyu totongaron nu poo’abar nu Kinoringan gulu ri, om ponuu’an
         nu Tuhan om Moonapul, iri niloga’ nai so kou kiat tuui so kai, pinongoorapan ni Yisus.
         3 Togna po, subai oorotian muyu nu, runat kologa’an ni Yisus, musit ongo lobuw kinuasa
         nu koinginan kondiri nu oraai. Mubaag nosiro so kou,
         4 maid nu mutangar nu, “Okon ka ko minongojanji Tuhan nu lumoga’ ya! Siombo yo Iyo
         su d’ado po lumoga’? Minatoi-o aki rumpungan toko ri, nga d’ado ya pinindaan nu onu-onu
         kiat nu koowangun nu wonuo tu!” koo nosiro.
         5 Tomodon-a nosiro dai poimaid nu, gulu ri minutangar Kinoringan om nourug-o sono su
         langit om wonuo tu. Wonuo tu inurug kiat so sungoi,
         6 om sungoi ya su pinongoraag nu wonuo tu om kolobuwan silaid-i, iya nu loni’ maayo
         ri.
         7 Nga langit om wonuo nu kosiono tu, tinatap soko itu nu Kinoringan, su’ ompu’on-a
         Niyo ong ologa’ yo Tuhan mongukum nu lobuw oraai, iri dai mongowaid nu koinginan nu
         Kinoringan.
         8 Oo su kosusulodan kosomodan ku! Ido yo itu nipoondom ku so kou, ono yo suat so Tuhan
         d’ado pusondiangan nu sondunat om oribu toun. Kiduo nu ono muinong-a so pongirosaan
         Niyo.
         9 Dai musuat pikiran nu lobuw nu, obuut Tuhan momaal nu onu yo po nojanji yo Niyo ri.
         Ala’ nai’, tumaan Iyo so kou, so’ dai Iyo oingin pudi ido ya obinasa. Nga, oingin
         Iyo ong kiawi’ lobuw rumorogo kiat so koraayan nosiro.
         10 Nga runat kologa’an nu Tuhan, dai opongilaan soko moonakou. Iya oono, lumiong su
         langit maid nu kai-kai oguru. Om onu yo po nai so langit-o nga aawi’ oompu’, om wonuo
         tu nga aawus maid nu kiawi’ so wonuo tu.
         11 Nadi, bang kiawi’ nu ono aawus nu soko ono, onu kowiau-wiau muyu? Ono yo ko’ waido
         muyu yo sobana koinginan nu Kinoringan su’ dai kou kopomaal nu koraayan,
         12 solaid muyu mongindad nu runat pongobisora’an nu Kinoringan nu wonuo tu. Om pugogoma’on
         kou yo nu onu yo po musuat, nu kosikap-sikapan nu ologa’ runat oono. Iya oono, aawus
         oompu’ langit-o, om onu yo po pointoron so langit nga oungou so’ sobana ko maamut.
         13 Nga toko yo po mongimat nu langit om wonuo owagu, iri nijanji yo nu Kinoringan so
         toko polakan nu lobuw mongowaid nu koinginan Niyo, nu d’ado yo sono koraayan dii.
         14 Oo su kosusulodan kosomodan ku! Ono yo ko’, pogkari’-kari’ kou yo mongowaid nu koinginan
         nu Kinoringan, su’ bang tumingkuang kou so Iyo, d’ado yo ponopudan so kou nu kikoraayan.
         15 Pikiro muyu yo nu, ungkiat so kotaanan nu Tuhan, ono yo su kosiwatan muyu kotorima’
         nu kowiawan musingkolaid. Om si Paulus, sulod kosomodan toko ri nga soko ono ya sinurat
         niloga’ nai so kou maid nu koo’ilo nitaak nu Kinoringan so iyo.
         16 Obulit si Paulus monuturan suat nu ono so kiawi’ surat niyo. Om kuwai ya so surat
         niyo pontudukan olalom om orogon oorotian. Om iri sono lobuw d’ado oilo-ilaan om orukung
         po koimaidan-i, monuntuad potarang nu orati nu pontudukan oono, om kuwai po tinu-tinu
         boogian so Buuk nu Kinoringan tuntuadon nosiro potarang orati no. Gogoma’on nosiro
         oono kobinasa so nosiro.
         17 Oo su kosusulodan kosomodan ku, pagka noilaan muyu yo laid tinangar ku oono, kimati
         muyu yo su’ dai kou poimaid nu pontudukan dai obana no, om dai kou oliongan nu koimaidan
         muyu opiot.
         18 Indadi moingin aku nu makin kou koirasa nu oluluudan so kou si Yisus Kristus, Tuhan
         om Poowiau so toko, om ruang-rumuang oilaan muyu suat so Iyo. Royowo om bontugo toko
         yo si Kristus kiat kosiono om musingkolaid. Amin.1 Yuanis1 Yuanis1 Yuanis1 Yuanis1 Yuanis

1 Onsi yo po nu surat iitu no nga suat so si Yisus Kristus. Iyo yo su Tinongaran kowiau.
         Tinongaran oono kuwai yo nu dai po nowangun wonuo tu. Norongou mai yo tinongaran Niyo,
         om mato mai yo su nokosiou so Iyo. Notondu’an mai yo Iyo om nokuyutan-o nu palad mai.
         2 Nokointolang-o Iyo so wonuo tu om nosiou mai yo. Ono yo ko’ niabar mai so kou suat
         so si Kristus. Om Iyo yo su Tinongaran kowiau musingkolaid, nokoido so Kinoringan,
         Amo Niyo om nokointolang-o tuui so toko.
         3 Onu yo po nosiou om norongou mai, ono yo su nituturan mai so kou, su’ koido kou so
         kai om kowaid mongirasa nu kowiawan maid nu Amo om Anak Niyo si Yisus Kristus.
         4 Sinurat mai itu no so kou su’ orunsum koosudu’ nu inawo toko.
         5 Itu yo su tinongaran norongou mai kiat so Anak Niyo om nituturan mai so kou, ono
         yo Kinoringan-o su onawau om d’ado muad otuong nai so Iyo.
         6 Bang mutangar toko nu koido kowiawan toko so Iyo, nga kakal po molak toko so kotuongan,
         ono yo oraai kogoyaan toko, momudut toko ya om dai toko momaal nu onu yo po obana.
         7 Nga bang molak toko so konowawan, ono yo owarong kogoyaan toko soko Kinoringan, koido
         toko sono so lobuw poimaid, om iri raa’ ni Yisus, Anak nu Kinoringan, mongidu’ nu
         kiawi’ koraayan toko.
         8 Bang mutangar toko nu d’ado ya koraayan toko, musingakal toko ya, om dai mido Kinoringan
         so toko.
         9 Nga bang okunon toko so Kinoringan kiawi’ koraayan toko, ompunon toko sono Niyo om
         idu’on Niyo kiawi’ nowaal toko osala’, so’ Iyo yo po dai insan mongaakal om tumanon
         Niyo janji Niyo.
         10 Nga bang olimon toko koraayan toko, koorotian pokowudut toko nu Kinoringan, so’ minutangar
         Iyo nu, “Kiawi’ lobuw kikoraayan,” koo. Bang soko ono, d’ado tinongaran nu Kinoringan
         so inawo toko.

1 Oo su inonakan ku, monurat aku nu itu so kou, tayon ku ong dai kou kopomaal nu koraayan.
         Nga, bang nokopomaal ido koyuwan nu koraayan, kuwai ido koyuwan popusulut so toko
         so Kinoringan, ono yo si Yisus Kristus, iri d’ado muad koraayan-i. Mindamo Iyo so
         Kinoringan, Amo Niyo suat so toko,
         2 om Iyo yo su sogit suat nu kiawi’ koraayan toko. Om okon ko suat so koraayan toko
         ya, nga koraayan pona nu kiawi’ lobuw.
         3 Bang waidon toko onu yo po nisuu’ nu Kinoringan, ono yo pongilaan nu kotondu’ toko
         so Iyo.
         4 Bang kuwai mutangar nu, “Kotondu’ aku nu Kinoringan,” koo, nga dai ya waidon niyo
         ponuu’an nu Kinoringan, lobuw oono moomudut om dai mido Kinoringan so iyo.
         5 Nga isai mongowaid nu tangar nu Kinoringan, lobuw oono yo su sobana ko osamod nu
         Kinoringan. Ono yo ponondu’an nu koido kowiawan toko so Kinoringan.
         6 Isai mutangar nu otatap iyo koido so Kinoringan, subai minsuw nu kogoyaan ni Yisus
         Kristus.
         7 Oo su kosusulodan ku, ponuu’an-o po suraton ku so kou iitu no okon-a ko ponuu’an
         owagu. Ponuu’an iitu olaid-o norongou muyu, om ono yo su notorima’ muyu kiat nu timpuun
         muyu poimaid so si Kristus.
         8 Soko ono pona, ponuu’an laid sinurat ku iitu no soko ponuu’an owagu ya, so’ ponuu’an
         oono nokointolang-o so kowiawan ni Kristus om so kowiawan muyu. Soko ono yo ourug,
         so’ dai yo olaid lumiong kotuongan, om tumogu’ yo sono onawau kiat so Kinoringan.
         9 Isai mutangar nu miau iyo so onawau, indama’ obisig-a nu sulod niyo, kakal-a iyo
         miau so kotuongan.
         10 Isai osamod nu sulod niyo, iyo yo su miau so konowawan, om d’ado ido pona gogoma’on
         niyo koowit nu lobuw wokon momaal nu koraayan.
         11 Nga isai obisig nu sulod niyo, miau po iyo so kotuongan. Maid iyo so koraayan soko
         lobuw molak so kotuongan. Dai iyo kopomikir ong onu owarong waalon niyo, so’ soko
         notongkuban inawo niyo nu kotuongan.
         12 Oo su inonakan ku, pagka noompunan kou yo ni Kristus kiat so koraayan muyu ri, monurat
         aku nu itu so kou.
         13 Oo su ongo amo, pagka notondu’an muyu yo si Kristus, iri kuwai yo kiat nu togna ri,
         monurat aku nu itu so kou. Oo su koomulokan, pagka nodoog muyu yo Wowaidon nu Moinat,
         monurat aku nu itu so kou.
         14 Oo su inonakan, pagka notondu’an muyu yo Amo, ono yo Kinoringan, monurat aku nu itu
         so kou. Oo su ongo amo, pagka notondu’an muyu yo Iyo, iri kuwai yo nu dai po nowaal
         wonuo tu ri, monurat aku nu itu so kou. Oo su koomulokan, pagka obasag kou, om nikorod
         muyu so inawo tinongaran nu Kinoringan, om nodoog muyu yo Wowaidon nu Moinat, monurat
         aku nu itu so kou.
         15 Adang-o osamod nu wonuo tu intawa onu-onu ya so wonuo. Bang osamod kou nu wonuo tu,
         dai kou osamod nu Amo muyu, ono yo Kinoringan.
         16 Onu yo po so wonuo tu okon ko kiat so Kinoringan, ono yo koinginan nu lobuw oraai,
         om onu yo po osiou om pokisosongopanan sono, om onu yo po kopongondosan.
         17 Wonuo tu yo po om kiawi’ asuw-o, ono koinginan nu lobuw, lumiong-a ong wagu. Nga
         isai mongowaid nu koinginan nu Kinoringan, miau musingkolaid.
         18 Oo su kosusulodan ku, oduruk-o pongoowi’an nu wonuo tu! Nokaabar-o so kou nu gulu
         ri nu kuwai lumoga’ nu Alod-alod ni Kristus. Na, kosiono tu nokologa’ yo osuang lumawan
         so Iyo, om ono yo ponondu’an nu oduruk-o pongoowi’an nu wonuo tu.
         19 Nosiro oono ungkiat-a tuui so toko, nga tinumondiang nosiro so’ okon-a ko bana-bana
         nu koransum nosiro so toko. Bang poimaid nosiro sobana soko toko, koransum-a nosiro
         so toko. Nga pagka tinumondiang-o nosiro kiat so toko, otarang-o sono nu d’ado ido
         so nosiro koransum so toko.
         20 Nga, kou yo po nokuasa yo nu Atod nu Kinoringan nitaak ni Yisus Kristus. Ono yo ko’
         koorati kou nu pontudukan obana suat so si Kristus.
         21 Pagka koorati kou yo nu pontudukan obana om noilaan muyu yo nu d’ado wuwudut so pontudukan
         oono suat so Kinoringan, ono yo ko’ monurat aku nu itu so kou. Dai ya su monurat nu
         itu so kou ong dai kou po koorati nu pontudukan obana oono.
         22 Ono yo su moomudut lobuw mutangar nu, si Yisus-o po okon-a ko Raja Nijanji nu Kinoringan.
         Lobuw oono yo su Alod-alod ni Kristus, mongolim iyo nu Amo om Anak.
         23 Isai mongolim nu si Yisus Anak nu Kinoringan, mongolim-a nu Amo, nga isai mongakun
         nu si Yisus-o su Anak nu Kinoringan, mongakun-a nu Amo.
         24 Pagka soko ono, onu yo po norongou om inimaid muyu kiat nu togna nu, si Yisus-o su
         Anak nu Kinoringan, pototapo muyu yo ono so inawo muyu. Bang pototapon muyu ono so
         inawo muyu, miau kou koido so Anak om so Amo.
         25 Itu yo su nijanji ni Kristus kondiri so toko, ono yo kowiawan musingkolaid.
         26 Tomod ku yo po monurat nu itu so kou, pokoilo nu kuwai lobuw moingin mongaakal so
         kou.
         27 Nga, kou yo po tinaakan-o ni Kristus nu Atod nu Kinoringan mogkuasa so kou. Om laid
         po Niyo mogkuasa so kou, dai muru’ tudukan kou po nu lobuw, so’ Atod oono yo kondiri
         su montuduk so kou nu onu yo po, om kiawi’ nituduk Niyo no obana, okon-a ko owudut.
         Indadi, waido muyu yo pontudukan nu Atod oono, om totog kou yo mido so si Kristus.
         28 Oo su inonakan ku, totog kou yo mido so si Kristus, su’ bang lumoga’ Iyo koimbagu
         so wonuo tu, kosoromo toko tumingkuang so Iyo om dai sumusut oiyu’an.
         29 Noilaan muyu yo nu kowiawan-o po ni Kristus mongowaid nu koinginan nu Kinoringan,
         om noilaan muyu ya nu isai miau mongowaid nu koinginan nu Kinoringan, iyo yo su anak
         nu Kinoringan.

1 Orotio muyu yo nu osamod sobana Kinoringan, Amo so toko, sampai mononganak Iyo so
         toko, om toko yo nai’ su inonakan nu Kinoringan. Nga lobuw so wonuo tu dai koilo nu
         toko yo po inonakan nu Kinoringan, so’ dai kotondu’ nosiro so Iyo.
         2 Oo su kosusulodan ku, inonakan toko yo sono nu Kinoringan, nga dai po oilaan ong
         onu ourug so toko ong wagu. Nga, bang lumoga’ koimbagu si Kristus, oilaan toko yo
         nu osiliw toko muinong so Iyo so’ osiou toko sono Iyo.
         3 Isai yo po so toko mongaarap nu osiliw soko si Kristus nu loga’an Niyo koimbagu no,
         subai mogkimat nu kogoyaan niyo nu dai yo momaal nu koraayan, soko si Kristus su d’ado
         koraayan.
         4 Iri yo po lobuw momaal nu koraayan, lumawan nu ukum nu Kinoringan, so’ orati yo po
         nu koraayan nga dai mongowaid nu ukum nu Kinoringan.
         5 Noilaan muyu yo nu tomod-o po ni Kristus lumoga’ so wonuo tu mongidu’ nu koraayan
         toko, om Iyo yo po d’ado muad koraayan.
         6 Kiawi’ lobuw nokoido yo so si Kristus, dai yo sumundur momaal nu koraayan, nga isai
         sumundur-a momaal nu koraayan dai insan kosiou intawa kotondu’ so Iyo.
         7 Oo su inonakan ku, adang-o musimaid pudi kuwai lobuw momalid so kou. Isai momaal
         nu koinginan nu Kinoringan, iyo yo su anak nu Kinoringan, soko si Kristus.
         8 Iri yo po lobuw sompini momaal nu koraayan, iyo yo su nokuasa nu Wowaidon nu Moinat,
         so’ Wowaidon nu Moinat-o yo su moomaal nu koraayan kiat nu togna. Ono yo ko’ linumoga’
         Anak nu Kinoringan, mongusiba’ nu gogoma’on nu Wowaidon nu Moinat oono.
         9 Lobuw nosiliw-o nu anak nu Kinoringan, dai yo sumundur momaal nu koraayan, so’ nokuasa
         yo iyo nu Atod nu Kinoringan. Pagka Kinoringan-o su Amo niyo, dai yo iyo sumundur
         po momaal nu koraayan.
         10 Itu yo su kopusondiangan nu anak nu Kinoringan om anak nu Wowaidon nu Moinat, ono
         yo isai dai momaal nu koinginan nu Kinoringan, intawa dai oluluudan nu sulod niyo,
         okon ko anak nu Kinoringan.
         11 Itu yo pontudukan norongou muyu nu gulu ri, ono yo musosamod toko yo.
         12 Adang-o minsuw so si Kain. Kinuasa iyo nu Wowaidon nu Moinat, om pinatoi niyo sono
         sulod niyo ri. Pinatoi niyo sulod niyo ri so’ kiawi’ winaal nu sulod niyo ri obana,
         nga kiawi’ winaal niyo nokosala’.
         13 Oo su kosusulodan ku, pagka soko ono, adang-o oiranan ong bisigon kou nu lobuw so
         wonuo tu.
         14 Oilaan toko nu okon-o ko soko lobuw minatoi toko, nga miau toko yo sono, so’ osamod
         toko nu kosusulodan toko. Lobuw dai osamod nu sulod niyo, kakal-a matoi musingkolaid.
         15 Isai obisig nu sulod, soko moomatoi iyo, om oilaan muyu nu lobuw moomatoi d’ado kowiawan
         musingkolaid.
         16 Itu yo koilaan toko ong nokuro su monamod toko nu wokon, ono yo nikomouli’ yo ni
         Kristus koyuwan Niyo matoi suat so toko. Indadi, toko nga subai pokomouli’ ya nu koyuwan
         toko suat so kosusulodan toko.
         17 Bang kuwai lobuw okaya kosiou nu sulod niyo kikosimpitan, nga dai ya taakan niyo
         nu kosukup-sukupan sulod niyo oono, dai koputangar iyo nu osamod iyo nu Kinoringan.
         18 Oo su inonakan ku, adang-o osamod ong ontob-a nu tangar. Bang osamod kou, pointolango
         muyu yo ono so gogoma’on muyu owarong-o, ponondu’an nu sobana ko osamod kou.
         19 Ono yo koilaan toko nu inonakan toko yo bana nu Kinoringan, om osanang inawo toko
         so tiningkuangon Niyo.
         20 Bang momikir toko nu dai toko otoop so tiningkuangon nu Kinoringan, oilaan toko nu
         kaalib po koilaan nu Kinoringan so pikiran toko, om onu yo po oilaan-a Niyo.
         21 Indadi bang dai toko momikir soko ono, kosoromo toko sono tumingkuang so Kinoringan
         mogdu’a,
         22 om onu yo po indomoon toko so Iyo, tumbaidon-a Niyo, so’ mongowaid toko ya nu ponuu’an
         Niyo om koinsanang nu inawo Niyo.
         23 Monuu’ Iyo so toko poimaid nu Anak Niyo, ono yo si Yisus Kristus, om subai osamod
         toko nu inong lobuw, soko iri nokosuu’ yo ni Kristus so toko nu gulu ri.
         24 Isai momaal nu ponuu’an nu Kinoringan, koido so Kinoringan, om mido-ido Kinoringan
         so iyo. Om oilaan toko ya nu mido-ido Kinoringan so toko so’ nokuasa toko yo nu Atod
         Niyo.

1 Oo su kosusulodan ku, adang-o osikap poimaid nu lobuw mutangar nu nokuasa nosiro
         nu Atod nu Kinoringan. Kinami muyu po laid nosiro su’ oilaan muyu nu bana ka nu Atod
         nu Kinoringan su mogkuasa so nosiro intawa okon-a, dama’ osuang-o lobuw musingkopoo’abar
         mongkop-longkop.
         2 Soko itu yo gama’ muyu monginam nu atod oono nu Atod ka nu Kinoringan intawa okon,
         ono yo isai mongakun nu linumoga’ si Yisus Kristus so wonuo tu om sinumiliw nu lobuw,
         iyo yo kinuasa nu Atod nu Kinoringan.
         3 Nga, isai dai mongakun nu ono suat so si Yisus, dai iyo kinuasa nu Atod nu Kinoringan.
         Lobuw oono kinuasa nu atod nu Alod-alod ni Kristus. Norongou muyu yo nu lumoga’ atod
         oono, om kosiono nokologa’ yo.
         4 Nga, kou yo po songapan-o nu Kinoringan. Nodoog muyu yo ongo poo’abar moomudut, so’
         kikuasa po Atod nu Kinoringan minogkuasa so kou no ko’ atod mogkuasa so lobuw songapan
         nu wonuo tu.
         5 Lobuw musingkopoo’abar oono mutangar suat-a nu onu yo po so wonuo tu, om rongowon
         nosiro nu lobuw okon ko songapan nu Kinoringan, so’ nosiro yo po songapan nu wonuo
         tu.
         6 Nga, toko yo po inonakan-o nu Kinoringan. Isai kotondu’ nu Kinoringan, iyo yo su
         mongkinongou nu totongaron toko. Lobuw okon ko songapan nu Kinoringan, dai mongkinongou
         nu totongaron toko. Ono yo su gama’ toko monondu’ nu Atod montuduk nu obana om atod
         moomudut.
         7 Oo su kosusulodan kosomodan ku, kayo toko monamod nu wokon, so’ samod oono kiat so
         Kinoringan. Isai yo po osamod, iyo yo su anak nu Kinoringan om kotondu’ so Iyo.
         8 Isai dai osamod, dai kotondu’ nu Kinoringan, so’ Kinoringan-o po dadan osamod so
         toko.
         9 Itu yo gama’ nu Kinoringan pointolang nu osamod Iyo so toko, ono yo sinuu’ Niyo Anak
         Niyo ido yo lumoga’ so wonuo tu, su’ miau toko musingkolaid.
         10 Itu yo orati nu osamod: Okon ko toko su osamod nu Kinoringan, nga Kinoringan-o su
         osamod so toko, om sinuu’ Niyo Anak Niyo lumoga’ so wonuo tu nu matoi ourug nu sogit
         mongidu’ nu koraayan nowaal toko.
         11 Oo su kosusulodan kosomodan ku, pagka osamod Kinoringan so toko, toko nga subai musosamod-a.
         12 D’ado ido nokosiou-o nu Kinoringan. Nga, bang d’ado pupus toko musosamod, mido Kinoringan
         so toko, om osiowan sono nu lobuw nu osamod Kinoringan kiat so poonamod toko.
         13 Pagka nokuasa toko yo nu Atod nu Kinoringan, oilaan toko sono nu koido toko so Kinoringan,
         om mido-ido Iyo so toko.
         14 Nosiou mai yo kondiri Anak nu Kinoringan, om obaran mai kou nu Iyo yo su sinuu’ nu
         Kinoringan Amo sumiliw nu Poowiau nu lobuw so wonuo tu.
         15 Isai mongakun nu si Yisus-o su Anak nu Kinoringan, mido Kinoringan so lobuw oono,
         om iyo nga koido so Kinoringan.
         16 Oilaan om poimaid toko yo nu osamod Kinoringan so toko. Kinoringan-o po osamod. Isai
         dadan osamod nu lobuw wokon, koido iyo so Kinoringan, om Kinoringan mido so iyo.
         17 Bang otoroido yo inawo toko osamod nu Kinoringan, dai toko sono lumaa’ tumingkuang
         so Iyo nu Runat Pongukuman, so’ laid toko po so wonuo tu, minsuw toko yo nu kogoyaan
         ni Kristus.
         18 Isai otoroido osamod nu Kinoringan, dai yo sono iyo lumaa’, so’ samod oono mongidu’
         nu kolaa’an. Indadi otarang-o sono nu isai lumaa’ tumingkuang so Iyo nu Runat Pongukuman,
         lobuw ono yo su dai po otoroido inawo osamod nu Kinoringan.
         19 Musosamod toko yo, so’ minonamod-o Kinoringan so toko.
         20 Bang mutangar lobuw nu, “Osamod aku nu Kinoringan,” koo, nga dai ya osamod nu kosusulodan
         niyo, momudut-a lobuw oono, so’ bang dai iyo osamod nu sulod niyo nu osiou-o ya, makin
         po ong Kinoringan su dai niyo osiou nga dai ya niyo kosomodan.
         21 Ono yo ko’ minonuu’ si Kristus so toko nu isai osamod nu Kinoringan, subai osamod-a
         nu sulod niyo.

1 Isai poimaid nu si Yisus-o Raja Nijanji nu Kinoringan, lobuw oono anak nu Kinoringan.
         Om isai osamod nu Kinoringan Amo, osamod-a nu Anak nu Kinoringan.
         2 Bang osamod toko nu Kinoringan om mongowaid nu ponuu’an Niyo, oilaan toko yo sono
         nu osamod toko nu inonakan nu Kinoringan.
         3 Bang mongowaid toko nu ponuu’an Niyo, osamod toko ya so Iyo. Om dai ya orogon waidon
         ponuu’an Niyo oono,
         4 so’ kiawi’ anak nu Kinoringan kopongodoog nu kogoyaan oraai so wonuo tu. Om koimaidan
         toko no yo su pongodoog nu wonuo tu.
         5 D’ado ido kopongodoog nu wonuo tu, sondiang ko lobuw poimaid nu si Yisus-o po Anak
         nu Kinoringan.
         6 Si Yisus Kristus-o su linumoga’ so wonuo tu sinuu’ nu Kinoringan maid nu sungoi om
         raa’. Linumoga’ Iyo okon ko maid nu sungoi ya, nga maid nu sungoi om raa’. Atod-o
         nu Kinoringan kondiri su nopointolang nu obana ya ono, so’ dai insan momudut ong Atod
         oono.
         7 -
         8 Kuwai tolu nopointolang suat so si Yisus [dii so surga, ono yo Amo, Tinongaran, om
         Atod nu Kinoringan. Kitolu-tolu nu ono muido ya. Om kuwai tolu nopointolang so wonuo
         tu], ono yo Atod, sungoi, om raa’. Kitolu-tolu nu ono nga ido-ido ya.
         9 Poimaid toko nu onu-onu ya niintolang nu lobuw suat so si Yisus, nga oogot po niintolang
         nu Kinoringan ko’ niintolang nu lobuw. Niintolang nu Kinoringan nokotuturan-o kiat
         po nu gulu ri nu, si Yisus-o su Anak Niyo.
         10 Ono yo ko’, isai poimaid nu Anak nu Kinoringan, nokuasa yo nu Atod nu Kinoringan,
         ono pointolang so inawo niyo nu si Yisus-o su Anak nu Kinoringan. Nga, isai dai poimaid
         nu Kinoringan, lobuw oono pokowudut nu Kinoringan, so’ dai poimaid nu onu yo po niintolang
         nu Kinoringan suat so Anak Niyo.
         11 Itu yo niintolang iiri, ono yo notaakan toko yo nu Kinoringan nu kowiawan musingkolaid,
         om Anak Niyo no yo su inungkiaton nu ono.
         12 Isai poimaid nu Anak oono, kotorima’ nu kowiawan, om isai dai poimaid nu Anak oono,
         dai kotorima’ nu kowiawan.
         13 Pagka nopoimaid kou ya nu Anak nu Kinoringan, suraton ku itu so kou, su’ oilaan muyu
         nu nokotorima’ kou yo nu kowiawan musingkolaid.
         14 Kosoromo toko tumingkuang so Kinoringan, so’ poimaid toko nu tumbaidon-a Niyo indomoon
         toko ong mindamo toko nu onu yo po musuat so koinginan Niyo.
         15 Oilaan toko nu rongowon-a Niyo ong mindamo toko so Iyo. Nadi, oorotian toko nu taakan
         toko ya nu indomoon toko so Iyo no.
         16 Bang koimpa’ kou nu ido koyuwan inong muyu poimaid kowaal nu koraayan, om koraayan
         oono dai ya koowit so iyo so kopotoyan musingkolaid, pogdu’a kou yo so Kinoringan
         su’ taakan iyo nu kowiawan musingkolaid. Ono yo po suat-a so koraayan dai ya koowit
         so kopotoyan musingkolaid. Nga, kuwai ya koraayan koowit so kopotoyan musingkolaid.
         Suat nu ono, dai aku ya monuu’ so kou mogdu’a so Kinoringan.
         17 Kiawi’ gogoma’on kosala’, koraayan-a, nga kuwai ya koraayan dai koowit so kopotoyan
         musingkolaid.
         18 Oilaan toko yo nu, kiawi’ lobuw nosiliw-o nu inonakan nu Kinoringan, dai yo sumundur
         momaal nu koraayan, so’ ingoligan nosiro nu Anak Niyo, om dai yo sono kopomaal moinat-o
         nu onu-onu ya so toko.
         19 Pudi pona nokuasa nu Wowaidon nu Moinat pilolongkop nu wonuo tu, oilaan toko nu songapan
         toko yo nu Kinoringan.
         20 Om noilaan toko nu nokologa’ yo Anak nu Kinoringan poorati so toko, su’ kotondu’
         toko nu Kinoringan obana. Nokoido yo kowiawan toko so Iyo om nokoido toko yo so Anak
         Niyo si Yisus Kristus. Iyo yo su Kinoringan obana, om Iyo yo su impuunon nu kowiawan
         musingkolaid.
         21 Oo su inonakan ku, pagka soko ono, ikod kou yo pongusaa’ nu pinokokinoringan.2 Yuanis2 Yuanis2 Yuanis2 Yuanis2 Yuanis

1 Surat iitu kiat so aku, si Yuanis, wowaidon nu lobuw poimaid, niloga’ ku nai so ikau
         Ino, om inonakan mu. Sobana ko osamod aku so kou, om okon ko aku ya su osamod so kou,
         ono pona ongo lobuw nokotondu’ yo nu Kinoringan-o nga osamod-a,
         2 so’ nokuasa yo nu Kinoringan inawo toko om maid-waid Iyo so toko musingkolaid.
         3 Mindamo aku so Kinoringan om Anak Niyo, si Yisus Kristus su’ borokatan, oluluudan
         om posonangon Niyo inawo toko. Muda-mudaan ong otorima’ toko ono maid nu otulid inawo
         om oluluudan.
         4 Sobana ko osudu’an aku nu noilaan ku nu mongowaid inonakan mu no nu pontudukan nu
         Kinoringan, soko nokosuu’ yo Niyo so toko ri.
         5 Pagka soko ono, mindamo aku nu musosamod toko yo. Indomoon ku iitu okon-a ko ponuu’an
         owagu, nga kuwai yo ono nu tumimpuun toko poimaid so si Kristus.
         6 Orati yo po nu samod, nga mongowaid nu ongo ponuu’an nu Kinoringan. Om iri yo po
         ponuu’an norongou muyu kiat nu timpuun-i, ono yo subai musosamod kou.
         7 Osuang-o moongaakal nokolongkop so wonuo tu. Nosiro yo po dai poimaid nu linumoga’
         si Yisus Kristus so wonuo tu om sinumiliw nu lobuw. Lobuw oono moongaakal om Alod-alod
         ni Kristus.
         8 Indadi kimato muyu yo, adang-o oliongan kou nu onu yo po ginama’ mai suat so kou.
         Pogkari’-kari’ kou yo su’ otorima’ muyu ong wagu onu yo po nijanji nu Kinoringan.
         9 Isai dai mongowaid nu pontudukan ni Kristus, ala’ nai’ mominda nu pontudukan oono,
         dai iyo kosongapan nu Kinoringan. Isai tumatap mongowaid nu pontudukan ni Kristus,
         kosongapan nu Kinoringan Amo, om Anak Niyo, si Yisus Kristus.
         10 Ono yo ko’, bang lumoga’ lobuw nai so kou montuduk nu okon ko nituduk ni Kristus,
         kodi muyu yo poindokodo nosiro so waloi muyu, intawa mokimutangar-tangar pona.
         11 So’ isai mokimutangar-tangar nu lobuw soko ono, orati kowaid-waid-a momaal nu oraai.
         12 Osuang po pokitotongaran ku so kou, nga owarong po ong okon ko poowit-a nu surat.
         Umarap aku nu kopongondaa aku so ikau om inonakan mu om kopukoyuwan kito sono mutangar-tangar,
         su’ orunsum koosudu’ toko.
         13 Inonakan nu sulod mu woinoi tuui, iri pinili’ ya nu Kinoringan, pokodau so ikau.3 Yuanis3 Yuanis3 Yuanis3 Yuanis3 Yuanis

1 Oo sulod Gayus kosomodan ku, itu yo surat kiat so aku, wowaidon nu puimpugan, niloga’
         ku nai so ikau.
         2 Mogdu’a aku suat so ikau su’ osanang-sanang ko ya om kaatu’ ko soko inawo mu no su
         kaatu’ ya.
         3 Osudu’an aku sobana nu linumoga’ tinu-tinu koyuwan inong poimaid om minongaabar nu
         sobana ko ototog kou so Kinoringan. Om noilaan ku yo nai’ laid nu dadan kou miau mongowaid
         nu pontudukan nu Kinoringan.
         4 D’ado koinsudu’ so aku sondiang ko korongou nu inonakan ku no mongowaid nu pontudukan
         obana nu Kinoringan.
         5 Oo sulod kosomodan ku, sobana ko ototog ko monabang nu lobuw inong toko poimaid,
         om lobuw inong toko poimaid dai mu otondu’an-o nga tobangon mu ya.
         6 Minongaabar nosiro so puimpugan tuui suat so samod mu. Tobango yo nosiro nu kolombus-lombusan
         mompanou, om kiat nu ono koinsanang nu inawo nu Kinoringan.
         7 Pagka dai nosiro mokitabang so lobuw dai po kotondu’ nu Kinoringan, tobango yo nosiro,
         so’ nosiro yo po nu ono manou-panou mugogoma’on suat so si Kristus.
         8 Indadi, toko yo po lobuw poimaid, otoop monabang nu lobuw soko ono, su’ ourug toko
         nu una’ so gogoma’on nosiro potuturan nu pontudukan obana nu Kinoringan.
         9 Nokoponurat aku yo nu oipak niloga’ so puimpugan, nga si Diutripis, iri mokisisiliw
         nu wowaidon nu puimpugan dai mongowaid nu totongaron ku so surat ku ri.
         10 Bang kologa’ aku, niintolang ku ya kiawi’ gogoma’on niyo oraai-o om simbaal niyo
         suat so kai no. Nga dai po iyo otopod nu gogoma’on niyo oono. Dai iyo poindakod nu
         inong poimaid lumoga’ no. Ala’ nai’ pogoson niyo lobuw poindakod so nosiro no, om
         suu’on niyo lobuw oono mulaiw kiat so puimpugan.
         11 Oo sulod kosomodan ku, kodi yo insuwo onu yo po oraai, nga insuwo yo onu yo po owarong-o.
         Isai momaal nu owarong, iyo yo su songapan nu Kinoringan, nga isai momaal nu oraai,
         dai po kotondu’ nu Kinoringan.
         12 Kiawi’ lobuw mongorayou so si Dimitrius, om Kinoringan nga mongorayou-a so iyo. Kai
         pona nga mongorayou-a, om oilaan mu ya nu onu yo po tongaron mai oono bana ya.
         13 Osuang po pokitotongaran ku so ikau, nga owarong po ong okon ko poowit-a nu surat.
         14 Umarap aku nu dai yo olaid kopusambat kito, om koputangar-tangar sono.
         15 Muda-mudaan ong borokatan toko ya nu Tuhan. Kiawi’ kouna’an mu tuui pokodau so ikau.
         Obari yo kodau ku so kiawi’ kouna’an nai ido soido.YudasYudasYudasYudasYudas

1 Surat iitu kiat so aku, si Yudas, uripon ni Yisus Kristus, om sulod ni Yakubus, niloga’
         so kosulodan pinaau om sobana ko sinomodan nu Kinoringan Amo toko, om inipatan ni
         Yisus Kristus.
         2 Muda-mudaan ong d’ado ya pupus nu Kinoringan mongoborakat, monamod om posanang nu
         inawo muyu.
         3 Oo kosusulodan sinomodan ku, tomod ku yo po togna monurat nu itu so kou, nga potarang
         suat nu kowiawan musingkolaid notorima’ toko kiat so Kinoringan. Nga nopikiran ku
         sono nu subai poondom om mongobiat aku so kou so surat iitu, su’ sumundur toko miot
         so koimaidan, iri insan-o nilatas nu Kinoringan musingkolaid so lobuw songapan Niyo,
         4 so’ dai noilo-ilaan toko, sinumolinok tinu-tinu moomontuduk owudut mido tuui so toko.
         Tobolikon nosiro pontudukan suat so koosamod nu Kinoringan toko, ponumbaid nu koinginan
         nosiro oraai. Om mongolim nosiro so si Yisus Kristus, iri Momogkuasa om Tuhan toko.
         Nga kiat po nu gulu ri, notangar-o so Buuk nu Kinoringan nu ukumon nosiro nu Kinoringan.
         5 Pudi pona noilaan muyu yo ono, moingin aku po poondom so kou suat so lobuw Israil
         nu gulu ri, so’ sinopulan pona nosiro nu Kinoringan, ono yo inowit lumabus kiat so
         wonuo Masir, nga nokotalib po iri, pinatoi-a Niyo iri dai poimaid so Iyo ri.
         6 Om ondomo muyu po ongo susuu’on minoglabi-labi kiat so ontob nu kuasa nitaak nu Kinoringan
         so nosiro ri, om minulaiw sono kiat so intoronan nosiro om kinogosan nu Kinoringan
         nu rantai dai owukat, om kinurung so uang otuong musingkologa’ nu Runat Pongukuman
         Niyo so nosiro.
         7 Ondomo muyu yo bandar Sodom om Gomura om bandar so obi’ ri. Lobuw so bandar oono
         minongowaal nu koraayan soko winaal nu ongo susuu’on iiri om sondiang ko ono, gumilat
         po nosiro. Bandar iiri om lobuw minolak-i inompu’ nu apui dai moda’ musingkolaid,
         pongilaan nu kiawi’ lobuw nu ukumon soko ono lobuw kikoraayan.
         8 Soko ono ya pudi moomontuduk owudut kuanon ku oono. Upi-upion nosiro gogoma’on oraai
         om kopomaal-a sono nu koraayan monginsaim nu koyuwan nosiro. Pobaba’ nosiro nu kuasa
         nu Kinoringan om mongusiba’ nu susuu’on Niyo ongo wowarong so surga.
         9 Ondomo muyu si Mikail, wowaidon nu susuu’on nu Kinoringan, nga dai ya minongusiba’
         intawa pokosala’ nu Wowaidon nu Moinat, nu pinusogka’an nosiro ong isai su kosongapan
         nu bangkai ni Musa. Iri-iri ya tinangar niyo, “Tuhan-a su sumuli’ so ikau!” koo.
         10 Nga moomontuduk owudut oono pokoraai nu susuu’on nu Kinoringan iri dai nosiro oorotian,
         om soko bana kulos-kulos nosiro, d’ado oilo-ilaan, so’ ono-ono ya su oilaan nosiro
         mongowaid nu koinginan nu inawo kondiri, om ono yo su koraag so nosiro.
         11 Aagut sobana nosiro so’ mininsuw nosiro nu kogoyaan ni Kain. Kiat so gama’ pookisisiin
         nosiro, tinomod-a nosiro maid so kosola’an soko iri winaal ni Biliam. Om nosiro nga
         potoyon-a so’ linumawan nosiro soko si Kura su pinatoi so’ linumawan so si Musa.
         12 Iya murami-rami kou pongilaan nu osamod kou nu lobuw wokon, kogoyaan nu moomontuduk
         owudut oono kosaim-saim kosiowan. Dai nosiro oiyu’an mubabok mongokan, om kondiri
         ya nosiro su poduli’on. Nosiro oono soko mongitom tilibon nu uos nga dai ya kolombus
         muran, ono yo dai ya nosiro kopongoborakat nu lobuw wokon. Om nosiro soko kobubua’an
         dai mubua’ pudi ologa’ yo poomubua’an, om soko puun nu kayu okaton maid nu wakat-o
         om lumonot.
         13 Om nosiro soko gumbang lumubak so pantai muputa, pointolang nu gogoma’on koiyu’-iyu’.
         Nosiro nga soko korombituon minsid-insid so langit, nu noilaan-o laid pointoronan
         so nosiro nu Kinoringan so kotuongan musingkolaid.
         14 Si Inuk, solusuk kointuru ni Adam, nokoputangar suat nu kolobuwan oono nu, “Siowi!
         Lumoga’ Tuhan maid nu boribu-ribu susuu’on Niyo,
         15 mongobisara’ om mongukum nu kiawi’ lobuw suat so gogoma’on nosiro oraai, om suat
         so totongaron nosiro mongusiba’ so Iyo,” koo.
         16 Moomontuduk owudut oono dadan mutotoburung, om posala’ nu wokon. Dadan nosiro mongowaid
         nu koinginan oraai kondiri. Musingrayou nosiro om paayo-ayo nu lobuw tayon ong kaalap
         nu kountungan.
         17 Oo su kosusulodan sinomodan ku! Ondomo muyu yo pinutangar nu pinongoorapan ni Tuhan
         toko Yisus Kristus.
         18 Nokokoilo yo nosiro laid nai so kou nu, “Koduung ologa’ yo pongoowi’an nu wonuo tu,
         musit-o sono lobuw mubaag so kou, ono yo lobuw mongowaid nu koinginan d’ado ontob,”
         koo.
         19 Nosiro yo po oono poputotondiang nu lobuw poimaid. Dai kinuasa nosiro nu Atod nu
         Kinoringan, nga koinginan d’ado ontob su mogkuasa so nosiro.
         20 Oo su kosusulodan ku, sunduro kou yo so koimaidan muyu nu sobana ko owarong so si
         Yisus Kristus, om pogdu’a kou yo maid nu kuasa nu Atod nu Kinoringan.
         21 Sundur kou yo miau maid so samod nu Kinoringan nu laid muyu mongimat nu kologa’an
         ni Yisus Kristus, Tuhan toko, iri monaak so kou nu kowiawan musingkolaid-i.
         22 Luluudi muyu yo lobuw mupiduo po inawo poimaid-i.
         23 Potolundaa muyu yo lobuw kiat so lalan mian so noraka su’ osopulan nosiro. Somodi
         muyu yo lobuw wokon kinuasa nu koinginan ado puontoban, nga ingati muyu yo nu adang-o
         maid-waid nu kogoyaan nosiro no.
         24 Royowo toko yo Kinoringan, Poowiau so toko! Iyo yo su kikuasa momoriara’ so kou su’
         dai kou mintoron poimaid so Iyo, om owiton kou so tiningkuangon Niyo nu d’ado koraayan
         om osanang inawo.
         25 Royowo toko yo Iyo so’ Iyo yo su Poowiau so toko kiat so gogoma’on obantug ni Yisus
         Kristus. Otoop orumaton Iyo. Kobontugan Niyo kaalib po ko’ kiawi’, om maayo kuasa
         Niyo nu gulu ri, kosiono tu om musingkolaid! Amin.PinointolangPinointolangPinointolangPinointolangPinointolang

1 Onsi yo po nu surat iitu no nga suat so onu yo po ourug ong wagu. Gulu po nopokoilo
         Kinoringan nu ono so si Yisus, su’ niposiou Niyo so ongo susuu’on Niyo. Minonuu’ yo
         sono si Yisus nu susuu’on Niyo mian dii so aku si Yuanis uripon Niyo, pokoilo nu ono,
         2 om potuturan aku nu kiawi’ nosiou ku iiri. Itu yo su pongoobaran ku nu kodau kiat
         so Kinoringan om pontudukan obana niintolang ni Yisus Kristus.
         3 Osanang-o lobuw mongobasa’ nu itu, om lobuw mongorongou nu abar iitu om mongowaid
         nu onu-onu nokosurat tuui, so’ dai yo olaid ourug kiawi’ oono.
         4 Oo su kosusulodan ku so turu puimpugan so Asia. Itu yo surat kiat so aku si Yuanis
         niloga’ ku nai so kou. Umarap aku nu taakan kou nu koworongan om kopusulutan kiat
         so Kinoringan, Atod Niyo om si Yisus Kristus. Suat so Kinoringan, kuwai yo Iyo kiat
         nu gulu ri, ono sono tu, om so sunduron tu. Suat so Atod nu Kinoringan, dii-dii Iyo
         so tiningkuangon nu oogoman nu Kinoringan mogkuasa, om kikuasa Iyo turu boogian.
         5 Suat so si Yisus Kristus, iri pointolang opongoorapan-i, Iyo yo su togna linuli’an
         kiat so pinotoyan, om mogkuasa nu kiawi’ raja so wonuo tu. Osamod si Yisus so toko,
         om kiat so kinopotoyan Niyo ri, nopolabus Iyo so toko kiat so kiawi’ koraayan toko.
         6 Om pinaasuw toko so pogkuosaan Niyo mugogoma’on suat so Kinoringan, Amo Niyo. Si
         Yisus Kristus oono yo su obantug om mogkuasa musingkolaid. Amin!
         7 Siowi! Lumoga’ Iyo solui-soluyon nu kawut! Kiawi’ lobuw kosiou so Iyo, om iri pona
         minomatoi so Iyo ri. Om kiawi’ bansa so wonuo tu sontangi’-tangi’ nu kosiou so Iyo.
         Otuman-o soko ono. Amin!
         8 “Aku yo su ponimpuunan om pongoowi’an,” koo Kinoringan Maayo Kuasa, iri kuwai nu
         ono sono tu, gulu ri, om so sunduron tu.
         9 Aku yo si Yuanis, sulod muyu songinong oirosaan kosonsora’an nu kiawi’ lobuw mompomaid
         ni Yisus. Nga tumaan toko sumonsara’ so’ nosongapan toko yo Niyo. Niada’ aku nu gulu
         ri so puru Patmus so’ nopotuturan aku nu kodau kiat so Kinoringan om pontudukan obana
         niintolang ni Yisus.
         10 Iya nu runat pongoroyowan nu Tuhan, kinuasa aku nu Atod nu Kinoringan, om nokorongou
         aku sono nu bongut osangat soko surumpit so tinoudion ku ri nu,
         11 “Surati yo onu-onu ya osiou mu, om poowiti yo so turu puimpugan iitu, ono yo Ipisus,
         Somirna, Pirgamus, Tiatira, Sardis, Piladilpia, om Laudikia,” koo.
         12 Kumowiio aku yo monsiou ong isai tangar-tangar so aku ri. Nokosiou aku sono nu turu
         potimpakan nu politaan omas winaal.
         13 So puola’an nu potimpakan oono kuwai soko ido koyuwan mundii-dii, kisabung nu olanggau
         kologa’ so akod, om minomakai nu pongorinding nu kuab, omas winaal.
         14 Obuk Niyo ri oputi’ soko bulu nu dumba om gapas. Mato Niyo ri mikit-sikit soko apui.
         15 Akod Niyo ri milat-kilat soko tombaga ompu’on, om bongut Niyo ri soko kooguru nu
         wosoi maayo.
         16 Longon wanan Niyo ri minongkuyut turu korombituon, om kiat so kobang Niyo ri minusit
         ido karis otarom musompodi. Buatan Niyo ri nga otarang sobana soko runat.
         17 Nosiou ku yo po iri, nokotungub aku sono so tiningkuangon Niyo ri soko lobuw minatoi,
         nga kuyuti yo Niyo longon wanan Niyo ri tuui s’aku om mutongaro yo nu, “Ikod kilaa’!
         Aku yo su ponimpuunan om pongoowi’an.
         18 Aku yo su miau. Minatoi Aku yo, nga siowi yo, miau Aku musingkolaid. Aku yo su mogkuasa
         nu lobuw minatoi, om wonuo nu lobuw minatoi.
         19 Pagka soko ono, surati yo noongosiou mu no, ono yo ourug nu kosiono tu om so sunduron
         tu.
         20 Itu yo su orati nu turu korombituon nosiou mu so longon wanan Ku ri, om potimpakan
         nu politaan omas winaal-i. Turu korombituon-i, ono yo susuu’on so koturu-turu nu puimpugan,
         om turu potimpakan nu politaan-i, ono yo turu puimpugan,” koo.

1 Mutongaro po koimbagu si Yisus nu, “Surato yo itu so susuu’on nu puimpugan so Ipisus
         nu, Itu yo kodau kiat so Aku si Yisus, iri minongkuyut nu turu korombituon-i so longon
         wanan Ku ri, om minompanou so puola’an nu turu potimpakan nu politaan omas winaal
         iiri.
         2 Oilaan Ku onu-onu waalon muyu. Moginoontob kou mugogoma’on om sobana ko otatap inawo
         muyu. Oilaan Ku nu dai muyu ya posimaidan ongo lobuw oraai, om nokinaman muyu yo ongo
         lobuw mongakun nu pinongoorapan Ku, ampa okon-a. Om noilaan muyu nu nosiro oono moomudut.
         3 Kou kiawi’ olulut. Sumonsara’ kou suat so Aku, om dai mingkoyod umarap.
         4 Nga koponginsala’ Aku so kou, so’ dai kou yo sono monamod so Aku soko timpuun-i.
         5 Indadi, ondomo yo nu sobana ko nokosondiang-o kogoyaan muyu kiat nu timpuun-i. Rorogo
         kou yo momaal nu koraayan, om waalo muyu kiawi’ winaal muyu nu timpuun-i. Bang dai,
         Aku kondiri mian nai so kou moongoi nu potimpakan nu politaan muyu no.
         6 Nga kuwai ido gogoma’on muyu owarong koinginan Ku, ono yo bisigon muyu kogoyaan nu
         mompomaid ni Nikulaus, iri kobisigan Ku ri ya.
         7 Isai korongou, orotion-o onu yo po tongaron nu Atod nu Kinoringan so ongo puimpugan.
         Isai omanang, lila’an Ku mongokan nu bua’ nu kowiawan so Tonoman nu Kinoringan oono,”
         koo si Yisus.
         8 Mutongaro po si Yisus nu, “Surato yo itu so susuu’on nu puimpugan so Somirna nu,
         Itu yo kodau kiat so Aku si Yisus, iri ponimpuunan om pongoowi’an-i, iri minatoi-o
         om miniau koimbagu ri.
         9 Oilaan Ku koogutan muyu, ono yo omiskin kou, nga sobana yo doyaan kou so ponokodan
         nu Kinoringan. Om oilaan Ku simbaal so kou nu lobuw minusingkolobuw Yaudi ri, nosiro
         oono puimpugan nu lobuw moongusaa’ nu Wowaidon nu Moinat.
         10 Adang-o lumaa’ suat so kosonsora’an dai yo olaid oirosaan muyu. Ondomon-o, monginam
         Wowaidon nu Moinat so kou. Tinu-tinu so kou jiilon om osonsara’ kopuluan laid. Tumatap
         kou yo poimaid so Aku musingkopatoi, om taakan Ku kou nu kowiawan musingkolaid soko
         ponuli’ nu komonangan muyu.
         11 Isai korongou, orotion-o onu yo po tongaron nu Atod nu Kinoringan so ongo puimpugan.
         Isai omanang, dai yo muad koirasa nu kosonsora’an nu kopotoyan nu atod musingkolaid
         so noraka,” koo si Yisus.
         12 Mutongaro po si Yisus nu, “Surato yo itu so susuu’on nu puimpugan so Pirgamus nu,
         Itu yo su kodau kiat so Aku, si Yisus, iri minongkuyut nu karis otarom musompodi ri.
         13 Oilaan Ku nu minogol kou so pogkuosaan nu Wowaidon nu Moinat. Om oilaan Ku nu dai
         kou ya minongolim nu poimaid kou so Aku pudi pona pinatoi si Antipas, pointolang so
         Aku ototog inawo ri, so tiningkuangon muyu dii so tontong kinuasa nu Wowaidon nu Moinat-i.
         14 Soko ono pona, kuwai po tinu-tinu oinsala’ Ku so kou. Tinu-tinu koyuwan so kou mongowaid
         nu nituduk ni Biliam. Tinudukan ni Biliam si Raja Balak nu gama’ mongingol nu lobuw
         Israil momaal nu koraayan nu mongokan nu niusaa’ so tinindobuw om sumundal.
         15 Om kuwai ya so kou mongowaid nu pontudukan nu mompomaid ni Nikulaus.
         16 Pagka soko ono, rorogo kou yo momaal nu koraayan! Bang dai kou rumorogo, lumoga’
         Aku osikap nai so kou om monginsaad nu lobuw dai rumorogo no momakai nu karis so kobang
         Ku no.
         17 Isai korongou, orotion-o onu yo po tongaron nu Atod nu Kinoringan so ongo puimpugan.
         Isai omanang, pookanon Ku iyo nu maana osusut kiat so surga om taakan Ku iyo nu watu
         oputi’ kisurat nu ngaran wagu, nu dai oilaan nu isai-isai ya sondiang ko ono lobuw
         potaakan-o,” koo si Yisus.
         18 Mutongaro po si Yisus nu, “Surato yo itu so susuu’on nu puimpugan so Tiatira nu,
         Itu yo su kodau kiat so Aku, Anak nu Kinoringan, iri mikit-sikit su mato soko apui
         om milat-kilat su akod soko tombaga ompu’on.
         19 Oilaan Ku gogoma’on muyu, ono yo osamod kou yo nu inong muyu, osulut kou, obintabang
         kou, om olulut sumonsara’. Om oilaan Ku nu owasa kou po mugogoma’on nu ono sono tu
         ko’ gulu ri.
         20 Nga itu su oinsala’ Ku so kou, ono yo posimaidan muyu ya so si Ijibil, iri bolian
         om musingkopoo’abar-i. Montuduk iyo pomalid nu ongo lobuw poimaid so Aku, sampai sumundal
         nosiro om mongokan nu niusaa’ so tinindobuw.
         21 Tinaakan Ku yo iyo nu kosiwatan rumorogo momaal nu koraayan, nga dai ya iyo mintoron
         sumundal.
         22 Ono yo ko’, posokiton Ku iyo om dai sono kotungag. Om lobuw sumundal maid so iyo
         sobana ko osonsara’ ong dai rumorogo nosiro momaal nu koraayan oono.
         23 Kiawi’ mompomaid niyo no potoyon Ku ya su’ oorotian nu kiawi’ puimpugan nu Aku yo
         koilo nu inowoon nu kiawi’ lobuw, om sunsuli’an Ku isai-isai ya, musuat nu gogoma’on
         nosiro ido soido.
         24 Nga suat so kou lobuw wokon so Tiatira, ono dai mongowaid nu pontudukan oraai, om
         dai moguru’ nu oilo-ilaan nu Wowaidon nu Moinat, dai Aku yo mongoruang nu ponuu’an
         so kou,
         25 sondiang ko subai ototog mongowaid nu onu yo po noguru’ muyu kiat s’Aku musingkologa’
         Ku koimbagu.
         26 -
         27 Isai omanang, om sumundur momaal nu koinginan Ku no sampai pongoowi’an, taakan Ku
         nu kuasa soko iri nitaak ni Amo s’Aku ri. Om kopogkuasa iyo nu kiawi’ bansa momakai
         nu tutungkud bosi, pongilaan nu kikopogboya’an iyo mongukum so nosiro, om mongoraag
         so nosiro soko monodak nu montaya.
         28 Om taakan Ku iyo nu korombituon, iri ingoranan korombituon mingkas pongilaan nu nomanang
         nosiro.
         29 Isai korongou, orotion-o onu yo po tongaron nu Atod nu Kinoringan so ongo puimpugan,”
         koo si Yisus.

1 Mutongaro po si Yisus nu, “Surato yo itu so susuu’on nu puimpugan so Sardis nu, Itu
         yo kodau kiat so Aku, iri kuwai Atod nu Kinoringan kikuasa turu boogian om turu korombituon-i.
         Oilaan Ku onu-onu gogoma’on muyu. Kuwai mutangar nu miau kou, ampa sobana yo minatoi
         kou.
         2 Pagka soko ono, ingati muyu yo, om pobosago muyu koimaidan muyu nu sabat-o po su’
         dai muad lumiong, so’ noilaan Ku nu dai owarong gogoma’on muyu so tiningkuangon nu
         Kinoringan.
         3 Indadi ondomo yo! Waido muyu yo nokotuduk om norongou muyu nu gulu ri, om rorogo
         kou yo momaal nu koraayan, so’ bang dai kou mingat-ingat, lumoga’ Aku nai so kou soko
         moonakou nu dai muyu oilaan.
         4 Nga tinu-tinu koyuwan so kou so Sardis dai minongowaid nu kogoyaan oraai oono. Nosiro
         nu ono kowaid so Aku mompanou om mupokakas nu oputi’ so’ nosiro yo su otoop maid so
         Aku.
         5 Lobuw nomanang popusobungon nu olanggau oputi’, om ngaran niyo dai Ku idu’on kiat
         so buuk pinosuratan nu ngaran nu lobuw kikowiawan. So tiningkuangon nu Amo Ku om ongo
         susuu’on Ku, mongakun Aku nu songapan Ku iyo.
         6 Isai korongou, orotion-o onu yo po tongaron nu Atod nu Kinoringan so ongo puimpugan,”
         koo si Yisus.
         7 Mutongaro po si Yisus nu, “Surato yo itu so susuu’on nu puimpugan so Piladilpia nu,
         Itu yo kodau kiat so Aku si Yisus, iri obana om d’ado koraayan. Aku yo su mongkuyut
         nu kunsi songapan ni Raja Daud. Bang sukabon Ku, d’ado ido koponutub. Bang tutubon
         Ku, ado ido koponukab.
         8 Oilaan Ku gogoma’on muyu. Oilaan Ku nu owako kou, nga minongowaid kou sobana nu tinongaran
         Ku om dai kou ya mongolim so Aku. Siowi yo! Sinukaban Ku yo kou nu pintu nu dai otutub
         nu isai-isai ya.
         9 Ondomon-o itu no! Nikomouli’ Ku so kou ongo lobuw mompomaid nu Wowaidon nu Moinat,
         ono yo moomudut, om musingkolobuw Yaudi. Suu’on Ku nosiro mian nai so kou om sumurukud
         so tiningkuangon muyu mongorumat so kou. Om oilaan nosiro nu osamod Aku so kou.
         10 Pagka tumaan kou mongowaid nu ponuu’an Ku, ingoligan Ku kou kiat so koogutan ourug
         so pilolongkop nu wonuo tu.
         11 Dai yo olaid lumoga’ Aku. Waido muyu yo sobana pontudukan Ku so kou su’ d’ado ido
         koponolod nu ponuli’ so kou, pongilaan nu komonangan muyu no.
         12 Isai kokodos dai maid-waid nu oraai, pototapon Ku iyo soko pasok so waloi sosombooyangan
         nu Kinoringan, iri usaa’on Ku. Mogol iyo nai musingkolaid, om nisurat Ku so koyuwan
         niyo ngaran nu Kinoringan Ku, om ngaran nu bandar Niyo, ono yo Yirusalim Owagu niuntiba
         kiat so surga. Om nisurat Ku po ngaran Ku wagu no so koyuwan niyo no.
         13 Isai korongou, orotion-o onu yo po tongaron nu Atod nu Kinoringan so ongo puimpugan,”
         koo si Yisus.
         14 Mutongaro po si Yisus nu, “Surato yo itu so susuu’on nu puimpugan so Laudikia nu,
         Itu yo kodau kiat so Aku, iri ingoranan Amin, om pointolang ototog om obana. Aku yo
         impuunon nu pinuwaal nu Kinoringan.
         15 Oilaan Ku kogoyaan muyu nu dai ya osogit om dai ya maamut, ono yo okon ko alod-alod
         nga okon-a ko mompomaid Ku. Nga owarong ong maamut intawa osogit kou nai’.
         16 Nga pagka okon ko maamut om okon ko osogit kou, nilua’ Ku kou.
         17 Mutangar kou nu, ‘Doyaan kai om sobana ko kikosukupan, om dai kai osimpitan nu onu-onu
         ya,’ koo kou. Nga dai muyu oilaan nu ado orapan muyu om aagut kou. Omiskin kou nu
         koimaidan so Aku, soko nobolou pomikiran muyu, om soko lobas kou so’ d’ado gogoma’on
         muyu nu obana.
         18 Pagka soko ono, montuduk Aku so kou nu pomoli kou yo nu omas tuui so Aku, ono yo
         omas luun-luun su’ kumaya kou so ponokodan Ku. Om pomoli kou nu pokakas oputi’ tuui
         so Aku su’ dai kou yo sono oiyu’an. Om pomoli kou yo nu ubat nipiid so mato muyu su’
         kosiou kou.
         19 Ungotan om loposon Ku isai yo po somodan Ku. Indadi rorogo kou yo om pogkari’-kari’
         kou yo maid so Aku.
         20 Siowi yo! Mundii Aku so pintu om momaau. Bang kuwai lobuw korongou nu paau Ku, om
         paasuw s’Aku, masuw Aku sono om maid so iyo mongokan, om iyo nga maid-a so Aku mongokan.
         21 Isai kokodos dai maid-waid nu oraai, lila’an Ku mogom so oogoman Ku mogkuasa maid
         so Aku. Soko Aku yo kosiono nomanang-o om mogom so oogoman nu Amo Ku mogkuasa maid
         so Iyo.
         22 Isai korongou, orotion-o onu yo po tongaron nu Atod nu Kinoringan so ongo puimpugan,”
         koo si Yisus.

1 Nopupus iri, nosiou ku ido pintu so surga nosukab, om nokorongou aku nu bongut iri
         baya’ minutangar so Aku soko surumpit-i nu, “Indakod-o tuui om posiowon Ku ikau onu
         yo po ourug ong wagu,” koo.
         2 Kinuasa aku sono nu Atod nu Kinoringan om nokosiou aku nu oogoman mogkuasa so surga
         om ido koyuwan minogom nai.
         3 Buatan niyo ri tumarang soko watu ingoranan aspur om sardis. Oogoman oono tinutukan
         nu buluntung, soko wotik nu watu ingoranan nu jamrud.
         4 So puliliwut nu oogoman oono, kuwai po duo nopulu om opat oogoman wokon, inogoman
         nu duo nopulu om opat kotutuaan kipokakas nu oputi’, om minutupi nu tupi omas.
         5 Kitinarang tumogu’ kiat so oogoman mogkuasa oono, om kai-kai nu korud oguru. So tiningkuangon
         nu oogoman oono kipolitaan turu mikit-sikit, ono yo Atod nu Kinoringan, iri kikuasa
         turu boogian-i.
         6 So tiningkuangon nu oogoman oono, kuwai ya soko raat soromin winaal oturopusan monsiou,
         soko watu ingoranan ablur. So pililiwut nu oogoman oono kuwai opat kiinawo noruyut
         nu mato so kuab om so likud.
         7 Kiinawo togna ri soko ingongansad, koduo ri soko sapi kusoi, kotolu ri soko buatan
         nu lobuw, om koopat-i soko koniu mulud-tulud.
         8 Koopat-opat nu kiinawo iiri kiolad onom om noruyut nu mato so dirimbou om dilalom.
         Awi runat dai mintoron kiinawo oono mulagu nu, “Osusi, osusi, osusi yo, Tuhan, Kinoringan
         Maayo Kuasa, iri kuwai nu ono sono tu, gulu ri om so sunduron tu!” koo.
         9 Koopat-opat nu kiinawo oono minulagu nu pongorayou, pongorumat om pongunsopot so
         Iyo nu minogom so oogoman oono, iri miau musingkolaid-i. Om laid nosiro mulagu ri,
         10 nokosurukud sono duo nopulu om opat kotutuaan iiri so tiningkuangon nu lobuw minogom
         so oogoman mogkuasa ri, om minongusaa’ so Iyo, iri miau musingkolaid-i. Nipolak nosiro
         tupi omas nosiro ri so tiningkuangon nu oogoman-i om mutangar nu,
         11 “Oo Tuhan Kinoringan mai. Ikau-o su kikuasa, otoop royowon om orumaton, so’ Ikau-o
         su minongurug nu kiawi’, om maid nu koinginan Mu, kiawi’ oono nourug om miau,” koo.

1 Nokosiou aku sono nu lulun-lulun nu buuk kinuyutan nu lobuw minogom so oogoman mogkuasa
         iiri. Buuk iiri kisurat musompodi om kinopitan nu turu poongapit.
         2 Om nokosiou aku nu susuu’on nu Kinoringan obasag, monsok-gonsok nu osangat nu, “Isai
         ka su otoop mongolongkab nu ongo poongapit iitu om mongoyoyak nu buuk iitu no?” koo.
         3 Nga ado ido so surga intawa so wonuo tu intawa so dilalom nu tana’ tu kopongoyoyak
         nu buuk iiri om mongobasa’.
         4 Indadi nokotangi’ aku sono, so’ ado ido otoop mongoyoyak nu buuk iiri om mongobasa’.
         5 Mutongaro yo ido koyuwan kiat so kotutuaan iiri so aku nu, “Adang tumangi’! Siowi!
         Nokomanang-o si Yisus, iri paawon nu Singa kiat so bansa Yauda, solusuk ni Raja Daud.
         Iyo yo su otoop mongolongkab nu turu poongapit oono om mongoyoyak nu buuk oono,” koo.
         6 Nosiou ku sono Anak nu Dumba mundii-dii so puola’an nu oogoman iiri, tinutukan nu
         opat kiinawo ri om kotutuaan-i. Anak nu Dumba iiri soko nogaras-o. Kitanduk om kimato
         Iyo turu, ono yo Atod nu Kinoringan kikuasa turu boogian, sinuu’ yo so pilolongkop
         nu wonuo tu.
         7 Miano yo Anak nu Dumba iiri moongoi nu buuk-i kiat so longon wanan nu lobuw minogom
         so oogoman mogkuasa ri.
         8 Laid Niyo soko iri, nokotungub sono ongo kiinawo om duo nopulu om opat kotutuaan-i
         so tiningkuangon Niyo ri. Naanid nosiro minongkuyut nu kosapi om mangkuk omas kiasuw
         nu komanyan, ono yo du’a nu lobuw songapan nu Kinoringan.
         9 Muloguo yo nosiro nu lagu owagu nu, “Ikau-o su otoop mongalap nu buuk iitu om mongolongkab
         nu poongapit-o, so’ pinatoi ko yo, om kiat so kinopotoyan mu oono, nolukat mu yo kiawi’
         bansa so wonuo tu, ourug nu lobuw songapan nu Kinoringan.
         10 Om niasuw mu nosiro so pogkuosaan nu Kinoringan mugogoma’on suat so Iyo om mogkuasa
         nosiro nu ongo raja so wonuo tu,” koo.
         11 Noopod iri, nokosiou om nokorongou aku nu bongut nu susuu’on nu Kinoringan. Koosuang
         nosiro bolaksa-laksa. Minundii nosiro tumutuk so oogoman mogkuasa, opat kiinawo, om
         kotutuaan-i.
         12 Muloguo yo nosiro osangat nu, “Ono yo Anak nu Dumba ginaras-i! Otoop Iyo kotorima’
         nu kuasa, kokoyaan, koilaan om kobosagan. Otoop Iyo orumaton, bontugon, om royowon,”
         koo.
         13 Nokorongou aku po nu kiawi’ miau so langit, so wonuo tu, so diipak nu wonuo tu, om
         so raat mulagu nu, “Iyo, ono minogom so oogoman-o om Anak nu Dumba oono yo su otoop
         royowon, orumaton, bontugon om mogkuasa musingkolaid,” koo.
         14 Indadi sumombuto yo opat kiinawo iiri nu, “Muda-mudaan ong otuman-a!” koo. Om kotutuaan-i
         nga nokosurukud om minongusaa’ nu Kinoringan.

1 Nopupus iri, nosiou ku Anak nu Dumba iiri mongolongkab nu poongapit togna ri. Norongou
         ku sono ido kiat so opat kiinawo ri mutangar nu soko kai-kai nu korud nu, “Koyo!”
         koo.
         2 Indadi nokosiou aku yo nu ido kuda, om lobuw ginumandar-i kikinuyut nu pana. Tinaakan
         iyo nu tupi nu raja omas winaal, pongilaan nu komanang. Mungkayas iyo mian mutuda’
         om komanang-a iyo.
         3 Longkabo yo nu Anak nu Dumba ri poongapit koduo ri, om norongou ku kiinawo koduo
         ri mutangar nu, “Koyo!” koo.
         4 Lumobuso yo ido po kuda omiang om lobuw ginumandar-i tinaakan nu kopogboya’an mutuda’
         om mupopatoi sono lobuw so wonuo tu. Om tinaakan-a iyo nu karis maayo.
         5 Longkabo yo nu Anak nu Dumba ri poongapit kotolu ri, om norongou ku kiinawo kotolu
         ri mutangar nu, “Koyo!” koo. Nosiou ku sono ido kuda oitom linumabus, om lobuw ginumandar-i
         kikinuyut nu titimbangan.
         6 Om norongou ku bongut soko momaau kiat so puola’an nu opat kiinawo iiri nu, “Otaas
         sobana dolai oono. Orogo songkilu muinong nu gaji sondunat. Om orogo nu tolu nokilu
         dolai ginis wokon, muinong-a nu gaji sondunat. Nga adang-o togadon puun nu jaitun
         om totason puun nu anggur,” koo.
         7 Longkabo yo nu Anak nu Dumba ri poongapit koopat-i, om norongou ku kiinawo koopat-i
         mutangar nu, “Koyo!” koo.
         8 Nosiou ku sono ido kuda oposi linumabus, om ngaran nu lobuw ginumandar-i Poomatoi,
         om muut-suut so iyo wonuo nu poomatoi. Taakan nosiro kiduo nu kopogboya’an momatoi
         sombaagi’ opat nu wonuo tu nu putuda’an, likop, pomayat om kulos-kulos orongit.
         9 Longkabo yo nu Anak nu Dumba ri poongapit kolimo ri. Nosiou ku sono so saau nu ranggar-i
         ongo atod nu lobuw pinatoi so’ nopaabar nosiro nu tinongaran nu Kinoringan.
         10 Gumonsoko yo nosiro nu osangat nu, “Oo su Kinoringan Maayo Kuasa, d’ado koraayan
         om obana! Komuro po ka kolaid om bisora’on mu lobuw so wonuo tu om mongukum so nosiro,
         ono minomatoi so kai no ri?” koo.
         11 Taaki yo sono nosiro ido soido nu sabung olanggau oputi’, om suuo yo nosiro mintoron-toron
         po, musingkogonop koosuang nu inong nosiro om kosusulodan potoyon soko nosiro.
         12 Longkabo yo nu Anak nu Dumba ri poongapit koonom-i, om gumunggun-o sono wonuo tu
         nu sobana ko oontob. Rinumondom sono su runat, soko kumut oitom om okosig, om wulan
         nga miniang soko raa’.
         13 Korombituon nga minupipitak soko bua’ nu nunuk omulok po opupu yo otouruk nu uos.
         14 Langit nga lumiong soko koratas lulunon, om kiawi’ bulud om puru nipinda kiat so
         polak togna no.
         15 Om kiawi’ lobuw so wonuo tu, raja, lobuw kipangkat, wowaidon nu soujar, lobuw okaya
         om kikopogboya’an, uripon om okon ko uripon, sumusut so uang om puola’an nu watu maayo
         so kobubuludan.
         16 Gumonsok nosiro mutangar so kowotuan-i nu, “Tongkubi kai yo om susuti kai yo kiat
         so ponsiowan Niyo, iri minogom so oogoman mogkuasa ri om kiat so koo’ungot nu Anak
         nu Dumba oono.
         17 Nologa’ yo runat koindolaa’ nu kosongka’an nu ungot nosiro, om ado ido kotaan nu
         ono,” koo.

1 Nopupus iri, nosiou ku opat susuu’on nu Kinoringan mundii-dii so opat pisuk nu wonuo
         tu. Monaan nosiro nu koopat-opat nu uos su’ dai tumouruk so tidong om so raat intawa
         so kokoyuan.
         2 Om nosiou ku po ido susuu’on nu Kinoringan minusit kiat so pusitan, minongowit nu
         poongapit kiat so Kinoringan nu miau oono. Om minomaau iyo nu opat susuu’on nokoongoi-o
         nu kuasa kiat so Kinoringan mongusiba’ nu tona’on om raat. Mutongaro yo nu osangat
         susuu’on oono nu,
         3 “Adang po usiba’on tona’on om raat intawa kokoyuan ong dai mai po okopitan paras
         nu uripon nu Kinoringan toko no,” koo.
         4 Pinokoilo aku sono nu kuwai maatus opat nopulu om opat rinibuan tinaakan nu poongapit
         kiat so Kinoringan iiri. Nosiro oono ungkiat so opulu om duo bansa nu Israil.
         5 Kiat so ido bansa, soro puluan om duo ribu, ono yo bansa ni Yahuda, Rubin, Gad,
         6 Asir, Naptali, Manasi,
         7 Simiun, Liwi, Isakar,
         8 Jibulun, Yusup, om Binyamin.
         9 Noopod iri, nosiou ku ido impug nu lobuw, nu dai oiap koosuang. Nosiro oono kiat
         so kiawi’ bansa, kiawi’ solusuk, kiawi’ tontong so wonuo tu, om kiawi’ tinongaran.
         Minupokakas nosiro nu sabung olanggau oputi’ om kikinuyut nu raan ingoranan nu palma.
         Lobuw oono minundii so tiningkuangon nu oogoman nu Kinoringan mogkuasa om so tiningkuangon
         nu Anak nu Dumba ri.
         10 Gumonsoko yo nosiro nu osangat nu, “Pinolabus toko yo nu Kinoringan kiat so kosonsora’an,
         ono minogom so oogoman mogkuasa no, om Anak nu Dumba no!” koo.
         11 Mundiio yo kiawi’ susuu’on nu Kinoringan tumutuk so oogoman-i om so kotutuaan-i om
         koopat-opat kiinawo iiri. Nokotungub nosiro so tiningkuangon nu oogoman-i mongusaa’
         nu Kinoringan om mutangar nu,
         12 “Otuman-o! Obana ya itu! Unsopoton toko Kinoringan. Royowon, bontugon om orumaton
         toko Iyo so’ Iyo yo su oilo, kikuasa om kikobosagan musingkolaid,” koo.
         13 Mongoduato yo sono ido koyuwan kiat so kotutuaan iri so aku nu, “Isai ka lobuw minupokakas
         nu oputi’ oono om siombo kiat?” koo.
         14 Sumombuto aku yo nu, “Dai ku oilaan. Ikau-o su koilo,” k’aku. Mutongaro po iyo so
         aku nu, “Nosiro oono yo su nosopulan kiat so kosonsora’an maayo, om nougasan-o nosiro
         sabung olanggau nosiro no, om noputi’ yo nu raa’ nu Anak nu Dumba ri.
         15 Ono yo ko’ minundii nosiro so tiningkuangon nu oogoman nu Kinoringan mogkuasa, mugogoma’on
         suat so Iyo awi runat so polak Niyo so surga. Om Kinoringan iri mogom so oogoman oono
         su mongingolig so nosiro.
         16 Dai yo sono nosiro witilon om lugangon, om dai yo okodatan intawa oomutan,
         17 so’ Anak nu Dumba so tiningkuangon nu oogoman mogkuasa iiri, inurug-o nu wowaidon
         nosiro, monundan so nosiro mian so towud nu sungoi kowiawan-i, om piidon sono nu Kinoringan
         ramou nosiro,” koo ido kotutuaan-i.

1 Nolongkab-o po nu Anak nu Dumba ri poongapit koturu ri, ado sono galak-galak so surga
         kiro-kiro putonga’ jaam laid.
         2 Nosiou ku turu susuu’on nu Kinoringan mundii-dii so tiningkuangon nu Kinoringan,
         inanid nosiro monaak nu surumpit.
         3 Lumogaa yo sono ido susuu’on wokon nu Kinoringan om minundii so obi’ nu ranggar-i,
         kikinuyut nu pongompu’an nu komanyan omas winaal. Tinaakan iyo nu osuang komanyan
         niusaa’ maid nu du’a nu lobuw songapan nu Kinoringan so timpak nu ranggar omas so
         tiningkuangon nu oogoman-i.
         4 Om sumomputo sono lisun nu komanyan om du’a nu lobuw songapan nu Kinoringan kiat
         so longon nu susuu’on iiri so tiningkuangon Niyo ri.
         5 Olapo yo nu susuu’on iiri pongompu’an-i, om osuwi yo nu apui om pilayi yo niyo so
         riniba tu. Mungkorudo yo sono maid nu kudilop om gumunggun su tana’.
         6 Murigap-rigapo yo sono koturu susuu’on iri monurumpit-i.
         7 Monurumpito yo susuu’on togna ri om murano yo nu maantab om apui mugawul nu raa’
         so riniba tu. Om noompu’ yo sono sombaagi’ tolu nu riniba tu, om sombaagi’ tolu nu
         kokoyuan om kiawi’ korikutan.
         8 Monurumpito yo susuu’on koduo ri, om kuwai yo sono soko bulud maayo mikit-sikit nipilai
         so raat. Minusiliw sono nu raa’ sombaagi’ tolu nu raat iiri.
         9 Om minatoi-o sono sombaagi’ tolu nu miau so raat, om nousiba’ sombaagi’ tolu nu kapal.
         10 Monurumpito yo susuu’on kotolu ri, om noratu yo sono ido korombituon maayo mikit-sikit
         soko solunsung om minongonsit sombaagi’ tolu nu bowang om towud nu sungoi.
         11 Ngaran-o po nu korombituon iiri Opait. Minaito sono sombaagi’ tolu nu sungoi. Osuang
         lobuw minatoi so’ nokoinum nu sungoi opait iiri.
         12 Monurumpito yo susuu’on koopat-i om tinumuong-o sono sombaagi’ tolu nu runat om wulan
         om korombituon, so’ nousiba’ yo om pinoipak sono iya onawau umpit nu runat sombaagi’
         tolu, om soko ono ya pudi awi.
         13 Nosiou om norongou ku sono ido koniu mulud-tulud om minutangar nu, “Atuuk, aagut
         sobana kiawi’ lobuw so riniba tu iya nu ponurumpitan nu tolu po susuu’on nu Kinoringan,”
         koo.

1 Monurumpito yo susuu’on kolimo ri, om nosiou ku sono ido korombituon nopitak so riniba
         tu. Korombituon iiri soko lobuw tinaakan nu kunsi monukab nu uang d’ado nanad.
         2 Nosukab-o po uang-i, sumomputo yo sono su lisun, soko lisun so umo maayo sampai tinumuong
         wonuo tu.
         3 Minusito sono su ongo kokapu kiat so lisun iiri, om nopitak-o koimbagu so tana’.
         Ongo kokapu iiri tinaakan nu binisa koinong nu tompoluluu.
         4 Pinogos nosiro mongoraag nu korikutan intawa tonom-tonoman. Ono yo su goma’on nosiro
         mongoraag nu lobuw d’ado poongapit kiat so Kinoringan so paras nosiro ri.
         5 Kokapu iiri dai lila’an momatoi so nosiro, sondiang ko mononsara’ ya so nosiro solaid
         limo nowulan. Om koosakit oono muinong nu koosakit ong obuton nu tompoluluu.
         6 Solaid limo nowulan iiri, mokipatoi nosiro nga dai ya matoi. Musimpatoi nosiro nga
         dai ya matoi.
         7 Kokapu iiri soko kuda nu murigap-rigap sundur mutuda’. So ulu nosiro, kuwai soko
         tupi omas winaal om buatan nosiro soko lobuw.
         8 Obuk nosiro ri soko obuk nu woinoi, om nipon nosiro ri soko nipon nu ingongansad.
         9 Kuab nosiro ri linokopan nu soko sabung bosi, om kai-kai nu olad nosiro ri, soko
         kai-kai nu osuang korita kuda sundur mutuda’.
         10 Iku’ nosiro ri kibinisa soko tompoluluu. Kikuasa nosiro mononsara’ nu lobuw solaid
         limo nowulan.
         11 Raja mogkuasa so nosiro ri uripon nu Wowaidon nu Moinat. Ngaran niyo so tangar Ibrani
         si Abadun, om so tangar Yunani si Apuliun, orati “Moongusiba’”. Iyo yo su moongipat
         nu uang d’ado nanad oono.
         12 Koogutan togna ri nokotalib-o, om kosiono sumusuuto duo po koogutan.
         13 Monurumpito yo susuu’on koonom-i om nokorongou aku nu kai-kai kiat so opat sunduk
         nu ranggar omas so tiningkuangon nu Kinoringan.
         14 Mutongaro yo iyo so susuu’on koonom-i nu, “Lobusi yo koopat-opat nu uripon nu Wowaidon
         nu Moinat nokokogos so Bowang Iprat-i,” koo.
         15 Lobusi yo sono koopat-opat uripon iiri, iri tinontu’an-o laid nu jaam, runat, wulan,
         om toun momatoi nu sombaagi’ tolu nu lobuw so wonuo tu.
         16 Pinokoilo aku nu koosuang nu lobuw ginumandar nu kuda iiri, duo naatus linoksaan.
         17 Nokosiou aku yo nu kuda om lobuw ginumandar-i minomakai nu sabung bosi omiang soko
         koomiang nu apui, obilu om osibu soko morirang. Ulu nu kuda iiri soko ulu nu ingongansad,
         kiapui, kilisun om kimorirang minusit kiat so kobang-i.
         18 Sombaagi’ tolu nu lobuw minatoi nu tolu koogutan iiri, ono yo apui, lisun om morirang
         linumabus kiat so kobang nu kuda iiri.
         19 Kobosagan nu ongo kuda iiri kiat so kobang om iku’ nosiro ri. Iku’ nosiro ri kiulu
         soko lopung. Iku’ yo nosiro ri su pononsara’ nosiro nu lobuw.
         20 Nga lobuw dai minatoi solaid tolu koogutan iiri, dai ya rumorogo kiat so koraayan
         nosiro, ono yo dai mintoron nosiro mongusaa’ nu komoinatan intawa mongusaa’ nu tinindobuw
         omas, pirok, tombaga, watu om kayu, nu dai kosiou, korongou, intawa kopanou.
         21 Om dai ya nosiro rumorogo momatoi, mongamal nu olimu, gumilat om monakou.

1 Nokosiou aku yo nu ido po susuu’on nu Kinoringan obasag minuntiba kiat so surga,
         solui-soluyon nu kawut. Kibuluntung so ulu niyo ri, buatan niyo ri soko runat, om
         akod niyo ri soko sinikit nu apui.
         2 Kikinuyut iyo ido lulun-lulun nu buuk oworos yinoyak. Akod wanan niyo miningkag so
         raat om gibang-i miningkag so tona’on.
         3 Minomaau iyo nu osangat soko ingongansad mongogarom. Nokopomaau-o po susuu’on iiri,
         sumombuto yo turu korud nu sobana ko osangat.
         4 Noopod-o po koturu-turu korud iiri mutangar, pinokisusuratan ku sono iri, nga nokorongou
         aku nu bongut kiat so surga nu, “Susuti yo onu-onu tongaron nu turu korud oono. Kodi
         ya surati,” koo.
         5 Susuu’on nu Kinoringan nosiou ku mundii-dii so raat om so tona’on-i noposinggor sono
         nu longon wanan niyo ri so langit.
         6 Minongibot iyo mongorait nu ngaran nu Kinoringan miau musingkolaid, iri minongurug
         nu langit om wonuo, raat om kiawi’ asuw nu wonuo tu. Mutongaro yo iyo nu, “Ado yo
         imatan!
         7 Bang monurumpito susuu’on koturu no, monuman-o Kinoringan nu padu-padu Niyo kosusut
         oono, soko iri niabar-o Niyo so kouriponan Niyo ri, iri poo’abar Niyo gulu ri,” koo.
         8 Mutongaro po koimbagu so aku bongut kiat so surga iiri nu, “Ian-o moongoi nu buuk
         so longon nu susuu’on miningkag so raat om so tona’on oono,” koo.
         9 Indadi miano aku yo so susuu’on iiri mokitaak nu buuk-i. Mutongaro yo iyo nu, “Ongoyo
         yo itu no, om okano yo. So tian mu no opait itu, nga so kobang mu oomis itu soko paa’
         nu munsong,” koo.
         10 Olapo ku yo buuk iiri kiat so longon nu susuu’on-i om okano ku yo. So kobang ku oirosaan
         ku oomis soko paa’ nu munsong, nga notolon ku yo po, nourug sono nu opait so tian
         ku.
         11 Suuo aku yo sono nu, “Subai niabar mu koimbagu padu-padu nu Kinoringan suat so lobuw
         so kiawi’ bansa, musosondiang nu tangar om so kiawi’ raja,” koo.

1 Noopod iri, tinaakan aku ido kayu poonukud, om sinuu’ aku nu, “Sukudo yo Waloi Maayo
         nu Kinoringan om ranggar om iap-o lobuw mongusaa’ no.
         2 Nga kodi yo sukudo natad-o, so’ natad oono nitaak so lobuw okon ko Yaudi, om mongingkag-ingkag
         nosiro nu ono solaid opat nopulu om duo wulan.
         3 Monuu’ aku nu duo koyuwan pointolang kipokakas nu karut, potuturan nu padu-padu nu
         Kinoringan solaid oribu duo naatus onom nopulu runat,” koo.
         4 Duo koyuwan pointolang ono, iri yo duo nopuun jaitun om duo potimpakan nu politaan-i.
         Duo koyuwan oono minundii so tiningkuangon nu Kinoringan songapan nu wonuo tu.
         5 Bang raayon nosiro nu lobuw, lumabus sono apui kiat so kobang nosiro no mongoraag
         nu alod-alod nosiro. Soko ono yo gama’ momatoi nu lobuw mongoraai so nosiro no.
         6 Kikopogboya’an nosiro dai pouran laid nosiro paabar nu padu-padu nu Kinoringan, om
         popusiliw nu towud nu sungoi nu raa’. Kikopogboya’an-a nosiro mongurug nu boroginis
         koogutan so wonuo tu sombiya-biya ya koinginan nosiro momaal.
         7 Opupus nosiro paabar nu kodau nu Kinoringan, lowanon sono nosiro nu kulos-kulos ungkiat
         so uang d’ado nanad oono sampai odoog nosiro om matoi.
         8 Molak-polak sono bangkai nosiro so alun-alun nu bandar maayo, iri pinosoliban nu
         Tuhan nosiro ri. Pongingoranan nu bandar oono Sodom intawa Masir.
         9 Osiou sono bangkai nosiro nu lobuw kiat so kiawi’ tontong so wonuo tu, kiawi’ solusuk,
         kiawi’ tinongaran om kiawi’ bansa solaid tolu om putonga’ runat, om dai nosiro mongolila’
         nu nilobong bangkai oono.
         10 Sobana ko osudu’ lobuw so wonuo tu nu nopatoi duo pointolang oono. Murami-rami sono
         nosiro om mutotaak-taak, so’ kiduo poo’abar minatoi oono nokourug nu kosonsora’an
         so wonuo tu.
         11 Nokotalib tolu om putonga’ runat-i, linuli’an sono nosiro nu Kinoringan om kiawi’
         lobuw kosiou so nosiro sobana ko lumaa’.
         12 Norongou-o sono nu duo koyuwan pointolang oono bongut osangat kiat so surga nu, “Indakod
         kou yo tuui,” koo. Mindokodo yo sono nosiro so langit maid nu solui-soluyon nu kawut,
         siou-siowan nu alod-alod nosiro ri.
         13 Iya oono ginumunggun sono wonuo tu nu sobana ko koindolaa’. Om sombaagi’ opulu nu
         bandar iiri noruntu’ om turu noribu lobuw minatoi. Om lobuw wokon sobana ko linumaa’
         om minongorayou sono nu Kinoringan so surga.
         14 Ono yo su koogutan koduo, om kosiono sumusuut-o koogutan kotolu.
         15 Monurumpito yo susuu’on koturu ri, om norongou-o sono bongut so surga mutangar nu,
         “Pogkuosaan so wonuo songapan nu Tuhan toko om ni Kristus, Raja Nijanji nu Kinoringan.
         Mogkuasa Iyo musingkolaid,” koo.
         16 Tumungubo yo sono duo nopulu om opat kotutuaan, iri minogom so oogoman mogkuasa so
         tiningkuangon nu Kinoringan-i mongusaa’ so Iyo,
         17 maid nu mutangar nu, “Oo Tuhan, Kinoringan Maayo Kuasa, iri kuwai yo nu gulu ri om
         ono sono tu! Mongunsopot kai so Ikau, so’ nokointolang Mu yo kuasa Mu maayo, om nokotimpuun
         Ko yo mogkuasa!
         18 Minungot sono kiawi’ lobuw dai poimaid so Ikau, nga minungot Ko ya so nosiro, om
         nologa’ yo poongobisora’an Mu nu lobuw minatoi. Nologa’ yo ponuli’an Mu so uripon
         Mu, poo’abar Mu, lobuw songapan Mu, om kiawi’ lobuw obinsuut so Ikau, ono yo lobuw
         kipangkat om ado pangkat. Om nologa’ yo poomotoyan Mu nu lobuw mongoraag nu wonuo
         tu,” koo.
         19 Nosukab-o sono Waloi Maayo nu Kinoringan so surga, om nosiou ku Boul Porojonjian,
         pinoosuwan nu janji nu Kinoringan. Om mungkudilopo yo maid nu korud, om ginumunggun
         wonuo tu om minuran nu osampuw om maantab.

1 Om nokosiou aku yo nu sobana ko koiran-iran so langit, ono yo ido woinoi minupokakas
         nu runat, akod niyo ri mingkag-ingkag so wulan, om kitupi nu opulu om duo korombituon.
         2 Woinoi oono mokipupuanak-o om kogiak po ingoton.
         3 Om nokosiou aku po nu sobana ko koiran-iran so langit, ono yo ido naga omiang om
         maayo, kiulu turu om kitanduk opulu. Naanid ulu niyo ri nu tupi omas.
         4 Goyato yo sono niyo sombaagi’ tolu nu korombituon so langit nu iku’ niyo ri om pilayi
         yo so riniba tu. Mundii-dii iyo so tiningkuangon nu woinoi mokipupuanak-o iiri mokipoponolon
         nu lolaing-i ong olangus-o.
         5 Nokopuanak-o sono woinoi iiri nu lolaing kusoi om iyo yo su mogkuasa nu kiawi’ bansa
         momakai nu tutungkud bosi. Nga sinolod lolaing iiri nu susuu’on om inowit so Kinoringan,
         om niogom so oogoman Niyo mogkuasa.
         6 Mulaiwo yo woinoi iiri so padang pantai, tontong nosodia’ yo laid nu Kinoringan so
         iyo ri. Om inipatan iyo nai solaid oribu duo naatus onom nopulu runat.
         7 Mututuda’ yo sono so surga. Ido susuu’on nu Kinoringan ingoranan so si Mikail om
         susuu’on niyo wokon minongolawan nu naga iiri om susuu’on niyo ri.
         8 Nga nodoog-a naga iiri. Nadi dai yo sono linila’an naga om susuu’on niyo ri mogol
         so surga.
         9 Naga maayo iiri nga niratu yo sono so wonuo tu maid nu susuu’on niyo wokon-i. Ngaran-o
         po nu naga iiri, Wowaidon nu Moinat intawa Saitan, om paawon po iyo nu lopung otuo
         so’ iyo yo su mongaakal nu lobuw so wonuo tu.
         10 Nokorongou aku sono nu bongut osangat so surga minutangar nu, “Ono sono tu yo monapul
         Kinoringan nu lobuw songapan Niyo om mogkuasa so nosiro. Ono sono tu yo pointolang
         Iyo so nosiro nu poomogkuasa Niyo so’ Iyo yo raja. Ono sono tu yo pointolang si Kristus,
         Raja Nijanji ri nu kuasa Niyo, so’ nilabus-o nu Kinoringan Wowaidon nu Moinat, iri
         awi runat minonapud nu kosusulodan toko so tiningkuangon nu Kinoringan-i.
         11 Nodoog-o nu kosusulodan toko Wowaidon nu Moinat-o. Iri yo raa’ nu Anak nu Dumba om
         abar obana kiat so Kinoringan nituturan nosiro ri su pinongodoog nu Wowaidon nu Moinat
         oono. Olila’ nosiro sumonsara’ musingkopatoi.
         12 Oo su lobuw so surga, pagka soko ono, sumudu’an kou yo. Nga suat so lobuw so wonuo
         tu intawa so raat, sobana ko aagut kou. Nokountiba yo Wowaidon nu Moinat om sobana
         ko mungot iyo so’ oilaan niyo nu sontagal po miau iyo,” koo.
         13 Noilaan-o po nu naga iiri nu niratu iyo so wonuo tu, torako yo sono niyo woinoi minuanak
         nu kusoi iiri.
         14 Nga tinaakan woinoi iiri nu duo olad nu koniu, su’ kotulud iyo so padang pantai om
         ipatan iyo nai nu Kinoringan solaid tolu notoun om putonga’.
         15 Potompuso yo naga iiri nu sungoi osuang so woinoi-i pongoba’ so iyo.
         16 Nga tinobangan iyo nu wonuo tu. Linumota tana’ tu noporasap nu sungoi nitompus kiat
         so kobang nu naga ri.
         17 Minungot sono naga iiri nu woinoi-i sampai minian iyo mongolawan nu solusuk wokon
         kiat so woinoi iiri, ono yo ongo lobuw mongowaid nu ponuu’an nu Kinoringan om obinsuut
         nu abar obana iri niintolang ni Yisus.
         18 Mundii-dii sono naga iiri so imbing nu raat.

1 Om nokosiou aku po ido kulos-kulos tinumindal kiat so raat, kitanduk opulu om kiulu
         turu. Naanid tanduk niyo ri nu tupi omas, om ulu niyo ri naanid nu ngaran pongobaag
         nu Kinoringan.
         2 Kulos-kulos nosiou ku ri soko orimau. Akod-i soko akod nu boluot om kobang-i soko
         kobang nu ingongansad. Tinaakan sono nu naga ri kulos-kulos iiri nu kobosagan om kopogboya’an
         niyo maayo ri.
         3 Ido ulu nu kulos-kulos-i kibantar nu pilat kopatoi, nga nopali’ yo. Noiranan kiawi’
         lobuw so wonuo tu nu nokosiou nu iri om maid-waid sono nosiro so iyo.
         4 Inusaa’ nosiro naga iiri so’ tinaakan-o niyo kulos-kulos iiri nu kopogboya’an maayo
         niyo ri. Inusaa’ po nosiro kulos-kulos iiri om minutangar nu, “Ado koinong nu kuasa
         nu kulos-kulos iitu! Ado kopongodoog so iyo,” koo.
         5 Linila’an kulos-kulos oono mutotongaron mongobaag nu Kinoringan, om linila’an-a iyo
         mogkuasa solaid opat nopulu om duo wulan.
         6 Mutongaro yo sono iyo mongobaag nu Kinoringan, ngaran Niyo, polak Niyo, om kiawi’
         minolak so surga.
         7 Linila’an-a iyo mongolawan nu lobuw songapan nu Kinoringan om mongodoog so nosiro.
         Om tinaakan iyo nu kopogboya’an so kiawi’ suku-sakat, solusuk, musosondiang nu tangar
         om bansa.
         8 Kulos-kulos iiri yo su usaa’on nu kiawi’ lobuw so wonuo tu. Nga lobuw, iri nokodaptar-o
         ngaran nosiro nu dai po nourug wonuo tu so buuk songapan nu Anak nu Dumba iri ginaras-i,
         dai minongusaa’ nu kulos-kulos iiri. Buuk oono pinosuratan nu ngaran nu lobuw kikowiawan.
         9 Pagka soko ono, bang kitolingo kou, rongowo muyu yo abar iitu no.
         10 Isai notantu yo nu okomon, okomon-a iyo. Isai notantu yo nu potoyon nu karis, potoyon-a
         iyo nu karis. Ono yo ko’ lobuw songapan nu Kinoringan subai otaan om ototog poimaid
         so si Kristus.
         11 Nokosiou aku po nu ido kulos-kulos minusit kiat so tana’, kitanduk duo soko tanduk
         nu uyog nu dumba. Kai-kai ri soko kai-kai nu naga.
         12 Kulos-kulos iiri minomakai nu kopogboya’an maayo kiat so kulos-kulos togna ri so
         tiningkuangon niyo. Sinosogan niyo ongo lobuw so pilolongkop nu wonuo tu mongusaa’
         nu kulos-kulos togna, iri nopoli’an-o nu pilat-i.
         13 Kulos-kulos koduo ri minomaal nu koiran-iran so tiningkuangon nu lobuw suang. Nopountiba
         iyo nu apui kiat so langit.
         14 Kiawi’ lobuw so riniba tu inokalan niyo nu koiran-iran winaal niyo so tiningkuangon
         nu kulos-kulos togna ri. Om sinuu’ niyo nosiro momaal nu tinindobuw pongorumat nu
         kulos-kulos nopilat nu karis-i om kakal-a miau.
         15 Kulos-kulos koduo ri tinaakan nu kuasa powiau nu tinindobuw iiri, om koputangar sono,
         om momatoi nu lobuw dai mongusaa’ so iyo.
         16 Kiawi’ lobuw, kipangkat ado pangkat, doyaan omiskin, uripon ko’ okon, sinosogan niyo
         monanda’ so longon wanan intawa so paras nosiro ri.
         17 Ado ido kopomoli intawa powoli nu onu-onu ya ong d’ado tanda’ oono, ono yo ngaran
         nu kulos-kulos-i intawa numbur potarang nu ngaran niyo.
         18 Subai kikoilaan kiat so Kinoringan mongoorati nu ngaran oono. Isai oilo, koorati
         nu numbur nu kulos-kulos oono so’ numbur oono numbur nu ido lobuw, ono yo onom naatus
         onom nopulu om onom (666).

1 Nosiou ku sono Anak nu Dumba mundii-dii so timpak nu Bulud Siun. Maatus opat nopulu
         om opat ribu koyuwan minaid so Iyo om kitanda’ so paras nosiro ri nu ngaran Niyo om
         ngaran nu Amo Niyo.
         2 Nokorongou aku sono nu kai-kai kiat so langit soko wosoi maayo om korud osangat,
         om soko kai-kai nu kosapi.
         3 Muloguo yo sono maatus opat nopulu om opat ribu lobuw iiri nu lagu wagu so tiningkuangon
         nu oogoman mogkuasa om opat kiinawo om kotutuaan so pililiwut nu oogoman iiri. Lagu
         iiri dai olagu nu isai-isai ya sondiang ko’ maatus opat nopulu om opat ribu iiri,
         iri nolukat-o nu Kinoringan kiat so wonuo tu.
         4 Nosiro oono kokusoyan d’ado koraayan nu dai po insan koondot nu woinoi. Maid nosiro
         so Anak nu Dumba oono siombo-ombo ya ianan. Linukat-o nosiro kiat so kiawi’ lobuw
         so wonuo tu, soko tutungkap owarong sobana so Kinoringan om Anak nu Dumba oono.
         5 Dai insan nosiro monimbaal, om d’ado muad koraayan nosiro.
         6 Nokosiou aku sono nu ido susuu’on wokon mulud-tulud so dilanggau. Minongowit susuu’on
         oono nu Abar Owarong musingkolaid, nituturan so lobuw so wonuo tu, so kiawi’ bansa,
         solusuk, musosondiang nu tangar, om kiawi’ tontong so wonuo tu.
         7 Mutongaro yo iyo nu osangat nu, “Orumaton-o Kinoringan om royowon-o kobontugan Niyo
         no, so’ nologa’ yo poongobisora’an Niyo nu lobuw. Usaa’on-o Iyo, ono minomaal nu langit
         om wonuo tu, raat om kiawi’ towud nu sungoi,” koo.
         8 Sumusuuto yo ido susuu’on wokon om mutongaro yo nu, “Noraag-o bandar maayo nu Babil.
         Pinaawuk niyo nu sungoi nu anggur kiawi’ bansa, ono yo kogoyaan nosiro ogilat-o,”
         koo.
         9 Sumusuuto yo susuu’on kotolu so susuu’on koduo ri om mutongaro yo nu osangat nu,
         “Isai yo po mongusaa’ nu kulos-kulos om tinindobuw niyo om mokitanda’ so paras intawa
         so longon niyo no,
         10 lobuw oono poinumon nu anggur, ono yo koo’ungot nu Kinoringan nosodia’ yo laid. Sungoi
         nu anggur obisa oono nokoiib-o nu Kinoringan so sawan, ono yo koo’ungot Niyo. Kiawi’
         lobuw oono sonsora’on nu apui, om sinikit nu morirang so tiningkuangon nu susuu’on
         om Anak nu Dumba oono.
         11 Lisun nu apui mononsara’ nu lobuw oono d’ado pupus sumomput. Awi runat sonsora’on
         nosiro, ono yo lobuw mongusaa’ nu kulos-kulos om tinindobuw oono, om mokitanda’ nu
         ngaran nu kulos-kulos-o,” koo.
         12 Ono yo ko’ lobuw songapan nu Kinoringan subai obinsuut nu ponuu’an Niyo om sumundur
         poimaid so si Yisus.
         13 Nokorongou aku yo nu bongut kiat so surga mutangar nu, “Surati yo itu no. Kiat nu
         ono sono tu osanang-o lobuw nu minatoi laid nosiro mugogoma’on suat so Tuhan,” koo.
         Sumombuto yo Atod nu Kinoringan-o nu, “Bana ya ono. Mintoron sono nosiro mugogoma’on
         so’ koompusan nu gogoma’on nosiro ri oowit so surga,” koo.
         14 Nopupus iri, nokosiou aku sono nu kawut oputi’ om kuwai soko lobuw tinumimpak mogom
         so kawut iiri, soko Anak nu Kinoringan. Kitupi Iyo nu tupi omas om kikinuyut nu linggaman
         otarom.
         15 Lumobuso yo ido susuu’on wokon kiat so Waloi Maayo nu Kinoringan so surga, om mutongaro
         yo nu osangat so lobuw minogom so kawut iiri nu, “Poporoyo yo linggaman so longon
         mu no, so’ nologa’ yo pomoroyan. Noonsak-o tonom-tonoman so wonuo tu,” koo.
         16 Poroyi yo sono nu lobuw minogom so kawut iiri linggaman niyo ri so wonuo tu.
         17 Nokosiou aku po nu susuu’on wokon lumabus kiat so Waloi Maayo nu Kinoringan so surga
         kikinuyut-a nu linggaman otarom.
         18 Lumobuso po ido susuu’on wokon kiat so ranggar mogkuasa nu apui om mutongaro yo nu
         osangat so susuu’on kikinuyut nu linggaman otarom iiri nu, “Koroto yo ongo puun nu
         anggur so wonuo tu, so’ noonsak-o bua’ no,” koo.
         19 Koroto yo sono niyo nu linggaman niyo ri puun nu anggur so wonuo tu om pilayi yo
         so poomoga’an maayo, ono yo koo’ungot nu Kinoringan.
         20 Bua’ nu anggur iiri pinoga’ so dilabus nu bandar, om lumuyu’ sono su raa’ kiat so
         poomoga’an iiri soko loni’ tolu naatus kilumitor langgau om duo nomitor lalom.

1 Nopupus iri, nokosiou aku po nu sobana ko koiran-iran so langit. Kuwai turu susuu’on
         maid nu turu koogutan pomupusan. Kotalib po turu koogutan oono, mingkoyod-o sono Kinoringan
         mongukum.
         2 Om nokosiou aku po nu soko raat soromin winaal minugawul nu apui. Om nosiou ku ya
         lobuw nokopongodoog nu kulos-kulos om tinindobuw niyo om lobuw tinonda’an nu numbur
         niyo ri. Minundii nosiro so imbing nu raat oono kikinuyut nu kosapi nitaak nu Kinoringan
         so nosiro,
         3 om muloguo yo sono nosiro nu lagu ni Musa, iri uripon nu Kinoringan-i, om lagu nu
         Anak nu Dumba nu, “Oo Tuhan, Kinoringan Maayo Kuasa, sobana ko maayo om koiran-iran
         gogoma’on Mu! Oo su Raja nu kiawi’ bansa, ooluk om obana kogoyaan Mu.
         4 Oo Tuhan, kiawi’ lobuw mongorumat so Ikau, om kiawi’ lobuw moingin paabar nu kobontugan
         Mu, so’ Ikau-o su ado koraayan, om kiawi’ bansa mongusaa’ so Ikau, so’ nokointolang
         Mu yo koworongan Mu so kiawi’ lobuw,” koo nosiro.
         5 Nopupus iri, nosiou ku sono nosukab Waloi Sosombooyangan so surga om Bosalag Sosombooyangan
         so dilalom-i.
         6 Lumobuso yo turu susuu’on maid nu turu koogutan iiri kiat so Waloi Sosombooyangan
         so surga, kipokakas nu oputi’ milat-kilat, om minomakai nu pongolilit nu kuab omas
         winaal.
         7 Taaki yo sono nu ido kiinawo ri so turu susuu’on iiri turu sawan kiasuw nu koo’ungot
         nu Kinoringan, iri miau musingkolaid.
         8 Noponu’ yo sono Waloi Sosombooyangan-i nu lisun nu kobontugan om kuasa nu Kinoringan,
         om ado ido koyuwan kaasuw nai ong dai po opupus turu koogutan kiat so turu susuu’on
         iiri.

1 Nokorongou aku sono nu bongut osangat kiat so Waloi Sosombooyangan so surga minutangar
         so turu susuu’on iiri nu, “Iano om tuntugi yo so wonuo tu kituru-turu sawan pinoosuwan
         nu koo’ungot nu Kinoringan-o,” koo.
         2 Miano yo susuu’on togna ri potuntug nu sawan niyo ri so wonuo tu. Kinuposon sono
         kiawi’ lobuw kitanda’ nu ngaran nu kulos-kulos-i om mongusaa’ nu tinindobuw niyo ri.
         3 Tuntugi yo nu susuu’on koduo ri sawan niyo ri so raat. Minusiliw sono raat-i nu soko
         rinaat nu lobuw, om minatoi kiawi’ miau so raat.
         4 Tuntugi yo nu susuu’on kotolu ri sawan niyo ri so ongo bowang om towud nu sungoi,
         om minusiliwo sono nu raa’.
         5 Norongou ku sono susuu’on mogkuasa nu sungoi-i minutangar nu, “Oo su Kinoringan d’ado
         koraayan, iri kuwai yo nu gulu ri om ono sono tu, ooluk sobana ukuman Mu oono so lobuw
         kitanda’ nu ngaran nu kulos-kulos-i.
         6 Pagka pinatoi-o nosiro lobuw songapan Mu om poo’abar gulu ri, pinoinum Mu sono nosiro
         nu raa’, om musuat sobana ukuman Mu oono so nosiro,” koo.
         7 Nokorongou aku yo nu bongut kiat so ranggar-i nu, “Oo Tuhan, Kinoringan Maayo Kuasa,
         musuat om obana ukuman Mu no,” koo.
         8 Tuntugi yo nu susuu’on koopat-i sawan niyo ri so runat. Umomuto yo sono su runat
         sampai koompu’ nu lobuw.
         9 Noompu’ nosiro nu koo’amut nu runat-i, nga dai ya nosiro rumorogo momaal nu koraayan
         om dai ya mongorayou nu Kinoringan, ala’ nai’ sumundur nosiro mongobaag nu Kinoringan,
         iri kikopogboya’an suat so koogutan iiri.
         10 Tuntugi yo nu susuu’on kolimo ri sawan niyo ri so oogoman mogkuasa nu kulos-kulos
         iiri, om tinumuong-o sono pogkuosaan niyo sampai minongobut lobuw nu dila’ tanda’
         nu osokitan.
         11 Owagi yo sono nosiro Kinoringan so surga suat so osakit om kupos nosiro ri, nga dai
         ya nosiro rumorogo kiat so gogoma’on nosiro oraai-i.
         12 Tuntugi yo nu susuu’on koonom-i sawan niyo ri so Bowang Iprat, iri bowang maayo ri.
         Notuuwan sono bowang oono sampai koripau ongo raja kiat so pusitan.
         13 Nokosiou aku sono tolu moinat sinumorupa nu gata’, linumabus kiat so kobang nu naga,
         kobang nu kulos-kulos-i om kiat so kobang nu lobuw musingkopoo’abar nu Kinoringan-i.
         14 Komoinatan oono kikuasa momaal nu koiran-iran. Mian nosiro so kiawi’ raja so pilolongkop
         nu wonuo tu, mongimpug nu soujar lumawan nu Kinoringan Maayo Kuasa ong ologa’ Runat
         Pongukuman Niyo.
         15 Mutongaro yo sono si Yisus nu, “Ingati muyu! Lumoga’ Aku so wonuo tu soko moonakou,
         nu dai oilaan ong sombiya. Nga osanang-o lobuw iri mingat-ingat-i om sumodia’ mupokakas,
         su’ dai nosiro mompanou lobas-lobas om oiyu’an sono so tiningkuangon nu lobuw suang,”
         koo.
         16 Impugo yo nu moinat-i ongo raja iiri om ongo soujar-i so tontong ingoranan so tangar
         Ibrani nu Armagidun.
         17 Tuntugi yo sono nu susuu’on koturu ri sawan niyo ri so uos, om orongou-o sono bongut
         osangat kiat so oogoman mogkuasa so Waloi Sosombooyangan so surga nu, “Noopod-o pongukuman
         Ku!” koo Kinoringan.
         18 Mungkudilopo yo sono maid nu mungkorud nu osangat, om ginumunggun su tana’ nu sobana
         ko oontob om dai po insan nu soko iri koontob gumunggun tana’ kiat nu nowangun lobuw
         so wonuo tu.
         19 Bandar maayo iiri, ono yo bandar Babil nopitolu noraag, om kiawi’ bandar so wonuo
         nga noraag-a. Dai ya nolupaan nu Kinoringan lobuw so bandar Babil. Indadi poinumo
         yo sono Niyo nosiro nu anggur kiat so sawan Niyo, ono yo koo’ungot Niyo.
         20 Kiawi’ puru om bulud nga linumiong.
         21 Om minuran-o sono nu maantab kiro-kiro limo nopulu kilu wogat mongoonsit nu lobuw.
         Indadi owagi yo nosiro Kinoringan suat nu uran maantab iiri.

1 Nopupus iri, lumogaa yo dii so aku ido kiat so turu susuu’on nu Kinoringan kikinuyut
         nu sawan iiri om mutongaro yo nu, “Koyo! Posiowon ku ikau nu poongobisara’ so susumundal
         obantug, ono yo bandar maayo so imbing nu sungoi-o.
         2 Ongo raja so wonuo tu sinumundal so iyo, om lobuw so wonuo tu soko noowukan nu anggur
         niyo, ono yo gogoma’on oraai winaal nosiro maid so susumundal oono,” koo.
         3 Kinuasa aku sono nu Atod nu Kinoringan, om owito aku yo nu ongo susuu’on iiri so
         padang pantai. Nokosiou aku sono dii nu woinoi ginumandar so kulos-kulos omiang, noruyut
         nu surat pokoraai nu Kinoringan. Kulos-kulos iiri turu ulu om opulu tanduk.
         4 Woinoi iiri kisabung oitom mongkomiang-miang om soko wusak komiang, kinopitan nu
         omas, watu poriasan om kumala. Kikinuyut iyo nu sawan omas kiasuw nu anggur, tanda’
         nu gogoma’on oraai om osaim kiat so sinundalan niyo.
         5 So paras niyo ri kisurat nu ngaran osusut orati, ono yo Babil Obantug Impuunon nu
         Kiawi’ Susumundal om Koraayan so Wonuo tu koo surat oono.
         6 Om nosiou ku woinoi iiri moowukan so’ nokoinum nu raa’ nu lobuw sinongapan nu Kinoringan,
         iri pinatoi so’ obinsulut nosiro so si Yisus. Noiranan aku sobana nu nosiou ku woinoi
         iiri.
         7 Mutongaro yo susuu’on iiri so aku nu, “Nokuro su oiranan ko?” koo. Kosiono, pokoiloon
         ku yo ikau nu orati nu woinoi om kulos-kulos ginondaran niyo no, ono kiulu turu om
         kitanduk opulu no.
         8 Kulos-kulos oono nu gulu ri miau-a, nga dai yo sono miau nu kosiono tu. Dai yo olaid
         om lumabus iyo kiat so uang d’ado nanad om ukumon nu Kinoringan nu niada’ so kopotoyan.
         Om moiranan sono lobuw so wonuo tu, iri dai nokodaptar ngaran nosiro so buuk nu lobuw
         kikowiawan nu dai po nowangun wonuo tu ri, ong kosiou nu kulos-kulos oono, so’ kulos-kulos
         oono miau-a nu gulu ri, nga kosiono tu dai yo sono miau om musit po iyo koimbagu.
         9 Orotion-o itu sobana. Orati yo po nu turu ulu oono, ono yo turu bulud inogoman nu
         woinoi-o. Om orati ya nu turu ulu oono, turu raja.
         10 Limo raja kiat so nosiro minatoi-o, om ido po sono mogkuasa. Iri ido po koyuwan,
         dai po nokologa’. Ong kologa’ iyo, sontagal-a iyo mogkuasa.
         11 Orati yo po nu kulos-kulos miniau nu gulu ri, nga kosiono tu minatoi-o oono, iyo
         yo su raja kowalu om ido ya kiat so turu raja oono. Ukumon sono iyo nu Kinoringan
         nu niada’ so kopotoyan.
         12 Om orati nu opulu tanduk osiou mu oono, ono yo opulu raja nu dai po nokotimpuun mogkuasa.
         Nga taakan nosiro nu kopogboya’an mogkuasa soko raja maid nu kulos-kulos oono solaid
         sonjaam.
         13 Kipulu-pulu nu raja oono muinong-a tomodon. Kiawi’ nosiro pokomouli’ nu kuasa om
         kopogboya’an nosiro no so kulos-kulos oono.
         14 Mutuda’ nosiro lumawan nu Anak nu Dumba, nga odoog-a nosiro nu Anak nu Dumba oono
         om mompomaid Niyo ototog, iri pinaau om pinili’ Niyo ri. Iyo yo su Tuhan om Raja nu
         kiawi’.
         15 Mutongaro po susuu’on-i so aku nu, “Orati yo po nu sungoi osiou mu, inogoman nu susumundal-o,
         ono yo ongo bansa, suku-sakat om lobuw musosondiang nu tangar.
         16 Opulu tanduk osiou mu no om kulos-kulos oono mongobisig nu susumundal-o. Solodon
         nosiro kiawi’ songapan niyo no om lobasan. Okanon nosiro onsi niyo no om ompu’on.
         17 Soko ono yo ourug so’ kinijib-o nu Kinoringan inawo nosiro no momaal nu padu-padu
         Niyo nu songido inawo, om pokomouli’ nu kopogboya’an nosiro so kulos-kulos iiri, tayon
         ong mogkuasa kulos-kulos iiri musingkotuman nu tinangar nu Kinoringan.
         18 Orati yo po nu woinoi nosiou mu iiri, ono yo bandar maayo, om raja mogkuasa so bandar
         oono yo su mogkuasa nu kiawi’ raja so wonuo tu,” koo susuu’on-i.

1 Nopupus iri, nokosiou aku nu ido susuu’on wokon minuntiba kiat so surga, nu sobana
         ko maayo kopogboya’an, om nonowawan wonuo tu nu kobontugan niyo ri.
         2 Mutongaro yo sono iyo nu, “Noraag-o bandar Babil obantug-i! Kosiono nourug-o nu popolakan
         nu komoinatan, om koginisan nu bombolog oraai om iri kobisigan nu lobuw,
         3 so’ kiawi’ bansa noowukan-o nu anggur ono yo gogoma’on niyo sumundal-o. Ongo raja
         so wonuo tu sinumundal so iyo. Om kiawi’ moomudagang so wonuo tu kinumaya nu koogilat
         niyo nu d’ado ontob-o,” koo.
         4 Nokorongou aku po nu bongut sondiang kiat so surga nu, “Oo su lobuw songapan Ku,
         labus kou yo kiat so bandar oono, su’ dai kou kowaid nu koraayan niyo no, om dai yo
         sono kowaid-waid nu ukuman so iyo,
         5 so’ nobobumbun-o koraayan niyo sampai so langit om ondomon-a nu Kinoringan koraayan
         niyo oono.
         6 Sunsulii muyu yo iyo, soko winaal niyo so kou ri. Osuwi muyu yo sawan niyo no nu
         anggur oinduo koobisa nu anggur sinodia’ niyo so kou ri.
         7 Sonsoraa om pooguto muyu yo iyo, koinong nu koosuang nu kobontugan om kokoyaan noirosaan
         niyo, so’ dadan iyo mutangar nu, ‘Aku yo su mogkuasa. Okon ko balu aku, om dai su
         insan kopongulid,’ koo susumundal oono.
         8 Pagka soko ono, sondunat-o om nosuat-o iyo nu kosusaan ono yo pomayat, pongulidan
         om likop. Ompu’on-a ono iyo, so’ sobana ko obasag Kinoringan mongukum so iyo no,”
         koo.
         9 Moginoontob sono tumangi’ ongo raja so wonuo tu, iri sinumundal om minusintopod nu
         koinginan nosiro d’ado ontob maid so iyo, ong osiou nosiro lisun nu apui minongompu’
         so iyo no.
         10 Mundii ya nosiro so dirawu’ so’ lumaa’ nosiro osuat nu kosonsora’an oono. Mutangar
         nosiro nu, “Atuuk! Okon ko nogina-gina kuasa minongukum nu bandar Babil obantug om
         opopag oono. Sonjaam-o laid mongukum om noraag-o,” koo nosiro.
         11 Moomudagang so wonuo tu nga tumangi’ om mongulid so iyo so’ ado yo sono momoli nu
         dogangan nosiro no,
         12 ono yo omas, pirok, watu otaas orogo, kumala, koukuputi, kumut oitom mongkomiang-miang,
         kumut okolas ingoranan sutora, kumut omiang soko wusak, boroginis nu kayu olanung,
         gonggamon gading winaal, gonggamon kayu otaas, tombaga, bosi om watu ingoranan nu
         marmar,
         13 kulit nu kayu oomis, rampa, lonung-lonungan, inosak lanung ingoranan nu muur, komanyan,
         sungoi nu anggur, inosak, tapung, gandum, sapi, dumba, kuda, korita kuda om kouriponan.
         14 Mutongaro yo moomudagang oono so woinoi oono nu, “Kiawi’ koinginan mu mononsongapan-i
         d’ado yo sono. Kiawi’ kokoyaan om koworongan mu ri linumiong-o, om dai mu yo sono
         ooyangan,” koo nosiro.
         15 Moomudagang nu nokaya yo so bandar oono mundii ya so dirawu’, so’ lumaa’ nosiro osuat
         nu kosonsora’an oono. Tumangi’ om mongulid nosiro,
         16 maid nu mutangar nu, “Atuuk! Okon ko nogina-gina kuasa minongukum nu bandar obantug
         oono. Gulu ri momakai iyo nu koukuputi, kumut oitom mongkomiang-miang, om kumut omiang
         soko wusak, kinopitan nu omas, watu otaas orogo om kumala.
         17 Nga sonjaam-o om noliongan-o iyo nu kiawi’ kokoyaan,” koo. Kukumoraja so kapal, lobuw
         sinumakoi, om kiawi’ lobuw moomonsaari so raat mundii so dirawu’,
         18 om gumonsok nu nosiou nosiro lisun nu apui minongompu’ nu bandar obantug oono nu,
         “Dai insan kibandar obantug soko koobantug nu bandar iitu no,” koo nosiro.
         19 Sosadi yo sono nosiro ulu nosiro ri nu awu tanda’ nu mongulid maid nu tumangi’ om
         monsok-gonsok nu, “Atuuk! Okon ko nogina-gina kuasa mongukum nu bandar obantug oono!
         Kokoyaan-o niyo no su nokokaya nu kiawi’ lobuw kikapal so raat. Nga sonjaam-o laid,
         noliongan-o iyo nu kiawi’ kokoyaan niyo no,” koo nosiro.
         20 Oo su minolak so surga, sumudu’an-o nu noraag bandar oono. Oo su lobuw songapan nu
         Kinoringan, pinongoorapan om poo’abar nu Kinoringan, sumudu’an kou yo so’ inukum-o
         iyo nu Kinoringan, ponuli’ nu iri winaal niyo so kou ri!
         21 Nopupus iri, mongokato yo ido susuu’on obasag nu watu maayo muinong nu watu kisaran
         om pilaii yo niyo so raat inuyud mutangar nu, “Soko itu yo gama’ popilai nu bandar
         Babil obantug iiri, om dai yo sono ooyangan koimbagu.
         22 D’ado yo sono orongou nu kai-kai nu kosapi, momulagu, musuling, om musurumpit, om
         d’ado yo sono ido pona lobuw moilo momaal nu onu-onu ya, om dai yo sono orongou kai-kai
         nu kisaran.
         23 Ado yo sono osiou sinikit nu politaan, om dai yo korongou nu rami-rami muontun so
         bandar Babil. Sobana ko okaya om obantug moomudagang so Babil, om kiawi’ bansa so
         wonuo tu nookalan nu olimu niyo no,” koo.
         24 Inukum bandar Babil so’ nai yo kinopotoyan nu poo’abar nu Kinoringan, lobuw songapan
         nu Kinoringan, om kiawi’ lobuw nu pinatoi-o so wonuo tu.

1 Nopupus iri, nokorongou aku nu bongut nu lobuw osuang kiat so surga nu, “Royowon-o
         Tuhan Kinoringan! Kinoringan toko, ono yo Kinoringan powiau, obantug, om kikuasa.
         2 Ooluk om musuat gama’ Niyo mongukum! Iyo yo su minongukum om minonunsuli’ nu woinoi
         susumundal obantug-i, iri minongusiba’ nu wonuo tu nu koogilat niyo ri, om minomatoi
         nu uripon nu Kinoringan,” koo.
         3 Gumonsok-o po lobuw oono nu, “Royowon-o Tuhan Kinoringan! Lisun nu apui minongompu’
         nu bandar obantug oono dai mingkoyod musingkolaid!” koo.
         4 Nokosurukud sono duo nopulu om opat wowaidon om opat kiinawo so pililiwut nu oogoman-i,
         om minongusaa’ nu Kinoringan minogom so oogoman-i maid nu mutangar nu, “Otuman-o!
         Royowon-o Tuhan Kinoringan!” koo nosiro.
         5 Kuwai yo sono orongou ku bongut kiat so oogoman iiri nu, “Oo su uripon nu Kinoringan
         om lobuw obinsuut so Kinoringan maayo oworos, royowon-o Iyo!” koo.
         6 Nokorongou aku po nu bongut nu impug nu lobuw osampuw, soko kai-kai nu loni’ om korud
         nu, “Royowon-o Tuhan Kinoringan! Mogkuasa yo nu ono sono tu, Tuhan Kinoringan toko
         maayo kuasa no.
         7 Kayo toko yo mongunsopot, sumudu’an om royowon kobontugan Niyo no, so’ nologa’ yo
         runat ontunan nu Anak nu Dumba no. Nokopurigap-rigap-o pongantin woinoi-o nu montun.
         8 Nokotaak-o so iyo koukuputi milat-kilat pokayon niyo,” koo. (Koukuputi oono yo su
         orati nu gogoma’on owarong nu lobuw songapan nu Kinoringan).
         9 Mutongaro yo susuu’on iiri so aku nu, “Surati yo itu, ‘Osanang-o lobuw soginaan so
         rami-rami ontunan nu Anak nu Dumba no,’ ” koo. Om sumundur-o po iyo mutangar nu, “Itu
         yo abar obana kiat so Kinoringan,” koo.
         10 Nokosurukud aku sono so tiningkuangon niyo mongusaa’ so iyo. Nga mutongaro yo iyo
         so aku nu, “Adang! Adang mongusaa’ so aku. Kinoringan-o su usaa’on so’ aku nga uripon-a
         soko ikau om kosusulodan mu iri tumotog mongowaid nu pontudukan obana ni Yisus,” koo.
         Onu yo po pontudukan obana ni Yisus, iri yo su nituduk nu Kinoringan so ongo poo’abar,
         iri polombus nu tinongaran Niyo.
         11 Nosiou ku sono surga nosukab, om kuwai ido kuda oputi’. Poomaawan so lobuw ginumandar-o,
         Ototog om Obana. Ooluk sobana poongoukum om poomutuda’ Niyo.
         12 Mato Niyo ri soko sinikit nu apui om so ulu Niyo no osuang tupi nu raja, om so koyuwan
         Niyo ri kisurat nu ngaran, om Iyo yo su koilo nu ngaran iiri.
         13 Sabung olanggau pinakai Niyo ri niloob so raa’. Ngaran Niyo Tinongaran nu Kinoringan.
         14 Kiawi’ posukan momutuda’ so surga minaid so Iyo iri ginumandar nu kuda oputi’, om
         minusabung nu koukuputi oborisi ri.
         15 Kiat so kobang Niyo no kuwai musit nu karis otarom, pongodoog nu kiawi’ bansa. Om
         mogkuasa Iyo so nosiro momakai nu tutungkud bosi. Momoga’ Iyo nu anggur so poomoga’an
         nu anggur, ono yo koo’ungot nu Kinoringan Maayo Kuasa.
         16 So sabung om so paa Niyo ri, kisurat nu ngaran, ono yo Raja om Tuhan nu Kiawi’-awi’.
         17 Nokosiou aku yo ido susuu’on nu Kinoringan mundii-dii so runat. Mutongaro yo iyo
         nu osangat so bombolog sontulud-tulud nu, “Tuui kou yo sumuung so rami-rami maayo
         nu Kinoringan.
         18 Tuui kou yo mongokan nu onsi nu ongo raja, wowaidon nu soujar, om ongo soujar. Tuui
         kou yo mongokan nu onsi nu ginumandar so kuda om onsi nu kuda no, om onsi nu lobuw,
         maayo oworos, uripon om okon ko uripon,” koo.
         19 Nosiou ku kulos-kulos iiri om ongo raja so wonuo tu, maid nu soujar nosiro, minuimpug
         mongolawan nu ginumandar so kuda oputi’ ri om soujar niyo ri.
         20 Naakom-o sono kulos-kulos iiri maid nu poo’abar moomudut niyo, iri minomaal nu koiran-iran
         so tiningkuangon nu kulos-kulos-i pinongaakal nu lobuw kitanda’ nu kulos-kulos iiri,
         om lobuw mongusaa’ nu tinindobuw nu kulos-kulos-i. Kiduo-duo nu kulos-kulos om poo’abar
         moomudut iiri niada’ miau-wiau so raat nu apui om morirang nu sobana ko maamut.
         21 Om ongo soujar nosiro ri pinatoi momakai nu karis otarom minusit kiat so kobang nu
         ginumandar so kuda oputi’ iiri. Indadi lumoga’ yo sono kobombologan mongokan nu onsi
         nosiro ri sampai notopodan.

1 Nopupus iri, nokosiou aku nu ido susuu’on nu Kinoringan minuntiba kiat so surga,
         kikinuyut nu kunsi nu uang d’ado nanad om rantai pongkogos maantab.
         2 Okomo yo niyo naga ri, iri lopung otuo, ono yo Wowaidon nu Moinat, om kogosi yo niyo
         solaid oribu toun.
         3 Pilaii yo naga iiri nu susuu’on-i so uang d’ado nanad, om tutubo yo niyo pintu nu
         uang-i om kunsio yo su’ dai yo sono kopongaakal naga iiri nu ongo bansa nu dai po
         opupus oribu toun oono. Noopod ono, nilabus sono iyo sontagal.
         4 Nokosiou aku po nu oogoman mogkuasa, om lobuw so oogoman iiri tinaakan nu kuasa mongukum.
         Nosiou ku ya atod nu lobuw iiri pinatoi so’ nopaabar nu abar suat so si Yisus, om
         tinongaran nu Kinoringan. Dai nosiro minongusaa’ nu kulos-kulos om tinindobuw-i, om
         dai ya minokitanda’ so paras om longon nosiro. Nga noluli’an nosiro om maid so si
         Yisus mogkuasa solaid oribu toun.
         5 Ono yo su koluli’an togna. (Nga lobuw minatoi-i dai po luli’an ong dai po opupus
         oribu toun oono.)
         6 Osanang-o om borokatan-o lobuw minatoi kowaid oluli’an iya nu pongoluli’an togna
         no. Dai yo sono okuasa nosiro nu kopotoyan koinduo. Nga ourug nosiro nu lobuw mugogoma’on
         suat so Kinoringan om so si Kristus om maid nosiro mogkuasa solaid oribu toun.
         7 Kotalib oribu toun oono, nilabus-o sono Wowaidon nu Moinat kiat so pinojiilan so
         iyo no.
         8 Mian sono Wowaidon nu Moinat oono mongaakal nu bansa so pilolongkop nu wonuo tu.
         Ngaran nu bansa oono Gug om Magug. Impugon niyo nosiro nu mian mutuda’, om dai oiap
         koosampuw nosiro no.
         9 Lumongkop sono nosiro so wonuo tu om mongoliwut nu lobuw songapan nu Kinoringan om
         bandar kosomodan Niyo. Nga muntiba apui kiat so langit mongompu’ so nosiro.
         10 Nipilai sono Wowaidon nu Moinat minongaakal so nosiro oono so raat nu apui om morirang
         sobana ko maamut, pinooda’an nu kulos-kulos om poo’abar moomudut-i. Sonsora’on nosiro
         nai awi runat musingkolaid.
         11 Nopupus iri, nosiou ku Kinoringan mogom-ogom so oogoman mogkuasa maayo oputi’. Linumiong-o
         sono langit om wonuo tu so tiningkuangon Niyo, om dai yo sono osiou.
         12 Nosiou ku ya mundii-dii so tiningkuangon nu oogoman iiri lobuw minatoi maayo oworos.
         Noyoyak-o sono su ongo buuk, om kuwai ido buuk wokon yinoyak nosiro, ono yo buuk pinosuratan
         nu ngaran nu lobuw kikowiawan. Om iya ya iiri inukum-o sono ongo lobuw minatoi, musuat
         nu pinuwaal nosiro nokosurat so ongo buuk oono.
         13 Usiti yo nu raat ongo lobuw nolosod. Usiti ya nu kopotoyan om wonuo nu kopotoyan
         lobuw minatoi nai om inukuman-o sono nosiro musuat nu pinuwaal nosiro ri.
         14 Noopod iri, niada’ yo sono kopotoyan om wonuo nu kopotoyan so raat nu apui. (Raat
         nu apui oono yo kopotoyan koinduo.)
         15 Lobuw dai nokosurat ngaran nosiro so buuk pinosuratan nu ngaran nu lobuw kikowiawan,
         niada’ so raat nu apui oono.

1 Nosiou ku sono langit om wonuo owagu, so’ langit om wonuo togna noliong-o, om ado
         yo sono raat.
         2 Om nosiou ku po bandar nu Kinoringan, ono yo Yirusalim Owagu, niuntiba Niyo kiat
         so surga nu naatag-atag-o soko pongantin woinoi nokopuatag-atag mongimat nu kologa’
         pongantin kusoi.
         3 Norongou ku sono bongut osangat kiat so oogoman mogkuasa iiri nu, “Kosiono nokopuido
         yo sono polakan nu Kinoringan om lobuw. Miau Iyo mido so nosiro, om mourug nosiro
         nu songapan Niyo. Om Iyo yo su ourug nu Kinoringan nosiro.
         4 Piidon Niyo ramou nosiro no, om d’ado yo sono matoi, mongulid, tumangi’, om sumakit.
         Onu yo po nu gulu ri, d’ado yo sono,” koo.
         5 Mutongaro yo lobuw so oogoman iiri nu, “Kosiono powoguon Ku kiawi’,” koo. Om mutongaro
         ya Iyo so aku nu, “Surati yo itu, so’ totongaron iitu obana om opongoorapan.
         6 Nopupus-o! Aku yo su ponimpuunan om pongoowi’an. Aku yo su Tuhan kiat nu togna sampai
         pongoowi’an. Isai lugangon, lila’an Ku poinum nu sungoi nitaak Ku tomod, ono yo impuunon
         nu kowiawan.
         7 Isai kopongodoog nu Wowaidon nu Moinat kotorima’ nu itu kiat tuui so Aku, ono yo
         ourug Aku nu Kinoringan niyo, om ourug iyo nu anak Ku.
         8 Nga iri lobuw otalou, lobuw dai poimaid, lobuw koobisigan, moomatoi, susumundal,
         bolian, moongusaa’ nu tinindobuw om moomudut, niada’ nosiro so raat nu apui om morirang
         sobana ko maamut. Ono yo kopotoyan koinduo,” koo.
         9 Lumogaa yo dii so aku ido kiat so turu susuu’on kikinuyut nu sawan poosuwan nu koogutan
         om mutongaro yo nu, “Koyo, nituduk ku so ikau pongantin woinoi, ono yo sawo nu Anak
         nu Dumba oono,” koo.
         10 Kinuasa aku sono nu Atod nu Kinoringan om owito aku yo nu susuu’on iiri so timpak
         nu bulud opangkat, om tuduki yo niyo so aku bandar Yirusalim nu Kinoringan, iri niuntiba
         Niyo kiat so surga ri.
         11 Milat-kilat bandar iiri nu kobontugan nu Kinoringan soko watu otaas orogo om owarong
         sobana, om soko watu ingoranan nu aspur, om watu oliou ingoranan ablur.
         12 Rinding nu bandar iiri opangkat om okapal, om kipintu opulu om duo, naanid nu susuu’on
         nu Kinoringan mongipat. So dilanggau nu opulu om duo pintu oono nokosurat ngaran nu
         opulu om duo bansa nu Israil.
         13 Umpak disawa tolu pintu, umpak dirayo tolu, umpak ditaad tolu, om umpak ditidong
         tolu.
         14 Rinding nu bandar iiri winaal so timpak nu opulu om duo watu pinosuratan nu opulu
         om duo pinongoorapan nu Anak nu Dumba.
         15 Susuu’on minutangar so aku iiri kipoonukud omas, poonukud nu bandar oono, pintu no
         om rinding-o.
         16 Bandar iiri posagi opat. Langgau-i muinong nu laab-i. Sukudo yo niyo bandar iiri
         nu poonukud niyo ri. Langgau om laab-i duo noribu opat naatus opulu om limo kilumitor,
         om muinong-a pangkat-i.
         17 Sukudo yo nu susuu’on iiri koopangkat nu rinding-i, onom nopulu mitor. Poonukud pinakai
         nu susuu’on iiri muinong nu poonukud pokayon nu lobuw.
         18 Rinding iiri winaal kiat so watu otaas ingoranan aspur. Bandar-i winaal kiat so omas
         luun-luun, soko soromin oturopusan monsiou.
         19 Ongo watu pinotimpakan nu rinding nu bandar iiri tinou’an nu boroginis nu watu otaas.
         Watu togna ri winaal kiat so watu aspur, koduo ri nilam, kotolu ri akik, koopat-i
         jamrud,
         20 kolimo ri onik, koonom-i sardis, koturu ri ratna sompaka, kowalu ri biril, kosiwoi-i
         tupas, koopulu ri kalsiduni, koopulu om ido ri pirus, om koopulu om duo ri kosubung.
         21 Opulu om duo pintu iiri winaal kiat so kumala. Ido soido nu pintu iiri ungkiat so
         ido kumala. Om alun-alun nu bandar-i omas luun-luun winaal soko soromin oturopusan
         monsiou.
         22 Dai su nokosiou nu waloi sosombooyangan so bandar iiri, so’ pagka nai-nai yo polak
         nu Kinoringan Maayo Kuasa, om Anak nu Dumba ri, dai yo muru’ kuwai po waloi sosombooyangan.
         23 Bandar iiri dai muru’ otogu’ nu runat intawa wulan, so’ onowawan-o nu Kinoringan,
         om Anak nu Dumba ri yo su pinokopolitaan nai.
         24 Kiawi’ bansa so wonuo tu nonowawan nu tinarang Niyo no, om kiawi’ raja mongowit nu
         kokoyaan nosiro nai.
         25 Mukab-sukab dadan pintu nu bandar iiri, om dai insan tutubon so’ ado yo sono awi,
         26 om kiawi’ gonggamon owarong om kokoyaan owiton nai.
         27 Nga kiawi’ gogoma’on osaim, koiyu’-iyu’ om moomudut, dai poosuwon so bandar oono.
         Ono yo su poosuwon nai lobuw nokosurat ngaran nosiro so buuk nu Anak nu Dumba, ono
         yo buuk nu lobuw miau musingkolaid.

1 Nopotuduk-a susuu’on iiri so aku nu bowang powiau oliou soko ablur lumuyu’ kiat so
         oogoman mogkuasa nu Kinoringan om Anak nu Dumba ri.
         2 Lumuyu’ sungoi oono so pulilintonga’an nu lalan so bandar-i, om so mutongisan nu
         sungoi oono, kuwai puun kowiawan, sombulan insan mubua’, ono yo sontoun impulu om
         duo mubua’. Om roun nu puun oono kopomali’ nu kiawi’ bansa nu lobuw.
         3 So bandar iiri d’ado yo sono ido pona ukumon nu Kinoringan. Oogoman nu Kinoringan
         om Anak nu Dumba ri dii-dii so asuw nu bandar-i om lobuw mugogoma’on suat so Iyo nga
         mongusaa’ so Iyo.
         4 Osiou sono nosiro buatan Niyo, om ngaran Niyo no nisurat so paras nosiro no.
         5 D’ado yo sono awi dii om dai yo mupolitaan, om runat nga d’ado yo, so’ Kinoringan-a
         mongonawau so nosiro, om mogkuasa nosiro soko raja musingkolaid.
         6 Mutongaro yo susuu’on iiri s’aku nu, “Kiawi’ totongaron oono opongoorapan om obana.
         Om Tuhan Kinoringan, iri nopotaak nu Atod Niyo so poo’abar Niyo, minonuu’ yo nu susuu’on
         Niyo potuduk so lobuw mugogoma’on suat so Iyo nu onu yo po ourug osikap,” koo.
         7 Mutongaro yo si Yisus s’aku nu, “Rongowo yo! Lumoga’ Aku osikap. Osanang-o lobuw
         iri mongowaid nu tinangar nu poo’abar nu Kinoringan nokosurat so buuk iitu,” koo.
         8 Suat so aku, si Yuanis, norongou om nosiou ku yo kiawi’ oono. Norongou ku yo po om
         nosiou ku kiawi’ oono, nokosurukud aku sono so tiningkuangon nu susuu’on nopokoilo
         so aku ri, mongusaa’ so iyo.
         9 Nga mutongaro yo iyo s’aku nu, “Adang! Adang mongusaa’ so aku. Kinoringan-o su usaa’on,
         so’ aku nga uripon-a soko ikau om kosusulodan mu, iri poo’abar nu Kinoringan, om soko
         kiawi’ lobuw mongowaid nu tinongaran so buuk iitu,” koo.
         10 Mutongaro po iyo nu, “Obari yo orati nu totongaron so buuk iitu su’ oilaan nu kiawi’
         lobuw nu dai yo olaid ourug totongaron oono.
         11 Indadi, ourug-o po ono, lobuw oraai sumundur-a nosiro momaal nu koraayan, om lobuw
         ongo gigilat, sumundur-a gumilat. Lobuw mongowaid nu koinginan nu Kinoringan, sumundur-a
         mongowaid nu koinginan nu Kinoringan, om lobuw miau ado koraayan, sumundur-a nosiro
         miau d’ado koraayan,” koo.
         12 Mutongaro yo si Yisus nu, “Rongowo yo! Lumoga’ Aku osikap, om suli’an Ku kiawi’ lobuw
         musuat nu gogoma’on nosiro no.
         13 Aku yo su ponimpuunan om pongoowi’an. Aku yo su Tuhan kiat nu togna om musingkolaid,”
         koo.
         14 Osanang-o lobuw iri momupu nu sabung olanggau nosiro, ono yo mokiugas kiat so koraayan,
         so’ nosiro nu ono kookan nu bua’ kiat so puun kowiau-o, om kotolunda’ so pintu masuw
         so bandar oono.
         15 Nga iri yo po lobuw mugogoma’on nu koiyu’-iyu’, lobuw momakai nu olimu, ogilat, moomatoi,
         moongusaa’ nu tinindobuw om moomudut, dai kaasuw so bandar oono.
         16 Mutongaro yo si Yisus koimbagu nu “Aku, si Yisus, minonuu’ nu susuu’on Ku nai so
         kou, paabar nu oogot so ongo puimpugan. Aku yo su solusuk ni Raja Daud. Om aku yo
         soko korombituon mingkas otarang iiri,” koo.
         17 Mutongaro yo Atod nu Kinoringan om pongantin woinoi iiri so si Yisus nu, “Koyo!”
         koo. Isai yo po korongou nu iri, subai mutangar-a nu, “Koyo!” koo. Isai lugangon,
         lumoga’ ya. Om isai moingin, mongalap-a nu sungoi impuunon nu kowiawan oono.
         18 Aku, si Yuanis, poingat nu kiawi’ lobuw nokorongou nu totongaron niabar nu poo’abar
         nu Kinoringan nokosurat so buuk iitu nu, isai mongoruang nu totongaron so buuk iitu,
         ruangan-a nu Kinoringan pongukuman so lobuw oono, ono yo kosonsora’an nokosurat so
         buuk iitu.
         19 Om isai mongurang nu totongaron so buuk iitu, olapon nu Kinoringan boogian niyo kiat
         so puun kowiawan om bandar owagu oono, iri nokotarang so buuk iitu.
         20 Mutongaro yo si Yisus, iri nopointolang nu pontudukan iitu no nu, “Bana ya! Lumoga’
         Aku osikap,” koo. Otuman-o! Oo Tuhan Yisus, loga’ yo.
         21 Muda-mudaan ong borokatan ni Tuhan Yisus kiawi’ lobuw songapan nu Kinoringan.
         
            

         
      
   